༄༅། །རྣམ་པར་ངེས་པའི་འགྲེལ་བཤད་ཆེན་པོ་རྒྱན་གྱི་མེ་ཏོག་ཅེས་བྱ་བ་བཞུགས་སོ།། རྒྱ་གར་སྐད་དུ། པྲ་མཱ་ན་བི་ནི་ཤྩ་ཡ་ཨ་ལཾ་ཀ་ར་པུཥྤ་ནཱ་མ། བོད་སྐད་དུ། ཚད་མ་རྣམ་པར་ངེས་པའི་རྒྱན་གྱི་མེ་ཏོག་ཅེས་བྱ་བ། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །བླ་མ་རྣམས་ལ་ཕྱག་འཚལ་ལོ། །སྤྱན་སྟོང་ལྡན་པ་རིག་བྱེད་གདོང་པ་ཅན། །ཞི་བ་ཁྱབ་འཇུག་རྒྱས་པ་བདེན་སྨྲའི་བུ། །ཀླུ་དབང་དྲི་ཟ་གྲུབ་པ་འགྲོ་ཀུན་གྱི། །བླ་མར་གྱུར་པའི་སྟོན་པ་རྒྱལ་གྱུར་ཅིག །གངས་རིའི་ལྗོངས་འདིར་རྣམ་པར་ངེས་པའི་གཞུང་། །རང་ལ་གྲགས་པའི་བརྗོད་ཚོགས་རྒྱ་མཚོ་ཡིས། །སློབ་དཔོན་སྔ་མས་རྣམ་པར་བཤད་མོད་ཀྱི། །སྡེ་བདུན་སེང་གེའི་སྒྲ་ཡིས་བཤད་པ་མེད། །ཆོས་ཀྱི་གྲགས་པའི་ཆུ་གཏེར་ལས་འཁྲུངས་པའི། །རྣམ་པར་ངེས་པ་རིགས་པའི་པད་མོའི་ཚལ། །སྡེ་བདུན་གླིང་ལ་བློ་གྲོས་འོད་འཕྲོ་བ། །བདག་བློ་པད་མོའི་གཉེན་གྱིས་གསལ་བར་དབྱེ། །འདི་ལྟར་བདེ་བར་གཤེགས་པ་དང་དེའི་བསྟན་པ་ནི་གཞན་མུ་སྟེགས་བྱེད་ཀྱི་སྟོན་པ་དང་བསྟན་པ་ལས་ཆེས་ཤིན་ཏུ་ཁྱད་པར་འཕགས་པ་ཡིན་ཏེ་སློབ་དཔོན་དཔའ་བོས་རྩོད་པ་མི་མངའ་བར་བསྟོད་པ་ལས། ཁྱོད་ཀྱི་བཀའ་དང་གཞན་གྱི་ཚིག །ཇི་ལྟར་ཁྱད་པར་ཆེ་ཞུགས་པ། །དུག་དང་བདུད་རྩི་དེ་ལྟ་མིན། །མུན་དང་སྣང་བའང་མ་ལགས་སོ། །བདེ་བར་གཤེགས་པ་ཁྱོད་དང་ནི། །སྨྲ་དེ་རྣམས་ཀྱི་ཁྱད་པར་གང་། །དེ་ཉིད་ཁྱོད་ཀྱི་བཀའ་དང་ནི། །གཞན་གྱི་ཚིག་གི་མཐོ་དམན་ལགས། །ཞེས་བཤད་པའི་ཕྱིར་རོ། །སྟོན་པ་དང་བསྟན་པ་དེ་སྐྱོན་མེད་པར་སྒྲུབ་པར་བྱེད་པ་ནི་སློབ་དཔོན་ཕྱོགས་ཀྱི་གླང་པོའི་མདོ་ཀུན་ལས་བཏུས་པ་ཡིན་ཏེ། དེས་དེ་གཉིས་བརྟག་པ་གསུམ་གྱིས་དག་པར་བྱས་པའི་གསེར་བཟང་པོ་ལྟར་སྐྱོན་མེད་པར་གཏན་ལ་འབེབས་པའི་ཕྱིར་རོ། །དེ་རྣམ་པར་འགྲེལ་བ་ནི་སློབ་དཔོན་ཆོས་ཀྱི་གྲགས་པའི་རིགས་པའི་སྡེ་བདུན་ལས་འདིར་གང་བཤད་པར་བྱ་བ་ལུས་འབྲིང་དུ་བསྟན་པ་ཚད་མ་རྣམ་པར་ངེས་པ་ཡིན་ནོ། །སློབ་དཔོན་འདི་ཡང་འཇམ་དཔལ་རྩ་བའི་རྒྱུད་ལས་ལུང་བསྟན་ཏེ་ཇི་སྐད་དུ། ཡི་གེ་དྷ་ཞེས་སྡོམ་བརྩོན་ཉིད། །ལྷོ་ཡི་ཕྱོགས་སུ་རྣམ་པར་གྲགས། །ཕ་རོལ་རྒོལ་བ་བཟློག་ནས་ཀྱང་། །དེ་བཞིན་སྡོམ་བརྩོན་སྔགས་ཀྱང་འགྲུབ། །ཅེས་གསུངས་པ་ཡིན་ནོ། །དེ་ལྟ་བུའི་རྩོམ་པ་པོས་མཛད་པའི་གཞུང་འདི་ལ་བསྟན་བཅོས་ཀྱི་མཚན་གྱི་དོན་དང་། གཞུང་བཤད་པ་གཉིས་ལས། དང་པོ་ནི། པྲ་མཱ་ན་ཞེས་བྱ་བའི་པྲ་ནི་དང་པོ་དང་། རབ་དང་། སོ་སོ་ལ་འཇུག་ལ། མཱ་ན་ནི་འཇལ་བ་སྟེ། དེ་ལྟར་ན་དང་པོ་དང་། རབ་དང་། སོ་སོར་འཇལ་བ་ལ་ཚད་མ་ཞེས་བརྗོད་དོ། །བི་བི་དྷ་ཞེས་པ་ནི་རྣམ་པར་ཡིན་ལ། ནི་ཤྩ་ཡ་ནི་ངེས་པའམ་གཏན་ལ་ཕབ་པ་སྟེ། དེ་ལྟར་ན་ཚད་མ་རྣམ་པར་གཏན་ལ་འབེབས་པ་ཞེས་བྱ་བ་ཡིན་ནོ། །གཞུང་བཤད་པ་ལ་བསྟན་བཅོས་བཤད་པར་དམ་བཅའ་བ་དང་། བཤད་པ་ཉིད་དགོད་པ་དང་། བཤད་པ་དེ་མདོ་མཛད་པའི་དགོངས་པར་བསྟན་པ་གསུམ་ལས། དང་པོ་ནི། ཁྱོད་ཚད་མའི་བསྟན་བཅོས་རྩོམ་ན་རང་གི་ལུགས་འཆད་པ་ཉིད་བརྩམ་པར་བྱ་བ་མ་ཡིན་ནམ། ཅིའི་ཕྱིར་གཞན་གྱི་ལུགས་འཆད་པར་བྱེད་ཅེ་ན། སློབ་དཔོན་གྱིས་གང་ལ་ཞེས་བྱ་བ་ལས་སོགས་པས་རྣམ་པར་ངེས་པ་རྣམ་འགྲེལ་དུ་བྱེད་པའི་རྒྱུའི་སྒོ་ནས་བཤད་པར་དམ་བཅའ་གསུངས་སོ། །འདི་ལ་ཚིག་གི་དོན་དང་། བསྡུས་པའི་དོན་དང་། དགོས་པའི་དོན་གསུམ་ལས་དང་པོ་ནི་གསལ་བར་བྱ་ཞེས་པ་ནི། དམ་བཅའ་བ་སྟེ་ཁྱད་པར་གྱི་གཞི་ཡིན་ནོ། །གང་ཞིག་གང་གིས་ཅིའི་དོན་དུ་གསལ་བར་བྱེད་ཅེ་ན་ཕྱོགས་ཀྱི་གླང་པོ་དེ་ཡི་རྟོག་གེའི་ལུགས་ནི། གང་གསལ་བར་བྱ་བའི་དོན་ནོ། །རང་ཉིད་ཀྱི་བརྩེ་བ་ནི་གང་གིས་གསལ་བར་བྱེད་པའི་རྒྱུ་སྟེ། འདི་ལ་བརྩེ་བའི་རྒྱུ་དང་། ངོ་བོ་དང་། འབྲས་བུ་གསུམ་ལས་དང་པོ་ནི། སེམས་དང་སེམས་ལས་བྱུང་བ་ཐམས་ཅད་ནི་རྐྱེན་གསུམ་ལས་སྐྱེ་བ་ན་དེ་མ་ཐག་རྐྱེན་ནི་ཤེས་པ་སྔ་མ་ཡིན་ནོ། །བདག་རྐྱེན་ནི་སློབ་དཔོན་གྱི་རྒྱུད་ལ་སྔོན་གོམས་པར་བྱས་པ་ཉིད་ཡིན་ཏེ། རྣམ་འགྲེལ་ལས། སེམས་ལ་བརྩེ་སོགས་གོམས་སྐྱེས་པ། །རང་གི་ངང་གིས་འཇུག་འགྱུར་ཏེ། །མེ་ལ་སོགས་པས་ཤིང་དག་དང་། །དངུལ་ཆུ་དང་ནི་གསེར་སོགས་བཞིན། །ཞེས་བཤད་པ་ཡིན་ནོ། །དམིགས་རྐྱེན་ནི་སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་སྙིང་རྗེའི་དམིགས་པའི་ཡུལ་ནི་སྲིད་ཞི་ལ་མངོན་པར་

༼༤༽

དགའ་བའི་སྐྱེ་བོ་ཐམས་ཅད་ཡིན་ཏེ། མདོ་སྡེའི་རྒྱན་ལས། དེ་བཞིན་གཤེགས་པ་དེ་ནི་དེར་བཞུགས་ནས། །རི་དབང་མཐོ་སྟེང་བཞུགས་བཞིན་འགྲོ་ལ་གཟིགས། །ཞི་བར་མངོན་དགའི་འགྲོ་ལའང་ཐུགས་རྗེ་ན། །སྲིད་ལ་མངོན་དགའི་སྐྱེ་བོ་གཞན་ཅི་སྨོས། །ཞེས་གསུངས་པའི་ཕྱིར་རོ། །འདིར་ནི་སྲིད་པ་ལ་དགའ་བ་ཡིན་ལ་དེ་ལའང་སྡུག་བསྔལ་དངོས་དང་། དེའི་རྒྱུ་ལ་གནས་པ་གཉིས་ལས་ཕྱི་མ་ཡིན་ཏེ་སྐྱེ་བོ་གང་དག་མུ་སྟེགས་ཅན་གྱི་ལམ་ལ་ཞུགས་ནས་ལྟ་ངན་གྱི་འཆིང་བ་དམ་པོས་བཅིངས་ཤིང་ཤེས་རབ་འཆལ་པས་སློབ་དཔོན་ལ་སྨོད་པ་དེ་དག་ནི་ངན་སོང་གི་རྒྱུ་ལ་གནས་པའི་ཕྱིར་རོ། །གཉིས་པ་ངོ་བོ་ནི། ཀྱེ་མ་སེམས་ཅན་རྣམས་སྡུག་བསྔལ་གསུམ་གྱིས་སྡུག་བསྔལ་ལོ་སྙམ་དུ་ཡིད་ལ་བྱེད་པ་ཞེ་སྡང་མེད་པའི་རང་བཞིན་རྣམ་པར་འཚེ་བའི་གཉེན་པོ་བྱེད་པ་ཡིན་ཞིང་། དབྱེ་བ་ནི་སེམས་ཅན་ལ་དམིགས་པ་དང་། ཆོས་ལ་དམིགས་པ་དང་། དམིགས་པ་མེད་པའི་སྙིང་རྗེ་སྟེ་གསུམ་ཡིན་ལ། དེའང་རིམ་པ་བཞིན་སོ་སོ་སྐྱེ་བོ་དང་། གང་ཟག་ལ་བདག་མེད་པ་རིག་པ་དང་། ཆོས་ལ་བདག་མེད་པ་རིག་པ་རྣམས་ཀྱི་སྙིང་རྗེ་ཡིན་པ་ལས་འདིར་ནི་ཐ་མ་གཟུང་ངོ་། །འདིར་རྩོམ་པའི་དངོས་ཀྱི་རྒྱུ་ནི་སྒྲ་རྗོད་འདོད་ཀྱི་རྟོག་པ་ཉིད་ཡིན་མོད་ཀྱི། དེའང་སྙིང་རྗེས་བསྐྱེད་པའི་ཕྱིར་དང་པོའི་རྒྱུ་ཉིད་སྨྲོས་པ་ཡིན་ནོ། །གསུམ་པ་སྙིང་རྗེའི་འབྲས་བུ་ནི་གཞན་གྱི་དོན་ཡིན་པས་ན་འདིར་ནི་གཞན་དོན་དུ་བསྟན་བཅོས་རྩོམ་པ་ཡིན་ནོ། །ཅིའི་དོན་དུ་ཞེ་ན་ལུགས་འདི་གསལ་བར་མ་བྱས་ན་འགའ་ཞིག་ལ་དོན་མིན་སྐྱེ་བར་འགྱུར་བ་ཡིན་པས་ཞེས་གསུངས་སོ། །དེ་ལ་སྐྱེས་བུ་རྣམས་ཀྱི་མངོན་པར་འདོན་པའི་དོན་ནི་མཐོ་རིས་དང་ཐར་པ་ཡིན་ནོ། །དོན་མིན་པ་ནི་འཁོར་བ་དང་ངན་སོང་གི་སྡུག་བསྔལ་ལོ། །དེ་སྐྱེ་བར་འགྱུར་བ་ནི་མ་འོངས་པ་ན་ཞེས་པའི་དོན་ཏེ་དེ་ནི་མ་འོངས་པ་བརྗོད་པའི་སྒྲ་ཡིན་པའི་ཕྱིར་རོ། །རྒྱུ་གང་ལས་ཞེ་ན་སྨད་བྱས་ན་ཞེས་གསུངས་ཏེ་སྨད་པར་བྱས་པ་ལས་ཞེས་སྦྱར་རོ། །གལ་ཏེ་གང་ལ། གང་གིས། རྒྱུ་གང་ལས་སྨད། སྨད་པ་ལས་དོན་མ་ཡིན་པ་སྐྱེ་བར་ཡང་གང་གིས་ཤེས་ཞེ་ན། གང་ལ་སྨད་པའི་ཡུལ་ནི་སྦྱིན་པ་ལ་སོགས་པས་ཉེ་བར་བསྟེན་ནས་གང་ཉེ་བར་བསྟན་པའི་འཇིག་རྟེན་པའི་རྒྱུད་ལ་རྣམ་གྲོལ་གྱི་ས་བོན་རྒྱས་པར་མཛད་པ་དེ་ལ་ཞེས་སློབ་དཔོན་ཆོས་མཆོག་འཆད་དོ། །གཞན་དག་ནི་རྟེན་པ་པོ་གང་གིས་བླ་མར་ཉེ་བར་བསྟེན་ན་རྟེན་པ་པོའི་འཇིག་རྟེན་དེ་རྒྱས་པར་མཛད་པ་ཞེས་འཆད་དོ། །གང་གིས་སྨད་པ་ནི་འཇིག་རྟེན་ཞེས་པ་སྟེ་འདི་འཇིག་པ་དང་ལྡན་པས་ན་འཇིག་རྟེན་ནོ། །དེས་ཚིག་དང་དོན་རྣམ་པར་འབྱེད་མི་ཤེས་པས་ན་བློ་གྲོས་བླུན་པོའོ། །འདིས་ནི་ཞེས་

༼༥༽

པ་ནི་སྨོད་པ་པོ་མངོན་དུ་གྱུར་པའི་སྒྲ་སྟེ་མུ་སྟེགས་བྱེད་ཀྱི་སྐྱེ་བོ་གང་དག་ཕྱོགས་ཀྱི་གླང་པོས་རྟོག་གེ་མི་ཤེས་སོ་ཞེས་སྨྲ་བ་ཐོས་པའི་དོན་ཏོ། །རྒྱུ་གང་ལས་སྨད་པ་ནི་ཆོས་དང་གང་ཟག་གི་ཆེ་བ་ལ་རྨོངས་པ་སྟེ་ཆོས་ལ་རྨོངས་པ་ནི་སློབ་དཔོན་དེའི་གཞུང་ཀུན་ལས་བཏུས་པའི་ཚིག་བརླིང་པ་སྟེ་བར་གྱི་སྒྲ་མི་མངོན་པའི་བསྡུ་བ་མཛད་པས་འབྲེལ་དཀའ་བ་དང་། མཚམས་སྦྱོར་གྱི་ཚིག་ཉུང་བ་གཉིས་ལ་བརླིང་པ་ཞེས་བརྗོད་དོ། །དེ་འདྲ་བའི་ཚིག་དེ་ནི་གསལ་བར་སྟེ་ངེས་པའི་བློས་མི་ཤེས་པ་ནི་རྒྱུ་དང་པོ་ཡིན་ནོ། །རྒྱུ་གཉིས་པ་ཡང་སློབ་དཔོན་དེའི་ཡོན་ཏན་ལ་རྨོངས་པས་ཞེས་དྲང་སྟེ་དེ་ནི་ཤེས་རབ་དང་སྙིང་རྗེ་ལ་སོགས་པ་ཡོད་པ་ལ་ཡོད་པ་ཉིད་དུ་མི་ཤེས་པ་ཡིན་ཏེ་མ་རིག་པ་དང་མུན་པ་དང་ཀུན་ཏུ་རྨོངས་པ་དང་མི་ཤེས་པ་ནི་རྣམ་གྲངས་ཡིན་ནོ། །དེ་ལ་མུན་པ་ནི་རྣམ་པ་གཉིས་ལས་ཕྱིའི་མུན་པ་ནི་ཡོད་པའི་དོན་མི་གསལ་བ་ཙམ་ཞིག་བྱེད་དོ། །ནང་གི་མུན་པས་ནི་དེ་དང་མེད་པའི་དོན་ཀུན་ཏུ་སྟོན་པ་གཉིས་ཅར་བྱེད་དེ་མདོ་སྡེའི་རྒྱན་ལས། གང་ཞིག་ཡོད་པ་མི་མཐོང་མེད་མཐོང་བའི། །དེ་འདྲའི་མུན་ནག་རྣམ་པ་དེ་གང་ཞིག་ཅེས་བཤད་པ་ཡིན་ནོ། །དེས་ན་འདི་སྐད་དུ་ཡོད་པའི་ཡོན་ཏན་མ་མཐོང་བར་མ་ཟད་ཀྱི་མེད་པའི་སྐྱོན་སྒྲོ་བཏགས་ནས་སྨད་དོ་ཞེས་སྟོན་པ་ཡིན་ནོ། །གལ་ཏེ་སློབ་དཔོན་ལ་སྨད་པ་ལས་ནི་དོན་མ་ཡིན་པ་མི་སྐྱེ་སྟེ། དེ་ཁྱད་པར་དུ་འཕགས་པ་མ་ཡིན་པའི་ཕྱིར། འཁོར་བ་སྡུག་བསྔལ་བར་བརྗོད་པའམ། སེར་སྐྱ་དང་གཟེགས་ཟན་ལ་སོགས་པ་ལ་རྟོག་གེ་མི་ཤེས་སོ་ཞེས་སྨད་པ་བཞིན་ནོ་ཞེ་ན། ཕྱོགས་ཀྱི་གླང་པོ་གང་ལ་ཞེས་གསུངས་ཏེ་གཉིས་པའི་སྒྲ་ཡིན་ནོ། །འཕགས་པ་ནི་ལེགས་པར་སྦྱར་པའི་སྐད་ལ་ཨརྻ་ཞེས་ཏེ་ཨ་བ་ར་ན་སྒྲིབ་པ་ཡིན་ལ། ཡ་ཏི་ན་སོང་བ་སྟེ་གང་གི་རྒྱུད་ལ་སྒྲིབ་པ་སོང་ནས་མེད་པ་དེ་ལ་དེ་སྐད་དུ་བརྗོད་དོ། །ཉིད་ནི་འཁོར་དང་སྤྲུལ་པ་བཏང་བ་མ་ཡིན་པའི་རྗེས་བཟུང་ཆེན་པོ་བྱས་པའོ། །བྱོན་པ་ནི་སློབ་དཔོན་གྱིས་དོན་དུ་གཉེར་བ་ལ་མ་ལྟོས་པའོ། །རྗེས་བཟུང་ནི་ཐེག་པ་དམན་པར་ལྟུང་བ་ལས་རྗེས་སུ་བཟུང་ནས་ཐེག་ཆེན་དུ་དྲངས་པ་ཡིན་ནོ། །དེ་སྐད་དུའང་ཊཱི་ཀ་འཐད་ལྡན་ལས་སློབ་དཔོན་ཕྱོགས་ཀྱི་གླང་པོ་རི་ཕུག་དབེན་པ་ཞིག་ན་བསྒོམ་པ་ལ་བརྩོན་པར་གནས་པ་ན། གནས་སྐབས་འགའ་ཞིག་ཏུ་འཁོར་བ་ལ་ཡིད་བྱུང་ནས་སེམས་ཅན་གྱི་དོན་ལས་གཞན་དུ་ཕྱོགས་ཏེ་གཅིག་པུ་གྲོལ་བར་འདོད་པ་ན། སྐད་ཅིག་དེ་ལ་འཕགས་པ་འཇམ་དཔལ་བྱོན་ནས་བུ་སྐྱེ་བོ་ངན་པ་དང་རྗེས་སུ་མཐུན་པའི་སེམས་སྡར་བའི་གཞན་གྱི་དབང་དུ་གྱུར་ཏེ། སེམས་ཅན་ཀུན་ལ་ཕན་པར་ནུས་པའི་སེམས་ཡོད་བཞིན་དུ་ཅིའི་ཕྱིར་བཏང་སྙོམས་སུ་བྱེད་ཅེས་གསུངས་པ་དང་། ལན་དུ་བཅོམ་ལྡན་འདས་འཁོར་བ་ནི་བཟོད་དཀའ་བའི་སྡུག་བསྔལ་དུ་མ་དང་ལྡན་པས་བསྲན་པར་མི་ནུས་ལ་སེམས་ཀྱང་

༼༦༽

དམ་པ་མ་ཡིན་པའི་སྐྱེ་བོ་ལ་དགའ་བས་གཡོ་བར་སྤྱོད་ཅིང་། ཁྱོད་མཐོང་ཡང་བདག་ལ་བྱིན་གྱིས་མ་བརླབས་ན་དེ་ལ་ཅི་ཞིག་བགྱིར་མཆིས་ཞེས་གསུངས་པ་དང་། ལན་དུ་ཇི་སྲིད་པ་མ་ཐོབ་ཀྱི་བར་དུ་ཁྱོད་ཀྱི་དགེ་བའི་བཤེས་གཉེན་ནི་ང་ཉིད་དོ་ཞེས་གསུངས་ཏེ་མི་སྣང་བར་གྱུར་ཏོ་ཞེས་བཤད་དོ། །དེ་འདྲ་བ་དེ་ནི་དཔལ་ཏེ་སྦྱིན་པ་ལ་སོགས་པ་བསོད་ནམས་ཀྱི་ཚོགས་དང་ལྡན་ལ། དྲི་མེད་བློ་མངའ་ནི་ཤེས་རབ་རྣམ་པར་དག་པ་སྟེ་ཡེ་ཤེས་ཀྱི་ཚོགས་དང་ལྡན་པ་ཡིན་པའི་ཕྱིར། དེ་ཇི་ལྟར་ན་དོན་ཕྱིན་ཅི་ལོག་ཏུ་ཤེས་པའམ་སྟོན་པར་འགྱུར་ཏེ་གང་ལ་ལ་འཁྲུལ་བར་འགྱུར་བ་དེ་དག་ནི་སྐལ་བ་དང་བྲལ་བ་དང་། བློ་གྲོས་དྲི་མ་ཅན་དག་ཁོ་ན་ཡིན་པའི་ཕྱིར་རོ། །དེ་ལ་ནི་ཅུང་ཟད་སྨད་ནའང་དོན་མ་ཡིན་པ་སྐྱེ་བར་འགྱུར་ན་ཆེན་པོ་ལྟ་ཅི་སྨྲོས་ཏེ། སྤྱོད་པ་ལ་འཇུག་པ་ལས། གང་ཞིག་དེ་འདྲའི་རྒྱལ་སྲས་སྦྱིན་བདག་ལ། །ཅི་སྟེ་ངན་སེམས་སྐྱེད་པར་བྱེད་ན་དེ། །ངན་སེམས་བསྐྱེད་པའི་གྲངས་བཞིན་བསྐལ་པ་ནི། །དམྱལ་བར་གནས་པར་འགྱུར་ཞེས་ཐུབ་པས་གསུངས། །ཞེས་བཤད་པ་ཡིན་ནོ། །འདིར་སྦྱོར་བ་ནི་གང་ཞིག་ཡུལ་ཁྱད་པར་དུ་འཕགས་པ་ལ་རྨོངས་པས་སྨོད་པར་བྱེད་པ་དེ་ལས་ནི་དོན་མ་ཡིན་པ་སྐྱེ་བ་ཡིན་ཏེ། དཔེར་ན་ཤེད་བུ་སེར་སྐྱ་ལ་སོགས་པ་བཞིན་ནོ། །སྐྱེ་བོ་མི་མཁས་པ་འགའ་ཞིག་ཀྱང་སློབ་དཔོན་ལ་རྨོངས་པས་སྨོད་པར་བྱེད་པ་ཡིན་ནོ་ཞེས་པ་ནི་རང་བཞིན་གྱི་གཏན་ཚིགས་ཡིན་ནོ། །གཉིས་པ་ནི་ཚིགས་སུ་བཅད་པ་འདིས་བཤད་པར་དམ་བཅའ་བ་དང་བསྟན་བཅོས་རྩོམ་པའི་རྒྱུ་གཉིས་བརྗོད་པ་ཡིན་ནོ། །འདི་ལ་སློབ་དཔོན་ཞི་བ་བཟང་པོ་ན་རེ། ཚིགས་སུ་བཅད་པ་ཕྱེད་གོང་མས་ནི་ཟློས་པའི་སྐྱོན་སྤངས་ཏེ་གང་གི་ཕྱིར་བློ་གྲོས་བླུན་པོས་ཚིག་བརླིང་པ་གསལ་བར་མི་ཤེས་པ་དེས་ན་ཟློས་པའི་སྐྱོན་མེད་པ་ཡིན་ནོ། །ཕྱེད་འོག་མས་ཀྱང་རང་དགའི་ཉེས་པ་སྤངས་ཏེ་སློབ་དཔོན་གྱི་ལུགས་འཆད་པར་བསྟན་པའི་ཕྱིར་རོ། །ཞེས་ཟེར་རོ། །གསུམ་པ་ལ་རྩོམ་པར་དམ་བཅས་པའི་དགོས་པ་ནི་རྩོམ་པ་མྱུར་དུ་མཐར་ཕྱིན་པར་འགྱུར་བ་ཡིན་ཏེ། དམ་བཅས་པ་དང་ཁས་བླངས་པ་ནི་སྐྱེས་བུ་དམ་པ་རྣམས་ཀྱི་ཁུར་ཡིན་པའི་ཕྱིར་དང་། དེ་ནི་དམ་བཅས་པའི་ཁུར་མི་འདོར་བའི་ཕྱིར་རོ། །རྩོམ་པའི་རྒྱུ་སྨྲས་པའི་དགོས་པ་ནི་སྐྱེ་བོ་མི་མཁས་པ་དག་སློབ་དཔོན་ལ་སྡང་བ་དོར་ནས་གུས་པ་སྐྱེད་པའི་ཕྱིར་ཏེ། དགོས་པ་གཉིས་པོ་དེའི་དོན་དུ་ཚིགས་སུ་བཅད་པ་འདི་བཀོད་པ་ཡིན་ནོ་ཞེས་གནས་སོ། །དོན་གཉིས་པ་བཤད་པ་ཉིད་དགོད་པ་ལ་ཡང་དག་པའི་ཤེས་པའི་དགོས་པ་བརྗོད་པ་དང་། ཤེས་

༼༧༽

པ་ཉིད་ངེས་པར་བཤད་པ་གཉིས་ལས་དང་པོ་ནི་གལ་ཏེ་སློབ་དཔོན་དེའི་ལུགས་ནི་ཚད་མའི་ཤེས་པ་གཉིས་སྟོན་པའི་ཡང་དག་པའི་རྟོག་གེ་ཡིན་ན་དེ་གསལ་བར་བྱས་པ་ལ་དགོས་པ་ཅི་ཡོད་ཅེ་ན། ཕན་པ་དང་ཞེས་པ་ལ་སོགས་པས་ཡང་དག་པའི་ཤེས་པའི་དགོས་པ་གསུངས་སོ། །འདི་ལ་ཚིག་གི་དོན་དང་། དགོས་པའི་དོན་དང་། བསྡུས་པའི་དོན་གསུམ་མོ། །དང་པོ་ལས་ཚིག་བཤད་པ་དང་། ངག་དེས་དོན་ཇི་ལྟར་བསྟན་པའི་ཚུལ་དང་། བཞི་ཁོ་ནར་སྟོན་པའི་གྲངས་ངེས་པ་གསུམ་ལས་དང་པོ་ནི་བརྩམ་མོ་ཞེས་པ་ནི་ཡི་གེ་འབྲི་བ་སྟེ་ཁྱད་པར་གྱི་གཞི་ཡིན་ནོ། །གང་ཞིག་རྩོམ་ཞེ་ན་ཤེས་པ་ལ་ཡོངས་སུ་རྫོགས་པའི་རྣམ་པར་ངེས་པ་འདི་ཞེས་སྦྱར་ཏེ་དེ་ནི་མངོན་སུམ་པ་བརྗོད་པའི་སྒྲ་ཡིན་པའི་ཕྱིར་རོ། །གང་གི་དོན་དུ་རྩོམ་ཞེ་ན་རྟོག་གེའི་ཚུལ་ལ་ཞུགས་ཀྱང་གཟེགས་ཟན་ལ་སོགས་པའི་གཞུང་ལུགས་ངན་པས་བློ་བསྒྱུར་ཏེ་ལོག་པར་རྟོགས་པ་བཞི་དང་ལྡན་པའི་མི་མཁས་པ་རྣམས་ལ་བསྟན་པ་སྟེ་གྲངས་ལ་སོགས་པ་ཇི་ལྟ་བར་བློ་ལ་སྣང་བར་བྱ་བའི་དོན་དུ་རྩོམ་སྟེ་རྣམ་འགྲེལ་ལས། བསྟན་བཅོས་རྨོངས་པ་ཟློག་བྱེད་ཡིན། །ཞེས་གང་བཤད་པ་ཡིན་ནོ། །ཅི་ཞིག་སྟོན་ཅེ་ན་ཡང་དག་པའི་ཤེས་པ་དེ་ཞེས་སྦྱར་རོ། །དེ་ལ་ཡང་དགོས་པ་ཅི་ཞིག་ཡོད་ཅེ་ན་ཕན་པ་དང་མི་ཕན་པ་སྟེ་འདོད་པ་དང་མི་འདོད་པ་སྒྲུབ་པར་བྱེད་པའོ། །དེ་དག་ཐོབ་པ་དང་སྤོང་བ་ནི་ངེས་པར་ཡང་དག་པའི་ཤེས་པ་སྔོན་དུ་འགྲོ་བ་ཅན་ཡིན་པས་སོ། །ངེས་པར་ཞེས་པས་ནི་ལོག་པའི་ཤེས་པ་ལ་སོགས་པ་སྐྱེས་བུའི་དོན་གྲུབ་པའི་རྒྱུ་ཡིན་པ་བཀག་ནས་འདི་ཁོ་ན་སྔོན་དུ་འགྲོ་བར་སྟོན་ཏོ། །དོན་གྲུབ་པའི་དངོས་ཀྱི་རྒྱུ་ནི་ལུས་ཀྱི་ཐ་སྙད་དང་མངོན་པར་འདོད་པ་ཡིན་ལ། འདི་ནི་བརྒྱུད་པའི་རྒྱུ་ཡིན་པའི་ཕྱིར་སྔོན་དུ་འགྲོ་བ་ཙམ་སྨྲོས་ཀྱི། །དངོས་ཀྱི་རྒྱུ་འབྲས་སུ་མ་གསུངས་སོ། །འདིར་སློབ་དཔོན་དུལ་བའི་ལྷ་ན་རེ། སྐྱེས་བུའི་དོན་ལ་ནི་བླང་བྱ་དང་དོར་བྱ་དང་བཏང་སྙོམས་སུ་བྱ་བ་སྟེ་གསུམ་ཡོད་དོ་ཞེས་ཟེར་རོ། །སློབ་དཔོན་ཆོས་མཆོག་ན་རེ། དོར་བྱ་ལ་འབད་པས་དོར་བྱ་དང་ཡལ་བས་དོར་བྱ་གཉིས་ལས་བཏང་སྙོམས་སུ་བྱ་བ་ནི་ཡལ་བར་དོར་བྱ་ཡིན་པའི་ཕྱིར་སྐྱེས་བུའི་དོན་ནི་གཉིས་ཉིད་དོ་ཞེས་ཟེར་རོ། །གཉིས་པ་ལ་གཞན་ཕྱོགས་དགག་པ་དང་། རང་ལུགས་བཤད་པ་གཉིས་ལས། དང་པོ་ནི་ཁ་ཅིག་ན་རེ། ངག་འདིས་ནི་དགོས་པ་ལ་སོགས་པ་བཞི་ཀ་དངོས་སུ་བསྟན་པ་ཡིན་ཏེ་འདི་ལྟར་ཡང་དག་པའི་ཤེས་པ་དེ་ཞེས་སྦྱར་བས་ནི་བརྗོད་བྱ་བསྟན་ཏོ། །མི་མཁས་པ་རྣམས་ལ་བསྟན་པ་ཞེས་བྱ་བས་ནི་དགོས་པ་བསྟན་ཏེ་བསྟན་པས་ནི་རྟོགས་པ་འཕེན་པའི་ཕྱིར་རོ། །ཕན་པ་དང་མི་ཕན་པ་ཐོབ་པ་དང་སྤོང་བ་ཞེས་པས་ནི་དགོས་པའི་དགོས་པ་བསྟན་ཏོ། །སྔོན་དུ་འགྲོ་བ་ཞེས་པ་དང་བསྟན་པའི་དོན་དུ་

༼༨༽

ཞེས་པས་ནི་འབྲེལ་བ་གཉིས་བསྟན་པའི་ཕྱིར་ཞེས་ཟེར་རོ། །དེ་ནི་མ་ཡིན་ཏེ། འདི་ལྟར་ཚིག་དུ་མ་འདུས་ནས་སྐྱེས་བུ་འཇུག་ལྡོག་བྱ་བའི་དོན་གཅིག་རྫོགས་པར་སྟོན་པ་ནི་ངག་གཅིག་ཡིན་ཏེ་རྩོད་པའི་རིགས་པ་ལས། ཇི་སྲིད་དུ་ཚིག་དག་གིས་དོན་ཡོངས་སུ་རྫོགས་པར་འགྱུར་བའི་བར་དེ་ནི་ངག་གཅིག་ཡིན་ཏེ། དཔེར་ན་ལྷ་སྦྱིན་པ་ནག་མོ་ཁྱེར་ལ་ཤོག་ཅེས་བྱ་བ་ལྟ་བུའི་ཞེས་བཤད་པའི་ཕྱིར་དང་། འདི་ལའང་ངག་གཅིག་གི་མཚན་ཉིད་ལས་མེད་པའི་ཕྱིར་རོ། །གལ་ཏེ་ངག་གཅིག་གིས་འཇུག་ལྡོག་བྱ་བའི་དོན་དུ་མ་དངོས་སུ་སྟོན་ན་དེའི་ཚེ་ངག་དེ་ཉིད་དུ་མར་ཐལ་བར་འགྱུར་ཏེ་ངག་གི་བརྗོད་བྱ་དུ་མ་དངོས་སུ་བསྟན་པའི་ཕྱིར་ངག་དུ་མ་འདུས་པའི་རབ་ཏུ་བྱེད་པ་བཞིན་ནོ། །དེའི་ཕྱིར་ངག་གཅིག་གིས་ནི་རང་གི་དོན་དུ་མ་དངོས་སུ་སྟོན་པར་མི་ནུས་ཀྱི། འོན་ཀྱང་དེའི་རྒྱུ་ཚིག་དང་མིང་གིས་རང་རང་གི་དོན་དུ་མ་བསྟན་པ་ལ་ངག་གིས་བསྟན་པར་འདུ་ཤེས་པ་ཡིན་ནོ། །དེ་ལྟ་ཡིན་དང་འབྲེལ་བ་ནི་མིང་དང་ཚིག་གིས་ཀྱང་དངོས་སུ་མ་བསྟན་ཏེ་དགོས་པ་བསྟན་བཅོས་དང་དགོས་པའི་དགོས་པ་བརྗོད་བྱ་དང་འབྲེལ་བར་དངོས་སུ་མ་བསྟན་པའི་ཕྱིར་དང་། བསྟན་པའི་དོན་དུ་ཞེས་བྱ་བ་དང་སྔོན་དུ་འགྲོ་བས་ཀྱང་དེ་དང་དེ་འབྲེལ་བར་ཤུགས་ལས་གོ་བའི་ཕྱིར་ཏེ་ཁྱབ་པ་དང་ཕྱོགས་ཆོས་བརྗོད་པས་དམ་བཅའ་ཤུགས་ལ་སྟོན་པ་བཞིན་ནོ། །གཉིས་པ་ནི་ངག་འདིས་བརྗོད་བྱ་དོན་གྱི་དགོས་པ་གཙོ་བོར་བརྗོད་ནས་གསུམ་ནི་ཕལ་པར་སྟོན་པ་ཡིན་ཏེ་གལ་ཏེ་གཞན་གསུམ་གཙོ་བོའི་དོན་དུ་བསྟན་པར་སྨྲ་ན་ཡང་དག་པའི་ཤེས་པའི་དགོས་པ་བརྗོད་པའི་སྐབས་མ་ཡིན་པར་ཐལ་བའི་ཕྱིར་རོ། །གལ་ཏེ་བསྟན་བཅོས་ཀྱི་དགོས་པ་བརྗོད་པའི་ཚེ་བསྟན་བཅོས་མ་ཡིན་པ་བརྗོད་བྱ་དོན་གྱི་དགོས་པ་བརྗོད་པ་ནི་སྐབས་སུ་མ་བབ་བོ་ཞེ་ན། བསྟན་བཅོས་ཀྱི་ལུས་ནི་སྒྲ་དང་དོན་གཉིས་ལས། སྒྲའི་དགོས་པ་ནི་དོན་རྟོགས་པ་ཉིད་ཡིན་པས་དོན་མེད་པ་མ་ཡིན་པར་སྒྲ་རང་ཉིད་ཀྱིས་འགྲུབ་སྟེ་གཞན་དུ་ན་དོན་རྗོད་བྱེད་དུ་མི་འགྱུར་བའི་ཕྱིར་རོ། །དེས་ན་སྒྲའི་དགོས་པ་ནི་བརྗོད་མི་དགོས་པ་ཉིད་དོ། །དོན་གྱི་ཆ་ལ་ནི་དགོས་པ་མེད་པ་མཐོང་ལ་དེ་ལྟ་བུའི་དོན་སྟོན་པའི་བསྟན་བཅོས་ཀྱང་བརྩམ་བྱ་མ་ཡིན་ཏེ་སྐྱེས་བུ་ལ་ཉེ་བར་མཁོ་བའི་དོན་མི་སྟོན་པའི་ཕྱིར་བྱ་རོག་གི་སོ་རྟོག་པའི་བསྟན་བཅོས་བཞིན་ནོ། །དེས་ན་དེ་ནི་བརྗོད་དགོས་པས་ངག་འདིས་བརྗོད་བྱའི་དོན་ལ་དགོས་པ་ཡོད་པར་བརྗོད་ནས་བསྟན་བཅོས་འདི་བརྩམ་བྱ་ཉིད་དུ་བསྟན་པ་ཡིན་ནོ་ཞེས་གནས་སོ། །གསུམ་པ་གྲངས་ངེས་པ་ལ་གཞན་གྱི་ལུགས་དགག་པ་དང་། རང་གི་ཕྱོགས་བསྟན་པ་དང་། དེ་ལ་རྩོད་པ་སྤང་བ་གསུམ་ལས་དང་པོ་ནི། ཁ་ཅིག་ན་རེ། བསྟན་བཅོས་འདི་ལ་དགོས་པ་མེད་པ་ཉིད་

༼༩༽

དམ། ཡོད་ཀྱང་དེ་སྒྲུབ་པར་མི་ནུས་པ་ཉིད་དམ། དགོས་པ་དེ་འདོད་བྱ་མ་ཡིན་པ་ཉིད་དམ། འདོད་བྱ་ཡིན་ཡང་བསྟན་བཅོས་འདི་དང་མ་འབྲེལ་བ་ཉིད་དམ་ཞེས་ལོག་རྟོགས་སམ་ཐེ་ཚོམ་དུ་གྱུར་ན་འདི་ལ་འཇུག་པར་མི་འགྱུར་བས་བསལ་བྱ་ལས་བཞིར་ངེས་པ་ཡིན་ནོ་ཞེས་ཟེར་རོ། །དེ་ནི་མི་འཐད་དེ་འདི་ལྟར་སྒྲུབ་པར་མི་ནུས་པ་དང་། འདོད་བྱ་མ་ཡིན་པའི་ལོག་རྟོགས་ནི་ངག་འདིས་སེལ་བར་མི་རིགས་ཏེ། རང་གི་བརྗོད་བྱའི་འགལ་ཟླ་མ་ཡིན་པའི་ཕྱིར་འགྲོ་བ་དབང་ཕྱུག་གིས་བྱས་པར་འདོད་པའི་ལོག་རྟོགས་བཞིན་ནོ། །ཁྱབ་པ་མ་གྲུབ་པའང་མ་ཡིན་ཏེ། ངག་གཅིག་གིས་ལོག་རྟོགས་ཐམས་ཅད་སེལ་བར་ཐལ་བའི་ཕྱིར་རོ། །གཉིས་པ་ནི་བསྟན་བཅོས་འདི་སེའུ་བཅུའི་ངག་ལྟར་བརྗོད་བྱ་མེད་པ་དང་། བྱ་རོག་གི་སོ་བརྟག་པ་ལྟར་དགོས་པ་དང་མི་ལྡན་པ་ཉིད་དམ། པར་སིག་པ་རྣམས་ཀྱི་མ་བག་མར་ལེན་པའི་བསྟན་བཅོས་བཞིན་དགོས་པའི་དགོས་པ་གྱ་ནོམ་པ་མེད་པ་ཉིད་དམ། མཐོ་རིས་ཀྱི་ཐབས་སུ་སྲོག་གཅོད་པའི་མཆོད་སྦྱིན་ལྟར་དགོས་པ་དེ་དག་བསྟན་བཅོས་དང་མ་འབྲེལ་བ་ཉིད་དམ་ཞེས་སེམས་ན་བསྟན་བཅོས་ལ་འཇུག་པར་མི་འགྱུར་བ་ལས་དེ་དག་སེལ་བ་ལ་བཞིར་ངེས་པ་ཡིན་ཏེ། དེ་སྐད་དུ་དེར་ཡང་ཟླ་བོ་རྣམ་གཅོད་པའི། །དོན་རྣམས་ལ་ནི་རྟོགས་འགྱུར་ཏེ། །ཞེས་འཆད་པར་འགྱུར་རོ། །གསུམ་པ་ནི་གལ་ཏེ་ལོག་པར་རྟོགས་པ་ཚིག་གིས་སེལ་ན་རྟགས་དང་དཔེ་དོན་མེད་པར་འགྱུར་རོ་ཞེ་ན། དོན་མེད་པ་མ་ཡིན་ཏེ་དེ་དག་གིས་ཚད་མའི་ངེས་པ་སྐྱེད་པར་བྱེད་པའི་ཕྱིར་རོ། །གཉིས་པ། དགོས་པའི་དོན་ལའང་གཞན་ཕྱོགས་དགག་པ་དང་། རང་ལུགས་བརྗོད་པ་དང་། རྩོད་པ་སྤང་བ་གསུམ་ལས་དང་པོ་ནི་གཞོན་ནུ་མ་ལེན་པ་ནི་དགོས་འབྲེལ་གྱི་ངག་བཀོད་པའི་དགོས་པ་ལ་སོགས་པ་བཞི་ལ་སྒྲ་ལས་བྱུང་བའི་ཚད་མའི་ངེས་པ་སྐྱེས་ནས་བསྟན་བཅོས་ལ་འཇུག་པ་ཡིན་ནོ་ཞེས་སྨྲ་སྟེ། བསྟན་བཅོས་དག་ནི་ཐམས་ཅད་དམ། །ཡང་ན་ལས་ནི་འགའ་ཞིག་ལ། །ཇི་སྲིད་དགོས་པ་མ་བརྗོད་པ། །དེ་སྲིད་དུ་ནི་སུ་ཞིག་འཛིན། །ཅེས་སྨྲས་པ་ཡིན་ནོ། །དེ་ནི་མི་རིགས་ཏེ། འདི་ལྟར་རྟོག་པ་དང་མི་ལྡན་པ་འཇུག་པ་ནི་དགོས་པ་ལ་མི་བལྟོས་པས་དེའི་དོན་དུ་བཀོད་པ་དོན་མེད་པའི་ཕྱིར་དང་། རྟོག་པ་དང་ལྡན་པ་ཡང་སྐྱེས་བུ་ཙམ་གྱི་ཚིག་ལ་འཁྲུལ་བ་མཐོང་བ་དང་། ཁྱད་པར་ཅན་རྟོགས་པར་དཀའ་བ་དང་། སྐྱེས་བུས་མ་བྱས་པ་ལ་ཚད་མས་གནོད་པས་ཚིག་ལས་དེའི་དོན་ལ་ངེས་པ་སྐྱེ་བར་མི་འཐད་པའི་ཕྱིར་རོ། །གཞན་ཡང་སྒྲ་ལས་ནི་དོན་ཚད་མས་རྟོགས་པར་མི་འཐད་དེ་དེ་དག་འབྲེལ་པ་མེད་པའི་ཕྱིར་རི་གངས་ཅན་ལས་འབིགས་བྱེད་བཞིན་ནོ། །གལ་ཏེ་དེ་དག་བདག་གཅིག་པས་སམ་དེ་ལས་བྱུང་བས་འབྲེལ་ན་འཇིག་རྟེན་ན་ཕོངས་པ་རྒྱུན་ཆད་པར་འགྱུར་ཏེ། །གང་གིས་ཕོངས་པ་དེ་བརྗོད་

༼༡༠༽

པའི་སྒྲ་ཐམས་ཅད་ལ་ཡོད་པའི་ཕྱིར་རོ། །གཉིས་པ་ལ། སློབ་དཔོན་ཞི་བ་འཚོ་ན་རེ། བསྟན་བཅོས་འདི་ནི་བརྩམ་བྱ་མ་ཡིན་ཏེ་དགོས་པ་ལ་སོགས་པ་བཞི་མེད་པའི་ཕྱིར་བྱ་རོག་གི་སོ་བརྟག་པའི་བསྟན་བཅོས་བཞིན་ནོ་ཞེས་བྱ་བ་རྩོམ་པའི་བྱ་བ་འགོག་པའི་ལོག་རྟོག་བཟློག་པ་ནི་ངག་འདིའི་དགོས་པ་ཡིན་ནོ། །དེས་ན་གང་དགོས་པ་ལ་སོགས་པ་བཞི་དང་ལྡན་པ་དེ་མཁས་པས་རྩོམ་པར་བྱ་བ་ཡིན་ཏེ། དཔེར་ན་གསོ་བ་རིག་པའི་བསྟན་བཅོས་བཞིན་ནོ། །བསྟན་བཅོས་འདིའང་དགོས་པ་ལ་སོགས་པ་བཞི་དང་ལྡན་པ་ཡིན་ནོ། །ཞེས་བྱ་བ་ནི་རང་བཞིན་གྱི་གཏན་ཚིགས་ཡིན་ནོ་ཞེས་ཟེར་རོ། །སློབ་དཔོན་ཆོས་མཆོག་ནི་ངག་འདི་ལས་དགོས་པ་ལ་སོགས་པ་བཞི་ལ་ཡོད་ལ་ཤས་ཆེར་འཛིན་པའི་ཐེ་ཚོམ་སྐྱེས་ནས་བསྟན་བཅོས་ལ་འཇུག་པ་དགོས་པར་འདོད་དེ་ཇི་སྐད་དུ། གང་ཕྱིར་འཇིག་རྟེན་དོན་གཉེར་ནི། །ཐེ་ཚོམ་ལས་ཀྱང་འཇུག་ཕྱིར་རོ། །ཞེས་བཤད་པ་ཡིན་ནོ། །བྲམ་ཟེ་བདེ་བྱེད་དགའ་བ་ན་རེ། བསྟན་བཅོས་ཀྱི་སྐབས་མངོན་དུ་བྱས་ནས་བསྟན་བཅོས་བཀོད་པ་ནི་གཞུང་མཛེས་པར་བྱ་བའི་ཕྱིར་ཏེ་གློ་བུར་དུ་གཞུང་རྩོམ་པ་ལ་ཞུགས་ན་མི་མཛེས་པར་འགྱུར་བའི་ཕྱིར་རོ་ཞེས་ཟེར་རོ། །གསུམ་པ། དེ་ལ་རྩོད་པ་སྤང་བ་ནི་གལ་ཏེ་ངག་འདི་དོན་མེད་པར་འགྱུར་ཏེ་འདི་རྟོག་པ་དང་མི་ལྡན་པའི་ལོག་རྟོགས་ལྡོག་ཅིང་འཇུག་པའི་དོན་དུ་ནི་བཀོད་པ་མ་ཡིན་ལ་རྟོག་པ་དང་ལྡན་པ་ཡང་རིགས་པ་མེད་པའི་ཚིག་ཙམ་གྱིས་ལོག་རྟོགས་ཟློག་ཅིང་བསྟན་བཅོས་ལ་འཇུག་ན་ཧ་ཅང་ཐལ་བའི་ཕྱིར་དང་། ངག་མེད་པར་ཡང་ཐེ་ཚོམ་སྐྱེ་བའི་ཕྱིར་དང་། གཅིག་ལ་ཐེ་ཚོམ་སྐྱེས་པ་ཙམ་གྱིས་འཇུག་པས་བཞི་བསྟན་པ་དོན་མེད་པར་ཐལ་བའི་ཕྱིར་དང་། གཞུང་མཛེས་པར་ཡང་བཤད་པར་དམ་བཅའ་བྱས་ཟིན་པའི་ཕྱིར་རོ་ཞེ་ན། དེ་ནི་དེ་ལྟར་མ་ཡིན་ཏེ། འདི་ལ་ཚུལ་གསུམ་པའི་རིགས་པ་ཡོད་པའི་ཕྱིར་དང་ཐེ་ཚོམ་གྱིས་རྟོག་ལྡན་གྱི་ལོག་རྟོགས་ཅིང་འཇུག་ལྡོག་བྱེད་པ་དང་། ཤས་ཆེར་འཛིན་པའི་ཐེ་ཚོམ་ངག་ལས་སྐྱེ་བར་ནི་ཚད་མས་གྲུབ་པའི་ཕྱིར་དང་བཞི་ལས་གཅིག་མེད་པར་ཐེ་ཚོམ་ན་ཡང་རྟོག་ལྡན་བསྟན་བཅོས་ལ་མི་འཇུག་པའི་ཕྱིར་རོ། །ཇི་ལྟར་ངག་འདིས་བསྟན་བཅོས་བརྗོད་བྱ་དང་དགོས་པ་ལ་སོགས་པའི་ཁྱད་པར་དང་ལྡན་པར་བསྟན་པས་མཛེས་པར་བྱས་པ་དེ་ལྟར་ནི་གཞན་གྱིས་མཛེས་པར་བྱེད་མི་ནུས་ཏེ་དེའི་ཕྱིར་མཛེས་པ་གཉིས་ནི་ས་བོན་དང་སྡོང་བུ་ལས་སྐྱེས་པའི་ཆུ་ཤིང་ལྟར་ཐ་དད་དོ། །འདི་ལྟར་ངག་འདིས་ནི་བསྟན་བཅོས་འདི་བརྗོད་བྱ་དང་དགོས་པ་ལ་སོགས་པ་བཞི་དང་ལྡན་པར་བསྟན་པ་ན་འདིའི་ལུས་ཆོས་བཞིས་མཛེས་པར་བྱས་པའི་ཁྱད་པར་ཅན་དུ་བསྟན་པ་ཡིན་ལ། བཤད་པར་དམ་བཅའ་ལ་སོགས་པས་ནི་དེ་ལྟ་

༼༡༡༽

མ་ཡིན་པའི་ཕྱིར་རོ། །གཞན་གྱིས་མཛེས་པར་བྱས་པ་ལ་འདིའི་མཛེས་པ་དོན་མེད་པར་ཐལ་བའི་སྐྱོན་ཡང་མེད་དེ། མིག་གིས་མཛེས་པར་བྱས་པ་ལ་སོའི་ཕྲེང་བ་དོན་མེད་པར་ཐལ་བའི་ཕྱིར་རོ། །ངག་གཅིག་ལ་འབྲས་བུ་གསུམ་མི་རུང་བའང་མ་ཡིན་ཏེ་མར་མེ་གཅིག་ལས་ཤེས་པ་དང་སྡོང་བུའི་རྣམ་པར་འགྱུར་བ་དང་འབར་བའི་སྐད་ཅིག་གཞན་མི་སྐྱེ་བར་ཐལ་བར་འགྱུར་བ་ལས་རྣམ་འགྲེལ་ལས། དེ་བཞིན་གཅིག་ཀྱང་དུ་མ་བྱེད། །དེ་དངོས་ཡོངས་སུ་བསྟན་པའི་ཕྱིར། །ཞེས་བྱ་བ་དང་། རྩོད་པའི་རིགས་པ་ལས་གཅིག་ལ་ཡང་དོན་དུ་མ་བྱེད་པ་མཐོང་བའི་ཕྱིར་ཏེ་ཞེས་བཤད་དོ། །གསུམ་པ་བསྡུས་པའི་དོན་ནི་ངག་འདིས་བསྟན་བཅོས་ཀྱི་ལུས་ལ་དགོས་པ་ལ་སོགས་པ་བཞི་ཡོད་པར་བསྟན་ནོ། །དེ་བཤད་པ་ལ་བསྟན་བཅོས་བཤད་པ། དགོས་འབྲེལ་བཤད་པ། དེ་དག་གཅིག་པ་དང་ཐ་དད་བསམ་པ་གསུམ་ལས་དང་པོ་ལ་བསྟན་བཅོས་ཀྱི་ཚད་དང་། ངོ་བོ་དང་། ངེས་ཚིག་གསུམ་མོ། །དང་པོ་ནི་ཡི་གེ་དུ་མ་འདུས་པ་ལས་དོན་གྱི་ངོ་བོ་སྟོན་པའི་མིང་འགྲུབ་བོ། །མིང་དུ་མ་འདུས་པ་ལས་དོན་གྱི་ཁྱད་པར་སྟོན་པའི་ཚིག་གོ །ཚིག་དུ་མ་འདུས་པ་ལས་སྐྱེས་བུ་འཇུག་ལྡོག་བྱ་བའི་དོན་གཅིག་སྟོན་པའི་ངག་གོ །ངག་དུ་མ་འདུས་པ་ལས་འཇུག་ལྡོག་བྱ་བའི་དོན་དུ་མ་སྟོན་པའི་ལེའུའམ། རབ་ཏུ་བྱེད་པའོ། །དེ་དུ་མ་འདུས་པ་ལས་བསྟན་བཅོས་ཀྱི་ལུས་འགྲུབ་བོ་ཞེས་བཙུན་པ་སྤྱན་རས་གཟིགས་བརྟུལ་ཞུགས་འཆད་དོ། །ངོ་བོ་ནི་མདོ་སྡེ་པ་སྒྲ་རང་གི་མཚན་ཉིད་ཀྱི་གཞུང་ལུགས་ཀྱི་ཚད་དང་མཉམ་པ་གཟུགས་ཀྱི་ཕུང་པོས་བསྡུས་པ་ལ་འདོད་ལ། བྱེ་བྲག་ཏུ་སྨྲ་བ་ནི་སྒྲ་སྤྱིའི་ཕྲེང་བ་གཞུང་ལུགས་དང་མཉམ་པ་མི་ལྡན་པའི་འདུ་བྱེད་ཀྱི་ཕུང་པོས་བསྡུས་པ་ལ་འདོད་དེ། མཛོད་ལས། ཆོས་ཀྱི་ཕུང་པོ་བརྒྱད་ཁྲི་དག །གང་རྣམས་ཐུབ་པས་གསུངས་དེ་དག །ཚིག་གམ་མིང་ཡིན་དེ་དག་ནི། །གཟུགས་སམ་འདུ་བྱེད་དག་ཏུ་འདུས། །ཞེས་གང་བཤད་པ་ཡིན་ནོ། །སེམས་ཙམ་པ་རྣམས་ནི་བརྗོད་བྱེད་ཀྱི་རྣམ་པ་ཅན་གྱི་ཡིད་ཤེས་གཞུང་ལུགས་ཀྱི་ཚད་དང་མཉམ་པ་ལ་འདོད་དོ། །འདི་ལ་གང་དག་འཆད་པ་པོའི་རྣམ་རྟོག་ནི་ཐོས་པའི་ཤེས་རབ་ཏུ་གནས་གྱུར་པས་ཉན་པ་པོའི་རྒྱུད་ཀྱིས་བསྡུས་པ་ཁོ་ན་བསྟན་བཅོས་ཡིན་ནོ་ཞེས་ཟེར་བ་དེ་དག་གིས་ནི་སློབ་དཔོན་མ་འཆད་པའི་བསྟན་བཅོས་མེད་ཅིང་། སློབ་མ་ལ་ཐོས་པའི་ཤེས་རབ་མེད་དོ་ཞེས་ཁས་བླངས་པར་འགྱུར་རོ། །དེ་ཡང་རིགས་པ་མ་ཡིན་ཏེ། གང་གི་དོན་དུ་འབད་པ་བྱས་པ་དེ་དོན་མེད་པར་ཐལ་བའི་ཕྱིར་དང་། བསྟན་བཅོས་དང་ཐོས་པའི་ཤེས་རབ་ལ་འགལ་བ་གཉིས་ཀ་མེད་པའི་ཕྱིར་དང་། བདག་ཉིད་གཅིག་ཏུ་འབྲེལ་བའི་ཕྱིར་དེས་ནི་དེ་དགག་པར་མི་ནུས་པས་བསྟན་བཅོས་དང་ཤེས་རབ་ལོག་པ་ནི་མུ་སྟེགས་བྱེད་ལའང་ཡོད་པ་ཉིད་དོ། །ངེས་ཚིག་ནི་ཤཱ་

༼༡༢༽

སྠྲ་ཞེས་པའི་ཤ་ས་ན་འཆོས་པ་དང་། ཏྲ་ཡ་ཏི་སྐྱོབ་པ་སྟེ། འདི་ལྟར་ཉོན་མོངས་པའི་དགྲ་འཆོས་པ་དང་། ངན་འགྲོ་དང་སྲིད་པ་ལས་སྐྱོབ་པས་བསྟན་བཅོས་སམ། ཤེས་པའི་རབ་སྐྱེད་པར་བྱེད་པས་ན་རབ་ཏུ་བྱེད་པ་ཞེས་བྱའོ། །གཉིས་པ་ལ་དོན་གསུམ་ལས་དང་པོ་བསྟན་བཅོས་ལུས་ལ་ཡོད་པའི་དགོས་འབྲེལ་བཞི་ནི། ཡང་དག་པའི་ཤེས་པ་འཁོར་དང་བཅས་པ་ནི་འདིའི་བརྗོད་བྱ་ཡིན་ནོ། །འདིས་གང་བརྗོད་པ་དེ་བསྟན་བཅོས་འདི་ཉིད་ལས་རྟོགས་པ་ནི་རྗོད་བྱེད་སྒྲའི་དགོས་པ་ཡིན་ནོ། །སྐྱེས་བུའི་བླང་དོར་གྱི་དོན་གྲུབ་པ་ནི་བརྗོད་བྱ་དོན་གྱི་དགོས་པ་ཡིན་གྱི་འདི་དགོས་པའི་དགོས་པ་ནི་མ་ཡིན་ཏེ་སྒྲའི་དགོས་པ་མེད་པ་རྣམས་ལ་ཡང་དེ་ཡོད་པའི་ཕྱིར་རོ། །བསྟན་བཅོས་དང་དགོས་པའམ་དོན་དང་དོན་གྱི་དགོས་པ་དག་ཐབས་དང་ཐབས་ཀྱིས་བསྒྲུབ་བྱའི་ཚུལ་གྱིས་འབྲེལ་བ་ནི་འབྲེལ་བ་ཡིན་ནོ། །གཉིས་པ་དགོས་འབྲེལ་ངག་ལ་ཡོད་པའི་དགོས་འབྲེལ་བཞི་ནི་དགོས་པ་ལ་སོགས་པ་བཞི་ནི་ངག་འདིའི་བརྗོད་བྱ་ཡིན་ནོ། །ངག་འདི་ལས་དེ་དག་རྟོགས་པ་ནི་དགོས་པ་ཡིན་ནོ། །དེ་ལས་བསྟན་བཅོས་ལ་འཇུག་པ་ནི་དགོས་པའི་དགོས་པ་ཡིན་ནོ། །རྟོགས་པ་ངག་ལས་བྱུང་བ་དང་། འཇུག་པ་རྟོགས་པ་ལས་བྱུང་བ་ནི་འབྲེལ་བའོ། །གསུམ་པ་ངག་ཐམས་ཅད་ལ་ཡོད་པའི་དགོས་འབྲེལ་བཞི་ནི། ངག་དེས་བསྟན་པར་བྱ་བ་དང་། དེ་ལས་དེ་རྟོགས་པ་དང་། དེ་ལས་དོན་གཞན་གཅིག་གྲུབ་པ་དང་། གཉིས་པོ་དེ་དེ་ལས་བྱུང་བ་ཡིན་ནོ། །གསུམ་པ་ནི་འདི་དག་གང་དང་གང་རྒྱུ་འབྲས་ཡིན་པ་དེ་དག་ནི་ཐ་དད་དོ། །བརྗོད་བྱ་རང་རིག་པའི་མངོན་སུམ་དང་ཐམས་ཅད་ཀྱང་གཅིག་ཉིད་དོ། །དངོས་ཀྱི་བརྗོད་བྱ་ནི་དངོས་མེད་ཡིན་པས་དེ་དང་གཅིག་པ་བཀག་པ་ཙམ་ཡིན་ནོ། །གང་ཞིག་གང་ལས་བྱུང་བ་དེ་ནི་འབྲེལ་བ་དང་བདག་ཉིད་གཅིག་པ་ཡིན་ནོ་ཞེས་གནས་སོ། །གཉིས་པ། ཤེས་པ་ཉིད་ངེས་པར་བཤད་པ་ལ་གཉིས་ཏེ་ཡང་དག་པའི་ཤེས་པ་གཉིས་ཉིད་དུ་སྒྲུབ་པ་དང་། གཉིས་པོ་དེའི་རང་བཞིན་རྒྱས་པར་བཤད་པའོ། །དང་པོ་ལའང་དབྱེ་བ་སྤྱིར་བསྟན་པ་དང་། གྲངས་གཞན་དུ་སྨྲ་བ་དགག་པ་གཉིས་ལས། དང་པོ་ནི་གལ་ཏེ་གང་ཞིག་བསྟན་པར་བྱ་བའི་ཤེས་པ་དེའི་གྲངས་དང་མིང་དང་ངོ་བོ་ཡང་བརྗོད་དགོས་སོ་ཞེ་ན། ཡང་དག་པའི་ཤེས་པ་དེ་ནི་ཞེས་གསུངས་ཏེ་བློ་གང་ཞིག་འཁོར་བ་ཇི་སྲིད་བར་སྐྱེས་བུ་དོན་ལ་མི་སླུ་བར་བྱེད་པ་དེ་ནི་ཡང་དག་པའི་ཤེས་པའོ། །དེ་ནི་ཞེས་པ་ནི་སྐྱེས་བུའི་དོན་གྲུབ་པ་སྔོན་དུ་འགྲོ་བ་དེ་དམིགས་འཛིན་པར་བྱེད་པའི་སྒྲ་ཡིན་ཏེ་འདིར་ཚད་མའི་ཤེས་པ་མ་ལུས་པ་ནི་དབྱེ་གཞི་ཡིན་ནོ། །རྣམ་པ་གཉིས་ཏེ་ཞེས་པ་ནི་ཕྱེ་བའི་གྲངས་

༼༡༣༽

ཏེ་འདིས་ནི་བློ་དེ་ལ་ཡུལ་ལ་གསལ་བ་དང་མི་གསལ་བར་འཇུག་པའི་རྣམ་པ་གཉིས་ཡོད་པར་བསྟན་གྱི་རྫས་ནི་མ་ཡིན་ཏེ་གཉིས་ཀའང་རང་རིག་ཏུ་གཅིག་པའི་ཕྱིར་རོ། །གཞན་ཡང་མིང་སྨྲོས་པས་གཉིས་ཉིད་དུ་ཤུགས་ལ་གོ་བས་གྲངས་ཀྱི་སྒྲ་དོན་མེད་པ་ཡིན་ནོ་ཞེས་དོགས་པའང་སེལ་ཏེ། མིང་ལས་ནི་རྫས་སམ་རྣམ་པ་གཉིས་ཡིན་ཞེས་ཐེ་ཚོམ་ཟ་བའི་ཕྱིར་རོ། །ཅི་འདྲ་བའི་མིང་ཅན་ཞེ་ན་མངོན་སུམ་དང་ནི་ཞེས་གསུངས་ཏེ་གང་ཅུང་ཟད་དོན་མངོན་དུ་བྱེད་པའི་ཤེས་པ་དེ་ནི་མངོན་སུམ་ཞེས་བྱའོ། །བློ་གང་ཞིག་རྟགས་བཟུང་ཞིང་འབྲེལ་བ་དྲན་པའི་རྗེས་སུ་ཡུལ་དཔོག་པར་བྱེད་པ་དེ་ནི་རྗེས་སུ་དཔག་པའོ། །དང་ནི་དེ་གཉིས་སྟོབས་མཚུངས་པར་སྟོན་པའམ། ཡང་ན་འབྱེད་པར་བྱེད་པའི་སྒྲའོ། །འོ་ནི་རྫོགས་པའི་ཚིག་གོ །ཅིའི་ཕྱིར་གཉིས་ཁོ་ན་ཚད་མར་འཛིན་ཅེ་ན་འདི་དག་གིས་ཞེས་གསུངས་ཏེ་གང་གི་ཕྱིར་བློ་གཉིས་པོ་འདི་དག་གིས་རང་རང་གི་བྱ་བ་བྱེད་པའི་དོན་རྣམས་གཞན་དང་མ་འདྲེས་པར་ཡོངས་སུ་སྟེ་ཇི་ལྟ་བར་བཅད་ནས་སྐྱེས་བུ་དེ་དོན་ལ་འཇུག་པ་སྟེ་ཞུགས་པ་ན་དོན་བྱ་བ་བྱེད་པ་དེ་ལ་སྐྱེས་བུ་སླུ་བ་མེད་དེ་མི་སླུ་བའི་ཕྱིར་རོ། །འདི་སྐད་སྟོན་པ་ཡིན་ཏེ་བསྟན་པའི་དོན་དང་ཕྲད་པར་བྱེད་པའི་སྐྱེས་བུ་ལ་ནི་འཇིག་རྟེན་ན་ཚད་མ་ཞེས་བརྗོད་དོ། །དེ་བཞིན་དུ་ཤེས་པ་འདིས་ཀྱང་རང་གིས་བསྟན་པའི་དོན་དང་སྐྱེས་བུ་ཕྲད་པར་བྱེད་པས་ཚད་མ་ཡིན་ནོ། །དེ་ལ་མ་བསླུས་པ་ནི་དོན་དང་ཕྲད་པ་ཡིན་ལ། མི་སླུ་བར་བྱེད་པ་ནི་དོན་ཇི་ལྟ་བར་གཅོད་པའི་ཤེས་པ་ཡིན་ཏེ། དེ་ནི་གལ་ཏེ་རང་གི་ཡུལ་ལ་གནོད་པ་མེད་ན་ཡོད་པ་དང་མེད་པ་ལ་དེའི་ངོ་བོར་འཇོག་པ་ཡིན་ནོ་ཞེས་གང་འཆད་པར་འགྱུར་རོ། །དོན་ཇི་ལྟ་བར་གཅོད་པའི་ཤེས་པས་ནི་དོན་དང་ཕྲད་པར་ནུས་ལ། གང་མ་ཕྲད་པ་དེ་ནི་སྐྱེས་བུ་ལ་རྫུ་འཕྲུལ་མེད་པའམ། ཡུལ་ཐག་རིང་པ་དང་མི་རྟག་པ་ལ་སོགས་པའི་སྐྱོན་ཡིན་གྱི་ཤེས་པའི་སྐྱོན་ནི་མ་ཡིན་ནོ། །ལོག་པའི་ཤེས་པ་ལས་ནི་བྱ་རོག་དང་ཏ་ལའི་ཚུལ་དུའང་དོན་དང་ཕྲད་པར་མི་ནུས་ཏེ། གང་ཕྲད་པ་དེ་ནི་དེ་ལ་མ་འཁྲུལ་བའི་ཤེས་པ་གཞན་ཕྱིས་བྱུང་བ་ལས་ཡིན་ནོ། །གཞན་དུ་ན་སྐྱེས་བུའི་དོན་གྲུབ་པ་ནི་རྒྱུ་མེད་པར་ཐལ་བར་འགྱུར་ཏེ། ཚད་མ་དང་ཚད་མ་མིན་པ་གཉིས་ཀ་དང་ལྡོག་པ་འཁྲུལ་བའི་ཕྱིར་རོ། །མི་སླུ་བ་དེ་ཡང་དང་པོར་སྐྱེས་པའི་མངོན་སུམ་དང་རྗེས་སུ་དཔག་པ་ཉིད་ཀྱིས་བྱས་ཏེ་བློ་ཕྱི་མ་རྣམས་དང་རྗེས་སུ་འགྲོ་ལྡོག་མ་གྲུབ་པའི་ཕྱིར་རོ། །དེའི་ཕྱིར་དང་པོར་སྐྱེས་པ་ཉིད་ཚད་མ་ཡིན་ནོ་ཞེས་རྣམ་པར་གནས་སོ། །གཉིས་པ་ལ་མང་བ་དང་། ཉུང་བར་སྨྲ་བ་དགག་པ་གཉིས་ལས། དང་པོ་ལའང་ཚད་མ་གཉིས་ཡིན་པའི་རྟགས་དགོས་པ་དང་། བཀོད་པ་ལྟར་སྒྲུབ་པ་དང་། ཉེ་བར་བསྡུ་བ་གསུམ་ལས་དང་པོ་ནི་

༼༡༤༽

གལ་ཏེ་སྒྲ་དང་ཞེས་པ་ལ་སོགས་པའོ། །འདིར་དོན་ནི་འདི་ཡིན་ཏེ་སློབ་དཔོན་ཚད་མའི་གྲངས་དང་། ངོ་བོ་དང་། སྤྱོད་ཡུལ་དང་། འབྲས་བུ་ལ་ལོག་པར་རྟོགས་པ་བཞི་བསལ་ནས་ཚད་མའི་དེ་ཉིད་འཆད་པ་ན། རེ་ཤིག་གྲངས་ལ་ལོག་པར་རྟོགས་པ་ལ་གྲངས་ཅན་པ་ནི་ཚད་མ་མངོན་སུམ་དང་། རྗེས་སུ་དཔག་པ་དང་སྒྲ་ལས་བྱུང་བ་དང་གསུམ་འདོད་དོ། །རིགས་པ་ཅན་ནི་དཔེས་ཉེ་བར་འཇལ་བ་དང་བཞི་འདོད་དོ། །དཔྱོད་པ་བ་ནི་དོན་གྱིས་གོ་བ་དང་། དངོས་པོ་མེད་པ་དང་དྲུག་འདོད་དོ། །དོན་གྱིས་གོ་བ་ཡང་རྣམ་པ་དྲུག་ལས་མངོན་སུམ་གྱིས་དྲངས་པ་ནི་མེ་ཚ་བ་དངོས་སུ་རིག་ན་སྲེག་ནུས་པར་དོན་གྱིས་གོ་བ་ལྟ་བུའོ། །རྗེས་དཔག་གིས་དྲངས་པ་ནི་ཉི་མ་ཡུལ་གཞན་དུ་ཕྱིན་པ་ལས་འགྲོ་བར་དཔགས་ནས་འགྲོ་བས་ན་འགྲོ་ནུས་པར་གོ་བ་ལྟ་བུའོ། །ཉེ་བར་འཇལ་བས་དྲངས་པ་ནི་བ་མེན་བ་ལང་དང་འདྲ་བ་ལས་ན་བཞོ་ཞིང་དགལ་དུ་རུང་བར་གོ་བ་ལྟ་བུའོ། །སྒྲས་དྲངས་པ་ནི་སྒྲས་དོན་གོ་བ་ལས་ན་སྒྲ་དོན་ལ་འབྲེལ་བ་ཡོད་པར་གོ་བ་ལྟ་བུའོ། །དོན་གྱིས་གོ་བས་དྲངས་པ་ནི་སྒྲ་དང་དོན་འབྲེལ་བར་ཤེས་ན་འབྲེལ་བའང་རྟག་པར་གོ་བ་ལྟ་བུའོ། །དངོས་པོ་མེད་པས་དྲངས་པ་ནི་ལྷས་བྱིན་མ་ཤི་ལ་ཁྱིམ་ན་མེད་ན་ཕྱི་རོལ་ན་ཡོད་པར་གོ་བ་ལྟ་བུའོ། །དངོས་པོ་མེད་པ་ཡང་རྣམ་པ་གསུམ་སྟེ་བདག་ཡོངས་སུ་མ་གྱུར་པ་དང་། ཡུལ་གཞན་ཤེས་པ་དང་། ཚད་མ་ལོག་པ་སྟེ་ཅིའང་མེད་པའོ། །ཙ་ར་ཀ་པ་ནི་མངོན་སུམ་དང་རྗེས་སུ་དཔག་པ་དང་། ལུང་དང་། རིགས་པ་དང་། མི་དམིགས་པ་དང་སྲིད་པ་དང་ཞེས་གྲགས་པ་དང་སྙམ་སེམས་པ་དང་བརྒྱད་འདོད་དེ་དེས་ན་དེ་དག་དེ་འདྲ་བའི་ཚད་མ་གཞན་ཡང་ཡོད་པས་གཉིས་ཉིད་དུ་ངེས་པར་གཟུང་བ་མི་འཐད་དོ་ཞེས་རྩོད་པ་ཡིན་ནོ། །དེ་ལ་སློབ་དཔོན་ལན་འདེབས་པ་ནི་དེ་དག་ཕལ་ཆེར་ནི་ཚད་མ་མ་ཡིན་ཏེ་ཕལ་ཆེར་སྒྲའི་རྗེས་སུ་འབྲང་བའི་བློ་ཡིན་པའི་ཕྱིར་དང་། སྒྲ་ནི་ཕྱི་རོལ་གྱི་དོན་ལ་འཁྲུལ་བའི་ཕྱིར་རོ། །རིགས་པ་དང་མི་དམིགས་པ་ལ་སོགས་པ་གང་ཅུང་ཟད་ཚད་མ་ཡིན་པ་དེ་དག་ནི་འདི་གཉིས་ཁོ་ནར་འདུས་ཤིང་། གང་མི་འདུ་བ་དེ་ནི་ཚད་མ་མ་ཡིན་པའི་ཕྱིར་ཚད་མ་རྣམ་གཉིས་ཁོ་ནར་ཁོ་བོ་ཅག་དམ་འཆའ་འོ། །འདི་ལ་གཞན་ལུགས་དགག་པ་དང་། རང་ལུགས་བཤད་པ་གཉིས་ལས་དང་པོ་ནི་ཁ་ཅིག་ན་རེ་ཚད་མའི་ཤེས་པ་ཆོས་ཅན། འདི་ལ་ཚད་མ་གསུམ་པ་མེད་དེ་གཞལ་བྱ་ཕུང་པོ་གསུམ་པ་མ་རྟོགས་པའི་ཕྱིར་དཔེར་ན་ནམ་མཁའི་ཨུཏྤལ་བཞིན་ནོ་ཞེས་ཚད་མ་ལ་གྲངས་གཞན་དགག་པ་དང་། ཚད་མ་གཉིས་ལས་གཞན་པའི་ཤེས་པ་ཆོས་ཅན་ཚད་མ་མ་ཡིན་ཏེ་གཞལ་བྱ་དང་མི་ལྡན་པའི་ཕྱིར་ལོག་པའི་ཤེས་པ་བཞིན་ནོ་ཞེས་གྲངས་གཞན་ལ་ཚད་མ་དགག་པའི་གཏན་ཚིགས་གཉིས་ཀྱིས་ཚད་མ་གཉིས་སུ་སྒྲུབ་བོ་ཞེས་

༼༡༥༽

ཟེར་རོ། །དེ་ནི་མ་ཡིན་ཏེ་འདི་ལྟར་སློབ་དཔོན་གྱིས་གང་དམ་བཅས་པ་དེ་སྒྲུབ་ན་ནི་འགལ་བ་ཉིད་དུ་ཐལ་བར་འགྱུར་ཏེ་དགག་པའི་གཏན་ཚིགས་ནི་བསྒྲུབ་བྱའི་ཆོས་སྒྲུབ་པ་དང་འགལ་བའི་ཕྱིར་རོ། །གང་དམ་མ་བཅས་པ་གཅིག་སྒྲུབ་ན་ནི་དེ་སློབ་དཔོན་གྱི་བཞེད་པར་ཇི་ལྟར་འགྱུར། གཞན་ཡང་ཚད་མ་གཉིས་ལས་གཞན་པའི་ཤེས་པ་གཞལ་བྱ་དང་མི་ལྡན་པ་དེ་ཡུལ་ཐམས་ཅད་དང་མི་ལྡན་པའམ། ཚད་མའི་ཡུལ་དང་མི་ལྡན་པ་ལ་བྱེད་གྲང་། དང་པོ་ནི་མི་འཐད་དེ་བློ་དེ་ཤེས་པ་མ་ཡིན་པར་ཐལ་བའི་ཕྱིར་རོ། །གཉིས་པ་ལྟར་ན་དེ་ཆོས་ཅན་གྱི་ཕྱོགས་གཅིག་ལ་མ་གྲུབ་པར་འགྱུར་ཏེ་བཅད་པའི་ཤེས་པ་གཉིས་ལ་མ་གྲུབ་པའི་ཕྱིར་རོ། །དེ་གྲུབ་ན་ནི་བཅད་པའི་ཤེས་པ་ཉིད་མ་ཡིན་པར་འགྱུར་ཏེ་ཁྱབ་པར་བྱེད་པ་ཚད་མའི་ཡུལ་དང་མི་ལྡན་པའི་ཕྱིར་རོ། །གཉིས་པ་ལ་ཚད་མ་ནི་ཆོས་ཅན་ནོ། །རྣམ་པ་གཉིས་ཁོ་ན་ནི་དམ་བཅའོ། །ཡུལ་གྱི་དབྱེ་བ་གཉིས་ཁོ་ན་དང་ལྡན་པ་ནི་རྟགས་སོ། །དོན་ནི་འདི་ཡིན་ཏེ་ཤེས་པའི་དབྱེ་བ་ནི་ཡུལ་གྱི་དབྱེ་བ་ཁོ་ན་ལས་ཡིན་ཏེ་ཇི་ལྟར་ཐམས་ཅད་མཁྱེན་པའི་ཡེ་ཤེས་ཀྱི་དབྱེ་བ་གཉིས་ནི་ཡུལ་ལས་ཕྱེ་བ་བཞིན་ནོ། །ཡུལ་གསུམ་པ་ཤིན་ཏུ་ལྐོག་གྱུར་ཀྱང་ཡོད་པ་མ་ཡིན་ནམ་ཞེ་ན། དེ་ནི་ལུང་ལས་གྲུབ་པའི་ཚུལ་གསུམ་གྱིས་དཔག་བྱ་ཡིན་པས་ཡུལ་ལྐོག་གྱུར་དང་བློ་རྗེས་དཔག་ཡིན་ཏེ་རྣམ་འགྲེལ་ལས། ཡིད་ཆེས་ཚིག་ནི་མི་སླུ་བའི། །སྤྱི་ལས་འདི་ཡུལ་ལྐོག་གྱུར་ནའང་། །གོ་སྐབས་མེད་ཕྱིར་བློ་དེ་ནི། །རྗེས་སུ་དཔག་པ་ཉིད་དུ་གསུངས། །ཞེས་བཤད་པའི་ཕྱིར་རོ། །དེས་ན་གང་ཞིག་ཡུལ་གྱི་དབྱེ་བ་གཉིས་ཁོ་ན་དང་ལྡན་པ་དེ་ནི་ཤེས་པའི་དབྱེ་བའང་གཉིས་སུ་ངེས་པ་ཡིན་ཏེ། དཔེར་ན་དབྱིབས་དང་ཁ་དོག་འཛིན་པའི་ཤེས་པའམ། ཉི་ཟླ་འཛིན་པའི་ཤེས་པ་བཞིན་ནོ། །ཚད་མར་གྱུར་པའི་ཤེས་པའང་ཡུལ་གཉིས་ཁོ་ན་དང་ལྡན་པ་ཡིན་ནོ་ཞེས་པའི་རང་བཞིན་གྱི་གཏན་ཚིགས་གཅིག་ཉིད་ཀྱིས་དེ་གཉིས་ཁོ་ནར་དངོས་སུ་གྲུབ་པ་ན་མང་བ་དང་ཉུང་བ་ཤུགས་ལ་ཁེགས་སོ། །ཡུལ་གཉིས་ཉིད་དུ་ནི་སྒྲུབ་པར་འགྱུར་ལ། དཔེ་ལ་འབྲེལ་བ་མངོན་སུམ་གྱིས་གྲུབ་པས་ནི་གཉིས་མ་ཡིན་པ་ལས་ལྡོག་པ་འགྲུབ་པའི་ཕྱིར་གཉིས་ཁོ་ནས་ཁྱབ་པར་འགྱུར་ཏེ་གཅིག་ལ་ངེས་པ་གྲུབ་ན་གཞན་ལས་ལྡོག་པ་འགྲུབ་པའི་ཕྱིར་རོ་ཞེས་པ་བཤད་པ་ཡིན་ནོ། །གཞན་དུ་ན་ཡུལ་ལྔ་འཛིན་པའི་ཤེས་པ་ནི་ལྔ་ཉིད་དུ་བརྟག་པར་མི་ནུས་ཏེ་ཤེས་པའི་དབྱེ་བ་ནི་ཡུལ་གྱི་དབྱེ་བ་ལས་གྲངས་གཞན་དུ་གནས་པའི་ཕྱིར་རོ། །དོན་འདི་ཉིད་རྣམ་འགྲེལ་ལས། མངོན་སུམ་ལྐོག་ཏུ་གྱུར་པ་ལས། །གཞལ་བྱ་གཞན་ནི་ཡོད་མ་ཡིན། །དེ་ཕྱིར་གཞལ་བྱ་གཉིས་ཉིད་ཀྱིས། །ཚད་མ་གཉིས་སུ་བཞེད་པ་དང་། །གཞལ་བྱ་གཉིས་ནི་མཐོང་བའི་ཕྱིར། །གསུམ་གཅིག་གྲངས་ནི་བསལ་བ་ཡིན། །ཞེས་བཤད་དོ། །ཡང་ན་ཆོས་ཅན་དང་བསྒྲུབ་བྱ་སྔ་མ་ལ་ཚད་མ་ཐམས་

༼༡༦༽

ཅད་འདི་གཉིས་ཁོ་ནར་འདུས་པའི་ཕྱིར་ཞེས་པ་གཏན་ཚིགས་ཏེ་གང་ཞིག་གང་གི་རང་བཞིན་དུ་འདུས་པ་དེ་ནི་དེའི་རང་བཞིན་དུ་ངེས་པ་ཡིན་ཏེ་ཤེས་བྱ་ཐམས་ཅད་འདུས་བྱས་དང་འདུས་མ་བྱས་གཉིས་སུ་ངེས་པ་བཞིན་ནོ། །ཚད་མ་ཐམས་ཅད་ཀྱང་གཉིས་པོ་འདིར་འདུས་པ་ཡིན་ནོ་ཞེས་བྱ་བ་ནི་རང་བཞིན་ནོ། །ཡང་ན་གང་ཞིག་ཚད་མ་ཡིན་པ་དེ་ནི་གཉིས་སུ་འདུས་པ་ཡིན་ཏེ་མངོན་སུམ་དང་རྗེས་དཔག་གི་བྱེ་བྲག་བཞིན་ནོ། །རིགས་པ་དང་མ་དམིགས་པ་ལ་སོགས་པའང་ཚད་མ་ཡིན་ནོ་ཞེས་བརྗོད་དེ་རང་བཞིན་ནོ། །བཀོད་པ་ལྟར་སྒྲུབ་པ་ལ་ལྐོག་གྱུར་རྟོགས་པ་རྗེས་དཔག་ཏུ་འདུས་པ་དང་། མངོན་གྱུར་རྟོགས་པ་མངོན་སུམ་དུ་འདུས་པ་དང་། རྗེས་དཔག་ཏུ་འདུས་པ་རྒྱས་པར་བཤད་པ་གསུམ་གྱི་དང་པོ་ནི་ལྐོག་གྱུར་ལ་ཚད་མ་གཞན་འཇུག་གོ་ཞེ་ན་ཡུལ་མངོན་སུམ་པ་མ་ཡིན་པ་དེ་ནི་རྟོགས་པར་བྱེད་པ་འབྲེལ་པ་ཅན་གཞན་ལས་རྟོགས་པའི་ཚུལ་འདྲ་བའི་བདག་ཏུ་ནི་སྤྱིའི་ཚུལ་དུ་སྟེ་འདྲ་བའི་སྤྱི་མི་འཁྲུལ་བའི་རྟགས་ལས་རྟོགས་ལ། རྟོགས་པའི་རྣམ་པ་དེ་ནི་རྗེས་དཔག་ཁོ་ན་ཡིན་པའི་ཕྱིར་རོ། །གཉིས་པ་ནི་མངོན་གྱུར་ལ་ཚད་མ་གཞན་འཇུག་གོ་ཞེ་ན་གཞལ་བྱའི་དོན་ནི་རྣམ་པ་གཉིས་ཉིད་དེ་ཞེས་གསུངས་ཏེ་ཡུལ་གང་ཞིག་མངོན་སུམ་པ་དང་མངོན་སུམ་པ་མ་ཡིན་པ་དང་། སྤྱི་དང་སྤྱི་མ་ཡིན་པ་དང་། ཁྱད་པར་དང་ཁྱད་པར་མ་ཡིན་པ་དང་། རང་གི་མཚན་ཉིད་དང་རང་གི་མཚན་ཉིད་མ་ཡིན་པ་དང་། རྟགས་ལ་མ་བརྟེན་པར་རྟོགས་པར་བྱ་བ་དང་བརྟེན་ནས་རྟོགས་པར་བྱ་བ་ནི་གཅིག་ལ་བལྟོས་ནས་ཕན་ཚུན་རྣམ་པར་གཅོད་པའི་འགལ་བ་ཡིན་པའི་ཕྱིར་ཕུང་པོ་གསུམ་པ་མེད་དོ། །དེ་ལ་མངོན་སུམ་ནི་ཡུལ་དང་ཡུལ་ཅན་གྱི་འབྲེལ་པ་ལས་བཏགས་པ་ཡིན་ནོ། །ལྐོག་ཏུ་གྱུར་པ་ནི་རང་མིང་གིས་སྨྲོས་པ་ཡིན་ནོ། །འདིར་སློབ་དཔོན་འདི་དོན་རིག་པའི་ཚད་མའི་རྣམ་གཞག་མཛད་པའི་ཚེ་བྱེ་བྲག་ཏུ་སྨྲ་བ་ཤེས་པ་རྣམ་པ་མེད་པས་དོན་ཐུག་ཕྲད་དུ་འཛིན་པར་འདོད་པ་ནི་རྣམ་པ་མེད་ཀྱང་འཛིན་ན་ཐམས་ཅད་ཀྱིས་ཐམས་ཅད་རིགས་པར་ཐལ་བས་ཤིན་ཏུ་མི་འཐད་པར་གཟིགས་ནས་མདོ་སྡེ་པའི་རྗེས་སུ་འབྲང་བ་ཡིན་ཏེ་སློབ་དཔོན་ཉིད་ཀྱིས་གལ་ཏེ་ཕྱི་རོལ་དོན་ལ་འཇུག་པ་ན། ཁོ་བོ་མདོ་སྡེ་པའི་སྐས་ལ་རྣམ་པར་བརྟེན། ཞེས་གསུངས་པའི་ཕྱིར་རོ། །གང་གི་ཚེ་དོན་རིག་པའི་ཚད་མ་དང་གཞལ་བྱ་སུན་ཕྱུང་ནས་སེམས་ཙམ་དུ་སྨྲ་བ་དེའི་ཚེ་སེམས་ཙམ་གྱི་སྡེ་པ་གཉིས་ཀ་དང་མི་འགལ་བར་འཇོག་སྟེ། དེ་སྐད་དུ། གཟུང་དང་འཛིན་པ་མེད་པའི་ཕྱིར། །དེ་ནི་དེ་ལྟར་རང་ཉིད་གསལ། །ཞེས་འཆད་པར་འགྱུར་རོ། །དེ་ལ་འདི་ནས་བཟུང་ནས་དེ་ནས་ཚད་མའི་འབྲས་བུ་དོན་རིག་པ་འདི་གང་ཞིག་ཅེས་པའི་བར་དུ་ནི་མདོ་

༼༡༧༽

སྡེ་པའི་རྗེས་སུ་འབྲང་བ་ལས། དེ་ནི་སྣང་བ་ཐམས་ཅད་ཤེས་པའི་བདག་ཉིད་དུ་འདོད་ལ་དེ་དོན་གྱི་རྣམ་པར་སྣང་བ་ནི་ཇི་ལྟར་ཤེལ་དག་པ་དྲུང་གི་ཚོན་གྱིས་ཁ་དོག་བསྒྱུར་བ་ལྟར་ཤེས་པའང་དོན་གྱི་རྣམ་པར་བསྒྱུར་བ་ཡིན་ནོ། །དེ་སྒྱུར་བྱེད་ཚོན་གྱི་རས་གུད་ན་གནས་པ་ལྟར་རྣམ་པ་སྒྱུར་བྱེད་ལྐོག་ན་མོ་ནི་རྡུལ་ཕྲ་རབ་བར་མེད་ལ་མ་འབྱར་བ་མི་སྣང་བ་ཉིད་དུ་གནས་སོ། །ཚོན་གྱི་གཟུགས་བརྙན་ནི་ཤེལ་དང་བདག་གཅིག་པ་ལྟར་ལྐོག་ན་མོས་གཏད་པའི་རྣམ་པ་རགས་པའི་སྣང་བ་ནི་ཤེས་པ་དང་བདག་གཅིག་གོ །ཇི་ལྟར་ཚོན་གྱི་རས་དང་། གཟུགས་བརྙན་ནི་རྒྱུ་འབྲས་ཡིན་པ་ལྟར་ལྐོག་ན་མོ་དང་རགས་སྣང་ཀྱང་སྐད་ཅིག་སྔ་ཕྱི་རྒྱུ་འབྲས་ཡིན་ནོ། །དེ་ལ་གང་ཞིག་གང་དང་རྣམ་པ་མཚུངས་ཤིང་དེ་ལས་སྐྱེས་པ་དེ་ནི་རང་འདྲ་བར་སྐྱེད་བྱེད་ལ་ཚད་མ་ཡིན་ལ་འདྲ་བར་སྐྱེད་བྱེད་ནི་དེའི་གཞལ་བྱ་ཡིན་ནོ། །འཛིན་པའི་ཤེས་པས་རགས་པའི་རྣམ་པ་བཟུང་བ་ནི་དོན་གྱི་རྣམ་པ་རིག་པ་ལ་དོན་རིག་ཅེས་བཏགས་པ་ཡིན་ལ་རང་རིག་ནི་མཚན་ཉིད་པར་འདོད་དོ། །འདི་ཁས་མི་ལེན་པ་ལ་ནི་དོན་རིག་པའི་ཚད་མ་མི་རུང་སྟེ། དབུ་མ་རྒྱས་ལས། དོན་གྱི་རྣམ་པ་བསྒྱུར་ལྡན་པའི། །རྣམ་ཤེས་སུ་ཞིག་མི་འདོད་པ། །དེ་ལ་ཕྱི་རོལ་རིག་པ་ཡི། །རྣམ་པ་འདི་ཡང་ཡོད་མ་ཡིན། །ཞེས་བཤད་དོ། །དོན་དེ་ལྟར་གནས་པ་ན་ཚིག་འདི་ལྟར་སྦྱར་ཏེ་དོན་གཉིས་ཡོད་པ་དེ་ལ་དོན་གང་ཞིག་ཤེས་པའི་སྣང་བ་བདག་ཉིད་ཀྱི་སྐྱེད་པར་བྱེད་པ་ཆོས་གཉིས་དང་ལྡན་པ་དེ་ནི་མངོན་སུམ་སྟེ་མངོན་གྱུར་ཡིན་ནོ། །ཇི་ལྟ་བུར་སྐྱེད་པ་དེ་ཞེ་ན་མཐུན་པར་ཏེ་འདྲ་བར་བྱེད་པ་དེའོ། །དངོས་སུའང་སྐྱེད་པར་བྱེད་དེ་དེ་ལ་རྗེས་སུ་འགྲོ་བའི་རྗེས་སུ་བྱེད་པ་ནི་རང་ཡོད་པའི་རྗེས་ཁོ་ནར་ཡོད་པར་བྱེད་པ་ཡིན་ལ། ལྡོག་པའི་རྗེས་སུ་བྱེད་པ་ནི་རང་མེད་པའི་རྗེས་ཁོ་ནར་མེད་པར་བྱེད་པ་སྟེ་དེས་ན་འདྲ་བ་དང་དངོས་སུ་སྐྱེད་བྱེད་ཅེས་བསྟན་པ་ཡིན་ནོ། །དེ་འདྲ་བ་དེ་ལ་ནི་དངོས་པོའི་རང་བཞིན་ཐུན་མོང་མ་ཡིན་པའི་རང་གི་མཚན་ཉིད་ཅེས་བརྗོད་དེ་གཞན་ལ་མེད་པའི་རང་གི་ངོ་བོ་ཞེས་བྱ་བའི་དོན་ཏོ། །དེ་ནི་རང་གི་ངོ་བོས་མ་འཁྲུལ་བར་རྟོགས་ལ་རྟོགས་པའི་རྣམ་པ་དེ་ནི་མངོན་སུམ་ཁོ་ན་ཡིན་ནོ་ཞེས་སྟོན་པ་ཡིན་ནོ། །གསུམ་པ་ལའང་དོན་གསུམ་གྱི་དང་པོ་དོན་དངོས་ནི་མངོན་གྱུར་ལས་གཞན་ལྐོག་གྱུར་གྱི་དོན་ནི་རྟགས་ལ་མ་བརྟེན་པར་ཚད་མས་རྟོགས་པར་མི་འཐད་པ་ཉིད་དོ། །དེ་གང་ལས་ཞེ་ན་བློ་ལ་ཞེས་སྨྲོས་ཏེ་དངོས་སུས་ནི་བརྒྱུད་ནས་འཇོག་པར་སྟོན་ཏེ་ངོ་བོ་ནི་རྣམ་པ་ཡིན་ནོ། །གཏན་ཚིགས་ཀྱང་འབྲེལ་པ་ཅན་ལས་གཞན་མཐོང་བ་ན་འབྲེལ་ཡུལ་གཞན་རྟོགས་པ་ནི་རིགས་པ་མ་ཡིན་ཏེ་ཐམས་ཅད་ལས་ཐམས་ཅད་རྟོགས་པར་ཧ་ཅང་ཐལ་བས་སོ། །གཞན་དེ་ཡང་བསྒྲུབ་བྱའི་ཆོས་མེད་ན་མི་

༼༡༨༽

འགྱུར་བ་ཉིད་ཅིག་ཡིན་ན་ནི་དེ་ལས་དེ་རྟོགས་པར་འགྱུར་རོ། །དུ་བ་ལ་སོགས་པ་དེ་ནི་བཙོ་སྲེག་བྱེད་པ་ལ་སོགས་པ་ཇི་ལྟ་བུའི་རྣམ་པ་སྟེ་ངོ་བོ་དང་རང་བཞིན་འབྲེལ་པ་གྲུབ་པ་ཞེས་བྱ་བས་ནི་རྗེས་སུ་འགྲོ་ལྡོག་གཉིས་བསྟན་པ་ཡིན་ལ་དུ་བ་དེ་ལྟ་བུའི་རྣམ་པ་དེ་གང་དུ་ཉེ་བ་ཉིད་དུ་དེས་གོ་བར་བྱེད་ལ་ཞེས་བྱ་བས་ནི་ཕྱོགས་ཆོས་བསྟན་ཏེ་དེ་ལྟར་ན་འབྲེལ་པ་ཅན་གྱི་ཚུལ་གསུམ་ལས་སྤྱིའི་ཚུལ་དུ་རྟོགས་པ་ཡང་རྗེས་སུ་དཔག་པ་ཁོ་ན་ཡིན་པའི་ཕྱིར་ཚད་མ་གཉིས་ཁོ་ནར་གྲུབ་བོ། །གལ་ཏེ་རྟོགས་པའི་རྣམ་པ་དེ་འདྲ་བ་རྗེས་དཔག་ཡིན་ན་ཡང་རྟོགས་པའི་རྣམ་པ་གཞན་ནི་ཚད་མ་གཞན་དུ་འགྱུར་རོ་ཞེ་ན་རྣམ་པ་གཞན་དུ་ན་སྟེ་གཞན་གྱིས་ནི་ལྐོག་གྱུར་མི་སླུ་བར་རྟོགས་པར་མི་འཐད་ལ། གང་སླུ་བའི་རྟོགས་པ་དེ་ནི་ཚད་མ་མ་ཡིན་པའི་ཕྱིར་རོ། །གཉིས་པ་སྒྲ་ལས་བྱུང་བ་དགག་པ་ལ་སྒྲ་ཕྱི་རོལ་གྱི་དོན་ལ་གཏན་ཚིགས་མ་ཡིན་པ་དང་། བསམ་པ་རྟོགས་པ་རྗེས་དཔག་ཏུ་བསྡུ་བ་གཉིས་ལས་དང་པོ་ལ་རྒོལ་བ་འགོད་པ་ན་འེའི་ཞེས་བྱ་བ་ནི་མི་བཟོད་པའི་ཚིག་སྟེ་ཚད་མ་ཐམས་ཅད་གཉིས་སུ་འདུས་པ་ཞེས་བྱ་བ་དེ་མ་བཟོད་པའོ། །འདིར་རིགས་པ་ཅན་ལ་སོགས་པ་ནི་དབང་ཕྱུག་དང་སེར་སྐྱ་ལ་སོགས་པའི་ལུང་ལས་སྐྱེས་པའི་བློ་སྒྲ་ལས་བྱུང་བར་འདོད་དོ། །དཔྱོད་པ་བ་ནི་སྐྱེས་བུས་མ་བྱས་པའི་རིག་བྱེད་ཀྱི་སྒྲ་ལས་ཕྲ་མོ་དང་བསྐལ་བ་དང་འདས་པ་དང་མ་འོངས་པ་ལ་སོགས་རྒྱང་རིང་པོའི་དོན་ལ་ཤེས་པ་སྐྱེས་པ་ལ་འདོད་དེ། མངོན་སུམ་དོན་མིན་དངོས་པོ་ལ། །སྒྲ་ལས་སྐྱེས་པའི་ཤེས་པ་གང་། །ཞེས་སྨྲས་པ་ཡིན་ནོ། །དེས་ན་དེ་དག་ན་རེ། འབྲེལ་པ་སྟེ་རྗེས་སུ་འགྲོ་ལྡོག་ཁོ་ན་ནི་རྟགས་ཀྱི་མཚན་ཉིད་མ་ཡིན་གྱི། འོན་ཀྱང་བསྒྲུབ་བྱ་དང་སྒྲུབ་བྱེད་དུ་གཟུང་བའི་ཆོས་དང་ལྡན་པའི་ཆོས་ཅན་ལ་མཐོང་བ་དེ་ཡང་མཚན་ཉིད་ཡིན་ལ། དེ་ནི་སྒྲ་ལ་ཡོད་པ་མ་ཡིན་ཏེ་སྐྱེས་བུའི་ཁ་ནང་ན་གྲག་པའི་ཕྱིར་རོ། །ཛྙཱ་ན་ཤྲི་ནི་རིག་བྱེད་ཀྱི་སྒྲ་མ་བྱས་པས་གང་ལའང་མི་རྟེན་ལ་སྒྲ་གཞན་ནི་ནམ་མཁའི་ཡོན་ཏན་ཡིན་པས་དེ་ལ་རྟེན་པའི་ཕྱིར་རོ་ཞེས་འཆད་དོ། །དེས་ན་ཚུལ་གཉིས་དང་ལྡན་པའི་སྒྲ་ལས་ལྐོག་གྱུར་གྱི་དོན་རྟོགས་པ་དེ་ཇི་ལྟར་ཚད་མ་གཞན་མ་ཡིན་ཞེ་ན། དེ་འགོག་པའི་གཞི་དང་བྱེད་པ་དང་བྱ་བ་གསུམ་སྒྲ་དེ་དག་ཅེས་བྱ་བ་དང་། དེ་ལ་མ་མཐོང་ན་ཞེས་པ་དང་། དོན་ཅི་ཞིག་ཅེས་པ་གསུམ་རིམ་པ་བཞིན་ཏེ་འོ་ན་ནི་མི་བཟོད་པའོ། །གལ་ཏེ་གང་གི་སྒྲ་དང་དོན་འབྲེལ་བར་སྔར་མཐོང་བ་དེ་ལ་སྒྲས་དྲན་པ་སྐྱེད་པར་བྱེད་དོ་ཞེ་ན། དྲན་པ་ནི་བསྒྲིམ་པ་ལ་སོགས་པས་ཀྱང་སྐྱེད་པས་དྲན་པ་དེའང་དྲན་བྱའི་ཡུལ་དུས་དང་འབྲེལ་བའི་དོན་ལ་ཚད་མར་ཐལ་བ་དང་། དྲན་པ་དེ་གཉིས་ཀའི་ཚད་མ་དང་ཅིག་ཤོས་སུ་ཁྱད་པར་མེད་དེ་རྒྱུ་སྒྲིམ་པ་དང་གཉིས་ཀ་དོན་

༼༡༩༽

དང་མ་འབྲེལ་བའི་ཕྱིར་ཞེས་སྟོན་པ་ནི་སྒྲ་དང་རྟགས་ཞེས་པ་དང་། ཅི་གནས་སྐབས་ཞེས་པ་གཉིས་རིམ་པ་བཞིན་ནོ། །མི་འགྱུར་རམ་ཞེས་པ་དང་ཡོད་དམ་ཞེས་པ་ནི་སྤོང་ཚིག་ཡིན་ལ། ཅི་ཞེས་པ་ནི་དྲི་བའི་ཚིག་གོ །གང་གི་ཕྱིར་དེ་འདྲ་བའི་སྐྱོན་དུ་འགྱུར་བ་དེའི་ཕྱིར་སྒྲ་འདི་ཆོས་ཅན་ཇི་ལྟར་དོན་འགའ་ཞིག་སྒྲུབ་པར་བྱེད་པ་ཡིན་ཏེ་མ་ཡིན་པར་འགྱུར་ཏེ་གཞི་འགའ་ཞིག་ཏུ་སྔར་མ་གྲུབ་པ་འགའ་ཞིག་སྒྲུབ་པའམ་འགོག་པར་མི་བྱེད་པའི་ཕྱིར་རོ། །གལ་ཏེ་དོན་གང་ན་གནས་པ་དེ་ནས་སྒྲ་བརྗོད་ན་ནི་སྒྲུབ་བྱེད་ཡིན་ནོ་ཞེ་ན། དེ་འགོག་པའི་གཞི་དང་བྱ་བ་དང་བྱེད་པ་གསུམ་སྒྲ་དེ་དག་ལས། ཞེས་པ་དང་། དོན་ཞེས་པ་དང་། དེ་དག་ཅེས་པ་སྟེ་དེར་ཞེས་པ་ནི་ཡོད་མེད་ཀྱི་དོན་དེར་རོ། །སྦྱོར་བ་ནི་གང་ཞིག་གང་དང་འབྲེལ་བ་མེད་པ་དེས་ནི་དེ་ཚད་མའི་ཡུལ་དུ་འགྲུབ་པ་མ་ཡིན་ཏེ་དཔེར་ན་རི་གངས་ཅན་གྱིས་འབིགས་བྱེད་བཞིན་ནོ། །སྒྲ་རྣམས་ཀྱང་དོན་དང་འབྲེལ་བ་མེད་པས་ཞེས་པ་ནི་ཁྱབ་བྱེད་མི་དམིགས་པའོ། །གཉིས་པ་ནི་གལ་ཏེ་སྒྲ་འདི་གང་ལ་གཏན་ཚིགས་ཡིན་ཞེ་ན་སྨྲ་བ་པོའི་ཞེས་གསུངས་ཏེ། འདི་ལ་ཁ་ཅིག་ན་རེ། འདོད་པའི་དོན་ནི་བརྗོད་འདོད་ཉིད་དོ་ཞེས་ཟེར་བ་ནི་མ་ཡིན་ཏེ་དེ་ལ་ནི་དོན་གྱི་སྒྲ་སྨྲོས་པ་ལ་དགོས་པ་མེད་པའི་ཕྱིར་རོ། །གང་དག་བརྗོད་འདོད་རྟོག་པས་སྒྲོ་བཏགས་པའི་བརྗོད་བྱའི་སྤྱི་ཉིད་དཔག་བྱར་འདོད་པ་དེའང་མ་ཡིན་ཏེ་འབྲེལ་བ་མེད་པའི་ཕྱིར་དང་སྨྲ་བས་ཐམས་ཅད་མཁྱེན་པ་འགོག་པ་གཏན་ཚིགས་སུ་ཐལ་བའི་ཕྱིར་རོ། །དེས་ན་བསྟན་བྱའི་དོན་གྱི་རྣམ་པར་སྐྱེས་པའི་བློ་རྣམ་བཅས་དཔག་བྱ་ཡིན་ནོ། །ཅི་སྟེ་ཐམས་ཅད་མཁྱེན་པ་ཚིག་ཁྱད་པར་ཅན་སྨྲ་ན་དེའང་བསྟན་བྱའི་དོན་གྱི་རྣམ་པ་ཅན་ཡིན་ཏེ། གཞན་དུ་ན་རྣམ་པ་ཐམས་ཅད་མཁྱེན་པ་མ་ཡིན་པར་ཐལ་བའི་ཕྱིར་རོ། །སྤྱི་དང་རང་གི་མཚན་ཉིད་ཀྱི་རྣམ་པ་ཅན་ལས་གང་ཞིག་སྒྲུབ་ཅེས་ཀྱང་བརྟག་པར་མི་བྱ་སྟེ། འདིར་ནི་དེ་གཉིས་ཀས་ཁྱད་པར་དུ་མ་བྱས་པའི་དོན་ཙམ་གྱི་རྣམ་པ་ཅན་གྱི་བློ་སྒྲུབ་པའི་ཕྱིར་ཏེ་ཁྱད་པར་བསྒྲུབ་བྱར་བྱེད་ན་ནི་ཚད་མའི་ཡུལ་མི་ཤེས་པར་འགྱུར་བའི་ཕྱིར་རོ། །གང་ཡང་རྣམ་འགྲེལ་ལས། འཆད་པ་པོའི་བྱེད་པའི་ཡུལ། །དོན་གང་བློ་ལ་རབ་གསལ་བ། །དེ་ལ་སྒྲ་ནི་ཚད་མ་ཉིད། །དོན་གྱིས་དེ་ནི་རྒྱུ་ཅན་མིན། །ཞེས་བཤད་པ་དེའང་དོན་འདི་ཉིད་ཡིན་ཏེ་བློ་རྣམ་བཅས་ནི་རང་རིག་ལ་གསལ་བའི་ཕྱིར་དང་། དོན་སྤྱི་ལ་གསལ་བ་མེད་པའི་ཕྱིར་རོ། །གོ་བར་རུང་བ་ནི་ནུས་པ་སྟེ་ནུས་པ་འདི་གང་ལ་གནས་པའི་གཏན་ཚིགས་ནི་ངག་གང་ཞིག་ཡང་དང་ཡང་དུ་བརྩད་ཅིང་དྲིས་ན་བརྗོད་བྱ་དང་མཐུན་པར་ལན་འདེབས་ནུས་པ་ཞེས་བྱ་བ་འདི་ཡིན་ནོ། །འདིས་ནི་གཞུང་ཚིག་ཙམ་གོམས་པས་འདོན་པ་དང་ལུང་ནོད་པ་དང་ནོར་པས་སྦྱར་བ་དང་ལད་མོ་ཟློས་པ་དང་བསྙོ་བ་ལ་སོགས་པ་དོན་གྱི་

༼༢༠༽

རྣམ་པ་ཅན་མ་ཡིན་པའི་ངག་ཏུ་མ་བསལ་ནས་ངག་ཁྱད་པར་ཅན་འཛིན་པ་ཡིན་ནོ། །དེ་ལ་ངག་གི་དོན་སྣང་བའི་སེམས་ལས་བརྗོད་འདོད་འབྱུང་ཞིང་དེ་ལས་གནས་དང་བྱེད་པ་ཕྲད་པ་འབྱུང་ལ་དེ་ལས་ནི་སྒྲ་སྐྱེ་བ་ཡིན་ནོ། །དེ་གཉིས་ཀའི་ཆོས་ཅན་བློ་དེ་ལྟ་བུར་རྟོགས་པར་བྱ་བའི་གཞི་ནི་སྨྲ་བ་པོ་དེ་ཉིད་ཡིན་ནོ། །གསུམ་པ་རིགས་པ་དང་མི་དམིགས་པ་རྗེས་དཔག་ཏུ་བསྡུ་བ་ལ་ཡོད་ན་ཡོད་པས་རབ་ཏུ་སྐྱེ་བ་ཤེས་པ་རྗེས་དཔག་ཏུ་འདུས་པ་དང་། སྣང་བ་དང་མི་སྣང་བ་མ་དམིགས་པས་དགག་པ་རྟོགས་པ་རྗེས་དཔག་ཏུ་འདུས་པ་གཉིས་ལས་དང་པོ་ནི་སྒྲ་དེ་ལྟར་ཡིན་པ། འོ་ན་ཞེས་པ་སྟེ་གཅིག་ཤེས་ནས་གཞན་འདྲི་བའི་སྒྲའོ། །རྒྱུ་དེ་ཡོད་པའི་རྗེས་ཉིད་ན་ཡོད་པ་ཞེས་དུས་ངེས་པ་ཁོང་ན་གནས་པའི་བསྡུ་བ་ཡིན་ཏེ་འདི་ནི་འགའ་ཞིག་རེས་འགའ་བར་འཛིན་པའི་མངོན་སུམ་གྱིས་འབྲས་བུ་ཉིད་དུ་ནི་ཤེས་ལ་གང་གི་འབྲས་བུ་ཡིན་མི་ཤེས་པ་དེའི་ཚེ་འགོད་པ་ཡིན་ནོ། །དེ་དང་མི་དམིགས་པ་གཉིས་རྒྱུ་ལས་རབ་ཏུ་སྐྱེ་བའི་འབྲས་བུ་དང་མེད་པའི་ཐ་སྙད་སྒྲུབ་པ་ལ་འདིས་རྗེས་སུ་དཔག་པའི་རྟགས་མ་ཡིན་ཏེ་རྗེས་སུ་འགྲོ་བའི་ཚུལ་མེད་པའི་ཕྱིར་རོ། །ཅིའི་ཕྱིར་ཞེ་ན་འདི་ལ་དཔེ་ཡོད་པ་མ་ཡིན་པའི་ཕྱིར་རོ། །གལ་ཏེ་དཔེ་ནི་འབྲས་བུ་གཞན་དང་གཞི་གཞན་ཡོད་དོ་ཞེ་ན། དེར་ཡང་འབྲེལ་བ་སྒྲུབ་པར་བྱེད་པ་གཏན་ཚིགས་ལས་གཞན་མངོན་སུམ་མེད་པའི་ཕྱིར་དང་། དེར་ཡང་གཏན་ཚིགས་དེ་ཉིད་སྒྲུབ་པར་བྱེད་པ་ཡིན་ན་དེའི་དཔེ་དེ་ཡང་གཏན་ཚིགས་གཞན་གྱིས་བསྒྲུབ་དགོས་པས་དཔེ་ཐུག་པ་མེད་པར་འགྱུར་རོ། །བསམ་པ་ནི་འདི་ཡིན་ཏེ་འབྲས་བུ་དང་མེད་པ་དེ་དག་དཔེ་ལ་མངོན་སུམ་གྱིས་གྲུབ་ན་ནི་རྩོད་གཞི་ལའང་མངོན་སུམ་གྱིས་འགྲུབ་སྟེ་གང་གིས་ཀྱང་བསྒྲིབས་པ་མེད་པའི་ཕྱིར་རོ། །དཔེ་ལའང་གཏན་ཚིགས་ཀྱིས་སྒྲུབ་ན་དེ་ཡང་རྗེས་འགྲོ་མེད་པར་གོ་བྱེད་ཡིན་ན་ནི་དེ་ལ་རྟེན་པ་དེ་ཚད་མ་གཞན་དུ་ཐལ་བར་འགྱུར་རོ། །དེ་ལ་ཡང་རྗེས་སུ་འགྲོ་བའི་ཡུལ་དེས་ཚོལ་ན་ནི་དཔེ་ཐུག་པ་མེད་པའི་རྗེས་འགྲོ་ནི་ངེས་པར་མི་ནུས་པས་ཡང་དེ་ཚད་མ་གཞན་དུ་འགྱུར་ཏེ། རྗེས་འགྲོ་མ་ངེས་པའི་རྟགས་ལས་སྐྱེས་པའི་ཕྱིར་རོ། །དེས་ན་འབྲེལ་པ་ངེས་པ་མེད་པའི་ཕྱོགས་ཆོས་ཙམ་ལས་ལྐོག་གྱུར་འཁྲུལ་བ་མེད་པར་རྟོགས་པ་ནི་ཚད་མ་གཞན་ཡིན་ནོ་སྙམ་དུ་བསམས་པ་ཡིན་ནོ། །དེའི་ལན་ནི་དེ་གཉིས་རྗེས་དཔག་གི་ནང་དུ་མ་འདུས་པ་ནི་མ་ཡིན་ཏེ་འདི་ལྟར་ཤེས་པར་འདོད་པ་དེ་ལ་སྔོན་འབྲས་བུ་དང་མེད་པའི་ཐ་སྙད་བྱ་བའི་ཡུལ་ཏེ་མཚན་ཉིད་ཡོད་པ་ཉིད་ན་ཡོད་པ་དང་སྣང་བ་མི་དམིགས་པ་བློ་ལ་བསྟན་པས་ཞེས་བྱ་བས་ནི་གཏན་ཚིགས་གཟུང་བ་བསྟན་ཏོ། །དཔེ་ལ་སྔོན་ཞུགས་པའི་ཡུལ་མཚན་ཉིད་དང་ཡུལ་ཅན་མཚོན་བྱའི་འབྲེལ་པ་

༼༢༡༽

དེ་དེའི་ཚེ་དྲན་པའི་ཕྱིར་ཞེས་བྱ་བས་ནི་ཁྱབ་པ་དྲན་པ་སྟོན་ཏེ་དེས་ན་རྗེས་སུ་དཔག་པ་ཉིད་ཡིན་ནོ། །འདི་སྐད་སྟོན་པ་ཡིན་ཏེ་གཞི་གཞན་དུ་ཡོད་ན་ཡོད་པ་ལ་འབྲས་བུའི་ཐ་སྙད་སྔོན་ཞུགས་ཀྱང་ཡུལ་དུས་རྣམ་པ་ཐ་དད་པས་རྟོགས་པའི་གེགས་བྱས་ནས་གཞི་གཞན་དུ་ཐ་སྙད་ལ་ཤེས་པ་མི་འཇུག་པ་ཡིན་ནོ། །དེ་ལ་ཐ་སྙད་ལ་མཁས་པས་འདི་ནི་འདི་ཡོད་ན་ཡོད་པ་ཡིན་ནོ་ཞེས་བསྟན་པས་དེ་དེའི་འབྲས་བུ་དྲན་པར་བྱེད་དོ། །གཞི་གཞན་དུ་ཡིད་ཀྱི་ཐ་སྙད་དེ་མངོན་སུམ་གྱིས་སྐྱེད་ནུས་ཀྱང་གཞི་གཞན་དུ་གཏན་ཚིགས་ལ་བལྟོས་པ་ཡིན་ཏེ་མངོན་སུམ་ཚད་མས་རྟོགས་པའི་གེགས་གསུམ་བྱུང་བའི་ཕྱིར་རོ། །དེ་ལྟ་མ་ཡིན་ན་ཉ་ཕྱིས་ལ་དངུལ་ཕོར་དུ་འཁྲུལ་བ་ལ་སོགས་པ་ནི་མི་སྲིད་པར་འགྱུར་ཏེ་གཞི་གཞན་དུ་ཉ་ཕྱིས་ཉིད་དུ་མངོན་སུམ་གྱིས་རྟོགས་པའི་ཕྱིར་རོ། །དེའི་ཕྱིར་དཔེ་མེད་པ་དང་ཐུག་པ་མེད་པའི་སྐྱོན་མེད་དེ་སྔོན་ཐ་སྙད་ཞུགས་པའི་གཞི་ཐམས་ཅད་དཔེ་ཡིན་པའི་ཕྱིར་དང་། དེ་ལའང་མངོན་སུམ་གྱིས་གྲུབ་པའི་ཕྱིར་རོ། །ཅིའི་ཕྱིར་གཏན་ཚིགས་འདིས་དོན་མི་སྒྲུབ་ཅེ་ན་རྒྱུ་དང་ཞེས་གསུངས་པ་སྟེ་དེ་གཉིས་ཀྱི་དོན་ནི་རྗེས་སུ་འགྲོ་བ་དང་ལྡོག་པ་སྟེ་ཡོད་མེད་དུ་བྱེད་པ་པོ་དང་བྱས་པ་ཡིན་ལ་དེ་ནི་ཕྱོགས་ལའང་ཕྱོགས་ཆོས་གྲུབ་པའི་དུས་ན་གྲུབ་པས་ཐ་སྙད་སྒྲུབ་པ་ཡིན་ནོ། །གཉིས་པ་ལ་དེ་བཞིན་དུ་ཞེས་པ་ནི་འདྲ་བ་བརྗོད་པའི་ཚིག་སྟེ། དེ་རྗེས་དཔག་ཡིན་པ་ཇི་ལྟ་བ་དེ་བཞིན་དུ་འདི་ཡང་ཡིན་ནོ། །ཅིའི་ཕྱིར་ཞེ་ན་གཞི་གཞན་དུ་ཐ་སྙད་ལ་མཁས་པས་དམིགས་པར་རིགས་པ་མི་དམིགས་པ་འདི་ནི་མེད་པའི་ཐ་སྙད་ཀྱི་རྒྱུ་མཚན་ཡིན་ནོ་ཞེས་བརྗོད་པས་རྨོངས་པས་མ་དམིགས་པ་དང་མེད་པའི་ཐ་སྙད་ཀྱི་འབྲེལ་བ་ཤེས་པར་བྱེད་དོ། །གཞི་གཞན་དུ་ཤེས་པ་དེའི་ཕྱིར་ཆོས་ཅན་ལ་ནི་རྒྱུ་མཚན་མ་དམིགས་པ་ཉེ་བར་བསྟན་པས་མེད་པའི་ཐ་སྙད་སྒྲུབ་སྟེ་དྲན་པར་བྱེད་དོ། །ཅི་འདྲ་བའི་ཐ་སྙད་ཅེ་ན་མི་དམིགས་ན་མེད་དོ་སྙམ་པའི་ཡིད་ཀྱི་ཐ་སྙད་དོ། །གལ་ཏེ་ཐ་སྙད་གང་ཞིག་གང་གི་རྒྱུ་མཚན་ཅན་ཡིན་པ་དེ་ནི་རྒྱུ་མཚན་དེ་མཐོང་བ་ན་ལོ་འདབ་དང་ལྡན་པ་ལ་ཤིང་གི་ཐ་སྙད་བཞིན་རང་བཞིན་ཉིད་ཀྱིས་བྱེད་པ་མ་ཡིན་ནམ། དེ་ཅིའི་ཕྱིར་གཏན་ཚིགས་ཀྱིས་སྒྲུབ་ཅེ་ན། རྨོངས་པ་གྲངས་ཅན་ལ་སོགས་པ་ལ་ཡིན་ཏེ་དེ་ནི་སེར་སྐྱ་ལ་སོགས་པས་མེད་པའི་ཐ་སྙད་ཀྱི་རྒྱུ་མཚན་ནུས་པ་ཐམས་ཅད་ཀྱིས་དབེན་པ་ལ་སོགས་པ་ལ་བྱས་པས་ཡིད་འཁྲུལ་ནས་དེའི་རྒྱུ་མཚན་སྣང་རུང་མི་དམིགས་པ་ཡིན་པར་གནག་རྫི་མོའི་བར་ལ་གྲགས་པ་དེའང་མི་ཤེས་ཏེ་རྣམ་འགྲེལ་ལས། མེད་པ་ལ་ནི་དེ་ཉིད་ཀྱི། །ཚད་མེད་རྟགས་སུ་བརྗོད་གང་ཡིན། །དེ་ནི་ཤིན་ཏུ་རྨོངས་དོན་ཏེ། །གནག་རྫི་མོ་བར་གྲགས་ཕྱིར་རོ། །ཞེས་གང་བཤད་པ་ཡིན་ནོ། །དཔེ་ནི་སྐྱེད་པར་བྱེད་པ་ཞེས་པ་སྟེ་ཐ་སྙད་མི་ཤེས་པའི་བྱིས་པ་ལ་ལུས་སྐྱེད་བྱེད་དུ་གནས་པས་ཕའི་ཐ་སྙད་སློབ་པ་བཞིན་ནོ། །

༼༢༢༽

སྦྱོར་བ་ནི་གང་ཞིག་གང་ཁོ་ནའི་རྒྱུ་མཚན་ཅན་ཡིན་པ་དེ་ནི་དེ་ཁོ་ན་ལས་དེའི་ཐ་སྙད་དུ་བྱ་བ་ཡིན་ཏེ། དཔེར་ན་ལྟོ་ལྡིར་ལ་སོགས་པ་ལས་བུམ་པའི་ཐ་སྙད་བཞིན་ནོ། །འབྲས་བུ་དང་མེད་པའི་ཐ་སྙད་ཀྱང་ཡོད་ན་ཡོད་པ་དང་མི་དམིགས་པ་ཁོ་ནའི་རྒྱུ་མཚན་ཅན་ཡིན་ནོ་ཞེས་པ་ནི་རང་བཞིན་ནོ། །གཏན་ཚིགས་ནི་རྣམ་པ་གཉིས་ཏེ་དོན་སྒྲུབ་པ་དངོས་པོ་བའི་གཏན་ཚིགས་དང་། ཐ་སྙད་སྒྲུབ་པ་མཚན་ཉིད་པའི་གཏན་ཚིགས་སོ། །འདི་ལ་གང་དག་ཐ་སྙད་དུ་རུང་བ་ནི་ཞེན་རྟོག་མྱོང་བའི་རང་རིག་གིས་ཤུགས་ལ་གྲུབ་ཅིང་མཚན་ཉིད་ནི་གཞན་རིག་གིས་དངོས་སུ་གྲུབ་པས་ཁྱབ་པ་གྲུབ་པར་སྨྲ་བ་དེ་ནི་མི་རིགས་ཏེ་མངོན་སུམ་གྱིས་གྲུབ་ན་མངོན་གྱུར་དུ་ཐལ་བའི་ཕྱིར་རོ། །དེས་ན་མཚན་ཉིད་པའི་གཏན་ཚིགས་ཐམས་ཅད་ཀྱི་ཁྱབ་པ་སྒྲུབ་པའི་ཚུལ་ནི་འདི་ཡིན་ཏེ་གལ་ཏེ་མཚན་ཉིད་དེ་ཡོད་ཀྱང་ཐ་སྙད་འཇུག་པར་མི་བྱེད་ན་ནི་དེའི་རྒྱུ་མཚན་གཞན་ཉིད་དུ་ཐལ་བར་འགྱུར་ཏེ་དེ་རྒྱུ་མཚན་མེད་པ་ཅན་མ་ཡིན་པའི་ཕྱིར་རོ། །གཞན་གྱི་རྒྱུ་མཚན་ཅན་དང་འགལ་བ་དེ་ཙམ་གྱི་རྒྱུ་མཚན་དུ་ཡང་ལན་གཅིག་ཐ་སྙད་ཞུགས་པ་ལས་ཤེས་ཏེ་འབྲས་བུ་མ་ཡིན་པ་ནི་རྒྱུ་མ་ཡིན་པ་ལས་ལན་གཅིག་ཀྱང་མི་འབྱུང་བའི་ཕྱིར་རོ། །དེའི་ཕྱིར་གཞན་གྱི་རྒྱུ་མཚན་ཅན་དུ་ཐལ་བ་དང་རང་བཞིན་འགལ་བ་དམིགས་པ་གཉིས་ཀྱིས་ཐ་སྙད་ནི་རྒྱུ་མཚན་དེ་ཙམ་ལ་རྗེས་སུ་འགྲོ་བ་གྲུབ་སྟེ་རྩོད་པའི་རིགས་པ་ལས། མེད་པའི་ཐ་སྙད་ཀྱི་རྒྱུ་མཚན་ནི་དེ་ཙམ་ཡིན་ཏེ་གཞན་དེའི་རྒྱུ་མཚན་མེད་པའི་ཕྱིར་རོ་ཞེས་བཤད་དོ། །གཞན་ཡང་ཁྱེད་ས་ཕྱོགས་དག་པ་ལ་སོགས་པ་འགའ་ཞིག་ཏུ་མེད་པའི་ཐ་སྙད་མ་དམིགས་པས་བྱེད་ན་ནི་འོ་མ་ལ་སོགས་པའི་སྟེང་དུ་ཡང་དེས་བྱེད་པར་འགྱུར་ལ། དེར་དེས་མི་བྱེད་ན་ནི་གཞན་དུ་ཡང་དེས་མི་བྱེད་པར་འགྱུར་ཏེ་ཁྱད་པར་གྱི་རྒྱུ་མཚན་མེད་པའི་ཕྱིར་རོ། །དེའི་ཕྱིར་ཁྱབ་པ་གྲུབ་སྟེ་རྩོད་པའི་རིགས་པ་ལས། དེ་གཞན་དུ་ཡང་དེ་ལྟ་བུའི་རྣམ་པ་ཁྱད་པར་མེད་པའི་ཕྱིར་དེ་ཡང་དེ་ལྟར་ཡོད་དོ་ཞེས་བྱ་བ་ནི་ཁྱབ་པ་སྟེ་ཞེས་གང་བཤད་པ་ཡིན་ནོ། །དེའི་ཕྱིར་སྣང་རུང་དོན་གྱི་དམིགས་པ་མེད་པར་ངེས་པས་ནི་སྣང་རུང་གི་མེད་པ་ཤུགས་ཀྱིས་འཕེན་ཏེ་སྣང་དུ་རུང་བ་གཞན་དམིགས་པ་ན་དེ་མི་དམིགས་པ་མི་རིགས་པའི་ཕྱིར་ཞེས་བྱ་བ་ནི་ཤུགས་ཡིན་ནོ། །མི་སྣང་བའི་དོན་གྱི་དམིགས་པ་མེད་པར་ངེས་པས་ནི་མི་སྣང་བའི་མེད་པ་ཤུགས་ཀྱིས་མི་འཕེན་ཏེ་དེ་ནི་མེད་པ་ལ་འཁྲུལ་བའི་ཕྱིར་རོ། །དེས་ན་ཡོད་པའི་ཐ་སྙད་ཙམ་འགོག་པར་སྟོན་པ་ནི་མི་སྣང་བ་སྟེ་བསྐལ་པའི་དོན་མི་དམིགས་པ་ཡང་ཡོད་ངེས་པའི་ཐ་སྙད་དེ་འགོག་པ་ཡིན་ཏེ་ཐ་སྙད་དེའི་རྒྱུ་མཚན་ཚད་མས་དམིགས་པ་མེད་པའི་ཕྱིར་སྐྱེད་བྱེད་མ་ཡིན་པས་ཕའི་ཐ་སྙད་འགོག་པ་བཞིན་ནོ། །གསུམ་པ་ཉེ་བར་བསྡུ་བ་ནི་བློ་གང་ཞིག་ལྐོག་གྱུར་ལ་མི་སླུ་བ་དེ་ནི་རྗེས་དཔག་ཁོ་ནར་གྲུབ་པ་དེའི་

༼༢༣༽

ཕྱིར་མངོན་སུམ་མ་ཡིན་པའི་ཞེས་སྦྱར་རོ། །དེ་གང་ལས་ཞེ་ན་རང་གི་ངོ་བོས་གྲུབ་པ་མ་ཡིན་པ་ཐམས་ཅད་ནི་ལྐོག་གྱུར་བདག་ཉིད་དང་འབྲེལ་བའི་སྒྲུབ་པར་བྱེད་པ་མི་འཁྲུལ་བ་གཞན་ལ་ལྟོས་ཏེ་གཞན་ལ་བརྟེན་ནས་རྟོགས་པའི་ཕྱིར་རོ། །གྲངས་ཉུང་བར་སྨྲ་བ་དགག་པ་ལ་གཉིས་ཏེ་རྗེས་དཔག་སྤོང་བ་ལ་རང་ཚིག་གི་བསལ་བ་བརྗོད་པ་དང་། འཁྲུལ་བར་སྨྲ་བ་ལ་ཚད་མར་སྒྲུབ་བྱེད་དགོད་པའོ། །དང་པོ་ལའང་རྟགས་གསུམ་ཁས་བླངས་པའི་དོན་བསྟན་པ་དང་། ཇི་ལྟར་ཁས་བླངས་ཚུལ་བཤད་པ་གཉིས་ལས་དང་པོ་ནི་རྟག་པར་སྨྲ་བ་ལས་གཞན་ཆད་པར་སྨྲ་བ་དག་ན་རེ། ཁྱེད་ཀྱིས་གྲངས་མང་བ་བཀག་པས་ནི་ཁོ་བོའི་ཡང་འདོད་པ་བསྒྲུབས་མོད། འོན་ཀྱང་ཁྱེད་འདོད་པའི་མངོན་སུམ་མ་ཡིན་པའི་ཚད་མ་རྗེས་སུ་དཔག་པ་ནི་མེད་པ་ཉིད་དོ། །དེ་རྒྱུ་མཚན་གང་ལས་ཞེ་ན་རེ་ཤིག་འབྲས་བུའི་གཏན་ཚིགས་ནི་མེད་པ་ཉིད་དེ་ཨུཏྤལ་རང་གི་ས་བོན་དང་ལྕི་བ་གཉིས་ཀ་ལས་སྐྱེ་བར་མཐོང་ཞིང་མེ་དང་གཙུབ་ཤིང་སྲུབས་པ་ལས་ཀྱང་མེ་སྐྱེ་བའི་ཕྱིར་དེ་དག་གིས་རྒྱུ་གང་ཞིག་དཔོག་པར་བྱེད། རང་བཞིན་གྱི་གཏན་ཚིགས་ཀྱང་མི་འཐད་པ་ཡིན་ཏེ་རྩོལ་བྱུང་དང་མི་རྟག་པ་བདག་གཅིག་པར་འདྲ་ཡང་མི་རྟག་པས་རྩོལ་བྱུང་མི་གོ་བའི་ཕྱིར་རོ། །ཚད་མའི་མཚན་ཉིད་ནི་དངོས་པོ་འཛིན་པ་ཡིན་པ་ན་རྗེས་སུ་དཔག་པས་ནི་སྒྲོ་བཏགས་ཀྱི་སྤྱི་འཛིན་པའི་ཕྱིར་རོ་ཞེས་ཟེར་བ་དེ་ནི་རིགས་པ་མ་ཡིན་ནོ། །གང་གི་ཕྱིར་ཞེ་ན་འབྲས་བུའི་གཏན་ཚིགས་ནི་གནས་པ་ཉིད་དེ། ཤིན་ཏུ་རྣམ་པར་ཕྱེ་བའི་འབྲས་བུས་ནི་ཤིན་ཏུ་རྣམ་པར་ཕྱེ་བའི་རྒྱུ་དཔོག་པའི་ཕྱིར་རང་རང་གི་རྒྱུ་ལ་འཁྲུལ་བ་མེད་དོ། །དེ་བཞིན་དུ། གང་ཞིག་གང་གི་རང་བཞིན་དུ་ངེས་པ་དེ་ནི་དེའི་གོ་བར་བྱེད་པ་ཡིན་ཏེ། ཤ་པ་ཤིང་གི་གོ་བྱེད་ཡིན་པ་བཞིན་ནོ། །གང་ཞིག་གང་གི་རང་བཞིན་དུ་མ་ངེས་པ་དེ་ནི། དེའི་གོ་བྱེད་མ་ཡིན་ཏེ་ཤིང་ཙམ་ཤ་པའི་གོ་བྱེད་མ་ཡིན་པ་བཞིན་ནོ། །དེས་ན་རྩོལ་བྱུང་ནི་མི་རྟག་པའི་རང་བཞིན་དུ་ངེས་པའི་ཕྱིར་དེའི་གོ་བྱེད་ཡིན་ལ། མི་རྟག་པ་ནི་རྩོལ་བྱུང་དང་རྩོལ་མ་བྱུང་གཉིས་ཀའི་རང་བཞིན་དུ་མ་ངེས་པའི་ཕྱིར་དེའི་གོ་བྱེད་མ་ཡིན་ནོ། །དེའི་ཕྱིར་གང་ཞིག་གང་གི་རང་བཞིན་དུ་ངེས་པ་དེ་ནི་རང་བཞིན་དེ་ལ་གཏན་ཚིགས་ཡིན་པའི་ཕྱིར་རང་བཞིན་ནི་གཏན་ཚིགས་སུ་གནས་པ་ཡིན་ནོ། །གཟུང་བའི་ཡུལ་ལ་བལྟོས་ནས་ནི་གཉིས་ཀའང་ཚད་མ་མ་ཡིན་ཏེ་བཅད་པའི་དོན་ཐོབ་པར་བྱེད་པའི་མི་སླུ་བ་མེད་པའི་ཕྱིར་རོ། །འཇུག་པའི་ཡུལ་ནི་རྗེས་དཔག་གིས་ཀྱང་ཐོབ་པར་བྱེད་པའི་ཕྱིར་ཇི་ལྟར་ཚད་མ་མ་ཡིན། གཞན་ཡང་རྗེས་དཔག་སྤོང་བ་ཁྱེད་ཀྱིས་ཚད་མ་གཞན་རྗེས་དཔག་ནི་སྲིད་པ་ཉིད་དུ་ཁས་བླངས་སོ། །དེ་གང་ལས་ཞེ་ན་འདི་ལྟར་གཞི་མངོན་སུམ་དང་

༼༢༤༽

རྗེས་སུ་དཔག་པ་ལ་རྟགས་མི་སླུ་བ་དང་སླུ་བས་བསྒྲུབ་བྱའི་ཆོས་ཚད་མ་དང་ཅིག་ཤོས་ཚད་མ་མ་ཡིན་པ་སྤྱིའི་རྣམ་པར་གཞག་པ་བྱེད་པའི་ཕྱིར་ཏེ་མངོན་སུམ་གྱིས་ནི་མི་ཤེས་པའི་ཕྱིར་རོ། །ལུས་ངག་གི་རྣམ་རིག་ལས་གཞན་རྒྱུད་ལ་བློ་རྟོགས་པར་བྱེད་པའི་ཕྱིར་དང་། མ་མཐོང་བ་འགའ་ཞིག་འགོག་པར་སྟེ་མེད་པའི་ཐ་སྙད་བྱེད་པའི་ཕྱིར་རང་བཞིན་དང་འབྲས་བུ་དང་མི་དམིགས་པའི་གཏན་ཚིགས་དང་རྗེས་དཔག་ཁས་བླངས་པ་ཡིན་ནོ། །གཉིས་པ་ལ་དང་པོ་ཚད་མ་དང་ཚད་མིན་གྱི་རྣམ་གཞག་བྱས་པས་རང་བཞིན་གྱི་རྗེས་དཔག་ཁས་བླངས་པའི་ཚུལ་ལ་ཇི་ལྟར་སྨྲ་བ་ནི་འཇིག་རྟེན་རྒྱང་འཕེན་པའི་སྟོན་པ་འཇིག་རྟེན་མིག་ལ་སོགས་པ་དེ་སྨྲ་བ་ན་ཞེས་དྲང་ངོ་། །གལ་ཏེ་གང་ཞིག་གང་གི་ཆེད་དུ་གང་ལས་སྨྲ་ཞེ་ན་མངོན་སུམ་ཁོ་ན་ཞེས་སྨྲས་ཏེ་གཉིས་པོ་དེའི་མཚན་ཉིད་ལ་ཚད་མ་དང་ཅིག་ཤོས་ཀྱིས་ཁྱབ་པར་སྨྲའོ། །གང་གི་ཆེད་དུ་ཞེ་ན་ཇི་ལྟར་རང་གིས་ཚད་མ་དང་ཅིག་ཤོས་སུ་ཉེ་བར་བསྟན་པ་དེ་ལ་སློབ་མ་འཇུག་པ་ན་དེ་མི་འཁྲུལ་བར་བྱ་བའི་ཕྱིར་རོ། །རྒྱུ་གང་ལས་ཞེ་ན་ཡིད་ཀྱི་ཤེས་པའི་གསལ་བ་སྟེ་བྱེ་བྲག་ཚུལ་གསུམ་ལྟར་སྣང་ལ་རྟེན་པའི་བློ་འགའ་ཞིག་གི་འཇུག་ཚུལ་ལ་ནི་སླུ་བ་དམིགས་ལ། བུམ་པ་འཛིན་པ་ལ་ནི་མི་སླུ་བ་དམིགས་པ་ལས་སོ། །གཉིས་པ་སྨྲ་བ་ལ་སྐྱོན་བརྗོད་པ་ནི་དེ་ལྟར་སྟོན་པ་ན་རང་གི་རྒྱུད་ཀྱིས་བསྡུས་པའི་ཚད་མ་དང་ཅིག་ཤོས་ནི་བསྟན་པར་མི་བྱ་སྟེ་དེ་ལ་ནི་སློབ་མ་མི་འཇུག་པའི་ཕྱིར་རོ། །དེའི་ཕྱིར་གཞན་གྱི་རྒྱུ་ལ་ཡོད་པའི་ཚད་མ་དང་ཅིག་ཤོས་ཀྱི་སྤྱི་དེ་བསྟན་བྱ་ཡིན་ནོ། །སྤྱི་དེ་ནི་རྗེས་སུ་དཔག་པར་བྱ་བ་ལས་མ་འདས་ཤིང་དེ་རྟོགས་པའི་བློ་ཡང་རྗེས་སུ་དཔག་པ་ཉིད་དུ་འགྱུར་ཏེ་ཉམས་སུ་མྱོང་བའི་ཤེས་པའི་གསལ་བ་གཞན་དང་མི་སླུ་བ་དང་སླུ་བར་ཆོས་མཐུན་པ་སྟེ་འདྲ་བའི་གཏན་ཚིགས་མཐོང་བ་ལས་ཚད་མའམ་ཚད་མ་མ་ཡིན་པ་ཇི་ལྟ་བ་དེ་ལྟར་རབ་ཏུ་བསྒྲུབས་པ་སྟེ་ངེས་པའི་ཕྱིར་རོ། །རྗེས་སུ་དཔག་པ་དེ་ཡང་ཁྱེད་ལྟར་ན་ཚད་མར་མ་གྲུབ་པའི་ཕྱིར་ཉེ་བར་བསྟན་པ་ལ་དགོས་པ་མེད་པར་འགྱུར་ཏེ་ཚད་མ་མ་ཡིན་པས་ཉེ་བར་བསྟན་པ་ལ་ནི་སྐྱེས་བུ་མི་འཇུག་པའི་ཕྱིར་རོ། །ནུས་པ་མེད་པ་ཡང་སྨྲས་པ་ནི་དེ་ཚད་མ་མ་ཡིན་ན་རང་རྒྱུད་ཀྱི་ཡུལ་ཉམས་སུ་མྱོང་བ་བདེ་སྡུག་ལྟར་གཞན་ལ་བསྟན་དུ་མེད་པ་ཚད་མ་དང་ཚད་མ་མ་ཡིན་པའི་ཤེས་པའི་གསལ་བ་རྣམས་ལས་མ་གཏོགས་པའི་གཞན་གྱི་ཤེས་པ་ནི་ཅུང་ཟད་ཀྱང་ཚད་མའམ་ཚད་མ་མ་ཡིན་པར་བསྟན་ནུས་པར་མི་འགྱུར་ཏེ་ཁྱབ་བྱའི་སྤྱི་ལས་ཁྱབ་བྱེད་ཀྱི་སྤྱི་དཔོག་པའི་རྗེས་དཔག་མེད་པའི་ཕྱིར་རོ། །འདིས་ནི་རང་གི་རྒྱུད་ཀྱི་ཚད་མ་དང་ཚད་མ་མ་ཡིན་པ་ནི་དེ་ལྟ་བུར་མངོན་སུམ་ཉིད་ཀྱིས་ཤེས་སོ་ཞེས་བསྟན་པར་འགྱུར་ཏེ་གཞན་དུ་ན་མ་

༼༢༥༽

གཏོགས་པ་ཞེས་མི་གསུང་བར་འགྱུར་བའི་ཕྱིར་རོ། །གལ་ཏེ་རང་གི་རྒྱུད་ལ་ཡོད་པའི་ཚད་མ་དང་ཅིག་ཤོས་རྣམས་མངོན་སུམ་གྱིས་ཤེས་པར་བྱས་ནས་གཞན་ལ་སྟོན་ནོ་ཞེ་ན། རང་གི་རྒྱུད་ལ་ཡོད་པ་གཞན་གྱིས་མཚོན་པ་སྟེ་རྟོགས་པར་བྱ་བ་མ་ཡིན་པའི་ཚད་མ་དང་ཅིག་ཤོས་དེ་དག་གིས་ཀྱང་ཚད་མ་དང་ཅིག་ཤོས་འདི་གཞན་སློབ་མ་ལ་ཡིད་ཀྱི་ཐ་སྙད་དུ་བྱེད་པར་མི་དབང་སྟེ་མི་ནུས་སོ། །དེ་གང་ལས་ཞེ་ན་ཐ་སྙད་དེ་མངོན་སུམ་གྱིས་ནི་བྱ་བར་མི་ནུས་ཏེ་གཞན་གྱི་བློ་གཞན་ལ་ལྐོག་ཏུ་གྱུར་པའི་ཕྱིར་དང་། གཏན་ཚིགས་ཀྱིས་བྱེད་ན་རྗེས་དཔག་ཏུ་ཐལ་བའི་ཕྱིར་རོ། །གང་གི་ཕྱིར་ཉེ་བར་བསྟན་པ་ལ་དགོས་པ་དང་ནུས་པ་མེད་པ་དེའི་ཕྱིར་ཚད་མ་དང་ཚད་མ་མ་ཡིན་པ་སྟོན་པའི་བསྟན་བཅོས་བྱ་བ་མ་ཡིན་པ་ཉིད་དོ། །ཅི་སྟེ་བྱེད་ན་ཡང་དགོས་ནུས་མེད་པ་བྱེད་པ་དེ་ནི་རང་གི་རྩོམ་པའི་འཇུག་པ་ལ་རང་གི་བསྟན་བཅོས་ཀྱི་ཚིག་གིས་ཞེས་སྦྱར་ཏེ་དགོས་ནུས་མེད་པ་བྱས་པ་ཉིད་ཅོ་དྲིས་པ་ཡིན་ནོ། །ཛྙཱ་ན་ཤྲི་ནི་བསྟན་བཅོས་སུ་སྦྱར་ནས་ཞེས་འཆད་དོ། །ཡང་ན་བློའི་འཇུག་པ་ཚད་མ་དང་ཅིག་ཤོས་སུ་རྟོགས་པ་དེ་ལ་རང་གི་བསྟན་བཅོས་ཀྱི་ཚིག་གིས་ཁྱོད་ནི་ཚད་མ་མ་ཡིན་ནོ་ཞེས་ཅོ་འདྲི་སྟེ་བཞད་གད་དུ་བྱེད་པ་ཡིན་ནོ། །འདི་སྐད་དུ་གཞན་གྱི་རྒྱུད་ལ་ཡོད་པའི་ཤེས་པ་རྣམས་ནི་ཤེས་པའི་གསལ་བ་གཞན་དང་སླུ་བ་དང་མི་སླུ་བར་ཆོས་མཐུན་པ་མཐོང་བ་ལས་སྐྱེས་པའི་རྗེས་དཔག་གིས་དེ་ཚད་མ་དང་ཅིག་ཤོས་སུ་རྟོགས་པ་ན་གཞན་ལ་སྟོན་པ་འབྱུང་བ་ཡིན་པས་རང་གི་རྒྱུད་ལ་རང་བཞིན་གྱི་རྗེས་དཔག་ཁས་བླངས་སོ་ཞེས་སྟོན་པ་ཡིན་ནོ། །གཉིས་པ་གཞན་གྱི་དོན་དུ་བསྟན་བཅོས་རྩོམ་པས་འབྲས་བུའི་རྗེས་དཔག་ཁས་བླངས་པ་ནི་གཞན་གྱིས་ཁོང་དུ་ཆུད་པར་ཞེས་པ་སྟེ་དེ་ལ་ཀྱང་ཞེས་པ་དང་ཡང་ཞེས་པ་ནི་འགལ་བ་ཉིད་གསལ་བར་སྡུད་པའི་ཚིག་ཡིན་ལ། འཇུག་པ་ནི་རྩོམ་པ་ལ་ཞུགས་པ་སྟེ་ལུས་ངག་གི་རྣམ་རིག་ལས་བློ་རྟོགས་པའི་རྗེས་དཔག་སྤོང་སྟེ་ཡེ་མེད་པར་སྨྲ་ན་དེས་ངེས་པའི་སེམས་ཀྱང་མེད་པས་ཕ་རོལ་པོ་ལ་ཐོས་པའི་ཤེས་རབ་མི་འབྱུང་ངོ་། །གལ་ཏེ་ལུས་དང་སེམས་རྫས་གཅིག་པས་ལུས་འཛིན་མངོན་སུམ་གྱིས་བློ་ཤེས་ནས་རྩོམ་མོ་ཞེ་ན་ལུས་ཉིད་ནི་ཞེས་གསུངས་ཏེ་རྣམ་པར་བརྟག་པ་ནི་བྱེ་བྲག་གོ །མངོན་སུམ་གྱིས་རྟོགས་པ་ནི་ཁྱད་པར་ཡིན་ལ་བློ་ཡང་མངོན་སུམ་གྱིས་རྟོགས་ན་ནི་བློའི་ཁྱད་པར་ཉིད་ངེས་པར་འགྱུར་ན་ངེས་པ་ནི་མ་ཡིན་ཏེ་དེའི་རྣམ་པ་ནི་ལུས་ལས་གཞན་དུ་མཐོང་བའི་ཕྱིར་རོ། །དེས་ན་གང་ཞིག་གྲུབ་པ་ན་གང་གི་ཁྱད་པར་སྣང་བའི་ཚུལ་གྱིས་མ་གྲུབ་པ་དེ་དང་དེ་ནི་གཅིག་མ་ཡིན་ཏེ་དཔེར་ན་དྲོ་བ་དང་སྲ་བ་བཞིན་ནོ། །ལུས་གྲུབ་པ་ན་ཡང་བློའི་ཁྱད་པར་སྣང་བའི་ཚུལ་གྱིས་མ་གྲུབ་པ་ཡིན་ནོ་ཞེས་པ་ནི་ཁྱབ་བྱེད་མི་དམིགས་པ་

༼༢༦༽

ཡིན་ནོ། །བློའི་ཁྱད་པར་ནི་རྣམ་པ་གཞན་དུ་མཐོང་བའི་ཕྱིར་གཏན་ཚིགས་མ་གྲུབ་པ་མ་ཡིན་ནོ། །འདིར་ཤེས་བྱ་ཐམས་ཅད་ནི་འགལ་བའི་ཆོས་དང་བྲལ་བ་དང་ལྡན་པ་གཉིས་སུ་འདུས་སོ། །དེ་ལ་གཅིག་ཉིད་ནི་དེ་དང་བྲལ་བ་ལ་གནས་པས་དེ་ལ་ཡུལ་ངེས་པས་ཁྱབ་བོ། །གལ་ཏེ་དེ་དང་ལྡན་པ་ལ་འཇུག་ན་ནི་ཁྱབ་པར་བྱེད་པ་ཡུལ་ངེས་པ་ལྡོག་པར་འགྱུར་རོ། །དེས་ན་ཁྱབ་པར་བྱེད་པ་མི་དམིགས་པ་དགག་བྱ་ཡིན་པ་གཏན་ཚིགས་འགལ་བའི་ཆོས་དང་ལྡན་པ་ལ་ཁེགས་པ་ན་གཅིག་མ་ཡིན་པས་ཁྱབ་པར་འགྱུར་རོ། །གལ་ཏེ་སྔོན་པོ་གྲུབ་ཀྱང་སྐད་ཅིག་ཉིད་མ་གྲུབ་ཅིང་ཤིང་ཙམ་གྲུབ་ཀྱང་ཤ་པ་མ་གྲུབ་པའི་ཕྱིར་འདི་མ་ངེས་པ་ཡིན་ནོ་ཞེ་ན་སྔོན་པོ་ནི་སྐད་ཅིག་གི་ཁྱད་པར་ཉིད་ཡིན་པས། དེ་གྲུབ་པ་ན་སྐད་ཅིག་གི་ཁྱད་པར་གྲུབ་པ་ཡིན་ལ་དེ་གྲུབ་ཀྱང་རྟག་འཛིན་གྱི་སྒྲོ་འདོགས་ནི་མི་ཆོད་དེ་ཤ་པ་འཛིན་པའི་རྨོངས་པས་ཤིང་ཙམ་ལ་མི་ཆོད་པ་བཞིན་ནོ། །ཤིང་ཙམ་ནི་རྣམ་པ་ཀུན་ཏུ་ཤ་པ་དང་གཅིག་པས་མ་ཁྱབ་སྟེ་ཤ་པ་མ་ཡིན་པའི་ཤིང་ཙམ་ཡང་མཐོང་བའི་ཕྱིར་རོ། །ཤ་པ་དང་གཅིག་པའི་ཤིང་ཙམ་འཛིན་པས་ནི་ཤ་པའང་སྣང་བའི་ཚུལ་གྱིས་གྲུབ་པ་ཡིན་ལ། བློ་ནི་དེ་ལྟ་མ་ཡིན་ཏེ་སྣང་བའི་ལུས་ལས་རྣམ་པ་གཞན་དུ་མཐོང་བའི་ཕྱིར་རོ། །གལ་ཏེ་དེ་ལྟ་ནའང་གཏན་ཚིགས་མ་གྲུབ་སྟེ་རང་གི་ལུས་གྲུབ་པ་ན་བློ་གྲུབ་ལ་གཞན་གྱི་སེམས་ཤེས་པས་ཀྱང་དེ་ལྟར་འགྲུབ་བོ་ཞེ་ན། དེ་ཞེས་སྨྲོས་ཏེ་ཐེ་ཚོམ་དུ་གྱུར་པའི་བློའི་རྣམ་པར་བརྟག་པ་དེ་གཞན་དང་འབྲེལ་བ་ནི་མངོན་ཤེས་མེད་པའི་སྐྱེས་བུ་ཙམ་གྱིས་མངོན་སུམ་དུ་མི་རྟོགས་སོ། །གལ་ཏེ་ཡང་སྐྱེས་བུ་ཁྱད་པར་དུ་འཕགས་པས་གཞན་གྱི་ལུས་དང་བློ་གཉིས་ཀ་བཟུང་བ་དེ་ལྟ་ན་ཡང་ལུས་འཛིན་པས་ནི་བློ་མ་བཟུང་བའི་ཕྱིར་གཅིག་པ་མ་ཡིན་ཏེ་ཐ་དད་པའི་རྒྱུ་མཚན་ནི་འགལ་བའི་ཆོས་དང་ལྡན་པ་ཡིན་ལ་འགལ་བའི་ཆོས་དང་ལྡན་པ་དེ་ནི་གཅིག་གིས་མ་བཟུང་ཀྱང་གྲུབ་པའི་ཕྱིར་དང་། གཅིག་གིས་ལྷན་ཅིག་ཏུ་བཟུང་བས་ལྡོག་པའང་མ་ཡིན་ཏེ་སྣང་བ་དང་མུན་པའང་མི་འགལ་བར་ཐལ་བའི་ཕྱིར་རོ། །གསུམ་པ་དོན་དགག་པ་བྱེད་པས་མི་དམིགས་པའི་རྗེས་དཔག་ཁས་བླངས་པ་ལ་སྐྱོན་བརྗོད་པ་ནི་འདི་ཞེས་པ་སྟེ་འདི་ལ་ཁ་ཅིག་སྣང་དུ་མི་རུང་བའི་གཞི་འགའ་ཞིག་ཏུ་དགག་པ་བྱེད་པར་མངོན་སུམ་གྱིས་མི་ནུས་ཏེ་གཞི་སྣང་དུ་མི་རུང་བས་ཤུགས་ལ་མི་རྟོགས་པའི་ཕྱིར་དང་། མེད་པ་དེའི་ཡུལ་དུ་འགལ་བས་དངོས་སུའང་མི་རྟོགས་པའི་ཕྱིར་རོ་ཞེས་འཆད་པ་དེ་ནི་མ་ཡིན་ཏེ་སྣང་དུ་མི་རུང་བའི་གཞི་ལ་མངོན་སུམ་གྱིས་དགག་པ་བྱེད་པ་བཀག་པས་རྗེས་དཔག་གིས་བྱེད་པར་མི་འགྲུབ་སྟེ་དེ་ལ་ནི་རྗེས་དཔག་ཀྱང་མི་འཇུག་པའི་ཕྱིར་རོ། །ཅི་སྟེ་འཇུག་ན་ནི་བསྐལ་པའི་དོན་ནི་རྗེས་དཔག་གིས་མེད་

༼༢༧༽

པར་ངེས་པར་འགྱུར་རོ། །དེས་ན་འདི་ཡིན་ཏེ་ཚུ་རོལ་མཛེས་པ་འདི་ནམ་མཁའ་ལ་སོགས་པ་འགའ་ཞིག་ཏུ་དགག་པ་སྟེ་མེད་པར་ངེས་པའི་ཐ་སྙད་བྱེད་པ་ཡང་མངོན་སུམ་གྱིས་མ་ཡིན་ཏེ་མེད་པ་ནི་དེའི་ཡུལ་དུ་འགལ་བས་སོ། །དེ་ཡང་དེ་སྐྱེ་བ་དོན་གྱི་ནུས་པ་ལ་ལྟོས་པས་ན་རྒྱུ་མ་ཡིན་པ་ནི་ཡུལ་མ་ཡིན་པའི་ཕྱིར་རོ། །ཅི་སྟེ་མི་ལྟོས་ན་ནི་ཆོད་པ་དང་སོགས་པ་སྟེ་རྒྱང་རིང་པོ་ན་གནས་པ་ལ་སོགས་པ་ལ་ཡང་སྐྱེ་བར་འགྱུར་རོ། །གང་ཞིག་མངོན་སུམ་གྱིས་སྣང་བའི་ཚུལ་གྱིས་བཟུང་བ་དེ་ལ་ནི་མངོན་སུམ་ཉིད་ཀྱིས་ཡོད་པའི་ཐ་སྙད་སྐྱེད་པར་བྱེད་པ་ཡིན་ན། མེད་པ་ནི་མངོན་སུམ་གྱིས་སྣང་ནས་མ་བཟུང་བའི་ཕྱིར་མེད་པའི་ཐ་སྙད་མངོན་སུམ་གྱིས་བྱེད་མི་ནུས་སོ། །མེད་པ་ཤུགས་ཀྱི་ཡུལ་ཡིན་པའི་ཕྱིར་མེད་པའི་ཐ་སྙད་མངོན་སུམ་གྱིས་བྱེད་དོ་ཞེ་ན། དེ་ཤུགས་ལ་འཇུག་པའི་ཡུལ་དུ་བྱེད་པ་དེ་ལྟ་ནའང་དེ་མངོན་སུམ་གྱིས་ནི་མི་ནུས་ཏེ་མ་དམིགས་པ་ཙམ་ལས་ནི་ཡོད་མེད་དུ་ཐེ་ཚོམ་ཟ་བའི་ཕྱིར་དང་། སྣང་བ་མ་དམིགས་པས་བྱེད་པ་ནི་ཁྱབ་པ་དྲན་པ་ལ་ལྟོས་པའི་ཕྱིར་རོ། །དེའི་ཕྱིར་མེད་པའི་ཐ་སྙད་ལ་གང་དུ་ཡང་རྒྱུ་མཚན་གཞན་ནི་མེད་དོ་ཞེས་བྱ་བ་དང་སློབ་དཔོན་ཆོས་མཆོག་གིས་མངོན་སུམ་སྔོན་དུ་འགྲོ་བ་ཅན་གྱི་མེད་པའི་ཐ་སྙད་ནི་འགའ་ཡང་མེད་དེ་ཞེས་བཤད་པ་ཡིན་ནོ། །གཉིས་པ་སྐྱོན་སྤོང་གི་ལན་དགག་པ་ནི་གལ་ཏེ་ལོག་པ་ལས་མེད་པའི་ཐ་སྙད་བྱེད་པས་ཐམས་ཅད་དུའང་ཐ་སྙད་ནི་མངོན་སུམ་གྱིས་བྱེད་པ་ཡིན་ནོ་དེ་ཉིད་སྨྲས་པ་ནི་ལོག་པ་ལས་ཞེས་པའོ། །དེ་འགོག་པ་ནི་དེ་ནི་ཉམས་པ་སྟེ་འགལ་ལོ། །འགལ་བ་ཉིད་སྟོན་པ་ནི་མངོན་སུམ་དེ་མེད་པ་ཡང་ཡིན་ལ་མེད་པ་དེས་རྟོགས་སོ་ཞེས་པ་སྟེ་མེད་པ་ལ་རྟོགས་པ་མེད་པའི་ཕྱིར་རོ། །གཞན་ཡང་མེད་པའི་ཐ་སྙད་མངོན་སུམ་ལོག་པ་སྔོན་དུ་འགྲོ་བ་ཅན་ཡིན་ནོ་ཞེས་སྨྲས་པ་མངོན་སུམ་དེ་ལོག་ན་ནི་རྒྱུ་གང་ལས་མེད་དོ་ཞེས་བྱ་བའི་ངེས་པ་དེར་འགྱུར་ཏེ་དེ་ལོག་པ་ལ་དོན་མེད་པས་ངེས་པ་སྟེ་ཁྱབ་པ་མེད་པའི་ཕྱིར་རོ། །ཅི་སྟེ་ཁྱབ་པ་ཡོད་ན་ནི་ཁྱབ་པ་ཅན་དེ་ནི་དངོས་པོ་མེད་པ་སྒྲུབ་པའི་རྟགས་ཉིད་དུ་འགྱུར་ཏེ་མེད་པ་ལ་མི་འཁྲུལ་བའི་མི་དམིགས་པ་ཡིན་པའི་གཏན་ཚིགས་དེས་ཞེས་ཚིག་རྣམ་པར་སྦྱར་རོ། །དེའི་དོན་ནི་འདི་ཡིན་ཏེ་མངོན་སུམ་ལོག་པ་ཙམ་གྱིས་ནི་དངོས་པོ་མེད་པར་མི་ངེས་ཏེ་མི་སྣང་བ་མི་དམིགས་པ་བཞིན་ནོ། །སྣང་རུང་གི་ཡུལ་ལ་འཇུག་པའི་མངོན་སུམ་ལོག་པས་ནི་མེད་པར་ངེས་ཀྱང་དེ་མངོན་སུམ་གྱིས་བྱས་པ་མ་ཡིན་གྱི་མངོན་སུམ་ལོག་པའི་གཏན་ཚིགས་ཀྱིས་བྱས་པ་ཡིན་ཏེ། དེའི་ཕྱིར་མ་དམིགས་པའི་རྗེས་དཔག་ཁས་བླངས་པ་ཡིན་ནོ། །གཉིས་པ་འཁྲུལ་བར་སྨྲ་བ་ལ་ཚད་མར་སྒྲུབ་བྱེད་དགོད་པ་ལ་གསུམ་ལས་དང་པོ་དོན་དང་འབྲེལ་

༼༢༨༽

པས་ཚད་མར་སྒྲུབ་པ་ནི་ཡང་འཇིག་རྟེན་རྒྱང་འཕེན་པ་ན་རེ། དུ་བ་ལས་མེ་རྟོགས་པ་ལ་སོགས་པ་འགའ་ཞིག་མི་སླུ་ཡང་ལྷ་སྦྱིན་གྱི་བུ་ལས་སྔོ་བསངས་སུ་དཔོག་པ་ལ་སོགས་པ་ཚུལ་གསུམ་དེའི་རང་བཞིན་ཅན་ལ་འཁྲུལ་བ་མཐོང་བའི་ཕྱིར་ཐམས་ཅད་ལ་ཡིད་བརྟན་དུ་མེད་ཀྱི་འོན་ཀྱང་འགའ་ཞིག་ཁས་ལེན་ནོ་ཞེ་ན། ཡིད་བརྟན་དུ་མེད་པ་མ་ཡིན་ཏེ་ཁྱེད་ཀྱིས་ནི་རྟགས་དེའི་རང་བཞིན་མ་མཚོན་ཏེ་མ་རྟོགས་པའི་ཕྱིར་རོ། །དེ་ཅི་འདྲ་བ་ཞིག་ཅེ་ན་བློས་མ་བྱས་པར་རང་བཞིན་གྱིས་བསྒྲུབ་བྱའི་ཆོས་དང་འབྲེལ་བ་ནི་རྟགས་ཀྱིས་མཚན་ཉིད་ཡིན་ལ། སྔོ་བསངས་སུ་དཔོག་པ་ལ་ནི་དེ་མེད་པའི་ཕྱིར་རོ། །རང་བཞིན་འབྲེལ་བ་དེ་ལ་ནི་འབྲེལ་ཡུལ་ལ་འཁྲུལ་བ་ཡོད་པ་མ་ཡིན་ཏེ་འབྲེལ་ཡུལ་དེ་མེད་ན་འབྲེལ་པ་ཅན་གྱི་རང་གི་ངོ་བོའང་མེད་པར་འགྱུར་བ་ལས་ཆོས་ཅན་ལ་ནི་དེ་གྲུབ་པའི་ཕྱིར་འབྲེལ་ཡུལ་ལ་ཐེ་ཚོམ་མེད་དོ་ཞེས་སྦྱར་རོ། །ཡང་ན་རང་བཞིན་འབྲེལ་བ་དེ་མེད་ན་གཏན་ཚིགས་ཀྱི་རང་གི་ངོ་བོ་མེད་པར་འགྱུར་བའི་ཕྱིར་སྔོ་བསངས་སུ་དཔོག་པ་དེ་རྟགས་མ་ཡིན་ནོ་ཞེས་སྟོན་པ་ཡིན་ནོ། །འདིར་དོན་ནི་འདི་ཡིན་ཏེ་དངོས་པོས་བསྐྱེད་པའི་རྒྱུ་མཚན་གྱིས་ནི་སངས་རྒྱས་པ་རྣམས་ཚད་མར་འདོད་ལ། དངོས་པོ་འཛིན་པའི་རྒྱུ་མཚན་གྱིས་ནི་རྒྱང་འཕེན་པ་རྣམས་ཚད་མར་སྨྲའོ། །དེ་ལ་དོན་དང་འབྲེལ་པ་དང་། དོན་འཛིན་པ་ལ་ནི་དོན་ལ་མི་སླུ་བར་འཇོག་པའི་རྒྱུ་མཚན་གཞན་ལ་མི་ལྟོས་པས་ཁྱབ་བོ། །གལ་ཏེ་དེ་གཉིས་ཡོད་ཀྱང་སླུ་ན་ནི་མི་སླུ་བར་འཇོག་པ་གཞན་ལ་ལྟོས་པར་འགྱུར་བས་ཁྱབ་པར་བྱེད་པ་ལྟོས་པ་མེད་པ་ལྡོག་པར་འགྱུར་རོ། །དེས་ན་ཁྱབ་པར་བྱེད་པ་མི་དམིགས་པས་གཏན་ཚིགས་གཉིས་པོ་དེ་མི་མཐུན་ཕྱོགས་སླུ་བ་ལས་ལྡོག་པ་ན་མི་སླུ་བ་རྗེས་སུ་འགྲོ་བ་གྲུབ་པའི་ཕྱིར་ཁྱབ་པར་བྱ་བ་དོན་དང་འབྲེལ་བ་དང་དོན་འཛིན་པ་ཡོད་པ་ན་ཁྱབ་པར་བྱེད་པ་ཚད་མ་ཉིད་ཡོད་པ་ཡིན་ནོ་ཞེས་བྱ་བ་འདི་ནི་ཁོ་བོ་ཅག་གཉིས་ཀྱི་རང་བཞིན་གྱི་རྟགས་ཡིན་ནོ། །དེ་ལ་དང་པོ་སངས་རྒྱས་པའི་གཏན་ཚིགས་འཆད་པ་ནི་འདི་ལྟར་ཞེས་པ་སྟེ་ཚིག་ལེའུར་བྱས་པ་ཕྱེད་སྔ་མས་ཁྱབ་པ་དཔེ་ལ་སྟོན་ཅིང་ཕྱེད་ཕྱི་མས་རྩོད་གཞི་ལ་རྟགས་འགོད་པ་ན་འབྲས་བུ་དང་རང་བཞིན་གྱི་རྗེས་དཔག་གཉིས་ཀ་ཆོས་ཅན། ཚད་མར་མཚུངས་པ་ཡིན་ཏེ་བསྒྲུབ་བྱའི་ཆོས་དང་འབྲེལ་བའི་རང་བཞིན་ཅན་གྱི་རྟགས་རྗེས་དཔག་དེའི་རྒྱུ་ཡིན་པའི་ཚུལ་གྱིས་གཞལ་བྱ་དང་འབྲེལ་བའི་ཕྱིར་མངོན་སུམ་དེ་ལས་ཚད་མ་ཉིད་དུ་འཇོག་པ་བཞིན་ནོ། །དེ་རྣམ་པར་འགྲེལ་བ་ནི་མངོན་སུམ་ཡང་སྐྱེས་བུ་དོན་ལ་མི་སླུ་སྟེ་ཐོབ་པར་ནུས་པ་ཉིད་ལས་ཚད་མར་འཇོག་པ་ཡིན་ནོ། །མི་སླུ་བའི་རྒྱུ་མཚན་ཡང་དོན་དེ་ལས་བདག་ཉིད་ཐོབ་ཅིང་སྐྱེས་པ་དེའི་ཕྱིར་ཐོབ་པར་བྱེད་པ་ཡིན་ནོ། །ཡང་ཇི་

༼༢༩༽

ལྟར་ན་འབྲེལ་པ་མེད་པ་ལ་མི་སླུ་བ་མེད་ཅེ་ན་དོན་གཞན་ལས་བྱུང་བས་ནི་དེ་དང་ལྡོག་པ་མེད་པར་བསྟན་པ་ཡིན་ལ། དེ་ལས་མ་བྱུང་བས་ནི་དེ་དང་རྗེས་འགྲོ་མེད་པར་བསྟན་པ་ཡིན་ནོ། །དེས་ན་རྗེས་སུ་འགྲོ་ལྡོག་མེད་པའི་ཡོད་པ་སྟེ་དངོས་པོ་དེ་ནི་རྗེས་སུ་འགྲོ་ལྡོག་གི་ཡུལ་མ་ཡིན་པ་དེ་ལ་ངེས་པར་མི་སླུ་བ་མི་རིགས་ཏེ་ཐམས་ཅད་ཐམས་ཅད་ལ་མི་སླུ་བར་འགྱུར་བའི་ཕྱིར་འབྲེལ་བ་ལས་ཚད་མ་ཉིད་ཡིན་པར་ཁོང་དུ་ཆུད་དོ། །གཉིས་པ་དོན་འཛིན་པས་ཚད་མར་འདོད་པ་དགག་པའི་ཕྱིར་རྒྱང་འཕེན་པའི་གཏན་ཚིགས་འཆད་པ་ནི་གལ་ཏེ་ཞེས་པ་སྟེ་འདིར་བསམ་པ་ནི་འདི་ཡིན་ཏེ་མངོན་སུམ་ནི་དངོས་པོ་འཛིན་པས་དེ་ཐོབ་བྱེད་ཀྱི་ཚད་མ་ཡིན་ལ། རྗེས་དཔག་ནི་དངོས་པོ་མི་འཛིན་པས་དོན་ཐོབ་བྱེད་ཀྱི་ཚད་མ་ཡིན་ནོ། །གལ་ཏེ་ཡང་མངོན་སུམ་དེ་དོན་དང་འབྲེལ་བ་དེ་ལྟ་ན་ཡང་དེ་ནི་ཕ་རོལ་གྱིས་ཚད་མའི་རྒྱུ་མཚན་དུ་བསྟེན་པར་བྱ་བ་མ་ཡིན་ཏེ་རྗེས་དཔག་ཀྱང་ཚད་མར་ཐལ་བའི་ཕྱིར་རོ། །དེའི་ཕྱིར་དོན་མཐོང་བ་ལས་ཡིན་ནོ་ཞེས་སྨྲས་པ་ཡིན་ནོ། །དེ་ལ་མཐོང་བའི་སྒྲ་ཡང་གཉིས་ཀ་ལ་འཇུག་པས་བརྟག་པ་མཛད་པ་ནི་དོན་མཐོང་བ་དེ་ཡང་ཞེས་པའོ། །དེ་ལ་དོན་ཡིན་ནོ་ཞེ་ན་དེའི་ཚེ་འདིར་འགྱུར་ཏེ་མངོན་སུམ་ཆོས་ཅན་དོན་ཐོབ་བྱེད་ཀྱི་ཚད་མ་ཡིན་ཏེ་དེས་མཐོང་བའི་དོན་ཡོད་པའི་ཕྱིར་ཞེས་བྱ་བར་འགྱུར་ལ་དེ་ལྟ་ན་ཡང་མ་མཐོང་བ་ལྐོག་ཏུ་གྱུར་པའི་དོན་ནི་མེད་པའི་ཕྱིར་རྗེས་དཔག་ནི་དོན་ཐོབ་བྱེད་མ་ཡིན་པས་ཚད་མ་མ་ཡིན་ནོ་ཞེས་བརྗོད་པར་འགྱུར་རོ། །དེ་ལ་མ་མཐོང་བའི་དོན་མེད་ན་དོན་ཐམས་ཅད་མངོན་སུམ་དུ་འགྱུར་ལ་དོན་ཐམས་ཅད་མངོན་སུམ་ཡིན་པའི་ཕྱིར་དོན་ཐམས་ཅད་བློ་ཐམས་ཅད་ཀྱིས་མཐོང་བར་འགྱུར་རོ། །དེ་ཡང་རིགས་པ་མ་ཡིན་ཏེ་རང་རྒྱུད་ལ་མ་མཐོང་བའི་དོན་ཡོད་པའི་ཕྱིར་རོ། །ཤེས་པ་ཡིན་ནོ་ཞེ་ན་དེའི་ཚེ་འདིར་འགྱུར་ཏེ་དོན་མཐོང་བའི་ཤེས་པ་ཡིན་པའི་ཕྱིར་དོན་ཐོབ་པའི་ཚད་མ་ཡིན་ནོ་ཞེས་བྱ་བར་འགྱུར་རོ། །དེ་ཡང་འབྲེལ་བ་མེད་ན་ཐོབ་བྱེད་དུ་མི་རུང་ངོ་ཞེས་སྟོན་པ་ནི་ཇི་ལྟར་གཞན་ཡོད་ན་ཞེས་པའོ། །གལ་ཏེ་འབྲེལ་པ་མེད་ཀྱང་མཐོང་བའི་ཕྱིར་ཡོད་པར་འགྲུབ་བར་ཞེ་ན། མཐོང་བ་དེ་ཉིད་ཤེས་བྱའམ་ཤེས་པ་ལས་གང་ཞིག་ཅེས་སླར་ཡང་བརྒལ་ཞིང་བརྟག་པ་བྱེད་པ་མ་ཡིན་ནམ་ཞེས་སོ། །གསུམ་པ་སྐབས་ཀྱི་དོན་བསྡུ་བ་ནི་མ་འབྲེལ་བ་ལ་ཚད་མ་མི་རུང་བ་དེའི་ཕྱིར་ཞེས་པ་སྟེ་འབྲས་བུ་དང་རང་བཞིན་གྱི་རྟགས་དག་ཅེས་བྱ་བ་ནི་མི་དམིགས་པ་རང་བཞིན་དུ་འདུས་པའི་ཕྱིར་རོ་ཞེས་སློབ་དཔོན་ཤཱཀྱ་བློ་ནི་དེ་སྐད་དུ་འཆད་དོ། །ལས་ཞེས་བྱ་བ་ནི་རྗེས་སུ་དཔག་པ་གང་ལས་འབྱུང་བའི་རྒྱུ་མཚན་གྱི་འབྱུང་ཁུངས་ཡིན་ལ་ཚད་མའི་མཚན་ཉིད་ནི་རྒྱུ་མཚན་ནོ། །འདིས་ནི་འབྲེལ་བ་ཡི་ནི་རང་བཞིན་དེའི་རྒྱུ་ཡིན་ཞེས་པ་དེ་འགྲེལ་པར་

༼༣༠༽

བྱེད་དོ། །དེ་ལྟར་ཚད་མའི་ཤེས་པ་གཉིས་ཉིད་དུ་བསྒྲུབས་པས་གྲངས་ལ་ལོག་པར་རྟོགས་པ་བསལ་ནས། དོན་གཉིས་པ་གཉིས་པོ་དེའི་རང་བཞིན་རྒྱས་པར་བཤད་པ་ལ། མངོན་གྱུར་ལ་འཇུག་པའི་མངོན་སུམ་རྣམ་པར་ངེས་པ་དང་། ལྐོག་གྱུར་ལ་འཇུག་པའི་རྗེས་དཔག་རྣམ་པར་ངེས་པ་དང་། རྟགས་སྟོན་པའི་ངག་རྣམ་པར་ངེས་པ་བཤད་པ་གསུམ་ལས། དང་པོ་ལ་གསུམ་སྟེ་མངོན་སུམ་ཡང་དག་པ་དང་། ལྟར་སྣང་བ་དང་། ཚད་མ་དང་འབྲས་བུ་བཤད་པའོ། །དང་པོ་ལའང་སྤྱིའི་མཚན་ཉིད་དང་། སོ་སོའི་དོན་བཤད་པ་གཉིས་ལས། དང་པོ་ནི་ཚད་མ་གཉིས་ཡོད་པ་དེ་ལ་ཞེས་པ་སྟེ་གང་བཤད་བྱའི་ཡུལ་བརྗོད་པའི་བདུན་པའི་སྒྲ་ཡིན་ནོ། །འདི་ལ་དགོས་པ་དང་བསྡུས་པ་དང་ཚིག་གི་དོན་གསུམ་ལས་འདིར་མཚན་ཉིད་སྨྲོས་པའི་དགོས་པ་དང་པོ་ནི་རིགས་མི་མཐུན་མངོན་སུམ་ལྟར་སྣང་གཉིས་བཅད་པ་ཡིན་ལ། གཉིས་པ་དེ་བཞིན་གཤེགས་པའི་གསུང་རབ་བཤད་པའི་དགོས་པ་ནི། མིག་གི་རྣམ་པར་ཤེས་པས་སྔོན་པོ་ཤེས་ཀྱི་སྔོན་པོའོ་སྙམ་དུ་ནི་མ་ཡིན་ནོ། །ཞེས་གསུངས་པ་དེ་བཤད་པ་ཡིན་ཏེ་སྔོན་པོའོ་སྙམ་དུ་མ་ཡིན་པ་རྟོག་བྲལ་ཡིན་ལ། སྔོན་པོ་ཇི་ལྟ་བར་ཤེས་པ་ནི་མ་འཁྲུལ་བ་ཡིན་པའི་ཕྱིར་རོ། །གསུམ་པ་ལོག་པར་རྟོགས་བསལ་བའི་དགོས་པ་ནི་རིགས་པ་ཅན་རྣམས་ནི་མངོན་སུམ་ཐམས་ཅད་དོན་གཏན་ལ་འབེབས་པའི་ཚད་མ་ཡིན་པས་ངེས་པའི་བདག་ཉིད་རྟོག་བཅས་སུ་འདོད་དོ། །རྒྱལ་དཔོག་པ་རྣམས་ནི་གཏོད་པར་བྱེད་པའི་ཤེས་པ་སྐད་ཅིག་མ་དང་པོ་ཁོ་ན་རྟོག་མེད་དང་ཕྱི་མ་ཐམས་ཅད་རྟོག་བཅས་སུ་འདོད་དོ། །བྱེ་བྲག་པ་ནི་དབང་པོ་དང་དོན་འབྲེལ་བ་ལ་འདོད་ལ། ཙ་ར་ཀ་པ་ནི་བདག་དང་དབང་པོ་དང་ཡིད་དང་དོན་ཕྲད་པ་ལས་སྐྱེས་པའི་བློ་ལ་འདོད་དོ། །བརྡ་སྤྲོད་པ་བ་རྣམས་ནི་མངོན་སུམ་ལའང་འཁྲུལ་བ་སྲིད་དེ་གནམ་ནི་ས་ལ་འབྱར་བར་སྣང་ཞིང་སྲིན་བུ་མེ་ཁྱེར་ནི་མེར་སྣང་ཡང་དེ་ལྟ་མ་ཡིན་པའི་ཕྱིར་རོ་ཞེས་ཟེར་རོ། །སངས་རྒྱས་པ་ཁ་ཅིག་ནི་དུང་ལ་སེར་པོར་ཤེས་པ་ཡང་མངོན་སུམ་དུ་འདོད་དེ་དེ་ལྟ་བུའི་ངོ་བོ་ལ་ལོག་པར་རྟོགས་པ་ནི་རྟོག་བྲལ་དང་མ་འཁྲུལ་བ་སྨྲོས་པས་སེལ་བ་ཡིན་ནོ། །དེ་ལ་སློབ་དཔོན་ཆོས་མཆོག་ན་རེ། འདི་རིགས་མི་མཐུན་གཅོད་པའི་མཚན་ཉིད་ཡིན་ན་ནི་དོན་མེད་པར་འགྱུར་

༼༣༡༽

ཏེ་མངོན་སུམ་མ་ཡིན་པ་རྣམ་པ་གཉིས་ལས་ཚད་མ་མ་ཡིན་པ་ནི་སྤྱིའི་མཚན་ཉིད་མི་སླུ་བས་བཅད་ཟིན་པས་དོན་མེད་ལ། ཡིན་པའི་རྗེས་སུ་དཔག་པ་ནི་རེ་རེས་ཀྱང་གཅད་པར་ནུས་པས་གཉིས་ཀ་སྨྲོས་པ་དོན་མེད་པའི་ཕྱིར་རོ། །དེས་ན་གཉིས་ཀ་སྨྲོས་པ་ནི་ལོག་རྟོགས་བསལ་བ་ཁོ་ནའི་དོན་དུ་ཡིན་ནོ་ཞེས་ཟེར་རོ། །བསྡུས་པའི་དོན་ནི་སློབ་དཔོན་ཞི་བ་བཟང་པོ་ན་རེ། མངོན་སུམ་ཞེས་པ་ནི་མིང་ཡིན་ལ་རྟོག་བྲལ་མ་འཁྲུལ་བ་ཞེས་པ་ནི་དོན་ཡིན་པས་མིང་དང་མིང་ཅན་གྱི་འབྲེལ་བ་གཏན་ལ་འབེབས་པ་ཡིན་ཟེར་རོ། །སློབ་དཔོན་ཀ་མ་ལ་ཤི་ལ་ན་རེ། མཚན་ཉིད་ནི་གཞན་དུ་གྲུབ་པ་རྗེས་སུ་བརྗོད་ནས་དངོས་སུ་མ་སྒྲུབ་པ་ཡིན་ནོ་ཞེས་ཟེར་རོ། །དེ་ལ་སློབ་དཔོན་ཆོས་མཆོག་མཚན་ཉིད་ནི་ལོག་པར་རྟོགས་པ་བསལ་བའི་དོན་དུ་ཡིན་པ་ན་རང་གི་འདོད་པས་མིང་བཏགས་པ་ཙམ་གྱིས་ནི་དེ་སེལ་བར་མི་ནུས་པའི་ཕྱིར་དང་། གཞན་དུ་གྲུབ་པ་དེ་ཡང་གཞི་མེད་པར་གྲུབ་པ་མི་སྲིད་ཅིང་མངོན་སུམ་གྱི་གཞི་ལ་གྲུབ་ན་མངོན་སུམ་མ་གྲུབ་པ་སྒྲུབ་པ་མ་ཡིན་པར་འགྱུར་རོ་ཞེས་སུན་ཕྱུང་ནས་རང་ཉིད་འཆད་པ་ནི་དོན་མངོན་སུམ་དུ་བྱེད་པའི་ཤེས་པ་སྟེ་མཚན་གཞི་གྲུབ་ཟིན་པ་མཚན་ཉིད་སྒྲུབ་པའི་དོན་དུ་ཡང་བཟླས་ཏེ་རྗེས་སུ་བརྗོད་པ་ཡིན་ལ་རྟོག་བྲལ་མ་འཁྲུལ་བ་ནི་དེ་ལས་ཁྱད་པར་གྱི་མཚན་ཉིད་མ་གྲུབ་པ་སྒྲུབ་པར་བྱེད་པ་ཡིན་ནོ། །གལ་ཏེ་བསྒྲུབ་བྱ་དང་སྒྲུབ་བྱེད་ཕྱིན་ཅི་ལོག་ཏུ་འགྱུར་རོ་ཞེ་ན་མི་འགྱུར་ཏེ་གཉིས་ཀའང་ཕན་ཚུན་སྒྲུབ་བྱེད་དུ་འགྱུར་བའི་ཕྱིར་རོ། །འདི་ལྟར་མཚན་གཞི་དང་མཚན་ཉིད་དུ་གྲུབ་ཟིན་ན་ཐ་སྙད་དུ་བྱེད་པ་ལ་ནི་མཚན་ཉིད་སྒྲུབ་བྱེད་དང་མཚན་གཞི་བསྒྲུབ་བྱར་འགྱུར་བ་ཡིན་ལ། དེ་ལྟར་དུ་མ་གྲུབ་པ་མཚན་ཉིད་གཏན་ལ་འབེབས་པ་ལ་ནི་དེ་ལས་བཟློག་པར་འགྱུར་རོ། །དཔེར་ན་ཀུན་ཏུ་རྒྱུའི་རྟགས་གང་ཡིན་མི་ཤེས་པ་ལ་དེའི་རྟགས་གཙུག་པུད་ཡིན་ནོ་ཞེས་ཀུན་ཏུ་རྒྱུ་རྗེས་སུ་བརྗོད་ནས་གཙུག་པུད་སྒྲུབ་པ་ཡིན་ལ། ཡང་ཡུལ་གཞན་དུ་འགའ་ཞིག་གང་ཡིན་མི་ཤེས་པ་ལ་གཙུག་པུད་ཡོད་པས་ཀུན་ཏུ་རྒྱུ་ཡིན་ནོ་ཞེས་དེ་ལས་བཟློག་པར་སྒྲུབ་པ་བཞིན་ནོ། །དེ་ལ་སྒྲུབ་པ་དང་རྗེས་སུ་བརྗོད་པ་ནི་བསྟན་བཅོས་ཀྱི་གདུལ་བྱའི་བློ་ཡུལ་དུ་ཡིན་པ་ན་ངོ་བོ་ལ་ལོག་པར་རྟོགས་པའི་མུ་སྟེགས་ཅན་རྣམས་ཀྱིས་དོན་མངོན་དུ་བྱེད་པའི་ཤེས་པ་གྲུབ་ཀྱང་མཚན་ཉིད་མ་གྲུབ་པས་སློབ་དཔོན་ཆོས་མཆོག་གི་དེ་ཉིད་རིགས་པ་ཡིན་ནོ། །ཚིག་གི་དོན་ལ་མ་འཁྲུལ་བ་དང་རྟོག་བྲལ་བཤད་པ་གཉིས་ལས་དང་པོ་ལའང་འཁྲུལ་བ་རྣམས་ཀྱི་རྟེན་ཐ་དད་པའི་རབ་རིབ་ནི་དབང་པོ་ལ་ཡོད་པའི་དབང་པོ་ཉམས་པའི་རྒྱུའོ། །མྱུར་དུ་བསྐོར་བ་ནི་ཡུལ་ལ་གནས་པ་སྟེ་དལ་བུས་བསྐོར་བ་ནི་མ་ཡིན་ནོ། །གྲུར་ཞུགས་པ་ནི་གྲུས་འགྲོ་བ་སྟེ་མི་འགྲོ་བ་

༼༣༢༽

ནི་མ་ཡིན་ནོ། །འདིས་ནི་ཕྱི་རོལ་གྱི་རྟེན་ལ་གནས་པ་བརྗོད་དོ། །ནུས་པ་གཅིག་པ་ནི་དེ་དག་གིས་དབང་པོ་འཁྲུགས་པ་སྟེ་ཐམས་ཅད་ཀྱིས་ཀྱང་དབང་པོ་འཁྲུགས་པར་བྱས་ནས་ཤེས་པ་འཁྲུལ་པར་སྐྱེད་དོ། །སོགས་པའི་སྒྲས་ནི་མིག་སེར་དང་མགལ་མེ་ཡན་མན་དུ་གཡུགས་པ་དང་བཞོན་པ་དང་གནད་མི་བཟད་པར་བསྣུན་པ་དང་འཁྲུལ་བ་དང་རླུང་ལ་སོགས་པས་འཁྲུགས་པ་དང་། བསྐོར་གར་ལ་སོགས་པ་ནང་གི་རྟེན་ལ་གནས་པ་རྣམས་གཟུང་ངོ་། །འཁྲུགས་པ་དེས་ཤེས་པ་ལ་འཁྲུལ་པ་མ་བསྐྱེད་པ་ནི་ཡུལ་དང་དུས་དང་རང་བཞིན་འགལ་བར་འཛིན་པར་མ་བསྐྱེད་པ་ཡིན་ཏེ། རྣམ་འགྲེལ་ལས་འཁྲུལ་བའི་མཚན་ཉིད་ནི་ཕྱིན་ཅི་ལོག་ཏུ་སྣང་བ་ཡིན་ནོ་ཞེས་བཤད་པ་ཡིན་ནོ། །འདིར་སློབ་དཔོན་དུལ་བའི་ལྷ་ན་རེ། མ་འཁྲུལ་བའི་དོན་ནི་མི་སླུ་བ་ཡིན་ནོ་ཟེར་བ་དེ་ནི་མ་ཡིན་ཏེ། འདིར་འཁྲུལ་བ་ཐམས་ཅད་ནི་གཟུང་ཡུལ་ལ་འཁྲུལ་པར་བཤད་པ་ན་མ་འཁྲུལ་བ་ནི་དེ་ལས་བཟློག་པར་རིགས་པའི་ཕྱིར་དང་རྗེས་དཔག་ཀྱང་ཕྱི་རོལ་ལ་མི་སླུ་ཞིང་ཕྱི་རོལ་སྒྲ་དང་སྦྱར་ནས་མི་འཛིན་པས་རྟོག་བྲལ་ཡང་ཡིན་པའི་ཕྱིར་དེ་ལ་མངོན་སུམ་དུ་ཐལ་བའི་ཕྱིར་རོ། །དེས་ན་མ་འཁྲུལ་བ་ནི་གཟུང་ཡུལ་དོན་བྱེད་ནུས་པ་ལ་མ་འཁྲུལ་བ་ཡིན་ནོ་ཞེས་སློབ་དཔོན་ཆོས་མཆོག་འཆད་པ་ཁོ་ན་ལྟར་ཡིན་ནོ། །རྟོག་བྲལ་བཤད་པ་ནི་རྣམ་པར་རྟོག་པ་མེད་པ་ཞེས་པ་སྟེ་འདི་ལ་བྲལ་བྱའི་རྟོག་པའི་རང་བཞིན་དང་། དེ་དང་བྲལ་བའི་ཚུལ་གཉིས་ལས་དང་པོའི་དྲི་བ་དང་ལན་གྱི་དོན་ནི་འདི་ཡིན་ཏེ་གལ་ཏེ་གང་ཞིག་མེད་པའི་རྟོག་པ་དེ་དབུས་དང་མཐའ་རྣམ་པར་འབྱེད་པ་ལས། ཡང་དག་མ་ཡིན་ཀུན་རྟོག་ནི། །སེམས་དང་སེམས་བྱུང་ཁམས་གསུམ་པ། །ཞེས་བཤད་པ་དེ་ཡིན་ནམ། འོན་ཏེ་ཆོས་མངོན་པའི་མཛོད་ལས། རྟོག་དང་དཔྱོད་པ་རྩིང་ཞིབ་ཡིན། །ཞེས་བཤད་པ་དེ་ཡིན་ནམ། ཡང་ན་ཚད་མ་ཀུན་ལས་བཏུས་པ་ལས། མིང་དང་རིགས་སོགས་སྦྱོར་བ་ཡི། །རྟོག་པ་དང་བྲལ་མངོན་སུམ་མོ། །ཞེས་བཤད་པ་དེ་ཡིན་ཞེ་ན། དང་པོ་གཉིས་ནི་མ་ཡིན་ཏེ་མངོན་སུམ་ལ་རྟོག་བྲལ་མི་སྲིད་པར་ཐལ་བའི་ཕྱིར་རོ། །དེས་ན་ཕྱི་མ་ཉིད་ཡིན་ནོ་ཞེས་སྟོན་པ་ནི་རྟོག་པར་མངོན་པར་བརྗོད་ཅན་གྱི་ཞེས་པ་སྟེ། འདིས་དོན་མངོན་པར་བརྗོད་ཅིང་སྟོན་པས་ན་བརྗོད་པ་སྟེ་སྒྲ་སྤྱིའི་ཕྲེང་བ་མིང་གི་རྣམ་པ་ཅན་ནོ། །དེ་གང་ལ་ཡོད་པ་ནི་བརྗོད་པ་ཅན་ཏེ་སྒྲོ་བཏགས་ཀྱི་སྤྱི་ཡིན་ལ་དེ་འཛིན་པའི་ཤེས་པ་ནི་བརྗོད་པ་ཅན་གྱི་ཤེས་པའོ། །དེ་རྣམ་པར་འགྲེལ་བ་ནི་རྟོག་པ་ནི་བརྗོད་པ་དང་ཞེས་པ་སྟེ་དེའང་རང་གི་མཚན་ཉིད་ནི་མ་ཡིན་གྱི་འོན་ཀྱང་སྒྲ་སྤྱི་ཉིད་ཡིན་ཏེ་ཇི་སྐད་དུ་དོན་དང་ལྷན་ཅིག་ཏུ་བྱས་པའི་སྒྲ་ནི་བརྗོད་པའོ་ཞེས་བཤད་པ་ཡིན་ནོ། །དེ་དང་འདྲེར་རུང་བ་ནི་ལྷན་ཅིག་སྣང་དུ་རུང་བ་སྟེ་དེའང་སྒྲོ་བཏགས་ཀྱི་སྤྱི་ཡིན་གྱི་དོན་

༼༣༣༽

གྱི་རང་གི་མཚན་ཉིད་ནི་བློ་གཅིག་ལ་སྒྲ་སྤྱི་དང་ལྷན་ཅིག་ཏུ་སྣང་དུ་མི་རུང་བའོ། །དོན་ནི་འདི་ཡིན་ཏེ་བརྡ་ལ་གོམས་པས་ནི་སྒྲོ་བཏགས་ཀྱི་སྤྱི་སྒྲ་དང་ལྡན་པར་འཛིན་ལ། མ་གོམས་པས་ནི་སྒྲ་དང་བྲལ་བར་འཛིན་ནོ། །དེ་ལ་རྩ་བར་ནི་བརྡ་ལ་གོམས་པའི་དབང་དུ་བྱས་ནས་སྒྲ་བཅས་སུ་འཛིན་པའི་རྟོག་པ་ཉིད་གསུངས་ལ། འགྲེལ་པར་ནི་བརྡ་ལ་མ་གོམས་པའི་རྟོག་པའང་བསྡུ་བར་བྱ་བའི་ཕྱིར་འདྲེར་རུང་བ་སྨྲོས་ཏེ་བརྡ་ལ་མ་བྱང་བས་སྒྲོ་བཏགས་པའི་སྤྱི་དེ་ཡང་གང་གི་ཚེ་བརྡ་ཤེས་པ་དེའི་ཚེ་སྒྲ་དང་འདྲེར་རུང་བའི་ཕྱིར་རོ། །གང་ཡང་སྒྲ་སྤྱི་ཁོ་ན་འཛིན་པའི་རྟོག་པ་དེ་ཡང་ཤེས་པ་སྒྲའི་རྣམ་པ་ཅན་དུ་སྐྱེས་པ་ལ་སྒྲ་ཉིད་དུ་སྒྲོ་འདོགས་པ་ཡིན་ལ་སྒྲོ་བཏགས་པ་དེ་ཡང་སྒྲ་གཞན་དང་འདྲེར་རུང་བའི་ཕྱིར་འདྲེར་རུང་འཛིན་པ་ནི་རྟོག་པ་ཐམས་ཅད་ཀྱི་ཁྱབ་བྱེད་ཉིད་མཚན་ཉིད་དུ་སྨྲོས་པ་ཡིན་ཏེ་མཚན་ཉིད་གཞན་བཞིན་ནོ། །དོན་འདི་ལ་སྔོན་གྱི་སློབ་དཔོན་གང་དག་དེང་སྐྱེས་པའི་བྱིས་པ་ལའང་སྔོན་གོམས་པའི་སྒྲ་སྤྱི་ཡོད་དོ་ཞེས་ཟེར་བ་དང་། སྒྲ་སྤྱི་སྣང་བ་མེད་ཀྱང་སྣང་དུ་རུང་སྟེ་སྣང་བ་མ་ངེས་པའི་བློ་ཡིན་པའི་ཕྱིར་རོ། །དེས་ན་སྒྲ་སྤྱི་སྣང་དུ་རུང་བ་ཉིད་འདྲེར་རུང་བའི་དོན་ཡིན་ནོ་ཟེར་བ་དེ་དག་གི་ལྟར་ན་བརྗོད་པ་སྣང་བ་དང་སྣང་དུ་རུང་བ་ཉིད་དེའི་དོན་ཡིན་པའི་ཕྱིར་བརྗོད་པ་དང་འདྲེར་རུང་བ་ཞེས་སྨྲོས་པ་དོན་མེད་པར་འགྱུར་ཏེ་དེའི་ཕྱིར་བཤད་པ་སྔ་མ་ཉིད་སྐྱོན་མེད་པ་ཡིན་ནོ། །གཉིས་པ་ནི་དེ་དང་བྲལ་བའོ་ཞེས་པ་སྟེ་འདིར་རྟོག་པའི་རྫས་དང་བྲལ་བ་ལ་བྱེད་ན་ནི་རྟོག་པ་མྱོང་བའི་རང་རིག་རྟོག་བྲལ་དུ་མི་རུང་ལ། རྟོག་པའི་ལྡོག་པ་དང་བྲལ་བ་ལ་བྱེད་ན་ཐེ་ཚོམ་ཀྱང་རྟོག་བྲལ་དུ་འགྱུར་རོ་ཞེ་ན། ལྡོག་པ་དང་བྲལ་བ་ལ་བརྗོད་ལ་ཐེ་ཚོམ་ནི་སྒྲ་དོན་ལ་ལྟོས་ནས་རྟོག་པའི་ལྡོག་པ་ཡིན་ཏེ། དེ་ལ་ལྟོས་ནས་རྟོག་པ་མ་ཡིན་པ་ལས་ལོག་པའི་ཕྱིར་རོ། །གལ་ཏེ་རྗེས་དཔག་ཀྱང་ཐེ་ཚོམ་དུ་འགྱུར་ཏེ་རྟོག་པའི་ལྡོག་པ་ཡོད་པའི་ཕྱིར་རོ་ཞེ་ན། ལྡོག་པ་གཅིག་ཡོད་པས་ནི་ལྡོག་པ་ཐམས་ཅད་ཡོད་པར་མི་འགྱུར་ཏེ། ལྡོག་པ་ཐམས་ཅད་གཅིག་ཏུ་ཁས་མི་ལེན་པའི་ཕྱིར་རོ། །དེའི་ཕྱིར་བློ་རྫས་གཅིག་ལ་ཡང་རྗེས་དཔག་ནི་སྒྲ་དོན་ལ་ལྟོས་ན་རྟོག་པའི་ལྡོག་པ་ཡིན་ཏེ། གཞན་དུ་ན་རྟོག་པ་མ་ཡིན་པ་ལས་མ་ལོག་པར་ཐལ་བའི་ཕྱིར་རོ། །དེ་རིག་པའི་རང་རིག་ནི་གང་ལ་ལྟོས་ནས་ཀྱང་རྟོག་པའི་ལྡོག་པ་མ་ཡིན་ཏེ། ཡིན་ན་ནི་རྟོག་བྲལ་མ་ཡིན་པར་ཐལ་བའི་ཕྱིར་རོ། །གལ་ཏེ་རྗེས་དཔག་རྟོག་བྲལ་དང་རང་རིག་རྟོག་པ་ལས་ལོག་ན་རང་ཉིད་རང་ལས་ལོག་པར་འགྱུར་ལ། མ་ལོག་ན་ཡང་རྗེས་དཔག་རྟོག་བྲལ་དང་རང་རིག་རྟོག་པར་འགྱུར་རོ་ཞེ་ན། རྗེས་དཔག་ནི་ཕྱི་རོལ་ལ་ལྟོས་ནས་རྟོག་བྲལ་ཡིན་ཞིང་སྒྲ་དོན་ལ་ལྟོས་ནས་མ་ཡིན་ལ། དེ་དག་ཕན་ཚུན་རྫས་ལས་མ་ལོག་ཅིང་ལྡོག་པ་ལས་ལོག་པས་སྐྱོན་མེད་དོ། །དེའི་ཕྱིར་གང་ཞིག་གང་གི་སྒྲ་དོན་འཛིན་པ་དེ་ནི་དེ་ལ་རྟོག་པ་

༼༣༤༽

ཡིན་ལ། གང་ཞིག་གང་གི་སྒྲ་དོན་མི་འཛིན་པ་དེ་ནི་དེ་ལ་རྟོག་བྲལ་ཡིན་པའི་ཕྱིར། རང་རིག་ཐམས་ཅད་ནི་རང་གི་སྒྲ་དོན་མི་འཛིན་པས་རང་ལ་རྟོག་བྲལ་ཡིན་ཏེ། རྣམ་འགྲེལ་ལས། ཤེས་གང་ལ་ལ་སྒྲ་དོན་འཛིན། །དེ་ནི་དེ་ལ་རྟོག་པར་བརྗོད། །རང་གི་ངོ་བོའི་སྒྲ་དོན་མིན། །དེ་ཕྱིར་དེ་ལ་ཀུན་མངོན་སུམ། །ཞེས་བཤད་པ་བཞིན་ནོ། །སོ་སོའི་དོན་ལ་དབང་པོ་དང་། ཡིད་དང་། རང་རིག་པ་དང་། རྣལ་འབྱོར་གྱི་མངོན་སུམ་བཞི་ལས་དང་པོ་ལའང་སྤྱིའི་དོན་ལ་དབང་པོ་གཟུགས་ཅན་སྤྱིའི་མཚན་ཉིད་ནི་གཟུགས་ཅན་དང་པ་ལ་ཡུལ་གྱི་གཟུགས་བརྙན་ཤར་ནས་ཤེས་པ་ཡུལ་འཛིན་ནུས་སུ་སྐྱེད་པ་ཡིན་ལ། བྱེ་བྲག་གི་མཚན་ཉིད་ནི་གཟུགས་ཅན་དང་པ་ལ་གཟུགས་ཀྱི་གཟུགས་བརྙན་ཤར་ནས་ཤེས་པ་ཡུལ་གཟུགས་འཛིན་ནུས་སུ་སྐྱེད་པར་བྱེད་པ་ཞེས་བྱ་བ་ནས་གཟུགས་ཅན་དང་པ་ལ་རེག་བྱའི་རྣམ་པར་ཤར་ནས་ཤེས་པ་རེག་བྱ་འཛིན་ནུས་སུ་སྐྱེད་པར་བྱེད་པ་ཞེས་པའི་བར་དུ་སྦྱོར་རོ། །དབང་པོའི་ཤེས་པའི་མཚན་ཉིད་ནི་དབང་པོ་གཟུགས་ཅན་ལ་བརྟེན་ནས་ཡུལ་རིག་པ་ཡིན་ལ། དབང་པོའི་མངོན་སུམ་གྱི་མཚན་ཉིད་ནི་དབང་པོ་གཟུགས་ཅན་ལས་སྐྱེས་ཤིང་རྟོག་བྲལ་མ་འཁྲུལ་བ་ཡིན་ནོ། །དབང་པོའི་མངོན་སུམ་སོ་སོའི་མཚན་ཉིད་ནི་བདག་རྐྱེན་མིག་གི་དབང་པོ་གཟུགས་ཅན་ལས་སྐྱེས་ཤིང་གཟུགས་ལ་རྟོག་བྲལ་མ་འཁྲུལ་བ་ཞེས་པ་ལ་སོགས་པར་སྦྱར་རོ། །དབང་པོའི་མངོན་སུམ་ཚད་མའི་མཚན་ཉིད་ནི་དབང་པོ་གཟུགས་ཅན་ལས་སྐྱེས་ཤིང་ཡུལ་ལ་མི་སླུ་བ་ཡིན་ལ། བྱེ་བྲག་གི་མཚན་ཉིད་ནི་མིག་གི་དབང་པོ་གཟུགས་ཅན་ལས་སྐྱེས་ཤིང་གཟུགས་ལ་མི་སླུ་བར་བྱེད་པ་ཞེས་པ་ལ་སོགས་པར་སྦྱར་རོ། །གཉིས་པ་གཞུང་གི་དོན་ལ་ངོ་བོ་ལ་རྟོག་པ་དགག་པ་དང་། སྤྱོད་ཡུལ་རང་མཚན་དུ་བསྒྲུབ་པ་དང་། རྟོག་མེད་ལ་སྐྱོན་སྤང་བ་གསུམ་ལས། དང་པོ་ལའང་ཕྱོགས་སྔ་མ་དགོད་པ་ནི་ཕྱི་རོལ་བ་དག་དབང་ཤེས་དང་རྟོག་པ་ཡུལ་ལ་ལྷན་ཅིག་ཏུ་འཇུག་པ་ལ་གཅིག་ཏུ་འཁྲུལ་ནས་དབང་ཤེས་ཉིད་རྟོག་པར་འདོད་དེ་རྣམ་འགྲེལ་ལས། རྟོག་བཅས་རྟོག་པ་མེད་པའི་ཡིད། །ཅིག་ཅར་ཉིད་དུ་འཇུག་ཕྱིར་རམ། །འཇུག་པ་མྱུར་ཕྱིར་བླུན་པོ་རྣམས། །དེ་དག་ལ་ནི་གཅིག་ཏུ་ཞེན། །ཞེས་བཤད་པ་ཡིན་ནོ། །དེ་དགག་པ་ལ་གཏན་ཚིགས་ཀྱིས་དགག་པ་དང་། མངོན་སུམ་གྱིས་དགག་པ་གཉིས་ལས། དང་པོ་ལ་གཉིས་ཏེ་སྒྲ་སྦྱོར་གྱི་རྟོག་པ་དགག་པ་དང་། དོན་སྦྱོར་གྱི་རྟོག་པ་དགག་པའོ། །དང་པོ་ལའང་གཟུང་དོན་གྱི་རྣམ་པར་སྐྱེས་པའི་གཏན་ཚིགས་ཀྱིས་སྒྲ་རང་གི་མཚན་ཉིད་ཀྱི་མིང་འཛིན་དགག་པ་དང་། གཟུང་དོན་དང་བར་ཆོད་པར་ཐལ་བས་སྒྲ་སྤྱིའི་མིང་འཛིན་དགག་པ་གཉིས་ལས་འདི་ལ་དཔྱོད་པ་བ་

༼༣༥༽

དབང་ཤེས་ཐམས་ཅད་ཀྱིས་ཀྱང་དོན་ཐམས་ཅད་སྒྲ་དང་སྦྱར་ནས་འཛིན་པར་འདོད་དེ་ཇི་སྐད་དུ། སྒྲ་ཡི་རྗེས་འཇུག་མ་གཏོགས་པ། །ཤེས་དེ་འཇིག་རྟེན་ན་ཡོད་མིན། །ཤེས་པ་ཐམས་ཅད་སྒྲ་དང་ནི། །ལྡན་པ་ཉིད་དུ་མཐོང་བ་ཡིན། །ཞེས་གང་སྨྲས་པ་ཡིན་ནོ། །དེ་ལ་ཤེས་པས་དོན་ཐམས་ཅད་སྒྲ་བཅས་སུ་འཛིན་ན་སྒྲ་རང་གི་མཚན་ཉིད་དང་བཅས་པའམ། སྒྲ་སྤྱི་དང་བཅས་པར་འཛིན་གྲང་། ཅི་སྟེ་དང་པོ་ཁས་ལེན་ན་དེ་འགོག་པ་ལ་དོན་ལྔ་ལས་དང་པོ་རྟགས་དགོད་པ་ནི་དབང་པོའི་ཤེས་པ་ལ་ནི་ཞེས་བྱ་བ་ནི་ཆོས་ཅན་བསྒྲུབ་བྱའི་ཆོས་ནི་དེ་སྲིད་པ་མ་ཡིན་ཏེ་ཞེས་པས་ཏེ་རྟོག་པ་དེ་སྲིད་པ་བཀག་པ་ཡིན་ནོ། །གཏན་ཚིགས་ནི་དོན་གྱི་མཐུ་ཡིས་ཏེ་ནུས་པ་ལས་ཡང་དག་སྟེ་ངེས་པར་སྐྱེས་པ་ཡིན་པའི་ཕྱིར་ཞེས་བྱ་བ་ཡིན་ནོ། །དགག་བྱ་རྣམ་པར་རྟོག་པ་ལ་ནི་དོན་ལས་དངོས་སུ་མ་སྐྱེས་པས་ཁྱབ་སྟེ་དོན་མེད་པའི་ཚེ་ན་ཡང་རྣམ་པར་རྟོག་པ་ཡོད་པས་ལྡོག་པ་མེད་པའི་ཕྱིར་རོ། །ཁྱབ་པར་བྱེད་པ་མ་སྐྱེས་པ་དང་འགལ་བ་སྐྱེས་པ་ཉིད་དམིགས་པས་དབང་པོའི་ཤེས་པ་ལ་རྟོག་པ་བཀག་པའི་ཕྱིར་དེ་མེད་པ་ཉིད་རྗེས་སུ་འགྲོ་བ་གྲུབ་བོ། །སྦྱོར་བ་ནི་གང་ཞིག་དོན་གྱི་ནུས་པ་ལས་དངོས་སུ་སྐྱེས་པ་དེ་ལ་ནི་འདྲེར་རུང་འཛིན་པའི་རྟོག་པ་མི་སྲིད་དེ་དཔེར་ན་གཟུགས་ལ་སོགས་པ་བཞིན་ནོ། །དབང་པོའི་ཤེས་པའི་ཚོགས་ཀྱང་གཟུང་དོན་གྱི་ནུས་པ་ལས་དངོས་སུ་སྐྱེས་པ་ཡིན་ནོ། །གཉིས་པ་ཚུལ་བསྒྲུབ་པ་ལའང་ཁྱབ་པ་སྒྲུབ་པ་ནི་གང་གི་ཕྱིར་མིག་གི་ཤེས་པ་དེ་དོན་གཟུགས་ཀྱི་ནུས་པ་ལས་སྐྱེས་པ་ན་གཟུགས་དེའི་རང་བཞིན་ཁོ་ནའི་རྗེས་སུ་བྱེད་ཀྱི་སྒྲའི་རྣམ་པར་མ་སྐྱེས་པས་ཁྱབ་སྟེ་དབང་པོའི་མངོན་སུམ་ནི་རང་སྐྱེད་བྱེད་མ་ཡིན་པའི་རྣམ་པར་མི་སྐྱེ་བའི་ཕྱིར་རོ། །ཤེས་པ་གང་ཞིག་སྒྲའི་རྣམ་པ་ཅན་དུ་མ་སྐྱེས་པ་དེ་ནི་མིང་འཛིན་པ་མ་ཡིན་ནོ། །གལ་ཏེ་རྣམ་པར་ཤེས་པ་དོན་ལས་སྐྱེ་ན་ནི་སྒྲ་ལས་སྐྱེས་ལ། དོན་འཛིན་ན་ཡང་སྒྲ་འཛིན་ཏེ་སྒྲས་ནི་དོན་ཐམས་ཅད་ལ་ཁྱབ་པར་ཡོད་པའི་ཕྱིར་རོ། །དེ་ལ་བརྡ་སྤྲོད་པ་བ་ལྟར་ན་ནི་དོན་ཐམས་ཅད་སྒྲའི་རྣམ་པར་འགྱུར་བ་ཡིན་པའི་ཚུལ་གྱིས་ཁྱབ་ལ། གྲངས་ཅན་ལྟར་ན་ནི་སྣ་ཚོགས་པ་འདི་དེ་ཙམ་ལྔ་བཀོད་པའི་རང་བཞིན་ཡིན་པའི་ཚུལ་གྱིས་ཁྱབ་བོ་ཞེས་དོགས་ན་བཤད་པ་ཁྱབ་པའི་རྒྱུ་མཚན་གང་གིས་དོན་དེ་སྣང་བ་ན་སྒྲ་དེ་ཡང་སྣང་བར་འགྱུར་བ་དོན་རྣམས་ལ་ནི་སྒྲ་ཐམས་ཅད་དུ་ཁྱབ་པར་ཡོད་པ་མ་ཡིན་ཏེ་སྒྲ་མེད་པའི་དོན་འོད་ལ་སོགས་པ་མཐོང་བའི་ཕྱིར་རོ། །སྒྲ་དེ་ནི་དོན་དེའི་བདག་ཉིད་ཀྱང་མ་ཡིན་ཏེ་དོན་སྒྲའི་རྣམ་པར་མི་སྣང་བའི་ཕྱིར་རོ། །གལ་ཏེ་གཞན་དུ་སྣང་བ་ཡང་གཞན་དེའི་བདག་ཉིད་ཡིན་ན་ནི་མེར་སྣང་བ་ཡང་ཆུའི་བདག་ཉིད་དུ་ཧ་ཅང་ཐལ་བར་འགྱུར་རོ། །དེས་ན་གཟུང་དོན་གྱི་ནུས་པ་ལས་སྐྱེས་པ་ལ་ནི་སྒྲ་མི་

༼༣༦༽

སྣང་བས་ཁྱབ་ལ་དེ་ལ་ནི་སྒྲ་དོན་སྦྱར་ནས་འཛིན་པའི་རྟོག་པ་མེད་པས་ཁྱབ་པ་ཡིན་ནོ། །གཉིས་པ་ཕྱོགས་ཆོས་སྒྲུབ་པ་ནི་རིག་པའི་ཆོས་ཞེས་པས་ཏེ་རིག་པ་སྟེ་ཤེས་པའི་ཆོས་དོན་གྱི་ཆ་བྱད་འཛིན་པ་འདི་ནི་ཆོས་ཅན་ཕྱི་རོལ་གྱི་དོན་ལ་རེག་པ་སྟེ་བར་མ་ཆད་དུ་སྐྱེས་པ་དང་མི་ལྡན་པ་ཡང་མ་ཡིན་ཏེ་ཤེས་པའི་ཆོས་དོན་གྱི་རྣམ་པ་ཅན་དེ་དོན་གང་ན་ཡོད་པ་དག་ཏུ་སྦྱོར་ཏེ་ཡོད་པའི་ཕྱིར་ཞེས་པ་ནི་རྗེས་འགྲོ་གཏན་ཚིགས་སུ་བཀོད་པ་ཡིན་ནོ། །གཞན་ཡང་ཤེས་པ་དེ་ལས་ཀྱང་དོན་རྣམས་མི་རྟོགས་པར་ཐལ་བར་འགྱུར་ཏེ་འབྲེལ་བ་མེད་པའི་ཕྱིར་རོ། །འདི་ལས་ཕྱི་རོལ་རྟོགས་པའང་ཡིན་ཏེ་དེའི་ཕྱིར་ཕྱི་རོལ་གྱིས་བྱས་པ་ཡིན་ནོ། །གསུམ་པ་གྲུབ་པའི་དོན་བསྟན་པ་ནི་འདི་དོན་ལས་མ་སྐྱེས་ན་ཧ་ཅང་ཐལ་བ་དེའི་ཕྱིར་དོན་འདི་ཞེས་པ་ནི་ཆོས་ཅན་ནོ། །ཉེ་བར་གྱུར་པས་མིག་གི་རྣམ་པར་ཤེས་པ་སྐྱེད་པ་ན་ཞེས་པ་ནི་གཏན་ཚིགས་ཏེ་འདིས་ནི་ཤིན་ཏུ་རིང་བའི་དོན་ལས་མི་སྐྱེའོ་ཞེས་བསྟན་པར་འགྱུར་རོ། །སྒྲའི་སྣང་བ་འདི་གཟུགས་ཀྱི་བདག་ཉིད་མ་ཡིན་ཞིང་ཕྱི་རོལ་གྱི་སྒྲ་མེད་ན་མི་འབྱུང་བའི་འབྲས་བུ་ཡང་ཡིན་ནོ། །དེ་ནི་གཟུགས་ཀྱིས་གཟུགས་འཛིན་གྱི་མདུན་དུ་གཏོད་པར་བྱེད་པར་རིག་པ་མ་ཡིན་ཏེ་ཞེས་པ་ནི་བསྒྲུབ་བྱའི་ཆོས་སོ། །རོ་ལ་སོགས་པས་རང་མ་ཡིན་པའི་སྣང་བ་མི་གཏོད་པ་བཞིན་ནོ་ཞེས་པ་ནི་དཔེ་སྟེ་དོན་ནི་གཟུགས་ཆོས་ཅན་སྒྲའི་རྣམ་པ་མི་གཏོད་དེ་གཟུགས་འཛིན་སྐྱེད་བྱེད་ཡིན་པའི་ཕྱིར་ཞེས་སྟོན་པ་ཡིན་ནོ། །སྦྱོར་བ་ནི་དོན་གང་ཞིག་ཤེས་པའི་སྣང་བ་གང་གི་རྒྱུ་ཡིན་པ་དེ་ནི་དེ་ལ་གཞན་གྱི་འབྲས་བུའི་སྣང་བ་མི་འཇོག་སྟེ་དཔེར་ན་རོས་གཟུགས་ཀྱི་སྣང་བ་མི་འཇོག་པ་བཞིན་ནོ། །དོན་ཐམས་ཅད་ཀྱང་རང་རང་གི་དབང་ཤེས་ཀྱི་སྣང་བའི་རྒྱུ་ཡིན་ནོ་ཞེས་བྱ་བ་ནི་འགལ་བས་ཁྱབ་པ་དམིགས་པའོ། །འདི་ལྟར་རྒྱུ་ཐ་དད་པ་ལ་ནི་འབྲས་བུ་ཐ་དད་སྐྱེད་པས་ཁྱབ་སྟེ་རྒྱུ་ཐ་དད་ཀྱང་འབྲས་བུ་ཐ་མི་དད་ན་སྣ་ཚོགས་རྒྱུ་མེད་དུ་ཐལ་བའི་ཕྱིར་རོ། །དེས་ན་གཟུགས་ལ་སོགས་པ་ཐ་དད་པས་སྒྲའི་སྣང་བ་གཅིག་སྐྱེད་ན་ཁྱབ་པར་བྱེད་པ་རྒྱུ་ཐ་དད་པས་འབྲས་བུ་ཐ་དད་སྐྱེད་པ་ལྡོག་པར་འགྱུར་རོ། །དེས་ན་ཁྱབ་པར་བྱེད་པ་མི་དམིགས་པས་མི་མཐུན་པའི་ཕྱོགས་ལས་ལྡོག་པ་ན་རང་མ་ཡིན་པའི་སྣང་བ་མི་གཏོད་པས་ཁྱབ་པར་འགྱུར་རོ། །ཤེས་པ་ལ་སྨྲས་པ་ནི་གཟུགས་ཉེ་བ་དེའི་སྟོབས་ཀྱིས་སྐྱེས་པ་ནི་གཏན་ཚིགས་སོ། །མིག་གི་རྣམ་པར་ཤེས་པ་ཡང་ཆོས་ཅན་ནོ། །དོན་གཞན་སྒྲའི་རྗེས་སུ་འབྲང་བ་སྟེ་དེ་འཛིན་པ་མ་ཡིན་པ་ནི་བསྒྲུབ་བྱའི་ཆོས་སོ། །རོ་ལ་སོགས་པའི་ཤེས་པ་བཞིན་ནི་ཁྱབ་པའི་ཡུལ་གྱི་དཔེའོ། །སྦྱོར་བ་ནི་ཤེས་པ་གང་ཞིག་དོན་གང་ལས་སྐྱེས་པ་དེ་ནི་རང་སྐྱེད་བྱེད་མ་ཡིན་པ་འཛིན་པར་མི་བྱེད་དེ་དཔེར་ན་རོ་འཛིན་གྱིས་གཟུགས་མི་འཛིན་པ་བཞིན་ནོ། །

༼༣༧༽

དབང་པོའི་ཤེས་པའི་ཚོགས་ཀྱང་རང་རང་གི་དོན་ལས་སྐྱེས་པ་ཡིན་ནོ་ཞེས་བྱ་བ་ནི་འགལ་བས་ཁྱབ་པ་དམིགས་པའོ། །སྐྱེད་བྱེད་མ་ཡིན་པ་ཡང་འཛིན་ན་ནི་ཤེས་པ་གཅིག་གིས་དངོས་པོ་ཐམས་ཅད་འཛིན་པར་འགྱུར་ཏེ་སྐྱེད་བྱེད་དང་སྐྱེད་བྱེད་མ་ཡིན་པ་གཉིས་ཀྱིས་ཐམས་ཅད་བསྡུས་པའི་ཕྱིར་ཏེ་རྣམ་འགྲེལ་ལས། ཕན་འདོགས་བྱེད་པ་མ་ཡིན་པ། །གསལ་ན་དོན་ཀུན་གསལ་བར་འགྱུར། །ཞེས་བཤད་པ་ཡིན་ནོ། །དེས་ན་ཧ་ཅང་ཐལ་བས་གཏན་ཚིགས་མི་མཐུན་པའི་ཕྱོགས་ལས་ལྡོག་པ་ན་མཐུན་ཕྱོགས་ཀྱིས་ཁྱབ་པར་འགྱུར་རོ། །བཞི་པ་སྒྲ་དོན་བདག་གཅིག་ཀྱང་ཤེས་པ་གཅིག་ལ་གཉིས་མི་སྣང་བ་ནི་བརྡ་སྤྲོད་པ་བ་དང་གྲངས་ཅན་པའི་ལྟར་དོན་རྣམས་སྒྲ་དེའི་བདག་ཉིད་ཡིན་དུ་ཆུག་ཀྱང་སྒྲ་ནི་དོན་འཛིན་པ་ལ་མི་སྣང་ངོ་། །དེ་གང་ལས་ཤེ་ན་དེས་དབང་པོ་གཞན་མིག་ལ་སོགས་པའི་ཤེས་པ་སྐྱེད་པར་མི་ནུས་པའི་ཕྱིར་དང་། ཤེས་པ་གཅིག་གིས་དོན་ཐམས་ཅད་འཛིན་ན་ཤེས་པ་དུ་མ་དོན་མེད་པར་ཧ་ཅང་ཐལ་བར་འགྱུར་བའི་ཡང་ཕྱིར་རོ། །དེ་ལ་དང་གི་སྒྲས་ནི་ཧ་ཅང་ཐལ་བ་འདྲེན་པ་ཡིན་ལ། ཡང་གི་སྒྲས་ནི་ཧ་ཅང་ཐལ་བ་ཉིད་སྔ་མ་ལ་གཏན་ཚིགས་སུ་སྡུད་པ་ཡིན་ནོ། །འདིར་ཤེས་པ་གཅིག་གིས་དོན་དུ་མ་བཟུང་བའམ་སྒྲ་བཟུང་བ་ཙམ་གྱིས་ནི་རྟོག་པར་མི་འགྱུར་གྱི། འོན་ཀྱང་འགའ་ཞིག་གི་ཁྱད་པར་ཅན་དུ་བཟུང་ན་འགྱུར་བ་ཡིན་ནོ། །དེས་ན་དབང་པོའི་ཤེས་པས་ཀྱང་དོན་རྣམས་སྒྲ་དང་སྦྱར་ནས་འཛིན་ན་རྟོག་པར་འགྱུར་རོ། །རྣལ་འབྱོར་པའི་ཤེས་པ་གཅིག་གིས་དོན་དུ་མ་འཛིན་ཀྱང་ཁྱད་པར་ཅན་དུ་མི་འཛིན་པའི་ཕྱིར་རྟོག་པ་མེད་པ་ཡིན་ནོ། །ལྔ་པ་རྟོག་པ་གནས་པའི་ཡུལ་བསྟན་པ་ནི། གལ་ཏེ་སྣང་བ་མ་ངེས་པའི་བློ་རྣམས་ནི་རྟོག་པ་མེད་པ་ཡིན་ན། གང་ཞིག་རྟོག་པ་ཅན་ཡིན་ཞེ་ན་དེ་ནི་ཡིད་ཀྱི་ཤེས་པ་ཡིན་ནོ། །ཅི་འདྲ་བའི་ཁྱད་པར་ཅན་ཞེ་ན་དོན་གྱི་ནུས་པ་ཉེ་བ་ལ་ལྟོས་པ་མེད་པ་ནི་དེའི་སྣང་བ་དོན་ལ་རག་མ་ལས་པའོ། །འོ་ན་དེ་གང་ལས་སྐྱེ་ཞེ་ན་འཁོར་བ་ཐོག་མ་མེད་པ་ནས་སྣ་ཚོགས་སུ་རྣམ་པར་རྟོག་པའི་བག་ཆགས་ཏེ་རྟོག་པ་སྐྱེད་པའི་ནུས་པ་རྒྱུད་ལ་ཡོད་པ་དེས་ཀུན་ནས་བསླངས་པ་ལས་བྱུང་ངོ་། །དབང་པོའི་དོན་མ་ངེས་པར་འཛིན་པ་ནི་གཟུགས་ལ་སོགས་པ་དྲུག་ཀ་ལ་རབ་ཏུ་རྒྱུག་པའོ། །དེ་ལ་འཛིན་པ་ནི་སྣང་བ་དང་རྣམ་པར་བརྟག་པ་གཅིག་ཏུ་བྱས་ནས་ཕྱི་རོལ་བཟུང་བར་རློམ་པ་ལ་བརྗོད་ཀྱི་འཛིན་པ་ཉིད་ནི་མ་ཡིན་ནོ། །གལ་ཏེ་དེ་བག་ཆགས་ལས་སྐྱེས་ན་དོན་གྱི་རྣམ་པ་ཅན་དུ་སྐྱེ་བ་དེ་གང་ལས་ཞེ་ན་ཉམས་སུ་མྱོང་བ་ཞེས་གསུངས་ཏེ་དོན་དེ་དང་དེ་དབང་ཤེས་ཀྱིས་ཉམས་སུ་མྱོང་བ་ལས་རྟོག་པའང་དེ་དང་དེའི་རྣམ་པར་སྣང་བ་ཡིན་ནོ། །དེས་འགའ་ཞིག་ནི་ལྷན་ཅིག་སྟེ་འབྲེལ་བ་དང་འགའ་ཞིག་ནི་སོ་སོ་སྟེ་འགལ་བར་འཛིན་པ་དེ་ནི་ཉམས་སུ་མྱོང་བས་ཀྱང་དེ་

༼༣༨༽

ལྟར་བཟུང་བ་ལས་ཏེ་དེ་ནི་འགའ་ཞིག་དང་ཞེས་པ་འདིས་སྟོན་པ་ཡིན་ནོ། །འདི་སྐད་དུ་དོན་ཉམས་སུ་མྱོང་བ་ཙམ་ལས་ནི་དོན་གྱི་རྣམ་པ་ཅན་དུ་སྐྱེ་ལ་དོན་ཁྱད་པར་ཅན་ཉམས་སུ་མྱོང་བ་ལས་ནི་དོན་ཁྱད་པར་ཅན་གྱི་རྣམ་པ་ཅན་དུ་སྐྱེའོ་ཞེས་སྟོན་པ་ཡིན་ནོ། །གཉིས་པ་དོན་དང་ཆོད་པར་ཐལ་བ་ནི་གལ་ཏེ་སྒྲ་སྤྱི་དང་བཅས་པར་འཛིན་ནོ་ཞེ་ན། འདི་དགག་པ་ལ་བཞི་ལས། དང་པོ་སྐད་ཅིག་དང་པོ་དང་ཆོད་པར་ཐལ་བ་ནི་གཞན་ཡང་དེ་སྒྲ་སྤྱིའི་རྣམ་པ་ཅན་ཡིན་ན་ཡང་དོན་གྱིས་བསྐྱེད་པར་མི་རུང་ངོ་། །དེ་ཉིད་བཤད་པ་ནི་དོན་ནི་དབང་པོའི་ཤེས་པ་སྐྱེད་པ་ལ་ཉེ་བར་སྦྱོར་བའི་ཚེ་ན་ཡང་ཉེ་བར་སྦྱོར་བའི་དོན་དེ་ཆོས་ཅན། འབྲས་བུ་དབང་ཤེས་དང་དྲན་པས་ཆོད་པར་འགྱུར་ཏེ་དོན་ལས་གཞན་ཡང་སྟེ་གཞན་དུ་གྱུར་པའི་སྒྲ་སྦྱོར་བ་དྲན་པ་ལ་གལ་ཏེ་དབང་པོའི་བློ་ལྟོས་པའི་ཕྱིར་རོ། །འདི་སྐད་དུ་དབང་ཤེས་བརྡ་དྲན་གྱིས་བསྐྱེད་པའི་ཕྱིར་དོན་དང་བརྡ་དྲན་གྱིས་ཆོད་པར་འགྱུར་རོ་བརྡ་དྲན་གྱིས་བསྐྱེད་པ་ཉིད་ཀྱང་སྒྲ་སྦྱོར་གྱི་རྟོག་པ་ཡིན་པའི་ཕྱིར་རོ། །ཞེས་སྟོན་པ་ཡིན་ནོ། །གལ་ཏེ་དབང་ཤེས་སྒྲ་སྦྱོར་གྱི་རྟོག་པ་ཡིན་ཀྱང་བརྡ་དྲན་ལ་མི་ལྟོས་པའི་ཕྱིར་དྲན་པས་བར་དུ་ཆོད་པར་མི་འགྱུར་རོ་སྙམ་ན་གང་གི་ཕྱིར་ཞེས་བྱ་བ་ལ་སོགས་པས་ཁྱབ་པ་སྟོན་པ་བྱེད་དོ། །བརྡའི་དུས་ན་གོམས་ཤིང་འདྲིས་པའི་བརྗོད་པའི་སྒྲའི་སྤྱི་མ་དྲན་པར་སྟེ་བརྡ་དྲན་ལོག་པའི་སྐྱེས་བུ་ལ་ནི་ཐ་སྙད་ཀྱི་དུས་སུ་སྒྲ་དེའི་སྦྱོར་བའི་སྒྲ་སྦྱོར་མི་སྲིད་དེ། དྲན་ན་ནི་སྒྲའི་ཁྱད་པར་ཅན་དུ་འཛིན་པ་ཡིན་ནོ། །དཔེར་ན་བརྡ་མ་བྱས་པའི་སྒྲ་གཞན་དོན་གཞན་ལ་མ་དྲན་པའི་སྐྱེས་བུས་དོན་དེ་སྒྲ་དེའི་ཁྱད་པར་ཅན་དུ་མི་འཛིན་པ་བཞིན་ནོ། གཞན་དུ་ན་བརྡ་རིག་པ་དང་མི་རིག་པའི་སྐྱེས་བུ་ཐམས་ཅད་ཀྱིས་དོན་ཐམས་ཅད་སྒྲ་ཐམས་ཅད་ཀྱི་ཁྱད་པར་ཅན་དུ་འཛིན་པར་འགྱུར་ན། འཛིན་པ་ནི་མ་ཡིན་པའི་ཕྱིར་སྒྲའི་ཁྱད་པར་ཅན་དུ་འཛིན་པ་ལ་ནི་སྔོན་བརྡ་གོམས་པ་དང་ད་ལྟ་བརྡ་དྲན་པས་ཁྱབ་པ་ཡིན་ལ། ཁྱབ་བྱེད་ལོག་ན་ཁྱབ་བྱ་ལྡོག་པ་ཡང་སྒྲ་གཞན་ལ་མཐོང་བ་ཡིན་ནོ། །དེ་ལྟ་བུའི་ཁྱབ་བྱ་ཁྱབ་བྱེད་ཀྱང་རྟོག་པས་བྱས་པ་ཡིན་གྱི། དངོས་པོ་བ་ནི་མ་ཡིན་པའི་ཕྱིར་དཔེ་ཡང་མེ་དུ་ལ་སོགས་པའི་དངོས་པོ་བ་མ་བཀོད་ཀྱི་རྟོགས་པས་བྱས་པ་ཉིད་བཀོད་པ་ཡིན་ནོ། །དེ་བཞིན་དུ་དོན་གྱི་ཉེ་བར་སྦྱོར་བ་སྟེ་དབང་ཤེས་སྐྱེད་ནུས་ཀྱི་ཡུལ་ན་གནས་པས་བྱས་པའི་ནང་གི་འདུ་བྱེད་དེ་སྒྲ་དྲན་པའི་བག་ཆགས་སད་པ་སྟེ་སྒྲ་དྲན་སྐྱེད་པ་ལ་ཕྱོགས་པར་བྱས་པ་མེད་པར་ཡང་སྒྲའི་ཁྱད་པར་དྲན་པ་དེ་བྱུང་བར་མི་རིགས་ཏེ་བརྡ་དྲན་དེ་མཐོང་བའི་དོན་དེས་མ་བྱས་ན་དེའི་མིང་མི་འཛིན་པར་ཐལ་ན། འཛིན་པ་ནི་ཡིན་པའི་ཕྱིར་དེས་བྱས་པར་ཁོང་དུ་ཆུད་དོ། །དེའི་དོན་ནི་འདི་ཡིན་ཏེ་རྟག་ཏུ་སྐྱེ་བར་

༼༣༩༽

ཐལ་བའི་ཕྱིར་དྲན་པ་དེ་རྒྱུ་མེད་པ་མ་ཡིན་ལ། དེ་ལས་གཞན་ཡིན་ན་ཡང་དེ་ཁོ་ན་དྲན་པའི་ངེས་པ་མི་རུང་ངོ་། །རུང་ཡུལ་ན་མི་གནས་པའི་དོན་ཡང་རྒྱུ་མ་ཡིན་ཏེ་དེ་རྟག་ཏུ་ཡོད་པས་རྟག་ཏུ་དྲན་པར་ཐལ་བའི་ཕྱིར་རོ། །དེའི་ཕྱིར་དྲན་པ་དེ་ལྟ་བུ་སད་པའི་རྒྱུ་ནི་རུང་ཡུལ་ན་གནས་པའི་དོན་ཉིད་ཡིན་པར་ཤེས་སོ། །དེ་ལྟར་སྒྲ་སྦྱོར་དྲན་པ་དང་། དེ་བག་ཆགས་སད་པ་དང་། དེ་དོན་གྱིས་བྱས་པར་གྲུབ་པ་དེས་ན་དེ་གཉིས་ཀྱི་བར་དུ་དྲན་པས་ཆོད་པ་དེ་གྲུབ་པ་ཡིན་ཏེ། དེའི་ཕྱིར་དབང་ཤེས་དེ་གཟུང་དོན་གྱི་ཉེ་བར་སྦྱོར་བ་དེ་མ་ཐག་སྟེ་བར་མ་ཆོད་པའི་བྱེད་པའི་འབྲས་བུར་མི་འགྱུར་རོ། །གཉིས་པ་སྐད་ཅིག་ཕྱི་མ་དང་ཆོད་པར་ཐལ་བ་ནི་དེ་ལྟ་ཡིན་ན་སྐྱོན་ཅིར་འགྱུར་ཞེ་ན་དྲན་པས་བར་དུ་ཆོད་པ་དེའི་ཕྱིར་གང་ཞིག་སྔོན་བློའི་སྐྱེད་བྱེད་མིན་པའི་དོན་དེ་ནི་ཆོས་ཅན། ཕྱིས་ཀྱང་སྐྱེད་བྱེད་མ་ཡིན་པར་འགྱུར་ཏེ་ཉེ་བར་སྦྱོར་བའི་དོན་སྔ་མ་དང་རང་བཞིན་དང་ནུས་པ་ཁྱད་པར་མེད་པའི་ཕྱིར་རོ། །དེ་རྣམ་པར་འགྲེལ་བ་ནི་དོན་གྱི་སྐད་ཅིག་ཕྱི་མ་གཅིག་ཉིད་ཆོས་ཅན། དབང་ཤེས་གཅིག་ཉིད་སྐྱེད་པར་བྱེད་པ་དང་། བརྡ་དྲན་གཅིག་ཉིད་སྐྱེད་པར་མི་བྱེད་པ་གཉིས་སུ་མི་འགྱུར་ནས་བརྡ་དྲན་ཁོ་ན་སྐྱེད་བྱེད་དུ་འགྱུར་ཏེ། རུང་བའི་ཡུལ་ན་གནས་པར་སྔ་མ་དང་བདག་ཉིད་ཐ་དད་པ་མེད་པས་འབྲས་བུ་སྐྱེད་པའི་ནུས་པ་ལའང་ཁྱད་པར་མེད་པའི་ཕྱིར་རོ། །དེའི་དོན་ནི་འདི་ཡིན་ཏེ་རུང་བའི་ཡུལ་ན་གནས་པའི་དོན་དེ་ཉེ་བར་འཚོག་པའི་རྒྱུས་ཡུལ་དེར་བསྐྱེད་པ་ཡིན་ལ། དེས་ཀྱང་སྐད་ཅིག་སྔ་མ་དང་ཕྱི་མ་ཐམས་ཅད་ཡང་ན་དབང་ཤེས་སམ་ཡང་ན་བརྡ་དྲན་སྐྱེད་བྱེད་དུ་སྐྱེད་པར་བྱེད་དོ། །གལ་ཏེ་རྒྱུ་ཁྱད་པར་མེད་པ་ལས་བྱུང་བའི་རང་བཞིན་ཁྱད་པར་མེད་པ་ལ། ནུས་པ་ཁྱད་པར་མེད་པས་ཁྱབ་ན་སྐྱེས་བུའི་རྒྱུད་ལ་འཕོས་པའི་བྱི་བ་དང་ཁྱི་བསྙོན་པའི་དུག་ལ་ཡང་དུས་དང་པོ་ལ་འཆི་བའི་ནུས་པ་མེད་པས་གཉིས་པ་ལ་མེད་པར་འགྱུར་རོ་སྙམ་ན། དེ་ནི་དཔྱིད་ལ་སོགས་པའི་དུས་ཀྱི་མིང་ཅན་གྱི་འབྱུང་བའི་ནུས་པ་སྨིན་པ་ལས་དུག་གི་རང་བཞིན་ཁྱད་པར་ཅན་དུ་འགྱུར་ལ་རང་བཞིན་ཁྱད་པར་ཅན་གྱི་ནུས་པ་ཡང་ཁྱད་པར་ཅན་ཡིན་པའི་ཕྱིར་རོ། །འདིས་ནི་སེམས་ཀྱི་ཁྱད་པར་གྱིས་དོགས་པའི་དུག་གིས་སྐྱེས་བུའི་ལུས་བཟུང་བ་དང་། ཉི་མའི་འོད་ཀྱིས་འབྲུ་མར་ལས་དྲི་ཁྱད་པར་ཅན་འབྱུང་བ་དང་། སྣང་བ་ནས་གྲིབ་ཁང་དུ་ཞུགས་པ་ལས་མཐར་གྱིས་ཤེས་པ་འབྱུང་བ་ལ་སོགས་པ་ཡང་བཤད་པ་ཡིན་ནོ། །གསུམ་པ་དོན་མེད་ཀྱང་ཤེས་པ་སྐྱེ་བར་ཐལ་བ་ནི་མིག་བློ་ཞེས་པ་ནི་ཆོས་ཅན་ནོ། །དོན་མེད་པའི་ཚེ་ན་ཡང་སྐྱེ་བར་འགྱུར་རོ་ཞེས་པ་ནི་ཐལ་བའི་དམ་བཅའ་འོ། །སྐད་ཅིག་སྔ་མ་དང་ཕྱི་མའི་དོན་ཐམས་ཅད་ལས་མ་སྐྱེས་པ་དེས་ན་ཞེས་པ་ནི་གཏན་ཚིགས་སོ། །དེ་རྣམ་པར་འགྲེལ་པ་ནི་དབང་པོའི་བློ་ནི་དོན་དེ་ཡོད་

༼༤༠༽

པ་ལ་མི་ལྟོས་པར་འགྱུར་ཏེ་དེས་ཕན་པ་བྱས་པ་མེད་པའི་ཕྱིར་རོ། །དེ་ཡང་གང་ལས་ཞེ་ན་དོན་བློ་ལ་ཞེས་པ་དེར་སྦྱར་རོ། །བཞི་པ་མ་ཆོད་ན་རྟོག་མེད་དུ་གྲུབ་པ་ནི་ཅི་སྟེ་ཡང་དོན་གྱི་ཉེ་བར་སྦྱོར་བས་དབང་པོའི་བློ་སྐྱེད་པར་བྱེད་ན་ནི་ཞེས་པ་སྟེ་དོན་ནི་བརྡ་དྲན་ལས་མ་སྐྱེས་ན་མིང་འཛིན་གྱི་རྟོག་པ་མ་ཡིན་ཏེ་མེ་ལས་མ་སྐྱེས་པས་དུ་བ་མ་ཡིན་པ་བཞིན་ཞེས་སྟོན་པ་ཡིན་ནོ། །གཉིས་པ་དོན་སྦྱོར་གྱི་རྟོག་པ་དགག་པ་ནི་གལ་ཏེ་དབང་པོའི་ཤེས་པ་དོན་གྱིས་དོན་ཁྱད་པར་དུ་བྱས་ནས་འཛིན་པའི་རྟོག་པ་ཡིན་ནོ་ཞེ་ན། འདི་དགག་པ་ལ་ཁྱད་པར་ཅན་དུ་འཛིན་པའི་ཚུལ་བརྗོད་ནས་འཛིན་ན་ཧ་ཅང་ཐལ་བའི་བར་ལྔ་ཡོད་པ་ལས་དང་པོ་ནི་གཞན་ཡང་ཞེས་པ་སྟེ་ཁྱད་པར་ནི་ཕལ་པ་སྟེ་གཞན་ལ་ཕན་འདོགས་པའོ། །ཁྱད་པར་ཅན་ནི་གཙོ་བོ་སྟེ་ཕན་གདགས་པར་བྱ་བའོ། །འབྲེལ་བ་ནི་གཉིས་པོ་དེའི་འབྲེལ་བ་སྟེ་རྭ་དང་རྭ་ཅན་ན་རིགས་དང་རིགས་དང་ལྡན་པ་ནི་འདུ་བའི་འབྲེལ་བར་འདོད་ལ། དབྱུག་པ་དང་དབྱུག་པ་ཅན་ནི་ལྡན་པའི་འབྲེལ་བར་འདོད་དོ། །འཇིག་རྟེན་ཆོས་ལུགས་ནི་གཙོ་བོ་དང་ཕལ་པ་སོ་སོར་ངེས་པའོ། །དེ་དག་ཡིད་ཀྱིས་དང་པོ་བཟུང་ནས་དེ་ནས་བསྡོམས་ན་དེ་ལྟར་ཏེ་ཁྱད་པར་ཅན་དུ་རྟོགས་པར་འགྱུར་གྱི། གཞན་དུ་སྟེ་དེ་ལྟར་མ་བཟུང་ན་ཁྱད་པར་ཅན་དུ་འཛིན་མི་ཤེས་སོ། །དེ་རྣམ་པར་འགྲེལ་པ་ན་དོན་དང་ཞེས་པས་ནི་པར་དང་ཁྱད་པར་ཅན་གྱི་དོན་གཉིས་གཟུང་ངོ་། །འཇིག་རྟེན་གྱི་རྗོད་པར་བྱེད་པའི་གཙུག་ལག་ནི་འཇིག་རྟེན་པའི་ཐ་སྙད་དོ། །དོན་ནི་འདི་ཡིན་ཏེ་ཁྱད་པར་དང་ཁྱད་པར་ཅན་ནི་ལེགས་པར་བྱེད་པ་དང་བྱ་བ་ཡིན་ལ་དེ་ཡང་རྒྱུ་དང་འབྲས་བུ་ཡིན་པའི་ཕྱིར་སྔ་ཕྱི་བ་ལ་ཡོད་ཀྱི་དུས་མཉམ་པ་ལ་མེད་དོ། །རྟོག་པས་ནི་དུས་མཉམ་པ་ལ་ཁྱད་པར་དང་ཁྱད་པར་ཅན་དུ་འཛིན་པའི་ཕྱིར་ངེད་ལ་ནི་ཁྱད་པར་དང་ཁྱད་པར་ཅན་རྟོག་པས་བཀོད་པ་ཁོ་ན་ཡིན་ནོ། །དེའི་ཕྱིར་གཉིས་ཀྱི་འབྲེལ་བ་དང་། འདི་ནི་ཁྱད་པར་ཅན་ཁོ་ན་ཡིན་ལ། འདི་ནི་ཁྱད་པར་ཁོ་ན་ཡིན་ནོ་ཞེས་པའི་འཇིག་རྟེན་པའི་རྣམ་པར་གཞག་པ་ཡང་རྟོག་པས་བཀོད་པ་ཡིན་ཏེ་དེ་དག་ནི་ཁྱད་པར་དང་ཁྱད་པར་ཅན་འཛིན་པ་སྔོན་དུ་འགྲོ་བ་ཅན་ཡིན་པའི་ཕྱིར་རོ། །མངོན་སུམ་གྱིས་ནི་དོན་སོ་སོར་སྣང་བ་ཙམ་ཞིག་འཛིན་པར་བྱེད་ཀྱི་ཆོས་བཞི་པོ་ནི་འཛིན་མི་ཤེས་པའི་ཕྱིར་ཁྱད་པར་ཅན་དུ་འཛིན་མི་ཤེས་སོ། །དེའི་ཕྱིར་གཞན་དུ་ནི་ཁྱད་པར་ཅན་རྟོགས་པ་མ་ཡིན་ནོ་ཞེས་གསུངས་སོ། །གཉིས་པ་རིགས་ལ་སོགས་པའི་ཁྱད་པར་ཅན་དུའང་འདིས་མི་འཛིན་པ་ནི་རྒྱལ་དཔོག་པ་མངོན་སུམ་རིགས་ལ་སོགས་པའི་ཡུལ་ཅན་དུ་འདོད་དེ། དེ་འགོག་པ་ནི་གསལ་བ་ལས་ཐ་དད་པའི་རིགས་དང་ཁ་དོག་ལ་སོགས་པའི་ཡོན་ཏན་དང་འགྲོ་འོང་ལ་སོགས་པའི་བྱ་བ་དང་ལྡན་པ་སྟེ་དེ་ལྟ་བུའི་ཁྱད་པར་

༼༤༡༽

ཅན་དག་ལ་ནི་འཛིན་པ་མི་སྲིད་པ་ཉིད་དེ་ཞེས་པ་ནི་བསྒྲུབ་བྱའི་ཆོས་སོ། །དབང་པོའི་ཤེས་པ་འདི་ཞེས་པ་ནི་ཆོས་ཅན་ནོ། །དེ་དག་དང་ཡན་ལག་ཅན་གྱི་རྫས་རང་བཞིན་ཐ་དད་པ་དང་འབྲེལ་བ་དག་ཏུ་མི་སྣང་བས་སྦྱོར་བར་མི་རིགས་པའི་ཕྱིར་ཞེས་པ་ནི་གཏན་ཚིགས་སོ། །དེ་ལྟར་ཏེ་ཐ་དད་དང་འབྲེལ་བ་རྟོགས་པ་མེད་པའི་ཕྱིར་ཆུ་དང་འོ་མ་དག་སྦྱར་ནས་མི་འཛིན་པ་བཞིན་ནོ་ཞེས་པ་ནི་དཔེའོ། །དོན་ནི་ཐ་དད་མ་བཟུང་ན་ཐ་དད་པའི་ཁྱད་པར་ཅན་དུ་འཛིན་མི་ཤེས་སོ་ཞེས་སྟོན་པ་ཡིན་ནོ། །སྦྱོར་བ་ནི་གང་གིས་གང་དག་གི་རང་བཞིན་ཐ་དད་དུ་མ་བཟུང་བ་དེས་ནི་དེ་དག་སྦྱོར་བར་མི་བྱེད་དེ། དཔེར་ན་ཐ་དད་མི་ཤེས་པས་ཆུ་དང་འོ་མ་སྦྱོར་བར་མི་བྱེད་པ་བཞིན་ནོ། །རིགས་དང་ཡོན་ཏན་དང་བྱ་བ་དང་དེ་དག་དང་ལྡན་པའི་རྫས་ཀྱང་སྐྱེས་བུས་ཐ་དད་དུ་མ་བཟུང་བ་ཡིན་ནོ་ཞེས་བྱ་བ་ནི་ཁྱབ་པར་བྱེད་པ་མི་དམིགས་པ་ཡིན་ནོ། །གསུམ་པ་དེ་ལྟར་འཛིན་པ་དཔྱོད་པ་མེད་པའི་རྟགས་ཀྱིས་དགག་པ་ནི་གལ་ཏེ་རྭ་དང་རྭ་ཅན་ལ་སོགས་པ་ཐ་དད་དུ་སྣང་བ་དེ་དག་ནི་ཐ་དད་པའི་ཁྱད་པར་ཅན་དུ་འཛིན་ནོ་ཞེ་ན་དབང་པོའི་ཤེས་པ་གང་ཐ་དད་པར་རྟོགས་པ་ཡོད་པའི་ཤེས་པ་དེ་ལ་ཡང་ཁྱད་པར་དང་ཁྱད་པར་ཅན་དུ་འཛིན་པ་ནི་མེད་དོ། །ཅིའི་ཕྱིར་ཞེ་ན་མིག་ཤེས་ལ་ནི་ཞེས་པ་ཆོས་ཅན་ནོ། །བརྡ་འཛིན་པ་དང་དྲན་པའི་རྒྱུ་ལས་བྱུང་ཞིང་སྔོན་མཐོང་བ་དང་ད་ལྟར་སྣང་བ་གཅིག་ཏུ་སྡུད་དེ་སྲེ་བའི་བདག་ཉིད་ཅན་གྱི་ཁྱད་པར་ཅན་དུ་འཛིན་པའི་རྟོག་པ་དེ་སྲིད་པར་ཇི་ལྟར་འགྱུར་ནི་བསྒྲུབ་བྱའི་ཆོས་ཏེ། བརྡ་འཛིན་པ་དང་དྲན་པ་མེད་པ་ལ་ནི་ཁྱད་པར་ཅན་དུ་འཛིན་པའི་རྟོག་པ་མེད་པའི་ཕྱིར་རོ། །སྔ་མ་དང་ཕྱི་མ་སྟེ་ད་ལྟར་བ་ལ་སྔོན་གྱི་དེ་ཉིད་འདི་ཡིན་ནམ་ཞེས་འཛིན་ཏེ་དཔྱོད་པས་སྟོང་པའི་ཕྱིར་ནི་གཏན་ཚིགས་སོ། །འགྲེལ་པ་ལས་དབང་པོའི་ཤེས་པ་འདི་ལ་ཆོས་ཅན་ནོ། །ཐ་དད་ལ་ཁྱད་པར་དང་ཁྱད་པར་ཅན་དུ་འཛིན་པ་འདི་ཙམ་བྱེད་པའི་ནུས་པ་ཡོད་པ་མ་ཡིན་ཏེ་སྔ་ཕྱི་ལ་གཅིག་ཏུ་དཔྱོད་པ་མེད་པའི་ཕྱིར་རོ། །དེ་ཡང་གང་ལས་ཞེ་ན་ཡུལ་གྱི་དོན་ཉེ་བའི་སྟོབས་ལས་སྐྱེས་པས་སོ། །གང་ཞིག་གང་ལས་སྐྱེས་པ་དེ་ནི་སྐྱེད་བྱེད་དེ་ཁོ་ན་འཛིན་པར་བྱེད་ཀྱི་གཞན་ལ་ནི་མི་དཔྱོད་དོ་ཞེས་བྱ་བའི་དོན་ཏོ། །དཔྱོད་པར་བྱེད་པ་ཉིད་ཡིན་ན་ནི་ཞེས་བྱ་བ་ལ་ཁྱད་པར་མེད་པ་ནི་རིང་པའི་དོན་འཛིན་པར་རོ། །དེ་ལ་དངོས་པོའི་རབ་ཏུ་དབྱེ་བ་ནི་མི་རྟག་པ་དང་སྡུག་བསྔལ་བ་ལ་སོགས་པའི་ཐ་དད་ཡིན་ནོ། །ལྐོག་གྱུར་རྟགས་ལས་དཔོག་པར་ནུས་པ་དང་མི་ནུས་པ་ཞེས་སྦྱར་རོ། །སོགས་པའི་སྒྲས་ནི་དབང་པོ་ལ་ལྟོས་པ་དང་མི་ལྟོས་པ་ལ་སོགས་པ་གཟུང་ངོ་། །དེ་དག་ཇི་ལྟར་མི་འདོད་པ་དེ་ལྟར་ཐལ་བ་བྱས་

༼༤༢༽

ནས་དེ་དག་དེ་ལྟར་ཡང་མ་ཡིན་པའི་ཕྱིར་དེ་གཉིས་ཐ་དད་ལ། ཐ་དད་པའི་ཕྱིར་དཔྱོད་པ་མེད་དོ་ཞེས་ཐལ་བ་ལས་བཟློག་པ་ཡང་བྱའོ། །བཞི་པ་ཡིད་ཀྱིས་བརྟགས་པའི་དོན་མི་འཛིན་པ་ནི་ཡིད་ཀྱི་ཤེས་པས་ཆོས་བཞི་པོ་འདུས་བྱས་ཏེ་བཀོད་པ་ལ་དབང་པོའི་ཤེས་པས་འཛིན་པར་བྱེད་དོ་ཞེ་ན། དེའང་མ་ཡིན་ཏེ་ཇི་སྐད་བཤད་པའི་ཆོས་བཞི་པོ་མི་འཛིན་པས་དེ་ལྟར་ཏེ་ཁྱད་པར་ཅན་དུ་རྟོགས་པ་སྟེ་གཅོད་པར་མི་རིགས་པའི་ཕྱིར་རོ། །དེ་ཡང་གང་ལས་ཞེ་ན་ཤེས་པ་གཞན་གྱིས་བཀོད་པ་དེ་ནི་གཞན་གྱི་ཡུལ་མ་ཡིན་ལ་ཤེས་པ་རྣམས་ནི་ཡུལ་མ་ཡིན་པ་ལ་མི་འཇུག་པའི་ཕྱིར་ཏེ་མིག་ཤེས་སྒྲ་ལའང་འཇུག་པར་ཐལ་བའི་ཕྱིར་རོ། །ཡུལ་མ་ཡིན་པ་ཉིད་སྟོན་པ་ནི་རིགས་ལ་སོགས་པ་ཞེས་པ་སྟེ་སོགས་པའི་སྒྲས་ནི་བྱ་བ་དང་ཡོན་ཏན་བསྡུའོ། །དེ་དག་གི་ལྡན་འདུའི་འབྲེལ་བ་དང་འདས་པ་དང་སྒྲ་ཡི་ཐ་སྙད་དུ་བྱ་བའི་ཁྱད་པར་ལ་སོགས་པ་དང་། སོགས་པ་སྟེ་མ་འོངས་པ་དང་དངོས་པོ་གཅིག་གི་རབ་ཏུ་དབྱེ་བ་ཐ་དད་པ་སྟེ་དེ་དག་ནི་ཡུལ་མ་ཡིན་ནོ། །དགོངས་པ་ནི་འདི་ཡིན་ཏེ་ཡིད་ཀྱི་ཤེས་པས་འདས་པ་ལ་སོགས་ཉེ་བ་མ་ཡིན་པའི་ཁྱད་པར་དང་ཁྱད་པར་ཅན་ལ་སོགས་པ་དུ་མ་བཀོད་ཀྱང་དབང་པོའི་ཤེས་པ་ནི་ཅུང་ཟད་ཀྱང་ལྟ་བར་མི་བྱེད་དེ་ཉེ་བ་མ་ཡིན་པ་དེ་ནི་དེའི་ཡུལ་མ་ཡིན་པའི་ཕྱིར་རོ། །གང་གི་ཕྱིར་འདི་ཡིད་ཀྱིས་བཀོད་པ་ལ་ཡང་མི་འཛིན་པ་དེའི་ཕྱིར་དེ་ནི་དོན་དང་དོན་དུ་སྦྱོར་བའི་རྟོག་པའི་ནང་དུ་གཏོགས་པས་དེ་བདག་ཉིད་མ་ཡིན་ནོ། །ལྔ་པ་འཛིན་ན་ཧ་ཅང་ཐལ་བ་ལ་བཏགས་པའི་དོན་འཛིན་ན་ཧ་ཅང་ཐལ་བ་དང་། བརྟགས་པའི་སྒྲ་འཛིན་ན་ཧ་ཅང་ཐལ་བ་གཉིས་ལས། དང་པོ་ལའང་གསུམ་ཡོད་པའི་འདོད་པས་ལྡོག་ཅིང་དོན་ཉེ་བ་ལ་མི་ལྟོས་པ་ནི་དབང་པོའི་ཤེས་པ་དེ་ནི་ཞེས་པ་ནི་ཆོས་ཅན་ནོ། །རྟོག་པས་ཀུན་ནས་བསླང་སྟེ་ཡུལ་ལ་བཅུག་པ་ཡིན་ན་ནི་ཐལ་བ་གཉིས་ཀའི་གཏན་ཚིགས་སོ། །ཡང་ཞེས་བྱ་བ་ནི་སྐྱོན་སོག་པར་བྱེད་པའོ། །འདོད་པས་ལྡོག་པར་འགྱུར་ཞེས་པ་དང་། ཉེ་བའི་དོན་ལ་དབང་པོའི་བློ་མི་ལྟོས་འགྱུར་ཞེས་བྱ་བ་ནི་ཐལ་བ་དམ་བཅའོ། །དོན་དེ་དག་འཆད་པ་ན་གཞི་དང་བྱེད་པ་དང་བྱ་བ་དང་དཔེ་རྣམས་འདི་ཞེས་པ་དང་། ཁྱད་པར་ཞེས་པ་དང་། ཚོགས་པས་ཞེས་པ་དང་། དེ་ལས་ཞེས་པ་རྣམས་རིམ་པ་བཞིན་ནོ། །དེ་ལ་རྐྱེན་གསུམ་ཚོགས་པ་ཚང་བའི་རྒྱུན་འཇུག་བཞིན་པའི་མིག་ཤེས་དེ་ཡང་འདོད་པས་ལྡོག་པར་འགྱུར་ཏེ་དབང་ཤེས་རྟོག་པར་འདོད་པ་དེ་ལས་གཞན་པའི་རྟོག་པ་བཞིན་ནོ། །རྣམ་པར་རྟོག་པ་རྣམས་ནི་ཞེས་པས་ནི་བློ་གཉིས་པོའི་ཁྱད་པར་སྟོན་ཏེ་སོ་སོར་

༼༤༣༽

བརྟགས་པ་ནི་འདི་ལྟ་བུར་ནི་བརྟག་པར་མི་བྱའོ་ཞེས་པ་ལ་སོགས་པའོ། །ཐལ་བ་གཉིས་པ་ནི་འདི་དོན་ཉེ་བ་ལ་ཞེས་པ་དང་། ཁྱབ་པ་ནི་གང་གི་ཕྱིར་ཞེས་པའོ། །འདིར་རྟོག་པའི་ཤེས་པ་ལ་ནི་འདོད་པས་ལྡོག་པ་དང་དོན་ཉེ་བ་ལ་མི་ལྟོས་པས་ཁྱབ་པ་རང་རིག་གིས་གྲུབ་པ་ཡིན་ལ། དབང་པོའི་ཤེས་པ་ལ་འདོད་པས་མི་ལྡོག་པས་ཁྱབ་པ་རང་རིག་དང་། དོན་ཉེ་བ་ལ་ལྟོས་པས་ཁྱབ་པ་གཞན་རིག་གིས་གྲུབ་པ་ཡིན་ནོ། །གཉིས་པ་འདིའོ་ཞེས་འཛིན་པའི་རྟོག་པ་མངོན་སུམ་དུ་སྨྲ་བ་དགག་པ་ནི་རིགས་པ་ཅན་ན་རེ། རྟོག་པ་ནི་དེའོ་ཞེས་འཛིན་པ་རིང་བ་ལ་འཇུག་པ་དང་། འདིའོ་ཞེས་འཛིན་པ་ཉེ་བ་ལ་འཇུག་པ་གཉིས་ལས་འདི་ནི་འདིའོ་ཞེས་པ་འདི་ཉིད་ཀྱིས་འཇུག་པ་ཡིན་གྱི་གཞན་དེའོ་ཞེས་པས་ནི་མིན་ནོ། །དེས་ན་རྟོག་པ་ཡིན་ཀྱང་དོན་ཉེ་བ་ལ་ལྟོས་པས་ཁྱབ་པ་མ་གྲུབ་བོ། །དེ་ཉིད་གསལ་བར་སྨྲས་པ་ནི་གང་གི་ཕྱིར་ཞེས་པ་ལ་སོགས་པའོ། །དོན་ནི་ཁྱེད་ནི་དོན་ཉེ་བ་སྣང་བ་མངོན་སུམ་གྱི་མཚན་ཉིད་དུ་འདོད་ལ། ངེད་ནི་དོན་ཉེ་བ་ངེས་པ་མཚན་ཉིད་དུ་འདོད་པས་མངོན་སུམ་ཐམས་ཅད་འདི་ཉིད་ཅེས་པ་འདིས་འཇུག་པ་ཡིན་ནོ་ཞེས་སྟོན་པ་ཡིན་ནོ། །འདིའོ་ཞེས་རྟོག་པའང་དོན་ཉེ་བ་ལ་ལྟོས་པ་དེ་ནི་ཡོད་པ་མ་ཡིན་ཏེ་གང་གི་ཕྱིར་དོན་གང་ཞིག་ཡོད་པ་ཡིན་ན་ཡང་རྟོག་པ་དེ་སྐྱེ་བ་ལ་ཤིན་ཏུ་མེད་པ་རི་བོང་གི་རྭ་དང་ཐ་དད་དེ་ཁྱད་པར་མེད་པའི་ཁ་དོག་ལའང་མཚན་མོ་རེག་པ་ལས་འདིའོ་ཞེས་འཛིན་པའི་བློ་དེ་སྐྱེ་བར་འགྱུར་བའི་ཕྱིར་འདིའི་ཞེས་རྟོག་པ་ནི་ཉེ་བ་མ་ཡིན་པ་ལ་འཇུག་པ་ཡིན་ནོ། །གཏན་ཚིགས་ཅིའི་ཕྱིར་མེད་པ་དང་ཐ་དད་པ་མེད་ཅེ་ན་ཁ་དོག་དེ་ལུས་ཀྱི་དབང་པོའི་སྤྱོད་ཡུལ་མ་ཡིན་པའི་ཕྱིར་རོ། །འགྲེལ་པ་ལས་དབང་པོའི་ཞེས་པ་ནི་གཏན་ཚིགས་སོ། །ཁ་དོག་དེ་ཞེས་པ་ནི་ཆོས་ཅན་ནོ། །དབང་པོའི་ཤེས་པ་ནི་བསྒྲུབ་བྱའི་ཆོས་སོ། །འདི་སྐད་དུ་གང་ཞིག་གང་སྐྱེད་པའི་ནུས་པ་མེད་པ་དེ་ནི་དེ་ལ་ལྟོས་ནས་མེད་པ་དང་འདྲ་བར་བརྗོད་དེ་དེ་སྐྱེད་པའི་ནུས་པ་མེད་པའི་ཕྱིར་རོ་ཞེས་སྟོན་པ་ཡིན་ནོ། །གལ་ཏེ་ཁ་དོག་ལས་ནི་རེག་པ་དང་དེ་ལས་ལུས་ཀྱི་ཤེས་པ་དང་དེ་ལས་འདིའོ་ཞེས་རྟོག་པ་འབྱུང་བའི་ཕྱིར་དང་མེད་པ་ནི་དེ་ལྟ་མ་ཡིན་པའི་ཕྱིར་མེད་པ་དང་ཁྱད་པར་ཡོད་དོ་ཞེ་ན་ཁ་དོག་དེའི་ནུས་པ་ནི་ལུས་ཤེས་དེ་ལ་དངོས་སུ་དུས་ཐམས་ཅད་དུ་སྐྱེད་བྱེད་དུ་ལོག་པ་སྟེ་མེད་པ་ཡིན་ལ། ཅི་སྟེ་བརྒྱུད་པའི་རྒྱུ་བྱེད་པས་ཉེ་བར་སྦྱོར་ཏེ་ཉེ་བའི་ཡུལ་དུ་སྟོན་ན་ནི་འདས་པའི་བུམ་པ་ཡང་ཉེ་བའི་ཡུལ་དུ་ཐལ་ཏེ་འདས་པ་ལས་ད་ལྟར་བ་དང་། དེ་ལས་ནི་ཤེས་པ་འབྱུང་བས་སོ། །གང་གི་ཕྱིར་འདས་པ་ལ་ཡང་ཐལ་བ་དེའི་ཕྱིར་མུན་ཁུང་དུ་རྟོག་པར་བྱེད་པའི་སྐྱེས་བུ་འདི་མངོན་སུམ་དང་ལྡན་པར་མི་རིགས་སོ། །

༼༤༤༽

དེ་གང་ལས་ཞེ་ན་ཡུལ་མ་ཡིན་པ་ཉིད་ཀྱིས་ནི་ཉིད་དུ་ཞེས་རྣམ་པར་དབྱེ་བ་བསྒྱུར་བ་ལ་སྦྱར་རོ། །དེར་མེད་པ་དང་ཁྱད་པར་མེད་པའི་ཁ་དོག་ལ་ཡང་རེག་པ་ལས་འདི་བུམ་པ་སེར་པོ་ཞེས་ཁ་དོག་རྟོགས་པས་སོ། །འདི་སྐད་བརྗོད་པ་ཡིན་ཏེ་གལ་ཏེ་འདིའོ་ཞེས་འཛིན་པའི་རྟོག་པ་ཐམས་ཅད་དོན་ཉེ་བ་ལ་འཇུག་པའི་མངོན་སུམ་ཡིན་ན་མུན་ཁོང་དུ་རྟོག་པར་བྱེད་པའི་སྐྱེས་བུ་འདི་ཁ་དོག་ལ་བལྟོས་ནས་ཀྱང་མངོན་སུམ་དུ་འགྱུར་ན། དེ་ལྟ་ནའང་མངོན་སུམ་དོན་ཉེ་བ་ངེས་པ་ཉམས་པ་ཡིན་ཏེ་མེད་པ་དང་ཁྱད་པར་མེད་པའི་ཡུལ་རིང་བ་ཁ་དོག་ལ་ཞུགས་པའི་ཕྱིར་རོ། །འདིར་ཉེ་རིང་གི་དོན་ནི་དངོས་སུ་རྒྱུ་འབྲས་ཀྱིས་འབྲེལ་བ་དང་མ་འབྲེལ་བ་ལ་བརྗོད་པ་ན་ཉིན་མོ་ཁ་དོག་མཐོང་བའི་རྗེས་སུ་འདིའོ་ཞེས་རྟོག་པ་དེའང་ཉེ་བའི་ཡུལ་ཅན་མ་ཡིན་ཏེ་དངོས་སུ་མ་འབྲེལ་བའི་ཕྱིར་རོ། །གསུམ་པ་རེག་པ་ཁ་དོག་གི་རྫས་སུ་འདོད་པའི་ལན་དགག་པ་ནི་གལ་ཏེ་རེག་བྱ་དེ་ཁ་དོག་གི་རྫས་ཡིན་ན་ཞེས་པའོ། །དེ་རྣམ་པར་འགྲེལ་པ་ནི་དབང་པོའི་ཡུལ་མ་ཡིན་པས་མེད་པ་དང་འདྲ་བ་ཡིན་ནོ་ཞེས་ཁྱེད་ཀྱིས་སྨྲས་པ་དེ་ནི་མ་ཡིན་ཏེ་ཁ་དོག་གི་རྫས་ནི་རེག་པ་ཡང་ཡིན་པས་རེག་ནས་ཁ་དོག་འཛིན་ཏེ་དེས་ན་ཡུལ་མ་ཡིན་པར་མ་གྲུབ་བོ་ཞེ་ན་ཞེས་པ་ནི་གཞན་གྱིས་ཁས་བླངས་པ་སྟོན་པའོ། །དེ་འགོག་པ་ནི་འདི་ནི་བུམ་པ་ཞེས་འཛིན་པའི་ཤེས་པ་ཆོས་ཅན། རེག་བྱ་འཛིན་པ་མ་ཡིན་ཏེ་དེ་འདྲ་བའི་ཤེས་པ་ལ་ཁ་དོག་གི་སྤྱི་སྣང་བའི་ཕྱིར་རོ། །འགྲེལ་པ་ལས་འདི་ནི་ཆོས་ཅན་ནོ། །རེག་པའི་དབང་པོའི་ཡུལ་ལས་སྐྱེས་པར་མི་རིགས་ཏེ་བསྒྲུབ་བྱའི་ཆོས་སོ། །དེ་ལྟར་ཏེ་སྔོན་མཐོང་བ་དང་ད་ལྟར་རེག་པ་གཅིག་ཏུ་བཟུང་ནས་སེམས་པ་ན་ཁ་དོག་སྣང་བའི་ཕྱིར་རོ། །འདི་སྐད་དུ་རྟོག་པ་དེ་ནི་ཁ་དོག་གི་རྣམ་པར་སྐྱེས་པའི་བློ་ཡིན་པའི་ཕྱིར་རེག་བྱ་འཛིན་པ་མ་ཡིན་ཏེ་གཞན་གྱི་རྣམ་ཅན་གྱི་ཤེས་པས་གཞན་འཛིན་ན་ནི་ཐམས་ཅད་ཀྱིས་ཐམས་ཅད་འཛིན་པར་ཐལ་བའི་ཕྱིར་རོ་ཞེས་སྟོན་པ་ཡིན་ནོ། །འོ་ན་རྟོག་པ་འདི་རེག་བྱ་འཛིན་པ་མ་ཡིན་ན་ཅི་ཞིག་ཡིན་ཞེ་ན་ཡིད་ཡིན་ནོ། །དེ་དབང་པོའི་བྱེད་པའི་རྗེས་སུ་འབྱུང་བ་གང་ལས་ཞེ་ན་ཉིན་མོའི་གཟུགས་དང་མཚན་མོ་རེག་པའི་རྣམ་པར་ཤེས་པ་གཉིས་ཀྱི་རྒྱུ་ལས་བྱུང་བའི་ཕྱིར་རོ། །གཉིས་པ་བརྟགས་པའི་སྒྲ་འཛིན་ན་ཧ་ཅང་ཐལ་བ་ལ་དོན་བཞི་ལས། དང་པོ་སྒྲ་སྦྱོར་སྐྱེ་བ་དང་ལྡོག་པའི་རིམ་པ་བརྗོད་པ་ནི། གཞན་ཡང་སྒྲའི་ཁྱད་པར་ཡིད་ཀྱིས་སྦྱར་བ་དབང་ཤེས་ཀྱིས་འཛིན་པར་འདོད་ན་དེའི་ཚེ་འདིར་འགྱུར་ཏེ་སྔོན་བརྡའི་དུས་ཀྱི་དོན་གང་ཞིག་ཡོད་པ་ལ་སྒྲ་གང་གིས་བརྡ་བྱེད་པར་མཐོང་བ་དེ་ནི་ཕྱིས་ཐ་སྙད་ཀྱི་དུས་སུ་བརྡ་གོམས་པའི་དོན་དེ་འདྲ་བ་མཐོང་བའི་རྒྱུ་ལས་དེའི་སྒྲ་

༼༤༥༽

དེ་དྲན་རིགས་ཏེ་དྲན་པ་འབྱུང་ངོ་ཞེས་པ་ནི་སྐྱེ་བའི་རིམ་པ་ཡིན་ནོ། །བརྡའི་ཡུལ་དུ་གྱུར་པའི་དོན་དེ་རྟོགས་པ་སྟེ་མཐོང་བ་མེད་ན་ནི་ཐ་སྙད་ཀྱི་དུས་སུ་སྒྲའི་ཁྱད་པར་སྟེ་བྱེ་བྲག་ཇི་ལྟར་དྲན་ཏེ་སྒྲ་དང་དོན་སོ་སོར་ངེས་པའི་ཚུལ་གྱིས་མི་དྲན་ལ་དེ་མ་དྲན་ན་སྒྲ་དེ་དང་དོན་ཡིད་ཀྱིས་བསྲེས་པ་མི་འབྱུང་སྟེ་དྲན་ན་ནི་སྲེ་བ་ཡིན་ནོ། །ཡིད་ཀྱིས་མ་བསྲེས་ན་ནི་བསྲེས་ནས་ཡོད་པ་དེ་དབང་ཤེས་ཀྱིས་རིག་པ་དེ་ཇི་ལྟར་འབྱུང་བར་འགྱུར་ཏེ་མི་འགྱུར་རོ་ཞེས་པ་ནི་ལྡོག་པའི་རིམ་པ་ཇི་ལྟ་བ་བཞིན་དུ་བརྗོད་པ་ཡིན་ནོ། །གཉིས་པ་དབང་ཤེས་ཀྱི་མིང་དོན་གཉིས་ཀ་མེད་པར་ཐལ་བ་ནི། གལ་ཏེ་རང་རང་གི་བརྗོད་པར་བྱེད་པ་སྟེ་སྨྲ་བར་བྱེད་པའི་ཁྱད་པར་ལ་བལྟོས་པ་སྟེ་ཁྱད་པར་དང་སྦྱར་བའི་དོན་ཉིད་དེ་ཁོ་ན་དབང་པོའི་ཤེས་པས་ངེས་པར་བྱ་བ་ཡིན་ནོ་ཞེས་བྱ་བ་དེ་ལྟར་དཔྱོད་པ་བས་ངེས་པར་འདོད་པ་ཡིན་ན། ད་ནི་སྟེ་དེའི་ཚེ་དབང་པོའི་ཤེས་པའི་བརྗོད་པ་མིང་ཡང་ལྡོག་སྟེ་མེད་པར་འགྱུར་ན་དོན་ལྟ་ཅི་སྨྲོས་ཞེས་པའི་དོན་ཏོ། །དེ་ཅིའི་ཕྱིར་ཞེ་ན་དབང་ཤེས་ཀྱིས་སྒྲ་དྲན་པ་མི་རིགས་ཏེ་མེད་པའི་ཕྱིར་རོ། །དེའི་དོན་ནི་འདི་ཡིན་ཏེ་གལ་ཏེ་དབང་པོའི་ཤེས་པས་དོན་ཐམས་ཅད་སྒྲ་བཅས་སུ་འཛིན་ན་དེ་ལྟ་བུའི་དབང་ཤེས་ནི་མི་སྲིད་པར་འགྱུར་ཏེ་དེས་བརྡ་དྲན་པ་མི་སྲིད་པའི་ཕྱིར་དང་བརྡ་མ་དྲན་པར་སྒྲ་བཅས་སུ་འཛིན་པ་ཡང་མི་སྲིད་པའི་ཕྱིར་རོ། །དེས་བརྡ་ཇི་ལྟར་མི་དྲན་ཞེ་ན་དེས་དོན་མ་མཐོང་བའི་ཕྱིར་ཏེ་གང་གི་ཕྱིར་དེས་བརྡའི་དུས་ཀྱི་དོན་དེ་འདྲ་བ་ཐ་སྙད་ཀྱི་དུས་སུ་མཐོང་བ་ཡོད་ན་ནི་མཐོང་བ་དེ་ལས་དོན་ཉེ་བ་དེ་ལ་སྔོན་མཐོང་བའི་སྒྲ་དྲན་པར་འགྱུར་བ་ཡིན་ཏེ་འབྲེལ་བ་ཤེས་པས་མེ་མཐོང་བ་ན་དུ་བ་ལ་དྲན་པ་སྐྱེ་བ་བཞིན་དུ་ལྷན་ཅིག་སྤྱོད་པ་མཐོང་བ་ལས་ལྷན་ཅིག་སྤྱོད་པ་ལ་དྲན་པ་སྐྱེ་བ་ཡིན་ནོ། །གལ་ཏེ་མཐོང་བ་ལས་དྲན་པ་སྐྱེ་ན་དབང་ཤེས་ཀྱིས་དོན་མཐོང་ནས་བརྡ་དྲན་ནོ་ཞེ་ན་མཐོང་བ་ཉིད་མེད་དོ་ཞེས་སྟོན་པ་ནི་ཁྱེད་ལྟར་ན་འགྲོ་བ་འདིས་སྒྲ་མེད་པར་དོན་དག་པ་མི་མཐོང་ཞིང་མ་མཐོང་ན་ཡང་སྒྲ་མི་དྲན་ཏེ་རྒྱུ་མེད་པའི་ཕྱིར་རོ། །མ་དྲན་ན་སྒྲ་དོན་སྦྱོར་བར་མི་བྱེད་ལ་ཡིད་ཀྱིས་མ་སྦྱར་ན་དབང་ཤེས་ཀྱིས་རྟོགས་པར་མི་འགྱུར་བའི་ཕྱིར་མཐོང་བ་མེད་པ་གྲུབ་ལ་མཐོང་བ་མེད་པའི་ཕྱིར་འགྲོ་བ་ལོང་བ་དང་དྲན་པ་མེད་པས་བརྒྱལ་བར་ཡང་འགྱུར་རོ། །འདི་འགྲོ་བ་ཐམས་ཅད་ཀྱིས་དོན་འཛིན་པའི་ཚུལ་ནི་སྒྲ་དང་སྦྱར་ནས་འཛིན་པར་འདོད་དེ་དེས་ན་མ་ལུས་པ་ཞེས་སྨྲོས་སོ། །འདིར་དྲན་པ་ཐམས་ཅད་མཐོང་བ་ལ་རྟེན་པར་ནི་ཚད་མས་གྲུབ་ཅིང་མཐོང་བ་ཐམས་ཅད་དྲན་པ་ལ་རྟེན་པར་ནི་ཁས་བླངས་ཏེ་མཐོང་བ་ཐམས་ཅད་སྒྲ་སྦྱོར་གྱི་མཐོང་བར་ཁྱེད་འདོད་པའི་

༼༤༦༽

ཕྱིར་རོ། །གསུམ་པ་སྐྱོན་སྤོང་གི་ལན་དགག་པ་ནི་དོན་ཉེ་བ་ཉིད་ཀྱིས་ནང་གི་འདུ་བྱེད་དེ་བརྡའི་བག་ཆགས་སད་པ་དེ་ལས་དྲན་པ་སྐྱེ་བར་འགྱུར་གྱི་དོན་མཐོང་བས་ནི་དྲན་པ་སྐྱེད་པ་མ་ཡིན་པའི་ཕྱིར་མཐོང་བ་མེད་ཀྱང་དྲན་པ་ཡོད་ལ་དེས་སྦྱར་བ་ནི་དབང་ཤེས་ཀྱིས་མཐོང་བས་ལོང་བར་མི་འགྱུར་རོ། །རིང་པོ་ན་གནས་པ་ཡང་རྒྱུ་ཡིན་ན་ནི་རྟག་ཏུ་དྲན་པར་ཐལ་བའི་ཕྱིར་ཉེ་བ་ཉིད་ཅེས་སྨྲོས་པ་ཡིན་ནོ། །དེ་འགོག་པ་ནི་དོན་ཉེ་བ་ཆོས་ཅན་མ་མཐོང་བཞིན་དུ་བརྡ་དྲན་སད་བྱེད་མ་ཡིན་ཏེ་སྒྲ་དོན་དེའི་འབྲེལ་པ་ནི་བློས་མ་བྱས་པའི་རང་གི་ངོ་བོར་གྲུབ་པ་མེད་པའི་ཕྱིར་རོ། །དེ་གང་ལས་ཞེ་ན་བརྡ་བྱེད་པ་མ་མཐོང་བ་ལ་སྒྲ་དོན་འབྲེལ་པར་སྣང་བ་མེད་པས་སོ། །འབྲེལ་པ་མེད་པ་ཡང་བརྡ་མ་བྱས་པའི་སྒྲ་ལས་དོན་མི་རྟོགས་པ་དང་། དོན་ཉེ་བ་ཙམ་གྱིས་སྒྲ་མི་དྲན་པ་ལས་ཤེས་སོ། །སྔར་དོན་གྱི་ཉེ་བར་སྦྱོར་བས་བྱས་པའི་ཞེས་པ་དེར་ནི་སློབ་དཔོན་གྱིས་སྒྲ་དོན་གྱི་འབྲེལ་པ་ངོ་བོ་ཉིད་དུ་ཁས་བླངས་ནས་དྲན་པ་སད་པའི་རྒྱུ་ཡིན་ན་དབང་ཤེས་ཀྱི་རྒྱུ་མ་ཡིན་པར་ཐལ་བ་བྱས་པ་ཡིན་ལ། འདིར་ནི་སྒྲ་དོན་ལ་འབྲེལ་པ་མེད་པས་མཐོང་བ་ལས་དྲན་ནོ་ཞེས་དངོས་པོ་བའི་རིགས་པ་ཁྱད་པར་ཅན་བརྗོད་པ་ཡིན་ནོ། །གལ་ཏེ་མེ་དང་དུ་བ་ངོ་བོ་ཉིད་ཀྱིས་འབྲེལ་པ་ཡིན་ཡང་གཅིག་ཉེ་བ་ཙམ་གཞན་དྲན་པའི་རྒྱུར་མི་འགྱུར་བ་མ་ཡིན་ནམ། ཅིའི་ཕྱིར་འབྲེལ་པ་བཀག་ནས་དྲན་པ་སད་པའི་རྒྱུ་ཡིན་པ་འགོག་ཅེ་ན། དེ་ནི་ཤེས་པ་ལ་མ་ལྟོས་པར་བསྐྱེད་བྱ་སྐྱེད་བྱེད་དུ་གནས་པ་ཡིན་ལ། སྒྲ་དོན་གྱི་འབྲེལ་བ་ནི་བློ་རྟོག་པའི་ཡུལ་ན་ཡོད་པ་ཡིན་པས་དོན་བརྗོད་བྱར་སྣང་བ་དེའི་ཚེ་སྒྲ་རྗོད་བྱེད་དུ་དྲན་པར་འགྱུར་ཏེ་གཞན་དུ་དོན་བརྗོད་བྱར་མི་སྣང་བར་ཐལ་བའི་ཕྱིར་རོ། །མེ་དང་དུ་བ་ལ་སོགས་པ་ནི་བློ་ལ་མ་ལྟོས་པར་རྒྱུ་འབྲས་སུ་གནས་པ་ཡིན་ལ། དོན་གྱི་རང་བཞིན་ནི་སྒྲའི་བརྗོད་བྱ་དང་། སྒྲའི་རང་བཞིན་ནི་དོན་གྱི་རྗོད་བྱེད་དུ་གནས་པ་མ་ཡིན་གྱི་འོན་ཀྱང་དེ་ལྟར་བློས་བཀོད་པ་ཡིན་ཏེ་སློབ་དཔོན་ཕྱོགས་ཀྱི་གླང་པོས། གང་ཕྱིར་མིང་བཅོས་བརྗོད་བྱ་ཡི། །ཆོས་དེ་དག་ཀྱང་བརྟགས་ཡིན་པས། །སྒྲ་དོན་དག་གི་འབྲེལ་པ་ནི། །ངོ་བོ་ཉིད་དུ་དེས་མི་བཞེད། །ཅེས་གང་བཤད་པ་ཡིན་ནོ། །འདི་སྙམ་དུ་དོན་གྱིས་རྒྱུ་དང་བརྡ་བྱེད་པས་རྐྱེན་བྱས་ནས་དོན་བརྗོད་བྱའི་ངོ་བོར་སྐྱེ་བ་ཡིན་ནོ་སྙམ་ན་བཤད་པ། དོན་ཆོས་ཅན་བརྡའི་དུས་སུ་རང་གི་ངོ་བོ་བརྗོད་བྱར་སྐྱེས་པ་ནི་ཡོད་པ་མ་ཡིན་ཏེ། དེ་ལྟ་ན་ནི་སྐྱེས་བུའི་བརྡ་བྱེད་པར་འདོད་པས་དོན་འགྱུར་དགོས་པ་ལས་འགྱུར་བ་མ་ཡིན་པའི་ཕྱིར་རོ། །འགྱུར་ན་ནི་གཞན་བརྡ་བྱེད་པ་མ་མཐོང་བ་རྣམས་ལ་ཡང་འབྲེལ་བར་སྣང་བ་ཡོད་པར་འགྱུར་ཏེ་དོན་དེ་བརྗོད་བྱ་དེའི་བདག་ཉིད་ཡིན་པའི་ཕྱིར་རོ། །

༼༤༧༽

བརྡ་མ་བྱས་པ་ལ་ནི་དེ་ལྟར་མི་སྣང་ངོ་ཞེ་ན། སྐྱེས་བུ་སོ་སོ་ལ་ཞེས་གསུངས་ཏེ་དོན་དེ་ལ་བདག་སྟེ་རང་གི་ངོ་བོ་མེད་པར་ཐལ་ཏེ་སྐྱེས་བུ་གཅིག་ལ་དོན་དེ་བརྗོད་བྱ་དང་གཞན་ལ་ནི་བརྗོད་བྱ་མ་ཡིན་པར་སྣང་བའི་ཕྱིར་རོ། །གལ་ཏེ་བདག་ཉིད་དུ་མར་ཐལ་བ་མ་ཡིན་ནམ་བདག་མེད་པ་ནི་མ་ཡིན་ནོ་ཞེ་ན་བཤད་པ། རྒྱུ་མ་དང་རྨི་ལམ་ལྟར་བདག་ཉིད་མཐའ་གཅིག་ཏུ་གནས་པ་མེད་དེ་བདག་ཉིད་གང་དུ་ཡང་གྲུབ་པ་མེད་པའི་ཕྱིར་བདག་མེད་པར་ཐལ་བ་ཡིན་ནོ། །འདི་སྐད་བརྗོད་པ་ཡིན་ཏེ་བརྡ་རིག་པ་ལ་བརྗོད་བྱར་སྣང་བ་གང་ཡིན་པ་དེ་ནི་བརྡ་མ་རིག་པ་ལ་བརྗོད་བྱ་མ་ཡིན་པར་ཡང་སྣང་ལ་དེ་ལས་བཟློག་པར་ཡང་ཡིན་པའི་ཕྱིར་ཕན་ཚུན་བལྟོས་ནས་གཉིས་ཀར་ཡང་གནས་པ་མེད་པས་ཤེས་པའི་སྣང་བ་ཙམ་ཞིག་ལུས་ཀྱི་དོན་ནི་བདག་མེད་པ་ཉིད་དུ་འགྱུར་ཏེ་བདག་ཉིད་གཅིག་ཀྱང་ཡིན་ལ། དུ་མ་ཡང་ཡིན་པ་ནི་མི་སྲིད་པའི་ཕྱིར་རོ། །བཞི་པ་མཐོང་ན་དག་པ་མཐོང་བ་ནི་འགྲོ་བ་ལོང་བ་ཡང་མ་ཡིན་པ་དེའི་ཕྱིར་དབང་པོའི་ཤེས་པ་འདི་ཆོས་ཅན། སྒྲ་དང་མ་སྦྱར་བ་སྟེ་མ་འདྲེས་པའི་དོན་དག་པ་ཉིད་མཐོང་བ་ཡིན་ཏེ་དོན་རང་མཚན་མཐོང་བས་ན་སྟེ་དེའི་ཕྱིར་རོ། །འདི་ལ་སྒྲ་དང་འདྲེས་པར་འཛིན་པ་ལ་ནི་སྒྲ་དྲན་པས་ཁྱབ་པ་རང་རིག་གིས་འགྲུབ་སྟེ་མ་དྲན་ན་ནི་སྒྲ་བཅས་སུ་མི་འཛིན་པར་ཐལ་བའི་ཕྱིར་རོ། །དོན་རང་མཚན་མཐོང་བ་ལ་ནི་དེས་སྒྲ་མ་དྲན་པས་ཁྱབ་སྟེ་གཞན་དུ་ན་བརྡ་མི་ཤེས་པའི་མཐོང་བས་ཀྱང་སྒྲ་དྲན་པར་ཐལ་བའི་ཕྱིར་རོ། །དེའི་ཕྱིར་ཁྱབ་པར་བྱེད་པ་གཉིས་འགལ་བ་དམིགས་པས་གཏན་ཚིགས་མི་མཐུན་ཕྱོགས་སྒྲ་དང་འདྲེས་པར་འཛིན་པ་ལས་ལྡོག་པ་ན་སྒྲ་དང་མ་འདྲེས་པའི་དོན་འཛིན་པ་ཉིད་རྗེས་སུ་འགྲོ་བར་གྲུབ་བོ། །མཐོང་བའི་སྤྱི་གཏན་ཚིགས་ཡིན་ཞིང་མཐོང་བའི་ཁྱད་པར་ཆོས་ཅན་ཡིན་པས་མ་གྲུབ་པ་མ་ཡིན་ནོ། །འདིར་སྦྱོར་བ་ནི་གང་ཞིག་དོན་མཐོང་བ་ཙམ་ཡིན་པ་དེས་ནི་སྒྲ་དང་མ་འདྲེས་པའི་དོན་མཐོང་བ་ཡིན་ཏེ། དཔེར་ན་འོད་ཀྱི་དཀྱིལ་འཁོར་འཛིན་པའི་ཤེས་པ་བཞིན་ནོ། །གཟུགས་འཛིན་པ་འདི་ཡང་དོན་མཐོང་བ་ཙམ་ཡིན་ནོ་ཞེས་བྱ་བ་ནི་རང་བཞིན་ནོ། །གཉིས་པ་མངོན་སུམ་གྱིས་དགག་པ་ལ་དོན་གསུམ་ལས། དང་པོ་མཉམ་བཞག་གི་དབང་ཤེས་ལ་མངོན་སུམ་གྱིས་ཁེགས་པ་ནི་ཡང་ན་ཞེས་པས་སྟོན་པར་བྱེད་དོ། །དེས་གྲུབ་པ་གང་གི་ཕྱིར་ཞེ་ན་གཟུགས་ལ་སོགས་པ་ཐམས་ཅད་ལས་ནི་སེམས་རྟོག་པ་བསྡུས་ནས་ཏེ་བཟློག་ནས་དེ་དག་ལ་གཡོ་སྟེ་འཕྲོ་བ་མེད་པར་ནང་གི་བདག་ཉིད་དེ་སེམས་ཉིད་ལ་སེམས་རྩེ་གཅིག་ཏུ་གནས་པའི་ཚེ་ནའང་མིག་གིས་གཟུགས་དག་མཐོང་བའི་བློ་དེ་རྟོག་པ་མེད་པའི་དབང་སྐྱེས་ཡིན་ཏེ་དེའི་ཚེ་དེ་རང་རིག་གིས་

༼༤༨༽

ཤུགས་ལ་རྟོག་མེད་དུ་གྲུབ་པ་ཡིན་ནོ། །དེ་བཤད་པ་ནི་བརྗོད་པ་སྟེ་རྟོག་པའི་སྣང་བ་མེད་པའི་རྟོག་མེད་ཀྱི་སྣང་བ་དེ་ནི་མཉམ་པར་བཞག་པའི་ཚེ་རང་ལ་མངོན་སུམ་ཡིན་པ་ལྟར་མཉམ་པར་བཞག་པའི་སྲོག་ཆགས་ཐམས་ཅད་མངོན་སུམ་ཉིད་ཡིན་པའི་ཕྱིར་རྟོག་བྲལ་འདི་ལ་སྒྲུབ་བྱེད་གཞན་མི་དགོས་སོ། །གལ་ཏེ་རྟོག་པ་ཡོད་ཀྱང་བལྟར་མི་རུང་བ་མ་ཡིན་ནམ་ཞེ་ན། གཉིས་པ་རྟོག་པ་བལྟར་རུང་དུ་རྗེས་ཤེས་ཀྱིས་རིག་པ་ནི་བལྟར་མི་རུང་བ་གང་གིས་ཡོད་ཀྱང་མི་རྟོགས་པར་འགྱུར་བ་མ་ཡིན་ཏེ་རྣམ་པར་རྟོག་པ་འདི་དག་གི་སྐྱེ་བ་དང་འགག་པ་ནི་རང་རིག་པས་རིག་པར་མི་འགྱུར་བ་མ་ཡིན་ཏེ་རིག་པའི་ཕྱིར་ཞེས་དགག་པ་གཉིས་ཀྱིས་རྣལ་མ་སྟོན་པ་ཡིན་ནོ། །དེའི་དོན་ནི་འདི་ཡིན་ཏེ་སྐྱེ་བ་དང་འགག་པ་ནི་རྟོག་པའི་རྒྱུན་ཡོད་པ་དང་མེད་པ་ཡིན་ལ་ཇི་ལྟར་རྟོག་པའི་རྒྱུན་ཡོད་པ་རང་རིག་གིས་དངོས་སུ་གྲུབ་པ་དེ་བཞིན་དུ་མེད་པ་ནི་ཤུགས་ལ་འགྲུབ་སྟེ་མེད་པ་ཤུགས་ལ་མི་འགྲུབ་ན་ཡོད་པའང་དངོས་སུ་མི་འགྲུབ་པར་ཐལ་བའི་ཕྱིར་རོ། །དེ་ལ་ཡོད་པ་གྲུབ་པ་ཉིད་སྨྲས་པ་ནི་འདི་ལྟར་མཉམ་པར་བཞག་པ་ལས་སླར་ཡང་ལངས་པའི་ཚེ་གཟུགས་ལ་སོགས་པ་ལ་ཅུང་ཟད་རྣམ་པར་རྟོག་པར་བྱེད་ན་དེའི་ཚེ་ཁོ་བོའི་རྣམ་རྟོག་འདི་འདྲར་གྱུར་ཅིས་རིག་སྟེ་ཅུང་ཟད་རྟོག་པའང་ཚོར་ན་ཆེན་པོ་ལྟ་ཅི་སྨྲོས་ཞེས་པའི་དོན་ཏོ། །ཡང་ན་མེད་པ་གྲུབ་པ་ཉིད་སྨྲས་པ་ནི་ཡོད་པ་གྲུབ་པ་དེས་ན་སྔར་བཤད་པའི་རང་བཞིན་གྱི་དབང་པོ་ལས་བྱུང་བའི་རྟོགས་པ་སྟེ་ཤེས་པ་ལ་ནི་རྟོག་པ་ཡོད་པ་མིན་པའང་རང་རིག་པས་གྲུབ་བོ། །འགྲེལ་པ་ལས་ཡང་དེ་ཞེས་པ་ལ་སོགས་པས་ནི་ཡོད་པ་གྲུབ་པ་ཉིད་སྟོན་ཅིང་། རྒྱུན་ཏེ་རྒྱུད་སྡོམ་པར་བྱེད་པ་དེའི་ཕྱིར་ཞེས་པས་ནི་མེད་པ་གྲུབ་པ་ཉིད་སྟོན་ཏོ། །གལ་ཏེ་གནས་སྐབས་དེ་གཉིས་ན་རྟོག་པ་མེད་པ་དང་ཡོད་པར་མངོན་སུམ་ཚད་མས་མ་གྲུབ་ན་རྒྱུད་སྡོམ་པར་བྱེད་པའི་ཤེས་པས་དེ་ལྟར་དྲན་པར་ཇི་ལྟར་འགྱུར་ཏེ་དེའི་རྒྱུ་ནི་དེ་ཁོ་ན་ཡིན་པའི་ཕྱིར་རོ། །སྦྱོར་བ་ནི་རྒྱུན་གང་ཞིག་མངོན་སུམ་ཚད་མས་ཡུལ་དུ་བྱས་པ་དེ་ནི་རྒྱུན་ཆད་པའི་ཚེ་ནའང་ཤེས་པར་ནུས་པ་ཡིན་ཏེ་དཔེར་ན་གཟུགས་ཀྱི་རྒྱུན་བཞིན་ནོ། །རྟོག་པའི་ཡུལ་ཀྱང་མངོན་སུམ་ཚད་མས་ཡུལ་དུ་བྱས་པ་ཡིན་ནོ་ཞེས་བྱ་བ་ནི་རང་བཞིན་ཡིན་ནོ། །གང་གི་ཕྱིར་རྒྱུན་ཆད་པ་མངོན་སུམ་ཚད་མས་འཇལ་ནུས་པ་དེས་ན་གཟུགས་མཐོང་བའི་བདག་ཉིད་འདི་རྟོག་པ་དང་གཅིག་ཏུ་མ་འདྲེས་པ་སྟེ་གཅིག་མ་ཡིན་པ་ནི་རང་རིག་པའི་མངོན་སུམ་གྱིས་གྲུབ་པ་ཡིན་ལ། གཟུགས་མཐོང་བ་འདི་ལ་སྣང་དུ་རུང་བའི་བདག་ཉིད་ཀྱི་རྣམ་པར་རྟོག་པ་ཐ་དད་དུའང་མི་སྣང་བའི་གཏན་ཚིགས་ཀྱིས་ནི་དབང་པོའི་ཤེས་པ་ལ་རྟོག་པའི་

༼༤༩༽

ཐ་སྙད་གཞན་གྱིས་བྱས་པ་དེ་སྤངས་ཏེ་བཀག་པ་ཡིན་ནོ། །འདི་ལ་མཉམ་པར་བཞག་པའི་ཚེ་ནི་རང་རིག་གིས་རྟོག་པ་དམིགས་པ་མེད་པ་ཉིད་རྟོག་པ་མེད་པའི་ཐ་སྙད་ཡིན་ལ། རྟོག་པ་ཐ་དད་ལྡན་པ་ཡང་ས་ཕྱོགས་ལ་བུམ་པ་ལྟར་རང་རིག་པ་ལ་སྣང་དུ་རུང་བ་ཡིན་ནོ། །གཏན་ཚིགས་ལས་ནི་ཕྱིས་ཐ་སྙད་བྱེད་པའམ་ཡང་ན་སེམས་ནང་དུ་བསྡུས་པའི་ཚེ་བྱེད་ཀྱང་སྐྱོན་མེད་དེ་གཡོ་བ་མེད་པ་ནི་ཕྱི་རོལ་ལ་ཡིན་པའི་ཕྱིར་རོ། །གལ་ཏེ་གཏན་ཚིགས་ཀྱིས་བྱེད་ན་མངོན་སུམ་གྱིས་གྲུབ་པ་ཉམས་སོ་ཞེ་ན་རྟོག་པ་མེད་པའི་དོན་རང་རིག་གིས་གྲུབ་ཅིང་ཐ་སྙད་གཏན་ཚིགས་ཀྱིས་བྱེད་པ་ལ་ནི་མངོན་སུམ་གྱིས་གྲུབ་པ་ཞེས་བརྗོད་དེ་དོན་གྱི་མེད་པ་མངོན་སུམ་གྱིས་གྲུབ་པར་བཤད་པ་བཞིན་ནོ། །གསུམ་པ་བློ་ལྐོག་གྱུར་ཏུ་འདོད་པ་དགག་པ་ལ་སྐྱེ་འགག་རིག་པའི་རྣམ་རྟོག་དོན་མེད་པར་ཐལ་བ་དང་། བདེ་སྡུག་ལས་ཕན་གནོད་མི་འབྱུང་བར་ཐལ་བ་དང་། བློ་རང་ལ་ཡོད་པ་མི་རྟོགས་པར་ཐལ་བ་གསུམ་ལས། དང་པོ་དཔྱོད་པ་བ་ན་རེ། བློ་མངོན་སུམ་དུ་གྱུར་པ་གང་གིས་དབང་ཤེས་རྟོག་པར་འདོད་པ་ལ་གནོད་པར་འགྱུར་བ་ཡིན་ན་དེ་ནི་མངོན་སུམ་དུ་གྱུར་པ་མ་ཡིན་ནོ། །བསམ་པ་ནི་འདི་ཡིན་ཏེ་གལ་ཏེ་དབང་ཤེས་དང་རྟོག་པ་མངོན་གྱུར་ཡིན་ན་ནི་ཆོས་ཅན་དང་གཏན་ཚིགས་མངོན་སུམ་གྱིས་གྲུབ་པས་མངོན་སུམ་རྟོག་པར་ཁས་བླངས་པ་ལ་སྣང་བ་མི་དམིགས་པས་གནོད་པར་འགྱུར་ན་ལྐོག་ཏུ་གྱུར་པའི་བློ་ལ་ནི་མངོན་སུམ་དང་སྣང་བ་མི་དམིགས་པ་མི་འཇུག་གོ་ཞེས་བྱ་བ་འདི་ཡིན་ནོ། །ད་ནི་དེ་ལ་སློབ་དཔོན་བརྒལ་ཞིང་བརྟག་པ་མཛད། དེ་ལྟར་ན་ཞེས་པ་ནི་ཁོང་དུ་ཆུད་པའི་ཚིག་ཡིན་ལ། རེ་ཤིག་ནི་སྐྱོན་གྱི་རིམ་པ་སྟོན་པར་བྱེད་པ་སྟེ་དེ་ལ་རེ་ཤིག་དང་པོ་འདི་ནི་སྤང་དཀའ་བ་ཡིན་ལ་སྐྱོན་གཞན་ཡང་འཆད་པར་འགྱུར་རོ་ཞེས་བྱ་བའི་དོན་ཏོ། །སྐྱེ་བ་དང་འགག་པར་རིག་པ་ནི་བཤད་ཟིན་ལ། འདི་ཞེས་བྱ་བ་ནི་མིང་ཐམས་ཅད་པ་མངོན་སུམ་གྱི་ཚིག་གིས་སྐབས་སུ་བབ་པ་རྣམ་པར་རྟོག་པ་ཉིད་འཛིན་པར་བྱེད་པའི་སྒྲ་ཡིན་ཞིང་། དོན་ནམ་བློ་ཞེས་བྱ་བ་ནི་དངོས་པོ་ལ་ནི་རྣམ་པར་བརྟག་པ་གསུམ་པ་མེད་པའི་ཕྱིར་གཉིས་ཁོ་ན་ལ་བརྟག་པ་མཛད་པ་ཡིན་ནོ། །རྣམ་པར་བརྟགས་པའི་དོན་དང་པོ་འགོག་པ་ནི་དོན་ནི་མ་ཡིན་ཏེ་ཕྱི་རོལ་གྱི་དོན་ལས་ཐ་དད་པར་ནང་དུ་སྟེ་བདག་ཏུ་འཛིན་པའི་གཞིར་གསལ་བའི་ཕྱིར་ཞེས་པ་སྟེ་དགག་བྱའི་ཁྱབ་བྱེད་དང་འགལ་བ་དམིགས་པས་དོན་ཡིན་པ་བཀག་པ་ཡིན་ནོ། །གཏན་ཚིགས་གཉིས་པ་སྨྲས་པ་ནི་གལ་ཏེ་དེ་དོན་ཡིན་ན་ནི་འདོད་པ་སྟེ་བསམ་པའི་དབང་གིས་སྐྱེ་འགག་མི་བྱེད་པར་འགྱུར་ན་བྱེད་པ་ནི་ཡིན་པའི་ཕྱིར་དོན་མ་ཡིན་ནོ་ཞེས་བྱ་བ་འདི་ཡང་ཁྱབ་བྱེད་འགལ་བ་དམིགས་པ་ཡིན་ནོ། །བརྟག་པ་གཉིས་པ་འགོག་པ་ནི་བློ་ནི་སྔར་བསྟན་པ་

༼༥༠༽

གཉིས་པོ་འདིར་འགྱུར་བ་སྟེ་གནས་པ་ཡིན་ན་བློ་དེ་ནི་འཇུག་ཏུ་ཟིན་ཀྱང་གསལ་བ་མ་ཡིན་པར་འགྱུར་ཏེ་མངོན་སུམ་སྟེ་མངོན་གྱུར་མ་ཡིན་པའི་ཕྱིར་མུན་ཁུང་གི་གཟུགས་བཞིན་ནོ། །འདི་སྐད་དུ་རྟོག་པ་དེ་བློར་འདོད་ཀྱང་བློ་མ་ཡིན་པར་འགྱུར་ཏེ་བློའི་མཚན་ཉིད་ནང་ན་གསལ་བ་མེད་པའི་ཕྱིར་རོ་ཞེས་སྟོན་པ་ཡིན་ནོ། །གལ་ཏེ་ན་གསལ་བ་ནི་བློའི་མཚན་ཉིད་དུ་མི་རུང་སྟེ་ཁྱབ་ཆེས་པའི་ཕྱིར་འདི་ལྟར་གསལ་བའི་དོན་རྣམས་ཀྱང་གསལ་བྱེད་ཤེས་པའི་རྗེས་སུ་འབྲངས་ནས་ནང་ན་གསལ་ལ། དེ་བཞིན་དུ་དོན་དེ་འདོད་པའི་མཐུས་ནང་དུ་སྐྱེ་འགག་ཀྱང་བྱེད་པའི་ཕྱིར་རོ་ཞེ་ན་བཤད་པ་གསལ་བའི་དོན་ཡང་ཤེས་པའི་རྗེས་སུ་འབྲངས་ནས་གཉིས་པོ་དེ་ལྟར་འགྱུར་བ་མ་ཡིན་ཏེ་གལ་ཏེ་འགྱུར་ན་དབང་པོའི་གཟུང་དོན་རྣམས་ཀྱང་གཉིས་པོ་དེར་འགྱུར་ན་དེ་ལྟར་ཡང་མ་ཡིན་པའི་ཕྱིར་རོ། །འདི་གཉིས་པོ་དེ་ལས་གཞན་པའི་དངོས་པོ་ཡང་མ་ཡིན་ཏེ་མི་སྲིད་པའི་ཕྱིར་རོ། །དེས་ན་དོན་དང་བརྗོད་པའི་རྗེས་སུ་བྱེད་དེ་བརྗོད་པ་དང་འདྲེས་པའི་རྣམ་པར་ཉམས་སུ་མྱོང་བའི་རྟོག་པ་ནི་དངོས་པོ་མེད་པར་འགྱུར་ན་དེ་ཡང་རིགས་པ་མ་ཡིན་ནོ། །གཉིས་པ་ནི་བདེ་བ་ལ་སོགས་པ་མྱོང་བ་དེ་ལས་ཞེས་པ་ནི་ཆོས་ཅན་ནོ། །ཕན་པ་སྟེ་རང་རིག་ལ་སིམ་པར་སྣང་བ་དང་། གནོད་པ་སྟེ་གདུང་བར་སྣང་བར་མི་འགྱུར་ཏེ་ཞེས་པ་ནི་ཐལ་བའི་དམ་བཅའ་འོ། །བློ་ཡིན་ལ་དེ་ཡང་ཁྱེད་ལྐོག་གྱུར་ཏུ་འདོད་པའི་ཕྱིར་ཞེས་པ་ནི་གཏན་ཚིགས་སོ། །སྐྱེས་བུ་གཞན་གྱིས་བདེ་སྡུག་མྱོང་བ་རང་ལ་ལྐོག་ཏུ་གྱུར་པས་ཕན་གནོད་མི་ནུས་པ་བཞིན་ནོ་ཞེས་པ་ནི་དཔེའོ། །འདིར་བདེ་སྡུག་མངོན་དུ་གྱུར་པ་ཙམ་ལས་ནི་ཕན་གནོད་འབྱུང་བ་མ་ཡིན་ཏེ་རྣལ་འབྱོར་པའི་ཤེས་པ་ལ་གཞན་གྱི་བདེ་སྡུག་མངོན་དུ་གྱུར་ཀྱང་མི་འབྱུང་བའི་ཕྱིར་རོ། །འོན་ཀྱང་རང་རིག་པའི་མངོན་སུམ་ལ་མངོན་དུ་གྱུར་ན་འབྱུང་བ་ཡིན་ཏེ་དེ་ལའང་ལྐོག་ཏུ་གྱུར་ན་ནི་མ་ཡིན་ནོ། །གསུམ་པ་ལ་གཉིས་ལས། དང་པོ་ཐལ་བ་ནི་འདི་དག་མངོན་སུམ་གྱིས་མི་ཤེས་ན་རང་ལ་ཡོད་པ་རྟོགས་པ་མི་སྲིད་པར་འགྱུར་རོ་ཞེས་བྱ་བ་སྟེ་ཇི་ལྟར་ནི་སྲིད་པ་འགོག་པའི་ཚིག་གོ །གཉིས་པ་ལན་དགག་པ་ལ་དོན་ལྔ་ལས། དང་པོ་དོན་ཤེས་པ་མ་གྲུབ་པ་ནི་དོན་མ་ཤེས་པར་ཞེས་པ་སྟེ་རང་རྒྱུད་ཆོས་ཅན་བློ་ཡོད་དེ་དོན་ཤེས་པའི་ཕྱིར་ཞེས་བྱ་བའི་དོན་ཏོ། །དཔྱོད་པ་བ་གང་གིས་ཞེས་པ་ནི་རྒྱལ་བའི་རྒྱུ་མཚན་དང་པོ་ཡིན་ནོ། །རང་གིས་རྒྱལ་བའི་སྒྲ་བསྒྲགས་པ་ནི་གཉིས་པ་ཡིན་ནོ། །བླུན་པོ་ནི་རང་གིས་སྨྲས་པའི་དོན་ཡང་གོ་བར་མི་ནུས་པའི་ཕྱིར་རོ། །དེ་ཙམ་དུ་རྣ་གཏད་པར་མི་འོས་པ་འདི་ལ་སྐྱོན་ཅི་ཡོད་ཅེ་ན། དོན་ཤེས་པ་ཞེས་སྨྲས་པ་སྟེ་དེ་གཉིས་ནི་མིང་གི་རྣམ་གྲངས་ཡིན་

༼༥༡༽

པས་རྟགས་དང་རྟགས་ཅན་མི་རུང་ངོ་ཞེས་པའི་དོན་ཏོ། །ལྷ་རྣམས་ནི་རྨོངས་པ་རྣམས་སོ། །གཉིས་པ་དབང་དང་དོན་འཁྲུལ་བ་ནི་དོན་ཤེས་པ་ཞེས་པའོ། །མི་འཁྲུལ་ན་ཞེས་པ་ནི་ཁྱབ་པ་མེད་པའི་དོན་ཏོ། །གསུམ་པ་ཡིད་མ་གྲུབ་པ་ནི་ཡིད་ཡིན་ནོ་ཞེས་པའོ། །དེ་ཡང་རྣམ་པར་ཤེས་པའི་ཡིད་རྟགས་སུ་འགོད་ན་ཆོས་རྟགས་སུ་བཀོད་པའི་མ་གྲུབ་པ་ཡིན་ནོ་ཞེས་སྟོན་པ་ནི་དེ་ཡང་ཞེས་པ་སྟེ་གང་ལས་རིག་པ་ནི་ཆོས་མངོན་པ་ལས། དྲུག་པོ་འདས་མ་ཐག་པ་ཡི། །རྣམ་ཤེས་གང་ཡིན་དེ་ཡིད་དོ། །ཞེས་བཤད་པའི་རྗེས་སུ་འབྲང་བའི་ཕྱིར་རོ། །དེ་མ་ཐག་པ་སྔ་མ་དེ་ལ་ཡིད་ཀྱི་བྱ་བ་ཡོད་དོ་ཞེས་སྨྲས་པ་ནི་སྔ་མ་དེ་ཡུལ་གཞན་སྒྲ་ལ་སེམས་གཏད་པ་དང་གཉིད་ལ་སོགས་པས་ནུས་པ་ཉམས་པར་གྱུར་ན་ཡུལ་གཞན་གཟུགས་ལ་ཤེས་པ་མི་སྐྱེ་བར་བྱེད་པའི་ཕྱིར་ཞེས་པ་སྟེ་ཡིད་ཀྱི་བྱ་བ་ནི་ཤེས་པ་ཕྱི་མ་ལ་དབང་བསྒྱུར་བ་ཡིན་ན་དེ་ཡང་སྔ་མ་ལ་ཡོད་དོ་ཞེས་སྟོན་པ་ཡིན་ནོ། །དེ་ཡང་མ་གྲུབ་བོ་ནི་བློ་ཉིད་ཡིན་པའི་ཕྱིར་རོ། །བཞི་པ་ཡུལ་གསལ་བ་མི་འཐད་པ་ནི་ཡུལ་གསལ་བ་ཞེས་པའོ། །དེ་ལ་ཡུལ་གསལ་བའི་བློ་ཡིན་པ་འགོད་ན་ནི་བློས་ཁྱད་པར་དུ་བྱས་པ་མ་གྲུབ་ལ། ཡུལ་ཀྱང་ཡིན་ལ་གསལ་བའང་ཡིན་པའི་དོན་འགོད་ན་ནི་བློ་ལ་འཁྲུལ་ཏེ་འབྲེལ་པ་མེད་པའི་ཕྱིར་རོ། །གཞན་ཡང་དེ་རང་གཞན་ཐམས་ཅད་ལ་ཐུན་མོང་བ་ཡིན་པས་གཞན་གྱི་བློ་ཡང་དཔོག་པར་འགྱུར་ན་དེ་ཡང་འཁྲུལ་བ་ཡིན་ནོ། །ལྔ་པ་རྟགས་འབྲེལ་མེད་དུ་བསྟན་ནས་དོན་བསྡུ་བ་ནི་རྟགས་དེ་དག་གྲུབ་ཏུ་ཆུག་ཀྱང་བློ་ནི་རྗེས་སུ་དཔོག་པ་མ་ཡིན་ཏེ་བློ་དང་འབྲེལ་བ་མེད་པའི་ཕྱིར་རོ། །དེ་གང་ལས་ཞེ་ན་བློ་ནི་ལྐོག་ཏུ་གྱུར་པས་གང་དུ་ཡང་མ་གྲུབ་པས་ན་འབྲེལ་བ་ངེས་པར་མི་ནུས་པའི་ཕྱིར་རོ། །བློ་མངོན་གྱུར་ཏུ་གྲུབ་པ་དེའི་ཕྱིར་འདི་ནི་བརྗོད་པ་སྟེ་རྟོག་པ་མེད་པ་ཡང་མངོན་སུམ་གྱིས་གྲུབ་པ་ཡིན་ཏེ་གཡོ་བ་མེད་པར་གནས་པ་ན་རྟོག་པ་དང་གཅིག་མ་ཡིན་པ་ནི་མངོན་སུམ་གྱིས་གྲུབ་ཅིང་ཐ་དད་པ་མེད་པ་ནི་སྣང་བ་མི་དམིགས་པས་གྲུབ་པ་ཡིན་ནོ། །དེ་ལྟར་མཚན་ཉིད་པ་ལོག་པར་རྟོགས་པ་བསལ་ནས་སྤྱོད་ཡུལ་ལ་ལོག་པར་རྟོགས་པ་བསལ་བའི་ཕྱིར་གཉིས་པ་སྤྱོད་ཡུལ་རང་མཚན་དུ་སྒྲུབ་པ་ལ་མངོན་སུམ་བརྗོད་དུ་མེད་པའི་ཡུལ་ཅན་སྒྲུབ་པ་དང་། སྒྲ་རྟོག་དངོས་པོ་འཛིན་པ་དགག་པ་དང་། གསལ་བ་ལ་རྗེས་འགྲོ་དགག་པ་དང་། མི་གསལ་བའི་སྤྱི་དགག་པ་དང་། སྐབས་ཀྱི་དོན་བསྡུ་བ་དང་ལྔ་ལས། དང་པོ་ནི་དབང་པོའི་བྱ་བ་མེད་པའི་སྐྱེས་བུ་ལ་སྒྲ་རྗོད་པ་ཡིས་དོན་རྣམས་ནི་དབང་ཤེས་ཀྱིས་མཐོང་བ་བཞིན་བློ་རྟོག་པ་ལ་སྣང་བ་མེད་པའི་ཕྱིར་མངོན་སུམ་དེ་ནི་སྒྲས་བརྗོད་མེད་རྟོགས་བྱེད་ཡིན་ཞེས་བྱ་བ་ནི་ཚིག་རྣམ་པར་སྦྱར་བས་ཏེ།

༼༥༢༽

དོན་ནི་དབང་པོའི་གཟུང་དོན་ཆོས་ཅན་སྒྲའི་བརྗོད་བྱ་མ་ཡིན་ཏེ་རྟོག་པ་ལ་མི་སྣང་བའི་ཕྱིར་ཞེས་བྱ་བ་ཡིན་ནོ། །དེ་རྣམ་པར་འགྲེལ་པ་ན་ཡང་ཞེས་པ་ནི་ལོག་པར་རྟོགས་པ་གཞན་སེལ་བ་སོག་པའོ། །འདིར་དགོངས་པ་ནི་འདི་ཡིན་ཏེ་གལ་ཏེ་རྟོག་པས་དངོས་པོ་འཛིན་ན་མིག་བཙུམས་ནས་སྒྲ་བརྗོད་པའི་ཚེ་ན་ཡང་སྒྲ་ལས་བྱུང་བའི་རྟོག་པས་དངོས་པོ་འཛིན་པར་འགྱུར་ན་དེ་ལྟར་ཡང་མ་ཡིན་པའི་ཕྱིར་དངོས་པོ་འཛིན་པ་མ་ཡིན་ནོ། །མིག་ཕྱེ་བ་ལ་སོགས་པའི་དུས་སུ་གསལ་བར་བཟུང་བ་དེ་ཡང་རྟོག་པས་བཟུང་བས་རྟོག་པས་དངོས་པོ་འཛིན་ནམ་སྙམ་དུ་དོགས་པ་བསལ་བའི་ཕྱིར་དབང་པོའི་བྱ་བ་མེད་པ་སྨྲོས་སོ། །མངོན་སུམ་གྱི་ཡུལ་རྟོག་པ་ལ་མི་སྣང་ཡང་སྒྲའི་བརྗོད་བྱ་ཡིན་པ་ཅི་འགལ་ཞེ་ན་གང་གི་ཕྱིར་ཞེས་སྨྲས་ཏེ་སྒྲ་བརྗོད་པ་ལས་བྱུང་བ་སྟེ་དེ་ལྟ་བུའི་ཤེས་པ་ལ་སྒྲ་དང་འདྲེས་པར་མི་སྣང་བ་གང་ཡིན་པ་དེ་ནི་སྒྲའི་དོན་མ་ཡིན་ཏེ་རྟ་ཡང་བ་ལང་གི་སྒྲའི་ཐ་སྙད་དུ་ཐལ་བའི་ཕྱིར་རོ། །དབང་ཤེས་ཀྱི་གཟུང་དོན་རྣམས་ཀྱང་སྒྲ་དང་འདྲེས་པར་མི་སྣང་བས་སྒྲའི་དོན་མ་ཡིན་ཏེ་དེས་ན་བརྗོད་དུ་མེད་པའི་ཡུལ་ཅན་དུ་གྲུབ་བོ། །གཉིས་པ་ནི་གལ་ཏེ་དངོས་པོ་གཅིག་ཉིད་ཉེ་བ་དང་རིང་བ་ལས་གསལ་བ་དང་མི་གསལ་བར་སྣང་ཡང་གཉིས་ཀ་དངོས་པོ་ཡིན་པ་དེ་བཞིན་དུ་འདིར་ཡང་དངོས་པོ་གཅིག་ཉིད་ཤེས་པ་གཉིས་ལ་གསལ་བ་དང་མི་གསལ་བར་སྣང་བ་ཡིན་ཏེ་དེས་ན་སྒྲ་རྟོག་དངོས་པོ་འཛིན་ནོ་ཞེ་ན་བཤད་པ་སྒྲའི་ཡུལ་ཉིད་ནི་དངོས་པོ་མ་ཡིན་ཏེ་དངོས་པོ་དེ་ནི་མཐོང་བ་སྟེ་དབང་པོའི་ཤེས་པ་ལ་མི་གསལ་བ་ལས་རྣམ་པ་གཞན་དུ་གསལ་བར་སྣང་བའི་ཕྱིར་རོ། །རྣམ་པ་ཐ་དད་ཀྱང་གཅིག་ཡིན་ནོ་ཞེ་ན་དེ་ཉིད་དེ་གཅིག་མ་ཡིན་པའི་རྒྱུ་མཚན་ཡང་དོན་བྱེད་ནུས་མི་ནུས་ཀྱི་སྣང་བ་ཐ་དད་པ་འདི་ཙམ་དུ་ཟད་པའི་ཕྱིར་རོ། །དེའི་དོན་ནི་འདི་ཡིན་ཏེ་སྣང་བ་ཐ་དད་ཙམ་ནི་ཐ་དད་དུ་འཇོག་པའི་རྒྱུ་མཚན་མ་ཡིན་ཏེ་སྒྲོ་བཏགས་ཀྱི་སྣང་བ་ཐ་དད་ཀྱང་ཐ་དད་དུ་ཐལ་བའི་ཕྱིར་རོ། །དེས་ན་ནུས་པ་ཐ་དད་དང་ལྡན་པའི་སྣང་བ་ཐ་དད་ནི་ཐ་དད་མཚན་ཉིད་པར་འཇོག་པའི་རྒྱུ་མཚན་ཡིན་ནོ། །ཉེ་བ་དང་རིང་བ་ན་གནས་པ་ལ་ནི་སྣང་བ་ཐ་དད་པ་ཙམ་ལས་ནུས་པ་ཐ་དད་མེད་དེ་དེས་ན་ཐ་དད་པ་མ་ཡིན་ནོ། །འདིར་ནི་སྒྲོ་བཏགས་ཀྱི་སྣང་བ་ལ་ནུས་པ་ཐ་དད་མེད་ཀྱང་དེ་ཐ་དད་དུ་མི་སྒྲུབ་ཀྱི་འོན་ཀྱང་གཅིག་ཡིན་པ་འགོག་པ་ཡིན་ལ་དེ་ལ་ནི་སྣང་བ་ཐ་དད་པ་ཙམ་ཀྱང་འཁྲུལ་བ་མེད་དོ། །ཡང་ཞེས་བྱ་བ་ནི་སྒྲ་རྟོག་དངོས་པོའི་ཡུལ་ཅན་མ་ཡིན་པ་ལ་གཏན་ཚིགས་གཞན་སོག་པའོ། །དེ་ཉིད་སྨྲས་པ་ནི་ཕྱི་རོལ་ན་དོན་བྱེད་ནུས་པའི་དངོས་པོ་མེད་ཀྱང་སྒྲ་བརྗོད་པའི་སྒྲ་ལས་བྱུང་བའི་སྒྲོ་བཏགས་ཀྱི་སྣང་བ་མི་ཉམས་པས་ཤེས་པ་འདི་ནི་མེད་པའི་དོན་སྣང་བ་རྨི་ལམ་གྱི་ཤེས་པ་ལ་སོགས་པ་དང་སྒྲོ་བཏགས་འཛིན་པར་ཁྱད་པར་མེད་པའི་ཕྱིར་

༼༥༣༽

ཡང་དངོས་པོའི་ཡུལ་ཅན་མ་ཡིན་ནོ། །འོ་ན་ནི་ཕྱི་རོལ་ལ་ལྟོས་ནས་དངོས་པོའི་ཡུལ་ཅན་ཡིན་ནོ་ཞེ་ན་ཕྱི་རོལ་ན་གཟུགས་ལ་སོགས་པ་འགའ་ཞིག་ཡོད་ཀྱང་རྟོག་པའི་ཤེས་པ་དེ་ནི་ཆོས་ཅན་དེའི་བདག་ཉིད་འཛིན་པ་མ་ཡིན་ཏེ་དེ་ཡོད་མེད་ཀྱི་རྗེས་སུ་མི་བྱེད་པ་སྟེ་དེ་དང་འབྲེལ་བ་མེད་པའི་ཕྱིར་དྲི་ལ་རོའི་བློས་མི་འཛིན་པ་བཞིན་ནོ། །གང་ཞིག་གང་འཛིན་པ་དེ་ནི་དེ་དང་འབྲེལ་བ་ཡིན་ཏེ་གཟུགས་ལ་མིག་གི་བློ་བཞིན་ནོ། །འདི་སྐད་དུ་ཡུལ་དང་ཡུལ་ཅན་ཡིན་པ་ལ་ནི་འབྲེལ་བ་དགོས་ཏེ་གཞན་དུ་ན་ཧ་ཅང་ཐལ་བའི་ཕྱིར་རོ་ཞེས་སྟོན་པ་ཡིན་ནོ། །སྦྱོར་བ་ནི་ཤེས་པ་གང་ཞིག་དོན་གང་གི་རྗེས་སུ་འགྲོ་ལྡོག་མི་བྱེད་པ་དེས་ནི་དེ་འཛིན་པར་མི་ནུས་ཏེ་དཔེར་ན་རོ་འཛིན་གྱིས་དྲི་བཞིན་ནོ། །སྒྲ་ལས་བྱུང་བའི་ཤེས་པ་ཡང་དབང་པོའི་གཟུང་དོན་གྱི་རྗེས་སུ་འགྲོ་ལྡོག་མི་བྱེད་དོ་ཞེས་བྱ་བ་ནི་ཁྱབ་བྱེད་མི་དམིགས་པའོ། །གལ་ཏེ་ཅིའི་ཕྱིར་འཛིན་པ་ལ་རྗེས་སུ་འགྲོ་ལྡོག་དགོས་ཞེ་ན་གཟུང་འཛིན་ནི་རྒྱུ་འབྲས་ཡིན་པའི་ཕྱིར་རོ་ཞེས་སྟོན་པ་ནི་རང་གི་རྣམ་པ་སེམས་པ་ལ་གཏོད་པ་སྟེ་འཇོག་པར་ནུས་པའི་ཕྱིར་ཤེས་པའི་ཡུལ་ནི་རྒྱུ་ཡིན་ན་གང་རྗེས་སུ་འགྲོ་བ་དང་ལྡོག་པའི་རྗེས་སུ་མི་བྱེད་པ་སྟེ་ཡོད་མེད་དུ་བྱེད་མཁན་མ་ཡིན་པ་དེ་ནི་དེའི་རྒྱུ་མ་ཡིན་ཞིང་གང་རྒྱུ་མ་ཡིན་པ་དེ་ནི་ཡུལ་མ་ཡིན་ཏེ་ཐམས་ཅད་ཐམས་ཅད་ཀྱི་ཡུལ་དུ་ཧ་ཅང་ཐལ་བའི་ཕྱིར་རོ། །སྦྱོར་བ་ནི་གང་ཞིག་གང་གི་རྒྱུ་མ་ཡིན་པ་དེ་ནི་དེའི་ཡུལ་མ་ཡིན་ཏེ་དཔེར་ན་དྲི་གཟུགས་ཀྱི་ཡུལ་མ་ཡིན་པ་བཞིན་ནོ། །དབང་ཤེས་ཀྱི་གཟུང་དོན་རྣམས་ཀྱང་སྒྲ་ལས་བྱུང་བའི་རྟོག་པའི་རྒྱུ་མ་ཡིན་ནོ་ཞེས་བྱ་བ་ནི་ཁྱབ་བྱེད་མི་དམིགས་པ་ཡིན་ནོ། །གཏན་ཚིགས་དེ་དག་གི་ཕྱིར་སྒྲ་ལས་བྱུང་བ་ཞེས་པས་ནི་དོན་སྡུད་པ་ཡིན་ནོ། །འདིར་ངག་དེ་དག་གིས་བསྟན་པའི་དོན་བཤད་པ་ལ་དོན་ལྔ་ལས། དང་པོ་རྟོག་པའི་ཡུལ་སྒྲ་དོན་གྱི་རང་བཞིན་ངོས་གཟུང་བ་ནི་རྣམ་པར་རྟོག་པ་རྣམས་ནི་སྔོན་ཐོག་མ་མེད་པ་ནས་དོན་དུ་རྟོག་པའི་བག་ཆགས་ཡོངས་སུ་སྨིན་པའི་སྟོབས་ཀྱིས་དོན་གྱི་རྣམ་པ་ཅན་དུ་སྐྱེ་བ་ཡིན་ནོ། །དེ་ལྟར་དུ་སྐྱེས་པ་དེ་ཉིད་སྒྲའི་དོན་ཡིན་ནོ་ཞེས་སྔོན་གྱི་སློབ་དཔོན་ཁ་ཅིག་ཟེར་བ་དེ་ནི་མ་ཡིན་ཏེ་དེ་ནི་བདེ་སྡུག་ལྟར་རང་རིག་ལ་གསལ་ཞིང་སྒྲ་དང་འདྲེར་མི་རུང་བའི་ཕྱིར་དང་། །སྒྲ་དོན་ནི་དེ་ལས་བཟློག་པར་གནས་པའི་ཕྱིར་རོ། །ཅི་སྟེ་དེ་བློ་མ་ཡིན་ན་བདེ་སྡུག་ཀྱང་བློ་ཡིན་པར་བརྟག་པར་མི་ནུས་ཏེ། ནང་གི་སྐྱེ་མཆེད་ན་བདག་ཏུ་འཛིན་པའི་གཞིར་གསལ་བར་ནི་གཉིས་ཀར་ཁྱད་པར་མེད་པའི་ཕྱིར་རོ། །གཞན་ཡང་དེ་བློ་ཡིན་ཡང་རྟོག་པས་བློ་ཉིད་དུ་མ་ངེས་ལ་ངེས་པར་མ་བྱས་པ་ཡང་རྟོག་པའི་ཡུལ་མ་ཡིན་ལ་རྟོག་པའི་ཡུལ་མ་ཡིན་པ་ཡང་སྒྲའི་དོན་མ་ཡིན་པའི་ཕྱིར་ཏེ་རྣམ་འགྲེལ་ལས། ངེས་པ་རྣམས་ཀྱི་མ་ངེས་པ། །དེ་ནི་ཇི་ལྟར་དེ་ཡུལ་ཡིན། །

༼༥༤༽

ཞེས་གང་བཤད་པ་ཡིན་ནོ། །དེས་ན་བློ་དོན་གྱི་རྣམ་པ་ཅན་དུ་སྐྱེས་པ་ལ་རང་གིས་ཕྱི་རོལ་དུ་སྒྲོ་འདོགས་ལ་སྒྲོ་འདོགས་ཀྱི་འཛིན་སྟངས་ཀྱི་ཡུལ་ཕྱི་རོལ་དུ་ངེས་པར་བྱས་པ་དེ་ནི་སྒྲའི་དོན་ཡིན་ཏེ་སྒྲ་དང་འདྲེར་རུང་བའི་ཕྱིར་རོ། །དེ་ཡང་རྟོག་པས་རང་གི་རང་བཞིན་སྔར་མྱོང་ནས་དེ་ཕྱིས་དོན་དུ་སྒྲོ་འདོགས་པ་ནི་མ་ཡིན་ཏེ་དེ་ནི་སྐད་ཅིག་ཡིན་པས་སྒྲོ་འདོགས་པའི་དུས་ན་འགག་པའི་ཕྱིར་རོ། །འོན་ཀྱང་རང་ཉམས་སུ་མྱོང་བའི་དུས་དེ་ཉིད་ཀྱི་ཚེ་དོན་དུ་སྒྲོ་འདོགས་ལ་སྒྲོ་བཏགས་པ་དེ་ཡང་དོན་དང་ཤེས་པ་གཉིས་ཀའི་རང་བཞིན་མ་ཡིན་ཏེ་བཙོ་བསྲེག་ལ་སོགས་པའི་དོན་བྱ་བ་སྒྲུབ་མི་ནུས་པའི་ཕྱིར་དང་། ནང་གི་སྐྱེ་མཆེད་ན་གསལ་བར་མི་སྣང་བའི་ཕྱིར་རོ། །དེའི་ཕྱིར་དེ་ནི་དངོས་མེད་ཁོ་ན་ཡིན་ལ་དེའི་གནས་ལུགས་ནི་རང་བཞིན་དུ་གྲུབ་པ་མེད་ཀྱི་བློས་ཇི་ལྟར་བཀོད་པ་ལྟར་ཡིན་པས་བློས་འདི་མེ་ཁོ་ན་ཡིན་ནོ་ཞེས་མེ་མ་ཡིན་པ་ལས་ལྡོག་པ་གཅིག་གི་མཐར་ཐུག་པར་བཟུང་བའི་ཕྱིར་ལྡོག་པ་གཅིག་གི་མཐར་ཐུག་ཅིང་མེ་དང་མེ་མ་ཡིན་གཉིས་ཀས་སྟོང་པའི་ངོ་བོ་ཉིད་མེད་པ་ཡིན་ཏེ་རྣམ་འགྲེལ་ལས། སྒྲ་དོན་འདི་དང་གཞི་མཐུན་ཉིད། །ཡོད་པ་མིན་ཡང་ཇི་ལྟར་བུར། །གྲགས་པ་བཞིན་དུ་བརྗོད་པ་སྟེ། །དངོས་ལ་འདི་ནི་མི་སྲིད་དོ། །ཞེས་གང་བཤད་པ་ཡིན་ནོ། །གཉིས་པ་དེ་རྟོག་པས་ཇི་ལྟར་འཛིན་པའི་ཚུལ་ནི་སྔོན་གྱི་སློབ་དཔོན་ཁ་ཅིག་སྒྲོ་བཏགས་དེ་དང་པོར་མེད་དངོས་སུ་རྟོགས་པར་བྱས་ནས་དེའི་རྗེས་སུ་མེ་མ་ཡིན་གྱིས་སྟོང་པར་ཤུགས་ལ་རྟོགས་པར་བྱེད་དེ་དེས་ན་སྒྲོ་བཏགས་པ་སྒྲའི་དོན་ཡིན་ན་དངོས་སུ་སྒྲུབ་པ་ཁོ་ན་རྟོགས་ཀྱི་གཞན་སེལ་བ་ནི་མ་ཡིན་ནོ་ཟེར་བ་དེ་ནི་མ་ཡིན་ཏེ་འདི་ལྟར་གཅིག་སྒྲུབ་པར་རྟོགས་པའི་དུས་སུ་གཞན་བཅད་པའི་དགག་པ་མ་རྟོགས་ན་དེ་སྒྲུབ་པར་མ་ངེས་པར་འགྱུར་ཏེ་གཞན་མ་བཅད་ན་གཞན་དུ་ཐེ་ཚོམ་ཟ་བའི་ཕྱིར་རོ། །དེས་ན་གང་གཅིག་ཏུ་ངེས་པར་འཛིན་པ་དེ་ནི་གཞན་བཅད་པ་ལ་འཁྲུལ་བ་མེད་པ་ཡིན་ནོ། །དེས་ན་འདི་མེ་ཁོ་ན་ཡིན་ནོ་ཞེས་འཛིན་པ་དེའི་ཚེ་མེ་མ་ཡིན་མ་ཡིན་ནོ་ཞེས་ཡིན་པ་བཅད་པའི་དགག་པའང་བཟུང་བ་ཉིད་དེ་གཞན་དུ་ན་མེ་ཁོ་ནར་མ་བཟུང་བར་ཐལ་བའི་ཕྱིར་རོ། །གསུམ་པ་དེ་ལས་ཕྱི་རོལ་ཇི་ལྟར་རིག་པའི་ཚུལ་ལ་སྔོན་གྱི་སློབ་དཔོན་གང་དག་སྒྲོ་བཏགས་ཀྱི་མེ་དང་མི་རྟག་པ་དངོས་སུ་བཟུང་བས་ཕྱི་རོལ་གྱི་མེ་དང་མི་རྟག་པ་ཤུགས་ལ་ངེས་ལ་ངེས་པའི་རྟོག་པ་དེས་ནི་ཕྱི་རོལ་ཆ་ཤས་འཛིན་པ་ཡིན་ཏེ་རྟོག་པ་ལ་ནི་ངེས་པ་ལས་གཞན་པའི་འཛིན་པ་མེད་པའི་ཕྱིར་རོ་ཞེས་ཟེར་བ་དེ་ནི་མ་ཡིན་ཏེ་འདི་ལྟར་དེས་དེའི་སྒྲ་དོན་མ་བཟུང་བར་ཕྱི་རོལ་འཛིན་ན་མེར་རྟོག་པས་ཀྱང་ཆུར་འཛིན་པར་འགྱུར་རོ། །ཅི་སྟེ་སྒྲ་དོན་བཟུང་ནས་ཕྱི་རོལ་འཛིན་ན་དེས་ཕྱི་རོལ་མི་འཛིན་པར་འགྱུར་ཏེ་

༼༥༥༽

སྒྲ་དོན་ལ་མེ་མེད་པའི་ཕྱིར་རོ། །འོན་ཏེ་འཁྲུལ་བས་སྒྲ་དོན་ལ་མེ་སྒྲོ་བཏགས་པས་ཕྱི་རོལ་འཛིན་ནོ་ཞེ་ན། དེའི་ཚེ་སྨིག་རྒྱུ་ལ་ཆུར་འཛིན་པས་ཀྱང་ཕྱི་རོལ་གྱི་ཆུ་འཛིན་པར་འགྱུར་ཏེ་དེ་ལྟར་དུ་སྒྲོ་བཏགས་པའི་ཕྱིར་རོ། །གཞན་ཡང་དེས་ཕྱི་རོལ་ཇི་ལྟར་གནས་པ་ལྟར་བཟུང་ན་རིལ་པོ་བཟུང་བར་འགྱུར་ཏེ་ཕྱི་རོལ་ནི་ཆ་ཤས་སུ་མི་གནས་པའི་ཕྱིར་རོ། །འོན་ཏེ་ཇི་ལྟར་གནས་པ་ལྟར་མ་བཟུང་ན་ཕྱི་རོལ་དང་འདྲ་བ་སྒྲོ་བཏགས་པའི་ཕྱིར་ཆ་ཤས་ཀྱང་མ་བཟུང་བར་འགྱུར་རོ། །དེས་ན་དམ་པའི་དོན་ནི་འདི་ཡིན་ཏེ་རྣམ་པར་རྟོག་པས་སྒྲོ་བཏགས་ཀྱི་སྤྱི་མེ་དང་མེ་མ་ཡིན་གཉིས་ཀས་སྟོང་པ་དེ་ལ་མེ་དང་མེ་མ་ཡིན་གྱིས་སྟོང་པའི་སྒྲུབ་པ་དང་དགག་པ་གཉིས་ཀ་དུས་ཅིག་ཅར་འཛིན་པ་ཡིན་ལ། དེས་སྤྱི་ལ་མེར་བཟུང་བས་ཕྱི་རོལ་གྱི་མེ་ཤུགས་ལ་བཟུང་བར་མི་འགྱུར་ཏེ་སྒྲོ་བཏགས་ལ་མེ་ཉིད་མེད་པས་དེར་མེ་དངོས་སུ་མ་བཟུང་བའི་ཕྱིར་རོ། །དེས་སྤྱི་ལ་མེ་མ་ཡིན་གྱི་སྟོང་པ་བཟུང་བས་ཕྱི་རོལ་གྱི་མེ་མ་ཡིན་གྱིས་སྟོང་པ་ཤུགས་ལ་བཟུང་བར་འགྱུར་ཏེ་སྤྱི་ནི་མེ་མ་ཡིན་གྱིས་སྟོང་པར་གནས་ལ་དེ་དངོས་སུ་བཟུང་བའི་ཕྱིར་རོ། །དེས་ན་སྒྲུབ་པ་ནི་དངོས་ཤུགས་གཉིས་ཀས་མ་བཟུང་བའི་ཕྱིར་ཇི་ལྟར་ན་རྟོག་པ་སྒྲུབ་པའི་ཡུལ་ཅན་དུ་འགྱུར་ཏེ་ཡོད་པ་འཛིན་ན་མ་རིག་པ་མ་ཡིན་པར་ཐལ་བའི་ཡང་ཕྱིར་རོ། །འདི་ལྟར་ཕྱི་རོལ་དང་སྒྲོ་བཏགས་སྒྲུབ་པས་མི་འདྲ་ལ་དགག་པས་འདྲ་བ་ཡིན་ཏེ་དེའི་ཕྱིར་སྒྲོ་བཏགས་ཀྱི་སྟེང་ན་དགག་པ་ལ་བློ་དོན་མཐུན་པ་ཡོད་ཅིང་ཕྱི་རོལ་གྱི་དགག་པ་དང་གཅིག་ཏུ་ཞེན་པས་ཕྱི་རོལ་གྱི་དགག་པའི་ཡང་ཡུལ་ཅན་ཡིན་ལ། སྒྲུབ་པ་ལ་ཕྱི་རོལ་དང་གཅིག་ཏུ་ཞེན་ཀྱང་སྒྲོ་བཏགས་ཀྱི་སྟེང་ན་སྒྲུབ་པ་མེད་པས་ཕྱི་རོལ་སྒྲུབ་པའི་ཡུལ་ཅན་མ་ཡིན་ཏེ་སྒྲོ་བཏགས་ཀྱི་སྟེང་ན་བློ་དང་དོན་མཐུན་པ་མེད་པའི་ཕྱིར་དང་། བློ་དོན་མི་མཐུན་པ་ཡང་ཡུལ་དང་ཡུལ་ཅན་ཡིན་ན་ནི་ཐམས་ཅད་ཐམས་ཅད་དང་ཡུལ་དང་ཡུལ་ཅན་དུ་ཐལ་བའི་ཕྱིར་རོ། །འོན་ཏེ་རྟོག་པ་རྣམས་སྒྲོ་བཏགས་བཟུང་བ་ལ་མ་བལྟོས་པར་ཕྱི་རོལ་འཛིན་ན་རྣམ་འགྲེལ་ལས། དེ་དངོས་སྒྲོ་བཏགས་རྟོགས་པ་ཡིས། །གཞན་ལས་ལྡོག་པ་རྟོགས་ཕྱིར་ཡང་། །ཞེས་བཤད་པ་དང་འགལ་ལོ། །དེའི་ཕྱིར་རྟོག་པ་རྣམས་ཕྱི་རོལ་ལ་གཞན་སེལ་བ་ཙམ་ཞིག་བྱེད་ཀྱི་སྒྲུབ་པ་ནི་མི་འཛིན་པར་དགོངས་ཏེ་ཡོད་ཀྱང་ཤེས་པ་དེ་ནི་དེའི་བདག་ཉིད་འཛིན་པ་མ་ཡིན་ཞེས་བཤད་དོ། །དེས་ན་རྟོག་པ་ཐམས་ཅད་མ་རིག་པའི་བདག་ཉིད་ཡིན་པས་མ་རིག་པའི་བག་ཆགས་ལས་ཐམས་ཅད་དུ་མེད་པ་འཛིན་པ་ཡིན་ལ། ཉམས་སུ་མྱོང་བའི་བག་ཆགས་ལས་ཡུལ་དུས་སོ་སོར་ངེས་པ་འཛིན་པར་འགྱུར་གྱི་མ་རིག་པའི་བདག་ཉིད་ཡིན་ཀྱང་ཐམས་ཅད་དུ་ཅི་རུང་རུང་འཛིན་པ་མ་ཡིན་ནོ། །དེ་ལ་ཕྱི་རོལ་གྱི་གཞན་ལས་ལྡོག་པའི་སྒྲུབ་པའི་ཆ་དེ་ནི་སྒྲ་དང་རྟོག་པས་སྒྲོ་འདོགས་བཅད་ནས་སྐྱེས་བུ་འཇུག་པའི་ཡུལ་དུ་བྱེད་པ་

༼༥༦༽

ཡིན་ཏེ་ཇི་སྐད་དུ་སེལ་བ་གྲུབ་པ་ལས། ཕྱི་རོལ་ཡང་རྣམ་པར་རྟོག་པའི་བྱེད་པས་ཁྱབ་པར་འགྱུར་གྱི། དངོས་པོའི་ཆ་ལ་རེག་པ་ནི་མ་ཡིན་ནོ་ཞེས་བཤད་དོ། །དེ་ལྟར་རྟོག་པ་གང་ལ་འཇུག་པ་དེ་ལ་སྒྲའང་འཇུག་སྟེ་སྒྲས་ཀྱང་དེ་ལྟ་བུ་སྐྱེས་བུའི་བློ་ལ་སྟོན་པ་ཡིན་ནོ་ཞེས་གདམས་སོ། །བཞི་པ་རྣམ་པར་རྟོག་པ་ལྡོག་པའི་ཡུལ་ཅན་དུ་སྒྲུབ་པ་ནི། གལ་ཏེ་རྟོག་པ་རྣམས་རང་གི་མཚན་ཉིད་རྟོགས་པར་ལྷག་པར་རློམ་པའི་ཕྱིར་དེ་རྟོགས་པ་མ་ཡིན་ནམ། གཞན་ལས་ལྡོག་པ་རྟོགས་སོ་ཞེས་ཉམས་སུ་མྱོང་བ་ནི་མེད་དོ་ཞེ་ན། དེ་ནི་མ་ཡིན་གྱི་འདིས་དངོས་ཤུགས་གཉིས་ཀ་ལ་གཞན་ལས་ལྡོག་པ་སྤྱིའི་མཚན་ཉིད་རྟོགས་པ་ཡིན་ནོ། །དེ་གང་ལས་ཞེ་ན་རྟོག་པ་ཆོས་ཅན་འདི་གཞན་ལས་ལྡོག་པ་སྤྱིའི་མཚན་ཉིད་དམ་དགག་པའི་ཡུལ་ཅན་ཡིན་ཏེ་ཕྱི་རོལ་དང་ཤིན་ཏུ་མི་འདྲ་བ་ལ་ཕྱི་རོལ་དུ་འཛིན་པའི་ཕྱིར་བུམ་པ་ལ་རྟོག་པ་བཞིན་ནོ། །དེ་ལ་སྒྲའི་དོན་ཕྱི་རོལ་དང་ཤིན་ཏུ་མི་འདྲ་བ་ལ་དེར་འཛིན་པར་ནི་རང་རིག་གིས་གྲུབ་ཅིང་དེ་ལྟར་འཛིན་པ་དེ་རྒྱུ་མཚན་མེད་པ་ནི་མ་ཡིན་ཏེ་དེ་གང་ལ་བཀག་པ་མེད་པར་ཐལ་བའི་ཕྱིར་རོ། །རྒྱུ་མཚན་གཞན་ཡང་མ་དམིགས་པའི་ཕྱིར་ཏེ་དེའི་རྒྱུ་མཚན་ནི་སྤྱིའི་མཚན་ཉིད་དང་དགག་པ་འཛིན་པ་ཡིན་ནོ། །དེས་ན་གཏན་ཚིགས་འདི་མི་མཐུན་ཕྱོགས་སྒྲུབ་པའི་ཡུལ་ཅན་ལ་འཇུག་ན་ནི་ཁྱབ་པར་བྱེད་པ་རྒྱུ་མཚན་མེད་པར་འགྱུར་བའི་ཕྱིར་ཁྱབ་བྱེད་མི་དམིགས་པས་གཏན་ཚིགས་མི་མཐུན་ཕྱོགས་ལས་ལྡོག་པ་ན་མཐུན་ཕྱོགས་སྤྱིའི་མཚན་ཉིད་དང་དགག་པའི་ཡུལ་ཅན་གྱིས་ཁྱབ་པར་འགྱུར་རོ། །ཅི་སྟེ་དེ་ལྟར་འཛིན་པའི་རྒྱུ་མཚན་སྒྲུབ་པ་འཛིན་པ་ཡིན་ནོ་སྙམ་ན་དེའི་ཚེ་དབང་པོའི་ཤེས་པ་རྣམས་ཀྱང་ཤིན་ཏུ་མི་འདྲ་བ་ལ་ཕྱི་རོལ་དུ་འཛིན་པར་འགྱུར་ཏེ་གཞན་ལས་ལྡོག་པ་རྟོགས་པས་ཁྱབ་པར་འགྱུར་རོ། །དེ་ལ་སྒྲོ་བཏགས་པའི་སྤྱིའི་མཚན་ཉིད་དངོས་སུ་བཟུང་ནས་ཕྱི་རོལ་གྱི་དེ་མ་ཡིན་བཅད་པ་མེད་པར་དགག་པའི་གཞན་སེལ་བ་སྤྱིའི་མཚན་ཉིད་དེ་ནི་ཤུགས་ལ་འཛིན་ཅིང་གཞན་ལས་ལྡོག་པ་སྒྲུབ་པ་སྤྱིའི་མཚན་ཉིད་དེ་ནི་སྐྱེས་བུ་ལ་འཇུག་པའི་ཡུལ་དུ་སྟོན་པར་བྱེད་དེ། །གཏན་ཚིགས་ཐིགས་པ་ལས་རྣམ་པར་རྟོག་པ་དེ་ལས་ནི་དངོས་པོ་ཉིད་ལ་འཇུག་པར་འགྱུར་རོ་ཞེས་གང་བཤད་པ་ཡིན་ནོ། །དེ་བཞིན་དུ་ཆོས་ཅན་དང་བསྒྲུབ་བྱ་སྔ་མ་ཉིད་ལ་ཡུལ་ངེས་པ་འཛིན་པའི་ཕྱིར་ཞེས་བྱ་བ་དང་། དངོས་པོ་དང་དངོས་པོ་མེད་པ་གཉིས་ཀར་ཞེན་ནས་འཛིན་པའི་ཕྱིར་ཞེས་པ་ཡང་བརྗོད་དེ་བསྒྲུབ་པ་དང་དགག་པར་དུས་གཅིག་ཏུ་ཞེན་ནས་འཛིན་པའི་དོན་ཏོ། །དེ་དག་དེ་ལྟར་འཛིན་པ་ནི་རང་རིག་གིས་གྲུབ་ཅིང་། ཁྱབ་པ་ནི་སྔ་མ་ཁོ་ན་ལྟར་ཤེས་པར་བྱའོ། །ལྔ་པ་རྩོད་པ་སྤོང་བ་ནི་དོན་འདི་ལ་བྲམ་ཟེ་བདེ་བྱེད་དགའ་བ་ན་རེ། རྟོག་པའི་བློ་ལ་ནི་དགག་པ་

༼༥༧༽

མི་སྣང་ལ་གང་མི་སྣང་བ་དེ་ལ་ནི་དགག་པ་སྒྲོ་གདགས་སུ་མི་རུང་ངོ་། །གཞན་ཡང་ཕྱི་རོལ་གྱི་ཤིང་མ་ཡིན་བཀག་པ་ཤིང་གི་རང་བཞིན་ཡིན་ན་ནི་ཁྱེད་ལ་ཡང་དངོས་པོའི་ཆོས་གཅིག་བཟུང་བས་ཀུན་བཟུང་བར་འགྱུར་ལ། མ་ཡིན་ན་ནི་དེ་རྟོགས་པས་ཤིང་རྟོགས་པར་མི་འགྱུར་ཏེ་དེ་ཤིང་གི་ཅི་ཡང་མ་ཡིན་པའི་ཕྱིར་རོ། །ཅི་སྟེ་མི་གསལ་བར་བཟུང་བས་ཕྱི་རོལ་མི་འཛིན་ན་ནི་མིག་ཤེས་ཀྱིས་རྒྱང་རིང་པོ་ན་གནས་པའི་དོན་མི་འཛིན་པར་འགྱུར་ཏེ། དེའི་ཕྱིར་རྟོག་པས་སྣང་བའི་ཡུལ་དུ་མི་གསལ་བའི་སྒྲུབ་པ་སྒྲོ་བཏགས་པ་དེ་དངོས་སུ་བཟུང་ནས་ཤུགས་ལ་ཕྱི་རོལ་གྱི་གཞན་ལས་ལྡོག་པའི་སྒྲུབ་པ་འཛིན་པར་བྱེད་དོ་ཞེས་སྨྲས་ཏེ་ཇི་སྐད་དུ་སེལ་བ་གྲུབ་པ་ལས། བློ་གང་ལ་ནི་གང་སྣང་མེད། །དེ་ལ་དེ་སྒྲོ་འདོགས་པའང་མེད། །ཅེས་བྱ་བ་དང་། ཤིང་མིན་བཀག་པ་ཤིང་གི་ནི། །རང་བཞིན་མ་ཡིན་ཏེ་རྟོགས་ན། །ཤིང་རྟོགས་མི་འགྱུར་གལ་ཏེ་དེར། །འགྱུར་ན་དེ་ལྟར་འགྱུར་བ་ཡིན། །ཞེས་བཤད་པ་ཡིན་ནོ། །སྐྱོན་དེ་ནི་མེད་དེ་འདི་ལྟར་དེ་ལ་དགག་པ་མི་སྣང་ན་སྒྲོ་བཏགས་ཀྱི་སྤྱིའང་མི་སྣང་བར་འགྱུར་ཏེ་དེ་ཉིད་དགག་པ་ཡིན་པའི་ཕྱིར་རོ། །འདོད་པར་ནི་མི་ནུས་ཏེ་བརྗོད་པ་དང་འདྲེར་རུང་བ་སྣང་བ་ཞེས་བཤད་པའི་ཕྱིར་རོ། །དགག་པ་སྒྲོ་མ་བཏགས་ན་ནི་སྒྲུབ་པའང་མ་བཟུང་བར་ཐལ་བ་བརྗོད་ཟིན་ལ། ཤིང་མ་ཡིན་བཀག་པ་ཤིང་གི་རང་བཞིན་མ་ཡིན་པས། དེ་རྟོགས་པས་ཤིང་རྟོགས་པར་ནི་ཁོ་བོ་ཅག་ཀྱང་མི་འདོད་ཀྱི། འོན་ཀྱང་ཤིང་སྒྲུབ་པ་ནི་མངོན་སུམ་ཁོ་ནས་འཛིན་པ་ཡིན་ནོ། །འོན་ཀྱང་རྟོག་པས་ནི་དེ་བཀག་པ་རྟོགས་པས་ཤིང་གི་བཟློག་ཕྱོགས་སུ་འཛིན་པའི་སྒྲོ་འདོགས་བསལ་ནས་སྐྱེས་བུ་ཤིང་ལ་འཇུག་པར་བྱེད་པ་ལ་ཤིང་རྟོགས་པ་ཞེས་བརྗོད་དེ་ཤིང་སྒྲུབ་པ་འཛིན་ན་ནི་སྔར་བཤད་པའི་སྐྱོན་དེ་དག་སྤང་དཀའ་བའི་ཕྱིར་རོ། །གང་ཡང་མི་གསལ་བར་འཛིན་པ་ནི་ཕྱི་རོལ་མི་འཛིན་པའི་རྒྱུ་མཚན་དུ་མི་སྨྲའི་ཡུལ་དང་ཡུལ་ཅན་ནི་བློ་དོན་མཐུན་པ་དང་མི་མཐུན་པ་ལས་ཡིན་ནོ། །དེས་ན་རྟོག་པས་སྒྲོ་མ་བཏགས་ཡོད་ཀྱང་མ་བཟུང་བའི་ཕྱིར་དང་། སྒྲོ་བཏགས་བཟུང་ཡང་མེད་པའི་ཕྱིར་དང་། རྣམ་པ་ཙམ་འཛིན་པས་དངོས་པོའི་ཡུལ་ཅན་ཡིན་ན་ནི་རྨི་ལམ་གྱི་ཤེས་པ་ལའང་ཧ་ཅང་ཐལ་བའི་ཕྱིར་རྟོག་པ་ནི་དངོས་པོ་མེད་པའི་ཡུལ་ཅན་དུ་གྲུབ་བོ། །དེའི་ཕྱིར་སྒྲ་ལས་བྱུང་བའི་རྣམ་པར་རྟོག་པ་ནི་དངོས་པོའི་ཡུལ་ཅན་མ་ཡིན་ནོ་ཞེས་བྱ་བ་ལ་སོགས་པའི་དོན་དེ་དག་གྲུབ་པ་ཡིན་ནོ། །གཞན་སེལ་བའི་སྤྲོས་པ་ལྷག་མ་རྣམས་ནི་ཚིག་ཤིན་ཏུ་མངས་པར་འགྱུར་བའི་ཕྱིར་དེ་ཕྱིར་དངོས་དངོས་མེད་རྟེན་ཅན་ཞེས་བྱ་བ་དེར་བཤད་པར་བྱའོ། །དེ་ལྟར་སྒྲ་དང་རྟོག་པ་དངོས་པོའི་ཡུལ་ཅན་ཡིན་པ་བཀག་ནས་ཡང་མངོན་སུམ་བརྗོད་དུ་མེད་པའི་ཡུལ་ཅན་ཉིད་གསལ་བར་བྱ་བའི་ཕྱིར། གསུམ་པ་གསལ་བ་ལ་རྗེས་འགྲོ་དགག་པ་ནི། སྒྲ་སྦྱོར་བ་

༼༥༨༽

ཡང་དགོས་པ་དོན་རྟོགས་པར་བྱ་བའི་ཕྱིར་སྦྱར་བ་ཡིན་ན་བརྡ་བྱས་པ་གང་ལས་སྒྲ་དང་འབྲེལ་བར་མཐོང་བ་དེ་ཕྱིས་ཐ་སྙད་ཀྱི་ཚེ་རྟོགས་པར་འགྱུར་བ་ཡིན་ན་དབང་པོའི་དོན་ནི་ཆོས་ཅན་བརྡ་བྱས་པ་ལ་དགོས་པ་མེད་དེ་རྗེས་སུ་འགྲོ་བ་དང་ལྡན་པ་ཡང་མ་ཡིན་པའི་ཕྱིར་རོ། །དེ་ཡང་ཅིའི་ཕྱིར་ཞེ་ན་འདི་ལྟར་ཡུལ་དུས་གཅིག་ཏུ་མཐོང་བའི་ཁྱད་པར་དེ་ནི་ཡུལ་དུས་གཞན་འགའ་ཞིག་ཏུ་སྟེ་གང་དུ་ཡང་གཏན་མ་མཐོང་བའི་ཕྱིར་རོ། །འོ་ན་དེ་དག་གཅིག་ཏུ་ཞེན་པ་འདི་ཇི་ལྟར་ཞེ་ན་གསལ་བའི་བདག་ཉིད་རྣམས་ནི་ཆོས་ཅན་གཅིག་ཏུ་ཞེན་ཀྱང་ཕན་ཚུན་གཅིག་ལ་གཅིག་རྗེས་སུ་འགྲོ་བ་སྟེ་ཡོད་པ་མ་ཡིན་ཏེ། བཙོ་སྲེག་ལ་སོགས་པའི་ནུས་པ་དང་ཁ་དོག་ལ་སོགས་པའི་སྣང་བ་སྟེ་རྣམ་པ་སོགས་པ་སྟེ་སྐྱེ་གནས་འཇིག་པ་ཐ་དད་པའི་གཏན་ཚིགས་ཀྱི་ཕྱིར་རོ། །བརྡའི་དུས་དང་ཐ་སྙད་ཀྱི་དུས་ཀྱི་སྒྲ་དོན་གཉིས་ལ་ནི་གསུམ་པོ་དེ་ཐ་དད་མེད་པའི་ཕྱིར་རྗེས་སུ་འགྲོ་བ་ཞེས་བརྗོད་དོ། །དེ་ལྟར་ན་དབང་པོའི་གཟུང་དོན་རྣམས་བརྡ་བྱས་པ་ལ་དགོས་པ་མེད་པས་བརྗོད་བྱ་མ་ཡིན་ལ་བརྗོད་བྱ་མ་ཡིན་པའི་ཕྱིར་མངོན་སུམ་བརྗོད་དུ་མེད་པའི་ཡུལ་ཅན་ཡིན་ནོ་ཞེས་བསྟན་པ་ཡིན་ནོ། །བཞི་པ་མི་གསལ་བའི་སྤྱི་དགག་པ་ནི། རིགས་པ་ཅན་ལ་སོགས་པ་གཟེགས་ཟན་གྱིས་ཀུན་བརྟགས་པའི་སྤྱི་མངོན་སུམ་གྱིས་འཛིན་པར་འདོད་དེ། དེ་ལ་དང་པོ་སྐྱོན་བརྗོད་པ་ནི་གསལ་བ་རྣམས་ཆོས་ཅན་འདི་ལ་དེ་ལས་ཐ་དད་པའི་སྤྱི་གཞན་དུ་གྱུར་པ་ནི་མེད་དེ། དེ་ལ་འཛིན་པའི་བློ་ཐ་དད་པ་མེད་པའི་ཕྱིར་རོ། །གསལ་བ་གང་ལ་སྒྲ་གཅིག་འཇུག་པར་འགྱུར་བའི་རྒྱུ་མཚན་དུ་གྱུར་པའི་རྗེས་སུ་འགྲོ་བ་སྟེ་ཁྱབ་པའི་དོན་ནི་མ་མཐོང་བའི་ཕྱིར་མེད་དོ། །ཁྱབ་བྱ་དོན་ཐ་དད་པ་ལ་ནི་ཁྱབ་བྱེད་བློ་ཐ་དད་པ་མཐོང་སྟེ་འབྱུང་པོའི་གཟུགས་དང་མགུལ་ཆིངས་བཞིན་ནོ། །དེས་ན་རང་གི་མཚན་ཉིད་རྣམས་ལ་སྣང་རུང་གི་སྤྱི་ཡོད་ན་ནི་དེའི་ཕྱིར་བློ་ཐ་དད་པ་ཉིད་དུ་ཐལ་ལ། དེ་མེད་པའི་ཕྱིར་དོན་ཐ་དད་པ་མེད་དོ་ཞེས་བྱ་བ་ནི་ཁྱབ་པར་བྱེད་པ་མི་དམིགས་པ་ཡིན་ནོ། །བློ་དེ་ཐ་དད་པ་མེད་ཀྱང་དོན་ཐ་དད་ཡོད་པར་རྟོག་ན་ནི་ཧ་ཅང་ཐལ་བར་འགྱུར་རོ། །ཇི་ལྟ་བུའི་ཐལ་བར་འགྱུར་ཞེ་ན་ཐ་དད་དུ་འཛིན་པའི་བློ་མེད་ཀྱང་ཐ་དད་དུ་ཡོད་ན་དབྱིབས་དང་ཁ་དོག་ལ་སོགས་པ་ཐ་དད་མེད་པ་རྣམས་ཀྱང་ཐ་དད་ཡིན་པས་དངོས་པོ་ཐམས་ཅད་ཀྱི་བདག་ཉིད་ལ་གཅིག་ཏུ་ངེས་ཏེ་གྲུབ་པ་མེད་པའི་ཕྱིར་དང་གཅིག་ཏུ་མ་གྲུབ་ན་ཐ་དད་པ་མ་རྟོགས་ཏེ་དུ་མར་ཡང་གྲུབ་པ་མེད་དེ། དུ་མ་ནི་གཅིག་བསགས་པའི་རང་བཞིན་ཡིན་པའི་ཕྱིར་རོ། །དེས་ན་བརྟན་གཡོའི་འགྲོ་བ་གཅིག་དང་དུ་མ་དང་བྲལ་བར་འགྱུར་བ་ནི་ཧ་ཅང་ཐལ་བ་ཡིན་ནོ། །

༼༥༩༽

གཉིས་པ་སྐྱོན་སྤོང་གི་ལན་དགག་པ་ནི། སྣང་དུ་རུང་བ་དེ་ལྟ་མོད་ཀྱི་སྣང་ཡང་མི་རྟོགས་ཏེ་མི་ངེས་པའི་ཕྱིར་ཐ་དད་པར་ཡང་ངེས་པར་མི་འགྱུར་རོ་ཞེ་ན་སྤྱི་དེ་ནི་མི་རྟོགས་པ་མིན་པར་ཐལ་ཏེ་སྤྱི་དེ་ལས་གསལ་བ་གཞན་ལ་བློ་དང་སྒྲ་ཐུན་མོང་བ་གཅིག་འཇུག་པར་བྱེད་པའི་ཕྱིར་རོ། །བློ་དང་སྒྲ་རྗེས་སུ་འགྲོ་བ་སྟེ་ཐུན་མོང་བ་ནི་དེ་ལ་མི་རྟེན་པའི་ཁྱད་པར་འདི་དག་ཁྱེད་ལྟར་ན་སྤྱི་མཐོང་བའི་སྟོབས་ཀྱིས་རྗེས་སུ་འགྲོ་བ་སྟེ་ཐམས་ཅད་བ་ལང་ཙམ་དུ་གཅིག་གོ་ཞེས་འཛིན་པར་འདོད་ན་ཇི་ལྟར་མི་རྟོགས་ཞེས་བྱ། ཁྱད་པར་གང་ལས་ཁྱད་པར་ཅན་གང་ལ་སྒྲ་དང་བློ་འཇུག་པ་ཁྱད་པར་དེ་མ་རྟོགས་པར་ནི་ཁྱད་པར་ཅན་གྱི་དོན་དེ་དེ་ལྟར་རྟོགས་པར་མི་འགྱུར་ཏེ། དབྱུག་པ་ཅན་ལ་སོགས་པ་བཞིན་ནོ། །འདི་སྐད་དུ་དོན་གང་དང་འབྲེལ་བར་འཛིན་པ་ལ་ནི་དོན་དེ་རྟོགས་པས་ཁྱབ་པ་དེ་ལྟ་བུའི་སྟེང་དུ་གྲུབ་ཅིང་། གསལ་བ་རྣམས་ཀྱང་ཁྱེད་སྤྱི་དང་འབྲེལ་བར་འཛིན་པར་འདོད་དེ་སྒྲ་བློ་མཚུངས་པ་གཅིག་གིས་གསལ་བ་རྣམས་རྟོགས་པར་འདོད་པའི་ཕྱིར་རོ། །དེའི་ཕྱིར་དེ་ནི་ངེས་དགོས་སོ་ཞེས་སྟོན་པ་ཡིན་ནོ། །ལྔ་པ་སྐབས་ཀྱི་དོན་བསྡུ་བ་ནི། སྤྱི་འཛིན་པ་མ་ཡིན་པ་དེ་ཕྱིར་དབང་པོ་ལས་སྐྱེས་བློ་ཐམས་ཅད་ཅེས་པ་ནི་ཆོས་ཅན་ནོ། །ཁྱད་པར་ཡུལ་ཅན་ཉིད་ནི་བསྒྲུབ་བྱའི་ཆོས་སོ། །དེ་ལ་ཞེས་པ་ལ་སོགས་པ་གཉིས་ནི་གཏན་ཚིགས་ཏེ་སྒྲའི་བརྗོད་བྱ་ཡིན་པ་ལ་ནི་རྗེས་འགྲོ་དགོས་པ་ལས་དེའང་མེད་པའི་ཕྱིར་དབང་པོའི་བློ་ནི་ཞེས་ཉེ་བར་བསྡུ་བར་བྱའོ། །དེ་དག་ཐམས་ཅད་བསྡུས་པའི་དོན་ནི་འདི་ཡིན་ཏེ་དོན་གང་ཞིག་བརྡའི་དུས་སུ་སྒྲ་གང་དང་འབྲེལ་བར་མ་མཐོང་བ་དེ་ནི་སྒྲ་དེའི་བརྗོད་བྱ་མ་ཡིན་ཏེ་དཔེར་ན་བ་ལང་གི་སྒྲ་དང་རྟ་བཞིན་ནོ། །དབང་པོའི་དོན་ཐམས་ཅད་ཀྱང་སྒྲ་ཐམས་ཅད་དང་འབྲེལ་པར་མ་མཐོང་བ་ཡིན་ནོ་ཞེས་བྱ་བ་ནི་ཁྱབ་བྱེད་མི་དམིགས་པ་ཡིན་ནོ། །འདི་ལ་སྒྲ་དང་འབྲེལ་པར་སྣང་བའི་དོན་ལ་ནི་རང་གི་ངོ་བོ་ཉིད་མེད་པས་ཁྱབ་པའི་ཕྱིར་སྒྲ་དོན་གྱི་འབྲེལ་པ་ལའང་ངོ་བོ་ཉིད་མེད་པས་ཁྱབ་བོ། །བརྡ་མ་བྱས་པའི་སྒྲ་དང་ཡང་དོན་འབྲེལ་པར་སྣང་ན་ནི་བརྡ་མ་བྱས་པའི་སྒྲ་བློས་མ་བཀོད་པས་སྒྲ་དོན་གྱི་འབྲེལ་པ་ངོ་བོ་ཉིད་དུ་ཐལ་བར་འགྱུར་རོ། །བརྡ་བྱས་པ་བཅོས་བུའི་སྒྲ་དང་འབྲེལ་པར་སྣང་བ་ལ་ནི་སྔོན་སྒྲ་དེ་དང་འབྲེལ་པར་མཐོང་བས་ཁྱབ་པའི་ཕྱིར་ཁྱབ་བྱེད་མི་དམིགས་པ་ཡིན་ནོ། །གཏན་ཚིགས་མ་གྲུབ་པའང་མ་ཡིན་ཏེ་གང་གི་ཕྱིར་དབང་པོའི་གཟུང་དོན་རྣམས་ནི་བརྡ་གཟོ་བ་ན་འགག་པའི་ཕྱིར་བརྡ་བྱ་བར་མི་ནུས་ལ། ནུས་སུ་ཟིན་ཀྱང་ཐ་སྙད་ཀྱི་དུས་སུ་རྗེས་འགྲོ་མེད་པས་རྟོག་ལྡན་དགོས་པ་མེད་པའི་བརྡ་བྱེད་པ་ལ་མི་འཇུག་གོ །འཇུག་ན་ཡང་གང་ལ་བརྡ་བྱས་པ་དེ་ནི་འདས་པ་ཡིན་ལ། ཐ་

༼༦༠༽

སྙད་ཀྱི་དུས་སུ་རྟོགས་པ་དེ་ཡང་སྔོན་མ་མཐོང་བ་ཡིན་པའི་ཕྱིར་དེ་ལ་བརྡ་བྱས་པ་མེད་པས་དེ་ནི་སྒྲ་དང་འབྲེལ་པར་གཟུང་མི་ནུས་སོ། །དེའི་ཕྱིར་དབང་པོའི་གཟུང་དོན་རྣམས་ནི་སྒྲ་དང་འབྲེལ་པར་མི་སྣང་བས་སྒྲའི་བརྗོད་བྱ་མ་ཡིན་ལ། རྟོག་པའི་ཡུལ་ནི་དེ་ལས་བཟློག་པར་གནས་པའི་ཕྱིར་དབང་ཤེས་དང་རྟོག་པ་ཡུལ་ཐ་དད་དུ་གྲུབ་པས་མངོན་སུམ་བརྗོད་དུ་མེད་པའི་ཡུལ་ཅན་དུ་གྲུབ་ལ་བརྗོད་དུ་མེད་པའི་ཡུལ་ཅན་ཡིན་པའི་ཕྱིར་ཡང་རྟོག་པ་མེད་པ་ཡིན་ནོ་ཞེས་གནས་སོ། །གསུམ་པ་རྟོག་མེད་ལ་སྐྱོན་སྤང་བའི་རྒོལ་བ་ནི། འོ་ན་ཞེས་པ་ནི་རྟོག་པ་མེད་པ་མ་བཟོད་པའི་ཚིག་གོ །ད་ནི་སྟེ་དེ་ལྟར་འདོད་པ་དེའི་ཚེ་མངོན་སུམ་ཆོས་ཅན་ཇི་ལྟར་འཇུག་ལྡོག་གི་ཐ་སྙད་དུ་འགྱུར་ཏེ་དེས་འཇུག་ལྡོག་བྱེད་པ་མི་སྲིད་པར་འགྱུར་ཏེ་དོན་མ་ངེས་པ་སྟེ་གཏན་ལ་མ་ཕེབས་པའི་བདག་ཉིད་ཡིན་པའི་ཕྱིར་རོ། །འདིའོ་ཞེས་བྱ་བ་ལ་སོགས་པས་ནི་འཇུག་ལྡོག་ངེས་པ་བྱེད་པར་སྟོན་ཏེ་སྒྲུབ་པར་བྱེད་པ་ནི་སྐྱེད་པར་བྱེད་པའོ། །བསམ་པ་ནི་འདི་ཡིན་ཏེ་མ་ངེས་པས་ནི་འཇུག་ཡུལ་སྟོན་པར་མི་ནུས་ལ། གང་མ་ངེས་པ་དེ་ནི་འཇུག་པའི་ཡུལ་ཀྱང་མ་ཡིན་ཏེ། སྐད་ཅིག་དང་སྐད་ཅིག་འཛིན་པའི་བློ་བཞིན་ནོ། །དེའི་ཕྱིར་ངེས་པར་བྱས་པ་ནི་འཇུག་པའི་ཡུལ་ཡིན་ནོ། །འཇུག་པའི་ཡུལ་མི་སྟོན་པ་ཡང་ཚད་མ་ཡིན་ན་ནི་བློ་ཐམས་ཅད་ཀྱང་ཚད་མར་ཐལ་བའི་ཕྱིར་མངོན་སུམ་ནི་ངེས་པ་ཉིད་དུ་ཁས་བླངས་དགོས་སོ་ཞེས་སྟོན་པ་ཡིན་ནོ། །གཉིས་པ་ལན་ནི་མ་ངེས་ཀྱང་འཇུག་ལྡོག་མི་བྱེད་པར་ཐལ་བའི་སྐྱོན་འདི་ནི་མེད་དེ་གང་གི་ཕྱིར་དེ་ལས་རིམ་གྱིས་ཐ་སྙད་རབ་ཏུ་འཇུག་པ་ཡིན་ནོ། །གང་ལས་ཞེ་ན་བདེ་སྡུག་གི་སྒྲུབ་བྱེད་དུ་དྲན་པ་ལས་སྐྱེས་པའི་བླང་དོར་དུ་མངོན་པར་འདོད་པ་ཡིས་འཇུག་ལྡོག་ལུས་ཀྱི་ཐ་སྙད་བྱེད་དོ། །དྲན་པ་དེ་ཡང་གང་ལས་བྱུང་ཞེ་ན་སྔོན་བདེ་སྡུག་སྒྲུབ་པར་མྱོང་བའི་མཐུ་སྟེ་ནུས་པ་ལས་བྱུང་བ་ཡིན་ནོ། །དུས་ནི་དེ་མཐོང་ཉིད་ན་བྱེད་ལ། ཡུལ་ནི་མཐོང་རྣམས་ལ་བྱེད་དོ། །དེ་རྣམ་པར་འགྲེལ་པ་ན་ལྟ་བ་ཙམ་ཡིན་པས་ནི་རྟོག་པའི་ངེས་པ་འགོག་པ་ཡིན་ལ་ཡང་གི་སྒྲས་ནི་དེ་ངེས་པ་མ་ཡིན་ཡང་འཇུག་ལྡོག་གི་རིམ་པ་ནི་འདི་ཉིད་ཡིན་ནོ་ཞེས་སྟོན་པ་ཡིན་ནོ། །མྱོང་བ་གཉིས་མཚམས་སྦྱོར་བའི་དྲན་པ་ནི་སྔོན་གྱི་བདེ་བ་སྒྲུབ་པར་བྱེད་པ་དེ་ནི་འདི་ཡིན་ནོ་ཞེས་སྔ་ཕྱི་གཅིག་ཏུ་སྲེ་བ་སྟེ་མངོན་སུམ་གྱིས་སད་པ་ཡིན་ནོ། དྲན་པ་ལས་ནི་དོན་ལ་འདོད་པ་དང་ཅིག་ཤོས་སྟེ་མི་འདོད་པར་སྣང་བ་སྐྱེ་བ་ཡིན་ལ་དེ་ལས་ནི་ཐ་སྙད་དོ། །གལ་ཏེ་མྱོང་བ་ལས་དྲན་པ་སྐྱེ་བ་དེ་གང་ལས་ཞེ་ན་གསལ་བར་ཉམས་སུ་མྱོང་བ་ཞེས་གསུངས་ཏེ་མི་གསལ་བར་མྱོང་བའམ་ཉམས་སུ་མྱོང་བ་ཙམ་གྱིས་ནི་དྲན་པའི་ས་བོན་འཇོག་མི་ནུས་པའི་ཕྱིར་ཏེ་ཆོས་ཉིད་ནི་རང་བཞིན་ནོ། །དེ་

༼༦༡༽

ལྟར་དྲན་པའི་ས་བོན་འཇོག་པར་བྱེད་པ་མངོན་སུམ་དུ་བསྟན་ནས་དྲན་པ་སད་པའི་རྒྱུ་ཡང་མངོན་སུམ་དུ་སྟོན་པ་ནི་སྔོན་མྱོང་བ་དེ་དང་འདྲ་བ་མཐོང་བ་ལས་ས་བོན་འདི་དྲན་པ་མངོན་དུ་རྒྱུ་སད་པ་སྟེ་གྲུབ་པས་མངོན་པར་འདོད་པ་ཡིན་ལ་བག་ཆགས་ཀྱི་རང་བཞིན་ཡང་ཡིན་པས་ན་མངོན་པར་འདོད་པའི་བག་ཆགས་ཏེ་དེ་འཇུག་ཅིང་དེ་ལས་ཀྱང་སྐྱེས་བུ་འཇུག་པ་ཡིན་ནོ། །དགོངས་པ་ནི་འདི་ཡིན་ཏེ་མངོན་སུམ་རྟོག་པ་དང་རྟོག་པ་མེད་པར་སྨྲ་བ་གཉི་ག་ལྟར་ན་ཡང་དང་པོ་འཇུག་པའི་ཡུལ་སྟོན་པ་ནི་མངོན་སུམ་ཡིན་པར་མཚུངས་ཤིང་དངོས་སུ་འཇུག་པར་བྱེད་པ་ཡང་འདོད་པ་ཡིན་པར་མཚུངས་པའི་ཕྱིར་དང་དྲན་པ་དང་འདོད་པས་མངོན་སུམ་དང་འཇུག་པའི་བར་དུ་བཅད་པར་ཡང་ཁྱད་པར་མེད་པའི་ཕྱིར་མངོན་སུམ་དོན་ཉེ་བ་ངེས་པའི་རྟོག་པར་འདོད་པ་ལྟར་ན་ཡང་ཚད་མ་མ་ཡིན་པར་འགྱུར་ཏེ་འཇུག་པར་བྱེད་པ་མ་ཡིན་པའི་ཕྱིར་རོ་ཞེས་སྟོན་པ་ཡིན་ནོ། །འདི་ལྟར་ངེས་པ་སྐྱེད་ནུས་ཀྱི་མངོན་སུམ་ནི་དེ་མ་སྐྱེས་ཀྱི་སྔོན་རོལ་དུ་ཚད་མ་ཉིད་དུ་གནས་པ་ཡིན་ཏེ་དོན་ཐོབ་བྱེད་ཀྱི་ནུས་པ་དེ་ལ་ཡོད་པས་དེས་སྐྱེས་བུ་དོན་ལ་མི་སླུ་བར་བྱེད་པའི་ཕྱིར་དང་། དང་པོ་ཉིད་དུ་འཇུག་པའི་ཡུལ་སྟོན་པར་བྱེད་པའི་ཕྱིར་རོ། །སྔོན་གྱི་སློབ་དཔོན་ཁ་ཅིག་ན་རེ། གོམས་པ་མ་ཡིན་པའི་མངོན་སུམ་རྣམས་ནི་ཚད་མ་མ་ཡིན་པ་ལས་འཇུག་པ་ཡིན་ནོ་ཟེར་བ་དེ་ནི་དེ་ལྟར་མི་རིགས་ཏེ། གང་གི་ཕྱིར་འདི་ལ་ཚད་མའི་མཚན་ཉིད་འཇུག་པའི་ཡུལ་སྟོན་པ་ཡོད་པའི་ཕྱིར་དང་། སྐྱེས་བུའི་དོན་སྒྲུབ་པའི་བློ་ནི་རྣམ་པ་གསུམ་དུ་ཐལ་བའི་ཕྱིར་རོ། །དེས་ན་ཚད་མ་ཉིད་དུ་མ་ངེས་པ་ལས་འཇུག་པ་ཡིན་ནོ་ཞེས་གནས་སོ། །དེ་ལྟར་བྱེ་བྲག་ཏུ་སྨྲ་བ་དབང་པོ་ཉིད་དོན་འཛིན་པའི་ཚད་མར་འདོད་པའི་ལོག་པར་རྟོགས་པ་བསལ་བའི་ཕྱིར་དབང་པོའི་མངོན་སུམ་བཤད་ནས། བཅོམ་ལྡན་འདས་ཀྱིས་གཟུགས་ཤེས་པ་ནི་རྣམ་པ་གཉིས་ཏེ་དབང་པོ་ལ་རྟེན་པ་དང་ཡིད་དོ་ཞེས་གསུངས་པའི་དགོངས་པ་བསྟན་པའི་ཕྱིར། ཀུན་ལས་བཏུས་སུ་ཡིད་ཀྱང་དོན་དང་ཞེས་དོན་འཛིན་པའི་ཡིད་ཀྱི་མངོན་སུམ་བཤད་པ་ལ་རྣ་མ་ཕུག་པ་སྐྱོན་བརྗོད་དེ། དེས་དབང་ཤེས་ཀྱིས་བཟུང་བ་འཛིན་ན་ནི་ཚད་མར་མི་རུང་ལ། མ་བཟུང་བ་འཛིན་ན་ནི་འོན་ལོང་མེད་པར་འགྱུར་ཏེ་དེ་ལའང་ཡིད་ཡོད་པའི་ཕྱིར་རོ་ཞེས་སྨྲ་སྟེ་རྣམ་འགྲེལ་ལས། སྔར་མྱོང་བ་ནི་འཛིན་པ་ན། །ཡིད་ནི་ཚད་མ་ཉིད་མི་འགྱུར། །མ་བཟུང་འཛིན་ན་ལོང་བ་ལས། །སོགས་པ་ཡིས་ཀྱང་དོན་མཐོང་འགྱུར། །ཞེས་གང་བཤད་པ་ཡིན་ནོ། །དེ་ལྟ་བུའི་རྩོད་པ་སྤང་བར་བཞེད་ནས་ཡིད་ཀྱི་མངོན་སུམ་སྟོན་པ་ན་དོན་བཞི་ལས། དང་པོ་དེའི་ངོ་བོ་ངོས་འཛིན་པ་སྟོན་པ་ནི་དབང་པོའི་ཤེས་པའི་དེ་མ་ཐག་རྐྱེན་ལས་བྱུང་ཞིང་། དབང་ཤེས་

༼༦༢༽

དེའི་གཟུང་དོན་གྱི་དེ་མ་ཐག་ཏུ་བྱུང་བའི་སྐད་ཅིག་གཉིས་པ་འཛིན་པར་བྱེད་པའི་ཡིད་ཀྱང་མངོན་སུམ་ཡིན་ནོ། །དེ་རྣམ་པར་འགྲེལ་པ་ན་དབང་ཤེས་རང་གི་ཡུལ་གྱི་དེ་མ་ཐག་ཏུ་བྱུང་བའི་དོན་གྱི་སྐད་ཅིག་མ་དེའི་ལྷན་ཅིག་བྱེད་པ་ཅན་ཏེ་དེའི་དམིགས་རྐྱེན་གྱིས་བསྐྱེད་པའི་འབྲས་བུ་ཡིད་ཀྱང་མངོན་སུམ་ཡིན་ནོ། །རྐྱེན་གྱི་ཁྱད་པར་གཉིས་པ་ནི་དབང་པོའི་རྣམ་པར་ཤེས་པའི་མཚུངས་པ་དེ་མ་ཐག་པའི་རྐྱེན་གྱིས་བསྐྱེད་པ་སྟེ་འདི་ཤེས་པར་མཚུངས་པའང་ཡིན་ལ་བར་ཆོད་མེད་པའང་ཡིན་པས་ན་དེ་སྐད་ཅེས་བརྗོད་དོ། །གང་གི་ཕྱིར་འདི་དབང་པོའི་ཤེས་པ་ལས་སྐྱེས་པ་དེ་ཉིད་ཀྱི་ཕྱིར་ལོང་བས་མཐོང་བའི་སྐྱོན་མེད་དེ་དབང་པོ་མེད་པར་མི་འབྱུང་བའི་ཕྱིར་རོ། །ཡུལ་གྱི་རྒྱུན་གཞན་པ་ཉིད་ཀྱང་མ་ཡིན་པ་ནི་འདི་དབང་ཤེས་ཀྱི་གཟུང་དོན་གྱི་རྒྱུན་གྱི་ནང་དུ་གཏོགས་པའི་སྐད་ཅིག་མ་འཛིན་གྱི་སྐྱེ་མཆེད་ཀྱི་རྫས་གཞན་ལྟ་ཞོག་དཀར་པོའི་རྒྱུན་དེ་ཉིད་སྐད་ཅིག་གཉིས་པ་ལ་སྔོན་པོར་སྐྱེས་པ་ལྟ་བུ་ལ་ཡང་འདི་དང་པོར་མི་འཛིན་ཏེ་འཛིན་ན་ནི་འོན་ལོང་མེད་པར་འགྱུར་བའི་ཕྱིར་རོ། །འདིས་ནི་བཟུང་བ་འཛིན་པས་ཚད་མ་མ་ཡིན་པར་ཐལ་བ་ཡང་སྤངས་པ་ཡིན་ནོ། །གཉིས་པ་རྩོད་པ་སྤང་བ་ལའང་རྩོད་པ་དང་པོ་ནི་ཡིད་ཀྱི་མངོན་སུམ་གྱི་གཟུང་དོན་ཆོས་ཅན་དེ་སྐྱེད་པའི་ལྷན་ཅིག་བྱེད་པ་མ་ཡིན་པར་འགྱུར་ཏེ་དབང་པོའི་ཤེས་པ་དེ་དང་འབྲས་བུ་སྐྱེད་པར་བྱེད་པའི་དུས་མཚུངས་པ་མ་ཡིན་པའི་ཕྱིར་རོ། །དེ་ཅིའི་ཕྱིར་ཞེ་ན་དོན་དེ་ཡིད་ཀྱི་མངོན་སུམ་རང་གི་ཤེས་པའི་དུས་ན་ཡོད་པའི་ཕྱིར་རོ་ཞེ་ན་ཞེས་ཡུལ་དང་ཤེས་པ་དུས་མཉམ་པར་འདོད་པས་དེ་ལྟར་རྩོད་པར་དོགས་པ་ལ་དེ་དག་ལྷན་ཅིག་བྱེད་པ་མ་ཡིན་པ་མ་ཡིན་ཏེ་དབང་ཤེས་དང་ཡིད་ཀྱི་ཡུལ་གཉིས་ཀ་ཡང་དུས་མཚུངས་ཏེ་གཅིག་པའི་ཕྱིར་རོ་ཞེས་གསུངས་སོ། །དེ་ཉིད་གསལ་བར་སྟོན་པ་ནི་ཤེས་པའི་རྒྱུར་གྱུར་པའི་ཡུལ་ནི་ཤེས་པ་དང་ལྷན་ཅིག་སྟེ་དུས་གཅིག་ཏུ་འབྱུང་བར་འགལ་བ་ཡིན་ཏེ་འདིར་ལྷན་ཅིག་པ་ལ་ནི་དེ་སྐྱེད་པའི་ནུས་པ་མེད་པས་ཁྱབ་པ་ཡིན་ལ་འགལ་བས་ཁྱབ་པ་ཉིད་ཀྱི་ཕྱིར་སྐྱེད་བྱེད་དུ་འགལ་བ་ཡིན་ནོ། །ནུས་པ་མེད་པ་ཉིད་ཅིའི་ཕྱིར་ཞེ་ན་རེ་ཤིག་འབྲས་བུའི་སྔར་ནི་རྒྱུ་མེད་པ་ཡིན་ཏེ་ཡོད་ན་ནི་དུས་མཉམ་པ་ཉམས་པའི་ཕྱིར་རོ། །མེད་པ་ལ་ཡང་ནུས་པ་མེད་པའི་ཕྱིར་འབྲས་བུ་ལ་ཉེ་བར་སྦྱོར་བ་མེད་པས་སྔར་སྐྱེད་བྱེད་མ་ཡིན་ནོ། །ནུས་པ་ཡོད་པའི་དུས་ཏེ་རྒྱུ་ཡོངས་སུ་རྫོགས་པའི་དུས་ན་ཡང་ཉེ་བར་སྦྱོར་བ་མེད་དེ་འབྲས་བུ་རྫོགས་ཟིན་པའི་ཕྱིར་རོ། །འདི་སྐད་དུ་སྔར་ནི་ནུས་པ་མེད་པས་ཕན་འདོགས་པ་མ་ཡིན་ལ། ཕྱིས་ནི་འབྲས་བུ་རྫོགས་ཟིན་པས་ཕན་འདོགས་པ་མེད་པའི་ཕྱིར་སྐྱེད་བྱེད་ནི་འབྲས་བུ་དང་ལྷན་ཅིག་ཏུ་འགལ་ལོ་ཞེས་སྟོན་པ་ཡིན་ནོ། །རྩོད་པ་གཉིས་པ་ནི་གཟུང་

༼༦༣༽

འཛིན་ནི་ལག་པ་དང་སྐྱུ་རུ་ར་གཉིས་བཞིན་མ་ཡིན་ནམ། ཕན་ཚུན་གཅིག་གི་དུས་ན་གཅིག་མེད་པའི་དུས་ཐ་དད་པ་ཇི་ལྟར་གཟུང་ཞེ་ན་ཞེས་བྱ་བ་ནི་རྒོལ་བའོ། །རྒྱུ་ཉིད་ལ་གཟུང་བར་རིག་ལ་འཐད་པ་ཤེས་པ་ནི་རིགས་པ་ཤེས་པ་སྟེ་གཟུང་འཛིན་ནི་སྣང་བའི་རྗེས་སུ་མི་འབྲང་བར་རིགས་པའི་རྗེས་སུ་འབྲང་བའི་ཕྱིར་རོ། །ཅི་འདྲ་བའི་རྒྱུ་ལ་ཞེ་ན་ཤེས་པ་ལ་རྣམ་པ་སྟེ་རང་དང་འདྲ་བའི་རྣམ་པ་འཇོག་སྟེ་འགོད་པར་ནུས་པ་ཡོད་པ་དེ་འདྲ་བ་ལ་རིག་པ་ཡིན་ནོ། །འདིར་སྐམ་པ་དང་ལྕགས་སྦྲམ་ལ་སོགས་པ་གཟུང་འཛིན་གྱི་དངོས་པོ་ཐམས་ཅད་ནི་རྒྱུ་འབྲས་སུ་གྱུར་པ་ཁོ་ན་ལས་ཡིན་ལ་དོན་གྱི་སྣང་བ་ཡང་དེ་ཡོད་མེད་ཀྱི་རྗེས་སུ་བྱེད་པའི་ཕྱིར་དེས་བྱས་པ་ཡིན་ནོ། །འདི་རྩ་བའི་ཚིག་ལེའུར་བྱས་པས་མ་བཟུང་བའི་དོན་བརྗོད་པའི་ཕྱིར་བར་སྐབས་སུ་སྦྱར་བའི་ཚིགས་སུ་བཅད་པ་ཡིན་ནོ། །གསུམ་པ་ཡུལ་སྔ་མ་འཛིན་པའི་ལུགས་དགག་པ་ནི། ཁ་ཅིག་འདི་དབང་ཤེས་ཀྱིས་བཟུང་ཟིན་གྱི་ཡུལ་འཛིན་པར་སློབ་དཔོན་ཕྱོགས་ཀྱི་གླང་པོ་བཞེད་པར་སྨྲ་བ་འགོག་པ་ནི་འདི་ཚད་མ་སྔ་མའི་ཡུལ་འཛིན་པ་ཡང་མ་ཡིན་ཏེ་ཚད་མའི་དབྱེ་བར་ཞལ་གྱིས་བཞེས་ཤིང་ཚད་མ་ནི་ཤེས་པ་གཞན་གྱིས་མ་རྟོགས་པའི་ཡུལ་ཅན་ཡིན་པའི་ཕྱིར་ཏེ། གཞན་དུ་སྟེ་བཟུང་ཟིན་འཛིན་པ་ཡིན་ན་ནི་ཧ་ཅང་ཐལ་བའི་ཕྱིར་རོ། །ཐལ་བ་ཉིད་བཤད་པ་ནི་མཐོང་བའི་འདུ་བྱེད་ཅེས་གསུངས་ཏེ་འདིར་དགོངས་པ་ནི་འདི་ཡིན་ཏེ་མངོན་སུམ་གྱི་བྱ་བ་ནི་མཐོང་བ་ཡིན་ལ་རྟོག་པའི་བྱ་བ་ནི་རྟོག་པ་ཡིན་ཏེ་ཁོ་བོ་རྟོག་པར་བྱེད་ཀྱི་མཐོང་བ་ནི་མ་ཡིན་ནོ་ཞེས་བྱ་བར་ནི་རང་རིག་གིས་གྲུབ་པའི་ཕྱིར་རོ། །མངོན་སུམ་གྱི་རྗེས་སུ་བྱུང་བའི་རྟོག་པ་རྣམས་ནི་རང་གི་བྱ་བ་སྤངས་ནས་མཐོང་ངོ་ཞེས་མཐོང་བའི་བྱ་བ་འཛིན་ཏེ་དེས་ན་དེས་བྱ་བ་དེ་འཛིན་པ་དེ་སྲིད་དུ་མངོན་སུམ་གྱི་མཐོང་བའི་འདུ་བྱེད་མ་ཉམས་པར་བལྟའོ། །དེ་མ་ཉམས་པ་དེ་སྲིད་དུ་དང་པོར་སྐྱེས་པའི་མངོན་སུམ་ངེས་པ་འདྲེན་ནུས་དེ་ངེས་པ་སྐྱེད་པའི་སྔོན་རོལ་དུ་ཚད་མ་ཉིད་ཡིན་ལ་མངོན་སུམ་ཕྱི་མ་རྣམས་ནི་བྱ་བ་མེད་པའི་བློ་རྣམ་གྲངས་པ་ཡིན་ནོ། །འཁྲུལ་བའི་རྒྱུས་ངེས་པ་སྐྱེད་པའི་ནུས་པ་མེད་པ་ཡང་འཇུག་པའི་ཡུལ་མི་སྟོན་པས་ཚད་མ་མ་ཡིན་ཏེ་སྨིག་རྒྱུ་འཛིན་པའི་མངོན་སུམ་བཞིན་ནོ། །དེས་ན་མཐོང་བས་བསྐྱེད་པའི་དྲན་པའི་འདུ་བྱེད་མ་ཉམས་ཏེ་མ་ཞིག་པའམ་གཟུང་བའི་དངོས་པོ་འཛིན་པ་ནི་དྲན་པ་ལས་ཚད་མ་མ་ཡིན་པར་ཁྱད་པར་མེད་པ་ཡིན་ཏེ་གཏན་ཚིགས་ཐིགས་པ་ལས་མངོན་སུམ་གྱི་སྐད་ཅིག་ཕྱི་མ་རྣམས་གྲུབ་པ་དང་བདེ་བ་ཐ་དད་པ་མེད་པའི་ཕྱིར་རོ་ཞེས་གང་བཤད་པ་ཡིན་ནོ། །དེས་ན་གང་ཅུང་ཟད་མ་འཁྲུལ་བའི་ཤེས་པ་དེ་ཐམས་ཅད་ཚད་མ་ཡིན་ན་ནི་ཚད་མའི་གྲངས་ངེས་པ་མེད་པར་ཧ་ཅང་ཐལ་བ་ཡིན་ཏེ་ཀུན་ལས་བཏུས་ལས།

༼༦༤༽

ཡང་ཡང་ཤེས་པའང་མ་ཡིན་ཏེ། །ཐུག་པ་མེད་འགྱུར་དྲན་སོགས་བཞིན། །ཞེས་བཤད་པ་ཡིན་ནོ། །སྐྱོན་གཞན་ཡང་བཤད་པ་ནི་སྒྲོ་འདོགས་གཅོད་པའམ་འཇུག་པའི་ཡུལ་སྟོན་པའི་བྱ་བ་རྫོགས་པའི་ལས་ལ་འཇུག་པ་ཆོས་ཅན་སྒྲུབ་པར་བྱེད་པ་ཡིན་ནོ་ཞེས་བྱ་བ་ཡང་སྒྲུབ་པར་བྱེད་པའི་ཚུལ་ཏེ་ལུགས་ལས་འདས་པ་ཡིན་ཏེ་གཞན་གྱིས་སྔོན་མ་བྱས་པ་ཁྱད་པར་དུ་བྱེད་པ་མ་ཡིན་པའི་ཕྱིར་ཏེ་སྒྲུབ་བྱེད་ཡིན་པ་ལ་ནི་གཞན་གྱིས་སྔོན་མ་བྱས་པ་ཁྱད་པར་དུ་བྱེད་དགོས་པའི་ཕྱིར་རོ། །དེས་ན་ཚད་མའི་སྒྲ་ནི་སྒྲུབ་པར་བྱེད་པ་ལ་འཇུག་ལ། འདི་སྒྲུབ་བྱེད་ཡིན་ན་ནི་ཅི་ལྟར་ཅུང་ཟད་མི་བྱེད་པ་ཡིན་ན་ཅུང་ཟད་མི་བྱེད་ན་ཡང་ཅི་ལྟར་སྒྲུབ་བྱེད་ཡིན། གང་གི་ཕྱིར་དེ་ལྟར་ཧ་ཅང་ཐལ་བ་དང་སྒྲུབ་བྱེད་དུ་མི་འཐད་པ་དེའི་ཕྱིར་གཟུང་བ་འཛིན་པ་ནི་ཚད་མ་མ་ཡིན་གྱི་ཚད་མ་ནི་མ་རྟོགས་པའི་དུལ་ཅན་ཡིན་ནོ་ཞེས་གནས་སོ། །གཞན་ཡང་དབང་པོ་དང་ཡིད་ཀྱི་མངོན་སུམ་གྱི་བློ་རྣམས་ནི་རིམ་གྱིས་འབྱུང་བར་འགལ་ནས་ཅིག་ཅར་འབྱུང་བར་འགྱུར་ཏེ་དོན་གཅིག་པོ་དེ་རྒྱུར་གྱུར་པ་ཅན་ཏེ་དོན་གཅིག་གིས་བསྐྱེད་པའི་ཕྱིར་རོ། །ཡང་གི་སྒྲ་སྔ་མ་དང་ཕྱི་མ་གཉིས་ནི་སྐྱོན་གཞན་སོག་པ་ཡིན་ནོ། །གལ་ཏེ་རྐྱེན་ལ་ལྟོས་ནས་རིམ་གྱིས་སྐྱེད་དོ་སྙམ་ན་རྐྱེན་འདི་ལ་ཛྙཱ་ན་ཤྲི་ནི་དབང་ཤེས་ཀྱི་གཟུང་དོན་དེ་རྟག་པ་ཡིནཔས་ཡིད་ཀྱི་མངོན་སུམ་གྱི་དུས་ནའང་མ་འགགས་པར་ཡོད་པ་ལ། དབང་ཤེས་ཀྱི་དུས་ན་ཡིད་ཀྱི་མངོན་སུམ་མེད་པ་ནི་དབང་ཤེས་ཀྱི་གཟུང་དོན་དེ་རྐྱེན་ལ་ལྟོས་ནས་ཡིད་ཤེས་སྐྱེད་དོ་ཞེ་ན། རྟག་པ་དེ་རྐྱེན་གཞན་ལ་ལྟོས་པར་མི་འཐད་པའི་ཕྱིར་དང་། མི་ལྟོས་ནའང་རིམ་གྱིས་མི་སྐྱེ་བ་དང་། ཁྱད་པར་དུ་བྱ་བ་ཉིད་ཡིན་ན་གཞན་མི་རྟག་པ་ཉིད་ཡིན་ནོ་ཞེས་འཆད་དོ། །གཞན་གྱི་ཁྱད་པར་དུ་བྱར་མེད་པ་ནི་དེ་ལ་ལྟོས་པར་མི་འཐད་ལ། མི་ལྟོས་ན་ཡང་དེ་ལས་རིམ་གྱིས་སྐྱེ་བ་མི་འཐད་དོ། །དེ་ལ་ཁྱད་པར་དུ་བྱར་མེད་པ་ནི་དོན་དེ་སྔོན་ཉིད་དུ་གྲུབ་ཟིན་པ་ཡིན་ལ། ཡང་གི་སྒྲ་ནི་འགལ་བའི་བསྒྲུབ་བྱ་གཅིག་ལ་གཏན་ཚིགས་གཉིས་སོག་པ་ཡིན་ནོ། །བཞི་པ་ཡུལ་གཞན་འཛིན་པའི་ཚུལ་བརྗོད་པ་ནི། གཟུང་དོན་དེ་ལྟོས་བཅས་ཡིན་པས་རྐྱེན་གྱིས་ཁྱད་པར་དུ་བྱ་བ་ཡིན་ནོ་ཞེ་ན་ཡུལ་ཐ་དད་དུ་གྲུབ་བོ་ཞེས་སྟོན་པ་ནི་ཁྱད་པར་དུ་ཞེས་པ་སྟེ་གཞན་ནི་དབང་པོའི་གཟུང་དོན་ཏེ་དེ་ནི་ཁྱད་པར་དུ་བྱར་མེད་པ་ཡིན་ལ་འདི་ནི་བྱར་ཡོད་པའི་ཕྱིར་རོ། །གཞན་ཡང་དབང་ཤེས་ཀྱི་དོན་རྣམས་ནི་སྐད་ཅིག་མ་ཉིད་ཀྱིས་འདས་ཏེ་འགགས་པའི་ཕྱིར་དེའི་ཚེ་མེད་པ་ཡིན་ལ་མེད་པ་ནི་འཛིན་པ་མ་ཡིན་ནོ། །དབང་ཤེས་ལའང་ཐལ་བ་ནི་མ་ཡིན་ཏེ་སྣང་བའི་ཚུལ་གྱིས་མི་འཛིན་ཀྱང་རྣམ་པ་གཏད་པའི་ཚུལ་གྱིས་འཛིན་པའི་ཕྱིར་དང་། འདིའི་རྣམ་པ་གཏོད་བྱེད་ནི་དབང་

༼༦༥༽

ཤེས་ཀྱི་གཟུང་དོན་མ་ཡིན་པའི་ཕྱིར་རོ། །དབང་པོའི་གཟུང་དོན་ལས་མི་སྐྱེ་བ་དེའི་ཕྱིར་ཁྱད་པར་དུ་བྱས་པའི་རྐྱེན་གྱིས་བསྐྱེད་པ་ཡིན་ལ་དེས་ན་དོན་གཞན་འཛིན་པ་ཡིན་ནོ། །ཡང་ན་འདི་དབང་པོ་གཟུགས་ཅན་ལས་ལྟོས་པ་མ་ཡིན་ཡང་དེ་མ་ཐག་པའི་རྐྱེན་སོ་སོ་ལས་སྐྱེས་པའི་ཕྱིར་དོན་སོ་སོ་རིག་པ་ཡིན་ནོ་ཞེས་སྟོན་པ་ཡིན་ནོ། །དོན་འདི་ལ་སློབ་དཔོན་ཆོས་མཆོག་ན་རེ། གྲུབ་པའི་མཐའ་ལས་གྲགས་པའི་ཡིད་ཀྱི་མངོན་སུམ་སློབ་དཔོན་ཕྱོགས་ཀྱི་གླང་པོས་བཤད་པ་ལ་སྐྱོན་བཀོད་པ་སྤང་བའི་ཕྱིར་འདི་བཤད་པ་ཡིན་ལ་འདི་སོ་སོ་སྐྱེ་བོ་ལ་ནི་ཚད་མ་མ་ཡིན་གྱི་འཕགས་པ་ལ་ཚད་མར་བརྗོད་པ་ཡིན་ནོ་ཞེས་ཟེར་རོ། །ཁ་ཅིག་ན་རེ། སོ་སོ་སྐྱེ་བོའི་ཚེ་ནའང་དབང་པོའི་མངོན་སུམ་དང་བསྡོམས་ནས་ཚད་མའི་བྱ་བ་གཅིག་བྱེད་པ་ཡིན་ནོ་ཞེས་ཟེར་རོ། །ཡིད་ཀྱི་མངོན་སུམ་སྐྱེ་བའི་ཚུལ་ལ་ཊཱི་ཀ་བྱེད་གཞན་གྱི་འདོད་པ་ནི་སྡེ་བདུན་རྒྱན་གྱི་མེ་ཏོག་དུ་བལྟའོ། །ཡིད་ཀྱི་མངོན་སུམ་བཤད་ནས་དཔྱོད་པ་བ་བློ་ལྐོག་གྱུར་དུ་འདོད་པ་དང་བྱེ་བྲག་ཏུ་སྨྲ་བ་རང་རིག་མེད་པར་འདོད་པའི་ལོག་རྟོགས་བསལ་བའི་ཕྱིར། རང་རིག་མངོན་སུམ་འཆད་པ་ན་རང་བཞིན་ངོས་གཟུང་བ་དང་། དེ་ལ་རྟོག་པ་དགག་པ་དང་། རིག་བྱ་ཤེས་པའི་རང་བཞིན་དུ་སྒྲུབ་པ་དང་གསུམ་ལས། དང་པོ་ནི་བདེ་བ་ལ་སོགས་ཞེས་པ་སྟེ་སོགས་པའི་སྒྲས་ནི་སྡུག་བསྔལ་ལ་སོགས་པ་གཟུང་ངོ་། །དེ་དག་རང་གིས་རང་རིག་པ་ནི་ཇི་ལྟ་བར་ཉམས་སུ་མྱོང་བ་སྟེ་དེ་ལྟ་བུ་ནི་མངོན་སུམ་ཡིན་ནོ། །འདིས་ནི་ཁ་ཅིག་ཤེས་པ་བེམ་པོ་དང་དངོས་མེད་ལས་ལོག་ནས་རིག་པར་སྐྱེས་པ་ཙམ་རང་རིག་གི་དོན་དུ་འདོད་པ་བསལ་ཏེ་དེ་ལྟ་ན་ནི་རང་མ་རིག་པར་འདོད་པ་རྣམས་ཀྱང་རང་རིག་ཁས་ལེན་པར་ཐལ་བའི་ཕྱིར་དང་གཞན་རིག་ཀྱང་རང་རིག་ཏུ་འགྱུར་བའི་ཕྱིར་རོ། །གང་ཡང་དབུ་མ་རྒྱན་ལས། རྣམ་ཤེས་བེམ་པོའི་རང་བཞིན་ལས། །བཟློག་པ་རབ་ཏུ་སྐྱེ་བ་སྟེ། །བེམ་མིན་རང་བཞིན་གང་ཡིན་པ། །དེ་ཡི་བདག་ཉིད་ཤེས་པ་ཡིན། །ཞེས་བཤད་པ་དེའི་དོན་ཀྱང་ཁོ་བོ་ཅག་འདོད་པ་འདི་ཉིད་ཡིན་ཏེ་དེ་ཉིད་ལས་དེ་ལྟ་བས་ན་གསལ་བར་བྱེད་པ་གཞན་ལ་མི་ལྟོས་པར་རང་གསལ་བའི་བདག་ཉིད་ནི་རྣམ་པར་ཤེས་པའི་རང་རིག་པ་ཞེས་བྱའོ་ཞེས་བཤད་པའི་ཕྱིར་རོ། །དེ་རྣམ་པར་འགྲེལ་པ་ན་ཀྱང་གི་སྒྲ་ནི་མངོན་སུམ་སྔ་མ་གཉིས་སྡུད་པ་ཡིན་ལ། བདེ་སོགས་སྨྲོས་པ་ནི་རྩོད་པ་མེད་པའི་མྱོང་བ་བསྟན་པའི་ཕྱིར་རོ། །སློབ་དཔོན་ཕྱོགས་ཀྱི་གླང་པོས་བདེ་བ་ལ་སོགས་པ་ཡང་དག་པར་རིག་པ་ནི་གསལ་བ་ཉིད་དོ་ཞེས་གསུངས་པའི་གཞུང་བཤད་པའི་ཕྱིར་ཏེ་ཤེས་པ་ཐམས་ཅད་ནི་རང་རིག་ཉིད་དུ་བཞེད་པ་ཡིན་ནོ། །གཉིས་པ་ལ་དོན་གསུམ་ལས་དང་པོ་བརྡ་མི་ནུས་པ་ནི་བདེ་བ་ལ་སོགས་པ་ནི་ཆོས་ཅན་ནོ། །

༼༦༦༽

རྣམ་པར་རྟོག་པ་ཞེས་བྱ་བ་ནི་བསྒྲུབ་བྱའོ། །དེ་གང་གི་ཕྱིར་ཞེ་ན་བདེ་སོགས་རྣམས་ལ་རང་རིག་གིས་བརྡ་མི་ནུས་པའི་ཕྱིར་ཞེས་བྱ་བ་ནི་ཁྱབ་པར་བྱེད་པ་མི་དམིགས་པ་ཡིན་ཏེ། གང་ཞིག་གང་ལ་རྟོག་པ་ཡིན་པ་དེ་ལ་ནི་དེས་བརྡ་བྱེད་ནུས་པས་ཁྱབ་པའི་ཕྱིར་རོ། །བརྡ་མི་ནུས་པའི་གཏན་ཚིགས་སྨྲས་པ་ནི་དེ་དག་གི་བདག་ཉིད་གཞན་ལ་རྟེན་པ་མིན་པའི་ཕྱིར་ཞེས་པ་སྟེ་རང་ཉིད་རང་དང་ཐ་དད་མེད་པའམ་དུས་གསུམ་དུ་མི་སྡོད་པའི་ཕྱིར་ཞེས་བྱ་བའི་དོན་ཏོ། །དེ་ལ་བདེ་སྡུག་སྐྱེས་པ་རྣམས་ནི་རང་རིག་གིས་ཡུལ་དུ་བྱེད་པ་དང་བརྗོད་པ་གཟོ་བ་དང་སྒྲ་འགོད་པ་སྟེ་གསུམ་དུ་སྡོད་པ་མི་སྲིད་པས་མ་སྐྱེས་པ་ཉིད་ཡུལ་དུ་བྱ་སྟེ་བརྗོད་པར་གཟོས་ནས་སྒྲ་བཀོད་དེ་སྐྱེས་པ་སྒྲའི་ཁྱད་པར་ཅན་དུ་འཛིན་གྲང་ན་དེ་ཡང་མི་སྲིད་དེ་འདི་ལྟར་རང་གིས་རང་ལ་འགོད་པའམ་ཤེས་པ་གཞན་གྱིས་ཡིན། རང་གིས་ཡིན་ནའང་སྐྱེས་པའམ་མ་སྐྱེས་པ་ཡིན་གྲང་། གཉིས་པ་འགོག་པའི་གཞི་དང་བྱ་བ་དང་བྱེད་པ་གསུམ་བདེ་བ་ཞེས་བྱ་བ་དང་། རང་རིག་པས་ཞེས་པ་དང་། རང་རིག་པས་ཞེས་པ་དང་། རང་རིག་དེ་ནི་བདེ་སྡུག་དེའི་བདག་ཉིད་ཀྱི་ཞེས་པ་སྟེ་དེ་མ་སྐྱེས་ན་དེའང་མ་སྐྱེས་པས་དེས་དེ་ཡུལ་དུ་མ་བྱས་པས་བརྗོད་པར་གཟོ་བ་དང་སྒྲ་བཀོད་པ་མེད་དོ། །འདི་ལྟར་བརྡ་སྦྱོར་བ་ནི་སྒྲའི་བརྗོད་བྱར་འཛིན་པ་ཡིན་ལ། ཡུལ་དུ་བྱེད་པ་ནི་འཛིན་པ་ཙམ་ཡིན་ནོ། །འཛིན་པའི་བྱེ་བྲག་ལ་ནི་འཛིན་པའི་སྤྱིས་ཁྱབ་པའི་ཕྱིར་གང་ཞིག་གང་གིས་ཡུལ་དུ་མ་བྱས་པ་དེ་ནི་དེས་སྒྲ་འགའ་ཞིག་གི་བརྗོད་བྱར་བྱེད་པ་མ་ཡིན་ཏེ་དཔེར་ན་བ་ལང་གི་ཤེས་པས་རྟ་བཞིན་ནོ། །ངེས་པའི་བདག་ཉིད་མ་སྐྱེས་པ་ཡང་རང་རིག་པས་ཡུལ་དུ་བྱས་པ་མ་ཡིན་ནོ་ཞེས་བྱ་བ་ནི་ཁྱབ་པར་བྱེད་པ་མི་དམིགས་པ་ཡིན་ནོ། །སྐྱེས་པ་ལ་བྱེད་པ་འགོག་པའི་གཞི་དང་བྱ་བ་དང་བྱེད་པ་གསུམ་རང་རིག་འདི་ཞེས་པ་དང་། སྐྱེས་པ་འདི་དག་ལ་ཞེས་པ་དང་། བདག་ཉིད་ལ་ཞེས་པ་སྟེ་འཇུག་པ་ནི་སྦྱོར་བའོ། །འདི་སྐད་དུ་བརྡ་བྱེད་པ་ལ་ནི་བྱ་བའི་ཡུལ་གཟུང་ཆར་སྣང་བས་ཁྱབ་པ་ལས་དེ་མེད་པའི་ཕྱིར་རོ་ཞེས་སྟོན་པ་ཡིན་ནོ། །དེའི་ཕྱིར་གང་ཞིག་གང་ལ་གཟུང་བའི་ཆ་ཉིད་དུ་མི་སྣང་བ་དེ་ནི་དེས་སྒྲ་དང་སྦྱར་ནས་འཛིན་པ་མ་ཡིན་ཏེ་དཔེར་ན་བ་ལང་གི་ཤེས་པས་རྟ་བཞིན་ནོ། །བདེ་བ་ལ་སོགས་པ་ཡང་རང་རིག་ལ་གཟུང་བའི་ཆར་མི་སྣང་བ་ཡིན་ནོ་ཞེས་བྱ་བ་ནི་ཁྱབ་བྱེད་མི་དམིགས་པ་ཡིན་ནོ། །འདི་ལྟར་བརྗོད་བྱའི་ཁྱབ་བྱེད་ཐ་དད་པར་སྣང་བ་དང་འགལ་བ་ཐ་དད་མེད་པར་སྣང་བ་ནི་བདེ་སོགས་ལ་ཡོད་པ་ཡིན་ལ་དེ་ལ་ནི་ཐ་དད་དུ་སྣང་ནས་རང་རིག་ནི་བརྡ་བྱེད་པར་འགལ་བ་ཡིན་ནོ། །གཞན་ཡང་རང་གིས་རང་ལ་བརྡ་སྦྱོར་ན་གཟུང་འཛིན་མེད་པའི་བརྡར་འགྱུར་ན་དེ་ནི་མེད་པའི་ཕྱིར་རོ། །ཡང་ཞེས་བྱ་བ་ནི་འདི་དག་ལ་ཞེས་པའི་བསྒྲུབ་བྱ་ལ་གཏན་ཚིགས་སོག་པའོ། །དེ་ཅིའི་ཕྱིར་ཞེ་ན་བདེ་

༼༦༧༽

སོགས་དེའི་རང་བཞིན་སྔོན་མཐོང་ན་གཟོ་བ་དང་འགོད་པ་སྔོན་བྱེད་པར་འགྱུར་བ་ལས་སྔོན་མ་མཐོང་བའི་ཕྱིར་དང་། མཐོང་བ་དེ་ཉིད་ཀྱི་ཚེ་ནི་བྱེད་པ་མ་ཡིན་ཏེ་སྒྲ་བརྗོད་པར་གཟོ་བ་ན་ཡུལ་བདེ་སོགས་དང་རང་རིག་དེ་ཐ་དད་མེད་པས་ན་བདེ་སོགས་སུ་མ་ཟད་རང་རིག་པ་ཡང་འགགས་པའི་ཕྱིར་དེ་ལྟར་དུ་ཐལ་བ་ཡིན་ནོ། །གཟུང་བ་དང་འཛིན་པ་གང་དག་སྒྲ་གང་འགོད་པའི་དུས་ན་ཞིག་པ་གང་ཡིན་པ་དེ་དག་གིས་ནི་བརྡ་བྱེད་པ་མ་ཡིན་ཏེ་དཔེར་ན་བ་ལང་གི་སྒྲ་འགོད་པའི་དུས་ལས་སྔར་འགགས་ནས་ཡུན་རིང་དུ་ལོན་པའི་བ་ལང་དང་ལྷ་སྦྱིན་བདག་སྦྱིན་ནོ། །བདེ་སོགས་དང་རང་རིག་ཀྱང་དེ་ལ་སྒྲ་འགོད་པའི་དུས་ན་ཞིག་པ་ཡིན་ནོ་ཞེས་བྱ་བ་ནི་ཁྱབ་པར་བྱེད་པ་མི་དམིགས་པ་ཡིན་ནོ། །གལ་ཏེ་འོག་རོལ་དུ་བྱུང་བའི་ཤེས་པ་གཞན་གྱིས་བརྡ་བྱེད་དོ་སྙམ་ན་གཞན་གྱིས་ཀྱང་ཞེས་གསུངས་ཏེ་དུས་ཐ་དད་ལ་ནི་གཅིག་སྐྱེས་པའི་ཚེ་གཅིག་མེད་པའི་ཕྱིར་དང་། དུས་གཅིག་པ་ལ་ནི་འབྲེལ་བ་མེད་པས་དེས་དེ་དངོས་སུ་རིག་པ་མ་ཡིན་པའི་ཕྱིར་བརྡ་མི་ནུས་ཏེ་རིག་པ་དང་མ་རིག་པ་གཉིས་ཀས་བརྡ་ནུས་ན་ཐམས་ཅད་ཀྱིས་ཐམས་ཅད་ལ་བརྡ་ནུས་པར་འགྱུར་བའི་ཕྱིར་རོ། །གཉིས་པ་བརྡ་དོན་མེད་པ་ནི་ཡང་སྟེ་ཕྱིས་ཐ་སྙད་ཀྱི་དུས་སུ་འབྱུང་བ་མ་ཡིན་པའི་རང་གི་མཚན་ཉིད་ལ་ནི་བརྡ་བྱས་པ་དོན་ཏེ་དགོས་པ་མེད་པའི་ཡང་ཕྱིར་བརྡ་མི་བྱེད་དོ། །ཡང་གི་སྒྲ་ནི་རང་རིག་ལ་རྟོག་པ་མི་སྲིད་པ་ལ་གཏན་ཚིགས་སོག་པའོ། །དེ་ལྟར་བརྡ་མི་ནུས་པར་བསྒྲུབས་ནས། གསུམ་པ་དེས་ན་རྟོག་པ་མེད་པར་བསྟན་པ་ནི་བརྡ་མི་ནུས་པ་དེ་ཕྱིར་ཞེས་པ་ནི་གཏན་ཚིགས་སོ། །བདེ་སྡུག་དེ་དག་རང་རིག་ནི་ཆོས་ཅན་ནོ། །བརྗོད་པ་ནི་སྒྲ་སྤྱི་སྟེ་རྗེས་འབྲེལ་ཅན་མ་ཡིན་པ་ནི་དེ་སྣང་བ་མ་ཡིན་པ་སྟེ་བསྒྲུབ་བྱའོ། །བརྡ་མི་ནུས་པའི་ཕྱིར་ཞེས་པ་ནི་དེ་ཕྱིར་གྱི་འགྲེལ་པའོ། །གང་བདེ་བ་ལ་སོགས་པ་ཞེས་ཚིག་རྣམ་པར་སྦྱར་རོ། །སྦྱོར་བ་ནི་གང་ཞིག་སྒྲ་གང་གི་བརྗོད་བྱར་བརྡ་ངེས་པར་མ་སྦྱར་བ་དེ་ནི་དེས་ཁྱད་པར་ཅན་དུ་གཟུང་བར་བྱ་བ་མ་ཡིན་ཏེ་དཔེར་ན་བ་ལང་གི་སྒྲས་རྟ་བཞིན་ནོ། །བདེ་བ་ལ་སོགས་པའི་བདག་ཉིད་ཀྱང་སྒྲ་ཐམས་ཅད་ཀྱི་བརྗོད་བྱར་བརྡ་མ་སྦྱར་བ་ཡིན་ནོ་ཞེས་བྱ་བ་ནི་ཁྱབ་པར་བྱེད་པ་མི་དམིགས་པ་ཡིན་ཏེ་འདི་ལྟར་སྒྲའི་ཁྱད་པར་ཅན་དུ་འཛིན་པ་ནི་བརྡའི་རྗེས་སུ་འགྲོ་ལྡོག་བྱེད་པའི་ཕྱིར་བརྡ་འཛིན་པས་ཁྱབ་པ་ཡིན་ནོ། །མངོན་སུམ་གྱི་ཚད་མ་ཡིན་ནོ་ཞེས་བྱ་བ་ནི་རྟོག་པ་མེད་པར་བསྒྲུབས་པའི་ཕྱིར་དང་རང་ཉིད་རང་ལ་མ་འཁྲུལ་ཞིང་སྒྲོ་འདོགས་གཅོད་པའི་ཕྱིར་རོ། །གསུམ་པ་རེག་བྱ་ཤེས་པའི་རང་བཞིན་དུ་སྒྲུབ་པ་ལ་རིགས་པ་ཅན་ལ་རྒྱུ་མཚུངས་པའི་གཏན་ཚིགས་ཀྱིས་སྒྲུབ་པ་དང་། གྲངས་ཅན་ལ་ཁྱད་པར་དུ་འགྱུར་བའི་གཏན་ཚིགས་ཀྱིས་སྒྲུབ་པ་གཉིས་ལས། དང་

༼༦༨༽

པོ་ལ་ཁ་ཅིག་ན་རེ་ཞེས་བྱ་བ་ནི་རིགས་པ་ཅན་ཡིན་ཏེ་དེ་ནི་ཚིག་གི་དོན་བཅུ་དྲུག་འདོད་དེ། འདི་ལྟར་ཚད་མ་དང་། གཞལ་བྱ་དང་། ཐེ་ཚོམ་དང་། དགོས་པ་དང་། དཔེ་དང་། གྲུབ་མཐའ་དང་། ཡན་ལག་དང་། རྟོག་གེ་དང་། གཏན་ལ་དབབ་པ་དང་། རྩོད་པ་དང་། རྗོད་པ་དང་། སུན་ཅི་ཕྱིན་དུ་བརྒལ་བ་དང་། གཏན་ཚིགས་ལྟར་སྣང་བ་དང་། ཚིག་དོར། ལྟག་ཆོས་དང་། ཚར་གཅད་པའི་གནས་རྣམས་ཡིན་ནོ། །འདི་དག་རྒྱས་པ་ནི་ཞིབ་མོ་རྣམ་པར་འཐག་པར་བལྟ་བར་བྱའོ། །དེ་ལ་འདིའི་ལུགས་ཀྱི་བདག་ནི། གཞན་དག་ཀྱང་ནི་འདིར་བདག་ཉིད། །འདོད་དང་སྡང་སོགས་ཡོན་ཏན་ཅན། །རྟེན་དང་ཀུན་འཇུག་ཟ་བ་པོ། །རང་ཉིད་བེམ་པོའི་ངོ་བོར་འདོད། །ཅེས་འབྱུང་བ་ཡིན་ནོ། །དེ་ལ་རྟེན་པའི་ཡོན་ཏན་ནི་བཅུ་གསུམ་སྟེ། མིག་ལ་སོགས་པའི་བློ་ལྔ་དང་། བདེ་བ་དང་སྡུག་བསྔལ་དང་། འདོད་ཆགས་དང་ཞེ་སྡང་དང་། དགེ་བ་དང་སྡིག་པ་དང་། འདུས་བྱས་པ་དང་འབད་པ་སྟེ་འབད་པ་ནི་བརྩོན་འགྲུས་སོ། །དེས་ན་དེ་དག་ན་རེ། བདེ་བ་ལ་སོགས་པ་རྣམས་ནི་རང་དང་གཞན་རིག་པ་ཤེས་པའི་རང་བཞིན་ནི་མ་ཡིན་གྱི་འོན་ཀྱང་བུམ་པ་ལྟར་གཟུང་བ་ཡིན་ནོ། །འོ་ན་དེ་དག་ཕྱི་རོལ་གྱི་རང་བཞིན་དུ་སྣང་བར་འགྱུར་རོ་ཞེ་ན། མི་འགྱུར་ཏེ་བདག་གི་དོན་ཏེ་གཞི་གཅིག་ལ་འདུ་བ་ཅན་གྱི་ཤེས་པས་རིག་པར་བྱ་བ་ཡིན་པའི་ཕྱིར་རོ། །བསམ་པ་ནི་འདི་ཡིན་ཏེ་བདེ་སོགས་དང་མིག་ལ་སོགས་པའི་ཤེས་པ་ནི། ཇི་སྐད་བཤད་པའི་བདག་གི་གཞི་གཅིག་ལ་འདུས་པ་ཡིན་ནོ། །གང་གི་ཕྱིར་རིག་བྱ་རིག་བྱེད་གཞི་གཅིག་ལ་འདུས་པ་དེའི་ཕྱིར་དེ་དག་ཕྱི་རོལ་དུ་ནི་མི་སྣང་གི་ཤེས་པ་ལྟ་བུར་སྣང་བ་ཡིན་ནོ། །འདི་འགོག་པ་ལ་དོན་ལྔ་ལས། དང་པོ་རྟགས་དགོད་པ་ནི་དེ་དག་གི་འདོད་པ་དེ་ཡང་རིགས་པ་མ་ཡིན་ནོ། །དེ་གང་ལས་ཞེ་ན་བདེ་སོགས་ཆོས་ཅན་ཅིའི་ཕྱིར་ཤེས་པ་མ་ཡིན་ཏེ་ཤེས་པ་དང་ཐ་དད་མེད་པའི་རྒྱུས་བསྐྱེད་པའི་ཕྱིར་རོ། །ཁྱབ་པ་མ་གྲུབ་བོ་ཞེ་ན་གཞི་གཞན་དུ་ས་ལུའི་མྱུ་གུ་དང་ནས་ཀྱི་མྱུ་གུ་ལ་སོགས་པ་དེ་དང་དེ་མིན་པའི་རང་བཞིན་ཅན་དེ་དག་ནི་དེའི་དངོས་རྒྱུ་དང་དེ་མིན་པའི་དངོས་རྒྱུ་ལས་སྐྱེས་པ་དེས་ན་ཁྱབ་པ་མ་གྲུབ་པ་མ་ཡིན་ཏེ་དེའི་དངོས་རྒྱུ་ལས་སྐྱེས་པ་ནི་དེ་ཡིན་པའི་ཕྱིར་རོ། །གལ་ཏེ་དེའི་དངོས་རྒྱུ་ལས་སྐྱེས་པ་རྣམས་ཀྱང་དེ་མ་ཡིན་ན་ནི་དངོས་པོ་འགའ་ཡང་དེ་ཡིན་དུ་རྣམ་པར་བརྟག་པར་མི་ནུས་ཏེ་དེའི་དངོས་རྒྱུ་དང་དེ་མིན་གྱི་དངོས་རྒྱུ་ལས་སྐྱེས་པ་གཉིས་ཀ་དེ་མིན་དུ་གནས་པའི་ཕྱིར་རོ། །དེ་ལྟར་རྒྱུ་མཚུངས་པས་རང་བཞིན་མཚུངས་པར་སྒྲུབ་པའི་རང་བཞིན་གྱི་རྟགས་བཀོད་པ་ན་ཁ་ཅིག་འདི་སྙམ་དུ་རྒྱུ་མཚུངས་པ་དེ་ཡང་ཚོགས་པ་མཚུངས་པའམ་ཉེར་ལེན་མཚུངས་

༼༦༩༽

པ་གཏན་ཚིགས་སུ་འགོད་གྲང་། དང་པོ་ལྟར་ན་སྣང་བ་ནས་གྲིབ་ཁང་དུ་ཞུགས་པའི་ཕན་ཚུན་ཁྱད་པར་སྒྲུབ་པ་ལས་སྐྱེས་པའི་རྐྱེན་གསུམ་ནུས་པ་ཐོགས་མེད་གསུམ་པོ་དེ་བེམ་པོའམ་རིག་པར་རང་བཞིན་མཚུངས་པར་འགྱུར་ཏེ་དེའི་ཕྱིར་དབང་སོགས་ཅི་ཕྱིར་ཤེས་མ་ཡིན་བྱ་བ་ལ་སོགས་པར་འགྱུར་བས་གཏན་ཚིགས་མ་ངེས་པ་ཡིན་ནོ། །གཉིས་པ་ལྟར་ན་ཡང་འདུས་བྱས་སྐད་ཅིག་མ་སོ་སོར་འབྲས་བུ་སྐྱེད་ནུས་པ་རྣམས་ལ་རྒྱུ་དང་རྐྱེན་གྱི་ཁྱད་པར་མེད་དེ། འདི་ལྟར་རྒྱུ་ལོག་པ་དང་མ་ལོག་པར་ཕན་འདོགས་པའམ་དངོས་དང་བརྒྱུད་པས་སམ་གཙོ་བོ་དང་དེ་མ་ཡིན་པའམ། རང་དང་འདྲ་བ་དང་མི་འདྲ་བ་སྐྱེད་པའམ། ནུས་པ་འཇུག་པའི་ཡུལ་དུ་གྱུར་པ་དང་འཇུག་བྱེད་ཡིན་པས་རྒྱུ་དང་རྐྱེན་དུ་རྟོག་གྲང་ན་མཚན་ཉིད་དེ་དག་ཀྱང་ཕན་ཚུན་དུ་ཁྱབ་ཆེས་པའི་ཕྱིར་རྒྱུའམ་རྐྱེན་གཅིག་པ་བཀོད་ན་ནི་དོན་ལ་མ་གྲུབ་པ་ཡིན་ནོ། །ཅི་སྟེ་དོན་ལ་དེ་གཉིས་ལ་ཁྱད་པར་ཡོད་ན་ཡང་བདེ་སོགས་དང་ཤེས་པ་ནི་རྒྱུ་རྐྱེན་གཅིག་པ་ཉིད་དུ་ཐེ་ཚོམ་ཟ་བའི་མ་གྲུབ་པ་ཉིད་དུ་ཡིན་ལ་སློབ་དཔོན་གྱིས་ཚོགས་པ་གཅིག་པ་ཉིད་དུ་བསྒྲུབས་པ་ཡང་དོན་མེད་པར་འགྱུར་རོ་ཞེ་ན། དོན་འདི་ལ་སློབ་དཔོན་ཆོས་མཆོག་ན་རེ། དང་པོ་ནི་ཁས་མི་ལེན་པས་མ་ངེས་པའི་སྐྱོན་མེད་ལ་སློབ་དཔོན་གྱིས་ཚོགས་པ་གཅིག་པ་གཏན་ཚིགས་སུ་བསྒྲུབས་པ་དེ་ནི་རྣམ་པར་ཤེས་པ་ཉིད་ཉེར་ལེན་དུ་ཤེས་པར་བྱ་བའི་དོན་དུ་དབང་པོ་དང་ཡུལ་ཀྱང་རྒྱུར་བསྟན་པ་ཡིན་ཏེ་གསུམ་ཚོགས་པའི་སྟེང་དུ་རྒྱུ་རྐྱེན་གྱི་མཚན་ཉིད་གསལ་བར་འགྱུར་བའི་ཕྱིར་རོ། །དེས་ན་ཉེར་ལེན་གྱི་རྒྱུ་གཅིག་ལས་སྐྱེས་པ་ཉིད་གཏན་ཚིགས་སུ་འགོད་ཀྱང་མ་གྲུབ་པའི་སྐྱོན་མེད་དེ་འདི་ལྟར་སྐད་ཅིག་ལ་ནི་རྗེས་སུ་འགྲོ་ལྡོག་ཁོང་དུ་མི་ཆུད་པས་རྒྱུ་འབྲས་སུ་མི་ངེས་པའི་ཕྱིར་རྒྱུན་ལ་འཇོག་པ་ན་ཉེར་ལེན་རྒྱུའི་མཚན་ཉིད་འབྲས་བུའི་ཕྱོགས་ནས་དཔྱད་ན་འབྲས་བུའི་ཁྱད་པར་ཐམས་ཅད་ནང་དུ་སྡུད་པར་ནུས་པའི་བདག་ཉིད་གང་གིས་སྐྱེད་པ་དེ་ཡིན་ཏེ་དཔེར་ན་མིག་ཤེས་ཀྱིས་མིག་དང་ཡུལ་ལ་སོགས་པས་ཕན་པར་བྱ་བའི་ཁྱད་པར་ཐམས་ཅད་ནི་རིག་ཙམ་གྱི་རང་བཞིན་ཡིན་ལ་དེར་ནི་དེ་མ་ཐག་པ་སྔ་མ་ལས་སྐྱེ་བས་དེ་དེའི་ཉེར་ལེན་ཡིན་པ་བཞིན་ནོ། །ཡང་ན་གང་སྐྱེ་བ་ན་གང་གི་རྒྱུན་ལྡོག་པར་འགྱུར་བ་དེ་ནི་དེའི་ཉེར་ལེན་ཡིན་ཏེ་བུམ་པ་སྐྱེ་བ་ན་འཇི་བ་ལྡོག་པ་བཞིན་ནོ། །དེ་བཞིན་དུ་ས་བོན་ཀྱི་སྦུན་པ་དང་ལྤགས་པ་དང་སྙིང་པོའི་ཆ་གསུམ་ལས་མྱུ་གུ་ནི་སྙིང་པོའི་ཆ་ལས་འབྱུང་བས་དེ་ལྡོག་པ་ཡིན་ནོ། །གཙུབ་ཤིང་གི་རྩེ་མོའི་ཆ་ལས་མེ་འབྱུང་བས་དེའང་ལྡོག་པ་ཡིན་ནོ། །མེ་རྡོའི་ཟུར་ལྕགས་ལག་གིས་བཅག་པའི་འཛེལ་མ་ལས་མེ་འབྱུང་བའི་རང་གི་སྐྱེ་གནས་ལྡོག་པ་ཡིན་ནོ། །བུད་ཤིང་གི་སྙིང་པོའི་ཆ་འགའ་ཞིག་ནི་མེར་འགྱུར་ལ་རྡུལ་གྱི་ཚོགས་ཀྱི་ཆ་འགའ་ཞིག་ནི་དུ་བར་འགྱུར་ཞིང་། མེ་ཡང་ཆ་འགའ་ཞིག་ནི་སོལ་བར་

༼༧༠༽

འགྱུར་ལ། ཤུན་པའི་ཆ་འགའ་ཞིག་ནི་ཐལ་བར་འགྱུར་ཏེ། དེ་དག་ཀྱང་ལྡོག་པ་ཡིན་ནོ། །གཞན་ཡང་ཆུའི་ས་བོན་དུ་གྱུར་པའི་ཟླ་བའི་འོད་ཟེར་ཆུ་ཤེལ་དང་ཕྲད་པས་ནུས་པ་སད་པར་གྱུར་པ་ལས་ཆུ་སྐྱེ་བ་ཡིན་ཏེ་དེ་ལ་ཡང་ཆུ་སྐྱེད་པའི་འོད་ཀྱི་ཚོགས་ནི་ལོག་པ་ཡིན་ལ་མཐོང་བའི་འོད་ཀྱི་ཚོགས་ནི་གཞན་ཡིན་ནོ། །མེ་ཤེལ་དང་ཕྲད་པས་ནུས་པ་སད་པའི་ཉི་མའི་འོད་ལས་མེ་འབྱུང་བའང་དེ་བཞིན་དུ་ཡིན་ནོ། །རླུང་ལ་ཡང་སྲིན་བལ་ལ་སོགས་པ་སྟེང་འོག་ཏུ་འགྲོ་བ་ལས་རླུང་གི་རྡུལ་ཕྲ་རབ་ཡོད་པར་རྗེས་སུ་དཔགས་པ་དེ་བསིལ་ཡབ་ཤུགས་དང་ལྡན་པར་གཡབས་པའི་ལྷན་ཅིག་བྱེད་པ་ལས་རླུང་གི་ཚོགས་འབྱུང་བ་ན་རླུང་གི་རྡུལ་ཕྲ་རབ་ནི་ལྡོག་པ་ཡིན་ནོ། །རླུང་དེ་ཉིད་རྩིག་པའི་བུ་གར་ཞུགས་པ་བརྡབས་པའི་ལྷན་ཅིག་བྱེད་པ་ཅན་ལས་སྒྲ་སྐྱེ་བ་ཡིན་ཏེ་སྒྲ་སྐྱེད་བྱེད་ཀྱི་རླུང་ནི་ལྡོག་ལ་རླུང་གཞན་ནི་ནམ་མཁའ་ལ་འཕྱོ་བ་ཡིན་ནོ། །ཁ་ཅིག་ན་རེ། ནམ་མཁའ་ལ་གནས་པའི་སྒྲ་ཕྲ་མོར་གྱུར་པ་ཉིད་སྒྲའི་ཉེར་ལེན་ཡིན་ནོ་ཞེས་ཟེར་བ་དེ་ནི་མ་ཡིན་ཏེ་དེ་ན་སྒྲ་ཕྲ་མོ་ཡོད་པའི་རྒྱུ་མཚན་ཅུང་ཟད་ཀྱང་མེད་པའི་ཕྱིར་རོ། །གལ་ཏེ་དེ་དག་རིགས་མི་མཐུན་པ་ལས་ཇི་ལྟར་སྐྱེ་ཞེ་ན་གང་ཞིག་གང་ལས་སྐྱེ་བ་དེ་ནི་དེ་དང་རིགས་མཐུན་པ་ཡིན་ལ། དེ་ལས་བཟློག་པ་ནི་རིགས་མི་མཐུན་པ་ཡིན་ནོ། །འོ་མ་ལ་ཡང་ཆུ་དང་སྙིང་པོའི་ཆ་གཉིས་ལས་དང་པོ་ལས་ཞོ་དང་གཉིས་པ་ལས་སྤྲིས་མ་སྐྱེ་བ་ཡིན་ཞིང་། དེའི་ཡང་སྤྲིས་མའི་ཆ་ལས་མར་དང་ཞོ་ལས་དར་བ་སྐྱེ་བ་ཡིན་ཏེ་ཕྱོགས་འདིས་གསེར་རྡོ་ལས་སོ་ཐོག་དང་རྫས་ཀྱི་ཆར་འགྱུར་བ་དང་ན་ག་རང་གའི་འབྲས་བུ་དང་མེ་ཏོག་ལ་སོགས་པ་ཐ་དད་པ་རྣམས་ཀྱང་རྒྱུ་དང་རྐྱེན་ཐ་དད་ལས་སྐྱེ་བ་ཡིན་ཏེ་ཉེར་ལེན་གཅིག་ལས་འབྲས་བུ་ཐ་དད་སྐྱེ་ན་ནི་གཅིག་དང་དུ་མ་རྒྱུ་མེད་པར་འགྱུར་བའི་ཕྱིར་རོ། །དེས་ན་གཏན་ཚིགས་འདི་ཐེ་ཚོམ་ཟ་བའི་མ་གྲུབ་པ་ནི་མ་ཡིན་ཏེ་བདེ་སོགས་སྐྱེ་བ་ན་ཡུལ་གྱི་རྒྱུན་རིལ་པོ་དང་ཕྱོགས་གཅིག་གཉིས་ཀ་ལོག་པ་མ་མཐོང་བའི་ཕྱིར་དང་། དབང་པོ་ཡང་མ་ཡིན་ཏེ་དེ་ལོག་ན་ཕྱིས་མིག་གི་རྣམ་ཤེས་མི་སྐྱེ་བར་འགྱུར་བའི་ཕྱིར་དང་། ཕྱོགས་གཅིག་ལོག་ནའང་རྣམ་ཤེས་འགྱུར་བར་ཐལ་བའི་ཕྱིར་རྣམ་ཤེས་ཉིད་ལྡོག་པ་ན་བདེ་སོགས་སྐྱེ་བས་དེ་ཉིད་དེའི་ཉེར་ལེན་ཡིན་ཏེ་དེའི་མཚན་ཉིད་གཉིས་དང་ལྡན་པའི་ཕྱིར་རོ། །དེས་ན་འབྲས་བུ་ཐ་དད་པ་དང་ཐ་དད་པ་མ་ཡིན་པ་ནི་ཉེར་ལེན་ཐ་དད་པ་དང་ཐ་དད་པ་མ་ཡིན་པ་ཁོ་ན་ལས་སྐྱེ་བ་ཡིན་ལ། ལྷན་ཅིག་བྱེད་པ་རྣམས་ལས་ནི་ཁྱད་པར་སྐྱེ་བ་ཡིན་ནོ། །གང་ཞིག་གང་དང་རྒྱུ་ཐ་མི་དད་པ་དེ་ནི་དེ་ལས་རང་བཞིན་ཐ་དད་པ་མ་ཡིན་ཏེ་དཔེར་ན་ས་ལུའི་མྱུ་གུ་གཅིག་ལས་གཞན་པ་བཞིན་ནོ། །བདེ་བ་ལ་སོགས་པ་ཡང་རྣམ་པར་ཤེས་པ་ལས་རྒྱུ་ཐ་མི་དད་པ་ཡིན་ནོ། །བྱེ་བྲག་རྒྱུ་ཐ་མི་དད་པ་ཉིད་ལ་ནི་རྒྱུ་དང་ལྡན་པ་སྤྱིའི་རང་བཞིན་གྱིས་ཁྱབ་པ་ཡིན་ལ། རྒྱུ་ཐ་དད་མེད་ཀྱང་འབྲས་བུ་ཐ་

༼༧༡༽

དད་དུ་འགྱུར་ན་ནི་སྣ་ཚོགས་རྒྱུ་མེད་དུ་འགྱུར་བའི་ཕྱིར་ཁྱབ་པར་བྱེད་པ་རྒྱུ་མེད་པར་འགྱུར་བས་གཏན་ཚིགས་རྒྱུ་མཚུངས་པ་མི་མཐུན་ཕྱོགས་རང་བཞིན་ཐ་དད་ལས་ལྡོག་པ་ན་ཐ་མི་དད་ཀྱིས་ཁྱབ་པའི་ཕྱིར་རང་བཞིན་གྱི་གཏན་ཚིགས་ཡིན་ནོ་ཞེས་ཟེར་རོ། །དེ་ལ་རྒྱུའི་མཚན་ཉིད་སྔ་མ་ནི་ལེགས་པ་ཡིན་ནོ། །ཕྱི་མ་ནི་ཅུང་ཟད་མ་ཁྱབ་པ་དང་ཁྱབ་ཆེས་པ་ལྟ་བུར་ཡང་སྣང་ངོ་། །ཡང་ན་འདིའི་དོན་ནི་རྐྱེན་གསུམ་ཁྱད་པར་མེད་པ་ལས་སྐྱེས་པ་གཏན་ཚིགས་ཡིན་ཏེ་གཞུང་དུ་དེ་ལྟར་དུ་བསྒྲུབས་པའི་ཕྱིར་རོ། །ཕན་ཚུན་ཁྱད་པར་སྒྲུབ་པའི་རྐྱེན་གསུམ་ནུས་པ་ཐོགས་མེད་ལ་ནི་འདི་མི་འཇུག་སྟེ་དབང་པོ་དང་ཡུལ་ནུས་པ་ཐོགས་མེད་གཉིས་བེམ་པོ་ཡིན་པས་དམིགས་རྐྱེན་དང་དེ་མ་ཐག་རྐྱེན་ལས་མི་སྐྱེ་བའི་ཕྱིར་རོ། །དེ་ལྟར་རྟགས་བཀོད་ནས་གཉིས་པ་འདྲ་བ་དང་མི་འདྲ་བ་རྒྱུ་ལ་རྟེན་པའི་ཚུལ་ནི་རིགས་པ་ཅན་དེ་དག་ཀྱང་བརྒལ་ཞིང་བརྟགས་པ་ན་རྒྱུའི་རང་བཞིན་ལ་བརྟེན་ཏེ་ལན་འདེབས་པར་བྱེད་དོ་ཞེས་ཚིག་རྣམ་པར་སྦྱར་རོ། །གལ་ཏེ་བརྒལ་ཞིང་བརྟག་པ་གང་ལ་ཇི་ལྟ་བུའི་ལན་འདེབས་པར་བྱེད་ཅེ་ན་འདྲ་བ་དེ་དང་འདྲ་བ་དེ་མ་ཡིན་པའི་རང་གི་ངོ་བོ་ཅན་གྱི་དངོས་པོ་རྣམས་ཀྱི་འདྲ་བ་དེའི་རང་བཞིན་ཅན་དང་འདྲ་བ་དེ་མ་ཡིན་པའི་རང་བཞིན་ལ་དེ་དག་དེ་ལྟར་དུ་འབྱུང་བའི་རྒྱུ་མཚན་གང་ཡིན་ཞེས་དྲིས་པ་ན་འདྲ་བ་དེའི་རང་བཞིན་གྱི་རྒྱུ་ལས་སྐྱེས་པ་ནི་འདྲ་བ་དེའི་རང་བཞིན་དུ་འབྱུང་བ་ཡིན་ལ་འདྲ་བ་དེའི་རང་བཞིན་མ་ཡིན་པའི་རྒྱུ་ལས་སྐྱེས་པ་ནི་འདྲ་བ་དེའི་རང་བཞིན་མ་ཡིན་པར་འབྱུང་བ་ཡིན་ནོ་ཞེས་བྱ་བའི་ལན་འདེབས་པ་ཡིན་ནོ། །དེ་ལྟར་སྤྱིར་བརྗོད་ནས་བྱེ་བྲག་ཏུ་བསྟན་པའི་ཕྱིར་དཔེར་ན་ཞེས་གསུངས་ཏེ་ས་ལུའི་ས་བོན་ལ་སོགས་པའི་འདྲ་བ་དག་ལས་ནི་འབྲས་བུའང་འདྲ་བ་དེ་སྐྱེད་པ་ཡིན་ལ། དེ་ལས་གཞན་པ་མི་འདྲ་བ་དག་ལས་ནི་འབྲས་བུའང་གཞན་མི་འདྲ་བ་ཡིན་ནོ་ཞེས་བྱ་བ་ལྟ་བུ་སྟེ་ལྟ་བུའི་སྒྲ་ནི་དེ་ལྟར་ཡིན་ནོ་ཞེས་བྱ་བའི་དོན་ཏོ། །ཡང་ཇི་ལྟར་ན་རྒྱུའི་རང་བཞིན་ལ་བརྟེན་ནས་འབྲས་བུ་རྣམ་པར་འཇོག་ཅེ་ན་གློ་བུར་བ་ཞེས་སྨྲོས་ཏེ་གལ་ཏེ་འབྲས་བུའི་དབྱེ་བ་རྒྱུས་མ་བྱས་ན་དེའི་ཚེ་གློ་བུར་བ་སྟེ་རྒྱུ་མེད་པར་འགྱུར་རོ། །གལ་ཏེ་དེ་འདྲ་བ་དང་མི་འདྲ་བ་གཉིས་ཀ་ལས་སྐྱེ་ན་རྒྱུ་མ་ངེས་པར་འགྱུར་བ་ཡིན་གྱི་རྒྱུ་མེད་པ་ཅན་དུ་ཇི་ལྟར་འགྱུར་ཞེ་ན་རྒྱུ་མ་ངེས་པ་ཉིད་ནི་རྒྱུ་མེད་པ་ཅན་ཡིན་ཏེ་དེ་དང་ལྡོག་པ་མ་གྲུབ་པས་དེའི་འབྲས་བུ་མ་ཡིན་ལ་དེ་མ་ཡིན་པ་དང་ལྡོག་པ་མ་གྲུབ་པས་དེ་མ་ཡིན་པའི་ཡང་འབྲས་བུ་མ་ཡིན་པའི་ཕྱིར་དང་འདྲ་བ་དང་མི་འདྲ་བས་ནི་རྒྱུ་ཐམས་ཅད་བསྡུས་པའི་ཕྱིར་རྒྱུ་མེད་པར་ཐལ་བ་ཡིན་ལ། དེ་ལྟར་ཡིན་ན་ཡང་གསུམ་ངེས་པ་མི་འཐད་པར་འགྱུར་བའི་ཕྱིར་རྒྱུའི་རང་བཞིན་ལ་བརྟེན་པར་གྱིས་ཤིག་ཅེས་སྟོན་པ་ཡིན་ནོ། །

༼༧༢༽

དེ་ལ་ཡུལ་དང་དུས་ནི་ཞིང་ས་གཤིན་པ་དང་སོས་ཀ་ལ་སོགས་པའོ། །རང་བཞིན་ནི་ཁབ་ལེན་གྱིས་ལྕགས་ལེན་པ་དང་ཨ་རུ་ར་འཁྲུ་བ་དང་ཙནྡན་གྲང་བ་དང་། མེ་དྲོ་བ་དང་། འོ་ཐུག་རོ་དང་བཅས་པ་དང་། ཆུ་རོ་མེད་པ་ལ་སོགས་པའོ། །དེ་ལྟར་ཚིགས་སུ་བཅད་པ་ཕྱེད་སྔ་མ་བཤད་ནས་ཕྱེད་ཕྱི་མ་བཤད་པའི་སྒོ་ནས། དོན་གསུམ་པ་གཏན་ཚིགས་ཀྱི་ཚུལ་སྒྲུབ་པ་སྟོན་པ་ན་དང་པོ་ཕྱོགས་ཆོས་སྒྲུབ་པ་སྟོན་པ་ནི་དེ་ལ་ཞེས་པ་སྟེ་འདི་ཡུལ་ལས་སྐྱེ་བ་ཡིན་ཏེ་དེ་དང་ལྡོག་པ་འགྲུབ་པའི་ཕྱིར་རོ་ཞེས་སྟོན་པ་ཡིན་ལ། བདག་ཉིད་ཇི་ལྟ་བ་ནི་གཟུགས་དང་སྒྲ་ལ་སོགས་པ་སྟེ་འདིས་ནི་ཡིད་ཀྱི་བདེ་སོགས་ཡུལ་མེད་ཀྱང་སྐྱེ་བ་དེ་སེལ་བ་ཡིན་ནོ། །ཚོགས་པ་མེད་པ་ནི་རུང་ཡུལ་ན་མེད་པའོ། །དབང་པོ་དང་བྲལ་བ་ནི་ལོང་བ་ལ་སོགས་པ་ཡིན་ལ་ཉེ་བར་གནས་པ་ནི་མངོན་དུ་ཕྱོགས་པའོ། །དབང་པོ་ལ་རྗེས་སུ་འགྲོ་བ་གཏན་ཚིགས་སུ་སྦྱར་བ་འདི་ནི་སྔ་ཕྱི་གཉིས་ལའང་སྦྱར་བར་བྱའོ། །གཉིས་ཀ་ཚོགས་པ་ནི་རུང་བའི་ཡུལ་ན་གནས་པ་དང་ཉམས་པ་མེད་པའི་དབང་པོ་མངོན་དུ་ཕྱོགས་པའོ། །གཉིད་ནི་རྣམ་ཤེས་དབང་པོ་ལ་སྡུད་པའོ། །སོགས་པས་ནི་མྱོས་པ་དང་བརྒྱལ་བ་ལ་སོགས་པ་གཟུང་ངོ་། །བསླད་པ་ནི་འཁྲུལ་བ་སྟེ་དབང་ཤེས་སྐྱེད་པའི་ནུས་པ་ཉམས་པའོ། །དེ་ལ་ཡུལ་ལོག་པར་ནི་གཞན་རིག་དང་བདེ་སོགས་ལོག་པར་ནི་རང་རིག་གིས་གྲུབ་ཅིང་དབང་པོ་ནུས་པ་ཐོགས་མེད་དུ་ནི་ཤེས་པ་ཡོད་མེད་ལས་གྲུབ་ལ། གཉིད་ལོག་པའི་ཚེ་ཡིད་ལ་བྱེད་པ་དང་བདེ་སྡུག་ཡོད་མེད་དུ་ནི་སད་དུས་ཀྱི་དྲན་པས་གྲུབ་བོ། །དེས་ན་བདེ་བ་ལ་སོགས་པ་གསུམ་པོ་དེ་ལས་སྐྱེས་པ་ཡིན་ལ་དབང་པོའི་རྣམ་པར་ཤེས་པ་སྐྱེ་བ་ལ་ཡང་ཞེས་སྦྱར་ཏེ། སྦྱོར་བ་ནི་གང་ཞིག་གང་མེད་པར་ཤིན་ཏུ་མི་འབྱུང་བ་དེ་ནི་དེ་ལས་སྐྱེས་པ་ཡིན་ཏེ་དཔེར་ན་དུ་བ་ལ་སོགས་པ་བཞིན་ནོ། །བདེ་བ་ལ་སོགས་པ་དང་དབང་པོའི་རྣམ་པར་ཤེས་པ་ཡང་རྒྱུ་གསུམ་པོ་མེད་ན་མི་འབྱུང་བ་ཡིན་ནོ་ཞེས་བྱ་བ་ནི་རང་བཞིན་ཡིན་ནོ། །གཉིས་པ་ཁྱབ་པ་སྒྲུབ་པ་ནི་གང་གི་ཕྱིར་རྣམ་པར་ཤེས་པ་དང་བདེ་བ་ལ་སོགས་རྒྱུ་གཅིག་པ་དེས་ན་བདེ་བ་ལ་སོགས་པ་ཞེས་སྦྱར་རོ། །ཇི་ལྟར་གྱུར་པ་དེའི་ཚེ་དེ་ལྟར་དུ་འགྱུར་ཞེ་ན་རྒྱུའི་རང་གི་ངོ་བོས་དེའི་འབྲས་བུའི་རང་གི་ངོ་བོ་ཡང་དེ་ལྟར་དུ་ངེས་པར་གྱུར་པ་དེའི་ཚེ་དེ་ལྟར་དུ་འགྱུར་བ་ཡིན་ནོ། །བཞི་པ་མ་གྲུབ་པ་སྤང་བ་ནི་གལ་ཏེ་འདུས་བྱས་པ་ཞེས་བྱ་བའི་བདག་གི་ཡོན་ཏན་ཡོད་དེ་དེ་ནི་བདག་གི་སྟེང་དུ་རྣམ་ཤེས་ཀྱིས་སྐྱེད་པར་བྱེད་ཅིང་ཕྱིས་དེ་ལས་རྣམ་པར་ཤེས་པ་སྐྱེ་བ་ཡིན་ཏེ་ཇི་སྐད་

༼༧༣༽

དུ་ཤེས་པ་ལས་སྐྱེས་པ་དང་ཤེས་པའི་རྒྱུ་ནི་འདུས་བྱས་པ་ཡིན་ནོ་ཞེས་སྨྲས་པ་ཡིན་ནོ། །དེ་ནི་ཤེས་པ་ཉིད་ཀྱི་རྒྱུ་ཡིན་གྱི་བདེ་སོགས་ཀྱི་མ་ཡིན་ཏེ་དེས་ན་དེ་ལས་དེ་དག་བེམ་རྟོག་སོ་སོར་ངེས་པ་ཡིན་ནོ། །དེས་ན་རྒྱུ་མཚུངས་པའི་གཏན་ཚིགས་མ་གྲུབ་པ་ཡིན་ནོ་ཞེ་ན་དེ་ནི་མ་ཡིན་ཏེ་རྣམ་ཤེས་དེ་དེའི་ནུས་པ་ཡོད་མེད་ཀྱི་རྗེས་སུ་བྱེད་པར་མ་མཐོང་བའི་ཕྱིར་རོ། །གསུམ་པོ་དེ་ཙམ་བྱུང་བ་ལ་ཡོད་མེད་དུ་བྱེད་པ་མ་ཡིན་པ་གཞན་འདུས་བྱས་པ་རྒྱུར་བརྟག་ན་ནི་འགྲོ་བ་མ་ལུས་པ་དེའི་རྒྱུར་ཧ་ཅང་ཐལ་བར་འགྱུར་རོ། །དེ་ལྟ་ནའང་སྲིད་པ་གསུམ་གྱི་དངོས་པོ་ཐམས་ཅད་ཚོགས་ན་འབྲས་བུ་རྣམ་ཤེས་གཅིག་སྐྱེའི་གཞན་དུ་ནི་མ་ཡིན་ནོ། །ཐག་རིང་པོ་ན་གནས་པ་རྣམས་ཀྱིས་ཀྱང་རྡུལ་གཅིག་ཉམས་ན་ཤེས་པ་མི་སྐྱེད་པར་འགྱུར་ཏེ་གཞན་དུ་ན་ཐམས་ཅད་རྒྱུ་ཡིན་པ་མི་རུང་བའི་ཕྱིར་རོ། །འདུས་བྱས་པ་ཞེས་བྱ་བ་ཡང་ཞེས་བྱ་བའི་ཡང་གི་སྒྲ་ནི་སྐྱོན་སོག་པའོ། །དེ་ཁྱེད་ཤེས་པ་མ་ཡིན་པར་འདོད་པ་དེ་ལྟ་ནའང་ཤེས་པ་སྔ་མ་ཉིད་ཡིན་ཏེ་དེ་ལ་དེའི་མཚན་ཉིད་ཡོད་པའི་ཕྱིར་རོ། །རྣམ་པར་ཤེས་པའི་རྒྱུར་རུང་བའི་ཞེས་བྱ་བ་འདིས་ཀྱང་ཤེས་པ་གང་གིས་གང་སྐྱེད་པ་དེ་ནི་དེའི་འདུས་བྱས་པར་སྟོན་པ་ཡིན་ཏེ་དེའི་ཕྱིར་དེ་ནི་ཡིད་ལ་བྱེད་པ་ཡིན་པས་བདེ་བ་ལ་སོགས་པ་ལའང་ཡོད་པར་བསྒྲུབས་ཟིན་ཏོ། །གལ་ཏེ་དབང་ཤེས་ཀྱི་འཁོར་དུ་བྱུང་བའི་བདེ་སོགས་ཤེས་པ་སྔ་མ་སྔོན་དུ་སོང་བ་ཅན་དུ་བསྒྲུབས་པ་མ་ཡིན་ན། ཡིད་ཤེས་ཀྱི་འཁོར་དུ་བྱུང་བའི་བདེ་སོགས་ཀྱི་རྒྱུ་ཤེས་པ་སྔ་མར་ཇི་ལྟར་འགྱུར་ཏེ་ཤེས་པ་ཡིན་ཡང་འདུས་བྱས་པར་ཡང་ཇི་ལྟར་འགྱུར་ཞེ་ན། དོན་གཉིས་ཀའི་གཏན་ཚིགས་སྨྲས་པ་ནི་ནང་གི་བྱེད་པ་ཡིད་ལས་བྱུང་བའི་བདེ་བ་ལ་སོགས་པ་རྣམས་རྣམ་པར་ཤེས་པ་གོམས་པ་སྔ་མ་གཡེར་བ་དང་ཞན་པ་དང་སོགས་པ་ཕྱིན་ཅི་ལོག་ཏུ་གསལ་བ་ལ་སོགས་པར་གོམས་པར་བྱས་པ་ལས་ནི་དེ་དང་དེ་ལྟ་བུའི་བདེ་བ་འབྱུང་བས་དེ་ནི་དེའི་ཁྱད་པར་གྱི་རྗེས་སུ་བྱེད་པའི་ཕྱིར་ཁྱད་པར་དུ་བྱེད་པའི་རྒྱུ་ཡིན་ལ་དེ་ལ་ནི་འདུས་བྱས་པ་ཞེས་བརྗོད་པ་ཡིན་ནོ། །འདིར་གོམས་པའི་སྒྲས་བག་ཆགས་བརྗོད་པ་ནི་མ་ཡིན་གྱི་འོན་ཀྱང་གོམས་པར་བྱེད་པ་ཤེས་པ་སྔ་མ་བརྗོད་པ་ཡིན་ནོ། །སྔོན་ཇི་ལྟར་གོམས་པ་དེ་ལྟར་ཕྱིས་འབྱུང་བར་བྱེད་པ་ལ་ནི་ངེད་ལྟར་ན་ཁྱད་པར་གྱི་རྒྱུ་དང་ཁྱེད་ལྟར་ན་འདུས་བྱས་པ་ཞེས་བརྗོད་དོ་དེ་ནི་བལྟབ་ནས་བཀྲམ་པའི་རས་ཡུག་ཤུལ་དུ་རང་གུམ་པར་འགྱུར་བ་དང་འདྲའོ་ཞེས་ཁས་བླངས་པའི་ཕྱིར་རོ། །དེ་མ་ཐག་པའི་རྐྱེན་ཙམ་ལས་ནི་རིག་ཙམ་དུ་སྐྱེའི་གཡེར་ཞན་དུ་ནི་མ་ཡིན་ཏེ་དེས་ན་འདི་ནི་དེའི་བྱེ་བྲག་ཡིན་ནོ། །དབང་ཤེས་ཀྱི་བདེ་སྡུག་ཀྱང་འདུས་བྱས་པའི་འབྲས་བུ་ཡིན་ཏེ་ནིམ་པ་ལ་སོགས་པའི་རོ་སྔར་མི་འདོད་ཀྱང་གོམས་པར་བྱས་པ་ལས་ཕྱིས་དབང་ཤེས་ཀྱི་བདེ་བ་སྐྱེད་པའི་ཕྱིར་རོ། །

༼༧༤༽

ལྔ་པ་མ་ངེས་པ་སྤང་བ་ནི་རྒྱུ་མཚུངས་པ་ལ་རང་བཞིན་མཚུངས་པར་སྒྲུབ་ན་བདེ་སྡུག་གཉིས་ལའང་ཁྱད་པར་མེད་པར་འགྱུར་ཏེ་རྒྱུ་མཚུངས་པའི་ཕྱིར་རོ་ཞེ་ན་དེ་ལྟར་ཐལ་བ་མ་ཡིན་ཏེ་རྒྱུ་རྐྱེན་དེའི་ཚོགས་པ་ཉིད་ཀྱི་ནང་ཚན་གྱི་ཁྱད་པར་གྱིས་བྱས་པའི་ཕྱིར་ཞེས་བྱ་བ་ནི་རྐྱེན་གསུམ་ཚོགས་པ་ཙམ་དུ་རྒྱུ་མཚུངས་པས་ཤེས་པར་ཁྱད་པར་མེད་ཀྱང་བདེ་སྡུག་སྣ་ཚོགས་སུ་འགྱུར་བ་ནི་དམིགས་རྐྱེན་དེ་འདོད་པ་དང་མི་འདོད་པར་སྣང་བ་དང་ཡིད་ལ་བྱེད་པ་འདོད་པ་དང་མི་འདོད་པར་གོམས་པར་བྱས་པ་མིན་ཏེ་དེས་ན་དེ་ལྟ་བུའི་རྒྱུ་མཚུངས་པར་མ་གྲུབ་པ་ཡིན་ནོ། །ཡང་ཁྱེད་ཇི་ལྟར་བདག་དང་ཡིད་དང་འདུས་བྱས་ལ་སོགས་པ་ཤེས་པའི་རྒྱུ་མཚུངས་པ་རྣམས་ལ་ཡང་གཟུང་ཡུལ་གཅིག་རིང་ན་ཐེ་ཚོམ་དང་ཉེ་ན་གཏན་ལ་ཕེབས་པ་དང་སོགས་པ་སྟེ་ལོག་པ་དང་ཡང་དག་པའི་ཤེས་པར་འགྱུར་བར་འདོད་པ་དེ་བཞིན་དུ་འདི་ཡང་ཡིན་ནོ། །གཉིས་པ་གྲངས་ཅན་ལ་སྒྲུབ་པ་ལའང་ཕྱོགས་སྔ་མ་དགོད་པ་ནི་གཞན་དག་ཅེས་པ་སྟེ་འདིར་དྲང་སྲོང་སེར་སྐྱའི་རྗེས་སུ་འབྲང་བ་དག་ཤེས་བྱ་ཐམས་ཅད་བདག་དང་གཙོ་བོ་གཉིས་སུ་གྲངས་ཆད་པར་སྨྲའོ། །དེ་ལ་དང་པོ་རང་བཞིན་བཤད་པ་ནི་གཙོ་བོ་ནི་ཉི་ཤུ་རྩ་བཞི་སྟེ་དེ་ཇི་ལྟར་འབྱུང་བའི་ཚུལ་ནི་དབང་ཕྱུག་ནག་པོས། རང་བཞིན་ལས་ཆེན་དེ་ལས་ང་རྒྱལ་ཡིན། །དེ་ལས་བཅུ་དྲུག་གི་ནི་ཚོགས་རྣམས་སོ། །བཅུ་དྲུག་པོ་ནི་དེ་དག་རྣམས་ལས་ཀྱང་། །ལྔ་པོ་རྣམས་ལས་འབྱུང་བ་ཆེན་པོ་ལྔ། །ཞེས་འབྱུང་ངོ་། །འདི་བཤད་པ་ལ་རང་བཞིན་རྒྱུའི་གཙོ་བོ་དང་རྣམ་འགྱུར་འབྲས་བུའི་གཙོ་བོ་གཉིས་ལས་དང་པོ་ནི་བདེ་སྡུག་བཏང་སྙོམས་གསུམ་མམ་འདོད་ཆགས་ལ་སོགས་པ་གསུམ་མམ་སྙིང་སྟོབས་རྡུལ་དང་མུན་པའི་ཡོན་ཏན་གསུམ་ཆ་མཉམ་པ་རྟག་པ་གཅིག་པུ་བེམ་པོ་འགྲོ་བའི་རང་བཞིན་ཆེན་པོ་ལ་སོགས་པའི་རྣམ་འགྱུར་ཐམས་ཅད་བྱེད་པའི་ནུས་པ་ཅན་དྲང་སྲོང་སེར་སྐྱའི་སྤྱོད་ཡུལ་ཡང་མ་ཡིན་པས་མི་གསལ་བ་ཡིན་ཏེ་དེའི་གཞུང་ལས་དེས་སྐྱེ་བ་མཐོང་གི་གཙོ་བོ་ནི་མི་མཐོང་ངོ་ཞེས་འབྱུང་བ་ཡིན་ནོ། །གཉིས་པ་རྣམ་འགྱུར་ནི་ཉི་ཤུ་རྩ་གསུམ་ལས། དེ་ལས་དང་པོ་ཆེན་པོ་དང་། །བློ་དང་ནང་གི་བྱེད་པ་ཞེས་ཀྱང་བྱ་བ་མེ་ལོང་ངོས་གཉིས་པ་ལྟ་བུ་འབྱུང་སྟེ་དེའི་རྣམ་པ་ནི་འདི་བུམ་པའོ་ཞེས་ཞེན་པའི་རྣམ་པ་ཅན་ཡིན་ནོ། །དེ་ལས་ནི་བདག་སྐལ་བ་དང་ལྡན་པའོ་ཞེས་བདག་དང་གཅིག་ཏུ་རློམ་པའི་ང་རྒྱལ་འབྱུང་ངོ་། །དེ་ལ་གསུམ་ལས་དང་པོ་རྡུལ་ལས་གྱུར་པའི་ང་རྒྱལ་ལས་དབང་པོ་བཅུ་གཅིག་སྐྱེ་སྟེ་རྣ་བ་དང་པགས་པ་དང་། མིག་དང་སྣ་དང་ལྕེའི་དབང་པོ་སྟེ་བློའི་དབང་པོ་ལྔ་དང་། ལག་པ་དང་། རྐང་པ་དང་རྐུབ་དང་འདོམས་དང་ཁའི་དབང་པོ་སྟེ་ལས་ཀྱི་དབང་པོ་ལྔ་དང་། གཉིས་ཀའི་དབང་པོ་ཡིད་དོ། །འབྱུང་

༼༧༥༽

བ་ལས་གྱུར་པའི་ང་རྒྱལ་ལས་དེ་ཙམ་ལྔ་སྟེ་སྒྲ་དང་དྲི་དང་རོ་དང་གཟུགས་དང་རེག་བྱ་དེ་ཙམ་མོ། །དེ་ཙམ་ལྔ་ལས་འབྱུང་བ་ལྔ་རིམ་པ་ལྟར་སྐྱེ་སྟེ་ནམ་མཁའ་དང་ས་དང་ཆུ་དང་མེ་དང་རླུང་ངོ་། །རྣམ་པར་འགྱུར་བ་ལས་གྱུར་པའི་ང་རྒྱལ་ནི་ང་རྒྱལ་སྔ་མ་གཉིས་ཀྱིས་འབྲས་བུ་སྐྱེད་པའི་གྲོགས་བྱེད་ཀྱི་འབྲས་བུ་གུད་པ་མི་སྐྱེད་དོ། །དེ་དག་ལས་རང་བཞིན་ནི་དོན་དམ་པ་དང་རྣམ་འགྱུར་ནི་ཀུན་རྫོབ་ཏུ་འདོད་དེ་ཇི་སྐད་དུ། ཡོན་ཏན་གསུམ་གྱི་རང་བཞིན་མཆོག །མཐོང་བའི་ལམ་དུ་འགྱུར་མ་ཡིན། །མཐོང་བའི་ལམ་དུ་གང་གྱུར་པ། །སྒྱུ་མ་བཞིན་དུ་ཤིན་ཏུ་གསོག །ཅེས་འབྱུང་བའི་ཕྱིར་རོ། །བདག་ནི་སེམས་པ་ཅན་གྱི་སྐྱེས་བུ་སྟེ་རྟག་པ་དང་གཅིག་པུ་དང་ཁྱབ་པ་དང་བྱེད་པ་པོ་མ་ཡིན་ལ་ཟ་བ་པོ་ཡིན་པ་དང་། རྟག་ཏུ་རང་བཞིན་རྒྱུའི་གཙོ་བོའི་ཁུག་མ་ན་གནས་པས་ལྐོག་ཏུ་གྱུར་པ་ཡིན་ནོ། །གསུམ་པ་དེ་ཇི་ལྟར་དུ་ཤེས་པར་བྱེད་པའི་ཚུལ་ལ་རྒྱུ་འབྲས་སུ་ཤེས་པར་བྱེད་པའི་ཚུལ་ནི་རང་བཞིན་ནི་རྒྱུ་ཁོ་ན་ཡིན་ལ་ཆེན་པོ་དང་ང་རྒྱལ་དང་དེ་ཙམ་ལྔ་ནི་རྒྱུ་འབྲས་གཉིས་ཀ་ཡིན་ནོ། །དབང་པོ་བཅུ་གཅིག་དང་འབྱུང་བ་ལྔ་ནི་འབྲས་བུ་ཁོ་ན་ཡིན་ལ་སྐྱེས་བུ་ནི་རྒྱུ་འབྲས་གཉིས་ཀ་མ་ཡིན་ཏེ་ཇི་སྐད་དུ། རྩ་བ་བྱེད་ཡིན་བྱ་བ་མིན། །ཆེན་པོ་སོགས་བདུན་བྱ་དང་བྱེད། །བཅུ་དྲུག་པོ་ནི་བྱ་བ་ཡིན། །སྐྱེས་བུ་བྱ་མིན་བྱེད་པ་མིན། །ཞེས་འབྱུང་བ་ཡིན་ནོ། །སྐྱེས་བུ་གཙོ་བོ་ལ་ལོངས་སྤྱོད་པ་ཇི་ལྟར་ཤེས་པར་བྱེད་པའི་ཚུལ་ནི་འདིར་བདེ་སོགས་ནི་རྣམ་པ་གསུམ་སྟེ་ཕྱི་རོལ་སྒྲ་ལ་སོགས་པའི་བདེ་སོགས་དང་། བློ་ངོ་བོ་ཉིད་ཀྱི་བདེ་སོགས་དང་དེ་ལ་ཤར་བ་གཟུགས་བརྙན་གྱི་བདེ་སྡུག་གོ །དེ་ལ་ཤེས་རིག་ཡུལ་ལ་ལོངས་སྤྱོད་པར་བྱེད་པའི་ཚེ་བློའི་མེ་ལོང་གི་ངོས་གཅིག་ལ་ཕྱི་རོལ་སྒྲ་སོགས་ཀྱི་བདེ་སྡུག་གི་གཟུགས་བརྙན་དང་ངོས་གཅིག་ལ་ཤེས་རིག་གི་གཟུགས་བརྙན་ཤར་བའི་གཟུགས་བརྙན་གཉིས་པོ་འདྲེས་ནས་གཟུགས་བརྙན་ལ་ལོངས་སྤྱོད་པ་ཡིན་གྱི་བློ་ལ་ནི་མ་ཡིན་ཏེ་ཇི་སྐད་དུ་བློ་ལ་ཤར་བའི་དོན་ནི་སྐྱེས་བུས་ཤེས་པར་བྱེད་དོ་ཞེས་བྱ་བ་དང་། ཇི་ལྟར་འོ་མ་སེམས་པ་མེད་ན་ཡང་། །བེའུ་འཕེལ་པའི་རྒྱུ་མཚན་ཡིན་པ་ལྟར། །དེ་བཞིན་གཙོ་བོ་སྐྱེས་བུ་རྣམ་འཕེལ་བའི། །རྒྱུ་མཚན་ཉིད་དུ་འཇུག་པར་འགྱུར་བ་ཡིན། །ཞེས་འབྱུང་བ་ཡིན་ནོ། །བཞི་པ་ཤེས་པས་དོན་གྲུབ་པའི་ཚུལ་ནི་དེ་ལྟར་གཙོ་བོ་ནི་བྱེད་པ་ཐམས་ཅད་དང་བཅས་པ་དང་བདག་ནི། རང་བཞིན་འཇུག་པ་ལས་ནི་ཡོན་ཏན་རྣམས། །མུན་པས་བསྒྲིབས་ཕྱིར་ཕྱིན་ཅི་ལོག་སེམས་ཀྱིས། །བདག་གིས་བྱས་ཞེས་མི་མཁས་སེམས་པ་ཡིན། །རྩྭ་འགྲུགས་བྱེད་པའི་ནུས་པའང་ཡོད་མ་ཡིན། །ཞེས་འབྱུང་བའི་ཕྱིར་བྱེད་པ་མེད་པས་དེ་གཉིས་ཐ་དད་པ་ཡིན་ཡང་གཅིག་ཏུ་བཟུང་བས་ནི་འཁོར་བར་འགྱུར་ལ། གང་གི་ཚེ་ཤེས་རིག་གི་རང་བཞིན་བྱ་བྱེད་ཐམས་ཅད་གཉིས་

༼༧༦༽

ལ་བ་ལ་སོགས་པ་བདག་དང་གཙོ་བོའི་རང་བཞིན་ཇི་ལྟ་བར་ཤེས་པ་དེའི་ཚེ་གྲོལ་བར་འགྱུར་ཏེ་དེ་ཉིད་ཉི་ཤུ་རྩ་ལྔ་ཤེས་ན། རལ་པའམ་བྱིའུ་འམ་གཙུག་པུད་དམ། བསྟི་གནས་གང་དུ་དགའ་བ་དེར། །གྲོལ་འགྱུར་འདི་ལ་ཐེ་ཚོམ་མེད། །ཅེས་འབྱུང་བ་ཡིན་ནོ། །དོན་དེ་ལྟར་དུ་འདོད་པ་ན་ཚིག་འདི་ལྟར་སྦྱར་ཏེ་བདེ་བ་ལ་སོགས་པ་ནང་ཡིན་ན་ནི་ཤེས་པ་དང་རྒྱུ་མཚུངས་པར་འགྱུར་བས་ནང་མ་ཡིན་ལ། ནང་མ་ཡིན་པ་དེའི་ཕྱིར་སེམས་པ་ཅན་ཡང་མ་ཡིན་གྱི། འོན་ཀྱང་བདེ་སོགས་དེའི་བདག་ཉིད་དུ་གྱུར་པའི་རྣམ་འགྱུར་སྒྲ་ལ་སོགས་པ་བློའི་མེ་ལོང་ལ་ཤེས་རིག་གིས་ཉམས་སུ་མྱོང་བ་ལས་བདེ་སོགས་དེ་ཉམས་སུ་མྱོང་བ་ཤེས་པ་ལྟ་བུར་འཇིག་རྟེན་པས་རྟོགས་པ་ཡིན་ནོ་ཞེས་བདེ་སོགས་ཕྱི་རོལ་གྱི་དོན་དུ་འདོད་པ་དེ་ལྟར་ན་ཡང་རིགས་པ་མ་ཡིན་ནོ། །འདི་དགག་པ་ལ་དོན་གསུམ་སྟེ། གོམས་པས་འགྱུར་བའི་རྟགས་ཀྱིས་བློ་ཡིན་པར་སྒྲུབ་པ་དང་། མྱོང་བའི་རྟགས་ཀྱིས་སེམས་པ་ཅན་དུ་སྒྲུབ་པ་དང་། བདེ་སོགས་དོན་གྱིས་བཞག་པར་འདོད་པ་དགག་པའོ། །དང་པོ་ནི་བདེ་སོགས་ཆོས་ཅན་དོན་གྱི་རང་བཞིན་མིན་པའི་བློ་ཡིན་ཏེ་ཕྱི་རོལ་སྒྲ་ལ་སོགས་པ་ཁྱད་པར་སྟེ་མི་འདྲ་བ་མེད་པ་གཅིག་ལ་ཡང་དགའ་དང་ཡོངས་སུ་གདུང་བ་སྟེ་བདེ་སྡུག་དག་གོམས་ཏེ་བསྒོམས་པ་ལས་ཁྱད་པར་སྟེ་ཐ་དད་དུ་འགྱུར་བའི་ཕྱིར་རོ། །ཁྱབ་པ་མ་གྲུབ་བོ་ཞེ་ན་གང་གི་ཕྱིར་ཞེས་སྨྲོས་ཏེ་སྒྲ་ལ་སོགས་པའི་བདག་ཉིད་ཡིན་ན་ནི་དོན་ཁྱད་པར་མེད་པ་གཅིག་ལ་ཕན་པ་དང་གནོད་པ་དང་བཏང་སྙོམས་སུ་གོམས་པར་བྱས་པའི་ཁྱད་པར་ལས་བདེ་སྡུག་གོང་ནས་གོང་དུའང་གཞན་གཞན་དུ་འགྱུར་བའི་ཁྱད་པར་དུ་མི་འགྱུར་ཏེ་སྔོན་པོ་ལ་སོགས་པ་དེ་ལྟར་དུ་མི་འགྱུར་བ་བཞིན་ནོ། །ཕྱི་རོལ་དེའི་ཁྱད་པར་ལ་ཞེས་བྱ་བ་ནི་གཏན་ཚིགས་སོ། །བདེ་སོགས་དེ་དག་ནི་ཞེས་པ་ནི་ཆོས་ཅན་ནོ། །བློ་ཉིད་ནི་བསྒྲུབ་བྱའོ། །ཤེས་བྱ་འབྱེད་པའི་ཤེས་རབ་ནི་དཔེ་སྟེ་སོགས་པ་ནི་བརྩེ་བ་དང་ཡིད་བྱུང་བ་ལ་སོགས་པ་གཟུང་ངོ་། །དེ་ལ་ཐལ་འགྱུར་གྱི་གཏན་ཚིགས་ཕྱི་རོལ་དུ་སྣང་བ་ལ་ནི་གོམས་པའི་རྗེས་སུ་མི་བྱེད་པར་ཕྱི་རོལ་གྱི་རྗེས་སུ་བྱེད་པར་ཁྱབ་པ་མངོན་སུམ་གྱིས་གྲུབ་བོ། །དེ་ནི་རང་རྒྱུད་ཀྱི་གཏན་ཚིགས་ཀྱི་ལྡོག་ཁྱབ་ཡིན་པས་བསྒྲུབ་བྱའི་ཆོས་ལོག་པའི་དོན་ལ་རྟགས་ལོག་པའི་གོམས་པའི་རྗེས་སུ་མི་བྱེད་པས་ཁྱབ་པ་ཡིན་པའི་ཕྱིར་རོ། །དེས་ན་ཐལ་འགྱུར་ནི་འགལ་བས་ཁྱབ་པ་དམིགས་པ་དང་རང་རྒྱུད་ནི་དོན་ཡིན་པ་འགོག་ན་ཁྱབ་བྱེད་འགལ་དམིགས་དང་བློར་སྒྲུབ་ན་རང་བཞིན་ཡིན་ནོ་ཞེས་སློབ་དཔོན་ཆོས་མཆོག་འཆད་དོ། །དེ་ལྟར་བདེ་སོགས་ནང་བློ་ཡིན་པར་གྲུབ་ཀྱང་དེ་སེམས་པ་ཅན་དུ་གྲངས་ཅན་ལ་མ་གྲུབ་པས་དེ་

༼༧༧༽

སྒྲུབ་པ་ལ་དོན་བཞིའི་དང་པོ་རྟགས་དང་ཐལ་བ་ལྷན་ཅིག་ཏུ་དགོད་པ་ནི་བདེ་སོགས་ཆོས་ཅན་ནང་ཡིན་པར་མ་ཟད་སེམས་པའང་ཡིན་ཏེ་སིམ་གདུང་ལ་སོགས་པར་མྱོང་བར་བྱ་བ་ཡིན་པའི་ཕྱིར་རོ། །ཁྱབ་པ་མ་གྲུབ་བོ་ཞེ་ན་སེམས་པ་ཅན་མ་ཡིན་ན་ནི་མྱོང་བ་མིན་པར་ཐལ་བའི་ཕྱིར་རོ། །འདི་ནི་རྣམ་འགྲེལ་ལས། དེས་ན་ཤེས་པ་ཐམས་ཅད་ཀྱི། །དམིགས་མྱོང་དག་ནི་ཐ་དད་ཡིན། །དོན་དང་འདྲ་བ་དམིགས་པ་སྟེ། །རང་ཉིད་གསལ་བ་བདག་མྱོང་ཡིན། །ཞེས་མདོ་སྡེ་པས་དམིགས་པའི་བློ་དང་མྱོང་བའི་བློ་གཉིས་འདོད་པའི་མྱོང་བའི་བློ་ནི་སེམས་པ་ཅན་དུ་ཕལ་ཆེ་བས་འདོད་པས་དེ་གཏན་ཚིགས་སུ་བཀོད་པ་ཡིན་ནོ། །དེ་ལ་རྐང་པ་དང་པོའི་འགྲེལ་པ་ནི་བདེ་བ་ལ་སོགས་པ་ཞེས་པ་སྟེ་གོ་སླའོ། །དོན་གཉིས་པ་གསལ་བ་ཡུལ་ཅན་གྱི་མཚན་ཉིད་དུ་འདོད་པ་དགག་པ་ནི་རྐང་པ་གཉིས་པའི་འགྲེལ་པ་སྟེ་གང་གི་ཕྱིར་ཡུལ་ཅན་གང་ཞིག་ཡུལ་གང་གི་རྣམ་པ་མྱོང་བ་སྟེ་ཆ་བྱད་འཛིན་པ་མ་ཡིན་པ་དེ་ནི་ཞེས་པ་དེ་འགྲེལ་པར་བྱེད་དོ། །མྱོང་བ་མིན་ཕྱིར་འགྲེལ་བ་ནི་དེའི་མྱོང་བར་བྱེད་པ་མ་ཡིན་ཏེ་བདེ་བས་སྡུག་བསྔལ་གྱི་ཆ་བྱད་མ་བཟུང་བས་དེ་དེའི་མྱོང་བྱེད་མ་ཡིན་པ་བཞིན་ནོ། །དེས་ན་ཁྱེད་རྣམ་པའི་གཏོང་ལེན་གྱིས་རྟག་པ་འཇིག་པར་དོགས་ནས་ཤེས་རིག་རྣམ་མེད་དུ་འདོད་དེ་དེའི་ཕྱིར་དེ་གང་གིའང་མྱོང་བྱེད་མ་ཡིན་པར་ཐལ་བ་ཡིན་ནོ། །དེ་ལ་གལ་ཏེ་ཤེས་རིག་འདི་སྒྲ་ལ་སོགས་པ་འདིའི་མྱོང་བར་བྱེད་པ་ཡིན་ནོ་ཞེས་བྱ་བའི་ཡུལ་ཡུལ་ཅན་དུ་འབྲེལ་བའི་རྒྱུ་མཚན་ནི་ཤེས་རིག་ཡུལ་ལ་མངོན་པར་གསལ་བ་ལ་འདོད་པས་སྐྱོན་མེད་དོ་ཞེ་ན་དབང་པོ་དང་སོགས་པ་སྟེ་བློ་ཡང་མྱོང་བྱེད་དུ་ཐལ་བར་འགྱུར་བས་ཤེས་རིག་དེའི་མྱོང་བའི་མཚན་ཉིད་ནི་འདྲ་བ་ཉིད་ཡིན་ནོ། །ད་ནི་གུད་ན་གནས་པ་འགའ་ཞིག་སློབ་དཔོན་གྱིས་གྲངས་ཅན་ལ་འདྲ་བ་སྒྲུབ་པ་མི་འཐད་པར་མཐོང་ནས་སྨྲས་པ་ནི་ཡུལ་རིག་པའི་དུས་ལས་སྔར་འདྲ་བ་དེའི་བདག་ཉིད་མ་ཡིན་ན་ནི་ཕྱིས་ཀྱང་སྟེ་རིག་པའི་དུས་ན་ཡང་མི་འདྲ་བ་དེའི་བདག་ཉིད་ཉམས་པ་མེད་པའི་ཕྱིར་དང་རྟག་ཏུ་འདྲ་བ་མི་རུང་བའི་ཕྱིར་དེ་དང་འདྲ་བ་ཡང་སེམས་པ་ཅན་ལ་ཇི་ལྟར་འགྱུར་དེས་ན་གྲངས་ཅན་ལ་མྱོང་བའི་མཚན་ཉིད་དུ་འདྲ་བ་གཞག་པར་ནི་མི་ནུས་སོ་ཞེ་ན། རྟག་པ་འཇིག་པ་འདི་ནི་གྲངས་ཅན་འདིའི་ཉེས་པ་མྱོང་བྱེད་མ་ཡིན་པ་ལས་གཞན་ཡིན་ཏེ་འདྲ་བ་མེད་པར་ནི་མྱོང་བར་བྱེད་པ་མ་ཡིན་ནོ། །དོན་འདི་ནི་གྲངས་ཅན་གྱི་ལྟ་བ་སྒྲུབ་པ་མ་ཡིན་གྱི་འགོག་པ་ཡིན་པའི་ཕྱིར་འདོད་པ་གྲུབ་པ་ཡིན་ནོ་ཞེས་བྱ་བའི་དོན་ཏོ། །གསུམ་པ་རིག་པ་ཡུལ་ཅན་གྱི་མཚན་ཉིད་དུ་འདོད་པ་དགག་པ་ནི། གང་གི་ཕྱིར་ཤེས་རིག་རིག་པར་ཡོད་པ་ཉིད་ནི་ངེས་པའི་དོན་དེའི་མྱོང་བར་རིགས་པ་མ་ཡིན་ཏེ་རིག་པ་ཙམ་དུ་ནི་དོན་ཐམས་ཅད་ལ་

༼༧༨༽

ཁྱད་པར་མེད་པས་ན་ཐམས་ཅད་རིག་པར་ཐལ་བར་འགྱུར་ན་བློ་དང་དབང་པོ་ལ་སོགས་པ་ནི་རིག་བྱར་ཁས་མི་ལེན་པའི་ཕྱིར་རོ། །དེའི་ཕྱིར་ཤེས་རིག་དེ་ལ་ཞེས་སྦྱར་ཏེ་སྦྱོར་བ་ནི་འབྲེལ་པ་ཡིན་ནོ། དེ་ལྟར་འདྲ་བ་ནི་ཡུལ་ཅན་གྱི་རྒྱུ་མཚན་ཡིན་ལ་སིམ་པར་མྱོང་བ་དང་གདུང་བར་མྱོང་བ་དང་གཉིས་ཀ་མ་ཡིན་པར་མྱོང་བ་འདི་ཉིད་ཀྱང་ཁོ་བོ་ཅག་གི་བདེ་བ་ལ་སོགས་པ་ཡིན་པའི་ཕྱིར་དེ་དག་སེམས་པ་ཅན་དུ་གྲུབ་སྟེ་ཤེས་རིག་ལ་ཡང་སེམས་པ་ཅན་དུ་འཇོག་པའི་རྒྱུ་མཚན་ནི་དེ་ཙམ་དུ་ཟད་པའི་ཕྱིར་ཏེ་གཞན་དུ་ན་དེའང་དེར་རྣམ་པར་བརྟག་པར་མི་ནུས་སོ། །བཞི་པ་དེ་ལ་རྩོད་པ་སྤང་བ་ནི་གལ་ཏེ་ཡུལ་བདེ་སོགས་དང་འདྲ་བ་ཡིན་པའི་རྒྱུ་མཚན་གྱི་ཕྱིར་མྱོང་བ་ཤེས་རིག་ཡུལ་དེ་འཛིན་པའི་བདག་ཉིད་དུ་ཁྱེད་ཁས་ལེན་པ་ཡིན་ན་དེའི་ཚེ་ཁྱེད་ལ་བདེ་བ་ལ་སོགས་པ་མྱོང་བ་སེམས་མ་ཡིན་པར་འགྱུར་ཏེ་འདྲ་བྱེད་ཡིན་པའི་ཕྱིར་བུམ་པ་བཞིན་ནོ་ཞེ་ན། །དེ་ནི་དེ་ལྟར་མ་ཡིན་ཏེ་དེའི་ཕྱིར་དོན་དུ་ཐལ་བར་མི་འགྱུར་རོ། །འདི་ལྟར་ཁྱེད་ཀྱིས་ཕྱོགས་ལ་ཡང་བདེ་བ་ལ་སོགས་པ་མྱོང་བའི་ཤེས་རིག་ནི་དེ་དང་འདྲ་བར་ཡོད་པ་ཡིན་ནོ་ཞེས་བསྟན་པའི་དོན་དུ་མྱོང་བའི་མཚན་ཉིད་དུ་འདྲ་བ་དང་ཡུལ་གྱི་མཚན་ཉིད་དུ་འདྲ་བྱེད་བཀོད་པ་ཡིན་ནོ། །ངེད་ཀྱིས་ནི་བདེ་སོགས་དེ་ལ་ཡང་དགའ་བ་དང་ཡོངས་སུ་གདུང་བར་མཐོང་ངོ་། །ཞེས་པས་ནི་སྒྲ་ལ་སོགས་པ་འགོག་པ་ཡིན་ལ། སེམས་པ་ཅན་དང་གཅིག་ཏུ་ཞེས་བྱ་བ་དང་ནང་དུ་ཉམས་སུ་མྱོང་བ་ཉིད་དུ་ཞེས་བྱ་བས་ཀྱང་སེམས་དང་ཐ་དད་དང་ཕྱི་རོལ་ན་གནས་པ་འགོག་པ་ཡིན་ནོ། །གསུམ་པ་དོན་གྱི་རྣམ་པར་འདོད་པ་དགག་པ་ནི་འདི་ཤེས་རིག་གིས་ལོངས་སྤྱད་པར་བྱ་བའི་དོན་དུ་བདེ་སྡུག་སྒྲ་ལ་སོགས་པའི་བློ་ལ་གཟུགས་བརྙན་གྱི་ཚུལ་དུ་གཏོད་པར་འདོད་དེ་ཇི་སྐད་དུ། སྐྱེས་བུའི་ཉེ་བར་སྤྱོད་པ་ནི། །བསྒྲུབ་ཕྱིར་གཙོ་བོ་རབ་འཇུག་སྟེ། །ལྟད་མོ་བ་དག་གྲུབ་བྱའི་ཕྱིར། །གར་གྱི་ལྟད་མོ་བྱེད་པ་བཞིན། །ཞེས་འབྱུང་བ་ཡིན་ནོ། །འདི་འགོག་པ་ལ་དོན་བདུན་ལས། དང་པོ་རྟགས་དགོད་པ་ནི་མྱོང་བ་འདིའི་ཞེས་པ་ནི་ཆོས་ཅན་ནོ། །འཇོག་པར་བྱེད་པ་ཞེས་པ་ནི་བསྒྲུབ་བྱའོ། །སྒྲ་ལ་སོགས་པ་དེ་ཁྱད་པར་མེད་ཀྱང་ནི་གཏན་ཚིགས་ཏེ་སྲོག་ཆགས་ཀྱི་རང་བཞིན་ནི་རྔ་མོ་ལ་སོགས་པ་སྟེ་གོམས་པ་ལས་འགྱུར་བ་ནི་བཤད་ཟིན་ཏོ། །སྦྱོར་བ་ནི་གང་གཞན་ལ་གཞན་དུ་སྣང་བ་དང་གོམས་པས་འགྱུར་བ་དེ་ནི་དོན་གྱིས་བཞག་པའི་རྣམ་པ་མ་ཡིན་ཏེ་དཔེར་ན་ཡིད་བྱུང་བ་ལ་སོགས་པ་བཞིན་ནོ། །རྩོད་པ་གཞིར་གྱུར་པའི་བདེ་བ་ལ་སོགས་པའང་དེ་ལྟ་བུ་ཡིན་ནོ་ཞེས་བྱ་བ་ནི་ཁྱབ་པར་བྱེད་པ་འགལ་བ་དམིགས་པ་ཡིན་ནོ། །གཉིས་པ་བློ་མྱོང་གི་ཁྱད་པར་དགག་པ་ནི་གོམས་པས་ཁྱད་པར་

༼༧༩༽

དུ་འགྱུར་བ་དང་ལྡན་པ་ནི་བློའི་བདེ་སྡུག་ཡིན་གྱི་མྱོང་བ་ནི་བདེ་སོགས་དང་ཁྱད་པར་དུ་འགྱུར་བ་མ་ཡིན་པས་གཏན་ཚིགས་མ་གྲུབ་བོ་ཞེ་ན། ཁྱད་པར་མེད་པ་ལ་ཁྱད་པར་འབྱེད་པ་དེ་སུན་དབྱུང་བའི་ཕྱིར་བློ་ཞེས་བྱ་བ་འདི་ཞེས་དྲི་བ་མཛད་དོ། །དེ་ལྟར་བཞི་ཀ་ཡང་མིང་གི་རྣམ་གྲངས་སུ་གཟིགས་ནས་འདི་གཉིས་ལ་ཞེས་གསུངས་སོ། །དེ་ལ་ཡུལ་གྱི་རྣམ་པ་ཅན་གྱི་དོན་ནི་བེམ་པོ་རྣམ་བཅས་ཡིན་ལ་མྱོང་བ་མེད་པ་ནི་བློའོ། །གཞན་ནི་ཤེས་རིག་རྣམ་མེད་དེ་རྣམ་བཅས་ནི་མི་རྟག་པའི་ཕྱིར་རོ། །དེ་ལ་ཁྱབ་ཆེས་སའི་སྐྱོན་བརྗོད་པ་ནི་མེ་ལོང་དང་ཤེལ་དང་རྡོ་དྭངས་པ་ལ་སོགས་པ་ཡང་བློར་འགྱུར་རོ། །སྐྱོན་དེ་སྤང་བའི་དོན་དུ་ཁྱད་པར་ཡོད་ན་ཡང་བརྗོད་དགོས་སོ། །རང་ཉིད་ཀྱིས་གཞན་གྱི་ཁྱད་པར་དོགས་པར་བཀོད་དེ་འགོག་པ་ནི་ནང་གི་སྐྱེས་བུ་ཡུལ་ལ་སྤྱོད་པའི་བྱེད་པར་གྱུར་པ་ཉིད་དང་། སོགས་པས་བཟུང་བ་ཤིན་ཏུ་དང་བ་དང་ནང་ཉིད་ལ་སོགས་པ་ཡང་མི་རིགས་པ་ཉིད་དོ། །དེ་ལ་ནང་གི་བྱེད་པ་ནི་བློ་དེའི་རྒྱུ་མཚན་ཅན་ཡིན་ཏེ་ནང་གི་བྱེད་པ་དེ་ཅི་འདྲ་བ་ཞིག་ཅེས་འདྲི་ན་ནི་བློ་ཡིན་ནོ་ཞེས་བརྗོད་དགོས་པའི་ཕྱིར་རོ། །ཇི་ལྟར་བློ་ལ་ཐེ་ཚོམ་ཟ་བ་དེ་བཞིན་དུ་ནང་གི་བྱེད་པ་ཡང་ཐེ་ཚོམ་ཟ་སྟེ་དེའི་ཕྱིར་དེ་གཉིས་ནི་ཕན་ཚུན་རྟེན་པ་ཡིན་ནོ། །ཡང་ན་དེ་དག་བློའི་མཚན་ཉིད་དུ་བསྒྲག་པར་བྱ་བ་མ་ཡིན་ཏེ་བློ་རྟོགས་པར་བྱེད་པའི་ཡན་ལག་སྟེ་གོ་བྱེད་མ་ཡིན་པའི་ཕྱིར་རོ། །དེ་ཅིའི་ཕྱིར་ཞེ་ན་རྣམ་པ་དེ་ལྟ་བུ་ནི་ཞེས་སྨྲོས་ཏེ་ཤིན་ཏུ་དང་བ་ནི་མིག་དང་ཤེལ་ལ་སོགས་པའོ། །དེ་ལ་མིག་ལ་ནི་མཚན་ཉིད་ཀུན་ཡོད་པ་ཡིན་ལ་ཤེལ་ལ་སོགས་པ་ལ་ཡང་ཤིན་ཏུ་དང་བ་དང་སྐྱེས་བུ་སྤྱོད་པའི་བྱེད་པ་ལ་སོགས་པ་ཡོད་པས་དེ་དག་བློར་ཐལ་བ་ཡིན་ནོ། །གསུམ་པ་བློ་སེམས་པ་མེད་པ་དགག་པ་ནི་སྒྲ་ལ་སོགས་པའི་ཡུལ་རྣམ་པར་འཇོག་པ་ཡང་ཞེས་པ་སྟེ་ཡང་གི་སྒྲ་ནི་དེ་བློའི་མཚན་ཉིད་མིན་པར་མ་ཟད་པའོ། །མཐར་ཐུག་པ་ནི་དེ་ཁོ་ནས་འཇོག་པ་སྟེ་ཐ་དད་བྱེད་པའོ། །དེས་ན་དོན་འཇོག་མི་ནུས་པར་འགྱུར་ཏེ་སེམས་པ་མེད་པའི་ཕྱིར་རོ། །གལ་ཏེ་འདྲ་བ་ཙམ་ལས་དོན་འཇོག་གོ་ཞེ་ན་མེ་ལོང་དང་མིག་ཕྱེ་ནས་གཉིད་ལོག་པའི་དབང་པོས་ཀྱང་དོན་འཇོག་པར་ཧ་ཅང་ཐལ་བའི་ཕྱིར་རོ། །ཡང་ཁྱེད་ཀྱིས་སྔར་ཕྱི་རོལ་སྒྲ་ལ་སོགས་པའི་བདེ་བ་ཁྱད་པར་དུ་འགྱུར་བ་མེད་ཀྱང་། བློའི་བདེ་བ་ཁྱད་པར་ཅན་དུ་འགྱུར་བ་ཡིན་ནོ་ཞེས་བྱ་བ་ཁས་བླངས་པ་དེ་ཡང་ཚིག་ཙམ་ཡིན་གྱི་རིགས་པ་ནི་མ་ཡིན་ཏེ་འདི་དག་གཙོ་བོའི་རང་བཞིན་གཅིག་ལ་ཅིག་ཅར་འགལ་བའམ་ཡང་ན་ཕྱི་རོལ་ཁྱད་པར་དུ་མི་འགྱུར་ན་ནི་དེས་གཏད་པའི་གཟུགས་བརྙན་མི་འགྱུར་ལ་དེ་ཡང་བློ་དང་བདག་གཅིག་པ་ཡིན་པས་དེ་མི་འགྱུར་བ་དང་འགྱུར་བར་ཡང་ཁས་བླངས་པའི་ཕྱིར་རོ། །གང་གི་ཕྱིར་བློའི་མཚན་ཉིད་མེད་པ་དང་།

༼༨༠༽

ཡུལ་མི་འཇོག་པར་ཐལ་བ་དང་། ཁས་བླངས་པ་ཡང་འགལ་བ་དེའི་ཕྱིར་གཞན་དག་གྲངས་ཅན་ལ་ཡང་སེམས་པ་ཡོད་པ་ལས་ཁྱད་པར་ཐ་དད་པ་ཅན་གྱི་བློ་ནི་ཡོད་པ་མ་ཡིན་ནོ། །བཞི་པ་བློ་མྱོང་གཅིག་ཏུ་མངོན་སུམ་གྱིས་སྒྲུབ་པ་ནི་སེམས་པ་ཡོད་པ་དེའི་རང་བཞིན་ལས་ལྡོག་སྟེ་ཐ་དད་པའི་བློ་ནི་རྟོགས་པ་མེད་པའི་ཕྱིར་མེད་པ་ཡིན་ནོ། །བློ་འདི་ནི་ཞེས་པས་ནི་བློའི་རང་བཞིན་བསྟན་ནས་མིང་ནི་ཞེས་པས་ནི་དེ་ལ་གྲངས་ཅན་གྱིས་མིང་དུ་མ་བཏགས་ཀྱང་དོན་ནི་དུ་མ་མེད་དེ་འོན་ཀྱང་སེམས་པ་ཅན་ཁོ་ན་ཡིན་ནོ་ཞེས་སྟོན་པ་ཡིན་ནོ། །ལྔ་པ་ཐ་དད་རིག་པས་དགག་པ་ནི་མྱོང་བ་ཤེས་རིག་ནི་ཞེས་པ་སྟེ་དེ་གཉིས་གཅིག་ཏུ་མྱོང་བ་ནི་མི་འཐད་དོ་ཞེས་བྱ་བའི་དོན་ཏོ། །དེ་ལ་ཤེས་རིག་ཡུལ་ལ་ལོངས་སྤྱོད་པར་འདོད་ན་ནི་དེ་མངོན་སུམ་ཡིན་དགོས་ཏེ། དེ་མངོན་སུམ་མ་ཡིན་ན་ནི་ལོངས་སྤྱད་པར་བྱ་བ་དང་ལོངས་སྤྱོད་པ་ཐམས་ཅད་མངོན་སུམ་མ་ཡིན་པར་འགྱུར་ཏེ་དཔེར་ན་གཞན་གྱི་སྤྱོད་བྱེད་ཀྱི་མངོན་སུམ་བདག་གི་མངོན་སུམ་མ་ཡིན་པས་དེས་སྤྱད་བྱ་དང་སྤྱད་པ་ཐམས་ཅད་མངོན་སུམ་མ་ཡིན་པ་བཞིན་ནོ། །གཞན་ཡང་ཡུལ་ཡོད་པ་ལས་ཞེས་བྱ་བ་ནི་ཕྱིར་གྱི་དོན་ཏེ་གང་གི་ཕྱིར་ཡུལ་ཡོད་པ་ཙམ་ཡིན་པ་དེའི་ཕྱིར་ཡུལ་ལ་ལོངས་སྤྱོད་པར་ཡང་འགྱུར་ཏེ་སྤྱོད་བྱེད་མངོན་སུམ་མ་ཡིན་ཀྱང་སྤྱད་པ་མངོན་སུམ་དུ་འགྱུར་ན་ནི་ཡུལ་ཡོད་པ་ཙམ་ཡུལ་ལ་སྤྱོད་པའི་དོན་དུ་འགྱུར་བ་ཡིན་ནོ། །ཡང་ངག་གིས་ནི་སྐྱོན་གཞན་སྡུད་པའོ། །གཞན་ཡང་ཡུལ་དེའི་ལོངས་སྤྱོད་པ་མངོན་སུམ་སྟེ་མངོན་གྱུར་མ་ཡིན་པས་ལོངས་སྤྱོད་པའི་ཁྱད་པར་ཏེ་བྱེ་བྲག་མ་གྲུབ་པར་འགྱུར་ཏེ་རྣམ་འགྲེལ་ལས། དེས་ན་ལྐོག་གྱུར་དོན་ཐམས་ཅད། །ཁྱད་པར་དུ་ནི་འགྲུབ་མི་འགྱུར། །ཞེས་གང་བཤད་པ་ཡིན་ནོ། །དེ་ལྟ་ན་ཡོད་ཀྱང་མེད་པ་དང་ཁྱད་པར་མེད་པར་འགྱུར་ཏེ་ལྐོག་ཏུ་གྱུར་པའི་ཕྱིར་གཞན་གྱི་ལོངས་སྤྱོད་བཞིན་ནོ། །དེ་རྟགས་ཀྱིས་ཤེས་པར་བྱེད་དོ་ཞེ་ན། རྟགས་ཅན་ལྐོག་ཏུ་གྱུར་པའི་ལོངས་སྤྱོད་པ་ཡང་རང་གི་ལོངས་སྤྱོད་པ་མ་ཡིན་ཏེ་གཞན་གྱི་ལོངས་སྤྱོད་ཀྱང་གཞན་གྱི་ལོངས་སྤྱོད་དུ་ཐལ་བའི་ཕྱིར་རོ། །གཞན་ཡང་རྟགས་མ་གྲུབ་སྟེ་མི་རིགས་པའི་ཕྱིར་རོ། །རྟགས་དེ་ལས་ཀྱང་ཞེས་སྦྱར་ཏེ་བཤད་པ་ནི་དཔྱོད་པ་བ་དགག་པའི་སྐབས་སུའོ། །དྲུག་པ་སྐབས་ཀྱི་དོན་བསྡུ་བ་ནི་གལ་ཏེ་ཤེས་རིག་གི་སྐྱེས་བུ་ནི་ལྐོག་གྱུར་ཡིན་ལ་ལོངས་སྤྱོད་པ་ནི་མངོན་སུམ་སྟེ་བློའི་མེ་ལོང་ལ་གཟུགས་བརྙན་གཉིས་ཚོགས་པ་ནི་ལོངས་སྤྱོད་ཡིན་ལ་དེ་ནི་མངོན་སུམ་ཡིན་པའི་ཕྱིར་རོ་ཞེ་ན། དེ་ལྟ་ན་ཞེས་གསུངས་ཏེ་ཡུལ་དམིགས་པ་ནི་ལོངས་སྤྱོད་དོ། །དེ་མངོན་སུམ་གྱིས་གྲུབ་པར་ཁས་ལེན་པ་ན་ལོངས་སྤྱད་བྱ་དང་སྤྱོད་བྱེད་དང་སྤྱོད་པར་བྱེད་པ་པོའི་ཐ་སྙད་རྫོགས་པའི་གཏན་ཚིགས་ཀྱི་ཕྱིར་ཤེས་པ་ཡོད་པ་གཞན་ལྐོག་

༼༨༡༽

གྱུར་བརྟགས་པ་ནི་དོན་མེད་དོ་ཞེས་པ་ནི་དངོས་པོས་དངོས་པོ་མཚོན་པ་ཞེས་བྱ་བ་ཡིན་ཏེ་སྐྱོན་གྱི་དངོས་པོས་ལོངས་སྤྱོད་ཀྱི་དངོས་པོ་མངོན་གྱུར་དུ་མཚོན་པའི་ཕྱིར་རོ། །དེས་ན་སྐྱེས་བུ་དེ་ནི་མངོན་སུམ་དང་འཐད་པས་སྟོང་པ་དང་དགོས་པ་མེད་པའི་ཕྱིར་རི་བོང་གི་རྭ་དང་འདྲ་བ་ཡིན་ནོ། །གལ་ཏེ་དེ་ལྟ་བུ་མེད་ཀྱང་མངོན་གྱུར་གྱི་སེམས་དང་བློ་ཐ་དད་ཡིན་ནོ་ཞེ་ན་གཉིས་པོ་དེ་ཡང་ཞེས་གསུངས་སོ། །བདུན་པ་འདྲེས་པར་རྣམ་པར་མ་ཕྱེད་པར་རྟོག་པ་དགག་པ་ལ་དོན་བཞི་ལས། དང་པོ་ཕྱོགས་སྔ་མ་དགོད་པ་ནི་ལྕགས་གོང་དང་ནི་མེ་ཐ་དད་འདྲེས་པ་བཞིན་དུ་འདི་གཉིས་ཀྱང་འདྲེས་པས་རྣམ་དབྱེར་མེད་ཅེ་ན་ཞེས་བྱ་བ་ཡིན་ནོ། །དེ་ཉིད་སྟོན་པ་ནི་སེམས་པ་དང་ཞེས་པ་སྟེ་འདྲེས་པ་ནི་གཟུགས་བརྙན་འདྲེས་པ་ཡིན་ལ། བྱེ་བྲག་ནི་ཐ་དད་དོ། །དེའི་རྒྱུ་ནི་སྐྱེས་བུའི་གཟུགས་བརྙན་དང་ལྡན་པའི་བློ་ནི་སྐྱེས་བུ་ལྟ་བུར་སྣང་བ་ཡིན་པའི་ཕྱིར་རོ། །དེས་དེ་ཡང་ཇི་ལྟར་ཐ་དད་ཅེ་ན་ལྕགས་དེའི་སྲ་བ་དང་གཟུགས་དང་མེའི་ཁ་དོག་དང་རེག་པ་ནི་ཐ་དད་དུ་ངེས་པའི་ཕྱིར་རོ་ཞེས་བྱ་བ་ཡིན་ནོ། །གཉིས་པ་གཅིག་དང་ཐ་དད་ཀྱི་རྣམ་གཞག་འཇིག་པ་ནི་དེ་ལྟར་འདོད་པ་ཡིན་ན་དངོས་ཀུན་ལ་དུ་མ་དང་གཅིག་གི་རྣམ་གཞག་ཉམས་པ་ཡིན་ནོ། །གལ་ཏེ་སྐྱེས་བུ་དང་བློ་གཅིག་ཏུ་སྣང་ཡང་ཐ་དད་ཡིན་ན་དོན་གཅིག་ཏུ་དམིགས་པ་ཐམས་ཅད་ལ་ཐ་དད་འདྲེས་པར་དོགས་པས་གཅིག་ཏུ་ངེས་པ་མེད་པར་འགྱུར་ཏེ་དེའི་ཕྱིར་གཅིག་གི་རྣམ་གཞག་ནི་ཉམས་པ་ཡིན་ནོ། །བདེ་བ་དང་སྔོན་པོ་ལ་སོགས་པ་ཐ་དད་དུ་དམིགས་པ་དག་ཀྱང་ཐ་དད་མ་ཡིན་པར་ཁས་བླངས་ཏེ། བདེ་བ་ལ་སོགས་པ་ནི་སྒྲ་ལ་སོགས་པའི་བདག་ཉིད་ཡིན་ནོ་ཞེས་གང་སྨྲས་པ་ཡིན་ནོ། །དེའི་ཕྱིར་ཐ་དད་ཀྱི་རྣམ་གཞག་ཉམས་པ་ཡིན་ནོ། །གཅིག་དང་ཐ་དད་ཀྱི་ཐ་སྙད་མེད་ན་ཡང་ཆུ་དོན་དུ་གཉེར་བ་མེ་ལ་འཇུག་པར་འགྱུར་བས་སྡུག་བསྔལ་བས་འཚོ་བའི་ཕྱིར་ཨེ་མ་ཞེས་རྗེས་སུ་བརྩེ་བའི་ཚིག་གསུངས་སོ། །ཐ་དད་མེད་པར་རིག་པ་དེ་གཅིག་ཡིན་ན་དེ་ལྟར་གང་མིན་ནི་ཐ་དད་དུ་རིག་པ་སྟེ་དེས་ནི་དེ་ཐ་དད་དུ་འགྲུབ་པར་འགྱུར་རོ། །གཅིག་ཏུ་རིག་པ་དེ་གཅིག་གི་སྒྲུབ་བྱེད་མིན་ན་ཐ་དད་ལ་ཡང་ཐ་དད་དུ་རིག་པ་དེ་སྒྲུབ་བྱེད་དུ་འགྲུབ་པར་མི་འགྱུར་ཏེ་གང་དུ་གཅིག་གི་སྒྲུབ་བྱེད་མ་གྲུབ་པ་དེར་ནི་དུ་མའི་སྒྲུབ་བྱེད་ཀྱང་མི་འགྲུབ་པའི་ཕྱིར་རོ། །དཀར་པོ་དང་སྡུག་བསྔལ་ལ་སོགས་པ་ཐ་དད་དུ་སྣང་བ་དེ་ཐ་དད་མ་ཡིན་པས་ནི་འདིས་ཐ་དད་ཀྱི་རྒྱུ་མཚན་སྤངས་པར་བསྟན་ཏོ། །བློ་མྱོང་ནི་ཐ་དད་མེད་སྣང་ཐ་དད་དུ་འདོད་པས་ནི་འདིས་གཅིག་གི་རྒྱུ་མཚན་སྤངས་པར་བསྟན་ནོ། །དེས་ན་ཁྱེད་ལ་ཐ་དད་ཐ་དད་མེད་རྟེན་ཅི་སྟེ་རྒྱུ་འགའ་ཡང་མེད་དོ་ཞེས་བྱ་བ་ནི་རྩ་བར་སྤྱིར་བསྟན་ཅིང་འགྲེལ་པས་

༼༨༢༽

ཀྱང་བཤད་པའི་དོན་མཐའ་དག་ལེགས་པར་སྡུད་པའི་ཚིགས་སུ་བཅད་པ་ཡིན་ནོ། །གསུམ་པ་དཔེ་མ་གྲུབ་པ་ནི་གལ་ཏེ་གཅིག་ཏུ་སྣང་བ་གཅིག་གི་རྒྱུ་མཚན་ཡིན་ན་ལྕགས་དང་མེ་ཡང་གཅིག་ཏུ་འགྱུར་རོ་ཞེ་ན་འདོད་པ་ཡིན་ནོ་ཞེས་སྟོན་པ་ནི་བློ་དང་སྐྱེས་བུར་མ་ཟད་ལྕགས་ཀྱི་གོང་བུ་ལ་ཡང་རྐྱེན་མེ་དང་འབྲེལ་བ་ལས་དེ་ལྟར་སྐྱེས་པའི་དོན་ཏེ་རྫས་གཞན་དེ་ནི་གཅིག་ཉིད་དུ་མངོན་སུམ་གྱིས་མཐོང་བ་ཡིན་ན་ཅིའི་ཕྱིར་ཐ་དད་དུ་རྟོག དེའི་ཕྱིར་དེ་ཐ་དད་མ་ཕྱེད་པ་ནི་མ་ཡིན་ནོ། །འདི་ལྟར་ཐ་དད་རྟོགས་པར་སླ་བ་རྣམས་ནི་མངོན་སུམ་གྱིས་འབྱེད་དེ་སྔོན་པོ་དང་སྔོན་པོ་མ་ཡིན་པ་བཞིན་ནོ། །རྟོགས་པར་དཀའ་བ་རྣམས་ནི་འཐད་པས་འབྱེད་དེ་དངུལ་ཅུང་ཟད་དང་འདྲེས་པའི་གསེར་གྱི་གོང་བུ་སེར་པོར་རོ་གཅིག་ཏུ་སྣང་ཡང་ཐ་དད་དུ་ཡོད་པ་ཡིན་ཏེ་ནག་ཚུར་གྱིས་ཕྱེ་ན་ཐ་དད་དུ་འགྱུར་བའི་ཕྱིར་རོ། །ནག་ཚུར་གྱི་རྐྱེན་གྱིས་གསེར་དངུལ་ཐ་དད་དུ་སྐྱེས་པའང་མ་ཡིན་ཏེ་ཉེར་ལེན་གྱི་རྒྱུ་གཅིག་ལས་འབྲས་བུ་འགལ་བ་གཉིས་སྐྱེ་བ་ནི་མེད་པའི་ཕྱིར་རོ། །དེས་ན་འདིའི་གཅིག་ཏུ་སྣང་བ་ལ་ནི་འབྲས་བུ་ཐ་དད་པ་ལས་རྒྱུ་ཐ་དད་དུ་དཔོག་པའི་གནོད་བྱེད་ཡོད་པ་ཡིན་ལ། ལྕགས་གོང་དང་མེ་གཅིག་ཏུ་སྣང་བ་ལ་ནི་གནོད་བྱེད་མེད་པའི་ཕྱིར་རོ། །གལ་ཏེ་དེ་གཉིས་རྫས་གཅིག་ན་དེ་ལྡོག་པ་ཇི་ལྟར་ཞེ་ན་རྒྱུ་ཟད་པའི་ཕྱིར་རོ། །དེ་ཉིད་སྨྲས་པ་ནི་ཡང་ཞེས་པ་སྟེ་རྒྱུ་ནི་མེ་སྟེ་ཏིལ་མར་ཟད་ན་སྒྲོན་མ་ལྡོག་པ་བཞིན་ནོ། །དེ་ལྡོག་པར་མ་ཟད་ལྕགས་དེའི་ཉེ་བར་ལེན་པ་ལ་ལྟོས་པ་ཅན་གྱི་གྲང་བའི་རེག་པ་དང་ལྡན་པ་དང་ལ་སོགས་པ་ཁ་དོག་ནག་པོ་ལ་སོགས་པ་རྣམས་ཀྱང་རྫས་གཞན་སྐྱེ་བ་ཡིན་ནོ། །བཞི་པ་དོན་བསྡུ་བ་ནི་གོམས་པས་འགྱུར་བ་དང་མྱོང་བ་ཡིན་པའི་གཏན་ཚིགས་དེའི་ཕྱིར་གོ་རིམ་བཞིན་འདི་ནང་དང་མྱོང་བ་སྟེ་སེམས་པ་ཅན་ཡང་ཡིན་ནོ། །རང་རིག་པའི་མངོན་སུམ་བཤད་ནས་འཇིག་རྟེན་རྒྱང་འཕེན་པ་དང་སྤྱོད་པ་བ་གཉིས་ཚེ་སྔ་ཕྱི་མེད་ཅིང་དྲི་མ་སེམས་ཀྱི་རང་བཞིན་ཡིན་པའི་ཕྱིར་སྐྱེ་བ་བརྒྱུད་པ་དུ་མ་གོམས་པ་དང་དྲི་མ་ཟད་པའི་རྣལ་འབྱོར་པའི་ཤེས་པ་མེད་དོ་ཞེས་སྨྲ་བའི་ལོག་རྟོགས་བསལ་བའི་ཕྱིར། རྣལ་འབྱོར་མངོན་སུམ་འཆད་པ་ལ་དོན་གསུམ་གྱི་དང་པོ་རང་བཞིན་ངོས་གཟུང་བ་སྟོན་པ་ནི། བསྒོམས་པའི་སྟོབས་ཀྱིས་གསལ་བར་སྣང་གྱུར་པའི་ཤེས་པ་གང་ཞིག་སླུ་བ་ཅན་མིན་པའི་རྟོག་མེད་དེ་ནི་མངོན་སུམ་ཡིན་ནོ། །བསྒོམས་པ་ལས་གསལ་སྣང་བྱུང་བའི་དཔེ་སྟོན་པ་ནི་འཇིགས་སོགས་བཞིན་དུ་ཞེས་བྱ་བ་འདི་ཡིན་ནོ། །དེ་རྣམ་པར་འགྲེལ་པ་ན་བདག་མེད་པ་ལ་གསལ་བར་སྣང་བའི་རྒྱུ་བསྒོམ་པའི་རིམ་པ་སྟོན་པར་བྱེད་པ་ནི་བདག་མེད་པ་སྟོན་པར་བྱེད་པའི་བསྟན་བཅོས་ཐོས་པ་ལས་བྱུང་བའི་ཤེས་པས་བཟུང་བ་ངེས་པའི་

༼༨༣༽

དོན་ནི་བདག་མེད་པ་གཉིས་ཡིན་ལ་དེ་ནི་བསྒོམ་པར་བྱ་བའི་ཡུལ་ཡིན་ཏེ་ཏིང་ངེ་འཛིན་རྒྱལ་པོ་ལས། སྟོང་པ་བདེ་བར་གཤེགས་པས་བསྟན་པ་ལྟར། །ངེས་དོན་མདོ་སྡེ་དག་གི་བྱེ་བྲག་ཤེས། །གང་ལས་སེམས་ཅན་གང་ཟག་སྐྱེས་བུ་བསྟན། །ཆོས་དེ་ཐམས་ཅད་དྲང་བའི་དོན་ཤེས་ཀྱིས། །ཞེས་གསུངས་པ་བཞིན་ནོ། །དེ་ཇི་ལྟར་བསྒོམ་པའི་ཚུལ་ནི་ཐོས་བྱུང་གིས་བཟུང་བའི་བདག་མེད་པ་དེ་རིགས་པ་སྟེ་གཏན་ཚིགས་ཀྱི་སེམས་པ་ནི་རྟགས་འཛིན་ཡིན་ལ། དེ་ལས་བྱུང་བ་ནི་རྗེས་དཔག་སྟེ་བསམས་པ་ལས་བྱུང་བ་ཡིན་ནོ། །དེས་རྣམ་པར་བཞག་པ་ནི་བྱེ་བྲག་ཏུ་ཕྱེ་སྟེ་བློ་ལ་བཀོད་པ་ཡིན་ལ་དེ་ནས་ནི་ཞི་གནས་དང་ལྷག་མཐོང་ཟུར་དུ་འབྲེལ་བ་བསྒོམ་པ་ལས་བྱུང་བའི་ཤེས་རབ་ཀྱི་སྒོམ་པར་བྱེད་དོ། །དེ་ལྟར་ན་རྟག་ཏུ་མཉམ་པར་བཞག་པ་དང་དེ་ཁོ་ན་ཉིད་འབྱེད་པ་ལ་བརྩོན་པའི་རྣལ་འབྱོར་པ་རྣམས་ཀྱི་སྒོམ་པ་དེ་རྫོགས་པ་ནི་བསྒོམ་བྱའི་དོན་ལ་གསལ་སྣང་གི་ཤེས་པ་སྐྱེད་པའི་མཐུ་ཐོབ་པ་སྟེ་བདག་མེད་པའི་དོན་ལ་གསལ་བར་སྣང་ཞིང་གསལ་བར་སྣང་བའི་ཕྱིར་རྟོག་པ་མེད་པ་ཡིན་ནོ། །ཕྱིན་ཅི་མ་ལོག་པའི་ཡུལ་ཅན་ཞེས་བྱ་བ་འདིས་ནི་རྩ་བར་སླུ་བ་ཅན་མིན་པའི་སྒྲས་བརྗོད་པའི་མ་འཁྲུལ་བ་ཉིད་བརྗོད་པ་ཡིན་ནོ། །འཇིགས་པ་དང་མྱ་ངན་ལ་སོགས་པ་གསལ་བར་སྣང་བ་བཞིན་དུ་ཞེས་བྱ་བས་ནི་བསྒོམ་པ་དང་གསལ་སྣང་རྒྱུ་འབྲས་སུ་ཚད་མས་མཐོང་བའི་ཡུལ་བསྟན་ཏེ་དེར་རྒྱུ་འབྲས་སུ་ངེས་པ་ཡིན་ནོ་ཞེས་བྱ་བའི་དོན་ཏོ། །དེ་ལྟར་གང་ངེས་པའི་དོན་བསྒོམས་པ་ལས་བྱུང་བའི་ཤེས་པ་རྟོག་པ་དང་བྲལ་ཞིང་མ་འཁྲུལ་བ་གང་ཡིན་པ་དེ་ཡང་མངོན་སུམ་གྱི་ཚད་མ་ཡིན་ནོ། །གལ་ཏེ་དེ་དེ་ལྟར་བསྒོམས་པས་གསལ་བར་སྣང་བས་རྟོག་པ་དང་བྲལ་མོད་མ་འཁྲུལ་བའི་ཚད་མ་ཡིན་པར་གང་ལས་ཤེས་ཞེ་ན་གང་ཞིག་གང་གི་སྟོབས་ཀྱིས་རིང་བ་དང་ཆོད་པ་དང་ཕྲ་བ་ལ་སོགས་པའི་ཡུལ་ཕྱིན་ཅི་མ་ལོག་པར་འཇལ་བ་དེ་ནི་དེ་ལ་ཚད་མ་ཡིན་ཏེ་དཔེར་ན་མ་འོངས་པའི་ནད་སེལ་བ་ལ་དྲང་སྲོང་རྣམས་ཀྱི་སྨན་གྱི་ཤེས་པའམ་ལྷས་བྱིན་གྱིས་བརླབས་པའི་རྨི་ལམ་གྱིས་ཤེས་པ་བཞིན་ནོ། །རྣལ་འབྱོར་པ་རྣམས་ཀྱི་བྱུང་ཟིན་དང་འབྱུང་འགྱུར་མཁྱེན་པའི་ཡེ་ཤེས་ཀྱང་ཡུལ་ཕྱིན་ཅི་མ་ལོག་པར་འཇལ་བ་ཡིན་ནོ་ཞེས་བྱ་བ་ནི་རང་བཞིན་ཡིན་ནོ། །དེ་ལ་ཆོས་ཅན་རྣལ་འབྱོར་པའི་ཤེས་པ་དང་དེས་ཆོད་པ་ལ་སོགས་པའི་ཡུལ་འཇལ་བའི་ཕྱོགས་ནི་ལུང་གིས་གྲུབ་པ་ཡིན་ནོ། །ཡུལ་དེ་དག་ཇི་ལྟར་གནས་པ་ལྟར་འཇལ་བར་ནི་སྔོན་དེ་ལྟ་བུ་མཁྱེན་པའི་ལུང་ལ་རྟེན་པའི་བློ་དང་ད་ལྟར་བ་ལ་འཇུག་པའི་ཚད་མ་ཚོགས་ནས་གྲུབ་པ་ཡིན་ཏེ་ཇི་ལྟར་དེ་བཞིན་གཤེགས་པ་འོད་སྲུངས་ཀྱིས་རྒྱལ་པོ་ཀྲི་ཀྲིའི་རྨི་ལམ་བཅུ་ལུང་བསྟན་པ་དང་། བདག་ཅག་གི་སྟོན་པས་འཕགས་པ་ཀླུ་སྒྲུབ་དང་ཐོགས་མེད་དང་མ་གོལ་ལུང་བསྟན་པ་དང་། དེ་བཞིན་དུ་རྒྱལ་

༼༨༤༽

པོ་མྱ་ངན་མེད་དང་དུས་འགྲིབ་པ་དང་ཁ་ཆེའི་ཡུལ་ལུང་བསྟན་པ་ལ་སོགས་པ་སྔོན་ཇི་སྐད་གསུངས་པ་བཞིན་ཕྱིས་བྱུང་བ་ཡིན་པའི་ཕྱིར་རོ། །ཁྱབ་པ་ཡང་གང་ཞིག་སྔར་མ་རྟོགས་པའི་ཡུལ་ཕྱིན་ཅི་མ་ལོག་པར་འཇལ་བ་དེ་ནི་དེ་ལ་ཚད་མ་ཉིད་ཡིན་ཏེ་དེ་ལས་གཞན་པའི་བློ་རྣམས་ཚད་མར་འཇོག་པའི་རྒྱུ་མཚན་ཀྱང་དེ་ཙམ་དུ་ཟད་པའི་ཕྱིར་རོ། །དེ་འདྲ་བའི་མངོན་སུམ་དེ་ཡང་གསལ་བ་ལ་དཔེར་བརྗོད་པ་ནི་འཕགས་པའི་བདེན་པ་མཐོང་བ་བཞིན་ནོ་ཞེས་གསུངས་ཏེ་དེ་ལ་སྔར་གྱི་ལས་དང་ཉོན་མོངས་པའི་འབྲས་བུར་གྱུར་པའི་ཉེ་བར་ལེན་པའི་ཕུང་པོ་ལྔ་ནི་སྡུག་བསྔལ་ལོ། །དེ་དག་ཉིད་སྲེད་པ་དང་ལྷན་ཅིག་པས་མ་འོངས་པའི་ཕུང་པོའི་རྒྱུར་གྱུར་པ་ནི་ཀུན་འབྱུང་ངོ་། །ངེས་པར་ལེགས་པའི་རང་བཞིན་དུ་གྱུར་པའི་སེམས་ནི་འགོག་པའོ། །དེ་ཐོབ་བྱེད་ཀྱི་རྒྱུར་གྱུར་པའི་བདག་མེད་པ་ལ་སོགས་པའི་རྣམ་པ་ཅན་གྱི་སེམས་ཀྱི་ཁྱད་པར་ནི་ལམ་མོ། །དེ་དག་མངོན་སུམ་དུ་མཐོང་བའི་ཤེས་པ་ནི་མངོན་སུམ་ཡིན་པ་དེ་བཞིན་དུ་དེ་ལྟའི་དོན་ཅན་གྱི་རྣལ་འབྱོར་པའི་ཤེས་པ་མཐའ་དག་མངོན་སུམ་གྱི་ཚད་མ་ཉིད་དོ། །དེ་ལྟར་འཕགས་པའི་བདེན་པ་བཞི་པོ་རྣམས་ལ་གཞན་མུ་སྟེགས་བྱེད་ཀྱི་ལུགས་སུན་ཕྱུང་ནས་ཚད་མས་རྣམ་པར་དག་པ་རང་གི་ལུགས་ཇི་ལྟ་བུ་ཡིན་པ་དང་། མི་རྟག་པ་ལ་སོགས་པའི་རྣམ་པ་ཇི་ལྟ་བུར་བསྒོམ་པ་དང་། སྐྱེ་བ་བརྒྱུད་པ་དུ་མ་དུས་ཇི་སྲིད་ཀྱི་བར་དུ་བསྒོམ་པ་དང་། རྒྱུ་གང་གིས་སྒོམ་པ་བྱང་ཆུབ་སེམས་དཔའ་རྣམས་ཀྱི་ནི་སྙིང་རྗེ་དང་ཉན་རང་རྣམས་ཀྱི་འཁོར་བ་ལ་ཡིད་བྱུང་བས་བསྒོམ་པ་ལ་སོགས་པའི་ཚུལ་ཇི་ལྟར་ཡིན་པ་ནི་རྣམ་འགྲེལ་དུ་གཏན་ལ་ཕབ་པ་བཞིན་ཤེས་པར་བྱའི་འདིར་ནི་ཤེས་རབ་གསུམ་གོམས་པར་བྱས་པའི་བདག་མེད་པའི་དོན་ལ་མངོན་སུམ་སྐྱེ་བ་ཉིད་དོ་ཞེས་བྱ་བ་དེ་ཙམ་ཞིག་སྒྲུབ་པར་འདོད་པ་ཡིན་ནོ། །གཉིས་པ་གསལ་སྣང་གི་རྟོགས་པ་སྒྲུབ་པ་ནི། གལ་ཏེ་འཇིགས་པ་ལ་སོགས་པ་ལ་གསལ་བར་སྣང་བར་གང་གིས་ཤེས་ཞེ་ན་རྗེས་སུ་དཔག་པ་ལས་ཤེས་སོ་ཞེས་སྨྲས་པ་ནི་འདོད་འཇིགས་ཞེས་པ་སྟེ་བརླམས་པ་ནི་ཤེས་པ་རྣལ་མ་ལས་གཡོས་པ་སྟེ་ཆོམ་རྐུན་དང་འདོད་པའི་རྨི་ལམ་ལ་སོགས་པས་སེམས་བསླད་པ་དེ་དག་ནི་ཆོས་ཅན། དེ་ལ་ཆོས་ཅན་དེ་དག་ནི་མུན་པའི་ནང་ན་གནས་པའམ་ངུས་པ་ལ་སོགས་པའི་མྱ་ངན་གྱིས་མིག་མདོངས་པར་གྱུར་པ་གཟུང་གི་སྣང་བ་དང་བཅས་པར་ནི་མིག་གདངས་པའི་དབང་ཤེས་འཁྲུལ་བ་ཡང་སྲིད་པའི་ཕྱིར་དང་འདིར་ནི་བསྒོམས་པ་ལས་བྱུང་བའི་ཡིད་གསལ་སྣང་དུ་སྒྲུབ་པ་ཡིན་གྱི་དབང་ཤེས་གསལ་སྣང་དུ་བསྒྲུབས་པས་ནི་རྣལ་འབྱོར་པའི་ཡིད་ཀྱི་ཤེས་པ་གསལ་བར་སྣང་བ་ལ་ཅུང་ཟད་ཀྱང་མི་ཕན་པའི་ཕྱིར་རོ། །དེ་དག་གིས་ཡུལ་དེ་དང་དེ་དག་ཡང་དག་སྟེ་བདེན་པ་མིན་

༼༨༥༽

པ་ཡིན་ནའང་མདུན་ན་གནས་པ་བཞིན་དུ་གསལ་བར་མཐོང་བ་ཡིན་ཏེ་ཞེས་བྱ་བ་ནི་བསྒྲུབ་བྱའོ། །བསླད་པ་ཇི་བཞིན་ནི་འཁྲུལ་བ་དང་མཐུན་པའོ། །གུས་པར་བསྒྲུབ་པ་ནི་གྲིམས་པར་འཇུག་པ་སྟེ་སྤྲོ་ཞིང་བ་སྤུ་ལངས་པའི་ལུས་ཀྱི་གནས་སྐབས་སམ་སྡུག་པ་ལ་སོགས་པ་འདྲེན་པ་དང་། འདི་ན་སུ་སུ་ཞེས་སྨྲ་བ་དང་ང་རྒྱལ་དང་བཅས་པས་མཚོན་ཆ་ལ་འཇུ་བ་ལ་སོགས་པ་སྟེ་འདི་དག་རབ་ཏུ་མཐོང་བའི་ཕྱིར་ཞེས་བྱ་བ་ནི་གཏན་ཚིགས་སོ། །ཁྱབ་པ་མ་གྲུབ་བོ་ཞེ་ན་ལྐོག་གྱུར་ཞེས་གསུངས་ཏེ་གསལ་ལྐོག་གྱུར་ལ་མཚན་མར་འཛིན་པའི་བློ་ཡོད་པ་དེ་ལ་དེ་སྐད་དུ་བརྗོད་དེ་དེ་ལ་ནི་དེ་ལྟ་བུའི་འཇུག་པ་སྟེ་གུས་པས་སྒྲུབ་པ་མ་མཐོང་བའི་ཕྱིར་རོ། །འདི་སྐད་དུ་མི་མཐུན་ཕྱོགས་གསལ་བར་མ་མཐོང་བ་དེ་དག་ལ་ནི་གཏན་ཚིགས་དེ་འཇུག་པ་མེད་པའི་ཕྱིར་གསལ་བར་མཐོང་བས་ཁྱབ་པར་འགྱུར་རོ་ཞེས་སྟོན་པ་ཡིན་ནོ། །བསྡུས་པའི་དོན་ནི་འདི་ཡིན་ཏེ་དཔེར་ན་ལུས་ངག་གི་བྱ་བ་ནི་འདོད་པའི་འབྲས་བུ་ཡིན་པ་དེ་བཞིན་དུ་གུས་པར་བསྒྲུབ་པའང་གསལ་བར་མཐོང་བའི་འབྲས་བུ་ཡིན་པར་རྗེས་སུ་འགྲོ་ལྡོག་ལས་གཏན་ལ་ཕེབས་ནས་དེ་ལས་དེ་རྗེས་སུ་དཔོག་གོ་ཞེས་བརྗོད་པ་ཡིན་ནོ། །གང་གི་ཕྱིར་གོམས་པ་ལས་གསལ་སྣང་གི་འབྲས་བུ་འབྱུང་བར་དེ་ལྟར་གྲུབ་པ་དེ་ཕྱིར་ཡང་དག་དང་དེ་མིན་པ་ནི་བདེན་པ་དང་བརྫུན་པ་སྟེ་དེ་ལྟ་བུ་གང་དང་གང་ཤིན་ཏུ་སྟེ་གུས་པར་བསྒོམས་གྱུར་པ་དེ་ལ་ནི་དོན་དེ་ལ་གསལ་ལ་མི་རྟོག་པའི་བློའི་འབྲས་བུ་འབྱུང་ངོ་། །གང་གི་ཚེ་ཞེ་ན་ཡོངས་སུ་རྫོགས་པ་སྟེ་མཐར་ཕྱིན་པའི་ཚེ་ན་འབྱུང་ངོ་། །གཏན་ཚིགས་ནི་འདི་ཡིན་ཏེ་ཁྱད་པར་ཅན་གྱི་དོན་ཅན་གྱི་ཡིད་ཀྱི་ཤེས་པ་གང་ཞིག་བསྒོམས་པས་ཁྱད་པར་དུ་འགྱུར་བ་དེ་ནི་ནམ་ཞིག་གསལ་བར་སྣང་བར་འགྱུར་ཏེ་དཔེར་ན་འཇིགས་པ་ལ་སོགས་པར་སྣང་བའི་ཡིད་ཀྱི་ཤེས་པ་བཞིན་ནོ། །བདག་ཅག་ལ་སོགས་པའི་མི་རྟག་པ་ལ་སོགས་པའི་རྣམ་པ་ཅན་གྱི་ཡིད་ཀྱི་ཤེས་པ་ཡང་བསྒོམས་པས་ཁྱད་པར་དུ་འགྱུར་བ་ཡིན་ནོ་ཞེས་བྱ་བ་ནི་རང་བཞིན་ཡིན་ཏེ་ཐམས་ཅད་མཁྱེན་པ་གྲུབ་པ་ལས། གང་གང་གནས་སྐབས་གཞན་དག་དུ། །ཁྱད་པར་དུ་ནི་རབ་འཇུག་པ། །དེ་དེ་ཤིན་ཏུ་དྲི་མེད་པའང་། །སྲིད་དེ་གསེར་ལ་སོགས་པ་བཞིན། །ཞེས་བཤད་པ་ཡིན་ནོ། །གཏན་ཚིགས་འདི་མ་གྲུབ་པ་ནི་མ་ཡིན་ཏེ་དེ་ལྟ་བུའི་ཡིད་ཀྱི་ཤེས་པ་གོམས་པས་ཁྱད་པར་དུ་འགྱུར་བ་ནི་ཁོ་བོ་ཅག་གི་རང་རིག་པས་གྲུབ་པའི་ཕྱིར་རོ། །སྒོམ་པའི་རྒྱུ་ཡིད་བྱུང་བ་དང་སྙིང་རྗེ་ལ་སོགས་པ་ཡང་འགའ་ཞིག་ལ་སྲིད་པ་ཡིན་ལ་འཇིག་རྟེན་ཕྱི་མ་ཡང་གཞན་དུ་བསྒྲུབས་པས་སྒོམ་པའི་དུས་ཀྱང་ཡོད་པ་ཡིན་ནོ། །ཁྱབ་པ་མ་གྲུབ་པའང་མ་ཡིན་ཏེ་འདི་ལྟར་བསྒོམས་པས་ཁྱད་པར་དུ་འགྱུར་ཀྱང་གསལ་སྣང་མི་འབྱུང་ན་ནི་ཡིད་ཀྱི་ཤེས་པ་གོམས་པར་བྱེད་པ་ལ་གསལ་སྣང་མི་སྲིད་པར་འགྱུར་ཏེ་དེ་ལ་རྒྱུ་གཞན་ནི་མེད་པའི་ཕྱིར་

༼༨༦༽

རོ། །འཇིགས་པ་ལ་སོགས་པ་ལ་མཐོང་བའང་ཡིན་པའི་ཕྱིར་བསྒོམས་པས་ཁྱད་པར་དུ་འགྱུར་བ་ལ་ནི་གསལ་སྣང་འབྱུང་བས་ཁྱབ་པ་ཡིན་ནོ། །དེའི་ཕྱིར་ཁ་ཅིག་ཡིད་ཀྱི་ཤེས་པ་ནི་མ་རིག་པའི་རང་བཞིན་ཡིན་པས་དེ་ཇི་ལྟར་དག་པར་བྱེད་ནུས་ཤིང་མ་རིག་པ་མངོན་སུམ་དུའང་ཇི་ལྟར་འགྱུར་ཞེས་ཟེར་བ་དེ་ནི་མི་རུང་སྟེ་དྲི་མ་ནི་རེས་འགའ་བའི་གཏན་ཚིགས་ཀྱིས་སེམས་ཀྱི་རང་བཞིན་མ་ཡིན་པར་གྲུབ་པའི་ཕྱིར་དང་། འདི་ལ་རྟོག་པ་དང་བྲལ་ཞིང་མ་འཁྲུལ་བའི་མངོན་སུམ་གྱི་མཚན་ཉིད་གྲུབ་པའི་ཕྱིར་དང་། མངོན་སུམ་ཀྱང་དོན་མེད་པ་འཛིན་པའི་མ་རིག་པར་མི་རུང་བའི་ཕྱིར་རོ། །དེས་ན་དངོས་པོའི་ངོ་བོ་འཛིན་པ་ནི་ཤེས་པའི་རང་བཞིན་དང་དེའང་ལྡོག་པ་མེད་པ་ཡིན་ཏེ་རྣམ་འགྲེལ་ལས། རྣམ་ཤེས་ཡུལ་འཛིན་པ་ཡི་ཆོས། །དེ་ནི་ཇི་ལྟར་ཡོད་པ་བཞིན། །འཛིན་འགྱུར་ཡོད་པའི་རང་བཞིན་ནི། །འདིའི་སྐྱེད་པར་བྱེད་པའང་ཡིན། །ཞེས་བྱ་བ་དང་། འཚེ་བ་མེད་དང་ཡང་དག་དོན། །ངོ་བོ་ཉིད་ལས་ཕྱིན་ལོག་གིས། །འབད་དུ་ཟིན་ཀྱང་མི་ཟློགས་ཏེ། །བློ་ནི་དེ་ཕྱོགས་འཛིན་ཕྱིར་རོ། །ཞེས་འབྱུང་བ་ཡིན་ནོ། །རྣལ་འབྱོར་པའི་མངོན་སུམ་བྱུང་ཟིན་པ་དང་འབྱུང་བ་རྒྱས་པར་སྒྲུབ་པ་ནི་སྡེ་བདུན་རྒྱན་གྱི་མེ་ཏོག་ཏུ་ལྟའོ། །རང་གི་སྡེ་པ་ཁ་ཅིག་འཇིགས་པ་ལ་སོགས་པ་གོམས་པ་ལ་མི་བདེན་པར་གསལ་བར་སྣང་དུ་ཆུག་ཀྱང་ཏིང་ངེ་འཛིན་གོམས་པ་ལ་ནི་དེ་ལྟ་མ་ཡིན་ཏེ་དེས་ན་དེ་ཕྱིར་ཡང་དག་ཡང་དག་མིན་ཞེས་ཅིའི་ཕྱིར་སྨྲ་ཞེ་ན། འདི་ལྟར་ནི་ཁྱེད་རང་ཡང་འདོད་པ་ཡིན་ནོ་ཞེས་སྨྲོས་ཏེ་མི་སྡུག་པའི་ཡུལ་ཅན་ནི་རུས་པའི་ཏིང་ངེ་འཛིན་ནོ། །གསུམ་པ་རྟོག་བྲལ་གྱིས་སྤངས་པ་སྒྲུབ་པ་ནི། བསྒོམ་པའི་ཞེས་པ་སྟེ་ཡིན་དུ་ཟིན་པ་ནི་དེ་གཉིས་རྒྱུ་འབྲས་སུ་ཚད་མས་གྲུབ་པའི་ཕྱིར་རོ། །དེ་ལྟ་ན་རྣམ་པར་རྟོག་པ་མེད་པར་ཇི་ལྟར་འགྱུར་ཞེས་འདྲི་བའི་བསམ་པ་ནི་འདི་ཡིན་ཏེ་གསལ་སྣང་དེའང་གང་ཞིག་གོམས་པའི་དོན་ལ་སྐྱེའམ་མ་གོམས་པའི་དོན་ལ་སྐྱེ་གྲང་། ཕྱི་མ་ལྟར་ན་ནི་བདག་བཅས་ཀྱི་དོན་ལ་གསལ་སྣང་སྐྱེ་བར་འགྱུར་ལ། དང་པོ་ལྟར་ན་ནི་བདག་མེད་པ་སྒྲ་བཅས་སུ་གོམས་པར་བྱས་པས་དེ་དང་འདྲེས་པའི་དོན་ལ་གསལ་སྣང་སྐྱེ་བར་འགྱུར་ལ། དེ་ལྟ་ནའང་རྟོག་མེད་དུ་མི་འཐད་དེ་སྒྲ་བཅས་སུ་འཛིན་པ་ཐམས་ཅད་ནི་རྟོག་པ་ཁོ་ན་ཡིན་པའི་ཕྱིར་རོ། །དེས་ན་རྣལ་འབྱོར་བའི་ཤེས་པ་ནི་རྟོག་བཅས་སུ་འཐད་པ་ཡིན་ནོ་ཞེ་ན། དེ་ལྟར་མི་རིགས་པ་ནི་གང་གི་ཕྱིར་ཞེས་བྱ་བ་ལ་སོགས་པས་སྟོན་པར་བྱེད་དེ་དོན་ནི་གཟུང་དོན་ནོ། །རྣམ་པར་བསླད་པའི་བློ་ཡང་རུང་ཞེས་བྱ་བས་ནི་རྣམ་རྟོག་འཁྲུལ་བ་དང་མ་འཁྲུལ་བ་ཐམས་ཅད་ལ་གསལ་སྣང་མེད་པར་སྟོན་པ་ཡིན་ལ་དེས་ན་ཞེས་པ་ནི་མཇུག་སྡུད་པ་ཡིན་ནོ། །གལ་ཏེ་དམ་བཅས་པ་ཙམ་ལས་དོན་མི་

༼༨༧༽

འགྲུབ་བོ་ཞེ་ན་འོ་ན་ནི་རིགས་པ་འདི་ལྟར་ཞེས་གསུངས་ཏེ་དེ་འདྲ་བའི་དོན་ལྡན་མིན་པར་དྲན་ཞེས་བྱ་བ་ནི་མི་གསལ་བར་དྲན་ནོ་ཞེས་བྱ་བའི་དོན་ཏོ། །དེས་ན་གཉིད་ནང་གི་དྲན་པའི་རྣམ་རྟོག་ཆོས་ཅན་འདི་ལ་གསལ་སྣང་མེད་པ་ཡིན་ཏེ་སད་དུས་ཀྱི་དྲན་པས་མི་གསལ་བར་དྲན་པའི་ཕྱིར་རོ། །དེ་ལྟར་སྣང་བ་ཅན་ནི་གསལ་སྣང་དུ་དྲན་པ་མེད་པའོ། །འདིར་དགོངས་པ་ནི་འདི་ཡིན་ཏེ་དབང་པོའི་ཤེས་པ་ནི་གསལ་སྣང་དུ་དབང་པོ་ལས་སྐྱེ་བ་ཡིན་ཏེ་དབང་ཤེས་འཁྲུལ་བ་རྣམས་ཀྱང་གསལ་བར་སྣང་བའི་ཕྱིར་རོ། །ཡིད་ཀྱི་མངོན་སུམ་ནི་དོན་ལས་སོ། །ཡིད་ཀྱི་ཤེས་པ་མི་གསལ་བ་ཡང་གསལ་སྣང་དུ་ནི་དོན་ལས་སྐྱེ་བ་ཡིན་ན། རྣམ་པར་རྟོག་པའི་རང་གི་ངོ་བོ་ནི་དོན་མི་གསལ་བ་ཅན་དུ་རང་གིས་གྲུབ་པ་ཡིན་ལ་གཉིད་ཀྱིས་ཀྱང་གསལ་བར་བྱེད་ནུས་པ་མ་ཡིན་ཏེ་གཉིད་ནང་གི་དྲན་པའི་རྣམ་རྟོག་ནི་སད་དུས་ཀྱི་དྲན་པས་མི་གསལ་བར་དྲན་པའི་ཕྱིར་རོ། །ཁྱབ་པ་མ་གྲུབ་སྟེ་དྲན་པ་ལ་ནི་འཁྲུལ་བ་ཡོད་པའི་ཕྱིར་རོ་ཞེ་ན། དེ་ནི་མི་རིགས་ཏེ་འདི་ལ་འཁྲུལ་བའི་རྒྱུ་མཚན་མེད་པའི་ཕྱིར་ཏེ་གཉིད་ནང་གི་དྲན་པའི་རྟོག་པ་དོན་གསལ་སྣང་ཅན་དུ་འཇལ་བའི་བློ་མེད་པའི་ཕྱིར་ཏེ་རྣམ་འགྲེལ་ལས། གནོད་བྱེད་རིགས་པ་དམ་པ་ནི། །མེད་ན་ཉམས་མྱོང་སྤང་བྱ་མིན། །ཞེས་བྱ་བ་དང་། འདི་ཡུལ་སུན་ཕྱུང་མེད་པར་ནི། །དེ་སྤོང་བ་ནི་རིགས་མ་ཡིན། །ཞེས་འབྱུང་བའི་ཕྱིར་རོ། །གཞན་ཡང་རྨི་ལམ་གྱི་སྣང་བ་གསལ་བ་དང་མི་གསལ་བ་ལ་སོགས་པ་སྣ་ཚོགས་པ་དེ་ནི་སད་དུས་ཀྱི་དྲན་པས་ཀྱང་དེ་ཁོ་ན་ལྟར་དྲན་ཏེ་དེ་ལ་འཁྲུལ་བའི་རྒྱུ་མཚན་མེད་པར་ལ་ལ་འཁྲུལ་ལ་འགའ་ཞིག་མ་འཁྲུལ་བར་རྟོག་པ་ནི་རིགས་པ་དང་ལྡན་པ་མ་ཡིན་ནོ། །དེས་ན་གང་ཞིག་ཅི་འདྲ་བའི་དོན་གྱི་རྣམ་པ་ཉམས་སུ་མྱོང་བར་དྲན་པ་དེ་ནི་དེ་འདྲ་བའི་དོན་མྱོང་བ་སྔོན་དུ་སོང་བ་ཡིན་ཏེ་དཔེར་ན་འཁྲུལ་བ་མེད་པའི་དྲན་པ་གཞན་བཞིན་ནོ། །གཉིད་སད་པའི་དྲན་པས་ཀྱང་རྨི་ལམ་གྱི་ཡུལ་འགའ་ཞིག་མི་གསལ་བར་དྲན་པ་ཡིན་ནོ། །ཞེས་བྱ་བ་ནི་རང་བཞིན་ནམ་ཡང་ན་རྒྱུ་སྔོན་པོ་སྒྲུབ་པ་འབྲས་བུའི་གཏན་ཚིགས་ཡིན་ནོ། །གང་གི་ཕྱིར་ཡིད་ཀྱི་ཤེས་པ་གསལ་སྣང་དུ་སྐྱེད་པའི་རྒྱུ་ནི་རྟོག་པ་ལ་མཐུ་རྔུགས་པ་དེའི་ཕྱིར་དོན་རྣམ་པ་སྣ་ཚོགས་སྟོན་པར་བྱེད་པའི་གཉིད་ཅེས་བྱ་བའི་བསླད་པའམ་དེ་ལས་གཞན་གྱིས་ཀྱང་ཞེས་བྱ་བས་ནི་སོལ་བ་ལ་དཀར་པོའི་རྐྱེན་མི་འཇུག་པ་ལྟར་འདི་ལ་གསལ་སྣང་གི་རྐྱེན་མི་འཇུག་པར་བསྟན་ཏོ། །འདིས་ནི་ཁ་ཅིག་ཡིད་ཀྱི་ཤེས་པ་མི་གསལ་བར་གནས་པའང་བསྒོམས་པས་འཇིགས་པ་ལ་སོགས་པ་ལྟར་གསལ་བར་བྱེད་པ་དེ་བཞིན་དུ་རྣམ་རྟོག་ཀྱང་བསྒོམས་པས་གསལ་བར་བྱེད་དོ་ཞེས་རྟོག་པ་དེའང་བསལ་བ་ཡིན་ཏེ་དེ་ནི་བསྒོམས་པས་འགག་པ་ཡིན་གྱི་གསལ་བར་ནི་བྱེད་མི་ནུས་སོ། །དེའི་ཕྱིར་གང་ཞིག་བརྡའི་དུས་ཀྱི་མཐོང་བ་དྲན་པ་དེ་

༼༨༨༽

ནི་གང་གིས་ཀྱང་གསལ་བར་བྱེད་མི་ནུས་ཏེ་དཔེར་ན་མཐོང་བ་འགགས་ནས་ཡུན་རིང་དུ་ལོན་པའི་རྟོག་པ་བཞིན་ནོ། །རྨི་ལམ་གྱི་རྟོག་པ་ཡང་བརྡའི་དུས་སུ་མཐོང་བའི་དོན་དྲན་པ་ཡིན་ནོ་ཞེས་བྱ་བ་ནི་འགལ་བས་ཁྱབ་པ་དམིགས་པའོ། །དེས་ན་གསལ་སྣང་དང་རྟོག་པ་ནི་ཕན་ཚུན་ཁེགས་པ་ཡིན་པའི་ཕྱིར་རྣལ་འབྱོར་པའི་ཤེས་པ་གསལ་བར་སྣང་བ་ཡིན་ན་ནི་རྣམ་པར་རྟོག་པའི་དྲི་མ་མེད་པ་ཉིད་དུ་གྲུབ་པ་ཡིན་ཏེ་ཐམས་ཅད་མཁྱེན་པ་གྲུབ་པ་ལས། གསེར་སྦྱོང་བ་དཔེར་མཛད་ནས། །དེ་བཞིན་རྣལ་འབྱོར་བྱ་བ་ཡིས། །སེམས་སྦྱོང་ལྷུར་ནི་ལེན་པ་གང་། །དེ་ནི་སེམས་དེ་དྲི་མེད་པར། །འགྱུར་བར་ངེས་པར་ཤེས་པར་གྱིས། །ཞེས་འབྱུང་བ་ཡིན་ནོ། །དེ་ལྟར་མངོན་སུམ་ཡང་དག་པའི་རང་བཞིན་བཤད་ནས་སློབ་དཔོན་ཕྱོགས་ཀྱི་གླང་པོ་དང་རང་ཉིད་འདོད་པ་གཅིག་ཏུ་བསྟན་པའི་ཕྱིར། དོན་གཉིས་པ་མཚན་ཉིད་ཀྱི་གཅད་བྱ་མངོན་སུམ་ལྟར་སྣང་སྟོན་པར་བྱེད་པ་ན་དོན་གསུམ་གྱི་དང་པོ་རྩོད་པའི་ལན་དུ་མངོན་སུམ་ལྟར་སྣང་གཉིས་སུ་བསྟན་པ་ནི་སློབ་དཔོན་ཕྱོགས་ཀྱི་གླང་པོའི་རྗེས་སུ་འབྲང་བ་རྟོག་པ་དང་བྲལ་བ་ཙམ་ཞིག་མངོན་སུམ་གྱི་མཚན་ཉིད་དུ་འདོད་པས་མ་འཁྲུལ་བ་ལ་སྨོད་པ་འགའ་ཞིག་རྩོད་པ་ནི་གསལ་སྣང་ལ་རྟོག་བྲལ་གྱིས་ཁྱབ་ཅིང་དེའང་མངོན་སུམ་ཡིན་པ། འོ་ན་ནི་ཞེས་བྱ་བ་སྟེ་ལན་ནི་དེ་ལྟར་འགྱུར་བ་མ་ཡིན་ཏེ་ཞེས་བྱ་བ་དང་དེ་མངོན་སུམ་མ་ཡིན་པ་དེ་ཉིད་ཀྱི་ཕྱིར་མངོན་སུམ་ལྟར་སྣང་བ་རྣམ་པ་གཉིས་སུ་བརྗོད་དོ་ཞེས་སྦྱར་རོ། །རེ་ཤིག་གཅིག་ནི་རྣམ་རྟོག་སྟེ་དེ་ལ་དངོས་པོ་མི་སྣང་བའི་བློ་ཡིན་པའི་ཕྱིར་དང་ཉེ་བར་བསླད་པ་ནི་རྟོག་མེད་འཁྲུལ་བ་སྟེ་དེ་ནི་སླུ་བ་སྟེ་དོན་མི་འཐོབ་པའི་ཕྱིར་མངོན་སུམ་ལྟར་སྣང་བ་ཡིན་ནོ། །འདི་སྐད་དུ་བློ་གང་ཞིག་མངོན་པར་འདོད་པའི་དོན་ལ་སླུ་བའམ་མི་སླུ་ཡང་རུང་སྟེ་དངོས་པོ་འཛིན་པས་སྟོང་པ་དེ་ནི་མངོན་སུམ་ལྟར་སྣང་ཡིན་ནོ་ཞེས་བརྗོད་པར་འགྱུར་རོ། །གཉིས་པ་དེ་རྒྱས་པར་བཤད་པ་ནི་ཡང་ཇི་ལྟར་ན་དངོས་པོ་མི་སྣང་བས་རྣམ་པར་རྟོག་པ་མངོན་སུམ་ལྟར་སྣང་དུ་འགྱུར་ཞེ་ན་གང་གི་ཕྱིར་ཞེས་གསུངས་ཏེ་དངོས་པོ་དེ་མེད་ན་མངོན་སུམ་དེའི་གཟུང་བའི་སྣང་བ་ཉམས་པ་སྟེ་མེད་པ་ཡིན་ལ་གཟུང་བ་མེད་ན་ཡང་འཛིན་པ་མེད་པའི་ཕྱིར་རོ། །བརྗོད་ཟིན་པ་ནི་གང་ཞིག་ཤེས་པའི་སྣང་བ་བདག་ཉིད་ཀྱི་ཞེས་བྱ་བ་དང་མངོན་སུམ་ཡང་ནི་ཞེས་བྱ་བ་དང་རྒྱུ་མ་ཡིན་པ་ཡུལ་མ་ཡིན་པ་ཞེས་བྱ་བ་དེར་རོ། །དེ་ལྟ་མ་ཡིན་པ་ནི་དབང་པོ་སྣང་བ་མ་ཡིན་པའོ་དངོས་པོ་དང་མཐུན་པ་མ་ཡིན་པ་ནི་དེ་ཡོད་མེད་ཀྱི་རྗེས་སུ་མི་བྱེད་པ་སྟེ་འདིའང་དེ་ནི་བརྗོད་མེད་རྟོགས་བྱེད་ཡིན་ཞེས་བྱ་བ་དེར་རྒྱས་པར་བཤད་ཟིན་ཏོ། །རྣམ་པར་རྟོག་པར་མ་ཟད་ཉེ་བར་བསླད་པ་ཡང་

༼༨༩༽

མངོན་སུམ་ལྟར་སྣང་ཡིན་ཏེ་དབང་སྐྱེས་ཡིན་ཀྱང་ངོ་། །དབང་པོ་ལས་སྐྱེས་པའི་གཏན་ཚིགས་བཤད་པ་ནི་དབང་པོ་ལས་སྐྱེས་པ་གཞན་ལས་དེ་དབང་པོ་ཡོད་མེད་ཀྱི་རྗེས་སུ་བྱེད་པར་ཁྱད་པར་མེད་པའི་ཕྱིར་རོ། །དེ་རྣམ་པར་འགྲེལ་པ་ན་འགའ་ཞིག་ནི་དབང་ཤེས་འཁྲུལ་བ་འཛིན་པ་ཡིན་ལ་ཡང་གི་སྒྲ་ནི་ཀྱང་འཆད་པ་ཡིན་ནོ། །འདི་ཡོངས་སུ་བཅད་པའི་དོན་ལ་སླུ་བས་ནི་དངོས་པོ་དང་མཐུན་པ་མ་ཡིན་པར་སྒྲུབ་པ་ཡིན་ཏེ་མཐུན་ན་ནི་དངོས་པོ་ལ་མི་སླུ་བའི་ཕྱིར་རོ། །དངོས་པོ་དང་མཐུན་པ་མ་ཡིན་པའི་གཏན་ཚིགས་ཀྱིས་ཀྱང་མངོན་སུམ་ལྟར་སྣང་དུ་སྒྲུབ་པ་ཡིན་ཏེ་མངོན་སུམ་ཡང་དག་པ་ནི་དངོས་པོ་དང་མཐུན་པ་ཡིན་པའི་ཕྱིར་རོ། །མི་མཐུན་པ་ནི་འདིས་ཇི་ལྟར་བཅད་པ་དེ་ལྟ་བུ་ཕྱི་རོལ་ན་མེད་པའི་ཕྱིར་རོ། །སླུ་བས་དངོས་པོ་སྣང་བ་མ་ཡིན་པར་བརྗོད་པ་འདིས་ནི་རྨི་ལམ་གྱི་ཤེས་པ་ཞེས་བྱ་བའི་ཡིད་ཀྱིས་བསླད་པ་ཡང་སླུ་བས་དངོས་པོ་མི་སྣང་བར་བཤད་པ་ཡིན་ལ་དེས་ཀྱང་མངོན་སུམ་ལྟར་སྣང་དུ་བཤད་པ་ཡིན་ནོ། །གསུམ་པ་བསླད་པ་དབང་པོ་ལས་སྐྱེས་པར་བསྒྲུབ་པ་ལ་གཉིས་ལས། དང་པོ་རིགས་པས་བསྒྲུབ་པ་ནི་ཁ་ཅིག་ཞེས་པ་སྟེ་འདི་ལྟ་བུ་ནི་ཡིད་འཁྲུལ་བ་ཡིན་ལ་གསལ་བར་སྣང་བ་ནི་སྨིག་རྒྱུ་ལ་ཆུར་འཁྲུལ་བ་དང་འདྲའོ་ཞེས་ཟེར་རོ། །དེ་ནི་དེ་ལྟ་མ་ཡིན་ཏེ་ཞེས་བྱ་བ་ལ་སོགས་པས་ནི་འདི་ལ་དབང་པོ་ལས་སྐྱེས་པའི་མཚན་ཉིད་སྒྲུབ་པར་བྱེད་དེ་དབང་པོ་ཡོད་མེད་ཀྱི་རྗེས་སུ་བྱེད་པ་དང་འགྱུར་ན་འགྱུར་བ་ནི་མིག་བཅིར་བ་བཏང་ན་གཉིས་འཛིན་འཇིག་པའི་ཕྱིར་རོ། །ཁྱབ་པ་མ་གྲུབ་བོ་སྙམ་ན་རྟེན་དུ་སྟེ་རྟེན་པ་འབྲས་བུར་འཇོག་པའི་རྒྱུ་མཚན་ནི་དབང་ཤེས་གཞན་ལ་ཡང་དེ་ཙམ་ཡིན་པའི་ཕྱིར་རོ་ཞེས་གསུངས་སོ། །སྦྱོར་བ་ནི་གང་ལ་གང་གི་ཐ་སྙད་ཀྱི་རྒྱུ་མཚན་ཡོད་པ་དེ་ལ་ནི་དེའི་ཐ་སྙད་དུ་བྱ་བ་ཡིན་ཏེ་དཔེར་ན་ཆུ་འཛིན་པ་ལ་སོགས་པ་ལ་བུམ་པའི་ཐ་སྙད་དུ་བྱེད་པ་བཞིན་ནོ། །གཉིས་འཛིན་གྱི་ཤེས་པ་ལ་སོགས་པ་ཡང་དབང་པོ་ལས་སྐྱེས་པའི་ཐ་སྙད་ཀྱི་རྒྱུ་མཚན་དབང་པོ་ཡོད་མེད་ཀྱི་རྗེས་སུ་བྱེད་པ་དང་དབང་པོ་འགྱུར་ན་འགྱུར་བ་ཡོད་པ་ཡིན་ནོ་ཞེས་བྱ་བ་ནི་རང་བཞིན་ཡིན་ཏེ་ཐ་སྙད་པའི་གཏན་ཚིགས་ཀྱི་ཁྱབ་པ་སྒྲུབ་པའི་ཚུལ་ནི་བཤད་ཟིན་ཏོ། །གལ་ཏེ་གཏན་ཚིགས་འདི་མ་གྲུབ་པ་ཡིན་ཏེ་གཅིག་འཛིན་གྱི་རྗེས་སུ་བྱུང་བའི་ཡིད་ཀྱིས་གྲངས་གཉིས་སུ་སྒྲོ་བཏགས་པ་ཡིན་པས་ཡིད་ཀྱི་རྗེས་སུ་བྱེད་པ་ཡིན་ནོ་ཞེ་ན། དེ་ནི་མ་ཡིན་ཏེ་ནམ་མཁའ་དྲི་མ་མེད་པ་ལ་ཡུལ་ཐ་དད་ན་གནས་པའི་ཟླ་བའི་དཀྱིལ་འཁོར་གཉིས་ཉིད་སྣང་བའི་ཕྱིར་རོ། །གྲངས་བཏགས་པ་ཙམ་ལས་ནི་དེ་ལྟར་དུ་མི་འགྱུར་ཏེ་བུམ་པ་གཅིག་ལ་གྲངས་བཅུར་བཏགས་ཀྱང་བུམ་པ་ནི་གཅིག་ཉིད་དུ་སྣང་བ་བཞིན་ནོ། །དེའི་ཕྱིར་འདི་གཅིག་ལ་གཉིས་སུ་

༼༩༠༽

ཞེན་པ་ནི་མ་ཡིན་གྱི་འོན་ཀྱང་གཉིས་སུ་སྣང་བ་ཉིད་ཡིན་ནོ་ཞེས་གནས་སོ། །ཧ་ཅང་ཐལ་བ་ཡང་སྨྲས་པ་ནི་ཡིད་ལས་སྐྱེས་པ་ནི་གཏན་ཚིགས་སོ། །སྦྲུལ་ལ་སོགས་པ་ནི་དཔེའོ། །དབང་པོའི་འགྱུར་བ་ཡོད་ཀྱང་ལྡོག་པ་ནི་མེད་པ་སྟེ་རྗེས་འགྲོ་མེད་པར་ཐལ་བ་ཡིན་ལ། ལོག་ཀྱང་མི་ལྡོག་པ་ནི་ཡོད་པ་སྟེ་ལྡོག་པ་མེད་པར་ཐལ་བ་ཡིན་ནོ། །གང་ཞིག་ཡིད་ལས་སྐྱེས་པ་དེ་ནི་དབང་པོ་འགྱུར་བ་དང་ལྡོག་པའི་རྗེས་སུ་བྱེད་པ་མ་ཡིན་ཏེ་དཔེར་ན་སྦྲུལ་དུ་འཁྲུལ་བ་བཞིན་ནོ། །གཉིས་འཛིན་གྱི་ཤེས་པ་ལ་སོགས་པ་ཡང་ཡིད་ལས་སྐྱེས་པ་ཡིན་ནོ་ཞེས་བྱ་བ་ནི་ཁྱབ་བྱེད་འགལ་བས་དམིགས་པའི་ཐལ་བའི་གཏན་ཚིགས་སོ། །ཐལ་བ་བཟློག་པ་ནི་གང་ཞིག་དབང་པོའི་རྗེས་སུ་འགྲོ་བ་དང་ལྡོག་པའི་རྗེས་སུ་བྱེད་པ་དེ་ནི་ཡིད་ལས་སྐྱེས་པ་མ་ཡིན་ཏེ་དཔེར་ན་སྔོན་པོ་འཛིན་པའི་ཤེས་པ་བཞིན་ནོ། །གཉིས་འཛིན་གྱི་ཤེས་པ་ལ་སོགས་པ་ཡང་དབང་པོའི་རྗེས་སུ་འགྲོ་ལྡོག་བྱེད་པ་ཡིན་ནོ་ཞེས་བྱ་བ་ནི་འགལ་བས་ཁྱབ་པ་དམིགས་པ་ཡིན་ནོ། །དོན་འདི་ལ་སློབ་དཔོན་ཆོས་མཆོག་ཡིད་ཀྱི་འཁྲུལ་བ་ཡིན་ན་ཡུལ་དཔྱད་པས་མི་བདེན་པར་ཤེས་པའི་ཚེ་དབང་པོའི་རྣམ་པར་འགྱུར་བ་ཡོད་ཀྱང་ལྡོག་པར་ཐལ་བའི་ཕྱིར་དང་། མི་བདེན་པར་མ་ཤེས་ན་དབང་པོའི་རྣམ་འགྱུར་ལོག་ཀྱང་མི་ལྡོག་པར་ཐལ་ལོ་ཞེས་བཤད་ནས་དེ་ལ་ཡན་ལག་ཅན་གཅིག་ཏུ་འཛིན་པ་དང་ནམ་མཁའ་དམའ་བར་འཛིན་པ་ལ་སོགས་པའི་རྟོག་པ་དཔྱད་པས་མི་བདེན་པར་ཤེས་ཀྱང་མི་ལྡོག་པས་མ་ངེས་སོ་ཞེ་ན། རྟོག་པ་འཁྲུལ་བ་ལ་ནི་མཐོང་བ་ལ་ལྟོས་པ་དང་མི་ལྟོས་པ་གཉིས་ལས་དང་པོ་ནི་ནམ་མཁའ་དམའ་བར་འཛིན་པ་ལ་སོགས་པ་སྟེ་དཔྱད་པས་མི་ལྡོག་པ་ཡིན་ལ། གཉིས་པ་ནི་སྦྲུལ་དུ་འཛིན་པ་སྟེ་འདི་ནི་མཐོང་བའི་རྒྱུ་ལེགས་པར་མ་ཚང་བ་ན་སྐྱེ་བ་ཡིན་ནོ། །གཉིས་འཛིན་གྱི་ཤེས་པ་ཡིད་ཀྱིས་གྲངས་གཉིས་སུ་སྒྲོ་བཏགས་པ་ཡིན་ན་ནི་སྦྲུལ་འཛིན་ལྟར་ཡུལ་དཔྱད་པས་མི་བདེན་པར་ཤེས་པ་ན་ལྡོག་པར་ཐལ་བ་ཡིན་ན་མ་ལོག་པའི་ཕྱིར་ཡིད་ལས་བྱུང་བ་མ་ཡིན་ནོ་ཞེས་འཆད་དོ། །གང་གི་ཕྱིར་དེ་ལྟ་བུའི་སྐྱོན་དུ་ཐལ་བ་དེའི་ཕྱིར་འདི་དབང་པོ་ལས་སྐྱེས་པ་ཡིན་ལ་སྐྱེས་ཀྱང་མངོན་སུམ་ནི་མ་ཡིན་གྱི་འོན་ཀྱང་དེ་ལྟར་སྣང་བ་ཡིན་ནོ། །གཉིས་པ་ལུང་གིས་བསྒྲུབ་པ་ནི་འདི་མངོན་སུམ་ལྟར་སྣང་ཡིན་པ་དེ་ཉིད་ཀྱི་ཕྱིར་ཚད་མ་ཀུན་ལས་བཏུས་ལས། མིང་དང་རིགས་སོགས་སྦྱོར་བ་ཡི། །རྟོག་པ་དང་བྲལ་མངོན་སུམ་མོ། །ཞེས་བྱ་བའི་མཚན་ཉིད་འདི་ལ་རབ་རིབ་ལས་བྱུང་བ་ལ་སོགས་པའི་རྟོག་མེད་ནི་མངོན་སུམ་མ་ཡིན་ནོ་ཞེས་དམིགས་ཀྱིས་བསལ་ནས་མངོན་སུམ་མ་འཁྲུལ་བ་དང་བཅས་པར་བསྟན་པའི་དོན་དུ་རྣམ་པར་རྟོག་པའི་སྡེ་ཚན་ལས་ལོགས་ཤིག་ཏུ་བཅད་དེ་མངོན་སུམ་ལྟར་སྣང་བར་གསུངས་སོ། །ཇི་ལྟར་བཅད་པ་ནི་འོ་ཞེས་བྱ་བ་སྟེ། འཁྲུལ་

༼༩༡༽

དང་ཀུན་རྫོབ་ཤེས་པ་དང་། །རྗེས་དཔག་རྗེས་སུ་དཔག་ལས་བྱུང་། །དྲན་དང་མངོན་པར་འདོད་པའོ། །ཞེས་ཡོངས་སུ་རྫོགས་པའི་ཚིག་སྦྱར་ནས། དེའི་རྗེས་སུ་མངོན་སུམ་ལྟར་སྣང་རབ་རིབ་བཅས་ཞེས་རབ་རིབ་ཀྱིས་མཆོད་པའི་བསླད་པ་སྟེ་རྟོག་མེད་དོ། །གཞན་དུ་རབ་རིབ་ལས་བྱུང་བ་ཡང་རྟོག་པ་ཡིན་ན་དེ་ནི་འཁྲུལ་བ་སྨྲོས་པས་བཟུང་བ་ཡིན་པའི་ཕྱིར་རྟོག་པ་ལས་ལོགས་ཤིག་ཏུ་བྱས་པ་དོན་མེད་པར་འགྱུར་རོ། །དོན་མེད་པ་ལོགས་ཤིག་ཏུ་བྱེད་ན་ཡང་སྨྲ་བ་པོ་མི་མཁས་པར་འགྱུར་ལ། འཁྲུལ་བའི་དབྱེ་བ་བརྗོད་པར་འདོད་ན་ཡང་ཐུག་པ་མེད་པར་འགྱུར་ཏེ་དེའི་ཕྱིར་རབ་རིབ་ནི་རྟོག་མེད་མངོན་སུམ་ལྟར་སྣང་བ་གཞན་རྣམས་ཀྱི་མཚོན་བྱེད་ཡིན་ནོ། །དེ་ལས་གཞན་རྩོད་པ་སྒྲུབ་པར་ཡང་གསུངས་པ་ཡིན་ནོ། །ཇི་སྐད་དུ་ཞེ་ན་མིག་ལ་སོགས་པའི་ཞེས་གསུངས་ཏེ་འདི་སྐད་དུ་ཇི་ལྟར་ཡོད་པ་རྣམ་པ་གཞན་དུ་སྣང་བའི་ཤེས་པ་ཡང་རྒྱུ་ཡིན་པ་དེ་ལྟར་དེ་དག་ཡུལ་ཡིན་ན་དེ་ལྟ་ན་ནི་འོ་ན་མིག་ལ་སོགས་པའི་རྡུལ་ཕྲ་རབ་རྣམས་ཀྱང་ཟླ་བ་གཉིས་སུ་སྣང་བ་དང་སྔོན་པོ་ལ་སོགས་པར་སྣང་བའི་ཡུལ་ཉིད་དུ་ཐལ་བར་འགྱུར་ཏེ་རྒྱུ་ཡིན་པའི་ཕྱིར་རོ་ཞེས་གསུངས་པ་ཡིན་ནོ། །ད་ནི་དོན་གསུམ་པ་ཚད་མ་དང་འབྲས་བུའི་རྣམ་པར་གཞག་པ་ལ་དོན་གསུམ་སྟེ། དགོས་པའི་དོན་དང་བསྡུས་པའི་དོན་དང་ཚིག་གི་དོན་ནོ། །དང་པོ་ལའང་དེ་བཞིན་གཤེགས་པའི་གསུང་རབ་བཤད་པའི་དགོས་པ་ནི། མདོ་ལས། འདུ་བྱེད་ཐམས་ཅད་སྐད་ཅིག་མ། །མི་གནས་བྱེད་པ་ག་ལ་ཡོད། །འདི་དག་འབྱུང་བ་དེ་ཉིད་ནི། །བྱ་བ་དེ་ཉིད་བྱེད་པར་བརྗོད། །ཅེས་བྱ་བ་དང་བྱེད་པ་གཅིག་ཏུ་གསུངས་སོ། །འདིའི་དོན་རྒྱུ་འབྲས་རྫས་གཅིག་ཏུ་བཤད་ན་ནི་གྲངས་ཅན་གྱི་ལྟ་བར་འགྱུར་བས་བྱ་བ་དང་བྱེད་པ་ནི་མཚོན་བྱ་དང་མཚན་ཉིད་དེ་འདིར་རྣམ་པར་གཞག་འཇོག་དང་བསྐྱེད་བྱ་སྐྱེད་བྱེད་དང་། ཤེས་བྱ་ཤེས་བྱེད་ཀྱི་རྒྱུ་འབྲས་གསུམ་ལས་ཚད་མ་དང་འབྲས་བུ་ནི་དང་པོ་ཡིན་ཏེ་དེ་ལྟ་བུའི་གསུང་རབ་བཤད་པ་ཡིན་ནོ། །གཉིས་པ་གཞན་གྱི་ལོག་པར་རྟོགས་པ་བསལ་བའི་དགོས་པ་ནི། སློབ་དཔོན་དབྱིག་གཉེན་གྱི་རྩོད་པ་སྒྲུབ་པ་ལས་མེད་ན་མི་འབྱུང་བའི་དོན་མཐོང་བ་ནི་དེ་རིག་པའི་རྗེས་དཔག་ཡིན་ནོ་ཞེས་འབྱུང་སྟེ་འདིའང་རྟགས་ཤེས་པ་རྗེས་དཔག་དང་རྗེས་སུ་དཔག་བྱ་ཤེས་པ་ནི་འབྲས་བུ་སྟེ་ཚད་འབྲས་ཐ་དད་དུ་བཞེད་པ་ཡིན་ནོ། །དེ་བཞིན་དུ་དཔྱོད་པ་བ་ལ་སོགས་པ་ན་རེ། འཇིག་རྟེན་ན་ཤིང་དང་སྟ་རེ་ལྟར་བསྒྲུབ་བྱ་སྒྲུབ་བྱེད་ནི་ཐ་དད་དུ་གྲགས་ཏེ་དེའི་ཕྱིར་ཚད་མ་དང་འབྲས་བུ་ནི་ཐ་དད་ཡིན་ནོ། །དེས་ན་ཚད་མའི་དེ་ཉིད་ནི་འཇལ་བྱེད་སྐྱེས་བུ་དང་གཞལ་བྱ་གཟུགས་ལ་སོགས་པ་དང་། ཚད་མ་དབང་པོ་ལ་སོགས་པ་དང་། རྟོགས་པ་ནི་དོན་ཡོངས་སུ་ཆོད་པ་སྟེ་བཞིར་ངེས་སོ། །

༼༩༢༽

གང་གི་ཚེ་ཤེས་པ་ཁོ་ན་ཚད་མ་ཡིན་པ་དེའི་ཚེའང་སྔ་མ་སྔ་མ་ཚད་མ་དང་ཕྱི་མ་ཕྱི་མ་འབྲས་བུའོ་ཞེས་སྨྲ་སྟེ་དེ་ལྟ་བུ་ལ་སོགས་པའི་ལོག་པར་རྟོགས་པ་བསལ་བ་ཡིན་ནོ། །གཉིས་པ་བསྡུས་པའི་དོན་ནི། དོན་རིག་པའི་ཚད་འབྲས་བཀོད་ནས་དགག་པ་དང་། རྣམ་རིག་པའི་ཚད་འབྲས་བཀོད་ནས་སྒྲུབ་པ་གཉིས་སུ་གནས་པའི། དང་པོ་ལའང་དགོད་པ་དང་དགག་པ་གཉིས་ལས་དང་པོ་ལ་གསུམ་སྟེ་དྲི་བ་དང་ལན་གྱིས་ཚད་འབྲས་རྣམ་པར་གཞག་པ་དང་། འདྲ་བས་དོན་རྟོགས་སུ་རྣམ་པར་འཇོག་པ་དང་། མི་འདྲ་བ་ལ་དེ་མི་རུང་བའོ། །གསུམ་པ་ཚིག་གི་དོན་ལ། དང་པོ་དྲི་ལེན་གྱི་ཚིག་དོན་ནི་ཡང་བཤད་མ་ཐག་པའི་ཚད་མ་འདིའི་འབྲས་བུ་གང་ཡིན་ཞེས་དྲིས་པ་ལ། གཞལ་བྱ་རྟོགས་པའོ་ཞེས་ལན་བཏབ་བོ། །གཞལ་བྱ་རྟོགས་པ་དེ་ནི་ཤེས་པ་ཡིན་པ་དེ་ཡང་འབྲས་བུ་ཡིན་པའི་ཕྱིར་ད་ནི་དེ་ལས་ཐ་དད་པའི་ཚད་མ་གང་ཞིག་ཡིན་ཞེས་བྱ་བ་ནི་ཚད་འབྲས་ཐ་དད་དུ་བསམས་ནས་དྲིས་པ་ཡིན་ནོ། །དེ་ལ་སློབ་དཔོན་ཤེས་པ་གཅིག་ལ་རྣམ་པར་གཞག་པར་བྱ་བ་དང་རྣམ་པར་འཇོག་པར་བྱེད་པ་ལྡོག་པ་ལ་བརྟེན་ནས་འཇོག་གོ་ཞེས་གསུངས་པ་ནི་བྱེད་པ་པོ་གང་ལས་མཚོན་བྱེད་གཞན་ལ་ལྟོས་པའི་བར་ཆད་མེད་པར་བྱ་བ་གཞལ་བྱ་རྟོགས་པ་འདིའི་དེ་ཉིད་དེ་གཞལ་བྱ་རྟོགས་པ་དེ་རྣམ་པར་གཞག་པ་གང་གིས་འགྲུབ་པ་དེ་ཚད་མ་ཡིན་ནོ། །བསམ་པ་ནི་འདི་ཡིན་ཏེ་བྱེད་པ་པོ་གཞན་ལ་མི་ལྟོས་པར་བྱ་བ་བྱེ་བྲག་ཏུ་བྱེད་པ་དེ་ནི་བྱེད་པ་ཡིན་ལ་འདིར་ནི་དོན་རྟོགས་བྱེ་བྲག་ཏུ་སྒྲུབ་པར་བྱེད་པ་དེ་བྱེད་པ་ཡིན་ནོ། །གཉིས་པ་འདྲ་བས་དོན་རྟོགས་སུ་རྣམ་པར་འཇོག་པ་ནི། ཚུལ་དེ་ལྟར་དུ་གནས་པ་དེ་ལ་ཤེས་པ་འདིའི་དོན་དང་བྱེ་བྲག་ཏུ་འབྲེལ་བྱེད་པ་ནི་དོན་གྱི་རང་བཞིན་ཏེ་འདྲ་བ་མིན་པ་འགའ་ཡང་མེད་དོ། །མེད་པ་དེའི་ཕྱིར་གཞལ་བྱ་རྟོགས་པའི་ཚད་མ་ནི་གཞལ་བྱའི་རང་བཞིན་ཏེ་དེ་དང་འདྲ་བ་ཉིད་ཡིན་ནོ། །འདི་སྐད་སྟོན་པ་ཡིན་ཏེ་མདོ་སྡེ་པ་རྣམས་ཀྱི་ལུགས་ལ་ཤེས་པ་ནི་འཛིན་པའི་རྣམ་པ་ཅན་དང་གཟུང་བའི་རྣམ་པ་ཅན་གཉིས་ཡིན་ནོ། །དེ་ལ་དང་པོ་ཕྱི་རོལ་གྱི་དོན་ལ་ཚད་མ་མ་ཡིན་ཏེ་རྣམ་འགྲེལ་ལས། འཛིན་པའི་བདག་ཉིད་ནི་ཡོད་དུ་ཟིན་ཀྱང་དོན་གཞན་མ་ཡིན་པའི་ཕྱིར་ཕྱི་རོལ་གྱི་དོན་རྣམས་ལ་ལྟོས་པ་མ་ཡིན་ནོ་ཞེས་བཤད་པའི་ཕྱིར་རོ། །གཉིས་པ་ནི་ཕྱི་རོལ་ལ་ཚད་མ་ཡིན་ཏེ་ཕྱི་རོལ་དང་འདྲ་བ་ཡིན་པའི་ཕྱིར་རོ། །འདྲ་བར་ཡང་དོན་གྱི་ཁྱད་པར་རྟོགས་པའི་གཏན་ཚིགས་ཀྱིས་རྗེས་སུ་དཔག་པ་ཡིན་ཏེ་དེ་གཞན་དུ་མི་འཐད་པའི་ཕྱིར་རོ། །འདྲ་བ་དེ་བྱེད་པ་ཡིན་པར་ཡང་བྱ་བ་དོན་རྟོགས་པའི་གཏན་ཚིགས་ལས་རྗེས་སུ་དཔག་པ་ཡིན་ནོ། །དེ་བཞིན་དུ་འདྲ་བ་དེ་ཤེས་པ་ཡིན་པར་ཡང་

༼༩༣༽

གསལ་བའི་གཏན་ཚིགས་ལས་དཔོག་པ་ཡིན་ཏེ་བདེ་བ་ལ་སོགས་པ་ལའང་ཤེས་པར་འཇོག་པའི་རྒྱུ་མཚན་ནི་དེ་ཙམ་དུ་ཟད་པའི་ཕྱིར་ཏེ་གཞན་དུ་ན་དེའང་ཤེས་པ་མ་ཡིན་པར་ཐལ་བའི་ཕྱིར་རོ། །དེའི་ཕྱིར་གསུམ་པོ་དེ་མངོན་སུམ་གྱིས་གྲུབ་པ་ནི་མ་ཡིན་ནོ། །དེས་ན་གཟུང་བའི་རྣམ་པ་ཅན་གྱི་ཤེས་པ་གཅིག་པོ་དེ་འདྲ་བའི་ཆ་ནི་ཚད་མ་དང་དོན་རྟོགས་པའི་ཆ་ནི་འབྲས་བུ་ཡིན་ལ། ཕྱི་རོལ་གྱི་དོན་རྡུལ་ཕྲ་རབ་ཏུ་གནས་པ་ནི་གཞལ་བྱ་ཡིན་ནོ། །འཛིན་པའི་རྣམ་པ་ཅན་གྱི་ཤེས་པ་ནི་གཟུང་བ་ལ་ཚད་མ་ཡིན་གྱི་དོན་ལ་ནི་མ་ཡིན་ཏེ་འདྲ་བ་མེད་པའི་ཕྱིར་རོ། །དེའི་ཕྱིར་གང་དག་འཛིན་པའི་ཤེས་པ་ནི་དོན་དང་འདྲ་བ་དང་དོན་ལ་ཚད་མར་འདོད་པ་དེ་དག་ནི་ཅིའང་མ་ཡིན་ཏེ་འདྲ་བ་ནི་རྣམ་པ་འདྲ་བ་ལ་བརྗོད་པ་ན་འདི་ལ་ནི་དེ་མེད་པའི་ཕྱིར་རོ། །གལ་ཏེ་འདྲ་བ་དོན་རྟོགས་ཀྱི་སྒྲུབ་བྱེད་དུ་བརྗོད་པ་ལ་ནི་དོན་མེད་དེ་ཤེས་པ་སྐྱེད་བྱེད་ཀྱི་རྒྱུ་ཉིད་ཀྱིས་དེར་འཇོག་ནུས་པའི་ཕྱིར་རོ་ཞེ་ན། བཤད་པ། གང་གི་ཕྱིར་བསྒྲུབ་པར་བྱ་བ་ཡིན་པའི་ཕྱིར་ཐམས་ཅད་ཐམས་ཅད་ཀྱི་བསྒྲུབ་བྱ་མ་ཡིན་ལ་སྒྲུབ་པར་བྱེད་པ་ཡིན་པའི་ཕྱིར་ཡང་དབང་པོ་ལ་སོགས་པ་ཐམས་ཅད་ནི་དོན་རྟོགས་ལ་སོགས་པ་བྱ་བ་ཐམས་ཅད་ཀྱི་སྒྲུབ་པར་བྱེད་པ་མ་ཡིན་གྱི། འོན་ཀྱང་བྱེད་པ་གང་ལས་བྱ་བ་གང་འགྲུབ་པ་དེ་ནི་དེའི་སྒྲུབ་བྱེད་ཡིན་ནོ། །དེ་ལ་འགའ་ཞིག་ནི་སྐྱེ་བའི་སྒྲུབ་བྱེད་དང་འགའ་ཞིག་ནི་རྣམ་པར་འཇོག་པའི་སྒྲུབ་བྱེད་ཡིན་ཏེ་དེ་ནི་ཇི་ལྟར་རིགས་པ་ལྟར་འཇོག་པ་ཡིན་ནོ། །ཚུལ་དེ་ལྟར་དུ་གནས་པ་དེ་ལ་ཉམས་སུ་མྱོང་བ་སྟེ་འཛིན་པ་ཙམ་དུ་ལས་ཏེ་ཡུལ་ཐམས་ཅད་ལ་འདྲ་བའི་བདག་ཉིད་ཀྱི་ཤེས་པ་ནི་འདྲ་བའི་རྒྱུ་མཚན་གང་གིས་ལས་སོ་སོ་ལ་རྣམ་པར་འབྱེད་པ་ཡུལ་ངེས་པ་དེའི་བདག་ཉིད་དུ་འགྱུར་བར་བྱ་དགོས་སོ། །འདི་ནི་སྔོན་པོ་འདིའོ་ཞེས་བྱ་བ་ནི་ཤེས་པས་ཡུལ་ངེས་པ་འཛིན་པའི་རྣམ་པ་བརྗོད་པ་ཡིན་ནོ། །གསུམ་པ་མི་འདྲ་བ་ལ་དེ་མི་རུང་བ་ལ། སྤྱིར་བསྟན་པ་དང་སོ་སོར་བཤད་པ་གཉིས་ལས། དང་པོ་ནི་གལ་ཏེ་ཤེལ་གྱི་རང་བཞིན་གཅིག་ཉིད་ལ་རྐྱེན་སོ་སོ་དང་འབྲེལ་བས་ཤེལ་ཐ་དད་དུ་རྟོགས་པ་དེ་བཞིན་དུ་ཤེས་པ་ཡང་རྐྱེན་ཐ་དད་དང་འབྲེལ་བས་ཐ་དད་དུ་འཇོག་པ་ཡིན་ནོ་ཞེ་ན་ཤེས་པ་དེའི་བདག་ཉིད་མ་ཡིན་པ་དབང་པོ་དང་དོན་ཕྲད་པ་ནི་དབང་པོ་དོན་དང་འབྲེལ་བའོ། །སོགས་པ་ནི་ཡིད་དེ་དེ་འདྲ་བའི་ཤེས་པའི་རྒྱུ་རྣམས་ལ་ནི་བྱེ་བྲག་སྟེ་ཐ་དད་མེད་མོད་ཀྱི་རེ་ཤིག་ཡོད་དུ་ཟིན་ཀྱང་ལས་ཀྱི་བྱེ་བྲག་ལ་རིག་ཙམ་དུ་བདག་ཉིད་ཐ་དད་པ་སྟེ་ཁྱད་པར་མེད་པའི་ཤེས་པ་བྱེ་བྲག་སྟེ་ཐ་དད་དུ་ངེས་པར་བྱེད་པ་པོ་མ་ཡིན་ཏེ་བྱེད་པའི་དེ་ཁོ་ན་ཉིད་ལ་ནི་བསྒྲུབ་པར་བྱ་བ་བྱེ་བྲག་ཏུ་སྒྲུབ་པའི་

༼༩༤༽

རྒྱུ་མཚན་གྱིས་ཁྱབ་པ་ལས་དེ་དག་ལ་ནི་དེ་མེད་པའི་ཕྱིར་རོ། །དེས་ན་དབང་པོ་ལ་སོགས་པ་དེ་དག་ཤེས་པ་ལ་འབྲེལ་ཀྱང་དེ་དག་ལ་བྱེད་པ་དེ་ཁྱད་པར་མེད་ན་བྱ་བ་དེའི་ཁྱད་པར་ཡང་མི་འགྲུབ་པའི་ཕྱིར་དེ་དག་རྣམ་འཇོག་གི་བྱེད་པར་ག་ལ་འགྱུར། འདི་སྙམ་དུ་དོན་རྣམས་ནི་ཤེས་པ་སོ་སོ་ལ་ཐུན་མོང་མ་ཡིན་པར་ཐ་དད་དུ་གནས་པས་དེས་དོན་རྟོགས་སུ་འཇོག་གོ་ཞེ་ན་དོན་ལ་ནི་དེ་ལྟ་བུ་ཡོད་ཀྱང་ཤེས་པ་དེ་དེ་ལྟར་དུ་འཇོག་པའི་ཡན་ལག་མ་ཡིན་པས་ཤེས་པ་དེའི་བྱེད་པ་མ་ཡིན་ཏེ་དོན་གྱི་བྱེད་པས་ནི་ཤེས་པའི་བྱ་བ་སྒྲུབ་པར་མི་འཐད་པའི་ཕྱིར་རོ། །གང་གི་ཕྱིར་མི་འདྲ་བ་རྣམས་ལ་དོན་རྟོགས་རྣམ་འཇོག་མི་རུང་བ་དེའི་ཕྱིར་ཤེས་པ་འདིའི་བདག་ཉིད་དེ་ངོ་བོར་གྱུར་པའི་བྱེ་བྲག་སྟེ་འདྲ་བ་གང་ལས་ཤེས་པ་འདིའི་རྟོགས་པ་ནི་དོན་འདིའི་ཡུལ་ཅན་ཡིན་ནོ་ཞེས་ཤེས་པ་འདིའི་ལས་ལ་བསྟན་མ་ཐག་པའི་ངེས་པ་ཐ་དད་འདིར་འགྱུར་བ་དེ་ནི་དོན་རྟོགས་སྒྲུབ་པར་བྱེད་པ་ཡིན་ནོ། །སྒྲ་དེ་དག་ནི་དོན་བྱེ་བྲག་ཏུ་གསལ་བར་མི་སྟོན་པའི་ཚིག་དག་གི་པ་ཡིན་པས་མ་ནིང་གི་སྒྲ་ཤས་ཆེ་བ་ཡིན་ནོ། །དེའི་ཕྱིར་ཤེས་པའི་དོན་དང་ཡུལ་ཅན་དུ་འབྲེལ་པ་འདི་ཞེས་སྦྱར་རོ། །གཉིས་པ་སོ་སོར་བཤད་པ་ལ་དོན་བཞི་ལས། དང་པོ་དབང་པོས་བྱས་པ་ལ་ཉེ་བའི་རྒྱུ་མེད་པ་ནི། དབང་པོ་གསལ་མི་གསལ་དང་ཡུལ་ཉེ་རིང་དང་ཟས་ཟོས་པ་དང་མ་ཟོས་པ་ལ་སོགས་པ་ནི་ཤེས་པ་གསལ་མི་གསལ་ལ་སོགས་པའི་བྱེ་བྲག་ཏུ་བྱེད་པ་པོ་ཡིན་ཡང་དེ་དག་གིས་བྱས་པའི་ཤེས་པའི་ཆོས་གསལ་མི་གསལ་ལ་སོགས་པ་དེ་དག་དེ་ལྟར་དོན་དང་འབྲེལ་བར་བྱེད་པ་ནི་མ་ཡིན་པའི་ཕྱིར་ཏེ་དེ་དག་ལ་དོན་ལ་ཉེ་བ་སྟེ་འབྲེལ་བའི་རྒྱུ་མཚན་མེད་པའི་ཕྱིར་རོ། །གཉིས་པ་དོན་གྱིས་བྱས་པ་བསྟན་པར་མི་ནུས་པ་ནི། དོན་གྱིས་བྱས་པའི་ཉམས་སུ་མྱོང་བ་སྟེ་ཤེས་པའི་བྱེ་བྲག་གང་ལས་དོན་སོ་སོར་རྟོགས་པའི་རྟོགས་པ་འདིར་འགྱུར་བ་ཡིན་གྱི་ཞེས་པའོ། །དེ་ཡོད་ཀྱང་བསྟན་པར་མི་ནུས་པ་ནི་ཚད་མས་གྲུབ་པ་ཐམས་ཅད་ནི་བསྟན་པར་ནུས་པས་མ་ཁྱབ་སྟེ་མ་གོམས་པའི་མངོན་སུམ་གྱིས་གྲུབ་པའི་ནོར་བུ་དང་རྗེས་སུ་དཔག་པས་གྲུབ་པའི་མིག་བཞིན་ནོ། །དེས་ན་དོན་ངེས་པར་རྟོགས་པའི་རྟོགས་པ་མཐོང་བའི་གཏན་ཚིགས་ལས་ཤེས་སོ་ཞེ་ན། རིགས་པ་སྨྲ་བ་འདི་མཚོན་བྱེད་ཀྱི་བདག་ཉིད་ངེས་པར་རྟོགས་པ་མེད་པས་མཚོན་བྱ་སྔོ་འཛིན་འདི་ནི་སྔོན་པོ་འདིའི་ཡུལ་ཅན་ཡིན་གྱི་སེར་པོའི་ནི་མ་ཡིན་ནོ་ཞེས་མཚོན་བྱའི་དངོས་པོ་ཞེས་སྦྱར་ཏེ་ལེགས་པར་བཞག་པ་ནི་བསྟིང་ཚིག་གོ །དོན་ནི་འདི་ཡིན་ཏེ་འདིར་ཡུལ་དང་ཡུལ་ཅན་སོ་སོར་ངེས་པ་བསྒྲུབ་པ་ན་དོན་རྟོགས་པའི་གཏན་ཚིགས་དེ་རྟོགས་པའི་སྤྱིའམ་བྱེ་བྲག་འགོད་པ་ཡིན་གྲང་དེ་ལ་རྟོགས་པ་ཙམ་ལས་རྟོགས་པའི་བྱེ་བྲག་སྒྲུབ་ན་ནི་མ་

༼༩༥༽

ངེས་པ་ཡིན་ལ། བྱེ་བྲག་འགོད་ན་ནི་བྱེ་བྲག་རྟོགས་པའི་ཕྱིར་བྱེ་བྲག་རྟོགས་སོ་ཞེས་བྱ་བར་འགྱུར་ན་དེའང་ཆོས་རྟགས་སུ་བཀོད་པའི་ཡིན་ནོ་ཞེས་བྱ་བའི་དོན་ཏོ། །དེས་ན་མིག་ལ་སོགས་པ་དང་མཚུངས་པ་མ་ཡིན་ཏེ་དེ་ལ་ནི་རྣམ་པར་འཇོག་པ་འབྲས་བུ་ཡོད་པའི་ཕྱིར་དང་འདི་ལ་ནི་དེ་མེད་པའི་ཕྱིར་རོ། །གསུམ་པ་དེས་ན་འདྲ་བ་ཚད་མར་གྲུབ་ཅིང་དེའང་འབྲས་བུ་དང་དོན་གཅིག་པ་ནི་འདྲ་བ་ལས་གཞན་ལ་དོན་དང་འབྲེལ་བྱེད་ཁེགས་པ་དེ་ཕྱིར་ཞེས་པ་སྟེ་རང་བཞིན་ནི་འདྲ་བ་དང་གཞན་ནི་འདྲ་བ་ལས་གཞན་ཏེ་ལས་ནི་ཡུལ་ལོ། །འདྲ་བ་དེ་ཡང་ཤེས་པ་དེའི་བདག་ཉིད་ཡིན་པ་དེས་ན་འབྲས་བུ་ཚད་མ་ལས་དོན་གཞན་མིན་ནོ། །གལ་ཏེ་བྱེད་པ་ཐམས་ཅད་ལ་ནི་བྱེད་པ་པོ་གཞན་གྱི་དབང་དང་རང་ཉིད་བྱ་བ་དང་ལྡན་པ་དང་གཙོར་གྱུར་པའི་བསྒྲུབ་བྱ་ལ་ཉེ་བར་སྦྱོར་བ་གསུམ་དགོས་པ་ཡིན་ཏེ་དཔེར་ན་ཤིང་སྐྱེས་བུས་བྱིན་གྱིས་བརླབས་ཤིང་འབར་བའི་བྱ་བ་དང་ལྡན་པ་ཚོས་པའི་བསྒྲུབ་བྱ་ལ་སྦྱོར་བར་མཐོང་བ་བཞིན་ནོ། །འདྲ་བ་ལ་ནི་གསུམ་པོ་མེད་པས་བྱེད་པར་མི་རུང་ངོ་ཞེ་ན། མ་ཡིན་ཏེ་འདི་འཛིན་པའི་ཤེས་པའི་གཞན་དབང་དུ་གྱུར་པའི་ཕྱིར་རོ། །དེ་ཉིད་སྨྲས་པ་ནི་དེའི་བདག་ཉིད་འཛིན་དེ་ནི་ཞེས་བྱ་བ་ཡིན་ནོ། །རང་ཉིད་བྱ་བའི་ལས་དང་ལྡན་པ་སྨྲས་པ་ནི་འདི་དོན་རྟོགས་པའི་བདག་ཉིད་ཀྱི་བྱ་བ་བྱེད་པ་རང་གི་ལས་ཏེ་ཡུལ་ལ་དེ་བྱེད་པ་དང་བཅས་པ་ལྟ་བུར་སྣང་ངོ་། །ལྟ་བུའི་སྒྲ་ནི་དཔྱད་ན་ཆོས་ཐམས་ཅད་བྱེད་པ་མེད་པར་བསྟན་པའི་ཕྱིར་རོ། །གལ་ཏེ་བསྒྲུབ་བྱ་དང་སྒྲུབ་བྱེད་ཐ་དད་མེད་ན་དེ་བྱེད་པར་ཇི་ལྟར་འགྱུར་ཞེ་ན་གཙོར་གྱུར་པའི་བསྒྲུབ་བྱ་སྒྲུབ་པ་སྨྲོས་པ་ནི་འདྲ་བ་རང་ཉིད་ཐ་དད་ཀྱི་བྱེད་པོ་མིན་ན་ཡང་འདྲ་བ་དེ་མྱོང་བའི་དབང་གིས་འདྲ་བྱེད་ཀྱི་དོན་རྟོགས་པར་དེར་གཞག་པའི་གཙོར་གྱུར་པའི་བསྒྲུབ་བྱ་སྒྲུབ་པའི་ཕྱིར་རོ། །དེའི་བདག་ཉིད་འཛིན་དེ་ནི་ཞེས་པ་མན་ཆད་ནི་སྔ་ན་མེད་པའི་དོན་བརྗོད་པས་བར་སྐབས་ཀྱི་ཚིགས་སུ་བཅད་པ་ཡིན་ལ། དེ་ཡན་ཆད་ནི་བསྡུ་བའི་ཚིགས་བཅད་དུ་གསལ་ལོ། །བཞི་པ་དབང་པོ་ལ་སོགས་པ་ཚད་མར་རྟོག་པ་དགག་པ་ལའང་སྤྱིར་དགག་པ་དང་སོ་སོར་དགག་པ་གཉིས་ལས། དང་པོ་ནི་འདྲ་བ་ཁོ་ན་དོན་རྟོགས་ཀྱི་སྒྲུབ་བྱེད་དུ་བརྗོད་པ་འདིས་ནི་ཞེས་པ་སྟེ་སྤངས་པ་ནི་ཚད་མ་ཡིན་པའོ། །དེ་གང་ལས་ཞེ་ན་དབང་པོ་ལ་སོགས་པ་དེ་དག་ལས་ཞེས་གསུངས་ཏེ་ཡུལ་ངེས་པ་དང་འབྲེལ་བའི་རྒྱུ་མཚན་མ་ཡིན་པའི་ཕྱིར་རོ་ཞེས་བྱ་བའི་དོན་ཏོ། །དེའང་ཅིའི་ཕྱིར་ཞེ་ན་དབང་པོ་ལ་སོགས་པ་དེ་དག་གིས་དོན་རྟོགས་སུ་མཚོན་ན་མཚོན་བྱེད་གཞན་གྱིས་བར་དུ་མ་ཆོད་པ་མ་ཡིན་ནས་གཞན་ལ་ལྟོས་པའི་ཕྱིར་རོ། །གལ་ཏེ་གཞན་ལ་ལྟོས་ཀྱང་མཚོན་བྱེད་ཚད་མ་ཡིན་ན་ཅི་འགལ་སྙམ་ན་བྱེད་པ་པོ་ཞེས་གསུངས་སོ། །དེ་ཉིད་ཀྱང་ཅིའི་ཕྱིར་ཞེ་ན་

༼༩༦༽

བྱེད་པ་པོ་ཐམས་ཅད་རང་རང་གི་བསྒྲུབ་བྱ་ལ་སྐྱེད་བྱེད་དང་འཇོག་བྱེད་ལ་སོགས་པར་ཉེ་བར་སྦྱོར་ཡང་ཐ་མའི་ཞེས་གསུངས་ཏེ་ཐ་མ་ནི་བརྒྱུད་པའི་མཚོན་བྱེད་གཞན་ལ་མི་ལྟོས་པར་འདིས་དོན་རྟོགས་སུ་དངོས་སུ་མཚོན་ནུས་པའི་ཕྱིར་རོ། །འདི་ཐ་མའང་ཡིན་ལ་བྱ་བའང་དེ་ཉིད་བྱེ་བྲག་ཏུ་བྱེད་པ་པོ་ཡིན་པས་ན་དེ་སྐད་དུ་བརྗོད་དེ་དམ་པ་ནི་བཟང་པོའོ། །དེས་ན་དབང་པོ་ལ་སོགས་པ་ཡོད་ཀྱང་ཤེས་པ་འདིའི་བྱེ་བྲག་ཏུ་བྱེད་པ་པོ་འདྲ་བ་དེ་ནི་བྱེད་པ་པོ་ཡིན། དེ་དག་ནི་ཡུལ་སོ་སོ་ལ་བྱེ་བྲག་སྟེ་ཁྱད་པར་མེད་པའི་ཕྱིར་རོ། །གཉིས་པ་ལ་དབང་པོ་དང་དོན་ལ་ལྟ་བ་དང་ཁྱད་པར་གྱི་ཤེས་པ་དང་ཕྲད་པ་ཚད་མ་ཡིན་པ་དགག་པ་བཞི་ལས། དང་པོ་ཉན་ཐོས་བྱེ་བྲག་ཏུ་སྨྲ་བ་རྣམས་རྣམ་ཤེས་རྟེན་པ་དང་བཅས་པའི་དབང་པོས་དོན་མཐོང་ཞིང་ཤེས་པས་ནི་རིག་པ་ཡིན་ཏེ་གལ་ཏེ་ཤེས་པས་མཐོང་བ་ཡིན་ན་ནི་དེ་ནི་ཐོགས་མེད་ཡིན་པས་ཆོད་པའི་དོན་ལའང་འཇུག་པར་འགྱུར་རོ་ཞེས་སྨྲ་སྟེ་མཛོད་ལས། མིག་གིས་གཟུགས་རྣམས་མཐོང་རྟེན་བཅས། །དེ་ལ་རྟེན་པའི་རྣམ་ཤེས་མིན། །གང་ཕྱིར་བར་དུ་ཆོད་པ་ཡི། །གཟུགས་ནི་མཐོང་བ་མིན་ཕྱིར་རོ། །ཞེས་འབྱུང་བ་ཡིན་ནོ། །དེ་ལ་དབང་པོ་དོན་གྱི་ལྟ་བྱེད་དུ་འདོད་པ་ནི་ཤེས་པ་ཁོ་ན་དོན་གྱི་འཇལ་བྱེད་དུ་བསྟན་པས་ཁེགས་སོ། །སློབ་དཔོན་དབྱིག་གཉེན་གྱིས་ནི་ཆུ་དང་ཤེལ་ལ་སོགས་དྭངས་པས་ཆོད་པའང་མཐོང་བའི་ཕྱིར་དང་། རྡུལ་ཕྲ་རབ་ལ་སོགས་པའི་མ་ཆོད་པ་རྣམས་ཀྱང་མ་མཐོང་བའི་ཕྱིར་ངེས་པ་དེ་མི་རུང་ངོ་ཞེས་བཀག་གོ །འདིར་ནི་དབང་པོ་དོན་རྟོགས་སུ་འབྱེད་བྱེད་ཡིན་པ་འགོག་པ་ནི་དབང་པོ་ནི་འདི་དཀར་འཛིན་ཡིན་པ་ལ་སོགས་པར་ཤེས་པ་བྱེ་བྲག་ཏུ་འབྱེད་པར་བྱེད་པ་པོ་མ་ཡིན་ཏེ་སེར་འཛིན་ལ་སོགས་པ་ཤེས་པ་ཐམས་ཅད་ཀྱི་ཞེས་པ་སྟེ་གང་ཐམས་ཅད་ཀྱི་རྒྱུ་ཡིན་པ་དེས་ནི་དོན་རྟོགས་བྱེ་བྲག་ཏུ་འབྱེད་མི་ནུས་སོ་ཞེས་སྟོན་པ་ཡིན་ཏེ་རྣམ་འགྲེལ་ལས། ཀུན་གྱི་མཚུངས་རྒྱུ་ཡིན་ཕྱིར་རོ་ཞེས་འབྱུང་བ་ཡིན་ནོ། །གཉིས་པ་ནི་དཔྱོད་པ་བ་ན་རེ། དང་པོ་དོན་ལ་ལྟ་བ་པོ། །ཤེས་པ་རྟོག་པ་མེད་པ་ཅན། །བྱིས་དང་ལྐུགས་སོགས་བློ་འདྲ་བ། །དག་པ་དངོས་ལས་སྐྱེས་པར་འདོད། །དེ་ཡི་འོག་ཏུ་བློ་གང་གིས། །དངོས་ཆོས་རིག་ལ་སོགས་རྣམས་སུ། །བློ་ནི་ཞེན་པར་བྱེད་པ་གང་། །དེ་ནི་འབྲས་བུ་ཉིད་དུ་འདོད། །ཅེས་ཟེར་རོ། །དེ་ལ་འདྲ་བ་མེད་ན་ནི་ལྟ་བ་ཉིད་དུ་མི་འགྲུབ་བོ་ཞེས་གསུངས་པ་ནི་འདྲ་བ་དེའི་ཞེས་པ་སྟེ་མི་འདྲའང་ལྟ་ན་ནི་ཐམས་ཅད་ཐམས་ཅད་ལ་ལྟ་བར་འགྱུར་བའི་ཕྱིར་རོ་ཞེས་དགོངས་པ་ཡིན་ནོ། །གསུམ་པ་ནི་རིགས་པ་ཅན་དང་བྱེ་བྲག་པ་གཉིས་ཁྱད་པར་གྱི་ཤེས་པ་ནི། ཚད་མ་དང་ཁྱད་པར་ཅན་གྱི་ཤེས་པ་འབྲས་བུར་འདོད་དེ་ཇི་སྐད་དུ་ཁྱད་པར་མ་བཟུང་བར་ཁྱད་པར་ཅན་གྱི་བློར་མི་འགྱུར་རོ་ཞེས་སྨྲས་པ་

༼༩༧༽

ཡིན་ནོ། །ཁྱད་པར་དང་ཁྱད་པར་ཅན་ཀྱང་གང་ཞེ་ན་འདི་རྫས་དང་ཡོན་ཏན་ལས་དང་སྤྱི། བྱེ་བྲག་འདུ་བ་རྣམ་པ་དྲུག་ཅེས་ཤེས་བྱ་ཐམས་ཅད་ཚིག་གི་དོན་དྲུག་ཏུ་སྨྲའོ། །དེ་ལ་རྫས་ནི་རྡུལ་ཕྲ་མོ་ཆ་ཤས་མེད་པ་དང་ཡན་ལག་ཅན་གཉིས་ཡིན་ལ། ཡོན་ཏན་ནི། གཟུགས་དྲི་རོ་རེག་གྲངས་དང་བོང་ཚོད་དང་། སོ་སོ་བ་དང་ཕྲད་པ་བྱེ་བ་གཞན། གཞན་མིན་ཞེས་པ་བཅུ་གཅིག་ནི་ཡན་ལག་ཅན་གྱི་རྫས་ལ་རྟེན་པའི་ཡོན་ཏན་ཡིན་ལ་གང་ཟག་གི་བདག་ལ་རྟེན་པའི་ཡོན་ཏན་བཅུ་གསུམ་ནི་བཤད་ཟིན་ཏོ། །ལས་ནི་འདེགས་པ་དང་འཇོག་པ་དང་བརྐྱང་པ་དང་བཀུམ་པ་དང་འགྲོ་བ་སྟེ་ལྔ་ཡིན་ལ་སྤྱི་ནི་བཤད་ཟིན་ཏོ། །བྱེ་བྲག་ནི་གསེར་གྱི་བུམ་པ་ལ་སོགས་པའོ། །འདུ་བ་ནི་ཡོན་ཏན་ལ་སོགས་པ་ཡན་ལག་ཅན་གྱི་རྫས་དང་ཡུལ་ཐ་མི་དད་དུ་གནས་པར་བྱེད་པའི་འབྲེལ་བའོ། །དེ་དག་ལས་དང་པོ་ནི་ཁྱད་པར་ཅན་ཡིན་ལ་ཕྱི་མ་རྣམས་ནི་ཁྱད་པར་ཡིན་ཏེ་འདི་གཉིས་ཀྱང་རྫས་ཐ་དད་དུ་འདོད་དོ། །འདི་དགག་པ་ལ་དོན་གཉིས་ལས། དང་པོ་དོན་དངོས་ནི་དེ་བཞིན་དུ་ཁྱད་པར་གྱི་ཤེས་པ་ཡང་ཡུལ་གྱི་ཁྱད་པར་དུ་མ་བྱས་ཏེ་དེ་དང་མི་འདྲ་ན་དེ་གཉིས་ཀྱི་ཁྱད་པར་མེད་པའི་ཕྱིར་འདི་ནི་ཁྱད་པར་གྱི་ཤེས་པའོ། །འདི་ནི་ཁྱད་པར་ཅན་གྱི་ཤེས་པའི་ཞེས་བྱ་བའི་རྣམ་པར་གཞག་པ་དེ་མི་འགྲུབ་པའི་ཕྱིར་དང་འདྲ་ན་ནི་འདྲ་བ་ཉིད་ཚད་མར་འགྱུར་བའི་ཕྱིར་རོ། །གཞན་ཡང་སྟ་རེ་ནི་རྟག་པ་ལ་ཞུགས་ནས་ཆད་པ་ནི་ཙནྡན་ཆད་པ་མི་འཐད་པ་བཞིན་དུ་བསྒྲུབ་པར་བྱ་བ་འབྲས་བུ་དང་སྒྲུབ་པར་བྱེད་པ་ཚད་མ་དག་ཡུལ་ཐ་དད་པ་ནི་འགལ་བའི་ཕྱིར་རོ། །ཅི་སྟེ་ཡུལ་ཐ་མི་དད་ན་ནི་བློ་གཉིས་དོན་མེད་དེ་ཁྱད་པར་གྱི་ཤེས་པས་དོན་རྟོགས་པས་ཁྱད་པར་ཅན་གྱི་ཤེས་པ་དོན་མེད་པར་ཐལ་བ་ཡིན་ནོ། །གཞན་ཡང་དེ་གཉིས་ཡུལ་གཅིག་ན་ནི་རྒྱུ་གཅིག་པས་བློ་གཉིས་ཀྱང་ཅིག་ཅར་འབྱུང་བར་འགྱུར་ལ། བཀག་པ་ནི་ཡིད་ཀྱི་མངོན་སུམ་དུའོ། །ཅི་སྟེ་ཅིག་ཅར་འབྱུང་ན་ནི་གཡས་གཡོན་གྱི་རྭ་བཞིན་དུ་རྒྱུ་འབྲས་མི་རུང་ངོ་། །དེ་དག་ནི་དོན་ལ་ལྟ་བའི་ཤེས་པ་དགག་པ་ལའང་ཅི་རིགས་པར་སྦྱར་བར་བྱའོ། །གཉིས་པ་རང་ལ་མཚུངས་པ་སྤང་བ་ནི། གལ་ཏེ་དུས་གཅིག་པས་བསྒྲུབ་བྱ་སྒྲུབ་བྱེད་མི་རུང་ན་ཁྱེད་ཀྱི་ཚད་འབྲས་ཀྱང་མི་རུང་ངོ་ཞེ་ན། ཤེས་པའི་ཆ་མི་འདྲ་བ་ལས་ལོག་པ་དང་བློའི་རང་བཞིན་མ་ཡིན་པ་ལས་ལོག་པའི་འདྲ་བ་དང་བློའི་རང་བཞིན་དག་ནི་བྱ་བྱེད་དུ་འཐད་པ་ཡིན་ཏེ་བསྐྱེད་བྱ་སྐྱེད་བྱེད་མ་ཡིན་པར་རྣམ་པར་གཞག་འཇོག་ལ་རྟེན་པའི་ཕྱིར་རོ། །དེ་ལྟ་ན་ཤེས་པའི་ཆ་གཉིས་པོ་དེ་དངོས་པོ་ཐ་དད་མེད་པས་བྱ་བྱེད་གཅིག་ཏུ་འགྱུར་ལ་དེ་གཉིས་གཅིག་པ་ནི་འགལ་བ་ཡིན་ཏེ་བསྒྲུབ་བྱ་ནི་མ་གྲུབ་པ་ཡིན་ལ་སྒྲུབ་བྱེད་ནི་གྲུབ་པ་ཡིན་པའི་ཕྱིར་རོ་ཞེ་ན། དེ་ནི་དེ་ལྟར་མ་ཡིན་ཏེ་ལྡོག་མཚམས་ལས་ལྡོག་

༼༩༨༽

པའི་ཆོས་ཐ་དད་པའི་ཕྱིར་རོ། །བྱ་བྱེད་ཀྱི་ཐ་སྙད་འདི་དངོས་པོ་རང་གི་མཚན་ཉིད་ལ་ཐ་དད་དུ་གནས་པ་ནི་མ་ཡིན་གྱི་འོན་ཀྱང་བརྟགས་པ་བའི་ཐ་དད་ཡིན་ཏེ་དཔེར་ན་བདག་གིས་བདག་འཚོག་གོ་ཞེས་བྱ་བ་བཞིན་ནོ། །གལ་ཏེ་བྱ་བ་དང་བྱེད་པ་ནི་མེ་དང་འབྲས་ཆེན་བཞིན་ཐམས་ཅད་དུ་ཐ་དད་ཡིན་ནོ་ཞེ་ན་མི་ཐ་དད་པའང་ཡོད་དོ་ཞེས་སྟོན་པ་ནི་དངོས་པོ་ཐ་དད་པ་མེད་ཀྱང་ཞེས་གསུངས་ཏེ་བདག་གིས་བདག་ཉིད་འཚོག་པར་མི་ནུས་པ་དང་བཙོག་པར་བྱ་བ་མ་ཡིན་པ་ལས་ལོག་པར་དོན་ལ་གནས་པ་གཉིས་ལ་བརྟེན་ནས་དེ་འདྲ་བའི་རྣམ་གཞག་བྱས་པ་བཞིན་ནོ་ཞེས་སློབ་དཔོན་ཆོས་མཆོག་འཆད་དོ། །ཛྙཱ་ན་ཤྲི་ནི་མར་མེས་རང་གསལ་བ་བཞིན་ནོ་ཞེས་འཆད་དོ། །དེའི་ཕྱིར་ཡིད་ཀྱི་ཐ་སྙད་ཀྱི་ཡུལ་དུ་རྣམ་པར་གཞག་འཇོག་བྱེད་པ་ནི་དོན་ལ་ཐ་དད་མེད་ཀྱང་མི་འགལ་བ་ཡིན་ནོ། །བཞི་པ་ནི་བྱེ་བྲག་པ་དག་ཚད་མ་ཤེས་པར་ནི་མི་འདོད་ཀྱི་བདག་དང་ཡིད་ཕྲད་པའམ་དབང་པོ་དང་དོན་འབྲེལ་བའི་ཕྲད་པ་ལ་འདོད་དེ། འདི་ནི་སྔོན་པོ་དང་ཕྲད་པ་དང་སེར་པོ་དང་ཕྲད་པ་ལ་སོགས་པའི་སྒོ་ནས་དོན་གྱི་རྣམ་པ་དང་འདྲ་བར་བྱེ་བྲག་ཏུ་བྱེད་པ་པོ་ཡིན་པར་སྨྲ་བ་དེ་ལ་མིག་ལ་སོགས་པར་མ་ཟད་ཀྱི་ཕྲད་པ་ཡང་ཞེས་གསུངས་སོ། །གལ་ཏེ་ཕྲད་པའི་རྒྱུ་མཚན་གྱིས་ཚད་མར་འགྱུར་ན་ལྡོག་པའི་ཆོས་ཐམས་ཅད་ལ་ཚད་མར་འགྱུར་ན་བདག་ཉིད་ཐམས་ཅད་ཀྱིས་ཕྲད་ཀྱང་ལྡོག་པའི་ཆོས་འགའ་ཞིག་ཁོ་ན་རྟོགས་པའི་ཕྱིར་ཏེ་དེས་ན་ཕྲད་པ་དེ་ལྡོག་པ་ཀུན་ལ་ཁྱད་པར་མེད་ན་ཡང་བློས་འགའ་ཞིག་རྟོགས་ལ་འགའ་ཞིག་མ་རྟོགས་པའི་ཁྱད་པར་འདི་ནི་བློའི་སྣང་བ་སྟེ་རྣམ་པ་དོན་དང་འདྲ་བས་བྱས་པའི་ཕྱིར་བྱེད་པ་པོ་དེ་ཁོ་ན་ཚད་མར་རིགས་སོ། །གལ་ཏེ་དེ་ནི་འདྲ་བ་ལའང་མཚུངས་སོ་ཞེ་ན་འདིར་ནི་རང་ངེས་པའི་རྐྱེན་ཚང་བའི་འདྲ་བ་ཚད་མར་འདོད་དེ། རྣམ་འགྲེལ་ལས་ཚད་མ་དག་ནི་ངེས་པའི་འབྲས་བུ་ཅན་ཡིན་པའི་ཕྱིར་རོ་ཞེས་གང་བཤད་པ་ཡིན་ནོ། །ཁྱེད་ཀྱིས་ནི་ཕྲད་པ་ཙམ་ཞིག་ཚད་མར་ཁས་བླངས་ཀྱི་ངེས་པའི་རྐྱེན་ཚང་བ་ནི་ཁས་མ་བླངས་པའི་ཕྱིར་དང་འདི་ཤེས་པའི་རྒྱུ་ཡིན་པས་ཚད་མར་འདོད་ཀྱི་ཤེས་པའི་ཆོས་ཡིན་པའི་རྒྱུ་མཚན་གྱིས་ཀྱང་མ་ཡིན་པའི་ཕྱིར་རོ། །གཞན་ཡང་སྤྱི་དང་ཕྲད་པར་ངེས་པས་ཁྱད་པར་རྟོགས་པ་ནི་མི་འཐད་པའི་ཕྱིར་དང་། ཁྱད་པར་དང་ཕྲད་པར་ངེས་པ་ནི་དེ་རྟོགས་པ་མ་ཤེས་པར་མི་ཤེས་པའི་ཕྱིར་དེ་རྟོགས་པའི་མཚོན་བྱེད་དུ་མི་རུང་ངོ་ཞེས་བྱ་བ་ནི་སློབ་དཔོན་ཆོས་མཆོག་གི་ཡིན་ནོ། །དོན་འདི་ལ་སློབ་དཔོན་རིན་ཆེན་འབྱུང་གནས་ཞི་བ་ཇི་ལྟར་ཉི་མའི་འོད་ཟེར་དོན་དང་ཕྲད་ནས་དོན་གྱི་གསལ་བྱེད་དུ་འགྱུར་བ་བཞིན་དུ་ཤེས་པ་ཡང་དོན་དང་ཕྲད་ནས་དོན་གྱི་གསལ་བྱེད་དུ་འགྱུར་རོ་ཞེས་འདོད་པ་བཀོད་ནས་དེ་འགོག་པ་ནི་གལ་ཏེ་དེ་ལྟ་ན་མིག་ཤེས་གཟུགས་དང་

༼༩༩༽

ཕྲད་པ་བཞིན་དྲི་ལ་སོགས་པའི་རྡུལ་ཕྲ་རབ་གཞན་དང་ཡང་ཕྲད་པས་དེ་དག་ལའང་ཚད་མར་འགྱུར་རོ་ཞེས་ཟེར་རོ། །དེ་ལྟར་དོན་རིག་པའི་ཚད་འབྲས་བཀོད་ནས་གཉིས་པ་དེ་དགག་པ་ལ་དོན་གསུམ་སྟེ། སྐྱེས་ལ་འདྲ་བ་འཁྲུལ་བ་དང་། ངེས་པའི་སྔོན་དུ་མི་འགྲུབ་པ་དང་། དཔྱད་ན་འདྲ་བ་མི་སྲིད་པའོ། །དང་པོ་ནི་དོན་རིག་པའི་ཚད་འབྲས་དོན་དེ་ལྟར་དུ་གནས་པ་དེ་ནས་གང་འབྲས་བུ་དོན་རིག་འདིའི་ངོ་བོ་ནི་གང་ཞིག་ཡིན་ཞེས་དྲིས་པ་ན་རང་རིག་པའི་མངོན་སུམ་དུ་གྱུར་པའི་ཞེས་ལན་བཏབ་བོ། །མྱོང་བའང་ཡིན་ལ་ཡོད་པའང་ཡིན་པ་འདི་དོན་བྱེ་བྲག་པ་དེ་རིག་པ་ཡིན་པར་གང་གིས་ཞེས་དྲིས་པ་ན་བྱེ་བྲག་པ་དེ་ལས་སྐྱེས་པ་དང་དེ་དང་འདྲ་བ་དག་གིས་དོན་རིག་ཏུ་འཇོག་པ་ཡིན་ནོ་ཞེས་ལན་བཏབ་བོ། །དེ་ལ་སློབ་དཔོན་རྣམ་རིག་སེམས་ཙམ་པའི་གྲུབ་པའི་མཐའ་བཟུང་སྟེ་མཚན་ཉིད་ཁྱབ་ཆེས་པའི་སྐྱོན་བརྗོད་པ་ནི་འོ་ན་ནི་གཉིས་ཀྱི་རྣམ་པའམ་སྔོན་པོའི་རྣམ་པ་ལ་སོགས་པར་ཡུལ་མཚུངས་པའི་ཤེས་པ་དེ་མ་ཐག་པ་སྔ་མ་དེ་ཕྱི་མའི་ཡུལ་དུ་འགྱུར་ཏེ་ཡུལ་གྱི་མཚན་ཉིད་འདྲ་བར་སྐྱེད་བྱེད་ཡོད་པའི་ཕྱིར་རོ། །ཕྱི་མ་ནི་སྔ་མའི་ཡུལ་ཅན་དུ་འགྱུར་ཏེ་སྐྱེས་ལ་འདྲ་བ་ཡོད་པའི་ཕྱིར་རོ། །གཞན་ཡང་ཕྱོགས་གཅིག་གི་འདྲ་བས་རུང་ན་ནི་ཀུན་ཀུན་གྱི་ཡུལ་ཅན་དུ་འགྱུར་ལ། ཐམས་ཅད་ཀྱིས་འདྲ་བ་དགོས་ན་ནི་ཤེས་པ་ཤེས་པ་ཉིད་མ་ཡིན་པར་འགྱུར་ཏེ་བེམ་པོས་ཀྱང་འདྲ་བའི་ཕྱིར་རོ། །གཉིས་པ་ནི་ཇི་ལྟར་གཅད་བྱ་མེད་ན་འགའ་གཅོད་བྱེད་དུ་མི་འགྱུར་བ་བཞིན་མྱོང་བྱའི་དོན་མེད་ན་འགའ་ཡང་མྱོང་བྱེད་དུ་མི་འགྱུར་རོ་ཞེས་པ་ནི་འོ་ན་ད་འདིས་ཡུལ་གང་ཞིག་ཉམས་སུ་མྱོང་། །དེ་ལ་སློབ་དཔོན་གྱིས་ཁོ་བོ་ཅག་ཀྱང་ཉམས་སུ་མྱོང་བའི་ཚུལ་འདི་ཉིད་ཅི་དོན་རིག་ཡིན་ནམ། སེམས་རིག་པ་ཡིན་ཞེས་རྗེས་སུ་སྟེ་ཕྱི་ནས་རྟོགས་པར་འདོད་པ་མ་ཡིན་ནམ། དེས་ན་ད་ལྟ་ནི་ཁྱེད་ཀྱི་དོན་རིག་པའི་རྣམ་གཞག་ད་དུང་བྱ་བར་རིགས་སོ། །དེ་ལ་གཟུགས་འདི་བལྟས་པའམ་སྒྲ་འདི་མཉན་ནོ་ཞེས་བྱ་བ་ནི་ངེས་པའི་རྣམ་པ་སྟོན་པ་ཡིན་པའམ་མཐོང་བའམ་ཐོས་པ་དག་ལས་ཞེས་བྱ་བས་ནི་ངེས་པ་དེ་གང་ལས་སྐྱེ་བའི་འབྱུང་ཁུང་གི་རྒྱུ་སྟོན་པ་ཡིན་ནོ། །དེས་ན་ཡུལ་གང་ལ་དེ་འདྲ་བའི་ངེས་པའི་ཤེས་པ་སྐྱེ་བར་འགྱུར་བ་མཐོང་བ་དང་ཐོས་པ་ངེས་པའི་རྒྱུར་འགྱུར་བ་དེ་དག་ནི་ངེས་པའི་དོན་དེའི་ཞེས་སྦྱར་རོ། །བསམ་པ་ནི་འདི་ཡིན་ཏེ་དོན་དེ་ལས་སྐྱེས་པའི་ཕྱིར་དང་། དེ་དང་འདྲ་བའི་ཕྱིར་དང་། དོན་དེ་དང་ཡུལ་ཡུལ་ཅན་དུ་ངེས་པའི་ཕྱིར་དེ་དང་དེའི་ཡུལ་ཅན་དུ་ཁོང་དུ་ཆུད་པ་ཡིན་ནོ་ཞེས་སྟོན་པ་ཡིན་ནོ། །དེ་འགོག་པ་ན་ཇི་ལྟར་སྔོ་འཛིན་དེ་སྔོན་པོ་དེའི་མཐོང་བ་ཡིན་

༼༡༠༠༽

ཞེས་བྱ་བ་ནི་དཔྱོད་པའི་རྣམ་པ་སྟོན་པ་ཡིན་ཏེ་ཚུལ་དེ་ཡུལ་དང་ཤེས་པ་དེ་དག་གི་ཉེ་བ་སྟེ་འབྲེལ་བ་དེ་ཉིད་དཔྱོད་པ་མ་ཡིན་ནམ། དེས་ན་ངེས་པ་དེ་ཉིད་ནི་ངེས་པ་དེ་ཉིད་ཀྱི་རྒྱུ་མཚན་དུ་མི་རུང་ངོ་། །གཞན་ཡང་ལྟ་བ་པོའི་ཇི་སྐད་བཤད་པའི་ངེས་པ་འདི་ནི་ཡུལ་དང་ཤེས་པ་དེ་དག་གི་འབྲེལ་བ་གྲུབ་པ་ལ་བརྟེན་ནས་སྐྱེ་བར་འགྱུར་བ་ཡིན་ཏེ་འབྲེལ་བ་དེ་གྲུབ་པ་མེད་ན་ནི་ངེས་པ་དེར་མི་འགྱུར་རོ་ཞེས་བྱ་བ་ནི་ལྡོག་པ་ལ་རྒྱུ་འབྲས་སུ་སྒྲུབ་པ་ཡིན་ནོ། །དེས་ན་ངེས་པ་དེ་ཡུལ་ཅན་གྱི་མཚོན་བྱེད་ཡིན་ན་ནི་མཚོན་བྱ་མ་གྲུབ་ཀྱི་སྔོན་རོལ་དུ་འགྲུབ་དགོས་པ་ལས་དེ་ལྟར་ཡང་མ་ཡིན་པའི་ཕྱིར་དེ་ལྟར་མཚོན་བྱེད་དུ་མི་རུང་བ་ཡིན་ནོ། །གསུམ་པ་ལ་མདོ་སྡེ་པའི་དོན་དང་འདྲ་བ་མི་སྲིད་པ་དང་། གཅེར་བུ་བའི་དོན་དང་འདྲ་བ་མི་སྲིད་པ་དང་། བྱེ་བྲག་པའི་དོན་དང་འདྲ་བ་མི་སྲིད་པ་གསུམ་ལས། དང་པོ་ནི་རྣམ་པར་ཤེས་པ་ཞེས་པ་སྟེ་རགས་པའི་རྣམ་པ་ནི་ཆ་ཤས་དང་བཅས་པ་ཡིན་ལ་རྡུལ་ཕྲ་རབ་རེ་རེ་བ་ནི་ཆ་ཤས་མེད་པ་ཡིན་ན་ཆ་བཅས་ཀྱི་འདྲ་བ་ནི་ཆ་མེད་ལ་མེད་པ་ཡིན་ནོ། །གལ་ཏེ་འགལ་བའི་སྣང་བའང་འགལ་བས་བསྐྱེད་པར་རྟོག་ན་ནི་འགལ་བའི་ཆོས་ལྡན་དུ་ཁྱད་པར་མེད་པའི་ཕྱིར་ཐམས་ཅད་ཐམས་ཅད་ཀྱི་སྣང་བར་འགྱུར་རོ། །གལ་ཏེ་སྣང་བ་འདི་ནི་རྡུལ་ཕྲ་རབ་རེ་རེས་གཏད་པའི་སྣང་བ་མ་ཡིན་གྱི་འོན་ཀྱང་ཚོགས་པས་གཏད་པའི་སྣང་བ་ཡིན་ཏེ་དེས་ན་རེ་རེ་ནི་ཆ་ཤས་མེད་ཀྱང་ཚོགས་པ་ནི་ཆ་བཅས་སུ་གནས་པའི་ཕྱིར་འགལ་བའི་ཆོས་མེད་དེ་དེས་ན་དེ་དང་འདྲ་བ་ཡིན་ནོ་ཞེ་ན་རང་བཞིན་མང་པོ་ཚོགས་པ་རྣམས་ལ་ཡང་ཞེས་པ་ནི་རེ་རེའི་རྣམ་པར་མ་ཟད་ཅེས་བྱ་བའི་དོན་ཏེ་དེ་ལྟར་རགས་པར་སྣང་བ་ཞེས་སྦྱར་རོ། །དེ་ཅིའི་ཕྱིར་ཞེ་ན་ཤེས་པ་ལ་ཞེས་གསུངས་སོ། །གལ་ཏེ་ཤེས་པ་ལ་སྣང་བ་འདི་ཆ་དུ་མ་དང་བཅས་པས་འགལ་བའི་ཆོས་ལྡན་གཅིག་ཏུ་མི་རུང་ངོ་ཞེ་ན་ཤེས་པའི་སྣང་བ་མཐའ་དག་གཅིག་ཏུ་ནི་བརྗོད་པར་མི་འདོད་ཀྱི། འོན་ཀྱང་དུ་མ་འཛིན་པ་ལ་ནི་གཅིག་ངེས་པར་འཛིན་དགོས་ཏེ་གཞན་དུ་ན་དུ་མ་མ་བཟུང་བར་འགྱུར་བའི་ཕྱིར་རོ། །དེས་ན་འདི་ལྟར་བརྗོད་པར་འདོད་དེ་དུ་མ་བཟུང་བ་ལ་ནི་གཅིག་བཟུང་བས་ཁྱབ་པས་གཅིག་བཟུང་བ་ཡིན་པའི་ཕྱིར་དུ་མ་བཟུང་བར་འགྱུར་ཏེ་རང་བཞིན་གཅིག་ནི་དུ་མ་དང་འགལ་བའི་ཕྱིར་རོ། །དེ་བཞིན་དུ་མ་བཟུང་ན་ཡང་གཅིག་མ་བཟུང་བར་འགྱུར་རོ། །དོན་ནི་དུ་མ་དང་འདྲ་བ་ལ་ནི་དུ་མ་བཟུང་དགོས་ལ་དེ་བཟུང་བ་ལ་ཡང་གཅིག་བཟུང་དགོས་པའི་ཕྱིར་གཅིག་བཟུང་ན་ནི་དུ་མ་བཟུང་བར་འགལ་ལ། དུ་མ་བཟུང་ན་ཡང་གཅིག་བཟུང་བར་འགལ་བའི་ཕྱིར་རིགས་པ་དེས་དུ་མ་དང་འདྲ་བ་མི་སྲིད་དོ་ཞེས་བྱ་བ་ནི་སློབ་དཔོན་ཆོས་མཆོག་གི་ཡིན་ནོ། །ཡང་ན་ཤེས་པ་ལ་གནས་པ་གཅིག་

༼༡༠༡༽

ཡིན་པ་ནི་མདོ་སྡེ་པ་གཞན་རིག་མངོན་སུམ་རྫས་གཅིག་ཏུ་འདོད་པའོ། །དེ་དང་ནི་གཏོད་བྱེད་རྡུལ་དུ་མ་འགལ་བ་ཡིན་ནོ་ཞེས་སྟོན་པ་ཡིན་ནོ། །གཉིས་པ་ནི་རྡུལ་ཕྲ་རབ་དུ་མ་རྣམས་ལ་རགས་པའི་སྣང་བ་གཅིག་གིས་བཀབ་པ་ལྟར་ཡོད་པས་དེ་དང་འདྲའོ་ཞེ་ན། རྡུལ་མང་པོ་རྣམས་ལ་ཡང་རྣམ་པ་དེ་ལྟ་བུའི་འདྲ་བྱེད་མེད་པའི་ཕྱིར་དོན་ཤེས་དེ་དག་འདྲ་བ་མ་ཡིན་ཏེ་གཅིག་ལ་ནི་ཡན་ལག་ཅན་འགོག་པའི་རིགས་པས་གནོད་པའི་ཕྱིར་རོ། །གསུམ་པ་བྱེ་བྲག་པའི་དོན་དང་འདྲ་བ་མི་སྲིད་པ་ལ་བཞི་ལས། དང་པོ་བྱ་བ་གཅིག་ཏུ་འགྱུར་བ་ནི་རྡུལ་ཕྲ་རབ་དུ་མས་བརྩམས་པའི་རགས་པ་ཡན་ལག་ཅན་གཅིག་དང་འདྲ་བ་ཡིན་གྱི་རྡུལ་ཕྲ་རབ་ནི་ཡུལ་དུ་མི་འདོད་དོ་ཞེ་ན་ཡུལ་རགས་པ་གཅིག་དེ་ལྟར་སྣང་བ་ཡང་འཐད་པ་མ་ཡིན་ཏེ་ཞེས་གསུངས་ཏེ་སོ་སོ་ནི་ཐ་དད་དེ་རས་ནི་ཆུ་ཚགས་སོ། །གཉིས་པ་སྣང་བ་གཅིག་ཏུ་འགྱུར་བ་ནི་གཅིག་བསྒྲིབས་ན་ཡང་ཞེས་པ་སྟེ་འགའ་ཡང་མ་བསྒྲིབས་པ་ནི་མ་བསྒྲིབས་པ་དང་རྫས་གཅིག་པའི་ཕྱིར་རོ། །གལ་ཏེ་ཡན་ལག་བསྒྲིབས་ཀྱི་ཡན་ལག་ཅན་ནི་མ་ཡིན་ཏེ་དེས་ན་གཅིག་བསྒྲིབས་ན་ཐམས་ཅད་བསྒྲིབས་པར་ཇི་ལྟར་ཐལ་ཞེ་ན། ཕྱེད་བསྒྲིབས་ཀྱང་འདི་སྔ་མཁོ་སྟེ་མ་བསྒྲིབས་པའི་དུས་བཞིན་དུ་མཐོང་བར་ཐལ་ཏེ་མ་བསྒྲིབས་པ་དང་གཅིག་པའི་ཕྱིར་རོ། །གལ་ཏེ་ཡན་ལག་མཐོང་བའི་ཐབས་ཀྱི་སྒོ་ནས་ཡན་ལག་ཅན་དེ་མཐོང་བའི་ཕྱིར་དེ་མ་མཐོང་བ་ལ་དེ་རྟོགས་པར་མི་འགྱུར་ཏེ་དེས་ན་སྔ་མཁོ་བཞིན་དུ་མཐོང་བར་ཐལ་ལོ་ཞེས་ཅིའི་ཕྱིར་སྨྲ་ཞེ་ན་ཡན་ལག་མ་མཐོང་བས་ནི་ཡན་ལག་ཅན་མི་མཐོང་བར་རིགས་པ་མ་ཡིན་ཏེ་ཡན་ལག་ཅན་ལ་བསྒྲིབས་པ་དང་མ་བསྒྲིབས་པ་ཐ་དད་གཉིས་མེད་པས་ན་རྣམ་པ་ཐམས་ཅད་དུ་བསྒྲིབས་པའི་ཡན་ལག་དང་འབྲེལ་བ་དང་མ་འབྲེལ་བ་དང་མ་བསྒྲིབས་པའི་རང་བཞིན་དུ་ཡན་ལག་ཅན་མ་རྟོགས་པར་ཐལ་བ་ལས་དེ་ལྟར་གཉིས་སུ་རྟོགས་ཤིང་ངེས་པ་ཡིན་པའི་ཕྱིར་གཅིག་མ་ཡིན་ནོ། །གཞན་ཡང་ཡན་ལག་གི་སྒོ་ནས་དེ་མཐོང་བ་ཞེས་གང་སྨྲས་པ་དེ་ཡན་ལག་ཐམས་ཅད་མཐོང་བ་ལས་སམ་ཡན་ལག་ཅུང་ཟད་ཅིག་མཐོང་བ་ལས་ཡིན་གྲང་དང་པོ་འགོག་པ་ནི་ཡན་ལག་ཐམས་ཅད་ཚུ་རོལ་མཐོང་བ་གཅིག་གིས་ཅིག་ཅར་ཞེས་པ་ཡིན་ལ། གཉིས་པ་འགོག་པ་ནི་ཡན་ལག་ཅུང་ཟད་ཅིག་ཅེས་པ་ཡིན་ཏེ་དེ་བཞིན་དུ་ནི་མ་བསྒྲིབས་པ་བཞིན་དུའོ། །རགས་པ་ནི་ཡན་ལག་ཐམས་ཅད་ལ་ཁྱབ་པའི་རགས་པ་གཅིག་མཐོང་བར་འགྱུར་རོ། །གསུམ་པ་ཡོན་ཏན་གཅིག་ཏུ་འགྱུར་བ་ནི་གཅིག་ཁ་བསྒྱུར་ན་ཡང་ཞེས་པ་སྟེ་གཅིག་མ་བསྒྱུར་ན་བསྒྱུར་བ་དེ་ཡང་མ་བསྒྱུར་བར་ཞེས་སྦྱར་རོ། །བཞི་པ་སྤྱིའི་དོན་བསྡུ་བ་ནི་འགལ་བའི་ཆོས་དང་ལྡན་པ་དེའི་ཕྱིར་ཞེས་པ་སྟེ་གང་འགལ་བའི་ཆོས་དང་ལྡན་པ་དེ་ནི་གཅིག་མ་ཡིན་ཏེ་

༼༡༠༢༽

དཔེར་ན་སྣང་བ་དང་མུན་པ་ལ་སོགས་པ་བཞིན་ནོ། །གཅིག་ཏུ་འདོད་པའི་ཡན་ལག་ཅན་རྣམས་ཀྱང་འགལ་བའི་ཆོས་དང་ལྡན་པ་ཡིན་ནོ་ཞེས་བྱ་བ་ནི་ཁྱབ་པར་བྱེད་པ་འགལ་བ་དམིགས་པ་ཡིན་ནོ། །འདིས་དོན་གྱི་སྟེང་དུ་གཅིག་འགོག་པའམ་དུ་མ་སྒྲུབ་པ་ནི་མ་ཡིན་ཏེ་དེ་ལྟར་ནི་མངོན་སུམ་གྱིས་གྲུབ་པས་གཏན་ཚིགས་དང་རྗེས་དཔག་ལ་ཡུལ་མེད་པའི་ཕྱིར་རོ། །དེས་ན་བློ་གྲོས་རྨོངས་པ་ལ་གཅིག་གི་ཐ་སྙད་མེད་པར་སྒྲུབ་པར་བྱེད་པ་ཡིན་ནོ། །དོན་གཉིས་པ་རྣམ་རིག་པའི་ཚད་འབྲས་བཀོད་ནས་སྒྲུབ་པ་ལ། སློབ་དཔོན་ཆོས་མཆོག་ན་རེ། རྣམ་རིག་པའི་ཚད་འབྲས་ནི་རྣམ་བརྫུན་པའི་ཚུལ་ལ་བརྟེན་ནས་འཇོག་སྟེ་འདི་ལྟར་སྣང་བ་ཐམས་ཅད་ཡོད་ན་ཚངས་པས་ཀྱང་ཤེས་པ་འགའ་ཞིག་འཁྲུལ་བར་བརྟག་པར་མི་ནུས་སོ། །མི་བདེན་པ་ཡང་སྣང་ན་ནི་བརྒྱ་བྱིན་གྱིས་ཀྱང་དེ་ཤེས་པས་མ་སྤྲུལ་ཞེས་བསྙོན་པར་མི་ནུས་སོ། །མྱོང་བ་ཐམས་ཅད་བདེན་པར་ནི་སུས་ཀྱང་གཞག་མི་ནུས་པའི་ཕྱིར་ཤེས་པས་མི་བདེན་པ་གསལ་བར་བྱས་པ་ལ་ཐེ་ཚོམ་མེད་དོ། །དེས་ན་འདིར་རྣམ་བདེན་པའི་ཚུལ་བཟུང་ནས་སྣང་བ་འདི་ཤེས་པའི་རྡུལ་ཕྲ་རབ་ཏུ་རྟོགས་པ་ནི་རིགས་པ་མ་ཡིན་ཏེ་སློབ་དཔོན་ནི་འདི་འཁྲུལ་བའི་སྣང་བར་འཆད་པ་ན་དངོས་པོ་འཛིན་ན་ནི་འཁྲུལ་བའི་སྣང་བར་འགལ་བའི་ཕྱིར་རོ། །གཞན་ཡང་སྣང་བ་འདི་ཤེས་པ་མ་ཡིན་པར་ནི་མངོན་སུམ་གྱིས་གྲུབ་པ་ཡིན་ལ། གཏན་ཚིགས་ཀྱིས་ནི་ཐ་སྙད་བྱེད་པ་ཡིན་ཏེ་འདི་ལྟར་སྣང་བ་གང་ཞིག་གང་དུ་མ་དམིགས་པ་དེ་ནི་དེ་ན་མེད་པ་ཡིན་ཏེ་དཔེར་ན་ས་ཕྱོགས་དག་པ་ན་བུམ་པ་བཞིན་ནོ། །སྣང་བའི་སྔོན་པོ་ཡང་སྣང་བའི་བདེ་བ་ལ་སོགས་པ་ཤེས་པའི་རང་བཞིན་དུ་མ་དམིགས་སོ་ཞེས་བྱ་བ་ཡིན་ནོ། །དེ་ལྟར་ན་སྔོན་པོ་སྐད་ཅིག་ཏུ་མ་དམིགས་པར་མངོན་སུམ་གྱིས་གྲུབ་པས་སྐད་ཅིག་ཏུ་མི་འགྱུར་རོ་ཞེ་ན། དེ་ནི་མ་ཡིན་ཏེ་རྣམ་པ་མེད་པའི་སྐད་ཅིག་མ་ནི་དེ་ཡིན་མིན་ཐེ་ཚོམ་ཟ་བའི་ཕྱིར་རོ། །གཞན་ཡང་གང་དག་འགལ་བའི་རང་བཞིན་དུ་མྱོང་བ་དེ་དག་ནི་རང་བཞིན་གཅིག་མ་ཡིན་ཏེ་དཔེར་ན་བདེ་སྡུག་བཞིན་ནོ། །སྔོན་པོ་དང་བདེ་བ་ཡང་ཕན་ཚུན་སྤངས་ནས་དུས་གཅིག་ཏུ་འགལ་བར་མྱོང་བ་ཡིན་ནོ་ཞེས་བྱ་བ་ནི་ཁྱབ་པར་བྱེད་པ་འགལ་བ་དམིགས་པ་ཡིན་ཏེ་གང་ཞིག་གང་ཡོངས་སུ་སྤངས་ནས་རིག་པ་དེ་ནི་དོན་དམ་པར་དེ་ལས་ཐ་དད་པ་ཡིན་པའི་ཕྱིར་རོ་ཞེས་ཟེར་རོ། །བྲམ་ཟེ་བདེ་བྱེད་དགའ་བ་ན་རེ། སྣང་བ་འདི་དག་མེད་ཀྱང་སྣང་བ་ཡིན་ན་གླང་པོ་ཆེ་མཆེ་བ་དྲུག་པ་ཡང་སྣང་བར་འགྱུར་ལ་འཁྲུལ་བས་སྒྲོ་བཏགས་པས་སྣང་བ་ཡིན་ན་རྒྱུ་ཅན་ཡིན་ན་དངོས་པོར་འགྱུར་ཞིང་རྒྱུ་མེད་ཡིན་ན་རེས་འགའ་བ་མ་ཡིན་པར་འགྱུར་རོ། །དེས་ན་སེམས་ཙམ་གྱི་ཚད་འབྲས་ནི་སྣང་བ་ཤེས་པའི་བདག་ཉིད་ཡིན་པ་རྣམ་བདེན་པའི་གྲུབ་མཐའ་ལ་བརྟེན་

༼༡༠༣༽

ནས་གཞག་པར་བྱའོ་ཞེས་ཟེར་རོ། །ཁོ་བོ་ཅག་ནི་སློབ་དཔོན་ཆོས་མཆོག་གི་རྗེས་སུ་འབྲངས་ནས་འཆད་པ་ན་དོན་བཞི་སྟེ། ཚད་མ་དང་གཞལ་བྱ་གཉིས་མེད་པར་བསྟན་པ་དང་། སྣང་བ་སེམས་ཙམ་དུ་སྒྲུབ་པ་དང་། གྲུབ་པའི་དོན་བསྡུ་བ་དང་། སེམས་ཙམ་ལ་རྩོད་པ་སྤོང་བའོ། །དང་པོ་ལའང་དོན་བདུན་ཡོད་པའི་དང་པོ་གཉིས་མེད་པའི་དོན་དགོད་པ་ནི། འདྲ་བ་མེད་ཅིང་ཡོད་ཀྱང་འཁྲུལ་བ་དེ་ཉིད་ཀྱི་ཕྱིར་བློ་ཡིས་ཉམས་སུ་མྱོང་བར་བྱ་བ་དེ་ནི་གཟུང་བ་དོན་གཞན་དུ་མེད་དོ། །བློ་དེའི་མྱོང་བ་གཞན་ཏེ་ཤེས་པའི་གཟུང་འཛིན་ཀྱང་ཡོད་པར་མིན་ཏེ་དེ་ལ་ཡང་གཟུང་བ་དང་འཛིན་པའི་མཚན་ཉིད་ཇི་སྐད་བཤད་པ་དེ་མེད་དེ་འཁྲུལ་བའི་ཕྱིར་རོ། །གང་གི་ཕྱིར་དེ་ལྟ་ཡིན་པ་དེའི་ཕྱིར་ཤེས་པ་དེ་ནི་དེ་ལྟར་གཞན་མེད་པར་རང་ཉིད་གསལ་བ་ཡིན་ནོ། །དགོངས་པ་ནི་འདི་ཡིན་ཏེ་གཟུང་བ་དང་འཛིན་པ་ནི་བཤད་ཟིན་པ་དང་འཆད་འགྱུར་གྱི་རིགས་པས་བརྟགས་ན་འཇིག་པས་ཀུན་རྫོབ་ཡིན་ལ་གཉིས་མེད་པ་ནི་དཔྱད་བཟོད་པས་དོན་དམ་ཡིན་ཏེ་ཇི་སྐད་དུ་ཡེ་ཤེས་སྙིང་པོའི་ཀུན་ལས་བཏུས་ལས། གཟུང་དང་འཛིན་པ་ལས་གྲོལ་བའི། །རྣམ་པར་ཤེས་པ་དོན་དམ་ཉིད། །འདི་ནི་རྣལ་འབྱོར་དཔྱོད་པའི་གཞུང་། །རྒྱ་མཚོའི་ཕ་རོལ་སོན་རྣམས་འདོད། །ཅེས་འབྱུང་བ་ཡིན་ནོ། །འདི་དངོས་པོར་མེད་ན་ནི་གཉེན་པོར་མི་འགྱུར་ཏེ་ནམ་མཁའི་པདྨ་བཞིན་ནོ། །ཆོས་ཐམས་ཅད་ངོ་བོ་ཉིད་མེད་པར་སྨྲ་བ་རྣམས་ཀྱིས་ཀྱང་གཉེན་པོའི་ཡུལ་བདག་མེད་པ་གཉིས་ཤེས་བྱའི་གནས་ལུགས་སུ་འགྲུབ་པར་འདོད་དེ་དེའི་ཕྱིར་འདི་མ་འཁྲུལ་བར་ཤུགས་ལ་ཁས་བླངས་པ་ཡིན་ནོ། །གཉིས་པ་མེད་པ་དེ་རང་རིག་གིས་གྲུབ་ཀྱང་ཐམས་ཅད་དེ་ཉིད་མཐོང་བར་ནི་མི་འགྱུར་ཏེ་གཉིས་སྣང་གི་ས་བོན་དང་འབྲེལ་བས་གཉིས་མེད་དུ་མི་ངེས་པའི་ཕྱིར་རོ། །དེས་ན་གཉིས་སུ་སྣང་བ་འདི་ཉིད་དཔྱད་ན་གཉིས་མེད་དུ་གནས་པ་ཡིན་པས་ཆོས་ཅན་ནི་ཚད་མས་གྲུབ་པ་ཡིན་ནོ། །སྦྱོར་བ་ནི་གང་ཞིག་གནོད་པར་བྱེད་པ་ཡིན་པ་དེ་ནི་ཡོད་པའི་ཐ་སྙད་དུ་རུང་བ་ཡིན་ཏེ་དཔེར་ན་གྲང་བ་དང་ཚ་བའི་རེག་པ་བཞིན་ནོ། །ཡོད་པའི་དོན་གསལ་བ་གཉིས་མེད་པའི་ཤེས་པ་འདི་ཡང་མེད་པའི་དོན་གསལ་བ་མ་རིག་པ་ལ་གནོད་པར་བྱེད་པ་ཡིན་ནོ་ཞེས་བྱ་བ་ནི་རང་བཞིན་ཡིན་ནོ། །དེའི་ཕྱིར་དོན་དམ་པའི་ཚད་མ་ནི་རང་རིག་རང་གསལ་བ་ཉིད་དུ་གནས་པ་ཡིན་ནོ། །དེ་རྣམ་པར་འགྲེལ་པ་ན་འཁྲུལ་བ་དང་མི་སྲིད་པས་ཡུལ་གྱི་མཚན་ཉིད་བཀག་པའི་ཕྱིར་ཐ་དད་པའི་དོན་འགའ་ཞིག་ཀྱང་ཉམས་སུ་མྱོང་བ་མ་ཡིན་ལ་མྱོང་བ་འདིའི་ཡང་གཟུང་འཛིན་ཐ་དད་འགའ་ཞིག་ནི་མ་ཡིན་ཏེ། དེ་ལ་ཡང་ཞེས་གསུངས་སོ། །དོན་དང་ཤེས་པའི་གཟུང་འཛིན་གཉིས་ཀ་ཁེགས་པ་དེའི་

༼༡༠༤༽

ཕྱིར་ཉམས་སུ་མྱོང་བ་ནི་བློའི་བདག་ཉིད་ཁོ་ན་ཡིན་གྱི་དོན་འདོད་པ་རྣམས་ཀྱིས་དོན་དུ་བརྟགས་པ་ལྟར་ནི་མ་ཡིན་ནོ། །དེ་ལ་བདག་ཉིད་ཅེས་བྱ་བ་ནི་གཞན་འགོག་པ་ལྷུར་བྱེད་པའི་སྒྲ་ཡིན་ནོ། །དེ་ཉིད་ཀྱིས་ན་མྱོང་བ་དེ་ཡང་གཞན་འགའ་ཞིག་ནི་མ་ཡིན་ནོ། །གལ་ཏེ་བློ་བློ་གཞན་གྱི་གཟུང་བྱ་མ་ཡིན་ན་བདེ་བ་ལ་སོགས་པ་འདིའི་མངོན་སུམ་དུ་སོ་སོར་རིག་པར་བྱ་བ་ཉིད་གང་ཡིན་ཞེ་ན། དེ་ཡང་འདིའི་བདག་ཉིད་དེ་རང་རིག་པའི་མངོན་སུམ་ཁོ་ན་ཡིན་ནོ། །གང་གི་ཕྱིར་རིག་པར་བྱ་བ་དེ་ནི་རིག་བྱེད་དེའི་བདག་ཉིད་ཡིན་པའི་ཕྱིར། རང་ཉིད་རབ་ཏུ་གསལ་བར་བྱེད་པ་ཡིན་པ་དེས་ན་བདག་ཉིད་གསལ་བར་བྱེད་པ་ཞེས་ཀྱང་བརྗོད་དེ། གསལ་བའི་མར་མེ་བཞིན་ནོ། །དེ་ནི་དེ་ལྟ་མོད་སྔོན་པོ་ལ་སོགས་པ་འདི་གང་ཡིན་ཞེ་ན་སྔོན་པོ་ལ་སོགས་པ་ཞེས་གསུངས་ཏེ་དེའི་རང་གི་ངོ་བོ་ནི་ཤེས་པའི་སྣང་བ་སྔོན་པོའི་རྣམ་པར་བག་ཆགས་ཀྱིས་སྐྱེས་པ་དེ་མྱོང་བ་ཡིན་ནོ། །འདི་ཡང་དངོས་པོ་གཞན་དགག་པ་ལྷུར་བརྗོད་པ་ཡིན་ནོ། །གཉིས་པ་གཉིས་མེད་གཉིས་སུ་སྣང་བར་དཔེས་བསྟན་པ་ནི། འདི་དག་དངོས་པོར་མེད་ན་ནི་གསལ་བར་མི་སྣང་བར་འགྱུར་ཏེ་རི་བོང་གི་རྭ་བཞིན་ནོ་ཞེ་ན་གང་གི་ལུགས་ལ་རིག་བྱ་དང་རིག་བྱེད་ཀྱི་རྣམ་པ་གཉིས་མེད་ཀྱང་སྐྲ་སོགས་དང་ཤེས་པ་ཐ་དད་པ་བཞིན་དུ་སྣང་བ་ཡིན་ནོ། །མེད་ཀྱང་སྣང་བ་ཅིའི་ཕྱིར་ཞེ་ན་གང་ཚེ་སྟེ་གང་གི་ཕྱིར་གཟུང་འཛིན་རྣམ་པར་ཕྱེ་བའི་མཚན་ཉིད་རྣམ་པར་བསླད་དེ་མི་བདེན་པ་ཅན་ཇི་ལྟར་མ་རིག་པའི་བག་ཆགས་ཀྱིས་བསླད་པའི་འཁྲུལ་བས་མཐོང་གྱུར་པ་དེ་ལྟར་འདི་རྣམ་པར་གཞག་པར་བྱས་པ་དེ་ཚེ་དེ་ལྟ་ཡིན་པ་དེའི་ཕྱིར་གཟུང་བ་དང་འཛིན་པ་དང་དེ་མྱོང་བའི་རང་རིག་སྟེ་བློའི་དབྱེ་བ་གསུམ་ལ་བརྩད་པ་དེ་བྱ་བ་མིན་ཏེ་རི་བོང་གི་རྭ་གསལ་བའི་ནུས་པ་མེད་ལ་གཞན་གསལ་བའི་ནུས་པ་ཡོད་པའི་ཕྱིར་རོ། །གསུམ་པ་དེས་ན་འབྲས་བུ་རང་རིག་ཏུ་བསྟན་པ་ནི། གང་གི་ཚེ་ཤེས་པ་ལས་ཐ་དད་པའི་ཕྱིའི་དོན་མེད་པ་དེའི་ཚེ་ཤེས་པ་ལས་གཞན་རིག་པའི་རིག་པ་མེད་པའི་ཕྱིར་རང་ཉིད་རིག་པ་ནི་ཚད་མའི་འབྲས་བུར་འགྱུར་རོ། །སྦྱོར་བ་ནི་གང་ཞིག་རང་རིག་པ་ཡིན་པ་དེ་ནི་གཞན་རིག་པ་མ་ཡིན་ཏེ་དཔེར་ན་བདེ་བ་ལ་སོགས་པ་བཞིན་ནོ། །རྩོད་པའི་གནས་སུ་གྱུར་པའི་ཤེས་པ་ཐམས་ཅད་ཀྱང་རང་རིག་པ་ཡིན་ནོ་ཞེས་བྱ་བ་ནི་རང་བཞིན་འགལ་བ་དམིགས་པའོ། །འདི་ལ་ཡུལ་རང་དང་རང་མ་ཡིན་པ་ཕན་ཚུན་སྤངས་ཏེ་གནས་པའི་འགལ་བ་ཡིན་པ་ན་དེ་རིག་པ་ཡང་དེ་ལྟར་དུ་འགྱུར་བ་ཡིན་ཏེ་ཡུལ་ཐ་དད་ཀྱང་ཡུལ་ཅན་གཅིག་ཡིན་ན་ནི་མིག་ལ་སོགས་པའི་ཤེས་པ་དུ་མ་དོན་མེད་པར་འགྱུར་བའི་ཕྱིར་རོ། །གལ་ཏེ་

༼༡༠༥༽

གཟུགས་ཐ་དད་པ་དུ་མ་ཡང་མིག་ཤེས་གཅིག་གིས་འཛིན་པ་མ་ཡིན་ནམ་ཞེ་ན་གཟུགས་ལ་སོགས་པ་ནི་ཐ་དད་དུ་ངེས་ལ་མ་གྲུབ་བོ། །དེས་ན་རང་རིག་པའི་གཏན་ཚིགས་གཞན་རིག་པ་ལས་ལྡོག་པ་ན་དེ་མེད་པས་ཁྱབ་པར་འགྱུར་རོ། །དེ་རྣམ་པར་འགྲེལ་པ་ནི་གང་དག་གི་ལུགས་ཀྱིས་བློ་ཉིད་ཅེས་པ་སྟེ་གཞན་མེད་པ་ནི་དཔྱད་ནའོ། །ངེས་ཤེས་ཀྱིས་དོན་དུ་རྟོགས་པ་ནི་རང་རིག་པ་དེའི་ངོ་བོ་ཡིན་པའི་ཕྱིར་རོ། །ངེས་པའི་དོན་རང་རིག་པས་འཇོག་པའི་ཚུལ་སྨྲས་པ་ནི་གང་གི་ཕྱིར་ཞེས་པ་སྟེ་འདོད་པ་དང་མི་འདོད་པ་ནི་སིམ་གདུང་ངོ་། །དེ་ལྟ་བུའི་ཡུལ་ནི་བདེ་སྡུག་གི་རྒྱུའོ། །དེས་ན་ངེས་ཤེས་ཀྱི་ཡུལ་ན་ཕྱི་རོལ་གྱི་དོན་ཡོད་ཀྱང་དོན་རྣམས་ནི་རང་རིག་པ་ཇི་ལྟ་བ་བཞིན་དུ་འགྲུབ་སྟེ་སྣང་བའི་ཕྱིར་དེ་ཉིད་འབྲས་བུར་རིགས་སོ། །བཞི་པ་དོན་བཞིན་འཇོག་པ་རིགས་པས་དགག་པ་ནི། ཤེས་པས་དོན་གྱི་ངོ་བོ་ཉིད་ཅེས་པ་སྟེ་དོན་གཅིག་ལ་ནི་ཡིད་དུ་འོང་བ་དང་མི་འོང་བ་ལ་སོགས་པ་དུ་མ་མེད་པའི་ཕྱིར་རོ་ཞེས་བྱ་བ་ཡིན་ལ། རྣམ་པ་ནི་ཞེས་པས་ནི་བསལ་བ་སྟོན་པར་བྱེད་དོ། །འདོད་པ་དང་ཞེས་བྱ་བ་ལ་འཆི་ལྟས་དང་ན་བ་ལ་སོགས་པའི་ཚེ་སྔོན་དབང་པོའི་ཤེས་པ་བདེ་བར་སྐྱེ་བ་དེ་ནི་ཕྱིས་བདེ་བ་འཚམས་སྦྱོར་བ་མེད་དེ་རྗེས་སུ་འཇུག་པ་མེད་པར་སྡུག་བསྔལ་གྱི་རྣམ་པ་ཅན་དུ་མཐོང་བའི་ཕྱིར་རོ་ཞེས་སྦྱར་རོ། །དེ་ལྟར་རྒྱུད་གཅིག་ལ་བསྟན་ནས་རྒྱུད་ཐ་དད་ལའང་དབང་ཤེས་ཀྱིས་དོན་འཇོག་པ་སྟོན་པ་ནི་རྒྱུད་གཞན་ལ་ཡང་ཞེས་པ་སྟེ་དེ་ལྟ་ཡིན་པ་དེའི་ཕྱིར་ངེས་ཤེས་ཀྱིས་དོན་དུ་རྟོགས་པ་ནི་དེ་འདྲ་བས་དཔྱད་ན་རང་རིག་པ་ཁོ་ནས་བཀོད་པའི་རང་བཞིན་ཡིན་ནོ། །འདིར་འཐད་པ་འདིས་ཕྱི་རོལ་གྱི་དོན་འགོག་པར་འདོད་པ་ནི་མ་ཡིན་གྱི་འོན་ཀྱང་དོན་ཡོད་ཀྱང་རང་རིག་པ་འབྲས་བུར་རིགས་ཀྱི་དོན་རིག་པ་ནི་མ་ཡིན་ཏེ་དོན་རྣམས་ནི་ཤེས་པ་རྟོག་མེད་མ་འཁྲུལ་བ་རྣམས་ཀྱིས་ཇི་ལྟར་བཀོད་པ་ལྟར་སྣང་བའི་ཕྱིར་རོ་ཞེས་སྟོན་པ་ཡིན་ནོ། །ལྔ་པ་དཔྱད་ན་རང་རིག་ཡིན་ཡང་འཁྲུལ་བ་ལ་དོན་རིག་ཏུ་བསྟན་པ་ནི། དོན་རྟོགས་པ་འདིའི་སྒྲུབ་པར་བྱེད་པ་སྟེ་ཚད་མ་ནི་ཡུལ་གྱི་རྣམ་པར་སྣང་བ་ཉིད་ཡིན་ཏེ་ཞེས་པ་སྟེ་གཏན་ཚིགས་ནི་རང་རིག་པ་འདི་ཡུལ་གྱི་རྣམ་པ་ཇི་ལྟ་བ་བཞིན་དུ་སྣང་བ་སྟེ་གསལ་བའི་ཕྱིར་རོ། །འདི་སྐད་སྟོན་པ་ཡིན་ཏེ་གལ་ཏེ་སྔོན་པོའི་རྣམ་པ་སྣང་ན་ནི་དེའི་ཚེ་མྱོང་བ་འདི་སྔོན་པོའི་ཡུལ་ཅན་དུ་བརྟགས་པ་ཡིན་ཏེ་དེ་བཞིན་དུ་སེར་པོ་ལ་སོགས་རྣམ་པ་གཞན་ལ་ཡང་སྦྱར་རོ། །དེས་ན་ཤེས་པ་རྣམ་པ་དང་བཅས་པ་ལ་གཟུང་བའི་རྣམ་པའི་དབང་གིས་དོན་གྱི་ཡུལ་ཅན་དུ་འཇོག་པས་ན་དེ་ཉིད་ཚད་མ་ཡིན་ནོ། །རྣམ་པ་

༼༡༠༦༽

ཤེས་པར་སྨྲ་བ་ལ་རང་ཉིད་གཞལ་བྱ་དང་། འཛིན་པའི་རྣམ་པ་ཚད་མ་དང་། རང་རིག་པ་ནི་འབྲས་བུ་ཡིན་ནོ། །ཕྱི་རོལ་གྱི་དོན་སྨྲ་བ་ལ་དོན་གཞལ་བྱ་དང་གཟུང་བའི་རྣམ་པ་ཚད་མ་དང་། དོན་རིག་པ་ནི་འབྲས་བུ་ཡིན་ལ། ཡང་དེ་ལ་འབྲས་བུའི་ཚུལ་གཉིས་པ་དོན་གཞལ་བྱ་དང་། གཟུང་བའི་རྣམ་པ་ཚད་མ་དང་། དཔྱད་ན་རང་རིག་པ་ནི་འབྲས་བུ་ཡིན་ནོ། །དེའི་ཕྱིར་གཞུང་འདིས་ནི་དོན་རིག་པའི་ཚད་འབྲས་ཀྱི་ཚུལ་གཉིས་པ་དེ་བརྗོད་པ་ཡིན་ནོ། །གལ་ཏེ་ཕྱི་རོལ་ལ་ལྟོས་ནས་དཔྱད་ན་རང་རིག་པ་འབྲས་བུ་ཡིན་ན་འོ་ན་ཇི་ལྟར་མདོ་སྡེ་པའི་སྐབས་སུ་དོན་རིག་འབྲས་བུར་བརྗོད་ཅེ་ན་དོན་གནས་པ་སྟེ་ཡུལ་འཇོག་པ་ནི་རང་རིག་པའི་རང་བཞིན་ཡིན་པའི་གཏན་ཚིགས་ཀྱི་ཕྱིར་རང་རིག་པ་འབྲས་བུ་ཡིན་ཡང་འབྲས་བུ་སྟེ་རྗེས་སུ་སྐྱེས་པའི་ངེས་ཤེས་ཀྱིས་དོན་རིག་ཏུ་ཞེན་པ་ལས་འདི་ནི་དོན་རིག་ཏུ་བལྟའོ། །ཚད་འབྲས་གཉིས་ཀ་དོན་ལ་ཞུགས་པའི་རྒྱུ་མཚན་དེ་ཉིད་ཀྱི་ཕྱིར་ཞེས་བྱ་བའི་དོན་ནི་གལ་ཏེ་ཚད་མ་ཕྱི་རོལ་ལ་ཡིན་ཞིང་འབྲས་བུ་རང་རིག་ཡིན་ན་ཡུལ་ཐ་དད་དུ་འགྱུར་བ་ཡིན་ན་དེ་ལྟ་ནི་མ་ཡིན་ནོ་ཞེས་སྟོན་པ་ཡིན་ནོ། །འོ་ན་ཇི་ལྟར་རང་རིག་པ་འབྲས་བུ་ཡིན་ཞེ་ན་དོན་རིག་དེའི་རང་བཞིན་གང་ཞིག་ཅེས་རང་བཞིན་སེམས་པ་ཡིན་ན་ནི་རང་ཉིད་རིག་པ་འབྲས་བུར་བཤད་དེ་དོན་རིག་ནི་རང་རིག་པ་དེའི་བདག་ཉིད་ཡིན་པའི་ཕྱིར་རོ། །དེ་ལ་དོན་དུ་སྨྲ་བ་འདི་ནི་ཤེས་པ་དོན་དེ་དང་འདྲའམ་གཞན་འདྲ་སྟེ་མི་འདྲའང་རུང་ཤེས་པ་དེ་ལྟར་ཏེ་གཟུང་འཛིན་དུ་སྣང་བའི་རྒྱུ་དོན་ཡིན་པས་ན་དོན་གཞལ་བྱར་འདོད་ཀྱི་འདྲ་བར་བྱེད་པ་ལས་ནི་མ་ཡིན་ཏེ་འདྲ་བར་ངེས་པ་ནི་གཉིས་ཀ་མཐོང་བ་ལ་རག་ལས་པ་ཡིན་ལ་རྣམ་པ་དང་བཅས་པའི་ཕྱོགས་ལ་དོན་ནི་སྔར་གང་གིས་ཀྱང་མཐོང་བ་མེད་ན་དེ་ཇི་ལྟར་འདྲ་བར་བརྟག གུད་ན་གནས་པས་མི་འདྲ་བའི་དོན་རིག་སྨྲ་བ་མི་འཐད་པར་མཐོང་ནས་སློབ་དཔོན་ལ་སྨྲས་པ་ནི་ཇི་ལྟར་རྣམ་པ་འགའ་ཞིག་ལྟར་ཏེ་རྒྱུ་འགའ་ལས་དོན་དངོས་ཏེ་འདྲ་བ་མེད་པར་དོན་སྣང་ན་དེ་ཇི་ལྟར་དོན་འཛིན་ཏེ་སྐྱེད་བྱེད་ཙམ་ལས་འཛིན་ན་ནི་དབང་པོ་དང་ཤེས་པ་སྔ་མ་ལའང་ཐལ་བའི་ཕྱིར་རོ་ཞེ་ན་སློབ་དཔོན་གྱིས་བདེན་ངས་ཀྱང་དེ་འདྲ་མི་ཤེས་སོ་ཞེས་གསུངས་ཏེ་ཕྱི་རོལ་གྱི་དོན་འདོད་པ་ལ་དེ་ལྟར་འགྱུར་གྱི་ཁོ་བོ་ཅག་ནི་དེ་ལྟར་མི་འདོད་དོ་ཞེས་སློབ་དཔོན་ཆོས་མཆོག་འཆད་དོ། །ཡང་ན་དེ་དག་གི་དོན་འདིའི་སྒྲུབ་པར་བྱེད་པ་ཚད་མ་ནི་ཡུལ་གྱི་རྣམ་པ་འཛིན་བྱེད་ཡིན་ལ། རྣམ་པ་ཇི་ལྟ་བ་བཞིན་དུ་འདི་སྣང་བ་ནི་རྣམ་པ་ལ་སྒྲོ་འདོགས་གཅོད་པའོ། །དེ་དཔྱད་ན་རང་རིག་ཡིན་པས་ཚད་འབྲས་གཉིས་ཀ་ཤེས་པ་ལ་འཇུག་ལ། མ་དཔྱད་ན་དོན་རིག་ཡིན་པས་དེ་གཉིས་ཀ་དོན་ལ་འཇུག་པའི་ཕྱིར་དེ་གཉིས་ཡུལ་ཐ་དད་མ་ཡིན་ནོ། །རྣམ་པ་འགའ་ཞིག་

༼༡༠༧༽

ནི་རྨི་ལམ་གྱི་སྣང་བ་ཡིན་ལ། ངས་ཀྱང་དེ་འདྲ་མི་ཤེས་པ་ནི་རང་མཚན་འཛིན་པ་མི་ཤེས་པ་སྟེ་འོན་ཀྱང་སྒྲོ་བཏགས་ཀྱི་དོན་འཛིན་པར་འདོད་དོ་ཞེས་བཤད་པར་བྱ་སྟེ་དེ་ལྟར་བཤད་ན་ཀུན་ལས་བཏུས་ལས། གང་ཚེ་སྣང་བ་དེ་གཞལ་བྱ། །ཚད་མ་དང་དེའི་འབྲས་བུ་ནི། །འཛིན་དང་རྣམ་རིག་དེ་ཡི་ཕྱིར། །དེ་གསུམ་ཐ་དད་དུ་མ་བྱས། །ཞེས་གང་འབྱུང་བ་དེ་ཡང་ལེགས་པར་བཤད་པར་འགྱུར་རོ། །དྲུག་པ་དོན་མེད་པ་ལ་རྩོད་པ་སྤང་བ་ནི། ཕྱི་རོལ་གྱི་དོན་མེད་ན་ཞེས་པ་སྟེ་འཁྲུལ་བ་ལ་ཇི་ལྟར་སྣང་བ་བཞིན་ཡིན་གྱི་དེ་ཁོ་ན་ཉིད་དེ་གཟུང་འཛིན་བདེན་པ་བ་ནི་མ་ཡིན་པར་ཇི་ལྟར་འཁྲུལ་བས་མཐོང་གྱུར་པ་ཞེས་པ་དེར་བཤད་ཟིན་ཏོ། །ཡུལ་གྱི་རྣམ་པ་འགའ་ཞིག་ནི་གཟུང་བ་ཡིན་ལ། ནང་དུ་ཡོངས་སུ་གཅོད་པ་ནི་འཛིན་པའོ། །དེ་གཉིས་ནི་ཤེས་པ་རང་རིག་པའི་རང་བཞིན་དུ་སྐྱེ་བ་ན་དེ་ལྟར་མཚོན་ཅིང་རྟོགས་པར་འགྱུར་ཏེ་འཁྲུལ་བའི་ཕྱིར་རོ། །དེ་ལྟར་གྱུར་པའི་བདག་ཉིད་ཀྱི་ཤེས་པ་དེ་ལ་ཚད་མ་ལ་སོགས་པ་ནི་ཇི་ལྟར་འཁྲུལ་བས་མཚོན་པ་དེ་ལྟར་བྱེད་པ་ཡིན་ནོ། །འདི་སྐད་དུ་ཁྱབ་བྱེད་མ་ཡིན་པའི་གཟུང་འཛིན་བདེན་པ་བཀག་པས་ཁྱབ་བྱ་མ་ཡིན་པའི་འཁྲུལ་བ་ཇི་ལྟ་བའི་ཚད་མ་དང་གཞལ་བྱ་ཚད་མས་མི་ཁེགས་སོ་ཞེས་སྟོན་པ་ཡིན་ནོ། །བདུན་པ་གཟུང་འཛིན་འཁྲུལ་བར་བསྒྲུབ་པ་ལ་དོན་གསུམ་ཡོད་པའི་དང་པོ་འཁྲུལ་བའི་དཔེ་ནི། གཟུང་འཛིན་རིགས་པས་ཁེགས་པའི་བློའི་བདག་ཉིད་ལ་གསུམ་དུ་དབྱེར་མེད་ཀྱང་གཟུང་བ་དང་འཛིན་པ་དང་འཛིན་པ་དེ་རིག་པ་རྣམས་ཐ་དད་བཅས་པ་བཞིན་མ་རིག་པས་མཐོང་བ་སྟེ་ཤེས་པ་ཕྱིན་ཅི་ལོག་ཏུ་གྱུར་པ་རྣམས་ཀྱིས་རྟོགས་པར་འགྱུར་ཏེ། རྣམ་འགྲེལ་ལས། གཟུང་བའི་རྣམ་པ་རྣམ་པར་ཆད་པར་སྣང་བ་ལ་ནི་ཤེས་པའི་རྣམ་པ་ཆད་པར་འཛིན་པར་སྣང་གི་རང་གི་རང་བཞིན་ལ་ནི་རྣམ་པར་མ་ཆད་པར་ཉམས་སུ་མྱོང་བར་སྣང་ངོ་ཞེས་འབྱུང་བ་ཡིན་ནོ། །འདིས་ནི་འཛིན་པ་དང་དེ་རིག་པ་ནི་ཐ་མི་དད་དུ་མྱོང་བར་བསྟན་པ་ཡིན་ནོ། །འཁྲུལ་བའི་དབང་གིས་གཞན་དུ་གནས་པ་ཡང་གཞན་དུ་སྣང་བ་ནི་དཔེར་ན་ཞེས་པ་སྟེ་དེ་སྨན་ལ་སོགས་པའི་མཐུས་རྣམ་པ་གཞན་དུ་སྐྱེས་པ་འགོག་པ་ནི་མིག་མ་བསླད་པ་ཞེས་པ་ཡིན་ནོ། །དེ་འདྲ་བའི་དོགས་པ་མེད་པའི་དཔེའི་ཇི་ལྟར་ཞེས་པ་སྟེ་མྱང་ངམ་ནི་ཤིང་དང་ཆུ་མེད་པའི་ཕྱོགས་སོ། །ཇི་ལྟར་དེ་དག་དེ་ལྟར་སྣང་བ་དེ་བཞིན་དུ་གཞལ་བྱ་ལ་སོགས་པ་གསུམ་ཀྱང་འཁྲུལ་བ་ལ་སྣང་བ་བཞིན་བྱས་པ་ཡིན་ནོ། །གཉིས་པ་འཁྲུལ་བར་བསྒྲུབ་པའི་རིགས་པ་ནི། གཞན་དུ་བློ་གཉིས་མེད་གཅིག་གི་ངོ་བོ་ལ་རང་བཞིན་དུ་མར་སྣང་བའི་རྣམ་པ་ཇི་ལྟར་བདེན་པར་འགྱུར་ཏེ་དེ་བདེན་ན་ནི་གཅིག་པ་ཉིད་དེ་ཉམས་པར་འགྱུར་རོ། །གལ་ཏེ་རྣམ་

༼༡༠༨༽

པ་གསུམ་པོ་ཉིད་གཅིག་ཡིན་ནོ་ཞེ་ན། གཞན་གྱིས་གཞན་ཉིད་ནི་དུ་མའི་དེ་ཉིད་ཉམས་པ་སྟེ་རྒྱུན་ཆད་པར་འགྱུར་བའི་ཕྱིར་རོ། །གསུམ་པོ་དེ་ནི་གཅིག་མ་ཡིན་ཏེ་གཅིག་གི་དངོས་པོར་མཐོང་བ་མེད་པའི་ཕྱིར་རོ། །དེ་མ་གྲུབ་བོ་ཞེ་ན་བློས་དངོས་པོ་ཐ་དད་མེད་པ་འགལ་བའི་ཆོས་དང་བྲལ་བ་མཐོང་ན་ཐ་དད་མེད་པར་ངེས་པར་འགྱུར་ན་དེ་ལྟ་ཡང་མ་ཡིན་པའི་ཕྱིར་རོ། །དེའི་ཕྱིར་དཔྱོད་བྱེད་གཅིག་དང་དུ་མ་གང་གིས་སྣང་བའི་དངོས་པོ་འདི་རྣམ་པར་དཔྱད་ན་དངོས་པོར་མེད་དེ་གང་གི་ཕྱིར་ན་ཞེས་པ་ནི་གཏན་ཚིགས་སོ། །འདི་སྐད་སྟོན་པ་ཡིན་ཏེ་ཕྱི་རོལ་གྱི་དོན་ནི་རིགས་པས་ཁེགས་ལ་ཤེས་པ་འདི་ཡང་དུ་མར་སྣང་བའི་ཕྱིར་གཅིག་མ་ཡིན་ལ་དུ་མར་ཡང་མེད་དེ་གཅིག་མེད་པའི་ཕྱིར་རོ། །དེའི་ཕྱིར་གཉིས་སུ་སྣང་བ་འདི་དག་ནི་དངོས་པོ་མེད་པར་ངེས་པ་ཡིན་ནོ་ཞེས་བྱ་བ་ནི་སློབ་དཔོན་ཆོས་མཆོག་གི་ཡིན་ནོ། །ཛྙཱ་ན་ཤྲི་ནི་གང་གིས་ཞེས་པས་གཉིས་མེད་ཀྱི་ཤེས་པ་བཀག་ནས་དབུ་མ་པའི་ཚུལ་ལ་ཞུགས་པར་འཆད་དོ། །ཡང་ན་གཟུང་འཛིན་འདི་དག་མི་བདེན་པ་ལས་གཞན་དུ་བདེན་ན་རེ་ཤིག་གཟུང་བ་བདེན་དགོས་ན་མིག་གི་ཤེས་པ་གཅིག་གི་ངོ་བོ་ལ་དཀར་དམར་ལ་སོགས་པ་རང་བཞིན་དུ་མར་སྣང་བའི་རྣམ་པ་ཞེས་བསྟན་ནས་དངོས་མཐོང་ཞེས་པས་ནི་གཅིག་དང་བྲལ་བར་སྒྲུབ་པར་བྱེད་དེ་གཅིག་དང་བྲལ་བའི་ཕྱིར་དུ་མ་དང་ཡང་བྲལ་ལོ་ཞེས་བྱ་བ་ནི་གང་གིས་ཞེས་པས་སྟོན་པར་བྱེད་དོ། །དེ་ལྟར་གཟུང་བ་མེད་ན་འཛིན་པ་ཡང་མེད་ལ་དེ་མེད་ན་དེ་རིག་པའི་རང་རིག་ཀྱང་མེད་པའི་ཕྱིར་གཉིས་ལ་གནོད་པ་ཡོད་ཅིང་གསལ་བར་ཉམས་སུ་མྱོང་བས་གཉིས་མེད་པའི་ཤེས་པ་ནི་བདེན་པར་ཡོད་དོ་ཞེས་སྟོན་པ་ཡིན་ནོ། །གསུམ་པ་འཁྲུལ་བའི་རྒྱུ་གཏན་ལ་དབབ་པ་ནི། ཆོས་མཐུན་པ་ནི་ཞེས་པ་སྟེ་ཞེན་པ་ཡིས་ནི་དེ་ལྟ་བུར་གྱུར་པའི་མཚན་ཉིད་གསུམ་པ་ཡིན་པ་སེམས་ཙམ་པའི་ལུགས་འདིར་ནི་ཆོས་མཐུན་པ་མཐོང་བ་དེ་མེད་དེ་གཟུང་འཛིན་ནམ་ཕྱིའི་དོན་བདེན་པ་བ་དེའི་བདག་མཐོང་བ་མེད་པའི་ཕྱིར་རོ། །བསམ་པ་ནི་འདི་ཡིན་ཏེ་གལ་ཏེ་གཟུང་འཛིན་དུ་འཁྲུལ་བ་ལ་ནི་དེ་བདེན་པ་བ་མཐོང་དགོས་ཏེ་ཉ་ཕྱིས་ལ་དངུལ་དུ་འཁྲུལ་བ་ལ་དེ་བདེན་པ་བ་མཐོང་དགོས་པ་བཞིན་ནོ། །དེས་ན་ཚུ་རོལ་མཐོང་བས་གཟུང་འཛིན་ཐ་དད་དུ་བདེན་པ་མཐོང་ནས་ཕྱིས་དེ་དང་འདྲ་བའི་ཤེས་པ་མྱོང་ན་དེའི་ཚེ་སྔར་བདེན་པ་མཐོང་བ་དང་ཕྱིས་དེ་དང་འདྲ་བ་མཐོང་བ་གཉིས་རྟོག་པས་འཚམས་སྦྱར་བས་འཁྲུལ་བ་འཐད་པར་འགྱུར་ན་སེམས་ཙམ་དུ་སྨྲ་བ་ལ་ནི་དེ་མེད་པའི་ཕྱིར་འཁྲུལ་བ་མི་འཐད་དོ་ཞེ་ན། དེ་འདྲ་བའི་འཁྲུལ་བ་ཡང་ཡོད་ན་ཞེས་པ་ནི་གཞན་ཡང་ཡོད་དོ་ཞེས་སྟོན་པ་ཡིན་ནོ། །ཆོས་འདྲ་བ་མཐོང་བ་ལ་ལྟོས་པའི་འཁྲུལ་བ་དེ་ནི་རྟོག་པ་ཡིན་གྱི་རྟོག་མེད་འཁྲུལ་བ་ནི་དེ་ལ་ལྟོས་པ་མ་ཡིན་ཏེ་འདི་ལྟར་ནང་ན་གནས་པའི་

༼༡༠༩༽

བསླད་པ་ལས་བྱུང་བ་གང་ཡིན་པ་དེ་ནི་ཆོས་འདྲ་བ་མཐོང་བ་ལ་མི་ལྟོས་པར་རང་བཞིན་གྱིས་ཕྱིན་ཅི་ལོག་ཏུ་སྣང་བར་འགྱུར་ཏེ་ཉེས་པས་བསྐྱེད་པའི་གཏན་ཚིགས་ཀྱི་ཕྱིར་རོ། །ཆོས་མཐུན་མཐོང་སོགས་ཞེས་བྱ་བའི་དོན་ནི་སྔར་ནི་གང་དུ་སྒྲ་གདགས་པར་བྱ་བ་དེར་མཐོང་བ་ཡིན་ལ། ཕྱིས་ནི་སྒྲོ་འདོགས་པའི་ཡུལ་མཐོང་བ་ཡིན་ཏེ་དེ་ཆོས་མཐུན་པ་མཐོང་བ་ཡིན་ནོ། །སོགས་པ་ནི་དེ་ནས་དེ་གཉིས་ཀྱི་འདྲ་བ་སྒྲོ་འདོགས་པ་ཡིན་ལ། དེ་ནས་ནི་གཅིག་ཏུ་སྒྲོ་འདོགས་པ་ཡིན་ནོ་ཞེས་རིམ་གྱིས་རིམ་གྱིས་འགྱུར་བར་མཚོན་པ་ཡིན་ནོ། །དཔེར་ན་རབ་རིབ་ལས་སྐྱེས་པའི་ཤེས་པ་སྐྲ་ཤད་དང་སྦྲང་བུའི་ཚོགས་སྣང་བའི་འཁྲུལ་བ་དེའང་དེ་དང་འདྲ་བ་མཐོང་ནས་འཁྲུལ་བ་མ་ཡིན་པ་བཞིན་ནོ་ཞེས་སྟོན་པ་ཡིན་ནོ། །གཉིས་པ་སྣང་བ་སེམས་ཙམ་དུ་སྒྲུབ་པ་ལ་བཤད་ཟིན་པའི་རིགས་པ་དྲན་པ་ལ་སྦྱར་བ་དང་། ལྷན་ཅིག་དམིགས་པ་ངེས་པས་སྒྲུབ་པ་དང་། རིག་པའི་རྟགས་ཀྱིས་སྒྲུབ་པ་གསུམ་ལས། དང་པོ་ནི་འདི་རྣམ་པར་རིག་པ་ཙམ་ཞེས་པ་ནི་དོན་དགག་པའི་ཕྱིར་རོ། །འདི་སྐད་དུ་ཕྱིའི་དོན་མེད་ན་ནི་ཚད་མ་ལ་སོགས་པ་ཇི་ལྟར་འཁྲུལ་བ་ལ་སྣང་བ་བཞིན་དུ་འགྱུར་ན་སེམས་ཙམ་དེ་ཉིད་ཇི་ལྟར་འགྲུབ་ཅེ་ན་ཞེས་པ་ཡིན་ནོ། །དེ་ལ་སློབ་དཔོན་གྱིས་དུས་མཉམ་པ་རྣམ་མེད་པའི་གཟུང་འཛིན་དང་དུས་མི་མཉམ་པ་རྣམ་བཅས་པའི་གཟུང་འཛིན་གཉིས་ཀ་སྔར་བཀག་པས་སེམས་ཙམ་དུ་སྒྲུབ་བོ་ཞེས་སྨྲས་པ་ནི་རྩོད་པའི་འདི་ལ་ཞེས་པ་སྟེ་བཤད་ཟིན་པ་ནི་ཡིད་ཀྱི་མངོན་སུམ་དང་མདོ་སྡེ་པ་དགག་པའི་སྐབས་སུའོ། །གཉིས་པ་ལ་རྟགས་དགོད་པ་དང་། དེ་མི་མཐུན་ཕྱོགས་ལ་དགག་པ་དང་། དེའི་མ་ངེས་པ་སྤང་བ་དང་། མ་གྲུབ་པ་སྤང་བ་བཞི་ལས། དང་པོ་ནི་གཞན་ཡང་ཞེས་པ་ནི་རྣམ་མེད་པའི་ཕྱོགས་ལ་འཐད་པ་གཞན་སྡུད་པའོ། །ལྷན་ཅིག་སྟེ་དུས་གཅིག་ཏུ་དམིགས་པ་ངེས་པའི་ཕྱིར་ཞེས་བྱ་བ་ནི་གཏན་ཚིགས་ཏེ་སྔོ་དང་དེ་བློ་ནི་ཆོས་ཅན་ནོ། །གཞན་ཏེ་ཐ་དད་མ་ཡིན་པ་ནི་བསྒྲུབ་བྱའོ། །བསྒྲུབ་བྱ་རྒྱས་པར་བཤད་པ་ནི་གང་གི་ཕྱིར་ཐ་དད་སྣང་བ་ཉིད་ཡིན་ཡང་དེ་ལྟར་བདེན་པ་ནི་མ་ཡིན་ཞེས་སྟོན་པ་ནི་སྔོན་པོ་ནི་ཞེས་བྱ་བ་ཡིན་ཏེ་འདི་ལྟར་འདི་དག་ཐ་དད་པ་བཀག་པ་ཙམ་ཞིག་བསྒྲུབ་པར་བྱ་བ་ཡིན་གྱི་གཅིག་པར་ནི་མ་ཡིན་ཏེ་གནོད་པ་ཡོད་པའི་ཕྱིར་རོ། །འདི་ལྟར་དུ་མར་སྣང་བ་གཅིག་ཡིན་ན་ནི་ཡན་ལག་ཅན་ཀྱང་གཅིག་ཏུ་ཐལ་བའི་ཕྱིར་ཏེ་རྣམ་འགྲེལ་ལས། སྣ་ཚོགས་དངོས་པོའི་དོན་རྣམས་ལ། །གལ་ཏེ་གཅིག་ཉིད་མི་རིགས་ན། །རེ་ཤིག་གཅིག་པུའི་བློ་དེ་ཉིད། །སྣ་ཚོགས་སུ་ནི་ཇི་ལྟར་སྣང་། །ཞེས་འབྱུང་བ་བཞིན་ནོ། །དེ་བཞིན་དུ་རགས་པའི་སྣང་བ་ཤེས་པ་གཅིག་ཏུ་བདེན་ན་འགལ་བ་འདུས་པ་གསུམ་མི་རུང་བའི་ཕྱིར་དང་སྣང་བའི་ཤེས་པའི་རྡུལ་ཕྲན་དུ་བདེན་ན་དྲུག་གིས་ཅིག་

༼༡༡༠༽

ཅར་སྦྱར་བ་ན་ཞེས་བྱ་བས་གནོད་པའི་ཕྱིར་རོ། །དེ་དག་ནི་ལུས་ཅན་ལ་གནོད་བྱེད་ཡིན་གྱི་ལུས་མེད་པ་ལ་མ་ཡིན་ནོ་ཞེ་ན་ལུས་ཅན་གྱི་དོན་ནི་ཚད་དང་ལྡན་པ་མང་པོ་རྣམས་ཕན་ཚུན་ཡུལ་ཐ་དད་དུ་གནས་པ་ཡིན་ན་རྣམ་པར་ཤེས་པ་ཡང་དེ་ལྟར་དུ་ཁྱེད་ཀྱིས་ཁས་བླངས་པའི་ཕྱིར་སྐྱོན་མཚུངས་པ་ཡིན་ནོ། །གཞན་ཡང་སྣང་བ་ཐམས་ཅད་ཤེས་པའི་རྡུལ་ཕྲན་ཆ་མེད་དུ་བདེན་ན་རགས་པར་སྣང་བ་རྡུལ་ཕྲན་ཆད་པར་འགྱུར་ཏེ་ཤེས་པའི་རྡུལ་ཕྲ་རབ་ཆ་མེད་དུ་བདེན་ན་རགས་པ་མ་ཡིན་པའི་ཕྱིར་དང་། ཤེས་པའི་རྡུལ་ཕྲན་དུ་མ་འདུས་པ་ནི་ཤེས་པ་གཅིག་གིས་མ་བཟུང་བའི་ཕྱིར་ཏེ་ཤེས་པ་ནང་ཕན་ཚུན་ནི་འབྲེལ་བ་མེད་པས་གཟུང་འཛིན་དུ་མི་རུང་བའི་ཕྱིར་རོ། །གལ་ཏེ་བདག་གཅིག་པའི་འབྲེལ་བ་ཡོད་དོ་ཞེ་ན་དེ་ནི་བཀག་པ་ཡིན་ལ་དེ་ལས་བྱུང་བ་ཡང་དུས་མཉམ་པ་ལ་མི་རུང་ངོ་། །གལ་ཏེ་རགས་པར་སྣང་བ་ནི་རྟོག་པས་སྤྲུལ་པ་ཡིན་ནོ་ཞེ་ན་མ་ཡིན་ཏེ་གསལ་སྣང་མེད་པར་འགྱུར་བའི་ཕྱིར་རོ། །དེའི་ཕྱིར་ཐ་དད་དུ་མེད་པ་ཙམ་ཞིག་བསྒྲུབ་བྱ་ཡིན་ནོ། །གཏན་ཚིགས་བཤད་པ་ནི་དེ་དག་ཅེས་པ་ཡིན་ལ། དཔེ་ནི་ཟླ་བ་གཉིས་ཞེས་པ་སྟེ་དེ་དག་ཕན་ཚུན་དང་ཤེས་པ་ལས་ཐ་དད་མེད་པ་བཞིན་དུ་འདིའང་ཡིན་ཏེ་དེའི་ཕྱིར་འཁྲུལ་བའི་ཤེས་པའི་ཡུལ་དཔེར་བརྗོད་དོ། །གཏན་ཚིགས་ཉིད་གསལ་བར་འཆད་པ་ནི་ཤེས་པ་དང་ཤེས་བྱ་འདི་དག་ལས་ཞེས་པ་སྟེ་ཡ་བྲལ་དུ་དམིགས་པ་ནི་མེད་དོ་ཞེས་བྱ་བའི་དོན་ཏེ་རྣམ་འགྲེལ་ལས། ཤེས་པ་མེད་པའི་ཡུལ་འགའ་འམ། །ཡུལ་མེད་པ་ཡི་ཤེས་པ་འགའ། །མྱོང་བར་འགྱུར་བ་མ་མཐོང་བ། །དེས་ན་དེ་དག་ཐ་དད་མེད། །ཅེས་འབྱུང་བ་བཞིན་ནོ། །གཏན་ཚིགས་འདིའི་སྐྱོན་རྒྱས་པར་སྤང་བ་ནི་སྡེ་བདུན་རྒྱན་གྱི་མེ་ཏོག་ཏུ་བལྟ་བར་བྱའོ། །གཉིས་པ་ནི་རང་བཞིན་ཐ་དད་པ་ཞེས་པ་སྟེ་དོན་ནི་འབྲེལ་བ་མེད་པར་ནི་ཐ་དད་ལྷན་ཅིག་དམིགས་པ་ངེས་པ་མི་རུང་སྟེ་ཐམས་ཅད་ཐམས་ཅད་དང་ལྷན་ཅིག་དམིགས་པ་ངེས་པར་འགྱུར་བའི་ཕྱིར་རོ། །ཐ་དད་ཀྱི་ལྷན་ཅིག་དམིགས་ངེས་ཏེ་བདག་གཅིག་པའི་རྒྱུ་མཚན་ཅན་དུ་ནི་རང་ཉིད་མི་འདོད་ལ། དེ་ལས་བྱུང་བ་ཡང་མ་ཡིན་ཏེ་མེ་དང་དུ་བ་བཞིན་ནོ། །དེས་ན་འབྲེལ་བ་མེད་པར་ནི་ལྷན་ཅིག་དམིགས་ངེས་མི་རུང་ལ་རྒྱུ་མཚན་འབྲེལ་བ་ཡང་མེད་པའི་ཕྱིར་ཐ་དད་ལ་ནི་དེ་འཇུག་པ་མེད་དོ། །གསུམ་པ་ནི་གལ་ཏེ་འབྲེལ་བ་མེད་པ་ལ་ལྷན་ཅིག་དམིགས་ངེས་མེད་ན་གཟུགས་དང་སྣང་བ་ལ་དེ་མེད་པར་འགྱུར་རོ་ཞེ་ན་གཟུགས་དང་སྣང་བ་དག་ལ་ནི་གཟུགས་དེའི་ཤེས་པ་སྐྱེད་པར་རུང་སྟེ་ནུས་པ་དེ་ནི་སྣང་བས་བྱས་པས་སམ། དབང་པོའི་ཤེས་པ་སྐྱེད་པར་རུང་བ་དེ་ནི་སྣང་བས་བྱས་པས་དེ་ལྟ་བུའི་མཚན་ཉིད་ཀྱི་འབྲེལ་བ་ཡོད་པའི་ཕྱིར་སྣང་བ་མེད་པར་གཟུགས་དམིགས་པར་མི་འགྱུར་ནས་དེ་གཉིས་ལྷན་ཅིག་དམིགས་པ་ངེས་པ་ཡིན་ཏེ་འབྲས་བུ་

༼༡༡༡༽

གཟུགས་སམ་མིག་ནི་རྒྱུ་སྣང་བ་ལ་འཁྲུལ་པ་མེད་པའི་ཕྱིར་རོ། །འབྲས་བུ་རྒྱུ་ལ་མི་འཁྲུལ་བས་དེར་འགྱུར་ན་མེ་དང་དུ་བ་ཡང་དེ་ལྟར་འགྱུར་རོ་ཞེ་ན་སྣང་བ་ནི་གཟུགས་དང་བར་ཆད་མེད་པའི་རྒྱུ་འབྲས་ཡིན་པའི་ཚུལ་གྱིས་དེ་ལ་ཁྱབ་པའི་ཕྱིར་རོ། །འོ་ན་ནི་ལྷན་ཅིག་དཔྱོད་པའི་རེག་པ་དང་གཟུགས་ཀྱང་དེར་འགྱུར་རོ་ཞེ་ན་སྣང་བ་ནི་གཟུགས་དང་ལྷན་ཅིག་གཟུང་བའི་མཚན་ཉིད་ཡིན་པའི་ཕྱིར་ལྷན་ཅིག་ཏུ་གཟུང་བར་འགྱུར་རོ། །དེ་ལྟར་བཤད་པ་དེ་དག་ནི་སློབ་དཔོན་གྱིས་ལྷན་ཅིག་དམིགས་ངེས་ཐ་དད་ལ་ཞུགས་པར་ཁས་བླངས་པས་འཁྲུལ་བ་ཁོ་ན་ཡིན་ནོ། །བཤད་པ་གཉིས་པ་འདི་ནི་ལེགས་པ་ཡིན་ཏེ་ཡང་ན་ཞེས་པ་ལ་སོགས་པ་ནི་གཏན་ཚིགས་ཏེ་དེ་དག་ལ་ནི་ཞེས་པ་ནི་བསྒྲུབ་བྱ་བསྟན་པ་ཡིན་ནོ། །སྔོན་པོའི་ཞེས་པས་ནི་མཚུངས་པར་བསྟན་ནས་ཐ་དད་པ་ལ་ནི་ཞེས་པས་ནི་དེ་མི་རུང་བའི་དཔེ་ཡིན་ནོ། །བཞི་པ་ལ་དོན་གསུམ་ལས་དང་པོ་སེམས་མ་གྲུབ་ན་དོན་མི་འགྲུབ་པར་ཐལ་བ་བརྗོད་པ་ནི་ཡུལ་ནི་ཞེས་པས་སྟོན་པར་བྱེད་དེ་ཕྱིས་ཡིན་པ་ནི་འབྲས་བུ་ཡིན་པའི་ཕྱིར་རོ། །དེ་ལ་སློབ་དཔོན་ཤེས་པ་དང་ཤེས་བྱ་རིག་པ་དུས་ཐ་དད་པ་འགོག་པ་ནི་ཡུལ་ལ་དམིགས་པའི་ཤེས་པ་དེ་རང་རིག་པའི་མངོན་སུམ་གྱིས་གྲུབ་པ་མ་ཡིན་པའི་ཕྱིར་དོན་མཐོང་གི་ཤེས་པ་དེ་མི་འགྲུབ་པར་འགྱུར་རོ། །དེ་རྣམ་པར་འགྲེལ་པ་ན་ཡུལ་ཡོད་པས་ནི་ཡུལ་དམིགས་པ་སྟེ་གནས་པ་མ་ཡིན་གྱི་འོན་ཀྱང་དེའི་དམིགས་པ་ཡོད་པས་སོ། །དམིགས་པ་དེ་ཡང་མངོན་སུམ་ཚད་མས་མ་གྲུབ་བས་ཡོད་པའི་རྒྱུ་མཚན་ཅན་གྱི་ཐ་སྙད་འཇུག་པར་མི་འགྱུར་རོ། ཤེས་པ་དེ་རབ་ཏུ་མ་གྲུབ་ན་དོན་མི་འགྲུབ་པའི་ཕྱིར་ཤེས་པ་དང་ཤེས་བྱ་ཐམས་ཅད་ཀྱི་ཐ་སྙད་ནུབ་པར་འགྱུར་རོ། །གལ་ཏེ་དེ་གཉིས་མ་གྲུབ་ཀྱང་ཡོད་པའི་ཐ་སྙད་ནུབ་པར་མི་འགྱུར་རོ་ཞེ་ན་ཡོད་ཀྱང་ཞེས་གསུངས་སོ། །དེ་དག་གི་དོན་ནི་འདི་ཡིན་ཏེ་ཤེས་པ་རང་གིས་རང་ཉིད་དོན་གྱི་ཁྱད་པར་འཛིན་བྱེད་དུ་གྲུབ་ན་ནི་དེས་དོན་དེ་རྣམ་པར་འཇོག་པ་ཡིན་ཏེ་གཞན་དུ་ནི་མ་ཡིན་ནོ། །མི་རིགས་པ་དེའི་ཕྱིར་རིག་པ་ཞེས་པ་ནི་གཏན་ཚིགས་སོ། །རིག་པར་བྱེད་པའི་གང་ཟག་ཀྱང་མེད་པར་ཐལ་བར་འགྱུར་རོ་ཞེས་བྱ་བ་ནི་ཐལ་བའི་དམ་བཅའོ། །གཉིས་པ་སེམས་གཞན་གྱིས་དམིགས་པ་དགག་པ་ནི། རིག་པ་དེ་རིག་པ་གཞན་གྱིས་དམིགས་སོ་ཞེ་ན་དེ་ལ་ཡུལ་དེ་རང་དམིགས་པའི་ཚེ་ན་ནི་མ་གྲུབ་པ་ཡིན་ཏེ་སྒྲུབ་བྱེད་ཀྱི་རིག་པ་མ་གྲུབ་པའི་ཕྱིར་རོ། །གཞན་དམིགས་པ་སྟེ་དམིགས་པ་ཕྱི་མའི་དུས་སུ་ནི་དོན་དེ་གྲུབ་པ་ཡིན་ཏེ་དེའི་ཚེ་རང་གི་ཤེས་པ་གྲུབ་པའི་ཕྱིར་རོ་ཞེས་བྱ་བ་ནི་གཞན་གྱིས་ཁས་བླངས་པ་སྟོན་པ་ཡིན་ནོ། །དེ་ལ་དོན་དེ་དམིགས་ཀྱང་དམིགས་པ་དེའི་ཚེ་ནི་མ་གྲུབ་ལ་གཞན་ཏེ་མ་དམིགས་པའི་ཚེ་གྲུབ་བོ་ཞེས་

༼༡༡༢༽

ལེགས་པར་ཐ་སྙད་དུ་བྱས་པ་བཞད་གད་དུ་བྱེད་པ་ཡིན་ཏེ་ཤེས་པ་ཡོད་པའི་དུས་ན་ནི་དོན་མ་ཤེས་ལ། ཤེས་པ་མེད་པའི་དུས་ན་ནི་དོན་ཤེས་སོ་ཞེས་བྱ་བའི་དོན་ཏོ། །ཤེས་པ་ལ་ཞེས་སྨྲས་པ་ནི་རིག་པ་ཡང་ཕྱི་མ་གཞན་གྱིས་དམིགས་པར་རྟོག་ན་ནི་ཡུལ་ལ་ཤེས་པ་མ་གྲུབ་པར་ཡུལ་གྲུབ་པ་མི་རུང་བར་མ་ཟད་རིག་པ་ཕྱི་མ་དེ་ཡང་མ་གྲུབ་ན་ནི་རིག་པ་སྔ་མའི་སྒྲུབ་བྱེད་མ་ཡིན་པའི་ཕྱིར་དམིགས་པ་གཞན་གསུམ་པའི་རྗེས་སུ་འབྲང་བ་དེའི་ཕྱིར་རེ་ཤིག་དམིགས་པ་ཞེས་པ་ནི་ཐལ་བའི་དམ་བཅའ་སྟེ་ཕྱི་མ་གཅིག་མ་གྲུབ་ན་ཞེས་པ་ནི་གཏན་ཚིགས་སོ། །འདི་སྐད་དུ་ཤེས་པ་སྔ་མ་ཡོད་པས་དོན་དམིགས་ན་ནི་ཕྱི་མ་དོན་མེད་པ་ཡིན་ན་སྔ་མ་ཙམ་ལས་ནི་དོན་མ་གྲུབ་པས་ཕྱི་མ་རྣམས་ཚོལ་བ་ཡིན་ལ་དེ་ཡང་ཐུག་པ་མེད་ན་ནི་དོན་ཅུང་ཟད་ཀྱང་མི་འགྲུབ་བོ་ཞེས་སྟོན་པ་ཡིན་ནོ། །གལ་ཏེ་དམིགས་པ་མཐར་ཐུག་པ་དེའི་ཚེ་ཐམས་ཅད་དམིགས་སོ་ཞེ་ན་དམིགས་པ་ཐམས་ཅད་ཀྱི་ཞེས་གསུངས་ཏེ་ཤེས་པ་ཐམས་ཅད་ཀྱིས་རང་མ་རིག་པས་རང་གྲུབ་པར་བྱ་བའི་དོན་དུ་རང་ལ་དམིགས་པའི་ཤེས་པ་སྐྱེད་དགོས་ལ་གཅིག་གིས་མི་སྐྱེད་ན་གཞན་གྱིས་ཀྱང་མི་སྐྱེད་པར་འགྱུར་ཏེ་རང་མ་རིག་པར་ཁྱད་པར་མེད་པའི་ཕྱིར་རོ། །དེ་ལྟར་མཐར་ཐུག་པ་མེད་ན་ཡང་འགྲོ་བ་ལོང་བ་དང་ལྐུགས་པར་འགྱུར་ཏེ་དོན་མཐོང་བ་དང་ཐ་སྙད་འདོགས་པ་མེད་པའི་ཕྱིར་རོ། །གསུམ་པ་སེམས་རང་གིས་རིག་ན་ལྷན་ཅིག་དམིགས་ངེས་གྲུབ་པ་ནི། འགའ་ཞིག་ཏུ་མཐར་ཐུག་པ་སྟེ་རང་རིག་པར་ཁས་ལེན་ན་ནི་མཐར་ཐུག་པ་དེས་རང་དང་ཡུལ་ཅིག་ཅར་དམིགས་པའི་ཕྱིར་གཞན་སྔ་མ་རྣམས་ཀྱང་དེ་བཞིན་དུ་འགྱུར་ཏེ་བྱེ་བྲག་གི་རྒྱུ་མེད་པའི་ཕྱིར་རོ། །དེའི་ཕྱིར་གཏན་ཚིགས་གྲུབ་སྟེ་ཡུལ་དང་ཤེས་པ་དམིགས་པ་ནི་ཤེས་པ་གཅིག་གི་བྱ་བ་ཡིན་ལ་གཅིག་པོ་དེ་ཡང་སྐད་ཅིག་ཡིན་ན་དུས་གཉིས་པར་མི་སྡོད་པས་རིམ་པ་མི་རིགས་པའི་ཕྱིར་དང་། རྟག་པ་ཡིན་ནའང་དེ་ལ་རྐྱེན་གཞན་གྱིས་ཀྱང་ཁྱད་པར་སྟེ་བོགས་དབྱུང་དུ་མེད་པས་རང་གི་བྱ་བ་ཐམས་ཅད་ཅིག་ཅར་བྱེད་པར་འགྱུར་བའི་ཕྱིར་གཏན་ཚིགས་འདི་མ་གྲུབ་པ་མ་ཡིན་ནོ། །གང་ཞིག་གང་དང་ལྷན་ཅིག་དམིགས་པ་ངེས་པ་དེ་ནི་དེ་ལས་ཐ་དད་པ་མ་ཡིན་ཏེ་དཔེར་ན་ཟླ་བ་གཅིག་ལས་གཉིས་པ་བཞིན་ནོ། །སྔོན་པོ་ལ་སོགས་པ་གཟུང་བའི་རྣམ་པ་ཡང་ཤེས་པ་དང་ལྷན་ཅིག་དམིགས་པ་ངེས་པ་ཡིན་ནོ་ཞེས་བྱ་བ་ནི་ཁྱབ་པར་བྱེད་པ་འགལ་བ་དམིགས་པས་ཐ་དད་པ་འགོག་པ་ཡིན་ནོ། །གཉིས་པ་རིག་པའི་རྟགས་ལ་དོན་གཉིས་ལས། དང་པོ་རྟགས་དགོད་པ་ནི་རིག་པ་ཡང་ཞེས་པའི་ཡང་གི་སྒྲ་ནི་སྣང་བ་སེམས་ལས་ཐ་དད་དུ་མེད་པ་ལ་གཏན་ཚིགས་གཞན་སོགས་པའོ། །རིག་པ་ཞེས་བྱ་བའི་སྒྲའི་དོན་ན་དེ་ལྟར་གསལ་བ་ལ་འཇུག་པ་ཡིན་ནོ། །དེ་ཚུལ་ཇི་ལྟར་དུ་གསལ་བ་ཡིན་ཞེ་ན་རིག་པ་

༼༡༡༣༽

དེ་གསལ་བ་དེའི་བདག་ཉིད་ཡིན་པའི་ཚུལ་གྱིས་གསལ་བ་ཡིན་ཏེ་མར་མེ་བཞིན་ནོ། །གལ་ཏེ་གསལ་བ་ལ་ནི་གཞན་གསལ་བའང་ཡོད་དོ་ཞེ་ན་གསལ་བ་དེ་གཞན་འགའ་ཞིག་ནི་མ་ཡིན་ཏེ་བདག་གི་བདེ་སྡུག་རིག་པ་སྟེ་གསལ་བ་བཞིན་ནོ། །འདི་སྐད་དུ་གང་ཞིག་རང་གསལ་བ་ཡིན་པ་དེ་ནི་གཞན་གྱི་གསལ་བྱེད་མ་ཡིན་ཏེ་ཞེས་སྔར་གཞན་རིག་དགག་པའི་སྐབས་སུ་ཇི་ལྟར་བཤད་པ་ལྟར་འདིར་ཡང་བཤད་དོ། །གསལ་བའི་རང་བཞིན་དུ་རིག་པ་དེའི་ཕྱིར་ཞེས་བྱ་བ་ནི་གཏན་ཚིགས་ཏེ་ཡང་གི་སྒྲ་ནི་ལྷན་ཅིག་དམིགས་ངེས་སུ་མ་ཟད་པའོ། །སྣང་བ་དེ་ནི་ཞེས་པ་ནི་ཆོས་ཅན་ཏེ་དོན་གཞན་མ་ཡིན་པ་ནི་བསྒྲུབ་བྱའོ། །གལ་ཏེ་གསལ་བའི་རང་བཞིན་དུ་རིག་ཀྱང་གཞན་ཡིན་པ་ཅི་འགལ་ཞེ་ན་ཤེས་པས་གཞན་གསལ་བའི་རང་བཞིན་དུ་རིག་ན་རང་མ་རིག་པར་འགྱུར་ཏེ་ཡུལ་རང་དང་རང་མ་ཡིན་པ་ཐ་དད་པས་ཡུལ་ཅན་ཡང་ཐ་དད་དུ་འགྱུར་བའི་ཕྱིར་རོ། །དེས་ན་གཏན་ཚིགས་དེ་དོན་གཞན་ལས་ལྡོག་པ་ན་གཞན་མ་ཡིན་པས་ཁྱབ་པར་འགྱུར་རོ། །འདི་ལ་རྒྱན་མཛད་པ་ནི་གཟུང་བ་དང་འཛིན་པ་གཉིས་རིག་བྱེད་གཅིག་གིས་རིག་པའི་ཕྱིར་ཞེས་བྱ་བ་གཏན་ཚིགས་སུ་འགོད་ལ། སློབ་དཔོན་ཆོས་མཆོག་ནི་ཡུལ་དང་ཡུལ་ཅན་མ་རིག་པའི་སྟོབས་ཀྱིས་འབྲེལ་བར་གསལ་བའི་ཕྱིར་ཞེས་གཏན་ཚིགས་སུ་བཀོད་ནས་འབྲེལ་བར་གསལ་བ་ལ་ནི་འབྲེལ་བས་ཁྱབ་སྟེ་འབྲེལ་མེད་ཀྱང་འབྲེལ་བར་གསལ་ན་ནི་ཐམས་ཅད་ཐམས་ཅད་ལ་གསལ་བར་འགྱུར་བའི་ཕྱིར་རོ། །དུས་མཉམ་པ་ལ་དེ་བྱུང་ཀྱང་མི་རུང་བས་འབྲེལ་བར་སྣང་བ་ནི་མ་རིག་པས་བྱས་པའི་ཕྱིར་དངོས་པོར་མེད་དོ་ཞེས་འཆད་དོ། །གཉིས་པ་འབྲས་བུ་བསྡུ་བ་ནི། གཏན་ཚིགས་དེ་སྔོན་པོ་ལ་སོགས་པ་མྱོང་བས་ཞེས་པ་སྟེ་གཞན་མ་ཡིན་པ་ལ་དེའི་བདག་ཉིད་དང་མྱོང་བའི་ཐ་སྙད་མཛད་པ་ཡིན་ནོ། །སྔོན་པོ་ལ་སོགས་པ་དེ་ཡང་གསལ་བ་དེའི་བདག་ཉིད་ཡིན་པ་དེའི་ཕྱིར་ཤེས་པ་དེ་ལྟར་སྣང་བ་ན་ཡང་རང་དང་གཞན་ལྟ་བུ་དེ་གསལ་བར་བྱེད་པར་འགྱུར་ཏེ་གསལ་བའི་སྒྲོན་མ་བཞིན་ནོ། །གང་ཞིག་གསལ་བའི་རང་བཞིན་དུ་རིག་པ་དེ་ནི་གསལ་བའི་ཤེས་པ་ལས་གཞན་མ་ཡིན་ཏེ། དཔེར་ན་བདེ་བར་གསལ་བ་བཞིན་ནོ། །གཟུགས་ལ་སོགས་པ་ལ་གསལ་བའི་རང་བཞིན་དུ་རིག་པ་ཡིན་ནོ་ཞེས་བྱ་བ་ནི་འགལ་བས་ཁྱབ་པ་དམིགས་པ་ཡིན་ནོ། །དོན་གསུམ་པ་སེམས་ཙམ་དུ་གྲུབ་པའི་དོན་བསྡུ་བ་ལ་དོན་བཞི་ཡོད་པའི་དང་པོ། རང་རིག་པའི་ཚད་འབྲས་གསལ་བ་ལ་དཔེར་བརྗོད་པ་ཡིན་ཏེ་གཏན་ཚིགས་དེ་དག་ནི་རྣམ་མེད་པའི་འདོད་པ་གཟུང་བ་དོན་གཞན་ཁེགས་པ་དེའི་ཕྱིར་སེམས་ཙམ་པའི་ལུགས་ལ་འཛིན་པའི་རྣམ་པ་སྟེ་ཚད་མ་རང་རིག་པའི་སྒྲུབ་པར་བྱེད་པ་སྟེ་ཚད་མར་འདོད་དེ། འཛིན་པའི་ཤེས་པ་དེ་ལས་ནི་རང་རིག་པ་དེའི་དངོས་

༼༡༡༤༽

པོ་རྣམ་པར་འཇོག་སྟེ་འཇལ་བའི་ཕྱིར་རོ། །རང་གིས་རང་འཇལ་བའི་དཔེ་དཔེར་ན་འདོད་ཆགས་ལ་སོགས་པ་རང་གིས་རང་ཚོར་བ་བཞིན་ནོ། །འདོད་ཆགས་ལ་སོགས་པ་དེར་བདག་ཡུལ་དུ་བཞག་པ་ན་གསུམ་རུང་བའི་ཚུལ་འདི་ནི་རང་རིག་གི་ཚད་འབྲས་ཀུན་ལ་སྦྱར་བར་བྱའོ། །སེམས་ཙམ་པ་དེ་ལའང་ཉམས་སུ་མྱོང་བ་ཐམས་ཅད་ནི་བདག་ཉིད་མྱོང་བ་ཡིན་པའི་ཕྱིར་འདོད་ཆགས་ལ་སོགས་པ་དེ་དག་རང་གི་བདག་ཉིད་མྱོང་བར་རུང་སྟེ་ནུས་པ་ཡིན་ནོ། །རང་གིས་རང་མྱོང་བར་ནུས་པ་དེ་ཕྱིར་རང་ལ་སྒྲོ་འདོགས་གཅོད་པར་རུང་སྟེ་ནུས་པ་དེ་ནི་ཚད་མ་ཡིན་ལ་ཤེས་པ་བདག་ཉིད་ནི་གཞལ་བྱ་ཡིན་ཞིང་རང་རིག་པ་ནི་འབྲས་བུ་ཡིན་ནོ། །གཉིས་པ་ཚད་མའི་རྣམ་གྲངས་བསྟན་པ་ནི། སེམས་ཙམ་པའི་ལུགས་ལ་འཛིན་པའི་རྣམ་པ་དང་བདག་ལ་སྒྲོ་འདོགས་གཅོད་པར་རུང་བར་ཞེས་ཀྱང་བརྗོད་ཅིང་ཡོངས་སུ་གཅོད་པའི་བདག་ཉིད་དང་ཚད་མ་དང་འདིས་རང་གི་བདག་ཉིད་རིག་པར་བྱེད་པར་སྦྱར་ན་ནི་ཚད་མའི་རྣམ་གྲངས་སུ་འགྱུར་ལ། འདི་རང་གི་བདག་ཉིད་རིག་པ་ཞེས་དངོས་པོ་བརྗོད་པར་བྱས་ན་ནི་འབྲས་བུའི་རྣམ་གྲངས་སུ་འགྱུར་རོ། །དགོངས་པ་ནི་འདི་ཡིན་ཏེ་སློབ་དཔོན་ཕྱོགས་ཀྱི་གླང་པོས་རང་གི་བདག་ཉིད་རིག་པ་ཚད་མའོ་ཞེས་གསུངས་པ་དེ་ལ་རིག་པའི་སྒྲ་དངོས་པོ་བརྗོད་པར་བསམས་ནས་འོ་ན་ནི་ཚད་མ་དང་འབྲས་བུ་གཅིག་ཏུ་འགྱུར་རོ་སྙམ་དུ་དགོས་པ་བཟློག་པའི་ཕྱིར་གཟུང་ཆ་ཡོངས་སུ་གཅོད་པའི་བདག་ཉིད་དེ་ནི་ཚད་མ་ཡིན་ལ་དེ་ཉིད་ཀྱང་རང་རིག་པར་བརྗོད་དོ་ཞེས་བྱེད་པར་སྒྲུབ་པའི་སྒོ་ནས་བསྟན་པའི་ཕྱིར་སྐྱོན་མེད་དོ་ཞེས་སྟོན་པ་ཡིན་ནོ། །གསུམ་པ་བློ་ཚུལ་གཉིས་སུ་གྲུབ་པའི་ཚུལ་ནི་སྣང་བ་དོན་གཞན་ཁེགས་པ་དེའི་ཕྱི་ཕྱི་རོལ་གྱི་དོན་ལྐོག་ན་མོ་ཡོད་དུ་ཆུག་ཀྱང་སྣང་བའི་དོན་དང་དེའི་བློ་དག་ཐ་དད་མིན་པར་གྲུབ་བོ། །དེ་ལྟར་གྲུབ་པ་དེས་ན་བློ་ནི་ཚུལ་གཉིས་པ་ཡིན་ནོ། །འདི་ལ་རྣམ་བདེན་པ་ལྟར་ན་ནི་བློ་གཟུང་བ་དང་འཛིན་པའི་ཆ་བྱད་གཉིས་པ་ཅན་ཡིན་ལ། རྣམ་བརྫུན་པ་ལྟར་ན་ནི་ལྷན་ཅིག་དམིགས་ངེས་དང་གསལ་ཞིང་རིག་པས་བློ་ཐམས་ཅད་རང་རིག་རང་གསལ་དུ་གྲུབ་པ་ན་ཡུལ་ཤེས་པའི་ཤེས་པ་དང་བློ་ཤེས་པའི་ཤེས་པ་གཉིས་སུ་གྲུབ་པ་ཡིན་ཏེ་ཚད་མ་ཀུན་ལས་བཏུས་ལས། ཡུལ་ཤེས་པ་དང་དེ་ཤེས་པའི། །དབྱེ་བས་བློ་ཡི་ཚུལ་གཉིས་ཉིད། །ཅེས་གང་བཤད་པ་ཡིན་ནོ། །བཞི་པ་ཕྱི་རོལ་གྱི་སྒྲུབ་བྱེད་དགག་པ་ནི། གལ་ཏེ་ཞེས་པ་སྟེ་དེ་ལ་སློབ་དཔོན་གཟུ་བོར་གྱུར་པས་སྨྲས་པ་ནི་ཕྱི་རོལ་ནི་འབྲས་བུ་རྣམ་ཤེས་ལྡོག་པའི་གཏན་ཚིགས་ལས་འགྲུབ་པར་འགྱུར་རོ། །དེ་རྣམ་པར་འགྲེལ་པ་ནི་དཔེར་ན་རྒྱུ་གཞན་ཡོད་ཀྱང་མིག་གི་རྣམ་ཤེས་འགྱུར་བ་ལས་མིག་རྗེས་སུ་དཔོག་པ་བཞིན་དུ་ནུས་པའི་རྒྱུ་གཞན་དབང་པོ་དང་ཡིད་ཡོད་

༼༡༡༥༽

ཀྱང་འབྲས་བུ་བུམ་འཛིན་གྱི་ཤེས་པ་མེད་པའི་ཕྱིར་རྒྱུ་གཞན་ཡོད་པར་དཔོག་ལ། དེའང་ཕྱིའི་དོན་ཡིན་ནོ། །འདིར་སྦྱོར་བ་ནི་གང་ཞིག་ནུས་པའི་རྒྱུ་གཞན་ཡོད་ཀྱང་འབྲས་བུ་ཤེས་པ་མི་སྐྱེ་བ་དེ་ནི་དེ་ལས་ཐ་དད་པའི་རྒྱུ་ལ་ལྟོས་པ་ཡིན་ཏེ་དཔེར་ན་མྱུ་གུ་བཞིན་ནོ། །མིག་ལ་སོགས་པའི་རྣམ་པར་ཤེས་པ་རྣམས་ཀྱང་རྒྱུ་གཞན་ཚང་ཡང་ཤེས་པ་ནི་རེས་འགའ་བ་ཡིན་ནོ་ཞེས་བྱ་བ་ནི་རང་བཞིན་ཉིད་དོན་གཞན་རྟོགས་པར་བྱེད་པས་འབྲས་རྟགས་སུ་བརྗོད་པ་ཡིན་ནོ་ཞེས་སློབ་དཔོན་ཀ་མ་ལ་ཤི་ལ་འཆད་དོ། །དེ་ལ་སེམས་ཙམ་དུ་སྨྲ་བ་འགའ་ཞིག་ཤེས་པ་དོན་སྣང་དུ་སྐྱེད་པའི་ཉེ་བར་ལེན་པའི་ཁྱད་པར་སྟེ་བྱེ་བྲག་དོན་སྣང་གི་བག་ཆགས་ཡོངས་སུ་སྨིན་པ་མེད་པས་འབྲས་བུ་ཤེས་པ་ལྡོག་པར་མི་སྨྲ་ན་ནི་དེས་དེ་འགྲུབ་པར་འགྱུར་བ་ལས་སྨྲ་བའི་ཕྱིར་རྒྱུ་ཕྱི་རོལ་གྱི་དོན་ལ་ཐེ་ཚོམ་ཟ་བ་ཡིན་ནོ། །དོན་བཞི་པ་སེམས་ཙམ་ལ་རྩོད་པ་སྤང་བ་ལ་གཉིས་ལས། དང་པོ་རྣམ་རིག་པ་ལ་འཁྲུལ་མ་འཁྲུལ་གྱི་དབྱེ་བ་མེད་པར་ཐལ་བ་སྤང་བ་ནི། སེམས་ཙམ་པ་དེ་ཡང་འཁྲུལ་བ་དང་མ་འཁྲུལ་བར་ཇི་ལྟར་སྨྲ་སྟེ་ཤེས་པ་ཐམས་ཅད་འཁྲུལ་བར་ཁྱད་པར་མེད་པའི་ཕྱིར་རོ། །ཅི་ཞིག་བྱེད་པ་ན་དེ་འདྲ་བའི་སྐྱོན་དུ་འགྱུར་ཞེ་ན་ཤེས་པ་ཐམས་ཅད་ཀྱི་ཡུལ་བཟློག་སྟེ་བཀག་པ་ནའོ། །དེ་ལ་སློབ་དཔོན་གྱིས་ཚད་མ་དང་ཅིག་ཤོས་ཀྱི་རྣམ་གཞག་སྟོན་པ་ནི་རྨི་ལམ་གྱི་མེ་ཆུ་ལ་སོགས་པར་སྣང་བ་ནི་ཚད་མ་མ་ཡིན་ཏེ་མི་མཁས་པས་ཀྱང་བློ་དེས་བཅུག་པའི་ཐ་སྙད་ལ་ཡིད་བརྟན་དུ་མེད་པར་མཐོང་བའི་ཕྱིར་རོ། །དེའང་གང་ལས་ཞེ་ན་བག་ཆགས་མཚམས་སྦྱོར་བ་མེད་པ་ནི་བློ་ལ་སྣང་བ་ཙམ་ཞིག་བྱུང་ཡང་ཞུགས་པའི་ཚེ་ཐོབ་པའི་སྣང་བ་སྐྱེད་མི་ནུས་པའི་ཕྱིར་རོ། །ཞེས་པ་གཞན་ནི་བག་ཆགས་བརྟན་པ་ལས་སྐྱེས་པའི་ཕྱིར་སངས་རྒྱས་མ་ཐོབ་ཀྱི་བར་དུ་འབྲས་བུར་སྣང་བའི་ཤེས་པ་མི་འབྲལ་བར་རྗེས་སུ་འབྲེལ་བ་ནི་ཚད་མ་ཡིན་ཏེ་ཐ་སྙད་དེ་ཀུན་རྫོབ་ཀྱི་སྣང་བ་ལ་མི་སླུ་བའི་ཕྱིར་རོ། །འདི་སྐད་དུ་འཁོར་བ་པའི་བློ་ཐམས་ཅད་འཁྲུལ་བར་ཁྱད་པར་མེད་པ་དེ་ལྟ་ནའང་། བག་ཆགས་བརྟན་པ་དང་མི་བརྟན་པ་ལས་སྐྱེས་པའི་ཤེས་པ་ནི་དོན་ཐོབ་པར་བྱེད་པ་དང་མི་བྱེད་པའི་ཕྱིར་ཚད་མ་དང་ཚད་མ་མ་ཡིན་པར་བརྗོད་པ་ཡིན་ནོ་ཞེས་སྟོན་པ་ཡིན་ནོ། །གཉིས་པ་ཐ་སྙད་པའི་ཚད་མ་བཤད་པའི་དགོས་པ་བརྗོད་པ་ནི། དོན་དམ་པའི་ཚད་མ་ཉིད་བཤད་པར་བྱ་བ་ཉིད་མ་ཡིན་ནམ་ཐ་སྙད་པའི་ཚད་མས་ནི་དོན་མེད་དོ་ཞེ་ན་འདི་ནི་གཞུང་ཀུན་ཏུ་ཐ་སྙད་དེ་བྱིས་པའི་ཚད་མའོ། །སོ་སོ་སྐྱེ་བོའི་ཚད་མ་འདི་ལ་ཡང་ཕ་རོལ་ཏེ་ཕྱི་རོལ་པའི་རྨོངས་པས་རྟག་ཆད་དུ་སྨྲ་བའི་བསྟན་བཅོས་དུ་མ་བྱས་ནས་འཇིག་རྟེན་པ་རྣམས་སླུ་བར་བྱེད་པའི་ཕྱིར་དེ་བཟློག་པའི་དོན་དུ་ཡིན་ཏེ་འཇིག་རྟེན་ཕ་རོལ་གྲུབ་པ་ལས། དེ་ལྟར་

༼༡༡༦༽

ལྷ་ཡི་བླ་མས་བརྟགས་པ་ཡི། །མུན་པ་མུན་ནག་ལིང་ཐོག་སྟུག་གྱུར་པ། །ཚད་མ་མཁྱེན་པས་རིགས་པའི་སྒྲོན་མ་ཡི། །ཚོགས་ཀྱིས་བསལ་ནས་ལས་དང་འབྲས་བུ་གསུངས། །ཞེས་འབྱུང་བ་བཞིན་ནོ། །ཡང་འདི་ལས་ནི་དོན་དམ་པའི་ཚད་མ་ལ་འཇུག་པ་ཡིན་ཏེ་དབུ་མ་སྙིང་པོ་ལས། ཡང་དག་ཀུན་རྫོབ་རྣམས་ཀྱི་སྐས། །མེད་པར་ཡང་དག་ཁང་པ་ཡི། །སྟེང་དུ་འགྲོ་བར་བྱ་བ་ནི། །མཁས་ལ་རུང་བ་མ་ཡིན་ནོ། །ཞེས་འབྱུང་བ་ཡིན་ནོ། །དོན་དམ་པའི་ཚད་མ་དེ་ཡང་ཇི་ལྟ་བུ་ཡིན་ཞེ་ན་ཐ་སྙད་པའི་ཚད་མའི་དེ་ཁོ་ན་ཉིད་ཤེས་པས་བདག་མེད་པའི་དོན་ལ་བསམས་པ་ལས་བྱུང་བའི་ཤེས་རབ་གོམས་པར་བྱས་པས་འཁྲུལ་བས་དབེན་ཞིང་དྲི་མ་གཉིས་མེད་པ་ཡོངས་སུ་དག་པའི་བློ་སྤངས་རྟོགས་ལས་ལྡོག་པ་མེད་པ་ཡིན་ཏེ་རྣམ་འགྲེལ་ལས། བདག་ལྟའི་ས་བོན་སྤངས་པའི་ཕྱིར། །སླར་མི་ལྡོག་པ་ཉིད་ཡིན་ནོ། །ཞེས་འབྱུང་བ་ཡིན་ནོ། །ཡེ་ཤེས་དེ་མངོན་པར་འདོད་པའི་དོན་ཀྱང་ཡིན་ལ་དམ་པའང་ཡིན་པས་དོན་དམ་པའོ། །དོན་དམ་པའི་ཤེས་པ་དེ་ནི་གཟུང་འཛིན་གཉིས་དང་བྲལ་བའམ་དོན་དམ་ཐམས་ཅད་འཛིན་པ་ཡིན་ཡང་རུང་སྟེ་མངོན་སུམ་གྱི་ཚད་མ་ཡིན་ནོ། །ཆ་ཙམ་ཞིག་བསྟན་པ་ནི་རྣལ་འབྱོར་མངོན་སུམ་དུའོ། །དགོངས་པ་ནི་འདི་ཡིན་ཏེ་ཐ་སྙད་པའི་ཚད་མས་ཡོངས་སུ་བཅད་པ་མི་རྟག་པ་དང་བདག་མེད་པ་ལ་སོགས་པའི་དོན་གོམས་པར་བྱས་པས་དོན་དམ་པའི་ཚད་མ་འབྱུང་བར་འགྱུར་གྱི་ལོག་པའི་ཤེས་པའི་ཡུལ་རྟག་པ་ལ་སོགས་པ་གོམས་པ་ལས་ནི་མ་ཡིན་པའི་ཕྱིར་ཡང་དག་པའི་རྟོག་གེ་འདི་དོན་དང་བཅས་པ་ཡིན་ནོ་ཞེས་སྟོན་པ་ཡིན་ནོ། །ལེའུ་ནི་པ་རེ་ཚེ་ད་ཞེས་པ་ཡོངས་སུ་བཅད་པ་ཞེས་བྱ་བར་འགྱུར་རོ། །རྣམ་པར་ངེས་པའི་འགྲེལ་བཤད་རྒྱན་གྱི་མེ་ཏོག་ཅེས་བྱ་བ་ལས་མངོན་སུམ་གྱི་ལེའུ་རྣམ་པར་བཤད་པའོ།། །།ལོག་པར་རྟོགས་པ་བཞི་བསལ་བའི་སྒོ་ནས་མངོན་སུམ་བཤད་ནས་དོན་གཉིས་པ་ལྐོག་གྱུར་ལ་འཇུག་པའི་རྗེས་དཔག་འཆད་པ་ལ་རྗེས་དཔག་གཉིས་ཀྱི་སྤྱིའི་དབྱེ་བ་དང་། རང་དོན་བྱེ་བྲག་ཏུ་བཤད་པ་དང་། དེའི་རྒྱུ་རྟགས་བཤད་པ་གསུམ་ལས། གྲངས་ལ་ལོག་པར་རྟོགས་པ་བསལ་བའི་དོན་དུ་དང་པོ་དབྱེ་བ་དངོས་སྟོན་པ་ན་རྗེས་དཔག་རྣམ་གཉིས། ཞེས་གསུངས་སོ། །འདིར་རྗེས་དཔག་གཉིས་

༼༡༡༧༽

ཀྱི་སྤྱིའི་མཚན་ཉིད་གཅིག་བསྟན་ནས་དབྱེ་བ་བསྟན་པར་བྱ་བ་ནི་མ་ཡིན་ཏེ་ཤེས་པ་དང་སྒྲ་ལ་མཚན་ཉིད་ཐུན་མོང་བ་གཅིག་མེད་པའི་ཕྱིར་རོ། །གཉིས་པོ་དེ་ཡང་རང་གི་དོན་དང་གཞན་གྱི་དོན་ནོ། །དེ་ལ་རང་དོན་ནི་ཤེས་པའི་རང་བཞིན་ཡིན་པའི་ཕྱིར་དངོས་སུ་གཞན་གྱི་རྟོགས་པའི་རྒྱུ་མ་ཡིན་ཏེ་དེ་ནི་དངོས་སུ་སྒྲ་ལས་སྐྱེ་བའི་ཕྱིར་རོ། །གཞན་དོན་ནི་རྗོད་པ་སྒྲའི་རང་བཞིན་ཡིན་པའི་ཕྱིར་གཞན་མ་ཡིན་པ་རང་གི་རྟོགས་པའི་རྒྱུ་མ་ཡིན་ཏེ་སྒྲ་ནི་རྟོགས་པའི་འབྲས་བུ་ཡིན་པའི་ཕྱིར་རོ། །དེས་ན་ཤེས་པ་ནི་རང་གི་དོན་དང་སྒྲ་ནི་དངོས་སུ་གཞན་གྱི་དོན་དུ་ངེས་པ་ཡིན་ཏེ་དེ་གཉིས་ལས་རང་དང་གཞན་གྱི་མངོན་པར་འདོད་པའི་དོན་འགྲུབ་པའི་ཕྱིར་རོ། །གཉིས་པ་གཞན་དོན་གྱི་སྒྲ་ལོགས་སུ་བཤད་མི་དགོས་པའི་རྩོད་པ་སྤང་བ་ལ། དང་པོ་རྒོལ་བ་ནི་གལ་ཏེ་སྒྲ་གཞན་དོན་ཡིན་ཡང་ལོགས་ཤིག་ཏུ་མི་རྗོད་དེ་དགོས་པ་དང་མཚན་ཉིད་གཉིས་ཀ་ལ་ཁྱད་པར་མེད་པའི་ཕྱིར་རོ་ཞེ་ན་ཁྱད་པར་མེད་པ་མ་ཡིན་ཏེ་འཇུག་པ་ཐ་དད་པའི་ཕྱིར་རོ། །ཐ་དད་པ་ཉིད་སྟོན་པ་ནི་རང་དོན་རྗེས་དཔག་གི་དོན་ནི་རྟགས་ཅན་བསྒྲུབ་བྱ་གོ་བ་སྟེ་རྟོགས་པར་བྱེད་པ་ཡིན་ལ་གཞན་དོན་རྗེས་དཔག་ནི་བསྒྲུབ་བྱ་དེའི་རྟགས་སྒྲས་བརྗོད་པ་ཡིན་པའི་ཕྱིར་རོ། །ད་དུང་དུ་ལོགས་སུ་བསྟན་པར་བྱ་བ་མ་ཡིན་ཏེ་རང་དོན་དུ་མ་བརྗོད་པའི་མཚན་ཉིད་གཞན་བརྗོད་པར་བྱར་མེད་པའི་ཕྱིར་རོ། །དེ་ཉིད་གསལ་བར་འཆད་པ་ནི་དུ་བ་ལ་སོགས་པ་གང་གཞི་འགའ་ཞིག་ཏུ་ཚད་མ་གཉིས་ཀྱིས་མཐོང་བ་ཞེས་བྱ་བས་ནི་ཕྱོགས་ཀྱི་ཆོས་བརྗོད་དོ། །མཐོང་བ་དེ་མེ་ལ་སོགས་པ་གང་དང་ཚུལ་གཉིས་ཀྱིས་འབྲེལ་པ་དེ་ཤེས་པ་ཞེས་བྱ་བ་འདིས་ནི་རྗེས་སུ་དཔག་པའི་དུས་སུ་གནོད་བྱེད་ཀྱི་ཚད་མས་རྗེས་སུ་འགྲོ་ལྡོག་ངེས་པ་དང་། དེ་གཉིས་དྲན་པ་ཡང་བཤད་པ་ཡིན་ནོ། །དེ་འདྲ་བའི་གང་ཟག་དེ་ལ་བསྒྲུབ་བྱའི་ཆོས་དེ་རྟགས་དེས་གང་དུ་མཐོང་བ་དེ་ཉིད་དུ་གོ་བར་བྱེད་པ་ཡིན་ནོ་ཞེས་དེ་ལྟར་རང་དོན་ལས་རྟགས་ཀྱི་དངོས་པོ་རྟོགས་པ་ཡིན་ནོ། །རང་དོན་གྱི་ལེའུ་དེ་ལས་གོ་བར་བྱེད་པའི་མཚན་ཉིད་བརྗོད་པས་གཞན་དོན་ལས་རྟོགས་པར་འདོད་པའི་སྒྲུབ་པའི་ངག་གི་ཚུལ་བསྟན་པར་བྱས་པ་ཉིད་དེ་རང་དོན་གྱིས་གཞན་དུ་བརྗོད་དེ་སྒྲུབ་པའི་ངག་མ་བརྗོད་ན་གོ་བར་བྱེད་པའི་ཆོས་ཚུལ་གསུམ་མ་བསྟན་པར་ཐལ་བར་འགྱུར་བའི་ཕྱིར་རོ། །དེ་ལྟར་རང་དོན་གྱིས་ཚུལ་གསུམ་སྟོན་ན་ནི་ཚུལ་གསུམ་སྟོན་པའི་ངག་གིས་བསྟན་དགོས་ཞེས་བསྟན་ནས་ད་ནི་ངག་དེ་བསྟན་ན་ཡང་གཞན་དོན་གྱི་ལེའུ་དོན་མེད་པར་འགྱུར་རོ་ཞེས་སྟོན་པ་ནི་ཚུལ་གསུམ་གྱི་དོན་གང་ཇི་ལྟ་བར་ཤེས་པའི་ཚིག་ཤེས་པའི་གང་ཟག་དེ་དག་ནི་ཚིག་དེ་རྟོགས་པར་བྱ་བའི་ཕྱིར་ཡང་ཉེ་བར་བསྟན་པ་གཞན་ལེའུ་གསུམ་པ་ལ་ལྟོས་པ་ནི་མ་ཡིན་ནོ། །

༼༡༡༨༽

གཉིས་པ་ལན་ནི་རྒོལ་བ་དེ་དག་ནི་ཇི་ལྟར་བཀོད་པ་དེ་ལྟར་བདེན་མོད་ཀྱི་འོན་ཀྱང་ཇི་ལྟར་ཡང་དག་པའི་ཤེས་པ་མཁས་པའི་དོན་དུ་མ་ཡིན་གྱི་རྨོངས་པའི་དོན་དུ་ཡིན་པ་དེ་བཞིན་དུ་འདི་ཡང་ཡིན་ནོ། །བྱིས་པ་ནི་རིགས་པ་ཅན་ལ་སོགས་པ་སྟེ་དེ་དག་རྟགས་ལས་བསྒྲུབ་བྱའི་དངོས་པོ་ཇི་ལྟ་བ་བཞིན་རྟོགས་ཀྱང་རྟགས་དེའི་ཆོས་ཏེ་ངོ་བོ་ཉིད་མ་ཁྱབ་སྟེ་ཆད་པ་དང་ལྡོག་སྟེ་ལྷག་པ་དག་གིས་སྨྲ་བ་མཐོང་སྟེ་དོན་ཤེས་ཀྱང་བརྗོད་པ་ལ་མི་མཁས་པའི་ཕྱིར་བྱིས་པ་ཞེས་བརྗོད་པ་ཡིན་ནོ། །དེ་ལ་སྒྲ་མི་རྟག་སྟེ་བྱས་པའི་ཕྱིར་བུམ་པ་བཞིན་བུམ་པ་བྱས་པ་དེ་བཞིན་དུ་སྒྲའང་བྱས་སོ་དེའི་ཕྱིར་སྒྲ་མི་རྟག་ཅེས་བརྗོད་པ་ཡན་ལག་ལྔ་དང་ལྡན་པའི་ངག་འདི་ལ་ཆད་པ་སྟོན་པ་ནི་མེད་ན་མི་འབྱུང་བ་སྟེ། འབྲེལ་པ་གཉིས་མི་བརྗོད་པའི་ཕྱིར་དང་། ཞེས་བྱ་བ་ཡིན་ལ་ལྷག་པ་སྟོན་པ་ནི་བུམ་པ་བྱས་པ་དེ་བཞིན་དུ་སྒྲའང་བྱས་སོ་ཞེས་བྱ་བ་ནི་དཔེ་ལ་མཐོང་བའི་རྟགས་ཆོས་ཅན་ལ་སླར་ཡང་ཉེར་བར་གཏོད་པ་སྟེ་དེ་ནི་ཕྱོགས་ཆོས་དང་ཟློས་པ་ཡིན་ནོ། །བསྒྲུབ་བྱ་ནི་འཇུག་སྡུད་དང་ཟློས་པ་སྟེ་དེ་ཞེས་བྱ་བ་ནི་གཉིས་དང་སྦྱར་རོ། །དེའི་ཕྱིར་དེ་ནི་དམ་བཅའ་དང་ཕྱོགས་ཆོས་བརྗོད་པ་ལས་རྟོགས་པས་དོན་མེད་པ་ཡིན་ཏེ་སྦྱོར་བ་ནི་གང་དོན་མེད་པ་དེ་ནི་མཁས་པས་སྒྲུབ་པའི་ངག་ཏུ་བརྗོད་པར་མི་བྱ་སྟེ་དཔེར་ན་སེའུ་བཅུའི་ངག་བཞིན་ནོ། །ཉེ་བར་སྦྱར་བ་དང་མཇུག་སྡུད་ཀྱང་དོན་མེད་པ་ཡིན་ནོ་ཞེས་བྱ་བ་ནི་ཁྱབ་པར་བྱེད་པ་མི་དམིགས་པ་ཡིན་ནོ། །གཉིས་པ་རང་དོན་བྱེ་བྲག་ཏུ་བཤད་པ་ལ་མཚན་ཉིད་དང་འབྲས་བུ་ལྷན་ཅིག་ཏུ་བཤད་པ་དང་། འཁྲུལ་བ་དང་ཚད་མ་མི་འགལ་བར་བཤད་པ་དང་། ཚད་མ་གཉིས་ཀ་དངོས་པོའི་ཡུལ་ཅན་དུ་བཤད་པ་དང་། དེ་སློབ་དཔོན་གྱི་ལུང་དང་འགལ་བ་སྤང་བ་དང་། སྤྱོད་ཡུལ་སྤྱིའི་མཚན་ཉིད་དུ་བཤད་པ་དང་། ཡུལ་ཅན་གཉིས་ཀྱི་ཁྱད་པར་བཤད་པ་དང་དོན་དྲུག་ལས། དང་པོ་ནི་གཉིས་ཡོད་པ་དེ་ལ་རང་དོན་ནི་ཚུལ་གསུམ་རྟགས་ལས་ལྐོག་གྱུར་གྱི་དོན་མཐོང་བ་ཡིན་ཏེ་སྒྲུབ་པ་དང་རྗེས་སུ་བརྗོད་པའི་ཚུལ་ནི་མངོན་སུམ་བཞིན་དུ་ཤེས་པར་བྱའོ། །དེ་ལྟར་མཚན་ཉིད་བསྟན་ནས་འབྲས་བུ་ལ་ལོག་པར་རྟོགས་པ་སེལ་བ་ནི་འདིའི་ཞེས་གསུངས་ཏེ་རྣམ་པར་རྟོག་པ་ནི་ཁྱད་པར་རོ། །དེ་ལ་དོན་དང་འདྲ་བ་ནི་ཚད་མ་ཡིན་ལ། དོན་རྟོགས་པ་ནི་འབྲས་བུ་ཡིན་ནོ། །འདི་མདོ་སྡེ་པ་དང་བྱེ་བྲག་ཏུ་སྨྲ་བ་གཉིས་ནི་ཕྱི་རོལ་གྱི་དོན་ལ་ཚད་མར་འདོད་ལ། སེམས་ཙམ་པ་རྣམས་ནི་དུ་བར་སྣང་བས་མེར་སྣང་བའི་བག་ཆགས་སད་པར་བྱེད་པར་འདོད་དེ་རྣམ་འགྲེལ་ལས། དེར་ནི་བག་ཆགས་སྙིང་པོ་ཅན། །གསལ་བར་སྣང་བ་ཅན་བློ་ཡི། །སེམས་ཀྱི་རྒྱུད་ནི་དཔོག་པར་བྱེད། །ཅེས་འབྱུང་བ་ཡིན་ནོ། །ཁ་

༼༡༡༩༽

ཅིག་ན་རེ། རྗེས་སུ་དཔག་པ་ནི་མི་རྟག་སྟེ་ཤེས་པ་ཡིན་པའི་ཕྱིར་རོ་ཞེས་བྱ་བའི་རྟགས་ལ་བརྟེན་པའི་རྗེས་དཔག་གི་ཚད་མ་དང་གཞལ་བྱ་དང་གཏན་ཚིགས་གསུམ་ངོ་བོ་གཅིག་ཡིན་ནོ་ཞེས་ཟེར་བ་དེ་ནི་མ་ཡིན་ཏེ་ཚད་མ་དང་གཞལ་བྱ་ངོ་བོ་གཅིག་ན་རང་རིག་ཏུ་ཐལ་བའི་ཕྱིར་དང་། གཏན་ཚིགས་དང་རྫས་གཅིག་ན་རྒྱུ་འབྲས་རྫས་གཅིག་ཏུ་ཐལ་བའི་ཕྱིར་རོ། །དེས་ན་དེ་ལ་ཡང་རྗེས་དཔག་རང་ཉིད་ལ་རང་འཇུག་པ་ནི་མ་ཡིན་གྱི་འོན་ཀྱང་གཞན་ལ་གཞན་འཇུག་པ་ཡིན་ནོ། །སྤྱོད་ཡུལ་ལ་ལོག་པར་རྟོགས་པ་བསལ་བ་ནི་མངོན་སུམ་དུ་རྣམ་པར་རྟོག་པ་ཡུལ་མེད་པར་བཤད་པ་ཉིད་ཡིན་ལ། གལ་ཏེ་འདི་མེད་པ་འཛིན་ན་ནི་ཚད་མ་མི་རུང་ལ། ཚད་མ་ཡིན་ན་ཡང་ཇི་ལྟར་མེད་པ་འཛིན་པ་ཡིན་ཏེ་ཚད་མ་ནི་དངོས་པོ་ལ་མི་སླུ་བ་ཡིན་པའི་ཕྱིར་རོ་ཞེ་ན། སྤྱོད་ཡུལ་ལ་ལོག་པར་རྟོགས་པའི་ལྷག་མ་བསལ་བའི་ཕྱིར། དོན་གཉིས་པ་བཤད་པ་ལ་བཞི་ཡོད་པའི་དང་པོ་མི་འགལ་བ་སྤྱིར་བཤད་པ་ནི་རྗེས་དཔག་དེ་ནི་འཁྲུལ་ཀྱང་ཚད་མ་ཉིད་དོ། །ཇི་ལྟར་འཁྲུལ་ཞེ་ན་མེ་དེ་མ་ཡིན་པའི་སྤྱི་ལ་དེར་འཛིན་པའི་ཕྱིར་རོ། །འཁྲུལ་ན་ཇི་ལྟར་ཚད་མ་ཡིན་ཞེ་ན། དོན་དང་འབྲེལ་བའི་ཕྱིར་རོ། །འཁྲུལ་བ་ཉིད་བཤད་པ་ནི་རང་གི་སྣང་བ་ཞེས་གསུངས་ཏེ་རྟོག་པ་ཉིད་ཀྱི་སྟོབས་ཀྱིས་མེའི་རྣམ་པ་ཅན་དུ་སྐྱེས་པ་དེ་ལའོ། །དེ་ལ་འདིའི་དོན་རྣམ་པར་རྟོག་པས་རང་གི་སྣང་བ་དེ་དོན་དུ་འཛིན་པ་ནི་མ་ཡིན་ཏེ་དེ་ལ་དོན་མེད་པའི་ཕྱིར་རོ། །དོན་དུ་བྱེད་པའང་མ་ཡིན་ཏེ་གཞན་ནི་གཞན་དུ་བྱ་བར་མི་ནུས་པའི་ཕྱིར་རོ། །དོན་དང་སྦྱོར་བའང་མ་ཡིན་ཏེ་མ་བཟུང་བ་དང་སྦྱོར་མི་ནུས་པའི་ཕྱིར་རོ། །དོན་དུ་སྒྲོ་འདོགས་པ་ཡང་མ་ཡིན་ཏེ་རང་དང་ཕྱི་རོལ་གཉིས་ཀ་ཉམས་སུ་མ་མྱོང་ལ། ཉམས་སུ་མ་མྱོང་བའི་དོན་ནི་སྒྲ་གདགས་སུ་མི་རུང་བའི་ཕྱིར་རོ། །དེས་ན་འདིའི་དོན་ནི་རྣམ་པར་རྟོག་པས་རང་གི་རྣམ་པ་དང་། སྒྲོ་བཏགས་པ་ཐ་དད་དུ་མ་ཕྱེད་པ་ལ་བརྗོད་དོ་ཞེས་སློབ་དཔོན་ཆོས་མཆོག་འཆད་དོ། །འཇུག་པ་ནི་འདི་ཞེན་པའི་རྣམ་པ་ཅན་གྱི་འཛིན་པ་ཡིན་ནོ་ཞེས་བྱ་བའི་དོན་ཏོ། །དེས་ན་གཟུང་ཡུལ་ནི་སྒྲོ་བཏགས་པ་འབའ་ཞིག་ཡིན་པས་དེ་ལ་ལྟོས་ཏེ་འཁྲུལ་བ་ཡིན་ཡང་ཕྱི་རོལ་ལ་ནི་མི་འཁྲུལ་བའི་ཕྱིར་ཚད་མ་ཡིན་ནོ། །རྗེས་སུ་དཔག་པ་དོན་དང་འབྲེལ་བ་དེ་ཉིད་ལྡོག་པའི་སྒོ་ནས་བསྟན་པའི་ཕྱིར་གཉིས་པ་རྟགས་ཆོས་ལ་མི་འཁྲུལ་བའི་རྒྱུ་མཚན་བཤད་པ་ནི། འདི་ལྟར་རང་བཞིན་དང་འབྲས་བུ་ཆོས་ཅན་ངོ་བོ་དང་རྒྱུ་མེད་ན་མེད་པ་ཡིན་ཏེ་ཐ་མི་དད་པ་དང་འབྲས་བུ་འགྲུབ་བྱེད་དེ་སྐྱེད་བྱེད་ཡིན་པའི་ཕྱིར་རོ། །ཇི་ལྟར་རྒྱུ་མེད་ན་འབྲས་བུ་མི་འབྱུང་བ་དེ་བཞིན་དུ་འབྲས་བུ་རང་བཞིན་དེ་དག་མེད་ན་

༼༡༢༠༽

དེ་ལས་སྐྱེས་པའི་ཤེས་པ་མེད་དོ་ཞེས་འབྲེལ་ཏོ། །འདི་དུ་བ་དང་བྱས་པའི་རང་གི་ངོ་བོ་འཛིན་པ་ལ་ནི་མི་བརྗོད་ཀྱི་འོན་ཀྱང་རྟགས་བསྒྲུབ་བྱའི་ཆོས་དང་འབྲེལ་བར་འཛིན་པ་ལ་བརྗོད་དོ། །དེ་ནི་ཇི་ལྟར་རྟགས་ལས་སྐྱེ་བ་དེ་བཞིན་དུ་རྟགས་ཅན་ལས་ཀྱང་སྐྱེ་བ་ཡིན་ནོ། །དེ་ལས་ནི་རྗེས་སུ་དཔག་པའི་ཤེས་པ་དངོས་སུ་སྐྱེ་བ་མ་ཡིན་གྱི་འོན་ཀྱང་མི་འཁྲུལ་བར་དྲན་པ་ལས་ཡིན་ནོ་ཞེས་བྱ་བ་ནི་སློབ་དཔོན་ཆོས་མཆོག་གི་ཡིན་ནོ། །དེ་བཞིན་དུ་དེ་དག་མེད་ན་དེ་ལས་བྱུང་བའི་ངོ་བོ་དང་རྒྱུ་རྟོགས་པའི་རྗེས་སུ་དཔག་པ་མེད་དོ། །ཇི་ལྟར་འབྲས་བུ་དང་རང་བཞིན་དེ་དག་ལ་རང་བཞིན་འབྲེལ་བ་དེ་བཞིན་དུ་སྣང་བ་བལྟར་རུང་བའི་དངོས་པོ་ཡོད་ན་དེ་ལས་གཞན་གྱི་རྒྱུ་མ་ཚང་བ་མེད་པ་ནི་ཚང་བ་སྟེ་དགག་པ་གཉིས་ཀྱི་རྣལ་མ་སྟོན་པའི་ཕྱིར་རོ། །དེ་འདྲ་བའི་མཐོང་བ་ལྡོག་པ་མི་སྲིད་པས་ནི་སྣང་རུང་གི་ཡོད་པ་ལ་དམིགས་པས་ཁྱབ་པའི་ལྡོག་པའི་ཁྱབ་པ་བཤད་ནས་འདི་མེད་པ་ལ་མི་འཁྲུལ་བར་སྟོན་པ་ཡིན་ནོ། །གསུམ་པ་རྗེས་དཔག་ལ་སྣང་བ་དོན་དུ་མེད་ཀྱང་བརྒྱུད་ནས་འབྲེལ་བས་མི་སླུ་བར་བསྟན་པ་ནི། རྗེས་དཔག་དངོས་པོ་ཐོབ་པར་བྱེད་པ་ཡིན་ན་ཡང་རྗེས་སུ་དཔག་པ་ལ་སྣང་བ་དེ་ཉིད་ནི་དོན་བྱེད་ནུས་པ་དང་ལྡན་པ་མ་ཡིན་ཏེ་དོན་བྱེད་ནུས་པ་དེ་ནི་མངོན་སུམ་གྱིས་གཞན་དུ་སྟེ་གསལ་བ་དང་དོན་བྱེད་ནུས་པར་མཐོང་བའི་ཕྱིར་དང་། འགལ་བར་སྣང་བ་དག་ཀྱང་གཅིག་ཡིན་ན་ནི་ཧ་ཅང་ཐལ་བའི་ཕྱིར་རོ། །དེ་ལྟར་ན་རྟགས་ཅན་རྗེས་དཔག་གི་བློ་ཆོས་ཅན་དངོས་པོ་དེར་སྣང་བ་ཡིས་སྟོང་ཡང་དེ་ལ་སླུ་བྱེད་ཉིད་མ་ཡིན་ཏེ་བརྒྱུད་པས་དངོས་པོ་དང་འབྲེལ་བའི་ཕྱིར་རོ། །འབྲེལ་བ་ཉིད་སྟོན་པ་ནི་འདི་ལྟར་མེ་དང་མི་རྟག་པའི་དངོས་གང་ཇི་ལྟ་བ་དེ་ནི་དེ་འདྲའི་རྟགས་སེམས་ཏེ་བསྒྲུབ་བྱའི་ཆོས་ལ་མི་འཁྲུལ་བར་འཛིན་པའི་རྒྱུ་ཡིན་ལ་རྟགས་སེམས་དེ་ལས་རྒྱུ་དང་རང་བཞིན་དེ་ལྟ་བུའི་དངོས་ལ་རྟགས་འཛིན་དེས་བསྐྱེད་པའི་རྟགས་ཅན་བློ་སྐྱེ་སྟེ་དེ་ལྟར་ན་རྟགས་དང་རྟགས་འཛིན་གཉིས་ལས་བརྒྱུད་པ་ཡིན་ནོ་ཞེས་བྱ་བ་ནི་སློབ་དཔོན་ཆོས་མཆོག་གི་ཡིན་ནོ། །གཞན་དག་ནི་གཞན་དུ་འཆད་དེ་འདི་ལྟར་དངོས་གང་ནི་ཕྱོགས་ཆོས་ཡིན་ལ་དེ་ལས་དེ་འཛིན་པ་དང་དེ་ལས་ནི་རྗེས་དཔག་ཡིན་ཏེ་ཕྱོགས་ཆོས་ཀྱང་བསྒྲུབ་བྱའི་ཆོས་དང་འབྲེལ་བའི་ཕྱིར་ཞེས་ཟེར་རོ། །ཡང་རྗེས་དཔག་དེ་དངོས་པོ་ལ་སླུ་བྱེད་ཉིད་མིན་ཡང་འཁྲུལ་བ་ཡིན་ཏེ་དེའི་ངོ་བོས་ཞེས་བྱ་བ་ནི་གཏན་ཚིགས་སོ། །བཞི་པ་འཁྲུལ་ཀྱང་མི་སླུ་བ་དཔེས་བསྟན་པ་ནི། གལ་ཏེ་རྗེས་སུ་དཔག་པ་ནི་ཚད་མར་མི་རུང་སྟེ་མེད་པ་འཛིན་པའི་བློ་འཁྲུལ་བ་ཡིན་པའི་ཕྱིར་དང་། མ་བཟུང་བའི་ཐོབ་བྱེད་མ་ཡིན་པའི་ཕྱིར་རོ་ཞེ་ན་དེའི་ལན་ནོར་བུ་ཞེས་བྱ་བས་སྟོན་པར་བྱེད་དེ་བློ་དེ་གཉིས་འོད་ལ་ནི་ལོག་པའི་ཤེས་པར་ཁྱད་པར་

༼༡༢༡༽

མེད་ཀྱང་མངོན་པར་རྒྱུག་པའི་སྐྱེས་བུ་དེས་ཇི་ལྟར་དོན་བྱེད་པའི་ནོར་བུ་ཐོབ་པ་དང་མི་ཐོབ་པའི་ཁྱད་པར་ནི་ཡོད་དེ་འབྲེལ་བ་དང་མ་འབྲེལ་པའི་ཕྱིར་རོ། །དེར་སྣང་ནི་འབྲེལ་བ་མེད་པའི་ཚུལ་གསུམ་ལ་རྟེན་པའི་བློའོ། །གཟུང་བའི་ཡུལ་ཇི་བཞིན་ཏེ་དངོས་པོའི་དོན་ཅན་མ་ཡིན་ཡང་ཞེས་ཚིག་རྣམ་པར་སྦྱར་རོ། །དེའི་ཕྱིར་མེད་པ་འཛིན་པ་དང་མ་བཟུང་བ་མི་ཐོབ་བོ་ཞེས་ཟེར་བ་དེ་ནི་འདིས་མ་ངེས་པ་ཡིན་ནོ། །འདིར་སློབ་དཔོན་ཤཱཀྱ་བློ་ན་རེ། ནོར་བུའི་འོད་ལ་ནོར་བུར་འཛིན་པ་ནི་རྗེས་དཔག་ཏུ་དགོངས་ནས་རྗེས་དཔག་ཚད་མར་བསྒྲུབ་པའི་གསལ་བའི་དཔེར་བཀོད་པ་ཡིན་ནོ་ཞེས་ཟེར་བ་དེ་ནི་མ་ཡིན་ཏེ། རྗེས་དཔག་ཐམས་ཅད་ཚད་མ་ཡིན་པར་འདོད་པ་ལ་བྱེ་བྲག་ཚད་མའི་དཔེར་མི་འགྲུབ་པའི་ཕྱིར་རོ། །དེའི་ཕྱིར་ནོར་བུའི་འོད་ལ་དེར་ཤེས་པ་འཁྲུལ་བ་ཡིན་ཡང་འབྲེལ་བས་སླུ་བ་གཞན་ལས་ཁྱད་པར་ཡོད་པ་དེ་བཞིན་དུ་རྗེས་སུ་དཔག་པ་ཡང་ཡིན་ནོ་ཞེས་བྱ་བ་འདི་སློབ་དཔོན་བཞེད་པ་ཡིན་ནོ། །འདི་ཚད་མ་ཡིན་པ་དགག་པ་རྒྱས་པར་ནི་སྡེ་བདུན་རྒྱན་གྱི་མེ་ཏོག་ཏུ་བལྟའོ། །གསུམ་པ་ནི་དོན་བྱེད་པ་དང་རྗེས་སུ་འབྲེལ་བ་དེ་ཉིད་ཀྱི་ཕྱིར་ཚད་མ་གཉི་ག་ཆོས་ཅན། དངོས་པོའི་ཡུལ་ཅན་ཡིན་ཏེ་ཚད་མ་ལ་སོགས་པའི་དཔྱོད་པ་ནི་ཞེས་བྱ་བ་ནི་གཏན་ཚིགས་ཏེ་དོན་ནི་ཤེས་པ་གང་ཞིག་སྐྱེས་བུའི་དོན་སྒྲུབ་པར་བྱེད་པ་ལ་རྣམ་པར་དཔྱོད་པ་དེ་ནི་ཡིན་མ་ཡིན་ནའང་དེ་ལ་གཟུང་བའི་ཡུལ་ལ་མ་ཡིན་གྱི་འཇུག་པའི་ཡུལ་ལ་དཔྱོད་པའི་ཕྱིར་དང་དེའང་དོན་བྱེད་ནུས་པ་ཡིན་པའི་ཕྱིར་རོ། །མ་དམིགས་པའི་རྟགས་ལ་རྟེན་པའི་རྗེས་དཔག་གིས་ཀྱང་དུ་བ་དང་གྲང་རེག་ལ་སོགས་པས་སྟོང་བའི་ས་ཕྱོགས་ལ་དཔྱོད་ཅིང་འཇུག་སྟེ་དེས་ན་མ་ཁྱབ་པའི་སྐྱོན་མེད་དོ། །འདིར་དཔྱོད་པའི་དོན་ནི་འཇུག་ལྡོག་གི་ཡུལ་སྟོན་པ་ལ་བརྗོད་པ་ན་མངོན་སུམ་རྣམས་ཀྱང་དེ་ལྟ་བུའི་དཔྱོད་པ་ཅན་ཡིན་ནོ། །འོ་ན་ནི་རྟོག་པ་དང་ལྡན་པས་ཤེས་པ་དཔྱད་པར་མི་བྱ་སྟེ་དེ་ནི་ཕྱི་རོལ་གྱི་དོན་གྱི་སྒྲུབ་པར་བྱེད་པ་མ་ཡིན་པའི་ཕྱིར་རོ་ཞེ་ན། བླང་དོར་གྱི་དོན་ལ་རྟོག་པ་སྔོན་དུ་གཏོང་བ་དེ་ལ་ཅུང་ཟད་ཡོངས་སུ་རྟོག་པ་ནི་བདེ་བ་དང་སྡུག་བསྔལ་གྱི་སྒྲུབ་པར་བྱེད་པ་རྣམས་ནི་དེ་ལྟར་དུ་ཤེས་ནས་བླང་དོར་དུ་ཇི་ལྟར་འོས་པར་སྒྲུབ་པར་འདོད་པས་དཔྱོད་པ་ཡིན་གྱི་དོན་མེད་པ་ལ་ཞེན་ཅིང་ཆགས་པས་ནི་མ་ཡིན་ནོ། །དགོངས་པ་ནི་འདི་ཡིན་ཏེ་ཇི་ལྟར་རྟོག་པ་དང་ལྡན་པ་བླང་དོར་གྱི་དོན་ལ་དཔྱོད་པ་དེ་བཞིན་དུ་དེ་འཛིན་པའི་ཤེས་པ་ལ་ཡང་དཔྱོད་དེ་འདི་ལྟར་བླང་དོར་གྱི་དོན་ལ་ལྟ་བའི་ཤེས་པ་མི་སླུ་བ་ནི་བླང་བར་བྱ་བ་དང་། སླུ་བ་ནི་སྤང་བར་བྱ་བར་དཔྱོད་པ་ཡིན་ནོ་ཞེས་བྱ་བ་ནི་སློབ་དཔོན་ཆོས་མཆོག་གི་ཡིན་ནོ། །ཡང་ན་གཞུང་འདི་ཇི་ལྟར་དཔྱོད་ཚུལ་སྟོན་པར་བཤད་དོ། །གལ་ཏེ་དངོས་

༼༡༢༢༽

པོ་ཉིད་དུ་ངེས་པའི་ཕྱིར་རྗེས་དཔག་གི་གཟུང་ཡུལ་ཡང་དངོས་པོ་མ་ཡིན་ནམ་ཞེ་ན་རྗེས་སུ་དཔག་པའི་སྣང་བ་ཞེས་གསུངས་ཏེ་དོན་སྒྲུབ་པར་བྱེད་པས་འགགས་ཀྱང་ཞེས་བྱ་བས་ནི་མངོན་སུམ་གྱི་སྣང་བ་བཞིན་དུ་དོན་ལས་སྐྱེས་པའི་རྒྱུ་མཚན་གྱིས་དོན་དུ་མི་འགྱུར་བར་བསྟན་ཏོ། །དེ་ལས་ཀྱང་ཞེས་བྱ་བས་ནི་རང་ཉིད་ཀྱིས་དོན་བྱེད་མི་ནུས་པས་དོན་མ་ཡིན་པར་བསྟན་ཏོ། །གཏན་ཚིགས་གཉིས་པོ་དེ་ཉིད་ཀྱི་ཕྱིར་སྣང་ཙམ་དུ་ཡོད་ཀྱང་ཞེས་སྦྱར་རོ། །རྟོག་པ་དང་ལྡན་པ་དངོས་པོ་ལ་དཔྱོད་པ་དེས་ན་ཞེས་སྦྱར་ཏེ་འདིའི་ཡང་ཚད་མར་འཇོག་པའི་རྒྱུ་མཚན་ཡིན་པ་ནི་མངོན་སུམ་དུ་མ་ཟད་པའོ། །འདིས་ནི་ཚད་མ་གཉིས་ཀ་དངོས་པོའི་ཡུལ་ཅན་ཞེས་བྱ་བ་དེ་འགྲེལ་པར་བྱེད་དོ། །དེ་ལྟར་དཔྱོད་པ་ནི་ཞེས་བྱ་བས་ཚད་མ་གཉིས་ཀ་དངོས་པོའི་ཡུལ་ཅན་དུ་བསྒྲུབས་ནས་ད་ནི་རྗེས་སུ་དཔག་པ་བྱེ་བྲག་ཏུ་བསྒྲུབ་པའི་ཕྱིར་མེ་དང་མི་རྟག་པ་ལ་སོགས་པ་དངོས་པོ་དེ་དང་འབྲེལ་བའི་དངོས་པོའི་རྟགས་ལ་ཞེས་གསུངས་ཏེ་འདི་གཏན་ཚིགས་དངོས་པོས་བསྐྱེད་ན་ནི་འདི་ཅི་ཞིག་དང་འབྲེལ་ཞེས་དངོས་པོ་ལ་དཔྱོད་པར་འགྱུར་བའི་ཕྱིར་རོ། །བཞི་པ་ནི་གལ་ཏེ་ཚད་མ་གཉིས་ཀ་དངོས་པོའི་ཡུལ་ཅན་ཡིན་ན་ཀུན་ལས་བཏུས་ལས། འབྲས་བུ་སྔར་བཞིན་ཡུལ་དང་ནི། །ངོ་བོ་མཚུངས་མིན་དེ་གཉིས་ཀྱི། །ཞེས་བྱ་བ་དང་། དེ་རྣམ་པར་འགྲེལ་པ་ན་མངོན་སུམ་དང་རྗེས་དཔག་གཉིས་ཀྱི་ཡུལ་ནི་ཐ་དད་པ་སྟེ་དེའི་རྣམ་པ་དང་བྱེ་བྲག་གི་སྒོ་ནས་སོ་ཞེས་བཤད་པ་དང་འགལ་ལོ་ཞེ་ན། སློབ་དཔོན་གྱིས་ནི་སྣང་བའི་ཡུལ་ཐ་དད་པས་གཟུང་བའི་ཡུལ་གཅིག་ལ་གསལ་བ་དང་མི་གསལ་བར་སྣང་བ་ཐ་དད་དེ་མི་འཐད་དེ་མེད་པའི་ཕྱིར་གཟུང་དོན་གྱི་དབྱེ་བ་བཤད་པ་ཡིན་ནོ། །དངོས་པོ་གཅིག་ལ་ཡང་ཐག་ཉེ་རིང་གི་བྱེ་བྲག་གིས་གཉིས་པོ་དེ་འགལ་བ་མེད་པས་དོན་བྱེད་ནུས་པ་ལ་མི་འཁྲུལ་བ་དང་འཁྲུལ་བའི་སྣང་བ་ཐ་དད་ཀྱིས་གཟུང་ཡུལ་གཅིག་ཡིན་པ་འགོག་པ་ཡིན་ནོ། །དེ་རྣམ་པར་འགྲེལ་པ་ན་ཕན་ཚུན་ཞེས་པ་ནི་གཏན་ཚིགས་ཏེ་དེ་དག་ནི་ཆོས་ཅན་ནོ། །གཅིག་པར་ནི་བསྒྲུབ་བྱའོ། །དེ་ལྟ་ཡིན་པ་དེའི་ཕྱིར་ཞེས་སྦྱར་ཏེ་བཤད་པ་ནི་སློབ་དཔོན་གྱིས་སོ། །ཚད་མའི་བྱ་བ་ནི་འཇུག་པའི་ཡུལ་སྟོན་པ་སྟེ་དེའི་ཡུལ་ནི་འཇུག་པའི་ཡུལ་ལོ། །འཇུག་ཡུལ་ནི་དངོས་པོའི་རང་བཞིན་དུ་གཅིག་པ་ཡིན་ཏེ་གཏན་ཚིགས་ཐིགས་པ་ལས། རྣམ་པར་རྟོག་པ་དེ་ལས་ནི་དངོས་པོ་ཉིད་ལ་འཇུག་པར་འགྱུར་རོ་ཞེས་གང་བཤད་པ་ཡིན་ནོ། །གཟུང་ཡུལ་ཐ་དད་པའི་ཚུལ་སྟོན་པ་ནི་ཐ་དད་ཅེས་པས་ཏེ་ཐ་མི་དད་པ་ནི་གཅིག་གོ །དེས་ན་ཐ་དད་པའི་ཚིག་ནི་གཅིག་ཡིན་པ་འགོག་པ་ལྷུར་བྱེད་པ་ཡིན་གྱི་དུ་མ་ཉིད་དུ་སྒྲུབ་པ་ནི་མ་ཡིན་ཏེ་རྗེས་སུ་

༼༡༢༣༽

དཔག་པའི་ཞེས་བྱ་བ་ནི་གཏན་ཚིགས་སོ། །ཇི་ལྟར་ཡུལ་མེད་པ་ཡིན་ཞེ་ན་མངོན་སུམ་གྱི་སྣང་བ་དོན་གྱི་རྗེས་སུ་བྱེད་པ་བཞིན་དུ་རྟོག་པ་དེའི་སྣང་བའི་ཡུལ་ནི་རང་གི་ཡུལ་དུ་འདོད་པ་ཕྱི་རོལ་དེའི་ཞེས་གསུངས་སོ། །གལ་ཏེ་གསལ་བ་ལ་རྟེན་པའི་རྟག་པའི་སྤྱི་འདིའི་ཡུལ་ཡིན་ནོ་ཞེ་ན་སྤྱི་ཡང་དངོས་པོ་སྟེ་གསལ་བ་ལས་ཞེས་གསུངས་ཏེ་རང་གི་མཚན་ཉིད་མི་འཛིན་པའི་ཕྱིར་དང་སྤྱི་རྣམས་ཀྱང་མེད་པའི་ཕྱིར་ཡུལ་མེད་པར་གྲུབ་བོ། །དེས་ན་ཡུལ་གཅིག་ཏུ་མ་གྲུབ་པ་ལ་ཐ་དད་དུ་བཏགས་པས་ཐ་དད་ནི་བཏགས་པ་བ་ཡིན་ནོ། །རིགས་པ་ཅན་བདག་ལ་སོགས་པ་རང་གི་མཚན་ཉིད་ཀྱང་རྗེས་དཔག་གིས་འཛིན་པས་རྗེས་དཔག་ཀྱང་རང་མཚན་གྱི་ཡུལ་ཅན་དུ་སྨྲ་བ་དགག་པའི་ཕྱིར། དོན་ལྔ་པ་བཤད་པ་ནི་གལ་ཏེ་བློ་གཉི་གའི་ཚད་མའི་ཡུལ་ཞེས་བྱ་བ་ཡིན་ནོ། །དེ་ལ་རང་གི་མཚན་ཉིད་ཁོ་ན་ལྡོག་པའི་དབྱེ་བ་ལས་སྤྱིར་འཇོག་པ་ཡིན་ནོ་ཞེས་བསྟན་པའི་དོན་དུ་བཤད་པ་མེ་དེ་མིན་རང་བཞིན་གཞན་ལས་ལྡོག་སྟེ་ཐ་དད་པའི་མེའི་དངོས་པོ་ཙམ་ཞེས་བྱ་བ་ནི་བྱེ་བྲག་དགག་པའི་ཕྱིར་རོ། །དེ་རབ་ཏུ་སྒྲུབ་པའི་གཏན་ཚིགས་ཀྱི་ཕྱིར་རྟགས་སྤྱིའི་ཡུལ་ཅན་དུ་བཤད་དེ་ཁྱད་པར་ཏེ་བྱེ་བྲག་གནས་ཏེ་ངེས་པ་མེད་པའི་ཕྱིར་སྤྱིའི་ཡུལ་ཅན་དུ་འཐད་པ་ཡིན་ནོ། །འདི་ལྟར་མེ་དེའི་རང་བཞིན་རབ་ཏུ་སྒྲུབ་བོ་ཞེས་སྒྲུབ་པའི་ཚུལ་གྱིས་བསྟན་ན་བྱེ་བྲག་འཇོག་པར་བྱེད་དོ་ཞེས་བྱ་བར་འགྱུར་ཏེ་རང་བཞིན་ནི་བྱེ་བྲག་གི་མཐར་ཐུག་པའི་ཕྱིར་རོ། །དེས་ན་མེ་དེའི་རང་བཞིན་མ་ཡིན་པ་ལས་ལྡོག་པ་ནི་མེ་ཐམས་ཅད་ལ་ཁྱད་པར་མེད་པའི་ཕྱིར་དེའི་སྒོ་ནས་སྤྱིའི་ཡུལ་ཅན་དུ་བཤད་དོ། །སྤྱི་དེ་ཡང་བྱེ་བྲག་པ་ནི་གསལ་བ་ལས་ཐ་དད་དང་། གྲངས་ཅན་གྱི་རང་བཞིན་གྱིས་རྣམ་འགྱུར་ཐམས་ཅད་ལ་ཁྱབ་པའི་ཐ་མི་དད་པ་ལ་འདོད་དེ་རྣམ་འགྲེལ་ལས། གང་དག་རིགས་ནི་གསལ་བ་ལས། །གཞན་ནམ་གཞན་མིན་འདོད་ཉིད་དེའི། །སྔོན་མེད་གསལ་བ་རྣམས་ལ་ནི། །སྤྱིའི་བློ་གྲོས་ཇི་ལྟར་ཡིན། །ཞེས་བཤད་པ་ཡིན་ནོ། །སློབ་དཔོན་གྱིས་ནི་སྒྲོ་བཏགས་པ་དང་མེད་པར་དགག་པ་དང་འདྲ་བ་གསུམ་ལ་སྤྱིར་བཤད་པ་ལས་འདི་ནི་རྣམ་འགྲེལ་ལས། དོན་རྣམས་ཀྱི་ནི་སྤྱི་གང་ཡིན། །གཞན་ལས་ལྡོག་པའི་མཚན་ཉིད་ཅན། །ཞེས་བྱ་བ་དང་སྤྱི་དེ་ཡང་ལྡོག་པ་ཅན་རྣམས་ཀྱི་འདྲ་བ་ཉིད་ཡིན་ནོ་ཞེས་བཤད་པ་དེའི་ཡུལ་ཅན་དུ་བཞེད་པ་ཡིན་ནོ། །དེ་རྣམ་པར་འགྲེལ་པ་ན་བཙོ་བསྲེག་ལ་སོགས་པའི་དགོས་པ་གང་དང་ལྡན་པའི་དོན་དེ་བློས་ཤེས་པར་འདོད་པའི་གང་ཟག་དེ་ལ་མེ་དེ་ལས་བཟློག་པ་ལས་ཐ་དད་པའི་དོན་ཙམ་རྟགས་ཀྱིས་ཉེ་བར་འཇོག་སྟེ་སྟོན་པར་བྱེད་པའི་ཕྱིར་འདི་སྤྱིའི་ཡུལ་ཅན་དུ་བཤད་དོ། །དགོངས་པ་ནི་འདི་ཡིན་

༼༡༢༤༽

ཏེ་གསལ་བ་རྣམས་ལ་ཐུན་མོང་དུ་ཡོད་པའི་སྤྱི་གཅིག་འདིས་འཇལ་བ་ནི་མ་ཡིན་གྱི་འོན་ཀྱང་སྤྱིའི་དོན་ནི་ཁྱད་པར་མེད་པའི་དོན་ཡིན་ནོ། །དེ་ཉིད་སྟོན་པ་ནི་རྟགས་དེ་ལས་ཐ་དད་པ་སྟེ་ཁྱད་པར་གནས་ཏེ་རྟོགས་པ་མེད་པའི་ཕྱིར་སྤྱིའི་ཡུལ་ཅན་ཡིན་གྱི་དངོས་པོ་ཡོད་པའི་བསྐལ་ཏེ་མི་རྟོགས་པའི་ཕྱིར་ནི་སྤྱིའི་ཡུལ་ཅན་མ་ཡིན་ནོ། །འདི་སྐད་དུ་དངོས་པོ་ཡོད་པར་སྟོན་ཀྱང་མ་ངེས་པར་སྟོན་པའི་ཕྱིར་རྗེས་སུ་དཔག་པ་སྤྱིའི་ཡུལ་ཅན་ཡིན་ནོ་ཞེས་སྟོན་པ་ཡིན་ནོ། །ཡང་ཅིའི་ཕྱིར་རྟགས་ལས་ཁྱད་པར་མི་རྟོགས་ཞེ་ན་དུ་བ་ལ་སོགས་པའི་རྟགས་རྟོགས་པ་ཡང་དེ་ལྟ་བུ་སྟེ་སྤྱིའི་རང་བཞིན་ཡིན་པའི་ཕྱིར་དང་ཞེས་བྱ་བ་ནི་གཏན་ཚིགས་ཀྱི་སྤྱི་དེ་བསྒྲུབ་བྱའི་ཆོས་ཀྱི་སྤྱི་དང་འབྲེལ་བ་ངེས་པའི་ཕྱིར་རྟགས་ལས་རྟོགས་པ་ཡང་སྤྱིར་རིགས་པ་ཡིན་ནོ། །རྟགས་གཉིས་པ་ནི་དེ་གཉིས་ཀ་ཡང་དཔེ་ལ་རྗེས་སུ་འགྲོ་བ་ལ་ལྟོས་པའི་ཕྱིར་དང་ཁྱད་པར་ནི་རྗེས་སུ་མི་འགྲོ་བའི་ཕྱིར་རྟགས་ལས་རྟོགས་པ་ནི་སྤྱི་ཉིད་དུ་ཁོང་དུ་ཆུད་པ་ཡིན་ནོ། །དྲུག་པ་ནི་ཅིག་ཤོས་མངོན་སུམ་ནི་ཆོས་ཅན་སོ་སོར་གནས་པའི་རང་བཞིན་གྱི་རྣམ་པ་ཅན་ཏེ་གཞན་དུ་དོགས་པ་དང་བྲལ་བའི་དོན་རྟོགས་པ་ཡིན་ཏེ་མཐོང་བའི་ཁྱད་པར་ལས་གཞན་མ་མཐོང་བ་འཛིན་པས་དབེན་པའི་ཕྱིར་རོ། །ཡང་དེ་ནི་རང་གི་མཚན་ཉིད་ཀྱི་ཡུལ་ཅན་ཡིན་ཏེ་གཏན་ཚིགས་ལ་མི་ལྟོས་པར་དོན་རང་ཉིད་ལས་རྟོགས་པ་ཡིན་པའི་ཕྱིར་རོ། །རྟོགས་པ་གང་ལ་ཡན་ལག་གཞན་ལས་རྟོགས་པ་ཡོད་པ་དེ་ནི་དེ་ལྟ་སྟེ་སོ་སོར་ངེས་པའི་ཡུལ་ཅན་མ་ཡིན་ཏེ་གཞན་དེ་ལ་དེ་སྒྲུབ་པའི་ནུས་པ་མེད་པའི་ཕྱིར་རོ། །ནུས་པ་མེད་པ་ཡང་དེ་ལས་དེ་མི་རྟོགས་པ་ལས་ཤེས་པ་ཡིན་ནོ། །འོ་ན་ཇི་ལྟར་དངོས་པོའི་ཡུལ་ཅན་ཡིན་ཞེ་ན་དོན་ལ་ཞེས་གསུངས་ཏེ་གཉིས་ཀའི་ཚད་མ་ནི་ཞེས་སྦྱར་རོ། །གསུམ་པ་རྟགས་བཤད་པ་ལ་མཚན་ཉིད་དང་དབྱེ་བ་དང་མི་འཁྲུལ་བའི་རྒྱུ་མཚན་བཤད་པ་གསུམ་ལས། དང་པོ་ལའང་མདོར་བསྟན་པ་ནི་ཚུལ་གསུམ་རྟགས་ལས་ཞེས་གང་བཤད་པའི་ཚུལ་གསུམ་པོ་དེ་ནི་རྗེས་སུ་དཔག་བྱ་ལ་ཡོད་པར་ངེས་པ་ནི་ཕྱོགས་ཆོས་ཡིན་ལ་དེ་དང་མཚུངས་པའི་མཐུན་ཕྱོགས་ལ་ཡོད་པར་ངེས་པ་ནི་རྗེས་འགྲོ་ཡིན་ཞིང་བསྒྲུབ་བྱའི་ཆོས་མེད་པ་ལ་རྟགས་མེད་པར་ངེས་པ་ནི་ལྡོག་པ་ཡིན་ནོ། །ངེས་པ་སྨྲོས་པ་ནི་ཚུལ་གསུམ་དོན་ལ་ཡོད་ཀྱང་མ་ངེས་པ་དེ་སྲིད་དུ་དེ་ལས་བསྒྲུབ་བྱ་མི་རྟོགས་སོ་ཞེས་བསྟན་པའི་ཕྱིར་རོ། །གཉིས་པ་རྒྱས་པར་བཤད་པ་ལ་སྒྲུབ་པའི་ཚུལ་གཉིས་རྒྱས་པར་བཤད་པ་དང་། ལྡོག་པའི་ཚུལ་

༼༡༢༥༽

བཤད་པ་གཉིས་ལས། དང་པོ་ལའང་ཚུལ་གཉིས་ཀྱི་ངོ་བོ་དང་ཕྱོགས་ཆོས་ཆོས་ཅན་གྱིས་ཁྱད་པར་དུ་བྱས་པ་ལ་སྐྱོན་མེད་པ་དང་། རྗེས་འགྲོའི་ངེས་གཟུང་གིས་ཕྱོགས་ཆོས་མི་འགོག་པ་དཔེས་བསྟན་པའོ། །དང་པོ་ནི་རྗེས་སུ་དཔག་པར་བྱ་བ་ནི་ཆོས་དང་ཆོས་ཅན་དང་ཚོགས་དོན་གསུམ་ཡིན་པ་ལས་ཕྱོགས་ཆོས་སྟོན་པའི་སྐབས་འདིར་ནི་ཤེས་པར་བྱ་བའི་དོན་དུ་འདོད་པའི་བྱེ་བྲག་མེ་ལ་སོགས་པ་དང་ལྡན་པའི་ཆོས་ཅན་ཏེ། དེ་ལ་དུ་བ་ལ་སོགས་པ་མངོན་སུམ་མམ་བྱས་པ་ལ་སོགས་པ་རྗེས་དཔག་གིས་མཐོང་བ་ནི་ཕྱོགས་ཆོས་ཡིན་ནོ། །དེ་ལ་ཚོགས་པའི་སྤྱི་ལ་ནི་རྟགས་མ་གྲུབ་པའི་ཕྱིར་དང་། དེ་ལ་གྲུབ་ན་ཡང་རྟགས་མ་ཡིན་ཏེ་བསྒྲུབ་བྱ་གྲུབ་ཟིན་ནས་མེད་པའི་ཕྱིར་རོ། །ཆོས་ལ་ཡང་རྗེས་སུ་འགྲོ་ལྡོག་སྟོན་པའི་ཚེ་ཡོད་པར་འཆད་པར་འགྱུར་བའི་ཕྱིར་ཆོས་ཅན་ཉིད་རྗེས་སུ་དཔག་བྱར་བྱས་པ་ཡིན་ནོ། །དེ་ཚད་མས་གྲུབ་པ་ཡིན་པར་མ་ཟད་དེ་བཞིན་དུ་ཆོས་ཅན་དེ་དང་ཆོས་ཡོད་དུ་མཐུན་པ་སྟེ་འདྲ་བའི་མཐུན་ཕྱོགས་ལ་ཡོད་པ་ཡང་ཚད་མ་གྲུབ་པ་ཡིན་ཏེ་ཉིད་ཀྱི་སྒྲ་ནི་ལྡོག་པ་སྟོན་པ་ཡིན་ནོ། །གཉིས་པ་ལ་དོན་ལྔ་ལས། དང་པོ་རྒོལ་བ་བཀོད་ནས་རྣམ་པར་གཅོད་ཚུལ་དུ་མ་བསྟན་པ་ནི། རྟགས་དེ་ཆོས་ཅན་གྱིས་ཁྱད་པར་དུ་བྱས་ཏེ་བཅད་པ་ནི་གཞན་དཔེའི་ཆོས་ཅན་ལ་ཡོད་པར་འགལ་ལ་ཁྱད་པར་དུ་མི་བྱེད་དེ་མི་གཅོད་ན་ཡང་རྗེས་སུ་དཔག་པར་བྱ་བའི་ཆོས་མ་ཡིན་པར་འགྱུར་ཏེ་རྒྱལ་པོའི་སྐྱེས་བུ་རྗེ་བོ་རྒྱལ་པོས་རྣམ་པར་བཅད་པས་གཞན་ན་མེད་པ་བཞིན་ནོ་ཞེ་ན་གཞན་ལ་ཡོད་པར་འགལ་བ་མ་ཡིན་ཏེ་མི་ལྡན་ཏེ་མ་འབྲེལ་བ་རྣམ་པར་གཅོད་པས་ཞེས་གསུངས་སོ། །རྣམ་པར་གཅོད་ཚུལ་དུ་མ་ཉིད་སྟོན་པ་ནི་བརྗོད་བྱེད་སྒྲའི་ཆོས་ཀྱི་ཚིག་ཕྲད་ནི། གང་ཞིག་རང་ལ་དོན་མེད་ཅིང་། །དོན་གྱི་མིང་ནི་གསལ་བྱེད་པ། །ཚིག་གི་ཕྲད་ཅེས་བྱ་བ་སྟེ། །དེ་ལྡན་ཕྲད་དང་བཅས་པ་ཡིན། །ཞེས་འབྱུང་བ་ཡིན་ནོ། །འདིར་ནི་ཉིད་དམ་ཁོ་ན་ཡིན་ཏེ་ཐ་དད་པར་བྱེད་པ་ཡིན་ནོ། །ཅི་འདྲ་བའི་ཐ་དད་པར་བྱེད་ཅེ་ན་དེ་ལ་མི་ལྡན་པ་དང་། གཞན་ལ་ལྡན་པ་དང་། དེ་ལ་གཏན་མི་ལྡན་ཏེ་མི་སྲིད་པ་རྣམ་པར་གཅོད་པ་སྟེ་འགོག་པར་བྱེད་དོ། །ཉིད་ཀྱི་སྒྲས་ནི་རྣམ་པར་གཅོད་པ་གསུམ་ཁོ་ནར་ངེས་པར་འཛིན་པ་ཡིན་ལ་དང་གི་སྒྲ་ནི་ཕྱི་མ་ཕྱི་མ་སྡུད་པ་ཡིན་ནོ། །ཡང་ཇི་ལྟར་ན་ཚིག་ཕྲད་གཅིག་གིས་དོན་འགལ་བ་གསུམ་སྟོན་པར་ནུས་ཞེ་ན་སྦྱར་ས་ཐ་དད་པ་ལས་སོ་ཞེས་སྟོན་པ་ནི་ཁྱད་པར་ཆོས་དང་ཁྱད་པར་ཅན་ཆོས་ཅན་དང་བྱ་བ་ནི་འབྱུང་འགྱུར་བརྗོད་པའི་སྒྲ་སྟེ་སྲིད་པའོ། །དེ་དག་དང་ལྷན་ཅིག་ཏུ་བརྗོད་པ་ནི་ལ་ལ་དུ་བ་ཡོད་པ་ཁོ་ནའོ། །དུ་བ་ནི་ལ་ཁོ་ན་ལ་ཡོད་དོ། །དུ་བ་ནི་ལ་ལ་སྲིད་པ་ཁོ་ན་ཡིན་ནོ་ཞེས་བརྗོད་པ་བཞིན་ནོ། །འདི་སྐད་དུ་ཚིག་ཕྲད་ནི་སྒྲའི་ཁམས་ཀྱི་

༼༡༢༦༽

དོན་གསལ་བར་བྱེད་པ་ཡིན་པས་དོན་དེ་དང་དེ་དག་དང་དེ་ལྟ་བུར་ཡོད་པར་ཁོ་ནའི་སྒྲས་གསལ་བར་བྱེད་དོ་ཞེས་སྟོན་པ་ཡིན་ནོ། །འོ་ན་ཚིག་ཕྲད་མ་སྦྱར་བའི་ཚེ་རྣམ་གཅོད་ཇི་ལྟར་རྟོགས་ཞེ་ན་གཉིས་པ་སྒྲ་མ་སྦྱར་ཀྱང་བརྗོད་འདོད་ལས་རྟོགས་པའི་ཚུལ་ནི། དེ་སྦྱར་མེད་ཀྱང་གང་དུ་རྗོད་པར་འདོད་པ་ལས་དེ་དང་དེའི་དོན་ནི་རྟོགས་པར་འགྱུར་བ་ཡིན་ཏེ་བརྗོད་འདོད་དང་ལྡན་པའི་ངག་ལ་ནི་འབྲས་བུ་རྣམ་གཅོད་ཡོད་པ་ཡིན་ལ་དེ་ཡང་གསུམ་ལས་མེད་པའི་ཕྱིར་རོ། །དཔེར་ན་ཆུ་འོན་ཅིག་ཅེས་སྨྲས་པ་ན་ཆུ་ལས་གཞན་པ་ཁྱེར་འོང་ན་ནི་ཆུ་སྨྲོས་པ་དོན་མེད་དོ། །ཁྱེར་ཏེ་མ་འོངས་ན་ནི་འོན་ཅིག་ཅེས་སྨྲོས་པ་དོན་མེད་པར་འགྱུར་རོ། །དེས་ན་འདི་ལ་ཆུ་ཁོ་ན་ཁྱེར་འོང་དགོས་པ་ཁོ་ན་ཡིན་ཞེས་མ་སྦྱར་ཀྱང་གཞན་དང་ཁྱེར་ཏེ་མི་འོང་བ་རྣམ་པར་བཅད་པ་གོ་བ་བཞིན་ནོ། །མ་བརྗོད་པའི་རྣམ་པར་གཅོད་པ་གསུམ་ཀ་དཔེས་སྟོན་པ་ནི་དཔེར་ན་ཞེས་བྱ་བ་ཡིན་ནོ། །འདི་ལ་གཞན་གྱིས་རྟོགས་པར་བྱ་བའི་དོན་དུ་ངག་སྨྲ་བ་ནི་ཕ་རོལ་གྱིས་གང་དོགས་པར་བྱས་པ་དེ་ཉིད་གཅད་དགོས་པ་ཡིན་ནོ། །དེ་ལ་སྔོན་རྒྱལ་པོ་སྐྱབས་སེང་ལ་བུ་ནག་པ་ཞེས་བྱ་བ་བྱུང་བ་དེ་ནི་འཕོང་སྐྱེན་པར་འཇིག་རྟེན་ན་གྲགས་པ་མེད་པས་འཕོང་མི་སྐྱེན་མི་དོགས་པ་གཅད་དགོས་པ་ཡིན་ནོ། །དེའི་བུ་སྲིད་སྒྲུབ་ནི་འཕོང་སྐྱེན་པར་གྲགས་པའི་ཕྱིར་མི་སྐྱེན་པའི་དོགས་པ་མེད་ལ་དེ་འདྲ་བའི་འཕོང་སྐྱེན་པ་གཞན་ལ་ཡོད་དམ་མེད་ཅེས་གཞན་དང་ཐུན་མོང་དུ་དོགས་པས་དེ་གཅད་དགོས་པ་ཡིན་ནོ། །སྔོན་པོ་ལས་གཞན་པའི་མཚོ་སྐྱེས་ནི་གྲུབ་ལ་སྔོན་པོ་མཚོ་སྐྱེས་ལ་སྲིད་དམ་མི་སྲིད་ཅེས་དོགས་པ་ན་དེ་གཅད་དགོས་པ་ཡིན་ནོ། །ཕྱོགས་འདིས་ངག་ཐམས་ཅད་ལ་རྣམ་གཅོད་གསུམ་བལྟ་སྟེ་སྲོག་ནར་འགྲོ་བའི་ལམ་ནི་འདི་ཡིན་ནོ་ཞེས་སྨྲས་པ་ན་དེ་ཉིད་མ་ཡིན་ནམ་སྙམ་པ་དང་གཞན་ཡིན་ནམ་སྙམ་པ་དང་དེ་ལས་དེར་ཕྱིན་པ་མི་སྲིད་དམ་སྙམ་པའི་དོགས་པ་གསུམ་གཅོད་པ་བཞིན་ཏེ་དེ་བཞིན་དུ་རྣམ་པ་གཞན་ལ་ཡང་སྦྱོར། གལ་ཏེ་འཕོང་སྐྱེན་ནོ་ཞེས་བྱ་བའི་ངག་ལས་ངག་དེའི་བརྗོད་བྱར་མ་གྱུར་པ་འཕོང་མི་སྐྱེན་པ་བཅད་པ་རྟོགས་ན་འོ་ན་ནི་གཏོང་ཕོད་པ་བཅད་པ་ཡང་རྟོགས་པར་འགྱུར་ཏེ་སྒྲའི་བརྗོད་བྱ་ལས་གཞན་ཡིན་པར་ཁྱད་པར་མེད་པའི་ཕྱིར་རོ་ཞེ་ན་རྣམ་པར་གཅོད་པར་བྱེད་པ་གསུམ་པོ་དེར་ཡང་རང་རང་གི་བརྗོད་བྱ་དང་འགལ་བའི་ཟླ་བོ་རྣམ་གཅོད་པའི་དོན་རྣམས་ལ་ནི་རྟོགས་པ་སྐྱེ་བར་འགྱུར་གྱི་གཞན་ཙམ་ནི་མ་ཡིན་ནོ། །དེ་ཅིའི་ཕྱིར་ཞེ་ན་འཇིག་རྟེན་ན་ཐ་དད་དུ་འབྱེད་པའི་ཚིག་ཕྲད་ཀྱིས་འགལ་ཟླ་ཉིད་གཅོད་ཀྱི་གཞན་ཙམ་ནི་མ་ཡིན་པ་དེ་ལྟར་གྲགས་པའི་ཕྱིར་རོ། །འདི་སྐད་དུ་དཔེར་ན་སྒྲ་ལས་དོན་ངེས་པར་རྟོགས་པ་འཇིག་རྟེན་གྱི་གྲགས་པའི་རྗེས་སུ་འབྲང་བ་ལས་རྒྱུ་མཚན་གཞན་མེད་པ་དེ་བཞིན་དུ་གཞན་བཅད་པ་རྟོགས་པ་

༼༡༢༧༽

ཡང་གྲགས་པ་ལས་ཞེས་སྟོན་པ་ཡིན་ནོ། །གྲགས་པ་ཉིད་ཀྱང་ཅིའི་ཕྱིར་ཞེ་ན་དེ་ལ་གཞན་ཙམ་གཅོད་པའི་ནུས་པ་མེད་ཀྱང་འགལ་ཟླ་གཅོད་པའི་ནུས་པ་ཡོད་པའི་ཕྱིར་རོ། །དེའང་ཅིའི་ཕྱིར་ཞེ་ན་སྒྲ་ནི་ཞེས་གསུངས་ཏེ་བརྗོད་འདོད་ལ་སྣང་བ་ཉིད་སྒྲས་བརྗོད་ཀྱི་མི་སྣང་བ་མ་ཡིན་ལ་བརྗོད་འདོད་ཀྱང་འགལ་ཟླ་བཅད་པ་ལ་ཞུགས་པའི་ཕྱིར་རོ། །འདི་ལྟར་འགལ་ཟླ་མི་གཅོད་ན་ནི་དེ་བརྗོད་པར་འདོད་པ་དོན་མེད་པར་འགྱུར་ཏེ་འགལ་ཟླ་མ་བཅད་པར་དེ་བསྟན་པར་མི་ནུས་ལ། གཞན་ཙམ་མ་བཅད་ཀྱང་དེ་བསྟན་པར་ནུས་པའི་ཕྱིར་རོ། །འདི་ལ་སློབ་དཔོན་ལྷ་དབང་བློ་བསྒྲུབ་བྱ་གཅིག་ཉིད་ལ་གཏན་ཚིགས་གསུམ་སྡུད་པར་བྱེད་པ་དེ་ནི་ལེགས་པར་མི་སྦྱོར་བ་ཡིན་ནོ། །གསུམ་པ་མི་ལྡན་རྣམ་གཅོད་ལ་སྐྱོན་མེད་པ་ནི་གང་གིས་འདི་གཞན་ལྡན་རྣམ་གཅོད་དུ་འགྱུར་བ་ཇི་ལྟར་སྲིད་སྒྲུབ་འཕོང་སྐྱེན་པར་གྲགས་ཟིན་པས་འཕོང་སྐྱེན་པ་གཞན་ལས་རྣམ་པར་གཅོད་དགོས་པ་དེ་ལྟར་གཏན་ཚིགས་ནི་ཆོས་ཅན་གྱི་ཆོས་སུ་སྔར་མ་གྲགས་ཏེ་རྟོག་གེའི་བསྟན་བཅོས་ལས་གཞན་གྱིས་སྔོན་དེ་ལྟར་མ་བཤད་པའི་ཕྱིར་རོ། །དེས་ན་ནག་པ་འཕོང་སྐྱེན་པ་དང་འདྲ་བར་འདི་མི་ལྡན་རྣམ་གཅོད་དུ་སྒྲུབ་པའི་སྒྲར་འགྱུར་རོ་ཞེས་སྟོན་པ་ནི་དེས་ན་མི་ལྡན་རྣམ་གཅོད་པས་ཆོས་ཅན་ཆོས་གཏན་ཚིགས་ཀྱི་ཁྱད་པར་སྟེ་གཅོད་བྱེད་དུ་བལྟའོ། །དེས་ན་ཆོས་ཅན་དེའི་ཁྱད་པར་དུ་བཅད་པ་ཅན་གྱི་ཆོས་དཔེ་ལ་རྗེས་འགྲོ་མེད་པའི་ཞེས་སྦྱར་རོ། །བཞི་པ་གཞན་ལྡན་རྣམ་གཅོད་ལ་སྐྱོན་བརྗོད་པ་ནི་གཞན་དང་ལྡན་པ་ཞེས་པ་སྟེ་འདི་ལྟར་སྒྲའི་བྱས་པ་གཅིག་གཏན་ཚིགས་དེར་འགྱུར་ན་གཞན་བུམ་པའི་བྱས་པ་གཏན་ཚིགས་དེ་ཉིད་མ་ཡིན་པར་འགྱུར་ན་རང་བཞིན་མཚུངས་པ་གཅིག་ལ་གཅིག་ནི་ཡིན་ལ་གཞན་ནི་མ་ཡིན་པ་ནི་མི་འཐད་པའི་ཕྱིར་རོ་ཞེས་བྱ་བ་ཡིན་གྱི་སློབ་དཔོན་དུལ་བའི་ལྷ་སྒྲ་བྱས་པ་ཡིན་ན་བུམ་པ་མ་བྱས་པར་འགྱུར་རོ་ཞེས་འཆད་པ་དེ་ནི་མ་ཡིན་ཏེ་རྗེས་སུ་དཔག་བྱ་ལ་ཡེ་མེད་པ་དེ་ནི་ཚུལ་དང་པོའི་གཏན་ཚིགས་ཡིན་ནོ་ཞེས་བྱ་བ་འདི་རྩ་བའི་དོན་ཡིན་གྱི་རྗེས་སུ་དཔག་བྱ་ལ་ཡོད་པ་དེ་ནི་བྱས་པ་ཡིན་ནོ་ཞེས་བྱ་བ་ནི་རྩ་བས་མ་སྨྲས་པས་དེ་ལ་རྣམ་གཅོད་གང་ཡིན་གྱི་རྩོད་པ་མེད་པའི་ཕྱིར་རོ། །སྐྱོན་གཞན་ཡང་ཁྱད་པར་དང་ཞེས་བྱ་བ་ནི་ཁོ་ནའི་སྒྲ་གང་དང་སྦྱར་ཀྱང་གཞན་ལྡན་རྣམ་གཅོད་དུ་འགྱུར་ན་ཚིག་ཕྲད་ཀྱི་སྦྱར་ས་ལ་ཁྱད་པར་མེད་པར་འགྱུར་རོ་ཞེས་བྱ་བའི་དོན་ཏོ། །ལྔ་པ་དེ་ཉིད་བསྒྲུབ་བྱའི་ཆོས་ལ་སྦྱོར་བ་ནི་རྟགས་མ་འབྲེལ་རྣམ་གཅོད་དུ་བསྟན་པ་འདིས་ནི་བསྒྲུབ་པར་བྱ་བའི་ཆོས་ལ་ཡང་མ་འབྲེལ་རྣམ་གཅོད་ཀྱི་རྒྱུ་མཚན་གྱིས་ཁྱད་པར་དང་ཁྱད་པར་ཅན་གྱི་དངོས་པོ་ངེས་པར་བྱའོ། །དེས་ན་ཆོས་ཅན་དེས་ཆོས་ཁྱད་པར་དུ་བཅད་ནས་ཡོད་ཀྱང་ཞེས་སྦྱར་རོ། །མི་ལྡན་རྣམ་གཅོད་ཀྱི་ཡོན་ཏན་གཞན་ཡང་སྟོན་པ་ནི་དེ་

༼༡༢༨༽

བཞིན་དུ་སྤྱི་ཞེས་པ་སྟེ་གྲུབ་ཟིན་སྒྲུབ་པའི་སྐྱོན་དུ་མི་འགྱུར་བ་ནི་མི་ལྡན་རྣམ་གཅོད་དུ་སྔར་མ་གྲུབ་པ་བསྒྲུབས་པའི་ཕྱིར་རོ། །དེའི་ཕྱིར་ཆོས་ཅན་ལ་མ་འབྲེལ་བ་རྣམ་པར་བཅད་པའི་ཆོས་ནི་བསྒྲུབ་བྱ་ཡིན་ལ་གང་གིས་ཀྱང་ཁྱད་པར་དུ་མ་བྱས་པའི་ཆོས་རྐྱང་པ་ནི་ཁྱབ་པ་སྟོན་པའི་དུས་སུ་བསྒྲུབ་བྱར་ཉེ་བར་བཏགས་པ་ཡིན་ཏེ་སྤྱི་ཡང་དེ་ཉིད་ཡིན་ནོ་ཞེས་བྱ་བ་ནི་སློབ་དཔོན་ཕྱོགས་ཀྱི་གླང་པོ་རྗེས་འབྲང་དང་བཅས་པའི་ལུགས་ཡིན་ནོ། །སྔོན་གྱི་སློབ་དཔོན་ཁ་ཅིག་ནི་ཆོས་རྐྱང་པ་བསྒྲུབ་བྱར་འདོད་ལ། ཡང་ཁ་ཅིག་ནི་རྟགས་དང་ཆོས་ཀྱི་འབྲེལ་པ་བསྒྲུབ་བྱར་འདོད་དེ་ཀུན་ལས་བཏུས་ལས། ཁ་ཅིག་གཏན་ཚིགས་མི་འཁྲུལ་བས། །ཆོས་གཞན་དཔག་པར་བྱ་བར་འདོད། །ཆོས་དང་ཆོས་ཅན་དག་གྲུབ་ཕྱིར། །འབྲེལ་བ་དཔག་བྱར་ཁ་ཅིག་འདོད། །ཅེས་འབྱུང་བ་ཡིན་ནོ། །དེ་ལ་ཆོས་རྐྱང་པ་དང་འབྲེལ་བ་ནི་གཞི་གཞན་དུ་གྲུབ་ཟིན་པའི་ཕྱིར། གྲུབ་ཟིན་སྒྲུབ་པའི་སྐྱོན་དུ་འགྱུར་ལ་ཚོགས་པ་བསྒྲུབ་བྱར་བྱེད་པ་ལ་ནི་སྐྱོན་མེད་པ་ཡིན་ནོ། །གསུམ་པ་ནི་ཆོས་ཅན་དེ་དང་མཚུངས་པའི་མཐུན་ཕྱོགས་ཉིད་ལ་ཡོད་པ་ཞེས་སྦྱར་ནས་ཆོས་ཅན་ལ་མེད་པར་ཐལ་བ་མ་ཡིན་ཏེ་གཞན་མི་མཐུན་ཕྱོགས་ལ་དགག་པའི་དོན་དུ་ངེས་གཟུང་བྱས་པའི་ཕྱིར་རོ། །གལ་ཏེ་གཞན་དུ་ཁྱད་པར་མེད་པ་ལ་གཅིག་ལ་འགོག་པ་གཞན་ལ་མི་འགོག་པ་དེ་གང་ལས་ཤེ་ན། ཆོས་ཅན་དེ་ལ་སྔར་ཡོད་པར་གྲུབ་པ་སྟེ་བསྟན་པ་དེ་ཉིད་དེ་དང་ཞེས་སྡུད་པ་དང་བཅས་པའི་ངེས་པར་གཟུང་བས་ནི་གཞན་མི་མཐུན་ཕྱོགས་ལ་ཡོད་པ་གཅོད་པ་ཡིན་གྱི་བསྡུས་པ་དེ་ལ་ཡོད་པ་ནི་མི་གཅོད་དེ་དེ་ལ་ཡོད་པར་བསྡུས་པ་ཉིད་མ་ཡིན་པར་ཐལ་བའི་ཕྱིར་རོ། །དེ་ཉིད་དཔེས་སྟོན་པ་ནི་དཔེར་ན་ཞེས་བྱ་བ་སྟེ་དྲང་སྲོང་རྒྱས་པའི་གཞུང་ལས་ན་ར་དང་ལྷན་ཅིག་བསྡུས་པའི་སྲེད་མེད་ཀྱི་བུའི་ངེས་གཟུང་གིས་དྲང་སྲོང་ནོར་ལྷ་ལ་བུ་གཞན་གཅོད་ཀྱི་ན་རིན་མི་གཅོད་དེ་ལྷན་ཅིག་ཏུ་བསྡུས་པ་དེ་བཀག་པར་ཐལ་བའི་ཕྱིར་རོ། །དེ་བཞིན་དུ་ལྷ་བྱིན་དང་ཆོས་སྦྱིན་ཁོ་ན་ལ་ཟན་བྱིན་ཅིག་ཅེས་བྱ་བ་འདིའང་ཡིན་ནོ། །ལྡོག་པའི་ཚུལ་བཤད་པ་ལ་དོན་བཞི་སྟེ། ངོ་བོ་ངེས་གཟུང་བ་དང་། དེ་ངེས་པར་བྱེད་པའི་ཚུལ་དང་། ལྡོག་པ་སྨྲོས་པའི་དགོས་པ་དང་། ལྡོག་པ་ལ་ལོག་རྟོགས་དགག་པའོ། །དང་པོ་ནི་འདི་ལ་བསྒྲུབ་པར་བྱ་བ་དང་། དེ་དང་རིགས་མཐུན་པ་ལ་ཡོད་པ་ཚུལ་གཉིས་དང་ལྡན་པའི་གཏན་ཚིགས་དེ་མཐུན་ཕྱོགས་དེའི་དངོས་པོ་མེད་པ་ལ་མེད་པ་ཉིད་ནི་ཚུལ་གསུམ་པ་སྟེ་ཞེས་སྦྱར་རོ། །

༼༡༢༩༽

གཉིས་པ་ནི་བསྒྲུབ་བྱ་ལས་དོན་གཞན་དང་དེའི་རང་བཞིན་དག་རབ་ཏུ་སྐྱེ་བ་སྟེ་འབྲས་བུ་དང་སྒྲུབ་པར་བྱེད་པ་དེ་ཙམ་དང་འབྲེལ་པ་མངོན་སུམ་དང་མ་དམིགས་པ་དང་གནོད་པ་ཅན་གྱིས་གྲུབ་ན་མི་མཐུན་དཔེ་ལ་བལྟར་རུང་བའི་ཡུལ་ཅན་གྱི་རྒྱུ་དང་ཁྱབ་པར་བྱེད་པའི་ངོ་བོ་མི་དམིགས་པས་དེ་དེ་ན་མེད་པ་འགྲུབ་པར་འགྱུར་གྱི་གཞན་མི་སྣང་བ་མི་དམིགས་པས་ནི་ལྡོག་པ་མ་ཡིན་ནོ། །དེ་ཉིད་ཀྱི་ཕྱིར་གང་དག་རྟགས་མི་མཐུན་ཕྱོགས་ལ་འཇུག་མི་སྲིད་པ་ལྡོག་པའི་ཚུལ་དུ་སྨྲ་བ་དེ་དག་ལ་མི་དམིགས་པ་གཉིས་ཀྱིས་ལྡོག་པ་མི་འགྲུབ་པར་འགྱུར་ཏེ་འབྲས་བུ་དང་ཁྱབ་བྱ་ཡོད་སར་མི་དམིགས་པ་གཉིས་མི་འགྲུབ་པའི་ཕྱིར་དང་། མེད་པར་གྲུབ་ཀྱང་དེ་གཉིས་དང་རྫས་གཅིག་པའི་ལྡོག་པ་མི་འགྲུབ་སྟེ་རྒྱ་མཚོར་མེ་མ་དམིགས་པས་དུ་བ་ཤེས་བྱ་མ་ཡིན་པ་ལ་འཇུག་མི་སྲིད་པའི་ལྡོག་པའང་འགྲུབ་པར་ཐལ་བའི་ཕྱིར་རོ། །འོ་ན་མི་དམིགས་པའི་ལྡོག་པ་ཇི་ལྟར་ངེས་པར་བྱེད་ཅེ་ན་བསྒྲུབ་བྱའི་ཆོས་མེད་པ་ལས་བཟློག་པ་ཡོད་པ་ལ་རྟགས་མ་དམིགས་པ་ལས་བཟློག་པ་མངོན་སུམ་འཇུག་པ་ཉིད་ལྡོག་པ་ངེས་པར་བྱེད་པ་ཡིན་ནོ། །འདི་ལྟར་དམིགས་པའི་རྒྱུ་གཞན་ཡོད་ཅིང་སྣང་རུང་གི་དངོས་པོ་ཡང་ཉེ་བ་ལ་གལ་ཏེ་མངོན་སུམ་མི་འཇུག་ན་ནི་འགར་ཡང་འཇུག་པར་མི་འགྱུར་ཏེ་མངོན་སུམ་ནི་དེ་ཙམ་གྱི་རྒྱུ་མཚན་ཅན་ཡིན་པའི་ཕྱིར་རོ། །དེའི་ཕྱིར་ལ་ལར་རྒྱུ་མཚན་དེ་ཙམ་གྱིས་མངོན་སུམ་འཇུག་ན་ནི་འདིར་ཡང་དངོས་པོ་དེ་ཡོད་ན་འཇུག་པར་འགྱུར་རོ་ཞེས་ལྡོག་པ་ངེས་སོ། །དེས་ན་སྣང་རུང་གི་ཡོད་པ་ལ་དམིགས་པས་ཁྱབ་པའི་ཕྱིར་ཁྱབ་བྱེད་དམིགས་པ་མེད་པ་ལས་ཁྱབ་བྱ་དོན་མེད་པར་ངེས་པ་ཡིན་ནོ། །གསུམ་པ་ལ་དང་པོ་གཞན་ཕྱོགས་དགག་པ་ནི་སློབ་དཔོན་དབང་ཕྱུག་སྡེ་ན་རེ། དེ་དང་མཐུན་པ་ཉིད་ལ་ཡོད་པ་ཞེས་བྱ་བ་དེ་ཙམ་གྱིས་མི་མཐུན་ཕྱོགས་ལས་ལྡོག་པ་ཡང་གཏན་ཚིགས་ཀྱི་མཚན་ཉིད་དུ་གྲུབ་པས་མེད་པ་ལ་མེད་པ་ཉིད་བརྗོད་པ་ནི་དོན་མེད་པ་ཡིན་མོད་ཀྱི་ཡང་དེ་བརྗོད་པ་ནི་ངེས་པར་བྱ་བའི་ཕྱིར་ཡིན་ནོ། །ཇི་ལྟར་དུ་ངེས་པར་བྱ་བའི་ཕྱིར་ཞེ་ན་མི་མཐུན་ཕྱོགས་གསུམ་ལས་མེད་པ་མི་མཐུན་ཕྱོགས་ཁོ་ན་ལ་རྟགས་མེད་པ་ཉིད་ལྡོག་པ་ཡིན་གྱི་གཞན་གཉིས་ལ་མེད་པ་ནི་ལྡོག་པ་མ་ཡིན་ནོ་ཞེས་བྱ་བར་རོ། །དེ་ཅིའི་ཕྱིར་ཞེ་ན་འདི་ལྟར་གཞན་པ་མི་མཐུན་ཕྱོགས་ཡིན་ན་ནི་བྱས་པ་མི་རྟག་པ་ལས་ཆོས་གཞན་ལུས་ཅན་ལ་ཞུགས་པས་གཏན་ཚིགས་ཡང་དག་མི་སྲིད་པར་འགྱུར་བའི་ཕྱིར་དང་། འགལ་བ་ཙམ་མི་མཐུན་ཕྱོགས་ཡིན་ན་ཡང་མེས་དྲོ་བ་མི་རྟོགས་པར་འགྱུར་ཏེ་གྲང་བའི་རེག་པ་ཁོ་ན་མི་མཐུན་ཕྱོགས་ཡིན་པས་དེ་ཁོ་ན་ལས་ལྡོག་དགོས་ལ། དེ་ནི་རེག་བྱ་བཏང་སྙོམས་པ་ལ་ཞུགས་

༼༡༣༠༽

པ་ལ་ལྟོས་པའི་ཕྱིར་རོ་ཞེས་ཟེར་ཏེ་ཇི་སྐད་དུ་དེས་བྱས་པའི་ཀུན་ལས་བཏུས་ཀྱི་འགྲེལ་པ་ལས་འགལ་བ་ལས་རྣམ་པར་གཅོད་པར་ཐལ་བའི་ཕྱིར་དང་། གཏན་ཚིགས་མེད་པར་འགྱུར་བའི་ཕྱིར་རོ་ཞེས་བཤད་པ་ཡིན་ནོ། །འདི་སློབ་དཔོན་གྱིས་མེད་པ་ལ་མེད་པར་བཤད་པའི་དོན་དེ་ལྟར་དུ་རྟོག་པ་དེ་ལ་ཆོས་གཞན་ལུས་ཅན་ལ་བྱས་པ་ཡོད་པ་འགོག་པ་སྟེ་དགག་དགོས་སམ་སྙམ་པའི་དོགས་པ་ནི་མེད་དོ། །དེ་ཅིའི་ཕྱིར་ཞེ་ན་དེ་ལྟ་ན་ནི་བྱས་པ་མི་རྟག་པ་ལ་སོགས་པའི་ཆོས་གཅིག་ཁོ་ན་ལ་ཡོད་པར་འགྱུར་ན་དེ་ནི་མི་སྲིད་པ་ཉིད་ཀྱི་གཏན་ཚིགས་ཀྱི་ཕྱིར་རོ། །དགོངས་པ་ནི་འདི་ཡིན་ཏེ་གཞན་པ་གང་ཞིག་བསྒྲུབ་བྱའི་ཆོས་དང་བྲལ་བ་དེ་ནི་མི་མཐུན་ཕྱོགས་ཡིན་ལ་ལུས་ཅན་མ་བྲལ་བའི་ཕྱིར་མཐུན་ཕྱོགས་ཉིད་ཡིན་ཏེ་དེའི་ཕྱིར་གཏན་ཚིགས་མི་སྲིད་པར་ཐལ་བའི་སྐྱོན་མེད་པ་ཡིན་ནོ། །གང་ཡང་འགལ་བ་ལས་རྣམ་པར་གཅོད་པར་ཐལ་ལོ་ཞེས་གང་སྨྲས་པ་དེ་ཡང་མི་རིགས་ཏེ་གང་གི་ཕྱིར་འགལ་བ་ལ་གཏན་ཚིགས་འགོག་པ་དེ་ཡང་གལ་ཏེ་དེ་ཁོ་ན་ལ་བྱེ་བྲག་ཏུ་འགོག་པར་འདོད་ན་ནི་སྐྱོན་དུ་འགྱུར་རོ། །ཅི་འདྲ་བའི་ཞེ་ན་འགལ་བ་ཁོ་ན་མི་མཐུན་ཕྱོགས་ཡིན་པ་གང་གིས་དེ་ཁོ་ན་ལས་མེའི་གཏན་ཚིགས་ལྡོག་པའི་ཕྱིར་བཏང་སྙོམས་པ་ལས་ནི་མ་ཡིན་པས་མེས་དྲོ་བ་རྟོགས་པར་མི་འགྱུར་བའི་སྐྱོན་དུ་འགྱུར་བ་ཡིན་ན་དེ་དང་མཐུན་པ་ཁོ་ན་ལ་ཡོད་པ་ཞེས་བརྗོད་པས་ནི་འགལ་བ་ཁོ་ན་མི་མཐུན་ཕྱོགས་སུ་མི་འགྱུར་ཏེ་འོན་ཀྱང་ཆོས་ཅན་དེ་དང་མཐུན་པ་ལས་ལྡོག་པ་མེད་པ་མི་མཐུན་ཕྱོགས་ཀྱང་དེ་ཉིད་ཡིན་ཏེ་ཡང་གི་སྒྲས་ནི་གཞན་པ་ཡང་གཟུང་ངོ་། །ཡིན་པ་དེས་ན་འདི་ལ་འགལ་བ་ལས་རྣམ་པར་གཅོད་པར་ཐལ་ལོ་ཞེས་ཁྱེད་ཀྱིས་གང་བརྗོད་པའི་སྐྱོན་དེ་ནི་མེད་པའི་ཕྱིར་སྐྱོན་དེ་སྤང་བའི་ཕྱིར་ཚུལ་གསུམ་པ་ནི་མི་བརྗོད་པ་ཉིད་དུ་འགྱུར་རོ་ཞེས་བྱ་བ་ནི་ཚིག་རྣམ་པར་སྦྱར་བ་ཡིན་ནོ། །གཞུང་འདི་ལ་སློབ་དཔོན་གྱི་དགོངས་པ་ནི་འདི་ཡིན་ཏེ་སློབ་དཔོན་ཕྱོགས་ཀྱི་གླང་པོས་མེད་པ་ལ་མེད་པ་ཉིད་ཅེས་བཤད་པའི་དོན་ནི་བསྒྲུབ་བྱའི་ཆོས་མེད་པ་ཙམ་ལ་རྟགས་མེད་པ་ནི་གཏན་ཚིགས་ཀྱི་ལྡོག་པ་ཡིན་ལ་མེད་པ་དང་གཞན་པ་དང་འགལ་བ་དག་ཀྱང་མེད་པ་ཙམ་དུ་འདྲ་བའི་ཕྱིར་ཐམས་ཅད་ཀྱང་མི་མཐུན་ཕྱོགས་ཡིན་ནོ། །འགལ་བ་ཁོ་ན་མི་མཐུན་ཕྱོགས་ཡིན་ན་དེ་ཁོ་ན་འགོག་པར་འགྱུར་ལ། གཞན་པ་ཙམ་མི་མཐུན་ཕྱོགས་ཡིན་ན་ཡང་བྱས་པ་མི་རྟག་ལ་གཏན་ཚིགས་མ་ཡིན་པར་འགྱུར་ཏེ་ལྡོག་པའི་ཡུལ་མི་རྟག་པ་ལས་གཞན་ནི་མེད་པ་ཁོ་ན་ཡིན་པའི་ཕྱིར་རོ། །ལྡོག་པ་གཞན་ལ་ནི་བྱས་པ་ཞུགས་པ་མ་ཡིན་གྱི་འོན་ཀྱང་དེ་དང་ལྡན་པའི་བུམ་པ་ལ་སོགས་པ་ལ་ཡིན་ནོ། །དེ་ཡང་ལུས་ཅན་ཉིད་ཡིན་ནོ་ཞེ་ན་དེ་ལྟ་ན་ནི་དེ་དང་ལྡན་པས་མི་མཐུན་ཕྱོགས་ཡིན་ལ་མི་རྟག་པ་དང་ལྡན་པས་མཐུན་ཕྱོགས་སུའང་འགྱུར་ན་དེ་ལྟར་ནི་

༼༡༣༡༽

བྱ་བར་ནུས་པ་མ་ཡིན་ཏེ་རིགས་དང་ལྡན་པས་བྲམ་ཟེ་ཡིན་ལ་བསྔོ་བསངས་དང་ལྡན་པས་དེ་མ་ཡིན་པར་ནི་གཞན་པར་མི་ནུས་པ་བཞིན་ནོ། །དེས་ན་གང་མི་རྟག་པ་དང་མི་ལྡན་པ་དེ་མི་མཐུན་ཕྱོགས་ཡིན་གྱི་ལྡན་པ་ནི་མ་ཡིན་ནོ་ཞེས་གནས་སོ། །གཉིས་པ་རང་ལུགས་གཞག་པ་ནི། འོ་ན་མེད་པ་ལ་མེད་པ་ཉིད་བརྗོད་པའི་དགོས་པ་གང་ཡིན་ཞེ་ན་རྗེས་སུ་འགྲོ་ལྡོག་གི་སྦྱོར་བ་བསྟན་པའི་དོན་ཡིན་པའི་ཕྱིར་དེ་སྨྲོས་པ་དོན་མེད་པའི་སྐྱོན་མེད་དོ། །ཅི་འདྲ་བའི་སྦྱོར་བ་ཞེ་ན་རྗེས་སུ་འགྲོ་བ་དང་ལྡོག་པ་དག་ལས་ཐམས་ཅད་ཉེ་བར་བསྡུས་པའི་ཁྱབ་པ་ཞེས་གསུངས་ཏེ་དོན་གྱིས་གོ་བ་ནི་ཤུགས་ལའོ། །ཁྱབ་པ་དང་ལྡན་པ་གཅིག་བརྗོད་པས་གཉིས་པ་འཕེན་པ་དེའི་ཕྱིར་ཞེས་སྦྱར་རོ། །དགོངས་པ་ནི་འདི་ཡིན་ཏེ་རྗེས་སུ་འགྲོ་ལྡོག་གི་ཁྱབ་པ་ནི་ངེས་གཟུང་གིས་ཕན་ཚུན་གོ་བར་བྱ་བ་ཡིན་ཏེ་ངེས་གཟུང་མེད་པའི་སྦྱོར་བ་ནི་ཕྱོགས་གཉིས་ལ་ཡོད་མེད་ཙམ་བརྗོད་པར་འགྱུར་རོ། །དེ་ཡང་ཤིང་ཁུང་གཅིག་ལས་སྐྱེས་པ་ལ་སོགས་པ་ལ་ཡང་ཡོད་པས་དེ་གཅད་པའི་ཕྱིར་མཐུན་ཕྱོགས་ཁོ་ན་ལ་ཡོད་པ་དང་མི་མཐུན་ཕྱོགས་ཁོ་ན་ལ་མེད་པ་དེ་གཏན་ཚིགས་ཡིན་ནོ་ཞེས་གསུངས་སོ། །དེ་ལ་གཏན་ཚིགས་མཐུན་པའི་ཕྱོགས་ཉིད་ལ་ཡོད་པ་ནི་དེ་དང་འབྲེལ་བ་ལས་ཡིན་ཞིང་དེ་ཉིད་ཀྱིས་མི་མཐུན་ཕྱོགས་ལས་ལྡོག་པ་ཡིན་ནོ། །མི་མཐུན་ཕྱོགས་ལས་ངེས་པར་ལྡོག་པ་ཡང་མཐུན་ཕྱོགས་ཁོ་ན་དང་འབྲེལ་བ་ལས་ཡིན་ལ་འབྲེལ་བ་ཡང་རྗེས་འགྲོ་དང་གཅིག་ཡིན་པའི་ཕྱིར་རྗེས་སུ་འགྲོ་ལྡོག་ནི་གཅིག་བརྗོད་པས་གཉིས་པ་འཕེན་པས་གཅིག་ཉིད་སྦྱར་གྱི་གཉིས་ཀ་ནི་མ་ཡིན་ནོ། །དེས་ན་གཏན་ཚིགས་ཡང་དག་གི་སྦྱོར་བ་ནི་ངེས་གཟུང་དང་ལྡན་པར་སྦྱར་བར་བྱའོ་ཞེས་བསླབ་པའི་ཕྱིར་ངག་གཉིས་ཀ་ངེས་གཟུང་དང་བཅས་པར་གསུངས་པ་ཡིན་ནོ། །བཞི་པ་ལ་གསུམ་སྟེ་མཉན་བྱ་ལ་ལྡོག་པ་དགག་པ་དང་། ཚུལ་གཉིས་སུ་ཐལ་བ་སྤང་བ་དང་། མེད་པ་ལྡོག་གཞིར་མི་འདོད་པ་དགག་པའོ། །དང་པོ་ནི་གལ་ཏེ་མཉན་པར་བྱ་བ་ཉིད་ལྡོག་པ་ཅན་ཡིན་ཡང་གོ་བར་བྱེད་པ་ཉིད་མ་ཡིན་པའི་ཕྱིར་ལྡོག་པ་རྟོགས་པས་རྗེས་འགྲོ་རྟོགས་པ་ནི་འཁྲུལ་བ་ཡིན་ནོ་ཞེ་ན། དེ་ནི་གོ་བར་བྱེད་པ་མ་ཡིན་ཏེ་ལྡོག་པ་མེད་པའི་ཕྱིར་རོ། །དེ་ནི་རྟག་མི་རྟག་འགའ་ལས་ཀྱང་ལྡོག་པ་མ་ཡིན་ནོ། །དེ་ཅིའི་ཕྱིར་ཞེ་ན་དེ་གང་ལས་ལྡོག་པ་དེ་ལ་ནི་ཐེ་ཚོམ་སྐྱེད་པར་མི་འགྱུར་ཏེ་འོན་ཀྱང་རང་ཉིད་ཡོད་པས་དེ་མེད་པས་གོ་བར་འགྱུར་ལ་འགལ་ཟླ་མེད་པར་གོ་ན་ཡང་ཅིག་ཤོས་ཡོད་པར་གོ་བར་འགྱུར་བའི་ཕྱིར་དེས་ཐེ་ཚོམ་སྒྲུབ་པར་མི་འགྱུར་ན་འདི་ནི་ཐེ་ཚོམ་སྒྲུབ་པར་བྱེད་པའི་ཕྱིར་རོ། །རྟགས་གང་ཞིག་གང་ལ་ཐེ་ཚོམ་སྐྱེད་པར་བྱེད་པ་དེ་ནི་ལྡོག་པ་ཅན་མ་ཡིན་ཏེ་དཔེར་ན་སྨྲ་བས་ཐམས་ཅད་མཁྱེན་པ་འགོག་པ་བཞིན་ནོ། །མཉན་པར་བྱ་བ་ཡང་རང་ཡུལ་ལ་ཐེ་ཚོམ་

༼༡༣༢༽

སྐྱེད་པར་བྱེད་དོ་ཞེས་བྱ་བ་ནི་ཁྱབ་པར་བྱེད་འགལ་བ་དམིགས་པ་ཡིན་ནོ། །ལྡོག་པ་དང་ལྡན་པ་ཞེས་བྱ་བས་ནི་དེ་ཉིད་གསལ་བར་སྟོན་པར་བྱེད་དེ་བྱས་པ་རྟག་པ་ལས་ལྡོག་པའི་ཕྱིར་རང་གི་ཡུལ་རྟག་པར་ཐེ་ཚོམ་མི་ཟ་ལ་དེ་ལ་ཐེ་ཚོམ་མེད་ན་ནི་དེ་སྤངས་པའི་མི་རྟག་པ་ལའང་ཐེ་ཚོམ་མེད་དེ་དེའི་ཕྱིར་གང་ལ་ལྡོག་པ་ཡོད་པ་དེ་ནི་ཐེ་ཚོམ་གྱི་རྒྱུ་མ་ཡིན་ལ། གང་ཞིག་ཐེ་ཚོམ་གྱི་རྒྱུ་ཡིན་པ་དེ་ནི་ཐམས་ཅད་ལས་ལྡོག་པར་ཐེ་ཚོམ་དུ་འགྱུར་བ་ཡིན་ནོ། །གལ་ཏེ་མཉན་པར་བྱ་བ་རྟག་པ་ལས་ལྡོག་པས་དེ་ལ་ཐེ་ཚོམ་མེད་ཀྱང་མི་རྟག་པ་ལ་ཐེ་ཚོམ་སྐྱེད་པ་ཡིན་ནོ་ཞེ་ན་མཉན་པར་བྱ་བ་ནི་དངོས་པོའི་ཆོས་ཡིན་ལ། དེ་ནི་དངོས་པོ་ཐམས་ཅད་ལས་ལྡོག་པར་འགལ་ཏེ་དངོས་པོའི་ཆོས་ཉིད་མ་ཡིན་པར་ཐལ་བའི་ཕྱིར་རོ། །དེས་ན་དེ་རྟགས་པ་ལས་ལྡོག་ན་ནི་མི་རྟག་པ་ལ་ངེས་པར་ཞུགས་པར་ཐལ་ཏེ་ཕུང་པོ་གསུམ་པ་མེད་པའི་ཕྱིར་རོ། །དེ་ལྟ་ནའང་དེ་ལ་ཐེ་ཚོམ་མི་སྐྱེད་པར་འགྱུར་ཏེ་གང་ལ་ཞུགས་པ་དེ་ཉེ་བར་འཇོག་པའི་ཕྱིར་རོ། །དེས་ན་དངོས་པོའི་ཆོས་རྣམས་གཅིག་ལས་ལྡོག་ན་ནི་གཞན་ལ་ངེས་པར་ཞུགས་པས་དེ་ལ་ཐེ་ཚོམ་མེད་ལ་གང་ཞིག་གང་ལས་ཀྱང་ལྡོག་པར་མ་ངེས་པ་དེ་ནི་གཉིས་ཀ་ལ་འཇུག་པར་དོགས་པས་ཐེ་ཚོམ་གྱི་རྒྱུ་ཉིད་དོ། །དེ་ཉིད་སྨྲས་པ་ནི་དེས་ན་གཉིས་ཀ་ལ་ཡོད་པར་དོགས་པ་ཞེས་བྱ་བ་ཡིན་ནོ། །འོ་ན་ཀུན་ལས་བཏུས་ལས་མཉན་བྱས་རྟག་པ་སྒྲུབ་ན་ཕྱོགས་ཆོས་དང་ལྡོག་པའི་ཚུལ་གཉིས་དང་ལྡན་པར་བཤད་པ་དང་འགལ་ལོ་ཞེ་ན། འདི་གང་ལ་ཡང་རྗེས་སུ་འགྲོ་བ་མ་མཐོང་བའི་ཕྱིར་ཞེས་གསུངས་ཏེ་འདི་སྐད་དུ་ལྡོག་པའི་སྒྲ་འདི་ནི་མི་མཐུན་ཕྱོགས་ལ་རྗེས་སུ་འགྲོ་བ་མཐོང་བ་འགོག་པ་ལྷུར་བྱེད་པ་ཡིན་གྱི་ལྡོག་པ་ངེས་པ་སྟོན་པ་ནི་མ་ཡིན་ཏེ། ཀུན་ལས་བཏུས་ལས། ཚུལ་རེ་རེ་དང་གཉིས་གཉིས་པ། །རྟགས་དོན་མེད་པར་དོན་གྱིས་བྱས། །ཞེས་འབྱུང་བའི་ཕྱིར་རོ། །དེས་ན་རྗེས་འགྲོ་མེད་པའི་ཕྱིར་ལྡོག་པའི་རྣམ་པ་འདི་ལྟ་བུ་ཞེས་གསུངས་ཏེ་བརྗོད་ཟིན་པ་ནི་དོན་གཞན་དང་ཞེས་བྱ་བ་དེར་རོ། །སྒྲུབ་པར་བྱེད་པ་ནི་ལྡོག་པའི་འོ། །དེའི་ཕྱིར་བདག་གཅིག་པ་དང་དེ་ལས་བྱུང་བ་ངེས་པ་ཉིད་ཀྱིས་ལྡོག་པ་ངེས་པའི་ཕྱིར་རྗེས་འགྲོ་མེད་པའི་ལྡོག་པ་ངེས་པ་ནི་ཡོད་པ་མ་ཡིན་ནོ། །འདི་ལ་སློབ་དཔོན་ཤན་ཏི་བ་ལ་སོགས་པ་ཡོད་པ་ཙམ་རྟག་པ་ལ་གནོད་པ་ཅན་གྱིས་ཁེགས་པ་ན་མཉན་བྱའི་ཡོད་པའང་ཁེགས་ལ་རྟག་པ་ལ་ཁེགས་ན་ཕུང་པོ་གསུམ་པ་མེད་པས་མི་རྟག་པས་ཁྱབ་པ་འགྲུབ་པའི་ཕྱིར་འདི་མཁས་པ་ལ་གཏན་ཚིགས་ཡིན་ཏེ་རྣམ་འགྲེལ་ལས། དཔེ་ལ་དེ་ཡི་ངོ་བོ་དང་། །རྒྱུ་དངོས་དེ་དག་མི་ཤེས་ལ། །སྟོན་ཏེ་མཁས་པ་རྣམས་ལ་ནི། །གཏན་ཚིགས་འབའ་ཞིག་བརྗོད་པར་ཟད། །ཅེས་འབྱུང་བའི་ཕྱིར་ཏེ་མཁས་པ་ནི་གནོད་པ་ཅན་ཤེས་པ་ཡིན་ནོ་ཞེས་ཟེར་བ་དེ་ནི་མདོ་དང་

༼༡༣༣༽

རྣམ་འགྲེལ་མཛད་པ་གཉིས་ཀའི་བཞེད་པ་མ་ཡིན་ཏེ། འདི་ལྟར་མཉན་པར་བྱ་བ་ཙམ་ནི་སྒྲ་སྙན་གྱིས་འཁྲུལ་བ་ཡིན་ཞིང་། མཉན་བྱའི་དངོས་པོ་ནི་སྒྲ་དང་ལྡོག་པ་ཐ་དད་མེད་པའི་ཕྱིར་དང་། ཅི་སྟེ་ཡོད་ན་ཡང་གཏན་ཚིགས་རྣམས་ནི་རང་ལ་ཁྱབ་པ་གྲུབ་ནས་གཞན་དེ་ལྟར་དུ་སྒྲུབ་པར་བྱེད་པ་ཡིན་ན་གནོད་པ་ཅན་གྱིས་མཉན་བྱ་ལ་མི་རྟག་པས་ཁྱབ་པ་གྲུབ་པའི་ཚེ་སྒྲའང་མི་རྟག་པར་གྲུབ་པའི་ཕྱིར་དེས་གཞན་ཅི་ཞིག་སྒྲུབ་ཏུ་ཡོད། གང་ཞིག་རྟགས་ཀྱིས་ཚུལ་གྲུབ་པའི་དུས་སུ་མ་གྲུབ་པ་དེ་ནི་རྟགས་ཀྱིས་བསྒྲུབ་པར་བྱ་བ་ཡིན་ན་སྒྲའི་མི་རྟག་པ་ཉིད་ནི་མཉན་བྱའི་རྗེས་འགྲོ་གྲུབ་པའི་དུས་ཉིད་ན་གྲུབ་པས་མཉན་བྱའི་རྟགས་ལ་མི་ལྟོས་སོ། །དེ་ལྟར་ཡོད་པ་ལའང་མཚུངས་པ་ནི་མ་ཡིན་ཏེ་ཡོད་པ་མི་རྟག་པར་གྲུབ་པ་ལ་སྒྲ་མི་རྟག་པར་གྲུབ་པས་ཁྱབ་པ་མེད་པའི་ཕྱིར་རོ། །དེའི་ཕྱིར་མཉན་བྱའམ་གཞན་ཡང་རུང་སྟེ་གང་ཞིག་ཐུན་མོང་མ་ཡིན་པ་དེ་ནི་གོ་བར་བྱེད་པ་མ་ཡིན་ཏེ་ཁྱབ་པ་གྲུབ་པའི་ཚེ་བསྒྲུབ་བྱ་གྲུབ་པས་གཏན་ཚིགས་ལ་བྱེད་པ་མེད་པའི་ཕྱིར་རོ། །དེ་ཉིད་ཀྱི་ཕྱིར་ཀུན་ལས་བཏུས་ལས། གང་དག་ཐུན་མོང་མིན་པ་དང་། །སྤྱི་དང་འགལ་བ་མི་འཁྲུལ་བའི། །ཆོས་རྣམས་ཐམས་ཅད་དུ་དེ་ལ། །ཐེ་ཚོམ་སྐྱེད་པའི་རྟགས་རྣམས་ཡིན། །ཞེས་བཤད་དོ། །གཉིས་པ་ནི་ཚུལ་གཉིས་སྒྲ་གཅིག་གིས་སྟོན་པ་འོ་ན་ཞེས་བྱ་བ་ལ་དེ་ལྟར་འགྱུར་བ་མ་ཡིན་ཏེ་ཞེས་གསུངས་ཏེ་ཐ་དད་པ་ནི་གཞལ་བྱ་ལ་རྗེས་འགྲོ་ཡོད་ཀྱང་ལྡོག་པ་མེད་པའི་ཕྱིར་དང་། རྗེས་འགྲོ་ནི་རྟགས་ཡོད་པ་དང་ལྡོག་པ་ནི་རྟགས་མེད་པ་ཡིན་པའི་ཕྱིར་ཏེ། ཇི་སྐད་དུ་རིགས་པའི་ཐིགས་པ་ལས་རྗེས་སུ་འགྲོ་བ་དང་ལྡོག་པ་གཉིས་ནི་ཕན་ཚུན་རྣམ་པར་གཅོད་པའི་ངོ་བོ་ཁོ་ན་ཡིན་པའི་ཕྱིར་རོ་ཞེས་འབྱུང་བ་ཡིན་ནོ། །དེའི་ཕྱིར་གང་དག་ཚུལ་གསུམ་ངོ་བོ་གཅིག་ཏུ་སྨྲ་བ་དེ་དག་གིས་ནི་རིགས་པའི་ཐིགས་པ་ལ་ཡང་འབད་པ་མ་བྱས་པར་ངེས་སོ། །དེས་ན་གང་ཞིག་གྲུབ་པ་ན་གང་གིས་ཁྱད་པར་མ་གྲུབ་པ་ཞེས་བྱ་བ་དེ་ནི་འདིར་ཡང་དགོད་པར་བྱ་བ་ཡིན་ཏེ་གཞི་ཐ་དད་ཀྱི་སྒྲུབ་པ་དང་དགག་པ་དག་ནི་བློ་གཅིག་གིས་དུས་གཅིག་ལ་མི་འགྲུབ་པའི་ཕྱིར་རོ། །དེས་ན་སྒྲའི་སྦྱོར་བ་བསྡུས་ཏེ་བརྗོད་པར་བྱའི་སྦྱོར་བ་གཅིག་གིས་བརྗོད་པའི་དོན་གྱི་ཚུལ་ཞེས་ཚིག་རྣམ་པར་སྦྱར་རོ། །ངག་གཅིག་གིས་སྟོན་པ་ལ་རིགས་པའི་སྒོའི་ལུང་འགོད་པ་ནི་དེ་སྐད་དུ་ཞེས་པ་སྟེ་ཡང་ནའི་སྒྲ་ནི་དེ་ཉིད་ལས་འགའ་ཞིག་ལ་འགའ་ཞིག་རབ་ཏུ་གྲགས་པར་འགྱུར་བས་གང་ཡང་རུང་བ་སྨྲས་པ་ཡང་སྒྲུབ་པ་ཡིན་ནོ་ཞེས་བཤད་ནས་ཡང་ན་ཞེས་འབྱུང་བ་ཡིན་ཏེ་སྔར་མ་གྲགས་ཀྱང་ཤུགས་ལ་གོ་བས་གཉིས་ཀ་བརྗོད་མི་དགོས་ཞེས་བྱ་བའི་དོན་ཏོ། །གསུམ་པ་ལ་དོན་གསུམ་ཡོད་པའི་དང་པོ་རྩོད་པ་སྨྲ་བ་པོའི་གང་ཟག་སྨད་པ་ནི་རྐང་མིག་གི་རྗེས་སུ་

༼༡༣༤༽

འབྲང་བའི་གསལ་བྱེད་པ་གཞན་དག་མེད་པ་ལ་མེད་པ་ཉིད་ཀྱི་ལྡོག་པ་དེ་ནི་མི་འགྲུབ་སྟེ་མེད་པ་ནི་གནས་གཞིའི་ནུས་པ་དང་། སོགས་པ་སྟེ་འབྱུང་ཁུངས་ལ་སོགས་པའི་ནུས་པ་ཅན་དུ་མི་འཐད་པའི་ཕྱིར་དེ་ཡོད་པའམ་མེད་པའི་གཞིར་མི་རུང་བ་ཡིན་ནོ། །དེས་ན་ནམ་མཁའ་མེད་པར་སྨྲ་བའི་སངས་རྒྱས་པ་འགའ་ཞིག་ལ་བྱས་པའི་གཏན་ཚིགས་མ་ངེས་པ་ཡིན་ཏེ་ལྡོག་པ་མེད་པའི་ཕྱིར་རོ་ཞེས་ཟེར་རོ། །དེ་ལ་རེ་ཤིག་བཞད་གད་དུ་བྱེད་པ་ནི་རེ་ཤིག་ཅེས་པ་སྟེ་ཕྱུགས་རྣམས་ནི་སྔ་མ་མི་དྲན་ཞིང་ཕྱི་མ་ཅིར་འགྱུར་མི་ཤེས་ཀྱང་མི་རིགས་པར་མཐོང་ན་དེ་ལ་མི་སྤྱོད་པ་ཡིན་ན་འདི་ནི་གཞན་གྱི་དེ་ནི་མི་རིགས་སོ་ཞེས་འགོག་པ་དེའི་ཚེ་རང་སྤྱོད་པའི་ཕྱིར་ཕྱུགས་པས་ཀྱང་བླུན་པ་ཡིན་ནོ། །སློབ་དཔོན་ཕྱོགས་ཀྱི་གླང་པོ་ལ་སོགས་པ་ཆེན་པོའི་ཡང་ཆེན་པོ་ལ་སྨོད་པའི་ཕྱིར་འདི་ལས་བདག་ཉིད་མི་ཤེས་པ་གཞན་ཅི་ཡོད་དེ་དེའི་བྱ་བ་ནི་དེ་ཙམ་ཡིན་པའི་ཕྱིར་རོ། །གཉིས་པ་བརྗོད་བྱེད་ཀྱི་སྒྲ་འགལ་བ་ནི། །འདི་ལྡོག་པའི་དོན་སྟོན་པར་བྱེད་པའི་ཚིག་མེད་པ་ལ་མེད་པ་ཉིད་མི་འཐད་ཅེས་བྱ་བ་ལ་སོགས་པ་དེ་ཉིད་ཀྱིས་མེད་པ་ལ་ཐ་སྙད་མི་འཐད་པར་སྟོན་ཅིང་ཞེས་བྱ་བས་ནི་རང་ཉིད་མེད་པ་ལ་སྤྱོད་པ་བསྟན་ནོ། །གཞན་དག་དེ་ལ་ཐ་སྙད་བྱེད་པ་འགོག་པའི་ཕྱིར་ཞེས་བྱ་བས་ནི་གཞན་འགོག་པ་བསྟན་ནོ། །དེ་ཡང་རིགས་མི་རིགས་བརྟག་པ་དང་མི་ལྡན་པའི་ཕྱིར་རྒྱལ་པོའི་ཆོས་ལུགས་ཡིན་ནོ། །གཞན་ཡང་བདག་ཉིད་མེད་པ་ལ་བརྩམས་ནས་མི་སྨྲ་ན་ནི་གཞན་གྱིས་རྟོགས་པར་མི་ནུས་ལ། སྨྲ་ན་ཡང་མེད་པ་ལ་སྨྲ་འཇུག་པའི་སྐྱོན་འདི་ཞེས་སྦྱར་རོ། །གསུམ་པ་བརྗོད་བྱའི་དོན་མི་འཐད་པ་ལ་དོན་བཞི་སྟེ། མི་སྲིད་པའི་དོན་གྲུབ་པར་ཐལ་བ་དང་། མེད་པ་ལ་ཐ་སྙད་མི་སྲིད་པར་ཐལ་བ་དང་། འགྲོ་བ་ལ་དགག་པའི་དོན་མེད་པར་ཐལ་བ་དང་། དགག་སྒྲུབ་ཀྱི་ཡུལ་བཤད་པ་དང་བཞི་ལས། དང་པོ་ནི་མེད་པ་ལ་ཞེས་པ་སྟེ་སྒྲུབ་པ་ནི་ཡོད་པ་སྟེ་ཡོད་པའི་མཚན་ཉིད་ནི་དངོས་མེད་བཀག་པ་ཡིན་པའི་ཕྱིར་རོ་ཞེས་བྱ་བའི་དོན་ཏོ། །འདི་སྐད་དུ་དངོས་འགལ་རྣམས་གཉི་ག་གཅིག་ལ་དགག་མི་ནུས་པས་མེད་པ་ལ་གཏན་ཚིགས་མེད་པ་བཀག་ན་ནི་དེ་ཡོད་པར་ཁས་བླངས་པར་འགྱུར་ན་དེ་ཡང་རིགས་པ་མ་ཡིན་ནོ་ཞེས་སྟོན་པ་ཡིན་ནོ། །གཞན་ཡང་ཁྱེད་ལྡོག་པའི་ལྡོག་པ་དགག་པ་དེ་ཉིད་ཚིག་གང་གིས་ཇི་ལྟར་དུ་བརྗོད་པར་འདོད། དེ་ལ་མེད་པ་ལས་ལྡོག་པ་མེད་དོ་ཞེས་བྱ་བ་འདིས་བརྗོད་དོ་ཞེ་ན་དེ་ལྟ་ན་ནི་མེད་པ་དེ་ལྡོག་པ་བཀག་པའི་འབྱུང་ཁུངས་སུ་བསྟན་ལ། ལྡོག་པའི་འབྱུང་ཁུངས་ནི་བཀག་པའི་ཕྱིར་ནུས་པ་མེད་པ་དེ་གཅིག་གི་ནི་འབྱུང་ཁུངས་དང་གཞན་གྱི་ནི་མ་ཡིན་ཏེ་དེ་ཡང་རིགས་པ་མ་ཡིན་པ་བྱས་པ་ཡིན་ནོ། །དོན་དེ་ཉིད་ལྷག་དང་བཅས་པ་ཚིགས་སུ་བཅད་དེ་སྨྲས་

༼༡༣༥༽

པ་ནི་གཏན་ཚིགས་ལྡོག་པ་མེད་པ་ནི་དེ་སྒྲུབ་པ་སྟེ་ཡོད་པ་ཡིན་པ་དེས་ན་གཏན་ཚིགས་ཀྱི་དངོས་ཡོད་ནི་མེད་ལའང་ཡོད་པ་ཡིན་ལ། མེད་པ་ལ་གཏན་ཚིགས་ཀྱི་དངོས་པོ་མེད་པ་ནི་ཡོད་པ་མིན་ནོ་ཞེས་སྨྲ་བ་ནི་བླུན་པོའི་ཀུན་ཏུ་སྤྱོད་པ་ཡིན་ནོ། །འདི་ཕྱུགས་ལོང་བ་ནི་རྣམ་པར་བསྒྱིངས་ཞེས་འདོན་པ་ལྟར་ན་ལོང་བས་ནི་ཅིའང་མི་ཤེས་པར་སྟོན་ལ་བསྒྱིངས་པས་ནི་ལོག་པའི་རྒྱལ་ཅན་དུ་སྟོན་ཏོ་ཞེས་ཛྙཱ་ན་ཤྲི་འཆད་དོ། །གལ་ཏེ་ཞེས་པ་ལ་གཏན་ཚིགས་འཇུག་པར་ཏེ་ཞུགས་པར་ཐལ་བ་ནི་དམ་བཅའ་འོ། །ཞུགས་པ་དེ་ཡང་མིན་ན་འདི་ཉིད་དགག་ཡིན་ཏེ་བཀག་པ་ཡིན་པས་ལྡོག་པ་ཅི་འགོག དེ་ལྟར་ན་སྒྲུབ་པ་དང་དགག་པ་གཉིས་ཀ་གཞི་གཅིག་མི་བྱ་བར་མི་ནུས་སོ་ཞེས་བསྟན་པ་ཡིན་ནོ། །གཉིས་པ་ནི་སྒྲུབ་དང་ཞེས་པ་སྟེ་སྒྲ་ལས་བྱུང་བ་ནི་ལོ་མ་ལས་བྱུང་བའི་སྤྱིལ་པོ་ལྟར་རང་བཞིན་བརྗོད་པ་ཡིན་ནོ། །དེས་ན་ནུས་པ་མེད་པ་ནི་ཡོད་མེད་ཀྱི་སྒྲ་ཐམས་ཅད་ཀྱིས་བརྗོད་དུ་མི་རུང་བས་མི་སྨྲ་བ་ཐོབ་པར་འགྱུར་རོ། །གསུམ་པ་ནི་རེ་ཤིག་ཡོད་པ་རྣམས་ལ་ནི་དགག་པ་མེད་དེ་འགལ་བའི་ཕྱིར་རོ། །དགག་པ་དེ་ནི་མེད་པའང་ཡོད་པ་མིན་ཏེ་གཞི་ལ་སོགས་པར་མི་རུང་བའི་ཕྱིར་རོ། །རྣམ་པ་གསུམ་པ་ཡང་མེད་པའི་རིགས་པ་འདི་ཡིས་འགྲོ་བ་ལ་དགག་པའི་དོན་མེད་པར་འགྱུར་རོ། །དེ་ལ་གལ་ཏེ་དགག་པ་ནི་ཡུལ་དུས་སུ་འགོག་པ་ཡིན་ཏེ་རྒྱུན་ཀ་དང་གངས་ལ་མྱུ་གུ་མྱུ་གུ་མི་སྐྱེའོ་ཞེས་དགག་པ་བྱེད་པ་བཞིན་ཏེ་ཇི་སྐད་དུ་དགག་པ་བསྡུས་པ་ལས། འདི་ན་ད་ལྟ་འདི་མེད་ཅེས། །དགག་པ་ཡུལ་དང་དུས་ལའོ་ཞེས་འབྱུང་བ་བཞིན་ནོ་ཞེ་ན། དེ་ལ་ཡང་ཇི་ལྟར་དེ་ཡོད་པའམ་མེད་པ་ལ་འགོག་ཅེས་རྣམ་པར་དཔྱད་པ་སྔ་མ་ཉིད་འཇུག་པ་ཡིན་ནོ། །བཞི་པ་ལ་དོན་བཞི་ལས། དང་པོ་དེའི་ཡུལ་སྒྲ་དོན་ཡིན་པར་བསྟན་པ་ནི་ཕྱི་རོལ་གྱི་ཡོད་མེད་ལ་དགག་པ་མི་ནུས་ལ་དགག་པ་བྱེད་ཡང་ཡིན་པ་དེའི་ཕྱིར་སྒྲ་དོན་ལ་བརྟེན་ནས་འདིར་སྒྲུབ་པ་དང་དགག་པའི་ཐ་སྙད་ཐམས་ཅད་འདོད་དེ་བྱེད་པ་ཡིན་ནོ། །ཅི་འདྲ་བ་ལ་ཞེ་ན་དངོས་པོ་ལ་རྟེན་པ་དང་དངོས་མེད་ལ་རྟེན་པ་ཅན་ཏེ་གཞལ་བྱ་ལ་སོགས་པ་གཉིས་ཀ་ལ་རྟེན་པའི་སྒྲ་དོན་ཀྱང་གཞལ་བྱ་དེ་གཉིས་ཀྱི་མཐར་ཐུག་པའི་ཕྱིར་འདི་གཉིས་སུ་འདུས་པར་བཤད་པ་ཡིན་ནོ། །ཕྱི་རོལ་རྟེན་མིན་ཞེས་བྱ་བ་ལ་ཁ་ཅིག་ན་རེ། དགག་པ་དང་སྒྲུབ་པ་ནི་ཕྱི་རོལ་ལ་རྟེན་པ་མ་ཡིན་ནོ་ཞེས་ཟེར་བ་དེ་ལ་འདི་སྐད་དུ་དྲི་བར་བྱ་སྟེ་དེ་སྒྲ་དོན་ལ་བྱེད་པར་བཤད་པས་ཕྱི་རོལ་ལ་མི་རྟེན་པར་མ་བརྗོད་དམ་བརྗོད་ན་ཡང་འདིས་ཅི་ཞིག་བྱ། དེས་ན་ཕྱི་རོལ་ལོག་ཀྱང་འདི་མི་ལྡོག་པས་ཕྱི་རོལ་ལ་རྟེན་པ་མིན་པའམ་ཡང་ན་དོན་བྱེད་ནུས་པ་དང་མི་ནུས་པ་དང་། གསལ་བ་དང་མི་གསལ་བ་དང་། ལྡོག་པ་དུ་མ་དང་གཅིག་གི་མཐར་ཐུག་པར་སྣང་བས་ཕྱི་

༼༡༣༦༽

རོལ་རྟེན་མིན་ཏེ་དེ་དང་འདྲ་བ་མིན་པ་ལ་བྱེད་པ་ཡིན་ནོ། །གལ་ཏེ་དེ་ལ་ཕྱི་རོལ་དང་འདྲ་བ་མེད་ན་དེ་ལ་དགག་སྒྲུབ་བྱས་པའི་ཚེ་དགག་པ་དང་སྒྲུབ་པ་ཕྱི་རོལ་དུ་མི་སྣང་བར་འགྱུར་རོ་ཞེ་ན། དེ་ལ་ཕྱི་རོལ་དང་འདྲ་བ་མེད་ཀྱང་ཆོས་ཅན་སྒྲ་དོན་དེ་ཕྱི་རོལ་དེ་དག་དང་ནི་འབྲེལ་བ་སྟེ་དེ་ལྟ་བུར་སྣང་བ་ཡིན་ཏེ། ཆོས་མཐུན་མཐོང་སོགས་ཅན་ཉིད་ལ། །ལྟོས་མེད་ཅེས་གང་བཤད་པ་བཞིན་ནོ། །དེས་ན་རྣམ་པར་རྟོག་པ་རྣམས་ནི་གཞན་ལས་ལྡོག་པར་སྣང་བ་ཡོད་པ་དང་མེད་པའི་སྤྱི་སྒྲ་བཏགས་ནས་ཀུན་ཏུ་བཏགས་པའི་སྤྱི་དེ་ཕྱི་རོལ་གྱི་སྒྲུབ་པ་དང་དགག་པར་རློམ་པ་ཡིན་ནོ། །དོན་འདི་ལ་ཁ་ཅིག་ན་རེ། ཕྱི་རོལ་དང་སྒྲའི་དོན་དེ་མ་ཡིན་གྱིས་སྟོང་པའི་དགག་པས་འདྲ་བས་དེ་ལ་དེར་འཁྲུལ་བ་ཡིན་ཏེ་གཞན་དུ་ན་མེའི་སྒྲ་དོན་ལ་ཕྱི་རོལ་གྱི་མེར་འཁྲུལ་བ་བཞིན་དུ་ཆུར་ཡང་འཁྲུལ་བར་ཐལ་བར་འགྱུར་བའི་ཕྱིར་རོ། །གང་ཡང་འདྲ་བ་མེད་པར་བཤད་པ་དེ་ནི་སྒྲུབ་པ་ཁོ་ནའི་འདྲ་བ་མེད་པར་བཤད་པ་ཡིན་ནོ་ཞེས་གསུངས་སོ། །སྒྲའི་དོན་དེ་ཡང་གང་གིས་གྲུབ་ཅེ་ན་ཡོད་མེད་ཀྱི་སྒྲ་འཇུག་པ་སྟེ་སྦྱོར་བ་ཉིད་ཀྱི་གཏན་ཚིགས་ཀྱི་ཕྱིར་ཡོད་དོ་ཞེས་འདོད་པ་ཡིན་ཏེ་དེ་མེད་ན་དེ་མི་རུང་བའི་ཕྱིར་རོ། །གལ་ཏེ་ཡོད་ན་ནི་དོན་བྱེད་ནུས་པའི་དངོས་པོ་ཡིན་ནམ་ཞེ་ན་ཡིད་ཀྱི་ཐ་སྙད་རྟེན་པའི་ཡོད་པར་འདོད་ཀྱི་དོན་དམ་པར་ནི་མ་ཡིན་ནོ། །འདི་ལྟར་དགག་སྒྲུབ་ཀྱི་ཆོས་ཅན་སྒྲའི་དོན་དེ་དངོས་པོ་ཡིན་ན་ནི་ཤེས་པའམ་དོན་གྱི་ཡོད་པ་ཡིན་གྲང་ན་འདི་བློ་དང་བློའི་སྣང་བ་ནི་མ་ཡིན་ཏེ་དེ་དག་ནི་རང་རིག་པའི་སྤྱོད་ཡུལ་ཡིན་པའི་ཕྱིར་དང་འདི་ནི་རྟོག་པ་ལ་སྣང་བའི་ཕྱིར་རོ། །གཞན་ཡང་སྒྲ་དོན་ནི་ཤིང་མ་ཡིན་ལས་ལྡོག་པའི་རྣམ་པར་སྣང་ལ་དེ་དག་ནི་དེ་ལྟར་མི་སྣང་བའི་ཡང་ཕྱིར་རོ། །དེ་བཞིན་དུ་འདི་ཕྱི་རོལ་ཀྱང་མ་ཡིན་ཏེ་ཕྱི་རོལ་ནི་དུ་མ་ལས་ལོག་པའི་ཕྱིར་དང་། འདི་ནི་ཤིང་མ་ཡིན་གཅིག་པུ་ལས་ལྡོག་པར་སྣང་བའི་ཕྱིར་རོ། །དེའི་ཕྱིར་ཐ་སྙད་རྟེན་པ་སྟེ་ཐ་སྙད་ཀྱི་ཡུལ་སྒྲོ་བཏགས་པའི་རང་བཞིན་ཡིན་ནོ་ཞེས་བྱ་བའི་དོན་ཏོ། །དེས་ན་དགག་པ་དང་སྒྲུབ་པའི་ཡུལ་དེ་ནི་བློ་མ་ཡིན་བློའི་སྣང་བ་མ་ཡིན་ཕྱི་རོལ་མ་ཡིན་སྒྲོ་བཏགས་པ་ཙམ་ཀྱང་མ་ཡིན་གྱི། འོན་ཀྱང་སྒྲོ་བཏགས་པ་ལ་ཕྱི་རོལ་དུ་ངེས་པར་བྱས་པ་དེ་ལ་ཡོད་མེད་ཀྱི་ཐ་སྙད་བྱེད་པ་ཡིན་ནོ། །དཔེར་ན་ཐག་པའི་རྫས་སྦྲུལ་དུ་མོས་པ་ལ་སྦྲུལ་སྒྲུབ་པ་དང་དགག་པ་བྱེད་པའི་ཡུལ་ནི་བློ་མ་ཡིན་བློའི་སྣང་བ་མ་ཡིན་ཕྱི་རོལ་གྱི་སྦྲུལ་ལ་རེག་པ་ཡང་མ་ཡིན་གྱི། འོན་ཀྱང་སྒྲོ་བཏགས་པའི་སྦྲུལ་གང་ཞིག་ཕྱི་རོལ་དུ་ངེས་པ་དེ་ཡིན་ཏེ་དེ་བཞིན་དུ་སྨིག་རྒྱུ་ལ་ཆུར་འཛིན་པ་ལ་སོགས་པ་རྣམ་པ་གཞན་ལའང་སྦྱར་རོ། །དེའི་ཕྱིར་གདོན་མི་ཟ་བར་སྒྲོ་བཏགས་པ་ལྡོག་པ་གཅིག་དང་འབྲེལ་བའི་སྒྲའི་དོན་ཁོ་ན་དགག་སྒྲུབ་ཀྱི་ཆོས་ཅན་དུ་གཟུང་བར་བྱའོ། །གཉིས་པ་ཕྱི་རོལ་ཡིན་

༼༡༣༧༽

པ་དགག་པ་ནི་ཕྱི་རོལ་དང་མི་འདྲ་བའི་སྒྲ་དོན་ཆོས་ཅན་ཡིན་པ་དེ་ལྟ་མིན་ན་ཞེས་བྱ་བའམ་ཡང་ན་དེ་ལྟ་མིན་ཏེ་ཕྱི་རོལ་ལ་བྱེད་ན་ཞེས་བྱ་བ་ཡིན་ནོ། །དེའི་ཚེ་ཆོས་གཅིག་སྒྲུབ་དང་ཞེས་བྱ་བ་ནི་ཕྱི་རོལ་ལམ་ཕྱི་རོལ་དང་འདྲ་བ་གང་ལ་བྱེད་ཀྱང་རུང་སྟེ་ཕྱི་རོལ་ལ་ནི་སྒྲུབ་པ་དང་དགག་པ་ཐམས་ཅད་བདག་ཉིད་ཐ་དད་མེད་པས་གཅིག་གྲུབ་ན་ཀུན་གྲུབ་པའམ་གཅིག་ལོག་ན་ཀུན་ལྡོག་པར་འགྱུར་བ་ཡིན་ནོ། །གལ་ཏེ་ཆོས་དེ་དག་གཅིག་པའི་གཏན་ཚིགས་མ་གྲུབ་བོ་ཞེ་ན་བྱས་པ་དང་མི་རྟག་པ་ལ་སོགས་པའི་ཆོས་དེ་དག་ཐ་དད་ཡིན་ན་ཚ་བ་དང་གྲང་བ་བསྒྲུབས་པ་བཞིན་དུ་སྒྲུབ་པ་གཞི་གཅིག་ལ་མི་འདུ་བར་འགྱུར་ལ། ཡང་རྟག་པ་དང་མི་རྟག་པ་བཀག་པ་བཞིན་དུ་བཀག་པ་ཐམས་ཅད་ཀྱང་གཞི་གཅིག་ལ་མི་འདུ་བར་འགྱུར་རོ། །དགོངས་པ་ནི་འདི་ཡིན་ཏེ་བྱས་པ་དང་མི་རྟག་པ་ལ་སོགས་པའི་སྒྲུབ་པ་དང་མ་བྱས་པ་དང་རྟག་པ་ལ་སོགས་པའི་དགག་པ་དག་དོན་གྱི་སྟེང་ན་ཐ་དད་དུ་གནས་ན་ཐ་དད་ལ་གཞི་མཐུན་མི་སྲིད་དེ་གཅིག་ཡོད་པའི་ས་ན་གཅིག་མེད་པའི་ཕྱིར་རོ། །དེས་ན་སྒྲུབ་པ་དང་དགག་པ་དེ་དག་གཞི་གཅིག་ལ་འདུས་པ་མི་སྲིད་པར་འགྱུར་ན་བུམ་པ་དང་ནམ་མཁའ་ལ་སོགས་པ་ལ་འདུས་པ་ཡང་ཡིན་པའི་ཕྱིར་ཐ་དད་མེད་ལ་ཐ་དད་མེད་པའི་ཕྱིར་རྩ་བའི་སྐྱོན་དུ་འགྱུར་བ་ཡིན་ནོ། །དེའི་ཕྱིར་ཕྱི་རོལ་ལམ་ཕྱི་རོལ་ཅི་འདྲ་བ་ནི་དགག་སྒྲུབ་ཀྱི་ཆོས་ཅན་དུ་མི་གཟུང་ངོ་ཞེས་སྟོན་པ་ཡིན་ནོ། །གསུམ་པ་དགག་སྒྲུབ་ཇི་ལྟར་སྣང་བའི་ཚུལ་བཤད་པ་ནི། མི་རྟག་པར་སྣང་བ་ལ་སོགས་པ་སྣ་ཚོགས་པའི་ཆོས་ཀྱི་གཞིར་གྱུར་པའི་ཆོས་ཅན་བུམ་པའི་སྒྲ་དོན་ལྟ་བུ་གཅིག་གི་དབང་དུ་བྱས་ཏེ་གཅིག་སྒྲུབ་པ་སྟེ་སྒྲོ་བཏགས་ན་ནི་དེ་རྟེན་ཏེ་དེ་ལྟ་བུའི་རྣམ་པར་སྣང་བ་ཡིན་ལ། དེ་ལས་གཞན་རྣམས་བཏང་སྙོམས་ལྟ་བུ་ནི་འདི་གཞན་རྣམས་ནི་ཡིན་ནམ་མ་ཡིན་ཡང་བླ་སྟེ་མི་རྟག་པ་ནི་ཡིན་ནོ་ཞེས་འཛིན་པ་ཡིན་ནོ། །འགོག་ན་སྟེ་བཀག་པ་སྒྲོ་འདོགས་ན་ནི་གང་བཀག་པ་དེས་དབེན་པར་སྣང་ལ་དེ་ཡང་དེ་ལས་གཞན་པ་འགལ་ཟླ་དེ་བློ་ཡུལ་དུ་བྱེད་པ་ལ་ལྟོས་པ་ཡིན་ཏེ་མ་བྱས་པ་འགོག་ན་བྱས་པ་བློ་ལ་སྣང་བ་བཞིན་ནོ། །སྒྲུབ་པ་ལ་ནི་གཅིག་སྒྲུབ་ན་འགལ་ཟླ་ལ་གདོན་མི་ཟ་བར་མི་ལྟོས་པའི་ཕྱིར་འདི་མ་སྨྲོས་པ་ཡིན་ནོ། །ལྟ་བུའི་སྒྲ་སྦྱར་བ་ནི་དོན་ལ་ནི་དེ་ལྟ་བུའི་ལྡན་པ་དང་བྲལ་བ་མེད་ཀྱི་བློ་འཁྲུལ་བ་ལ་གཟུགས་བརྙན་གྱི་ཚུལ་དུ་སྣང་བ་ཡིན་ནོ་ཞེས་སྟོན་པ་ཡིན་ནོ། །དེའི་ཕྱིར་དེ་ལྟ་བུར་མེད་པ་སྟེ་སྒྲོ་བཏགས་པའི་དོན་ཅན་གྱི་ཐ་སྙད་སྣ་ཚོགས་བྱེད་དེ་ཁོ་བོ་ཅག་ལ་དགག་པ་དང་སྒྲུབ་པ་ཇི་ལྟར་སྣང་བའི་ཚུལ་ནི་དེ་ལྟ་བུ་ཡིན་ནོ། །བཞི་པ་སྒྲ་དོན་ལ་འཁྲུལ་བ་མི་ལྡོག་པའི་རྒྱུ་བཤད་པ་ལ་དོན་གཉིས་ལས། དང་པོ་ཐ་དད་དུ་འཁྲུལ་བ་མི་ལྡོག་པའི་རྒྱུ་བཤད་པ་ནི་དེ་ལྟར་ཆོས་དང་ཆོས་ཅན་ཐ་དད་དུ་སྣང་བ་དེ་ཡང་ཐོག་མ་མེད་

༼༡༣༨༽

པའི་བག་ཆགས་ཏེ་རྣམ་རྟོག་སྐྱེད་པའི་ནུས་པ་ལས་བྱུང་བའི་འཇིག་རྟེན་པ་རྣམས་སྤྱོད་པའི་དོན་ཡིན་ནོ། །དེ་ལ་རེ་ཤིག་བློ་གཞན་གྱིས་གནོད་པ་མེད་དེ་བདེན་བརྫུན་འབྱེད་མཁན་ནི་རྟོག་པ་ཡིན་ན་དེ་ཉིད་དེ་ལྟར་དུ་འཁྲུལ་བའི་ཕྱིར་རོ། །འཁྲུལ་བའི་རྒྱུ་དང་པོ་ནི་ཇི་ལྟར་བློ་སྔ་མ་སྔ་མས་བསྟན་ཅིང་བཀོད་པ་དེ་བཞིན་ཉིད་དུ་དེ་བདེན་བརྫུན་མ་བརྟགས་པར་ཐ་སྙད་བྱེད་པ་ཡིན་ནོ། །གཉིས་པ་ནི་ཆོས་ཅན་དེ་མ་བྱས་པ་དང་རྟག་པ་ལ་སོགས་པ་ལས་ཐ་དད་དོན་རྟེན་དུ་ཁས་ལེན་ཏེ་ཐ་དད་དུ་རྟོག་པ་ཡིན་ཏེ། འདི་ལྟར་སྨིག་རྒྱུ་ནི་ཆུ་མ་ཡིན་ལས་མ་ལོག་པས་དེ་ལ་ཆུར་འཁྲུལ་བ་ལྡོག་པ་ཡིན་ན་འཁྲུལ་བ་འདི་ནི་ཕན་ཚུན་ལྡོག་པའི་རྒྱུ་མཚན་ཅན་ཡིན་པས་ཡུལ་སུན་ཕྱུང་བ་མེད་པའི་ཕྱིར་མི་ལྡོག་པ་ཡིན་ཏེ་རྣམ་འགྲེལ་ལས། དེ་ཡུལ་སུན་ཕྱུང་མེད་པར་ནི། །དེ་བློ་སྤོང་བ་རིགས་མ་ཡིན། །ཞེས་འབྱུང་བ་བཞིན་ནོ། །ཐ་དད་དུ་འཛིན་པ་དེ་བག་ཆགས་བརྟན་པོ་ལས་བྱུང་བ་ཡང་རྒྱུ་གསུམ་པ་ཡིན་ཏེ་དེའི་ཕྱིར་ཐ་དད་དུ་འཁྲུལ་བ་མི་ལྡོག་པ་ཡིན་ནོ། །ཐ་དད་པའི་དོན་ལ་རྟེན་པ་ཉིད་བཤད་པའི་ཕྱིར་དེ་འབྲས་ཅན་དང་ཞེས་སྨྲོས་ཏེ་འདི་ལ་གང་དག་དགག་སྒྲུབ་ངོ་བོ་གཅིག་ཏུ་ཚིག་སྦྱོར་བ་དེ་ནི་ཤིན་ཏུ་མ་འབྲེལ་བ་ཡིན་ཏེ་ཚིག་འདི་ནི་ཐ་དད་པའི་དོན་ལ་རྟེན་པ་དེ་ཉིད་འཆད་པ་ཡིན་ནོ། །དེས་ན་ཆུ་འཛིན་པ་དེའི་འབྲས་བུ་ཅན་དང་དེའི་འབྲས་བུ་མེད་པའི་སྣམ་བུ་ལ་སོགས་པ་དེ་ནི་ཐ་དད་ཡིན་ནོ། །གཏན་ཚིགས་གང་ལས་ཞེ་ན་ཆུ་འཛིན་པར་ནུས་པ་དེ་ལས་ཏེ་དེའི་ཕྱིར་རོ། །དོན་གཅིག་ཅེས་བྱ་བས་ནི་དུ་མ་ལས་ལོག་པའི་རང་བཞིན་དུ་དོན་གཅིག་ཅེས་སྟོན་པ་ཡིན་ནོ། །ཡང་ན་ཆུ་འཛིན་པ་དེའི་འབྲས་བུ་ཅན་དེ་ནི་དེའི་འབྲས་བུ་མེད་པ་སྣམ་བུ་ལ་སོགས་པ་དེ་ལས་ཐ་དད་དུ་དོན་གཅིག་པ་སྟེ་ངེས་པ་ཡིན་ཏེ་གཞན་དུ་ན་ཐམས་ཅད་ཐམས་ཅད་དང་གཅིག་ཏུ་ཐལ་བའི་ཕྱིར་རོ། །དེའི་ཕྱིར་དངོས་པོ་རྣམས་ཐ་དད་པའི་དོན་ལ་རྟེན་པར་གྲུབ་པ་ཡིན་ནོ། །གཉིས་པ་ཕྱི་རོལ་ཏུ་འཁྲུལ་བ་མི་ལྡོག་པའི་རྒྱུ་བཤད་པ་ནི། དེ་ལྟར་ཐ་དད་པའི་རྟེན་ཏེ་རྒྱུ་མཚན་ཅན་གྱི་འཕེལ་བ་སྟེ་སྒྲུབ་པ་དང་འགྲིབ་སྟེ་དགག་པ་ལྟ་བུར་བྱེད་པའི་བློ་བསླད་པ་དེ་དང་དེ་དག་གིས་ཞེས་བྱ་བའི་ཟློས་པ་ནི་ལྡོག་པ་མང་བས་འཁྲུལ་བའང་མང་བར་སྟོན་པ་ཡིན་ནོ། །དེས་ན་འཁྲུལ་བ་དེ་དག་གིས་སྟེ་རང་ཉིད་སྒྲ་དོན་ལ་ཕྱི་རོལ་དུ་བསླད་དེ་འཁྲུལ་པའང་ཤེས་མ་ཡིན་ཞེས་སྦྱར་རོ། །འཁྲུལ་བ་དེ་མི་ལྡོག་པའི་རྒྱུ་དང་པོ་ནི་འཁྲུལ་བ་འདི་ལ་མི་སླུ་བ་འབྲེལ་བ་འགའ་ལས་ཞེས་པ་སྟེ་སྒྲ་དོན་ལ་ཕྱི་རོལ་དུ་བཟུང་ནས་ཞུགས་པའི་ཚེ་དོན་འགའ་ཞིག་ཐོབ་པའི་ཕྱིར་རོ་ཞེས་བྱ་བའི་དོན་ཏོ། །རྒྱུ་གཉིས་པ་ནི་སྒྲ་དོན་དེ་ཕྱི་རོལ་དེ་དང་ལྡན་པ་ཉིད་མིན་ཡང་ཕྱི་རོལ་མཐོང་བར་སྦྱོར་བ་ནི་རློམ་པ་སྟེ་སྣང་བ་དང་བཏགས་པ་གཅིག་ཏུ་བྱེད་པ་དེས་ན་ཕྱི་རོལ་དུ་

༼༡༣༩༽

འཁྲུལ་བ་མི་ལྡོག་པ་ཡིན་ནོ། །འདི་སྐད་དུ་དེ་དག་དེ་ལྟར་དུ་འཁྲུལ་བ་ཡིན་ཡང་འཁྲུལ་བ་ལ་འཁྲུལ་བ་ཉིད་དུ་ངོ་མ་ཤེས་པ་རྣམས་ནི་མི་ལྡོག་པ་ཡིན་ནོ་ཞེས་སྟོན་པ་ཡིན་ནོ། །སྒྲ་ལ་ཡང་དེ་ལྟར་གཅིག་བརྗོད་པ་ན་དེ་རྟེན་དང་ཞེས་བྱ་བ་ལ་སོགས་པའི་ཚུལ་གྱིས་བསླད་པ་རྣམས་སྦྱར་དུ་རུང་མོད་ཀྱི་སྒྲ་ལ་དེ་ལྟར་བཤད་པ་ལ་དགོས་པ་མེད་པའི་ཕྱིར་དང་ཤུགས་ལ་གོ་བའི་ཕྱིར་མ་བཤད་པ་ཡིན་ནོ། །གཉིས་པ་གཏན་ཚིགས་ཀྱི་དབྱེ་བ་བཤད་པ་ལ་དབྱེ་བ་སྤྱིར་བསྟན་པ་དང་། སོ་སོར་བཤད་པ་གཉིས་ལས། དང་པོ་ལ་དོན་བཞི་སྟེ། དབྱེ་བ་དངོས་དང་རང་བཞིན་གྱི་རྟགས་དང་ཆོས་ཐ་དད་པའི་ཚུལ་བཤད་པ་དང་། འབྲས་བུ་རྒྱུ་ལ་འབྲེལ་ཚུལ་དང་། དེ་གཉིས་ལ་བརྟེན་པའི་བློ་ཚད་མར་བསྟན་པའོ། །དང་པོ་ནི་མཚན་ཉིད་ཚུལ་གསུམ་པོ་དེ་དང་ལྡན་པའི་ཞེས་བྱ་བ་དང་རྟགས་ནི་ཞེས་བྱ་བས་ཏེ་རང་གི་སྒྲས་ནི་གསུམ་པོ་དེ་སྟོབས་མཚུངས་པར་སྟོན་པ་ཡིན་ལ་འོའི་སྒྲས་ཀྱང་གཞན་མེད་པར་སྟོན་པ་ཡིན་ནོ། །གསུམ་པོ་དེ་དཔེར་བརྗོད་པ་ནི་དཔེར་ན་ཞེས་པ་སྟེ་ཁྱད་པར་འགའ་ཞིག་ནི་རྒོལ་བ་གཉིས་ཀ་ལ་སྣང་དུ་རུང་བའོ། །མེད་པ་ནི་ཐ་སྙད་དེ་དམིགས་པའི་མཚན་ཉིད་དུ་གྱུར་པ་ནི་དམིགས་པའི་རྐྱེན་གཞན་ཚང་བའི་ཚེ་ཡོད་ན་སྣང་བ་སྟེ་རིགས་པའི་ཐིགས་པ་ལས་རང་བཞིན་གང་ཡོད་ལ་དམིགས་པའི་རྐྱེན་གཞན་དག་ཡོད་ན་མངོན་སུམ་ཁོ་ནར་འགྱུར་བའོ་ཞེས་གང་བཤད་པ་ཡིན་ནོ། །དེ་ཉིད་བཤད་པ་ནི་གལ་ཏེ་དགག་བྱ་དེ་ཡོད་ན་དམིགས་པའི་ཡོད་པ་ཅན་ནི་བསྐལ་པ་གསུམ་གྱིས་མ་བསྐལ་པ་སྟེ་གཞན་ནི་དགག་བྱ་མ་ཡིན་ནོ་ཞེས་སྟོན་པ་ཡིན་ནོ། །གལ་ཏེ་དེ་དག་སྣང་དུ་རུང་ན་ནི་མ་དམིགས་པ་མ་ཡིན་ལ་མ་དམིགས་ན་ཡང་སྣང་རུང་མ་ཡིན་ནོ་ཞེ་ན་སློབ་དཔོན་ཆོས་མཆོག་ན་རེ། སྣང་རུང་ནི་བཏགས་པ་ཡིན་ལ་ཤ་ཟ་ལ་སོགས་པའང་སྣང་བར་སྒྲོ་གདགས་སུ་རུང་བ་ནི་མ་ཡིན་ཏེ་དེ་ནི་ཡོད་ཀྱང་མི་སྣང་བའི་ཕྱིར་རོ། །གལ་ཏེ་དེ་དག་ཀྱང་མ་བསྐལ་ན་སྣང་དུ་རུང་བས་མི་དམིགས་པར་འགྱུར་རོ་ཞེ་ན། དེ་ལ་ནི་མ་བསྐལ་པ་ཉིད་མ་གྲུབ་ལ་གང་མ་བསྐལ་པ་ཉིད་མ་གྲུབ་པ་དེ་ལ་ནི་དེ་མ་དམིགས་པ་སྣང་བ་མི་དམིགས་པར་འགྱུར་བ་ཡིན་ནོ། །འདིར་འགྲོ་བ་རིས་མཐུན་པའི་བུམ་པ་ནི་ཡོད་ན་སྣང་བ་ཉིད་ཡིན་ལ་ཡོད་ན་སྣང་བ་དེ་མ་དམིགས་པ་ཡང་ས་ཕྱོགས་ལ་གྲུབ་པ་ཡིན་ནོ། །ཤིང་ཤ་པས་ནི་ཤིང་གི་ཐ་སྙད་དུ་རུང་བ་སྒྲུབ་པར་བྱེད་དེ་སྔོན་ཐ་སྙད་དེ་གྲུབ་ཀྱང་རིང་པོ་ལ་སོགས་པ་ཁོ་ན་ཐ་སྙད་དེའི་རྒྱུ་མཚན་དུ་འཁྲུལ་ནས་ཐུང་ངུ་ལ་ཐ་སྙད་འཇུག་པར་མི་བྱེད་པ་དེ་ལ་བརྡ་དྲན་པར་བྱེད་པ་ཡིན་ནོ། །དེ་ལྟར་གསུམ་པོ་དེ་དཔེར་བརྗོད་ནས་གསུམ་ཁོ་ནར་གྲངས་ངེས་པ་སྒྲུབ་པ་ནི་གསུམ་པོ་དེ་ལ་ཞེས་པ་སྟེ་དངོས་པོ་ནི་སྒྲུབ་པ་ཡིན་ལ་དགག་པ་ནི་ཐ་སྙད་དོ། །དེའི་དོན་ནི་འདི་ཡིན་ཏེ་བསྒྲུབ་བྱ་ལ་ལྟོས་ནས་གཏན་

༼༡༤༠༽

ཚིགས་རྣམ་པར་འཇོག་པ་ན་བསྒྲུབ་བྱ་ཐ་དད་པས་གཏན་ཚིགས་ཐ་དད་པ་ཡིན་ནོ། །བསྒྲུབ་བྱ་ཡང་སྒྲུབ་པ་དང་དགག་པ་འགལ་བས་ཐ་དད་པ་ན་གཏན་ཚིགས་ཀྱང་གཉིས་ཡིན་ལ་སྒྲུབ་པ་ཡང་རང་ལས་ཐ་དད་པ་དང་ཐ་མི་དད་པའི་ཕྱིར་གཏན་ཚིགས་ཀྱང་གཉིས་ཏེ་དེའི་ཕྱིར་ཡུལ་གསུམ་དུ་གནས་པས་གཏན་ཚིགས་གསུམ་དུ་གནས་པ་ཡིན་ནོ། །གཉིས་པ་ལ་དོན་གསུམ་ལས། དང་པོ་ཐ་དད་ཀུན་བརྟགས་ཡིན་པ་ནི་རྟགས་དེ་དག་ལས་གང་ལ་བསྒྲུབ་བྱའི་ཆོས་དང་རང་བཞིན་འབྲེལ་པ་ཡོད་ན་གཏན་ཚིགས་ཀྱི་དོན་གྱིས་བསྒྲུབ་བྱའི་དོན་འཁྲུལ་པ་མེད་དེ་རང་བཞིན་ལ་ནི་རྟགས་དེ་ནི་བསྒྲུབ་བྱ་དེའི་ཞེས་སྦྱར་རོ། །དེའི་བདག་ཉིད་ཡིན་ན་ཞེས་བྱ་བས་ནི་དམ་བཅས་པའི་ཕྱོགས་གཅིག་རྟགས་སུ་ཐལ་བ་བྱས་པ་ཡིན་ལ་དེ་ལྟར་ཐལ་བ་མ་ཡིན་ཏེ་གཏན་ཚིགས་དང་བསྒྲུབ་བྱའི་ཆོས་ཀྱི་བྱེ་བྲག་སྟེ་ལྡོག་པ་ཐ་དད་ཀུན་ཏེ་སྒྲོ་བཏགས་པའི་ཕྱིར་ཏེ་དེ་གཉིས་ཚད་མ་གཅིག་པའི་གེགས་བྱས་ནས་དུས་གཅིག་ཏུ་མི་ངེས་པའི་ཕྱིར་རོ། །དེ་ལ་སློབ་དཔོན་ཕྱོགས་ཀྱི་གླང་པོའི་ཚིག་ཚད་མར་སྟོན་པ་ནི་འདིས་རྗེས་སུ་དཔག་པའི་རྟགས་དང་འདི་དང་འདི་ལ་རྗེས་སུ་དཔག་པར་བྱ་བ་ཆོས་དང་ཆོས་ཅན་གྱི་ཐ་སྙད་ཐ་དད་འདི་ཞེས་སྦྱར་ཏེ་བློ་ལ་ཡོད་པའི་ཞེས་བྱ་བ་ནི་སྣང་བ་ཐ་དད་པ་ལས་ནི་ཕྱི་རོལ་ངེས་པའི་ཡུལ་དུ་ཐ་དད་དུ་འགྱུར་ལ་དེ་ཁོ་ན་ལས་དེ་དང་དེར་འཇོག་པ་ཡིན་གྱི་སྣང་བའི་ཡུལ་ལས་ནི་མ་ཡིན་ནོ། །གཉིས་པ་ཕྱི་རོལ་ལྡོག་པའི་རང་བཞིན་དུ་གཅིག་པ་ནི་གལ་ཏེ་ཆོས་དང་ཆོས་ཅན་གྱི་ཐ་སྙད་བློས་བཏགས་པ་ཡིན་ན་འོ་ན་ནི་སྒྲོ་བཏགས་པའི་གཏན་ཚིགས་ཀྱིས་བསྒྲུབ་བྱ་སྒྲུབ་པར་འགྱུར་རོ་ཞེ་ན་ཆོས་དང་ཞེས་སྨྲོས་ཏེ་ཐ་དད་བློས་བཀོད་ཀྱང་བྱས་པའི་དོན་ནི་མ་བཀོད་པས་དེས་སྒྲུབ་པ་ཡིན་ནོ། །ཐ་དད་དུ་བཏགས་པས་ཀྱང་དེ་ལྟར་དུ་འགྱུར་བ་མ་ཡིན་ཏེ་བློའི་བྱེ་བྲག་རང་དགའ་བ་ནི་དོན་ལ་མི་ལྟོས་པ་སྟེ་དེ་ནི་དོན་དེ་ལྟར་དུ་འཇོག་པའི་རྟེན་ཏེ་རྒྱུ་མཚན་ནོ། །རང་དགའ་བ་དེ་དག་གིས་བཏགས་པ་ཞེས་བྱ་བ་ནི་བརྟགས་པ་དང་ཕྱི་རོལ་འབྲེལ་བ་མེད་པའི་ཕྱིར་ཏེ། འདིས་ནི་ཁ་ཅིག་སྒྲོ་བཏགས་ཁོ་ན་གཏན་ཚིགས་སུ་འདོད་པ་དེ་བཀག་པ་ཡིན་ནོ། །དེ་དག་གིས་ནི་འདི་སྐད་བཤད་པ་ཡིན་ཏེ་བྱས་པ་དང་མི་རྟག་པ་ལ་སོགས་པ་ངེས་པའི་ཡུལ་ན་ཐ་དད་དུ་ཡོད་པས་དམ་བཅའ་རྟགས་སུ་བཀོད་པར་མི་འགྱུར་ཏེ་དེ་ནི་ངེས་པའི་ཡུལ་ན་ཡང་གཅིག་ཡིན་པའི་ཕྱིར་རོ། །བསྒྲུབ་བྱ་སྒྲུབ་པའི་ནུས་པ་ནི་དོན་ལ་གནས་པའི་ཕྱིར་དེ་གཏན་ཚིགས་སུ་འགོད་པས་སྒྲོ་བཏགས་པས་བསྒྲུབ་བྱ་སྒྲུབ་པར་ཡང་མི་འགྱུར་ཞེས་སྟོན་པ་ཡིན་ནོ། །གསུམ་པ་ལྡོག་འཚམས་ཐ་དད་ལས་ལོག་པ་རྟགས་དང་ཆོས་སུ་འགྱུར་བའི་ཚུལ་ནི་ངེས་པའི་ཡུལ་ན་ཐ་དད་དུ་གནས་པའི་རྒྱུ་མཚན་ནི། གང་ཕྱིར་ཞེས་པ་སྟེ་འདི་ལྟར་དངོས་ཀུན་ཆོས་ཅན་བློས་བཀོད་

༼༡༤༡༽

པ་མ་ཡིན་པར་རང་བཞིན་གྱིས་རིགས་མཐུན་པ་དང་མི་མཐུན་པ་ལས་ལོག་པ་ཡིན་ཏེ་ཕན་ཚུན་མ་འདྲེས་པར་རང་རང་གི་ངོ་བོ་ལ་གནས་པའི་ཕྱིར་རོ། །དེ་ལྟ་ཡིན་པ་དེ་ཕྱིར་ལྡོག་འཚམས་ཀྱི་དོན་གང་དང་གང་ལས་དོན་དེ་ལྡོག་པ་དེ་རྒྱུ་མཚན་དུ་བྱས་ནས་བྱས་པ་ལ་སོགས་པའི་རིགས་ཀྱི་དབྱེ་བ་རྟོག་པས་བྱས་པས་དེས་རང་གི་མཚན་ཉིད་དེའི་ཁྱད་པར་རྟོགས་འགྱུར་བ་དག་རབ་ཏུ་བྱེད་དེ་སྒྲོ་བཏགས་པའི་རིགས་རྟོགས་ནས་རང་མཚན་གྱི་ཁྱད་པར་ངེས་པར་འགྱུར་རོ་ཞེས་བྱ་བའི་དོན་ཏོ། །དེ་ལྟར་ཡིན་པ་དེས་ན་རང་མཚན་གྱི་ཁྱད་པར་གང་ཞིག་སྒྲ་དང་རྟོག་པའི་ཆོས་གང་གིས་གོ་བར་འགྱུར་བ་དེ་ཞེས་བྱ་བ་ནི་དེ་གཉིས་བརྗོད་བྱ་ལ་རྟེན་པས་ན་ཆོས་ཞེས་བརྗོད་དེ། དེ་ནི་གཉིས་པོ་དེ་ལས་གཞན་གྱིས་གོ་བར་ནུས་པ་མ་ཡིན་པ་དེས་ན་རང་མཚན་གྱི་ཁྱད་པར་དེ་དག་སྒྲ་རྟོག་གི་ཡུལ་དུ་ཐ་དད་དུ་གནས་སོ། །འདི་སྐད་སྟོན་པ་ཡིན་ཏེ་མངོན་སུམ་བཞིན་དུ་དུ་མ་ལས་ལོག་པའི་དངོས་པོའི་རང་བཞིན་གཅིག་ནི་རྟོག་པས་ཡུལ་དུ་བྱེད་མི་ནུས་ཀྱི་འོན་ཀྱང་ལྡོག་འཚམས་ཐ་དད་ལས་ལོག་པའི་ལྡོག་པའི་བྱེ་བྲག་ཡུལ་དུ་བྱེད་པ་ཡིན་ནོ། །དེ་ཡང་རྟོག་པ་གཅིག་གིས་ཡུལ་དུ་བྱས་པ་ལ་རྟོག་པ་གཞན་མི་འཇུག་ལ་སྒྲ་གཅིག་གིས་བརྗོད་པ་ལ་ཡང་སྒྲ་གཞན་མི་འཇུག་པས་སྒྲ་དང་རྟོག་པ་དག་རྣམ་གྲངས་པ་ནི་མ་ཡིན་ཏེ། རྣམ་འགྲེལ་ལས། ཆ་ཤས་སྒྲོ་འདོགས་ཇི་སྙེད་པ། །དེ་བསལ་ཕྱིར་ནི་ངེས་པ་དང་། །སྒྲ་ཡང་དེ་སྙེད་ཁོ་ན་དེས། །དེ་དག་སྤྱོད་ཡུལ་ཐད་དད་ཅན། །གཞན་དུ་དངོས་པོ་གཅིག་པུ་ལ། །སྒྲའམ་བློ་གཅིག་གིས་ཁྱབ་ན། །ཡུལ་གཞན་མེད་པ་དེ་ཡི་ཕྱིར། །རྣམ་གྲངས་མེད་པ་ཉིད་དུ་འགྱུར། །ཞེས་གང་བཤད་པ་ཡིན་ནོ། །དེ་ལ་རྟག་པ་ལས་ལྡོག་པ་དང་མ་བྱས་པ་ལས་ལྡོག་པ་ནི་རང་མཚན་ལ་བདག་གཅིག་ཏུ་གནས་པའི་ཕྱིར་གོ་བྱ་གོ་བྱེད་ནི་རང་མཚན་གྱི་ཁྱད་པར་ཡིན་ནོ། །དེ་ལ་ཡང་རྟོགས་པའི་རིམ་པ་ཡོད་པའི་ཕྱིར་ཆོས་རྟགས་སུ་བཀོད་པའི་མ་གྲུབ་པ་མ་ཡིན་ནོ་ཞེས་སྟོན་པ་ཡིན་ནོ། །གསུམ་པ་ནི་འབྲས་བུ་ཡང་ཞེས་བྱ་བ་ཡིན་ལ། བཞི་པ་ནི་རྗེས་སུ་དཔག་པར་བྱ་བ་ཤེས་པ་ཞེས་པ་སྟེ་མ་སྐྱེས་པས་མི་སྣང་བ་ནི་མངོན་སུམ་དང་ཁྱད་པར་ཏེ་རྗེས་སུ་དཔག་བྱ་དངོས་ལས་མ་སྐྱེས་ཞེས་ཚིག་རྣམ་པར་སྦྱར་རོ། །གཉིས་པ་དབྱེ་བ་སོ་སོར་བཤད་པ་ལ་མི་དམིགས་པ་དང་རང་བཞིན་དང་འབྲས་བུ་བཤད་པ་གསུམ་ལས། དང་པོ་ལ་དོན་གསུམ་སྟེ། སྣང་བ་མི་དམིགས་པ་དང་། མི་སྣང་བ་མི་དམིགས་པ་དང་། དེ་གཉིས་ཀྱི་འབྲས་བུ་བཤད་པའོ། །དང་པོ་ལའང་སྤྱིའི་དོན་ལ་ཆོས་ཅན་དང་། བསྒྲུབ་བྱ་དང་གཏན་ཚིགས་གསུམ་ལས། དང་པོ་ནི་གཞིའི་ཁྱད་པར་རྒོལ་ཕྱིར་རྒོལ་གཉིས་ཀ་ལ་སྣང་དུ་རུང་བ་ཡིན་

༼༡༤༢༽

ནོ། །གཉིས་པ་ལ་དང་པོ་གཞན་ཕྱོགས་དགག་པ་ནི། གང་དག་དོན་ལ་ཡོད་པའི་མེད་པའི་ཐ་སྙད་དུ་རུང་བའམ་མེད་པའི་སྒྲ་བློས་ཞེན་རུང་སྒྲུབ་བོ་ཞེས་ཟེར་བ་དེ་ནི་མ་ཡིན་ཏེ་བློའི་སྟེང་དུའང་དེ་སྒྲུབ་དགོས་པས་ཐུག་པ་མེད་པ་དང་དོན་སྒྲུབ་ཏུ་ཐལ་བའི་ཕྱིར་དང་མི་སྣང་བ་མ་དམིགས་པས་ཀྱང་དེར་ཡོད་པའི་ཐ་སྙད་དུ་བྱར་མི་རུང་དཔོག་པས་འདི་གཏན་ཚིགས་དང་རྗེས་དཔག་ཡང་དག་ཏུ་འགྱུར་བའི་ཕྱིར་དང་། མེད་པའི་ཐ་སྙད་དུ་མི་རུང་བ་ལ་དམིགས་པ་མ་ཁྱབ་པས་ལྡོག་ཁྱབ་མེད་པར་ཐལ་བའི་ཕྱིར་དང་རྟགས་འདི་བརྡ་དྲན་བྱེད་པ་འབའ་ཞིག་མ་ཡིན་པར་ཡང་འགྱུར་ཏེ་དོན་རྟོགས་པའི་རྗེས་དཔག་ཀྱང་སྐྱེད་པར་བྱེད་པའི་ཕྱིར་རོ། །གཉིས་པ་རང་གི་ལུགས་བཤད་པ་ནི། འདིའི་བསྒྲུབ་བྱ་དང་གཞལ་བྱ་ནི་དགག་བྱ་བཀག་པའི་མེད་དགག་ཉིད་ཡིན་ཏེ་རྣམ་འགྲེལ་ལས། འདིས་ནི་དངོས་ལ་དངོས་པོའི་ཆ། །ཁས་བླངས་མེད་ཅན་དགག་པ་ནི། །སྒྲུབ་བྱེད་ཅེས་བཤད་པའི་ཕྱིར་རོ། །དེ་ལ་མེད་པའི་དོན་ནི་མངོན་སུམ་གྱིས་གྲུབ་པ་ཡིན་ཏེ་དེས་མེད་པ་མ་བཟུང་ཡང་མེད་པ་མ་ཡིན་པར་འཛིན་པའི་སྒྲོ་འདོགས་ཆོད་པའི་ཕྱིར་རོ། །དེས་ན་སྒྲ་དང་བློས་མེད་པ་ཉིད་བསྒྲུབ་བྱར་བཟུང་ཡང་དེ་དོན་ལ་ནི་བསྒྲུབ་བྱར་མི་གནས་ཏེ་གྲུབ་ཟིན་པའི་ཕྱིར་རོ། །དེའི་ཕྱིར་འདི་ལ་མེད་པའི་གཞལ་བྱ་དོན་ལ་གནས་ཀྱང་དེ་རྟགས་ཀྱིས་སྒྲུབ་མི་དགོས་པས་གཏན་ཚིགས་ཀྱིས་ཐ་སྙད་སྒྲུབ་ཅིང་རྗེས་སུ་དཔག་པ་ཡང་མེད་པ་ལ་བཅད་པའི་ཤེས་པ་ཉིད་ཡིན་པས་ཐ་སྙད་ལ་སྒྲོ་འདོགས་གཅོད་པར་བྱེད་པ་ཡིན་ནོ། །གསུམ་པ་དེ་ལ་རྩོད་པ་སྤང་བ་ནི། གལ་ཏེ་མེད་པ་གཞལ་བྱ་ཡིན་ན་དེས་ཚད་མ་སྐྱེད་པར་འགྱུར་ལ་སྐྱེད་བྱེད་མ་ཡིན་པའང་གཞན་རིག་གི་གཞལ་བྱ་ཡིན་ན་ནི་ཧ་ཅང་ཐལ་བར་འགྱུར་རོ་ཞེ་ན། འདིར་གཞན་རིག་གི་དངོས་ཀྱི་གཞལ་བྱ་ལ་ཚད་མ་སྐྱེད་པས་ཁྱབ་པར་འདོད་ཀྱི་ཤུགས་ཀྱིས་གཞལ་བྱ་ལ་ནི་མ་ཡིན་ཏེ་ཤུགས་ཀྱིས་འཇུག་པའི་ཡུལ་དུ་བྱེད་པ་ལ་འབྲེལ་བ་མི་དགོས་པའི་ཕྱིར་རོ། །དེ་ལྟ་མ་ཡིན་ན་རྣལ་འབྱོར་པའི་ཤེས་པས་འདས་པ་དང་མ་འོངས་པ་མི་མཁྱེན་པར་འགྱུར་ཏེ་དངོས་པོ་མེད་པ་དང་ནི་འབྲེལ་བ་མི་རུང་བའི་ཕྱིར་རོ། །གསུམ་པ་གཏན་ཚིགས་ནི་གཞུང་འདི་ནས་བློ་བཀག་པ་དང་དོན་དགག་པའི་དགག་པ་ཉིད་རྟགས་སུ་བཤད་ལ་གཏན་ཚིགས་ཐིགས་པ་ནས་ནི་བཟར་མི་རུང་བ་དང་རེག་ཏུ་མི་རུང་བའི་དཔེས་མཚོན་ནས་ཤེས་པ་དང་ཤེས་བྱའི་རང་བཞིན་གྱི་མ་ཡིན་པར་དགག་པ་ཉིད་བཤད་དེ་ས་ཕྱོགས་དག་པ་འཛིན་པའི་ཤེས་པ་དག་པ་ཉིད་རྟགས་སུ་བཤད་དོ། །དེ་ལ་ཤེས་པ་དགག་པ་ནི་ཁྱབ་བྱེད་མི་དམིགས་པ་སྟེ་འདི་ནི་ཁྱབ་བྱ་དང་ཁྱབ་བྱེད་ཀྱི་རང་བཞིན་ལ་མ་རྨོངས་པའི་མཁས་པ་ལ་རྟགས་སུ་འགྱུར་རོ། །དོན་བཀག་པའི་རང་བཞིན་མི་དམིགས་པ་ནི་མེད་པའི་ཐ་སྙད་ཀྱི་རྒྱུ་མཚན་ལ་རྨོངས་པ་གྲངས་ཅན་ལ་

༼༡༤༣༽

སོགས་པ་ལ་རྟགས་སུ་འགྱུར་ཏེ་དོན་བལྟར་རུང་མི་དམིགས་པ་མེད་པའི་མཚན་ཉིད་དུ་ཤེས་པ་ན་མེད་པའི་ཐ་སྙད་ལ་འཇུག་པའི་ཕྱིར་རོ། །དེ་སྐད་དུའང་སློབ་དཔོན་ཆོས་མཆོག་གིས་གང་ཞིག་གང་ལ་མ་རྨོངས་པ་དེ་ནི་དེ་ལ་ཁྱབ་པར་བྱེད་པ་མི་དམིགས་པ་ལས་མེད་པའི་ཐ་སྙད་དུ་བྱེད་ལ། གང་ཞིག་གང་ལ་རྨོངས་པ་དེ་ནི་དེ་ལ་མི་དམིགས་པ་དེ་ཉིད་གཏན་ཚིགས་ཡིན་ནོ་ཞེས་བཤད་དོ། །མ་ཡིན་པར་དགག་པ་གཉིས་ནི་མེད་པ་དང་འབྲེལ་བ་མེད་པས་དེ་ལ་གཏན་ཚིགས་སུ་མི་རུང་ངོ་ཞེས་གཏན་ཚིགས་ཐིགས་པ་ལས་བཤད་དོ། །དེས་ན་མེད་པ་ནི་ཆོས་ཅན་འཛིན་པས་གྲུབ་ཟིན་པའི་ཕྱིར་དང་། རང་བཞིན་མི་དམིགས་པ་གྲུབ་པའི་ཚེ་བསྒྲུབ་བྱའང་གྲུབ་པའི་ཕྱིར་དང་། མ་ཡིན་པར་དགག་པ་གཉིས་དང་ནི་འབྲེལ་བ་མེད་པའི་ཕྱིར་དེ་གསུམ་ཆར་མེད་པའི་དོན་ལ་གཏན་ཚིགས་མ་ཡིན་གྱི་འོན་ཀྱང་གསུམ་ཆར་མེད་པའི་ཐ་སྙད་ལ་གཏན་ཚིགས་ཡིན་ཏེ་དགག་པའི་ཡུལ་ཅན་གྱི་ཐ་སྙད་ཀྱི་གཏན་ཚིགས་ཞེས་གང་འཆད་པར་འགྱུར་རོ། །དེ་ལ་རང་བཞིན་མི་དམིགས་པ་རང་བཞིན་དུ་བསྡུས་པའི་དོན་ནི་རང་བཞིན་མི་དམིགས་པ་དང་མེད་པ་མཚན་ཉིད་དང་མཚོན་བྱ་ཡིན་པའི་ཕྱིར་རམ། ཡང་ན་བསྒྲུབ་བྱའི་ཆོས་ཐ་སྙད་དུ་རུང་བ་ནི་ཐ་སྙད་སྐྱེད་པར་ནུས་པ་ཡིན་ལ་དེ་ཡང་ས་ཕྱོགས་དག་པ་དང་བདག་གཅིག་པའི་ཕྱིར་རོ། །མི་དམིགས་པའི་དབྱེ་བར་བཀོད་པ་ནི་འདི་ལ་མེད་པ་ངེས་པའི་འབྲས་བུ་ཡོད་པས་མི་དམིགས་པ་གཞན་དང་འབྲས་བུ་འདྲ་བའི་ཕྱིར་རོ། །དེ་ལྟ་བུའི་སྣང་བ་མི་དམིགས་པ་ལ་རྣམ་པ་གཉིས་ཏེ་མངོན་སུམ་གྱིས་གྲུབ་པ་དང་རྗེས་སུ་དཔག་པས་གྲུབ་པའོ། །དང་པོ་ནི་དོན་གང་ཞིག་རྣམ་པ་དང་ལྡན་ཞིང་སྣང་དུ་རུང་བ་ལ་འཇུག་སྟེ་མི་རྟག་པ་ལ་སོགས་པའི་རྣམ་མེད་ནི་དམིགས་མ་དམིགས་ཐེ་ཚོམ་ཟ་བའི་ཕྱིར་དང་། བསྐལ་པ་ནི་སྣང་དུ་མི་རུང་བའི་ཕྱིར་རོ། །གཉིས་པ་ནི་དངོས་པོ་སྐད་ཅིག་མར་ངེས་པ་ན་རྟག་པ་སྣང་བ་མི་དམིགས་པར་ངེས་པ་ལྟ་བུ་ཡིན་ནོ། །དེ་ལ་མངོན་སུམ་གྱིས་གྲུབ་པའི་སྣང་བ་མི་དམིགས་པ་ནི་རང་བཞིན་མི་དམིགས་པ་ཡིན་ལ། རྗེས་དཔག་གིས་གྲུབ་པ་ནི་རང་བཞིན་འགལ་བ་དམིགས་པ་ལ་སོགས་པར་འགྱུར་བ་ཡིན་ནོ། །དེ་ལ་དགག་གཞི་དང་གཅིག་ཏུ་ཡོད་པ་ནི་སྣང་བ་ལ་མི་འཁྲུལ་བས་དེ་འགོག་ན་སྣང་རུང་གི་ཁྱད་པར་སྦྱར་མི་དགོས་ཏེ། གཏན་ཚིགས་ཐིགས་པ་ལས་ཁྱད་པར་ཡང་བརྗོད་པར་མི་བྱའོ་ཞེས་གང་བཤད་པ་ཡིན་ནོ། །ཐ་དད་དུ་ཡོད་པ་ལ་ནི་སྣང་བས་མ་ཁྱབ་སྟེ་ཤ་ཟ་བཞིན་ནོ། །དེས་ན་དེ་ལ་ནི་དམིགས་པའི་མཚན་ཉིད་དུ་གྱུར་པ་ཞེས་ཁྱད་པར་དུ་བྱས་སོ། །གཉིས་པ་གཞུང་གི་དོན་ལ་སྣང་བ་མི་དམིགས་པའི་ངོ་བོ་བཤད་པ་དང་དེ་ལ་འཁྲུལ་བ་དགག་པ་དང་། སྦྱོར་བའི་དབྱེ་བ་བཤད་པ་གསུམ་ལས། དང་པོ་ནི་དཔྱོད་པ་བ་དམིགས་པའི་རིག་བྱར་མ་གྱུར་

༼༡༤༤༽

པ་ཐམས་ཅད་མཁྱེན་པ་ལ་སོགས་པའང་མ་མཐོང་བ་ཙམ་གྱིས་འགོག་པས་དེ་དགག་པའི་ཕྱིར་མི་དམིགས་པ་བྱེ་བྲག་པ་འཛིན་པ་ནི་རྟགས་གང་ཞིག་མེད་པར་ངེས་པའི་འབྲས་བུ་ཅན་གྱི་མི་དམིགས་པ་དེ་ནི་མེད་པ་གོ་བྱེད་ཡིན་གྱི་གཞན་ནི་མ་ཡིན་ནོ། །དེ་ནི་ཐ་སྙད་དེ་ལ་མི་འཁྲུལ་བ་ཡིན་ཏེ་གཞི་གཞན་དུ་རྟགས་དེས་ཐ་སྙད་གྲུབ་པའི་གང་ཟག་ལ་མེད་པའི་ཐ་སྙད་ཀྱི་ཡུལ་སྣང་བ་མི་དམིགས་པ་ཡོད་པ་ནི་འཁྲུལ་པ་མེད་པའི་ཕྱིར་རོ། །དེའི་དོན་ནི་འདི་ཡིན་ཏེ་སྣང་བ་མི་དམིགས་པ་དང་མེད་པའི་ཐ་སྙད་རྒྱུ་འབྲས་ཡིན་ཡང་གཞི་གཞན་དུ་དེ་ལ་མེད་པའི་ཐ་སྙད་རང་འདོད་ཀྱིས་བཅུག་པས་གཞི་འདིར་ཡང་འཇུག་པར་འགྱུར་བ་ཡིན་ཏེ་འདིར་འདོད་པ་ཙམ་ལས་མི་འཇུག་ན་ནི་གཞན་དུའང་མི་འཇུག་པར་འགྱུར་བའི་ཕྱིར་རོ། །དེས་ན་རྒྱུ་འབྲས་བུ་ལ་མི་འཁྲུལ་བ་ཡིན་ནོ། །གཉིས་པ་དེ་ལ་འཁྲུལ་པ་དགག་པ་ལ་དོན་བཞི་ལས། དང་པོ་དོན་སྒྲུབ་པ་དགག་པ་ནི་སློབ་དཔོན་དབང་ཕྱུག་སྡེ་ལ་སོགས་པ་མི་དམིགས་པའི་གཏན་ཚིགས་མེད་དགག་ལ་བྱས་ནས་མེད་པའི་དོན་སྒྲུབ་པར་འདོད་དོ། །དེ་ལ་དོན་བཀག་པ་གཏན་ཚིགས་སུ་བྱེད་ན་ནི་ཆོས་རྟགས་སུ་བཀོད་པའི་མ་གྲུབ་པར་འགྱུར་ལ་བློ་བཀག་པ་གཏན་ཚིགས་སུ་བྱེད་ན་ཐུག་པ་མེད་པའི་སྐྱོན་བརྗོད་པ་ནི་བློ་མི་དམིགས་པའི་རྟགས་ཀྱིས་དོན་མེད་པ་སྒྲུབ་ན་དམིགས་པ་སྟེ་ཤེས་པ་མེད་པ་ཡང་མི་དམིགས་པའི་གཏན་ཚིགས་གཞན་གྱིས་སྒྲུབ་དགོས་ཏེ་རང་འཛིན་པའི་མངོན་སུམ་སྐྱེད་པར་མི་ནུས་པའི་ཕྱིར་རོ། །དེས་ན་རྟགས་ཐུག་མེད་དུ་འགྱུར་བའི་ཕྱིར་རྩ་བའི་མེད་པ་མི་རྟོགས་པར་འགྱུར་ཏེ་ནམ་མཁའི་མཐའ་མ་རྟོགས་ན་དབུས་མི་རྟོགས་པ་བཞིན་ནོ། །དེ་ལ་དོན་ནི་གཞན་གྱིས་གསལ་ལ་ཤེས་པ་ནི་རང་གིས་གསལ་པ་དེ་བཞིན་དུ་དོན་མེད་པ་ནི་གཞན་གྱིས་གསལ་ལ་ཤེས་པ་མེད་པ་ནི་རང་གིས་གསལ་ལོ་ཞེས་སྨྲས་པ་ནི་ཅི་སྟེ་དམིགས་པ་སྟེ་ཤེས་པ་མེད་པ་མི་དམིགས་པ་མེད་པར་རང་ཉིད་ཀྱིས་འགྲུབ་པར་འགྱུར་ན་ནི་དེ་བཞིན་དུ་དོན་གྱི་ཡོད་པ་མེད་པར་ཡང་རང་ཉིད་ཀྱིས་འགྱུར་བས་མི་དམིགས་པ་དོན་མེད་དོ། །དགོངས་པ་ནི་འདི་ཡིན་ཏེ་དམིགས་པའི་རང་བཞིན་གྱི་ཤེས་པ་ནི་རང་ཉིད་གསལ་བར་འཐད་ན་མེད་པ་དག་ནི་ཁྱད་པར་མེད་པའི་ཕྱིར་གཅིག་རང་ཉིད་གསལ་ན་གཞན་ཡང་དེ་བཞིན་དུ་འགྱུར་རོ་ཞེས་སྟོན་པ་ཡིན་ནོ། །ཅི་སྟེ་དག་པ་འཛིན་པའི་ཤེས་པ་གཞན་དམིགས་པའི་ཤུགས་ཀྱིས་བུམ་འཛིན་མི་དམིགས་པ་འགྲུབ་པའི་ཕྱིར་ཤེས་པ་མེད་པ་མངོན་སུམ་གྱིས་གྲུབ་པ་ཡིན་གྱི་མི་དམིགས་པའི་རྟགས་ཀྱིས་ནི་སྒྲུབ་པ་མ་ཡིན་ནོ་ཞེ་ན། དེ་མངོན་སུམ་གྱིས་གྲུབ་པ་དེ་བཞིན་དུ་གཞན་ས་ཕྱོགས་ཡོད་པར་གྲུབ་པས་བུམ་པ་ལ་སོགས་པ་མེད་པ་ཅི་སྟེ་མི་འགྲུབ་སྟེ་འགྲུབ་པའི་ཕྱིར་མེད་པ་ལ་ནི་མི་

༼༡༤༥༽

དམིགས་པའི་རྟགས་དོན་མེད་དོ། །གཉིས་པ་ཐ་སྙད་བསྒྲུབ་བྱར་བཤད་པ་ནི། དེ་ལྟར་ན་གང་གི་ཚེ་རྣམ་པ་འདི་ལྟ་བུ་སྟེ་སྣང་དུ་རུང་བའི་མི་དམིགས་པ་ཉིད་དོན་མེད་པ་རྣམས་ཀྱི་མེད་པ་ཡིན་པ་དེའི་ཚེ་ཡུལ་གྲུབ་པས་ཤེས་བྱ་བ་ལ་ས་ཕྱོགས་དག་པ་ནི་མེད་པའི་ཐ་སྙད་ཀྱི་ཡུལ་ཡིན་ལ། དག་པ་འཛིན་པ་ནི་ཐ་སྙད་ཀྱི་རྒྱུ་ཡིན་ནོ། །སློབ་དཔོན་ནི་ལ་ལར་རྒྱུ་དང་ལ་ལར་ཡུལ་དུ་ཐ་སྙད་བྱེད་དེ་རྒྱུ་མཚན་ཉེ་བར་བསྟན་པས་ཞེས་བྱ་བ་དང་ཡུལ་བསྟན་པས་ཞུགས་པའི་ཞེས་གང་བཤད་པ་ཡིན་ནོ། །དེས་ན་ཡུལ་དེ་མེད་པའི་མཚན་ཉིད་ཤུགས་ལ་གྲུབ་པས་ཡུལ་ཅན་མེད་དོ་སྙམ་པའི་ཤེས་པ་དང་། མེད་པ་བརྗོད་པའི་སྒྲ་དང་དོགས་པ་མེད་པར་འགྲོ་འོང་བྱེད་པའི་འཇུག་པ་ལུས་ཀྱི་ཐ་སྙད་གསུམ་རང་གིས་རྟོགས་པའམ་གཞན་ལ་སྒྲུབ་པར་བྱེད་པ་ཡིན་ཏེ་ཐ་སྙད་ཀྱི་ཡུལ་རབ་ཏུ་བསྟན་པས་བརྡ་སྟེ་མེད་ངེས་ལ་འཇུག་པའི་ཕྱིར་རོ། །ཡུལ་ལས་ཐ་སྙད་དྲན་པའི་དཔེ་ནི་དཔེར་ན་ཞེས་པ་སྟེ་བ་ལང་ཆེན་པོ་ལ་ཐ་སྙད་ཞུགས་ཀྱང་ཆུང་ངུ་ལ་འཇུག་པར་མི་བྱེད་པ་ལ་ཐ་སྙད་འདི་ནི་ལྐོག་ཤལ་ལ་སོགས་པ་འདུས་པ་ཙམ་གྱི་རྒྱུ་མཚན་ཅན་ཡིན་གྱི་ཆེན་པོ་ཁོ་ནའི་ནི་མ་ཡིན་ནོ་ཞེས་ཐ་སྙད་ལ་འཇུག་པར་བྱེད་དོ། །ཐ་སྙད་ཁོ་ན་སྒྲུབ་པ་དེ་ལྟ་ཡིན་དང་སྟེ་དེའི་ཕྱིར་འདི་ལ་དཔེ་ཡོད་པ་མ་ཡིན་ཏེ་ཞེས་དཔེ་མ་གྲུབ་པར་རྒོལ་བ་དེ་ཡང་བསལ་བ་ཡིན་ཏེ་ཇི་ལྟ་བུའི་ཡུལ་ལ་སྔོན་རང་གིས་ཐ་སྙད་བྱས་པ་དེ་ཐམས་ཅད་ནི་དཔེ་ཡིན་པའི་ཕྱིར་རོ། །ཡུལ་གྲུབ་ན་ཡུལ་ཅན་ཡང་གྲུབ་པས་ཐ་སྙད་ཀྱང་སྒྲུབ་ཏུ་མེད་དོ་ཞེ་ན་འཇིག་རྟེན་ནའང་ཡུལ་རྟོགས་ཀྱང་ཞེས་གསུངས་སོ། །དེ་དག་གི་དོན་ནི་འདི་ཡིན་ཏེ་མེད་པའི་དོན་ནི་མངོན་སུམ་ཚད་མས་ཤུགས་ལ་གྲུབ་པས་གཏན་ཚིགས་ཀྱིས་བསྒྲུབ་པར་བྱ་བ་མ་ཡིན་གྱི་ཐ་སྙད་ཉིད་སྒྲུབ་པར་བྱེད་པ་ཡིན་ནོ། །ཐ་སྙད་སྒྲུབ་པ་ལ་ནི་ཐུག་མེད་ཀྱི་སྐྱོན་མེད་དེ་རྒྱུས་འབྲས་བུ་སྐྱེད་པ་ལ་ཐུག་མེད་སྐྱོན་མ་ཡིན་པའི་ཕྱིར་དང་། སྐྱོན་ཡིན་དུ་ཆུག་ཀྱང་ཤེས་པ་མེད་པའི་ཐ་སྙད་ནི་རྟགས་ཀྱིས་མི་བྱེད་པ་རང་གིས་བྱེད་པའི་ཕྱིར་རོ། །གལ་ཏེ་ཤེས་པ་མེད་པའི་ཐ་སྙད་དུ་རུང་བ་ཡང་མངོན་སུམ་གྱིས་ངེས་པར་བྱེད་དོ་ཞེ་ན་དེ་ནི་དོན་ལ་ཡང་མཚུངས་སོ། །ཐ་སྙད་ལ་མི་མཚུངས་པའི་རྒྱུ་མཚན་ནི་འཆད་པར་འགྱུར་རོ། །གསུམ་པ་དེ་ལ་རྩོད་པ་སྤང་བ་ལ། རྩོད་པ་དང་པོ་ནི་གལ་ཏེ་དངོས་པོ་ལོག་སྟེ་བཀག་པ་ནི་དངོས་པོ་མེད་པ་ཡིན་ལ་མི་དམིགས་པ་ནི་དམིགས་ཏེ་ཤེས་པ་ལོག་པ་ཡིན་ན་མི་དམིགས་པ་དེ་ཇི་ལྟར་དངོས་པོ་མེད་པ་ཡིན་ཞེས་བྱ་བ་ནི་མི་དམིགས་པ་མེད་པའི་དོན་གྱི་དེ་ཉིད་ཡིན་པ་ལ་རྒོལ་བ་ཡིན་ནོ། །བྱེ་བྲག་དམིགས་པ་ལོག་པས་ནི་སྤྱི་དངོས་པོ་མེད་པར་ཡང་ཇི་ལྟར་འགྱུར་ཏེ་བྱེ་བྲག་བཀག་པས་ནི་སྤྱི་མི་ཁེགས་པའི་ཕྱིར་རོ། །ཡང་ནི་ཉེས་པ་གཞན་སྡུད་པའོ། །ཤེས་པ་ནི་དོན་གྱི་

༼༡༤༦༽

འབྲས་བུ་ཡིན་ན་འབྲས་བུ་བཀག་པས་ནི་རྒྱུ་མི་ཁེགས་སོ་ཞེས་སྟོན་པ་ནི་འབྲས་བུ་ཞེས་བྱ་བ་ཡིན་ནོ། །དེ་ལ་དམིགས་པ་ནི་དོན་ཡིན་ལ་མི་དམིགས་པ་ནི་དོན་མེད་པ་ཡིན་ནོ་ཞེས་སྟོན་པ་ནི་སྣང་རུང་དེ་འདྲ་བའི་ཡོད་པ་རྣམ་པར་གཞག་པ་ནི་དམིགས་པའི་རྒྱུ་མཚན་ཅན་ཏེ་དམིགས་པ་ལས་ཡོད་པར་འཇོག་པའི་ཕྱིར་དང་། མ་མཐོང་ན་ཡོད་པར་གཞག་མི་ནུས་པའི་ཕྱིར་དམིགས་པའི་ཤེས་པ་ལ་དོན་གྱི་ཡོད་པར་འདོགས་པ་ཡིན་ནོ། །འདི་སྐད་དུ་སྣང་རུང་ཡོད་པར་འཇོག་པའི་རྒྱུ་མཚན་ནི་མཐོང་བའི་ཤེས་པ་ཡིན་པའི་ཕྱིར་ཤེས་པ་ལ་དོན་གྱི་ཡོད་པར་བཏགས་པ་ཡིན་ནོ་ཞེས་སྟོན་པ་ཡིན་ནོ། །ཡང་དམིགས་པའི་རྒྱུ་གཞན་དབང་པོ་ལ་སོགས་པ་ཚང་བ་ན་དམིགས་པ་སྟེ་མཐོང་བར་རུང་སྟེ་ནུས་པའི་རང་བཞིན་གྱི་ཡོད་པ་ནི་ཤེས་པ་དེ་ལ་མི་འཁྲུལ་བའི་ཕྱིར་དོན་གྱི་ཡོད་པ་ལ་དམིགས་པར་འདོགས་པ་ཡིན་ནོ། །འདི་སྐད་དུ་མཐོང་བའི་རྐྱེན་གཞན་ཚང་ན་སྣང་རུང་གི་དངོས་པོ་ཡོད་པ་ཙམ་ཤེས་པ་སྐྱེ་བའི་རྒྱུ་མཚན་ཡིན་ཏེ་སྣང་རུང་གི་དོན་ཡོད་ཀྱང་མི་སྐྱེ་ན་ནི་ནམ་ཡང་མི་སྐྱེ་བར་འགྱུར་བའི་ཕྱིར་རོ། །དེས་ན་དོན་གྱི་ཡོད་པ་ལ་དམིགས་པར་འདོགས་པ་ཡིན་ནོ་ཞེས་སྟོན་པ་ཡིན་ནོ། །དེ་ལྟར་དོན་དང་ཤེས་པ་གཉིས་ཕན་ཚུན་གཅིག་ཏུ་བཏགས་པའི་དགོས་པ་ནི་དམིགས་པ་དོན་གྱི་འབྲས་བུ་ཡིན་ཡང་དོན་གྱི་ཁྱབ་བྱེད་དུ་བསྟན་ནས་དེ་མི་དམིགས་པ་རང་བཞིན་མི་དམིགས་པར་སྟོན་པ་ཡིན་ཏེ་དེ་མི་དམིགས་པ་ནི་རང་བཞིན་མི་དམིགས་པར་བཤད་དོ་ཞེས་གང་འཆད་པར་འགྱུར་བ་ཡིན་ནོ། །བསྡུས་པའི་དོན་ནི་འདི་ཡིན་ཏེ་མི་དམིགས་པ་ནི་དོན་མི་དམིགས་ཡིན་པས་དོན་མེད་པའི་དེ་ཉིད་དུ་འཐད་ལ། དམིགས་པ་ནི་བྱེ་བྲག་དང་འབྲས་བུ་ཡིན་ན་ཡང་དམིགས་ཡུལ་གྱི་ཁྱབ་བྱེད་ཡིན་པའི་ཕྱིར་ཁྱབ་བྱ་བཀག་པ་ལ་འཁྲུལ་བ་མེད་དོ་ཞེས་བྱ་བའི་དོན་ཏོ། །རྩོད་པ་གཉིས་པ་ནི་རྐྱེན་གཞན་ཚང་བའི་དུས་ཀྱི་ཡོད་པ་ནི་ཤེས་པ་ལ་འཁྲུལ་པར་འགྱུར་ཏེ་དེ་དག་ནི་དེའི་རྒྱུ་ཚོགས་པ་ཡིན་ལ་ཚོགས་པས་འབྲས་བུ་སྐྱེད་པ་ནི་ཡོངས་སུ་འགྱུར་བ་ལ་བལྟོས་པའི་ཕྱིར་རོ། །དེས་ན་ཁྱབ་བྱེད་མ་ཡིན་པའི་ཤེས་པ་མེད་པ་ལས་ནི་དོན་མེད་པར་མི་འགྱུར་རོ་ཞེ་ན། དེ་ལྟར་ཐལ་བ་མ་ཡིན་ཏེ་ཡོངས་སུ་འགྱུར་བ་ལ་ལྟོས་པའི་དུས་ན་དོན་མེད་པའི་ཐ་སྙད་བྱེད་པ་མ་ཡིན་གྱི་འོན་ཀྱང་དོན་དེའི་འབྲས་བུ་ཤེས་པ་སྐྱེ་བའི་དུས་ན་མེད་པར་རྟོགས་པའི་ཕྱིར་ཏེ་དེའི་ཚེ་ནི་ཡོད་པ་ལ་དམིགས་པས་ཁྱབ་པ་ཡིན་ནོ། །ཇི་ལྟར་དགག་པ་བྱེད་པ་དེའི་ཚེ་འབྲས་བུའི་དུས་ཡིན་ཞེ་ན་གཞན་ས་ཕྱོགས་དམིགས་པ་ན་བུམ་པ་དེ་མི་དམིགས་པར་འགྲུབ་པའི་ཕྱིར་རོ་ཞེས་གསུངས་ཏེ་འདི་སྐད་དུ་ས་ཕྱོགས་ཀྱིས་འབྲས་བུ་ཤེས་པ་སྐྱེད་པའི་ཚེ་ཡོད་ན་བུམ་པས་ཀྱང་ཅི་སྟེ་མི་སྐྱེད་དེ་རྒྱུ་ཁྱད་པར་མེད་པའི་ཕྱིར་རོ། །དེས་ན་བུམ་པ་ཡོད་ན་ནི་དེའི་ཚེ་བུམ་འཛིན་སྐྱེ་བའི་ཕྱིར་

༼༡༤༧༽

འབྲས་བུའི་དུས་སུ་ཁོང་དུ་ཆུད་པ་ཡིན་ལ། དེའི་ཚེ་ནི་ཁྱབ་བྱེད་མ་དམིགས་པར་འགྱུར་རོ་ཞེས་སྟོན་པ་ཡིན་ནོ། །རྩོད་པ་གསུམ་པ་ནི་མཐུ་དང་ལྡན་པའི་རྣལ་འབྱོར་པའམ་ཤ་ཟ་ལ་སོགས་པས་མི་སྣང་བར་བྱིན་གྱིས་བརླབས་པའི་ཕྱིར་འབྲས་བུའི་དུས་སུ་ཡོད་ཀྱང་ཞེས་སྦྱར་རོ། །དེ་ལ་དེ་ལྟར་མ་ཡིན་ཏེ་ཞེས་སྨྲོས་ཏེ་གཞན་དུ་གྱུར་ཏེ་ཡུལ་མི་སྣང་བའམ་དབང་པོ་འཛིན་ནུས་མེད་པར་བྱས་པ་མེད་པའོ། །མི་འཐད་པ་ནི་ཐམས་ཅད་ཀྱང་ཐམས་ཅད་ཀྱིས་བྱིན་གྱིས་བརླབས་པར་ཐལ་བའི་ཕྱིར་རོ། །འདུས་བྱས་པ་ནི་དེ་ལྟ་བུར་བྱས་པ་སྟེ་དེའི་ཚེ་བུམ་པ་མི་དམིགས་པར་འགྱུར་ཀྱང་སྣང་རུང་གི་ཡོད་པ་ལ་དམིགས་པས་མ་ཁྱབ་པ་ནི་མ་ཡིན་ཏེ་སྣང་དུ་མི་རུང་བ་ཡིན་པའི་ཕྱིར་རོ། །དེས་ན་དེའི་ཚེ་ཡང་བྱིན་གྱིས་བརླབས་པའི་རྣམ་པ་དེ་ལྟ་བུའི་དབང་པོས་གཟུང་བར་བྱ་བའི་བུམ་པ་མེད་པ་ནི་དེ་ན་ཡོད་པ་ཉིད་དོ། །དགོངས་པ་ནི་འདི་ཡིན་ཏེ་ཁོ་བོ་ཅག་གི་གཏན་ཚིགས་ཀྱི་དོན་ནི་ས་ཕྱོགས་འདི་དང་ཤེས་པ་གཅིག་ལ་འདུ་བའི་བུམ་པ་ནི་འདི་ན་མེད་དེ་གཅིག་ལ་འདུ་བའི་བུམ་པ་མ་དམིགས་པའི་ཕྱིར་ཞེས་བྱ་བ་ཡིན་པ་ན་དེ་ནི་འདི་ལ་འཁྲུལ་བ་མེད་པར་ཡོད་པ་ཡིན་ལ། མཐུས་གཞན་དུ་བསྒྱུར་བ་དེ་ནི་མི་འགོག་གོ་ཞེས་སྟོན་པ་ཡིན་ནོ། །དེས་ན་སྣང་རུང་གི་ཡོད་པ་ནི་ཤེས་པ་ལ་འཁྲུལ་བ་མེད་པའི་ཕྱིར་དེ་ལ་ཤེས་པའི་ཡུལ་ཡིན་པས་ཁྱབ་པ་ཡིན་ལ། ཤེས་པ་མེད་ན་ནི་ཁྱབ་པར་བྱེད་པ་ཤེས་པའི་ཡུལ་དེ་ཉིད་མེད་པ་ཡིན་ཏེ་རྩོད་པའི་རིགས་པ་ལས། དེའི་ངོ་བོ་ཡོད་པ་ལ་ནི་དེའི་ཚད་མས་ཁྱབ་པ་ཡིན་ནོ་ཞེས་གང་བཤད་པ་ཡིན་ནོ། །བཞི་པ་ཡོད་པ་དང་མེད་པའི་དོན་བཤད་པ་ནི་སྣང་རུང་གི་ཡོད་པ་ཤེས་པ་ལ་མི་འཁྲུལ་བ་དེའི་ཕྱིར་ཤེས་པ་དང་འདྲེར་རུང་སྟེ་དེ་ལ་སྣང་དུ་རུང་བ་ཉིད་ཀྱི་དོན་ནི་འདིའི་ཡོད་པའི་དོན་ཡིན་ལ་བཏགས་ནས་ནི་ཤེས་པ་ལ་ཡང་དོན་གྱི་ཡོད་པར་བརྗོད་དོ། །དོན་དང་ཤེས་པ་དེ་ལས་བཟློག་པའི་མི་དམིགས་པ་ནི་མེད་པ་ཡིན་ཏེ་ཞེས་བྱ་བ་ལ་ཡུལ་ཅན་ནི་ཐ་སྙད་དོ། །ཤེས་བྱའི་ཡོད་པ་ཤེས་པ་ལ་མི་འཁྲུལ་བར་བསྟན་པ་འདིས་ནི་འདིར་རྒྱུ་འབྲས་བུ་ལ་འཁྲུལ་པ་དེས་ན་འབྲས་བུ་ལོག་པས་རྒྱུ་མེད་པར་མི་འགྲུབ་ཅེས་གང་སྨྲས་པ་དེ་ཡང་བསལ་བ་ཡིན་ཏེ་འདི་ལྟར་ཤེས་པ་ལ་སྣང་བ་ནི་ཡོད་པའི་ཁྱབ་བྱེད་ཡིན་པ་ལས་འདི་ལ་ནི་ཁྱབ་བྱེད་སྣང་བ་ཉིད་མེད་པའི་ཕྱིར་རོ། །རྒྱུ་མེད་པ་ལ་མི་འཁྲུལ་བའི་འབྲས་བུ་མེད་པ་དེ་ལ་ཡང་རྒྱུ་མེད་པའི་དོན་བསྒྲུབ་པར་བྱ་བ་ནི་མ་ཡིན་ཏེ་དེ་ནི་མངོན་སུམ་གྱི་སྟོབས་ཀྱིས་གྲུབ་པའི་ཕྱིར་རོ། །འོན་ཀྱང་ཐ་སྙད་སྒྲུབ་པར་བྱ་བ་ཡིན་ལ་ཐ་སྙད་ནི་མི་དམིགས་པ་དེའི་རྒྱུ་མཚན་ཅན་ཡིན་པར་གྲུབ་པ་ཡིན་ཏེ་མེད་པའི་ཐ་སྙད་མི་བྱེད་པའི་གང་ཟག་ནི་འཇིག་རྟེན་ན་མེད་པའི་ཕྱིར་རོ། །འོན་ཀྱང་མེད་པའི་ཐ་སྙད་ཀྱི་ཡུལ་མི་འདྲ་བས་འགའ་ཞིག་ལ་རང་གིས་བྱེད་

༼༡༤༨༽

ཀྱང་གཞི་གཞན་ལ་ནི་དེའི་རྒྱུ་ཡོད་པའི་སྒོ་ནས་སྔོན་གྲུབ་པ་དེ་གཞན་གྱིས་བསྒྲུབ་པར་བྱ་བ་ཡིན་ཏེ་ཤིང་དང་བ་ལང་ལ་སོགས་པ་བཞིན་ནོ། །སྒྲུབ་བྱེད་མི་དམིགས་པ་དེ་ཉིད་ཅེས་བྱ་བའི་དྲི་བ་ལ་ནི་ལན་མངོན་སུམ་ཉིད་ཀྱིས་གྲུབ་པ་ཡིན་ཞེས་འཆད་པར་འགྱུར་རོ། །གསུམ་པ་སྦྱོར་བའི་དབྱེ་བ་བཤད་པ་ལ་དགག་པ་ཐམས་ཅད་མི་དམིགས་པས་བྱེད་པའི་ཚུལ་མདོར་བསྟན་པ་ནས་རྩ་བའི་མི་དམིགས་པ་བཞིར་དབྱེ་བའི་བར་དོན་ལྔ་ལས། དང་པོ་ནི་བཤད་མ་ཐག་པའི་མི་དམིགས་པ་དེ་ཡང་འཇུག་པའི་བྱེ་བྲག་གིས་རྣམ་བཞི་ཞེས་གསུངས་ཏེ་དེ་ལ་སྒྲའི་འཇུག་པ་ནི་འཆད་པར་འགྱུར་ལ། དོན་གྱི་འཇུག་པ་ནི་དོན་གཞན་སྒྲུབ་པའི་སྒོ་ནས་འཇུག་པ་འགལ་བ་དང་འབྲས་བུ་གྲུབ་པ་གཉིས་དང་། དགག་པའི་སྒོ་ནས་འཇུག་པ་རྒྱུ་དང་རང་བཞིན་མི་དམིགས་པ་གཉིས་ཏེ་བཞི་ཡིན་ནོ། །གལ་ཏེ་དེ་ལྟར་བཞི་པོ་དེའི་གཉིས་ནི་དམིགས་པ་ཉིད་རྟགས་སུ་བཀོད་པ་ཡིན་ན་དེ་ཇི་ལྟར་མི་དམིགས་པ་རྣམ་པ་བཞི་ཡིན་ཞེ་ན་དགག་པ་གང་ཞེས་གསུངས་ཏེ་འདི་ལ་བྲམ་ཟེ་བདེ་བྱེད་དགའ་བ་དགག་པ་ནི་མངོན་སུམ་གྱིས་དངོས་སུ་རྟོགས་པར་མི་ནུས་ཏེ་དངོས་མེད་ཡིན་པའི་ཕྱིར་རོ། །དེས་ན་དེ་དངོས་སུ་རྟོགས་པ་ནི་རྗེས་དཔག་ཁོ་ན་ཡིན་ཏེ་དགག་པ་མངོན་སུམ་གྱིས་མི་འཛིན་པ་ནི་གཞུང་འདིའི་དོན་ཡིན་ནོ་ཞེས་ཟེར་རོ། །ཡང་ཁ་ཅིག་ནི་དགག་པ་བྱེད་པ་ཐམས་ཅད་ལ་ནི་དོན་དེའི་དམིགས་པ་བཀག་པའི་མི་དམིགས་པས་ཁྱབ་པ་ཡིན་ནོ་ཞེས་བྱ་འདིའི་དོན་དུ་འདོད་དེ་དེ་གཉིས་ཀ་ཡང་སྐབས་ཀྱི་དོན་མ་ཡིན་ནོ། །ཁ་ཅིག་ནི་རྗེས་དཔག་གིས་དགག་པ་བྱེད་ཚད་ལ་མི་དམིགས་པའི་རྟགས་ཀྱིས་ཁྱབ་ལ། རྟགས་ལ་མེད་དགག་དང་མ་ཡིན་དགག་གཉིས་ཡོད་ཅེས་འཆད་པར་བྱེད་དོ། །ཡང་ཛྙཱ་ན་ཤྲི་ཁ་ཅིག་མི་དམིགས་པ་ལས་གཞན་པ་འགལ་བ་རྟགས་སུ་བཀོད་པའི་དགག་རྟགས་འདོད་པ་འགོག་པའི་གཞུང་དུ་བྱེད་པ་དེ་ནི་མ་ཡིན་ཏེ་འགལ་བར་མི་དམིགས་པས་ངེས་པས་དེར་སྡུད་ན་སྒྲུབ་རྟགས་གཉིས་ཀྱང་དེར་སྡུད་པར་འགྱུར་ཏེ་འབྲེལ་བར་ངེས་པ་མི་དམིགས་པ་ལ་རག་ལས་པའི་ཕྱིར་རོ། །འདི་མེད་པ་ལ་ཡོད་པའི་ཐ་སྙད་བྱེད་པ་ལ་ཐ་སྙད་དེ་མ་དམིགས་པས་བྱེད་ལ། གཞན་ལ་མངོན་སུམ་གྱིས་བྱེད་པར་འདོད་པའང་མི་འཐད་དེ། དེ་མངོན་སུམ་གྱི་དངོས་འབྲས་མ་ཡིན་པའི་ཕྱིར་དང་། མེད་པའི་ཐ་སྙད་ལ་རྒྱུ་མཚན་གཞན་མེད་པར་བཤད་པ་དང་འགལ་བའི་ཕྱིར་རོ། །དེས་ན་སློབ་དཔོན་ཆོས་མཆོག་འདི་ལྟར་འཆད་དེ་དགག་པ་ནི་མེད་པའི་ཐ་སྙད་དེ་དེ་ལ་ཡང་དོན་དང་ཤེས་པ་མེད་པའི་ཐ་སྙད་གཉིས་ལས་དང་པོ་ནི་ཐམས་ཅད་དུ་མི་དམིགས་པའི་གཏན་ཚིགས་ཀྱིས་བྱེད་དེ་འདི་ལྟར་མི་དམིགས་པ་ཙམ་ལས་ནི་མ་ཡིན་ཏེ་མི་སྣང་བ་མ་དམིགས་པས་འཁྲུལ་བའི་ཕྱིར་དང་། །སྣང་བ་མ་དམིགས་པས་བྱེད་

༼༡༤༩༽

ན་ནི་བྱེ་བྲག་པ་དེ་ལ་མེད་པས་ཁྱབ་པ་དྲན་པ་ལ་ལྟོས་པས་རྗེས་དཔག་ཡིན་པའི་ཕྱིར་རོ། །ཤེས་པ་མེད་པའི་ཐ་སྙད་ནི་མངོན་སུམ་གྱིས་བྱེད་པ་ཡིན་ཏེ་འདི་ལྟར་མངོན་སུམ་རྣམས་ཀྱིས་ནི་དམིགས་པ་སྒྲུབ་པ་དང་འགོག་པའི་རྣམ་པར་རྟོག་པའི་འབྲས་བུ་སྐྱེད་པ་ན་རང་རིག་པའི་མངོན་སུམ་གྱིས་བདག་ལ་བདེ་བ་མ་དམིགས་སོ་ཞེས་ངེས་པ་བསྐྱེད་པ་ན་དེ་ཉིད་དེ་མེད་པའི་ཐ་སྙད་ཡིན་ཏེ་དམིགས་པ་ནི་ཤེས་པ་ཉིད་ཡིན་པའི་ཕྱིར་རོ། །དོན་ལ་བུམ་པ་མ་དམིགས་སོ་ཞེས་བྱ་བའི་ངེས་པ་གཞན་རིག་མངོན་སུམ་གྱིས་བསྐྱེད་པས་ནི་དོན་མེད་པའི་ཐ་སྙད་བྱས་པ་མ་ཡིན་ཏེ་བུམ་འཛིན་མེད་པ་ལ་ཐ་སྙད་བྱས་པ་ཡིན་པའི་ཕྱིར་དང་། བུམ་པ་མ་དམིགས་པའི་ཕྱིར་མེད་དོ་ཞེས་ཐ་སྙད་བྱེད་ན་ཡང་དེ་ནི་གཏན་ཚིགས་ཀྱིས་བྱས་པའི་ཕྱིར་རོ། །གཞན་ཡང་དོན་ནི་མ་དམིགས་པར་ངེས་ཀྱང་ཡོད་མེད་ཐེ་ཚོམ་ཟ་བས་སྣང་བ་མ་དམིགས་པ་གཏན་ཚིགས་སུ་བྱས་པ་ལས་མེད་པར་ངེས་པའི་ཕྱིར་དང་། ཤེས་པ་ནི་མ་དམིགས་པར་ངེས་ན་ཡོད་མེད་ཐེ་ཚོམ་མེད་པའི་ཕྱིར་མ་དམིགས་པ་ཉིད་མེད་པའི་ཐ་སྙད་ཡིན་ནོ། །དེ་བཞིན་དུ་བདེ་བའི་རྣམ་པ་མཐའ་གཅིག་ཏུ་ངེས་པའི་ཕྱིར་ན་ཡང་དེ་ལ་སྡུག་བསྔལ་མེད་པ་རང་གིས་ངེས་པ་ཡིན་ཏེ་དེ་མེད་པར་མ་ངེས་ན་ནི་བདེ་བར་ཡོངས་སུ་མ་བཅད་པར་འགྱུར་བའི་ཕྱིར་ཏེ་ཇི་སྐད་དུ་ཤེས་པ་ནི་བདག་ཉིད་ཤེས་པ་གཞན་ལས་རྣམ་པར་གཅོད་དོ་ཞེས་གང་བཤད་པ་ཡིན་ནོ། །གལ་ཏེ་དེ་ལྟ་ན་དོན་དང་ཤེས་པ་ཡོད་པའི་ཐ་སྙད་ཀྱང་དམིགས་པའི་གཏན་ཚིགས་ལས་བྱེད་པར་འགྱུར་རོ་ཞེ་ན། འདི་ལ་རྒྱུ་མཚན་དང་ཐ་སྙད་ལ་རྨོངས་པ་ལ་ནི་དོན་ཡོད་པའམ་ཡིན་པའི་ཐ་སྙད་གཏན་ཚིགས་ཀྱིས་བྱེད་པ་ཁོ་ན་ཡིན་ཏེ་བ་ལང་དང་ཤིང་གི་ཐ་སྙད་གཏན་ཚིགས་ཀྱིས་བྱེད་པ་བཞིན་ནོ། །མ་རྨོངས་པ་ལ་ནི་མ་ཡིན་ཏེ་གཏན་ཚིགས་ལ་མ་ལྟོས་པར་མངོན་སུམ་ཁོ་ནས་དེ་ལྟར་དུ་ངེས་པའི་ཕྱིར་རོ། །དེ་ལ་གཏན་ཚིགས་ལས་མེད་པར་ངེས་པ་དང་ཡིན་པར་ངེས་པ་སྔ་ན་མེད་པ་སྐྱེས་ཀྱང་དེ་ལྟ་བུའི་དོན་ལ་སྒྲོ་འདོགས་མངོན་སུམ་གྱིས་བཅད་ཟིན་པས་རྟོགས་ཟིན་གྱི་དོན་ལ་འཇུག་པའི་ཕྱིར་དང་། མ་དམིགས་པའི་ཕྱིར་ན་མེད་དོ་ཞེས་རྟོགས་ཟིན་རྟོགས་པར་བསམ་པས་ཀྱང་རློམ་པས་སྔར་མ་རྟོགས་པའི་དོན་རྟོགས་པ་མ་ཡིན་པའི་ཕྱིར་ཐ་སྙད་སྒྲུབ་པར་བྱེད་པར་འདོད་ཀྱི་ཡོད་མེད་ཀྱི་དོན་སྒྲུབ་པར་བྱེད་པ་མ་ཡིན་ནོ། །དེས་ན་རྟགས་འདི་དག་ནི་དོན་དེ་དག་ཐ་སྙད་དེ་ལྟ་བུའི་ཡུལ་ཉིད་དུ་མི་དྲན་པ་དེ་དྲན་པར་བྱེད་པ་ཙམ་ཡིན་ཏེ་ཇི་སྐད་དུ་ཡུལ་ཡོད་ན་ཡང་ཡུལ་ཅན་མི་དྲན་པ་དེ་དྲན་པར་བྱེད་དོ་ཞེས་གང་འཆད་པ་ཡིན་ནོ། །དེའི་ཕྱིར་རྟགས་ཐ་སྙད་སྒྲུབ་དང་རྗེས་དཔག་ཐ་སྙད་ལ་སྒྲོ་འདོགས་གཅོད་བྱེད་ཡིན་ནོ་ཞེས་བྱ་བ་ནི་དོན་དམ་པ་ཡིན་ནོ། །ཡང་ན་མེད་པའི་སྒྲ་སྤྱི་དང་འབྲེལ་བའི་ཐ་སྙད་གཏན་ཚིགས་ཀྱིས་བྱེད་ལ། མེད་པའི་དོན་སྤྱི་དང་འབྲེལ་བའི་ཐ་སྙད་ནི་

༼༡༥༠༽

མངོན་སུམ་གྱིས་བྱེད་དོ་ཞེས་སློབ་དཔོན་ཆོས་མཆོག་བཞེད་དོ། །ཡང་ན་དོན་དང་ཤེས་པའི་མེད་པའི་ཐ་སྙད་གཉིས་ཀ་གློ་བུར་བའི་རྗེས་དཔག་གིས་བྱེད་པ་ཡིན་ཏེ་སྣང་བ་མ་དམིགས་པ་ལ་མེད་པས་ཁྱབ་པ་དྲན་བཞིན་པས་ཕྱོགས་ཆོས་གྲུབ་པའི་དུས་གཉིས་པར་མེད་པའི་ཐ་སྙད་བྱེད་པའི་ཕྱིར་རོ། །མེད་པའི་དོན་ནི་མངོན་སུམ་ཚད་མས་ཤུགས་ལ་རྟོགས་པ་ཡིན་ནོ། །དེ་ལྟར་དགག་པ་ཐམས་ཅད་ལ་མི་དམིགས་པས་ཁྱབ་པ་དེ་ཉིད་གསལ་བར་སྟོན་པ་ནི་འདི་ལྟར་དགག་པ་དེ་ནི་ཞེས་བྱ་བ་ཡིན་ནོ། །གཉིས་པ་དེ་ཇི་ལྟར་བྱེད་པའི་ཚུལ་རྒྱས་པར་བཤད་པ་ནི་སྒྲུབ་ན་ཡང་དགག་བྱ་དང་འགལ་བའམ་ཞེས་པ་སྟེ་དེས་དགག་བྱ་འགོག་ནུས་པ་མ་ཡིན་ནོ་ཞེས་སྦྱར་རོ། །འགལ་བས་ནི་འགོག་ནུས་པར་འགྱུར་ན་འགལ་བ་དེ་ཡང་ཞེས་བྱ་བའི་དོན་ནི་གྲང་རེག་རྒྱུ་མ་ཟད་པ་ཅན་འབྱུང་བ་ལ་ཚ་རེག་ཡོད་ན་གྲང་རེག་དེ་ཕྱི་མ་སྐྱེད་པའི་ནུས་མེད་དུ་བྱས་ནས་དེའི་རྒྱུན་མེད་པར་བྱེད་པའི་ཕྱིར་དེ་གཉིས་ནི་དངོས་པོ་བའི་འགལ་བར་རྟོགས་ལ་འགལ་བར་འཇོག་པའི་རྒྱུ་མཚན་གཅིག་ཡོད་ན་གཅིག་མེད་པ་དེ་ཡང་མི་དམིགས་པའི་རྟགས་ལས་ཐ་སྙད་དུ་བྱེད་པ་ཡིན་ནོ། །དགོངས་པ་ནི་འདི་ཡིན་ཏེ་རྒྱུ་མ་ཟད་པར་ནི་འབྲས་བུ་མི་ལྡོག་ལ་རྒྱུ་ཟད་ན་ཡང་དེ་ཉིད་ཀྱིས་ལྡོག་པའི་ཕྱིར་འདི་རང་གི་ངོ་བོ་འགོག་པའི་སྒོ་ནས་འགལ་བ་ནི་མ་ཡིན་གྱི་འོན་ཀྱང་རྒྱུ་བཟློག་པའི་སྒོ་ནས་འགལ་བ་ཡིན་ནོ། །འདི་ལ་སྔོན་གྱི་སློབ་དཔོན་ཁ་ཅིག་ན་རེ། རྒྱུན་དོན་ལ་མེད་པས་འགལ་བ་དོན་ལ་མེད་དོ་ཞེས་ཟེར་རོ། །དེ་ལ་སློབ་དཔོན་ཆོས་མཆོག་ན་རེ། ཇི་ལྟར་འབྲས་བུ་མ་སྐྱེས་པ་ལ་བསྐྱེད་བྱ་སྐྱེད་བྱེད་གཉིས་མེད་ཀྱང་རྒྱུ་སྔ་བ་ལས་འབྲས་བུ་སྐྱེ་བ་དོན་ལ་ཡོད་པས་འབྲེལ་བ་དོན་ལ་ཡོད་པས་ལྟར་གྲང་རེག་ལོག་པ་ལ་འགལ་བའི་དངོས་པོ་གཉིས་མེད་ཀྱང་མེས་གྲང་རེག་ནུས་མེད་དུ་བྱས་པ་དོན་ལ་ཡོད་པས་འགལ་བ་དོན་ལ་ཡོད་དེ་དེས་ན་བྱས་པ་དང་བྱེད་པ་གཉིས་འགལ་བ་ཡིན་ནོ། །དེ་ལ་སྐད་ཅིག་དང་པོ་ལ་ནི་མུན་པའི་རྒྱུ་ཚོགས་ཚང་བ་ཡིན་ལ། གཉིས་པ་ལ་ནི་དེ་དང་ལྡན་པའི་སྣང་བས་ཚོགས་པ་དེ་ཕྱི་མ་སྐྱེད་མི་ནུས་པར་སྐྱེད་པ་ཡིན་ཞིང་། གསུམ་པ་ལ་མུན་པ་ལྡོག་པ་ཡིན་ནོ། །དེ་ལ་སྣང་བ་དང་མུན་པའི་རྡུལ་གཉིས་གོ་ས་གཅིག་ན་ནི་མི་གནས་ཏེ་རྡུལ་ཐམས་ཅད་རང་གི་ཡུལ་དུ་གཞན་སྐྱེ་བའི་གེགས་བྱེད་པའི་ཕྱིར་རོ། །དེ་གཉིས་འདྲེས་ནས་གནས་པའང་མ་ཡིན་ཏེ་རིམ་གྱིས་འགྲོ་བའི་སྣང་བས་རིམ་གྱིས་མུན་པ་བཟློག་པའི་ཕྱིར་རོ། །དེས་ན་ཡུལ་འདབ་འབྱོར་དུ་གནས་པར་འདོད་པ་ཡིན་ནོ་ཞེས་ཟེར་རོ། །འགལ་བ་གཉིས་པ་ཕན་ཚུན་གཅིག་གིས་གཅིག་སྤངས་ཏེ་གནས་པའི་མཚན་ཉིད་ཀྱང་མཚན་ཉིད་པའི་འགལ་བ་ཡིན་ཏེ་བདག་གཅིག་པར་འགལ་བའི་ཕྱིར་རོ། །དཔེར་བརྗོད་པ་ནི་རྟག་པ་དང་ཞེས་པ་སྟེ་འགལ་བའི་རྒྱུ་མཚན་གཅིག་ལ་

༼༡༥༡༽

གཅིག་མེད་པ་དེ་ཡང་མི་དམིགས་པ་ཉིད་ལས་ངེས་པ་ཡིན་ནོ། །གལ་ཏེ་སྣང་དུ་རུང་བ་རྣམས་མི་དམིགས་པ་ལས་མེད་པར་ངེས་པ་མ་ཡིན་ནམ་སྣང་དུ་མི་རུང་བ་རྟག་པ་དང་ཤ་ཟ་ལ་སོགས་པ་དེ་ལ་ཇི་ལྟར་མེད་པར་ངེས་ཞེ་ན། ཤ་ཟ་ལ་སོགས་པ་ཐ་དད་དུ་ཡོད་པ་འགོག་ན་ནི་མི་སྣང་བ་མི་དམིགས་པ་ཡིན་ནོ། །ཐ་མི་དད་དུ་ཡོད་པ་འགོག་པ་ནི་སྣང་བ་མ་དམིགས་པ་ཁོ་ན་ཡིན་ཏེ་འདི་ལྟར་ས་ཕྱོགས་འདི་ཤ་ཟའི་རང་བཞིན་ཡིན་ན་རལ་པ་ཅན་དང་མཆེ་བ་ཅན་ལ་སོགས་པའི་རྣམ་པའང་ཡང་ན་ས་ཕྱོགས་ལས་བཟློག་པའི་རང་བཞིན་དུ་སྣང་དགོས་ན་འདི་དེ་ལྟར་མ་དམིགས་པའི་ཕྱིར་ཞེས་འགོག་པ་ཡིན་ནོ། །དེ་བཞིན་དུ་མི་རྟག་པ་འདི་འཇིག་མེད་ཀྱི་རང་བཞིན་དུ་མ་དམིགས་པའི་ཕྱིར་དང་། དངོས་པོ་འདི་དོན་བྱེད་ནུས་པས་སྟོང་བར་མ་དམིགས་པའི་ཕྱིར་དེ་དང་དེའི་ངོ་བོར་མེད་དོ་ཞེས་འགོག་པ་ཡིན་ཏེ་དེའི་ཕྱིར་ངེས་པར་འགྱུར་བ་མེད་པར་མཐོང་ཞེས་བྱ་བའི་སྦྱོར་བ་ཡང་སྣང་བ་མི་དམིགས་པར་འདུས་པ་ཡིན་ནོ། །གལ་ཏེ་ལྷན་ཅིག་མི་གནས་པའི་འགལ་བ་ནི་གཞན་ལ་གཞན་འགོག་པ་ཡིན་པས་སྣང་བ་མི་དམིགས་པ་ལས་ཐ་སྙད་དུ་འགྱུར་མོད། ཕན་ཚུན་སྤང་འགལ་ལ་ནི་བདག་གཅིག་པ་དགག་པར་བྱ་བ་ཡིན་པས་དེ་ཡང་གཅིག་གི་ངོ་བོར་དམིགས་པས་གཞན་ཁེགས་པའི་ཕྱིར་མི་དམིགས་པས་མེད་ཅེས་དམིགས་པ་བཀག་པའི་རྟགས་ཀྱིས་བྱེད་པ་མ་ཡིན་ནོ་ཞེ་ན། ཕན་ཚུན་སྤང་འགལ་དེ་ལ་ཡང་གཅིག་མི་རྟག་པ་དམིགས་པ་ཁོ་ནས་གཞན་རྟག་པ་མི་དམིགས་པར་བརྗོད་པ་ཡིན་ཏེ་གལ་ཏེ་གཅིག་པ་ཉིད་གཞན་མི་དམིགས་པ་ཡིན་པ་དེ་ལྟ་མ་ཡིན་ན་རྟག་པ་དམིགས་པ་མ་བཀག་པ་ཅན་གྱི་མི་རྟག་པ་ལ་ནི་རྟག་པ་མེད་པ་མི་འགྲུབ་སྟེ་རྟག་པ་ལའང་རྟག་པ་ཉིད་མེད་པ་འགྲུབ་པར་འགྱུར་བའི་ཕྱིར་རོ། །གལ་ཏེ་རྟག་མི་རྟག་དང་དངོས་མེད་ལ་སོགས་པ་རྣམ་པ་མེད་པ་དེ་དག་ནི་ཐམས་ཅད་ལ་ཐེ་ཚོམ་དུ་འགྱུར་བ་ཉིད་མ་ཡིན་ནམ་ཇི་ལྟར་ན་མེད་པར་ངེས་ཞེ་ན་དེ་དག་ལ་རང་རང་གི་འགལ་ཟླ་འཇལ་བར་བྱེད་པའི་ཚད་མ་གཉིས་ཡོད་པ་ཡིན་ལ་དེས་ཀྱང་དེ་ལ་འགལ་ཟླ་དེ་ངོ་བོ་གཅིག་ཏུ་ཡོད་པ་དེ་གཉིས་ཀྱི་སྣང་བ་མ་དམིགས་པས་དགག་ནུས་པ་ཡིན་ཏེ་གཞན་དུ་ན་དེ་ཉིད་དུ་ཡོངས་སུ་མ་བཅད་པར་ཐལ་བར་འགྱུར་བའི་ཕྱིར་རོ། །དེས་ན་རྣམ་པ་མེད་པ་དག་དེ་ལ་ཐ་དད་དུ་ཡོད་པའམ་མེད་པར་ནི་ཐེ་ཚོམ་དུ་གྱུར་ཀྱང་དེའི་ངོ་བོར་ཡོད་མེད་ལ་ནི་ཐེ་ཚོམ་མེད་པ་ཉིད་དེ་འགལ་ཟླ་ངེས་བྱེད་ཀྱི་བློ་ཡོད་པའི་ཕྱིར་རོ། །གལ་ཏེ་རྣམ་པ་གཅིག་ཏུ་ངེས་པས་གཞན་མེད་པ་མི་འགྲུབ་པར་དམིགས་པ་ཉིད་དགག་དགོས་ན་ཤེས་པ་མེད་པའི་ཐ་སྙད་ཀྱང་མི་དམིགས་པའི་རྟགས་ཀྱིས་བྱེད་པར་འགྱུར་རོ་ཞེ་ན། དམིགས་པ་མ་བཀག་པར་ནི་ཤེས་པའང་དགག་མི་ནུས་མོད་ཀྱི་འོན་ཀྱང་འདི་ལ་དམིགས་པ་བཀག་པ་ཉིད་མེད་པའི་ཐ་སྙད་ཡིན་པའི་ཕྱིར་དང་། སྔོན་ལ་དམིགས་

༼༡༥༢༽

པ་བཀག་ནས་ཕྱིས་མེད་པའི་ཐ་སྙད་བྱེད་པ་མེད་པའི་ཕྱིར་ཤེས་པ་མེད་པའི་ཐ་སྙད་དེས་བྱེད་པ་མ་ཡིན་ལ། དོན་ལ་ནི་དེ་ལས་བཟློག་པའི་ཕྱིར་རོ། །དེ་ལྟར་དོན་གཞན་སྒྲུབ་པ་ལ་དགག་པ་མི་དམིགས་པས་བྱེད་པར་བསྒྲུབས་ནས་དོན་གཞན་དགག་པ་ལ་ཡང་སྒྲུབ་པའི་ཕྱིར་གཅིག་བཀག་པས་ཞེས་གསུངས་ཏེ་གྲུབ་པ་ནི་གཏན་ཚིགས་སུའོ། །དེ་ཅིའི་ཕྱིར་ཞེ་ན་དགག་པ་ནི་སྣང་བ་མི་དམིགས་པའི་ངོ་བོ་ཡིན་ལ་དེ་ཡང་གཏན་ཚིགས་སུ་བཀོད་པའི་ཕྱིར་མི་དམིགས་པ་གོ་བྱེད་དུ་གྲུབ་པ་ཡིན་ནོ། །གསུམ་པ་དོན་གཞན་འགོག་པ་ལ་རྩོད་པ་སྤང་བ་ལ། དང་པོ་རྩོད་པ་དགོད་པ་ནི་གཞན་བཀག་ནས་གཞན་འགོག་པ་དེ་དགག་བྱའི་རྒྱུ་འབྲས་བུ་གཉིས་ཀ་མ་ཡིན་པ་གསུམ་དུ་བརྟགས་ན་མི་འཐད་དོ་ཞེས་སྟོན་པ་ནི་དོན་གཞན་ཞེས་པ་ཡིན་ཏེ་ག་ལ་འགྱུར་ཞེ་ན་ཞེས་སྦྱར་རོ། །གཉིས་པ་ལན་ནི་འབྲས་བུ་དངོས་སུ་སྐྱེད་པའི་ནུས་པ་ཡོད་པ་དེ་ནི་རྒྱུ་ཡིན་པར་འདོད་ཀྱི་མི་ནུས་པ་ནི་མ་ཡིན་ན་དེ་དང་ལྡན་པ་མ་ཡིན་པའི་ཕྱིར་ཞེས་ཅི་སྟེ་བརྗོད། དེ་ལ་ཡང་བྱ་རོག་ལ་སོགས་པས་ཟོས་པ་ལ་སོགས་པའི་གེགས་བྱར་ཡོད་པའི་ཕྱིར་དེ་དང་ལྡན་པ་མ་ཡིན་ནོ་ཞེ་ན། ནུས་པ་ལ་ནི་ཞེས་གསུངས་ཏེ་འདི་སྐད་དུ་རྒྱུའི་ཐ་མའི་གནས་སྐབས་ཉིད་ན་ནུས་པ་ཡོད་པ་ཡིན་ལ་དེ་ལ་ཡང་རྒྱུན་ཡོངས་སུ་འགྱུར་བ་ལ་ལྟོས་པ་མེད་པར་སྐྱེས་མ་ཐག་ཁོ་ནར་འབྲས་བུ་སྐྱེད་པའི་ཕྱིར་གེགས་མི་འཇུག་པ་ཡིན་ནོ། །གལ་ཏེ་ཐ་མའི་སྐད་ཅིག་མ་གཅིག་པུ་དེ་ལ་གེགས་བྱེད་དོ་ཞེ་ན་གེགས་ནི་སྐད་ཅིག་སྔ་ཕྱིའི་ཆ་དང་བཅས་པ་ལ་འཇུག་པ་ལས་རྒྱུ་ནི་སྐད་ཅིག་གཅིག་ཡིན་ལ་དེ་ལ་ཡང་སྔ་ཕྱིའི་ཆ་ཤས་གཉིས་མེད་པའི་ཕྱིར་སྐྱེས་མ་ཐག་ཏུ་འབྲས་བུ་སྐྱེད་ནས་ལྡོག་པས་གེགས་མི་འཇུག་པ་ཡིན་ནོ། །གཞན་ཡང་རྒྱུ་ལ་འབྲས་བུ་སྐྱེ་བ་དང་མི་མཐུན་པ་སྐྱེད་པ་དེ་ནི་རྒྱུའི་གེགས་ཡིན་ན་དེ་ནི་ནུས་པ་ཐོགས་མེད་ལ་བྱེད་པར་མི་ནུས་ཏེ་རྣམ་འགྲེལ་ལས། མ་ཚང་མེད་རྒྱུ་དེ་ལ་ནི། །འབྲས་བུ་གང་གིས་བཟློག་པར་ནུས། །ཞེས་འབྱུང་བ་བཞིན་ནོ། །དེ་ལྟ་མ་ཡིན་ཏེ་དེ་ལས་གཞན་བྱེད་པའམ་དངོས་པོ་མེད་པ་བྱེད་ན་ནི་རྒྱུ་ལ་ཅུང་ཟད་མི་བྱེད་ལ། ཅུང་ཟད་མི་བྱེད་པ་ཡང་གེགས་མ་ཡིན་ཏེ་ཧ་ཅང་ཐལ་བར་འགྱུར་བའི་ཕྱིར་རོ། །གང་གི་ཕྱིར་དེ་ལ་གེགས་མི་འཇུག་པ་དེའི་ཕྱིར་རྒྱུ་ལས་འབྲས་བུས་ཁྱབ་པ་ཡིན་ནོ། །དེས་ན་སྐད་ཅིག་ཐ་མར་གྱུར་པ་དེ་འདྲ་བའི་རྒྱུ་ནི་ཞེས་གསུངས་ཏེ་རྒྱུ་ཡོད་ཀྱང་བལྟར་མི་རུང་བའི་དང་ར་ཀུན་ནས་བསྐོར་བ་སྟེང་གི་ཆ་དང་བཅས་པ་ཆོས་ཅན་དུ་བྱས་ཏེ་སྟེང་གི་ཆ་ལ་དུ་བ་མེད་པས་ས་གཞི་ལ་དེའི་རྒྱུ་མེད་པར་སྒྲུབ་པར་བྱེད་དོ། །འབྲས་བུ་དེ་ནི་རྒྱུ་ལ་ཁྱབ་པར་བྱེད་པ་དང་ལྡོག་སྟེ་ཁྱབ་ཆོས་པ་མེད་པའི་ཕྱིར་རྒྱུ་དེའི་རང་གི་ངོ་བོ་དང་ཞེས་བྱ་བའི་དོན་ནི་ཇི་ལྟར་རྒྱུའི་རང་གི་རང་བཞིན་ཚ་བ་ལ་སོགས་པ་ནི་རྒྱུ་ལ་མ་ཁྱབ་

༼༡༥༣༽

པ་དང་ཁྱབ་ཆེས་པ་མེད་པ་དེ་བཞིན་དུ་འབྲས་བུ་ཡང་ཡིན་པའི་ཕྱིར་འབྲས་བུ་མི་དམིགས་པ་ནི་ཉེ་བར་བཏགས་ནས་རང་བཞིན་མི་དམིགས་པར་བཤད་ཀྱི་དངོས་ནི་མ་ཡིན་ནོ་ཞེས་སྟོན་པ་ཡིན་ནོ། །དེ་རང་བཞིན་དུ་བཤད་པ་དེ་བཞིན་དུ་འབྲས་བུ་དེ་དང་འགལ་བ་དམིགས་པ་ནི་རང་བཞིན་མི་དམིགས་པར་བཤད་དོ་ཞེས་འབྲེལ་ཏོ། །གང་དུ་གྲང་བ་དང་དེའི་རྒྱུ་ནི་མངོན་སུམ་མ་ཡིན་གྱི་མེ་ནི་སྣང་བ་དེ་ལ་འདི་འགོད་དེ་དེས་གྲང་རེག་ཁེགས་ཤིང་དེས་ཀྱང་དེའི་རྒྱུ་ཁེགས་པའི་ཕྱིར་རོ། །འོ་ན་འབྲས་བུ་མེད་པ་རྒྱུ་མེད་པའི་གོ་བྱེད་མ་ཡིན་ནོ་ཞེས་ཅི་སྟེ་བརྗོད་ཅེ་ན་རྒྱུའི་རྫས་སྤྱི་ཞེས་གསུངས་ཏེ་འཇིག་རྟེན་པ་ལ་གྲགས་པའི་རྒྱུ་རྒྱུན་སྔ་མ་ལའོ། །བཞི་པ་དོན་སྒྲུབ་ཐ་སྙད་སྒྲུབ་ཀྱི་དབྱེ་བ་ནི་རྒྱུ་མི་དམིགས་པ་ནི་ཞེས་པ་སྟེ་རྒྱ་མཚོ་ཆེན་པོའི་རླངས་པ་ལ་དུ་བར་ཐེ་ཚོམ་ཟ་བ་ན་དེ་ངེས་པར་བྱ་བའི་ཕྱིར་མེ་མེད་པ་རྟགས་སུ་བྱེད་པ་བཞིན་ཏེ་དེ་ན་མེའི་འཛེལ་མ་ཙམ་ཡང་ཡོད་ན་སྣང་ལ། དུ་བ་ནི་མངོན་སུམ་ཚད་མས་མེད་པར་མི་ངེས་པས་མེ་བཀག་ནས་དུ་བ་མེད་པའི་དོན་སྒྲུབ་པ་ཡིན་ནོ། །རང་བཞིན་མི་དམིགས་པ་ནི་ཡུལ་ཅན་ཏེ་ཐ་སྙད་སྒྲུབ་ཡིན་ཏེ་རང་ཉིད་མེད་པའི་དོན་ཁོ་ན་ཡིན་པའི་ཕྱིར་རོ། །རྒྱུ་དེའི་ངོ་བོ་ལ་ཁྱབ་པའི་འབྲས་བུ་མེད་པས་ནི་རྒྱུ་མེད་པའི་དོན་སྒྲུབ་པ་ཡིན་ལ་ཡང་གི་སྒྲས་ནི་འབྲས་བུ་འགལ་བ་དམིགས་པ་ཡང་དོན་སྒྲུབ་ཏུ་སྟོན་པ་ཡིན་ནོ། །ཁ་ཅིག་འབྲས་བུ་མི་དམིགས་པ་ཐ་སྙད་སྒྲུབ་ཏུ་སྨྲ་བ་དེ་ནི་རིགས་པ་མ་ཡིན་ཏེ། འདི་ལྟར་རྟགས་འཛིན་ཚད་མས་བསྒྲུབ་བྱའི་དོན་མ་གྲུབ་ན་དོན་སྒྲུབ་དང་དོན་གྲུབ་ན་ཐ་སྙད་སྒྲུབ་ཡིན་པ་ནི་སྟེང་གི་ཆ་ལ་དུ་བ་མེད་པ་ངེས་པའི་ཚད་མས་ས་གཞི་ལ་མེ་མེད་པ་མི་ངེས་པའི་ཕྱིར་དང་སྟེང་གི་ཆ་ལ་ནི་མེ་མངོན་སུམ་གྱིས་ཁེགས་པས་འབྲས་བུ་མ་དམིགས་པ་དོན་མེད་པའི་ཕྱིར་རོ། །དེས་ན་གང་གཏན་ཚིགས་དང་བསྒྲུབ་བྱའི་ཚད་མ་གཅིག་མ་ཡིན་པ་དེ་ནི་ཐ་སྙད་སྒྲུབ་མ་ཡིན་ཏེ་དཔེར་ན་དུ་བས་མེ་སྒྲུབ་པ་བཞིན་ནོ། །འབྲས་བུ་མི་དམིགས་པ་ཡང་དེ་ལྟ་བུ་ཡིན་ནོ་ཞེས་བྱ་བ་ནི་ཁྱབ་པར་བྱེད་པ་འགལ་བ་དམིགས་པ་ཡིན་ནོ། །དེས་ན་དེ་དག་ཚད་མ་མི་གཅིག་ཀྱང་ཐ་སྙད་སྒྲུབ་ཡིན་ན་གཅིག་པ་ནི་ངེས་པར་ཡིན་པས་དོན་སྒྲུབ་པའི་གཏན་ཚིགས་མི་སྲིད་པར་འགྱུར་བ་ཡིན་ནོ། །སྨྲ་བ་པོ་གང་གི་ཚེ་ཞེས་བྱ་བ་ནི་རི་གཉིས་ཀྱི་གཅིག་ལ་ནི་ཤིང་གི་ཚོགས་མཐོང་ལ་ཤིང་གི་ཁྱད་པར་ཡོད་མེད་དུ་མི་རྟོགས་པ་ན་རི་གཉིས་པ་དེ་ལའང་ཤིང་གི་ཁྱད་པར་ཤ་པ་མེད་པར་ངེས་མི་ནུས་ལ་ཤིང་ནི་སྣང་རུང་དུ་ཡོད་པ་དེ་ལ་འདི་འགོད་དེ་དེ་ལ་ཁྱབ་བྱེད་མེད་པར་ངེས་པའི་ཚད་མས་ཁྱབ་བྱ་མེད་པར་མི་ངེས་པས་ཁྱབ་བྱ་མེད་པའི་དོན་སྒྲུབ་པ་ཡིན་ནོ། །གང་གི་ཕྱིར་དེ་ལྟ་ཡིན་པ་དེས་ན་བཤད་མ་ཐག་པའི་ཚུལ་དེ་ལྟར་ཞེས་བྱ་བ་དང་

༼༡༥༤༽

འགོག་པ་དང་འགོག་པའི་ཐ་སྙད་སྒྲུབ་པ་ལ་ཞེས་སྦྱར་ཏེ་ཉེ་བར་བསྡུ་བར་བྱའོ། །ལྔ་པ་རྩ་བའི་མི་དམིགས་པ་བཞིར་དབྱེ་བ་ལ་དོན་ལྔ་ཡོད་པའི་དང་པོ་དོན་དངོས་ནི་དགག་པ་སྟེ་མེད་པའི་ཡུལ་ཅན་གྱི་མི་དམིགས་པ་ལ་བཞིར་འགྱུར་གྱི་ཡོད་པའི་ཐ་སྙད་འགོག་པའི་མི་སྣང་བ་མི་དམིགས་པ་ལ་ནི་མ་ཡིན་ནོ་ཞེས་བྱེ་བྲག་ཏུ་འབྱེད་པ་ཡིན་ནོ། །སྦྱོར་བ་ནི་སྒྲའི་སྦྱོར་བའམ་འཇུག་ཚུལ་ལོ། །འདི་ནི་རྣམ་འགྲེལ་ལས། འགལ་དང་འབྲས་བུ་དག་གྲུབ་དང་། །རྒྱུ་དང་ངོ་བོ་བལྟར་རུང་བའི། །བདག་ཉིད་དག་ནི་མ་གྲུབ་པ། །མེད་དོན་ཅན་མི་དམིགས་རྣམ་བཞི། །ཞེས་འབྱུང་སྟེ་སློབ་དཔོན་རང་གི་ལུགས་ཡིན་ལ་གསུམ་དུ་སྡུད་པ་ནི་སློབ་དཔོན་ཕྱོགས་གླང་གི་ལུགས་ཡིན་ཏེ་བཞིའམ་གསུམ་པོ་དེས་བཀག་པ་ལས་མི་འདའ་བས་དེ་གཉིས་སུ་འདུས་པ་ཡིན་ནོ། །དེ་ལ་རྟགས་འདི་དག་གི་སྣང་བ་མ་དམིགས་པ་མ་གཏོགས་པ་ནི་དགག་བྱ་བལྟར་མི་རུང་བ་ལ་སྦྱར་བར་བྱ་སྟེ་རུང་ན་ནི་སྣང་བ་མི་དམིགས་པས་མེད་པ་གྲུབ་ཟིན་པའི་ཕྱིར་རོ། །ཁྱབ་བྱེད་འགལ་དམིགས་ལ་ནི་གྲང་རེག་ཀྱང་བལྟར་མི་རུང་བའོ། །འདི་རང་བཞིན་འགལ་དམིགས་ཀྱི་ནང་དུ་འདུས་པའི་རྒྱུ་མཚན་ནི་མེ་དང་འགལ་བའི་གྲང་རེག་ནི་བ་མོའི་རེག་པའི་རང་བཞིན་དུ་འགྱུར་པའི་ཁྱབ་བྱེད་ཡིན་པའི་ཕྱིར་རོ། །འགལ་བའི་འབྲས་བུ་གྲུབ་པ་ནི་གཉིས་པ་སྟེ་འདི་ལ་ནི་མེའང་ལྐོག་ཏུ་གྱུར་པ་དགོས་ཏེ་གཉིས་པོ་དེ་ནི་སྒྲུབ་པའི་རྣམ་པ་ཡིན་ནོ། །གསུམ་པ་དགག་པའི་རྣམ་པ་ནི་རྒྱུ་མ་གྲུབ་པ་ཞེས་པ་སྟེ་འདིར་འདུས་པའི་རྒྱུ་འགལ་བ་དམིགས་པ་དང་། རྒྱུ་འགལ་བའི་འབྲས་བུ་དམིགས་པ་གཉིས་ནི་འོག་ཏུ་འཆད་དོ། །བཞི་པ་ནི་རང་བཞིན་མ་གྲུབ་པ་ནི་ཞེས་པ་ཡིན་ལ་འདིའི་ནང་དུ་ཁྱབ་བྱེད་མ་དམིགས་པ་འདུས་པའི་རྒྱུ་མཚན་ནི་ཤིང་ཤ་པའི་རང་བཞིན་དུ་གྱུར་པའི་ཁྱབ་བྱེད་ཡིན་པས་དེ་བཀག་པ་ནི་ཤ་པའི་རང་བཞིན་ཉིད་བཀག་པ་ཡིན་པའི་ཕྱིར་རོ། །གཉིས་པ་བཞི་པོ་དེ་སྣང་བ་མི་དམིགས་པར་བསྡུ་བ་ནི་གལ་ཏེ་འབྲས་བུ་ལ་སོགས་པ་ལྐོག་ཏུ་གྱུར་པ་འགོག་པ་ནི་མི་དམིགས་པ་ཡིན་ཡང་སྣང་བ་མི་དམིགས་པ་མ་ཡིན་ནོ་སྙམ་ན་མེད་པ་དང་ཞེས་གསུངས་ཏེ་དེ་ལ་མེད་པ་དང་ཐ་སྙད་སྒྲུབ་པའི་མི་དམིགས་པ་འདི་ཐམས་ཅད་ཀྱི་དེ་དག་དང་དེ་འགལ་བའི་དགག་བྱ་རྣམས་ཆོས་ཅན་བལྟར་རུང་བའི་བདག་ཉིད་དག་ཁོ་ན་ཡིན་ཏེ་གཞི་གཞན་དུ་དམིགས་པའི་རྒྱུ་གཞན་ཉེ་བ་སྟེ་ཚང་བ་ན་མངོན་སུམ་གྱིས་མ་གྲུབ་པ་དང་གྲུབ་པ་ཡིན་པའི་ཕྱིར་རོ། །དེ་མ་གྲུབ་བོ་ཞེ་ན་གཞན་དག་ལ་སྟེ་དེ་ལྟར་མ་ཡིན་ན་ནི་རྒྱུ་དང་འབྲས་བུ་དང་ཡོད་པ་དང་མེད་པ་དང་འགལ་བ་དག་སྟེ་གསུམ་པོ་དེ་མི་འགྲུབ་པའི་ཕྱིར་རོ། །དེ་ལ་རྒྱུ་དང་འབྲས་བུ་མི་དམིགས་པའི་དགག་བྱ་ནི་དེ་དག་དང་ཞེས་བྱ་བས་སྟོན་པ་ཡིན་ལ་འགལ་བ་དང་

༼༡༥༥༽

འགལ་འབྲས་དམིགས་པ་གཉིས་ཀྱི་དགག་བྱ་ནི་འགལ་ཟླ་དེ་དག་དང་འགལ་བ་དག་ཅེས་བྱ་བས་སྟོན་པ་ཡིན་ཏེ་དེ་འགལ་འབྲས་དམིགས་པའི་དགག་བྱ་ཡང་གཏན་ཚིགས་ཀྱི་རྒྱུ་དང་འགལ་བས་བརྒྱུད་ནས་འགལ་བའི་ཕྱིར་རོ་ཞེས་བྱ་བ་ནི་སློབ་དཔོན་ཆོས་མཆོག་གི་ཡིན་ནོ། །སྔོན་གྱི་སློབ་དཔོན་ཁ་ཅིག་ནི་བལྟར་རུང་བ་དེ་དག་མ་གྲུབ་པ་དང་། བལྟར་རུང་བ་དེ་དག་དང་འགལ་བ་དག་གྲུབ་པ་ཞེས་ཅི་རིགས་པར་སྦྱོར་བར་བྱེད་དོ། །སྦྱོར་བ་ནི་སྒྲུབ་པ་དང་དགག་པ་གང་ཞིག་མངོན་སུམ་གྱིས་གྲུབ་ལ་དེ་དང་དེ་ནི་བལྟར་རུང་བའི་ཐ་སྙད་དུ་བྱ་བ་ཡིན་ཏེ་དཔེར་ན་བུམ་པ་བཞིན་ནོ། །བསྒྲུབ་བྱའི་ཆོས་ཅན་ལ་ལྐོག་ཏུ་གྱུར་པའི་རྒྱུ་དང་འབྲས་བུ་ལ་སོགས་པ་འདི་དག་གི་སྒྲུབ་པ་དང་དགག་པའང་གཞི་གཞན་དུ་མངོན་སུམ་གྱིས་གྲུབ་པ་ཡིན་ནོ་ཞེས་བྱ་བ་ནི་རང་བཞིན་ཡིན་ནོ། །དགོངས་པ་ནི་འདི་ཡིན་ཏེ་གལ་ཏེ་ཡང་ཆོས་ཅན་དེ་ལ་དགག་བྱ་དེ་རྣམས་བལྟར་མི་རུང་བ་དེ་ལྟར་ན་ཡང་སྔོན་དཔེའི་སྟེང་དུ་གཅིག་ལོག་པས་གཞན་ལྡོག་པར་མངོན་སུམ་གྱིས་གྲུབ་པའི་ཕྱིར་རྒྱུ་འབྲས་དང་ཁྱབ་བྱ་ཁྱབ་བྱེད་དུ་སྣང་བ་མི་དམིགས་པས་གྲུབ་པ་ཡིན་ལ་གཅིག་ཡོད་ན་གཞན་མེད་པའི་ཕྱིར་འགལ་བར་ཡང་སྣང་བ་མི་དམིགས་པས་ཤེས་པ་ཡིན་ནོ། །འགལ་བ་དང་རྒྱུ་འབྲས་སུ་འཇོག་པའི་རྒྱུ་མཚན་ཡང་ཡོད་པ་དང་མེད་པར་ངེས་པ་ཡིན་ཏེ་བལྟར་མི་རུང་བ་ལ་ནི་གསུམ་པོ་དེ་མི་འགྲུབ་པས་གཞི་གང་དུ་ཡང་དེ་དགག་པ་མི་འགྲུབ་པ་ཡིན་ནོ། །དེས་ན་གཏན་ཚིགས་དེ་དག་གཞན་དུ་སྣང་བ་མ་དམིགས་པས་དེ་ལྟར་གྲུབ་པའི་རྗེས་སུ་འབྲངས་ཏེ་དེ་དག་འདིར་དྲན་པར་བྱས་ཤིང་དགག་པ་བྱེད་པས་སྣང་བ་མ་དམིགས་པ་ལས་བརྒྱུད་ནས་འོངས་པའི་ཕྱིར་རོ་དེར་འདུས་པ་ཡིན་ཏེ་དཔེར་ན་ཆུ་ཉིད་དངོས་སུ་འོངས་ནས་བརྒྱུད་པ་མ་ཡིན་ཡང་ཟོ་བ་ལས་བརྒྱུད་ནས་འོངས་པས་ཟོ་ཆུ་བརྒྱུད་པ་ཞེས་བརྗོད་པ་བཞིན་ནོ། །དེ་ལྟར་གཏན་ཚིགས་འགོད་པའི་དུས་སུ་དེ་ལྟར་མ་དྲན་ན་ནི་འགལ་བ་དང་། རྒྱུ་འབྲས་དང་ཁྱབ་བྱ་ཁྱབ་བྱེད་ཉིད་དུའང་མི་ཤེས་ན་འགལ་བ་མཐོང་བ་དང་རྒྱུ་དང་ཁྱབ་བྱེད་མེད་པ་ལས་ཅིག་ཤོས་མེད་པར་འགྱུར་རེ་སྐན། དེས་ན་རྩོད་གཞི་ལ་དགག་པ་བྱེད་པ་ཐམས་ཅད་ནི་དཔེ་ལ་གྲུབ་པའི་སྣང་བ་མི་དམིགས་པའི་རྗེས་སུ་འབྲངས་ནས་བྱེད་པ་ཡིན་ཏེ་རྣམ་འགྲེལ་ལས། གཞན་དུ་ཆོས་གཅིག་ཡོད་བརྗོད་པས། །གཞན་མེད་དེ་ཉིད་གང་གིས་རྟོགས། །གལ་ཏེ་འགལ་ལས་ཡིན་དེ་ཡང་། །ཅིས་འགྲུབ་ལྷན་ཅིག་མི་གནས་པའི། །ཕྱིར་ཞེ་ན་དེ་གང་ལས་འདོད། །སྣང་བ་མཐོང་མེད་ཕྱིར་ཞེ་ན། །དེ་ནི་ཚད་མ་ཉིད་མ་ཡིན། །ཞེས་བཤད་པ་ཡིན་ནོ། །དེའི་ཕྱིར་དོན་དགག་པ་བྱེད་པའི་མི་དམིགས་པ་ཐམས་ཅད་ནི་སྒྲའི་སྦྱོར་བ་ཙམ་ཐ་དད་ཀྱང་དོན་ནི་སྣང་བ་མི་དམིགས་པར་འདུས་པ་ཡིན་ཏེ་རྣམ་འགྲེལ་ལས། ཀུན་ལ་སྦྱོར་བ་ཐ་དད་

༼༡༥༦༽

ཉིད། །ཡིན་གྱི་དོན་ལ་ཐ་དད་མེད། །ཅེས་བཤད་པའི་ཕྱིར་རོ། །གལ་ཏེ་དཔེ་ལ་དགག་བྱ་སྣང་དུ་རུང་བས་ཆོས་ཅན་ལ་ཁེགས་པའི་རྒྱུ་མཚན་གང་ཡིན་ཞེ་ན། རྟགས་དེ་དག་གང་ན་ཡོད་པ་ན་དགག་བྱ་སྣང་བ་མཐོང་བ་མེད་པ་དང་སྟེ་མེད་པའི་ཕྱིར་ཞེས་གསུངས་སོ། །གལ་ཏེ་ཡོད་ཀྱང་སྣང་དུ་མི་རུང་ངོ་ཞེ་ན། དངོས་པོ་མི་དམིགས་པ་ཡི་ནི། །རྒྱུ་མི་སྲིད་པར་གྱུར་པས་ན། །ཞེས་གསུངས་ཏེ་ཡོད་ཀྱང་མི་དམིགས་པའི་རྒྱུ་ནི་དགག་བྱ་བསྐལ་པ་དང་རྐྱེན་གཞན་མ་ཚང་བ་ཡིན་ན་དེ་ལྟར་ནི་མ་ཡིན་པའི་ཕྱིར་རོ། །དེས་ན་དགག་བྱའི་དངོས་པོ་མེད་པ་རྟོགས་པར་འགྱུར་ཞེས་ཁ་ཅིག་འཆད་པ་དེ་ནི་མ་ཡིན་ཏེ་ཆོས་ཅན་ལ་ནི་དགག་བྱ་མངོན་སུམ་ལ་བལྟར་མི་རུང་བ་ཉིད་ཡིན་པའི་ཕྱིར་རོ། །དེས་ན་སློབ་དཔོན་ཆོས་མཆོག་སྔར་བཤད་པ་ཐམས་ཅད་སྡུད་པར་འཆད་པ་ནི་སྣང་བ་མཐོང་བ་མེད་པ་དང་དངོས་པོ་མི་དམིགས་པའི་དགག་པ་རྟོགས་པ་ནི་རང་བཞིན་མི་དམིགས་པ་དང་ཕན་ཚུན་སྤངས་འགལ་གྱི་སྦྱོར་བ་རྣམས་ཡིན་ཏེ་ཕན་ཚུན་གཅིག་ལ་གཅིག་སྣང་བ་མ་དམིགས་པས་ཁེགས་པའི་ཕྱིར་རོ། །རྒྱུ་མི་དམིགས་པ་དང་ལྷན་ཅིག་མི་གནས་པའི་འགལ་བའི་སྦྱོར་བ་ལ་ནི་རྒྱུ་མི་སྲིད་པར་གྱུར་པ་ནི་དངོས་པོ་མེད་པར་རྟོགས་པ་ཡིན་ཏེ་འགལ་བས་ཀྱང་རྒྱུ་བཀག་ནས་ངོ་བོ་འགོག་པའི་ཕྱིར་རོ། །དེ་དག་གི་ནང་དུ་འདུས་པའི་འབྲས་བུ་མི་དམིགས་པ་དང་རྒྱུ་དང་འགལ་བ་དམིགས་པ་ལ་སོགས་པ་རྣམས་ཀྱང་མཐར་དེ་ལྟ་བུ་ཁོ་ནས་དགག་པ་བྱེད་པ་ཡིན་ནོ། །དེས་ན་ཚད་མས་གྲུབ་པས་ཡོད་པར་སྨྲ་བ་རྣམས་ཀྱིས་ནི་མེད་པར་ཡང་ཚད་མས་ཁེགས་པ་ཉིད་སྨྲ་བར་བྱ་བ་ཡིན་ཏེ། རྣམ་འགྲེལ་ལས། ཚད་མས་གྲུབ་པ་སྨྲ་རྣམས་ཀྱི། །དོན་གྱིས་བཟློག་པ་ཉིད་ལས་ཡིན། །ཞེས་བཤད་པ་ཡིན་ནོ། །གསུམ་པ་འབྲས་བུ་དང་རྒྱུ་དམིགས་པ་གཏན་ཚིགས་སུ་མི་མཚུངས་པ་ནི་གལ་ཏེ་ཞེས་པ་སྟེ་མེད་པར་ནི་དགག་བྱའོ། །དེའི་རྒྱུ་ནི་འགོག་བྱེད་ཀྱིའོ། །འཁྲུལ་པ་ནི་རྒྱུ་འབྲས་ལའོ། །རྒྱུ་གང་ལས་དགག་བྱ་དེ་མེད་པ་གོ་བར་འགྱུར་བ་མ་ཡིན་ཏེ་རྒྱུ་རྣམས་ནི་ཞེས་པ་ནི་གཏན་ཚིགས་སུ་སྦྱར་རོ། །དེ་ལྟར་རྒྱུ་ཙམ་འཁྲུལ་བར་བསྟན་ནས་ནུས་པ་ཐ་མ་མ་གྲུབ་པར་སྟོན་པ་ནི་ཐ་མ་ནི་འབྲས་བུ་ལ་འཁྲུལ་པ་མེད་དོ་ཞེ་ན་དེ་ལས་ནི་རྗེས་སུ་དཔོག་ནུས་པ་མ་ཡིན་ཏེ་དེ་ལས་ཞེས་པ་ནི་གཏན་ཚིགས་སོ། །དེ་ཉིད་རྒྱས་པར་འཆད་པ་ནི་མཐའི་ཞེས་པ་སྟེ་དོན་ནི་གེགས་སྲིད་པ་དེ་ལས་ནི་རྗེས་སུ་དཔག་མི་ནུས་པས་གེགས་མེད་པ་དེས་དཔག་དགོས་ན་དེ་ལ་དུས་དང་པོ་ལ་རྟགས་དེ་མཐོང་ཞིང་གཉིས་པ་ནི་རྒྱུ་འབྲས་བུ་འབྲེལ་པ་དྲན་ལ་གསུམ་པ་ལ་རྗེས་སུ་དཔག་བྱ་རྟོགས་པ་འདི་ནི་ངེས་པ་ཡིན་ན་རྒྱུ་ཐ་མ་ལས་ནི་མཐོང་བའི་དུས་དེ་ཉིད་ཀྱི་ཚེ་འབྲས་བུ་སྐྱེ་བས་དེ་ཉིད་ཀྱི་ཚེ་འབྲས་བུ་མངོན་སུམ་དུ་འགྱུར་རོ། །དེ་ཉིད་སྟོན་

༼༡༥༧༽

པ་ནི་མཐའི་ཞེས་པ་སྟེ་སྔོན་རོལ་ནི་འབྲེལ་བ་དྲན་པའི་ཡང་ངོ་། །གལ་ཏེ་འབྲས་བུ་མངོན་སུམ་དུ་གྱུར་པ་ལ་མི་དཔོག་ཀྱང་ལྐོག་ཏུ་གྱུར་པ་ལ་དཔོག་གོ་ཞེ་ན་རྒྱུའང་ལྐོག་ཏུ་འགྱུར་རོ་ཞེས་སྟོན་པ་ནི་ལྐོག་ཏུ་གྱུར་པ་གང་གིས་རྒྱུ་ལས་དེ་རྟོགས་པར་འགྱུར་བ་མེད་དེ་འབྲས་བུ་ཞེས་པ་ནི་གཏན་ཚིགས་ཏེ་མེད་པ་དེའི་ཕྱིར་ཐ་མའི་རྒྱུ་ལས་ནི་འབྲས་བུ་མི་འགྲུབ་བོ། །དེ་ཉིད་ཀྱི་ཕྱིར་གང་དག་འགལ་བའི་རྒྱུ་དམིགས་གཏན་ཚིགས་སུ་སྨྲ་བ་དེ་དག་གིས་ནི་གཏན་ཚིགས་ཀྱི་རང་བཞིན་ཅུང་ཟད་ཀྱང་ཁོང་དུ་མ་ཆུད་དེ་རྒྱུ་ཙམ་གྱིས་དགག་བྱ་དགག་མི་ནུས་ལ་མེ་བསྒྲུབས་ནས་འགོག་ན་ཕྱོགས་ཆོས་མེད་པའི་ཕྱིར་རོ། །བཞི་པ་རྒྱུ་དང་འགལ་བ་གཏན་ཚིགས་སུ་སྒྲུབ་པ་ནི་གལ་ཏེ་དངོས་པོས་རང་གི་འབྲས་བུ་དང་འགལ་བ་ལ་མི་འགོག་ན་མེས་སྤུ་ལོང་བྱེད་མི་འགོག་པར་འགྱུར་རོ་ཞེ་ན་རྒྱུས་ནི་དགག་བྱ་དང་འགལ་བའི་འབྲས་བུ་བསྐྱེད་ནས་དགག་བྱ་འགོག་པ་མ་ཡིན་གྱི་འོན་ཀྱང་དགག་བྱའི་རྒྱུ་བཀག་ནས་འགོག་གོ་ཞེས་སྟོན་པ་ནི་གཏན་ཚིགས་དེ་དགག་བྱའི་རྒྱུ་མཚན་ཏེ་རྒྱུ་དག་དང་འགལ་ན་ནི་ཞེས་པ་སྟེ་གང་ཟག་འདི་ལ་ཞེས་པ་ནི་ཆོས་ཅན་ནོ། །སོགས་པའི་སྒྲས་ནི་སོ་ཏག་ཏག་བྱེད་པ་ལ་སོགས་པ་གཟུང་ངོ་། །བྱེ་བྲག་ནི་དགའ་བ་དང་དད་པ་ལ་སོགས་པས་བྱས་པ་མ་ཡིན་པ་དེའོ། །གདུང་བ་ནི་ལུས་དྲོས་པ་སྟེ་དེ་བྱེད་པའི་བྱེ་བྲག་ནི་མེ་སྟེ་དེ་དང་ཉེ་བ་གཏན་ཚིགས་སོ། །མེ་མངོན་སུམ་དུ་གྱུར་པ་ལས་གྲང་རེག་མེད་པ་དཔོག་ལ་དེ་ལས་ནི་བ་སྤུ་ལངས་པ་མེད་པ་སྟེ་འདི་ཡང་གྲང་རེག་དང་བ་སྤུ་ལངས་པ་གཉིས་ཀ་བལྟར་མི་རུང་བ་ལས་སྦྱོར་བ་ཡིན་ནོ། །གལ་ཏེ་མེས་ཡོངས་སུ་གདུང་བ་དཔགས་ནས་དེས་སྤུ་ལོང་བྱེད་འགོག་པ་མ་ཡིན་ནམ་རྒྱུ་མཚན་དག་འགལ་ན་ཞེས་ཅིའི་ཕྱིར་བརྗོད་ཅེ་ན་སྤུ་ལོང་ཞེས་བྱེད་པ་ཞེས་གསུངས་ཏེ་ཡོངས་སུ་གདུང་བ་ནི་ལུས་དྲོས་པའོ། །དེའི་ཕྱིར་འདི་འགལ་བའི་རྒྱུ་དམིགས་སུ་ཐལ་བར་མི་འགྱུར་རོ། །འདིས་ནི་འགལ་བ་དེའི་འབྲས་བུ་ལས་ཀྱང་མེ་དེ་དང་འགལ་བའི་ཞེས་སྦྱར་ཏེ་འདི་ཡང་མེ་དང་གྲང་རེག་དང་སྤུ་ལོང་བྱེད་ལ་སོགས་པ་མི་སྣང་བ་དེར་སྦྱར་བར་བྱའོ། །དེ་གཉིས་གང་དུ་འདུས་པ་ནི་དེ་དང་ཞེས་པ་སྟེ་དགག་བྱ་དང་རྟགས་བརྒྱུད་ནས་འགལ་བ་སྟེ་དེ་སྐད་དུ་བརྗོད་དེ་དགག་བྱ་རྒྱུ་བཀག་ནས་འགོག་པར་བྱེད་པའི་ཕྱིར་རོ། །སྔར་བསྟན་པའི་ཚུལ་དེ་ལྟར་ན་ཞེས་པའི་སྦྱོར་བ་ནི་དགག་སྒྲུབ་བརྗོད་པའི་སྒྲའམ་དེས་བརྗོད་པའི་དོན་ནོ། །དེ་ལ་དོན་གཞན་བསྒྲུབ་པ་ལ་འགལ་བ་དང་འགལ་ཁྱབ་དང་འགལ་འབྲས་དང་འགལ་བའི་རྒྱུ་དང་འགལ་བའི་ཁྱབ་བྱེད་དམིགས་པ་ལྔ་ཡོད་མོད་ཀྱི་ཐ་མ་གཉིས་དམིགས་པ་ནི་འཁྲུལ་བའི་ཕྱིར་དང་། །དོན་གཞན་བཀག་པ་ལ་ཡང་ངོ་བོ་དང་རྒྱུ་དང་འབྲས་བུ་དང་ཁྱབ་བྱེད་དང་ཁྱབ་བྱ་བཀག་པ་བཞི་ལས་ཐ་མ་འཁྲུལ་ཞིང་འབྲས་བུ་མི་དམིགས་པ་ནི་ཕྱེད་

༼༡༥༨༽

ལ་འཁྲུལ་བའི་ཕྱིར་རྣམ་པ་བཅུ་ཉིད་དུ་འགྱུར་བ་ཡིན་ནོ། །ལྔ་པ་འགལ་འབྲས་ལ་ཁྱད་པར་བརྗོད་པ་ནི་གལ་ཏེ་འགལ་འབྲས་ནི་དགག་བྱ་འགོག་པ་ལ་འཁྲུལ་བ་ཡིན་ཏེ་དུ་བ་མཐོང་བ་དེ་ཉིད་དུའང་གྲང་རེག་མི་ཁེགས་ན་གཞན་དུ་ལྟ་ཅི་སྨྲོས་ཞེ་ན་འགལ་འབྲས་ལ་ཡང་ཞེས་སྨྲོས་ཏེ་ཡང་ནི་འབྲས་བུ་ལ་སོགས་པ་སྡུད་པའམ་ཡང་ན་འགལ་བའི་རྒྱུ་དམིགས་འཁྲུལ་བ་སྡུད་པ་ཡིན་ནོ་ཞེས་མཁས་པ་དག་འཆད་དོ། །ཡུལ་ནི་མེའི་དྲོད་ཀྱིས་ཁྱབ་པ་དང་དུས་དེ་ཉིད་ཀྱི་ཚེ་དང་སོགས་པས་བཟུང་བ་དུ་བའི་ཁྱད་པར་དྲག་ཏུ་འཕྱུར་བ་གྲང་རེག་བཟློག་པའི་མེ་ལ་མི་འཁྲུལ་བ་སྟེ་གཙུབ་ཤིང་གཙུབས་པའི་དུ་བ་ལ་སོགས་པ་མ་ཡིན་པའོ། །འདི་དག་ནི་འགལ་བ་དང་འགལ་ཁྱབ་དམིགས་པ་ལ་སོགས་པ་ལའང་ཅི་རིགས་པར་རྗེས་སུ་འགྲོའོ། །གཞན་དུ་སྟེ་དེ་ལྟ་བུ་མེད་པ་དེའི་ཚེ་ནི་རྟགས་འཁྲུལ་བར་འགྱུར་ཏེ་དཔེར་ན་མེ་གྲང་བ་ནི་དགག་པའི་སྒྲ་གོང་དུ་སྦྱར་བ་སྟེ་གྲང་རེག་མེད་པའོ་དེ་སྒྲུབ་པ་ལ་ཐལ་བ་རྟགས་སུ་བཀོད་ན་འགལ་འབྲས་དམིགས་པ་ཡིན་ཡང་འཁྲུལ་བ་བཞིན་ནོ། །ཐལ་བ་གཏན་ཚིགས་སུ་བྱས་པ་དེའི་ཚེ་ཡང་གསུམ་པོའི་ཁྱད་པར་ཅན་བཟུང་ན་ནི་གོ་བྱེད་ཡང་དག་ཡིན་ནོ། །འཇིག་རྟེན་རྒྱང་འཕེན་པ་སྣང་དུ་མི་རུང་བ་ལྷ་དང་དམྱལ་བ་ལ་སོགས་པའང་མ་མཐོང་བ་ཙམ་གྱིས་འགོག་པ་དེ་དགག་པར་བྱ་བའི་ཕྱིར། གཉིས་པ་མི་སྣང་བ་མི་དམིགས་པ་འཆད་པ་ལ་དོན་གསུམ་སྟེ། བསྐལ་པའི་དོན་མི་དམིགས་པས་དགག་མི་ནུས་པ་དང་། ལུང་ཚད་མར་རྟོག་པ་དགག་པ་དང་། དེས་ན་སྣང་རུང་མི་དམིགས་པ་གོ་བྱེད་དུ་བསྟན་པ་གསུམ་ལས། དང་པོ་ལའང་བཞི་ཡོད་པའི་དང་པོ་བསྐལ་པའི་བྱེད་པ་སྟོན་པ་ནི་བསྐལ་པ་རྣམས་ལ་ནི། མེད་པར་ངེས་པ་ཡོད་མ་ཡིན་ཏེ་དེའི་ཕྱིར་མེད་པ་ལ་ཚད་མ་ཡིན་ནོ། །བློ་ལ་བསྐལ་པ་དེ་ཡང་གང་ཞེ་ན་ཡུལ་གཞན་དང་དུས་གཞན་དང་འགྲོ་བའི་རང་བཞིན་གཞན་ཏེ་གསུམ་པོ་དེ་ལ་ནི་མ་མཐོང་བ་མེད་པ་གོ་བྱེད་མ་ཡིན་ནོ། །གཉིས་པ་དེ་རང་གཞན་གྱི་དམིགས་པ་ལོག་པས་དགག་མི་ནུས་པ་ནི་གལ་ཏེ་དེ་དག་ལ་ཅིའི་ཕྱིར་བསྐལ་པ་ཞེས་བརྗོད་དེ་གང་ཡོད་པ་དེ་ནི་གདོན་མི་ཟ་བར་ཡུལ་དེ་ན་གནས་པ་འགའ་ཞིག་གིས་དམིགས་པ་ཡིན་ལ། རང་བཞིན་གྱིས་བསྐལ་པའི་ཤ་ཟ་ཡང་རིགས་མཐུན་པ་དག་གིས་དམིགས་པ་ཡིན་ཞིང་དུས་ཀྱིས་བསྐལ་པ་ཡང་འདས་པ་དང་མ་འོངས་པ་ན་དམིགས་པ་ཡིན་ན་དེ་ཇི་ལྟར་མེད་པ་མ་ཡིན་ཏེ་མ་དམིགས་ཏེ་དམིགས་པ་ཐམས་ཅད་ལོག་པའི་ཕྱིར་རོ་ཞེ་ན། འདི་བཟློག་པའི་ཕྱིར་མ་ཡིན་ཏེ་ཞེས་སྨྲོས་ཏེ་འདི་སྐད་དུ་ཐམས་ཅད་ཀྱིས་མ་མཐོང་བ་ནི་རང་གཞན་གཉིས་ཀས་ངེས་པར་མི་ནུས་ཏེ་ཐེ་ཚོམ་ཟ་བའི་ཕྱིར་རོ་ཞེས་སྟོན་པ་ཡིན་ནོ། །ཐམས་ཅད་ཀྱིས་མ་མཐོང་བ་མ་གྲུབ་པ་དེའི་ཕྱིར་ཞེས་བྱ་བ་ལ་ཚད་མ་ནི་

༼༡༥༩༽

གཏན་ཚིགས་ཏེ་སྤོང་བ་ནི་མི་སྣང་བའི་དོན་ནོ། །རང་ཉིད་ཀྱིས་མ་མཐོང་བ་དེ་ནི་ཞེས་སྦྱར་ནས་མེད་པ་ཉིད་དུ་ནི་བརྗོད་པར་ནུས་པ་མ་ཡིན་ནོ་ཞེས་སྦྱར་རོ། །གསུམ་པ་ཚད་མ་གསུམ་མེད་པས་དགག་མི་ནུས་པ་ནི་བསྐལ་པ་དེར་ཡང་ཞེས་པ་སྟེ་གཅིག་འཇུག་པ་ལས་ཚད་མ་གསུམ་ཀ་མེད་པའི་ཕྱིར་རོ་ཞེ་ན། དང་པོ་ལུང་གིས་མ་ཁྱབ་པ་ནི་དེ་ནི་དེ་ལྟར་མ་ཡིན་ཏེ་བསྐལ་པ་འགའ་ཞིག་ལ་ཞེས་གསུངས་ཏེ་བསྟན་བཅོས་དང་ལུང་དང་གཙུག་ལག་ནི་རྣམ་གྲངས་ཏེ་དེས་དབང་དུ་བྱས་པ་མེད་པ་ནི་དེས་བརྗོད་པས་མ་ཁྱབ་པ་ཡིན་ནོ། །ངག་དེ་ཉིད་བཤད་པ་ནི་བསྟན་བཅོས་འཇུག་སྟེ་རྩོམ་པ་ནི་སྐྱེས་བུའི་དོན་སྒྲུབ་པར་བྱེད་པའི་ཐབས་འགའ་ཞིག་ལ་བརྟེན་ནས་ཏེ་བརྗོད་བྱར་བྱས་ནས་འཇུག་སྟེ་རྩོམ་པ་ཡིན་ནོ། །དགོངས་པ་ནི་འདི་ཡིན་ཏེ་སྐྱེས་བུའི་དོན་ཉེ་བར་སྟོན་པ་ལྷུར་ལེན་པའི་བསྟན་བཅོས་ཡིན་གྱི་མི་སྟོན་པ་ནི་མ་ཡིན་ཏེ་སེའུ་བཅུའི་ངག་ལ་སོགས་པའང་བསྟན་བཅོས་སུ་ཐལ་བའི་ཕྱིར་རོ། །དེ་ཉིད་སྟོན་པ་ནི་སྐྱེས་བུའི་དོན་སྟོན་པ་དེ་ལྟ་མ་ཡིན་ན་འབྲེལ་བ་མེད་པ་སྟེ་ཉེ་བར་མི་མཁོ་བའི་དོན་བརྗོད་པ་ནི་བླང་དོར་ལ་ཚད་མར་མི་འགྱུར་བའི་ཕྱིར་རོ། །དེ་ལྟར་སྐྱེས་བུའི་དོན་མི་སྟོན་པ་ནི་བསྟན་བཅོས་མ་ཡིན་ལ་སྐྱེས་བུའི་དོན་སྟོན་པའི་སྐབས་དེར་ཡང་ཞེས་བྱ་བ་ལ་འགའ་ཞིག་ནི་བསྟན་པར་མི་ནུས་ལ་འགའ་ཞིག་ནི་དགོས་པ་མེད་པའི་ཕྱིར་རོ་ཞེས་བྱ་བ་ནི་གཏན་ཚིགས་ཡིན་ནོ། །དེ་ལ་དང་པོ་སྟོན་པ་ནི་དཔེར་ན་ཞེས་པ་སྟེ་སེམས་ཀྱི་འཇུག་པ་ནི་རྒྱུ་བས་ཏེ་གཞན་ལ་མེད་པ་དེ་ནི་བསྟན་པར་མི་ནུས་ལ་བསྟན་པ་ལ་དགོས་པ་ཡང་མེད་དོ། །དེ་རྒྱུ་མཚན་འགའ་ཞིག་ལ་བརྟེན་ནས་སྟོན་ནོ་ཞེ་ན་རྒྱུ་མཚན་ངེས་པ་ལས་ཞེས་གསུངས་ཏེ་འདི་སྐད་དུ་དེ་རང་གི་ངོ་བོས་བསྟན་པར་ནི་མི་ནུས་ལ་རྒྱུ་མཚན་ལས་ཀྱང་མ་ཡིན་ཏེ་དེ་ངེས་པ་མེད་པའི་ཕྱིར་རོ་ཞེས་སྟོན་པ་ཡིན་ནོ། །དགོས་པ་མེད་པ་བཤད་པ་ནི་ཡུལ་དང་ཞེས་པ་སྟེ་དུས་ཀྱིས་ཆོད་པ་ནི་འདས་མ་འོངས་ཀྱི་དངོས་པོ་སྟེ་དེ་ལྟར་རྡོ་བ་ལ་སོགས་པ་འགའ་ཞིག་ནི་བརྗོད་བྱར་བྱེད་པ་མ་ཡིན་ནོ། །གཉིས་པ་མངོན་སུམ་གྱིས་མ་ཁྱབ་པ་ནི་དེ་ལྟར་གསུམ་གྱིས་བསྐལ་པ་ཞེས་བྱ་བ་ལ་ནུས་པ་མེད་པས་ནི་མངོན་སུམ་གྱི་དངོས་ཀྱི་རྒྱུ་མ་ཡིན་པར་བསྒྲུབས་ནས་རྒྱུ་མ་ཡིན་པས་ནི་ཡུལ་མ་ཡིན་པར་སྒྲུབ་ཅིང་ཡུལ་མ་ཡིན་པ་ལ་ནི་ཡུལ་ཅན་གྱིས་མ་ཁྱབ་པར་སྟོན་པ་ཡིན་ལ་མཐུ་དང་ནུས་པ་རྣམ་གྲངས་གཉིས་སྨྲོས་པ་ནི་བརྒྱུད་ནས་སྐྱེད་པའི་ནུས་པ་ནི་བརྒྱུད་པའི་རྒྱུ་ལ་ཡང་ཡོད་པས་དེ་གཅད་པའི་ཕྱིར་རང་གི་མཐུ་སྨྲོས་པ་ཡིན་ཏེ་དེ་ལྟ་མ་ཡིན་ན་རྣམ་གྲངས་གཉིས་སྨྲོས་པ་ནི་དོན་མེད་པའི་ཕྱིར་རོ། །གལ་ཏེ་ནུས་པ་མེད་པ་ཡུལ་མ་ཡིན་ན་བུམ་མེད་ཀྱང་ཡུལ་མ་ཡིན་པར་འགྱུར་རོ་ཞེ་ན་དེ་ཡང་མངོན་སུམ་གྱིས་ས་ཕྱོགས་དག་པ་བཟུང་ནས་མ་དམིགས་པ་ཐ་སྙད་དུ་བྱ་བ་ཡིན་གྱི་མངོན་

༼༡༦༠༽

སུམ་ཉིད་ཀྱིས་ནི་མ་ཡིན་ཏེ་ཇི་སྐད་དུ་སློབ་དཔོན་ཆོས་མཆོག་གིས་དངོས་པོ་མེད་པའི་ཡུལ་ལ་མངོན་སུམ་མེད་པའི་ཕྱིར་རོ་ཞེས་གང་བཤད་པ་ཡིན་ནོ། །གསུམ་པ་རྗེས་དཔག་གིས་མ་ཁྱབ་པ་ནི་རྟགས་གང་གིས་ཞེས་བྱ་བས་ཏེ་དཔེར་ན་མིག་ནི་མི་སྣང་ཡང་དེ་ལས་གཞན་དུ་མི་འཐད་པས་མིག་ཤེས་ཀྱིས་ཡོད་པར་རྗེས་སུ་དཔོག་པ་དེ་བཞིན་དུ་འདིར་ནི་གདོན་མི་ཟ་བར་དེ་དག་གི་འབྲས་བུ་དམིགས་པ་མ་ཡིན་ཏེ་མཐོང་བའི་དོན་རྣམས་ནི་མི་སྣང་བ་དེ་དག་གི་འབྲས་བུར་ཐེ་ཚོམ་ཟ་བའི་ཕྱིར་ཏེ་རྒྱུ་དང་འབྲས་བུ་ནི་སྣང་བ་དང་མི་སྣང་བས་བསྒྲུབ་པར་བྱ་བ་ཡིན་པའི་ཕྱིར་རོ། །དེ་བཞིན་དུ་དོན་རྣམས་ནི་མི་སྣང་བའི་ཐ་མི་དད་ཀྱི་ཁྱབ་བྱར་ཡང་མ་གྲུབ་པས་རང་བཞིན་གྱི་གཏན་ཚིགས་ཀྱང་མེད་ལ་མ་དམིགས་པ་ཡང་འགོག་པ་ཡིན་པའི་ཕྱིར་གཏན་ཚིགས་གསུམ་མི་འཇུག་པས་རྗེས་དཔག་གིས་མ་ཁྱབ་པ་ཡིན་ནོ། །དེའི་ཕྱིར་དེ་དག་ནི་ཁྱབ་བྱེད་མ་ཡིན་པའི་ཚད་མ་གསུམ་ཞེས་ཚིག་རྣམ་པར་སྦྱར་རོ། །བཞི་པ་ཤེས་བྱེད་མེད་པས་དགག་མི་ནུས་པ་ནི་གང་ཡང་སྤོང་བར་བྱེད་པ་དེ་ཕྱིན་ཅི་ལོག་པ་ཡིན་ནོ་ཞེས་སྦྱར་ཏེ་གང་དང་དེ་ནི་རྟག་ཏུ་འབྲེལ་བའི་ཕྱིར་རོ། །དེ་ལ་སེམས་ཞེས་པ་ལ་སོགས་པ་ནི་དབང་པོ་ལས་འདས་པ་ཡིན་ལ། སྦྱིན་པ་ལ་སོགས་པ་ལ་མངོན་མཐོ་ལྷ་མིའི་རྒྱུ་སྤོང་བ་ནི་རང་བཞིན་མི་སྤོང་ཡང་ཁྱད་པར་སྤོང་བ་ཡིན་ནོ། །དེ་དག་ཡོད་པ་དང་རྒྱུ་ཡིན་པ་ལ་ཤེས་པར་བྱེད་པ་མེད་པའི་ཕྱིར་ཞེས་བྱ་བ་ནི་གཉིས་ཀའི་གཏན་ཚིགས་ཡིན་ནོ། །དེ་འགོག་པ་ནི་དེ་ལས་དེ་འབྱུང་བ་ཤིན་ཏུ་ལྐོག་ཏུ་གྱུར་པའི་དོན་ཡིན་ལ་མངོན་སུམ་གྱི་དོན་ལ་ཡང་འབྲས་བུ་དེ་མ་ཐག་པ་ཉིད་མེད་པའི་ཕྱིར་འབྲས་བུ་མངོན་མཐོ་དེ་དང་ལྡན་པ་མ་ཡིན་པ་ནི་འབྲས་བུ་གཞན་དང་ལྡན་པའི་རྒྱུ་ཡིན་ཏེ་དེ་ལ་ཤེས་བྱེད་མེད་པའི་གཏན་ཚིགས་ཆོས་མཚུངས་པར་ཞུགས་པས་ན་དེ་ཕྱིན་ཅི་ལོག་པ་ཡིན་ནོ། །དེ་ཉིད་གསལ་བར་འཆད་པ་ནི་རྒྱུ་ལས་ཞེས་བྱ་བ་ལ་སོགས་པ་སྟེ་མངོན་སུམ་གྱིས་གྲུབ་པའི་དོན་རྨ་ལ་སོགས་པས་འཆི་བ་སྐྱེད་པ་ལ་ཤེས་བྱེད་ད་ལྟར་བ་མེད་ཀྱང་ནུས་པ་སྨིན་པ་ན་འཆི་བ་སྐྱེད་པ་དེ་བཞིན་དུ་འདི་ཡང་ཡིན་ནོ། །དེས་ན་དེ་ལས་དེ་འབྱུང་བ་ལ་འགལ་བ་མེད་པའི་ཕྱིར་དབང་པོ་ལས་འདས་པ་དང་རང་བཞིན་གྱི་ཁྱད་པར་འདི་ལ་བལྟར་རུང་གི་ཁྱད་པར་དང་བྲལ་བའི་མི་དམིགས་པ་ཙམ་ནི་མེད་པ་སྒྲུབ་བྱེད་ཀྱི་ཚད་མ་མ་ཡིན་ནོ། །དེ་ལྟར་དེ་དག་དགག་པར་མི་ནུས་པར་བསྟན་ནས་སྒྲུབ་པར་ཡང་མི་ནུས་པར་སྟོན་པ་ནི་དེ་ཞེས་པ་ལ་མེད་པ་དེ་ཉིད་ཀྱི་ཕྱིར་ཞེས་གསུངས་ཏེ་རྟོག་ལྡན་ཐེ་ཚོམ་ཟ་བ་དང་ཚད་མ་སྲིད་པ་གཉིས་ནི་མི་སྤང་བ་ལ་གཏན་ཚིགས་སུ་སྡུད་པ་ཡིན་ཏེ་སྲིད་པ་ནི་རང་གིས་དུས་གཞན་དུ་ཤེས་པར་འགྱུར་བའམ་ཤེས་པའི་སྐྱེས་བུ་གཞན་གྱིས་སྟོན་སྲིད་པ་ལ་བརྗོད་དོ། །དེས་ན་དེ་ལྟ་བུའི་དོན་དང་སྒྲུབ་

༼༡༦༡༽

བྱེད་ཀྱི་ཚད་མ་ལ་ཐེ་ཚོམ་ཟ་བའི་ཕྱིར་མི་སྤང་ངོ་ཞེས་སྟོན་པ་ཡིན་ནོ། །གང་གི་ཕྱིར་འབྲས་བུ་ཆོད་པ་ཡང་སྐྱེད་པ་དེའི་ཕྱིར་དབང་པོ་ལས་འདས་པ་འདི་ལ་མངོན་མཐོའི་རྒྱུ་ལ་སོགས་པ་རང་བཞིན་གྱི་ཁྱད་པར་རམ་ཆགས་བྲལ་ལ་སོགས་པ་དོན་འགའ་ཞིག་ཡོད་པའི་ཤེས་པར་བྱེད་པ་མ་གྲུབ་པ་ཡིན་ཏེ་དོན་འགའ་ཞིག་གི་ཤེས་བྱེད་ནི་མཐོང་བ་ཡིན་ན་དེ་གསལ་བ་མེད་པའི་ཕྱིར་རོ། །འབྲས་བུ་མ་དམིགས་པས་དེ་དག་མེད་པའང་མ་ཡིན་ཏེ་དེ་ལ་དེས་མ་ཁྱབ་པས་ཞེས་སྟོན་པ་ནི་རྒྱུ་རྣམས་ཀྱང་ཞེས་པ་ཡིན་ནོ། །དེས་ན་མ་མཐོང་བ་དང་འབྲས་བུ་མེད་པ་དེ་ཙམ་གྱིས་ནི་མི་སྣང་བ་དེ་མེད་པ་མ་ཡིན་ཏེ་རིམ་གྱིས་ཏེ་མཐར་རྩིག་སུག་ན་གནས་པ་ལ་སོགས་པའི་དོན་འགའ་ཞིག་ཚད་མ་གཉིས་ལ་གསལ་བར་འགྱུར་བའི་ཕྱིར་རོ། །གཉིས་པ་ལུང་ཚད་མ་དགག་པ་ལ་སྐྱེས་བུས་བྱས་པའི་ལུང་དགག་པ་དང་། མ་བྱས་པའི་ལུང་དགག་པ་དང་། སྒྲ་ཐམས་ཅད་རང་གི་དོན་ལ་ཚད་མར་འདོད་པ་དགག་པ་གསུམ་ལས། དང་པོ་ལའང་གསུམ་ཡོད་པའི་དང་པོ་སྒྲ་དོན་ཇི་ལྟ་བར་མི་སྟོན་པ་ནི་ཁྱེད་ཀྱིས་ལུང་ལོག་ན་དོན་ལྡོག་གོ་ཞེས་སྨྲས་པ་དེ་ནི་མི་རིགས་ཏེ་གང་གི་ཕྱིར་སྒྲ་དེ་དག་ལས་དོན་གྱི་རང་བཞིན་མེད་པར་ངེས་པར་འགྱུར་བ་མ་ཡིན་ཏེ་སྒྲ་རྣམས་ཞེས་པ་ནི་གཏན་ཚིགས་ཏེ་དོན་ཡོད་མེད་དུ་ངེས་པར་འགྱུར་བ་ལ་ནི་དོན་ཇི་ལྟ་བར་འཇུག་པས་ཁྱབ་པས་ན་ཁྱབ་བྱེད་མེད་པ་ཡིན་ནོ། །གལ་ཏེ་སྒྲ་འཇུག་པ་དོན་གྱིས་མ་བྱས་ན་གང་གིས་བྱས་ཞེ་ན་སྒྲ་དེ་དག་ནི་ཞེས་གསུངས་ཏེ་སྨྲ་བ་པོའི་ཞེས་པ་དེར་བཤད་ཟིན་ཏོ། །འོ་ན་ནི་འདོད་པའི་དོན་ལ་མི་འཁྲུལ་བས་དེའང་མི་འཁྲུལ་ལོ་ཞེ་ན་སྐྱེས་བུའི་ཞེས་གསུངས་ཏེ་འདོད་པ་འགའ་ཞིག་ནི་དོན་ཇི་ལྟ་བར་འཇུག་པས་དེ་གཅད་པའི་ཕྱིར་ཐམས་ཅད་ལ་ནི་ཁྱབ་པ་མེད་པར་གསུངས་པ་ཡིན་ནོ། །གལ་ཏེ་དངོས་པོ་བའི་འབྲེལ་པ་མེད་ཀྱང་བརྗོད་བྱ་རྗོད་བྱེད་ཀྱི་འབྲེལ་པ་ལས་གོ་བ་ཡིན་ནོ་སྙམ་ན་དེ་དང་ཞེས་གསུངས་ཏེ་དེ་ནི་བརྟགས་པ་ཡིན་ལ་བརྟགས་པའི་འབྲེལ་བ་ལས་དོན་འགྲུབ་པ་ནི་མེད་ལ་དངོས་པོ་བའི་འབྲེལ་བ་ནི་མེད་པའི་ཕྱིར་འབྲེལ་ཡུལ་མ་ཡིན་པ་མི་གོའོ་ཞེས་སྟོན་པ་ཡིན་ནོ། །གཉིས་པ་སྟོན་པའི་སྐྱེས་བུ་ཤེས་པར་མི་ནུས་པ་ནི་རྩ་ར་ཀ་པ་ལ་སོགས་པ་ན་རེ། ཁོ་བོ་ཅག་སྒྲ་ཐམས་ཅད་ནི་ལུང་དུ་མི་འདོད་ཀྱི་འོན་ཀྱང་གང་དཀའ་དུབ་དང་ཤེས་པས་རྡུལ་དང་མུན་པ་ལས་གྲོལ་བའི་ཤེས་པ་དྲི་མ་མེད་པ་དུས་གསུམ་ལ་ཐོགས་མེད་པར་འཇུག་པ་དེ་དག་ནི་ཡིད་ཆེས་པ་ཡིན་པས་དེའི་ཚིག་ནི་ལུང་ཡིན་ནོ་ཞེས་ཟེར་རོ། །དེ་ཉིད་སྨྲས་པ་ནི་གལ་ཏེ་ཞེས་པ་སྟེ་སོགས་པའི་སྒྲས་ནི་བདེན་པར་སྨྲ་བའི་རྒྱུ་ཁྲོ་བ་མེད་པ་ལ་སོགས་པ་གཟུང་ངོ་། །དེ་ལ་གལ་ཏེ་ཞེས་གསུངས་ཏེ་འདི་སྐད་དུ་དེ་ལྟ་བུ་ཤེས་ན་དེ་ནི་བདེན་པའི་

༼༡༦༢༽

དོན་རྗོད་པ་ཡིན་ནོ་ཞེས་བྱ་བའི་དོན་འདི་ནི་ཁོ་བོ་ཡང་འདོད་པ་ཡིན་ནོ། །འོན་ཀྱང་དེའི་ཚིག་ཁོ་བོ་ཅག་གི་འཇུག་པའི་ཡན་ལག་ནི་མ་ཡིན་ཏེ་འདི་ལྟར་ངེས་པས་ཡུལ་དུ་བྱས་པ་ནི་འཇུག་པའི་ཡན་ལག་ཡིན་པ་ན་དེ་དང་དེའི་ཚིག་ནི་ངེས་པར་མི་ནུས་པའི་ཕྱིར་རོ། །དེ་རྣམ་པར་འགྲེལ་པ་ན་བླང་དོར་གྱི་དོན་ལ་ངེས་པར་རྟོག་པ་སྔོན་དུ་གཏོང་བ་ཅན་ལུང་ངམ་ལུང་མ་ཡིན་པ་ཞེས་བྱ་བ་ནི་འཇིག་རྟེན་པའི་ཚིག་གི་ཚུལ་ཡིན་ཏེ་དེ་ནི་ཐམས་ཅད་དུ་འདོད་པའི་དོན་མི་མཐུན་ཕྱོགས་དང་བཅས་པ་བརྗོད་པར་བྱེད་དེ་དགེ་མི་དགེ་རྙེད་མ་རྙེད་ཞེས་བརྗོད་པ་དེ་བཞིན་དུ་འདིར་ཡང་ལུང་མ་ཡིན་པ་ཞེས་མི་མཐུན་ཕྱོགས་དང་བཅས་ཏེ་བརྗོད་པ་ཡིན་ནོ། །ཡང་ན་ལུང་མ་ཡིན་པ་ཡང་ཚོལ་བ་ཡིན་ཏེ་སྤང་བྱའི་ཡུལ་ཤེས་པར་བྱ་བའི་ཕྱིར་རོ། །འདིར་རྟོག་པ་དང་མི་ལྡན་པའི་འཇུག་པའི་ཡན་ལག་ནི་དཔྱད་བྱ་མ་ཡིན་གྱི་རྟོག་ལྡན་གྱི་ཡིན་པ་ན་རྟོག་པ་དང་ལྡན་པ་ནི་དོན་དུ་གཉེར་བྱ་མེད་ན་མི་འཇུག་ཅིང་ཡོད་ན་འཇུག་གོ །དེ་ལུང་དང་ལུང་མ་ཡིན་པ་ཚོལ་བ་ཡང་དོན་དུ་གཉེར་བྱ་ལ་འཇུག་པར་འདོད་པས་ཡིན་གྱི་དགོས་པ་གཞན་འདོད་པས་ནི་མ་ཡིན་ནོ། །གལ་ཏེ་ལུང་ལ་བརྟེན་ནས་འཇུག་པ་དོན་དུ་གཉེར་བ་མེད་པར་ཡང་དེ་ལ་ཡོངས་སུ་རྟོག་ན་ནི་དགོས་པ་མེད་པའི་ཕྱིར་ཞེན་པས་ཡོངས་སུ་རྟོག་པར་འགྱུར་ན་རྟོག་ལྡན་ནི་ཞེན་པས་མ་ཡིན་ཏེ་རྟོག་ལྡན་ཉིད་མ་ཡིན་པར་ཐལ་བའི་ཕྱིར་རོ། །ཡང་ཡོན་ཏན་མེད་པའམ་ཡོད་ཀྱང་མ་ངེས་པའི་ཚིག་ལས་འཇུག་ན་ནི་ལམ་པོ་ཆེའི་མིའི་ཚིག་ལས་ཀྱང་འཇུག་པར་འགྱུར་ལ་དེ་སྐྱེས་བུའི་ཡོན་ཏན་བརྟགས་ནས་འཇུག་ན་ནི་འཇུག་པར་མི་འགྱུར་ཏེ། དེ་ལྟ་བུ་ཞེས་པ་ནི་གཏན་ཚིགས་སོ། །གལ་ཏེ་འཇུག་བྱེད་ཀྱི་ཡོན་ཏན་མ་ངེས་པ་འཇུག་པའི་ཡན་ལག་མ་ཡིན་ན་བསྟན་བཅོས་མི་ཤེས་པ་ཐ་སྙད་པའི་ཚད་མ་ལས་འཇུག་པར་མི་འགྱུར་རོ་ཞེ་ན་དེས་ཀྱང་ཤེས་པ་དེ་དག་མི་སླུ་བའི་ཡོན་ཏན་དང་ལྡན་པར་རང་རང་ངམ་གཞན་གྱིས་ངེས་ནས་འཇུག་པའི་ཕྱིར་སྐྱོན་མེད་དོ། །མི་འདོད་དེ་སྤོང་བ་ནི་མ་ཡིན་ཏེ་འོན་ཀྱང་འཇུག་པའི་ཡན་ལག་ཏུ་མི་འདོད་པ་ཡིན་ནོ། །དེའི་གཏན་ཚིགས་ནི་དེ་འདྲ་བ་ཞེས་བྱ་བ་ཡིན་ནོ། །གསུམ་པ་སྐྱོན་ཡོན་གཏན་ཚིགས་ཀྱིས་མི་ཤེས་པ་ནི་དེ་ཇི་ལྟར་ཤེས་པར་མི་ནུས་ཞེ་ན། འདི་ལྟར་ཞེས་པས་ནི་རྟགས་མེད་པར་བསྟན་ནས་མངོན་སུམ་མེད་པར་སྟོན་པ་ནི་དེ་དག་ནི་ཞེས་པ་སྟེ་ཆོས་ནི་ངོ་བོ་ཉིད་དོ། །དེས་ན་དེ་གཏན་ཚིགས་ཀྱིས་དཔག་དགོས་ན་རང་ལས་ཞེས་རྣམ་པར་བརྟག་པ་གསུངས་ཏེ་རང་ནི་དཔག་པའི་ཡུལ་ལོ། །ཕལ་ཆེར་ནི་མི་ཚངས་པར་སྤྱོད་པ་ལ་སོགས་པའི་ལུས་ཀྱི་ཐ་སྙད་འགའ་ཞིག་ནི་གཏན་ཚིགས་སུ་འགྱུར་བས་དེ་ལྟ་བུ་བསལ་ནས་ཕལ་ཆེར་སྐྱོན་ཡོན་ལ་འཁྲུལ་བར་སྟོན་པ་ཡིན་ཏེ་དེ་ནི་སྐྱེས་བུའི་འདོད་པས་འཇུག་པས་གཞན་དུ་སྟེ་དཔག་བྱ་དང་དཔོག་བྱེད་མི་

༼༡༦༣༽

མཐུན་པར་བྱེད་པའི་ཕྱིར་དང་། འདོད་པ་ཐམས་ཅད་ཀྱང་དོན་དང་མཐུན་པ་མ་ཡིན་ཏེ་བསམ་པ་ཞེས་པ་ནི་གཏན་ཚིགས་སོ། །དེས་ན་རྟགས་འཆོལ་བའི་ཕྱིར་འདི་ཇི་ལྟར་སྐྱོན་ཡོན་ངེས་པ་མེད་པ་རྟོགས་པར་བྱེད་དེ་འཇུག་པའི་རྒྱུ་མཚན་མེད་པའི་ཕྱིར་རོ། །དེའི་ཕྱིར་ཡིད་ཆེས་པས་བྱས་པའི་ལུང་ནི་རྟོག་པ་དང་ལྡན་པ་རྣམས་ཀྱི་ཚད་མ་མ་ཡིན་ནོ་ཞེས་བསྟན་པ་ཡིན་ནོ། །གཉིས་པ་མ་བྱས་པའི་རིག་བྱེད་དགག་པ་ལ་སྒྲའི་ངོ་བོ་རྟག་ཅིང་མ་བྱས་པ་དགག་པ་དང་། མ་བྱས་ན་རྗོད་བྱེད་མ་ཡིན་པར་འགྱུར་བ་དང་། རྗོད་བྱེད་ཡིན་ན་རིག་བྱེད་ཀྱི་ངེས་པ་འཇིག་པ་གསུམ་ལས། དང་པོ་ལའང་དོན་དངོས་ནི་དཔྱོད་པ་བ་རྣམས་གལ་ཏེ་ཞེས་བྱ་བ་ལ་སོགས་པ་སྨྲ་བར་བྱེད་དེ་དེ་ལ་སྐྱེས་བུས་མ་བྱས་པ་ནི་རིག་བྱེད་དེ་དེ་ཡང་བྱེད་པ་པོ་མི་དྲན་པའི་གཏན་ཚིགས་ཀྱིས་མ་བྱས་པར་དཔོག་པ་ཡིན་ཏེ་རྣམ་འགྲེལ་ལས། བྱེད་པ་པོ་རྣམས་མི་དྲན་ཕྱིར། །སྐྱེས་བུས་མ་བྱས་ཀྱང་འདོད་ལོ། །འདི་ལའང་རྗེས་སུ་བརྗོད་པ་ཡོད། །དེས་ན་ངན་པའི་མུན་པས་ཁྱབ། །ཞེས་འབྱུང་བ་ཡིན་ནོ། །དེ་ཕྱིན་ཅི་མ་ལོག་པ་ཡིན་པ་ནི་འདོད་ཆགས་ལ་སོགས་པའི་རྒྱུ་ལས་མ་སྐྱེས་པའི་ཕྱིར་ཏེ་དེ་ཉིད་ལས། ཚིག་རྣམས་ལོག་པར་སྨྲ་བའི་རྒྱུ། །ཉེས་རྣམས་སྐྱེས་བུ་ལ་བརྟེན་ཕྱིར། །སྐྱེས་བུས་མ་བྱས་བདེན་དོན་ཅན། །ཞེས་ནི་ཁ་ཅིག་རབ་རྗོད་བྱེད། །ཞེས་བཤད་པ་ཡིན་ནོ། །དེ་ལ་སློབ་དཔོན་གྱིས་སྐྱེས་བུས་མ་བྱས་ན་ཤེས་རབ་དང་བརྩེ་བ་ལ་སོགས་ལས་མ་སྐྱེས་པས་བརྫུན་པའི་དོན་ཅན་དུ་འགྱུར་རོ་ཞེས་དགག་པ་མཛད་དེ་དེ་ཉིད་ལས། ཚིག་རྣམས་བདེན་པར་སྨྲ་བའི་རྒྱུ། །ཡོན་ཏན་སྐྱེས་བུ་ལ་བརྟེན་ཕྱིར། །སྐྱེས་བུས་མ་བྱས་ལོག་པའི་དོན། །ཅིས་མིན་ཞེས་ནི་གཞན་དག་བརྗོད། །ཅེས་འབྱུང་བ་ཡིན་ནོ། །དོན་དེ་ལྟར་འདོད་པ་དེ་ལ་སློབ་དཔོན་གྱིས་དེ་ལྟར་ནི་མ་ཡིན་ཏེ་སྐྱེས་བུས་མ་བྱས་པ་དེ་ནི་མི་འཐད་པའི་ཕྱིར་རོ་ཞེས་གསུངས་སོ། །སྐྱེས་བུས་མ་བྱས་པ་ནི་རྣམ་པ་གསུམ་སྟེ་སྒྲའི་རང་བཞིན་རྟག་པའི་ཕྱིར་རམ། ཚིག་བཀོད་པའི་བདག་ཉིད་དེ་སྐྱེས་བུས་ངག་ཏུ་མ་བསྡེབས་པའི་ཕྱིར་རམ། སྒྲ་དོན་གྱི་འབྲེལ་བ་སྐྱེས་བུས་མ་བྱས་པའི་ཕྱིར་མ་བྱས་པ་ཡིན་ནོ་ཞེས་རྟོག་གྲང་ན་རྣམ་པ་གསུམ་ཀ་ཡང་མི་སྲིད་དོ། །དེ་ལ་ཕྱི་མ་འགོག་པ་ནི་དོན་བརྗོད་པ་སྟེ་སྟོན་པ་ནི་སྐྱེས་བུའི་བརྡ་ཉེ་བར་བསྟན་པ་སྟེ་བཏགས་པ་ལ་ལྟོས་ཕྱིར་འབྲེལ་བ་ནི་བྱས་པ་ཡིན་ནོ། །ཡང་ཞེས་བྱ་བ་ནི་རང་གི་ངོ་བོ་མ་བྱས་པའང་མི་འཐད་པའོ། །དེ་ཉིད་སྟོན་པ་ནི་དམིགས་པར་རུང་བའི་ངོ་བོ་ཐོབ་སྟེ་གྲག་པ་དང་། དེ་མི་རུང་བའི་བདག་ཉིད་གཏོང་སྟེ་མི་གྲག་པ་ནི་རང་བཞིན་གཞན་སྐྱེ་བ་དང་ཉམས་པ་མེད་ན་མེད་དེ་སྐྱེ་འཇིག་ལ་མི་འཁྲུལ་བའི་ཕྱིར་རོ། །སྦྱོར་བ་ནི་རིག་བྱེད་ཀྱི་སྒྲ་ཆོས་ཅན་མི་རྟག་སྟེ་བློའི་

༼༡༦༤༽

ཡུལ་དུ་གཏོང་ཐོབ་བྱེད་པའི་ཕྱིར་ཞེས་བྱ་བར་འགྱུར་རོ། །གལ་ཏེ་གཏན་ཚིགས་དེ་མ་གྲུབ་བོ་ཞེ་ན་རྟག་ཏུ་དམིགས་པར་རུང་བ་དེའི་བདག་ཉིད་ཡིན་ན་རེས་འགའ་དམིགས་པ་མེད་པར་འགྱུར་ལ། རྟག་ཏུ་དམིགས་པར་མི་རུང་བ་ལ་རྟག་ན་ནི་རེས་འགའ་མི་དམིགས་པ་མེད་པར་ཐལ་བར་འགྱུར་ཏེ་གཏན་ཚིགས་དེའི་ཕྱིར་སྐྱེ་འཇིག་ལ་མི་འཁྲུལ་བའི་གཏོང་ཐོབ་ཡོད་པ་ཡིན་ནོ། །གཉིས་པ་རྟག་པ་ལ་རྐྱེན་གྱི་བྱེད་པ་དགག་པ་ནི་གལ་ཏེ་རྟག་ཏུ་དམིགས་སུ་རུང་བའི་རང་བཞིན་ཡིན་ཡང་ལྷན་ཅིག་བྱེད་པའི་རྐྱེན་གྱིས་རེས་འགའ་དམིགས་ན་ཅི་འགལ་ཁྱབ་པ་མ་གྲུབ་བོ་ཞེ་ན་རྐྱེན་གཞན་ལ་ལྟོས་པ་ཡང་མ་ཡིན་ཏེ་དེས་རྟག་པ་དེ་ལ་ཅུང་ཟད་ཀྱང་མ་བྱས་པའི་ཕྱིར་རོ། །སྒྲ་ལས་གཞན་ལ་བྱེད་དོ་ཞེ་ན་དེ་གཞན་གྱི་བྱེད་པ་པོར་འགྱུར་གྱི་སྒྲ་དེའི་རྐྱེན་ཞེས་ཇི་ལྟར་བརྗོད་དེ་རྐྱེན་དང་འབྲེལ་བ་མི་འཐད་དེ་མེད་པའི་ཕྱིར་རོ། །གལ་ཏེ་རྐྱེན་དེས་ནི་སྒྲ་ལས་ཕན་པ་དོན་གཞན་བྱེད་ལ་དེའང་སྒྲ་དང་འབྲེལ་བའི་ཕྱིར་དེའི་ཞེས་བརྗོད་པ་ཡིན་ནོ་ཞེ་ན་ཕན་པ་སྒྲ་དེ་དང་འབྲེལ་བ་ཡིན་པར་འདོད་ན་ཡང་དེ་གཉིས་ཕན་ཚུན་དུ་ཕན་གདགས་བྱ་འདོགས་བྱེད་མ་ཡིན་པའི་ཕྱིར་ཅི་ཞིག་འབྲེལ་ཏེ་འབྲེལ་བ་མེད་པར་འགྱུར་རོ། །གལ་ཏེ་འཁར་གཞོང་དང་རྒྱ་ཤུག་ལྟར་དང་ཕན་པ་གཉིས་རྟེན་དང་བརྟེན་པའི་དངོས་པོ་ཡིན་ནོ་ཞེ་ན། གཅིག་ལ་གཅིག་གིས་གཅིག་པུ་དེའི་བདག་ཉིད་དུ་འགྱུར་བའི་ཕན་པ་བྱས་པ་མེད་ན་ནི་རྟེན་དང་བརྟེན་པ་དེ་ཡང་མི་འགྲུབ་སྟེ་ཐམས་ཅད་ཐམས་ཅད་དང་དེ་ལྟར་དུ་ཐལ་བའི་ཕྱིར་རོ། །རྒྱ་ཤུག་ནི་འཁར་གཞོང་གིས་མི་ལྟུང་བའི་བདག་ཉིད་དུ་བྱས་པ་ཡིན་ལ་ཕན་པ་ནི་སྒྲ་ལས་གཞན་ཁོ་ནས་སྐྱེད་པའི་ཕྱིར་སྒྲས་ཕན་བཏགས་པ་མེད་ལ་དེས་ཀྱང་སྒྲ་ལ་ཕན་བཏགས་པ་མེད་དེ་མི་རྟག་པར་འགྱུར་བའི་ཕྱིར་རོ། །གལ་ཏེ་ཕན་པ་བདག་ཉིད་སྒྲ་དང་ཕན་པ་དང་པོ་ལས་གཞན་ཡིན་པར་འདོད་ན་ནི་ཇི་ལྟར་ཕན་པ་དང་པོ་ལ་སྒྲ་དང་འབྲེལ་བ་མི་འགྲུབ་ཅེས་བརྒལ་ཞིང་བརྟག་པ་བྱས་པ་དེ་འདིར་ཡང་མཚུངས་པར་འགྱུར་ཏེ་ཕན་པ་དེ་དང་སྒྲ་ལ་ཡང་འབྲེལ་བ་ཅི་ཞིག་ཅེས་དེ་ལྟ་བུར་གྱུར་པས་སོ། །ཅི་སྟེ་ཕན་པས་ཕན་པ་གཉིས་པ་བྱེད་ན་ནི་དེའི་ཚེ་ཐུག་པ་མེད་པ་ཞེས་བྱ་བ་ལ་ཡང་གི་སྒྲ་ནི་སྐྱོན་གཞན་སྟོན་པའོ། །དེ་ལྟར་ཕན་པས་སྒྲ་ལ་ཕན་པ་ཐ་དད་བྱས་ན་ནི་ཐུག་པ་མེད་པ་དང་ཐ་མི་དད་བྱས་ན་ཡང་སྒྲ་བྱས་པ་ཉིད་དུ་ཐལ་བས་འཇིགས་ནས་ཕན་པ་ནི་བསྐྱེད་བྱ་དང་སྒྲ་ནི་སྐྱེད་བྱེད་ཀྱི་དངོས་པོར་འདོད་པ་ཡིན་ནོ་ཞེས་དོགས་ན་ནི་ལྟོས་པ་མེད་པའི་ཕྱིར་ཞེས་གསུངས་ཏེ། རྟག་པས་འབྲས་བུ་སྐྱེད་ན་ནི་དེ་གཞན་གྱིས་བོགས་དབྱུང་དུ་མེད་པས་རྟག་ཏུ་ཕན་པ་སྐྱེད་པར་འགྱུར་རོ་ཞེས་བྱ་བའི་དོན་ཏོ། །ཅི་སྟེ་ཡང་སྒྲས་ཕན་པ་སྐྱེད་པ་རྐྱེན་གཞན་ལ་ལྟོས་ན་ནི་ཐལ་བ་སྔ་མ་ཞེས་བྱ་བའི་དོན་ནི་ཇི་ལྟར་སྒྲ་

༼༡༦༥༽

རྟག་པས་ཤེས་པ་སྐྱེད་པ་རྐྱེན་ལ་ལྟོས་ན་ཧ་ཅང་ཐལ་བ་དུ་མར་འགྱུར་བ་དེ་བཞིན་དུ་ཕན་པ་སྐྱེད་པ་ཡང་རྐྱེན་ལ་ལྟོས་ན་ནི་ཐུག་མེད་དུ་འགྱུར་བའི་བར་གྱི་ཐལ་བ་རྣམས་མཚུངས་པར་འགྱུར་རོ་ཞེས་སྟོན་པ་ཡིན་ནོ། །གང་གི་ཕྱིར་དེ་ལྟ་བུའི་སྐྱོན་དུ་འགྱུར་བ་དེའི་ཕྱིར་ཞེས་པས་ནི་བྱས་པ་དང་མི་རྟག་པ་ཡིན་པར་དོན་སྡུད་པར་བྱེད་དེ་སྒྲ་དམིགས་སུ་རུང་བ་ནི་རིག་བྱེད་འདོན་པ་པོ་རྣམས་ཀྱི་ཁ་ནང་ན་བལྟར་རུང་དུ་གནས་པ་ཡིན་ལ་སྐྱེས་བུའི་བྱེད་པ་ནི། ཁོག་པ་མགྲིན་པ་སྐན་དང་ལྕེ། །སྣ་དང་སྤྱི་བོ་སོ་དང་མཆུ། །ཞེས་བྱ་བའི་གནས་དང་བྱེད་པ་ཕྲད་པ་ཡིན་ནོ། །གཉིས་པ་མ་བྱས་ན་རྗོད་བྱེད་མ་ཡིན་པར་འགྱུར་བ་ལ་དོན་གཉིས་ལས། དང་པོ་ཐལ་བ་བརྗོད་པ་ནི་དེ་ལྟ་མ་ཡིན་ཏེ་སྒྲ་རྟག་ན་ནི་དོན་དང་མེད་ན་མི་འབྱུང་སྟེ་འབྲེལ་བ་གཉིས་མེད་པའི་ཕྱིར་དོན་གཞན་རྟོགས་པར་ཡང་མི་འགྱུར་རོ། །ངེད་ལ་ཡང་དེ་ལྟར་དུ་ཐལ་བར་མི་འགྱུར་ཏེ་བརྡ་བྱས་པ་ལས་གོ་བར་ཁས་ལེན་པའི་ཕྱིར་དང་། ཁྱེད་ནི་དེ་ལྟར་ཁས་མི་ལེན་པའི་ཕྱིར་རོ། །གལ་ཏེ་སྒྲ་ནི་རྗོད་བྱེད་དུ་ཡོད་པ་ཉིད་ལས་དོན་གོ་བ་ཡིན་ནོ་ཞེ་ན་དེ་ཙམ་གྱིས་ནི་དོན་གྱི་ཁྱད་པར་དང་འབྲེལ་ཏེ་རྟོགས་པ་མ་ཡིན་ཏེ་དེ་ཙམ་དུ་ནི་དོན་ཐམས་ཅད་ལ་ཁྱད་པར་མེད་པས་སྒྲ་གཅིག་གིས་དོན་ཐམས་ཅད་རྟོགས་པར་འགྱུར་བའི་ཕྱིར་རོ། །དེས་ན་སྒྲ་རྣམས་ནི་དོན་གྱི་ཁྱད་པར་གྱི་གོ་བྱེད་ཡིན་ལ་དེ་ཡང་དེ་ལས་སྐྱེས་པའི་རྒྱུ་མཚན་གྱིས་ཡིན་ཏེ་ཁྱེད་ལ་རྒྱུ་མཚན་གཞན་མེད་པའི་ཕྱིར་རོ། །ངེད་ནི་བརྡ་བྱས་པ་ཉིད་རྒྱུ་མཚན་དུ་སྨྲ་བ་ཡིན་ནོ། །གཉིས་པ་ལན་དགག་པ་ལ་དབང་དང་པོ་ཡུལ་བཞིན་དུ་གོ་བ་དགག་པ་དང་། ནུས་པ་ངེས་པ་གོ་བ་དགག་པ་དང་། སྒྲོན་མ་དང་གཟུགས་བཞིན་དུ་གོ་བ་དགག་པ་གསུམ་ལས། དང་པོ་ལའང་གཉིས་ཡོད་པའི་དང་པོ་དབང་པོ་དང་དོན་བཞིན་དུ་ངེས་པ་ལས་དེ་དེ་ལས་སྐྱེ་དགོས་པ་ནི། གལ་ཏེ་ཡུལ་ལས་མ་སྐྱེས་པའི་དབང་པོ་ཡུལ་བྱེ་བྲག་པའི་རྟོགས་བྱེད་ཡིན་ཏེ། དབང་པོ་ནི་བྱེ་བྲག་པའི་དོན་ལ་ཤེས་པ་སྐྱེད་པར་རུང་བའི་ཕྱིར་དང་། དོན་ཀྱང་དབང་པོ་བྱེ་བྲག་པའི་གཟུང་བར་རུང་བའི་ཕྱིར་རོ། །དེས་ན་དབང་པོ་དང་ཡུལ་བཞིན་དུ་སྒྲ་དང་དོན་ཀྱང་ཕན་ཚུན་རུང་བ་ཉིད་ཀྱིས་ངེས་པ་སྟེ་གོ་བར་བྱེད་པ་ཡིན་ཏེ་དོན་ནི་ཡུལ་ཡིན་པས་སྒྲ་བྱེ་བྲག་པས་གོ་བར་རུང་བ་ཡིན་ལ། སྒྲ་ཡང་ཡུལ་ཅན་ཡིན་པས་དོན་གྱི་བྱེ་བྲག་གོ་བར་རུང་བ་ཡིན་ཏེ་ཕན་ཚུན་རུང་བའི་དོན་ནི་དེ་ཡིན་ནོ། །ཇི་སྐད་དུ་རིག་བྱེད་པའི་གཞུང་ལས། ཇི་ལྟར་དབང་པོ་དོན་རྣམས་ལ། །རུང་བ་ཐོག་མ་མེད་དུས་ཅན། །དེ་བཞིན་སྒྲ་རྣམས་དོན་རྣམས་ལའང་། །རུང་བ་ཐོག་མ་མེད་དུས་ཅན། །ཞེས་འབྱུང་བ་ཡིན་ནོ། །དེ་ལ་དེ་ལྟར་མ་ཡིན་ཏེ་ཞེས་སྨྲོས་ཏེ་ཡུལ་དང་དབང་པོ་དེ་ལ་ཡང་དབང་

༼༡༦༦༽

པོ་ཡུལ་གཅིག་ལ་སོ་སོར་ངེས་པ་ནི་ངེས་པར་བྱེད་པ་པོའི་དོན་དེས་བསྐྱེད་པ་ཞེས་པ་ལ་དོན་དེས་ཕན་བཏགས་པ་ཞེས་པ་ནི་གཏན་ཚིགས་སོ། །ངེས་པར་དེ་ལྟར་ཁས་བླང་དགོས་ཏེ་དེ་ལྟར་མ་ཡིན་ན་ཡུལ་གྱིས་དབང་པོ་ལ་ཕན་མི་འདོགས་པར་འགྱུར་ལ་ཕན་མི་འདོགས་པ་དེ་ནི་དབང་པོའི་ཁྱད་པར་སྒྲུབ་པའི་ལྟོས་པར་བྱ་བར་མི་འགྱུར་ཏེ་ཡུལ་གཞན་སྒྲ་མིག་གི་ལྟོས་ས་མ་ཡིན་པ་བཞིན་ནོ། །འདི་ནི་གཏན་ཚིགས་ཐིགས་པ་ལས། འབྲས་བུ་རྣམ་པ་གཉིས་པོ་ལྷན་ཅིག་བྱེད་པས་ཁྱད་པར་བསྐྱེད་པ་ལས་སྐྱེ་བ་དང་གཅིག་ཤོས་ཞེས་རྒྱུ་རྐྱེན་རྣམས་ཕན་ཚུན་ཁྱད་པར་བསྒྲུབས་ནས་འབྲས་བུ་བསྐྱེད་པ་དང་ཕན་ཚུན་ཉེ་བར་འདུས་པ་ཙམ་གྱིས་སྐྱེད་པ་གཉིས་བཤད་པའི་དང་པོ་ནི་སྣང་བ་ནས་གྲིབ་ཁང་དུ་ཞུགས་པའི་མིག་ཤེས་ལ་སོགས་པ་སྐྱེ་བའི་ཚུལ་ཡིན་ལ། གཉིས་པ་ནི་སྣང་བ་ནས་སྣང་བར་ཞུགས་པའི་མིག་ཤེས་ལ་སོགས་པ་སྐྱེ་བའི་ཚུལ་ཡིན་ནོ། །དེ་ལ་དང་པོའི་དབང་དུ་བྱས་ནས་ཕན་མི་འདོགས་པ་ནི་ཞེས་གསུངས་པ་ཡིན་ཏེ་དེ་ལ་ནི་ལྟོས་པ་ལ་ཕན་འདོགས་བྱེད་ཀྱིས་ཁྱབ་པའི་ཕྱིར་རོ། །གཉིས་པ་ནི་ཕན་ཚུན་ཕན་མ་བཏགས་ཀྱང་ཚོགས་པ་ལ་ལྟོས་པ་ཡིན་ཏེ་ཁ་ཡར་བར་མི་སྐྱེད་པའི་ཕྱིར་རོ། །དེའི་ཕྱིར་ལྟོས་ས་ལ་ནི་ཕན་འདོགས་པ་དང་མི་འདོགས་པ་གཉིས་སུ་འགྱུར་རོ། །དེས་ན་གཏན་ཚིགས་ཐིགས་པ་ལས་ཕན་ཚུན་ལྟོས་པ་མེད་པ་དག་གིས་ཀྱང་ཤེས་པ་སྐྱེད་པར་བཤད་པས་རྒྱུ་མི་རྟག་པས་འབྲས་བུ་སྐྱེད་པ་ལ་ནི་ཕན་ཚུན་འདུས་པ་ལ་ལྟོས་པས་ཁྱབ་པ་ཡིན་གྱི་ཕན་ཚུན་ཕན་འདོགས་པས་ནི་ཁྱབ་པ་མ་ཡིན་ནོ། །རྟག་པ་ནི་རྒྱུའམ་འབྲས་བུ་ཡིན་ཀྱང་བླ་སྟེ་ལྟོས་པ་དང་ཕན་འདོགས་པ་གཉིས་ཀ་མི་རུང་ངོ་། །གལ་ཏེ་ཅིའི་ཕྱིར་ཡུལ་བྱེ་བྲག་པ་དེ་ཁོ་ནས་ཞེས་བྱ་བའི་དྲི་བ་ལ་ཚད་མས་གྲུབ་པའི་དངོས་པོའི་རང་བཞིན་ཞེས་བྱ་བ་ལ་སོགས་པའི་དོན་ནི་འདི་ཡིན་ཏེ་དངོས་པོའི་དེ་ཁོ་ན་སེམས་པ་བྱེད་པས་ནི་དངོས་པོ་རྣམས་རྒྱུ་དང་བཅས་པ་དང་རྒྱུ་ཐ་དད་དང་ལྡན་ནོ་ཞེས་བསམ་པར་བྱ་བ་ཡིན་གྱི་རྒྱུ་མཚན་འདིས་ནི་འདི་ལས་སྐྱེའི་གཞན་ལས་མི་སྐྱེ་བ་ཡིན་ནོ་ཞེས་ནི་སྐྱེས་བུ་ཙམ་གྱིས་བསམ་པར་བྱ་བ་མ་ཡིན་ཏེ་ཇི་སྐད་དུ་རྟེན་ཅིང་འབྲེལ་བ་འབྱུང་བ་ནི་བསམ་གྱིས་མི་ཁྱབ་པའོ་ཞེས་འབྱུང་བ་བཞིན་ནོ། །དེའི་ཕྱིར་འདི་ནི་བསམ་གྱིས་མི་ཁྱབ་པའི་ཆོས་ཉིད་ལན་དུ་བཏབ་པ་ཡིན་ལ། དེ་ཡང་ཐམས་ཅད་ཀྱི་ཚད་མས་གྲུབ་པའི་དོན་ཡིན་པས་སུས་ཀྱང་བསྙོན་པར་མི་ནུས་པའི་ཕྱིར་རིགས་པ་རྣམས་ཀྱི་མཆོག་ཡིན་ཏེ། ཐམས་ཅད་མཁྱེན་པ་གྲུབ་པར་བསྟོད་པ་ལས། རྣམ་གྲོལ་ནང་ན་མི་གཡོ་ལྟར། །རིགས་པའི་ནང་ན་ཆོས་ཉིད་ལྟར། །ཤེས་རབ་ནང་ན་ཀུན་མཁྱེན་ལྟར། །ཁྱོད་ནི་ལུས་ཅན་ཀུན་གྱི་མཆོག །ཅེས་བཤད་པ་ཡིན་ནོ། །དེ་དེ་ལས་སྐྱེས་པས་སོ་སོར་ངེས་པ་དེ་བཞིན་དུ་ཞེས་བྱ་བ་ལ་རུང་བ་ནི་སོ་སོར་ངེས་པའོ། །སྐྱེ་བ་

༼༡༦༧༽

དེ་མེད་ན་ནི་སྒྲ་འདི་ནི་འདིའི་རྗོད་བྱེད་དོ་ཞེས་བྱ་བའི་དོན་གྱི་ཁྱད་པར་དང་འབྲེལ་བ་མི་འགྲུབ་ལ་དེས་ན་དེའི་རྟོགས་བྱེད་མ་ཡིན་པར་འགྱུར་རོ། །གཉིས་པ་དོན་མེད་པར་ཐལ་བ་བརྗོད་པ་ནི་འབྲེལ་པ་མི་འཐད་པ་འབའ་ཞིག་ཏུ་མ་ཟད་རྟག་པ་ནི་དོན་དང་ལྡན་པར་ཡང་མི་འགྱུར་རོ། །དེ་ཉིད་བཤད་པ་ནི་རེ་ཤིག་དོན་ལས་ནི་དོན་མཐོང་བ་དང་དེ་ལས་ནི་ཕ་རོལ་གྱིས་ཤེས་པར་འདོད་པའི་བསྟན་འདོད་སྐྱེ་བ་ཡིན་ཞིང་འདོད་པ་དེས་ནི་དོན་ཤེས་པའི་ཕྱིར་དོན་དེ་ལ་བརྡ་རབ་ཏུ་སྦྱོར་བ་ཡིན་ལ་བརྡ་སྦྱར་བ་དེས་དོན་དེ་དང་ལྡན་པར་འགྱུར་བ་ཡིན་ཏེ་དཔེར་ན་མིག་འཛུམས་པ་ལ་སོགས་པའི་ལུས་ཀྱི་རིག་བྱེད་དང་མཐོ་དང་རྒྱ་ལ་སོགས་པ་བཞིན་ནོ། །དངོས་པོ་གང་ཞིག་འདོད་པའི་རིམ་པ་དེ་ལྟ་བུས་རང་བཞིན་ནམ་གནས་སྐབས་གཞན་དུ་བསྒྱུར་དུ་རུང་བ་དེ་ནི་བརྡར་བྱ་བར་ནུས་པ་ཡིན་ཏེ། བརྡ་ཞེས་བྱ་བ་ནི་རང་གི་བསམ་པ་སྟོན་པར་བྱེད་པ་དོན་མཚོན་བྱེད་ཀྱི་མཚན་མ་ངེས་པར་སྦྱར་བ་ཡིན་ནོ། །དངོས་པོ་གང་ཞིག་བསམ་པའི་མཐུས་གཞན་དུ་བསྒྱུར་དུ་མི་རུང་བ་དེ་ནི་བརྡའི་དུས་དང་ཐ་སྙད་ཀྱི་དུས་དང་དེ་གཉིས་ཀྱི་བར་དུ་ཡང་རྟག་ཏུ་རང་བཞིན་འགྱུར་མེད་དུ་གནས་པས་བརྡ་བྱ་བར་མི་ནུས་སོ། །འདི་སྒྲ་དོན་གྱི་འབྲེལ་བ་དངོས་པོ་ལ་གནས་པ་དེ་བརྡས་གསལ་བར་བྱེད་པར་འདོད་པ་ཡིན་རྟག་པ་ལ་ནི་འབྲེལ་བ་གསལ་བར་བྱེད་པའི་བརྡ་མི་རུང་སྟེ་བསམ་པས་བསྒྱུར་དུ་མི་རུང་བས་བརྡ་ཙམ་དུ་ཡང་བྱ་བར་མི་ནུས་ལ་བརྡ་མ་བྱས་པ་ལས་ནི་མི་རྟོགས་པའི་ཕྱིར་རོ། །དེས་ན་དོན་དེ་ལས་བྱུང་བ་མ་ཡིན་པ་རྟག་པའི་སྒྲས་ནི་ཞེས་སྦྱར་ནས་སྦྱོར་བ་ནི་འདི་ཡིན་ཏེ། གང་ཞིག་དོན་གང་ལས་ཀྱང་མ་བྱུང་བ་དེ་ནི་བརྡ་ལ་བརྟེན་ནས་དོན་དེ་རྟོགས་པར་བྱེད་པ་མ་ཡིན་ཏེ་དཔེར་ན་བུམ་པ་ལ་སོགས་པ་ལས་མ་བྱུང་བའི་ནམ་མཁའ་དོན་གྱི་རྟོགས་བྱེད་མ་ཡིན་པ་བཞིན་ནོ། །རིག་བྱེད་ཀྱི་སྒྲ་རྣམས་ཀྱང་གང་གིས་ཀྱང་མ་བྱས་པར་ཁས་བླངས་སོ་ཞེས་བྱ་བ་ནི་ཁྱབ་པར་བྱེད་པ་མི་དམིགས་པའི་ཐལ་བའི་སྦྱོར་བ་ཡིན་ནོ། །གཉིས་པ་ནི་གལ་ཏེ་ངེས་པ་ནི་གང་གི་ཕྱིར་ཞེས་པ་སྟེ་དོན་ལས་སྐྱེས་པའི་སྒྲ་བཞིན་ངེས་པས་དོན་གྱི་གོ་བྱེད་དུ་མི་འདོད་ཀྱི་འོན་ཀྱང་ཤེས་པ་སྟེ་གོ་བར་བྱེད་པའི་ནུས་པ་ངེས་པས་དོན་གྱི་གོ་བྱེད་དུ་འདོད་དོ། །ནུས་པ་དེ་གང་གིས་དཔོག་པའི་གཏན་ཚིགས་ནི་དོན་བྱེ་བྲག་པའི་གོ་བྱེད་ཡིན་ལ་དེ་ཡང་འདི་ནི་འདི་ཁོ་ན་ཞེས་པས་སྟོན་པར་བྱེད་དོ། །དེ་ལ་ནུས་པ་དེ་དོན་ཡོད་པ་དང་མེད་པ་དག་གིས་དོན་དེར་འབྲེལ་པ་སྟེ་དོན་ཡོད་མེད་ཀྱི་རྗེས་སུ་བྱེད་པའི་ཕྱིར་རོ་ཞེས་བྱ་བ་ནི་གཏན་ཚིགས་སོ། །ནུས་པ་དེ་ཡང་འབྲས་བུ་ཉིད་དུ་ཐལ་བ་ནི་དམ་བཅའ་ཡིན་ནོ། །གཏན་ཚིགས་དེ་མ་གྲུབ་བོ་ཞེས་ན་ནུས་པ་དེས་དོན་ཤེས་པར་བྱེད་པའི་ཚེ་ནུས་པ་ལ་དོན་གྱིས་ཕན་མ་བཏགས་ན་ནི་དོན་བྱེ་བྲག་

༼༡༦༨༽

ཏུ་མི་ཤེས་པར་འགྱུར་ཏེ་ཐམས་ཅད་ཀྱིས་ཐམས་ཅད་བྱེ་བྲག་ཏུ་ཤེས་པར་འགྱུར་བའི་ཕྱིར་རོ། །ཕན་བཏགས་ན་ནི་འབྲས་བུ་ཡིན་ཏེ་འབྲས་བུ་གཞན་དག་ལ་ཡང་ཞེས་སྦྱར་ཏེ་དེ་ཙམ་ནི་རྗེས་སུ་བྱེད་པའོ། །འབྲས་བུ་དེ་ལས་འདས་ན་ནི་ངེས་པ་ཉིད་མི་འཐད་དེ་ཁྱེད་ལ་ངེས་པའི་རྒྱུ་མཚན་གཞན་མེད་པའི་ཕྱིར་རོ། །གཞན་ཡང་ནུས་པ་ངེས་པ་དེ་ནི་སྒྲའི་རང་གི་ངོ་བོ་ཉིད་ངེས་པ་ཡིན་ཏེ་ནུས་པ་ནི་རང་བཞིན་ལས་དོན་གཞན་མ་ཡིན་པའི་ཕྱིར་རོ། །དོན་གཞན་ཉིད་ཡིན་པར་ཁས་ལེན་ན་ནི་ནུས་པ་དེ་ཉིད་ལས་དོན་རྣམས་ལས་ཤེས་པ་སྐྱེ་བའི་ཕྱིར་ནུས་པ་དེ་ཉིད་རྗོད་བྱེད་དུ་འགྱུར་གྱི་སྒྲ་ནི་མ་ཡིན་ནོ། །གཞན་ཡང་སྒྲ་དང་ནུས་པ་ཐ་དད་ན་ནུས་པ་ནི་སྒྲ་དེའི་ཡིན་ནོ་ཞེས་བྱ་བའི་འབྲེལ་པ་ཡང་མི་འགྲུབ་སྟེ་སྒྲ་རྟག་པ་ནི་ནུས་པའི་རྒྱུ་དང་འབྲས་བུ་གཉིས་ཀར་མི་རུང་བས་འབྲེལ་བ་མི་རུང་པའི་ཕྱིར་རོ། །ནུས་པ་སྒྲ་ལ་དོན་གཞན་མ་ཡིན་པ་དེའི་ཕྱིར་རྣམ་པ་ཐམས་ཅད་དེ་སྒྲས་བརྗོད་པར་བྱ་བའམ། སྒྲོན་མས་གསལ་བར་བྱ་བའི་དབང་པོས་གཟུང་བར་བྱ་བའི་ཡུལ་འགའ་ཞིག་ཏུ་ངེས་པའི་རང་བཞིན་དེ་ཐམས་ཅད་ནི་རང་གི་རྒྱུའི་ངོ་བོ་ཉིད་དེ་རང་བཞིན་ལས་དེ་ལྟར་དུ་བྱུང་བ་ཡིན་ནོ། །དེས་ན་ངེས་པར་བྱེད་པའི་ཡུལ་དེ་ངེས་པའི་དོན་དེའི་སྐྱེད་བྱེད་ཡིན་ཏེ་སྐྱེད་བྱེད་མ་ཡིན་པ་ལའང་ངེས་ན་ནི་ཐམས་ཅད་ལ་ངེས་པར་འགྱུར་བའི་ཕྱིར་རོ། །གལ་ཏེ་སྒྲོན་མའི་གསལ་བར་བྱེད་པའི་ནུས་པ་འོད་ཀྱིས་ཁྱབ་པའི་གཟུགས་དང་མེའི་སྲེག་པའི་ནུས་པ་བུད་ཤིང་ལ་ངེས་ཀྱང་དེ་དང་དེ་སྒྲོན་མ་དང་མེས་བསྐྱེད་པ་མ་ཡིན་པ་དེ་བཞིན་དུ་སྒྲ་དང་དབང་པོ་ལ་སོགས་པའང་རང་གི་རྒྱུ་ལས་ནུས་པ་ངེས་པར་འགྱུར་རོ་ཞེ་ན་མ་ཡིན་ཏེ་སྒྲོན་མ་དང་མེ་དང་འབྱུང་བཞི་དང་བརྗོད་འདོད་ལ་སོགས་པ་ལ་ངེས་པ་མི་འཇུག་པའི་ཕྱིར་རོ། །ངེས་པ་རྒྱུ་མེད་ཀྱང་མ་ཡིན་པའི་ཕྱིར་སྒྲའི་ནུས་པ་དོན་ལ་ངེས་ན་སྒྲའི་ནུས་དཔོན་གྱི་འབྲས་བུར་འགྱུར་པ་ཡིན་ནོ། །གསུམ་པ་དོན་གསུམ་གྱི་དང་པོ། སྒྲ་དང་རྟགས་ཀྱིས་དོན་གོ་བ་བློས་མཐོང་ཞིང་དྲན་པ་ལ་ལྟོས་པ་ནི་གལ་ཏེ་སྒྲས་དོན་རྟོགས་པ་འབྲེལ་བ་ངེས་པ་ལ་ལྟོས་ན་དེའི་ཚེ་འབྲེལ་བ་མེད་པའི་ཕྱིར་དང་བརྡ་མེད་པའི་ཕྱིར་མ་བྱས་པའི་སྒྲ་རྗོད་བྱེད་མ་ཡིན་པར་འགྱུར་ན་འདིར་ནི་མེད་ན་མི་འབྱུང་བའི་འབྲེལ་བ་ཉིད་ཀྱིས་ཞེས་སྦྱར་ཏེ་དེས་ན་མ་བྱས་པའི་སྒྲས་དོན་རྟོགས་པར་མི་འགྱུར་བའི་སྐྱོན་མེད་དོ་ཞེ་ན་ཞེས་པ་སྟེ་རུང་བ་ནི་བརྡ་ལ་མི་ལྟོས་པའོ། །དེ་ལ་བརྡ་ལ་མི་ལྟོས་པ་ནི་མ་ཡིན་ཏེ་ཞེས་གསུངས་ཏེ་རང་གི་ངོ་བོས་མ་ཡིན་ན་ཇི་ལྟར་རྟོགས་པར་བྱེད་ཅེ་ན་སྒྲ་དང་རྟགས་ཞེས་བྱ་བའི་རྟགས་ནི་དཔེ་སྟེ་དཔེར་ན་རྟགས་ཕྱོགས་གཉིས་ལ་མཐོང་བ་དང་མ་མཐོང་བ་དང་དེ་གཉིས་དྲན་པ་ལ་ལྟོས་ནས་དོན་གོ་བར་བྱེད་པ་དེ་བཞིན་དུ་སྒྲ་ཡང་དོན་དེ་ཡོད་པ་ལ་མཐོང་བ་དང་མེད་པ་ལ་མ་མཐོང་བ་དང་དེ་

༼༡༦༩༽

གཉིས་དྲན་པ་ལ་ལྟོས་ནས་ཞེས་སྦྱར་རོ། །དེ་ལ་མཐོང་བ་དང་མཐོང་བ་དྲན་པ་ལ་ལྟོས་པའི་གཏན་ཚིགས་སྨྲས་པ་ནི་གལ་ཏེ་འདི་དེ་གཉིས་ལ་མི་ལྟོས་ན་ནི་སྒྲ་དེ་དོན་དེ་ལ་བརྡ་བྱེད་པ་མ་མཐོང་བ་དང་། མཐོང་ཡང་བརྗེད་ནས་མ་དྲན་པ་དག་གིས་ཀྱང་སྒྲ་ལས་དོན་རྟོགས་པར་འགྱུར་རོ་དོན་རྟོགས་པ་ནི་མེད་པའི་ཕྱིར་དེ་གཉིས་ལ་ལྟོས་པ་ཡིན་ནོ། །མ་མཐོང་བ་དྲན་པ་ལ་ལྟོས་པའི་གཏན་ཚིགས་སྨྲས་པ་ནི་གལ་ཏེ་དེ་ལ་མི་ལྟོས་ན་ཐེ་ཚོམ་ཟ་བ་སྟེ་མ་མཐོང་བ་ལ་མ་དྲན་པའི་ཚེ་ན་ཡང་སྒྲ་ལས་དོན་རྟོགས་པར་འགྱུར་ན་དེའི་ཚེ་ནི་དོན་ལ་ཐེ་ཚོམ་དུ་འགྱུར་བའི་གཏན་ཚིགས་ཀྱི་ཕྱིར་མ་མཐོང་བ་དྲན་པ་ལྟོས་པ་ཡིན་ནོ། །འདི་སྐད་དུ་གཅིག་ལས་གཞན་ལ་མཐོང་བར་ཐེ་ཚོམ་ཟ་བ་དེ་ལ་ནི་ཅི་སྒྲ་འདིས་དོན་འདི་བརྗོད་པ་ཡིན་ནམ་འོན་ཏེ་མ་ཡིན་ཞེས་བརྗོད་བྱ་མ་ཡིན་པར་ཡང་ཐེ་ཚོམ་ཟ་བར་འགྱུར་བའི་ཕྱིར་མ་མཐོང་བ་དྲན་པ་ལ་ལྟོས་སོ་ཞེས་སྟོན་པ་ཡིན་ནོ། །མ་མཐོང་བ་ཉིད་ལ་ལྟོས་པའི་གཏན་ཚིགས་སྨྲས་པ་ནི་གཅིག་ལས་གཞན་ལ་མ་མཐོང་བ་ལ་མི་ལྟོས་ན་ནི་མང་པོ་ལ་མཐོང་བའི་སྒྲས་ཀྱང་དོན་གཅིག་གོ་བར་འགྱུར་ན་དེས་ནི་དོན་གཅིག་ལ་ཐེ་ཚོམ་དུ་འགྱུར་བའི་ཕྱིར་གཞན་ལ་མ་མཐོང་བ་ལ་ལྟོས་པ་ཡིན་ནོ། །གལ་ཏེ་གཞན་ལ་མཐོང་བས་ཐེ་ཚོམ་དུ་གྱུར་པ་མ་ཡིན་གྱི་སྒྲ་ཉིད་ཐེ་ཚོམ་བསྐྱེད་པ་ཡིན་ནོ་ཞེ་ན་གཅིག་ལ་ཞེས་གསུངས་ཏེ་འདི་སྐད་དུ་གོ་ལ་སོགས་པའི་སྒྲ་གཅིག་བརྗོད་པ་ན་དེ་དོན་དུ་མ་ལ་མཐོང་བ་དེ་ནི་ཐེ་ཚོམ་དུ་འགྱུར་ལ། སྒྲ་དེ་དོན་གཅིག་ལ་མཐོང་བ་དེ་ནི་ཐེ་ཚོམ་དུ་མི་འགྱུར་བའི་ཕྱིར་སྒྲ་ཉིད་ནི་ཐེ་ཚོམ་གྱི་རྒྱུ་མ་ཡིན་གྱི་གཞན་ལ་མཐོང་བ་ཉིད་ཡིན་ནོ་ཞེས་སྟོན་པ་ཡིན་ནོ། །གལ་ཏེ་ཐེ་ཚོམ་དུ་འགྱུར་པ་དེ་ནི་རྟོགས་པ་པོའི་སྐྱོན་ཡིན་གྱི་གཞན་ལ་མཐོང་བས་མ་ཡིན་ནོ་ཞེ་ན་ཡང་དེ་ཉིད་ཀྱིས་གཞན་ལ་མཐོང་ན་ཐེ་ཚོམ་དུ་འགྱུར་བའི་ཕྱིར་རོ། །འདི་སྐད་དུ་གཅིག་ལ་མཐོང་བས་དོན་ངེས་པ་རྟོགས་པའི་རྟོགས་པ་པོ་དེ་ཉིད་ཀྱིས་དུ་མ་ལ་མཐོང་བའི་ཚེ་ཐེ་ཚོམ་དུ་འགྱུར་བའི་ཕྱིར་རྟོགས་པ་པོའི་ཉེས་པ་མ་ཡིན་ལ་སྒྲའི་སྐྱོན་ཀྱང་མ་ཡིན་གྱི་འོན་ཀྱང་དེ་ལ་མ་མཐོང་བ་དང་གཞན་ལ་མཐོང་བ་ལས་ཡིན་ནོ་ཞེས་སྟོན་པ་ཡིན་ནོ། །གཉིས་པ་སྒྲ་དེ་ལ་ལྟོས་པར་ཡུལ་ཐ་དད་ཀྱི་དཔེས་བསྟན་པ་ནི་དེ་ལྟར་ལྡོག་པའི་སྒོ་ནས་བརྡ་ལས་དོན་གོ་བར་བསྟན་ནས་སྒྲུབ་པའི་སྒོ་ནས་ཀྱང་སྟོན་པ་ནི་བརྡ་མཐོང་བ་ཇི་ལྟ་བ་བཞིན་དུ་དོན་རྟོགས་པ་ཡིན་ནོ། །འདི་གང་ལས་ཞེ་ན་གཏན་ཚིགས་བཤད་པ་ཉན་པ་པོས་ཁྱད་པར་གཞན་ལ་མཐོང་ན་སྨྲ་བ་པོས་རྣམ་པ་གཞན་ལ་སྦྱར་ཡང་ལོག་པ་སྟེ་གཞན་པོ་དེ་རྟོགས་པར་འགྱུར་བའི་ཕྱིར་དང་ཞེས་བྱ་བ་ནི་ཉན་པ་པོས་སྒྲ་དེ་ཁྱད་པར་གང་ལ་མཐོང་བ་དེ་ཉིད་སྒྲ་དེ་ལས་གོ་བའི་ཕྱིར་མཐོང་བ་ཇི་ལྟ་བ་བཞིན་རྟོགས་པ་ཡིན་ནོ་ཞེས་བྱ་བའི་དོན་ཏོ། །མཐོང་བ་གཞན་དུ་གྱུར་ན་སྟེ་བརྡ་གཞན་དུ་གྱུར་ན་དོན་

༼༡༧༠༽

གཞན་ཡོངས་སུ་འཛིན་ཅིང་གོ་བ་ཡིན་ཏེ་དེའི་ཕྱིར་ན་ཡང་མཐོང་བ་ཇི་ལྟ་བ་བཞིན་དུ་རྟོགས་པ་ཡིན་ནོ། །དེ་ལྟར་མཐོང་བའི་དབང་གིས་དོན་གཞན་འཛིན་པ་དང་རང་གིས་མཐོང་བའི་ཁྱད་པར་རྟོགས་པ་གཉིས་ཀྱི་དཔེ་སྟོན་པ་ནི་ཀ་ལི་ཞེས་བྱ་བ་སྟེ་ཡུལ་དབུས་པ་མ་ག་དྷ་པས་དུས་ཀྱི་ཁྱད་པར་ལ་སྦྱར་བའི་ཀ་ལིའི་སྒྲ་ལས་ལྷོ་ཕྱོགས་འགྲོ་ལྡིང་བས་བསྙོ་བ་རྟོགས་ལ་དེ་གཉིས་ཀྱི་ཡུལ་དེ་དང་དེར་ཕྱིན་ནས་བརྡ་གཞན་དུ་གྱུར་ན་འགྲོ་ལྡིང་བས་ཀྱང་དུས་ཀྱི་ཁྱད་པར་རྟོགས་ཤིང་དབུས་པས་ཀྱང་བསྙོ་བ་རྟོགས་པར་འགྱུར་རོ། །དེ་བཞིན་དུ་ཡུལ་དབུས་པས་གསོད་པ་ལ་སྦྱར་བའི་མ་རིའི་སྒྲ་ལས་ཀྱང་འགྲོ་ལྡིང་བས་ཆར་འབབ་པ་རྟོགས་ལ། བརྡ་གཞན་དུ་བྱས་ན་ནི་གཞན་གྱི་དེ་རྟོགས་པ་བཞིན་ནོ། །སོགས་པ་ནི་ཅོ་ར་ལ་ཆོམ་རྐུན་དང་བཟའ་བཏུང་དུ་དེ་ཉིད་ཀྱིས་གོ་བ་བཞིན་ནོ། །རང་གི་ངོ་བོས་རྟོགས་པ་མ་ཡིན་པ་དེའི་ཕྱིར་སྒྲ་འདི་དག་མཐོང་བ་དང་མ་མཐོང་བ་ལ་ལྟོས་པ་ཡིན་པ་ན་མཐོང་བ་དང་མ་མཐོང་བ་དེའི་སྒྲུབ་པར་བྱེད་པའི་མི་འཁྲུལ་བ་ཉིད་རྟོགས་པ་ལ་བརྟེན་པ་ཡིན་ཏེ་རྟགས་བཞིན་ནོ། །འདི་སྐད་དུ་བརྡ་མཐོང་བ་དང་མ་མཐོང་བའི་མི་འཁྲུལ་བ་ཙམ་ལས་དོན་གོ་བར་བྱེད་པ་ནི་དེ་ནི་བརྡ་བྱས་པ་ཡིན་པས་མ་བྱས་པར་མི་འཐད་དོ་ཞེས་སྟོན་པ་ཡིན་ནོ། །གསུམ་པ་དེས་ན་སྒྲ་དོན་གྱི་འབྲེལ་བ་སྐྱེས་བུས་བྱས་པ་ནི་སྒྲ་བྱས་པ་ཡིན་དུ་ཆུག་ཀྱང་དོན་དང་འབྲེལ་བ་ནི་དངོས་པོ་བའི་འབྲེལ་བ་ཡིན་གྱི་སྐྱེས་བུས་བྱས་པ་མ་ཡིན་ནོ་སྙམ་ན་བརྡ་ཉེ་བར་བསྟན་པ་སྟེ་བཏགས་པ་མེད་ན་ནི་དོན་མི་རྟོགས་པའི་ཕྱིར་དངོས་པོ་བའི་འབྲེལ་བ་མེད་དོ། །གལ་ཏེ་བརྡས་ནི་དངོས་པོ་བའི་འབྲེལ་བ་གསལ་བར་བྱེད་དོ་སྙམ་ན་བརྡ་ཉེ་བར་བསྟན་ན་ནི་སྒྲ་རྣམས་དོན་ལ་བཀག་པ་མེད་དེ་འབྲེལ་བ་འཛིན་པ་ལ་མི་ལྟོས་པར་བཏགས་ཙམ་ཉིད་ན་གོ་བའི་ཕྱིར་དེ་གསལ་བར་བྱས་པ་མེད་དོ། །བརྡ་ཙམ་ལས་གོ་བ་དེའི་ཕྱིར་ཡུལ་ངེས་པ་མེད་པ་ལ་འཇུག་པ་སྐྱེས་བུའི་འདོད་པའི་དབང་ཉིད་ཀྱིས་འདི་འཇུག་པས་འབྲེལ་བ་དངོས་པོ་བ་རྣམ་པར་གནས་པ་སེལ་བ་ཡིན་ནོ། །འདི་སྐད་དུ་དངོས་པོ་བའི་འབྲེལ་བ་ནི་མེད་ཀྱི་འོན་ཀྱང་འདོད་པས་དོན་བརྗོད་པར་བྱེད་པའི་ཕྱིར་བརྡ་ལས་གོ་བ་ཡིན་ནོ་ཞེས་སྟོན་པ་ཡིན་ནོ། །སྒྲ་དོན་གྱི་འབྲེལ་བ་དངོས་པོ་བའི་རྩོད་པ་འདི་ཞེས་བྱ་བ་ནི་རྣམ་འགྲེལ་ལས། འབྲེལ་བ་སྐྱེས་བུས་བྱས་མིན་ན། །བརྡ་རིག་མེད་པར་རྟོགས་པར་འགྱུར། །བརྡ་ལས་དེ་ནི་གསལ་ཡིན་ན། །བརྟགས་པ་གཞན་དག་ནུས་མེད་འགྱུར། །ཞེས་བྱ་བ་ལ་སོགས་པ་གསུངས་པ་ཡིན་ནོ། །གསུམ་པ་རིག་བྱེད་ཀྱི་ངེས་པ་འཇིག་པ་ལ་ངེས་པ་སྐྱེས་ནུས་མི་འགྲུབ་པ་ནས། ཕྱོགས་གཅིག་ཡིན་པའི་རྟགས་ཀྱིས་མི་འགྲུབ་པའི་བར་དུ་དོན་དྲུག་ལས། དང་པོ་ནི་རིག་བྱེད་ཀྱི་སྒྲ་དང་སྒྲ་དོན་གྱི་

༼༡༧༡༽

འབྲེལ་བ་སྐྱེས་བུས་མ་བྱས་པ་དེ་ནི་གང་གིས་ཀྱང་ངེས་པར་མི་ནུས་སོ་ཞེས་བསྟན་པའི་ཕྱིར་བཤད་པ། རེ་ཤིག་སྐྱེས་བུ་བདག་ཉིད་དང་གཞན་ནི་རིག་བྱེད་ཀྱི་དོན་རིག་པར་བྱེད་པ་མིན་ཏེ་འདི་ཆགས་བྲལ་མི་སྲིད་པར་འདོད་པས་ཆགས་སོགས་ལྡན་པའི་ཕྱིར་དང་རིག་བྱེད་ནི་དཀའ་དུབ་དང་མངོན་ཤེས་ཀྱི་ཡོན་ཏན་དང་ལྡན་པའི་དྲང་སྲོང་རྣམས་ཀྱི་ཐུགས་ལ་གསལ་བར་ཁས་བླངས་པའི་ཕྱིར་རོ། །རིག་བྱེད་རང་ཉིད་ཀྱང་རང་ཉིད་རིག་པར་བྱེད་པ་མིན་ཏེ་ཤེས་པ་མ་ཡིན་པའི་ཕྱིར་རོ། །དེའི་ཕྱིར་རིག་བྱེད་ཀྱི་དོན་གང་ལས་རྟོགས་ཏེ་མི་རྟོགས་པ་ཡིན་ནོ། །དེས་ན་སྒྲ་དོན་གྱི་འབྲེལ་བ་སྐྱེས་བུས་མ་བྱས་ན་རིག་བྱེད་ཀྱི་གཞུང་ལས་མཐོ་རིས་འདོད་པས་མེ་ལ་སྦྱིན་སྲེག་སྦྱིན་ཞེས་བྱ་བ་འདི་ལ་རིག་བྱེད་ཚད་མར་བྱེད་པ་དག་གིས་སྔགས་དང་བཅས་པའི་བསྲེག་རྫས་མེ་ནང་དུ་ལྡུགས་པ་ལ་བརྟགས་པ་ཁོ་ན་ལྟར་ཡིན་གྱི་ཁྱི་ཤ་ཟོ་ཅིག་ཅེས་བྱ་བ་འདི་ནི་དེའི་དོན་མིན་ནོ་ཞེས་བྱ་བ་འདི་ལ་ཚད་མ་གང་ཡིན། དེ་དེ་ལ་འཇུག་པར་དོགས་པའི་རྒྱུ་མཚན་ནི་འདིར་ཨག་ནི་ཧོ་ཏྲ་ཛུ་ཧུ་ཡ་ཏེ་ཞེས་བྱ་བའི་ཨག་ནི་མེ་དང་འགྲོ་བ་གཉིས་ལ་འཇུག་ལ་ཁྱིའང་འགྲོ་བ་ཡིན་ནོ། །ཧོ་ཏྲ་ནི་སྦྱིན་བསྲེག་དང་ཁྱི་ཤ་གཉིས་ལ་འཇུག་ལ། ཛུ་ཧུ་ཡ་ཏེ་བསྲེག་པར་བྱ་བ་དང་བཟའ་བར་བྱ་བ་གཉིས་ལ་འཇུག་གོ །དེས་ན་མེ་ལ་སྦྱིན་སྲེག་བསྲེགས་པར་བྱ་ཞེས་བྱ་བའི་ཡང་ན་འགྲོ་བའི་ཁྱི་ཤ་བཟའ་བར་བྱ་ཞེས་བྱ་བར་འགྱུར་རོ། །དེ་ལ་འབྲེལ་བ་སྐྱེས་བུས་བྱས་པ་ལྟར་ན་ནི་སྒྲ་དེ་སྐྱེས་བུས་གང་ལ་བརྗོད་པར་འདོད་པ་དེ་ལ་འཇུག་ལ། སྐྱེས་བུས་མ་བྱས་པ་ལྟར་ན་ནི་གཞན་དེ་ལའང་འཇུག་པར་འགྱུར་ཏེ་སྒྲའི་གཞུང་ལས་ནི་གཉིས་ཀ་ལ་འཇུག་པར་བཤད་པའི་ཕྱིར་རོ་ཞེས་སྟོན་པ་ཡིན་ནོ། །གཉིས་པ་འཇིག་རྟེན་གྱི་གྲགས་པས་མི་འགྲུབ་པ་ལའང་གཉིས་ཀྱི་དང་པོ་མདོར་བསྟན་པ་ནི་དེ་ལྟར་ཡིན་གྱི་དེ་ལྟར་མ་ཡིན་པ་ནི་འཇིག་རྟེན་གྱི་ཚིག་ལ་གྲགས་སོ་ཞེ་ན་འཇིག་རྟེན་འདིར་དབང་པོ་ལས་འདས་པའི་དོན་མཐོང་བ་གང་ཞིག་ཡོད་དེ་རྟག་ཅིང་མ་བྱས་པ་ནི་དབང་པོ་ལས་འདས་པ་ཡིན་པས་དེ་ནི་དེ་ལྟ་བུའི་དོན་ཅན་དུ་འབྱེད་མི་ཤེས་སོ། །གཞན་ཡང་འཇིག་རྟེན་པའི་སྒྲ་རྣམས་ནི་སྣ་ཚོགས་པའི་དོན་ཅན་ཡིན་ཏེ་གོའི་སྒྲ་དོན་དགུ་ལ་འཇུག་པ་བཞིན་ནོ། །དེས་ན་རྒྱུ་མཚན་གང་གིས་སྒྲ་འདི་དོན་འདི་དང་ལྡན་པར་རྣམ་པར་འབྱེད་ནུས་ཏེ་སྣ་ཚོགས་ལ་འཇུག་པའི་འབྲས་ནི་རིག་བྱེད་དོན་གཅིག་པ་ཅན་དུ་གཏན་ལ་དབབ་པར་མི་ནུས་པའི་ཕྱིར་རོ། །ཡང་ན་རིག་བྱེད་ལས་མཐོ་རིས་དང་ལྷ་མོ་ལ་སོགས་པའི་སྒྲ་ནི་འཇིག་རྟེན་ལ་གྲགས་པ་མ་ཡིན་པའི་དོན་བརྗོད་པ་མཐོང་སྟེ་མཐོ་རིས་ནི་བདེ་བ་ཁྱད་པར་ཅན་དང་ལྷ་མོ་ནི་གཙུབས་ཤིང་ཡིན་པར་སྨྲའོ། །དེས་ན་རིག་བྱེད་དང་འགལ་བར་སྨྲ་བའི་

༼༡༧༢༽

གྲགས་པ་ནི་ཚད་མ་མ་ཡིན་ཏེ་རིག་བྱེད་ཉིད་ཚད་མ་ཡིན་པའི་ཕྱིར་ཚད་མ་མ་ཡིན་པས་རིག་བྱེད་ཀྱི་དོན་སྒྲུབ་པ་ནི་རིགས་པ་མ་ཡིན་ནོ། །དེ་འདྲ་བའི་སྒྲ་གཞན་དག་ལ་ནི་དཔྱོད་པ་བ་དང་འཇིག་རྟེན་པ་དེ་འདྲ་བའི་རྣམ་རྟོག་ཐ་དད་ཉིད་དུ་འགྱུར་ལ་རིག་བྱེད་དོན་དང་ལྡན་པར་མ་གྲུབ་པ་དེ་དོན་ལྡན་དུ་རབ་ཏུ་འགྲུབ་པར་བྱེད་པའི་སྒྲུབ་བྱེད་འཇིག་རྟེན་གྱི་ཚིག་ལ་ནི་དེ་སྒྲུབ་པའི་ནུས་པ་མེད་དེ་རང་དོན་ལྡན་དུ་མ་གྲུབ་པའི་ཕྱིར་ཞེས་བྱ་བའི་བརྒལ་ཞིང་བརྟག་པ་མཚུངས་པའི་ཕྱིར་རོ། །ཡང་ན་དེ་ནི་དེ་ལྟར་རིག་བྱེད་ཀྱི་གཞུང་གཞན་ལས་བཤད་པས་ཤེས་སོ་ཞེ་ན་དེ་འདྲ་བའི་རིག་བྱེད་ཀྱི་སྒྲ་གཞན་དག་ལ་ནི་ཁྱི་ཤ་ཟ་བ་ལ་རྟོག་པ་དེ་འདྲ་བའི་རྣམ་རྟོག་ཉིད་དུ་འགྱུར་རོ། །དེས་ན་མེ་ལ་སྦྱིན་སྲེག་སྦྱིན་ལ་སོགས་པའི་སྒྲ་གང་ཞིག་ངེས་པའི་དོན་དང་ལྡན་པར་མ་གྲུབ་པ་དེ་ངེས་པའི་དོན་ལྡན་དུ་རབ་ཏུ་གྲུབ་པར་བྱེད་པའི་སྒྲུབ་བྱེད་བསྟན་པར་བྱ་བ་ལ་བརྡ་བྱས་པ་མེད་ན་རང་ཞེས་བྱ་བ་སྒྲ་གཞན་གཉིས་པ་དེ་དོན་ལྡན་དུ་མ་གྲུབ་པས་དེ་ལ་ནུས་པ་མེད་དེ་དེས་དེ་ཇི་ལྟར་དུ་གཏན་ལ་ཕེབས་ཞེས་བྱ་བ་ལ་སོགས་པའི་བརྒལ་ཞིང་བརྟགས་པ་མཚུངས་པའི་ཕྱིར་རོ་ཞེས་སློབ་དཔོན་ཆོས་མཆོག་འཆད་དེ་དེ་ནི་རིག་བྱེད་རིག་པར་བྱེད་མིན་ན་ཞེས་པ་དེ་ལ་སྦྱར་ཏེ་བཤད་ན་ལེགས་སོ། །གཉིས་པ་དེ་ངེས་པར་བཤད་པ་ནི་གྲགས་པའང་ཞེས་པ་སྟེ་མི་རྣམས་ཀྱི་བརྗོད་པ་དེ་ནི་འདོད་ཆགས་ལ་སོགས་པས་བསྐྱེད་པས་ཚད་མར་མི་འདོད་པས་སྡང་བ་དང་དེ་ལས་རིག་བྱེད་ཀྱི་སྒྲའི་དོན་ཡང་རྟོགས་པར་བྱེད་པའི་འདོད་པ་འདི་ནི་ཅི་ཡིན། གལ་ཏེ་གྲགས་པ་ལས་རྒལ་ཏེ་མ་གྲགས་པ་ཁྱི་ཤ་ཟ་བ་ལ་རྟོག་པ་ལ་རྒྱུ་ཅི་ཞིག་ཁྱེད་ལ་ཡོད་ཅེ་ན་སློབ་དཔོན་གྱིས་རབ་གྲགས་ཞེས་གསུངས་ཏེ་ཁྱི་ཤ་ཟ་བ་ལ་རྟོག་པ་དང་འཇིག་རྟེན་གྱི་གྲགས་པ་ནི་ཚད་མ་མ་ཡིན་པར་མཚུངས་སོ་ཞེས་བྱ་བའི་དོན་ཏོ། །གཞན་ཡང་གྲགས་པ་ཉིད་ཀྱིས་སྒྲ་དོན་ནི་སོ་སོར་ངེས་པ་ལ་དོགས་པ་སྐྱེད་པར་བྱེད་དེ་དེས་ན་ཇི་ལྟར་ཐེ་ཚོམ་གྱི་རྒྱུ་དེ་ངེས་པའི་རྒྱུར་བརྟག ཐེ་ཚོམ་གྱི་རྒྱུ་ཡིན་པ་གང་གི་ཕྱིར་ཞེ་ན་གྲགས་པ་དེ་ལ་སྣ་ཚོགས་ཀྱི་དོན་ལ་སྒྲ་གཅིག་འཇུག་པ་མཐོང་བའི་ཕྱིར་དང་དུ་མ་ལ་གཅིག་འཇུག་པ་དེ་ནི་ཐེ་ཚོམ་གྱི་རྒྱུ་ཡིན་པའི་ཕྱིར་རོ། །གལ་ཏེ་འཇིག་རྟེན་པ་གང་ལ་སྦྱིན་སྲེག་ལ་གྲགས་པ་དེ་ལ་ནི་རིགས་པ་སྟེ་ཚད་མས་གནོད་པ་མེད་དེ་དེའི་ཕྱིར་དེ་སྒྲུབ་བྱེད་དུ་གཟུང་ངོ་ཞེ་ན་འོ་ན་ནི་རིགས་པས་དངོས་སུ་གནོད་པ་ཡོད་མིན་པའི་རླུང་གི་བུ་སྟེ་སྐྱེས་བུ་གཤོབ་ཅན་གྱི་ཚིག་དེའང་ཚད་མར་ཅིས་མི་འཛིན་ཏེ་འདི་ལ་ནི་ཚད་མ་སྲིད་ལ་དབང་པོ་ལས་འདས་པ་ལ་ནི་ཚད་མ་མི་སྲིད་པའི་ཕྱིར་རོ། །གསུམ་པ་གནས་གསུམ་པ་ལ་དཔྱོད་པའི་རིགས་པས་མི་འགྲུབ་པ་ནི་རྟག་ཅིང་མ་བྱས་པ་དང་དབང་པོ་

༼༡༧༣༽

ལས་འདས་པ་ལ་གནོད་བྱེད་དང་སྒྲུབ་བྱེད་ཀྱི་རིགས་པ་ནི་ལུང་དོན་གྱི་རྟེན་ཅན་ཏེ་ལུང་ལ་རྟེན་པའི་ཚུལ་གསུམ་ལས་གཞན་དངོས་པོ་སྟོབས་ཞུགས་ཀྱི་རིགས་པ་མེད་དོ། །འོ་ན་ནི་ལུང་ལ་རྟེན་པའི་རིགས་པས་སྒྲ་འདི་དེ་ལ་འཇུག་ལ་དེ་ལ་ནི་མི་འཇུག་པར་སྒྲུབ་བོ་ཞེ་ན་དེའི་དོན་ཏེ་ལུང་གིས་གྲུབ་པའི་རིགས་པ་ཡང་འདི་ལ་གནས་པ་མེད་དེ་སྒྲ་འདི་ཅི་ཞིག་བསྒྲུབས་ལ་ཅི་ཞིག་བཀག་ཅེས་ཐེ་ཚོམ་དུ་འགྱུར་བའི་ཕྱིར་སྒྲ་འདི་ལ་རིགས་པ་སྲིད་པ་མ་ཡིན་ནོ། །འོ་ན་ནི་གྲགས་པས་དེ་ལྟར་དུ་སྒྲུབ་བོ་ཞེ་ན་དེའི་ཚེ་ནི་འདི་དེ་དང་དེ་གང་གི་རྗོད་བྱེད་ཡིན་ཞེས་གདོན་མི་ཟ་བར་ཐེ་ཚོམ་དུ་འགྱུར་རོ། །སུ་ཞིག་ཅེ་ན་མེ་ལ་སྦྱིན་སྲེག་སྦྱིན་ནོ་ཞེས་བྱ་བའི་སྒྲ་འདི་ཡུལ་གང་ལ་འཇུག་པའི་ངེས་པར་བྱེད་པ་མཐོང་བ་མེད་པའི་མཁས་པ་རྣམས་སོ། །རྒྱུ་གང་ལས་ཞེ་ན་སྒྲ་འདི་བརྡའི་དབང་གིས་རྣམ་པ་གཞན་ལ་འཇུག་པ་མི་སྲིད་པ་མེད་པའི་ཕྱིར་དང་། གྲགས་པའི་དབང་གིས་ཀྱང་རང་ཉིད་སྣ་ཚོགས་གོ་བར་ནུས་པ་ཅན་ཡིན་པའི་ཕྱིར་ཏེ་དེ་གཉིས་ཀྱི་དབང་གིས་དོན་སྣ་ཚོགས་ལ་འཇུག་པའི་ཕྱིར་རོ་ཞེས་བྱ་བའི་དོན་ཏོ། །བཞི་པ་རིག་བྱེད་རང་ཉིད་ཀྱིས་མི་འགྲུབ་པ་ནི་གལ་ཏེ་རིག་བྱེད་རང་ཉིད་ཀྱིས་རྒྱལ་དཔོག་པའི་སྟོན་པ་ལ་དེ་ལྟར་དུ་བཤད་ལ་དེས་ནི་ངེད་ལ་བཤད་དོ་ཞེ་ན་དོན་གཞན་བཀོད་པའི་རྒྱན་གྱིས་དེ་འགོག་པ་ནི་འགའ་ཞིག་ཅེས་པ་སྟེ་ཇི་ལྟར་སྡོང་དུམ་ལ་སྙད་བཏགས་ནས་རང་ཉིད་ལམ་སྟོན་པ་དེ་བཞིན་དུ་རིག་བྱེད་ལ་སྙད་བཏགས་ནས་རང་གིས་དེ་ལྟར་དུ་སྟོན་པ་ཡིན་ལ་ཁོ་བོ་ཡང་ཁྱི་ཤ་ཟ་བ་ལ་རང་གིས་སྟོན་པ་ཡིན་ཏེ་དེ་དང་ཁོ་བོའི་དེ་ལ་ཁྱད་པར་ནི་མེད་དོ། །དེ་ཉིད་སྟོན་པ་ནི་ཁྱེད་དང་ངེད་ཀྱི་དེ་གཉིས་བྱེ་བྲག་བརྟག་པར་གྱིས་ཞེས་བྱ་བ་ཡིན་ནོ། །ཚིགས་སུ་བཅད་པ་འདིས་ནི་གཏམ་བརྒྱུད་ལས་ཀྱང་རིག་བྱེད་ཀྱི་དོན་ངེས་པ་གཏན་ལ་མི་ཕེབས་སོ་ཞེས་བརྗོད་པ་ཡིན་ཏེ་དེའི་ཕྱིར་སྐྱེས་བུས་མ་བྱས་པའི་དོན་ངེས་པ་ནི་གྲགས་པ་དང་རིགས་པ་དང་གཏམ་བརྒྱུད་པས་ཀྱང་མ་ཡིན་ནོ་ཞེས་བརྗོད་པ་ཡིན་ནོ། །གཞན་ཡང་ཡུལ་ཐམས་ཅད་ལ་འཇུག་ཏུ་རུང་བའི་སྒྲ་དོན་གཅིག་གི་གསལ་བར་བྱེད་པ་ཡིན་ནོ་ཞེས་བྱ་བའི་ངེས་པ་དེ་ཉིད་གང་ལས་ཡིན་ཏེ་རྒྱུ་མཚན་གང་ལས་ཀྱང་མ་ཡིན་པ་ཉིད་དོ། །འདིར་སྒྲ་རྣམས་ཡུལ་ངེས་པའི་རྒྱུ་ནི་བརྗོད་འདོད་ཀྱིས་རྗོད་བྱེད་བརྗོད་བྱ་ལ་ངེས་པར་སྦྱར་བ་ཡིན་གྱི་དེ་མ་གཏོགས་པ་ནི་མེད་ན་གང་ཟག་གང་གིས་དབང་པོ་ལས་འདས་པའི་རིག་བྱེད་ལ་དེ་ཤེས་པར་ནུས། དེས་ན་དོན་གང་ཞིག་བརྗོད་པར་འདོད་པ་དེ་ནི་སྒྲ་དེ་ཡུལ་དེ་ལ་ངེས་པར་འཇུག་པའི་རྒྱུ་ཡིན་ཏེ་བརྗོད་འདོད་ཀྱི་ཡུལ་ནི་བརྗོད་བྱ་ཡིན་པའི་ཕྱིར་རོ། །གཞན་གྱིས་དེ་ལྟར་དུ་ངེས་པར་བྱས་པ་དེ་གཞན་ལ་

༼༡༧༤༽

གསལ་བར་བྱེད་པ་ནི་བརྡ་ཡིན་ལ་དེ་ཡང་རིམ་པ་ནས་རིམ་པར་མན་ངག་བརྒྱུད་པས་ཐམས་ཅད་ཀྱིས་ངེས་པའི་དོན་ཤེས་པར་འགྱུར་བ་ཡིན་ནོ། །ངེས་པའི་རྒྱུ་བརྗོད་འདོད་དང་དེའི་གསལ་བྱེད་བརྡ་དེ་ནི་སྐྱེས་བུས་བྱས་པ་མིན་པའི་ལུང་ལ་མེད་དེ་དེའི་ཕྱིར་དེ་དོན་གཅིག་ལ་ངེས་པ་ཅན་དེ་གང་ལས་ཡིན་ཏེ་ངེས་པའི་རྒྱུ་མེད་པའི་ཕྱིར་རོ། །ལྔ་པ་སྒྲའི་རང་བཞིན་ངེས་པས་མི་འགྲུབ་པ་ནི་གལ་ཏེ་སྐྱེས་བུས་མ་བྱས་པ་བརྡ་དང་གྲགས་པའི་དབང་གིས་ངེས་པ་ནི་མ་ཡིན་གྱི་འོན་ཀྱང་སྒྲ་ངོ་བོ་ཉིད་ཀྱིས་དེ་ལ་ངེས་པར་ཁས་ལེན་ནོ་ཞེ་ན་འོ་ན་ནི་བརྗོད་འདོད་དེས་གཞན་དུ་བཤད་ནས་གཞན་ལ་སྦྱོར་བ་མེད་པར་འགྱུར་ཞིང་བརྡ་ཡང་དོན་མེད་པར་འགྱུར་བ་ལས་དེ་ལྟར་ནི་མ་ཡིན་ཏེ་རིག་བྱེད་བརྟག་པ་ལས། གལ་ཏེ་རིག་བྱེད་དོན་ངེས་ན། །མ་ཡིན་བཤད་པའི་བྱེ་བྲག་ལས། །སྐྱེས་བུས་བྱས་ལ་དེ་མཐོང་སྟེ། །པཱ་ཎི་ནིའི་མདོ་བཞིན་ནོ། །ཞེས་འབྱུང་བ་བཞིན་ནོ། །གང་ཞིག་དོན་གང་ངོ་བོ་ཉིད་ཀྱིས་གསལ་བར་ནུས་པ་དེ་ནི་དེ་ལ་བརྡ་བྱས་པ་དོན་མེད་པ་ཡིན་ཏེ་དཔེར་ན་གཟུགས་ལ་སྒྲོན་མ་བཞིན་ནོ། །སྒྲ་རྣམས་ཀྱང་ངོ་བོ་ཉིད་ཀྱིས་དོན་རྟོགས་པར་ཁས་བླངས་སོ་ཞེས་བྱ་བ་ནི་ཁྱབ་པར་བྱེད་པ་འགལ་བ་དམིགས་པའི་ཐལ་བ་ཡིན་ནོ། །ངོ་བོ་ཉིད་ཀྱིས་ངེས་པ་དེ་བརྡས་གསལ་བར་བྱེད་དོ་ཞེ་ན་གསལ་ནའང་ཞེས་གསུངས་ཏེ་གཞན་གྱིས་གསལ་བར་བྱེད་དགོས་ན་ནི་རང་གིས་ངེས་པ་འཇིག་གོ་ཞེས་སྟོན་པ་ཡིན་ནོ། །སྒྲ་གང་ལ་འདོད་པས་རང་རྒྱུད་དེ་རང་དབང་བྱེད་པ་དེ་ལ་ནི་ངེས་པ་ཞེས་བྱ་བ་གང་ཞིག་ཡོད་དེ་འདོད་པ་ལ་ངེས་པ་མེད་པའི་ཕྱིར་རོ། །ངེས་པ་མེད་པ་དེས་ན་སྒྲས་འདི་ལས་མི་འདོད་པའི་ཁྱི་ཤ་བཟར་རུང་བའང་གསལ་བར་འགྱུར་ཏེ་འདོད་པ་ནི་དེ་ལའང་འཇུག་པའི་ཕྱིར་རོ། །དེ་ལྟར་དེ་དག་གིས་ནི་སྐྱེས་བུས་མ་བྱས་པས་ལུང་ཚད་མ་ཡིན་པ་བཀག་པ་ཡིན་ནོ། །དྲུག་པ་ཕྱོགས་གཅིག་ཡིན་པའི་རྟགས་ཀྱིས་མི་འགྲུབ་པ་ནི་ལུང་གང་ཞིག་མངོན་སུམ་དང་ལྐོག་ཏུ་གྱུར་པའི་དོན་ལ་མི་སླུ་བ་དེ་ནི་ཤིན་ཏུ་ལྐོག་ཏུ་གྱུར་པའི་དོན་ལ་ཐེ་ཚོམ་དུ་གྱུར་པ་ནི་ཕྱོགས་གཅིག་ལ་མི་སླུ་བས་ཕྱོགས་གཞན་ལའང་ལུང་ཚད་མའི་མཚན་ཉིད་ཅན་དུ་སྨྲའོ། །སྦྱོར་བ་ནི་ངག་གང་ཞིག་ལུང་འདིའི་ཕྱོགས་གཅིག་ཡིན་པ་དེ་ནི་ཐམས་ཅད་ལ་མི་སླུ་བ་ཅན་ཡིན་ཏེ་དཔེར་ན་མེ་ཁ་བའི་གཉེན་པོ་ཡིན་ནོ་ཞེས་བྱ་བའི་ངག་བཞིན་ནོ། །རྩོད་པའི་གཞིར་གྱུར་པ་མེ་ལ་སྦྱིན་སྲེག་སྦྱིན་ནོ་ཞེས་བྱ་བའི་ངག་འདི་ཡང་རིག་བྱེད་ཀྱི་ཕྱོགས་གཅིག་ཡིན་ནོ་ཞེས་སྨྲས་ཏེ་རྣམ་འགྲེལ་ལས། གང་ཕྱིར་རིག་བྱེད་ཕྱོགས་གཅིག་ཕྱིར། །གཞན་ཡང་དེ་འདྲ་ཡིན་ཏེ་དཔེར། །མེ་ནི་གྲང་བཟློག་ངག་བདེན་བཞིན། །དེ་སྐད་གཞན་

༼༡༧༥༽

དག་ཟེར་རོ་ལོ། །ཞེས་འབྱུང་བ་བཞིན་ནོ། །དེ་ལ་ངག་དེས་རིག་བྱེད་ཀྱི་དོན་གྱི་ཆ་ཤས་བརྗོད་པས་གཏན་ཚིགས་མ་གྲུབ་པ་ནི་མ་ཡིན་མོད་ཀྱི་འོན་ཀྱང་མ་ངེས་པ་ཡིན་ཏེ། ཕྱོགས་གཅིག་ལ་སླུ་བས་ཐམས་ཅད་ལ་སླུ་བ་ཡང་རྗེས་སུ་དཔོག་པར་ཐལ་བའི་ཕྱིར་རོ། །གཞན་ཡང་གཏན་ཚིགས་དེ་སླུ་བའི་སྟེང་དུ་མ་མཐོང་ཙམ་གྱི་ལྡོག་པ་དང་ལྡན་ཀྱང་དེ་ཙམ་གྱིས་བསྒྲུབ་བྱ་མི་འཁྲུལ་བ་མི་འགྲུབ་པའི་ཕྱིར་ལུང་དེའི་དོན་དེ་ལས་མཐོ་རིས་འབྱུང་བ་ལ་སོགས་པ་ནི་དེ་ལྟར་མ་ངེས་པ་ཡིན་ནོ། །གསུམ་པ་སྒྲ་ཐམས་ཅད་རང་གི་དོན་ལ་ཚད་མར་འདོད་པ་དགག་པ་ནི་གལ་ཏེ་སྒྲ་སྦྱོར་བའི་ཤུགས་ཉིད་ལས་ངག་གི་སྒྲ་ཐམས་ཅད་དོན་དང་འབྲེལ་པའི་ཚད་མར་གྲུབ་པ་ཡིན་ཏེ་སྣང་བའི་ཡུལ་མེད་ན་མི་སྦྱོར་བའི་ཕྱིར་རོ། །བསམ་པ་ནི་འདི་ཡིན་ཏེ་ངག་གི་སྒྲ་ལ་སྒྲོ་བཏགས་ཀྱི་སྤྱི་སྣང་བ་ཙམ་གྱིས་ཁྱབ་ན་ནི་དེ་ལ་ཚད་མར་འགྱུར་ཏེ་སྣང་བ་ཙམ་ལ་ནི་ཚད་མ་གཉིས་ཀྱིས་མི་གནོད་པའི་ཕྱིར་རོ། །འདི་ལྟར་མངོན་སུམ་ནི་དངོས་པོ་འཛིན་པ་ཡིན་པ་ནི་སྒྲོ་བཏགས་ཀྱི་སྤྱི་ལ་མི་འཇུག་སྟེ་བརྗོད་བྱ་དང་རྗོད་བྱེད་ཀྱི་འབྲེལ་བ་མངོན་སུམ་གྱིས་འཛིན་པར་ཐལ་བའི་ཕྱིར་ཏེ་དེ་ལྟ་ནའང་དེ་སྒྲོ་མ་བཏགས་སུ་འགྱུར་བ་ཡིན་ནོ། །དེའི་ཕྱིར་རྗེས་སུ་དཔག་པ་ཡང་མི་འཇུག་སྟེ་དེའི་ཁྱབ་པ་མངོན་སུམ་ལ་རྟེན་པའི་ཕྱིར་རོ། །དེས་ན་ཆུ་ཀླུང་གི་ངོས་ན་བུ་རམ་གྱི་ཕུང་པོ་ཡོད་དོ་ཞེས་བྱ་བ་དང་སོར་མོའི་རྩེ་མོ་ལ་གླང་པོ་ཆེ་བརྒྱ་ཡོད་དོ་ཞེས་བྱ་བ་ལ་སོགས་པའི་སྒྲའི་དོན་ལ་ཡང་ཚད་མ་གཉིས་ཀྱི་གནོད་པ་ཡོད་པ་མ་ཡིན་ནོ། །དེའི་ཕྱིར་ངག་གི་སྒྲ་རྣམས་དབང་པོ་ལས་འདས་པའི་རང་གི་དོན་ལ་མ་འཁྲུལ་བ་ཡིན་ལ། དེ་ལ་ཚད་མ་གཞན་ཡང་མི་འཇུག་པའི་ཕྱིར་སྒྲ་ལས་བྱུང་བ་ཚད་མ་ཡིན་ནོ་ཞེས་བྱ་བ་ཡིན་ནོ། །དེ་ལ་སློབ་དཔོན་གྱིས་སྨྲས་པ་སྒྲ་སྣང་བ་ཙམ་ལ་མི་སླུ་བ་དང་དེ་ལ་ཚད་མ་གཞན་མི་འཇུག་པ་དེ་ལྟར་ནི་རིགས་མོད་ཀྱི་འོན་ཀྱང་མི་རིགས་པ་ཡིན་ནོ། །ཇི་ལྟར་མི་རིགས་ཞེ་ན་སྣང་བ་ཙམ་དུ་གནས་པ་དེ་ལྟ་བུ་ཉིད་རབ་ཏུ་གྲུབ་ཀྱང་དེ་ནི་དོན་གྱི་གནས་ལུགས་ཡིན་མིན་ཐེ་ཚོམ་ཟ་བ་ཉིད་ཡིན་པའི་ཕྱིར་རོ། །དེ་གང་ལས་ཞེ་ན་འདོད་པ་བཟློག་པ་མེད་པས་འཇིག་རྟེན་ན་སྲིད་པ་ལས་གཞན་མི་སྲིད་པ་ཡང་སྒྲས་ཐ་སྙད་བྱེད་པ་མཐོང་བའི་ཕྱིར་རོ། །དགོངས་པ་ནི་འདི་ཡིན་ཏེ་ཚད་མ་ནི་དོན་ཇི་ལྟ་བ་བཞིན་ཡིན་པ་དང་མ་ཡིན་པར་ཐེ་ཚོམ་མེད་པའི་དོན་འཇལ་བ་ཡིན་ན་འདོད་པ་ཙམ་གྱིས་མི་སྲིད་པ་བརྗོད་པའི་སྒྲའི་དོན་རྣམས་ནི་དོན་ཡིན་པ་དང་མ་ཡིན་པར་ཐེ་ཚོམ་ཟ་བའི་ཕྱིར་དང་སྣང་བ་ཙམ་ནི་ཚད་མའི་ཡུལ་མ་ཡིན་ཏེ་ཚད་མ་ནི་འཇུག་པར་བྱེད་པ་ཡིན་ན་དེ་ལ་ནི་སུ་ཡང་མི་འཇུག་པའི་ཕྱིར་ཚད་མ་ནི་ཡུལ་མ་ཡིན་པ་ལ་མི་འཇུག་པ་ཡིན་ནོ། །དེའི་ཕྱིར་སྒྲ་རྣམས་ཕྱི་རོལ་ལ་ནི་སླུ་བས་ཚད་མ་མ་ཡིན་ལ་མི་སླུ་བའི་སྤྱི་ལ་ནི་ཚད་

༼༡༧༦༽

མ་དང་གཞལ་བྱའི་མཚན་ཉིད་མེད་པས་ཚད་མ་མ་ཡིན་ཏེ་འཇུག་ཡུལ་སྟོན་པ་དང་ཡུལ་བདེན་པ་མ་ཡིན་པའི་ཕྱིར་རོ། །གང་དག་འདི་སྒྲ་ཕྱི་རོལ་གྱི་དོན་ལ་ཚད་མ་ཡིན་པ་དགག་པའི་གཞུང་དུ་བྱེད་པ་དེ་ནི་དེ་ལྟར་མ་ཡིན་ཏེ་དེ་ནི་སྔོན་ཉིད་དུ་བཀག་ཟིན་པའི་ཕྱིར་དང་། ཕྱི་རོལ་གྱི་ཡུལ་མེད་ན་མི་སྦྱོར་བ་ལ་སོགས་ལ་དེ་ལྟར་རིགས་པ་ལ་སོགས་པ་བཤད་དུ་མི་རུང་བའི་ཕྱིར་རོ། །སྒྲ་དོན་དང་འབྲེལ་བ་མེད་པ་དེའི་ཕྱིར་ལུང་ལོག་ཀྱང་ཞེས་བྱ་བས་ནི་མངོན་སུམ་དང་རྗེས་སུ་དཔག་པ་བསྡུའོ། །དོན་ནི་བསྐལ་པ་རྣམས་ཏེ་རྟོགས་པ་ནི་ཁོང་དུ་ཆུད་པའོ། །གསུམ་པ། དེས་ན་སྣང་བ་མ་དམིགས་པ་གོ་བྱེད་དུ་བསྟན་པ་ནི་མངོན་སུམ་ལོག་པ་ཞེས་པའོ། །འབྲས་བུ་ལོག་པས་ནི་རྒྱུ་མི་ལྡོག་གོ་ཞེ་ན་སྣང་རུང་གི་དོན་ཡོད་ན་དེ་འཛིན་པའི་ཤེས་པ་མེད་པ་མི་སྲིད་དེ་རྒྱུ་མ་ཚང་བ་མེད་པའི་ཕྱིར་རོ་ཞེས་བྱ་བས་ནི་འབྲས་བུ་དོན་གྱི་ཁྱབ་བྱེད་དུ་སྟོན་པ་ཡིན་ནོ། །དོན་དེ་ལྟར་གནས་པ་དེ་ལ་ཚུ་རོལ་མཐོང་བས་མེད་པ་སྒྲུབ་པ་ལ་ནི་བདག་ཉིད་ཀྱི་མངོན་སུམ་ལོག་པ་ཚད་མ་སྟེ་གཏན་ཚིགས་སུ་བྱ་བ་ཡིན་ལ་དེ་བྱེད་པས་ནི་དེས་གཟུང་བར་འོས་པ་ཉིད་དགག་པར་རིགས་ཀྱི་དངོས་པོ་ཐམས་ཅད་ནི་གཟུང་བར་འོས་པ་དེ་ལྟ་མ་ཡིན་པའི་ཕྱིར་ཐམས་ཅད་འགོག་པ་ནི་རིགས་པ་མ་ཡིན་ནོ། །ཐམས་ཅད་མཁྱེན་པའི་མངོན་སུམ་གྱིས་ནི་ཐམས་ཅད་གཟུང་བར་འོས་པས་ཚུ་རོལ་མཐོང་བ་སྨྲོས་སོ། །གསུམ་པ་མི་དམིགས་པའི་འབྲས་བུ་ལ་གསུམ་གྱི་དང་པོ་མི་སྣང་བ་མི་དམིགས་པའི་འབྲས་བུ་ནི་མི་སྣང་བ་མི་དམིགས་པ་དེ་ནི་ཡོད་པའི་ཐ་སྙད་མི་འཇུག་པའི་འབྲས་བུ་ཅན་ཡིན་ཏེ་ཡོད་པའི་ཐ་སྙད་འཇུག་པ་ནི་ཚད་མ་གཉིས་ཀྱི་བློ་སྔོན་དུ་འགྲོ་བ་ཅན་ཡིན་པ་ལས་དེ་མེད་པའི་ཕྱིར་རོ། །དེ་འགྲེལ་པ་ན་བསྐལ་པ་ལ་བློ་གཉིས་མེད་པ་ནི་མི་སྣང་བ་མི་དམིགས་པའི་ངོ་བོ་ཡིན་ལ་ཡོད་པའི་ཐ་སྙད་ནི་ལེན་པ་ལ་སོགས་པའོ། །ཅིའི་ཕྱིར་ཞེ་ན་ཐ་སྙད་དེ་དག་ནི་ཞེས་སྨྲས་ཏེ་ཐ་སྙད་ཀྱི་རྒྱུ་ཁེགས་པའི་ཕྱིར་རོ་ཞེས་བྱ་བའི་དོན་ཏོ། །གཉིས་པ་སྣང་བ་མི་དམིགས་པའི་འབྲས་བུ་ནི་དེ་ལས་གཞན་སྣང་བ་མི་དམིགས་པ་ནི་མེད་པའི་ཐ་སྙད་འཇུག་པའི་འབྲས་བུ་ཅན་ཡིན་ཏེ་ཐ་སྙད་དེའི་རྒྱུ་མཚན་མཐོང་བའི་ཕྱིར་རོ། །དེ་འགྲེལ་པ་ན་ཡང་ཞེས་བྱ་བས་ནི་ཡོད་པའི་ཐ་སྙད་འགོག་པ་སྡུད་པའོ། །རྩ་བར་རྒྱུ་མཚན་ཞེས་པ་ནི་འགྲེལ་པར་ཡུལ་ཡིན་ཏེ་དེས་ན་འདིས་ནི་གཉིས་ཀ་ལ་གཉིས་ཀའི་ཐ་སྙད་བྱ་བར་བསྟན་པ་ཡིན་ཏེ་རྒྱུ་མཚན་ནི་སྣང་བ་མི་དམིགས་པ་དང་ཡུལ་ནི་ས་ཕྱོགས་དག་པ་ཡིན་ནོ། །གསུམ་པ་དེ་གཉིས་ཀའི་འབྲས་བུ་ནི་ཡང་གི་སྒྲ་བཤད་པའི་ཕྱིར་མི་དམིགས་པ་འདི་གཉིས་ཡོད་པའི་ཐ་སྙད་

༼༡༧༧༽

ཅེས་གསུངས་ཏེ། དེ་ཅིའི་ཕྱིར་ཞེ་ན་ཡོད་པའི་ཐ་སྙད་རང་གི་རྒྱུ་དམིགས་པ་མེད་པ་དང་ཡོད་པ་ལས་བཟློག་པ་མེད་པའི་ཐ་སྙད་ཀྱི་རྒྱུ་སྣང་བ་མི་དམིགས་པ་ཡོད་པ་དག་གིས་སོ། །མི་སྣང་བ་མ་དམིགས་པ་ལ་ཡོད་པའི་ཐ་སྙད་ཀྱི་རྒྱུ་མེད་པའི་ཕྱིར་དང་། སྣང་བ་མ་དམིགས་པ་ནི་འགལ་བའི་རྒྱུ་ཉིད་ཡིན་པའི་ཕྱིར་འགལ་ཟླ་དེ་ཞུགས་པ་ན་འགལ་ཟླ་ལྡོག་པ་ཡིན་ནོ་ཞེས་བྱ་བའི་དོན་ཏོ། །གལ་ཏེ་མི་སྣང་བ་མ་དམིགས་པས་ཡོད་པའི་ཐ་སྙད་འགོག་པ་ནི་མི་འཐད་དེ་བློ་ལོག་པ་ཙམ་ལས་ནི་དོན་མི་ལྡོག་པའི་ཕྱིར་དང་ལྡོག་ན་ནི་མི་དམིགས་པ་ཙམ་མེད་པ་གོ་བྱེད་དུ་འགྱུར་རོ། །དོན་མི་ལྡོག་ན་དེའི་ཐ་སྙད་ཀྱང་ཇི་ལྟར་ལྡོག་ཅེ་ན་གཅིག་མི་སྣང་བ་མི་དམིགས་པ་ལ་ནི་ཡོད་པར་ཐེ་ཚོམ་ཟ་བའི་ཕྱིར་ཐ་ཚོམ་ཟ་བའི་ཡོད་པའི་ཐ་སྙད་མི་ལྡོག་ཀྱང་ངེས་པ་སྔོན་དུ་འགྲོ་བའི་ཡོད་པའི་ཐ་སྙད་ནི་ལྡོག་པ་ཡིན་ཏེ་ཐེ་ཚོམ་དང་ངེས་པ་འགལ་བའི་ཕྱིར་རོ། །གཞན་སྣང་བ་མི་དམིགས་པ་ལ་ནི་ཐེ་ཚོམ་ལས་བཟློག་པའི་མེད་ངེས་དམིགས་ཏེ་དེའི་ཕྱིར་ཐེ་ཚོམ་དང་ཡོད་ངེས་ལྡོག་པ་ཡིན་ནོ། །དེའི་དོན་ནི་འདི་ཡིན་ཏེ་སྣང་བ་མི་དམིགས་པས་ནི་ཡོད་པའི་ཐ་སྙད་གཉིས་ཀ་འགོག་པ་ཡིན་ལ། མི་སྣང་བ་མ་དམིགས་པས་ནི་ཡོད་པའི་ཐ་སྙད་ཀྱི་བྱེ་བྲག་འགོག་པ་ཡིན་ནོ། །མི་དམིགས་པ་གཉིས་པོ་དེ་ལ་ཞེས་བྱ་བ་ལ་ལྡོག་པ་ནི་མེད་པ་སྟེ་མཐོང་བ་ནི་ངེས་པའོ། །སོགས་པ་ནི་སྒྲ་དང་ཐ་སྙད་དོ། །ཐེ་ཚོམ་ནི་འགལ་བ་རྟགས་སུ་བཀོད་པའོ། །རྟགས་གཉིས་པ་ཤེས་པར་བྱེད་པ་ཞེས་པ་ནི་མི་འཁྲུལ་བ་ནི་རྟགས་ཐམས་ཅད་ཀྱི་ཡན་ལག་ཡིན་པ་ན་འདི་ལ་ནི་དེའི་ཡན་ལག་མི་འཁྲུལ་བ་མེད་དེ་དེས་ན་དེ་མ་ངེས་པ་ལས་མི་རྟོགས་སོ། །དང་པོ་ནི་མེད་པ་དེ་ལ་ཞེས་སྦྱར་རོ། །དགོངས་པ་ནི་འདི་ཡིན་ཏེ་ཚད་མ་ནི་འཇུག་པར་བྱེད་པ་ཡིན་ལ་འཇུག་པ་ཡང་ངེས་པའི་འབྲས་བུ་ཅན་ཡིན་ནོ། །སྣང་བ་མི་དམིགས་པས་ནི་ས་ཕྱོགས་དང་བུམ་མེད་ངེས་པས་བུམ་པ་དོན་དུ་གཉེར་བ་ལྡོག་པར་བྱེད་ཅིང་བུམ་མེད་དོན་དུ་གཉེར་བ་འཇུག་པར་བྱེད་པས་ཚད་མ་ཡིན་ནོ། །མི་སྣང་བ་མི་དམིགས་པ་ནི་ཚད་མ་གཉིས་ལོག་པ་ཙམ་ཡིན་པས་ཚད་མ་མ་ཡིན་ཏེ་རྣམ་འགྲེལ་ལས། ཡོད་མེད་ངེས་པའི་འབྲས་ཅན་མིན། །ཕྱིར་ན་ཚད་མ་ཉིད་མི་འགྱུར། །ཞེས་བྱ་བ་དང་སློབ་དཔོན་ཆོས་མཆོག་གིས་མི་སྣང་བ་མི་དམིགས་པ་ནི་ངེས་པར་བྱེད་པ་མ་ཡིན་པས་ན་དོན་གང་ལ་ཡང་སྐྱེས་བུ་འཇུག་པར་བྱེད་པ་མ་ཡིན་པའི་ཕྱིར་ཚད་མ་མ་ཡིན་ནོ་ཞེས་བཤད་པ་ཡིན་ནོ། །འོན་ཀྱང་འདི་ལ་ངེས་པ་སྔོན་དུ་འགྲོ་བའི་ཡོད་པའི་ཐ་སྙད་བཀག་པ་ལ་མི་འཁྲུལ་བ་དང་ཐེ་ཚོམ་ལས་འཇུག་པ་ནི་ཡོད་པ་ཡིན་ནོ། །གང་ཡང་ཚད་མར་བཤད་ཀྱི་ཞེས་གསུངས་པ་དེ་ནི་འདི་ཡོད་པའི་ཐ་སྙད་བཀག་པ་ལ་མི་འཁྲུལ་བ་ཙམ་ལ་དགོངས་པ་ཡིན་ལ་དེ་ཙམ་ལས་འདི་གཏན་ཚིགས་དང་ཚད་མར་འགྱུར་བ་ནི་མ་

༼༡༧༨༽

ཡིན་ཏེ་དུ་བ་ནམ་མཁའ་ལ་མི་འཁྲུལ་ཀྱང་དེ་དེ་ལ་དེ་གཉིས་སུ་མི་འགྱུར་བ་བཞིན་ནོ། །དེའི་ཕྱིར་འདི་ནི་མེད་པའི་ཐ་སྙད་ཀྱི་རྒྱུ་མ་ཡིན་ནོ་ཞེས་གཞན་གྱིས་ཤེས་པར་བྱ་བའི་ཕྱིར་སྣང་བ་མ་དམིགས་པའི་ཟླ་ལ་བཤད་པ་ཙམ་ཡིན་ཏེ། དེས་ན་འདི་ལ་སྦྱོར་བའི་རབ་དབྱེ་ཡང་མ་བཤད་དོ་ཞེས་ཁོང་དུ་ཆུད་པར་བྱའོ། །གནས་མ་བུ་པའི་སྡེ་པ་ལ་སོགས་པ་མི་རྟག་པ་ཐོ་བ་ལ་སོགས་པ་ལས་ཕྱིས་འབྱུང་བ་ཡང་བྱས་པའི་རང་བཞིན་དུ་འདོད་དེ་དེ་དགག་པའི་ཕྱིར། དོན་གཉིས་པ་རང་བཞིན་གྱི་རྟགས་བཤད་པ་ལ་དེའི་རང་བཞིན་ངོས་གཟུང་བ་དང་། ཁྱད་པར་གྱི་དབྱེ་བ་དང་། གོ་བྱེད་ཁྱབ་པ་ངེས་པ་ལ་ལྟོས་པ་དང་། སྒྲའི་སྦྱོར་བའི་དབྱེ་བ་བཤད་པ་དང་། རྟགས་དང་ཆོས་ངོ་བོ་གཅིག་ཏུ་བསྒྲུབ་པ་ལྔ་ལས། དང་པོ་ནི་བསྒྲུབ་བྱའི་བདག་ཉིད་ཀྱི་གཏན་ཚིགས་གང་ཡིན་པ་དེ་ནི་རང་བཞིན་ཡིན་ནོ། །ཁྱད་པར་ཇི་ལྟ་བུ་དང་ལྡན་པ་ཞེ་ན་སྒྲུབ་བྱེད་དེ་ཡོད་ཙམ་དང་བསྒྲུབ་བྱ་མི་གཉིས་པར་རྗེས་འབྲེལ་ཅན་དེའོ། །ཅིའི་ཕྱིར་དེ་ཡོད་ཙམ་དང་ཞེས་བརྗོད་ཅེ་ན་འདི་ལྟར་དོན་རྣམས་ཀྱི་དེའི་བདག་ཉིད་ནི་དོན་དེ་ཙམ་དེ་རྗེས་སུ་འབྲེལ་བ་ཅན་ཁོ་ན་ལ་འཐད་པ་ཡིན་གྱི་གཞན་ལ་རག་ལས་ནས་ཕྱིས་འབྱུང་བ་ལ་ནི་འཐད་པ་མ་ཡིན་ཏེ་སྒྲུབ་བྱེད་ཀྱི་ཆོས་དེ་ཡོད་ན་སྟེ་གྲུབ་ན་ཡོད་དེ་གྲུབ་པར་མ་གྱུར་པ་རྒྱུ་གཞན་ལས་ཕྱིས་འབྱུང་བ་ལ་ནི་སྒྲུབ་བྱེད་དེའི་བདག་ཉིད་དེ་རང་བཞིན་འགལ་བའི་ཕྱིར་ཏེ་ཕྱིས་གྲུབ་པ་ནི་སྔར་གྲུབ་པའི་རང་བཞིན་དུ་ཇི་ལྟར་འགྱུར། དགོངས་པ་ནི་འདི་ཡིན་ཏེ་སྔ་མ་དང་ཕྱི་མ་ནི་ཐ་དད་ཡིན་ལ་ཐ་དད་པ་ནི་འགལ་བའི་ཆོས་དང་འབྲེལ་བ་ཡིན་ཏེ་གྲུབ་པ་དང་མ་གྲུབ་པ་ནི་དངོས་པོ་དང་དངོས་པོ་མེད་པའི་མཚན་ཉིད་ཀྱི་འགལ་བ་ཡིན་པས་གཅིག་པ་མ་ཡིན་ནོ། །གཞན་ཡང་དངོས་པོ་རྣམས་ཀྱི་ཐ་དད་པ་ནི་རྒྱུ་ཐ་དད་པ་ལས་ཡིན་ན་འདི་གཉིས་ཀྱང་རྒྱུ་ཐ་དད་པ་ཡིན་པའི་ཕྱིར་དང་། སྔར་གྲུབ་པ་བདག་ཉིད་མེད་པ་ཅན་དུའང་འགྱུར་ཏེ་ཕྱིས་འབྱུང་བ་དེའི་བདག་ཉིད་ཡིན་ན་ནི་དེ་སྔོན་མེད་པའི་ཕྱིར་རོ། །དེས་ན་འགལ་བའི་ཆོས་དང་ལྡན་པ་དང་རྒྱུ་ཐ་དད་པ་དང་བདག་མེད་པར་ཐལ་བའི་ཕྱིར་གཅིག་མ་ཡིན་ནོ། །གལ་ཏེ་བདག་མི་གཅིག་ཀྱང་ད་ལྟ་བ་ཕྱིས་འབྱུང་གི་རྒྱུ་ཡིན་པའི་ཕྱིར་དེ་ལ་གཏན་ཚིགས་སུ་འགྱུར་རོ་ཞེ་ན་རྒྱུ་རྣམས་ཀྱང་ཞེས་གསུངས་སོ། །འཁྲུལ་བ་དེའི་ཕྱིར་བསྒྲུབ་བྱེད་དེ་ཡོད་པ་ཙམ་དང་བསྒྲུབ་བྱ་རྗེས་སུ་འབྲེལ་བ་ཉིད་ཀྱི་རང་བཞིན་ནི་བདག་ཉིད་ཀྱི་གོ་བར་བྱེད་པ་ཡིན་ཏེ་དེའི་ཕྱིར་དེ་ཡོད་ཙམ་དང་ཞེས་བྱ་བའི་ཁྱད་པར་སྨྲོས་པ་ཡིན་ནོ། །ཡང་བྱེ་བྲག་པ་ནི་འདུས་བྱས་ཐམས་ཅད་ལ་སྒྲ་ཐ་དད་འཇུག་པའི་རྒྱུ་བྱས་མི་རྟག་ལ་སོགས་པའི་

༼༡༧༩༽

དོན་ཐ་དད་དུ་འདོད་དེ་དེ་ལ་དེ་དག་ནི་རང་བཞིན་གཅིག་ཡིན་གྱི་ཐ་དད་མེད་དོ་ཞེས་བསྟན་པའི་ཕྱིར། གཉིས་པ་དབྱེ་བ་སྟོན་པ་ནི་རང་བཞིན་དེ་ཡང་རང་གི་བདག་ཉིད་ཀྱི་གཏན་ཚིགས་ཉིད་དུ་སྒྲས་ཉེ་བར་འགོད་པ་ན་ཁྱད་པར་ལ་ལྟོས་པ་ནི་འཇིག་པ་མི་རྟག་པ་ལ་རྒྱུ་རྐྱེན་གྱི་འབྲས་བུ་བྱས་པ་བཀོད་པ་ལྟ་བུ་ཡིན་ལ། དག་པ་བ་ནི་དེ་ལ་ཡོད་པ་སྟེ་དོན་བྱེད་ནུས་པ་ཉེ་བར་འགོད་པ་ཡིན་ནོ། །དེ་ལ་དང་པོ་སྟོན་པ་ནི་རང་གི་ངོ་བོ་གྲུབ་པར་བྱ་བའི་དོན་དུ་རྒྱུ་རྐྱེན་གཞན་གྱི་བྱེད་པ་ལ་ཞེས་བྱ་བས་བྱས་པ་ངོས་བཟུང་ནས་དེ་བྱས་པ་ཡིན་པ་དེས་ན་ངོ་བོ་ཙམ་བརྗོད་པ་ཡིན་ཡང་མ་བརྗོད་པའི་ཁྱད་པར་གཞན་དེ་དག་བློ་ཡུལ་དུ་ཤུགས་ལ་འཕེན་པར་བྱེད་དེ་དཔེར་ན་ནུས་པ་བྱས་སོ་ཞེས་བརྗོད་པ་ན་རྫ་མཁན་གྱིས་ཞེས་ནི་མ་བརྗོད་ཀྱང་སྨྲ་བ་པོའི་བསམ་པའི་དབང་གིས་གོ་བ་བཞིན་ནོ། །གང་དུ་ཁྱད་པར་མ་བརྗོད་ཀྱང་གོ་བ་དེར་ནི་དེའི་སྒྲ་སྦྱར་བར་མི་བྱ་སྟེ་དཔེར་ན་འཚོའོ་ཞེས་བྱ་བས་སྲོག་གནས་སོ་ཞེས་བྱ་བར་རྟོགས་པས་སྲོག་གི་སྒྲ་སྦྱར་མི་དགོས་པ་བཞིན་ནོ། །དེའི་ཕྱིར་རྒྱུ་དག་གིས་བྱས་པ་ཞེས་བྱ་བའི་རྒྱུའི་འབྲས་བུ་ཞེས་ནི་མི་སྦྱར་རོ། །ཁྱད་པར་ལ་ལྟོས་པ་གཏན་ཚིགས་སུ་འགོད་པ་ན་ཁྱད་པར་གྱི་སྒྲ་དང་མ་སྦྱར་བ་ཡང་ཡོད་དོ་ཞེས་ཤེས་པར་བྱ་བའི་ཕྱིར་རྩ་བར་ནི་ཁྱད་པར་རྟོགས་པ་འབྲས་བུའི་སྒྲ་དཔེར་བརྗོད་ལ། འགྲེལ་པར་ནི་ཁྱད་པར་འཕེན་པ་བྱས་པའི་སྒྲ་དཔེར་བརྗོད་པ་ཡིན་ནོ། །འདིས་ནི་ཁྱད་པར་བརྗོད་པ་རྐྱེན་གྱི་བྱེ་བྲག་ཅེས་བྱ་བ་ལ་རྐྱེན་ཉིད་ཁྱད་པར་བརྗོད་པའི་སྒྲ་ཡིན་ནོ། །ཁྱད་པར་མེད་པ་ནི་མི་རྟག་པ་ལ་ཡོད་པ་སྟེ་ཡོད་པའི་སྒྲས་ནི་དངོས་པོ་བརྗོད་ཀྱི་གཞན་མ་བརྗོད་པས་གཞན་མི་འཕེན་གྱི་དངོས་པོ་དག་པ་བ་གོ་བ་ཡིན་ནོ། །ཐ་དད་ཀྱི་ཁྱད་པར་དང་བཅས་པ་སྔར་བཤད་ནས་ཐ་མི་དད་ཀྱི་ཁྱད་པར་དང་བཅས་པ་སྟོན་པ་ནི་གཏན་ཚིགས་ཀྱི་རང་བཞིན་དུ་གྱུར་པའི་ཁྱད་པར་གྱི་ཆོས་ཡོངས་སུ་བཟུང་ནས་འགོད་པ་ནི་མི་རྟག་པ་ལ་སྐྱེ་བ་སྟེ་སྐྱེ་ལྡན་གྱི་དངོས་པོ་སྟེ་སྐྱེ་བ་ནི་དངོས་པོའི་རང་བཞིན་གྱི་ཆོས་ཡིན་པའི་ཕྱིར་རོ། །དེ་ལྟར་རྣམ་པ་བཞིར་བཤད་པའི་ཕྱོགས་འདིས་གཞན་དུ་ཡང་ཞེས་བྱ་བ་ནི་ཤིང་གི་ཐ་སྙད་སྒྲུབ་པ་ལ་ཤིང་ཤ་པ་བཀོད་ན་དག་པ་བ་དང་། རིའི་སྤོ་ལས་སྐྱེས་པའི་ཤ་པ་བཀོད་ན་ཁྱད་པར་གཞན་སྒྲས་བརྗོད་པ་དང་། འཛེར་དུམ་དང་བཅས་པའི་ཤ་པ་བཀོད་ན་ཐ་མི་དད་ཀྱི་ཁྱད་པར་དང་བཅས་པ་ཡིན་པ་བཞིན་ཏེ་དེ་བཞིན་དུ་རྣམ་པ་གཞན་ལ་ཡང་སྦྱར་རོ། །དེ་ཐམས་ཅད་ཀྱིས་ནི་འདི་སྐད་དུ་རང་བཞིན་གྱི་རྟགས་ལ་སྒྲས་རང་གི་ངོ་བོ་བཀོད་པ་ཁོ་ན་དགོས་པ་མ་ཡིན་གྱི་གཞན་བརྗོད་པའི་སྒྲ་དང་འབྲེལ་ཀྱང་རྟགས་བསྒྲུབ་བྱ་དང་རང་བཞིན་གཅིག་ན་རང་བཞིན་ཡིན་ཏེ་ཁྱད་པར་བཀོད་པས་ནི་རྨོངས་པར་མི་བྱའོ་ཞེས་སྟོན་པ་ཡིན་ནོ། །

༼༡༨༠༽

གསུམ་པ་ནི་རང་བཞིན་བྱས་པ་དེ་ཡང་ཞེས་པ་སྟེ་ཁྱབ་པ་དང་ཆོས་ཅན་ལ་རྟེན་པ་ནི་ཕྱོགས་ཆོས་ཏེ་དེ་གཉིས་ཚད་མས་མ་ངེས་ན་ནི་ཚུལ་གསུམ་པོ་མ་ངེས་པ་དེའི་རང་བཞིན་གྱིས་གོ་བར་བྱ་བ་སྟེ་བསྒྲུབ་བྱ་གོ་བར་བྱེད་པ་མ་ཡིན་པར་འགྱུར་ཏེ་དཔེར་ན་རང་གསལ་བ་ཉིད་ཀྱིས་གཞན་གསལ་བར་བྱེད་པའི་ཞེས་བྱ་བ་ལ་རང་གི་དོན་ནི་གཞན་གསལ་བའོ། །ཡང་དཔེར་ན་ཡི་གེའི་གོ་རིམ་མ་འཁྲུགས་པས་དོན་གོ་བར་བྱེད་པའི་སྒྲ་ནི་སྒྲའི་བཀོད་པ་དེ་མ་རྟོགས་ན་གོ་བྱེད་མ་ཡིན་པ་དེ་བཞིན་དུ་རྟགས་རྣམས་ཀྱང་ཤེས་པ་ལ་ལྟོས་པ་ཡིན་ཏེ། ཇི་སྐད་དུ་རྩོད་པའི་རིགས་པ་རྣམ་པར་འབྱེད་པ་ལས་དེས་ན་དེ་དག་ཤེས་པ་ལ་ལྟོས་ནས་ཤེས་བྱའི་དོན་གསལ་བར་བྱེད་པ་ཡིན་ནོ། །མ་ཤེས་པ་གསལ་བར་བྱེད་པ་མ་ཡིན་ན་ཤེས་པར་བྱེད་པ་ལས་ཤིན་ཏུ་འདས་པ་ཡིན་ནོ་ཞེས་འབྱུང་བ་བཞིན་ནོ། །ཤེས་པ་ལ་ལྟོས་པ་དེའི་ཕྱིར་ངེས་པ་ཉིད་ཀྱི་ཞེས་པ་ནི་ཁྱབ་བྱེད་ལའང་སྦྱར་རོ། །དེ་གཉིས་ལྡོག་བྱ་ལྡོག་བྱེད་དུའང་སྟོན་པ་ནི་ཁྱབ་པར་བྱེད་པའི་ཆོས་ཞེས་བྱ་བ་ཡིན་ལ་ཁྱབ་བྱ་ཁྱབ་བྱེད་དུ་སྒྲུབ་པ་ནི་གལ་ཏེ་ཞེས་པ་སྟེ་མེད་ན་མེད་པ་དེ་ལྟར་ཡིན་ན་ནི་བསྒྲུབ་བྱའི་ཆོས་འདི་སྒྲུབ་བྱེད་ཀྱི་རྟགས་དེའི་ཞེས་སྦྱར་ཏེ་དེ་ལྟར་ན་ཁྱབ་བྱ་ཁྱབ་བྱེད་དུ་ཚད་མས་གྲུབ་ན་གོ་བྱ་གོ་བྱེད་དུ་འགྲུབ་ལ་ཁྱབ་བྱ་ཁྱབ་བྱེད་དུའང་ལྡོག་བྱ་ལྡོག་བྱེད་དུ་གྲུབ་ན་འགྲུབ་ཀྱི་གཞན་དུ་ནི་མ་ཡིན་ནོ་ཞེས་བྱ་བ་འདི་བསྟན་པ་ཡིན་ནོ། །དེ་ལྟ་ཡིན་པ་དེའི་ཕྱིར་དེ་ལྟར་བསྟན་པ་འདིས་ནི་ཆོས་མཐུན་པ་དང་མི་མཐུན་པ་ཉིད་ཅན་གྱི་གཏན་ཚིགས་རྣམ་པ་གཉིས་ཞེས་བྱ་བ་ལ་མཚན་ཉིད་ནི་རྒྱུ་མཚན་ཏེ་གོ་བྱ་གོ་བྱེད་དུ་འགྱུར་བའི་རྒྱུ་མཚན་ནི་ཐམས་ཅད་ཁྱབ་པ་ངེས་པ་ཡིན་ནོ་ཞེས་བཤད་པར་རིག་པར་བྱའོ། །བཞི་པ་ལ་དོན་གསུམ་གྱི་དང་པོ་ངག་རང་དོན་དུ་འཆད་པའི་རྒྱུ་མཚན་ནི་གལ་ཏེ་གཏན་ཚིགས་ནི་རྣམ་པ་གསུམ་མ་ཡིན་ནམ་ཞེ་ན་སྒྲའི་སྦྱོར་བའི་དབང་གིས་གསུམ་པོ་དེ་ཡང་གཉིས་སུ་འགྱུར་རོ། །དེ་ལ་བསྒྲུབ་བྱའི་ཆོས་ཅན་དང་དཔེའི་ཆོས་ཅན་གཉིས་རྟགས་ཀྱིས་མཐུན་པར་སྟོན་པ་ནི་ཆོས་མཐུན་པ་ཉིད་ཅན་ཡིན་ལ། མི་མཐུན་པར་སྟོན་ན་ནི་མི་མཐུན་པ་ཉིད་ཅན་ཡིན་ནོ། །འདི་གཉིས་ནི་སྒྲ་སྦྱོར་བའི་བྱེ་བྲག་སྟེ་ཁྱད་པར་མ་གཏོགས་པ་དོན་ཚུལ་གསུམ་བརྗོད་པར་ནི་ཁྱད་པར་མེད་དོ། །དེའི་དོན་ནི་འདི་ཡིན་ཏེ་སྒྲུབ་པ་དང་དགག་པ་དངོས་སུ་བརྗོད་པའི་སྒོ་ནས་སྒྲ་ཐ་དད་ཀྱང་དོན་ནི་ཐ་མི་དད་དེ་རྗེས་འགྲོ་དངོས་སུ་བརྗོད་ན་ལྡོག་པ་ཤུགས་ལ་གོ་ལ། ལྡོག་པ་དངོས་སུ་བརྗོད་ན་ཡང་རྗེས་འགྲོ་ཤུགས་ལ་གོ་བའི་ཕྱིར་ཏེ། དཔེར་ན་ལྷ་སྦྱིན་ཚོན་པོ་ཉིན་པར་ཟན་མི་ཟ་ཞེས་ཟོས་པའི་འབྲས་བུ་ཚོན་པོ་དངོས་སུ་བརྗོད་ཅིང་ཉིན་མོ་བཀག་པ་ན་དོན་གྱིས་མཚན་མོ་ཟ་བར་གོ་བ་བཞིན་ནོ། །དེ་ལ་ངག་

༼༡༨༡༽

འདིའི་བརྗོད་བྱ་ནི་གཞན་ཡིན་ལ་རྟོགས་པར་བྱ་བ་ཡང་གཞན་ཡིན་པ་དེ་བཞིན་དུ་ངག་འདི་གཉིས་ཀྱིའང་ཡིན་ཏེ་དེའི་ཕྱིར་ཚུལ་གསུམ་གྱི་དོན་དུ་གཅིག་པ་ཡིན་ནོ། །གལ་ཏེ་སྒྲའི་ཁྱད་པར་འདི་ནི་གཞན་དོན་དུ་བརྗོད་པར་བྱ་བ་མ་ཡིན་ནམ་ཞེ་ན་སྦྱོར་བ་དེ་མཐོང་བ་གོམས་པ་ལས་རང་ཉིད་ཀྱིས་རྟགས་རྟོགས་པ་ན་ཡང་དེ་ལྟར་ཏེ་རྗེས་སུ་འགྲོ་ལྡོག་སྦྱར་བའི་སྒོ་ནས་རྟོགས་པར་འགྱུར་བའི་ཕྱིར་འདི་རང་དོན་དུའང་འགྱུར་སྲིད་པས་ཞེས་བྱ་བའི་དོན་ཏོ། །གཉིས་པ་རྗེས་སུ་འགྲོ་ལྡོག་རྟོགས་པ་གཅིག་པ་ནི་འདི་ལ་རྟོག་གེ་པ་གཞན་ཐམས་ཅད་རྗེས་སུ་འགྲོ་ལྡོག་གཅིག་སྦྱར་བས་གཉིས་ཀ་མི་རྟོགས་པས་གཉིས་ཀ་རྟོགས་པར་བྱ་བའི་དོན་དུ་གཉིས་ཀ་བརྗོད་དགོས་སོ་ཞེས་སྨྲ་བ་འགོག་པ་ནི་ཆོས་མཐུན་པ་ཞེས་པ་སྟེ་དོན་གྱི་ཤུགས་ཀྱིས་ཆོས་མི་མཐུན་པ་ཉིད་དེ་ལྡོག་པ་རྟོགས་ཏེ་ལྡོག་པ་རྟོགས་པའི་བློ་དེ་མེད་ན་སྒྲ་ལས་བསྒྲུབ་བྱའི་གཏན་ཚིགས་ལ་རྗེས་སུ་འགྲོ་བ་ཡང་ངེས་པ་མེད་པར་འགྱུར་བའི་ཕྱིར་རོ། །འདི་ལྟར་བསྒྲུབ་བྱའི་ཆོས་ལོག་པ་དེར་རྟགས་མི་ལྡོག་པར་དོགས་ན་རྟགས་བསྒྲུབ་བྱའི་ཆོས་དང་བྲལ་བར་དོགས་པར་འགྱུར་ཏེ་དེ་ཉིད་ནི་རྗེས་འགྲོ་མ་ངེས་པ་ཡིན་ནོ། །དེས་ན་རྗེས་འགྲོའི་ངག་གིས་རྗེས་འགྲོ་རྟོགས་ན་ལྡོག་པ་ཡང་རྟོགས་པར་འགྱུར་བ་ཡིན་ཏེ་རྟགས་བསྒྲུབ་བྱའི་ཆོས་དང་མ་བྲལ་བར་རྟོགས་པའི་ཕྱིར་རོ། །དེ་བཞིན་དུ་ཆོས་མི་མཐུན་པའི་ངག་ལས་ཀྱང་ཤུགས་ལ་རྗེས་འགྲོ་རྟོགས་ཏེ་རྗེས་འགྲོ་རྟོགས་པ་དེ་མེད་ན་ཞེས་བྱ་བ་ལ་ཡུལ་གང་དུ་གཏན་ཚིགས་ཡོད་པ་དེར་བསྒྲུབ་བྱའི་ཆོས་ཡོད་པར་ཐེ་ཚོམ་ཟ་ན་ནི་དེ་ལོག་པའི་སར་དེ་ལྡོག་པར་ཡང་ཐེ་ཚོམ་ཟ་བར་འགྱུར་རོ། །དེའི་ཕྱིར་རྟོགས་པའི་ཚིག་གིས་ལྡོག་པ་རྟོགས་པ་ན་རྗེས་འགྲོ་ཡང་རྟོགས་པ་ཉིད་དེ། དེ་ལྟ་མ་ཡིན་ན་ལྡོག་པ་ཉིད་ལ་ཐེ་ཚོམ་ཟ་བར་འགྱུར་བའི་ཕྱིར་རོ། །གལ་ཏེ་ནམ་མཁའ་ལ་མི་རྟག་པ་དང་མིག་གི་གཟུང་བྱ་ལོག་ལ་མཉན་བྱ་ཡང་ལོག་པའི་ཕྱིར་མཉན་བྱ་ལ་གཉིས་པོ་དེ་རྗེས་སུ་འགྲོ་བར་འགྱུར་ཏེ་ལྡོག་པ་ལ་རྗེས་འགྲོས་ཁྱབ་པའི་ཕྱིར་རོ་ཞེ་ན། འབྲེལ་བ་མེད་པའི་མ་མཐོང་བ་ཙམ་ནི་ལྡོག་པ་མ་ཡིན་ལ་འདི་ཡང་དེ་ལྟ་བུའི་ལྡོག་པ་ཡིན་ཏེ་འབྲེལ་བ་ངེས་པ་ནི་རྗེས་འགྲོ་ངེས་པ་ཡིན་པ་ན་འདི་ལ་ནི་དེ་མེད་པས་རྗེས་སུ་འགྲོ་ལྡོག་གཉིས་ཀ་མེད་པ་ཅན་ཡིན་ནོ། །འཆད་པར་འགྱུར་བ་ནི་མ་མཐོང་ཙམ་ལྡོག་པར་འདོད་པ་དགག་པར་རོ། །དེའི་ཕྱིར་གཉིས་ཀ་བརྗོད་མི་དགོས། ཡང་རང་གི་སྡེ་པ་ཁ་ཅིག་དམ་བཅའ་དང་རྟགས་དང་དཔེ་སྟེ་ཡན་ལག་གསུམ་བརྗོད་པ་སྒྲུབ་པའི་ངག་ཏུ་འདོད་པ་དགག་པའི་ཕྱིར། དོན་གསུམ་པ་ངག་བཤད་ནས་ཕྱོགས་བརྗོད་པ་དགག་པ་ནི་གཏན་ཚིགས་དེ་དག་ཀྱང་ཞེས་པ་སྟེ་གང་ཅུང་ཟད་བྱས་པ་ཞེས་བྱ་བ་ནི་མཚོན་བྱེད་ཀྱི་ཚུལ་གྱིས་གཏན་ཚིགས་བསྟན་པའོ། །དེ་ཐམས་ཅད་མི་རྟག་པ་སྟེ་ཞེས་བྱ་བ་

༼༡༨༢༽

ནི་མཚོན་བྱའི་ཚུལ་གྱིས་བསྒྲུབ་བྱ་བསྟན་པའོ། །དཔེར་ན་ཞེས་བྱ་བ་ནི་ཁྱབ་པའི་ཡུལ་ལོ། །སྒྲ་ཡང་ཞེས་བྱ་བ་ནི་ཕྱོགས་ཆོས་ཏེ་རྗེས་སུ་འགྲོ་བ་དང་ལྡན་པའི་སྦྱོར་བ་ཡིན་ནོ། །འདིར་ཐམས་ཅད་མི་རྟག་ཅེས་བྱས་པ་མི་རྟག་པ་ལ་ངེས་པར་བསྟན་ཅིང་མི་རྟག་པ་དང་ལྡན་པའི་བྱས་པ་ཡང་སྒྲ་ལ་ཡོད་པའི་ཤུགས་ཉིད་ཀྱིས་སྒྲ་མི་རྟག་པར་གོ་བར་འགྱུར་རོ། །སྦྱོར་བ་ནི་གང་ཤུགས་ལ་རྟོགས་པ་དེ་ནི་མཁས་པས་དངོས་སུ་བརྗོད་པར་མི་བྱ་ཞིང་བརྗོད་ནའང་ཟློས་པར་འགྱུར་བ་ཡིན་ཏེ་དཔེར་ན་ལྷས་བྱིན་འདི་ན་མེད་པར་བརྗོད་པས་གཞན་ན་ཡོད་པར་གོ་བ་བཞིན་ནོ། །དམ་བཅའ་བ་ཡང་ཚུལ་གསུམ་སྟོན་པས་ངག་ལས་གོ་བ་ཡིན་ནོ་ཞེས་བྱ་བ་ཡིན་ནོ། །ལྡོག་པ་དང་ལྡན་པའི་སྦྱོར་བ་ཡང་བསྒྲུབ་བྱ་མི་རྟག་པ་ཉིད་ཅེས་བྱ་བས་ནི་བསྒྲུབ་བྱའི་ཆོས་ལོག་པ་ནི་གཏན་ཚིགས་ལོག་པ་དང་བྲལ་བ་མི་སྲིད་དོ་ཞེས་དེ་དེ་ལ་ངེས་པར་སྟོན་པ་ཡིན་ལ། སྒྲ་ནི་ཞེས་བྱ་བས་ནི་སྒྲུབ་བྱེད་མ་ལོག་པས་བསྒྲུབ་བྱའི་ཆོས་ཀྱང་མ་ལོག་པར་ཤུགས་ལ་བསྟན་ནས་ཕྱོགས་མི་བརྗོད་པར་སྟོན་པ་ཡིན་ནོ། །དེ་ཉིད་གསལ་པར་སྟོན་པ་ནི་བྱས་པ་མི་རྟག་པ་དེའི་ངོ་བོར་གྲུབ་པའི་གཏན་ཚིགས་ཉིད་ཀྱིས་ན་བྱས་པ་མི་རྟག་པ་དེ་མེད་ན་མེད་པ་ཉིད་དང་། སྒྲ་ལ་ཡང་ཡོད་པར་བསྟན་པ་ན་སྒྲའི་དངོས་པོ་མི་རྟག་པ་དེའི་ཞེས་སྦྱར་རོ། །དེ་ལྟར་ལྡོག་པ་གྲུབ་ན་རྗེས་སུ་འགྲོ་བ་ཡང་དོན་གྱི་ཤུགས་ཀྱིས་འགྲུབ་སྟེ་འགྲུབ་པའི་རྒྱུ་མཚན་འདི་ལྟར་ཞེས་བྱ་བ་ལ། གང་ཞིག་གང་གི་བདག་ཉིད་དུ་མ་ངེས་པ་དེ་ལོག་པས་གཞན་མི་ལྡོག་པའི་དཔེ་ནི་རྩོལ་བྱུང་ལོག་པས་མི་རྟག་པ་མི་ལྡོག་པ་བཞིན་ཏེ་མི་རྟག་པ་ནི་རྩོལ་བྱུང་ཁོ་ནར་མ་ངེས་པའི་ཕྱིར་རོ། །གང་གི་ཕྱིར་ངེས་པའི་ཡུལ་མ་ཡིན་པ་ལོག་ཀྱང་ཆོས་གཞན་མི་ལྡོག་པ་དེས་ན་བདག་གཅིག་པའི་ངེས་པ་ཚད་མས་བསྒྲུབས་ནས་གཅིག་ལོག་པས་གཅིག་ལྡོག་པ་བརྗོད་པར་བྱའི་གཞན་དུ་ནི་མ་ཡིན་ཏེ་ཐམས་ཅད་ལོག་པའི་ཚེ་ཐམས་ཅད་ལྡོག་པར་ཐལ་བའི་ཕྱིར་རོ། །དེའི་ཕྱིར་དེ་ལྟར་དམ་བཅའ་ནི་ཤུགས་ལ་གོ་ཞིང་དགོས་ནུས་མེད་པས་དངོས་སུ་བརྗོད་མི་དགོས་སོ་ཞེས་གནས་སོ། །དོན་ལྔ་པ་ལ་ལྟོས་མེད་ཀྱི་རྟགས་ཀྱིས་སྒྲུབ་པ་དང་། གནོད་པ་ཅན་གྱི་རིགས་པས་སྒྲུབ་པ་དང་། ཕུང་པོ་ལ་སོགས་པ་ལ་རྗེས་དཔག་དང་། མངོན་སུམ་གྱིས་ཅི་རིགས་པར་སྒྲུབ་པ་དང་། ལྟོས་མེད་ལ་རྩོད་པ་སྤང་བ་དང་། ལྟོས་མེད་ཀྱི་སྒྲུབ་ཚུལ་གཞན་བཤད་པ་དང་དོན་ལྔ་ལས། དང་པོ་ལའང་ལྟོས་མེད་ཀྱི་རྟགས་དགོད་པ་དང་། ལྟོས་བཅས་ལ་སྐྱོན་བརྗོད་པ་དང་། དེ་ལ་རྩོད་པ་སྤང་བ་གསུམ་ལས། དང་པོ་ནི་གལ་ཏེ་ཁྱབ་པར་བྱ་བྱེད་དུ་བློས་ངེས་པ་གཏན་ཚིགས་སུ་འདོད་པ་ད་ནི་ངེས་པའི་བློ་གང་གིས་ཁྱོད་གང་ཅུང་ཟད་བྱས་པ་དེ་ཐམས་ཅད་མི་རྟག་པའོ་ཞེས་དེ་སྐད་དུ་བརྗོད་པར་འགྱུར་བ་དེ་ཇི་

༼༡༨༣༽

ལྟར་དུ་ཚད་མས་ཤེས་པར་བྱ་ཞེ་ན། ཞེས་འདྲི་བ་ལ་འདི་ལྟར་ཞེས་གསུངས་ཏེ་འཇིག་པ་ཆོས་ཅན་བྱས་པ་རང་གི་ངོ་བོ་སྟེ་རང་བཞིན་དུ་རྗེས་སུ་འབྲེལ་བ་ཉིད་ཡིན་ཏེ་དེ་བྱས་པའི་རྒྱུ་ལས་རྒྱུ་གཞན་ལ་ལྟོས་པ་མེད་པའི་ཕྱིར་ཞེས་བྱ་བ་ཡིན་ཏེ་དོན་ནི་བྱས་པ་དང་ཉེར་ལེན་གྱི་རྒྱུ་གཅིག་ལས་སྐྱེས་པ་གཏན་ཚིགས་སུ་བཀོད་པའི་རང་བཞིན་ཡིན་ནོ། །གལ་ཏེ་བྱས་ཡོད་ལ་འཇིག་པས་ཁྱབ་པ་ནི་གནོད་པ་ཅན་གྱིས་སྒྲུབ་པ་མ་ཡིན་ནམ་འདིས་ནི་འཇིག་པ་དང་ལྡན་པ་རྣམས་འཇིག་པའི་རང་བཞིན་དུ་འགྲུབ་ཀྱི་ཐམས་ཅད་ནི་མ་ཡིན་པས་འདིས་ཅི་ཞིག་བྱ་ཞེ་ན། འདི་ལ་སློབ་དཔོན་ཆོས་མཆོག་འཇིག་པ་ལ་རྒྱུ་གཞན་ཡོད་ན་གནོད་པ་ཅན་གྱིས་སྐད་ཅིག་མར་མི་འགྲུབ་སྟེ་རྒྱུ་གཞན་ལ་ལྟོས་པ་ནི་རེས་འགའ་བ་ཡིན་པས་འཇིག་པར་མ་ངེས་པ་ཡིན་པའི་ཕྱིར་ཇི་ལྟར་ན་མ་ངེས་པ་ངེས་པར་སྒྲུབ་པར་ནུས། དེས་ན་འདིས་འཇིག་པ་ལ་རྒྱུ་གཞན་ཅུང་ཟད་ཀྱང་མེད་པ་དང་གལ་ཏེ་ཡོད་ན་ཡང་དེ་དང་དེ་མ་ཡིན་པའི་རང་བཞིན་ཅུང་ཟད་ཀྱང་མི་བྱེད་པ་ནི་རྒྱུ་མ་ཡིན་ནོ་ཞེས་བསྒྲུབས་ནས་གནོད་པ་ཅན་གྱི་ཡན་ལག་ཡོངས་སུ་སྦྱོང་བའི་དོན་དུ་འདི་བཀོད་པ་ཡིན་ཏེ་དེས་བྱས་ཡོད་ཐམས་ཅད་ལ་མི་རྟག་པས་ཁྱབ་པ་འགྲུབ་པ་ནི་འཇིག་པ་ལ་རྒྱུ་གཞན་མེད་པའི་ཡན་ལག་ལ་ལྟོས་པའི་ཕྱིར་རོ་ཞེས་བཞེད་དེ་སྤྲོས་པ་ལྷག་མ་རྣམས་ནི་ཊཱི་ཀ་འཐད་ལྡན་ཉིད་དུ་བལྟ་བར་བྱའོ། །ཁ་ཅིག་ནི་འཇིག་པ་རྒྱུ་གཞན་ལ་ལྟོས་པར་ཁས་ལེན་པ་ལ་ལྟོས་མེད་དང་གཏན་མི་འཇིག་པར་འདོད་པ་ལ་གནོད་པ་ཅན་བཀོད་པ་ཡིན་ནོ་ཞེས་ཟེར་རོ། །དེ་འདྲ་བའི་གཏན་ཚིགས་དེ་སྒྲུབ་པ་ནི་དངོས་པོ་འཇིག་པ་དེའི་ངོ་བོ་ནི་རྒྱུ་གཞན་ལ་ཞེས་སྦྱར་ནས་ལྟོས་པ་མེད་པ་དེ་བས་ན་ཞེས་ཉེ་བར་བསྡུ་སྟེ་འཇིག་པའི་ངང་ཅན་དུ་མཐོང་བ་ནི་གཞན་གྱིས་བྱ་མི་དགོས་སོ་ཞེས་སྟོན་པ་ཡིན་ནོ། །གཉིས་པ་ནི་འདི་ལྟར་ཞེས་པ་སྟེ་གང་ལྟོས་པ་དང་བཅས་པའི་ཆོས་དེ་ནི་ངེས་པར་འགྱུར་བ་སྟེ་ངེས་པ་མེད་པར་མཐོང་སྟེ་ལྟོས་བཅས་ལ་ནི་ངེས་པ་མ་མཐོང་བའི་ཕྱིར་དངོས་པོ་འཇིག་པ་ནི་གཞན་ལ་ཞེས་སྦྱར་ཏེ་རྟག་པར་འགྱུར་བའི་རྒྱུ་མཚན་ནི་རྒྱུ་ལ་འབྲས་བུ་མ་ཁྱབ་པའི་ཕྱིར་རོ། །འདི་རྒྱུས་འབྲས་བུ་མངོན་པར་འདུས་བྱས་ཏེ་སྐྱེད་པ་མ་ཡིན་གྱི་རྒྱུ་ཉེ་བ་ཙམ་ལས་འབྲས་བུ་འབྱུང་བ་དེ་བཞིན་དུ་འཇིག་རྒྱུ་ཉེ་བ་ཙམ་ལས་འཇིག་པར་འབྱུང་བར་འདོད་ལ་དེའང་ཐོ་བ་ལ་སོགས་པ་མང་པོ་ཡོད་པས་འགའ་ཞིག་ནི་འཇིག་པ་ལ་ཉེ་བར་འགྱུར་རོ་ཞེ་ན་གལ་ཏེ་ཞེས་སྨྲོས་ཏེ་མི་ཉེ་བ་འགའ་ཞིག་མི་འཇིག་པར་འགྱུར་རོ། །འཇིག་པའི་རྒྱུ་རྣམས་ནི་འབྲས་བུ་འཇིག་པ་དང་ལྡན་པ་མ་ཡིན་པ་ནི་ཚོགས་པ་ཙམ་ལས་སྐྱེ་བ་དེ་ནི་མ་ཚང་བས་མི་སྐྱེ་ལ། ཚོགས་པ་ཡོངས་སུ་འགྱུར་བ་ལས་སྐྱེ་བ་དེ་ནི་གེགས་བྱུང་ན་མི་སྐྱེ་བའི་ཕྱིར་རོ། །རྒྱུ་འབྲས་བུ་ལ་འཁྲུལ་བ་དེས་ན་དེ་ལ་འབྲས་བུ་གནས་པས་ཁྱབ་པ་མེད་པའི་

༼༡༨༤༽

ཕྱིར་འཇིག་པ་རྒྱུ་གཞན་དང་ལྡན་པར་སྨྲ་བ་ནི་གནས་མ་བུ་པ་སྟེ་འཁྲུལ་པ་ནི་འཇིག་པ་ལའོ། །གང་གི་ཕྱིར་འཇིག་པ་ལ་རྒྱུ་གཞན་མེད་པ་དེའི་ཕྱིར་ཞེས་སྦྱར་ནས་སྦྱོར་བའི་དོན་ནི་འདི་ཡིན་ཏེ་དངོས་པོ་གང་ཞིག་དེའི་ངོ་བོར་འགྱུར་བ་གཞན་ལ་ལྟོས་པ་མེད་པ་དེ་ནི་དེའི་ངོ་བོར་ངེས་པ་ཡིན་ཏེ་དཔེར་ན་རྒྱུ་ཚོགས་པ་ཐ་མ་རང་གི་འབྲས་བུ་སྐྱེད་པ་ལ་གེགས་བྱེད་པ་མི་སྲིད་པ་འབྲས་བུ་དང་ངེས་པར་ལྡན་པ་བཞིན་ནོ། །དངོས་པོ་རྣམས་འཇིག་པའི་ངོ་བོར་འགྱུར་བའང་རྒྱུ་གཞན་ལ་མི་ལྟོས་པ་ཡིན་ནོ་ཞེས་བྱ་བ་ནི་རང་བཞིན་ཡིན་ནོ། །ལྟོས་པ་མེད་པའི་གཏན་ཚིགས་ནི་སྒྲུབ་པར་འགྱུར་ལ་ལྟོས་པ་མེད་ཀྱང་ཡུལ་དང་དུས་དང་གནས་སྐབས་གཞན་ལ་ལྟོས་ནས་འཇིག་ན་དེ་དག་ལ་ལྟོས་པས་ལྟོས་པ་མེད་པ་ཉིད་དུ་མི་འགྱུར་རོ་སྟེ། འདི་ལྟར་སྐྱེས་པའི་རྗེས་སུ་སྐད་ཅིག་གཅིག་གནས་ཀྱང་དུས་གཞན་ལ་ལྟོས་ནས་འཇིག་པས་ལྟོས་མེད་ལྡོག་པ་ཡིན་ནོ། །དེས་ན་ལྟོས་མེད་གནས་པ་ལས་ལྡོག་པ་ན་མི་གནས་པའི་མི་རྟག་པས་ཁྱབ་པར་འགྱུར་རོ། །གཞན་ཡང་སྐྱེས་ནས་སྐད་ཅིག་གནས་ན་ལྟོས་མེད་ལྡོག་པར་མ་ཟད་མི་རྟག་པའང་ལྡོག་པ་ཡིན་ཏེ་འདི་ལྟར་སྐྱེས་ནས་སྐད་ཅིག་གནས་པ་དེ་ཉིད་ཀྱི་ཚེ་ད་དུང་སྐད་ཅིག་གནས་པའི་རང་བཞིན་ཡིན་ནམ་འོན་ཏེ་མ་ཡིན། ཡིན་ན་ནི་དུས་རྟག་ཏུ་གཅིག་སྡོད་པའི་རང་བཞིན་ལ་རྟག་པར་འགྱུར་རོ། །མ་ཡིན་ན་ནི་སྐྱེས་པའི་ཚེ་གཅིག་སྡོད་པའི་རང་བཞིན་ཡིན་ལ་གནས་པའི་ཚེ་ནི་མ་ཡིན་པས་སྐྱེས་པ་དེ་སྔོན་ཉིད་དུ་ཞིག་པའི་ཕྱིར་སྐད་ཅིག་གཅིག་ཏུ་མི་གནས་པར་གྲུབ་པ་ཡིན་ནོ། །འོ་ན་དེ་ཉིད་སྐད་ཅིག་མར་གནས་པའི་ཆོས་ཅན་ཞེས་གང་འཆད་པ་དེ་ཇི་ལྟར་རུང་ཞེ་ན། འདི་ལ་སྔ་ཕྱིའི་ཆ་དང་བྲལ་བའི་དུས་རྡུལ་ཕྲ་རབ་འཕོ་བ་དང་མཉམ་པ་ནི་སྐད་ཅིག་ཡིན་ཏེ། རིག་བྱེད་བརྟག་པ་ལས། རྡུལ་ཕྲན་འདྲེས་པའི་དུས་ལ་ནི། །སྐད་ཅིག་མ་ནི་གཅིག་ཏུ་འདོད། །ཡི་གེ་བརྗོད་པའི་དུས་ལ་ནི། །དུ་མ་ཞིག་ནི་འདའ་བར་མཐོང་། །ཞེས་འབྱུང་བ་ཡིན་ནོ། །དེས་ན་སྐྱེས་པའི་རང་གི་དུས་གང་ཡིན་པ་དེ་ཉིད་ལ་དེ་སྐད་དུ་གསུངས་པ་ཡིན་གྱི་སྐྱེས་ནས་སྐད་ཅིག་གཅིག་གནས་པ་ནི་སྐད་ཅིག་ཏུ་གནས་པའི་དོན་དུ་མི་བཞེད་དོ། །དེའི་ཕྱིར་བྱས་ཡོད་སྐྱེད་པར་བྱེད་པའི་རྒྱུས་ནི་སྔོན་མེད་པའི་བྱས་ཡོད་དུས་གཉིས་པར་མི་སྡོད་པའི་རང་བཞིན་དུ་བསྐྱེད་པ་ཡིན་ལ་དེ་ཡང་མི་རྟག་པའི་དོན་དུ་སློབ་དཔོན་བཞེད་པ་ཡིན་ནོ། །དེས་ཀྱང་ལྟོས་མེད་ལ་ཁྱབ་པར་སློབ་དཔོན་ཆོས་མཆོག་གི་གཞུང་ལ་བརྟེན་ནས་ཁོ་བོས་བསྒྲུབས་ཏེ་སངས་རྒྱས་ཀྱི་བསྟན་པའི་མི་རྟག་པའི་དོན་གྱི་དེ་ཁོ་ན་ཉིད་གསལ་བར་བྱས་པ་ཡིན་ནོ། །གསུམ་པ་ལ་དོན་བཞི་ལས། དང་པོ་མཐུན་པའི་རྒྱུ་ཚོགས་ཀྱིས་མ་ངེས་པ་སྤང་བ་ནི། གལ་ཏེ་ཞེས་པ་སྟེ་འདི་སྐད་དུ་མྱུ་གུ་སྐྱེད་པའི་ཚོགས་པ་དེ་དག་རྒྱུ་གཞན་ལ་ལྟོས་པ་མེད་ཀྱང་མྱུ་གུ་སྐྱེད་པར་མ་

༼༡༨༥༽

ངེས་པའི་ཕྱིར་ལྟོས་མེད་ངེས་པ་ལ་འཁྲུལ་ལོ་ཞེས་སྨྲ་བ་ཡིན་ནོ། །དེ་ལ་སློབ་དཔོན་གྱིས་ལྟོས་པ་མེད་པ་མ་ཡིན་ཏེ་ཚོགས་པའི་སྐབས་དེར་ཡང་རྒྱུ་འགྱུར་བ་སྟེ་ནུས་པ་འཕེལ་བ་ལ་ལྟོས་པའི་ཕྱིར་རོ་ཞེས་གསུངས་སོ། །དེ་དག་དེ་ལ་ལྟོས་པ་དེ་ལྟར་དངོས་པོ་འཇིག་པ་ནི་ཞེས་སྦྱར་ནས་ནུས་པ་ཐོགས་མེད་ལ་ལྟོས་མེད་ཞུགས་ཀྱང་ངེས་པའང་ཡོད་དོ་ཞེས་སྟོན་པ་ནི་ས་བོན་ལ་སོགས་པ་དེ་ལ་ཡང་ཞེས་པ་སྟེ་ཐ་མའི་དོན་ནི་འབྲས་བུ་སྐྱེད་པ་ལ་ཞེས་པས་འཆད་པ་ཡིན་ནོ། །དེ་ལ་རྒྱུ་དངོས་ནི་ནུས་པ་ཐ་མ་ཡིན་ལ་དེ་མ་ཡིན་པ་རྣམས་ནི་རྒྱུའི་རྒྱུ་ལ་རྒྱུར་བཏགས་པ་ཡིན་ནོ། །འདིའང་ཤིང་རྟ་ཆེན་པོ་ཐམས་ཅད་ཀྱི་བཞེད་པ་ཡིན་ཏེ་སྟོང་ཉིད་བདུན་ཅུ་པ་ལས། འབྲས་ཡོད་འབྲས་དང་ལྡན་པ་རྒྱུ། །དེ་མེད་ན་ནི་རྒྱུ་མིན་མཚུངས། །ཞེས་འབྱུང་བ་བཞིན་ནོ། །གལ་ཏེ་ཚོགས་པ་སྔ་མ་དེ་མྱུ་གུའི་རྒྱུ་མ་ཡིན་ན་མྱུ་གུ་དོན་དུ་གཉེར་བ་དག་དེ་ཇི་ལྟར་སྒྲུབ་ཅེ་ན་དེ་ནི་ནུས་པ་ཐ་མ་དེའི་དོན་དུ་ཡིན་ལ་ཐ་མ་དེར་ནི་ཞེས་སྦྱར་དེ་མང་དུ་བཤད་ཟིན་པ་ནི་མི་དམིགས་པར་རྒྱུ་ཐ་མ་ལས་འབྲས་བུ་རྗེས་སུ་དཔོག་པ་མ་ཡིན་ཞེས་བྱ་བ་དེའི་ནང་དུའོ། །གཉིས་པ་མི་མཐུན་པའི་རྒྱུ་ཚོགས་ཀྱིས་མ་ངེས་པ་སྤང་བ་ནི་གལ་ཏེ་ཞེས་པ་སྟེ་ནས་ཀྱི་ས་བོན་ནུས་པ་ཐ་མ་དེ་ས་ལུའི་ས་བོན་དང་ས་ཆུ་དྲོད་གསུམ་དང་ལྷན་ཅིག་ཏུ་གནས་པའི་ཚེ་ནས་ཀྱི་ས་བོན་དེ་ཉིད་ལས་ས་ལུའི་མྱུ་གུ་སྐྱེ་བར་འགྱུར་ཏེ་རྒྱུ་ཡོངས་སུ་འགྱུར་བ་དང་རྒྱུ་རྐྱེན་གཞན་གཉིས་ཀ་ལ་མི་ལྟོས་པའི་ཕྱིར་རོ་ཞེས་བྱ་བའི་དོན་ཏོ། །དེ་བཟློག་པའི་ཕྱིར་ཇི་ལྟར་ལྟོས་པ་མེད་པ་ཡིན་ཏེ་གང་གི་ཕྱིར་ནས་ཀྱི་ས་བོན་ལ་སོགས་པ་དེ་དག་ལ་ནི་ས་ལུའི་ས་བོན་གྱིས་ས་ལུའི་མྱུ་གུ་དེ་སྐྱེད་པར་བྱེད་པའི་ནུས་པའི་རང་གི་ངོ་བོ་ཞེས་གསུངས་ཏེ་རྐྱེན་གཞན་ལ་ལྟོས་པ་བས་ནི་རང་གི་ངོ་བོ་ལ་ལྟོས་པ་ཆེའོ་ཞེས་བྱ་བའི་དོན་ཏོ། །དེ་ནི་ཁྱེད་ལའང་མཚུངས་སོ་ཞེས་སྨྲས་པ་ནི་དེ་ལྟ་ན་ནི་འོ་ན་རྟགས་སུ་བཀོད་པའི་བྱས་པའམ་ཡོད་པ་ཞེས་པ་སྟེ་འཇིག་པའི་རང་གི་ངོ་བོ་སྐྱེད་པའི་རྒུ་ལ་ལྟོས་སོ་ཞེས་བྱ་བའི་དོན་ཏོ། །དེ་འགོག་པ་ནི་ས་ལུའི་ས་བོན་ལ་སོགས་པའི་རང་གི་ངོ་བོ་ས་ལུའི་མྱུ་གུ་སྐྱེད་ནུས་དེ་ཡང་རང་གི་རྒྱུ་ལས་སྐྱེས་པ་ཡིན་པའི་ཕྱིར་གང་ཞིག་ས་ལུ་དེའི་རྒྱུ་ཅན་མ་ཡིན་པའི་ནས་ཀྱི་ས་བོན་དེ་ནི་ས་ལུའི་མྱུ་གུ་དེ་སྐྱེད་པའི་རང་བཞིན་དུ་མི་འགྱུར་ཏེ་དེས་དེ་སྐྱེད་པར་ནུས་ལ་གཞན་མི་ནུས་པར་ནི་རང་རང་གི་རྒྱུས་བྱས་པ་ཡིན་ནོ། །རྒྱུའི་ནུས་པ་ངེས་པ་དེ་ཡང་མངོན་སུམ་དང་མི་དམིགས་པའི་རང་གི་ངོ་བོས་རྟོགས་ནས་དེ་སྐད་དུ་སྨྲ་བ་ཡིན་གྱི་འབྲས་བུ་གཏན་ཚིགས་སུ་བྱས་པ་ཁོ་ན་ལས་ནི་མ་ཡིན་ཏེ་ཁྱབ་པ་དྲན་པ་ལ་མི་ལྟོས་པའི་ཕྱིར་དང་རྒྱུ་འབྲས་སྒྲུབ་བྱེད་ནི་མངོན་སུམ་ཡིན་པའི་ཕྱིར་རོ། །གསུམ་པ་ངེས་པ་རྒྱུ་མེད་དགག་པ་ནི་སོ་སོར་ངེས་པ་དེ་རྒྱུས་བྱས་པ་མ་ཡིན་ནོ་ཞེ་ན་དོན་རྣམས་

༼༡༨༦༽

ཞེས་སྨྲོས་ཏེ་གློ་བུར་བ་ནི་རྒྱུ་མེད་དེ་རྒྱུ་ལ་ལྟོས་པ་མེད་པ་ནི་ཞེས་སྦྱར་ནས་རྫས་ངེས་པ་ནི་ས་ལུ་ལས་དེའི་མྱུ་གུ་སྐྱེ་བ་སྟེ་ལྟོས་པ་མེད་ན་ཐམས་ཅད་ཐམས་ཅད་ཀྱི་ཚེ་ཐམས་ཅད་དུ་འགྱུར་རོ་ཞེས་བྱ་བའི་དོན་ཏོ། །རང་བཞིན་ངེས་པ་རྒྱུས་བྱས་པ་དེ་བཞིན་དུ་འཇིག་མི་འཇིག་འདི་ལ་ཡང་རྒྱུ་གང་གིས་དངོས་པོ་འདི་དག་ལ་ཞེས་སྦྱོར་རོ། །འཇིག་རྟེན་འདིར་འགའ་ཞིག་འཇིག་ལ་འགའ་ཞིག་མི་འཇིག་པར་ངེས་པར་བྱེད་པ་རྒྱུའི་རང་བཞིན་ནི་འགའ་ཡང་མེད་དེ་མི་སྲིད་དོ་ཞེས་བྱ་བའི་དོན་ཏོ། །དེ་ཅིའི་ཕྱིར་ཞེ་ན་རྒྱུ་ལས་སྐྱེ་བ་ཅན་གྱི་ཕུང་པོ་ལྔ་པོ་ཐམས་ཅད་ནི་འཇིག་པར་མཐོང་བའི་ཕྱིར་རོ། །བཞི་པ་སྐྱེ་བ་ཅན་ཁོ་ན་འཇིག་པར་རྟོག་པ་དགག་པ་ནི་གལ་ཏེ་ཕུང་པོའི་རིགས་སྐྱེ་བ་ཅན་གྱི་ཞེས་བྱ་བ་ནི་སའི་དཀྱིལ་འཁོར་ལ་སོགས་པ་མི་སྐྱེ་བ་དེ་དག་ནི་བསྐལ་པའི་བར་དུ་གནས་སོ་ཞེས་སྨྲ་བ་ཡིན་ནོ། །དེ་ལ་སྐྱེ་བ་འཇིག་པའི་རྒྱུ་མ་ཡིན་ནོ་ཞེས་སྟོན་པ་ནི་འེའི་ཞེས་པ་ཡིན་ལ་གཟུགས་ལ་སོགས་པ་མ་སྐྱེས་ན་རྒྱུ་མེད་པས་ཡུལ་དང་དུས་དང་རང་བཞིན་ངེས་པ་མི་འཐད་དོ་ཞེས་སྟོན་པ་ནི་རྒྱུ་མེད་པ་ལ་ཞེས་པ་ཡིན་ནོ། །མེད་པ་དེའི་ཕྱིར་འཇིག་པའི་དངོས་པོ་འདི་ལ་རྒྱུའི་རང་བཞིན་གྱི་རྣམ་པར་དབྱེ་བ་འགའ་ཡང་མེད་ལ་རྒྱུ་ལ་མེད་པའི་ཕྱིར་འབྲས་བུ་ལ་ཡང་འཇིག་པ་དང་མི་འཇིག་པའི་དབྱེ་བ་མེད་པར་འགྱུར་ཏེ་དེས་ན་མི་མཚུངས་སོ། །དགོངས་པ་ནི་འདི་ཡིན་ཏེ་མྱུ་གུ་ལ་ནི་རྒྱུ་ཐ་དད་ཡོད་པས་གང་གི་རྒྱུ་མེད་པ་དེ་ལས་དེའི་མྱུ་གུ་མི་སྐྱེ་བ་ཡིན་ལ་དངོས་པོ་ལ་ནི་འཇིག་པ་དང་མི་འཇིག་པའི་རྒྱུ་ཐ་དད་མེད་པའི་ཕྱིར་དེ་ལྟ་ན་ནི་འོ་ན་ཞེས་བྱ་བའི་རྩོད་པ་དེ་མི་མཚུངས་པ་ཡིན་ནོ་ཞེས་སྟོན་པ་ཡིན་ནོ། །གནོད་པ་ཅན་གྱིས་སྒྲུབ་པ་ལ་དོན་བཞི་ལས། དང་པོ་དངོས་པོ་ལ་དོན་བྱེད་པས་ཁྱབ་པ་སྒྲུབ་པ་ནི་གལ་ཏེ་རྒྱུ་རྐྱེན་ཚོགས་པ་ལས་ཞེས་པ་སྟེ་ངེས་པ་མེད་པ་ནི་ངེས་པར་མི་ནུས་པའོ། །དེ་དག་ནི་ཞེས་པ་ནི་གཏན་ཚིགས་ཏེ་མ་མཐོང་བ་རྣམས་ལ་ཐེ་ཚོམ་ཟ་བའི་ཕྱིར་རོ་ཞེས་བྱ་བའི་དོན་ཏོ། །གཟུགས་སྐྱེད་པའི་རྒྱུ་ལ་ནི་ཐོགས་བཅས་སྐྱེད་པའི་ནུས་པ་ཡོད་ལ། སེམས་སྐྱེད་པའི་རྒྱུ་ལ་ནི་ཐོགས་མེད་སྐྱེད་པའི་ནུས་པ་ཡོད་པ་དེ་བཞིན་དུ་རྒྱུ་འགའ་ཞིག་ནི་འཇིག་པ་སྐྱེད་ལ་འགའ་ཞིག་ནི་མི་འཇིག་པ་སྐྱེད་དོ་ཞེས་སྨྲས་པ་ནི་འདི་ལྟར་ཞེས་པ་ཡིན་ནོ། །དེས་ན་དངོས་པོ་ལ་རྟག་པ་བསྐྱེད་པའི་རྒྱུ་འགོག་པའི་གཏན་ཚིགས་མེད་པའི་ཕྱིར་མི་རྟག་པས་ཁྱབ་པ་མི་འགྲུབ་བོ་ཞེ་ན་མི་འགྲུབ་པ་མ་ཡིན་ཏེ་དངོས་པོའི་ཞེས་གསུངས་ཏེ་དོན་ནི་འབྲས་བུ་སྟེ་བྱེད་པ་སྐྱེད་པའོ། །དེ་ཅིའི་ཕྱིར་ཞེ་ན་ནུས་པར་ཞེས་གསུངས་ཏེ་ཉེ་བར་བརྗོད་པ་མེད་པ་ནི་དངོས་མེད་དེ་དེ་གཉིས་ནི་མཚན་ཉིད་དངོས་འགལ་དུ་གནས་པའི་ཕྱིར་རོ་ཞེས་བྱ་བའི་དོན་ཏོ། །གཉིས་པ་དེ་ལ་རྩོད་པ་སྤང་བ་ལ། རྩོད་པ་དང་པོ་ནི་འོ་ན་ནི་ཞེས་པ་སྟེ་དགྲ་བཅོམ་

༼༡༨༧༽

པ་འདའ་ཀ་མའི་སེམས་ཀྱི་སྐད་ཅིག་ཐ་མའོ། །དེ་ལྟར་ཐལ་བ་མ་ཡིན་ཏེ་སེམས་ཅན་ཏེ་སེམས་སུ་བགྲང་བའི་སྐད་ཅིག་གཞན་སེམས་ཕྱི་མ་ཉེ་བར་ལེན་པའི་རྒྱུར་མེད་པའི་ཕྱིར་མཐའི་མཚན་ཉིད་ཅན་ཡིན་ལ་དེས་འགའ་ཞིག་གི་རྐྱེན་བྱེད་པའི་ཕྱིར་དངོས་པོ་ཉིད་དོ། །དེ་ཁམས་གསུམ་སུ་འབྲས་བུ་གང་གི་རྐྱེན་བྱེད་པ་དེ་སྟོན་པ་ནི་ཐ་མ་དེ་ཡང་ཞེས་པ་སྟེ་གཟུགས་མེད་པའི་དགྲ་བཅོམ་གྱིས་ནི་ཐ་མ་ན་ཡང་ཤེས་བྱ་ལ་ཁྱབ་པར་བྱེད་པའི་ཡེ་ཤེས་སྐྱེད་པར་ནུས་ཏེ། མི་ནུས་ན་ནི་སྐྱེད་བྱེད་མ་ཡིན་པ་ཡུལ་མ་ཡིན་པས་དེས་ཤེས་བྱ་ལ་མ་ཁྱབ་པར་ཐལ་བའི་ཕྱིར་རོ། །ཁམས་གཞན་འོག་མ་གཉིས་སུ་ནི་རང་གི་ལུས་ཀྱི་བྱ་བ་དང་། གཞན་གྱི་སེམས་ཤེས་པའི་རྐྱེན་བྱེད་དོ། །རྩོད་པ་གཉིས་པ་ནི་གལ་ཏེ་གཟུགས་མེད་ཀྱི་སེམས་རྒྱུད་དེ་ལ་བཅོམ་ལྡན་འདས་བསྒྲིམ་པ་སྟེ་གཟིགས་པར་བཞེད་པ་མེད་ན་དེས་དེ་སྐྱེད་པར་མི་ནུས་པར་འགྱུར་ཏེ་ཡིན་ལ་བྱེད་པ་མ་ཚང་བའི་ཕྱིར་རོ་ཞེ་ན། དེ་མེད་པ་མ་ཡིན་ཏེ་ཞེས་སྨྲོས་སོ། །ཅི་ལྟར་མི་སྲིད་ཅེ་ན་བསྒྲིམ་པ་མེད་ན་ནི་མང་པོ་མི་ཤེས་ལ་ཆོས་ཏེ་ཤེས་བྱ་གཅིག་མ་ཤེས་ན་ཡང་གཞན་གྱི་དོན་ལ་འཇུག་པ་ན་སེམས་ཅན་རྣམས་ཀྱི་བླང་དོར་མི་ཤེས་པར་འགྱུར་བའི་ཕྱིར་རོ། །དེ་ཅིའི་ཕྱིར་ཞེ་ན་དུས་ཐམས་ཅད་དུ་བླང་དོར་ལ་ཐེ་ཚོམ་སྐྱེ་བའི་ཕྱིར་རོ། །དེ་འདྲ་བའི་ཆོས་ཐམས་ཅད་ནི་བླང་དོར་གྱི་ཡུལ་མ་ཡིན་ནོ་ཞེ་ན་བླང་དོར་ལ་འགའ་ཞིག་ཏུ་ཇི་ཞིག་ལྟར་དངོས་སམ་བརྒྱུད་པས་ཐམས་ཅད་ཉེ་བར་མཁོ་བའི་ཕྱིར་ཏེ་མ་ཤེས་པའི་དངོས་པོ་གཅིག་པོ་དེ་ནི་དངོས་སམ་བརྒྱུད་པས་སེམས་ཅན་འགའ་ཞིག་ལ་ཕན་པའམ་འགའ་ཞིག་ལ་གནོད་པ་བྱེད་པའི་ཕྱིར་རོ། །དེའི་ཕྱིར་དེ་མ་ཤེས་ན་སེམས་ཅན་དེའི་གཞན་དོན་བྱེད་པའི་ཡན་ལག་མ་ཚང་བས་ན་ཐམས་ཅད་མཁྱེན་པ་ལ་གཞན་དོན་སྒྲུབ་པར་བྱེད་པའི་ཡན་ལག་མ་ཚང་བ་མེད་པ་སྟེ་ཚང་བ་དེ་མི་འཐད་པའི་ཕྱིར་དེ་བཞིན་གཤེགས་པ་ནི་ཐམས་ཅད་ལ་ཐམས་ཅད་ཀྱི་ཚེ་བསྒྲིམ་པ་དང་བཅས་ཏེ་གཟིགས་པ་ཡིན་ཏེ། མདོ་སྡེ་རྒྱན་ལས་འཇིག་རྟེན་ཀུན་ལ་ཉིན་མཚན་དུ། །ལན་དྲུག་ཏུ་ནི་སོ་སོར་གཟིགས། །ཐུགས་རྗེ་ཆེན་པོ་དང་ལྡན་པ། །ཕན་དགོངས་ཁྱོད་ལ་ཕྱག་འཚལ་ལོ། །ཞེས་འབྱུང་བ་བཞིན་ནོ། །ཅི་སྟེ་བསྒྲིམ་པ་མེད་ཀྱང་དེ་དངོས་མེད་དུ་མི་འགྱུར་རོ་ཞེས་སྟོན་པ་ནི་ཐ་མ་ཞེས་པ་སྟེ་བསྒྲིམ་པའི་དུས་སུ་བྱུང་བའི་ཐ་མ་འགའ་ཞིག་ནི་འབྲས་བུ་བྱེད་པའི་ཕྱིར་རོ། །མི་བྱེད་ཀྱང་ཞེས་བྱ་བ་ནི་མ་བྲལ་ན་ནུས་པས་ཀྱང་དངོས་པོའི་མཚན་ཉིད་ཚང་བ་གཅིག་པུ་ནི་སྐྱེད་བྱེད་དུ་ཁས་མི་ལེན་ནོ་ཞེས་སྟོན་པ་ཡིན་ཏེ། སྤྱོད་པ་ལ་འཇུག་པ་ལས། རྐྱེན་གཅིག་གིས་ནི་ཀུན་ནུས་པ། །གང་ན་ཡང་ནི་ཡོད་མ་ཡིན། །ཞེས་འབྱུང་བ་བཞིན་ནོ། །གསུམ་པ་ཁྱབ་བྱེད་དེ་རྟག་པ་ལ་དགག་པ་ནི། གལ་ཏེ་རྟག་པ་ཡང་ཐ་མ་བཞིན་དུ་རྐྱེན་ལ་ལྟོས་

༼༡༨༨༽

ནས་འབྲས་བུ་བྱེད་དོ་ཞེ་ན་དེ་ལྟ་མ་ཡིན་ཏེ་ལྟོས་པའང་འབའ་ཞིག་པའི་རྣམ་པ་ཐམས་ཅད་དུ་ཞེས་གསུངས་ཏེ་རྒྱས་པར་བཤད་པ་ནི་སྐད་ཅིག་མ་ཞེས་པ་ཡིན་ནོ། །འདི་ཉིད་བསྒྲུབ་པའི་ཕྱིར་རིམ་གྱིས་ནི་ཞེས་གསུངས་ཏེ་དུས་ཅུང་ཞིག་བསྡད་ནས་འབྲས་བུ་སྐྱེད་པ་ནི་རིམ་གྱིས་བྱེད་པ་ཡིན་པ་ན་དེ་ནི་སྡོད་པ་མི་རིགས་ཏེ་རྐྱེན་གཞན་ལ་ལྟོས་པ་མེད་པར་ཞེས་པ་ནི་གཏན་ཚིགས་སོ། །རང་ཡོད་པ་ཙམ་གྱིས་ནི་མི་འགྱུར་རོ་སྙམ་ན་སྔར་ཞེས་གསུངས་སོ། །བྱེད་པ་པོ་ཡིན་ཀྱང་རྐྱེན་ལ་ལྟོས་ནས་ཕྱིས་རིམ་གྱིས་འབྲས་བུ་བྱེད་དོ་ཞེ་ན་འདི་ལ་རིག་བྱེད་སུན་འབྱིན་པའི་ཚེ་རྟག་པ་ལྟོས་པར་མི་འཐད་པར་བཤད་ཟིན་ཏོ། །དུས་མི་སྡུད་པར་འབྲས་བུ་སྐྱེད་པ་ནི་ཅིག་ཅར་བྱེད་པ་ཡིན་ལ་དེ་འགོག་པ་ན་ཅིག་ཅར་ཞེས་པ་སྟེ་རྟག་པའི་དངོས་པོ་དེའི་རང་གི་ངོ་བོ་ནི་ཕྱིས་ཀྱང་སྔར་བྱས་པ་དེ་མི་བྱེད་པར་མི་འཐད་དེ་སྔར་བྱས་པ་དེ་ཉིད་ཕྱིས་ཀྱང་བྱེད་པ་དང་། ཕྱིས་བྱས་པ་དེ་ཉིད་སྔར་ཀྱང་བྱེད་པར་འགྱུར་ཏེ་བྱེད་པ་པོའི་ནུས་པ་གཅིག་ཡིན་པའི་ཕྱིར་རོ། །རིམ་དང་ཅིག་ཅར་གཉིས་ཀ་མི་འཐད་པ་དེས་ན་ཞེས་སྦྱར་ཏེ་ལྡོག་པ་ནི་མེད་པའོ། །བཞི་པ་དེ་དག་གིས་གྲུབ་པས་དོན་བསྡུ་བ་ནི། དོན་བྱེད་ནུས་པ་གང་ཡིན་པ་དེ་ནི་དངོས་པོའི་དེ་ཉིད་དཔྱོད་པའམ་ཡང་ན་འགྲོ་བ་འདིར་དོན་དམ་པ་མ་བཅོས་པའི་རང་བཞིན་དུ་ཡོད་པ་ཡིན་ནོ། །དོན་བྱེད་ནུས་པ་ནི་ཡོད་པ་ཡིན་པ་དེས་སྐད་ཅིག་མ་ཡིན་པ་ནི་མེད་པ་ཡིན་ཏེ་དེ་ལ་ཞེས་པ་ནི་གཏན་ཚིགས་སོ། །དེ་ལྟར་རྟག་པ་ལ་ཁེགས་པ་ན་མི་རྟག་པར་འགྱུར་བས་ན་འཇིག་པ་རྒྱུ་མེད་པས་ནི་ལམ་སྦྱངས་ནས་གནོད་པ་ཅན་གྱིས་ནི་ཁྱབ་པ་སྒྲུབ་པ་ཡིན་ཏེ་རྩོད་པའི་རིགས་པ་ལས་འདིར་ཁྱབ་པ་སྒྲུབ་པར་བྱེད་པ་ནི་བསྒྲུབ་པར་བྱ་བ་བཟློག་པ་ལ་གནོད་པ་ཅན་གྱི་ཚད་མ་ཉེ་བར་བསྟན་པ་སྟེ་ཞེས་གང་བཤད་པ་ཡིན་ནོ། །གསུམ་པ་ཕུང་པོ་ལ་སོགས་པ་ལ་ཅི་རིགས་པར་སྒྲུབ་པ་ལ་དོན་གསུམ་གྱི་དང་པོ་འདུས་བྱས་ངོས་གཟུང་བ་ནི་ཡང་ན་ཞེས་པ་སྟེ་སྐྱོན་ནི་ངེས་པ་མེད་པ་ཡིན་ཏེ་ཞེས་བྱ་བ་དེ་མེད་པའོ། །ཕུང་པོ་ལ་སོགས་པ་དེའི་རང་བཞིན་ཚད་མས་གྲུབ་པ་མ་ཡིན་པ་ལ་ནི་འཇལ་བྱེད་ཀྱི་ཚད་མ་མེད་པས་ཞེས་བྱ་བའི་དོན་ནི་ཚད་མས་མ་གྲུབ་པ་ལ་ནི་མི་རྟག་པ་རྗེས་སུ་འགྲོ་བར་སྒྲུབ་པར་མི་འདོད་ལ་ཁྱབ་པ་བསྟན་པ་དེ་དག་ནི་མི་རྟག་པའི་རང་བཞིན་དུ་གྲུབ་པའི་ཕྱིར་སྔར་བཀོད་པའི་སྐྱོན་མེད་པ་ཡིན་ནོ། །འོ་ན་ནི་དོན་ཐམས་ཅད་བསྡུས་པའི་ཁྱབ་པ་བསྟན་པ་དང་འགལ་ལོ་ཞེ་ན་ཁོ་བོ་ཅག་གི་ཞེས་གསུངས་ཏོ་དེས་ན་འགལ་བ་མེད་དོ། །གཉིས་པ་དེ་མི་རྟག་པར་སྒྲུབ་པ་ལ་དང་པོ་གཟུགས་ཀྱི་ཕུང་པོ་མི་རྟག་པར་སྒྲུབ་པ་ནི་མཛོད་ལས། གཟུགས་ནི་དབང་པོ་ལྔ་དང་དོན། །ལྔ་དང་རྣམ་རིག་བྱེད་མིན་ཉིད། །ཅེས་འབྱུང་

༼༡༨༩༽

བའི་དབང་པོ་ལྔ་ནི་འཕོ་བ་སྟེ་མི་རྟག་པ་ཡིན་ཏེ་ཞེས་བྱ་བ་ལ་ཇི་ལྟར་རྣམ་ཤེས་ལྡོག་པ་ལས་དབང་པོ་ཡོད་པར་དཔོག་པ་དེ་བཞིན་དུ་རྣམ་ཤེས་ཆད་པ་ལས་རྒྱུ་ཡང་ཆད་པ་དང་གསལ་མི་གསལ་དུ་འགྱུར་བ་ལས་རྒྱུ་ཡང་འགྱུར་བར་དཔོག་སྟེ་རྣམ་འགྲེལ་ལས། ཉེར་ལེན་འགྱུར་བ་མེད་པར་ནི། །ཉེར་ལེན་ཅན་དག་འགྱུར་བར་ནི། །བྱེད་པར་མི་ནུས་དཔེར་འཇིམ་པ། །འགྱུར་བ་མེད་པར་བུམ་སོགས་བཞིན། །ཞེས་འབྱུང་བ་བཞིན་ནོ། །དེ་ཉིད་སྨྲས་པ་ནི་རྒྱུ་དེ་དག་གི་རང་བཞིན་ཆད་པ་དང་འགྱུར་བ་མེད་པ་དེ་ཉིད་ཡིན་ན་ནི་འབྲས་བུ་ལའང་དེ་མི་འཐད་པའི་ཕྱིར་དང་དབང་པོ་རྟག་ནི་རྐྱེན་ལ་ལྟོས་ནས་འབྲས་བུ་དེ་ལྟར་དུ་བྱེད་པར་ཡང་འགལ་བའི་ཕྱིར་རོ། །འབྲས་བུ་རྣམ་ཤེས་མི་རྟག་པའི་གཏན་ཚིགས་ཀྱིས་ནི་ཡུལ་ཀྱང་མི་རྟག་པར་བརྟག་པར་ནུས་མོད་ཀྱི་འོན་ཀྱང་མངོན་སུམ་གྱིས་ཤེས་པར་ནུས་སོ་བཤད་པ་ནི་དེ་བཞིན་དུ་ཡུལ་ཀྱང་མི་རྟག་པ་ཡིན་ཏེ་སྐྱེ་བ་དང་འགག་པ་ནི་གཏན་ཚིགས་ཏེ་འགག་པ་ནི་དེ་འགགས་པའི་ས་ཕྱོགས་ལ་སོགས་པ་དམིགས་པས་རིག་པ་ཡིན་ནོ། །གཉིས་པ་ཚོར་བའི་ཕུང་པོ་མི་རྟག་པར་སྒྲུབ་པ་ནི། བདེ་བ་དང་སྡུག་བསྔལ་ཞེས་པ་ཡིན་ལ། གསུམ་པ་འདུ་ཤེས་ནི་མཚན་མ་སྟེ་སྤུ་རིས་ཉེ་བར་རྟོག་པ་སྟེ་དོན་རྣམས་ཀྱི་རིགས་གཅིག་པ་དང་ཐ་དད་པའི་རྒྱུ་མཚན་འབྱེད་པ་ཡིན་ནོ། །བཞི་པ་འདུ་བྱེད་ནི་འདོད་ཆགས་ལ་སོགས་པའི་སེམས་བྱུང་བཞི་བཅུ་རྩ་དགུ་ཡིན་ནོ། །དེ་ལ་སེམས་བྱུང་ལྔ་བཅུ་རྩ་གཅིག་ལས་ཚོར་བ་དང་འདུ་ཤེས་གཉིས་ཕུང་པོ་ལོགས་གཅིག་ཏུ་བྱེད་པའི་རྒྱུ་མཚན་ནི་དེ་གཉིས་ཁྱིམ་པ་དང་རབ་ཏུ་བྱུང་བའི་རྩོད་པའི་རྩ་བ་ཡིན་པའི་ཕྱིར་དང་། ཚོར་བ་ལ་ཞེན་ཅིང་འདུ་ཤེས་ཕྱིན་ཅི་ལོག་ཏུ་གྱུར་པ་རྣམས་འཁོར་བས་སྲིད་པའི་རྒྱུ་བྱེད་པའི་ཕྱིར་དང་། །སེམས་བྱུང་གཞན་རྣམས་པས་རགས་པའི་རིམ་པ་ཡོད་པའི་ཕྱིར་ཏེ་མཛོད་ལས། རྩོད་པའི་རྩ་བར་གྱུར་པ་དང་། །འཁོར་བའི་རྒྱུ་ཕྱིར་རིམ་རྒྱུའི་ཕྱིར། །སེམས་བྱུང་རྣམས་ལས་ཚོར་བ་དང་། །འདུ་ཤེས་ལོགས་ཤིག་ཕུང་པོར་གཞག །ཅེས་འབྱུང་བ་ཡིན་ནོ། །ལྔ་པ་རྣམ་པར་ཤེས་པ་ནི་ཡུལ་གཟུགས་ལ་སོགས་པ་ལ་ཉེ་བར་དམིགས་པ་སྟེ་འཛིན་པ་ཡིན་ནོ། །དེ་དག་ལ་ཡུལ་ཙམ་འཛིན་པའི་ཆ་ནས་རྣམ་ཤེས་དང་དེ་མྱོང་བར་སྐྱེས་པའི་ཆ་ནས་ཚོར་བ་དང་། དེས་མཚན་མ་འཇིག་པའི་ཆ་ནས་འདུ་ཤེས་དང་མངོན་པར་ཞེན་པ་དང་ཆོས་རབ་ཏུ་རྣམ་པར་འབྱེད་པ་དང་དགེ་བ་ལ་སྤྲོ་བ་ལ་སོགས་པའི་ཆ་ནས་ནི་འདུ་བྱེད་ཡིན་ལ་དེ་དག་སྐྱེ་བ་དང་འགག་པར་ནི་རང་རིག་པའི་མངོན་སུམ་གྱིས་གྲུབ་པ་ཡིན་ནོ། །དོན་དེ་དག་མཛོད་ལས། ཚོར་བ་མྱོང་བ་འདུ་ཤེས་ནི། །མཚན་མ་འཛིན་པའི་བདག་ཉིད་དོ། །འདུ་བྱེད་ཕུང་པོ་བཞི་ལས་གཞན། །རྣམ་ཤེས་སོ་སོར་རྣམ་རིག་པ། །ཞེས་འབྱུང་བ་ཡིན་ནོ། །མི་རྟག་པ་དེ་ལྟ་བུའི་རང་བཞིན་ཅན་གྱི་ཕུང་

༼༡༩༠༽

པོ་ལྔ་པོ་མཐོང་བ་དེ་དག་ནི་རང་གི་རྒྱུའི་རང་བཞིན་མི་རྟག་པ་དེ་ལྟ་བུའི་ངོ་བོར་སྒྲུབ་པར་བྱེད་པར་རྟོགས་པ་ཡིན་ལ། དེས་ནི་རྣམ་པ་དེ་ལྟ་བུའི་སྐྱེ་བ་ཅན་གཞན་མ་མཐོང་བ་དག་ཀྱང་རང་གི་ངོ་བོ་འཇོག་པ་དེ་ལ་རང་གི་རྒྱུས་སྦྱོར་བར་བྱེད་པར་རྟོགས་པ་ཡིན་ཏེ་དེའི་ཕྱིར་མཐོང་བ་དང་མ་མཐོང་བའི་བྱས་པ་ཐམས་ཅད་ལ་མི་རྟག་པས་ཁྱབ་པ་གྲུབ་བོ། །གསུམ་པ་དེ་གཞན་ལ་བསྒྲེ་བ་ནི་ཕུང་པོ་རྣམས་མི་རྟག་པ་ཉིད་དུ་བསྒྲུབས་པ་འདིས་ནི་ཁམས་དང་སྐྱེ་མཆེད་ཀྱང་མི་རྟག་པར་བཤད་པ་ཡིན་ཏེ་འདི་ལྟར་དབང་པོ་ལྔ་དང་དོན་ལྔ་ནི་སྐྱེ་མཆེད་དང་ཁམས་བཅུ་ཡིན་ཏེ་དབང་དོན་དེ་དག་ཁོ་ན་ལ། སྐྱེ་མཆེད་དང་ནི་ཁམས་བཅུར་གཞག་ཅེས་འབྱུང་བ་ཡིན་ནོ། །རྣམ་པར་ཤེས་པའི་ཕུང་པོ་ནི་ཡིད་ཀྱི་སྐྱེ་མཆེད་དང་སེམས་ཀྱི་ཁམས་བདུན་ཡིན་ཏེ་ཡིད་ཀྱི་སྐྱེ་མཆེད་ཀྱང་དེ་ཡིན། ཁམས་བདུན་དག་ཏུའང་འདོད་པ་སྟེ། རྣམ་པར་ཤེས་པ་དྲུག་དང་ཡིད་ཅེས་འབྱུང་བ་ཡིན་ནོ། །དེ་ལ་ཡིད་ཀྱི་རྣམ་པར་ཤེས་པའི་ཁམས་ནི་ཡིད་ད་ལྟར་བ་ཡིན་ལ། ཡིད་ཀྱི་ཁམས་ནི་སེམས་ཀྱི་ཁམས་དྲུག་པོ་དེ་ལྟར་བསྐྱེད་པའི་རྒྱུ་བདས་མ་ཐག་པའི་སེམས་རྣམས་ཡིན་ལ་དེའང་ད་ལྟར་བའི་རྟེན་དུ་སྒྲུབ་པའི་ཕྱིར་ཁམས་ལོགས་ཤིག་ཏུ་བྱས་པ་ཡིན་ཏེ། དྲུག་པོ་འདས་མ་ཐག་པ་ཡི། །རྣམ་ཤེས་གང་ཡིན་དེ་ཡིད་དོ། །དྲུག་པའི་རྟེན་ནི་རབ་སྒྲུབ་ཕྱིར། །ཁམས་ནི་བཅོ་བརྒྱད་དག་ཏུ་འདོད། །ཅེས་གསུངས་པ་ཡིན་ནོ། །གལ་ཏེ་ཆོས་ཀྱི་སྐྱེ་མཆེད་དང་ཁམས་ནི། དེ་གསུམ་རྣམ་རིག་བྱེད་མིན་དང་། །འདུས་མ་བྱས་རྣམས་བཅས་པ་ནི། །ཆོས་ཀྱི་སྐྱེ་མཆེད་ཁམས་ཞེས་བྱ། །ཞེས་འབྱུང་བ་མ་ཡིན་ནམ་ཅིའི་ཕྱིར་འདུས་མ་བྱས་རྟག་པ་གསུམ་མི་རྟག་པར་འགྲུབ་ཅེ་ན། དེ་ནི་ཚོར་བ་དང་འདུ་ཤེས་དང་འདུ་བྱེད་དེ་ཕུང་པོ་གསུམ་གྱི་རང་བཞིན་ཡིན་པའི་ཕྱིར་ཆོས་ཀྱི་སྐྱེ་མཆེད་དང་ཁམས་ཀྱང་མི་རྟག་པར་འགལ་བ་མེད་དེ་བྱེ་བྲག་ཏུ་སྨྲ་བས་བརྟགས་པའི་རྣམ་པར་རིག་བྱེད་མ་ཡིན་པ་དང་ནམ་མཁའ་དང་སོ་སོར་བརྟགས་པ་དང་བརྟགས་མིན་གྱི་འགོག་པ་རྣམས་ནི་མདོ་སྡེ་པས་བཀག་པའི་ཕྱིར་ཁོ་བོ་ཅག་ཀྱང་ཁས་མི་ལེན་ནོ། །གསུམ་པོ་དེའི་བྱས་པ་མི་རྟག་པར་བསྒྲུབས་པ་འདིས་ནི་ཡོད་པའང་མི་རྟག་པར་བཤད་པ་ཡིན་ཏེ་དེ་དག་རྒྱུས་ཡོད་པར་བྱས་པའི་ཆ་ནས་ཡོད་པ་ཡིན་པའི་ཕྱིར་རོ། །བཞི་པ་ལྟོས་མེད་ལ་རྩོད་པ་སྤང་བ་ལ་དོན་གསུམ་གྱི་དང་པོ་ལྟོས་མེད་དོན་མེད་པར་ཐལ་བ་སྤང་བ་ནི་འོ་ན་ཞེས་པ་སྟེ་གཏན་ཚིགས་གཞན་ནི་དབང་པོ་རྣམས་གཏན་ཚིགས་དང་གཞན་རྣམས་ནི་མངོན་སུམ་གྱིས་གྲུབ་པ་ལ་བརྗོད་དོ། །དེ་འགོག་པ་ནི་དེ་འདྲ་བའི་གཏན་ཚིགས་དང་མངོན་སུམ་ལས་ནི་འགའ་ཞིག་མི་རྟག་པར་གྲུབ་ཀྱང་རྣམ་པ་དེ་ལྟ་བུ་མ་མཐོང་བ་དག་ཅེས་སྦྱར་རོ། །གལ་ཏེ་འཇིག་

༼༡༩༡༽

པ་ལ་རྒྱུ་གཞན་ཡོད་ན་མི་རྟག་པས་ཁྱབ་པ་མི་འགྲུབ་པའི་རྒྱུ་གང་ཡིན་ཞེ་ན་འཇིག་པ་ལ་ཞེན་སྨྲོས་ཏེ་གཟུགས་ལ་སོགས་པ་འགའ་ཞིག་ཐོ་བ་ལ་སོགས་པ་དང་ཉེ་བ་དེ་ལྟ་ཡིན་ཡང་གཞན་ལ་རྒྱུ་དེ་མ་ཚང་བ་དང་གེགས་སྲིད་པས་དེ་མི་འཇིག་པར་ཞེས་སྦྱར་རོ། །གཏན་ཚིགས་རྒྱུ་ལ་ལྟོས་པ་མེད་པ་ཉིད་འདིས་ནི་འཇིག་པར་མ་ངེས་པ་དེ་མེད་པའི་ངེས་པའི་རང་གི་ངོ་བོ་ཉིད་དུ་སྒྲུབ་པར་བྱེད་དོ། །དེ་གང་ལས་ཞེ་ན་འཇིག་པ་འདི་ཡུལ་འགའ་ཞིག་ལ་དུས་འགའ་ཞིག་གི་ཚེ་འབྱུང་བར་འགྱུར་བ་དང་ལྟོས་མེད་འགལ་བའི་ཕྱིར་རོ། །འགལ་བ་ཉིད་བཤད་པ་ནི་གཏན་ཚིགས་ལྟོས་པ་མེད་པ་དེ་ནི་དེ་དང་འགལ་བ་ཡིན་ནོ། །ཇི་ལྟར་འགལ་ཞེ་ན་གལ་ཏེ་དུས་རེས་འགའ་འམ་རྫས་འགའ་ཞིག་ལ་འཇིག་པ་འབྱུང་བར་འགྱུར་ན་ནི་འཇིག་པ་དུས་དང་རྫས་དེ་ལ་བལྟོས་པའི་ཕྱིར་ལྟོས་མེད་དུ་མི་འགྱུར་ཏེ་རེས་འགའ་བ་ལ་ནི་ལྟོས་བཅས་ཀྱིས་ཁྱབ་ཅིང་དེ་དང་ལྟོས་མེད་འགལ་བས་ལྟོས་བཅས་ཀྱི་ཁྱབ་བྱ་རེས་འགའ་བ་དང་ཡང་ལྟོས་མེད་འགལ་བའི་ཕྱིར་རོ། །དེ་ལ་ལྟོས་མེད་རེས་འགའ་འཇིག་པ་དང་འགལ་བས་ནི་དེ་ལས་སྐྱེས་ཙམ་ན་འཇིག་པས་ཁྱབ་པ་གྲུབ་ལ། འགའ་ཞིག་འཇིག་པ་དང་འགལ་བས་ནི་དེ་ལ་ཐམས་ཅད་འཇིག་པས་ཁྱབ་པ་གྲུབ་བོ་ཞེས་བཤད་པར་འགྱུར་རོ། །གཉིས་པ་འཇིག་པ་རྒྱུ་མེད་དུ་ཐལ་བ་སྤང་བ་ནི་འོ་ན་ནི་ཞེས་པ་སྟེ་དེ་ལྟར་དང་དེ་འདྲ་བ་ཉིད་ནི་མི་རྟག་པའོ། །འདི་སྐད་དུ་གང་ཞིག་ཕན་ཚུན་འཁྲུལ་བ་དེ་ནི་རྒྱུ་ཐ་དད་དུ་འགྱུར་བ་ཡིན་ན་འདི་གཉིས་ནི་ཕན་ཚུན་མི་འཁྲུལ་བས་རྒྱུ་ཐ་དད་མེད་དོ། །ཡང་འབྲས་བུ་ཐ་དད་པ་དེ་ནི་རྒྱུ་ཐ་དད་ཡིན་ན་ཡོད་པ་དང་མི་རྟག་པ་ནི་ཐ་མི་དད་པས་རྒྱུའང་ཐ་དད་མེད་དོ་ཞེས་སྟོན་པ་ཡིན་ནོ། །འོ་ན་ནི་ཡོད་པ་ལ་རྒྱུ་མེད་པས་དེའང་རྒྱུ་མེད་དུ་འགྱུར་རོ་ཞེས་སྨྲས་པ་ནི་གལ་ཏེ་ཞེས་པ་ཡིན་ནོ། །དེ་འགོག་པ་ན་གློ་བུར་བ་ནི་རྒྱུ་མེད་དོ་མྱུ་གུ་འདི་རྫས་འགའ་ཞིག་ལ་ཡུལ་འགའ་ཞིག་ཏུ་དུས་འགའ་ཞིག་གི་ཚེ་ལྡོག་པར་མི་འགྱུར་ནས་ཐམས་ཅད་ན་ཡོད་པར་འགྱུར་རོ། །དོན་ནི་རྒྱུ་ཡོད་པ་དེ་ནི་རྒྱུ་ཡོད་པ་དེར་ཡོད་པར་འགྱུར་ན་རྒྱུ་མེད་པ་ལ་ནི་ངེས་པར་བྱེད་པ་མེད་པས་ཐམས་ཅད་ལ་མི་ལྡོག་པར་འགྱུར་ཏེ་ནམ་མཁའ་བཞིན་ནོ་ཞེས་བྱ་བའི་ཐ་ཚིག་གོ །འདོད་པ་ལ་བསལ་བ་བརྗོད་པ་ནི་དུ་བ་ལ་སོགས་པའི་དངོས་པོ་གང་ཡུལ་དུས་རང་བཞིན་གསུམ་པོ་འགའ་ཞིག་ལ་རྟེན་པ་དང་འགའ་ཞིག་ལ་རྟེན་པ་མ་ཡིན་པར་གྲུབ་པ་ཡིན་ལ་རྟེན་པ་དེ་ནི་གསུམ་པོ་གང་ལ་ཅུང་ཟད་འབྲེལ་བ་དང་མི་རྟེན་པ་དེ་ལ་འབྲེལ་བ་མ་ཡིན་ཏེ་དེས་ན་ཡོད་པ་འདི་འབྲེལ་པ་མ་ཡིན་ན་ནི་གསུམ་ངེས་པ་དང་ལྡན་པར་མི་འགྱུར་རོ། །ལྡན་པ་ཡང་ཡིན་པ་དེའི་ཕྱིར་ཞེས་སྦྱར་རོ། །འོ་ན་ཡོད་པ་ལ་རྒྱུ་ཡོད་ན་འཇིག་པ་རྒྱུ་མེད་པར་ཇི་ལྟར་འགྱུར་ཞེ་ན། སྐྱེས་པ་སྟེ་གྲུབ་

༼༡༩༢༽

པ་རྣམས་འཇིག་པ་དེའི་ངོ་བོར་འགྱུར་བ་རང་གི་རྒྱུ་ལས་གཞན་ཞེས་སྦྱར་ཏེ་རྒྱུ་གཏན་མེད་པ་ཉིད་ནི་མ་ཡིན་ནོ་ཞེས་བྱ་བའི་དོན་ཏོ། །གསུམ་པ་དངོས་པོ་ཉིད་འཇིག་པ་ཡིན་ཡང་བློ་ཞན་པས་མི་ངེས་པར་བསྟན་པ་ནི་གཞན་ཡང་ཞེས་པ་སྟེ་ཉན་ཐོས་པ་ལྟར་འཇིག་པ་དངོས་མེད་དུ་ནི་མི་འདོད་དོ་ཞེས་བྱ་བའི་དོན་ཏོ། །མ་རིག་པའི་མཐུས་སྣང་བཞིན་པའི་ཆོས་ཐམས་ཅད་ཁོང་དུ་མི་ཆུད་པའི་བློ་ཞན་པ་རྣམས་ཀྱིས་མི་གནས་པ་འདིའི་རང་བཞིན་དེ་ནི་ཡོད་པའི་དུས་ལས་ཕྱིས་ངེས་པར་འགྱུར་གྱི་སྔར་མཐོང་དུས་ན་ནི་མ་ཡིན་ཏེ་ཞན་པས་མཐོང་ཡང་རྣམ་པ་གསལ་བ་མེད་པའི་ཕྱིར་རོ། །ཕྱིས་ཞིག་པའི་དུས་སུ་ངེས་པ་དེས་ན་ཕྱིས་ངེས་པ་དེའི་དབང་གིས་མི་རྟག་པར་འཇོག་སྟེ་དེ་གཉིས་གཅིག་ཡིན་ཡང་འཇིག་པ་ཕྱིས་བྱུང་བ་ལྟ་བུར་ཐ་སྙད་བྱེད་དེ་ཞིག་པའི་དངོས་མེད་ཉིད་འཇིག་པར་རློམ་པ་ཡིན་ནོ། །མཐོང་བའི་ཕྱིས་ངེས་པའི་དཔེ་སྟོན་པ་ནི་དུག་མི་ཤེས་པས་དེ་མཐོང་ཡང་འཆི་བའི་ནུས་པ་དང་ལྡན་པ་ཉིད་ནི་དེའི་ཚེ་ངེས་པར་མི་ནུས་ཀྱི་ཕྱིས་ལུས་ལ་ནད་ཀྱི་རྣམ་པར་འགྱུར་བ་མཐོང་བས་ཞེས་པ་སྟེ་འདི་མཐོང་དུས་སུ་མི་ངེས་པ་སྲིད་པའི་དཔེ་ཡིན་གྱི་དུག་གི་ནུས་པ་ཕྱིས་འབྱུང་དུ་འཇོག་པ་ནི་མ་ཡིན་ཏེ་ནུས་པ་དང་ནུས་པ་ཅན་ཐ་མི་དད་པའི་ཕྱིར་རོ། །འཇིག་པ་ཡོད་པའི་རྒྱུ་ཁོ་ན་ལས་བྱུང་བ་དེ་བས་ན་ཡོད་པའི་རྒྱུ་མ་གཏོགས་པ་ཞེས་ཚིག་རྣམ་པར་སྦྱར་རོ། །ལྔ་པ་ལྟོས་མེད་ཀྱི་སྒྲུབ་ཚུལ་གཞན་བཤད་པ་ལ་དོན་བཞིའི་དང་པོ། འཇིག་རྒྱུས་དངོས་པོ་མི་བྱེད་པ་ནི་ཡང་ཇི་ལྟར་ན་ཞེས་པ་སྟེ་རང་གི་རྒྱུ་ཙམ་ལས་བྱུང་བར་གང་གིས་ཤེས་ཞེས་བྱ་བའི་དོན་ཏོ། །དེ་ལ་འཇིག་པ་དེའི་རྒྱུར་འདོད་པ་ཐོ་བ་ལ་སོགས་པ་དེ་ལ་འཇིག་པ་སྐྱེད་པའི་ནུས་པ་མེད་པའི་ཕྱིར་ཡང་དེ་རྒྱུ་མ་ཡིན་ནོ་ཞེས་སྨྲོས་སོ། །དེ་ཉིད་བཤད་པ་ནི་ཇི་ལྟར་ནུས་པ་མེད་ཅེ་ན་ཞེས་བྱ་བས་སྟོན་པར་བྱེད་དེ་འདི་ལ་ཕ་རོལ་གྱིས་བུམ་པ་དང་ཐོ་བ་ལྡོག་བྱ་ལྡོག་བྱེད་དུ་མངོན་སུམ་དང་མི་དམིགས་པས་གྲུབ་བོ་ཞེས་སྨྲས་པ་ན། མངོན་སུམ་དང་མི་དམིགས་པས་གྱོ་མོར་སྐྱེས་པའམ། དངོས་པོ་འཇིག་པའི་ངང་ཅན་ནམ། དངོས་པོ་ལྡོག་པ་ཙམ་དུ་ཐོ་བ་ལ་སོགས་པས་བྱས་པར་གྲུབ་གྲང་ན། དེ་ལ་དང་པོ་ནི་བྱས་པར་གྲུབ་ཀྱང་དེས་བུམ་པའི་འཇིག་པ་བྱས་པ་མ་ཡིན་ཏེ་བུམ་པ་དང་གྱོ་མོ་ཐ་དད་པའི་ཕྱིར་དུ་བའི་སྐྱེ་བ་མེའི་འཇིག་པ་མ་ཡིན་པ་བཞིན་ནོ། །གཉིས་པ་ལྟར་ན་ཡང་དངོས་པོ་དེ་དང་ཐ་མི་དད་དམ་ཐ་དད་གཞན་བྱེད། དང་པོ་ནི་དངོས་པོ་རང་གི་རྒྱུ་ལས་གྲུབ་ཟིན་པས་དེ་རྒྱུ་གཞན་གྱིས་བྱེད་པ་མ་ཡིན་ནོ། །གཞན་བྱེད་ན་ཡང་དེ་ལ་འཇིག་པའམ་གཞན་ཡང་རུང་སྟེ་ཅུང་ཟད་བྱས་པ་མེད་དེ་དེས་ན་ཞེས་སྦྱར་རོ། །གཏན་ཚིགས་དེས་ན་འཇིག་རྒྱུ་འདི་དེ་དང་དེ་མ་ཡིན་པ་གཞན་ཞེས་སྦྱར་ཏེ་ཅུང་ཟད་མི་བྱེད་པ་ཡང་ལྟོས་པ་ཡིན་ན་ནི་

༼༡༩༣༽

ཐུག་པ་མེད་པར་འགྱུར་བའི་ཕྱིར་རོ་ཞེས་དགོངས་པ་ཡིན་ནོ། །དེ་ལྟར་ནུས་པ་མེད་པ་བསྟན་ནས་ད་ནི་རྩ་བའི་ཡང་གི་སྒྲས་ནི་འཇིག་རྒྱུས་དངོས་པོ་མེད་པ་བྱེད་ན་འཇིག་རྒྱུ་ལ་བྱ་བ་སྟེ་བྱེད་པ་རྒྱུ་བཀག་པར་འགྱུར་བའི་ཡང་ཕྱིར་རོ་ཞེས་བྱ་བ་དེ་བཤད་པའི་ཕྱིར། གཉིས་པ་འཇིག་རྒྱུས་དངོས་མེད་མི་བྱེད་པ་ནི་ཇི་ལྟར་བྱ་བ་འགོག་ཅེ་ན་ཞེས་པ་ལ་འདི་ལྟར་ཞེས་གསུངས་ཏེ་བུམ་པ་ལོག་པའི་དངོས་མེད་ལ་འཇིག་པར་འདུ་ཤེས་པ་ནི་ཉན་ཐོས་སྡེ་པ་དག་ཡིན་ཏེ། དེའི་ལུགས་ལ་ཐོ་བས་བུམ་པ་མེད་པ་བྱེད་དོ་ཞེས་བྱ་བར་ཐལ་བར་འགྱུར་རོ། །ཐལ་བ་དེར་གྱུར་པ་དེ་ལ་ཞེས་བྱ་བའི་དོན་ནི་གཞན་གྱིས་ཕན་གདགས་པར་བྱ་བའི་འབྲས་བུ་ལ་ནི་དངོས་པོས་ཁྱབ་པས་དངོས་པོ་མེད་པ་མ་ཡིན་ལ་དངོས་པོ་བྱེད་པ་ལ་ཡང་རྣམ་པར་དཔྱད་པ་བྱས་ཟིན་ཏོ། །དེ་བས་ན་དངོས་པོ་མེད་པ་བྱེད་དོ་ཞེས་བྱ་བ་ནི་དངོས་པོ་མི་བྱེད་དོ་ཞེས་བྱ་བར་ཐལ་བ་ཡིན་པས་རྒྱུ་རང་ཉིད་ལ་བྱ་བ་སྟེ་བྱེད་པ་དགག་པ་བྱས་པར་འགྱུར་རོ། །དངོས་པོ་དང་དངོས་མེད་གཉིས་ཀ་མི་བྱེད་པ་དེ་ལྟ་ན་ཡང་སྟེ་དེའི་ཕྱིར་ཐོ་བ་ལ་སོགས་པ་འདི་ལྟོས་པར་བྱ་བར་ཇི་ལྟར་འགྱུར་ཏེ་ལྟོས་པ་མེད་པ་དེས་ན་ཞེས་སྦྱར་རོ། །གསུམ་པ་དེས་ན་འཇིག་པ་དངོས་པོའི་ངོ་བོ་ཉིད་དུ་གྲུབ་པ་ནི་ལྟོས་པ་མེད་པའི་གཏན་ཚིགས་གྲུབ་པ་དེའི་ཕྱིར་དངོས་པོ་གང་ལ་འགྱུར་བ་སྟེ་འཇིག་པ་གྲུབ་པ་དེ་ནི་རང་གི་ངོ་བོ་ཉིད་ཀྱིས་འཇིག་པར་འགྱུར་ལ་དེ་ལས་གཞན་མ་མཐོང་བ་རྣམས་ལའང་རང་གི་རྒྱུ་ཙམ་ལས་ངོ་བོ་ཉིད་ཀྱིས་འགྱུར་བར་ཤེས་སོ། །དེ་རྣམ་པར་འགྲེལ་པ་ནི་འགའ་ཞིག་ལ་ཞེས་པ་སྟེ་འགྱུར་བ་ནི་འཇིག་པ་སྟེ་རང་གི་རྒྱུ་ཙམ་ལས་ངོ་བོ་ཉིད་ཀྱིས་ཞེས་སྦྱར་རོ། །བཞི་པ་རང་བཞིན་གྱི་གཏན་ཚིགས་གཞན་ལ་བསྒྲེ་བ་ནི། དེ་ལྟར་འཇིག་པར་མ་ངེས་པའི་ཁྱབ་བྱེད་ལྟོས་བཅས་དང་འགལ་བའི་ལྟོས་མེད་བྱས་ཡོད་ལ་གྲུབ་པས་དེ་ལ་མི་རྟག་པས་ཁྱབ་པ་གྲུབ་ཅིང་། ཡང་བྱས་ཡོད་ཀྱི་ཁྱབ་བྱེད་དོན་བྱེད་པ་གཉིས་ཁྱབ་བྱ་དང་བཅས་ཏེ་རྟག་པ་ལས་ལྡོག་པ་ན་ཁྱབ་པར་བྱ་བ་སྐད་ཅིག་མའི་རང་བཞིན་དུ་གྲུབ་པ་དེ་བཞིན་དུ་ཤ་པས་ཤིང་སྒྲུབ་པ་ལ་སོགས་པ་གཞན་དག་ཀྱང་དེ་ཙམ་དང་རྗེས་སུ་ཞེས་འབྲེལ་ཏོ། །བློ་ནི་ཤ་པ་ཤིང་དུ་མཐོང་བ་ལ་སོགས་པ་བདག་ཉིད་ཇི་ལྟ་བར་འཛིན་པའི་ཚད་མ་དག་གིས་ཞེས་མང་པོའི་ཚིག་སྨྲོས་པ་ནི་རང་བཞིན་གྱི་གཏན་ཚིགས་མཐའ་ཡས་པས་ཁྱབ་པ་སྒྲུབ་པའི་ཚད་མ་ཡང་མཐའ་ཡས་པར་བསྟན་པའི་ཕྱིར་རོ། །ཅིའི་ཕྱིར་འབྲེལ་བ་གྲུབ་པ་གོ་བྱེད་ཡིན་ཞེ་ན། བྱས་པ་ལ་སོགས་པ་དངོས་པོའི་དེ་ཙམ་དང་ཞེས་སྦྱར་ནས་དེ་ནི་མི་རྟག་པ་དེ་ཉིད་ལ་འབྲེལ་བ་ངེས་པ་ཡིན་ཏེ་རྒྱུ་གཅིག་ལས་སྐྱེས་པའི་ཕྱིར་རོ། །དེའི་ཕྱིར་དངོས་པོ་ཙམ་དང་རྗེས་སུ་འབྲེལ་བའི་རང་བཞིན་ཞེས་བྱ་བས་ནི་བསྒྲུབ་བྱ་དེ་ཉིད་སྒྲུབ་བྱེད་རང་གི་དངོས་སུ་ཏེ་ངོ་

༼༡༩༤༽

བོར་ཡོད་པ་བརྗོད་པ་ཡིན་ན་སྒྲུབ་བྱེད་དེ་ཡང་བདག་ཉིད་དུ་གྱུར་པའི་བསྒྲུབ་བྱ་བོར་ནས་ཇི་ལྟར་ཡོད་པར་འགྱུར་ཏེ་ཡོད་ན་ཡང་བདག་མེད་པའམ་གཞན་གྱི་བདག་ཏུ་ཐལ་བར་འགྱུར་ཏེ་གྲུབ་པ་དང་མ་གྲུབ་པ་འགལ་བའི་ཆོས་དང་ལྡན་པའི་ཕྱིར་རོ། །དེ་ལྟར་ན་འདུས་བྱས་ཐམས་ཅད་མི་རྟག་པ་ཡིན་ལ་དེ་ལ་ནི་ཡང་དང་ཡང་བློ་སྦྱར་བར་བྱ་སྟེ་སྐད་ཅིག་གྲུབ་པ་ལས། དེ་ལྟར་འགྲོ་བ་མ་ལུས་སྐད་ཅིག་འཇིག །བརྟགས་ཏེ་ཆགས་ལས་ཡིད་ནི་རྣམ་པར་འཇོག །འགའ་ཡིས་འབད་དེ་ཕྲད་པར་བྱས་ན་ཡང་། །གང་ཚེ་མི་རྟག་ཉིད་ཀྱི་སྟོབས་ཀྱིས་འབྲལ། །ཞེས་འབྱུང་བ་ཡིན་ནོ། །བརྡ་སྤྲོད་པ་བ་ལ་སོགས་དུ་བ་བརྒྱ་བྱིན་གྱི་སྤྱི་བོ་ལས་ཀྱང་འབྱུང་བར་མཐོང་ནས་འབྲས་བུའི་གཏན་ཚིགས་འཁྲུལ་བར་སྨྲ་བ་དགག་པའི་ཕྱིར་འབྲས་བུའི་གཏན་ཚིགས་འཆད་པ་ན། དོན་གཞན་ལ་འབྲས་བུ་གཏན་ཚིགས་སུ་བསྟན་པ་དང་། དེ་ལ་རྩོད་པ་སྤང་བ་དང་། དུ་བ་མེ་ལ་མི་འཁྲུལ་བར་སྒྲུབ་པ་གསུམ་ལས། དང་པོ་ནི་དོན་གཞན་རྟོགས་པར་བྱ་བ་སྟེ་བྱེད་པ་ལ་ནི་འབྲས་བུ་ཁོ་ན་གཏན་ཚིགས་སུ་འགྱུར་བ་ཡིན་ཏེ་འདི་ལྟར་རྟགས་ནི་སྒྲོན་མ་བཞིན་དུ་རུང་བ་ཙམ་གྱིས་དོན་གྱི་གོ་བྱེད་མ་ཡིན་གྱི་འོན་ཀྱང་མི་འཁྲུལ་བར་ཤེས་པ་ལས་ཡིན་པ་ན་དེ་ལ་འཁྲུལ་བ་མེད་པའི་ཕྱིར་རོ། །དེ་ལ་འབྲས་བུའི་གཏན་ཚིགས་སུ་འགྱུར་བ་ལ་ནི་དེ་ལས་བྱུང་བའི་འབྲེལ་བ་ལ་བརྟེན་ནས་དོན་གཞན་རྒྱུ་རྟོགས་པར་བྱེད་པ་དགོས་སོ། །གལ་ཏེ་དེ་ལས་བྱུང་བའི་འབྲེལ་བ་ལ་བརྟེན་ཀྱང་རྒྱུ་རྟོགས་པའི་ཡུལ་དུ་མེད་བྱེད་ན་འབྲས་བུའི་རྟགས་མ་ཡིན་ཏེ་ཡོད་པ་ལ་མི་རྟག་པར་དཔོག་པ་དེ་གཉིས་རྒྱུ་གཅིག་ཏུ་འཛིན་པ་དེ་བྱུང་གི་འབྲེལ་བ་ལས་ཞུགས་ཀྱང་འབྲས་རྟགས་མ་ཡིན་པ་བཞིན་ནོ། །གལ་ཏེ་ལྡན་པ་ཅན་དང་འདུ་བ་ཅན་ལ་སོགས་པ་ཡང་འཁྲུལ་བ་མེད་པ་མ་ཡིན་ནམ་ཞེ་ན། བསྒྲུབ་པར་བྱ་བ་དེ་ལས་སྐྱེས་པ་ཞེས་གསུངས་ཏེ་དེ་དག་ཀྱང་དེ་ལས་སྐྱེས་ན་ནི་དེ་ཉིད་ཀྱིས་མི་འཁྲུལ་བ་ཡིན་ལ་མ་སྐྱེས་ན་ནི་འཁྲུལ་བ་ཡིན་ནོ། །དེ་ཉིད་སྨྲས་པ་ནི་རག་མ་ལས་ཏེ་མ་འབྲེལ་བའི་ངོ་བོ་ཞེས་པ་འདི་ཡིན་ནོ། །གཉིས་པ་རྩོད་པ་སྤང་བ་ལ་དོན་གསུམ་གྱི་དང་པོ་ཆོས་དང་ཆོས་ཅན་ལ་སོགས་པར་མི་འཐད་པ་སྤང་བ་ནི་གལ་ཏེ་བསྒྲུབ་བྱའི་ཆོས་དང་ཆོས་ཅན་ལས་དོན་གཞན་གཅིག་འབྲས་བུའི་གཏན་ཚིགས་ཡིན་ན་འོ་ན་གཏན་ཚིགས་དེ་གཉིས་པོ་དེའི་ཆོས་སུ་ཇི་ལྟར་འགྱུར་ཏེ་དུས་ཐ་དད་པའི་ཕྱིར་དང་ཆོས་དང་ཆོས་ཅན་ནི་དུས་མཚུངས་པའི་ཕྱིར་རོ་ཞེ་ན། གཉིས་པོ་དེ་ལ་རྟེན་པས་ཆོས་སུ་འཇོག་པའི་ཕྱིར་རོ། །འོ་ན་ཇི་ལྟར་ཆོས་ལ་རང་བཞིན་དང་ཆོས་ཅན་ལ་གནས་སྐབས་ཀྱི་རྒྱུ་འབྲས་ཡིན་ཏེ་དུས་མཉམ་པའི་ཕྱིར་རོ་ཞེ་ན། རྟེན་དང་བརྟེན་པ་ཡིན་པ་དེ་ཉིད་ཀྱི་ཕྱིར་རྒྱུ་འབྲས་ཡིན་ཏེ་རྒྱུ་འབྲས་ཡིན་པ་

༼༡༩༥༽

དེ་ལྟ་མ་ཡིན་ན་རྟེན་དང་བརྟེན་པར་མི་འགྲུབ་པའི་ཕྱིར་ཏེ་ཐམས་ཅད་ཀྱང་དེ་ལྟར་དུ་ཐལ་བར་འགྱུར་བའི་ཕྱིར་རོ། །རྒྱུ་དང་འབྲས་བུ་དང་རྟེན་དང་བརྟེན་པ་ནི་ཐ་དད་ཡིན་ནོ་ཞེས་སྨྲས་པ་ནི་གལ་ཏེ་ཞེས་པའོ། །དེ་ལ་ས་ཕྱོགས་དེ་ཡང་ཞེས་གསུངས་ཏེ་སྤང་རི་མེས་ཚིག་པ་ལྟ་བུ་ལ་ནི་ས་ཕྱོགས་ཉིད་དུ་བའི་གཞི་ཡིན་པའི་རྒྱུ་ཡིན་ལ། བུད་ཤིང་རགས་པ་ལས་འབར་བའི་ཚེ་ནི་བརྒྱུད་ནས་གཞི་ཡིན་པས་རྒྱུ་ཡིན་ཏེ་རྣམ་པ་ཐམས་ཅད་དུ་རྒྱུ་མ་ཡིན་པ་ནི་རྟེན་དུ་འགྱུར་རེ་སྐན། དེས་ན་རྟེན་དང་བརྟེན་པ་ལ་ནི་རྒྱུ་འབྲས་ཀྱིས་ཁྱབ་པ་ཡིན་ལ་རྒྱུ་འབྲས་ལ་ནི་དེས་ཁྱབ་པ་མ་ཡིན་ཏེ་རྒྱུ་དང་འབྲས་བུ་ནི་སྤྱི་ཡིན་ལ་ཅིག་ཤོས་ནི་དེའི་བྱེ་བྲག་ཡིན་པའི་ཕྱིར་རོ། །གཉིས་པ་ཐམས་ཅད་གོ་བྱ་གོ་བྱེད་དུ་ཐལ་བ་སྤང་བ་ནི་གལ་ཏེ་ཞེས་པ་སྟེ་རྒྱུའི་མེ་དང་ཙནྡན་གྱི་མེ་ལ་སོགས་པའི་ལྡོག་པའི་ཆོས་ཀྱི་རྣམ་པ་ཐམས་ཅད་གོ་བྱ་དང་འབྲས་བུའི་དུ་བ་དང་ལུས་ཅན་ལ་སོགས་པའི་ལྡོག་ཆོས་ཐམས་ཅད་གོ་བྱེད་དུ་འགྱུར་ཏེ་ལྡོག་པའི་རྣམ་པ་ཐམས་ཅད་བསྐྱེད་བྱ་སྐྱེད་བྱེད་ཡིན་པའི་ཕྱིར་རོ་ཞེ་ན། དེ་ལྟར་ཐལ་བ་མ་ཡིན་ཏེ་རྒྱུ་དེ་མེད་པར་འབྱུང་བ་དེ་ནི་ཞེས་སྦྱར་རོ། །མེད་ན་མི་འབྱུང་བ་མེད་པ་རྒྱུ་འབྲས་མ་ཡིན་པ་དེའི་ཕྱིར་རྒྱུ་ལ་གནས་པའི་རང་བཞིན་ཇི་སྙེད་ཅིག་ལ་མེད་ན་མི་འབྱུང་སྟེ་འབྲེལ་པའི་འབྲས་བུ་ནི་འབྲེལ་ཡུལ་རྒྱུའི་ཆོས་དེ་དག་གི་གཏན་ཚིགས་ཡིན་ཏེ་དེ་དག་ནི་འབྲས་བུ་ཉིད་དུ་ངེས་པའི་ཕྱིར་ཙནྡན་གྱི་མེ་ནི་དུ་བ་ཙམ་གྱི་གོ་བྱ་མ་ཡིན་ནོ། །རྒྱུའི་གང་ཞིག་གོ་བྱ་ཡིན་པ་བཤད་ནས་འབྲས་བུའི་གང་ཞིག་གོ་བྱེད་ཡིན་པ་འཆད་པ་ནི་འབྲས་བུ་ལ་ཡོད་པའི་ཁྱད་པར་གྱི་ཆོས་གང་དག་རྒྱུ་ལ་ཡོད་པའི་སྤྱིའི་ཆོས་དེ་དག་མེད་ན་མི་འབྱུང་བ་དེ་དག་ཁོ་ན་གོ་བྱེད་ཡིན་གྱི་སྤྱིའི་ཆོས་དངོས་པོ་དང་ལུས་ཅན་ཉིད་ལ་སོགས་པ་ནི་གོ་བྱེད་མ་ཡིན་ཏེ་དེ་དག་ནི་མེ་མེད་ཀྱང་འབྱུང་བའི་ཕྱིར་རོ། །སྔར་གྱི་དེ་དག་གི་འབྲས་བུ་ཉིད་དུ་ངེས་པ་ནི་འདིའི་ཡང་གཏན་ཚིགས་སུ་བལྟའོ། །དེ་དག་གི་དོན་ནི་འདི་ཡིན་ཏེ་མི་འཁྲུལ་བ་ལས་ནི་གཏན་ཚིགས་ཡིན་ཞིང་དེ་ཡང་འབྲེལ་བ་ལས་ཡིན་པ་ན་ཙནྡན་གྱི་མེ་ནི་དུ་ཙམ་གྱི་གོ་བྱ་མ་ཡིན་ཞིང་ལུས་ཅན་དང་དངོས་པོ་ལ་སོགས་པ་ནི་མེ་ཙམ་གྱི་གོ་བྱེད་མ་ཡིན་ཏེ་ཕན་ཚུན་འབྲེལ་བ་མེད་པའི་ཕྱིར་རོ། །འབྲེལ་བ་མེད་པ་ཉིད་ཀྱང་ལྡོག་པ་མ་གྲུབ་པའི་ཕྱིར་ཏེ་དེས་ན་གང་ཞིག་གང་དང་འབྲེལ་བ་དེ་ནི་དེ་ལ་གཏན་ཚིགས་ཡིན་ནོ་ཞེས་གནས་སོ། །གསུམ་པ་ཆ་ཤས་བསྐྱེད་བྱ་སྐྱེད་བྱེད་དུ་ཐལ་བ་སྤང་བ་ནི་གལ་ཏེ་འབྲས་བུ་རྣམས་ནི་ཆ་ཤས་བསྐྱེད་བྱར་ཐལ་ཏེ་དུ་བ་མེ་ལས་སྐྱེས་ཀྱང་དེའི་ལུས་ཅན་དང་དངོས་པོ་མ་སྐྱེས་པའི་ཕྱིར་དང་སྐྱེས་ན་ནི་དེའང་དེ་ལ་གཏན་ཚིགས་སུ་ཐལ་བའི་ཕྱིར་རོ། །དེ་བཞིན་དུ་རྒྱུ་རྣམས་ནི་ཆ་ཤས་སྐྱེད་བྱེད་དུ་འགྱུར་ཏེ་དུ་བ་མེ་ཙམ་གྱིས་བསྐྱེད་ཀྱང་དེ་དང་རྫས་གཅིག་པའི་ཙནྡན་གྱི་མེས་མ་བསྐྱེད་

༼༡༩༦༽

པའི་ཕྱིར་ཏེ་སྐྱེད་ན་ནི་དེའང་དེ་ལ་གཏན་ཚིགས་སུ་ཐལ་བའི་ཕྱིར་རོ་ཞེ་ན། དེ་ལྟར་ཐལ་བ་མ་ཡིན་ཏེ་ཙནྡན་གྱི་མེ་དེས་བསྐྱེད་པར་བྱ་བའི་ཁྱད་པར་ཙནྡན་གྱི་དུ་བ་རྟགས་སུ་བཟུང་ན་ནི་གོ་བྱར་འདོད་པའི་ཕྱིར་རོ། །རྒྱུ་ལ་ཡོད་པའི་ཁྱད་པར་གོ་བྱར་བསྒྲུབས་ནས་འབྲས་བུ་ལ་ཡོད་པའི་སྤྱི་གོ་བྱེད་དུ་བཤད་པ་རྟགས་ཀྱི་བྱེ་བྲག་གི་ཁྱད་པར་ཅན་གྱི་སྤྱི་ནི་དུ་བའི་ལུས་ཅན་དང་ཤེས་བྱ་ལ་སོགས་པ་སྟེ་དེ་མེའི་གཏན་ཚིགས་སུ་བཟུང་ན་གོ་བྱེད་དུ་འདོད་པའི་ཕྱིར་རོ། །བྱེ་བྲག་དཔོག་པ་ལ་ལུས་ཅན་ལ་སོགས་པའི་སྤྱི་གང་གིས་ཀྱང་ཁྱད་པར་དུ་མ་བྱས་པ་གཏན་ཚིགས་སུ་བརྗོད་པར་ཞེས་སྦྱར་རོ། །དེ་དག་གི་དོན་ནི་འདི་ཡིན་ཏེ་བསྐྱེད་བྱ་སྐྱེད་བྱེད་དུ་དངོས་པོ་ལ་ཡོད་པ་ཙམ་གྱིས་ནི་གོ་བྱ་གོ་བྱེད་མ་ཡིན་གྱི་འོན་ཀྱང་དེར་ངེས་པ་ཡིན་པ་ན་བྱེ་བྲག་བསྐྱེད་བྱ་སྐྱེད་བྱེད་དུ་ངེས་ན་བྱེ་བྲག་གོ་བྱ་གོ་བྱེད་ཡིན་ལ། སྤྱི་བསྐྱེད་བྱ་སྐྱེད་བྱེད་དུ་ངེས་ན་ནི་སྤྱི་གོ་བྱ་གོ་བྱེད་ཡིན་ནོ། །དངོས་པོའི་ལྡོག་ཆོས་ནི་བདག་ཉིད་ཐམས་ཅད་ཀྱིས་བསྐྱེད་བྱ་སྐྱེད་བྱེད་ཡིན་ཡང་གོ་བྱ་གོ་བྱེད་དུ་ནི་ཆ་ཐམས་ཅད་ལ་བསྐྱེད་བྱ་སྐྱེད་བྱེད་དུ་ངེས་པར་གྱུར་ན་ཡིན་ནོ། །གང་དུ་དངོས་པོ་ལ་བསྐྱེད་བྱ་སྐྱེད་བྱེད་ཡོད་ཀྱང་གོ་བྱ་གོ་བྱེད་མེད་པ་དེ་ནི་མ་ངེས་པས་ཡིན་ལ་མ་ངེས་པས་ནི་བསྐྱེད་བྱ་སྐྱེད་བྱེད་ཆ་ཤས་ཅན་དུ་ཐལ་བར་མི་འགྱུར་རོ། །དེའི་ཕྱིར་ལུས་ཅན་ལ་སོགས་པའི་སྤྱི་ནི་མེ་ལས་སྐྱེ་བར་མ་ངེས་པའི་ཕྱིར་གོ་བྱེད་མ་ཡིན་ལ་དུ་བའི་ལུས་ཅན་ནི་སྐྱེ་བར་ངེས་པས་གོ་བྱེད་ཡིན་ནོ་ཞེས་གནས་སོ། །གསུམ་པ་དུ་བ་མེ་ལ་མི་འཁྲུལ་བར་བསྒྲུབ་པ་ལ་ཐལ་བ་བཀོད་ནས་རྒྱུ་འབྲས་སུ་སྒྲུབ་པ་ནས་རྩོད་པ་སྤང་བའི་བར་དུ་དོན་ཡོད་པ་ལས། དང་པོ་ནི་བརྡ་སྤྲོད་པ་བ་གལ་ཏེ་ཞེས་འདྲི་བ་ལ་མི་འཁྲུལ་བའི་རྒྱུ་མཚན་གནོད་པ་ཅན་གྱི་ཐལ་བ་བཤད་པ་ནི་དེ་ལ་འཁྲུལ་ན་འདི་ཞེས་བྱ་བ་ཡིན་ནོ། །སྣང་རུང་དེའི་མཚན་ཉིད་དུ་གྱུར་པའི་འབྲས་བུ་མི་དམིགས་པ་ལས་རྒྱུ་གང་དག་དམིགས་ན་འབྲས་བུ་གང་ཞིག་དམིགས་ལ་དེ་དག་ལས་གཅིག་མེ་མ་ཚང་སྟེ་མ་དམིགས་ན་ཡང་འབྲས་བུ་མ་དམིགས་པ་སྟེ་ལྔ་ཚང་བ་དེ་ནི་དེའི་འབྲས་བུ་ཡིན་ཏེ་དེ་ལྟ་བུའི་དམིགས་པ་དང་མ་དམིགས་པ་དེ་ཡང་དུ་བ་ལ་ཡོད་པའི་ཕྱིར་དེ་དེའི་འབྲས་བུ་ཡིན་ནོ། །དེ་ལ་དང་པོ་དང་ཐ་མར་མ་དམིགས་པ་གཉིས་པ་གཉིས་དང་བར་དུ་དམིགས་པ་གཅིག་སྟེ་གསུམ་ནི་འབྲས་བུའི་ཡུལ་ཅན་ཡིན་ལ། རྒྱུའི་ཡུལ་ཅན་ནི་དམིགས་པ་དང་མ་དམིགས་པ་གཉིས་ཡིན་ནོ། །གལ་ཏེ་མུན་ཁུང་དུ་སྒྲོན་མ་དང་བུམ་པ་ལ་དེ་ལྟར་ལྔ་ཚང་བས་རྒྱུ་འབྲས་སུ་འགྱུར་རོ་ཞེ་ན་མ་ཡིན་ཏེ་བུམ་པ་མ་དམིགས་པ་དེ་ནི་བལྟར་རུང་མ་དམིགས་པ་མ་ཡིན་པའི་ཕྱིར་དང་འབྲས་བུ་དམིགས་པ་ལ་ནི་དེ་དེ་ལས་གསར་དུ་སྐྱེ་བ་དམིགས་པ་དགོས་པ་ལས་དེ་ནི་སྔོན་ཉིད་དུ་སྐྱེས་ཟིན་པ་མཐོང་

༼༡༩༧༽

བའི་ཕྱིར་རོ། །དེ་བཞིན་དུ་ས་ཕྱོགས་སུ་མེ་དང་སྐྱེས་བུ་ལ་དེ་ལྟར་ལྔ་ཚང་བས་རྒྱུ་འབྲས་སུ་འགྱུར་བའང་མ་ཡིན་ཏེ། སྐྱེས་བུ་ནི་ཡུལ་དེར་རྒྱུན་གསར་དུ་སྐྱེ་བ་མཐོང་བ་མེད་པའི་ཕྱིར་དང་འདི་ནི་འདིར་སྐྱེས་པ་ཡིན་ལ་འདི་ནི་སྔོན་ཉིད་ནས་ཡོད་པ་ཡིན་ཞིང་འདི་ནི་ཡུལ་གཞན་ནས་འོངས་པ་ཡིན་ནོ་ཞེས་འབྱེད་མི་ནུས་ན་དམིགས་པ་དང་མི་དམིགས་པ་ཙམ་ལས་རྒྱུ་འབྲས་བུ་མི་འགྲུབ་པའི་ཕྱིར་རོ། །དེའི་ཕྱིར་རྒྱུ་འབྲས་སུ་ངེས་པ་ལ་ནི་དེ་གཉིས་ཀ་དམིགས་པའི་སྔོན་རོལ་དུ་སྣང་བའི་ས་ཕྱོགས་དང་ཤེས་པ་གཅིག་ལ་འདུར་རུང་བ་དགོས་པ་ཡིན་ནོ། །ལན་ཅིག་དེ་ལྟར་སྟེ་སྐྱེ་བར་མཐོང་བ་ཞེས་སྦྱར་རོ། །གཙུབ་ཤིང་གཙུབས་པའི་སོགས་པས་ནི་མེ་ཤེལ་ལ་སོགས་པ་གཟུང་ངོ་། །དེ་ན་མེ་མེད་པ་མ་ཡིན་ཏེ་འབྲས་བུའི་ཁྱད་པར་བུད་ཤིང་འགྱུར་བ་སྟེ་ཚིག་པ་དང་རང་བཞིན་གྱི་ཁྱད་པར་དྲོ་བའི་རེག་པའི་ཁྱད་པར་འགའ་ཞིག་ནི་ཞེས་སྦྱར་ཏེ་ཉི་མའི་འོད་ཟེར་ལ་སོགས་པ་ལས་འབྱེད་པ་ཡིན་ནོ། །གཉིས་པ་དུ་བ་ལ་རང་གཞན་གྱི་རྒྱུ་དགག་པ་ནི་འབྲས་བུ་ཡང་ཞེས་པ་སྟེ་རྒྱུ་ཅན་ནི་འབྲས་བུའོ་དུ་བ་ཡང་ཞེས་བྱ་བ་ལ་དེའི་རྒྱུ་ཅན་ལ་ནི་དེ་ལ་མི་འཁྲུལ་བས་ཁྱབ་ཅིང་དེ་དང་ནི་འཁྲུལ་བ་འགལ་བས་ཁྱབ་པར་བྱེད་པ་འགལ་བ་དམིགས་པའི་མེའི་རྒྱུ་ཅན་ཡིན་པ་བཀག་པ་ཡིན་ནོ། །གལ་ཏེ་གྲོག་མཁར་ལ་སོགས་པ་གཞན་གྱི་ཞེས་བྱ་བ་ལ་མཚུངས་པ་ནི་དེའི་རྒྱུ་ཅན་དུ་མི་འགྱུར་བའོ། །རྒྱུའི་ནུས་པ་སོ་སོར་ངེས་པས་གཅིག་ལས་སྐྱེ་ན་གཅིག་ལས་མི་སྐྱེའོ་ཞེས་སྟོན་པ་ནི་ཡང་ན་ཞེས་པ་སྟེ་དུ་བ་མེ་ལས་སྐྱེ་ན་ནི་གཞན་དེ་རྒྱུ་མ་ཡིན་ལ་གཞན་ལས་སྐྱེ་ན་ཡང་མེ་དེ་རྒྱུ་མ་ཡིན་པས་མེ་དེའམ་དངོས་པོ་གཞན་ཡང་རུང་སྟེ་དུ་བ་དེ་སྐྱེད་པའི་རང་བཞིན་མ་ཡིན་པ་ལས་ཇི་ལྟར་འབྱུང་བར་འགྱུར་ཏེ་རང་གི་ངོ་བོས་དུ་བ་དེ་སྐྱེད་པའི་རང་བཞིན་མ་ཡིན་པའི་མེ་དང་གཞན་དེ་ནི་དུ་བ་དེ་སྐྱེད་པ་མ་ཡིན་པའི་ཕྱིར་མེ་དང་མེ་མ་ཡིན་གཉིས་ཀ་ལས་མི་སྐྱེ་བས་དེ་རྒྱུ་མེད་པ་ཅན་དུ་འགྱུར་རོ། །གསུམ་པ་དེས་ན་སྣ་ཚོགས་རྒྱུ་མེད་དུ་འགྱུར་བ་ནི་གལ་ཏེ་མེ་ལས་སྐྱེ་བའི་དུ་བ་དེ་ཉིད་ཅེས་པ་ལ་མི་འདྲ་བ་ལས་ཞེས་གསུངས་ཏེ་ཐམས་ཅད་ཐམས་ཅད་དང་འདྲ་བར་ཧ་ཅང་ཐལ་བའི་ཕྱིར་རོ། །དེས་ན་དེ་དང་འདྲ་བ་ལས་བྱུང་ན་ཞེས་སྒྱུར་ལ་སྦྱར་རོ། །གལ་ཏེ་རྒྱུ་མི་འདྲ་བ་ལས་ཀྱང་འབྲས་བུ་དེ་དང་འདྲ་བ་འབྱུང་ན་ནི་རྒྱུ་དེ་དག་གི་ནུས་པ་མ་ངེས་ཏེ་ངེས་པ་དེ་མེད་པས་རྒྱུའི་འདྲ་མི་འདྲ་ཐ་དད་པ་དེ་འབྲས་བུ་འདྲ་མི་འདྲ་ཐ་དད་པར་བྱེད་པ་མ་ཡིན་པའི་ཕྱིར་ཞེས་བྱ་བའི་དོན་ནི་འབྲས་བུ་འདྲ་མི་འདྲ་དེ་རྒྱུ་མཚན་གཞན་ཡང་མེད་པས་དེའི་རྒྱུ་མཚན་ནི་རྒྱུ་འདྲ་མི་འདྲ་ཡིན་པར་ངེས་སོ། །གལ་ཏེ་མི་འདྲ་བ་ལས་ཀྱང་འདྲ་བ་འབྱུང་ན་ནུས་པ་འཆོལ་བས་འདྲ་བ་ལས་ཀྱང་མི་འདྲ་བ་འབྱུང་དགོས་

༼༡༩༨༽

ཏེ་རྒྱུ་མཚན་ཁྱད་པར་མེད་པའི་ཕྱིར་རོ། །དེས་ན་འདྲ་བ་དང་མི་འདྲ་བ་མཐའ་དག་ཉིད་སྣ་ཚོགས་ཏེ་དེ་རྒྱུ་མེད་པར་འགྱུར་ཏེ་རང་རང་གི་རྒྱུ་ལས་མ་སྐྱེས་པའི་ཕྱིར་རོ། །ཅི་སྟེ་གཉིས་པོ་དེ་གཞན་གྱི་རྒྱུ་ལས་སྐྱེའོ་ཞེ་ན་དེ་ཉིད་ནི་ནུས་པ་མ་ངེས་པ་ཡིན་ན་གཞན་གྱི་རྒྱུ་ལས་ཀྱང་མི་སྐྱེ་བར་འགྱུར་ཏེ་དེ་མེད་ཀྱང་རང་གི་རྒྱུ་ཡོད་ན་འབྱུང་བས་ལྡོག་པ་མེད་པའི་ཕྱིར་རོ། །རྒྱུ་མེད་པ་དེ་ལ་ཡང་གསུམ་ངེས་པ་མི་རུང་བའི་ཉེས་པ་བཤད་ཟིན་ཏོ། །གང་གི་ཚེ་རྒྱུ་རྣམས་ཀྱི་ནུས་པ་མ་ངེས་པ་དེའི་ཚེ་ཐམས་ཅད་ཐམས་ཅད་ལས་སྐྱེ་བར་འགྱུར་ཏེ་ཐམས་ཅད་ཐམས་ཅད་ལ་བཀག་པ་མེད་པའི་ཕྱིར་རོ། །ཐམས་ཅད་ཐམས་ཅད་ལས་མི་སྐྱེ་ན་ནི་རྒྱུའི་ནུས་པ་ངེས་པས་མི་འདྲ་བ་ལས་འདྲ་བ་མི་འབྱུང་ངོ་། །ཐམས་ཅད་ལས་ཐམས་ཅད་སྐྱེ་བར་ཐལ་བ་དེའི་ཕྱིར་རྒྱུ་ཐ་དད་པ་མི་འདྲ་བ་དང་ཐ་དད་པ་མ་ཡིན་པ་འདྲ་བ་ལས་ཞེས་སྦྱར་ནས་འགྱུར་བ་དེའི་ཕྱིར་ཞེས་སྦྱར་རོ། །དོན་བཞི་པ་རྒྱུ་མེད་ན་རེས་འགའ་བ་མ་ཡིན་པར་ཐལ་བ་ནི། རྒྱུ་མེད་པ་དེ་ལྟ་ན་ཡང་དངོས་པོ་ནི་རྟག་ཏུ་ཡོད་པའམ་མེད་པར་འགྱུར་ཏེ་རྒྱུ་མེད་ན་གཞན་ལ་མི་ལྟོས་པའི་ཕྱིར་རོ། །ཐལ་བ་ལས་དངོས་པོ་རྣམས་རེས་འགའ་ཞིག་འབྱུང་བའི་ཕྱིར་རྒྱུ་ལ་ལྟོས་པ་དང་བཅས་པ་ཡིན་ནོ། །འདིར་དགོངས་པ་ནི་འདི་ཡིན་ཏེ་རྒྱུ་མེད་པ་ནི་གཞན་ལ་མི་ལྟོས་པ་ཡིན་ལ་གཞན་ལ་མི་ལྟོས་པ་འགའ་ཞིག་ནི་རྟག་ཏུ་ཡོད་པ་ཡིན་ཏེ་ནུས་པ་ཐ་མ་ལ་འབྲས་བུ་རྟག་ཏུ་ཡོད་པ་བཞིན་ནོ། །གཞན་ལ་མི་ལྟོས་པ་འགའ་ཞིག་ནི་རྟག་ཏུ་མེད་པ་ཡིན་ཏེ་ནམ་མཁའ་བཞིན་ནོ། །དེའི་ཕྱིར་རྟག་འདི་ལ་དེ་གཉིས་ངེས་པས་ཁྱབ་པ་མེད་ཀྱང་མ་ངེས་པའི་རྣམ་པར་བརྟག་པས་ནི་ཁྱབ་པ་ཡོད་པས་དེ་ལྟ་བུ་ཐལ་བར་འཕེན་པ་ཡིན་ནོ། །དེ་རྣམ་པར་འགྲེལ་པ་ནི་དུ་བ་དེ་ཞེས་པ་སྟེ་ནམ་ཡང་མི་འབྱུང་བར་མི་འགྱུར་བ་ནི་རྟག་ཏུ་འབྱུང་བར་འགྱུར་བ་སྟེ་དེ་འབྱུང་བ་ལ་རྒྱུ་མེད་པའི་རྒྱུ་མཚན་གྱིས་མ་ཚང་བ་མེད་པའི་ཕྱིར་འདོད་དེ་ད་ཡོད་པའི་དུས་བཞིན་ནོ། །རྣམ་པར་བརྟག་པ་དང་པོ་བཤད་ནས་ཕྱི་མ་འཆད་པ་ནི་ཡང་ན་ནི་ཡོད་པའི་དུས་དེའི་ཚེ་ཡང་འབྱུང་བར་མི་འགྱུར་ཏེ། མེད་པའི་དུས་དང་རྒྱུ་མེད་དུ་ཁྱད་པར་མེད་པའི་ཕྱིར་རོ། །རྒྱུ་ལ་མི་ལྟོས་ཀྱང་རེས་འགའ་བ་ཡིན་པ་ཅི་འགལ་ཞེ་ན་དངོས་པོ་ཞེས་སྨྲོས་ཏེ་དེ་ཅིའི་ཕྱིར་ཞེ་ན་རྒྱུ་ཡོད་པ་དང་མེད་པའི་ཞེས་གསུངས་སོ། །དེ་ཉིད་གསལ་བར་སྟོན་པ་ནི་ཡུལ་དང་དུས་དེར་འབྱུང་དུ་རུང་བ་དང་མི་རུང་བ་འདྲ་བ་སྟེ་ཁྱད་པར་མེད་པ་ཅན་གྱི་འབྲས་བུ་དག་ནི་ཡུལ་དུས་དེ་དང་ལྡན་པ་དང་མི་ལྡན་པ་དག་ཏུ་ངེས་པ་དེ་མི་རུང་ལ། དེ་ལྟར་ངེས་པའི་རུང་བ་ཉིད་ཅེས་བྱ་བའི་ཅི་ནི་གཞན་མ་ཡིན་གྱི་དེ་ཁོ་ན་ཡིན་ནོ་ཞེས་བྱ་བའི་དོན་ཏོ། །དེ་ལ་དུས་ནི་

༼༡༩༩༽

འདུས་བྱས་ལས་གཞན་མ་ཡིན་གྱི་འོན་ཀྱང་འབྲས་བུ་དེ་སྐྱེ་བའི་རྒྱུ་གྲང་བ་དང་དྲོད་ཀྱི་རྡུལ་ཕྲ་རབ་ཐམས་ཅད་ལ་ཁྱབ་པ་ལ་རྒྱུན་ལ་སོགས་པའི་ཐ་སྙད་བྱེད་པ་ཡིན་ནོ། །དོན་ལྔ་པ་རེས་འགའ་བ་ཡིན་པས་རྒྱུས་བསྐྱེད་པ་ནི། གཞན་མ་ཡིན་པ་དེའི་ཕྱིར་ཞེས་པ་སྟེ་ཡུལ་དུས་དེ་ན་ཡོད་པ་ཉིད་དེ་ལ་ལྟོས་པའི་དོན་ཡིན་ནོ་ཞེས་བྱ་བའི་ཐ་ཚིག་གོ །གལ་ཏེ་ལྟོས་པའི་དོན་ནི་ཕན་འདོགས་པ་མ་ཡིན་ནམ་ཞེ་ན་ཡུལ་དུས་དེ་དག་གིས་ཞེས་སྨྲོས་ཏེ་མི་རུང་བ་དེ་བས་ན་དུ་བ་ནི་ཡུལ་དང་དུས་ངེས་པའི་ཕྱིར་རྒྱུ་དང་ལྡན་ལ་རྒྱུ་ཡོད་པ་གང་ན་དུ་བ་དེ་ལན་ཅིག་སྐྱེ་བར་མཐོང་ལ་རྒྱུ་དེ་མ་ཚང་ན་མ་མཐོང་བ་ནི་རྒྱུ་འདིའི་ནུས་པ་དེས་ཞེས་སྦྱར་ཏེ་བསྐྱེད་བྱ་ལས་གཞན་དུ་སྟེ་གཞན་ནི་སྐྱེད་བྱེད་མ་ཡིན་པ་ལས་ལན་འགའ་སྟེ་གཅིག་ཀྱང་སྐྱེ་བ་མེད་པའི་ཕྱིར་ཏེ་ཆུ་བཞིན་ནོ་ཞེས་སྦྱར་རོ། །དྲུག་པ་དུ་བ་མ་ཡིན་པར་ཐལ་བ་བཀོད་ནས་དོན་བསྡུ་བ་ནི། དུ་བ་དེ་མེ་དེ་ལས་སྐྱེ་བར་ངེས་པ་ཡིན་ན་ཞེས་སྦྱར་ནས་དུ་བ་མེས་བསྐྱེད་པ་ཡིན་པ་དེ་བཞིན་དུ་རྒྱུ་མེ་ཡང་ཞེས་སྦྱར་རོ། །དེ་ལས་ཅིར་འགྱུར་ཞེ་ན་འབྲས་བུ་དུ་བ་དེ་གཞན་ལས་ཀྱང་འབྱུང་ན་ནི་མེ་དེ་དུ་བ་སྐྱེད་པ་དེའི་རང་བཞིན་ཞེས་སྨྲོས་སོ། །ཡང་ན་མེ་ལས་གཞན་གྱིས་བསྐྱེད་པ་དེ་ཞེས་སྨྲས་པ་ལ། གཞན་པོ་དེ་ཡང་དུ་བ་སྐྱེད་པའི་རང་བཞིན་ཡིན་ནོ་ཞེ་ན་དུ་བ་སྐྱེད་པ་དེའི་རང་བཞིན་ཉིད་ཡིན་ན་ནི་གྲོག་མཁར་དེ་ཉིད་མེ་ཡིན་པས་དུ་བ་མེ་ལ་འཁྲུལ་བ་མེད་དོ། །དེ་བཞིན་དུ་མེའང་མེ་ཉིད་མ་ཡིན་པར་འགྱུར་ཏེ་དུ་བ་སྐྱེད་བྱེད་ཀྱི་རང་བཞིན་དོར་བའི་ཕྱིར་རོ། །དེ་དོར་ཡང་མེ་ཡིན་ན་ཆུ་ཀླུང་ཀྱང་མེར་འགྱུར་ལ་དེ་ལ་མེའི་མཚན་ཉིད་མེད་ན་དེ་དོར་བ་ལ་ཡང་མེའི་མཚན་ཉིད་མེད་དོ། །དེ་བཞིན་དུ་དུ་བ་ལའང་སྦྱར་ཏེ་དེ་དག་རང་བཞིན་གཅིག་ཡིན་པས་གཅིག་དོར་ན་གཅིག་ཀྱང་འདོར་བར་འགྱུར་རོ་ཞེས་བྱ་བ་ནི་ཡུལ་དབུས་ཀྱི་མཁས་པ་ཛྙཱ་ན་ཤྲཱིའི་རིགས་པ་ཡིན་ནོ། །སྔར་བཤད་པ་དེ་དག་སྡུད་པ་ནི་གལ་ཏེ་བརྒྱ་བྱིན་སྤྱི་བོ་མེའི་རང་བཞིན་ཡིན་ན་སྟེ་མེས་བསྐྱེད་པར་བྱ་བ་དེ་སྐྱེད་པའི་ཕྱིར་ཞེས་པ་ནི་གཏན་ཚིགས་སོ། །དེ་ཉིད་མེར་འགྱུར་རོ་ཞེས་པ་ནི་ཐལ་བའི་དམ་བཅའ་འོ། །འོན་ཏེ་དེ་མེའི་རང་བཞིན་མིན་ན་ཇི་ལྟར་དེ་ལས་དུ་བ་འབྱུང་ཅིའི་ཕྱིར་མེ་མ་ཡིན་པ་ལས་དུ་བ་མི་འབྱུང་ཞེ་ན་དུ་བ་རྒྱུའི་རང་བཞིན་ལས་སྐྱེ་བ་ཡིན་ལ་དེ་ཡང་མེ་ལ་དེ་སྐྱེད་པའི་ནུས་པ་ཡོད་པར་མངོན་སུམ་གྱིས་གྲུབ་པས་རྒྱུ་མ་ཡིན་པ་གཞན་ལས་བྱེ་བྲག་དང་ལྡན་པ་ཡིན་ནོ། །དུ་བ་གཞན་ལས་འབྱུང་ན་ནི་རྒྱུ་མ་ཡིན་པ་ལས་སྐྱེ་བར་འགྱུར་ལ་དུ་བ་དུ་བའི་ཞེས་སྦྱར་རོ། །དེ་དག་གིས་ནི་འདི་སྐད་བསྟན་པ་ཡིན་ཏེ་དུ་བའི་སྒྲས་བརྗོད་པ་ཙམ་ནི་མེ་མ་ཡིན་

༼༢༠༠༽

ལས་སྐྱེ་བ་འགོག་པ་མ་ཡིན་གྱི་འོན་ཀྱང་མགྲིན་པ་འགག་པ་ལ་སོགས་པའི་མཚན་ཉིད་ཅན་མེ་ལས་སྐྱེས་པ་ཅི་འདྲ་བ་དེ་འདྲ་བ་ཞིག་གཞན་ལས་སྐྱེ་བར་འགོག་པར་འདོད་པ་ཡིན་ནོ། །དེ་འདྲ་བ་གཞན་ལས་འབྱུང་ན་ནི་སྣ་ཚོགས་རྒྱུ་མེད་དུ་འགྱུར་བས་གཞན་ལས་མ་ཡིན་ཏེ་རྣམ་འགྲེལ་གྱི་རྒྱན་ལས། དུ་བ་མེ་ལས་ཅི་འདྲ་བ། །རྣམ་པ་དེ་འདྲ་དུ་ལས་མིན། །ཞེས་གང་བཤད་པ་ཡིན་ནོ། །བདུན་པ་དེ་ལ་རྩོད་པ་སྤང་བ་ལ་དོན་བཞི་ལས། དང་པོ་རྐྱེན་དུ་མ་ལས་འབྲས་བུ་གཅིག་འབྱུང་བ་མི་འགལ་བ་ནི། རྒྱུ་ཐ་དད་པས་འབྲས་བུ་ཐ་དད་པ་འོ་ན་ད་ནི་ལྷན་ཅིག་བྱེད་པ་ཐ་དད་པ་རྣམས་ལས་འབྲས་བུ་གཅིག་འབྱུང་སྟེ་དེ་ཉིད་སྟོན་པ་ནི་དཔེར་ན་ཞེས་པའོ། །དེ་འགོག་པ་ནི་དངོས་པོ་གཅིག་པུ་ཞིག་འབྲས་བུ་སྐྱེད་པར་བྱེད་པའི་སྐྱེད་བྱེད་དེའི་རང་བཞིན་ཞེས་བྱ་བ་དང་ཚོགས་པ་ནི་སྐྱེད་བྱེད་དང་སྐྱེད་བྱེད་དེའི་རང་བཞིན་ཞེས་སྦྱར་རོ། །སྐྱེད་བྱེད་དང་སྐྱེད་བྱེད་ཀྱི་རང་བཞིན་གཉིས་སྨྲོས་པ་ནི་རྟག་པར་སྨྲ་བ་རྣམས་འབྲས་བུ་སྐྱེད་པར་བྱེད་པ་རྒྱུ་རྐྱེན་ཚོགས་པ་ཡིན་ལ་རྒྱུ་རྐྱེན་སོ་སོ་བ་ནི་སྐྱེད་པར་བྱེད་པའི་རང་བཞིན་དུ་འདོད་ལ་ཁོ་བོ་ཅག་ནི་སོ་སོ་བ་ནི་དེ་གཉིས་ཀར་མི་འདོད་དོ་ཞེས་བསྟན་པའི་ཕྱིར་ཏེ་རྩོད་པའི་རིགས་པ་རྣམ་པར་འབྱེད་པ་ལས། ཚོགས་པ་ལས་ནི་ཐམས་ཅད་འབྱུང་། །གཅིག་ལས་གཅིག་ནི་ཅུང་ཟད་མེད། །ཚོགས་པ་གཅིག་པར་གྱུར་ན་ཡང་། །དེ་ནི་དུ་མ་བྱེད་པར་བཤད། །ཅེས་འབྱུང་བ་བཞིན་ནོ། །གང་གི་ཕྱིར་སྐྱེད་བྱེད་ནི་ཚོགས་པ་ཡིན་པ་དེའི་ཕྱིར་འབྲས་བུ་ལས་ཀྱང་ཚོགས་པ་དེ་ཁོ་ན་རྗེས་སུ་དཔོག་གོ །ཅི་སྟེ་བྱེ་བྲག་དོན་དུ་གཉེར་ན་ནི་དེ་ལས་ཡ་ཁྱལ་ཀྱང་རྗེས་སུ་དཔག་པར་བྱ་བ་ཡིན་ནོ། །ཅིའི་ཕྱིར་ཚོགས་པ་དཔོག་ལ་ཡ་ཁྱལ་མ་ཡིན་ཞེ་ན་ཚོགས་པ་དེ་ཉིད་འབྲས་བུའི་རང་གི་ངོ་བོ་ཁྱད་པར་ཅན་གནས་ཏེ་གྲུབ་པའི་རྟེན་ཏེ་རྒྱུ་ཡིན་པའི་ཕྱིར་རོ། །དེའི་དོན་ནི་འདི་ཡིན་ཏེ་ཐ་མི་ཐ་དད་ཀྱི་ཁྱད་པར་དུ་མི་ལྡན་པའི་འབྲས་བུ་རྫས་གཅིག་ནི་རྒྱུ་ཚོགས་པའི་ཁྱད་པར་ཐ་དད་ཀྱིས་བྱེད་པར་རྗེས་སུ་འགྲོ་བ་དང་ལྡོག་པ་ལས་ཤེས་པ་ཡིན་ཏེ་རིག་པའི་རང་བཞིན་དང་གཟུགས་ལ་འཛིན་པ་དང་ཡུལ་གྱི་རྣམ་པ་ནི་ཡིད་ལ་བྱེད་པ་དང་མིག་གི་དབང་པོ་དང་གཟུགས་ཡོད་པ་དག་ལ་ཡོད་པའི་ཕྱིར་དང་མེད་པ་དག་ལ་ནི་མེད་པའི་ཕྱིར་རོ། །དེས་ན་རྒྱུ་ཐ་དད་པས་འབྲས་བུ་ཐ་དད་པའི་དོན་རྒྱུ་དུ་མ་ཡིན་ན་འབྲས་བུ་དུ་མ་ཡིན་པ་ཞེས་པ་ནི་མ་ཡིན་གྱི་འོན་ཀྱང་རྒྱུ་ཚོགས་པ་འདྲ་བ་དང་མི་འདྲ་བ་ལས་འབྲས་བུ་འདྲ་བ་དང་མི་འདྲ་བར་འགྱུར་བ་ཞེས་བྱ་བ་འདི་བརྗོད་པར་འདོད་པ་ཡིན་ནོ། །དེ་ལྟ་མ་ཡིན་ན་མངོན་སུམ་དང་འགལ་བར་འགྱུར་ཏེ་ཁྱད་པར་དུ་མ་ལས་ནི་འབྲས་བུ་མིག་ཤེས་རྫས་གཅིག་སྐྱེ་བར་མཐོང་བའི་ཕྱིར་རོ། །དེ་བཞིན་དུ་རྗེས་སུ་འགྲོ་བ་དང་ལྡོག་པ་དག་ལས་བུམ་པ་ལ་

༼༢༠༡༽

སོགས་པ་ལས་རྫ་མཁན་ལ་སོགས་པ་རྣམས་བདག་ཉིད་ཀྱི་ཁྱད་པར་ཅི་དང་ཅི་ལྟ་བུ་བྱེད་པ་དེ་དང་དེ་ལྟ་བུ་རྣམ་པར་དཔྱད་ལ་ཁོང་དུ་ཆུད་པར་བྱའོ། །དེ་ལ་རྒྱུ་དང་འབྲས་བུ་སྐད་ཅིག་མ་གཅིག་ལ་ནི་མ་ཡིན་ཏེ་དེ་ལ་ཚུ་རོལ་མཐོང་བས་རྗེས་སུ་འགྲོ་ལྡོག་ཁོང་དུ་མི་ཆུད་པས་དེ་ལ་རྒྱུ་འབྲས་ཀྱི་ཐ་སྙད་མེད་པར་ཐལ་བའི་ཕྱིར་དང་། འབྲས་བུའི་སྐད་ཅིག་གཅིག་ནི་རྒྱུར་འདོད་པའི་སྐད་ཅིག་གཅིག་ཁོ་ན་མེད་ན་མེད་པ་མ་ཡིན་ཏེ་རྒྱུ་དང་དུས་མཉམ་པའི་ཁམས་གསུམ་པ་མེད་ན་ཡང་མེད་པས་འབྲས་བུ་ཐམས་ཅད་ཁམས་གསུམ་གྱི་དངོས་པོ་ཐམས་ཅད་ཀྱི་འབྲས་བུར་ཐལ་བའི་ཕྱིར་རོ། །དེས་ན་རྒྱུ་དང་འབྲས་བུའི་རྒྱུན་ཚོགས་པ་ལ་རྒྱུ་འབྲས་སུ་ངེས་པར་བྱེད་པ་ཡིན་ནོ། །དེ་ལ་ཚོགས་པའི་སྤྱིས་འབྲས་བུ་སྐྱེད་པ་ནི་མ་ཡིན་ཏེ་སོ་སོ་བ་ལས་གཞན་པའི་སྤྱི་གཅིག་མེད་པས་འབྲས་བུ་མི་སྲིད་པར་ཐལ་བའི་ཕྱིར་རོ། །དེའི་ཕྱིར་ཚོགས་པ་རྣམས་སོ་སོར་འབྲས་བུ་སྐྱེད་པར་བྱེད་དོ་ཞེས་རྟོགས་པ་ཡིན་ནོ། །གང་གི་ཕྱིར་དེ་ལྟར་ཚོགས་པ་རྣམས་འབྲས་བུ་ཁྱད་པར་ཅན་འགྲུབ་པའི་རྒྱུ་ཡིན་པ་དེ་ཉིད་ཀྱི་ཕྱིར་ལྷན་ཅིག་བྱེད་པ་རྣམས་ཀྱང་རྣམ་གྲངས་མེད་པར་ཏེ་སྔ་ཕྱིའི་རིམ་པ་མེད་པ་དང་སོ་སོར་བྲལ་བ་མ་ཡིན་པར་འབྲས་བུ་སྐྱེད་པར་བྱེད་པ་ཡིན་ནོ། །གལ་ཏེ་སོ་སོར་བྲལ་བ་དག་ཀྱང་སྐྱེད་པར་བྱེད་པ་ཡིན་ན་ནི་དུས་ཐ་དད་ན་གནས་པས་ཀྱང་སྐྱེད་པས་རིམ་གྱིས་སྐྱེད་པར་འགྱུར་རོ། །གཉིས་པ་དངོས་རྒྱུ་མི་འདྲ་ན་དངོས་འབྲས་ཀྱང་མི་འདྲ་བ་ནི། རྒྱུ་མི་འདྲ་ན་འབྲས་བུ་མི་འདྲའོ་ཞེས་ཇི་ལྟར་བརྗོད་དེ་གང་ཡང་ཞེས་སྨྲ་བ་ལ་རིགས་མི་མཐུན་པ་ལས་འབྱུང་བར་མཐོང་བ་དེ་ལ་ཡང་ཨུཏྤ་ལ་ཞེས་དེ་སྐད་དུ་སྒྲ་མཚུངས་པས་བརྗོད་ཀྱང་ས་བོན་ལས་སྐྱེ་བ་ལས་ནི་རྣམ་པ་དང་དབྱིབས་དང་འབྲས་བུ་ལ་སོགས་པའི་རང་གི་ངོ་བོ་ཐ་དད་པ་སྟེ་མི་འདྲ་བ་ལ་རྒྱུ་ཐ་དད་པ་ནི་གཏན་ཚིགས་སོ། །དཔེའི་ཐབས་ཀྱིས་ཀྱང་དེ་ལྟར་སྒྲུབ་པ་ནི་དཔེར་ན་ཞེས་པ་སྟེ་ས་བོན་ལས་སྐྱེ་བ་ནི་འབྲས་བུ་མེད་པ་ཡིན་ལ་སྡོང་བུ་ལས་སྐྱེ་བ་ནི་འབྲས་བུ་ཅན་ཏེ་འབྲས་བུའི་སྒོ་ནས་བསྟན་ནས་རྣམ་པའི་སྒོ་ནས་སྟོན་པ་ནི་དེ་ལྟ་བུ་ནི་ཞེས་པ་སྟེ་སྡོང་བུ་ལས་སྐྱེས་པ་ནི་སྦོམ་པ་དང་སྔོ་བོ་ཡིན་ལ་ས་བོན་ལས་སྐྱེས་པ་ནི་ཤུན་པ་སྐྱ་བ་དང་ཕྲ་བ་ཡིན་ནོ། །གལ་ཏེ་ས་བོན་ལས་བྱུང་བ་ནི་སྡོང་བུ་ལས་སྐྱེས་པ་དང་སྡོང་བུ་ཁོ་ན་ལས་བྱུང་བ་གཉིས་མཐར་གཟུགས་ཁྱད་པར་མེད་ཀྱང་རྒྱུ་ཁྱད་པར་མེད་པ་ལ་ནི་འཁྲུལ་བ་ཡིན་ནོ་ཞེ་ན་འབྲས་བུ་ཞེས་སྨྲོས་ཏེ་བརྒྱུད་པའི་རྒྱུ་ནི་དཔག་པར་མི་བྱའོ་ཞེས་བྱ་བའི་དོན་ཏོ། །དེ་མ་ཐག་པའི་རྒྱུ་དེ་ནི་འབྲས་བུ་འདྲ་བ་ལ་རྒྱུའང་འདྲ་བ་ཡིན་ཏེ་དཔེར་ན་རྒྱུན་སྔ་ཕྱི་འདྲ་བར་རྗེས་སུ་འབྲེལ་བའི་ཞེས་སྦྱར་ནས་འབྲས་བུ་གང་ལ་ཞེས་སྦྱར་རོ། །གང་གི་ཕྱིར་དེ་ལྟ་ཡིན་པ་དེས་ན་རྒྱུ་གང་ལས་འབྲས་བུ་ཅི་འདྲ་བ་དངོས་སུ་སྐྱེ་བར་མཐོང་བའི་འབྲས་བུ་དེ་འདྲ་བ་དེ་ལས་ནི་

༼༢༠༢༽

དངོས་ཀྱི་རྒྱུ་དེ་འདྲ་བ་དཔོག་གི་བར་དུ་ཆོད་པ་ནི་མ་ཡིན་པས་འདྲ་བ་དང་མི་འདྲ་བ་ནི་དེ་དང་དེ་ལ་འཁྲུལ་བ་མེད་དོ། །གསུམ་པ་མི་འདྲ་བར་འཇོག་པའི་རྒྱུ་མཚན་དུ་མ་བཤད་པ་ནི། གལ་ཏེ་རྒྱུ་མི་འདྲའང་འབྲས་བུ་འདྲ་བ་ཡོད་དེ་ནགས་དང་ལྡུམ་རའི་རྒྱལ་མོ་ག་གོན་བཞིན་ནོ། །དེས་ན་འདྲ་བ་ལས་འདྲ་བ་དཔོག་ན་འཁྲུལ་བ་ཡིན་ནོ་ཞེ་ན་རྣམ་པ་ཐ་དད་པ་ཞེས་གསུངས་ཏེ་དེ་དང་དེ་མ་ཡིན་པ་ནི་ཐ་དད་དེ་དེ་ཁ་ན་ནི་ཐ་དད་ཀྱི་རྒྱུ་མཚན་མ་ཡིན་ནོ་ཞེས་བྱ་བའི་དོན་ཏོ། །འོན་ཀྱང་ཞེས་བྱ་བས་ནི་ཐ་དད་ཀྱི་རྒྱུ་མཚན་གཞན་སྟོན་པར་བྱེད་དེ་ནོར་བུ་ལ་སོགས་པ་ནི་ལྗིད་དང་མཐུ་ཐ་དད་པས་ཐ་དད་པར་འཇོག་པ་ཡིན་ལ་དེ་བཞིན་དུ་གཞན་ལ་ཡང་སྦྱར་ཏེ་གལ་ཏེ་དེ་དག་རང་བཞིན་ཐ་དད་པ་མ་ཡིན་ན་ལྗིད་དང་ནུས་པའི་བར་དུ་ཡང་ཐ་དད་པར་མི་འགྱུར་ན་དེ་དག་ཐ་དད་པ་ཡང་ཡིན་པའི་ཕྱིར་རང་བཞིན་ཐ་དད་པར་ཁོང་དུ་ཆུད་པ་ཡིན་ནོ། །བཞི་པ་མི་མཐུན་པའི་རྒྱུ་ལས་མི་འབྱུང་བར་བསྟན་པ་ནི། དེ་ལྟར་དུ་མའི་སྒོ་ནས་ཐ་དད་དུ་འབྱེད་པ་དེའི་ཕྱིར་དེ་དག་གིས་ཤིན་ཏུ་སྟེ་ལེགས་པར་རྣམ་པར་ཕྱེ་བའི་འབྲས་བུ་འདྲ་མི་འདྲ་ནི་རྒྱུ་འདྲ་མི་འདྲ་ལ་འཁྲུལ་བ་མེད་དེ་རྒྱུ་ཁྱད་པར་ཡོད་དེ་མི་འདྲའང་འབྲས་བུ་ཁྱད་པར་མེད་དེ་འདྲ་ན་རྒྱུ་མེད་ཀྱི་སྐྱོན་དུ་འགྱུར་བའི་ཕྱིར་རོ། །དོན་དེ་དག་སྡུད་པ་ནི་རྗེས་སུ་འགྲོ་དང་ལྡོག་པ་ལས་འབྲས་བུ་གང་ཞིག་རྒྱུ་གང་གི་རྗེས་སུ་འགྲོ་བར་མཐོང་བའི་འབྲས་བུ་དེའི་རང་བཞིན་ནི་དེ་ཁོ་ནའི་རྒྱུ་ཅན་ཡིན་པ་དེའི་ཕྱིར་དེ་དང་མི་མཐུན་པ་ནི་མི་འདྲ་བས་ཏེ་དེ་ལས་འབྱུང་རེ་སྐན། །དོན་གསུམ་པ་རྟགས་མི་འཁྲུལ་བའི་རྒྱུ་མཚན་བཤད་པ་ལ་འབྲས་བུ་དང་རང་བཞིན་གྱི་མི་འཁྲུལ་བའི་རྒྱུ་མཚན་སྤྱིར་བཤད་པ་དང་། རང་བཞིན་གྱི་བྱེ་བྲག་ཏུ་བཤད་པ་དང་། མ་མཐོང་བ་ཙམ་ལྡོག་པའི་དོན་དུ་འདོད་པ་དགག་པ་དང་། གང་ཞིག་ལོག་པས་གང་ལྡོག་བཤད་པ་དང་། དེ་དག་ལོག་པ་དགག་པའི་གཏན་ཚིགས་སུ་བསྟན་པ་ལྔ་ཡོད་པའི་དང་པོ་ནི་རྒྱུ་དང་འབྲས་བུའི་དངོས་པོ་ངེས་པར་བྱེད་པའི་རང་བཞིན་གཅིག་ཏུ་ངེས་པར་བྱེད་པ་ལས་རྩོད་གཞི་ལ་མེད་ན་མི་འབྱུང་བར་བྱེད་པའི་བསྒྲུབ་བྱ་དེ་ངེས་པར་བལྟའི་གཏན་ཚིགས་མི་མཐུན་ཕྱོགས་ལ་མ་མཐོང་བ་དང་མཐུན་ཕྱོགས་ལ་མཐོང་བ་ལས་ནི་དེ་ངེས་པ་མིན་ནོ། །གཞན་དུ་སྟེ་འབྲེལ་བ་གཉིས་མེད་ན་གཞན་ནི་གཞན་དག་དང་ལྷན་ཅིག་ཏུ་ངེས་པར་ཡོད་པའི་ངེས་པ་དེ་གང་སྟེ་མེད་པར་འགྱུར་རོ། །མི་རྟག་པ་དེ་དོན་གཞན་ཐོ་བ་ལ་སོགས་པའི་རྒྱུ་མཚན་ཅན་ཏེ་འབྲས་བུའི་ཆོས་སུ་ཁས་ལེན་པ་ཡིན་ན་གོས་ལ་ཚོན་གྱིས་མ་ཁྱབ་པ་བཞིན་དུ་དེ་ལའང་དེས་མ་ཁྱབ་པར་འགྱུར་རོ། །དེ་ལ་ཚིགས་སུ་བཅད་པ་སྔ་མ་ནི་འབྲས་བུའི་

༼༢༠༣༽

གཏན་ཚིགས་ཉིད་སྡུད་པར་བྱེད་པ་ཡིན་ལ་ཕྱི་མ་རྣམས་ནི་འབྲས་བུ་དང་རང་བཞིན་འབྲེལ་པ་ལས་གོ་བར་བཤད་པ་ཐམས་ཅད་སྡུད་པ་ཡིན་ནོ། །གཉིས་པ་ལ་ཆོས་གཞན་གྱི་རྒྱུ་མཚན་ཅན་དེའི་རང་བཞིན་དུ་མི་རུང་བ་དང་དངོས་པོ་ཉིད་སྐད་ཅིག་ཡིན་པ་དང་། མ་ཡིན་ན་དོན་གཞན་དུ་ཐལ་བ་དང་། རྒྱུ་འབྲས་ལ་དཔྱད་ནས་ཐ་དད་དགག་པ་བཞི་ཡོད་པའི་དང་པོ་ནི་གཞན་ཡང་མི་རྟག་པའི་ཆོས་དེ་དོན་གཞན་གྱི་རྒྱུ་མཚན་ཏེ་རྒྱུ་ཅན་ཡིན་པར་གྱུར་ན་ངེས་པར་ཡོད་པའི་ངེས་པ་མེད་པར་འགྱུར་བ་འབའ་ཞིག་ཏུ་མ་ཟད་མི་རྟག་པ་དེ་དེ་ལས་གཞན་ཉིད་དུའང་འགྱུར་བ་ཡིན་ནོ། །སྐད་ཅིག་འཇིག་པ་འདི་ནི་རང་བཞིན་གྱི་གཏན་ཚིགས་སུ་བཤད་པར་བྱ་བ་མ་ཡིན་ནམ་ཞེ་ན་བདེན་མོད་ཀྱི་རྒྱུ་ཐ་དད་ན་འབྲས་བུའང་ཐ་དད་པ་ཡིན་ནོ་ཞེས་བྱ་བ་ནི་འབྲས་བུའི་གཏན་ཚིགས་ཀྱི་སྐབས་སུ་བབ་པས་དེའི་འཕྲོ་ལ་བཤད་པ་ཡིན་ནོ། །དེ་རྣམ་པར་འགྲེལ་པ་ནི་དེའི་ཞེས་བྱ་བ་ནི་སྔར་གྲུབ་ཟིན་པའི་བྱས་པ་དེའི་རང་བཞིན་དུའོ། །དེའི་རྒྱུ་མཚན་ནི་དངོས་པོ་རྣམས་ཀྱི་ཞེས་པ་སྟེ་ཆོས་འགལ་བ་ནི་གྲུབ་མ་གྲུབ་བོ། །རྒྱུ་ཐ་དད་པ་ཕྱི་མ་ནི་སྐྱེད་བྱེད་ཐ་དད་པ་སྟེ་སྔར་གྱི་རྒྱུ་ཐ་དད་པའི་དོན་འཆད་པ་ཡིན་ལ། ཆོས་འགལ་བ་དང་གཉིས་ཀའང་དངོས་པོ་ཐ་དད་པའི་རྒྱུ་མཚན་དུ་བལྟའོ། །རིལ་རྫས་གཅིག་ཏུ་འགྱུར་བ་ནི་ཐ་དད་པའི་རྒྱུ་མཚན་གཞན་མེད་པའི་ཕྱིར་རོ། །དེ་ལས་ཅིར་འགྱུར་ཞེ་ན་གཅིག་ཡིན་པ་དེས་ན་ཞེས་བྱ་བ་ནི་སྐྱེ་འཇིག་རིམ་གྱིས་བྱེད་ན་ནི་དེ་དང་དེ་ཐ་དད་དུ་འགྱུར་བའི་ཕྱིར་དང་། འགའ་ཞིག་འགའ་ཞིག་ལ་ཉེ་བར་མི་སྦྱོར་ན་ནི་སྦྱོར་བྱེད་གཞན་དེ་དང་ཐ་དད་དུ་འགྱུར་བའི་ཕྱིར་ཏེ་གང་ཞིག་གང་ལ་མེད་པ་དེ་ནི་དེ་ལས་གཞན་ཡིན་པའི་ཕྱིར་རོ། །དེ་ལྟ་མ་ཡིན་ཏེ་སྐྱེ་འཇིག་རིམ་པ་དང་ལྡན་པ་དང་། ཐམས་ཅད་ཀྱིས་ཐམས་ཅད་མི་སྐྱེད་ན་དེ་ལ་དེ་མེད་པས་དེ་དང་དེ་ཅིག་ཅེས་བྱ་བ་ཉིད་དུ་མི་འགྱུར་བའམ། ཅིག་ཅེས་བྱ་བའི་མིང་ཐ་དད་པ་སྟེ་མིང་ཙམ་དུ་ཟད་དེ་ཐ་དད་ཀྱི་དོན་ཁས་བླངས་ནས་ཅིག་ཅེས་དེ་སྐད་དུ་བརྗོད་པའི་ཕྱིར་རོ། །གཉིས་པ་དངོས་པོ་ཉིད་སྐད་ཅིག་ཡིན་པ་ལའང་གཉིས་ཡོད་པའི་དང་པོ་གཅིག་ཏུ་གནས་ཀྱང་ཐ་དད་ཀྱི་སྒྲས་བརྗོད་པ་མི་འགལ་བ་ནི་གལ་ཏེ་འགལ་བའི་ཆོས་གྲུབ་པས་ཐ་དད་དུ་འགྱུར་ན་དེ་གཉིས་རྒྱུའི་དོན་ལ་ཐ་དད་པ་ཉིད་མེད་པ་ཁྱེད་ལའང་མི་རྟག་པ་བྱས་པ་དེའི་རང་བཞིན་མ་ཡིན་པར་ངེད་དང་མཚུངས་ཏེ་དངོས་པོ་ཡོད་པའི་དུས་ན་མི་རྟག་པ་མ་གྲུབ་པའི་ཕྱིར་རོ། །དེ་ཅིའི་ཕྱིར་ཞེ་ན་མི་རྟག་པ་ནི་དངོས་པོ་ལྡོག་པ་ཡིན་པས་དངོས་པོ་དང་འགལ་བའི་ཕྱིར་རོ་ཞེ་ན། མི་རྟག་པ་ཞེས་གསུངས་ཏེ་ཕྱིས་འབྱུང་མེད་པས་དེ་གཉིས་ལ་འགལ་བའི་ཆོས་མེད་དོ་ཞེས་བྱ་བའི་དོན་ཏེ། བཤད་ཟིན་པ་ནི་དེ་

༼༢༠༤༽

ཉིད་སྐད་ཅིག་མར་གནས་པ་སྐྱེས་པ་ཞེས་བྱ་བ་དེར་རོ། །དེས་ན་གཏན་ཚིགས་དང་བསྒྲུབ་བྱ་ནི་བདག་གཅིག་པ་ཡིན་ལ་དངོས་པོ་ལྡོག་པར་འགྱུར་རོ་མི་རྟག་པར་འགྱུར་རོ་ཞེ་བྱ་བ་ལ་སོགས་པའི་ངག་གིས་ཀྱང་མི་རྟག་པ་རྒྱུ་གཞན་ལ་ཕྱིས་འབྱུང་བ་བརྗོད་པ་ནི་མ་ཡིན་གྱི་འོན་ཀྱང་མཐོང་བའི་དོན་གང་ཡིན་པ་དེ་མེད་པར་འགྱུར་རོ་ཞེས་བྱ་བའི་དོན་འདི་བརྗོད་པ་ཡིན་ཏེ་ཕྱིས་འབྱུང་བ་གཞན་བརྗོད་པ་ཡིན་ན་ནི་དངོས་པོ་སྔ་མ་འཇིག་པའི་ངང་ཅན་ནི་ལྡོག་པར་མ་བསྟན་པར་ཐལ་བའི་ཕྱིར་རོ། །གལ་ཏེ་བུམ་པ་དང་མི་རྟག་པ་གཅིག་ཡིན་ན་འོ་ན་བུམ་པའི་མི་རྟག་པ་ཞེས་ཐ་དད་པར་རྗོད་པ་ཆོས་རྗོད་པའི་སྒྲ་དང་བུམ་པ་མི་རྟག་པ་ཞེས་ཐ་མི་དད་དུ་རྗོད་པ་ཆོས་ཅན་བརྗོད་པའི་སྒྲ་གཉིས་ཇི་ལྟར་ཐ་དད་ཅེ་ན་བཤད་པ་ཆོས་དང་ཆོས་ཅན་གྱི་ཚིག་ཐ་དད་པ་ལ་ཡང་གཉིས་ཀས་རྟག་པ་ལས་ལྡོག་པ་གཅིག་ཉིད་བརྗོད་པ་ཡིན་གྱི་ཚིག་ཐ་དད་པའི་རྒྱུ་མཚན་ནི་ཁྱད་པར་ཏེ་མི་རྟག་པའི་ལྡོག་པ་གཞན་དེ་ཆོས་བརྗོད་པའི་སྒྲས་ནི་ཆོས་ཅན་ལས་ཐ་དད་དུ་བསྟན་ནས་སྤོང་བ་ཡིན་ལ་ཆོས་ཅན་བརྗོད་པའི་སྒྲས་ནི་ཐ་མི་དད་དུ་བསྟན་ནས་མི་སྤོང་བ་ཡིན་ནོ། །དེ་ལྟ་བུ་ལ་སོགས་པའི་འཕྲོས་པ་རྣམ་འགྲེལ་དུ་བསྟན་པ་ནི། གཉིས་ཀས་གཅིག་གཅིག་བརྗོད་མོད་ཀྱི། །བརྗོད་བྱའི་གཞན་གྱི་ཁྱད་པར་གྱིས། །རྣམ་དབྱེ་ཐ་དད་འབྱེད་པ་ཡིས། །ཐ་དད་དོན་བཞིན་སྒྲུབ་པར་བྱེད། །ཅེས་བྱ་བ་དང་། ཡང་ཁྱད་པར་གཞན་ནི་སྤོང་བ་དང་། །མི་སྤོང་བ་དག་འདི་གཉིས་ནི། །བརྡ་ཡི་བྱེ་བྲག་རྟོགས་པ་པོའི། །འདོད་པའི་རྗེས་སུ་བྱེད་པ་གཞི། །ཞེས་བྱ་བ་ལ་སོགས་འབྱུང་བ་ཡིན་ཏེ་བློས་ཇི་ལྟར་དུ་བརྗོད་པར་འདོད་པ་དེ་ལྟར་དུ་སྣང་བར་འགྱུར་རོ་ཞེས་བྱ་བའི་དོན་ཏོ། །གཉིས་པ་དེ་མི་རྟོགས་པའི་རྒྱུ་དང་རྟོགས་པའི་དུས་བཤད་པ་ནི། གལ་ཏེ་དངོས་པོ་ཉིད་འཇིག་པ་ཡིན་ན་འོ་ན་ཇི་ལྟར་ཐ་སྙད་བྱེད་པ་པོ་རྣམས་ཀྱིས་འཇིག་པ་ཕྱིས་འབྱུང་དུ་རྟོགས་ཞེ་ན་འཇིག་པ་འདིའི་རང་བཞིན་དེ་ནི་མཐོང་བཞིན་དུ་ཡང་མི་རྟོགས་སོ་ཞེས་འབྲེལ་ལོ། །དེ་ལ་མ་རིག་པས་བློ་བསླད་པ་ནི་ཞན་པ་སྟེ་མི་རྟོགས་པའི་རྒྱུ་དང་པོ་ཡིན་ནོ། །འོ་ན་ནི་ཞིག་པའི་ཚེ་ཡང་མི་རྟོགས་པར་འགྱུར་རོ་ཞེ་ན་རྒྱུ་གཉིས་པ་ཕྱི་རོལ་ཡང་འཁྲུལ་བའི་རྒྱུ་མཚན་དུ་སྟོན་པ་ནི་ཡོད་པ་བར་མ་ཆད་དུ་དམིགས་པས་རྟག་ཏུ་སྟེ་སྐད་ཅིག་གཉིས་པ་ལ་སོགས་པའི་ཚེའང་སྔར་མཐོང་བ་དེ་ལྟར་ཕྱིས་ཀྱང་ཡོད་པར་དོགས་པ་སྐྱེས་པ་དེས་བློ་བསླུས་ཤིང་བྲིད་པ་ཡིན་ནོ། །གལ་ཏེ་ས་ཕྱོགས་ཡོད་པ་འབའ་ཞིག་པ་དམིགས་པས་བུམ་པ་མེད་པ་ངེས་པ་དེ་བཞིན་དུ་སྐད་ཅིག་ཕྱི་མ་ཕྱི་མ་རྣམས་དམིགས་པ་ན་སྔ་མ་རྣམས་མེད་པར་རྟོགས་པ་མ་ཡིན་ནམ་ཞེ་ན། རྒྱུ་གསུམ་པ་འདྲ་བ་གཞན་འབྱུང་བས་ཞེས་གསུངས་ཏེ་འདྲ་བ་ལས་ནི་དེ་ལ་སྔ་མ་མེད་པར་མི་ངེས་ཀྱི་གཅིག་ཏུ་འཁྲུལ་བའི་རྟག་འཛིན་སྐྱེའོ་ཞེས་བྱ་བའི་དོན་ཏོ། །

༼༢༠༥༽

དོན་འདི་ཉིད་སློབ་དཔོན་ཕྱོགས་ཀྱི་གླང་པོས། འདྲ་བ་ཡིས་ནི་བསྒྲིབས་པའི་ཕྱིར། །དེ་བཟུང་བ་ན་དེ་མི་འཛིན། །ཞེས་བཤད་པ་ཡིན་ནོ། །དེ་ལྟར་ནང་དང་ཕྱི་རོལ་གྱི་རྒྱུ་གསུམ་པོ་དེས་བསླུས་ཏེ་རྟག་པར་འཛིན་པའི་འཁྲུལ་བ་བསྐྱེད་པས་མི་རྟག་པ་མི་རྟོགས་པ་ཡིན་ཏེ་སྐད་ཅིག་མ་གྲུབ་པ་ལས། ལུས་དང་དབང་པོ་བློས་གཟུགས་ཕུན་སུམ་ཚོགས། །གནས་སྐབས་དོར་ཞིང་གནས་སྐབས་མི་དམིགས་སོ། །འོན་ཀྱང་སྐྱེ་བོ་བློ་མིག་མུན་པ་ཡིས། །ཁེབས་པས་བདག་ནི་རྟག་སྙམ་རབ་ཏུ་ཤེས། །ཞེས་འབྱུང་བ་བཞིན་ནོ། །འོ་ན་གང་གི་ཚེ་རྟོགས་ཞེ་ན་སྐད་ཅིག་མ་ཞེས་གསུངས་ཏེ་ཐ་མ་ནི་དུས་གཉིས་པ་ལ་འགག་པའོ། །དེ་མཐོང་བ་རྣམས་ཀྱིས་ནི་ངེས་པ་ཡིན་ཏེ་རྣམ་འགྲེལ་ལས། འདི་ལྟར་རྟགས་མེད་བྱིས་བར་གྱིས། །སྐྱེ་བོས་ཕྱིས་འབྱུང་བ་དང་ནི། །འབྲེལ་མེད་མར་མེ་ལ་སོགས་ཀྱི། །འཇིག་པ་མཐོང་བས་ཡོངས་གཅོད་ཉིད། །ཅེས་བཤད་པ་ཡིན་ནོ། །དེས་ན་ཕྱིས་ངེས་པའི་དུས་དེའི་ཚེ་མི་རྟག་ཉིད་དུ་རྣམ་པར་གཞག་གོ་ཞེས་སྦྱར་ཏེ་བཤད་ཟིན་པ་ནི་མི་ཤེས་པ་རྣམ་པར་འགྱུར་བ་ཞེས་བྱ་བ་དེར་རོ། །གསུམ་པ་མ་ཡིན་ན་དོན་གཞན་དུ་ཐལ་བ་ནི་དངོས་པོ་ཉིད་མི་རྟག་པ་ཡིན་པ་དེ་ལྟ་མ་ཡིན་ཏེ་དེ་ཕྱིས་འབྱུང་བ་ཡིན་ན་དེ་ལ་རྒྱུ་ཡོད་དམ་མེད་ཀྱང་བླ་སྟེ་དོན་གཞན་ཁོ་ནར་འགྱུར་ཏེ་དུས་ཐ་དད་པའི་ཕྱིར་རོ། །དོན་གཞན་དུ་གྱུར་པ་དེ་ལྟ་ཡིན་ན་ནི་དེ་དང་ལྡན་པར་མི་འགྱུར་ཏེ་དེ་ལ་ཐ་དད་དུ་མི་དགོས་པའི་ཕྱིར་རོ། །དེ་མི་རྟག་པར་བྱ་བའི་ཕྱིར་དགོས་ན་ནི་མི་རྟག་པ་དེ་ཉིད་དངོས་པོ་འདིའི་རང་གི་བདག་ཉིད་ཅེས་སྦྱར་རོ། །གལ་ཏེ་མི་རྟག་པ་དང་འབྲེལ་བས་མི་རྟག་པར་འགྱུར་རོ་ཞེ་ན་རང་བཞིན་ཏེ་རང་གི་ངོ་བོས་ཞེས་གསུངས་ཏེ་མཁས་པ་ཐ་དད་དུ་ལྡན་ན་ཡང་རྨོངས་པ་ལས་མི་ཕྱེད་པ་བཞིན་ནོ་ཞེས་དགོངས་པ་ཡིན་ཏེ་དེའི་ཕྱིར་དངོས་པོ་དེ་དང་ལྡན་པར་མི་འགྱུར་རོ་ཞེས་སྨྲ་བ་ཡིན་ནོ། །བཞི་པ་རྒྱུ་འབྲས་ལ་དཔྱད་ནས་ཐ་དད་དགག་པ་ནི། མི་རྟག་པ་ཉིད་དམ་ཆོས་གཞན་བྱས་པ་དེ་ཡང་དོན་ཏེ་རྒྱུ་གཞན་ལས་བྱུང་བ་ན་བདག་གཅིག་པར་ནི་མི་རུང་བས་རྒྱུ་ཡིན་པའང་ཞེས་གསུངས་ཏེ་བྱས་པ་དེ་ལ་མི་རྟག་པ་ཡོད་པར་ཞེས་སྦྱར་རོ། །དེ་ལྟར་རྣམ་པར་རྟོག་པར་འགྱུར་བ་དེ་ལ་མི་རྟག་པ་བྱས་པའི་རྒྱུ་ཡིན་ནོ་ཞེ་ན་ཕྱིས་འབྱུང་ཞེས་གསུངས་ཏེ་རྒྱུ་ནི་སྔར་ཡོད་ཡིན་པའི་ཕྱིར་རོ་ཞེས་སྟོན་པ་ཡིན་ནོ། །མི་རྟག་པ་བྱས་པའི་འབྲས་བུ་ཡིན་ན་ཡང་བྱས་པ་རྒྱུ་གཏན་ཚིགས་སུ་བྱས་པར་འགྱུར་ལ་དེ་ལྟ་ན་ཡང་མ་ངེས་པ་ཡིན་ནོ། །དེ་འགྲེལ་བ་ན་མི་རྟག་པ་དེ་ཞེས་སྦྱར་བས་རྒྱུ་བཀག་ནས་འབྲས་བུ་འགོག་པ་ནི་ཐོ་བ་ལ་སོགས་པ་གཞན་གྱི་ཕན་པ་ལ་ལྟོས་པ་སྟེ་བརྟེན་ནས་འབྱུང་བའི་འབྲས་བུ་མི་རྟག་པ་ཡང་རྒྱུ་བྱས་པ་ལ་ཞེས་སྦྱར་ནས་རྒྱུ་བྱས་པ་དེ་ཡོད་པའི་ཞེས་སྦྱར་རོ། །གཞན་གྱི་ཕན་པ་ལ་ནི་མི་

༼༢༠༦༽

ལྟོས་སོ་ཞེ་ན་དངོས་པོ་ཙམ་ཞེས་གསུངས་ཏེ་རྒྱུ་གཞན་མེད་པ་དང་བྱས་པ་དེ་ཙམ་གྱི་རྗེས་སུ་འབྲེལ་བ་སྟེ་རྗེས་སུ་འགྲོ་བ་གྲུབ་བོ། །གལ་ཏེ་དེ་ཙམ་དང་འབྲེལ་བ་ནི་མ་ཡིན་ཏེ་དངོས་པོའི་རྒྱུ་ལས་དངོས་པོ་དང་དེ་ལས་འཇིག་པ་འབྱུང་བས་སྐད་ཅིག་དང་པོ་ལ་དངོས་པོ་དང་གཉིས་པ་ལ་འཇིག་པ་དང་གསུམ་པ་ལ་ལྡོག་པ་ཡིན་ནོ་ཞེ་ན། དངོས་པོ་དེ་ལས་འཇིག་པ་འགའ་ཞིག་བྱུང་ཡང་དངོས་པོ་དེ་ལ་འཇིག་པ་མི་དགོས་ཏེ་འཇིག་པ་དེས་དངོས་པོ་བརྟན་པ་དེ་བསྒྱུར་བར་མི་ནུས་པའི་ཕྱིར་རོ། །དེས་ན་དངོས་པོ་དེ་ཉམས་པ་མེད་པའི་ཕྱིར་ཐལ་བ་སྔ་མ་དངོས་པོ་དེ་དང་ལྡན་པར་མི་འགྱུར་བ་ཉིད་ལ་སོགས་པ་ནི་དེ་ཁོ་ན་བཞིན་དུ་འདིར་ཡང་འགྱུར་རོ། །དེ་གཉིས་ཐ་དད་ཡིན་ན་གཏན་ཚིགས་མི་རུང་བ་དེས་ན་མི་འཇིག་པའི་རང་བཞིན་གྱི་དངོས་པོ་ཡིན་ན་བྱས་པ་ལས་མི་རྟག་པ་རྗེས་སུ་དཔོག་པར་བྱེད་ནུས་པ་མ་ཡིན་ནོ། །དེ་དག་གིས་ནི་འདི་སྐད་དུ་མི་རྟག་པ་དོན་གཞན་ཡིན་ན་དངོས་པོ་རྟག་པ་དང་དོན་གཞན་མ་ཡིན་ན་རྒྱུ་ཐ་མི་དད་པ་དང་དེ་ཙམ་དང་རྗེས་སུ་འབྲེལ་བར་གྲུབ་བོ་ཞེས་བསྟན་པ་ཡིན་ནོ། །གསུམ་པ་མ་མཐོང་བའི་ལྡོག་པ་དགག་པ་ལ། དེ་འཁྲུལ་བར་སྒྲུབ་པ་དང་། མ་འཁྲུལ་བར་འདོད་པ་ལ་སྐྱོན་བརྗོད་པ་གཉིས་ལས། དང་པོ་ལའང་རིགས་པ་དང་ལུང་གིས་སྒྲུབ་པ་གཉིས་སོ། །དང་པོ་ལའང་གསུམ་ཡོད་པའི་དང་པོ་འཁྲུལ་བའི་དཔེ་སྟོན་པ་ནི། གལ་ཏེ་བདག་གཅིག་པའི་འབྲེལ་བ་མེད་ཀྱང་ཇི་ལྟར་རྗེས་སུ་མི་དཔོག་སྟེ་རྗེས་སུ་འགྲོ་ལྡོག་ཡོད་པའི་ཕྱིར་རོ། །དེ་ལ་སྐྱེ་བ་ཅན་འགའ་ཞིག་འཇིག་པར་མཐོང་བ་ནི་རྗེས་འགྲོ་ཡིན་ལ་ལྡོག་པ་སྟོན་པ་ནི་འདི་ལྟར་ཞེས་པ་ཡིན་ཏེ་དེས་ན་བདག་གཅིག་པའི་འབྲེལ་བས་ཅི་ཞིག་བྱ་ཞེ་ན་དེ་འགོག་པ་ནི་མི་མཐུན་ཕྱོགས་ཞེས་པ་སྟེ་ཕྲུ་བའི་ནང་དུ་ཆུད་པའི་འབྲས་ནི་ཆོས་པ་ལ་འཁྲུལ་བ་བཞིན་ནོ་ཞེས་ཚིག་རྣམ་པར་སྦྱར་རོ། །དཔེ་དེ་ཉིད་སྒྲུབ་པ་ནི་མང་པོ་ཞེས་པ་སྟེ་ཙམ་གྱིས་ཞེས་བྱ་བ་ནི་ཁྱད་པར་གཞན་མེད་ན་ཞེས་བྱ་བའི་དོན་ཏོ། །དེ་ཁྱད་པར་དང་བཅས་ན་ཡང་དག་ཏུ་འགྱུར་རོ་ཞེས་སྟོན་པ་ནི་འདི་ལྟར་ཞེས་པ་སྟེ་ས་ལུ་ལ་སོགས་པའི་རང་བཞིན་དུ་འདྲ་བ་ཡིན་ལ་ཟོས་པ་འདི་དང་ཆོས་པའི་རྒྱུ་མེ་དང་ཆུ་དང་ཕྲུ་བ་ལ་སོགས་པ་འདྲ་བའི་ཕྱིར་གཞན་དེའང་ཆོས་སོ་ཞེས་བྱ་བ་ནི་མི་འཁྲུལ་བར་འགྱུར་རོ། །དེ་ལྟ་མ་ཡིན་ཏེ་ཁྱད་པར་དེ་མེད་ན་རྗེས་སུ་དཔག་པ་སྟེ་གཏན་ཚིགས་དེ་ཡུལ་གཏན་ལ་ཕེབས་པའི་ལྷག་མ་དང་ལྡན་པ་ཡིན་ལ་དེ་ཡང་འཁྲུལ་བ་ཅན་ཡིན་ནོ། །གཉིས་པ་དཔེ་དེ་ཉིད་ལྷག་ལྡན་དུ་བསྟན་པ་ནི། ཡང་ཞེས་པ་སྟེ་སྒྲུབ་བྱེད་གང་ཞིག་བསྒྲུབ་བྱ་མེད་པ་ལ་མ་མཐོང་བ་ཞེས་སྦྱར་ནས་དེས་ན་ལྡོག་པ་སྒྲུབ་པ་ལ་ཞེས་བྱ་བ་དང་དེ་འདྲ་བའི་གཏན་ཚིགས་དེ་ལ་ཞེས་སྦྱར་རོ། །གསུམ་པ་དེས་ན་ལྡོག་པ་འབྲེལ་བ་ལ་ལྟོས་པར་བསྟན་པ་ནི། མ་མཐོང་བ་

༼༢༠༧༽

ཙམ་ལ་ཇི་ལྟར་ཐེ་ཚོམ་དུ་འགྱུར་ཞེ་ན་མི་དམིགས་པ་ཞེས་སྨོས་ཏེ་ལྡོག་པར་བྱ་བ་དང་ལྡོག་པར་བྱེད་པ་གཉིས་རང་བཞིན་འབྲེལ་བ་ཡོད་པ་དེ་ལྟ་མ་ཡིན་ན་གཏན་ཚིགས་དེ་བསྒྲུབ་བྱ་གོ་བར་བྱེད་པ་ཞེས་སྦྱར་རོ། །ལུང་གིས་གྲུབ་པ་ལ་གཉིས་ལས། དང་པོ་ལུང་དགོད་པ་ནི་རང་བཞིན་འབྲེལ་བ་ཁོ་ནས་གོའི་མ་མཐོང་ཙམ་གྱིས་མ་ཡིན་པ་དེས་ན་གཏན་ཚིགས་ཀྱི་ཚུལ་གསུམ་ལ་སློབ་དཔོན་ཕྱོགས་ཀྱི་གླང་པོ་དེ་ཡིས་ངེས་པར་བརྗོད་པར་མཛད་པ་ཡིན་ནོ། །གང་གི་དོན་དུ་ཞེ་ན་མ་གྲུབ་པ་དང་བཟློག་དོན་སྒྲུབ་པའི་འགལ་བ་དང་འཁྲུལ་བ་ཅན་མ་ངེས་པའི་གཉེན་པོར་ཏེ་དེ་དག་གཅད་པའི་དོན་དུའོ། །གཉིས་པ་དེ་བཤད་པ་ནི་རང་བཞིན་འབྲེལ་བ་མེད་པར་ནི་རྗེས་སུ་འགྲོ་བ་དང་ལྡོག་པ་ངེས་པར་གྲུབ་པ་མེད་པ་དེས་ན་རང་བཞིན་འབྲེལ་བ་དེ་ཉིད་སྟོན་པར་མཛད་པ་ནི་རྗེས་སུ་འགྲོ་ལྡོག་ལ་ངེས་པ་བཤད་པ་ཡིན་ནོ། །ཚིག་གང་གིས་ཞེ་ན་རྒོལ་ཕྱིར་རྒོལ་གཉིས་ཀ་ལ་ཡང་རབ་ཏུ་གྲུབ་པ་ནི་སྒྲུབ་པར་བྱེད་པ་ཡིན་ནོ་ཞེས་བྱ་བའི་ཚིག་གིས་སོ། །དེ་ལྟ་བུའི་ཚིག་དེ་ལ་ཞེས་བྱ་བ་ལ་འགལ་བའི་ཕྱོགས་དང་མཐུན་པ་ནི་རྗེས་འགྲོ་མ་མཐོང་ལ་ལྡོག་པ་མ་གྲུབ་པ་སྨྲ་བས་དགྲ་བཅོམ་སྒྲུབ་པ་ལ་སོགས་པ་སྟེ་འགལ་བ་དང་རྗེས་འགྲོ་མེད་པར་འདྲ་བའི་ཕྱིར་རོ། །ལྡོག་པ་ངེས་པས་ནི་སྨྲ་བས་ཐམས་ཅད་མཁྱེན་པ་མ་ཡིན་པར་སྒྲུབ་པ་ལྟ་བུའི་ལྡོག་པ་ལ་ཐེ་ཚོམ་ཟ་བ་དང་ཐུན་མོང་གི་མ་ངེས་པ་རྣམས་སོ། །གཉི་ག་ལ་ཞེས་བྱ་བ་ནི་སྐྱེ་བ་ཅན་དང་མི་རྟག་པ་ལ་སོགས་པ་གཅིག་ལ་གྲུབ་པ་འགོག་པའོ། །རབ་ཏུ་གྲུབ་པ་ཞེས་བྱ་བས་ནི་ཐེ་ཚོམ་ཟ་བ་ཞེས་བྱ་བ་ལ་ལྷག་མ་དང་ལྡན་པ་ནི་བཤད་མ་ཐག་པ་དང་ཐུན་མོང་མ་ཡིན་པ་ནི་མཉན་བྱའོ། །གང་ལ་ཐེ་ཚོམ་ཟ་ཞེ་ན་མཐུན་པའི་ཕྱོགས་དང་ཞེས་སྨྲོས་ཏེ་ལྷག་ལྡན་ནི་མི་མཐུན་ཕྱོགས་ལ་ཐེ་ཚོམ་ཟ་ལ། ཐུན་མོང་མ་ཡིན་པ་ནི་གཉིས་ཀ་ལ་ཟ་བ་ཡིན་ནོ་ཞེས་སློབ་དཔོན་ཆོས་མཆོག་འཆད་དོ། །ཡང་ན་གཉིས་པོ་དེ་ལས་ནི་གཞི་དེ་ཕྱོགས་གཉིས་སུ་ཐེ་ཚོམ་ཟའོ་ཞེས་སྟོན་པ་ཡིན་ནོ། །དེ་ལྟར་ན་རྗེས་སུ་འགྲོ་ལྡོག་ངེས་པ་ནི་རང་བཞིན་འགྲེལ་པ་མེད་ན་མེད་པས་དེ་ངེས་པར་བརྗོད་པ་ཉིད་ཀྱིས་རང་བཞིན་འབྲེལ་བ་བཞེད་པ་ཡིན་ནོ་ཞེས་བརྗོད་པ་ཡིན་ནོ། །གཉིས་པ་ལ་དོན་གཉིས་ཏེ། རང་གི་སྡེ་པ་ལ་ལུང་ལ་བརྟེན་པའི་ཐལ་བ་བརྗོད་པ་དང་། ཐུན་མོང་དུ་རིགས་པའི་གནོད་པ་བརྗོད་པའོ། །དང་པོ་ལ་ལྡོག་ཁྱབ་མི་བརྗོད་པར་ཐལ་བ་ནས། ས་ལ་རེག་བྱ་འགོག་པར་ཐལ་བའི་བར་དུ་དོན་དྲུག་ལས། དང་པོ་ལ་དོན་གཉིས་ཏེ་མ་མཐོང་བའི་ལྡོག་པ་གྲུབ་ཟིན་པ་དང་། མེད་ངེས་ཀྱི་ལྡོག་པ་མི་འགྲུབ་པའོ། །དང་པོ་ལའང་གཉིས་ཡོད་པའི་དང་པོ་མ་མཐོང་བ་དང་མཐོང་བའི་དོན་དུ་བརྗོད་མི་དགོས་པ་ནི་སློབ་དཔོན་འབྲེལ་པ་མེད་པར་མ་མཐོང་བ་

༼༢༠༨༽

ཙམ་གྱིས་ལྡོག་པར་བཞེད་ན་ནི་སྐྱོན་དུ་མར་འགྱུར་བ་ལས་རེ་ཤིག་འགལ་བ་དང་མ་ངེས་པའི་གཉེན་པོར་རྗེས་སུ་འགྲོ་ལྡོག་གཉིས་ཀ་བརྗོད་པར་བྱ་བ་གང་ཡིན་པ་འདི་ནི་རིགས་ཤིང་འཐད་པ་ཡིན་ཏེ་དེ་གཉིས་ནི་དེའི་མི་མཐུན་ཕྱོགས་ཡིན་པའི་ཕྱིར་རོ་ཞེས་སློབ་དཔོན་གྱིས་བཤད་པ་གང་ཡིན་པ་དེ་ལ་ཆོས་མི་མཐུན་པ་སྟེ་ལྡོག་པ་སྨྲོས་པ་ནི་མ་ངེས་པའི་གཉེན་པོར་ཡིན་ན་ཁྱེད་ལྟར་ན་ཆོས་མི་མཐུན་པ་སྨྲོས་པས་ཅི་ཞིག་བྱ། གལ་ཏེ་མ་མཐོང་བར་སྟོན་པར་བྱེད་དོ་ཞེ་ན་དེ་ནི་དེ་མ་སྨྲོས་ཀྱང་རྟོགས་པར་འགྱུར་རོ། །གལ་ཏེ་མི་མཐུན་ཕྱོགས་ལམ་མཐོང་བ་དེ་སྨྲོས་པའི་སྔར་ཕ་རོལ་པོ་ལ་དེ་ལ་རྟགས་མཐོང་བའི་འཁྲུལ་བ་ཡོད་པས་དེ་བཟློག་པའི་དོན་དུ་ཡིན་ནོ་ཞེ་ན་ཕ་རོལ་པོ་དེ་ལ་སྔར་ཞེས་གསུངས་སོ། །གཉིས་པ་མ་མཐོང་བ་དྲན་པའི་དོན་དུ་བརྗོད་མི་དགོས་པ་ནི། གལ་ཏེ་སྔོན་མཐོང་བ་ཚིག་གིས་དྲན་པར་བྱེད་པ་བཞིན་མ་མཐོང་བའང་དྲན་པར་བྱེད་དོ་ཞེ་ན། མཐོང་བ་མ་རྟོགས་ཏེ་མ་དྲན་པ་ནི་རྟོགས་པའི་ཡན་ལག་མ་ཡིན་པས་མཐོང་བ་དེ་ལ་ནི་དྲན་པའི་རྒྱུར་བརྗོད་པར་རིགས་ན་མ་མཐོང་བའི་དོན་དུ་ནི་མི་རིགས་ཏེ་འདི་ལྟར་མ་མཐོང་བ་ནི་མཐོང་བ་མེད་པ་ཡིན་ཏེ་དེ་ལ་ནི་མཐོང་བས་གནོད་དེ་ལྡོག་པར་འགྱུར་རོ། །མཐོང་བ་དེ་མེད་ན་མ་མཐོང་བ་གྲུབ་པ་ཡིན་པས་གྲུབ་ཟིན་པ་དེ་ཞེས་སྦྱར་ཏེ་དོན་ནི་མཐོང་བ་མེད་པ་ནི་བརྗེད་པ་མ་ཡིན་ཏེ་བརྗེད་ན་ནི་དེའི་ཚེ་རྟགས་མི་མཐུན་ཕྱོགས་ལ་མཐོང་བ་ཡོད་པར་དོགས་པར་འགྱུར་རོ། །དེ་མེད་ན་མཐོང་བ་མེད་པ་མ་བརྗོད་པར་གྲུབ་པས་ཅི་ཞིག་དྲན་པར་བྱར་ཡོད། གལ་ཏེ་ཡང་སྔོན་རྟགས་མི་མཐུན་ཕྱོགས་ལ་མཐོང་བ་བྱུང་བར་དོགས་པ་དེའི་ཚེ་མ་མཐོང་བར་ཡང་དོགས་པར་གྱུར་ཀྱང་དེ་ཚིག་གིས་ནི་བཟློག་པར་མི་ནུས་ཏེ་ཚིག་ཚད་མ་མ་ཡིན་པའི་ཕྱིར་རོ། །གཉིས་པ་མེད་ངེས་ཀྱི་ལྡོག་པ་མི་འགྲུབ་པ་ལ་དོན་གསུམ་ཡོད་པའི་དང་པོ་མེད་པའི་ཐ་སྙད་ཀྱི་དོན་དུ་བརྗོད་ཀྱང་མི་ནུས་པ་ནི། གལ་ཏེ་ཞེས་པ་སྟེ་མེད་དོ་བའི་ཡིད་ཀྱི་ངེས་པ་དེའི་དོན་དུ་བརྗོད་དོ་ཞེས་ཟེར་བ་ལ་མི་དམིགས་པས་ངེས་པ་དེ་མི་འགྲུབ་ན་བརྗོད་པས་ཀྱང་མི་འགྲུབ་སྟེ་དེས་ཀྱང་མི་དམིགས་པ་ཙམ་ལས་ཁྱད་པར་མ་བརྗོད་པའི་ཕྱིར་རོ་ཞེས་བྱ་བའི་དོན་ཏོ། །གཉིས་པ་འབྲེལ་བ་མེད་ན་ཆོས་དང་རང་ཉིད་མེད་པས་མི་འགྲུབ་པ་ནི། གལ་ཏེ་ཚིག་གིས་ནི་སྒྲུབ་བྱེད་ཁོ་ན་མི་དམིགས་པ་སྟོན་པ་མ་ཡིན་གྱི་བསྒྲུབ་བྱའི་ཆོས་མ་དམིགས་པར་བསྟན་ནས་སྒྲུབ་བྱེད་མེད་པར་སྟོན་ནོ་ཞེ་ན། འབྲེལ་བ་མེད་པ་གཅིག་མི་དམིགས་པ་ནི་ཞེས་སྨྲོས་ཏེ་གང་ཡང་རུང་བ་གཅིག་མ་དམིགས་པས་ཐམས་ཅད་མེད་པར་སྒྲུབ་པར་ཧ་ཅང་ཐལ་བའི་ཕྱིར་རོ། །ཆོས་མ་དམིགས་པ་དེས་སྒྲུབ་པ་ཞེས་བྱ་བ་ལ་དེ་སྣང་རུང་མ་དམིགས་

༼༢༠༩༽

པ་ཡིན་ན་མེད་ངེས་ཀྱི་སྒྲུབ་བྱེད་དུ་འཐད་པ་ལ་དེ་ནི་མ་ཡིན་ཏེ་བསྒྲུབ་བྱ་མེད་པའི་གཞི་ཐམས་ཅད་ནི་བལྟར་མི་རུང་བའི་ཕྱིར་རོ། །གལ་ཏེ་བལྟར་རུང་བའི་བསྒྲུབ་བྱ་མེད་པ་འགའ་ཞིག་ལ་རྟགས་སྣང་རུང་མ་དམིགས་པས་བལྟར་མི་རུང་བའི་བསྒྲུབ་བྱ་མེད་པ་ཐམས་ཅད་ལ་རྟགས་མེད་པར་རྟོགས་པར་བྱེད་དེ། དེ་ལྟ་མ་ཡིན་ན་བལྟར་རུང་གི་བསྒྲུབ་བྱ་མེད་པའི་གཞི་ལའང་རྟགས་ཡོད་པར་འགྱུར་བའི་ཕྱིར་རོ་ཞེ་ན། བཤད་པ་གཞི་ལ་ལར་འདོད་རྒྱལ་ཏེ་འབྲེལ་བའི་རྒྱུ་མཚན་མེད་པར་དེ་ལྟར་ཏེ་བསྒྲུབ་བྱ་མེད་པའི་སར་སྒྲུབ་བྱེད་མེད་པར་གྱུར་ཀྱང་ཞེས་བྱ་བའི་དོན་ནི་ལྡོག་བྱ་ལྡོག་བྱེད་ཀྱི་རྒྱུ་མཚན་ནི་འབྲེལ་བ་ཡིན་ན་དེ་མེད་ན་ནི་ཕྱོགས་གཅིག་ལ་འཇུག་པའི་སྣང་བ་མི་དམིགས་པས་ལྡོག་པའི་ཁྱབ་པ་མི་འགྲུབ་བོ་ཞེས་བྱ་བའི་ཐ་ཚིག་གོ །དེས་ན་བསྒྲུབ་བྱ་མེད་པ་ནི་མ་འབྲེལ་བའི་ཕྱིར་དང་། རྟགས་རང་གི་ངོ་བོ་ནི་འགའ་ཞིག་ལ་བལྟར་མི་རུང་བའི་ཕྱིར་དང་། མཐོང་བ་མེད་པ་ནི་རང་གི་རྒྱུད་ལ་གྲུབ་ཟིན་པའི་ཕྱིར་ཚིག་གིས་ནི་ཅུང་ཟད་ཀྱང་བྱར་མེད་དོ། །གསུམ་པ་རིགས་པ་མེད་པའི་ཚིག་གིས་མི་འགྲུབ་པ་ནི། སྒྲུབ་བྱེད་མེད་པར་ནི་རྒོལ་བའི་ཚིག་གིས་ནུས་པ་ཡིན་ནོ་ཞེ་ན་རྒོལ་བ་དེས་བསྒྲུབ་བྱ་མེད་པ་ལ་རྟགས་མེད་དོ་ཞེས་བྱ་བ་ལ་རྒོལ་བའི་འདོད་པ་ཐམས་ཅད་ཚིག་གིས་འགྲུབ་པ་ནི་ཧ་ཅང་ཐལ་བའོ། །རྒྱུ་མཚན་དེ་བས་ན་གཅིག་ལོག་པས་གཞན་ལྡོག་པར་འདོད་པས་ལྡོག་པ་དེ་ལ་འབྲེལ་བའི་རྒྱུ་མཚན་གང་གིས་ན་ཞེས་སྦྱར་ནས་དེ་ཉིད་བསྡུས་པ་ནི་མེད་ཅེས་བྱ་བ་སྟེ་མེད་རིགས་ནི་འབྲེལ་བའོ། །དེའི་ཕྱིར་འབྲེལ་བའི་ཡུལ་ལོག་པས་འབྲེལ་བའི་ཆོས་ལྡོག་པ་ནི་ལྡོག་པའི་ཚིག་གི་བརྗོད་བྱ་ཡིན་ནོ་ཞེས་བྱ་བ་ནི་སློབ་དཔོན་ཕྱོགས་ཀྱི་གླང་པོའི་དགོངས་པ་ཡིན་ནོ། །དོན་གཉིས་པ་ལྷག་ལྡན་འཁྲུལ་བ་མ་ཡིན་པར་ཐལ་བ་ལ་དོན་གསུམ་ཡོད་པའི་དང་པོ་བཤད་ཟིན་པའི་རིགས་པ་དྲན་པ་ལ་སྦྱར་ནས་ཐལ་འགྱུར་དགོད་པ་ནི། བསྒྲུབ་བྱ་དེ་མེད་པ་ལ་རྟགས་མི་དམིགས་པས་ཞེས་བྱ་བ་ལ་བརྗོད་ཟིན་པ་ནི་ལ་ལར་ཞེས་བྱ་བ་དེར་རོ། །གཞན་ཡང་མ་མཐོང་ཙམ་གྱིས་མི་མཐུན་ཕྱོགས་ལས་ལྡོག་པར་འགྱུར་ན་སློབ་དཔོན་གྱིས་ཇི་ལྟར་ལྷག་མ་ལྡན་པའི་གཏན་ཚིགས་འཁྲུལ་པ་ཅན་ཡིན་པར་གསུངས། དཔེར་ན་ཞེས་བྱ་བས་ནི་སློབ་དཔོན་གྱིས་གསུངས་པ་དེ་ཉིད་སྟོན་པར་བྱེད་དེ་སྨིན་ཅིང་ཟོས་པ་དང་རོ་འདྲ་བ་ནི་བསྒྲུབ་བྱ་དང་གཟུགས་འདྲ་བ་དང་ཤིང་ཕུང་ངམ་ཡལ་ག་གཅིག་ལས་སྐྱེས་པ་ནི་གཏན་ཚིགས་ཡིན་ལ་ཟོས་པའི་འབྲས་བུ་ནི་དཔེ་ཡིན་ནོ། །སྦྱོར་བ་འདི་ལ་ཡང་མ་སྨིན་ཅིང་རོ་དེ་མི་བྲོ་བ་ལ་རྟགས་དེ་མ་མཐོང་ཙམ་ཡོད་པས་ལྡོག་པ་གྲུབ་པའི་རྟགས་ཇི་ལྟར་འཁྲུལ་པ་ཡིན། གཉིས་པ་མངོན་སུམ་གྱིས་གནོད་པར་དོགས་པའི་འཁྲུལ་བ་དགག་པ་ནི། སློབ་དཔོན་དབང་

༼༢༡༠༽

ཕྱུག་སྡེ་ལ་སོགས་པ་ན་རེ། གཏན་ཚིགས་ལ་ནི་གནོད་པ་མེད་པའི་ཡུལ་ཅན་ཀྱང་མཚན་ཉིད་དུ་དགོས་པ་ན་འདི་ནི་མངོན་སུམ་གྱིས་བསྒྲུབ་བྱ་ལ་གནོད་པར་ཞེས་སྦྱར་རོ། །དེ་ནི་མ་ཡིན་ཏེ་ཕྱོགས་སུ་བྱས་པའི་ཡུལ་དེ་ལ་མངོན་སུམ་གྱིས་གནོད་པ་མེད་པའི་ཕྱིར་རོ། །ཅི་སྟེ་ཕྱོགས་ལ་མངོན་སུམ་གྱིས་གནོད་པར་གལ་ཏེ་ན་འགྱུར་ཞེ་ན། དེ་ལྟ་བུ་སྟེ་གནོད་པར་དོགས་པས་འཁྲུལ་བར་སྨྲ་ན་ནི་ཧ་ཅང་ཐལ་ཆེས་པར་འགྱུར་ཏེ་ཕྱོགས་ཡང་དག་གཞན་ལ་ཡང་གནོད་པ་མེད་པར་ངེས་པ་མེད་པའི་ཕྱིར་རོ། །དེས་ན་གནོད་པའི་ཚད་མ་ཞུགས་པ་གནོད་པ་སྟེ་གཏན་ཚིགས་ཟློག་པར་བྱེད་པ་ཡིན་གྱི་གནོད་པའི་ཚད་མ་མ་ཞུགས་ཀྱང་འཇུག་པར་དོགས་པས་གཏན་ཚིགས་ཡང་དག་ལ་གནོད་ན་ནི་རྟགས་ཡང་དག་ཐམས་ཅད་ལ་ཡིད་བརྟན་དུ་མེད་དེ་རྗེས་དཔག་མ་སྐྱེས་ཀྱི་སྔོན་རོལ་དུ་བསྒྲུབ་བྱ་མེད་པར་དོགས་པ་ནི་ཐམས་ཅད་ལ་འབྱུང་བའི་ཕྱིར་རོ། །དེས་ན་གནོད་པ་མེད་པའི་ཡུལ་ཅན་ནི་གོ་བྱེད་མ་ཡིན་པས་གོ་བྱེད་མི་སྲིད་པར་འགྱུར་རོ། །གསུམ་པ་ལྡོག་པ་དེ་དང་མི་མཚུངས་པར་བསྟན་ནས་དོན་བསྡུ་བ་ནི། གལ་ཏེ་ལྡོག་པ་ལ་ཡང་ཚད་མ་ཞུགས་པ་གནོད་བྱེད་ཡིན་གྱི་དོགས་པ་མ་ཡིན་ལ་མ་མཐོང་བ་ཙམ་ལ་ཡང་གནོད་པའི་ཚད་མ་ཞུགས་པ་མེད་དོ་ཞེ་ན་ལྡོག་པ་ནི་གྲུབ་སྟེ་ངེས་པ་ཁོ་ན་ཞེས་སྨྲོས་ཏེ་ལྡོག་པ་ལ་ཐེ་ཚོམ་ཟ་ན་ནི་འབྲེལ་བ་ལ་ཐེ་ཚོམ་ཟ་ལ་འབྲེལ་བ་མ་ངེས་པའི་གཏན་ཚིགས་ནི་གོ་བྱེད་དུ་མི་རུང་ཞིང་བསྒྲུབ་བྱ་ལ་ནི་ཐེ་ཚོམ་ཡོན་ཏན་ཡིན་ཏེ་ངེས་ན་བསྒྲུབ་བྱ་ལྡོག་པའི་ཕྱིར་རོ་ཞེས་བྱ་བའི་དོན་ཏོ། །འོ་ན་ཁྱེད་ལ་མི་མཐུན་ཕྱོགས་ལ་མ་མཐོང་ཙམ་ཡོད་ཀྱང་ལྷག་ལྡན་འཁྲུལ་བར་འགྱུར་བའི་རྒྱུ་མཚན་གང་ཡིན་ཞེ་ན་བཤད་པ་མི་དམིགས་པས་བལྟར་རུང་བའི་བསྒྲུབ་བྱ་མེད་པ་འགའ་ཞིག་ལ་བལྟར་རུང་བའི་གཏན་ཚིགས་མེད་པར་གྲུབ་ཀྱང་བསྒྲུབ་བྱ་དང་འབྲེལ་བ་མེད་པའི་གཏན་ཚིགས་ནི་བསྒྲུབ་བྱ་དེ་མེད་པའི་ལྐོག་གྱུར་ཐམས་ཅད་ལ་མེད་པར་མི་འགྲུབ་པས་ལྡོག་པ་ལ་ཐེ་ཚོམ་ཟ་བའི་ཕྱིར་ལྡོག་པ་ངེས་པ་མེད་པ་ཡིན་ལ་དེས་ན་འདི་ནི་ཞེས་སྦྱར་རོ། །དོན་གསུམ་པ་སྲོག་ལྡན་ཡང་དག་ཏུ་ཐལ་བ་ལ་དོན་གཉིས་ཀྱི་དང་པོ་ཐལ་བ་བརྗོད་ནས་ལྡོག་པ་ཅན་གྱི་རྟགས་དགོད་པ་ནི། མ་མཐོང་ཙམ་ལྡོག་པ་ཡིན་ན་གཞན་ཡང་ལྡོག་པ་ཅན་ཡང་གཏན་ཚིགས་སུ་འགྱུར་ཞེས་བྱ་བ་ཡིན་ནོ། །ལྡོག་པ་ཅན་ཉིད་སྟོན་པ་ནི་གསོན་པོའི་ལུས་ཞེས་བྱ་བ་ལ་སྲོག་ལ་སོགས་པའི་ཐལ་བ་ནི་གཏན་ཚིགས་སོ། །དེའི་ལྡོག་ཁྱབ་སྟོན་པ་ནི་བདག་མེད་པ་ཞེས་པ་སྟེ་སྲོག་ལ་སོགས་པ་མེད་པ་དེ་ལོག་ན་ཁྱབ་པར་བྱ་བ་བདག་མེད་པ་ཡང་ལྡོག་པས་གསོན་ལུས་ལ་བདག་ཡོད་པར་རྟོགས་པར་འགྱུར་རོ་ཞེས་ཟེར་རོ། །གཉིས་པ་དེ་དགག་པ་ནི། བལྟར་མི་རུང་

༼༢༡༡༽

བའི་བདག་མི་དམིགས་པས་ཞེས་པ་སྟེ་ལྡོག་ཁྱབ་ཀྱི་ཁྱབ་བྱ་ལ་ཐེ་ཚོམ་ཟ་ནས་མ་གྲུབ་བོ་ཞེས་བྱ་བའི་དོན་ཏེ་དེའི་ཕྱིར་ཐལ་བ་དང་བཟློག་པ་ནི་ཁྱབ་པ་མ་གྲུབ་པ་ཡིན་ནོ་ཞེས་སྟོན་པ་ཡིན་ནོ། །གལ་ཏེ་བུམ་པ་ལ་སོགས་པ་ནི་བདག་མེད་པར་ཁྱེད་ཀྱིས་ཁས་བླངས་པའི་ཕྱིར་དེས་འགྲུབ་བོ་ཞེ་ན་ཁས་བླངས་པས་གྲུབ་པར་འདོད་པ་དེ་ནི་ཇི་ལྟར་བདག་འགྲུབ་སྟེ་དེ་ནི་གསོན་ལུས་ཀྱང་བདག་མེད་པར་འདོད་པའི་ཕྱིར་རོ། །དེ་ནི་ཚད་མ་ཅན་མ་ཡིན་ནོ་ཞེ་ན་གསོན་ལུས་ལས་གཞན་བུམ་པ་ལ་སོགས་པ་བདག་མེད་པར་ཡང་ཇི་ལྟར་གྲུབ་སྟེ་ཚད་མས་གྲུབ་པ་ཅན་མ་ཡིན་པའི་ཕྱིར་རོ། །འདི་ལྟར་གསོན་པོའི་ལུས་བདག་མེད་པར་འདོད་པ་ཅན་དེ་ཚད་མ་ཅན་མ་ཡིན་པར་སྨྲ་བ་ཁྱེད་ཀྱིས་ནི་སངས་རྒྱས་པའི་ཁས་བླངས་དང་རིགས་པ་ཐམས་ཅད་ཚད་མ་མ་ཡིན་པར་བརྗོད་པ་ཡིན་པས་ཚད་མ་ཡིན་པས་གྲུབ་པའི་བདག་མེད་ལ་ནི་སྲོག་མེད་ཀྱིས་ཁྱབ་པ་མི་འགྲུབ་བོ། །གཞན་ཡང་གསོན་ལུས་དང་བུམ་པ་ལ་སོགས་པ་དེ་ཁྱེད་དང་ངེད་ཀྱིས་ཁས་བླངས་པས་བདག་བཅས་བདག་མེད་དུ་ཕྱེ་སྟེ་བཞག་ནས་བདག་མེད་པ་དེ་ལ་སྲོག་ལ་སོགས་པ་མེད་པས་ཁྱབ་པས་བདག་གི་རྟོགས་པར་བྱེད་པ་ཉིད་དུ་སྨྲ་བ་ལ་ནི་བདག་གིས་ཁྱབ་པར་ཁས་བླངས་པའི་ལུང་གིས་གྲུབ་པ་ཡིན་ལ་དེ་ལས་ཀྱང་བདག་གྲུབ་པའི་ཕྱིར་བདག་ཀྱང་ལུང་ལས་གྲུབ་པར་འགྱུར་གྱི་དངོས་པོ་བའི་གཏན་ཚིགས་ཀྱི་རྗེས་སུ་དཔག་པར་ཞེས་སྦྱར་རོ། །དེས་ན་རྟགས་འདི་ལ་མ་མཐོང་ཙམ་གྱི་ལྡོག་པ་ཡོད་ཀྱང་གོ་བྱེད་དུ་མི་བཞེད་པའི་ཕྱིར་རང་བཞིན་འབྲེལ་པ་ཁོ་ནས་གོ་བར་བཞེད་དོ། །དོན་བཞི་པ་ལྡོག་པ་ཐེ་ཚོམ་ཟ་བ་སྐྱོན་དུ་མི་སྦྱོར་བར་ཐལ་བ་ལ་དང་པོ་ཐལ་བ་དགོད་པ་ནི། གང་ཡང་མ་གྲུབ་སྦྱར་བ་དེ་ཡང་ཞེས་སྦྱར་རོ། །དེ་བཞིན་དུ་ཞེས་བྱ་བ་ནས་བརྗོད་པར་བྱ་བའི་བར་ནི་མ་གྲུབ་པ་གཞན་ལ་སྦྱོར་བའི་ངག་ཡིན་ནོ། །དོན་ནི་འདི་ཡིན་ཏེ་མ་མཐོང་བ་ཙམ་ལྡོག་པར་བཞེད་ན་སློབ་དཔོན་གྱིས་ཕྱོགས་ཆོས་ལ་བསྒྲུབ་བྱའི་ཆོས་ཅན་ལ་གཉི་ག་དང་གང་ཡང་རུང་བ་དང་ཐེ་ཚོམ་ཟ་བ་དང་གཞི་མ་གྲུབ་པ་བཞི་སྐྱོན་དུ་སྦྱར་ནས་ཇི་ལྟར་བསྒྲུབ་བྱའི་ཆོས་ཅན་ལ་མ་གྲུབ་པ་རྣམ་པ་བཞི་བཤད་པ་དེ་བཞིན་དུ་ཕྱོགས་ཆོས་ཅན་དགུའི་མཐུན་པའི་ཕྱོགས་ལ་ཡོད་པ་དང་མེད་པ་དང་རྣམ་གཉིས་ཞེས་བྱ་བ་ལ་སོགས་པ་ལ་ཡང་མཐུན་ཕྱོགས་མི་མཐུན་ཕྱོགས་གཉིས་ལ་མ་གྲུབ་པ་བཞི་པོ་དེ་ཅི་ལྟར་རིགས་པར་དེ་ལ་བརྗོད་པར་བྱའོ་ཞེས་བྱ་བ་དེ་ཡང་བརྗོད་བྱ་མིན་པར་འགྱུར་རོ། །ཅིའི་ཕྱིར་ཞེ་ན་མི་དམིགས་པ་ཞེས་སྨྲོས་སོ། །དེ་ཡང་གང་ལས་ཡིན་ཞེ་ན་དམིགས་ན་ཐེ་ཚོམ་དེ་མེད་པའི་ཕྱིར་རོ། །དེའི་དོན་ནི་འདི་ཡིན་ཏེ་དམིགས་པ་དང་མི་དམིགས་པ་ལས་ཆོས་ཀྱི་རྣམ་པ་གཞན་ནི་མེད་པ་དེ་

༼༢༡༢༽

ལ་དམིགས་པ་ལས་ནི་ངེས་པ་དང་མི་དམིགས་པ་ལས་ནི་ཐེ་ཚོམ་ཡིན་ཞིང་ལྡོག་པ་ཡང་མི་དམིགས་པ་ཙམ་ཡིན་པས་དེ་ལ་ཐེ་ཚོམ་དུ་འགྱུར་རོ། །གཏན་ཚིགས་དེས་ན་ཐེ་ཚོམ་དུ་གྱུར་པ་ཡང་ལྡོག་པའི་སྐྱོན་ཡིན་པ་མ་བཟློག་པར་འགྱུར་རོ། །གཉིས་པ་འདོད་པ་ལ་བསལ་བ་བརྗོད་པ་ནི། གལ་ཏེ་ཅི་རིགས་པར་བརྗོད་པར་བྱའོ་ཞེས་སྨྲོས་པའི་ཕྱིར་ལྡོག་པ་ལ་ཐེ་ཚོམ་ཟ་བ་མ་བཟློག་པ་ཁོ་ན་སྟེ་མི་མཐུན་ཕྱོགས་ལ་ཡོད་མེད་ཐེ་ཚོམ་ཟ་བ་ནི་གཏན་ཚིགས་ཀྱི་སྐྱོན་དུ་མ་བརྗོད་དོ་ཞེ་ན། དེ་ནི་མ་ཡིན་ཏེ་གང་ཞིག་གཉིས་ཀ་ལ་ངེས་པར་བརྗོད་པ་དེ་ཁོ་ན་སྒྲུབ་པའི་སུན་འབྱིན་པ་ཡིན་གྱི་གང་ཡང་རུང་བ་ལ་མ་གྲུབ་པ་དང་ཐེ་ཚོམ་ཟ་བ་བརྗོད་པ་ནི་མ་ཡིན་ནོ་ཞེས་སློབ་དཔོན་གྱིས་གསུངས་པའི་ཕྱིར་ལྡོག་པ་ལ་ཐེ་ཚོམ་ཟ་བ་གཏན་ཚིགས་མ་ཡིན་པ་དང་དེ་བརྗོད་པ་སྒྲུབ་པའི་ངག་མ་ཡིན་པར་བཤད་པ་ཡིན་ནོ། །འོ་ན་ཅི་རིགས་པར་ཞེས་བྱ་བའི་དགོངས་པ་གང་ཡིན་ཞེ་ན་སྨྲས་པ་ཇི་ལྟར་ཕྱོགས་ཆོས་ལ་གཞི་མ་གྲུབ་པ་སྐྱོན་ཡིན་པ་དེ་བཞིན་དུ་ལྡོག་པ་ལ་མ་ཡིན་ནོ་ཞེས་ཤེས་པར་བྱ་བའི་ཕྱིར་ཏེ་ངེས་པར་འདི་ལ་གཞི་མི་འདོད་ཅེས་འཆད་པ་བཞིན་ནོ། །དེས་ན་མི་མཐུན་ཕྱོགས་མེད་ན་ནི་དེ་མེད་པའི་རྒྱུ་མཚན་གྱིས་དེ་ལ་མི་འཇུག་པས་ལྡོག་པ་ཤིན་ཏུ་ཡང་ངེས་པར་འགྱུར་རོ། །གང་གི་ཕྱིར་ལྡོག་པ་ལ་ཐེ་ཚོམ་ཟ་བ་གཏན་ཚིགས་མ་ཡིན་པར་བཤད་པ་དེའི་ཕྱིར་མི་དམིགས་ཀྱང་ཐེ་ཚོམ་ཟ་བས་མི་མཐུན་ཕྱོགས་ལ་རྟགས་ལྡོག་པ་ངེས་པ་མེད་པར་དགོངས་ཏེ་ལྡོག་པ་ལ་ཐེ་ཚོམ་ཟ་བ་དེ་མ་གྲུབ་པར་སྦྱར་བས་གཏན་ཚིགས་ཡིན་པ་དགག་པ་བཤད་པ་ཡིན་ནོ། །དོན་ལྔ་པ་མཉན་བྱ་གཉིས་ཀ་འགོག་པའི་རྟགས་སུ་ཐལ་བ་ལ། དོན་གསུམ་གྱི་དང་པོ་ཐལ་བ་དགོད་པ་ནི་མཉན་པར་བྱ་བ་ཞེས་པ་སྟེ་རྟག་མི་རྟག་དེ་དག་རྣམ་པར་གཅོད་པ་ནི་སྒྲ་ལ་འགོག་པའོ། །ཁྱབ་པ་མ་གྲུབ་བོ་ཞེ་ན་དེ་རྣམ་པར་ཞེས་སྨྲོས་ཏེ་གང་ཞིག་གང་ལས་ལྡོག་པ་དེ་ནི་ལྡོག་འཚམས་ཀྱི་དོན་དེ་རང་གྲུབ་པའི་གཞི་ལ་གཅོད་པ་ཡིན་ཏེ་མ་བཅད་ན་ལོག་པར་ག་ལ་འགྱུར། དེས་ན་དེ་ལས་ལྡོག་པ་ཉིད་རྣམ་པར་བཅད་པ་ཡིན་ནོ། །འོ་ན་ཁྱེད་ཀྱི་ཕྱོགས་ལ་དེ་གཉིས་ཀ་ལ་མ་མཐོང་ཡང་གཉིས་ཀ་རྣམ་པར་གཅོད་པ་མ་ཡིན་པའི་རྒྱུ་མཚན་གང་ཡིན་ཞེ་ན་གཉིས་པོ་གང་ལས་ཀྱང་ཞེས་གསུངས་སོ། །ལྡོག་པ་མ་ངེས་པ་ཉིད་ཅིའི་ཕྱིར་ཞེ་ན་གང་ཞིག་གང་ལ་མེད་དོ་ཞེས་བྱ་བའི་ལྡོག་པ་ངེས་པ་དེ་ཡོད་ན་ཇི་ལྟར་ལྡོག་འཚམས་དེ་ལ་མེད་པར་རྟོགས་པར་མི་བྱེད། མེད་པར་ནི་མ་རྟོགས་པའི་ཕྱིར་དེ་ལས་ལྡོག་པ་མ་ངེས་པར་ཤེས་སོ། །གཉིས་པ་ལན་དགག་པའི་གལ་ཏེ་ཞེས་པའི་བསམ་པ་ནི་འདི་ཡིན་ཏེ་ཚད་མའི་གནོད་པ་མེད་པའི་མ་མཐོང་བའི་ལྡོག་པས་མི་མཐུན་ཕྱོགས་རྣམ་པར་

༼༢༡༣༽

བཅད་པ་འགྲུབ་པ་ཡིན་གྱི་གནོད་པ་ཡོད་པས་ནི་མི་འགྲུབ་ལ་མཉན་བྱ་ལ་ཡང་གནོད་པ་ཡོད་པའི་ཕྱིར་རོ། །དེ་ཉིད་སྨྲས་པ་ནི་ཕན་ཚུན་ཞེས་པ་སྟེ་བསྒྲུབས་པ་དེ་ཉིད་ཡང་དགག་པ་མ་ཡིན་ཏེ་གཅིག་ཉིད་གཅིག་ལ་གཅིག་གི་ཚེ་སྒྲུབ་པ་དང་ཞེས་སྦྱར་རོ། །དེའི་དོན་ནི་འདི་ཡིན་ཏེ་མཉན་བྱས་རྟག་པ་བཅད་པ་ནི་མི་རྟག་པ་བསྒྲུབས་པ་ཡིན་ལ་ཡང་དེ་མི་རྟག་པ་གཅོད་པའང་ཡིན་ལ་དེ་བཞིན་དུ་རྟག་པ་ལའང་ཡིན་པས་དེ་ལྟར་འགལ་བར་འཛིན་པའི་ཚད་མས་གཉི་ག་ལས་ལྡོག་པ་མ་ཡིན་ནོ་ཞེས་བྱ་བའི་དོན་ཏོ། །མཉན་བྱ་ལ་མ་མཐོང་བས་ལྡོག་པ་མི་འགྲུབ་པ་ད་ནི་མ་མཐོང་བ་ལྡོག་པ་སྒྲུབ་པའི་ཚད་མ་མ་ཡིན་ཏེ་ཚད་མས་གནོད་པ་སྲིད་པའི་ཕྱིར་རོ། །མཉན་བྱ་ལ་མ་མཐོང་ཙམ་ལྡོག་པ་སྒྲུབ་བྱེད་ཡིན་པ་ལ་གནོད་པ་སྲིད་པ་དེ་བཞིན་དུ་དེ་ལས་གཞན་བྱས་པ་ལ་སོགས་པ་ལ་ཡང་ཚད་མ་གཞན་གྱིས་གནོད་པ་སྲིད་པར་དོགས་པར་འགྱུར་ཏེ་མཉན་བྱ་ལ་མ་མཐོང་བའི་མཚན་ཉིད་དང་ལྡན་པ་ལྡོག་པ་ཡིན་པ་ལ་གནོད་པ་སྲིད་ན་མ་མཐོང་བ་དེའི་མཚན་ཉིད་ལྡོག་པ་མཚོན་བྱེད་ཡིན་པ་སུན་ཕྱུང་བར་འགྱུར་ཏེ་ལྡོག་པ་མཚོན་པར་མ་ནུས་པའི་ཕྱིར་རོ། །དེས་ན་བྱས་པ་ལ་སོགས་པ་ཐམས་ཅད་ལ་ཡིད་བརྟན་དུ་མེད་དེ་ཡིད་མི་ཆེས་ཏེ་ལྡོག་པ་མེད་པའི་ཕྱིར་རོ། །གསུམ་པ་རྗེས་དཔག་ལ་མཚུངས་པ་སྤང་བ་ནི། རྗེས་སུ་དཔག་པ་ཞེས་པ་སྟེ་ཡལ་ག་གཅིག་ལས་སྐྱེས་པ་དང་སྔོ་བསངས་ཡིན་པ་ནི་མངོན་གསུམ་དང་འགལ་བ་ཡིན་ལ། བྱས་པས་མི་རྟག་པ་སྒྲུབ་པ་ནི་མཉན་བྱས་རྟག་པ་སྒྲུབ་པ་དང་འགལ་བ་ཡིན་ནོ་ཞེ་ན། དེ་ལྟར་མ་ཡིན་ཏེ་ཇི་སྐད་བཤད་པ་ལྟ་བུ་ནི་འབྲེལ་བ་གཉིས་ལ་བརྟེན་པའི་རྗེས་དཔག་སྟེ་དེ་ལ་གཉིས་པོ་དང་འགལ་བ་མི་སྲིད་ལ་གང་འགལ་བ་དེ་དག་ལ་ནི་འབྲེལ་བ་མེད་དོ། །གང་ཡང་བྱས་པ་ནི་འབྲེལ་བས་གནོད་བྱ་མ་ཡིན་ལ། མཉན་བྱ་ནི་མ་འབྲེལ་བས་གནོད་བྱེད་མ་ཡིན་ནོ། །འོ་ན་ནི་རྗེས་དཔག་ལ་འགལ་བ་འཁྲུལ་བ་མེད་པ་ཅན་མི་བརྗོད་དེ་མེད་པར་འགྱུར་རོ་ཞེ་ན་དངོས་པོ་སྟོབས་ཞུགས་ཀྱི་རྗེས་སུ་དཔག་པའི་ཡུལ་གཏན་ཚིགས་ལ་སློབ་དཔོན་གྱིས་མ་བརྗོད་པའི་ཕྱིར་ཁོ་བོ་ཡང་འདོད་པ་ཡིན་ལ་སློབ་དཔོན་གྱིས་བཤད་པ་འདིའི་ཡུལ་ནི་ལེའུ་གསུམ་པར་བསྟན་པར་བྱའོ། །དོན་དྲུག་པ་ས་ལ་རེག་བྱ་འགོག་པ་རིགས་པར་ཐལ་བ་ལ་དང་པོ་ཐལ་བའི་དོན་ནི་གང་ཡང་ཞེས་པ་སྟེ་འདིར་བྱེ་བྲག་པས་ཤིང་དང་རྩྭ་མེད་པའི་མྱ་ངམ་གྱི་ཕྱོགས་སུ་རླུང་ཡོད་པར་སྒྲུབ་པ་ལ་རེག་བྱ་བཏང་སྙོམས་པ་བཀོད་ནས་དེ་ནི་ཡོན་ཏན་ཡིན་པས་དེའི་རྟེན་རྫས་ཡོད་དགོས་ན་དེ་ས་ལ་སོགས་པ་མཐོང་བ་རྣམས་ཀྱི་མ་ཡིན་པས་རླུང་གིས་ཡིན་ནོ་ཞེས་སྨྲས་པ་ན་སློབ་དཔོན་གྱིས་ས་ལ་སོགས་པ་མི་སྣང་བ་རྣམས་ལ་

༼༢༡༤༽

ཇི་ལྟར་འགོག དེ་ལ་ཡང་མ་མཐོང་བའི་ཕྱིར་རོ་ཞེ་ན་གལ་ཏེ་མ་མཐོང་བ་ཙམ་གྱིས་མི་སྣང་བའི་ས་ལ་སོགས་པ་དག་ལས་རེག་བྱའི་ཁྱད་པར་དེ་འགོག་པར་བྱེད་ན་དེ་ཡང་རིགས་པ་མ་ཡིན་ནོ་ཞེས་བཤད་པ་ཞེས་བྱ་བ་ནི་ཚད་མ་ཀུན་ལས་བཏུས་ལས། དེའི་ཕྱིར་ཐམས་ཅད་བཀག་ནས་རླུང་རྗེས་སུ་དཔག་པ་ནི་རིགས་པ་མ་ཡིན་ནོ་ཞེས་གང་འབྱུང་བ་ཡིན་ནོ། །དེས་ནི་ཁྱེད་ལ་མི་སྣང་བ་མ་དམིགས་པའི་དགག་པ་དེ་ཇི་ལྟར་རིགས་པ་མ་ཡིན་ཏེ་རིགས་པ་ཉིད་དུ་འགྱུར་ཏེ་མི་དམིགས་པས་མེད་པ་སྟེ་ལྡོག་པ་གྲུབ་པའི་ཕྱིར་རོ། །གང་གི་ཕྱིར་མ་མཐོང་བ་ཙམ་གྱིས་འགོག་པ་རིགས་པ་མ་ཡིན་པར་བཤད་པ་དེའི་ཕྱིར་མ་མཐོང་ཙམ་ལྡོག་པ་སྒྲུབ་བྱེད་དུ་མི་བཞེད་པར་ངེས་སོ། །གཉིས་པ་བསམ་པ་མ་རྟོགས་པའི་ལན་དགག་པ་ནི། རེག་པ་ཞེས་པ་སྟེ་འདི་དགག་བྱ་སྣང་བ་དང་དགག་གཞི་སྣང་དུ་རུང་བ་དེའི་རང་བཞིན་གྱི་ཡུལ་ལ་རེག་བྱ་ཡོད་པ་ཞེས་སྦྱར་རོ། །སྣང་བ་མི་དམིགས་པས་ནི་སྣང་བའི་གཞི་ལ་སྣང་བའི་ཆོས་དགག་པར་བྱ་བ་ཡིན་ན་བྱེ་བྲག་པ་དེས་ནི་ས་ལ་སོགས་པ་སྣང་བ་དང་མི་སྣང་བ་སྤྱིར་ཏེ་གཉིས་ཀ་བཟུང་ནས་དགག་པ་སྨྲས་སོ། །དེ་ལ་མི་སྣང་བའི་ཡུལ་དུ་མ་མཐོང་བ་ཙམ་གྱི་དགག་པ་འདི་ནི་རིགས་པ་མ་ཡིན་ནོ། །གལ་ཏེ་འདིར་མེ་དྲོ་བའི་རང་བཞིན་དུ་མཐོང་བས་མ་མཐོང་བའི་མེ་གཞན་ཡང་མི་དྲོ་བ་ལས་ལོག་པར་ཐ་སྙད་བྱེད་པ་དེ་བཞིན་དུ་སྣང་བའི་ས་ལ་སོགས་པ་ལ་རེག་བྱ་བཏང་སྙོམས་པ་མ་མཐོང་བས་མི་སྣང་བ་ལའང་དེ་ལྡོག་པའི་ཐ་སྙད་བྱེད་དེ་འདི་ལ་མི་རུང་ན་སྔ་མ་ལའང་མི་རུང་བར་ཐལ་བའི་ཕྱིར་རོ་ཞེ་ན། ས་ལ་སོགས་པ་དེ་ལ་ཡང་གཏན་ཚིགས་དེ་ཡོད་པར་དོགས་པར་འགྱུར་རོ། །དེ་ཅིའི་ཕྱིར་ཞེ་ན་ཤིང་བལ་དང་རྡོ་བ་དང་ལོ་མ་དང་མེ་ཏོག་ལ་སོགས་པ་སྣང་བ་དག་ལ་སའི་ཁམས་དེ་ཡོད་ཀྱང་འཇམ་པ་དང་རྩུབ་པ་དང་སྙི་བ་ལ་སོགས་པ་རེག་པ་ཐ་དད་པ་མཐོང་བའི་ཕྱིར་སའི་མཚན་ཉིད་རྟེན་པའི་བྱ་བ་བྱེད་པ་ཚང་ན་རེག་པ་གཞན་དང་ལྡན་པ་ཙམ་གྱིས་ནི་ས་དགག་པར་མི་ནུས་ཏེ་དེས་ན་རེག་བྱ་བཏང་སྙོམས་པས་ཀྱང་ས་དགག་པར་མི་ནུས་སོ། །དེ་ཉིད་སྨྲས་པ་ནི་སའི་ཁྱད་པར་འགའ་ཞིག་ལ་རེག་བྱ་བཏང་སྙོམས་པ་སྲིད་པར་དོགས་པར་འགྱུར་བའི་ཕྱིར་སྣང་བ་དང་མི་སྣང་བ་ཐམས་ཅད་ལ་ཞེས་སྦྱར་རོ། །མེ་ལ་སོགས་པ་ནི་དྲོ་བ་ལ་སོགས་པའི་མཚན་ཉིད་ཅན་ཡིན་པའི་ཕྱིར་དེ་དོར་བའི་མེ་མི་སྲིད་པས་མཚུངས་པ་མ་ཡིན་ནོ། །དོན་གཉིས་པ་ཐུན་མོང་དུ་རིགས་པའི་གནོད་པ་བརྗོད་པ་ལ་དོན་གསུམ་སྟེ་རེས་འགའ་མཐོང་བས་ཐམས་ཅད་དུ་དཔག་པར་མི་ནུས་པ་དང་། དཔག་པར་ནུས་པའི་དོན་གྱི་ཁྱད་པར་དང་། སྐྱེས་བུ་དང་ཚིག་རྣམ་པ་ཀུན་ཏུ་མི་མཚུངས་པར་བསྟན་པའོ། །དང་པོ་ནི་གཞན་ཡང་གལ་ཏེ་ཅི་ཞིག་ལྟར་ཞེས་

༼༢༡༥༽

བྱ་བ་ཡུལ་ལ་སོགས་པ་མ་བརྟགས་པར་མི་མཐུན་པའི་ཕྱོགས་ལ་མི་སྣང་བ་མ་དམིགས་པའི་མ་མཐོང་བ་ཙམ་གྱིས་བསྒྲུབ་བྱ་དང་འབྲེལ་བ་མེད་པ་ཡང་བསྒྲུབ་བྱ་དེ་ལ་འཁྲུལ་བ་མེད་པར་ཁས་ལེན་ནོ་ཞེ་ན། དེ་ལ་ཡུལ་འགའ་ཞིག་ན་སྐྱུ་རུ་ར་ལ་སོགས་པའི་རྫས་ཁ་ཅིག་ཅི་ཞིག་ལྟར་ཞེས་བྱ་བ་ཡིད་འབྱུང་སྐྱེད་པའི་རོ་སྐ་བ་དང་ལྡན་པར་མཐོང་བ་ཡུལ་དང་དུས་དང་འདུ་བྱེད་པ་གཞན་ན་དེ་ལས་གཞན་དུ་ཡང་སྣང་སྟེ་ཕྱོགས་དེར་གཞན་དུ་མཐོང་བ་ནི་སྔ་མ་གནོད་བྱེད་ཡིན་ནོ་ཞེས་བྱ་བའི་དོན་ཏོ། །ཡང་དཔེར་ན་སྨན་ཁ་ཅིག་དང་ལོ་ཐོག་ལ་སོགས་པ་ཞིང་ཁྱད་པར་ཅན་ལས་ནི་ཞེས་བྱ་བ་ལ་རོ་ནི་མངར་བ་ལ་སོགས་པའི་ནུས་པ་ནི་ཞུ་བ་ན་བསིལ་དྲོད་སྐྱེད་ནུས་པའོ། །སྨིན་པར་བྱེད་པ་ནི་ཞུ་བ་ན་སླར་ཡང་མངར་བ་ལ་སོགས་པའི་རོར་འཐོན་ནས་འོང་བའོ། །ཞིང་གཞན་ལས་ནི་ཞེས་སྦྱར་རོ། །ཡུལ་ལས་ཐ་དད་དུ་འགྱུར་བ་དེ་བཞིན་དུ་དབྱར་ལ་སོགས་པའི་དུས་དང་ལུད་དང་འོ་མས་འཆུ་བ་ལ་སོགས་པ་ནི་ཞིང་དང་སྐྱུ་རུ་ར་ལེགས་པར་བྱེད་པའི་ཁྱད་པར་ཏེ་དེ་དག་ལས་སྨན་དང་འབྲས་བུ་དང་ལྗོན་ཤིང་ལ་སོགས་པ་ཐ་དད་པར་མཐོང་བ་ཡིན་ནོ། །དེས་ན་སྐྱུ་རུ་ར་སྐྱུར་པོར་སྐྱེ་བའི་ཡུལ་དེ་པ་རྣམས་ཀྱིས་རོ་ལ་སོགས་པ་དེ་ལྟར་དུ་མཐོང་བའི་ཕྱིར་ཐམས་ཅད་དུ་སྐྱུ་རུ་ར་དེ་ཉིད་ཙམ་གཏན་ཚིགས་སུ་བྱས་པ་ལས་ནི་སྐྱུར་པོ་ལ་སོགས་པ་དེ་ལྟ་བུ་ཡིན་པར་སྒྲུབ་ནུས་པར་མི་འགྱུར་ཏེ་ཞིང་ལ་སོགས་པའི་རྒྱུ་ཁྱད་པར་སྲིད་པ་རྣམས་ལ་རོ་དང་ནུས་པ་དང་སྨིན་པར་བྱེད་པ་ལ་སོགས་པ་འབྲས་བུའི་ཡོན་ཏན་གཞན་དུ་སྲིད་པའི་ཕྱིར་རོ། །འདི་སྐད་དུ་འབྲས་བུའི་ཡོན་ཏན་འགའ་ཞིག་ལོག་པས་ནི་སྐྱུ་རུ་ལ་སོགས་པའི་རྫས་དེ་ལྡོག་པ་མ་ཡིན་གྱི་འོན་ཀྱང་ནད་ཞི་བ་ལ་སོགས་པའི་དོན་གང་ཞིག་བྱེད་པར་མཐོང་བ་དེ་དང་སྐྱུ་རུ་རའི་རྣམ་པ་ཅན་གྱི་ཤེས་པ་སྐྱེད་པར་བྱེད་པ་དེ་ལོག་ན་སྐྱུ་རུ་ར་ལྡོག་པ་ཡིན་ནོ་ཞེས་སྟོན་པ་ཡིན་ནོ། །དེས་ན་སྐྱུ་རུ་རས་སྐྱུར་པོ་ལ་སོགས་པའི་རོ་དང་ནུས་པ་དང་སྨིན་པར་བྱེད་པ་འདྲ་བར་སྒྲུབ་ན་མི་མཐུན་ཕྱོགས་དེ་དག་དང་བྲལ་བ་ལ་མ་མཐོང་ཡང་གཏན་ཚིགས་མ་ཡིན་ཏེ་འབྲེལ་བ་མེད་པའི་ཕྱིར་རོ། །གཉིས་པ་ནི་རྒྱུ་ལ་ཁྱད་པར་མེད་ན་ནི་རྒྱུ་ཁྱད་པར་མེད་པར་རྗེས་སུ་དཔག་ཏུ་རུང་སྟེ་དཔེར་ན་བྱེད་པ་པོ་མ་མཐོང་བ་ཅན་གྱི་རིག་བྱེད་ཀྱི་ཚིག་ཆོས་ཅན་སྐྱེས་བུའི་འདུ་བྱེད་པ་སྔོན་དུ་འགྲོ་བ་ཅན་ཏེ་སྐྱེས་བུས་བྱས་པ་ཡིན་ཏེ་ཚིག་དེ་ལས་སྐྱེས་བུས་བྱས་པའི་ཚིག་ལས་ཁྱད་པར་མེད་པའི་ཕྱིར་རོ་ཞེས་བྱ་བ་ལྟ་བུའོ། །གལ་ཏེ་ངོ་བོའི་ཁྱད་པར་སྨྲ་དཀའ་བ་དང་ནུས་པའི་ཁྱད་པར་དུག་ཞི་བ་ལ་སོགས་པ་མ་བྱས་པའི་ཁྱད་པར་ཡོད་དོ་ཞེ་ན་དེ་ལྟ་བུའི་རྣམ་པ་ཐམས་ཅད་འཇིག་རྟེན་ན་སྐྱེས་བུ་ཞེས་སྦྱར་རོ། །དེས་ན་གང་དང་གང་ཚིག་ཉིད་ཡིན་པ་དེ་དང་དེ་ནི་སྐྱེས་

༼༢༡༦༽

བུས་བྱས་པ་ཡིན་ཏེ། དཔེར་ན་སྒྲ་པཱ་ཎི་ནྀ་མདོ་བཞིན་ནོ། །རིག་བྱེད་ཀྱི་སྒྲ་རྣམས་ཀྱང་ཚིག་ཉིད་ཡིན་ནོ་ཞེས་བྱ་བ་ནི་རང་བཞིན་ཡིན་ནོ། །གསུམ་པ་ལ་གཉིས་ཡོད་པའི་དང་པོ་སྐྱེས་བུ་ལ་མི་མཚུངས་པའི་ཁྱད་པར་ཡོད་པ་ནི་རྒྱུའི་ཁྱད་པར་མེད་པའི་གཏན་ཚིགས་གང་གིས་ན་ཚིག་སྨྲ་བ་དང་སོགས་པས་བཟུང་བ་དབང་པོ་དང་བཅས་པ་དང་སེམས་དང་ལྡན་པ་ལ་སོགས་པ་ཅུང་ཟད་ཙམ་ཆོས་མཐུན་པས་སྐྱེས་བུ་རྣམས་འདོད་ཆགས་དང་ལྡན་པ་དང་ཐམས་ཅད་མི་མཁྱེན་པ་ལ་སོགས་པ་རྣམ་པ་ཐམས་ཅད་མཐུན་པར་རྗེས་སུ་དཔག་པར་འགྱུར་བ་ཡིན་ན། དེ་ལྟར་སྐྱེས་བུ་དག་ནི་རྒྱུ་ལ་ཁྱད་པར་མེད་པ་ཅན་མ་ཡིན་ཏེ་འདོད་ཆགས་དང་ཤེས་རབ་ལ་སོགས་པའི་སེམས་ཀྱི་ཡོན་ཏན་ཐམས་ཅད་ལ་ཁྱད་པར་མཐོང་བའི་ཕྱིར་རོ། །དེས་ན་རིག་བྱེད་སྐྱེས་བུས་བྱས་པར་སྒྲུབ་པ་ལ་འགྲན་ཟླའི་གཏན་ཚིགས་སུ་བཀོད་པའི་ཚིག་སྨྲ་བ་ལ་སོགས་པ་དེ་ནི་མ་ངེས་པ་ཡིན་ཏེ་སེམས་ཐམས་ཅད་ལ་ལེགས་པར་བྱ་བ་ནི་གོམས་པ་སྟེ་དེའི་བྱེ་བྲག་ལས་གསལ་མི་གསལ་ལ་སོགས་པའི་ཁྱད་པར་རྟོགས་ཏེ་མཐོང་བའི་ཕྱིར་དང་དེ་བཞིན་དུ་ཆགས་བྲལ་གྱི་རྒྱུ་བདག་མེད་ཤེས་པ་དང་ཐམས་ཅད་མཁྱེན་པའི་རྒྱུ་ཤེས་བྱ་ཐམས་ཅད་ལ་སློབ་པའི་ཤེས་པ་གཞན་ལ་ཡང་གོམས་པ་ལས་ཁྱད་པར་སྲིད་པའི་ཕྱིར་རོ། །འདི་ལྟར་འདོད་ཆགས་དང་བྲལ་བ་དང་ཐམས་ཅད་མཁྱེན་པ་མི་སྲིད་པའི་རྒྱུ་མཚན་ནི་གསུམ་སྟེ་རང་གི་རྒྱུད་ལ་བདག་མེད་པ་དང་། དངོས་པོ་ཐམས་ཅད་པའི་རྣམ་པ་ཅན་གྱི་ཤེས་པ་མི་སྲིད་པའམ་སྲིད་ཀྱང་དེ་ཁྱད་པར་དུ་མི་འགྱུར་བའམ། འགྱུར་ཡང་དེའི་ཐབས་མི་ཤེས་པས་མི་སྲིད་གྲང་ན་དང་པོ་གཉིས་ནི་རང་རིག་པའི་མངོན་སུམ་གྱིས་ཁེགས་ཤིང་ཁྱད་པར་དུ་འགྱུར་བའི་ཐབས་ཀྱང་གོམས་པ་ཁོ་ན་ཡིན་ལ་དེའང་ཡོད་དོ། །དེས་ན་ཇི་ལྟར་མ་ཚང་བ་དང་གེགས་བྱེད་པ་མེད་ན་རྒྱུ་ཚོགས་པས་འབྲས་བུ་སྐྱེད་ནུས་པ་ཡིན་ནོ་ཞེས་ནུས་པ་རྗེས་སུ་དཔོག་པ་དེ་བཞིན་དུ་གེགས་བྱེད་པ་དང་མ་ཚང་བ་མེད་ན་ཡུན་རིང་དུ་བར་ཆད་མེད་པར་གོམས་པའི་མཐུས་བདག་མེད་པ་དང་ཤེས་བྱ་ཐམས་ཅད་ལ་གསལ་བར་སྣང་བའི་ཤེས་པ་འབྱུང་སྲིད་པས་འདོད་ཆགས་དང་བྲལ་བ་དང་ཐམས་ཅད་མཁྱེན་པ་སྲིད་པར་རྗེས་སུ་དཔོག་པ་ཡིན་ནོ། །ཁྱེད་མི་སྲིད་པར་རྗེས་སུ་དཔག་པ་ལ་ཡང་དེ་ལ་གནོད་པར་བྱེད་པ་ཞེས་སྦྱར་ནས་དེ་སྒྲུབ་པ་ནི་འདོད་ཆགས་དང་ཞེས་པ་སྟེ་མ་མཐོང་བའི་ཆགས་བྲལ་དང་ཀུན་མཁྱེན་གཉིས་དང་འགལ་བར་མ་གྲུབ་པས་རང་བཞིན་འགལ་དམིགས་ཀྱིས་དེ་དགག་པ་མི་འགྲུབ་བོ། །གལ་ཏེ་དེ་ནི་མི་རིགས་ཏེ་དངོས་པོ་དང་མི་རྟག་པའང་མ་མཐོང་བའི་དངོས་མེད་རྟག་པ་དང་འགལ་བར་གྲུབ་པའི་ཕྱིར་དང་། མ་འོངས་པ་ན་རང་ཉིད་འདོད་ཆགས་དང་བཅས་པ་དང་ཐམས་ཅད་མཁྱེན་པ་མ་ཡིན་པར་འགྱུར་བར་ཐེ་ཚོམ་ཟ་བས་ཐེ་ཚོམ་གྱི་

༼༢༡༧༽

ཚུལ་གྱིས་ཀྱང་གཉིས་པོ་དེ་ལ་གནོད་པའི་ཕྱིར་རོ་ཞེ་ན། འདི་ལ་རང་གི་རྒྱུད་ལ་འདོད་ཆགས་དང་བཅས་པ་དང་ཐམས་ཅད་མི་མཁྱེན་པ་མངོན་སུམ་གྱིས་གྲུབ་པས་འགལ་བར་ནི་གྲུབ་མོད་ཀྱི་འོན་ཀྱང་འདིར་འདི་ལྟར་སྒྲུབ་པ་ཡིན་ཏེ་རིག་བྱེད་པ་ལ་སོགས་པ་ད་ལྟ་འདོད་ཆགས་དང་བཅས་པ་དང་ཐམས་ཅད་མི་མཁྱེན་པའི་རྒྱུད་དེ་ལ་མ་འོངས་པ་ན་ཆགས་བྲལ་དང་ཐམས་ཅད་མཁྱེན་པ་འབྱུང་མི་སྲིད་པར་སྨྲའོ། །དེ་ལ་དེ་དག་ཇི་ལྟར་འགལ་བ་བཞིན་དུ་དེ་དག་གི་རྒྱུ་ཡང་འགལ་བར་མཐོང་ན་ནི་རྒྱུ་འདི་ལས་ནི་མ་འོངས་པ་ན་འདི་འབྱུང་མི་སྲིད་དོ་ཞེས་དཔག་པར་ནུས་ན་དེ་ལྟར་ཡང་མ་ཡིན་ཏེ་རྒྱུ་དང་འབྲས་བུ་ནི་ཡོད་པ་དང་མེད་པ་ལས་ཤེས་པར་བྱ་བ་ཡིན་པ་ན་ཐམས་ཅད་མཁྱེན་པ་ལ་སོགས་པ་མ་མཐོང་བས་དེའི་རྒྱུ་དང་རྒྱུ་མ་ཡིན་པ་གང་ཡང་མི་ཤེས་པས་རྒྱུ་དང་ཡང་འགལ་བར་མ་གྲུབ་པའི་ཕྱིར་རྒྱུའི་སྒོ་ནས་ཐམས་ཅད་མཁྱེན་པ་ལ་སོགས་པ་འབྱུང་བ་ལ་གནོད་པ་མེད་པ་ཡིན་ནོ། །གལ་ཏེ་རྣམ་པར་ཤེས་པའི་རྒྱུ་གཅིག་ལ་ཐམས་ཅད་མཁྱེན་པ་དང་དེ་མི་མཁྱེན་པ་གཉིས་ཇི་ལྟར་འབྱུང་ཞེ་ན་སྐད་ཅིག་གཅིག་ལ་མི་འབྱུང་ཡང་རིམ་གྱིས་འབྱུང་བ་ལ་འགལ་བ་མེད་དེ་བདག་རྐྱེན་གྱི་བྱེ་བྲག་གིས་རྒྱུད་གཅིག་ལ་བདག་བཅས་དང་བདག་མེད་ཀྱི་རྟོག་པ་དང་བདེ་བ་དང་སྡུག་བསྔལ་རིམ་གྱིས་འབྱུང་བ་བཞིན་ནོ། །དེས་ན་སྔར་དེ་མ་ཡིན་པ་ལས་ཕྱིས་དེ་ཡིན་པར་འགྱུར་བ་ལ་ནི་འགལ་བ་མེད་དོ། །དེ་ལྟར་རང་གི་རྒྱུད་ལ་དེ་མ་འོངས་པ་ན་འབྱུང་སྲིད་པར་བསྟན་ནས་གཞན་གྱི་རྒྱུད་ལ་ད་ལྟར་ཀྱང་འགལ་འབྲས་དམིགས་པས་དགག་མི་ནུས་པར་སྟོན་པ་ནི་འདོད་ཆགས་ལ་སོགས་པའི་ཞེས་པ་སྟེ་འབྲས་བུ་དམིགས་པ་མེད་པས་རྒྱུ་དང་འགལ་བ་དགག་མི་ནུས་སོ་ཞེས་བྱ་བའི་དོན་ཏོ། །རང་བཞིན་མ་དམིགས་པས་འགོག་གོ་ཞེ་ན་གཞན་རྒྱུད་ལ་ཆགས་བྲལ་སྲིད་ཀྱང་ཆགས་བྲལ་གྱིས་ཁྱད་པར་གཞན་གྱི་སེམས་ཆགས་བྲལ་རྣམས་བལྟར་མི་རུང་བའི་ཕྱིར་བལྟར་མི་རུང་བ་དེ་ལྟ་བུ་དག་ནི་ཞེས་སྦྱར་རོ། །གཉིས་པ་ཚིག་ལ་མི་མཚུངས་པའི་ཁྱད་པར་མེད་པ་ནི། ཚིག་རྣམས་ནི་ཁྱད་པར་བལྟར་མི་རུང་བའི་རྒྱུ་མཚན་གྱིས་སྤང་དུ་མི་རུང་བ་དེ་ལྟ་བུ་མ་ཡིན་ཏེ་ཁྱད་པར་ཏེ་བྱེ་བྲག་བལྟར་རུང་བའི་ཕྱིར་རོ། །གལ་ཏེ་གཞི་འགའ་ཞིག་ན་བལྟར་མི་རུང་བ་ཉིད་གཅིག་ཡོད་པ་ཡིན་ན་ཡང་དེ་ནི་སྐྱེས་བུས་བྱས་པ་ལས་རིགས་མི་མཐུན་པར་ཁས་བླང་བར་མི་ནུས་ཏེ་བྱས་པ་ལས་ཁྱད་པར་མ་མཐོང་བའི་ཕྱིར་རོ། །གལ་ཏེ་མཐོང་བ་དང་མ་མཐོང་བའི་སྐྱེས་བུས་མ་བྱས་པའི་སྒྲ་རྣམས་ལ་སྨྲ་དཀའ་བ་ལ་སོགས་པའི་ཁྱད་པར་ཡོད་དོ་ཞེ་ན། དེའི་ཁྱད་པར་ཞེས་གསུངས་སོ། །དེ་ལས་གཞན་པ་ལྐོག་ཏུ་གྱུར་པའི་ཁྱད་པར་ཡོད་དོ་ཞེ་ན་སྒྲ་མངོན་སུམ་པ་ཞེས་སྨྲོས་ཏེ་དེ་ལྟ་བུའི་ངོ་བོའི་ཁྱད་པར་ནི་རྗེས་དཔག་ལ་སྣང་དུ་རུང་བ་ལས་མ་དམིགས་པའི་ཕྱིར་མེད་དོ་ཞེས་བྱ་

༼༢༡༨༽

བའི་དོན་ཏོ། །གལ་ཏེ་རིག་བྱེད་ཀྱི་སྒྲ་དང་སྒྲ་གཞན་འདྲ་བར་འཛིན་པ་ནི་འཁྲུལ་བ་ཡིན་ནོ་ཞེ་ན་འཁྲུལ་བའི་ཞེས་སྨྲོས་ཏེ་མི་འདྲ་བར་འཇལ་བའི་ཚད་མའི་གནོད་པར་བྱེད་པ་མེད་པས་འདྲ་བར་འཛིན་པར་འཁྲུལ་བར་མི་འགྲུབ་སྟེ་རྣམ་འགྲེལ་ལས། གནོད་བྱེད་རིགས་པ་དམ་པ་ནི། །མེད་ན་ཉམས་མྱོང་སྤང་བྱ་མིན། །ཞེས་བཤད་པ་ཡིན་ནོ། །སྐྱེས་བུ་ཐམས་ཅད་ཀྱང་འདོད་ཆགས་ཅན་དུ་འགྱུར་བ་ལ་སོགས་པ་འདྲ་བར་འཛིན་པ་དེ་འཁྲུལ་བ་མ་ཡིན་ནོ་ཞེ་ན་སྐྱེས་བུ་དག་ལ་ནི་ཤེས་རབ་ལ་སོགས་པའི་ཁྱད་པར་མི་འདྲ་བ་ཚད་མས་མཐོང་བ་དེ་འདྲ་བར་འཛིན་པ་ལ་གནོད་པར་བྱེད་པ་ཡིན་པའི་ཕྱིར་ཚིག་འདྲ་བར་འཛིན་པ་དང་འཁྲུལ་མ་འཁྲུལ་མཚུངས་པ་ནི་མ་ཡིན་ནོ། །འདི་སྙམ་དུ་ཚིག་ལ་ཡང་བལྟར་མི་རུང་བའི་ཁྱད་པར་ཐ་དད་ཡོད་དོ་ཞེ་ན་ཚིག་གི་ཞེས་གསུངས་ཏེ་དེའི་ངོ་བོ་ནི་དེའི་ཁྱད་པར་ཏེ་རྟག་པ་དང་བདག་གཅིག་པ་དང་དེ་ལས་བྱུང་བ་གཉིས་ཀ་མི་རུང་བས་དེའི་ཁྱད་པར་དུ་མི་རུང་སྟེ་དེའི་ཞེས་བྱ་བའི་ཐ་སྙད་མི་འཐད་པའི་ཕྱིར་རོ་ཞེས་བྱ་བའི་དོན་ཏོ། །ཐ་དད་ཐ་མི་དད་ཀྱི་ཁྱད་པར་མེད་པ་དེའི་ཕྱིར་མཐོང་བ་དང་མ་མཐོང་བའི་རིག་བྱེད་ཀྱི་སྒྲ་ཐམས་ཅད་ནི་མ་བྱས་པའི་ཁྱད་པར་མེད་པའི་རང་བཞིན་ཡིན་ལ་དེས་ན་ཐམས་ཅད་སྐྱེས་བུས་བྱེད་དོ། །ཡང་ན་ནི་ཚིག་འགའ་ཡང་བྱས་པ་མ་ཡིན་ཏེ་ཁྱད་པར་གྱི་རྒྱུ་མཚན་མེད་པའི་ཕྱིར་རོ། །དེས་ན་གང་ཁྱད་པར་གྱི་རྒྱུ་མེད་པ་དེ་ཐམས་ཅད་ནི་འདྲ་བར་དཔག་ནུས་པ་ཡིན་ཏེ་ཚིག་བཞིན་ནོ། །གང་ཁྱད་པར་གྱི་རྒྱུ་ཡོད་པ་དེ་ནི་བདག་ཉིད་ཐམས་ཅད་འདྲ་བར་དཔག་ནུས་པ་མ་ཡིན་ཏེ་སྨན་དང་སྐྱེས་བུ་ལ་སོགས་པ་བཞིན་ནོ། །སྦྱོར་བ་ནི་གང་ཞིག་གང་གི་ཁྱད་པར་དང་བྲལ་བ་དེ་ནི་དེའི་ཁྱད་པར་ཅན་མ་ཡིན་ཏེ་དཔེར་ན་བུམ་པ་དབང་ཕྱུག་གི་ཁྱད་པར་ཅན་མ་ཡིན་པ་བཞིན་ནོ། །རིག་བྱེད་ཀྱི་སྒྲ་རྣམས་ཀྱང་སྐྱེས་བུས་བྱ་བར་མི་ནུས་པའི་ཁྱད་པར་དང་བྲལ་བ་ཡིན་ནོ་ཞེས་བྱ་བ་ནི་ཁྱབ་པར་བྱེད་པ་མེད་པ་ཡིན་ནོ། །དེའི་ཕྱིར་འབྲེལ་པ་མེད་ན་འགའ་ཞིག་ཏུ་ལོག་པས་ནི་ཐམས་ཅད་དུ་ལྡོག་པར་མི་འགྲུབ་བོ་ཞེས་གནས་སོ། །བཞི་པ་གང་ཞིག་ལོག་པས་གང་ལྡོག་བཤད་པ་ལ་དོན་གསུམ་གྱི་དང་པོ་འབྲེལ་བ་ཡོད་ན་ལྡོག་པ་ཡོད་པ་ནི་གང་གི་ཕྱིར་སློབ་དཔོན་མ་མཐོང་ཙམ་ལྡོག་པར་མི་བཞེད་ཅིང་མི་འཐད་པ་དེའི་ཕྱིར་ལྡོག་པར་བྱ་བ་དེ་ཙམ་དང་འབྲེལ་བའི་མི་རྟག་པ་ལ་སོགས་པའི་ངོ་བོ་ཉིད་ཀྱིས་རང་ལོག་པ་ན་སྒྲུབ་བྱེད་ཀྱི་ངོ་བོ་ཉིད་ལྡོག་པར་བྱེད་དོ། །འམ་ཞེས་བྱ་བ་ནི་འབྲས་བུའི་གཏན་ཚིགས་ལ་ལྟོས་པའི་སྒྲའོ། །རང་བཞིན་གྱི་གཏན་ཚིགས་ཀྱི་དཔེ་སྟོན་པ་ནི་དཔེར་ན་ཤིང་གི་སྤྱིས་ཤིང་ཤ་པ་ལྡོག་པར་བྱེད་པ་ལྟ་བུའོ། །གང་དུ་ཤིང་མེད་པར་ནི་ངེས་ལ་ཤ་པ་མེད་པར་ནི་མ་ངེས་པ་དེ་ལ་དཔེར་བརྗོད་པ་འདི་ཡིན་ཏེ་རྒྱང་རིང་

༼༢༡༩༽

པོ་ནས་ཤིང་ཙམ་ནི་ཡོད་མེད་དུ་ངེས་པར་ནུས་ལ་ཤ་པ་ནི་མ་ཡིན་པའི་ཕྱིར་རོ། །འདི་གཉིས་བདག་གཅིག་ཏུ་སྒྲུབ་པ་ནི་ཤིང་སྤྱིའི་མཚན་ཉིད་ཡལ་ག་ལ་སོགས་པ་ཞེས་པ་སྟེ་དེ་སྐད་ནི་ཤ་པའོ། །ཡལ་ག་ལ་སོགས་པ་དེ་ནི་ཤ་པ་དེའི་ཞེས་སྦྱར་ཏེ་ཤ་པ་ཤིང་ཙམ་ལ་རང་བཞིན་འབྲེལ་བའི་ཕྱིར་དེ་ནི་དེ་ལ་འཁྲུལ་བ་མེད་དོ། །རང་བཞིན་དུ་མ་ཟད་རྒྱུ་ཡིས་ཀྱང་ཞེས་བྱ་བ་ལ་འབྲས་བུ་རྒྱུ་ལ་འཁྲུལ་བ་མེད་པའི་རང་བཞིན་འབྲེལ་བ་ནི་དེ་ལོག་ན་དེ་ལྡོག་པའི་རྒྱུ་མཚན་ནོ། །གཞན་དུ་ན་སྟེ་གཅིག་ལོག་པ་ན་གཅིག་ལྡོག་པར་མི་བྱེད་ན་དེ་དེའི་འབྲས་བུར་མི་འགྱུར་ཏེ་རྒྱུ་ལ་འཁྲུལ་བའི་ཕྱིར་རོ། །མི་འགྱུར་བ་དེས་ན་རྒྱུ་དང་འབྲས་བུ་ཡང་འབྲས་བུའི་རང་བཞིན་རྒྱུ་ཡོད་མེད་ཀྱི་རྗེས་སུ་ངེས་པར་བྱེད་པ་ཡིན་ནོ། །དེ་ལྟ་ཡིན་པ་དེའི་ཕྱིར་རྟགས་གཉི་གར་ཡང་ཞེས་སྦྱར་རོ། །གཉིས་པ་འབྲེལ་བ་མེད་ན་ལྡོག་པ་མེད་པ་ནི་འབྲེལ་བ་ཡོད་པ་དེ་ལྟ་མིན་ན་ཞེས་པ་སྟེ་མི་ལ་ཞེས་པ་ནི་དཔེ་ཡིན་ལ་ཉེ་བ་ནི་ཡོད་པའོ། །སྦྱོར་བ་ནི་གང་དང་གང་ཐ་དད་ཅིང་འབྲེལ་བ་མེད་པ་དེ་ནི་ཡོད་ན་ཡོད་པའམ་ལོག་ན་ལྡོག་པར་མི་འགྱུར་ཏེ་དཔེར་ན་རྐང་གདུབ་དང་ཅོད་པན་བཞིན་ནོ། །དུ་བ་ལ་སོགས་པའང་མེ་ལ་སོགས་པ་དང་འབྲེལ་བ་མེད་པར་ཁས་བླངས་སོ་ཞེས་བྱ་བ་ནི་ཁྱབ་པར་བྱེད་པ་མེད་པའི་ཐལ་བའོ། །འབྲེལ་བ་མེད་ན་རྗེས་སུ་འགྲོ་ལྡོག་མེད་པ་དེའི་ཕྱིར་རང་བཞིན་འབྲེལ་བ་ཞེས་སྦྱར་རོ། །གསུམ་པ་འབྲེལ་པ་གྲུབ་ན་ལྡོག་ཞི་མེད་ཀྱང་ལྡོག་པ་འགྲུབ་པ་ནི། གལ་ཏེ་འབྲེལ་བ་ཁོ་ནར་གོ་བར་བྱེད་ན་དཔེ་དོན་མེད་པར་འགྱུར་ཏེ་དཔེས་ནི་བསྒྲུབ་བྱའི་ཆོས་ཅན་དང་དཔེའི་ཆོས་ཅན་གཉིས་འདྲ་བ་དང་མི་འདྲ་བ་ཙམ་སྟོན་པའི་ཕྱིར་རོ་ཞེ་ན་ཁོ་བོ་ཅག་ནི་དེ་སྟོན་པར་མི་སྨྲའི་འོན་ཀྱང་མེད་ན་མི་འབྱུང་བའི་འབྲེལ་བ་འཇལ་བའི་ཚད་མ་སྟོན་པར་འདོད་དེ་དེ་བསྟན་ན་འབྲེལ་བ་བསྟན་པར་འགྱུར་བ་ཡིན་ནོ། །དེ་སྟོན་པ་དེའི་ཕྱིར་ཆོས་མི་མཐུན་པའི་དཔེ་ལ་ངེས་པར་གཏན་ཚིགས་འདི་ལ་གཞི་དངོས་པོ་བ་མི་འདོད་དོ། །གལ་ཏེ་དཔེ་ལ་འབྲེལ་བ་འཛིན་པའི་ཚད་མ་ཇི་ལྟར་སྟོན་ཅིང་མི་མཐུན་དཔེ་ལ་གཞི་མེད་ན་ལྡོག་པ་ཇི་ལྟར་དུ་ངེས་པར་བྱེད་ཅེ་ན། དཔེ་ལ་ནི་བསྒྲུབ་བྱའི་ཆོས་སྒྲུབ་བྱེད་དེའི་ངོ་བོར་སྒྲུབ་བྱེད་དེ་ཙམ་དང་འབྲེལ་བའི་རྒྱུ་མཚན་གྱིས་སྟོན་ཏེ་གཞན་གྱིས་བསྟན་པས་ནི་དེ་དེའི་རང་བཞིན་དུ་མི་འགྱུར་རོ། །དེ་ཙམ་དང་འབྲེལ་བ་གསལ་བར་སྟོན་པ་ནི་བྱས་པའི་ཞེས་པ་སྟེ་དེ་གཉིས་རྒྱུ་གཅིག་པར་རྟོགས་པའི་ཚད་མ་དཔེ་ལ་འཇུག་པ་དེ་སྟོན་པ་ཡིན་ནོ། །དཔེ་ལ་ཞུགས་པའི་ཚད་མ་དེས་ཀྱང་ཞེས་བྱ་བ་ནི་བརྗོད་པས་ནི་མ་ཡིན་ནོ་ཞེས་བྱ་བའི་དོན་ཏོ། །ཡང་ན་དཔེ་ལ་ཚད་མས་རྒྱུའི་དངོས་པོར་རྟོགས་པར་བྱེད་དེ་ཚུལ་ནི་དེ་ཡོད་པ་ཞེས་པ་སྟེ་དེ་ལྟར་རྒྱུ་འབྲས་སུ་རབ་ཏུ་རྟོགས་སོ་ཞེས་བྱ་བའི་དོན་ཏོ། །དེ་ལྟར་མཐུན་དཔེ་ལ་

༼༢༢༠༽

འབྲེལ་བ་གྲུབ་ན་མེད་ན་མེད་པའི་ལྡོག་པའང་འགྲུབ་བོ་ཞེས་སྟོན་པ་ནི་དེ་ལྟར་དེའི་ངོ་བོ་དང་ཞེས་པ་སྟེ་ངོ་བོ་དང་རྒྱུ་ཡིན་པར་ཚད་མས་གྲུབ་ན་ཞེས་བྱ་བ་དང་ཡོད་པར་མི་འགྱུར་བ་དེའི་ཕྱིར་ཆོས་མི་མཐུན་པའི་དཔེ་ལ་གཞི་མེད་པར་ཡང་ལྡོག་པ་འགྲུབ་བོ་ཞེས་ཚིག་རྣམ་པར་སྦྱར་རོ། །འདི་སྐད་དུ་ཆོས་མི་མཐུན་པའི་དཔེ་ལ་ནི་འབྲེལ་བ་འཛིན་པའི་ཚད་མ་སྟོན་པ་མ་ཡིན་གྱི་འོན་ཀྱང་འབྲེལ་བ་གྲུབ་ཟིན་ནས་ལྡོག་པ་ངེས་པར་བྱེད་བ་མ་ཡིན་ནོ་ཞེས་བརྗོད་པ་ཡིན་ནོ། །དོན་ལྔ་པ་དེ་དག་ལོག་པ་གཏན་ཚིགས་སུ་བསྟན་པ་ལ་དོན་གཉིས་ཀྱི་དང་པོ་དགག་རྟགས་གསུམ་དུ་བསྟན་པ་ནི། གང་གི་ཕྱིར་འབྲེལ་བ་ནི་ལྡོག་བྱེད་ཡིན་པ་དེའི་ཕྱིར་རྒྱུ་དང་རང་བཞིན་དག་མེད་པ་ནི་འགའ་ཞིག་དགག་པ་སྟེ་མེད་པ་གོ་བར་བྱེད་པའི་གཏན་ཚིགས་ཡིན་ནོ། །རྒྱུ་དང་རང་བཞིན་དེ་དག་ཁོ་ན་ཞེས་སྦྱར་རོ། །ལྡོག་པར་བྱེད་པ་དེའི་ཕྱིར་སྒྲུབ་པ་ལ་འབྲེལ་བ་དགོས་པ་འབའ་ཞིག་ཏུ་མ་ཟད་དོན་འགའ་ཞིག་ཅེས་བྱ་བ་དང་རྒྱུའམ་རང་བཞིན་ནམ་ཁྱབ་པར་བྱེད་པ་ལྡོག་པ་སྟེ་མེད་པ་ཞེས་སྦྱར་རོ། །དེ་ཅིའི་ཕྱིར་ཞེ་ན་ལྡོག་བྱ་ལྡོག་བྱེད་འབྲེལ་བ་ཡོད་པ་དེ་ལྟ་མ་ཡིན་ན་འབྲེལ་བ་མེད་ཅེས་གསུངས་ཏེ་འདི་དང་སྔར་གྱི་དེ་ལྟ་མིན་ན་གཅིག་ལོག་པས་ཞེས་བྱ་བས་ནི་འབྲེལ་བ་གཉིས་ཀ་ལ་གནས་པར་བསྟན་པ་ཡིན་ནོ། །དམིགས་པར་རིགས་པ་དང་ལྡན་པ་དེ་ཞེས་སྦྱར་ཏེ་ཡང་གི་སྒྲ་ནི་རྒྱུ་དང་ཁྱབ་བྱེད་ཀྱང་དགག་པ་ལ་གཏན་ཚིགས་སུ་སྡུད་པའོ། །ཐ་སྙད་སྒྲུབ་པའི་གཏན་ཚིགས་ལ་དགག་པའི་གཏན་ཚིགས་ཞེས་རྩ་བར་བཤད་དེ་དགག་པ་ཉིད་ཀྱི་གཏན་ཚིགས་མ་ཡིན་པའི་རྒྱུ་མཚན་ནི་དེ་ལྟ་བུའི་ཞེས་པ་སྟེ་དགག་པའི་དོན་ནི་རྟགས་ལ་མི་ལྟོས་པས་ཐ་སྙད་ཁོ་ན་སྒྲུབ་བོ་ཞེས་བྱ་བའི་དོན་ཏོ། །གཉིས་ཀའི་ཡང་ཞེས་བྱ་བ་ནི་འབྲས་བུ་དང་ཁྱབ་བྱ་བལྟར་མི་རུང་བ་ལ་ནི་རྒྱུ་དང་ཁྱབ་བྱེད་མི་དམིགས་པས་མེད་པ་དང་མེད་པའི་ཐ་སྙད་གཉིས་ཀ་སྒྲུབ་པར་བྱེད་ལ་དེ་གཉིས་བལྟར་རུང་བ་ལ་མེད་པའི་ཐ་སྙད་ཁོ་ནར་ཟད་དོ། །འོ་ན་དེ་དག་སྣང་རུང་གི་གཞི་ལ་རང་བཞིན་མ་དམིགས་པ་སྦྱར་བས་ནུས་པས་རྒྱུ་དང་ཁྱབ་བྱེད་མི་དམིགས་པ་དོན་མེད་དོ་ཞེ་ན། དེས་ཀྱང་ནུས་ཤིང་རྒྱུ་དང་ཁྱབ་བྱེད་མ་དམིགས་པས་ཀྱང་ནུས་པ་ཡིན་ལ་དོན་མེད་པའི་ཉེས་པའང་མེད་དེ་ཡལ་ག་ལ་སོགས་པས་ཤིང་སྒྲུབ་ནུས་པའི་གཞི་ལ་ཤ་པས་ཀྱང་ནུས་པ་བཞིན་ནོ། །དོན་གཉིས་པ་དེ་དག་དུ་མར་འགྱུར་བའི་ཚུལ་ནི། དགག་པའི་ཞེས་པ་སྟེ་དམིགས་སུ་ཡོད་པ་ནི་སྣང་དུ་རུང་བའོ། །དེ་ལྟར་ངེས་པ་ཞེས་བྱ་བ་ནི་གང་གི་ཚེ་རྟགས་ནི་སྒྲོན་མ་བཞིན་དུ་རུང་བས་གོ་བྱེད་མ་ཡིན་པ་དེའི་ཚེ་འགའ་ཞིག་གི་རྒྱུ་དང་ཁྱབ་པར་བྱེད་པ་དེའི་རང་བཞིན་དུ་ངེས་པ་དེ་མ་དམིགས་པ་

༼༢༢༡༽

ན་གོ་བྱེད་དུ་འགྱུར་གྱི་དེ་ལྟར་མ་ངེས་པའི་མ་དམིགས་པ་ཙམ་ལས་ནི་མ་ཡིན་ནོ་ཞེས་སྟོན་པ་ཡིན་ནོ། །རྣམ་པ་གསུམ་པོ་དེ་ནི་སྔར་རྣམ་པ་དུ་མ་སྟེ་བཅུར་བཤད་དོ། །ཚུལ་ཇི་ལྟར་ཞེ་ན་འགལ་བ་རྟོགས་པ་སྟེ་དམིགས་པའི་སྦྱོར་བ་ནི་རང་བཞིན་འགལ་དམིགས་དང་། འགལ་འབྲས་དམིགས་པ་དང་། ཁྱབ་བྱེད་འགལ་དམིགས་དང་། འབྲས་བུ་འགལ་བ་དམིགས་པ་དང་། རྒྱུ་འགལ་བ་དམིགས་པ་དང་། རྒྱུ་འགལ་བའི་འབྲས་བུ་དམིགས་པ་སྟེ་དྲུག་གོ །སོགས་པ་མ་རྟོགས་པ་སྟེ་མ་དམིགས་པ་ནི་རང་བཞིན་མི་དམིགས་པ་དང་། རྒྱུ་མི་དམིགས་པ་དང་། ཁྱབ་བྱེད་མི་དམིགས་པ་དང་། འབྲས་བུ་མི་དམིགས་པ་བཞི་སྟེ་དེ་ལྟར་བཅུའོ། །བཅུ་གཅིག་པ་འགལ་བས་ཁྱབ་པ་དམིགས་པ་ནི་རང་གི་སྦྱོར་བ་དག་ལ་དེའི་ཞེས་བྱ་བ་དེར་འཆད་པར་འགྱུར་རོ། །དེ་དག་ཐམས་ཅད་གསུམ་པོ་དེ་བཀག་ནས་འགོག་པ་ལས་མི་འདའ་བས་གསུམ་དུ་ངེས་སོ། །རྣམ་པར་ངེས་པའི་འགྲེལ་བཤད་རྒྱན་གྱི་མེ་ཏོག་ཅེས་བྱ་བ་ལས་རང་གི་དོན་གྱི་རྗེས་སུ་དཔག་པ་རྣམ་པར་ངེས་པའི་ལེའུ་རྣམ་པར་བཤད་པའོ།། །།དོན་གསུམ་པ་རྟགས་སྟོན་པའི་ངག་རྣམ་པར་ངེས་པ་བཤད་པ་ལ་སྒྲུབ་པ་དང་སུན་འབྱིན་པ་བཤད་པ་གཉིས་ལས། དང་པོ་ལ་དོན་བཞི་སྟེ་སྒྲུབ་པའི་ངག་བཤད་པ་དང་བསྒྲུབ་བྱའི་དོན་བཤད་པ་དང་། སྒྲུབ་བྱེད་ཀྱི་དབྱེ་བ་བཤད་པ་དང་། དཔེ་ལོགས་ཤིག་ཏུ་སྒྲུབ་བྱེད་ཡིན་པ་དགག་པའོ། །དང་པོ་ལ་མཚན་ཉིད་མདོར་བསྟན་པ་དང་རྒྱས་པར་བཤད་པ་གཉིས་ལས། དང་པོ་ནི་རྗེས་དཔག་བསྐྱེད་ནས་གཞན་གྱི་དོན་བྱེད་པའི་རྗེས་སུ་དཔག་པ་གང་ཡིན་པ་དེ་ནི་རང་གིས་མཐོང་བའི་གཏན་ཚིགས་ཀྱི་དོན་རབ་ཏུ་གསལ་བ་སྟེ་འཆད་པར་བྱེད་པའི་སྒྲ་སྟེ་སྒྲ་གང་ཞིག་ཚུལ་གསུམ་སྟོན་པར་བྱེད་པ་དེ་ཡིན་ཞེས་བྱ་བའི་དོན་ཏོ། །དེ་རྣམ་པར་འགྲེལ་པ་ན་ཇི་ལྟར་ཞེས་གསུངས་ཏེ་རྟགས་ཅན་ནི་བསྒྲུབ་བྱ་དང་དེའི་ཤེས་པ་ནི་རྗེས་དཔག་སྟེ་སྟོན་པ་ནི་སྨྲ་བའོ། །གལ་ཏེ་རྗེས་སུ་དཔག་པ་ནི་ཤེས་པ་ཡིན་ན་ཚིག་དེར་ཇི་ལྟར་འགྱུར་ཞེ་ན་བཤད་པ་རྒྱུ་ཚིག་ལ་འབྲས་བུ་ཤེས་པར་སྒྲོ་བཏགས་པའི་ཕྱིར་རོ། །འདི་སྐད་དུ་ཚིག་གིས་གཏན་ཚིགས་དྲན་ནས་ལྐོག་གྱུར་ཤེས་པའི་རྒྱུ་བྱེད་པས་ཉེ་བར་བཏགས་ནས་རྗེས་དཔག་ཏུ་བརྗོད་པ་ཡིན་ནོ། །འདིར་རྗེས་དཔག་སྟོན་པ་ན་རྟགས་བསྟན་པར་བྱ་བ་དེ་བཞིན་དུ་དེའི་ཚིག་ཀྱང་

༼༢༢༢༽

བསྟན་པར་བྱ་དགོས་པ་ཡིན་ནོ། །གལ་ཏེ་དེ་ལྟ་ན་སྒྲ་བརྗོད་པ་ན་གཞན་ལ་དོན་འཛིན་པའི་མངོན་སུམ་སྐྱེ་བའི་ཕྱིར་གཞན་དོན་གྱི་མངོན་སུམ་ཀྱང་འཆད་པར་འགྱུར་རོ་ཞེ་ན། འདི་ལ་རྒྱན་མཛད་པ་ན་རེ། ཚིག་ལས་ཚིག་གི་དོན་ངེས་པ་ཙམ་ན་རྗེས་དཔག་སྐྱེ་བས་རྗེས་དཔག་ལ་ལྟོས་ནས་གཞན་དོན་དུ་ངེས་པ་ཡིན་ལ་ཚིག་གི་དོན་ངེས་པ་ཙམ་ན་མངོན་སུམ་སྐྱེ་བར་མ་ངེས་པས་དེ་ལ་ལྟོས་ནས་གཞན་དོན་དུ་མ་ངེས་པའི་ཕྱིར་གཞན་དོན་གྱི་མངོན་སུམ་མི་འཆད་པ་ཡིན་ཞེས་ཟེར་ཏེ། རྒྱན་ལས། ཇི་ལྟར་ཚིག་ལས་མཐོང་བ་ཡི། །འབྲེལ་བ་དྲན་པར་གྱུར་པ་ན། །རྗེས་དཔག་སྐྱེ་བ་དེ་བཞིན་དུ། །འགར་ཡང་མངོན་སུམ་སྐྱེ་བ་ཡིན། །ཞེས་འབྱུང་བ་ཡིན་ནོ། །འོན་ཀྱང་གཞན་དོན་གྱི་རྗེས་དཔག་ནི་གཞན་བརྗོད་པ་ལ་མི་མཁས་པ་ཡོད་པས་དེ་བཟློག་པའི་དོན་དུ་ཡིན་ལ་གཞན་དོན་གྱི་མངོན་སུམ་ནི་སྐྱེ་བོ་བྱིས་པ་ཡན་ཆོད་ཀྱིས་ཤེས་པས་བཤད་པ་ལ་དགོས་པ་མེད་པའི་ཕྱིར་མི་འཆད་པ་ཡིན་ཏེ་འོན་ཀྱང་འདི་ནི་བྱིས་པ་རྟོགས་པའི་རྒྱུར་བརྩམས་པ་ཡིན་ནོ་ཞེས་གང་བཤད་པ་ཡིན་ནོ། །གཉིས་པ་རྒྱས་པར་བཤད་པ་ལ་རང་གིས་མཐོང་བ་བཤད་པ་དང་། དོན་བཤད་པ་དང་། རབ་གསལ་བྱེད་བཤད་པ་གསུམ་ལས། དང་པོ་ལའང་མདོར་བསྟན་པ་ནི་གལ་ཏེ་དེ་ལྟ་ན་མཐོང་བ་གསལ་བར་བྱེད་པ་ཞེས་དེ་ཙམ་ཞིག་སྨྲོས་པར་བྱ་བ་ཡིན་གྱི་རང་དང་དོན་སྨྲོས་པ་ལ་དགོས་པ་མེད་དོ་ཞེ་ན། དེའི་མཚན་ཉིད་འཆད་པའི་སྐབས་འདིར་སློབ་དཔོན་ཕྱོགས་ཀྱི་གླང་པོས་རང་གིས་མཐོང་བ་ཞེས་སྨྲོས་པ་ནི་གཞན་གྱིས་མཐོང་བ་རྟགས་ཡིན་པ་གཅོད་པ་ཡིན་ཏེ་དེས་ན་ལུང་ལས་མཐོང་བ་གང་ཡིན་པ་དེ་གཞན་ཁོ་ནས་མཐོང་བ་ཡིན་ལ་དེ་སྒྲུབ་བྱེད་མིན་ནོ་ཞེས་ཤེས་པར་བྱ་བའི་ཕྱིར་ཡིན་ནོ། །དེ་བཞིན་ནི་དུ་དོན་ཞེས་སྨྲོས་པ་ནི་གཏན་ཚིགས་དོན་ལ་མེད་པ་ལས་ཀྱང་བསྒྲུབ་བྱ་འགྲུབ་པ་མིན་ནོ་ཞེས་ཤེས་པར་བྱ་བའི་ཕྱིར་སློབ་དཔོན་གྱིས་སྒྲ་བཀོད་པ་མཛད་པ་ཡིན་ནོ། །དེ་ལྟར་རང་གིས་མཐོང་བ་དང་དོན་སྤྱིར་བསྟན་ནས་གཉིས་པ་རང་གིས་མཐོང་བ་རྒྱས་པར་བཤད་པ་ལ་གཏན་ཚིགས་དཔེར་བརྗོད་པ་དང་། དེ་སུན་དབྱུང་བ་དང་། རང་གི་ཐལ་འགྱུར་གྱི་གཏན་ཚིགས་ལ་མཚུངས་པ་སྤང་བ་གསུམ་གྱི་དང་པོ་ནི། ཇི་ལྟར་ཁ་ཅིག་སྟེ་གྲངས་ཅན་ན་རེ་རང་གིས་མཐོང་བ་ཞེས་བྱ་བ་ལ་གཏན་ཚིགས་ནི་གཞན་ཕྱིར་རྒོལ་གྱིས་རྟོགས་པར་བྱ་བའི་ཆེད་ཡིན་པའི་ཕྱིར་ཞེས་སྦྱར་རོ། །རང་ལ་མ་གྲུབ་ལ་གཞན་ལ་གྲུབ་པ་དེ་ཉིད་དཔེར་ན་ཞེས་བྱ་བས་སྟོན་པར་བྱེད་དེ་དེ་ལ་སྐྱེ་བ་ཅན་ནི་བྱས་པ་སྟེ་གཙོ་བོ་སེམས་དཔའ་མེད་པར་སྒྲུབ་པའི་གཏན་ཚིགས་ཡིན་ནོ། །འདི་ལ་མེད་པ་གསར་དུ་སྐྱེ་བའི་སྐྱེ་བ་ཅན་དང་ཡོད་པ་གཏན་ནས་འཇིག་པའི་མི་རྟག་པ་གཏན་ཚིགས་སུ་བཀོད་པ་

༼༢༢༣༽

ཡིན་ན་དེ་ནི་གྲངས་ཅན་རང་ཉིད་ལ་མ་གྲུབ་སྟེ་འདི་ཡོད་པ་རྐྱེན་གྱིས་གསལ་བའི་སྐྱེ་བ་དང་གནས་སྐབས་རྐྱེན་གྱིས་མི་གསལ་བ་ནི་མི་རྟག་པར་སྨྲ་བའི་ཕྱིར་རོ། །སངས་རྒྱས་པ་ལ་ནི་གྲུབ་པ་ཡིན་ཏེ་དེའི་ལུང་ལས་དེ་ལྟར་དུ་བཤད་པའི་ཕྱིར་ཏེ་དེས་ན་འདི་གོ་བྱེད་ཡིན་ནོ་ཞེས་ཟེར་རོ། །དེ་སུན་དབྱུང་བ་ལ་ལྐོག་གྱུར་ལ་ཚིག་ཚད་མ་མ་ཡིན་པ་དང་། ཚིག་གི་ཁྱད་པར་བརྟགས་ན་འཇིག་པ་དང་། སངས་རྒྱས་པའི་ལུང་གིས་གཏན་ཚིགས་མི་འགྲུབ་པ་གསུམ་ལས། དང་པོ་ནི་དེ་ནི་དེ་ལྟར་མི་རིགས་ཏེ་གང་གི་ཕྱིར་ཚིག་ནི་ལུང་ཡིན་ལ་དེས་གཏན་ཚིགས་འགྲུབ་ན་ནི་དེ་ལ་མི་སླུ་བ་དགོས་ལ་དེ་ལ་མི་སླུ་ན་ནི་བསྒྲུབ་བྱ་ལའང་མི་སླུ་བ་ཡིན་ནོ། །དེས་ན་དེ་དང་དེ་ལ་ཚད་མར་འགྱུར་ན་དངོས་པོའི་སྟོབས་ཀྱིས་ཞུགས་པའི་རྗེས་སུ་དཔག་པའི་ཞེས་སྦྱར་རོ། །ཅི་སྟེ་དེ་ནན་གྱིས་ཚད་མ་ཡིན་པར་སྨྲ་ན་ནི་ལྐོག་གྱུར་ལ་རྗེས་སུ་དཔག་པ་མི་འཇུག་སྟེ་དོན་མེད་པར་འགྱུར་ཏེ་ཞེས་བྱ་བ་ལ་སོགས་པས་ནི་དཔེ་ལ་སོགས་པ་གཟུང་ངོ་། །གཉིས་པ་ནི་ཚིག་གི་ཁྱད་པར་སྐྱེས་བུས་བྱས་པ་དང་མ་བྱས་པ་འགའ་ཞིག་ཚད་མ་ཡིན་པའི་ཕྱིར་ལུང་དེ་མེད་པ་རྣམས་ཀྱི་རྗེས་དཔག་དོན་དང་བཅས་པས་དོན་མེད་པའི་ཉེས་པ་མེད་དོ་ཞེ་ན་འདི་ལ་བྱས་པའི་ལུང་ངེས་པར་མི་ནུས་པ་དང་མ་བྱས་པ་མི་འཐད་དོ་ཞེས་བཤད་ཟིན་ཏོ། །གཞན་ཡང་ལུང་འདི་ལ་བརྗོད་བྱ་མི་སླུ་བའི་ཚད་མས་གྲུབ་པ་མེད་ན་དེ་ལས་གཞན་པའི་ཁྱད་པར་འགའ་ཞིག་ཡོད་ཀྱང་ཡོད་པར་མི་འགྱུར་ཏེ་ཁྱད་པར་ཡོད་ཀྱང་མེད་པ་དང་ཁྱད་པར་མེད་པའི་ཕྱིར་རོ། །བརྗོད་བྱ་ལ་མི་སླུ་བའི་ཚད་མ་ཡོད་ན་ནི་ཚད་མས་གྲུབ་པའི་དོན་ཅན་གྱི་ལུང་དེས་གྲུབ་པའི་ཞེས་བྱ་བའི་དོན་ནི་ཚད་མས་གྲུབ་པའི་དོན་ཅན་གྱི་ཚིག་ནི་རྒོལ་བས་ཀྱང་ཁས་བླང་དགོས་པའི་ཕྱིར་རོ་ཞེས་བྱ་བ་ཡིན་ནོ། །ཡང་ན་བརྗོད་བྱ་ལ་ཚད་མ་ཡོད་ན་ནི་དེ་ལ་ཚིག་གིས་ཅི་བྱ་སྟེ་ཚད་མ་ཉིད་ཀྱིས་ཁས་བླང་བར་བྱ་བ་ཡིན་ལ་ཚད་མ་ཡང་ཐུན་མོང་བ་ཡིན་པའི་ཕྱིར་རྒོལ་བ་ལ་ཡང་གྲུབ་པ་ཡིན་ནོ་ཞེས་བྱ་བའི་དོན་ཏོ། །ཚིག་ཚད་མ་ཡིན་པ་དེས་ན་རིགས་པས་འཇུག་པ་ནི་ཁས་བླངས་ནས་དེ་འཐད་མི་འཐད་བརྟག་པ་འཇུག་སྟེ་བྱེད་པ་ཞེས་བྱ་བ་དང་དེ་བརྟགས་ན་མི་འཐད་པར་འདུག་པ་དེའི་ཕྱིར་ཚིག་གིས་ནི་བསྒྲུབ་བྱ་འགྲུབ་པ་མ་ཡིན་ནོ་ཞེས་ཚིག་རྣམ་པར་སྦྱར་རོ། །གསུམ་པ་ལ་དོན་ལྔ་ཡོད་པའི་དང་པོ་ལུང་དེ་ཁས་ལེན་པ་ལའང་དེས་མི་འགྲུབ་པ་ནི་གལ་ཏེ་རིགས་པས་འཇུག་པ་ལ་ལུང་གིས་གཏན་ཚིགས་མི་འགྲུབ་ཀྱང་བླུན་པོ་མངོན་ཞེན་གྱིས་ལུང་ཁས་ལེན་པ་འགའ་ཞིག་ལ་དེས་འགྲུབ་བོ་ཞེ་ན་དེ་ལ་ཡང་དེས་འགྲུབ་པར་ཇི་ལྟར་འགྱུར་ཏེ་ཚད་མ་མ་ཡིན་པ་དེས་གྲུབ་པ་ནི་བླུན་པོ་ལའང་གྲུབ་པ་མ་ཡིན་པའི་ཕྱིར་རོ། །ཚད་མ་མ་ཡིན་པ་ཉིད་ཅིའི་ཕྱིར་ཞེ་ན་སངས་རྒྱས་པའི་ལུང་ལས་ནི་བློ་

༼༢༢༤༽

དང་བདེ་བ་སེམས་པ་ཅན་དུ་འཆད་པ་ཡིན་ན་དེ་སྟོན་པའི་ལུང་དེ་ལ་གནོད་པ་སྟེ་དགག་པར་བྱ་བའི་ཕྱིར་གཞན་སངས་རྒྱས་པ་ལ་སྒྲུབ་པར་བྱེད་པ་བརྗོད་པའི་ཕྱིར་བརྗོད་པ་དེའི་ཚེ་གནོད་བྱེད་དེ་འཇུག་ན་ནི་འདི་ཚད་མ་མ་ཡིན་ཏེ་ཚད་མ་རྣམས་ནི་གནོད་པར་བྱེད་པ་མེད་པ་ཅན་ཡིན་པའི་ཕྱིར་རོ། །ཅི་སྟེ་གནོད་བྱེད་མི་འཇུག་ན་ནི་ཁོ་བོ་ཅག་གི་ལུང་གི་དོན་སེམས་པ་ཅན་གྲུབ་པ་ཡིན་ནོ། །གལ་ཏེ་རྒོལ་བ་ལ་ནི་ལུང་དེས་མ་གྲུབ་ཀྱང་ཕྱིར་རྒོལ་སངས་རྒྱས་པ་ལུང་དེ་ཁས་ལེན་པ་དང་ལྡན་པ་ལ་ལུང་དེས་འགྲུབ་བོ་ཞེ་ན་བརྟག་པ་བྱེད་པའི་ཚེ་གང་གི་ལུང་གང་ཡིན་འདི་ལྟར་བསམས་པ་ཡིན་ཏེ་ལུང་དང་སྐྱེས་བུ་རང་བཞིན་འབྲེལ་བ་ནི་མེད་ལ་ལུང་གི་དོན་བདེན་བརྫུན་ལ་རྨོངས་པས་སྔོན་ལུང་ཁས་བླངས་སུ་ཟིན་ཀྱང་རྩོད་པ་བྱེད་པ་དེའི་ཚེ་ལུང་དོར་བ་ཡིན་ནོ། །འདི་ལྟར་རྩོད་པའི་ཚེ་སྒྲུབ་པ་དང་སུན་འབྱིན་ལ་རྣ་གཏད་པས་ལུང་ཚད་མར་ཁས་བླངས་པ་བཏང་བ་གྲུབ་སྟེ་ལུང་ཚད་མ་ཡིན་མ་ཡིན་ལ་ཐེ་ཚོམ་མེད་ན་ནི་ལུང་གི་དོན་བདེན་པ་ཉིད་དུ་རློམ་ནས་སུན་འབྱིན་ལ་རྣ་གཏོད་པར་མི་འགྱུར་བའི་ཕྱིར་རོ། །དེས་ན་རྩོད་པ་བྱེད་པའི་ཚེ་ལུང་གང་ཡང་སྐྱེས་བུ་གང་གི་ཡང་མ་ཡིན་ཏེ་ཁས་བླངས་པའི་འབྲེལ་བ་མ་གཏོགས་པ་ནི་ལུང་འགའ་ཞིག་སུ་དང་ཡང་འབྲེལ་བ་མེད་ལ་དེ་ཡང་དེའི་ཚེ་ཞིག་པའི་ཕྱིར་རོ། །གཞན་ཡང་ལུང་གི་བརྗོད་བྱ་སེམས་པ་ཅན་ལ་ཁྱེད་ཀྱི་རིགས་པས་གནོད་ན་ནི་ཚད་མས་གནོད་པ་ཞེས་སྦྱར་རོ། །ཁས་བླངས་པ་མ་གཏོགས་པའི་ལུང་གི་འབྲེལ་བ་འགོག་པ་ན་རེང་བུ་ནི་ལུང་གི་འབྲེལ་བ་དང་བྲལ་བའོ། །ཡོན་ཏན་ཉེས་པ་མ་མཐོང་བ་ནི་གྲུབ་མཐའ་ཁས་ལེན་པའི་རྒྱུ་ཤེས་རབ་མེད་པ་ཡིན་ནོ་ཞེས་བྱ་བ་ནི་སློབ་དཔོན་ཆོས་མཆོག་གིའོ། །ཡང་ན་རེང་བུར་སྐྱེས་པ་ནི་བླང་དོར་ལ་དཔྱོད་པའི་ཤེས་རབ་ཀྱི་ཡན་ལག་མེད་པ་སྟེ་དེ་ཉིད་ཀྱི་ཕྱིར་གྲུབ་མཐའ་རྣམས་ཀྱི་ཡོན་ཏན་དང་ཉེས་པ་མ་མཐོང་བ་ཡིན་ཞིང་དེ་འདྲ་བའི་སྐྱེ་བོ་དེ་ལ་ཞེས་ཚིག་རྣམ་པར་སྦྱར་རོ། །ཀྱེ་མའི་སྒྲ་ནི་རྗེས་སུ་བརྩེ་བ་སྟེ་སེམས་པ་ཅན་ཀྱང་བེམ་པོར་འདོད་པའི་གྲུབ་མཐའ་མི་བཟད་པ་ནི་གདོན་དང་འདྲ་བར་སྤང་དཀའ་བའི་ཕྱིར་དང་། དེ་ལྟ་བུའི་དོན་མི་ཐོབ་པས་སྐྱེས་བུའི་དོན་ལས་ཉམས་པར་འགྱུར་བའི་ཕྱིར་རོ། །སུ་ཡིས་ཞེས་བྱ་བ་ནི་སེར་སྐྱ་ལ་སོགས་པའི་རྨོངས་པས་བསྒོས་པར་ངེས་སོ་ཞེས་བྱ་བའི་དོན་ཏོ། །གཉིས་པ་ལུང་རང་ཉིད་རང་དང་འགལ་བ་སྒྲུབ་པའི་གཏན་ཚིགས་སུ་མི་འཐད་པ་ནི། གཞན་ཡང་ལུང་དེ་ཉིད་ཀྱིས་དེའི་བརྗོད་བྱ་དང་འགལ་བ་སེམས་པ་མེད་པ་ཞེས་བྱ་བ་དང་འགལ་བ་དེ་ཁས་བླངས་ན་ཞེས་བྱ་བ་འདིས་ནི་ལུང་འདོར་བའི་དུས་གསུམ་པ་བསྟན་པ་ཡིན་ཏེ་དེ་ལ་དུས་དང་པོ་ནི་རྨོངས་པས་ལུང་ཚད་མར་སྔར་ཁས་བླངས་ཀྱང་བརྟག་པ་བྱེད་པའི་ཚེ་འདོར་བ་ཡིན་ཏེ་དེ་ནི་གང་གི་ལུང་གང་ཡིན་ཞེས་བྱ་བ་དེས་བསྟན་པ་ཡིན་ནོ། །

༼༢༢༥༽

དུས་གཉིས་པ་ནི་ལུང་ལ་མངོན་ཞེན་དམ་པས་དེའི་ཚེ་མ་བཏང་ཡང་སུན་འབྱིན་ཐོས་པའི་དུས་སུ་འདོར་བ་ཡིན་ཏེ་དེ་ནི་ཚད་མས་གནོད་པ་ཞེས་བྱ་བ་དེས་བསྟན་པ་ཡིན་ནོ། །དུས་གསུམ་པ་ནི་དེའི་ཚེ་མ་བཏང་ཡང་ལུང་དེ་འགལ་བ་ཁས་ལེན་པའི་ཚེ་ནི་ཡིད་བྱུང་ནས་ངེས་པར་ཚད་མ་ཡིན་པ་འདོར་བ་ཡིན་ནོ། །དེས་ནང་དུས་དེར་ལུང་སྤང་བའི་ཡན་ལག་ཏུ་གྱུར་པ་ན་ཚད་མ་མ་ཡིན་ལ་ཚད་མ་མ་ཡིན་པ་དེས་ཀྱང་གཏན་ཚིགས་དང་བསྒྲུབ་བྱ་རྟོགས་པར་མི་རུང་ངོ་། །དེས་ན་ལུང་ཁས་བླངས་ཀྱང་དཔྱོད་པའི་དུས་སུ་ནི་ལུང་ལས་གཉིས་པོ་དེ་མི་འགྲུབ་སྟེ་ཚད་མ་ཡིན་པ་དོར་བའི་ཕྱིར་རོ། །གསུམ་པ་དེས་དངོས་པོ་མི་གནས་ཤིང་གཏན་ཚིགས་ཀྱི་ཚུལ་འཇིག་པ་ནི། གཞན་ཡང་སངས་རྒྱས་པ་དེས་ཁས་བླངས་པས་དེ་ལུང་དུ་འགྱུར་བ་ཡིན་ལ་ལུང་དེ་ལས་ཞེས་བྱ་བ་དང་སྒྲུབ་བྱེད་དེ་ལས་ནི་བསྒྲུབ་བྱའི་དངོས་པོ་ཞེས་བྱ་བས་ཁས་ལེན་པ་འདོད་པས་ཁས་ལེན་པས་བསྒྲུབ་བྱ་སྒྲུབ་པར་འགྱུར་ལ་འདོད་པའང་སེམས་པ་ཅན་ལ་ཡོད་དོ་ཞེས་བཞད་གད་དུ་བྱེད་པ་ཡིན་ནོ། །གཞན་ཡང་འདོད་པས་ལུང་དུ་ཁས་བླངས་ན་དེས་གྲུབ་པ་གཏན་ཚིགས་དང་འདོད་པས་ལུང་དུ་ཁས་མི་ལེན་ན་དེས་གྲུབ་ཀྱང་གཏན་ཚིགས་ལྟར་སྣང་བ་ཡིན་པའི་ཕྱིར་སྐྱེས་བུའི་འདོད་པས་དེ་དང་དེ་འཇོག་པར་འགྱུར་ལ་དེའི་ཕྱིར་ད་ནི་དངོས་པོ་ལ་ཞེས་ཐལ་བར་སྦྱར་ཏེ་སྐྱེས་བའི་འདོད་པ་ནི་དོན་དང་མི་མཐུན་པ་སྲིད་པའི་ཕྱིར་རོ། །ཡང་ཞེས་བྱ་བ་ནི་ཉེས་པ་གཞན་སོགས་པའོ། །གལ་ཏེ་སྐྱེས་བུའི་འདོད་པ་ནི་དངོས་པོ་ཇི་ལྟ་བར་འཇུག་པས་དེ་དང་དེར་སྣང་བ་ནི་དངོས་པོ་ཉིད་ཡིན་ནོ་ཞེ་ན་འདོད་པ་དེ་ནི་ཞེས་སྨྲོས་ཏེ་དེའི་དབང་གིས་ནི་དངོས་པོ་མི་གནས་སོ་ཞེས་བྱ་བའི་དོན་ཏོ། །འདི་སྐད་དུ་གཞན་གྱིས་ཁས་བླངས་པ་ནི་གཏན་ཚིགས་མ་ཡིན་ཏེ་དངོས་པོ་ལ་དེ་དང་དེར་སྣང་བ་དག་མེད་པར་ཐལ་བའི་ཕྱིར་རོ་ཞེས་སྟོན་པ་ཡིན་ནོ། །བཞི་པ་རྟོག་པས་སྤྲུལ་པ་གཏན་ཚིགས་སུ་འགྱུར་བ་ནི། ཡོད་པའི་དོན་ཏེ་དོན་ལ་ཡོད་པ་ནི་རྟོགས་ཏེ་ངེས་པ་ལ་ལྟོས་ནས་ཞེས་བྱ་བ་དང་རྟོག་པས་བྱས་པ་གཏན་ཚིགས་སུ་འགྱུར་བའི་རྒྱུ་མཚན་གང་ལས་གཞན་གྱིས་ཁས་བླངས་པ་ཙམ་གྱི་སྒྲུབ་བྱེད་ཀྱིས་བསྒྲུབ་བྱ་འགྲུབ་པར་འགྱུར་བ་ཡིན་ན་རྟགས་མེད་པ་རྟོགས་པ་ཙམ་གྱིས་ནི་བསྒྲུབ་བྱ་འགྲུབ་པ་མ་ཡིན་ན་རྟོག་པས་སྤྲུལ་པ་ནི་རྟགས་མ་ཡིན་པའི་ཕྱིར་རོ། །དེས་ན་བསྒྲུབ་བྱ་སེམས་པ་མེད་པ་དེ་ཡོད་དུ་ཆུག་ཀྱང་གཏན་ཚིགས་དངོས་པོས་མ་བྱས་པར་རྟོག་པས་སྒྲོ་བཏགས་པས་བྱས་པའི་བསྒྲུབ་བྱ་རྟོགས་པ་ནི་གཏན་ནས་མེད་པའི་དོན་འཁྲུལ་བའི་རྒྱུ་འགའ་ཞིག་ལས་ཡོད་པར་རྟོགས་པ་དེ་དང་མཐར་ཐེ་ཚོམ་དུ་ཁྱད་པར་ཞེས་སྦྱར་ཏེ་ཡིད་ཆེས་པ་མེད་པ་ནི་ཚད་མ་མ་ཡིན་པའི་ཕྱིར་རོ། །འདི་སྐད་དུ་གཞན་གྱིས་ཁས་བླངས་པ་ནི་གཏན་ཚིགས་མ་ཡིན་ཏེ་རྟོག་པས་སྤྲུལ་པ་གཏན་ཚིགས་

༼༢༢༦༽

སུ་ཐལ་བའི་ཕྱིར་རོ་ཞེས་སྟོན་པ་ཡིན་ནོ། །ལྔ་པ་གསུམ་དུ་མ་འདུས་པ་གཏན་ཚིགས་སུ་མི་རུང་བ་ནི། འབྲས་བུ་དང་རང་བཞིན་དང་མི་དམིགས་པའི་ཁྱད་པར་སྣང་བ་མི་དམིགས་པ་ལས་ལྐོག་གྱུར་རྟོགས་པའི་ཞེས་སྦྱར་ཏེ་བཤད་ཟིན་པ་ནི་གསུམ་ཁོ་ནའོ་ཞེས་བྱ་བ་དེར་རོ། །དེས་ན་དེ་གསུམ་དུ་དངོས་པོ་ལ་གྲུབ་པའི་ཞེས་སྦྱར་རོ། །དེ་ནི་གསུམ་ལས་གཞན་པའི་སྒྲུབ་བྱེད་ཡིན་ནོ་སྙམ་ན་གསུམ་ལས་གཞན་གྱིས་ཞེས་སྨྲོས་ཏེ་བསྒྲུབ་བྱ་ལ་འཁྲུལ་བའི་ཕྱིར་རོ། །ཞེས་དགོངས་པ་ཡིན་ནོ། །འདི་སྐད་དུ་གཞན་གྱིས་ཁས་བླངས་པ་ནི་གཏན་ཚིགས་མ་ཡིན་ཏེ་རྟགས་གསུམ་དུ་མ་འདུས་པའི་ཕྱིར་རོ་ཞེས་སྟོན་པ་ཡིན་ནོ། །སྦྱོར་བ་ནི་གང་ཞིག་འབྲས་བུ་ལ་སོགས་པ་གསུམ་དུ་མ་འདུས་པ་དེ་ནི་རྟགས་ཡང་དག་པ་མ་ཡིན་ཏེ་དཔེར་ན་ནམ་མཁའི་ཨུཏྤ་ལ་བཞིན་ནོ། །སངས་རྒྱས་པས་ཁས་བླངས་པ་འདི་ཡང་གྲངས་ཅན་གྱི་མངོན་པར་འདོད་པ་སྒྲུབ་པ་ལ་རྟགས་གསུམ་དུ་མ་འདུས་པ་ཡིན་ནོ་ཞེས་བྱ་བ་ནི་ཁྱབ་པར་བྱེད་པ་མེད་པའོ། །དོན་གསུམ་པ་ཐལ་འགྱུར་ལ་མཚུངས་པ་སྤང་བ་ལ་ཐལ་བ་དཔེར་བརྗོད་པ་དང་། དེའི་འཕེན་ཚུལ་རྒྱས་པར་བཤད་པ་དང་། དེ་སྔོན་གྱི་སློབ་དཔོན་གྱི་ལུང་དང་སྦྱར་བ་གསུམ་ལས། དང་པོ་ནི་གལ་ཏེ་གཞན་གྱིས་ཁས་བླངས་པ་གཏན་ཚིགས་མ་ཡིན་ན་ཁྱོད་དང་སྔོན་གྱི་སློབ་དཔོན་རྣམས་ཀྱིས་ཇི་ལྟར་གཞན་གྱིས་ཁས་བླངས་པའི་རྟགས་ཀྱིས་ཆོས་གཞན་ཐལ་བར་འཕེན་ཞེ་ན་འདི་ལ་གཞན་ལ་རྗེས་དཔག་སྐྱེད་པར་བྱེད་པ་ནི་རང་རྒྱུད་ཀྱི་གཏན་ཚིགས་ཡིན་པ་ན་འདི་ནི་ཚད་མས་གྲུབ་པ་དགོས་པ་ཡིན་ཏེ་ཁས་བླངས་པ་ཙམ་ལས་ནི་རྗེས་དཔག་མི་སྐྱེ་བའི་ཕྱིར་རོ། །འདི་ལྟར་རྗེས་དཔག་ནི་གཞལ་བྱ་ལ་མི་འཁྲུལ་བ་ཡིན་ལ་དེ་ནི་ཚད་མས་གྲུབ་པ་ལས་སྐྱེ་བ་ཡིན་ཏེ་གཞན་དུ་ན་ཚད་མས་གྲུབ་པ་དང་མ་གྲུབ་པ་ཐམས་ཅད་རྗེས་དཔག་སྐྱེད་བྱེད་ཀྱི་རྒྱུར་ཐལ་བར་འགྱུར་རོ། །ཐལ་འགྱུར་གྱི་གཏན་ཚིགས་ཀྱིས་ནི་གཞན་གྱི་ལོག་པར་རྟོགས་པ་ཟློག་པར་བྱེད་པ་ན་དེ་ལ་ནི་ཁྱབ་བྱ་གཞན་གྱིས་ཁས་བླངས་ན་ཁྱབ་བྱེད་མི་འདོད་ཀྱང་ཐལ་བར་བརྗོད་པས་རང་གི་གྲུབ་མཐའ་འགལ་བར་ཤེས་པ་ན་ལོག་རྟོགས་ཞི་བར་འགྱུར་བ་ཡིན་ཏེ་ལོག་པར་རྟོགས་པ་ནི་རང་གི་གྲུབ་མཐའ་མི་འགལ་བར་འདུ་ཤེས་པ་ལས་བྱུང་བའི་ཕྱིར་རོ། །དཔེར་ན་སྤྱི་ལ་སོགས་པ་དུ་མ་ལ་ཡོད་ན་དུ་མར་ཐལ་བའམ། བདག་ལ་སོགས་ཡོད་པ་ཉིད་ཡིན་ན་སྐད་ཅིག་ཏུ་ཐལ་བ་ལ་སོགས་པ་བཞིན་ནོ། །དོན་དེ་ལྟར་གནས་པ་ན་གཞུང་འདིར་ནི་གཟེགས་གཟན་གྱིས་བ་ལང་ལ་སོགས་པའི་སྤྱི་རྫས་གཅིག་གསལ་བ་དུ་མ་དང་འབྲེལ་བར་ཀུན་བཏགས་པ་འགོག་པའི་ཐལ་བ་དང་དེ་ལས་བཟློག་པ་འཆད་པར་བྱེད་དེ་འདིའི་དོན་སློབ་དཔོན་དུལ་བའི་ལྷ་སྤྱི་ཆོས་ཅན་གཅིག་ཡིན་པའི་ཕྱིར་དུ་མ་ལ་མེད་

༼༢༢༧༽

པར་འགྱུར་ལ་དུ་མ་ལ་ཡོད་པ་ཡང་ཡིན་པའི་ཕྱིར་གཅིག་མ་ཡིན་ནོ་ཞེས་ཐལ་འགྱུར་ཁྱབ་བྱེད་འགལ་དམིགས་དང་རང་རྒྱུད་འགལ་ཁྱབ་དམིགས་པར་བྱེད་པ་དང་། ཡང་སློབ་དཔོན་ཞི་བ་བཟང་པོ་སྤྱི་ཆོས་ཅན་རང་བཞིན་ནམ་གཞན་གྱིས་སྟོང་པའི་རང་བཞིན་ཡིན་པའི་ཕྱིར་གསལ་བ་གཅིག་ཁོ་ན་དང་འབྲེལ་བར་འགྱུར་ན་དུ་མ་དང་འབྲེལ་བའི་ཕྱིར་དུ་མའི་རང་བཞིན་ཡིན་ནོ་ཞེས་ཐལ་བ་དང་བཟློག་པ་གཉིས་ཀ་རང་བཞིན་དུ་བྱེད་པ་གཉིས་སློབ་དཔོན་ཆོས་མཆོག་གིས་དེ་གཉིས་ཀ་བཟློག་པ་རང་རྒྱུད་མ་གྲུབ་ཅིང་སྔ་མ་ནི་གཞུང་གི་ཚིག་དང་དོན་མི་འཁྲིགས་སོ་ཞེས་སུན་ཕྱུང་ནས་རང་ཉིད་སྤྱི་ཆོས་ཅན་དུ་མ་ལ་ཡོད་པའི་ཕྱིར་དུ་མར་འགྱུར་ལ། དུ་མས་སྟོང་པའི་ཕྱིར་དུ་མ་ལ་མེད་དོ་ཞེས་ཐལ་བ་རང་བཞིན་དང་བཟློག་པ་ཁྱབ་བྱེད་མི་དམིགས་པར་བྱེད་དེ་ཁྱབ་པར་བྱེད་པ་མེད་པ་དེ་ནི་སྤྱི་ལ་སོགས་པ་མེད་པ་ལ་ཡང་གྲུབ་པའི་ཕྱིར་རོ། །འདིར་ཐལ་བ་བཟློག་པའི་མཐར་ཐུག་པ་ཡིན་ནོ་ཞེས་བསྟན་པའི་ཕྱིར་ཤུགས་ལ་རྟོགས་པར་བྱ་བའི་བཟློག་པ་ནི་དངོས་སུ་དཔེར་བརྗོད་པ་ཡིན་ལ། དངོས་སུ་དཔེར་བརྗོད་པར་བྱ་བའི་ཐལ་འགྱུར་ནི་ཤུགས་ལ་རྟོགས་པར་བྱ་བར་བྱས་པ་ཡིན་ནོ་ཞེས་ཟེར་རོ། །འདི་ལ་གཟེགས་གཟན་འདོད་པའི་སྤྱིའི་སྟེང་དུ་དུ་མས་སྟོང་པའི་གཏན་ཚིགས་ཚད་མས་ནི་མི་འགྲུབ་སྟེ་སྤྱི་ཉིད་མ་གྲུབ་པའི་ཕྱིར་དང་། སྒྲོ་བཏགས་པའི་སྤྱི་ཡང་སྐབས་ཀྱི་ཆོས་ཅན་མ་ཡིན་པའི་ཕྱིར་རོ། །འོན་ཏེ་སྤྱི་དེ་མེད་པ་ཡིན་པའི་ཕྱིར་དུ་མས་སྟོང་པ་འཐད་དོ་ཞེ་ན་འོ་ན་སྔ་མ་གཉིས་ལ་ཡང་སྤྱི་དེ་གསལ་བ་ཐམས་ཅད་ལ་ཁྱབ་པར་ཁས་བླངས་པའི་ཕྱིར་དུ་མ་ལ་ཡོད་པར་འཐད་པ་ཡིན་ནོ། །གཞན་ཡང་དུ་མས་སྟོང་པའི་གཏན་ཚིགས་དེ་ཡང་དག་ཡིན་ན་ནི་ཆོས་ཅན་སྤྱི་ལ་འཇུག་པའི་རྗེས་དཔག་སྐྱེད་པར་འགྱུར་ལ་དེ་ལྟ་ན་དེ་མི་སྲིད་པ་ལ་འཇུག་པར་འགྱུར་རོ། །འོན་ཏེ་དེ་ལྟར་སྣང་བ་ཡིན་ན་ནི་སྔ་མ་གཉིས་དང་མཚུངས་ཏེ་དེའི་ཕྱིར་འདི་ལ་ཐལ་བ་ལས་བཟློག་པ་ཡང་དག་ནི་ཇི་ལྟར་བཀོད་ཀྱང་མི་སྲིད་ལ་བཟློག་པ་ཙམ་ཞིག་ནི་ཐལ་བ་ཐམས་ཅད་ལ་རུང་བས་འདི་ལ་ཡང་ཇི་ལྟར་བཀོད་ཀྱང་རུང་ངོ་ཞེས་བྱ་བ་ནི་དོན་དམ་པ་ཡིན་ནོ། །དེ་ལ་ཐལ་བ་ནི་སྔ་མ་ཁོ་ན་བཞིན་དུ་བྱས་ནས་ཁོ་བོ་ཅག་གཞུང་འདི་ལྟར་འཆད་དེ་གཞན་གཟེགས་གཟན་གྱིས་སྤྱི་ཀུན་བརྟགས་པས་དེ་ལ་ནི་ཁོ་བོ་ཅག་ཐལ་བ་སྒྲུབ་སྟེ་འཕེན་པར་བྱེད་དོ། །ཅི་འདྲ་བའི་ཐལ་བ་ཞེ་ན་དཔེར་ན་ཞེས་སྨྲོས་ཏེ་འདི་འདྲ་བ་ཡིན་ནོ་ཞེས་བྱ་བའི་དོན་ཏོ། །དེ་ལ་གསལ་བ་དུ་མ་ལ་ཡོད་པའི་སྤྱི་གཅིག་པུ་ནི་ཆོས་ཅན་ནོ། །ཡུལ་དང་དུས་དང་རང་བཞིན་གྱི་ཁྱད་པར་གང་ལ་ཡོད་པ་དེ་ནི་དེ་དག་གི་ཁྱད་པར་ཅན་དེ་ཤར་ཕྱོགས་ན་གནས་པ་ལ་སོགས་པའོ། །གཞན་ནི་དུ་མ་སྟེ་དཀར་ཟལ་ལ་སོགས་པའི་ལྡན་པ་ནི་དེ་དག་ལ་ཡོད་པ་སྟེ་དེས་ན་གསལ་བ་དུ་མ་ལ་ཡོད་པ་མ་ཡིན་པར་ཐལ་བ་ནི་ཐལ་བའི་དམ་བཅའ་ཡིན་ནོ། །

༼༢༢༨༽

གཏན་ཚིགས་བཤད་པ་སྤྱི་དེ་ནི་ཡུལ་ཤར་དང་དུས་ད་ལྟར་དང་གནས་སྐབས་འགྲོ་བ་ལ་སོགས་པའི་ཁྱད་པར་སོ་སོར་ངེས་པའི་གསལ་བ་གཅིག་དང་འདྲེས་པས་དུ་མར་རྣམ་པར་མ་བཅད་དེ་མ་ཕྱེ་བའི་རང་བཞིན་གཞན་གྱིས་སྟོང་པའི་ཕྱིར་ཏེ་གཞན་གྱིས་སྟོང་པ་ནི་གཅིག་གི་མཚོན་བྱེད་དོ། །གཏན་ཚིགས་གཅིག་ཡིན་པ་དེ་ལྟ་བུའི་རང་བཞིན་ནི་དགག་བྱ་ཡུལ་ལ་སོགས་པ་ཐ་དད་པ་ཅན་གྱི་ཡུལ་གྱི་གསལ་བ་དུ་མ་ལ་ལྡན་པ་སྟེ་ཡོད་པ་དང་འགལ་བའི་ཕྱིར་དེས་དེ་འགོག་ནུས་པ་ཡིན་ནོ། །ཇི་ལྟར་འགལ་ཞེ་ན་འདི་ལ་ཡུལ་དང་དུས་དང་རང་བཞིན་ཐ་དད་པ་ནི་ཐ་དད་པའི་རྒྱུ་མཚན་ཡིན་ཏེ་གཞན་དུ་ན་ཐ་དད་པ་མི་སྲིད་པར་ཐལ་བའི་ཕྱིར་རོ། །ཐ་དད་པ་གསུམ་པོ་དེ་ཡང་སྤྱིའི་རྟེན་གསལ་བ་རྣམས་ལ་ཡོད་པ་ཡིན་ལ་རྟེན་ཐ་དད་ན་ནི་རྟེན་པ་ཡང་ཐ་དད་དུ་འགྱུར་བ་ཡིན་ཏེ་སྣོད་ཐ་དད་ན་མར་མེ་ཐ་དད་པ་བཞིན་ནོ། །དེས་ན་སྤྱི་ཡང་དུ་མ་ལ་ཡོད་ན་ནི་དུ་མར་འགྱུར་ཞིང་དུ་མ་ནི་གཅིག་དང་འགལ་བ་ཡིན་ཏེ་གཅིག་གིས་ཀྱང་དུ་མ་སྤངས་ལ་དུ་མས་ཀྱང་གཅིག་ཡིན་པ་སྤངས་པའི་ཕྱིར་ཏེ་དབུ་མ་རྒྱན་ལས། གཅིག་དང་དུ་མ་མ་གཏོགས་པ། །རྣམ་པ་གཞན་དང་ལྡན་པ་ཡི། །དངོས་པོ་མི་སྲིད་འདི་གཉིས་ནི། །ཕན་ཚུན་སྤངས་ཏེ་གནས་ཕྱིར་རོ། །ཞེས་འབྱུང་བ་བཞིན་ནོ། །འདིར་ནི་ཡུལ་ལ་སོགས་པས་བྱས་པའི་འགལ་བ་བསྟན་པའི་ཕྱིར་ཡུལ་ལ་སོགས་པའི་ཁྱད་པར་སྨྲོས་པ་ཡིན་ཏེ། དེ་ལྟ་མ་ཡིན་ན་གཏན་ཚིགས་ལ་རང་བཞིན་གཞན་གྱིས་སྟོང་པའི་ཕྱིར་ཞེས་བྱ་བ་དེ་ཙམ་གྱིས་ཆོག་པའི་ཕྱིར་རོ། །དེ་ལྟ་བུ་བྱས་པ་གང་ཡིན་པ་དེ་ནི་གཅིག་ཡིན་པའི་ཆོས་གཅིག་ཁས་བླངས་ན་ཆོས་གཞན་དུ་མ་ལ་མེད་པར་ཁས་བླངས་པར་བསྟན་པའི་ཕྱིར་ཐལ་བར་བཀོད་པ་ཡིན་ཏེ་ཁྱབ་བྱེད་དུ་མ་ལ་མེད་པ་དེ་ཁས་མི་ལེན་ན་ཁྱབ་བྱ་གཅིག་ཡིན་པ་དང་ཆོས་གཉིས་ཀ་ལྡོག་པར་འགྱུར་རོ། །དེ་ཅིའི་ཕྱིར་ཞེ་ན་དེ་གཉིས་ནི་རྣམ་པར་དབྱེ་བར་བྱ་བར་མི་ནུས་པའི་ཕྱིར་ཏེ་གཅིག་དང་དུ་མ་ལ་མེད་པ་དེ་ནི་སྣོད་གཅིག་གི་མར་མེ་ལ་སོགས་པ་གཞན་དུ་དངོས་སུ་འབྲེལ་བར་མཐོང་བའི་ཕྱིར་རོ། །གཉིས་པ་ལ་དོན་གསུམ་གྱི་དང་པོ་ཁྱབ་བྱ་ཁས་བླངས་ན་ཁྱབ་བྱེད་ཁས་བླངས་པ་དཔེས་བཤད་པ་ནི། དེ་ལྟར་ཐལ་བར་འགྱུར་བ་དེ་ནི་སྤྱི་ལ་ཇི་ལྟར་མི་སྲིད་པའི་དོན་དུ་མ་ལ་མེད་པ་འགྲུབ་པར་འགྱུར་ཞེ་ན་གང་ཞིག་མི་སྲིད་པའི་དུ་མ་ལ་མེད་པས་ཁྱབ་པར་བྱ་བ་གཅིག་དེ་ཡང་སྤྱི་དེ་ལ་མི་སྲིད་དེ་དེའི་ཕྱིར་ཁྱབ་བྱ་གཅིག་དེ་ཁས་ལེན་ན་གཞན་དུ་མ་ལ་མེད་པ་གདོན་མི་ཟ་བར་འགྱུར་བའི་ཕྱིར་ཐལ་བ་དེ་བཟློག་པར་དཀའོ། །གལ་ཏེ་ཐལ་བ་དེ་ཆོས་གཉིས་ཀྱི་འབྲེལ་བའི་དོན་དུ་བཀོད་པ་དེ་ལྟ་ན་ཡང་ཐལ་འགྱུར་གྱི་གཏན་ཚིགས་མ་གྲུབ་པ་དང་། ཐལ་བའི་དམ་བཅས་པ་ལ་དུ་མ་ལ་

༼༢༢༩༽

ཡོད་པར་ངེད་ཀྱིས་ཁས་བླངས་པའི་གཟེགས་གཟན་གྱི་ལུང་དང་སོགས་པ་སྟེ་དུ་མ་ལ་གཅིག་ཏུ་འཛིན་པའི་ཤེས་པས་དུ་མ་ལ་ཡོད་པར་དཔོག་པའི་རྗེས་དཔག་གིས་གནོད་པ་ཡིན་ནོ། །དེ་ཅིའི་ཕྱིར་ཞེ་ན་ཕྱིར་རྒོལ་བ་དེ་རང་གིས་ཁས་བླངས་པ་ནི་སྤྱི་ཡོད་པ་ལ་གཞན་མེད་པ་ལ་གནས་པས་ཆོས་ཅན་མ་གྲུབ་པའི་ཕྱིར་ཏེ་སྔར་ཐལ་འགྱུར་གྱི་གཏན་ཚིགས་གྲུབ་ན་དེའི་འོག་ཏུ་ཐལ་བ་ལས་བཟློག་པ་བྱ་བར་ནུས་ཀྱི་མ་གྲུབ་ན་ནི་མ་ཡིན་ནོ་ཞེ་ན་དེ་ལྟར་ནི་མ་ཡིན་ཏེ་ལུང་གི་དོན་བདེན་བརྫུན་བརྟག་པའི་དུས་ན་ཁྱེད་དམ་ངེད་ཀྱི་ལུང་འགའ་སྟེ་གཅིག་ཀྱང་ལུང་དུ་ཁས་བླངས་པ་མེད་ལ་ཁས་མ་བླངས་པའི་ལུང་གིས་ནི་མི་གནོད་པའི་ཕྱིར་རོ། །འོ་ན་ཇི་ལྟར་དེ་ལྟ་བུའི་ཐལ་བ་བྱེད་ཅེ་ན་གཅིག་ཡིན་པའི་དོན་གང་རྟོགས་པར་བྱེད་པའི་རྒོལ་བ་དེས་ནི་དེ་རྟོགས་ཤིང་ཁས་བླངས་ན་གཞན་དུ་མི་འཐད་པའི་དོན་གྱི་ཤུགས་ཀྱིས་འོངས་པའི་དོན་གཞན་དེ་དུ་མ་ལ་མེད་པ་ཡང་ཁས་བླངས་པ་ཡིན་ཏེ་འབྲས་བུ་སྒྲོན་མའི་འོད་ཁས་བླངས་ན་སྤྱི་སྒྲོན་མ་ཁས་བླངས་པ་བཞིན་ནོ། །གང་གི་ཕྱིར་དེ་ལྟ་ཡིན་པ་དེའི་ཕྱིར་དུ་མ་ལ་མེད་པ་དེ་ནི་གཅིག་ཏུ་བཤད་པའི་ལུང་ལ་བརྟེན་ནས་རྟོགས་པ་ཡིན་གྱི་ངེད་ཀྱི་ལྟ་བས་ཏེ་ཤེས་རབ་དུ་མ་ལ་ཡོད་པ་ལས་གཞན་ཏེ་མེད་པ་ལ་གནས་པས་ཁྱེད་ལ་སྐྱོན་ཏེ་ཐལ་བ་དེ་ལྟར་དུ་བརྗོད་པ་ནི་མ་ཡིན་ནོ། །དུ་མ་ལ་མེད་པ་དེ་ནི་རྒོལ་བ་དེའི་ཁས་ལེན་པའི་དུས་ཡིན་པས་དུས་དེར་དེ་ལ་སོགས་པའི་དོན་ཇི་སྙེད་གཞན་དུ་མི་འཐད་པའི་རིགས་པའི་སྟོབས་ཀྱིས་ཉེ་བར་གནས་ཏེ་གྲུབ་པ་དེ་མཐའ་དག་སྟེ་གཉིས་ཀ་ཁས་བླང་བར་བྱ་བའམ། ཡང་ན་ནི་འགའ་སྟེ་གཅིག་ཡིན་པ་ཡང་ཁས་བླང་བྱ་མ་ཡིན་ནོ། །གཉིས་པ་མ་གྲུབ་པ་ལ་སོགས་པའི་སྐྱོན་སྤོང་བ་ནི། སྤྱི་མེད་ཀྱང་མ་གྲུབ་པ་ལ་སོགས་པར་འགྱུར་བ་ཡང་མ་ཡིན་ཏེ་གཏན་ཚིགས་དང་དམ་བཅའི་ཆོས་གཉིས་ཀྱི་འབྲེལ་བ་ཐེ་ཚོམ་གྱི་ཚིག་གིས་ཉེ་བར་སྟོན་པ་ཙམ་ཡིན་པའི་ཕྱིར་རོ། །ཐེ་ཚོམ་གྱི་ཚིག་ཉིད་སྟོན་པ་ནི་གལ་ཏེ་ཁྱེད་ལ་གཅིག་ཡིན་པ་དེ་ལྟ་ཡིན་ན་དུ་མ་ལ་མེད་པ་འདི་ཡང་འགྱུར་བའམ་དེ་མ་ཡིན་ཏེ་དུ་མ་ལ་ཡོད་ན་ནི་གཅིག་ཡིན་པ་དང་གཉི་གར་ཡང་མི་འགྱུར་རོ་ཞེས་བྱ་བ་ནི་སྟོན་པའི་ཚུལ་ཡིན་ནོ། །དུ་མ་ལ་མེད་པ་ཡིན་ཏེ་གཅིག་ཡིན་པའི་ཕྱིར་ཞེས་བསྒྲུབ་བྱ་དང་སྒྲུབ་བྱེད་ཐེ་ཚོམ་མ་ཡིན་པར་ངེས་པ་ཉིད་དུ་འཛིན་ན་ནི་མ་གྲུབ་པའི་སྐྱོན་འདིར་འགྱུར་བའམ་འོན་ཏེ་ངེས་པ་དེ་ལ་ཡང་གཏན་ཚིགས་ཡོད་ན་ནི་སྐྱོན་དེར་འགྱུར་བ་མ་ཡིན་ནོ། །དེས་ན་དུ་མ་ལ་མེད་པ་རིགས་པས་ཐོབ་པ་ནི་ཁྱེད་ཀྱིས་ཞེས་སྦྱར་རོ། །གང་ཡང་ཁྱེད་ཀྱིས་དམ་བཅས་པ་ལ་ཁས་བླངས་པས་གནོད་དོ་ཞེས་གང་སྨྲས་པ་དེ་ལ་ཚད་མ་མེད་པའི་ཁས་བླངས་པས་ནི་རིགས་པས་གྲུབ་པ་ཞེས་སྦྱར་ཏེ་བཤད་པར་བྱའོ་ནི་རྗེས་སུ་དཔག་པ་

༼༢༣༠༽

དང་ལྡན་པ་དོན་ཇི་ལྟ་བ་བཞིན་དུ་འཇུག་པ་ལ་ཞེས་བྱ་བ་དེར་རོ། །དེས་ན་ཆོས་གཅིག་ཅེས་སྦྱར་ནས་གཅིག་ཡིན་པའི་གཏན་ཚིགས་ཚད་མས་གྲུབ་པ་མེད་ཀྱང་ཐལ་བ་འདི་ནི་རྩ་བ་སྟེ་གང་གི་དོན་དུ་ཐལ་བ་བྱས་ལ་བཟློག་པའི་གཏན་ཚིགས་ཀྱི་ལྡོག་པའི་ཁྱབ་པར་བྱ་བ་གཅིག་ཡིན་པ་དང་ཁྱབ་པར་བྱེད་པ་དུ་མ་ལ་མེད་པའི་ཁྱབ་པའི་དངོས་པོ་ཁྱེད་ཀྱི་བློ་ཡུལ་དུ་སྒྲུབ་པར་བྱེད་པའི་རྣམ་པ་ལ་བཀོད་པ་ཡིན་གྱི་དུ་མ་ལ་མེད་པར་འགྱུར་བ་ལས་བཟློག་པ་དུ་མ་ལ་མེད་པ་ཉིད་ཡིན་ཏེ་ཞེས་ནི་སྒྲུབ་པར་བྱེད་པ་མ་ཡིན་ཏེ་གཏན་ཚིགས་ཞེས་སྦྱར་རོ། །གསུམ་པ་སྐྱེ་ལྡན་གྱི་རྟགས་ལ་མཚུངས་པ་སྤང་བ་ནི། གལ་ཏེ་གྲངས་ཅན་གྱི་སྦྱོར་བ་འདིར་ཡང་ཐལ་བ་བཟློག་པའི་རང་རྒྱུད་ཀྱིས་མི་རྟག་པ་དང་སྐྱེ་ལྡན་འགོག་པར་བྱེད་པར་གྲངས་ཅན་འདོད་པ་ཡིན་ཏེ་འདི་ལྟར་བློ་དང་བདེ་བ་ཆོས་ཅན་སེམས་པ་མེད་པར་འགྱུར་ཏེ་སྐྱེ་བ་ཅན་ནམ་མི་རྟག་པའི་ཕྱིར་རོ། །སེམས་པ་ཅན་ཡིན་པའི་ཕྱིར་མི་རྟག་པ་དང་སྐྱེ་ལྡན་མ་ཡིན་ནོ་ཞེས་འགོད་པ་ཡིན་ནོ་ཞེ་ན། དེ་ལྟར་བྱེད་པ་ནི་སུ་ཡང་མེད་དེ་འདི་ལྟར་གྲངས་ཅན་ནི་དེ་ལྟར་མི་འགོད་དེ་རང་རྒྱུད་ཀྱི་གཏན་ཚིགས་རང་ལ་མ་གྲུབ་པའི་ཕྱིར་རོ། །སངས་རྒྱས་པའང་མི་འགོད་དེ་རང་རྒྱུད་ཀྱི་བསྒྲུབ་བྱ་ཁས་མི་ལེན་པའི་ཕྱིར་རོ། །དེ་ལྟར་ནི་འདོད་ཀྱང་བྱེད་པར་ཞེས་པ་ལ་ཐལ་བ་དང་ཞེས་བྱ་བ་ནི་རྟགས་སུ་སྦྱར་རོ། །དེ་ལ་ཐལ་བ་གོ་བྱེད་མ་ཡིན་པ་ནི་རང་རྒྱུད་ཀྱི་བཟློག་ཁྱབ་ཀྱི་གོ་བྱེད་མ་ཡིན་པའོ། །དེ་གང་ལས་ཤེ་ན་གོ་བར་བྱེད་པ་ལ་ནི་རྟགས་དང་དགག་བྱ་འགལ་བ་དགོས་པ་ལས་སེམས་པ་ཅན་དང་སྐྱེ་བ་ཅན་མི་རྟག་པ་དེ་གཉིས་ཞེས་སྦྱར་རོ། །དེ་ཉིད་གསལ་བར་སྟོན་པ་ནི་སྔར་ཞེས་པ་ལ་སོགས་པའོ། །འོ་ན་ཁྱེད་ཀྱི་ཇི་ལྟར་གོ་བྱེད་ཡིན་ཞེ་ན་ཐལ་བའི་རྟགས་སུ་བཀོད་པའི་སྤྱི་གཅིག་ལ་ནི་ཡུལ་ལ་སོགས་པ་ཐ་དད་པ་དང་ལྡན་པའི་དུ་མ་ལ་ཡོད་པ་མ་ཡིན་པའི་དམ་བཅས་ཁྱབ་པ་ཡིན་ཏེ་ཇི་སྐད་བཤད་པའི་སྤྱི་ནི་རང་བཞིན་གཞན་དུ་མ་དང་བྲལ་བའི་གཅིག་ཏུ་ཁས་བླངས་པའི་ཕྱིར་རོ། །གཅིག་ཡིན་ཀྱང་དུ་མ་ལ་ཡོད་པ་ཅི་འགལ་ཞེ་ན། གཅིག་ཡིན་ན་ནི་དུ་མ་དེ་མེད་པ་ཡིན་ལ་དེས་ན་དུ་མ་ལ་དེ་ཡོད་པ་དང་ཞེས་སྦྱར་ཏེ་སྤྱི་དུ་མར་ཡོད་པ་ནི་དུ་མ་ལ་ཡོད་པར་ཁས་བླངས་པའི་ཤུགས་ལ་གྲུབ་བོ། །དེ་ལྟར་ཐལ་བ་གོ་བྱེད་ཡིན་ན་རང་རྒྱུད་ཀྱང་གོ་བྱེད་དུ་ཤུགས་ལ་བརྗོད་པ་ཡིན་ཏེ་དེ་གཉིས་རྗེས་སུ་འགྲོ་ལྡོག་གི་ཁྱབ་པ་གཅིག་ཡིན་པའི་ཕྱིར་ཏེ་དེས་ན་དེ་ནི་ཡང་མ་བཤད་པ་ཡིན་ནོ། །གསུམ་པ་དེ་ལུང་དང་སྦྱར་བ་ནི། སློབ་དཔོན་དབྱིག་གཉེན་ལ་སོགས་པ་དག་གིས་ཞེས་པ་སྟེ་ལོགས་པས་ནི་སྤྱི་དགག་པའི་གཞུང་གཟུང་ངོ་། །འདིར་བཤད་པའི་དོན་འདི་ཉིད་རྣམ་པ་དུ་མ་ནི་སྔར་བསྟན་པའི་ཐལ་བ་དང་དེ་ལས་བཟློག་པ་དེ་དང་དེ་ལྟ་བུའི་ཚུལ་གྱིས་སོ། །རྣམ་པ་

༼༢༣༡༽

དེ་ལྟ་བུ་ནི་གཅིག་དུ་མ་ལ་ཡོད་པ་སྟེ་དེའི་རྒྱུ་མཚན་ནི་འགལ་བའི་ཕྱིར་རོ། །གཅིག་ཏུ་ཁས་བླངས་པ་ནི་གཞན་དུ་མ་ལ་ཡོད་པ་དེ་བཏང་བ་སྟེ་དོར་བ་ཞེས་བྱ་བ་ལ་སོགས་པར་སྦྱར་ཏེ་དེའི་ཕྱིར་འགལ་བ་དག་གཞི་གཅིག་ལ་ཡོད་པ་མ་ཡིན་ནོ། །དེ་འདྲ་བའི་འགག་པ་དེ་ཡང་དུས་ནམ་གྱི་ཚེ་བྱས་ཤེ་ན་གྲུབ་པའི་མཐའ་ཞེས་སྨྲོས་ཏེ་ཁས་ལེན་པའི་རྒྱུ་མཚན་ནི་བདེན་བརྫུན་ནོ། །འདི་བདེན་ན་ནི་ལེན་ལ་བརྫུན་ན་ནི་འདོར་ཏེ་དེ་ལྟ་མ་ཡིན་ཏེ་བདེན་བརྫུན་མ་བརྟགས་པར་ཁས་བླངས་ཏེ་དེ་ལ་ཞུགས་ནས་དེ་ནས་བདེན་བརྫུན་ལ་དཔྱོད་པ་ནི་རྟོག་ལྡན་དུ་མི་འཐད་པའི་ཕྱིར་རོ། །དེའི་ཕྱིར་རང་ཉིད་རྟོག་པ་དང་ལྡན་པར་སྒྲུབ་པའི་ཕྱིར་དེ་ལྟ་བུའི་རྣམ་པར་དཔྱོད་པ་མཛད་པ་ཡིན་ནོ། །དེ་བཞིན་དུ་སློབ་དཔོན་ཞི་བ་བཟང་པོའི་ལུགས་ལ་ཡང་ཤེས་པར་བྱ་སྟེ་སློབ་དཔོན་ཆོས་མཆོག་གི་ལུགས་ནི་ཊཱི་ཀ་འཐད་ལྡན་དུ་བལྟ་བར་བྱའོ། །གཉིས་པ་དོན་བཤད་པ་ལ་དོན་གསུམ་ལས་རྟགས་དཔེར་བརྗོད་ནས་དེ་དོན་ལ་མ་གྲུབ་པར་བསྟན་པ་ནི། རྟགས་དོན་ལ་མེད་པ་ཞེས་བྱ་བས་ཏེ་དེ་རྟོག་པས་སྒྲོ་བཏགས་པར་སྒྲུབ་པ་ནི་འདིར་ཞེས་བྱ་བ་ཡིན་ནོ། །འདི་ལ་མི་རྟག་པ་སྒྲུབ་པའི་ཚེ་ནི་སྒྲ་དང་བུམ་པ་ཕྱོགས་དང་མཐུན་ཕྱོགས་གང་རུང་གིས་ཉེ་བ་དང་རྟག་པ་སྒྲུབ་པའི་ཚེ་སྒྲ་དང་ནམ་མཁའ་གང་རུང་གིས་ཉེ་བར་བསམས་ནས་རྟགས་དེ་ལྟར་དུ་འགོད་པ་ཡིན་ན་དངོས་པོ་ལ་ནི་དེ་འདྲ་བ་མེད་ཀྱི་འོན་ཀྱང་དེ་ནི་རྟགས་སྨྲ་བ་པོའི་བརྗོད་འདོད་ཀྱིས་བྱས་པ་ཡིན་ནོ། །དེ་ཅིའི་ཕྱིར་ཞེ་ན་བརྗོད་པར་འདོད་པ་དེ་མེད་ན་གང་ཞིག་བརྗོད་པར་འདོད་པའི་ཉེ་བ་དང་ཅིག་ཤོས་ཉེ་བ་མ་ཡིན་པ་དག་གི་ཉེ་བ་དང་བསྐལ་བ་ཉིད་དེ་མེད་པའི་ཕྱིར་རོ། །ཇི་སྲིད་དུ་རྟགས་འདིས་མི་རྟག་པ་སྒྲུབ་པར་འདོད་པ་དེ་སྲིད་དུ་བུམ་པ་ནི་སྒྲ་དང་ཉེ་བར་སྣང་སྟེ་མི་རྟག་པའི་སྤྱི་གཅིག་གིས་བསྡུས་པར་སྣང་བའི་ཕྱིར་རོ། །ནམ་མཁའ་ནི་དེ་དང་མི་ཉེ་བར་སྣང་ཏེ་སྤྱི་དེས་མ་བསྡུས་པར་སྣང་བའི་ཕྱིར་རོ། །གང་གི་ཚེ་མི་རྟག་པར་སྒྲུབ་པར་མི་འདོད་པ་དེའི་ཚེ་ནི་ཉེ་བ་དང་བསྐལ་པ་དེ་ལྡོག་པར་འགྱུར་ཏེ་དེ་བཞིན་དུ་རྟག་པ་སྒྲུབ་པ་ལ་ཡང་སྦྱར་རོ། །གལ་ཏེ་ཉེ་རིང་དེ་དག་དངོས་པོ་བའི་རང་བཞིན་ཡིན་ཡང་སྒྲུབ་འདོད་ལོག་པ་ན་ལྡོག་པ་ཅི་འགལ་ཞེ་ན་ཉེ་བ་དང་བསྐལ་པ་དངོས་པོའི་རང་བཞིན་ཡིན་ན་ནི་ཡང་ཕྱིས་གཞན་རྟག་པར་བརྗོད་པར་འདོད་པས་བུམ་པ་ནི་བསྐལ་པ་དང་ནམ་ཀ་ནི་ཉེ་བར་འགྱུར་བའི་གཞན་དུ་འགྱུར་བ་དེ་མི་རིགས་སོ། །དོན་ནི་དངོས་པོའི་རང་བཞིན་ལྡོག་པ་ཡིན་དུ་ཟིན་ཀྱང་བརྗོད་འདོད་ཀྱིས་ནི་ལྡོག་པར་མི་འཐད་དེ་དེ་ནི་བརྗོད་འདོད་དང་མ་འབྲེལ་བའི་ཕྱིར་རོ་ཞེས་བྱ་བའི་ཐ་ཚིག་གོ །གཞན་ཡང་རྒོལ་བ་གཉིས་དུས་གཅིག་ཏུ་རྟག་མི་རྟག་

༼༢༣༢༽

གཉིས་སྒྲུབ་པར་འདོད་པ་དེའི་ཚེ་བུམ་པ་ནི་གཉིས་ལ་ལྟོས་ནས་ཉེ་བ་དང་བསྐལ་པར་འགྱུར་ལ་ནམ་ཀ་ཡང་འགྱུར་བ་ཡིན་ན་ཡུལ་གཅིག་ལ་ཅིག་ཅར་ཡོན་ཏན་ཏེ་ཆོས་འགལ་བ་ཉེ་བ་དང་མི་ཉེ་བ་བསྡུ་བ་སྟེ་འདུས་པ་མི་རིགས་ཏེ་ཉེ་བ་དང་བསྐལ་པ་ནི་བརྗོད་འདོད་ཀྱིས་བྱས་པར་ཁོང་དུ་ཆུད་དོ། །གཏན་ཚིགས་དེའི་ཕྱིར་སྒྲུབ་བྱེད་ཀྱི་ཆོས་འདི་དག་ནི་འདོད་པས་བྱས་པ་ཡིན་གྱི་དངོས་པོས་བྱས་པ་ནི་མ་ཡིན་ཏེ་དངོས་པོ་དེ་ནི་དེ་ལྟར་འདོད་པས་མི་འཇུག་པའི་ཕྱིར་རོ། །འདོད་པས་མི་འཇུག་པ་དེའི་ཕྱིར་འདོད་པས་སྦྱར་བའི་རྟགས་དེ་ལས་ནི་ཕྱི་རོལ་གྱི་དོན་མི་འགྲུབ་སྟེ་དངོས་པོའི་ཞེས་བྱ་བ་ནི་གཏན་ཚིགས་སོ། །གཉིས་པ་དེ་དོན་ལ་ཡོད་ན་རྟགས་སུ་འགྱུར་བ་ནི། གང་ཡང་རུང་བ་དེ་དོན་ལ་གྲུབ་ན་ནི་བསྒྲུབ་བྱ་འགྲུབ་པར་འགྱུར་ཏེ་དཔེར་ན་གོང་བུའི་ཁྱད་པར་འགའ་ཞིག་ལ་རྭ་ཅན་ལ་འཁྲུལ་བ་མེད་པ་ཅི་འདྲ་བ་དེ་འདྲ་བའི་རང་བཞིན་གྱི་ཆོས་མཐུན་པ་ལྐོག་ཤལ་ལ་སོགས་པ་མཐོང་ནས་རྭ་ལྐོག་ཏུ་འགྱུར་བའི་གོང་བུ་འདི་ནི་ཞེས་བྱ་བ་ལ་གང་རུང་ལ་མི་འཁྲུལ་བའི་ལུས་ཀྱི་ཆ་ཤས་ནི་གཏན་ཚིགས་སོ། །གསུམ་པ་བརྗོད་འདོད་དང་ཁས་བླངས་པའི་གང་རུང་མ་ངེས་པར་བསྟན་པ་ནི། ཅི་སྟེ་ཡང་དོན་ལ་གནས་པའི་གང་རུང་ནི་མ་གྲུབ་ཀྱང་ངས་དེ་ལྟར་ཏེ་གང་རུང་དུ་བརྗོད་པར་འདོད་པ་ཡིན་པའི་ཕྱིར་རོ་ཞེས་གཏན་ཚིགས་སུ་སྨྲ་བ་དེའི་ཚེ་གང་རུང་གི་དོན་གྱིས་སྟོང་པའི་བརྗོད་འདོད་ལ་སྣང་བ་ཙམ་ཞིག་འགྲུབ་ཀྱི་རྟགས་དེ་ལས་ཕྱི་རོལ་གྱི་དོན་འགྲུབ་པ་མ་ཡིན་ཏེ་དེའི་འདོད་པ་ཞེས་སྦྱར་རོ། །དེ་ཅིའི་ཕྱིར་ཞེ་ན་འདི་ལྟར་ཞེས་སྨྲོས་ཏེ་འདོད་པ་ལ་དངོས་པོས་ཁྱབ་པ་མ་གྲུབ་པའི་ཕྱིར་འདོད་པ་དངོས་པོ་ལ་འཁྲུལ་བར་འགྱུར་རོ། །བརྗོད་འདོད་གོ་བྱེད་ཡིན་ལ་བསལ་བ་འདིས་ནི་ངས་དེ་ལྟར་ཁས་བླངས་པའི་ཕྱིར་ཞེས་བྱ་བ་ལ་སོགས་པ་དང་ལུང་ལས་གྲུབ་པ་ཡང་རྟགས་མ་ཡིན་པར་བཤད་པ་ཡིན་ནོ། །ཁས་བླངས་པ་ནི་འདོད་པས་བྱས་པ་ཡིན་པས་བསལ་མོད་ལང་ལས་གྲུབ་པ་གོ་ཇི་ལྟར་བསལ་ཞེ་ན་ལུང་གི་ཚིག་ནི་ཞེས་སྨྲོས་སོ། །རྟོག་པས་སྒྲོ་བཏགས་པའི་ཆོས་དང་ལུང་དེས་བྱས་པ་ནི་ཕྱི་རོལ་ལ་འཁྲུལ་བ་ཡིན་ནོ། །དེ་ཅིའི་ཕྱིར་ཞེ་ན་དེ་དག་ནི་བྱེད་པ་པོའི་ཞེས་སྨྲོས་ཏེ་འདོད་པ་ལས་གཞན་དུ་ཡོད་སྲིད་པའི་ཕྱིར་ཞེས་སྦྱར་རོ། །གསུམ་པ་རབ་གསལ་བྱེད་བཤད་པ་ལ་དོན་བཞི་ཡོད་པའི་དང་པོ་ཕྱོགས་དང་གཏན་ཚིགས་ཀྱི་ཚིག་དངོས་སུ་སྒྲུབ་བྱེད་མ་ཡིན་པར་མཚུངས་པ་ནི། གལ་ཏེ་བསྒྲུབ་བྱ་དང་སྒྲུབ་བྱེད་གཉིས་ཀ་རང་གིས་མཐོང་བ་མ་ཡིན་ནམ་དེ་ཇི་ལྟར་ན་རང་གིས་མཐོང་བའི་སྒྲས་སྒྲུབ་བྱེད་ཁོ་ན་འཛིན་ཞེ་ན། དོན་གྱི་

༼༢༣༣༽

ཤུགས་ཀྱིས་ནི་ཕྱོགས་ཀྱི་ཚིག་ནི་སྒྲུབ་བྱེད་མ་ཡིན་ཞེས་སློབ་དཔོན་གྱིས་བཤད་པར་རིག་པར་བྱའོ། །དོན་གྱི་ཤུགས་ཉིད་སྨྲས་པ་ནི་ཚུལ་གསུམ་པའི་རྟགས་སྟོན་པར་བྱེད་པ་གཞན་གྱི་དོན་གྱི་རྗེས་སུ་དཔག་པ་ཡིན་གྱི་བསྒྲུབ་བྱ་བརྗོད་པ་ནི་མ་ཡིན་པའི་ཕྱིར་རོ། །འདི་སྐད་དུ་རང་གིས་མཐོང་བ་གསལ་བར་བྱེད་པ་གཞན་དོན་རྗེས་དཔག་ཡིན་ནོ་ཞེས་དངོས་སུ་བརྗོད་ལ་རྗེས་སུ་དཔག་པ་ཡང་ཚུལ་གསུམ་སྟོན་པར་བྱེད་པ་ཡིན་གྱི་བསྒྲུབ་བྱ་བརྗོད་པ་ནི་མ་ཡིན་ནོ་ཞེས་བྱ་བ་ནི་དོན་གྱི་ཤུགས་ཡིན་ནོ་ཞེས་སྟོན་པ་ཡིན་ནོ། །ཕྱོགས་ཀྱི་ཚིག་ཇི་ལྟར་སྒྲུབ་པར་བྱེད་པ་ཞེས་བྱ་བ་ལ་གྲུབ་པ་ནི་བསྒྲུབ་བྱ་གྲུབ་པ་སྟེ་མི་སྐྱེ་བ་ནི་མེད་པའོ། །འདི་ལྟར་དོན་གྱིས་དོན་རྟོགས་པའི་གཏན་ཚིགས་ཀྱི་ཕྱིར་ཕྱོགས་དང་གཏན་ཚིགས་བརྗོད་པ་ལ་དངོས་སུ་བསྒྲུབ་བྱའི་དོན་གོ་བའི་ནུས་པ་མེད་དེ་དེས་ན་ཕྱོགས་ཀྱི་ཚིག་དེ་དག་རང་ཉིད་ལས་ཏེ་རང་གི་ངོ་བོས་ཞེས་སྦྱར་རོ། །རྐང་པ་དང་པོ་བཤད་པ་ནི་གཏན་ཚིགས་ཀྱི་དོན་གྱིས་ཞེས་བྱ་བ་ཡིན་ནོ། །གཞན་ཡང་ཕྱོགས་ཚིག་སྒྲུབ་བྱེད་ཡིན་ན་དེ་ལས་ངེས་པ་སྐྱེ་བར་འགྱུར་ན་ཕྱོགས་ཀྱི་ཚིག་ལས་ནི་ཞེས་སྦྱར་རོ། །གཉིས་པ་བརྒྱུད་ནས་མི་མཚུངས་པ་ནི། ཕྱོགས་ཀྱི་ཚིག་ཆོས་ཅན་བརྒྱུད་པ་ཡིས་ཀྱང་བསྒྲུབ་བྱ་རྟོགས་པར་བྱེད་པའི་ནུས་པ་མེད་དེ་ཐེ་ཚོམ་དུ་གྱུར་པའི་བསྒྲུབ་བྱ་དངོས་སུ་བརྗོད་པའི་ཕྱིར་རོ། །གཏན་ཚིགས་བརྗོད་པ་ནི་ནུས་པ་ཅན་གྱི་རྟགས་སྟོན་པར་བྱེད་པའི་ཕྱིར་གཞན་དོན་རྗེས་དཔག་ཏུ་འགྱུར་རོ། །དེ་རྣམ་པར་འགྲེལ་པ་ན་ཉེ་བར་བཏགས་པ་ནི་ཚིག་ལ་སྒྲུབ་བྱེད་དུ་བཏགས་པ་སྟེ་སྒྲུབ་བྱེད་དྲན་པའི་རྒྱུ་ཡིན་པའི་ཕྱིར་རོ། །གསུམ་པ་ཕྱོགས་ཀྱི་ཚིག་སྒྲུབ་བྱེད་ཡིན་པ་དགག་པ་ནི། གལ་ཏེ་གཏན་ཚིགས་ཀྱི་ཚིག་དངོས་སུ་སྒྲུབ་བྱེད་མ་ཡིན་ཡང་དེ་དྲན་པའི་རྒྱུ་ཡིན་པས་སྒྲུབ་བྱེད་དུ་འཇོག་ན་ཕྱོགས་ཀྱི་ཚིག་དེ་ལས་གཏན་ཚིགས་ཀྱི་ཚིག་འཇུག་པའི་ཕྱིར་དེ་ཡང་ནུས་པ་ཅན་དྲན་པའི་རྒྱུ་བྱེད་པས་ནུས་པའི་སྒྲུབ་བྱེད་ཡིན་ནོ་ཞེ་ན། རེ་ཤིག་དང་པོ་ནི་རྟོགས་པ་པོ་སྒྲ་རྟག་གམ་མི་རྟག་ཅེས་ཐེ་ཚོམ་ཟའོ། །དེ་ལས་ནི་དེ་ཤེས་པར་འདོད་པར་འགྱུར་ལ་ཤེས་འདོད་ལས་ནི་གཏན་ཚིགས་སྦྱོར་བའི་སྐབས་ཏེ་མངོན་འདོད་འཇུག་ཅིང་དེ་ལས་ནི་གཏན་ཚིགས་ཀྱི་ཚིག་ཡིན་ཏེ་དེའི་ཕྱིར་ཐེ་ཚོམ་དང་ཤེས་པར་འདོད་པ་དང་སྐབས་དེ་དག་ཀྱང་སྒྲུབ་བྱེད་དུ་ཐལ་བར་འགྱུར་ཏེ། དེ་དག་ལས་ཀྱང་གཏན་ཚིགས་ཀྱི་ཚིག་འཇུག་པའི་ཕྱིར་རོ། །གཞན་ཡང་རྒོལ་བས་སྒྲ་རྟོགས་ཞེས་མི་མཐུན་པའི་ཚིག་སྨྲས་པ་ན་དེ་ལས་འགའ་ཞིག་ཐེ་ཚོམ་ཟ་བ་ན་རྒོལ་བ་ཕན་འདོད་ཀྱིས་དེ་བཟློག་པའི་ཕྱིར་གཉེན་པོར་མི་རྟག་པའི་གཏན་ཚིགས་ཀྱི་ཚིག་འགོད་པ་སྲིད་པའི་ཕྱིར་མི་མཐུན་པའི་ཚིག་དེ་ལ་ཡང་གཏན་ཚིགས་ཀྱི་ཚིག་དེ་དང་ལྷན་ཅིག་གཅིག་ཞེས་སྦྱར་རོ། །གང་གི་ཕྱིར་དེ་

༼༢༣༤༽

འདྲ་བའི་ཧ་ཅང་ཐལ་བར་འགྱུར་བ་དེའི་ཕྱིར་ནང་གི་ཡན་ལག་སྟེ་བར་མ་ཆོད་པར་བསྒྲུབ་བྱའི་དོན་ཞེས་བྱ་བ་དང་ཚུལ་གསུམ་པོ་དེ་ལ་དྲན་པ་འཇོག་སྟེ་འཇུག་པར་བྱེད་པ་ནི་ཚུལ་གསུམ་དེའི་ཚིག་ལ་གནས་པའི་ཕྱིར་གཏན་ཚིགས་དེ་སེམས་ལ་འཇུག་པར་བྱེད་པའི་ཚིག་དེ་ཉིད་སྒྲུབ་བྱེད་ཡིན་གྱི་གཞན་ནི་མ་ཡིན་ནོ། །གལ་ཏེ་གཏན་ཚིགས་ཀྱི་བྱེད་པའི་ཡུལ་མ་བསྟན་ན་དེ་ལ་གཏན་ཚིགས་ཀྱི་བྱེད་པ་འཇུག་པ་མི་སྲིད་པས་ཕྱོགས་ཀྱི་ཚིག་གི་བྱེད་པའི་ཡུལ་སྟོན་པ་ཉིད་ཀྱིས་བསྒྲུབ་བྱ་སྒྲུབ་པར་ནུས་པ་ཡིན་གྱི་ནུས་པ་ཅན་གྱི་རྟགས་དྲན་པར་བྱེད་པས་ནི་སྒྲུབ་བྱེད་མ་ཡིན་ནོ་ཞེ་ན་འདི་ལ་ཞེས་སྨྲོས་ཏེ་ཇི་ལྟར་གོ་བར་བྱ་བའི་ཡུལ་མེད་ན་གཏན་ཚིགས་དེ་གོ་བྱེད་མ་ཡིན་པ་དེ་བཞིན་དུ་ཕྱིར་རྒོལ་ཐེ་ཚོམ་མི་ཟ་ན་ཡང་གཏན་ཚིགས་མི་འཇུག་པས་ཐེ་ཚོམ་ལ་སོགས་པ་ཡང་དེར་ཐལ་ལོ་ཞེས་གང་བརྗོད་པ་དེ་ནི་འདི་ལ་ཡང་མཚུངས་སོ་ཞེས་བྱ་བའི་དོན་ཏོ། །གཞན་ཡང་ཕྱོགས་བསྟན་པ་དེ་མེད་ཀྱང་ཞེས་བྱ་བའི་དོན་ནི་གཏན་ཚིགས་ཀྱི་ཚིག་གིས་ཁྱབ་པ་བསྟན་ནས་ཁྱབ་པ་ཅན་དེ་ཆོས་ཅན་ལ་སྦྱར་བས་ཚིག་དེས་བརྒྱུད་ནས་བསྒྲུབ་བྱ་སྒྲུབ་པར་ནུས་པས་དེ་བརྗོད་མི་དགོས་སོ་ཞེས་བྱ་བའི་ཐ་ཚིག་གོ །བཞི་པ་རྟགས་མ་སྨྲས་ན་སྐྱོན་དུ་འགྱུར་བ་ནི། ཕྱོགས་མ་བརྗོད་ཀྱང་གོ་བྱེད་ཡིན་པ་དེས་ན་ཕྱོགས་ནི་མ་བརྗོད་ཀྱང་བསྒྲུབ་བྱ་འགྲུབ་པ་ལ་གེགས་སུ་མི་འགྱུར་ལ་ཚུལ་གསུམ་མ་སྨྲས་ན་ནི་གེགས་སུ་འགྱུར་བས་སྒྲུབ་བྱེད་མ་ཚང་བ་བརྗོད་པའི་སྐྱོན་དུ་འགྱུར་རོ་ཞེས་རང་གིས་མཐོང་དོན་རབ་གསལ་བྱེད་ཞེས་བྱ་བ་དེས་བཤད་པར་རིག་པར་བྱའོ། །གཉིས་པ་བསྒྲུབ་བྱའི་དོན་བཤད་པ་ལ་རྒོལ་བའི་ལན་དུ་མཚན་ཉིད་བཤད་པ་དང་། མཚན་ཉིད་ཀྱིས་ལོག་རྟོགས་སེལ་ཚུལ་བསྟན་པ་དང་། བསྟན་པའི་རང་བཞིན་རྒྱས་པར་བཤད་པ་གསུམ་ལས། དང་པོ་ནི་འོ་ན་ད་ནི་སྒྲུབ་པར་བྱེད་པ་བསྒྲུབ་བྱ་དེ་བསྟན་པ་མེད་ན་མེད་པ་མ་ཡིན་ཏེ་དེ་མེད་ཀྱང་སྒྲུབ་བྱེད་ཡིན་པའི་ཕྱིར་ཞེས་བྱ་བ་ལ་འདི་སྒྲུབ་པའི་ཡན་ལག་ཡིན་པའི་རྒྱུ་མཚན་གྱིས་ནི་འདིར་བརྗོད་པར་བྱ་བ་མ་ཡིན་གྱི་འོན་ཀྱང་བསྒྲུབ་བྱ་ཡིན་པ་ལ་མ་ཡིན་པ་དང་མ་ཡིན་པ་ལ་ཡིན་པའི་ལོག་རྟོགས་ནམ་མཁའི་ཡོན་ཏན་བསྒྲུབ་བྱར་འདོད་པ་ལ་སོགས་ཡོད་པས་དེ་བཟློག་པའི་དོན་དུ་འཆད་པ་ཡིན་ནོ། །གཏན་ཚིགས་ཀྱིས་རྗེས་སུ་དཔག་པར་བྱ་བ་དེ་ཡང་གང་ཞེ་ན་ངོ་བོ་ཞེས་བྱ་བ་ལ་སོགས་པ་མདོ་ཉིད་ཀྱི་ཚིག་གིས་སྟོན་པར་བྱེད་དོ། །གཉིས་པ་ནི་ཕྱོགས་ཀྱི་མཚན་ཉིད་སྟོན་པའི་སྐབས་འདིར་བསྒྲུབ་པར་བྱ་བའི་རང་གི་ངོ་བོ་ཞེས་བྱ་བས་ནི་མ་གྲུབ་པ་གཟུང་སྟེ་གྲུབ་ཟིན་པ་ནི་བསྒྲུབ་བྱ་མ་ཡིན་པའི་ཕྱིར་རོ། །དེས་འཛིན་པ་དེས་ན་མངོན་སུམ་གྱིས་གྲུབ་པ་དཔེར་ན་སྒྲ་ནི་མཉན་པར་བྱའོ་ཞེས་བྱ་བ་ལྟ་བུ་འམ་ཡང་ན་སློབ་དཔོན་ཀ་མ་ལ་

༼༢༣༥༽

ཤི་ལ་ལྟར་ན་གྲངས་ཅན་གྱི་གཞན་གྱི་དོན་བསྒྲུབ་བྱ་ཡིན་པ་བསལ་བ་ཡིན་ནོ། །དེ་བཞིན་དུ་ཚིག་ཕྲད་དེ་ཁོ་ན་དང་འདོད་པ་དང་རང་ཉིད་ཀྱི་ཚིག་གསུམ་གྱིས་ནི་སྒྲུབ་པར་བྱེད་པ་མིན་པ་དང་དོན་གྱིས་བསྒྲུབ་བྱར་བརྗོད་པ་དང་རྒོལ་བས་ཁས་བླངས་པ་གསུམ་གཟུང་བར་རིག་པར་བྱའོ། །དེ་ལ་ཁོ་ནའི་སྒྲས་ནི་མ་གྲུབ་ཀྱང་སྒྲུབ་པར་བྱེད་པ་ཉིད་དུ་འདོད་པ་བསལ་ཏོ། །དེ་ཡང་གང་ཞེ་ན་དཔེར་ན་ཞེས་སྨྲོས་ཏེ་དཔེར་ན་སྒྲ་མི་རྟག་སྟེ་བྱས་པའི་ཕྱིར་བུམ་པ་བཞིན་ནོ་ཞེས་བྱ་བ་ལ་སྒྲ་ཡི་ནས་གནས་པ་རྐྱེན་གྱིས་མངོན་པར་གསལ་བར་སྨྲའི་དཔྱོད་པ་བ་ལ་གཏན་ཚིགས་མ་གྲུབ་ཅིང་གྲངས་ཅན་ལ་དཔེ་ཡང་མ་གྲུབ་པ་བཞིན་ནོ། །དེ་བཞིན་དུ་འདོད་པས་ནི་སྐབས་ཀྱི་རྟེན་ཏེ་དོན་མ་ཡིན་པ་མི་འདོད་པ་ཚིག་ཏུ་སྨྲས་པ་བསལ་བ་ཡིན་ནོ། །རང་ཉིད་ཀྱིས་ནི་བསྟན་བཅོས་ཁས་བླངས་ཀྱང་ནམ་མཁའི་ཡོན་ཏན་ལ་སོགས་པ་མེད་ན་མི་འབྱུང་བ་མ་ཡིན་པ་སྟེ་བསྒྲུབ་བྱ་དང་མ་འབྲེལ་བ་བསྟན་བཅོས་ལས་བཤད་པ་རྒོལ་བའི་ཁས་བླངས་པ་མ་ཡིན་པ་བསལ་བ་ཡིན་ནོ། །གསུམ་པ་བསྟན་པའི་རང་བཞིན་བཤད་པ་ལ་འདོད་པ་དང་རང་ཉིད་དང་མ་བསལ་བས་ལོག་རྟོགས་སེལ་བའི་ཚུལ་བཤད་པ་གསུམ་ལས། དང་པོ་ལ་གསུམ་སྟེ་ཞེ་འདོད་བསྒྲུབ་བྱར་བསྟན་ནས་དེ་ལ་རྗེས་འགྲོ་མེད་པའི་སྐྱོན་བརྗོད་པ་དང་། སྐྱོན་དེ་གཉིས་བཅས་ཀྱི་སྦྱོར་བ་ལའང་མཚུངས་པར་བསྟན་པ་དང་། མི་འདོད་པའི་སྤྱི་བཀག་པས་མི་གནོད་པར་བསྟན་པའོ། །དང་པོ་ལའང་སྐབས་ཀྱིས་ཤེས་པའི་ཞེ་འདོད་དེ་ཆོས་དང་ཆོས་ཅན་གྱི་ཁྱད་པར་དུ་ཇི་ལྟར་སྦྱོང་བའི་ཚུལ་དང་། དེ་ལ་རྗེས་འགྲོ་མེད་པའི་སྐྱོན་བརྗོད་པ་དང་། དེ་བསྒྲུབ་བྱ་མ་ཡིན་ན་ཧ་ཅང་ཐལ་བ་གསུམ་ལས། དང་པོ་ནི་གྲངས་ཅན་ཚིག་ཏུ་སྨྲས་པ་ཁོ་ན་བསྒྲུབ་བྱ་ཡིན་གྱི་མ་སྨྲས་པ་ནི་མ་ཡིན་ནོ་ཞེས་སྨྲ་བ་དགག་པའི་ཕྱིར་དེ་ནི་ཇི་ལྟར་དོན་གྱིས་བསྒྲུབ་བྱར་བརྗོད་པ་དེ་སྒྲས་མ་ཟིན་པས་མ་ཐོས་ན་རྒོལ་བས་ཞེས་འདྲི་བ་ལ་སྒྲུབ་བྱེད་འགོད་པའི་སྐབས་ཀྱི་དོན་ཡིན་པའི་ཕྱིར་རོ་ཞེས་བཀོད་ན་ནི་བདག་ལ་སོགས་པ་དེ་འདོད་པས་ཡུལ་དུ་བྱས་པར་སྒྲུབ་པ་ལ་རང་བཞིན་གྱི་གཏན་ཚིགས་ཡིན་ལ་དེ་ལ་སྒྲུབ་བྱེད་འགོད་པ་དང་ལྷན་ཅིག་པའི་གནས་སྐབས་ཡིན་པའི་ཕྱིར་ཞེས་བཀོད་ན་ནི་དེ་ལ་སྐྱེས་བུ་སྒྲུབ་འདོད་ཡོད་པར་སྒྲུབ་པ་ལ་འབྲས་བུའི་གཏན་ཚིགས་ཡིན་ནོ། །དེ་ཅི་འདྲ་བ་ཞིག་ཡིན་ཞེ་ན་དཔེར་ན་ཞེས་སྨྲོས་ཏེ་གངས་ཅན་གྱིས་མིག་ལ་སོགས་པ་ཆོས་ཅན་གཞན་གྱི་དོན་ཡིན་ཏེ་འདུས་པ་ཡིན་པའི་ཕྱིར་མལ་ཆ་དང་སྟན་ལ་སོགས་པ་བཞིན་ནོ་ཞེས་བྱ་བ་འདི་ལ་མིག་ལ་སོགས་པ་འདུས་པ་རྣམས་སྤྱིར་གཞན་གྱི་དོན་ཡིན་པར་སངས་རྒྱས་པ་ལ་གྲུབ་པ་ན་གྲངས་ཅན་པ་ལ་གང་ཟག་གི་བདག་ཉིད་གཞན་ཡིན་པས་བདག་གི་དོན་བྱེད་པ་ལ་སྒྲུབ་འདོད་ཡོད་པར་གོ་བ་

༼༢༣༦༽

བཞིན་ནོ། །བདག་གི་དོན་མ་སྨྲས་སུ་ཟིན་ཀྱང་དེའི་དོན་དུ་སྒྲུབ་བྱེད་བཀོད་པས་ཞེས་སྦྱར་རོ། །བདག་གི་དོན་འདི་ཉིད་ཡིད་ཀྱི་ཡུལ་དུ་སྒྲས་འགོད་ཚུལ་ལ་ལྟོས་པ་ལས་ཞེས་པས་ནི་ཁྱད་པར་དང་ཁྱད་པར་ཅན་ལ་དངོས་པོ་བའི་འབྲེལ་པ་སེལ་བར་བྱེད་དེ་སྒྲ་ལ་མ་ལྟོས་པའི་དོན་ནི་འགའི་ཡང་ཁྱད་པར་མ་ཡིན་ནོ། །དེ་ལ་ཆོས་ཀྱི་ཁྱད་པར་དུ་འགོད་ཚུལ་དུ་སྟོན་པ་ནི་མིག་ལ་སོགས་པ་འདི་དག་ནི་ཞེས་བྱ་བ་ལ་འདུས་པ་མ་ཡིན་པའི་ཡུལ་ཅན་ནི་བདག་ཡིན་ལ་དེ་ནི་གཞན་གྱི་དོན་ཡིན་ནོ་ཞེས་བྱ་བ་བསྒྲུབ་བྱའི་ཆོས་ཀྱི་ཁྱད་པར་དུ་བཀོད་པ་ཡིན་ཏེ་ཆོས་དང་གཞི་མཐུན་དུ་བཀོད་པའི་ཕྱིར་རོ། །དེ་ལ་རིམ་དང་ཅིག་ཅར་འདུས་པ་ནི་འདིར་འདུས་པ་ཡིན་ལ་བདག་རྟག་པ་དེ་གཉིས་མ་ཡིན་པ་ནི་འདུས་པ་མ་ཡིན་པ་སྟེ་དེ་ཉིད་ནི་དེ་ཙམ་ལྔའི་ཡུལ་ཅན་ནོ། །ཆོས་ཅན་གྱི་ཁྱད་པར་དུ་འགོད་ཚུལ་སྟོན་པ་ནི་མིག་ལ་སོགས་པ་ཞེས་པ་སྟེ་ངག་འདི་ལ་ནི་འདུས་པ་མ་ཡིན་པ་ཆོས་ཅན་མིག་ལ་སོགས་པའི་ཁྱད་པར་དུ་བཟུང་བ་ཡིན་ཏེ་དེ་དང་གཞི་མཐུན་དུ་བཀོད་པའི་ཕྱིར་རོ། །དེ་ལྟར་སྒྲས་ཆོས་དང་ཆོས་ཅན་གྱི་ཁྱད་པར་དུ་རྣམ་པར་གཞག་པ་ཙམ་ཞིག་ཐ་དད་པར་ཟད་ཀྱི་དོན་ནི་ཐ་དད་མ་ཡིན་གྱི་འོན་ཀྱང་འདུས་པ་མ་ཡིན་པ་གཅིག་ཁོ་ན་ཡིན་ནོ། །གཉིས་པ་ལ་གསུམ་གྱི་དང་པོ་སྐྱོན་བརྗོད་པ་ནི་གལ་ཏེ་ཆོས་དང་ཆོས་ཅན་གཉིས་པོའི་ཁྱད་པར་དུ་གྱུར་པ་སྟེ་བཀོད་པའི་བསྒྲུབ་པར་བྱ་བ་འདུས་པ་མ་ཡིན་པ་སྐབས་སུ་བབ་པའི་བསྒྲུབ་བྱ་ལས་དོན་གཞན་ཡིན་ན་འབྲེལ་བའི་རྒྱུ་མཚན་གང་གིས་མ་སྨྲས་པའི་འདུས་པ་མ་ཡིན་པ་སྨྲས་པའི་བསྒྲུབ་བྱའི་ཆོས་གཞན་གྱི་དོན་ཡིན་པས་འཕེན་པར་འགྱུར་བ་སྟེ་བསྒྲུབ་བྱ་ཉིད་དུ་བྱེད་པར་འགྱུར་བ་དེ་གཉིས་ལ་འབྲེལ་བ་ཅི་ཞིག་ཡོད་དེ་ཅུང་ཟད་ཀྱང་མེད་དོ། །འདི་ལྟར་ཆོས་ཅན་གྱིས་ནི་དེ་འཕེན་པ་མ་ཡིན་ཏེ་དེ་ལ་མ་གྲུབ་པའི་ཕྱིར་རོ། །གཏན་ཚིགས་ཀྱིས་ཀྱང་མ་ཡིན་ཏེ་དེའི་དོན་དུ་མ་བཀོད་པའི་ཕྱིར་རོ། །ལྷག་མར་གྱུར་པ་སྨྲས་པའི་བསྒྲུབ་བྱའི་ཆོས་ཀྱི་ཞེ་འདོད་བསྒྲུབ་བྱར་བྱེད་གྲང་ན་མ་འབྲེལ་བ་འཕེན་ན་ནི་སྐབས་སུ་མ་བབ་པ་ཐམས་ཅད་བསྒྲུབ་བྱར་འཕེན་པར་ཧ་ཅང་ཐལ་བར་འགྱུར་བའི་ཕྱིར་རོ། །འགྱུར་མོད་ཅེ་ན་སྐབས་སུ་མ་བབ་པ་ཐམས་ཅད་བསྒྲུབ་བྱ་ཡིན་པ་དེ་ལྟ་ཡིན་དང་རྟགས་སུ་བཀོད་པ་དེ་ལ་ནི་ཆོས་འགའ་ཞིག་བཟློག་པས་ཁྱབ་པས་གཏན་ཚིགས་ཐམས་ཅད་ཞེས་བྱ་བ་དང་མཐའ་མེད་པའི་ཆོས་ཀྱི་ཚོགས་ཞེས་སྦྱར་རོ། །གཏན་ཚིགས་དང་དཔེའི་སྐྱོན་ཡོད་པ་དེའི་ཕྱིར་སྒྲུབ་བྱེད་གང་ལས་ཀྱང་བསྒྲུབ་བྱ་གང་ཡང་རྟོགས་པར་མི་འགྱུར་རོ། །གཉིས་པ་ལན་དགག་པ་ནི་སྨྲས་པའི་ཆོས་རྗེས་སུ་འགྲོ་བ་མེད་ན་སྐྱོན་གཉིས་པོ་འདིར་འགྱུར་གྱི་གཞན་མ་སྨྲས་པ་རྗེས་སུ་འགྲོ་བ་མེད་པ་ལ་ནི་མ་ཡིན་ནོ་ཞེ་ན། དེ་ལྟར་ནི་མ་ཡིན་ཏེ་སྨྲས་པ་དང་མ་སྨྲས་པ་བསྒྲུབ་པར་བྱ་

༼༢༣༧༽

བ་ཞེས་སྦྱར་རོ། །གཞན་ཡང་ཞེ་འདོད་བཀག་པ་ལ་སྐྱོན་མེད་ན་ནི་འདོད་པ་ལ་གནོད་པ་བྱེད་པ་ཡང་འགལ་བར་མི་འགྱུར་རོ། །འདོད་པ་ཉིད་དོ་སྙམ་ན་དེ་ལ་འགལ་བའི་མཚན་ཉིད་སྒྲུབ་པའི་ཕྱིར་འདོད་པ་ལ་གནོད་པ་དེ་ནི་འདོད་པའི་བསྒྲུབ་པར་བྱ་བའི་ཞེས་གསུངས་ཏེ་དེ་ཁྱེད་འགལ་བར་འདོད་པ་ཡང་ཡིན་པའི་ཕྱིར་མ་སྨྲས་པ་རྗེས་འགྲོ་མེད་པ་ལ་ཡང་འགལ་བ་ལ་སོགས་པའི་སྐྱོན་དུ་འགྱུར་བ་ཡིན་ནོ། །གསུམ་པ་དེ་སློབ་དཔོན་གྱི་ལུང་དང་སྦྱར་བ་ནི། སྐྱོན་གཉིས་པོ་དེ་ཡོད་པའི་རྒྱུ་མཚན་དེའི་ཕྱིར་ན་ཇི་སྐད་བཤད་པའི་ཆོས་དང་ཆོས་ཅན་གྱི་ཁྱད་པར་དུ་བཀོད་པ་དེ་ལ་ནི་རྗེས་སུ་འགྲོ་བ་མེད་པའི་སྐྱོན་སློབ་དཔོན་དབྱིག་གཉེན་ཡང་འདོད་པ་ཉིད་དེ་ཇི་སྐད་དུ་གཞན་གྱི་དོན་ཞེས་བྱ་བ་དེ་ལ་གལ་ཏེ་ཁྱེད་བདག་གཞན་གྱི་སྒྲས་བརྗོད་པར་འདོད་ན་བདག་དེ་ནི་མ་གྲུབ་བོ་ཞེས་བཤད་པ་ནི་བདག་གཞན་ཞེ་ན་མ་གྲུབ་ཕྱིར་ཞེས་རྩོད་སྒྲུབ་ལས་འབྱུང་བ་ཡིན་ཏེ་མི་སྲིད་པའི་བསྒྲུབ་བྱ་ནི་དཔེ་ལ་མེད་པར་བརྗོད་པ་ཡིན་ནོ། །དེས་ན་དཔེ་ཐམས་ཅད་བསྒྲུབ་བྱས་སྟོང་པ་ནི་མ་ཡིན་ནོ། །གཏན་ཚིགས་འགལ་བའི་ཆོས་ཀྱང་འདོད་པ་དེ་ཉིད་ལ་གནོད་པ་བྱས་པ་ཡིན་པའི་ཕྱིར་རྟགས་ཐམས་ཅད་འགལ་བར་འགྱུར་བ་ནི་མ་ཡིན་ནོ། །གསུམ་པ་ལ་དོན་གསུམ་གྱི་དང་པོ་ཐལ་བ་བཀོད་ནས་ཕྱིན་ཅི་ལོག་ཏུ་གྲུབ་པ་བཤད་པ་ནི། གལ་ཏེ་སྐབས་སུ་མ་བབ་པ་བསྒྲུབ་བྱ་མ་ཡིན་པར་མ་ཟད་མ་བརྗོད་པའི་ཕྱིར་སྐབས་སུ་བབ་པ་དེ་ཡང་ཞེས་སྨྲ་བ་ལ་གལ་ཏེ་བདག་ཡོད་མེད་གང་ལ་རྩོད་པས་ཡོད་པ་གྲུབ་པར་བྱ་བའི་ཕྱིར་སྒྲུབ་པར་བྱེད་པ་བཀོད་པ་དེ་བསྒྲུབ་པར་བྱ་བ་མ་ཡིན་ན་ད་བསྒྲུབ་པར་བྱ་བ་ཅི་ཡིན་ཏེ་བསྒྲུབ་བྱ་མི་སྲིད་པར་འགྱུར་རོ། །སྨྲས་པ་ཙམ་ཞིག་བསྒྲུབ་བྱ་ཡིན་པ་དེ་ལྟ་ཡིན་ན་བསྒྲུབ་བྱ་ཕྱིན་ཅི་ལོག་ཏུ་གྲུབ་པའམ་སྒྲུབ་བྱེད་དོན་མེད་པར་འགྱུར་རོ། །ཕྱིན་ཅི་ལོག་ཏུ་གྲུབ་པ་བཤད་པ་ནི་དཔེར་ན་ཞེས་པ་སྟེ་འདི་ལ་བརྡ་སྤྲོད་པ་བ་ལ་སྒྲ་བྱེ་བྲག་ཏུ་བཤད་པ་མ་ཡིན་པར་སྨྲ་བའམ་བརྡའི་རྗེས་སུ་འབྲང་བ་དང་བྱེ་བྲག་ཏུ་བཤད་པར་སྨྲ་བའམ་དོན་གྱི་རྗེས་སུ་འབྲང་བ་གཉིས་ཡོད་པའི་དང་པོ་ནི་ལྷས་བྱིན་ལ་སོགས་པ་མིང་གི་སྒྲ་མིང་ཅན་དང་འབྲེལ་བའི་སྔོན་རོལ་དུ་རང་གི་ངོ་བོ་ཙམ་གྱི་མཐར་ཐུག་པར་འདོད་དོ། །ཕྱི་མ་ནི་དཔེར་ན་གོ་ཞེས་བསྒྱུར་བའི་བ་ལང་ནི་རིགས་ཀྱི་སྒྲ་སྟེ་དེ་ནི་འགྲོ་བའི་ཕྱིར་འགྲོ་བ་ཞེས་བྱ་བའི་རྒྱུ་མཚན་ཅན་ཡིན་པ་དེ་བཞིན་དུ་མིང་གི་སྒྲ་ཡང་ལྷ་རྣམས་ཀྱིས་བྱིན་པས་ལྷས་བྱིན་ནོ་ཞེས་བཤད་པའི་རྒྱུ་མཚན་ཅན་ཡིན་ནོ། །དེས་ན་བུམ་ལ་སོགས་པའི་མིང་གི་སྒྲ་ཐམས་ཅད་ལ་ཡང་རྫ་མཁན་གྱིས་བྱས་པའི་ཕྱིར་ན་རྫ་མཁན་གྱིས་བྱས་པ་ཞེས་རྩ་བའི་སྐད་ཀྱི་དབྱངས་ལ་རྐྱེན་བྱིན་ན་ཕྱི་རོལ་གྱི་དོན་དང་ལྡན་པར་བཤད་དུ་མེད་པའི་སྒྲ་ནི་ཅུང་ཟད་ཀྱང་མེད་དོ་ཞེས་འདོད་དོ། །དེ་ལ་

༼༢༣༨༽

ཕྱིར་རྒོལ་བྱེ་བྲག་ཏུ་བཤད་པར་སྨྲ་བ་ལ་ནི་མིང་གི་སྒྲ་ལ་ཕྱི་རོལ་གྱི་དོན་དང་ལྡན་པ་གྲུབ་ཀྱི་རང་གི་ངོ་བོ་ཙམ་ནི་མ་ཡིན་ནོ། །དེ་ལ་རྒོལ་བ་བྱེ་བྲག་ཏུ་བཤད་པ་མ་ཡིན་པར་སྨྲ་བ་རང་གི་ངོ་བོ་ཙམ་གྱི་དོན་ལྡན་དུ་བསྒྲུབ་པའི་ཕྱིར་གཏན་ཚིགས་འགོད་པ་ནི་མིང་གི་སྒྲའི་ངོ་བོ་ནི་མིང་ཅན་ཕྱི་རོལ་དང་འབྲེལ་བའི་སྔོན་རོལ་ནས་དོན་དང་ལྡན་པ་ཡིན་ཏེ་དང་པོ་ངོ་བོ་བརྗོད་པ་ལ་སོགས་པའི་རྣམ་པར་དབྱེ་བ་དང་ལྡན་པར་མཐོང་བའི་ཕྱིར་དཔེར་ན་ཕྱི་རོལ་གྱི་དོན་དང་ལྡན་པའི་རིགས་ཀྱི་སྒྲ་བཞིན་ནོ། །ཞེས་བྱ་བ་ལ་མ་སྨྲས་པ་བསྒྲུབ་བྱ་མ་ཡིན་པར་འདོད་པ་ལྟར་ན་ཕྱི་རྒོལ་ལ་མ་གྲུབ་པའི་རང་གི་ངོ་བོ་ཙམ་གྱི་དོན་དང་ལྡན་པ་ནི་མ་སྨྲས་པས་བསྒྲུབ་བྱ་མ་ཡིན་ལ་དོན་དང་ལྡན་པར་ཡང་རྣམ་དབྱེའི་གཏན་ཚིགས་ལས་མཐོང་བ་དེའི་ཕྱིར་ན་ཕྱི་རོལ་གྱི་དོན་དང་ལྡན་པ་རྒོལ་བ་རང་ཉིད་མི་འདོད་པ་དེ་གྲུབ་པར་འགྱུར་ཏེ་དོན་དང་ལྡན་པ་གསུམ་པ་ནི་མེད་པའི་ཕྱིར་རོ་ཞེས་སློབ་དཔོན་ཆོས་མཆོག་འཆད་དོ། །ཛྙཱ་ན་ཤྲི་ནི་བཱ་ཏྲི་ཧ་རིས། ཤེས་དང་ལྡན་དང་ཕྱི་དོན་དང་། །རང་གི་ངོ་བོ་ཉིད་ཀྱང་སྟེ། །དེ་དེ་སྒྲ་བརྗོད་པས་རྟོགས་པས། །སྤྱིར་ནི་འབྲེལ་བར་རབ་ཏུ་གནས། །ཞེས་སྒྲའི་དོན་གསུམ་བཤད་པའི་དོན་ལ་བརྡ་མ་བྱས་ཀྱི་སྔོན་རོལ་ནས་དོན་གཅིག་དང་ལྡན་པར་སྒྲུབ་པ་དེ་ནི་མ་ཡིན་ཏེ་ཤེས་པ་དང་རང་གི་ངོ་བོའི་དོན་ལྡན་དུ་སྒྲུབ་པར་དོགས་པས་མི་འདོད་པ་ཕྱི་རོལ་གྱི་དོན་ལྡན་དུ་མི་འགྲུབ་པའི་ཕྱིར་རོ། །གཉིས་པ་དོན་མེད་པ་བཤད་པ་ནི། ཕྱིན་ཅི་ལོག་ཏུ་གྲུབ་པར་འགྱུར་བ་དེ་བཞིན་དུ་འདུས་པའི་གཏན་ཚིགས་ལས་ཁྱད་པར་ཏེ་བྱེ་བྲག་མེད་པའི་གཞན་གྱི་དོན་ཙམ་པོ་དེ་གྲུབ་ཀྱང་བདག་གི་དོན་བྱེད་པ་ནི་རྟོགས་པ་མ་ཡིན་པ་བཞིན་ནོ། །གལ་ཏེ་བདག་གི་དོན་མི་བྱེད་ན་གཞན་གང་ཞིག་གི་དོན་བྱེད་ཅེ་ན་མིག་ལ་སོགས་པ་དེ་དག་འདུས་པ་གཞན་རྣམ་པར་ཤེས་པའི་དོན་བྱེད་པར་ནི་ངེད་ཀྱིས་ཁས་བླངས་ཏེ་འདོད་པའི་ཕྱིར་གྲུབ་ཟིན་སྒྲུབ་པས་སྒྲུབ་པར་བྱེད་པ་འབྲས་བུ་མེད་པ་ཡིན་ནོ། །གསུམ་པ་དེས་ན་འདོད་པ་བསྒྲུབ་བྱ་ཡིན་པ་ནི། མི་འདོད་པ་གྲུབ་པ་དང་དོན་མེད་པར་ཐལ་བ་དེའི་ཕྱིར་ཞེས་བྱ་བ་སྟེ་སོགས་པ་སྔ་མས་ནི་ཕྱིན་ཅི་ལོག་ཏུ་གྲུབ་པ་བསྡུ་ལ། ཕྱི་མས་ནི་འགལ་བ་གཟུང་ངོ་། །གཉིས་པ་དེ་གཉིས་བཅས་ཀྱི་སྦྱོར་བ་ལ་མཚུངས་པར་བསྟན་པ་ལ། སྦྱོར་བ་དཔེར་བརྗོད་པ་དང་། དེ་དགག་པ་གཉིས་ལས། དང་པོ་ནི་འདོད་པ་བསྒྲུབ་བྱ་ཡིན་པའི་རྒྱུ་མཚན་གྱིས་དེ་རྗེས་འགྲོ་མེད་ན་ཉེས་པར་འགྱུར་བ་བསྟན་པ་འདིས་ནི་ཚུ་རོལ་མཛེས་པ་བས་བསྒྲུབ་བྱ་གཉིས་པ་དང་བཅས་པ་སྒྲུབ་པ་ལ་གཏན་ཚིགས་ཀྱི་སྦྱོར་བ་བྱས་པ་དེ་རྣམས་ཞེས་སྦྱར་རོ། །གཉིས་པ་དང་བཅས་པའི་སྦྱོར་བ་རྣམས་ལས་གཅིག་སྨྲས་པ་ནི་དཔེར་ན་ཞེས་པ་སྟེ་འདིར་འཇིག་རྟེན་རྒྱང་འཕེན་པ་འཇིག་རྟེན་སྔ་མ་མེད་

༼༢༣༩༽

པར་བསྒྲུབ་པའི་ཕྱིར་གཏན་ཚིགས་དང་རྗེས་དཔག་ཚད་མ་རང་ལ་མ་གྲུབ་ཀྱང་གཞན་ལ་གྲགས་པ་གཞན་ཉིད་ལ་རྗེས་སུ་བརྗོད་ནས་སྨྲ་བ་ནི་བུམ་པ་ནི་ཞེས་བྱ་བ་ནི་ཆོས་ཅན་ནོ། །འདི་ས་ལ་སོགས་པའི་འབྱུང་བ་བཞི་ནི་མངོན་པར་མི་གསལ་བའི་སེམས་ཅན་དུ་འདོད་ལ་སྐྱེས་བུ་རྣམས་ནི་མངོན་པར་གསལ་བའི་སེམས་ཅན་དུ་འདོད་དེ་དེས་ན་དེ་ལྟ་བུའི་ལུས་ཅན་གྱི་མཚན་ཉིད་ཅེས་བྱ་བ་ནི་བསྒྲུབ་བྱ་སྟེ་གང་རུང་གི་ཟླ་དང་བཅས་པའོ། །འདིར་བུམ་པ་རང་ཉིད་རང་གི་ཟླར་འགལ་བའི་དོན་གྱི་ཤུགས་ཀྱིས་སྐྱེས་བུའི་གཉིས་བཅས་འཕེན་པ་ཡིན་ནོ། །ཨུཏྤ་ལ་མ་ཡིན་པ་སྟེ་དེ་ལས་གཞན་པའི་ཕྱིར་ཞེས་བྱ་བ་ནི་གཏན་ཚིགས་ཏེ་བུམ་པ་དང་ལྡན་པའི་རྩིག་པ་ནི་དཔེ་ཡིན་ནོ། །འདི་ལ་ཨུཏྤ་ལ་ལས་གཞན་ཡིན་པའི་ཕྱོགས་ནི་གྲུབ་པ་ཡིན་ལ་ནམ་མཁའ་ལ་སོགས་པ་གང་ཡང་རུང་བའི་གཉིས་བཅས་ལོག་པ་དེ་ལ་ནི་ཨུཏྤ་ལ་ལས་གཞན་ཡིན་པའི་དངོས་པོའང་ལྡོག་པ་ཡིན་ཞིང་རྩིག་པ་ལ་ནི་གཉིས་ཀ་རྗེས་སུ་འགྲོ་བ་ཡིན་པས་གཏན་ཚིགས་ཨུཏྤ་ལ་མ་ཡིན་པ་ལ་ནི་སྤྱིར་གཉིས་པ་དང་བཅས་པས་ཁྱབ་པ་ཡིན་ནོ་ཞེས་བྱ་བ་དེ་ལ་རྩིག་པ་ནི་ཞེས་བྱ་བ་ནི་དེ་རྗེས་འགྲོ་མེད་པའི་སྐྱོན་དུ་འགྱུར་བ་བཞིན་ནོ་ཞེས་བྱ་བའི་དོན་ཏོ། །དེ་དགག་པ་ལ་དགག་པ་མདོར་བསྟན་པ་དང་། རྒྱས་པར་བཤད་པ་དང་། ཉེ་བར་བསྡུ་བ་དང་། རང་ལ་མཚུངས་པ་སྤང་བ་བཞི་ལས། དང་པོ་ནི། འོན་ཏེ་གང་ཡང་རུང་བའི་གཉིས་བཅས་ཀྱི་སྤྱི་ཞེས་བྱ་བ་ལ་ཁྱད་པར་མ་བསྒྲུབས་ན་ནི་འབྲས་བུ་མེད་དེ་འགའ་ཞིག་གི་གཉིས་བཅས་སུ་འགྲུབ་པའི་ཕྱིར་རོ། །ཡང་ན་ནི་མི་འདོད་པ་བུམ་པའི་གཉིས་བཅས་སུ་འགྱུར་རོ་ཞེས་བྱ་བའི་དོན་ཏོ། །གཞན་ཡང་གལ་ཏེ་སྐྱེས་བུའི་གཉིས་བཅས་དེ་སྒྲུབ་བྱེད་ཀྱིས་ཡུལ་ཏེ་གཞིར་བྱས་པ་མ་ཡིན་ན་ཇི་ལྟར་གཏན་ཚིགས་དེས་དེ་འགྲུབ་པར་འགྱུར་ཏེ་དེ་ལ་མ་གྲུབ་པའི་ཕྱིར་རོ། །འགྲུབ་ན་ནི་ཞེས་བྱ་བ་ནི་གྲུབ་པ་ནི་གཏན་ཚིགས་ཀྱི་ཡུལ་ཡིན་པའི་ཕྱིར་རོ་ཞེས་བྱ་བའི་དོན་ཏོ། །སྒྲུབ་བྱེད་ཀྱི་སྐྱོན་ལ་ལ་ནི་རང་ལ་རྟེན་པ་ཡིན་ཏེ་ཕྱོགས་ཆོས་མ་གྲུབ་པ་བཞིན་ནོ། །ལ་ལ་ནི་བསྒྲུབ་བྱ་ལ་རྟེན་པ་ཡིན་ཏེ་བསྒྲུབ་བྱའི་ཆོས་རྗེས་སུ་འགྲོ་བ་མེད་པ་བཞིན་ནོ། །འདིར་ནི་བསྒྲུབ་བྱའི་ཆོས་རང་ལ་རྟེན་པའི་ཉེས་པའི་རྣམ་པ་སྟེ་བྱེ་བྲག་རྗེས་འགྲོ་མེད་པའོ། །གལ་ཏེ་སུན་འབྱིན་ནི་སྒྲས་ཟིན་པའི་སྤྱི་ལ་འཇུག་པ་ཡིན་གྱི་ཤུགས་ལ་གྲུབ་པའི་ཁྱད་པར་ནི་སུན་དབྱུང་བྱ་མ་ཡིན་ནོ་ཞེ་ན་བཤད་པ་རྒོལ་བ་དེས་སྐྱེས་བུའི་གཉིས་བཅས་དེ་ལ་རྟེན་པའི་གྲུབ་པ་སྟེ་ངེས་པ་ཞེས་བྱ་བ་དང་ཕྱིར་རྒོལ་གྱི་སུན་འབྱིན་པ་ནི་འཐོབ་པ་མ་ཡིན་ནོ་ཞེས་བྱ་བ་དེ་ལྟ་བུའི་རིགས་ཅན་ནི་རིགས་པའི་བརྟག་པ་དང་བྲལ་བ་ནན་གྱིས་འཇོག་པས་ན་གསལ་བར་ཞེས་སྦྱར་ཏེ་འདི་ནི་རིགས་པའི་གྲངས་ཡིན་ནོ་ཞེས་བྱ་བའི་དོན་ཏོ། །དེ་ལྟ་ཡིན་པ་དེས་ན་སྒྲུབ་པར་བྱེད་པའི་

༼༢༤༠༽

ནུས་པས་ཁྱབ་སྟེ་ཡུལ་དུ་བྱས་པའི་དོན་གྱིས་རྣམ་པ་སྟེ་བྱེ་བྲག་དེ་ཐམས་ཅད་ནི་སུན་འབྱིན་པའི་ནུས་པས་ཀྱང་ཁྱབ་པ་ཡིན་ནོ། །སྒྲུབ་བྱེད་ཀྱི་ནུས་པས་ཁྱབ་པའི་གཏན་ཚིགས་སྨྲས་པ་ནི་བསྒྲུབ་བྱ་གྲུབ་པ་དེ་དེས་འཕེན་པའི་ཕྱིར་ཞེས་བྱ་བ་ཡིན་ནོ། །དེས་ན་ཁྱད་པར་འཕེན་ན་རྗེས་འགྲོ་མེད་པའི་སྐྱོན་འཇུག་པ་ཡིན་ནོ། །གཉིས་པ་ལ་དོན་བརྒྱད་ཡོད་པའི་དང་པོ་མ་ངེས་པའི་སྤྱི་མེད་པ་ནི་རྣམ་པ་དེ་ལྟ་བུ་ཞེས་པའོ། །དེ་ཉིད་གསལ་བར་འཆད་པ་ནི་གཉི་ག་དེ་ལྟ་བུ་སྟེ་དོན་གཞན་གྱི་དངོས་པོར་སྲིད་ན་གང་ཡང་རུང་བ་བརྗོད་པར་ནུས་པ་ནི་གང་ཡང་རུང་བའི་སྒྲ་ནི་གཅིག་ཏུ་མ་ངེས་པར་གཉི་ག་བརྗོད་པ་ཡིན་པས་ལུས་ཀྱི་གཉིས་བཅས་མ་ཡིན་ན་ནི་གང་རུང་དུ་བརྗོད་པར་ནུས་པ་མ་ཡིན་ནོ། །དཔེར་ན་ལྷ་སྦྱིན་དང་མཆོད་སྦྱིན་ནི་གཉི་ག་ལ་ཟ་བ་སྲིད་ན་གང་ཡང་རུང་བ་ཞིག་ཟའོ་ཞེས་བརྗོད་པར་ནུས་པ་ཡིན་གྱི་རྒྱུ་མཚན་འགའ་ཞིག་ལས་གཅིག་ཟ་མི་སྲིད་པའམ་སྤྱིར་གང་ཡང་རུང་བ་སྨྲས་ཀྱང་དེ་གཉིས་གང་རུང་གཅིག་ཟ་བ་ལ་སྨྲ་བ་པོ་བརྗོད་པར་འདོད་པ་མེད་ན་ནི་བརྗོད་པར་ནུས་པ་མ་ཡིན་པ་དེ་བཞིན་དུ་གཅིག་ལ་རྗེས་འགྲོ་མི་སྲིད་ཅིང་གཅིག་ལ་སྒྲུབ་འདོད་མེད་པས་སྒྲུབ་པར་མི་ནུས་པ་ཡིན་ནོ། །གཉིས་པ་ངེས་པར་ཟླར་འགལ་བ་ནི། གཏན་ཚིགས་འདི་ལས་ཀྱང་ཞེས་པ་སྟེ་གང་ལས་ཤེ་ན་བུམ་པ་ཞེས་སྨྲོས་ཏེ་ཁས་ལེན་ན་ནི་འགལ་བའི་ཕྱིར་རོ། །རང་ཉིད་རང་གི་ཟླར་འགལ་བས་ལུས་ཀྱི་གཉིས་བཅས་དམ་བཅའི་ཚིག་ལས་ངེས་པར་འགྱུར་གྱི་བུམ་པ་ནི་མ་ཡིན་ནོ་ཞེས་བྱ་བ་ནི་ཤུགས་ཡིན་ནོ། །གཉིས་པའི་ངག་གི་དོན་དུ་ཞེས་བྱ་བ་དང་མ་ངེས་པའི་སྤྱི་གང་ཡང་རུང་བ་ཞེས་སྦྱར་རོ། །ལུས་ཀྱི་གཉིས་བཅས་དེ་ལྟ་མ་ཡིན་ན་ཚུ་རོལ་མཛེས་པ་བའི་བསྒྲུབ་བྱའི་ཚིག་འདི་འགལ་བར་འགྱུར་ཏེ་བུམ་པ་བདག་ཉིད་ནི་དེ་སྟེ་རང་ཉིད་མ་ཡིན་པའི་དོན་གཞན་གྱི་ངོ་བོར་འགལ་བའི་ཕྱིར་རོ། །འདི་སྐད་དུ་གལ་ཏེ་བུམ་པ་དེ་ཉིད་བུམ་པ་དེ་ཉིད་གཉིས་པ་ཡིན་ན་དེའི་ཚེ་དེ་བུམ་པ་ཡང་ཡིན་ལ་གཞན་ཡང་ཡིན་པར་འགྱུར་ན་དེ་ནི་གཅིག་ལ་འགལ་བ་ཡིན་ནོ་ཞེས་སྟོན་པ་ཡིན་ནོ། །མི་འགལ་ཏེ་ལུས་ཀྱི་གཉིས་བཅས་བརྗོད་པར་འདོད་པའི་ཕྱིར་རོ་ཞེ་ན་གལ་ཏེ་ཞེས་སྨྲོས་ཏེ་རྒྱང་འཕེན་པ་དེ་ཉིད་ལུས་ཀྱི་གཉིས་བཅས་དེ་སྐད་དུ་བརྗོད་པར་འགྱུར་ན་གང་ཡང་རུང་བ་ནི་སྨྲོས་ལ་ལུས་ནི་མི་འདོད་པའི་ཤུགས་ཀྱིས་ཞེས་སྦྱར་རོ། །གསུམ་པ་གསལ་བ་མི་སྲིད་པའི་སྤྱི་མི་འཐད་པར་དཔེས་བསྟན་པ་ནི་གཏན་ཚིགས་འདིའི་ཕྱིར་ཡང་ཞེས་པ་སྟེ་སྔར་ནི་བུམ་པ་དང་སྐྱེས་བུ་ཚོགས་པ་དེ་དཔེ་དང་བསྒྲུབ་བྱའི་ཆོས་ཅན་ལ་མེད་པས་སྤྱིར་བསྒྲུབ་པར་བྱར་མེད་པར་བཤད་པ་ཡིན་ལ། འདིས་ནི་བུམ་པ་དང་སྐྱེས་བུ་སོ་སོའི་གཉིས་བཅས་མི་རུང་བས་སྤྱི་བསྒྲུབ་བྱ་མ་ཡིན་པར་སྟོན་པ་ཡིན་ནོ། །དེའི་དཔེ་ནི་བྲམ་ཟེ་ལ་སོགས་པའི་

༼༢༤༡༽

རིགས་བཞི་མ་ཡིན་པ་ལ་རིགས་ཉིད་མེད་པ་དང་རྟོག་པའི་ཤེས་པ་ལ་དབང་པོ་ལ་རྟེན་པ་ཉིད་མེད་པ་བཞིན་ནོ། །མིག་དེའི་ཤེས་པས་གཟུགས་སོ་སོར་རིག་པ་བཞིན་དུ་མིག་གི་ཤེས་པ་དེའི་དོན་ཞེས་སྦྱར་རོ། །དེ་བཞིན་དུ་ཞེས་བྱ་བ་ནི་གཏན་ཚིགས་གསུམ་པ་དེ་ཉིད་ཀྱིས་ན་རྟོགས་པའི་ཤེས་པ་དེ་སྣང་བ་ལ་སོགས་པ་ལས་ཞེས་སྦྱར་རོ། །བཞི་པ་དོན་ལ་སྦྱར་བ་ནི། དཔེ་དེ་བཞིན་དུ་འདིར་ཡང་ཡིན་ཏེ་ལུས་དང་བུམ་པ་དེ་གཉིས་གཅིག་དེ་ལྟར་ཏེ་དོན་གཞན་དུ་ཞེས་བྱ་བ་དང་བསྒྲུབ་བྱར་འགྱུར་བ་ཡིན་ན་དོན་གཞན་གྱི་ངོ་བོ་དེ་ལྟ་ནི་མ་ཡིན་ཏེ་དེའི་ཕྱིར་ཡང་སྤྱི་བསྒྲུབ་བྱར་སྲིད་པ་མ་ཡིན་ནོ། །ལྔ་པ་ཚིག་འགལ་བ་ནི། ལྷ་སྦྱིན་ཞེས་པ་སྟེ་ཁྱད་པར་གཉིས་ཀ་བཀག་པའི་སྤྱི་ལ་ཟས་སྦྱིན་པར་བྱ་བ་འདི་ལྟ་བུ་འཇིག་རྟེན་ན་ཡོད་པ་སྲིད་དམ་སྟེ་མི་སྲིད་དོ་ཞེས་བྱ་བའི་དོན་ཏོ། །གལ་ཏེ་ཚིག་འདི་ནི་ལྷ་སྦྱིན་འགའ་ཞིག་ལ་མ་ཡིན་ནོ་སྙམ་དུ་བསམས་པའི་ཕྱིར་མི་སྲིད་པའི་སྐྱོན་མེད་དོ། །བསམ་པ་ནི་འདི་ཡིན་ཏེ་སྒྲུབ་པ་དང་དགག་པ་དག་ནི་གཅིག་ལ་འགལ་བ་ཡིན་པ་ན་ཚིག་འདི་མ་ངེས་པའི་ཡུལ་ལ་ཟས་སྦྱིན་པར་བསྒྲུབས་ནས་ངེས་པ་ལས་སྟེར་བ་ནི་འགོག་པ་ཡིན་ནོ་ཞེ་ན། དེ་ལྟར་ནི་མ་ཡིན་ཏེ་གང་ཡང་རུང་བ་ཞེས་སྨྲོས་པ་ཉིད་ཀྱིས་ངེས་པ་ལ་ཐལ་བ་མེད་པའི་ཕྱིར་ངེས་པ་དགག་པའི་ཕྱིར་བརྗོད་མི་དགོས་སོ། །ངེས་པ་ལ་ཐལ་བ་མེད་པ་དེའི་ཕྱིར་གཉིས་ཀ་བཟུང་བར་མ་ཟད་ཀྱི་གཅིག་ཡོངས་སུ་ཞེས་པ་སྟེ་ནུས་པའི་དཔེ་ནི་དཔེར་ན་ཞེས་པ་ཡིན་ནོ། །གལ་ཏེ་གཉིས་ལས་གཅིག་ལ་མི་སྲིད་ན་གཉི་ག་ལ་འཇུག་པའི་གང་རུང་གི་སྒྲ་མི་འཐད་དོ་ཞེ་ན་གང་རུང་གི་སྒྲ་འདིའི་ཡུལ་ནི་རྣམ་པར་བརྟག་པ་སྟེ་སྲིད་པ་ཡིན་གྱི་ངེས་པ་ནི་མ་ཡིན་པའི་ཕྱིར་གཅིག་ཟ་མི་སྲིད་ཀྱང་གཅིག་ཟ་སྲིད་པར་འཛིན་པ་ཡིན་ནོ། །དེ་བཞིན་དུ་གཉིས་བཅས་ཀྱི་སྦྱོར་བ་དེ་ལའང་བུམ་པ་ཁོ་ནའམ་ལུས་ཁོ་ནའི་གཉིས་བཅས་ནི་འཛིན་པར་མི་འདོད་ཀྱང་གང་སྲིད་པ་དེ་འཛིན་པ་ཡིན་ན་སྔར་བཤད་པའི་ཚུལ་གྱིས་གཅིག་ཀྱང་སྲིད་པ་མ་ཡིན་པས་གང་རུང་གི་སྒྲ་ལ་ནུས་པ་མེད་དོ། །དྲུག་པ་སྒྲུབ་པ་ཙམ་དུའང་མི་རུང་བ་ནི། སྒྲུབ་པ་མི་འཐད་པའི་ཡང་ཕྱིར་སྤྱི་བསྒྲུབ་བྱ་མ་ཡིན་ནོ། །དེ་ཉིད་སྟོན་པ་ནི་དོན་གཉིས་གཅིག་ལ་སྒྲུབ་པ་ལ་དེ་ཡིན་ནམ་འདི་ཡིན་ཞེས་རྣམ་པར་བརྟག་པ་དང་དེ་ཡང་ཡིན་ལ་འདི་ཡང་ཡིན་ཞེས་བསྡུ་བའི་ཚུལ་གྱིས་སྒྲུབ་གྲང་ན་འདི་གཉི་ག་མི་འཐད་པ་ཡིན་ན་གསུམ་པ་ཡང་མེད་པས་ཞེས་སྦྱར་ཏེ་གསོག་ནི་བརྗོད་བྱ་མེད་པའོ། །དེའི་ཕྱིར་སྤྱི་བསྒྲུབ་བྱ་མ་ཡིན་ནོ། །བདུན་པ་རིགས་ཅན་གཞན་ལ་སྦྱར་བ་ནི། སྒྲུབ་པ་མི་སྲིད་པས་སྤྱི་བསྒྲུབ་བྱ་ཡིན་པ་བཀག་པ་འདིས་ནི་ཞེས་པ་སྟེ་ཆོས་ཅན་སྒྲ་ནི་ཕྱོགས་དང་མཐུན་ཕྱོགས་བསྡུ་བ་དང་རྣམ་པར་བརྟག་པ་གཉིས་ཀར་མི་རུང་བས་གང་ཡང་

༼༢༤༢༽

རུང་བ་ཉིད་བསལ་བ་ཡིན་ནོ། །གཞན་ཡང་ཕྱོགས་དང་མཐུན་ཕྱོགས་གཉི་གར་ཡང་གཅིག་ལ་སྲིད་པ་མི་འགལ་ན་སྒྲ་དེ་གཉིས་ལས་གང་ཡང་རུང་བ་དེ་ལྟར་གྲུབ་པར་འགྱུར་གྱི་དེ་ལྟ་མ་ཡིན་ཏེ་མི་སྲིད་ན་ནི་གང་ཡང་རུང་བ་དེ་ཞེས་སྦྱར་ཏེ་འདིས་ནི་སྒྲུབ་བྱེད་མི་སྲིད་པ་བསྟན་ནོ། །ཅིའི་ཕྱིར་གཉི་ག་ཡིན་པར་མི་སྲིད་ཅེ་ན་འདི་ལྟར་ཞེས་སྨྲོས་སོ། །ཕྱོགས་ཡིན་མོད་ཇི་ལྟར་གང་རུང་མ་ཡིན་སྙམ་ན་རྣམ་པར་བརྟག་པ་ཞེས་གསུངས་ཏེ་ངེས་པ་ལ་ནི་གཉིས་པ་མེད་པའི་ཕྱིར་དང་། རྣམ་པར་བརྟག་པ་ལ་ནི་གཉིས་པ་ཡོད་པའི་ཕྱིར་དང་གཅིག་ནི་གཉིས་པ་ཡོད་མེད་གཉི་གར་འགལ་བའི་ཕྱིར་རོ་ཞེས་བྱ་བའི་དོན་ཏེ་འདིས་ནི་སྒྲུབ་བྱེད་འགལ་བའི་རྒྱུ་མཚན་གྱིས་མ་གྲུབ་པར་བསྟན་ཏོ། །དོན་ནི་འདི་ཡིན་ཏེ་དེའི་ཚེ་སྒྲ་དེ་ཕྱོགས་ཁོ་ནར་ངེས་པས་མ་ངེས་པའི་རྣམ་པར་བརྟག་པ་དང་གཉིས་ཀ་ཡིན་པའི་བསྡུ་བ་ཁེགས་པ་ཡིན་ནོ་ཞེས་བྱ་བའི་ཐ་ཚིག་གོ །བརྒྱད་པ་དེས་ན་ཁྱད་པར་བསྒྲུབ་བྱ་ཡིན་པ་ནི། དོན་རྣམས་ལ་ཞེས་པ་སྟེ་གནས་པ་ནི་སྒྲའི་དོན་དུའོ། །སྤྱིའི་སྒྲས་ཁྱད་པར་གོ་བའི་དཔེ་སྟོན་པ་ནི་དཔེར་ན་ཞེས་པ་སྟེ་འགའ་ཞིག་གི་སྒྲ་ནི་སྤྱིའི་མིང་ཡིན་པས་སྤྱིར་བརྗོད་པ་ན་ཤིང་ལ་སོགས་པ་ལ་ཡང་དོགས་པར་གྱུར་པའི་ཚེ་གཞི་མཐུན་པའི་འོངས་པའི་སྒྲ་སྦྱར་བས་འོང་བའི་ནུས་པ་ཡོད་པ་གོའི་ནུས་པ་མེད་པ་རིའམ་ཤིང་ནི་མི་གོ་བ་བཞིན་ནོ། །གལ་ཏེ་ཁྱད་པར་གྱི་སྒྲས་ཟིན་ན་སྤྱི་སྒྲས་བྱེ་བྲག་གོ་བ་ཡིན་ཏེ་དཔེར་ན་ར་མ་སྤྱིའི་དོན་ཅན་ཛ་མད་ཨག་ནིའི་བུའི་སྒྲ་དང་འབྲེལ་བས་རྒྱལ་པོ་ཤིང་རྟ་བཅུ་པའི་བུ་ར་མ་ལས་གཞན་པའི་ཁྱད་པར་གོ་བ་བཞིན་ནོ་འདིར་ནི་ཁྱད་པར་གྱི་སྒྲ་མེད་དོ་ཞེ་ན་ཁྱད་པར་གྱི་སྒྲ་ཞེས་སྨྲོས་ཏེ་ཉེ་བར་བྱས་པ་ནི་དེ་དང་སྦྱར་བའོ། །སྐབས་ནི་སྒྲ་མེད་པའི་ལུས་ཀྱི་རྩོམ་པ་ཙམ་ཡིན་ཏེ་དཔེར་ན་རི་དྭགས་ཤོར་བའི་སྐབས་དང་ཟས་ཟ་བའི་སྐབས་ན་སེན་དྷ་པའི་སྒྲ་རྟ་དང་ཚ་ལ་གོ་བ་བཞིན་ནོ། །ཤུགས་ནི་སྒྲའི་དོན་ཏེ་འོངས་པའི་སྒྲའི་ཤུགས་ཀྱིས་འགའ་ཞིག་གི་སྒྲ་ཁྱད་པར་ལ་འཇུག་པ་བཞིན་ནོ། །སོགས་པས་ནི་བེའུ་དང་བཅས་པའི་དྲུས་མ་ཞེས་ལྡན་པ་དང་བེའུ་མེད་པའི་དྲུས་མ་ཞེས་བྲལ་བ་ལས་གོ་བ་སྟེ་དེ་ལྟ་བུ་ལ་སོགས་པ་གཟུང་ངོ་། །དེའི་ཕྱིར་ཤུགས་ཀྱིས་ཀྱང་སྒྲ་ཁྱད་པར་ལ་འཇུག་པ་ན་འདིར་ནི་ཤུགས་ཀྱི་ལུས་ཀྱི་གཉིས་པ་ལ་གོ་བ་ཡིན་ནོ། །གསུམ་པ་ཉེ་བར་བསྡུ་བ་ནི། སྔར་བཤད་པ་དེ་ལྟ་ཡིན་པ་དེའི་ཕྱིར་ཞེས་པ་སྟེ་མི་འཐད་པ་དང་ཁས་མི་ལེན་པའི་རྒྱུ་མཚན་ནི་འགལ་བ་དང་རྗེས་འགྲོ་མེད་པ་ཡིན་ནོ། །བཞི་པ་རང་ལ་མཚུངས་པ་སྤང་བ་ནི་སྒྲ་དང་ཞེས་པ་སྟེ་མི་རྟག་པའི་སྤྱི་སྒྲུབ་ན་ནི་སྒྲུབ་པར་བྱེད་པ་ལ་འབྲས་བུ་མེད་ཅིང་སྒྲ་དང་མི་རྟག་པ་ཚོགས་པ་དང་སྒྲའི་མི་རྟག་པ་ནི་རྗེས་འགྲོ་མེད་ལ་བུམ་པའི་མི་རྟག་པ་ནི་སྒྲ་ལ་འགལ་བའི་ཕྱིར་གཉིས་བཅས་ལ་གང་བརྗོད་པ་དེ་ཐམས་ཅད་མཚུངས་སོ་ཞེ་ན། མཚུངས་པ་

༼༢༤༣༽

མ་ཡིན་ཏེ། མི་རྟག་པ་ཉིད་ཚད་མས་གྲུབ་པས་ན་སྒྲ་དེ་དང་ལྡན་པར་སྒྲུབ་སྟེ་རྟོགས་པར་བྱེད་པའི་ཕྱིར་རོ། །དགོངས་པ་ནི་འདི་ཡིན་ཏེ་ཁོ་བོ་ཅག་གིས་སྒྲ་དང་བུམ་པའི་ཁྱད་པར་གྱིས་ཟིན་པ་ནི་བསྒྲུབ་བྱར་མ་བཟུང་ལ་དེ་སྒྲུབ་པར་འདོད་པའང་མ་ཡིན་གྱི་འོན་ཀྱང་སྤྱི་མི་རྟག་པ་ཙམ་ཞིག་སྒྲ་ལ་སྒྲུབ་པ་ལ་ཁྱད་པར་གྱིས་རྟོག་པའི་སྐྱོན་འགོད་པ་ནི་འབྲས་བུ་དང་མཚུངས་པའི་ལྟག་ཆོད་ཡིན་ནོ། །ལུས་དང་བུམ་པའི་ཁྱད་པར་ནི་ཁྱེད་ཀྱི་སྒྲས་ཟིན་པ་ཡིན་ལ་དེ་ལ་ནི་ཁྱད་པར་ལ་རྟོག་པའི་སྐྱོན་འཐད་པ་ཡིན་ནོ། །ཁྱད་པར་དང་བྲལ་བ་གང་ཡང་རུང་བའི་གཉིས་བཅས་ཙམ་ཞིག་སྒྲུབ་ན་ཁྱད་པར་ལ་རྟོག་པའི་སྐྱོན་གྱིས་བརྩད་བྱ་མ་ཡིན་ཡང་དེ་བསྒྲུབས་པས་ནི་ཁྱེད་མངོན་པར་འདོད་པའི་དོན་མི་འགྲུབ་ལ་མི་རྟག་པ་ཙམ་ཞིག་སྒྲ་ལ་མི་ལྡན་པ་རྣམ་པར་བཅད་པར་བསྒྲུབས་པས་ནི་ངེད་འདོད་པའི་དོན་འགྲུབ་ཅིང་སྤྱི་དེ་ནི་རྗེས་སུའང་འགྲོ་བ་ཡིན་ནོ། །དེས་ན་མི་རྟག་པ་ཙམ་གྲུབ་པ་དེ་བཞིན་དུ་ལུས་དང་བུམ་པ་དག་ལས་འགའ་ཞིག་དོན་གཞན་དུ་གྱུར་པར་ཁས་ལེན་པ་ཡིན་ན་སྤྱི་གང་ཡང་རུང་བ་དོན་གཞན་གྱི་ངོ་བོ་བསྒྲུབ་བྱར་འགྱུར་བ་ཡིན་ན་གཉི་གའི་དོན་གཞན་མི་སྲིད་པས་མ་ངེས་པའི་སྤྱིའང་མི་སྲིད་དེ་བྱེ་བྲག་དང་བྲལ་བའི་སྤྱི་མི་སྲིད་པའི་ཕྱིར་རོ། །འདིར་ནི་གང་ཅུང་ཟད་བྱས་པ་དེ་ཐམས་ཅད་མི་རྟག་པར་བསྟན་ནས་ཐེ་ཚོམ་ཟ་བའི་སྒྲ་ཡང་བྱས་པར་བསྟན་པས་དེ་ཡང་མི་རྟག་པར་གོ་བས་གཏན་ཚིགས་དང་བཅས་པ་ཡིན་ནོ། །གསུམ་པ་མི་འདོད་པའི་སྤྱི་བཀག་པས་མི་གནོད་པ་ལ་དོན་གསུམ་གྱི་དང་པོར་དཔེར་བརྗོད་པ་ནི། འདོད་པ་ཞེས་པ་སྟེ་དེ་ལ་ཆོས་ཀྱིས་ཁྱད་པར་དུ་བྱས་པའི་ཆོས་ཅན་བྱས་པས་འགོག་པ་ནི་དཔེར་ན་སྒྲ་མི་རྟག་པའི་སྒྲ་གཞན་དང་ལྡན་པ་མ་ཡིན་ཏེ་ཞེས་བྱ་བ་ཡིན་ནོ། །ཆོས་ཅན་གྱིས་ཁྱད་པར་དུ་བྱས་པའི་ཆོས་འགོག་པ་ནི་སྒྲ་ནི་སྒྲ་གཞན་གྱི་མི་རྟག་པ་དང་ལྡན་པ་མ་ཡིན་ནོ་ཞེས་བྱ་བ་ཡིན་ནོ། །གཉིས་ཀ་ལ་ཡང་བྱས་པའི་ཕྱིར་བུམ་པ་བཞིན་ནོ་ཞེས་སྦྱར་རོ། །འདི་ལ་ཆོས་ཐམས་ཅད་རང་རང་གི་ངོ་བོ་ལ་གནས་པས་བྱས་པ་དེ་གྲུབ་པའི་སར་གཞན་དང་གཞན་གྱི་ཆོས་ཁོགས་པའི་ཕྱིར་དེ་འགོག་པའི་བྱས་པའི་གཏན་ཚིགས་འགལ་བ་ཡིན་ནོ་ཞེས་སྨྲ་བ་ཡིན་ནོ། །གཉིས་པ་དེ་ལ་འགལ་བའི་མཚན་ཉིད་མེད་པ་ནི་ཆོས་ཅན་ལ་མི་འདོད་པའི་སྤྱི་བཀག་པས་ནི་གཏན་ཚིགས་ལ་འགལ་བ་མེད་པའི་ཕྱིར་ཏེ་ཆོས་ཙམ་མ་བཀག་པའི་ཕྱིར་རོ། །དེ་ཉིད་བཤད་པ་ནི་སྒྲ་མི་རྟག་པའི་ཆོས་དང་ལྡན་པ་ཡིན་གྱི། སྒྲ་མི་རྟག་པའི་སྒྲ་གཞན་དང་ལྡན་པ་ནི་མ་ཡིན་ནོ། །དེ་ལྟར་འགྱུར་ཏེ་མི་རྟག་པའི་སྒྲ་གཞན་དང་ལྡན་པར་འདོད་ན་ནི་སྒྲ་མི་རྟག་པར་སྒྲུབ་པར་འདོད་པར་མི་འགྱུར་ཏེ་སྒྲ་ལ་མི་རྟག་པའི་སྒྲ་

༼༢༤༤༽

སྒྲུབ་པའི་ཕྱིར་རོ། །དེས་ན་སྒྲ་མི་རྟག་པའི་སྒྲ་དང་ལྡན་པར་འགྲུབ་པར་འགྱུར་རོ། །འདོད་པ་བཀག་པས་ནི་འགལ་བར་འགྱུར་ན་དེ་ལྟ་བུ་དེ་ཡང་འདོད་པ་མ་ཡིན་པ་སྟེ་གཏན་ཚིགས་དེའི་ཕྱིར་ཞེས་སྦྱར་རོ། །དེ་བཞིན་དུ་སྒྲའི་མི་རྟག་པ་དང་ལྡན་པ་མ་ཡིན་ཞེས་ཆོས་ཅན་གྱི་ཆོས་འགོག་པ་ལ་ཡང་འདོད་པ་ལ་གནོད་པ་མེད་པ་སྦྱར་བར་བྱའོ། །དོན་དེ་དག་རྣམ་འགྲེལ་ལས། ཆོས་ཅན་ལ་ནི་ཚོགས་པ་དག །བཀག་པས་གནོད་པར་འགྱུར་མ་ཡིན། །ཅི་ཕྱིར་འདིར་ནི་སྒྲུབ་མི་འདོད། །འདིར་ཆོས་འབའ་ཞིག་བསྒྲུབ་བྱ་ཡིན། །ཞེས་འབྱུང་བ་ཡིན་ནོ། །གསུམ་པ་དེས་ན་ཆོས་ཁོ་ན་ལ་དགག་སྒྲུབ་བྱེད་དགོས་པར་བསྟན་པ་ནི། གང་གི་ཕྱིར་སྒྲ་གཞན་དང་ལྡན་པ་བཀག་ཀྱང་སྒྲའི་རང་བཞིན་དུ་འགྱུར་པའི་མི་རྟག་པ་མི་ལྡོག་པ་དེའི་ཕྱིར་ཆོས་ཞེས་སྦྱར་རོ། །གལ་ཏེ་བསྒྲུབ་བྱ་ནི་ཚོགས་པའི་སྤྱི་ཡིན་པས་དེ་ལ་དགག་སྒྲུབ་བྱ་དགོས་པ་མ་ཡིན་ནམ་ཞེ་ན། ཆོས་ལ་དགག་སྒྲུབ་བྱས་པ་དེ་ལྟ་ན་གཏན་ཚིགས་ཀྱིས་འདོད་པའི་ཚོགས་པའི་སྤྱི་གྲུབ་པ་བྱས་པར་འགྱུར་བའམ་འགལ་བས་སྤྱི་དེ་ལ་གནོད་དེ་དགག་པ་བྱས་པར་འགྱུར་བ་ཡིན་ནོ། །ཆོས་ཅན་འགོག་པའི་འགལ་བ་ནི་སྤྱི་འགོག་པ་མ་ཡིན་ནོ་ཞེ་ན་འགལ་བ་ནི་ཆོས་ཅན་འགོག་པ་ལ་སོགས་པ་ཐམས་ཅད་དུ་འདོད་པའི་སྤྱི་དེ་ཕྱིན་ཅི་ལོག་ཏུ་སྟེ་འགོག་པར་བྱེད་པ་ཁོ་ན་ཡིན་ནོ། །སྤྱི་འགོག་པ་དེ་ནི་བྱས་པས་རྟག་པ་སྒྲུབ་པ་ལྟ་བུ་རེས་འགའ་ཆོས་བཀག་པའི་སྒོ་ནས་སམ། དངོས་པོར་གྱུར་པའི་ནམ་མཁའ་ཆོས་ཅན་རྟག་སྟེ་མ་བྱས་པའི་ཕྱིར་ཞེས་བྱ་བ་ནི་མ་བྱས་པས་དངོས་མེད་བསྒྲུབས་ཏེ་ཆོས་ཅན་དངོས་པོ་བཀག་པའི་སྒོ་ནས་སམ་མིག་ལ་སོགས་པ་ཆོས་ཅན་འདུས་པ་མ་ཡིན་པ་གཞན་གྱི་དོན་བྱེད་པ་ཡིན་ཏེ་འདུས་པའི་ཕྱིར་ཞེས་བྱ་བ་ནི་ཆོས་དེའི་ཁྱད་པར་འགོག་པ་དང་། འདུས་པ་མ་ཡིན་པའི་དོན་བྱེད་པའི་མིག་ལ་སོགས་པ་ཆོས་ཅན་ཞེས་བྱ་བ་ནི་ཆོས་ཅན་དེའི་ཁྱད་པར་འགོག་པ་ཡིན་ཏེ་དེས་ན་རྣམ་པ་ཐམས་ཅད་དུ་ཆོས་སམ་ཆོས་ཅན་བཀག་པའི་སྒོ་ནས་ཚོགས་པའི་སྤྱི་བཀག་སྟེ་དེས་འགལ་བར་ཐ་སྙད་དུ་བྱེད་དོ། །གཉིས་པ་རང་ཉིད་ཀྱིས་ལོག་རྟོགས་སེལ་ཚུལ་རྒྱས་པར་བཤད་པ་ལ་རང་གི་ལུགས་བཤད་པ་དང་། གཞན་གྱི་ལུགས་དགག་པ་དང་། ཕྱོགས་ཀྱི་མཚན་ཉིད་དུ་མ་བསྟན་པའི་དགོས་པ་དང་། དེ་དག་གི་ལོག་རྟོགས་གཞན་ཡང་བསལ་བར་བསྟན་པ་དང་བཞི་ལས། དང་པོ་ལ་དོན་གསུམ་སྟེ་རང་ཉིད་ཀྱི་སྒྲས་དོན་གང་ཞིག་བསྟན་པ་དང་། དེ་ལ་ལུང་དགོད་པ་དང་། ལུང་གི་དོན་བསྒྲུབ་བྱར་འདོད་པ་དགག་པའོ། །དང་པོ་ནི་རང་ཉིད་ཅེས་པ་སྟེ་བསྟན་བཅོས་ནི་ལུང་ངོ་། །ཆོས་དུ་མ་ནི་མི་རྟག་པ་དང་ནམ་མཁའི་ཡོན་ཏན་ལ་སོགས་པ་དེའི་ཆོས་སུ་བཞག་པའོ། །དེ་ལ་བསྟན་བཅོས་མཁན་པོའི་འདོད་པ་

༼༢༤༥༽

ནི་བསྒྲུབ་བྱ་མ་ཡིན་གྱི་འོན་ཀྱང་རྒོལ་བ་རང་གི་བདག་ཉིད་ཅེས་བྱ་བ་དང་རྩོད་པའི་དུས་སུ་བསྟན་བཅོས་ཁས་བླང་བྱ་མ་ཡིན་ལ། ཁས་བླངས་སུ་ཟིན་ཀྱང་དེ་ལས་བཤད་པ་ནི་བསྒྲུབ་བྱ་མ་ཡིན་ནོ་ཞེས་བསྟན་པའི་ཕྱིར་རང་ཉིད་ཀྱི་སྒྲ་བྱས་པ་ཡིན་ནོ་ཞེས་སྦྱར་རོ། །གཉིས་པ་ནི་འདོད་པའི་སྒྲ་ཡོད་པ་དེར་རྒོལ་བའི་འདོད་པ་ལས་གཞན་པའི་འདོད་པ་ཐམས་ཅད་ཞེས་སྦྱར་ཏེ་རང་ཉིད་ནས་བྱེད་པའོ་ཞེས་པའི་བར་ནི་འགྲེལ་པའི་གཞུང་ཡིན་ནོ། །མི་ལྟོས་པ་ནི་རང་ཉིད་མི་འདོད་ན་དེ་ལས་བཤད་ཀྱང་བསྒྲུབ་བྱ་མ་ཡིན་ནོ་ཞེས་བྱ་བའི་དོན་ཏོ། །དོགས་པའི་གནས་སྲིད་པ་བཟློག་པར་བྱེད་པ་ཡིན་པར་མདོ་མཛད་པ་ཉིད་ཀྱིས་བཤད་དོ་ཞེས་ཚིག་རྣམ་པར་སྦྱར་རོ། །དོགས་པ་སྲིད་པའི་རྒྱུ་མཚན་བཤད་པ་ནི་བསྟན་བཅོས་ཞེས་པ་སྟེ་མཐོང་བ་ནི་བཤད་པའོ། །དེས་ན་དེའི་ཚེ་ལོག་པར་རྟོགས་པར་མ་གྱུར་ཀྱང་དེ་སྲིད་པས་དེ་དགག་པའི་ཕྱིར་རང་ཉིད་སྨྲོས་པ་ཡིན་ནོ། །གསུམ་པ་ལ་ཐལ་བ་བརྗོད་ནས་དེའི་ལན་དགག་པ་དང་། སྤྱིའི་ཕྱོགས་གཅིག་ཏུ་གྱུར་པའི་གཏན་ཚིགས་དགག་པ་དང་། དེས་ན་དེ་ལ་འདོད་པ་མེད་པ་དང་། དངོས་པོ་སྟོབས་ཞུགས་ཀྱི་རྗེས་དཔག་ལུང་ལ་རྟེན་པ་དགག་པ་དང་། སླར་ཡང་ལུང་གི་དོན་བསྒྲུབ་བྱར་འདོད་པ་ལ་སྐྱོན་བརྗོད་པ་དང་ལྔ་ལས། དང་པོ་ནི་ལོག་པར་རྟོགས་པ་ཞེས་པ་སྟེ་ཁ་ཅིག་ནི་དཔྱོད་པ་ཅན་ནོ། །འདི་ལ་མུ་སྟེགས་བྱེ་བྲག་པས་སྒྲ་མི་རྟག་པའི་སྒྲུབ་བྱེད་དུ་བྱས་པ་བཀོད་པ་ན་དེ་གཉིས་སུན་འབྱིན་པ་ནི་ཁྱེད་ཀྱི་སྟོན་པ་དྲང་སྲོང་གཟེགས་གཟན་གྱི་བསྟན་བཅོས་ལས་ནི་སྒྲ་ནམ་མཁའི་ཡོན་ཏན་དང་། དྲི་སའི་ཡོན་ཏན་དང་། རོ་ཆུའི་ཡོན་ཏན་དང་། རེག་བྱ་རླུང་གི་ཡོན་ཏན་དང་། གཟུགས་མེའི་ཡོན་ཏན་དུ་བཤད་དེ་དེས་ན་གཟེགས་གཟན་གྱི་བསྟན་བཅོས་ལས་མཐོང་བའི་ནམ་མཁའི་ཡོན་ཏན་ཀྱང་དེའི་ཚེ་ཁྱེད་ཀྱིས་བསྒྲུབ་པར་བྱ་བ་ཁོ་ན་ཡིན་ལ་ནམ་མཁའི་ཡོན་ཏན་དེ་ལ་བྱས་པའི་གཏན་ཚིགས་ཀྱིས་གནོད་ན་ཡང་བྱས་པས་མི་རྟག་པ་སྒྲུབ་པའི་གཏན་ཚིགས་འགལ་བ་དང་དམ་བཅའ་ལ་རྗེས་དཔག་གིས་བསལ་བའི་སྐྱོན་ཡིན་ནོ་ཞེས་ཟེར་རོ། །བསྟན་བཅོས་ལས་བཤད་པ་ཐམས་ཅད་བསྒྲུབ་བྱ་ཡིན་པར་སྨྲ་བ་དེ་དག་གི་ལྟར་ན་བྱས་པ་ཉིད་ཀྱི་རྟགས་ཀྱིས་དྲི་ལ་སའི་ཡོན་ཏན་བཟློག་པའི་ཕྱིར་དེས་མི་རྟག་པ་ལ་འགལ་བར་འགྱུར་རོ། །དགོངས་པ་ནི་འདི་ཡིན་ཏེ་ཡོན་ཏན་དང་ཡོན་ཏན་ཅན་ནི་རྟེན་དང་བརྟེན་པ་ཡིན་ལ། སྐད་ཅིག་མ་ལ་ནི་དེ་མེད་དེ་མ་གྲུབ་པ་ནི་མེད་པའི་ཕྱིར་དང་། གྲུབ་པ་ནི་ཐམས་ཅད་ལ་ལྟོས་པ་མེད་པས་གང་ལ་ཡང་རྟེན་པར་མི་འཐད་པའི་ཕྱིར་རོ། །གཞན་ཡང་ཁྱེད་ལྟར་ན་བྱས་པའམ་ཡོད་པ་ནི་ཡོན་

༼༢༤༦༽

ཏན་མ་ཡིན་པར་འགྱུར་ཏེ་རྫས་མ་ཡིན་པའི་ཕྱིར་བུམ་པ་བཞིན་ནོ། །དེའི་ཕྱིར་གང་ཅུང་ཟད་བྱས་པ་དེ་ཐམས་ཅད་ནི་རྟེན་པ་དང་ཡོན་ཏན་དུ་མི་འགྱུར་བས་བྱས་པའི་གཏན་ཚིགས་ཀྱིས་སྒྲ་དང་དྲི་ལ་དེ་དང་དེའི་ཡོན་ཏན་བཀག་པ་ཡིན་ནོ། །དེས་ན་སྒྲ་ལ་ནམ་མཁའི་ཡོན་ཏན་བཀག་པས་མི་རྟག་པ་ལ་འགལ་བར་འགྱུར་ན་དེས་དྲི་ལ་སའི་ཡོན་ཏན་བཀག་པས་དེས་དེ་སྒྲའི་སྟེང་དུ་མི་རྟག་པ་སྒྲུབ་པ་ལ་འགལ་བར་ཅི་སྟེ་མི་འདོད། །སའི་ཡོན་ཏན་དེ་ནི་སྐབས་སུ་བབ་པའི་བསྒྲུབ་བྱ་མ་ཡིན་པའི་ཕྱིར་དེ་ལ་གནོད་པ་འགལ་བ་མ་ཡིན་ནོ་ཞེ་ན། དེ་ནི་རིགས་མོད་ཀྱི་དེ་ནི་གཞན་ནམ་མཁའི་ཡོན་ཏན་ལ་ཡང་མཚུངས་སོ། །མི་མཚུངས་ཏེ་སྒྲ་འདིར་ནི་ཆོས་ཅན་གྱི་སྐབས་ཏེ་དེ་གཉིས་ཆོས་ཅན་གཅིག་ཡིན་པའི་ཕྱིར་དང་སའི་ཡོན་ཏན་ནི་སྐབས་སུ་བབ་པའི་ཆོས་ཅན་གྱི་ཆོས་མ་ཡིན་པའི་ཕྱིར་བསྒྲུབ་བྱར་མི་འགྱུར་བས་དེ་བཀག་པས་འགལ་བར་མི་འགྱུར་རོ་ཞེ་ན། །ཆོས་ཅན་སྐབས་སུ་བབ་པ་དང་མ་བབ་པ་དག་གིས་ནི་སྐྱོན་སྤོངས་པ་མ་ཡིན་ཏེ་ཆོས་ཅན་སྐབས་སུ་བབ་པ་ཡིན་ཡང་ནམ་མཁའི་ཡོན་ཏན་ནི་སྒྲའི་དངོས་པོ་ལ་འབྲེལ་བ་མེད་པའི་ཕྱིར་རོ། །ཅི་སྟེ་དངོས་པོ་ལ་འབྲེལ་ན་ནི་མ་སྨྲོས་ཀྱང་བསྒྲུབ་བྱར་འགྱུར་བ་ཡིན་ཏེ་མི་རྟག་པ་སྒྲུབ་པའི་ཚེ་བདག་མེད་པ་བཞིན་ནོ། །འོན་ཀྱང་འདི་དག་ནི་དེའི་བསྟན་བཅོས་ཁས་བླངས་པའི་སྒོ་སྟེ་རྒྱུ་མཚན་ཁོ་ནས་བསྒྲུབ་བྱ་ཉིད་དུ་འབྲེལ་བ་ཡིན་ན་བསྟན་བཅོས་ཁས་བླངས་པ་དེ་ནི་སའི་ཡོན་ཏན་ལ་སོགས་པ་ཐམས་ཅད་ལ་མཚུངས་པ་ཡིན་པའི་ཕྱིར་ཡོན་ཏན་འདི་གཉིས་ལ་ལུང་ལས་བཤད་པའི་བསྒྲུབ་བྱར་བྱེ་བྲག་མེད་དོ། །དེའི་ཕྱིར་དེ་ལྟར་ཧ་ཅང་ཐལ་བར་འགྱུར་བས་ནམ་མཁའི་ཡོན་ཏན་བཀག་པས་ནི་བྱས་པ་མི་རྟག་པ་ལ་འགལ་བར་ཁས་བླང་བར་མི་བྱའོ། །གཉིས་པ་ནི་དེ་བསྟན་བཅོས་ལས་བཤད་པས་བསྒྲུབ་བྱ་མ་ཡིན་གྱི་འོན་ཀྱང་རྒོལ་བས་བསྒྲུབ་བྱར་འདོད་པས་ཡིན་ནོ་ཞེས་སྨྲས་པ་ནི་འོན་ཏེ་རྒོལ་བས་ཀྱང་འདོད་པས་སྒྲུབ་པར་བྱེད་དེ་བསྒྲུབ་པར་བྱ་བ་ཆོས་དང་ཆོས་ཅན་ཚོགས་པའི་སྤྱིའི་ཕྱོགས་གཅིག་ཏུ་གྱུར་པ་དང་ཁྱད་པར་གཉིས་ཀ་ཡིན་པའི་ཕྱིར་བསྒྲུབ་པར་བྱ་བའི་ཆོས་མི་རྟག་པ་བཞིན་ནོ་ཞེ་ན། གཏན་ཚིགས་དེ་ཙམ་གྱིས་ནི་སྐབས་མ་ཡིན་པ་དེ་ལ་བསྒྲུབ་འདོད་ཡོད་པར་མི་འགྱུར་རོ། །དེའི་གཏན་ཚིགས་བཤད་པ་དོན་ཏེ་ནམ་མཁའི་ཡོན་ཏན་ནི་སྤྱིའི་ཕྱོགས་གཅིག་ཏུ་གྱུར་པ་དེའི་ངོ་བོ་མི་འདོར་བའི་གཏན་ཚིགས་ཀྱི་ཕྱིར་འདོད་པ་ལྡོག་པ་མེད་པར་ཐལ་ཞིང་། སྒྲ་ཤེས་པས་སྒྲུབ་བྱེད་འགོད་པ་ཡང་འདོད་པ་ཙམ་ལས་འབྱུང་བས་དེའི་རྒྱུ་མ་ཚང་བ་མེད་པའི་ཕྱིར་སྒྲུབ་བྱེད་འགོད་པ་དེ་འཇུག་པ་ཡང་ལྡོག་པ་མེད་པར་འགྱུར་ན་འདོད་པ་དེ་རང་གི་རྒྱུད་ལ་ནི་སྣང་བ་མ་དམིགས་པས་ཁེགས་ལ། རྒྱུད་གཞན་ལ་ནི་དེ་ཙམ་ལས་བྱུང་བའི་ངག་འགོད་པའི་འབྲས་བུ་མ་

༼༢༤༧༽

དམིགས་པས་ཁེགས་སོ། །གཏན་ཚིགས་དེ་ནི་འཁྲུལ་བ་དེའི་ཕྱིར་འདོད་པ་འདི་ནི་ཕ་རོལ་པོ་མི་རྟག་པ་ལ་ཐེ་ཚོམ་དུ་གྱུར་པའམ་རང་ཉིད་དེ་གཞན་གྱིས་རྟོགས་པར་འདོད་པའམ། ཕ་རོལ་པོ་དེ་ལ་བརྒལ་ཞིང་བརྟག་པ་བྱེད་པའི་སྐབས་འགའ་ཞིག་ལས་སྐྱེ་བར་འགྱུར་བ་ཡིན་ལ། སྐབས་དེ་ཉིད་ཀྱིས་ནི་འདོད་པའི་ཡུལ་ཤེས་པར་བྱ་བ་ཡིན་ཞིང་འདོད་པ་ཉིད་ནི་སྐབས་ལས་སྐྱེས་པ་སྒྲུབ་པའི་ངག་འགོད་པ་ལས་དཔོག་པ་ཡིན་ནོ། །བསྒྲུབ་འདོད་དེ་ལས་བཟློག་པ་སྒྲུབ་འདོད་གཞན་ཉམས་སུ་མྱོང་བའི་རང་རིག་གིས་དེ་ལ་ཤུགས་ལ་དགག་པ་འཇུག་ཀྱང་བླ་སྟེ་སྐབས་དང་མི་ལྡན་པ་དེ་ལ་རིགས་པ་མེད་པའི་ནན་གྱིས་འདོད་པ་ཡོད་དོ་ཞེས་སྒྲུབ་པ་ནི་རང་རིག་མངོན་སུམ་དང་འགལ་བར་སྤྱོད་དོ། །གསུམ་པ་ནི་སྔར་བཤད་པའི་གནས་སྐབས་འགའ་ཡིས་འདོད་པ་སྐྱེ་བ་ཡིན་ལ་འདོད་པ་དེ་རྟོགས་པར་ཡང་སྒྲུབ་བྱེད་འགོད་པ་དང་ལྷན་ཅིག་པའི་གནས་སྐབས་དེ་དག་གིས་བྱེད་དོ། །དེས་ན་འདོད་པ་མེད་བཞིན་དུ་ནན་གྱིས་ཁྱོད་འདི་འདོད་ཅེས་ཟེར་བ་ནི་གསལ་བ་སྟེ་ངེས་པར་དབང་ཕྱུག་རྒྱལ་པོའི་སྤྱོད་པ་ཡིན་ཏེ་རིགས་མི་རིགས་དཔྱོད་པ་དང་བྲལ་ཞིང་རིགས་པས་གནོད་པའི་ཕྱིར་རོ། །གཏན་ཚིགས་འགོད་པ་ནི་འདོད་པ་ལ་འབྲས་བུའི་རྟགས་ཏེ་དེ་མིན་པ་སྤྱིའི་ཕྱོགས་གཅིག་བརྗོད་པ་ལ་ནི་མངོན་སུམ་གྱི་འཁྲུལ་པ་ཡིས་ནི་གནོད་པར་འགྱུར་ཏེ་དེས་བཀག་གོ་ཞེས་བྱ་བའི་དོན་ཏོ། །གལ་ཏེ་སྐབས་སུ་མ་བབ་ཀྱང་དེ་ལ་གནོད་ན་བསྒྲུབ་བྱ་ལ་གནོད་དོ་ཞེ་ན་ནམ་མཁའི་ཡོན་ཏན་མེད་ན་མི་རྟག་པ་མི་འབྱུང་བ་མིན་པའི་ནམ་མཁའི་ཡོན་ཏན་ལ་གནོད་ཀྱང་གཞན་མི་རྟག་པ་ལ་ཅི་ཞིག་གནོད་དེ་ཧ་ཅང་ཐལ་བའི་ཕྱིར་རོ། །ཇི་ལྟར་བདག་མེད་པ་ལ་གནོད་ན་ནི་སྐད་ཅིག་ལ་གནོད་པ་ཡིན་ཏེ་བདག་རྟག་པའི་དངོས་པོར་ཡོད་ན་ནི་སྐད་ཅིག་ལྡོག་པའི་ཕྱིར་རོ། །ནམ་མཁའི་ཡོན་ཏན་ནི་མི་རྟག་པ་དང་དེ་ལྟ་བུ་མ་ཡིན་ནོ་ཞེས་བྱ་བའི་དོན་ཏོ། །བཞི་པ་རྗེས་དཔག་ལུང་ལ་རྟེན་པ་དགག་པ་ལ་དོན་ལྔ་ཡོད་པའི་དང་པོ་དོན་དངོས་ནི་གལ་ཏེ་ལུང་གིས་མི་གནོད་པའི་གཏན་ཚིགས་ནི་བསྒྲུབ་བྱ་གོ་བར་བྱེད་པ་ཡིན་ན་བྱས་པས་ནི་ནམ་མཁའི་ཡོན་ཏན་བཀག་པས་གཟེགས་གཟན་གྱི་ལུང་གིས་གནོད་དོ་ཞེ་ན་འདིས་རྗེས་སུ་དཔག་པར་བྱེད་པའི་གཏན་ཚིགས་ནི་རང་གི་སྤྱོད་ཡུལ་ལྐོག་གྱུར་ལ་འཇུག་པ་ལ་ལུང་ལ་ལྟོས་པ་མེད་པར་རྗེས་སུ་དཔག་པའི་ཡུལ་ལ་ཚིག་གིས་མ་ཡིན་ཞེས་བྱ་བ་དེར་བཤད་དོ། །དེས་ན་ལུང་དང་འགལ་ཡང་དེས་གྲུབ་པ་དེ་ནི་ལེགས་པར་གྲུབ་པ་ཡིན་པས་དེའི་ཚེ་བསྟན་བཅོས་ལ་ལྟོས་པ་མ་ཡིན་ཏེ་དེས་མི་གནོད་དོ། །དེ་ལ་མི་ལྟོས་པ་དེའི་ཚེ་ལུང་དེའི་རྩོད་པ་དོར་བར་འགྱུར་ཏེ་དེ་དང་འགལ་བ་སྐྱོན་མ་ཡིན་པར་འགྱུར་རོ་ཞེ་ན། དངོས་པོ་སྟོབས་ཞུགས་ཀྱི་རྗེས་སུ་དཔག་པའི་དུས་དེའི་ཚེ་ལུང་གནོད་བྱེད་

༼༢༤༨༽

དམ་སྒྲུབ་བྱེད་དུ་ཁས་བླངས་པ་མེད་པའི་ཕྱིར་དེ་དང་འགལ་བ་སྐྱོན་མིན་ནོ། །ལུང་འདི་ནི་ཤིན་ཏུ་ལྐོག་གྱུར་ཁས་ལེན་པའི་ཐབས་ཡིན་པས་དངོས་པོ་སྟོབས་ཞུགས་ཀྱི་རྗེས་སུ་དཔག་པའི་དུས་དེའི་ཚེ་ལུང་ཡོད་ཀྱང་དེ་ལ་རྩོད་པ་དོར་བའི་རྒྱུ་མ་ཡིན་ཏེ་དེ་ལ་ནི་མངོན་སུམ་དང་རྗེས་སུ་དཔག་པའི་རྩོད་པ་འབྱུང་བའི་ཕྱིར་རོ། །གཉིས་པ་ལུང་གིས་དཔྱོད་པའི་ཡུལ་དུས་བསྟན་པ་ནི། འོ་ན་ནམ་གྱི་ཚེ་བསྟན་བཅོས་ཀྱིས་གནོད་པར་འགྱུར་ཞེ་ན་དེ་ལྟར་ལུང་ལ་མ་ལྟོས་པར་ཚད་མ་གཉིས་ཀྱིས་ཡུལ་གཉིས་རྣམ་པར་དག་ཅིང་གཏན་ལ་ཕེབས་ན་དེའི་ཚེ་བསྟན་བཅོས་ཡོངས་འཛིན་པར་འདོད་པ་སྟེ་ཡོངས་སུ་འཛིན་པའི་དུས་ཡིན་པས་དེའི་ཚེ་དེ་ལ་བསྟན་བཅོས་ཀྱིས་ནི་གནོད་པར་འགྱུར་ཏེ་བསྟན་བཅོས་དེས་གྲུབ་པའི་དོན་ལ་ནི་ལུང་དེ་དང་ཞེས་སྦྱར་རོ། །དེས་ན་གནས་གསུམ་པ་ཤིན་ཏུ་ལྐོག་གྱུར་ལ་དཔྱོད་པ་འཕོ་བ་ན་བསྟན་བཅོས་ལེན་པ་རིགས་པ་དང་ལྡན་པ་ཡིན་ནོ། །བསྟན་བཅོས་ལེན་པ་དེར་ཡང་སྐད་ཅིག་མ་དང་བདག་མེད་པ་ལྟ་བུ་བསྒྲུབ་བྱའི་ཆོས་དང་དེའི་མེད་ན་མི་འབྱུང་བའི་འབྲེལ་ཡུལ་ལ་གནོད་པ་ཉིད་གཏན་ཚིགས་ཡིན་པ་སྤང་བར་བྱའི་གཞན་ལ་གནོད་པ་ནི་སྤང་བྱ་མིན་ཏེ་ཐུག་པ་མེད་པར་ཐལ་བའི་ཕྱིར་རོ། །གསུམ་པ་གནས་གསུམ་ཀ་ལུང་གིས་དཔྱོད་པ་དགག་པ་ནི། གལ་ཏེ་དཔྱོད་པ་ཐམས་ཅད་ལ་ལུང་དང་མི་འགལ་བ་དགོས་པ་ཡིན་ནོ་ཞེ་ན་གནས་གསུམ་ལ་དཔྱོད་པ་ཀུན་ལ་བསྟན་བཅོས་དག་གཟུང་དགོས་སོ་ཞེས་བྱ་བའི་ལུགས་འདི་གང་གིས་བྱས། ད་ནི་ཕྱུག་རྫི་ལ་སོགས་པ་གྲུབ་མཐའ་སྟེ་ལུང་མེད་པ་རྣམས་ཀྱིས་དུ་བས་མེ་འཛིན་པར་མི་འགྱུར་རོ་འཛིན་པ་ཡང་ཡིན་ཏེ་དེའི་ཕྱིར་ལུང་ནི་རྗེས་སུ་དཔག་པ་ལ་གྲོགས་བྱེད་པ་མ་ཡིན་ནོ། །གལ་ཏེ་གཏན་ཚིགས་ལུང་ལ་ལྟོས་ན་དཔེ་ལ་བསྟན་བཅོས་ལས་བཤད་པའི་དོན་ཀུན་སྒྲུབ་པར་བྱེད་པ་གཅིག་ཉིད་ལ་ཁྱབ་བྱེད་དུ་བསྟན་པ་དེ་ལྟར་ན་སྒྲུབ་བྱེད་དུ་འགྱུར་དགོས་ན། འདི་ནི་འཇིག་རྟེན་གྱི་ལུགས་ལས་འདས་པ་ཡིན་ཏེ་བསྟན་བཅོས་ལས་བཤད་པ་གཅིག་ཙམ་ཡང་མི་འགོག་པའི་གཏན་ཚིགས་ནི་མི་སྲིད་པས་གཏན་ཚིགས་འགའ་ཡང་མེད་པར་འགྱུར་རོ། །གཞན་ཡང་འབྲེལ་མེད་ཀྱི་ཆོས་ནམ་མཁའི་ཡོན་ཏན་ལ་སོགས་པ་མ་གྲུབ་པས་མི་རྟག་པ་ལ་སོགས་པ་མ་གྲུབ་པར་ཇི་ལྟར་འགྱུར། དེས་ན་དེ་མངོན་པར་འདོད་པ་དེ་གྲུབ་པ་ཡིན་ན་དེ་ལ་སྒྲུབ་བྱེད་དུ་བརྗོད་དེ་གཏན་ཚིགས་སྐྱོན་ལྡན་ཇི་ལྟར་ཡིན། གཏན་ཚིགས་དེ་ནི་ཆོས་གཅིག་པོ་དེའི་སྒྲུབ་བྱེད་དུ་བཀོད་པ་ཡིན་པས་དེ་གྲུབ་ན་གཞན་མ་གྲུབ་ཀྱང་སྐྱོན་ཅན་མ་ཡིན་ནོ། །དེས་ན་རྗེས་དཔག་ལུང་ལ་རྟེན་པར་ནི་ཕྱུགས་རྫི་ལ་སོགས་པ་ས་འཁྲུལ་བ་དང་གལ་ཏེ་དཔེ་ལ་ཞེས་བྱ་བ་འདིས་ཀྱང་མི་ནུས་སོ་ཞེས་བསྟན་པ་ཡིན་ནོ། །བཞི་པ་གཏན་ཚིགས་

༼༢༤༩༽

ཀྱིས་ཇི་ལྟར་དཔྱོད་པའི་ཚུལ་ནི། འདི་ལྟར་ཆོས་ཅན་གྱི་ཆོས་ནི་མ་ལུས་པ་དཔེ་ལ་གཏན་ཚིགས་ཀྱི་ཁྱབ་བྱེད་དུ་བསྟན་པ་མེད་པ་ཁོ་ནར་ལུང་མི་ཤེས་པའི་འགྲོ་བ་རྣམས་ཚིག་ལས་སེམས་དང་ལྡན་པ་དང་དུ་བ་ལ་སོགས་པ་ལས་མེ་ལ་སོགས་པ་རྗེས་སུ་དཔོག་པར་བྱེད་དེ་དེ་ལ་མི་འཁྲུལ་བས་ན་ངོ་བོ་དང་རྒྱུ་སྒྲུབ་པར་བྱེད་པའི་དོན་ནི་རང་བཞིན་དང་འབྲས་བུ་ཡིན་ནོ། །དེ་ནི་འགའི་སྨྲ་བ་སྒྲ་རྟག་པ་དང་དུ་བ་གཞན་ལས་སྐྱེ་བར་སྨྲ་བ་ལ་གནོད་ཀྱང་དེའི་རང་བཞིན་དང་དེའི་འབྲས་བུའི་ངོ་བོ་ཉིད་ལས་ལྡོག་པར་མི་འགྱུར་རོ། །འདི་སྐད་དུ་དཔེ་ལ་བསྒྲུབ་བྱས་ཁྱབ་པ་གྲུབ་པའི་གཏན་ཚིགས་ནི་ཐམས་ཅད་ལ་གོ་བར་བྱེད་པ་ཡིན་ལ་ལུང་ལ་གནོད་པས་རང་གི་ངོ་བོ་ལས་ཀྱང་ལྡོག་པར་མི་འགྱུར་བས་ལུང་ཤེས་པ་དང་མི་ཤེས་པ་ཐམས་ཅད་ལ་གཏན་ཚིགས་སུ་འགྱུར་རོ་ཞེས་སྟོན་པ་ཡིན་ནོ། །གལ་ཏེ་ངོ་བོ་ཉིད་ལས་མི་ལྡོག་ཀྱང་ལུང་ལ་གནོད་ན་ལུང་ཤེས་པ་ལ་གོ་བྱེད་དུ་མི་འགྱུར་རོ་ཞེ་ན་གཏན་ཚིགས་དེ་ནི་འདོད་པའི་བསྒྲུབ་བྱ་ཡི་དོན་དང་མེད་ན་མི་འབྱུང་བར་རྟོགས་པ་ཡིན་ན། ལུང་ཤེས་པ་གཞན་དག་གཏན་ཚིགས་དེས་བསྒྲུབ་བྱ་ཅི་སྟེ་རྟོགས་པར་འགྱུར་མ་ཡིན། ལྔ་པ་མི་རིགས་པ་གཅིག་གིས་རིགས་པ་དུ་མ་སུན་མི་དབྱུང་བ་ནི། གལ་ཏེ་བསྟན་བཅོས་ལ་ལར་བཤད་པའི་ནམ་མཁའི་ཡོན་ཏན་ལ་སོགས་པ་འགའ་ཞིག་རིགས་པ་མིན་པས་རིགས་པར་སྨྲ་བའི་མི་རྟག་པ་ལ་སོགས་པ་གཞན་པ་དག་ཀྱང་བྱས་པའི་དགག་བྱ་ཡིན་ནོ་ཞེས་བྱ་བ་རྒྱལ་རིགས་ཁྲོས་ན་མི་རིགས་པ་གཅིག་གིས་རིགས་པ་བརྒྱ་ཟློག་པར་བྱེད་པའི་ལུགས་ཡིན་ནོ། །དེས་ན་ལུང་ལ་མི་གནོད་པ་གཏན་ཚིགས་ལ་དགོས་ན་ལུང་ལས་བཤད་ཚད་ཀྱིས་ཁྱབ་པ་བསྟན་དགོས་ན་ལུང་ལས་བཤད་པའི་དོན་རྣམས་ཐམས་ཅད་རྟགས་གཅིག་གི་ཁྱབ་བྱེད་དུ་མཚུངས་པར་བྱས་ནས་དེ་སྒྲུབ་བྱེད་དུ་བརྗོད་པར་ནི་ནུས་པ་མ་ཡིན་པ་དེས་ན་གཏན་ཚིགས་ཀུན་ལ་བསྒྲུབ་བྱ་དང་སྒྲུབ་བྱེད་ཀྱི་རྣམ་གཞག་ཉམས་ཏེ་མེད་པར་འགྱུར་རོ། །མེད་པ་ཡང་མ་ཡིན་ཏེ་དེའི་ཕྱིར་བསྒྲུབ་བྱ་ལ་མི་འཁྲུལ་ན་ལུང་གི་དོན་བཀག་ཀྱང་ལུང་ཁས་ལེན་པ་དང་མི་ལེན་པ་ཐམས་ཅད་ཀྱི་གཏན་ཚིགས་ཡིན་ནོ་ཞེས་གནས་སོ། །སྤྱི་དོན་ལྔ་པ་སླར་ཡང་ལུང་གི་དོན་བསྒྲུབ་བྱར་འདོད་པ་ལ་སྐྱོན་བརྗོད་པ་ལ་དོན་བཞི་ཡོད་པའི་དང་པོ། ལུང་གི་དོན་བཀག་པ་གཏན་ཚིགས་ཀྱི་སྐྱོན་དུ་འདོད་པ་ལ་ཉེས་པ་བརྗོད་པ་ནི། གཏན་ཚིགས་ལུང་ལ་མི་ལྟོས་པ་དེའི་ཕྱིར་རང་ཉིད་འདོད་པའི་བསྒྲུབ་པར་བྱ་བ་ལ་ཞེས་སྦྱར་ནས་གནོད་བྱ་གནོད་བྱེད་མ་ཡིན་པ་མི་རྟག་པ་དང་ནམ་མཁའི་ཡོན་ཏན་མ་ཡིན་པ་དག་སྒྲུབ་བྱེད་གཅིག་ལས་གྲུབ་པས་འགལ་བའི་སྐྱོན་མེད་ཀྱང་བསྟན་བཅོས་ཀྱི་བརྗོད་བྱ་བཀག་པས་འགལ་བར་འདོད་ན་བསྟན་བཅོས་ཀྱི་བརྗོད་བྱ་ལ་གནོད་པ་དེ་ནི་ཡུལ་གཞན་ཞེས་བྱ་བ་

༼༢༥༠༽

ལ་ཡུལ་གཞན་ནི་གཉིས་ཏེ་གཏན་ཚིགས་ཡུལ་གཞན་དང་ཆོས་ཅན་ཡུལ་གཞན་ནོ། །འདི་ནི་དང་པོ་སྟེ་དེས་ན་རྩོལ་བྱུང་གིས་ནམ་མཁའི་ཡོན་ཏན་བཀག་ན་ཡང་བསྟན་བཅོས་ཀྱི་བརྗོད་བྱ་བཀག་པར་མཚུངས་པའི་ཕྱིར་དེས་བྱས་པ་འགལ་བར་འགྱུར་རོ། །བྱས་པ་དེས་ནམ་མཁའི་ཡོན་ཏན་དེ་ཉིད་ལ་གནོད་ན་འགལ་བར་འགྱུར་གྱི་དེ་ལྟ་མ་ཡིན་ཏེ་གཏན་ཚིགས་གཞན་དང་ཆོས་ཅན་གཞན་ལ་གནོད་པས་ནི་འགལ་བར་མི་འགྱུར་རོ་ཞེ་ན། འོ་ན་ནི་ལུང་གི་དོན་བཀག་པས་ཀྱང་འགྱུར་བ་མ་ཡིན་ཏེ་གཏན་ཚིགས་ཐམས་ཅད་ཀྱི་སྐྱོན་དང་ཡོན་ཏན་ནི་རང་གི་བསྒྲུབ་བྱ་འགོག་པ་དང་སྒྲུབ་པ་ལ་ལྟོས་ནས་བསམ་པར་བྱ་བ་ཡིན་པ་ལས་དེས་ནི་རང་གི་བསྒྲུབ་བྱ་མ་བཀག་པའི་ཕྱིར་རོ། །གཉིས་པ་དམ་བཅའི་སྐྱོན་དུ་འདོད་པ་ལ་ཉེས་པ་བརྗོད་པ་ནི། གཏན་ཚིགས་དེ་ཞེས་པ་སྟེ་བསྟན་བཅོས་ལ་གནོད་པ་དེ་ནི་གཏན་ཚིགས་གཞན་རྩོལ་བྱུང་ལ་སོགས་པས་བྱས་ན་ཡང་ལུང་གི་བརྗོད་བྱ་བཀག་པའི་མཚུངས་པའི་ཕྱིར་དེས་བྱས་པ་འགལ་བར་འགྱུར་རོ། །གཏན་ཚིགས་གཞན་གྱིས་ལུང་ལ་གནོད་པ་བྱས་ན་ཡང་ཞེས་བྱ་བ་ནི་གཏན་ཚིགས་ཀྱི་སྐྱོན་ནི་མ་ཡིན་ནོ་ཞེས་བྱ་བའི་ཐ་ཚིག་གོ །བསམ་པ་ནི་འདི་ཡིན་གལ་ཏེ་དམ་བཅས་པ་ནི་གཏན་ཚིགས་དེ་ཉིད་དམ་དེ་ལས་གཞན་གྱིས་བཀག་ཀྱང་རུང་སྟེ་རྗེས་དཔག་གི་གནོད་པ་ཞུགས་པའི་ཕྱིར་དམ་བཅའི་སྐྱོན་དུ་འགྱུར་བ་ཡིན་ནོ་ཞེ་ན་བཤད་པ་དམ་བཅའི་སྐྱོན་ཡིན་གྱི་གཏན་ཚིགས་ཀྱི་སྐྱོན་མ་ཡིན་ནོ་ཞེས་བྱ་བར་འགྱུར་མོད་ཇི་ལྟར་རྩོད་བྱུང་གིས་སྒྲ་ལ་ནམ་མཁའི་ཡོན་ཏན་བཀག་ན་དམ་བཅའི་སྐྱོན་ཡིན་པ་དེ་བཞིན་དུ་ཡུལ་གཞན་དྲི་ལ་སའི་ཡོན་ཏན་རྩོལ་བྱུང་གིས་བཀག་ན་ཡང་བྱས་པས་མི་རྟག་པ་སྒྲུབ་པའི་དམ་བཅའི་སྐྱོན་དུ་ཅི་སྟེ་མི་འགྱུར་ཏེ་བསྟན་བཅོས་ཀྱི་བརྗོད་བྱ་བཀག་པའི་ཕྱིར་རོ། །གནོད་པར་བྱ་བའི་ཆོས་དང་ལྡན་པའི་སྐབས་སུ་བབ་པའི་ཆོས་ཅན་སྐྱོན་ཡོན་རྗོད་པའི་ཕྱིར་ཞེས་བྱ་བའི་དོན་ནི་སྐབས་ཀྱི་ཆོས་ཅན་ནི་བསྒྲུབ་བྱ་ཡིན་ལ་དེའི་ཆོས་ཇི་སྙེད་ཡོད་པ་ཐམས་ཅད་བསྒྲུབ་བྱ་ཡིན་པའི་ཕྱིར་སྐབས་སུ་བབ་པའི་ཆོས་ཅན་འདི་ཉིད་ལ་ལུང་གིས་གནོད་ན་དམ་བཅའི་སྐྱོན་དུ་འགྱུར་གྱི་དྲི་ལ་སོགས་པ་སྐབས་མ་ཡིན་པའི་ཆོས་ཅན་གཞན་ལ་རྟགས་གཞན་གྱིས་སའི་ཡོན་ཏན་བཀག་པས་ནི་དམ་བཅའི་སྐྱོན་དུ་འགྱུར་བ་མ་ཡིན་ཏེ། སྐབས་མ་ཡིན་པའི་ཆོས་ཅན་ནི་བསྒྲུབ་བྱ་མ་ཡིན་པས་དེའི་ཆོས་ཀྱང་བསྒྲུབ་བྱ་མ་ཡིན་པའི་ཕྱིར་རོ་ཞེ་ན། ཡུལ་གཞན་དེ་ལ་ཡང་དམ་བཅའི་སྐྱོན་དུ་མི་འགྱུར་བ་མ་ཡིན་ཏེ་གནོད་པར་བྱ་བའི་དོན་ཅན་གྱི་བྱེ་བྲག་པའི་བསྟན་བཅོས་ཁས་བླངས་པས་སའི་ཡོན་ཏན་ཀྱང་བསྒྲུབ་བྱ་ཡིན་ལ་དེས་ན་གཞན་དུ་སྟེ་དེ་ལ་ཡང་དམ་བཅའི་སྐྱོན་དུ་འགྱུར་རོ། །འདི་ལྟར་ཆོས་ཅན་སྐབས་སུ་བབ་པ་ཙམ་གྱིས་ནི་དེའི་ཆོས་ཐམས་ཅད་བསྒྲུབ་བྱ་མ་ཡིན་གྱི་འོན་ཀྱང་ཆོས་

༼༢༥༡༽

ཉིད་སྐབས་སུ་བབ་ན་བསྒྲུབ་བྱ་ཡིན་ནོ། །བསྟན་བཅོས་ཁས་བླངས་པས་སྐབས་སུ་མ་བབ་པ་ཡང་བསྒྲུབ་བྱར་འགྲོ་ན་ནི་དྲི་ལ་སའི་ཡོན་ཏན་རྟགས་གཞན་གྱིས་བཀག་ན་ཡང་དམ་བཅའ་ལ་བསལ་བར་འགྱུར་བ་ཡིན་ནོ། །གང་གི་ཕྱིར་སྐབས་སུ་མ་བབ་པའི་ཆོས་ཅན་གཞན་ལ་ལུང་གི་དོན་བཀག་པའང་དམ་བཅའི་སྐྱོན་དུ་ཐལ་བ་དེས་ནི་སྒྲ་ལ་ནམ་མཁའི་ཡོན་ཏན་བཀག་པ་འདི་ནི་དམ་བཅའི་སྐྱོན་གྱི་མཚན་ཉིད་དུ་མི་རིགས་ཏེ་ཧ་ཅང་ཐལ་བ་སྟེ་ཁྱབ་ཆེས་པར་འགྱུར་བའི་ཕྱིར་རོ། །གསུམ་པ་མ་གྲུབ་པའི་གཏན་ཚིགས་བརྗོད་པ་དམ་བཅར་འགྱུར་བ་ནི། གཞན་ཡང་ཞེས་པ་སྟེ་དེ་ལྟར་རང་གི་ཕྱོགས་པ་དག་འདོད་ནའང་ལུང་ལས་བཤད་པ་མ་གྲུབ་པའི་གཏན་ཚིགས་ཞེས་སྦྱར་རོ། །དཔེར་ན་སྒྲ་མི་རྟག་སྟེ་ལྡན་པ་རྣམ་པར་དབྱེ་བ་ལས་སྐྱེས་པའི་ཕྱིར་ཞེས་བྱ་བའི་གནས་དང་། བྱེད་པ་ཕྲད་པ་དང་བྱེ་བ་ལས་སྐྱེས་པ་ནི་སྒྲ་རྟག་པར་སྨྲ་བ་ལ་མ་གྲུབ་པས་དེ་བརྗོད་པ་ཡང་དམ་བཅར་འགྱུར་ཏེ་དམ་བཅའི་མཚན་ཉིད་དང་ལྡན་པའི་ཕྱིར་རོ། །བསྒྲུབ་བྱ་ཁོ་ནར་འདོད་པ་ཞེས་པའི་ཚིག་ཕྲད་སྨྲོས་པས་སྒྲུབ་བྱེད་དུ་འདོད་པ་དེ་བསྒྲུབ་བྱ་ཡིན་པ་སྤངས་པའི་ཕྱིར་སྐྱོན་དེ་མེད་དོ་ཞེ་ན། སྐྱོན་དེ་མེད་པ་མ་ཡིན་ཏེ་ཐེ་ཚོམ་ཟ་བ་དང་རྒོལ་བས་བསྒྲུབ་བྱར་འདོད་པའི་མཚན་ཉིད་ཚང་བས་བསྒྲུབ་བྱར་རིགས་པས་ཐོབ་པས་ཏེ་གྲུབ་པ་ནི་ཁོ་ནའི་ཚིག་གིས་བཟློག་པར་མི་ནུས་པའི་ཕྱིར། ཁོ་ནའི་ཚིག་ཕྲད་དོན་མེད་པར་འགྱུར་ཏེ་ལུང་ལས་གྲུབ་པའི་གྲུབ་བྱེད་དུ་བཀོད་པའི་མ་གྲུབ་པ་ནི་དེས་གཅད་མ་ནུས་པའི་ཕྱིར་རོ། །ཁོ་བོ་ཅག་ལྟར་ན་ནི་རང་ཉིད་ཀྱིས་གཅོད་པ་ཡིན་ནོ་ཞེས་སློབ་དཔོན་ཆོས་མཆོག་ནི་དེ་སྐད་དུ་འཆད་དོ། །ཛྙཱ་ན་ཤྲི་ནི་མིག་གི་གཟུང་བྱ་ནི་བྱེ་བྲག་པའི་བསྟན་བཅོས་ལས་བཤད་པའི་མ་གྲུབ་པ་ཡིན་ལ། དེ་བསྟན་བཅོས་ལས་བཤད་པ་བསྒྲུབ་བྱ་ཡིན་པའི་རིགས་པས་ཐོབ་པ་ཞེས་འཆད་པར་བྱེད་དོ། །བཞི་པ་རང་ཉིད་ཀྱི་སྒྲ་དོན་མེད་པར་ཐལ་བ་ནི། བསྟན་བཅོས་ལས་བཤད་པ་བསྒྲུབ་བྱ་ཡིན་ན་རང་ཉིད་ཀྱི་སྒྲ་ཡང་དོན་མེད་པར་འགྱུར་ཏེ་ཕྱོགས་ཀྱི་ཞེས་བྱ་བ་ནི་གཏན་ཚིགས་ཏེ་དོན་ཅན་ནི་བརྗོད་བྱ་ཅན་ནོ། །འདིའི་བརྗོད་བྱའི་ངོ་བོ་ནི་འདོད་པ་དང་མ་སྦྱར་ན་ཕྱོགས་ཀྱི་ངོ་བོ་མ་ཡིན་གྱི་འོན་ཀྱང་གཞན་ཡིན་ནོ། །གཉིས་པ་གཞན་གྱི་ལུགས་དགག་པ་ལ་དོན་ལྔ་ལས། དང་པོ་འདོད་པས་འཇུག་པ་རང་ཉིད་ཀྱི་དགོས་པར་འདོད་པ་དགག་པ་ནི། གལ་ཏེ་རྩོད་པའི་ཚེ་ཁས་བླངས་པའི་བསྟན་བཅོས་ལ་ལ་དོར་ནས་འགའ་ཞིག་ལེན་པ་ལ་རང་ཉིད་འདོད་པ་ཙམ་གྱིས་འཇུག་པར་བྱའོ་ཞེས་ཤེས་པར་བྱ་བའི་དོན་དུ་ཡིན་པས་དོན་མེད་པའི་སྐྱོན་མེད་དོ་ཞེ་ན་རང་ཉིད་ཀྱི་སྒྲ་འགོད་པ་པོ་གང་གིས་འདོད་པས་འཇུག་པ་དེའི་དོན་དུ་སྒྲ་འགོད་པའི་འབད་པར་བྱེད་པའི་དེ་ལྟ་བུའི་དོགས་པ་འདི་གང་ལས་ཡིན་ཏེ་

༼༢༥༢༽

དོགས་པ་མེད་པར་ནི་དེ་གཅོད་པའི་ངག་མི་འཐད་དོ། །གལ་ཏེ་འཇུག་པ་དེ་ཚད་མས་མ་བཟློག་སྟེ་མ་བཀག་ན་དེ་བསྟན་བཅོས་ལས་འཇུག་པ་སུས་བཟློག་ཅིང་འཇུག་པ་ཚད་མས་བཟློག་ན་ཡང་སུའི་ཞེས་སྦྱར་ཏེ་ཚིག་ལས་ནི་རྟོག་ལྡན་འཇུག་ལྡོག་བྱེད་པར་མི་རིགས་པས་རང་གི་སྒྲ་དོན་མེད་དོ། །གཉིས་པ་རབ་ཏུ་གྲགས་པའི་ཆོས་ཅན་འཛིན་པ་དགོས་པར་འདོད་པ་དགག་པ་ནི། གཞན་དག་ནི་ཞེས་པས་སྟོན་པར་བྱེད་དེ་གཞུང་ལུགས་ཀྱིས་བསྐྱེད་པ་ནི་སྒྲུབ་མཐས་བཞག་པ་སྟེ་ནམ་མཁའི་ཡོན་ཏན་དང་རྣམ་པར་འབྱེད་པ་ལས་སྐྱེས་པའི་སྒྲ་ཞེས་བྱ་བ་ལྟ་བུ་དེ་ཆོས་ཅན་ཡིན་པ་ཡོངས་སུ་སྤངས་ནས་རབ་ཏུ་གྲགས་པ་སྟེ་རང་ཉིད་ཀྱིས་རབ་ཏུ་གྲུབ་པའི་ཆོས་ཅན་དགག་སྒྲུབ་ཀྱི་གཞིར་ཡོངས་སུ་བཟུང་བའི་ཕྱིར་རང་ཉིད་སྨྲོས་སོ་ཞེས་འཛེར་ཏོ། །དེ་ལ་ཡང་རང་ཉིད་ཀྱི་སྒྲ་དོན་མེད་པར་འགྱུར་ཏེ་རྣམ་པར་དཔྱོད་པའི་སྐབས་ཉིད་ཀྱིས་གཞི་ཆོས་ཅན་རབ་ཏུ་གྲགས་པ་སྟེ་ཚད་མས་གྲུབ་པ་ཡིན་པར་གྲུབ་པའི་ཕྱིར་དགོས་པ་འདི་ནི་ཅི་ཡང་མ་ཡིན་ནོ། །ཆོས་ཅན་ནི་རྣམ་པར་དཔྱོད་པའི་རྟེན་ཡིན་ན་གྲུབ་མཐའ་ལས་གྲགས་པ་ནི་དཔྱོད་པའི་རྟེན་མ་ཡིན་ནོ། །ཅིའི་ཕྱིར་ཞེ་ན་རང་གི་འདོད་པས་སྒྲོ་བཏགས་པའི་ཁྱད་པར་ཅན་སྐྱེས་བུའི་དོན་སྒྲུབ་པ་ལ་གཙོར་ཉེ་བར་སྦྱོར་བ་མེད་པར་གྲུབ་མཐའ་ལས་གྲུབ་པའི་ནམ་མཁའི་ཡོན་ཏན་ལ་སོགས་པའི་དོན་དག་ལ་རྟག་པ་ལ་སོགས་པའི་ཆོས་བློས་ཉེ་བར་བཀོད་པ་ནི་འགའ་ཡང་གང་གིས་ཀྱང་བཟློག་བྱ་མ་ཡིན་ནོ། །འདི་སྐད་དུ་གཞི་མ་གྲུབ་པའི་ཁྱད་པར་གྱི་ཆོས་ནི་རྟོག་པ་དང་ལྡན་པས་སྒྲུབ་པའམ་དགག་པར་བྱ་བ་མ་ཡིན་གྱི་དེ་ནི་ཉམས་སུ་མྱོང་བས་གྲུབ་པའི་སྒྲ་ལ་སོགས་པ་ལ་བྱ་བ་ཡིན་ནོ་ཞེས་སྟོན་པ་ཡིན་ནོ། །དེས་ན་དེ་ལྟར་འདོད་པས་རབ་ཏུ་བཀོད་པ་རྒོལ་བ་གཉིས་ལ་ངོ་བོ་མཚུངས་པར་མ་གྲུབ་པ་ཡིན་ནམ་ནམ་མཁའི་ཡོན་ཏན་ལ་སོགས་པ་དག་ནི་རྟེན་ཏེ་དཔྱད་གཞི་མ་ཡིན་ནོ། །ཇི་ལྟ་བུའི་དཔྱོད་པའི་ཞེ་ན་རྟག་པ་ལ་སོགས་པ་ཁྱད་པར་གྱི་རྟེན་ཅན་གྱི་ཐ་སྙད་ཡིད་ཀྱི་ངེས་པ་དེའི་རྟེན་མ་ཡིན་ནོ། །འདི་སྐད་དུ་བརྟགས་པ་མ་ཡིན་པ་དོན་བྱེད་པར་ནུས་པའི་ངོ་བོ་མཚུངས་པ་ཅུང་ཟད་ཅིག་མྱོང་བས་གྲུབ་ན་ནི་དོན་འདི་རྟག་པའམ་མི་རྟག་པ་ཡིན་ཞེས་ཁྱད་པར་གྱི་རྟེན་ཅན་གྱི་ཐ་སྙད་དུ་འགྱུར་བ་ཡིན་ན་གཞི་མ་གྲུབ་པ་དེ་ལ་ནི་རྟག་པ་ལ་སོགས་པའི་ཁྱད་པར་བསམ་དུ་ག་ལ་རུང་ཞེས་སྟོན་པ་ཡིན་ནོ། །གསུམ་པ་གྲུབ་ཟིན་པའི་ཆོས་ཅན་བསྒྲུབ་བྱ་མ་ཡིན་པར་བཤད་པ་དགོས་པར་འདོད་པ་དགག་པ་ནི། འོན་ཏེ་རང་ཉིད་ཀྱི་སྒྲས་ནི་རབ་ཏུ་གྲགས་པའི་ཆོས་ཅན་ཉེ་བར་སྟོན་པ་ཡིན་ལ་དེ་ཉེ་བར་བསྟན་པའི་སྒོ་ནས་ཀྱང་གཞུང་ལུགས་ཀྱིས་བཞག་པའི་ཆོས་ཅན་གཅོད་པ་ནི་མ་ཡིན་ཏེ་དེ་ནི་རྣམ་པར་དཔྱོད་པའི་སྐབས་ཉིད་

༼༢༥༣༽

ཀྱིས་དཔྱད་པ་གྲུབ་པའི་ཕྱིར་རོ། །འོན་ཀྱང་དེས་རང་ཉིད་ཀྱིས་གྲུབ་པའི་ཆོས་ཅན་ནི་བསྒྲུབ་བྱ་མ་ཡིན་ནོ་ཞེས་བཤད་པ་ཡིན་ནོ་ཞེ་ན། དེ་ཡང་མ་ཡིན་ཏེ་རང་གི་ངོ་བོ་ཁོ་ནར་བསྟན་པ་ཞེས་བྱ་བའི་མཚན་ཉིད་འདི་ཉིད་ཀྱིས་གྲུབ་ཟིན་པ་བསྒྲུབ་བྱ་མ་ཡིན་པ་རྟོགས་པའི་ཕྱིར་རོ། །ཅིའི་ཕྱིར་རྟོགས་ཤེ་ན་གྲུབ་ཟིན་པ་དང་སྒྲུབ་པར་བྱེད་པའི་ངོ་བོར་བསྟན་པ་དེ་བསྒྲུབ་བྱ་ཡིན་པར་དགོས་པ་ཡོད་ན་བསྒྲུབ་པར་བྱ་བ་ཁོ་ནར་བསྟན་པར་བྱ་བ་ཞེས་བྱ་བའི་ངག་འདི་དེ་གཉིས་བསྒྲུབ་བྱ་ཡིན་པ་སེལ་བ་ལ་འབྲས་བུ་དང་བཅས་པར་འགྱུར་བས་དེ་སེལ་བ་ནི་དེས་གྲུབ་པས་དེ་བསལ་བའི་ཕྱིར་རང་ཉིད་སྨྲོས་པ་དོན་མེད་དོ། །བཞི་པ་གྲུབ་པའི་ཆོས་ཅན་འཛིན་པ་དགོས་པར་འདོད་པ་དགག་པ་ནི། རང་ཉིད་ཀྱི་སྒྲས་རང་ཉིད་ཀྱི་ཚད་མས་གྲུབ་པའི་གཞི་གཅིག་ཆོས་ཅན་དུ་ཡོངས་སུ་བཟུང་བར་མ་བརྗོད་ན་རྒོལ་བ་འགའ་ཞིག་ཆོས་ཅན་ཉིད་བསྒྲུབ་བྱར་བྱེད་པར་འགྱུར་རོ། །དེས་ན་འདིས་རབ་ཏུ་གྲགས་པའི་ཆོས་ཅན་བསྟན་ནས་དེ་བསྒྲུབ་བྱ་མ་ཡིན་པར་བཤད་པ་ནི་མ་ཡིན་གྱི་འོན་ཀྱང་ཆོས་ཅན་གྲུབ་པ་ཁོ་ན་ཡིན་པས་བསྒྲུབ་མི་དགོས་སོ་ཞེས་བྱ་བ་འདི་བརྗོད་པ་ཡིན་ནོ་ཞེ་ན་དེ་ནི་མ་ཡིན་ཏེ་རྗེས་སུ་དཔག་པ་སྤྱིའི་ཡུལ་ཅན་ཡིན་པ་ཉིད་ཀྱིས་ཆོས་ཅན་བསྒྲུབ་བྱ་མ་ཡིན་པའི་དོན་རྟོགས་པའི་ཕྱིར་རོ། །དེ་ཉིད་ཀྱང་ཅིའི་ཕྱིར་ཞེ་ན་ཆོས་ཅན་ཡོད་པར་བསྒྲུབ་པར་བྱ་བ་ཡིན་ན་ནི་དཔེ་ལ་མེད་པས་སོ་སོར་ངེས་པའི་རང་གི་མཚན་ཉིད་བསྒྲུབ་བྱར་འགྱུར་ན་རང་མཚན་སྒྲུབ་པ་ལ་རྗེས་འགྲོ་མེད་པས་རྟགས་མེད་པའི་ཕྱིར་རང་མཚན་དེ་ཡང་བསྒྲུབ་བྱ་ཡིན་པ་རྗེས་དཔག་སྤྱིའི་ཡུལ་ཅན་ཡིན་པས་སྤངས་ཟིན་ཏོ། །ཟིན་པ་དེའི་ཕྱིར་ཕྱོགས་ཀྱི་མཚན་ཉིད་སྟོན་པའི་སྐབས་འདིར་ཆོས་ཅན་བསྒྲུབ་བྱ་ཡིན་པ་དགག་པའི་དོན་དུ་དེ་སྐད་དེ་རང་ཉིད་ཀྱི་སྒྲ་མ་བརྗོད་ཀྱི་ཕྱོགས་ལ་འགལ་བའི་སྐྱོན་ཆོས་ཅན་ཕྱོགས་སུ་ཐལ་བ་ནི་ཅུང་ཟད་ཀྱང་མེད་དེ་དེ་ནི་རྗེས་དཔག་སྤྱིའི་ཡུལ་ཅན་གྱིས་སྤངས་པའི་ཕྱིར་རོ། །ལྔ་པ་ཆོས་ཅན་བསྒྲུབས་ན་སྒྲུབ་བྱེད་སྐྱོན་ཅན་དུ་འགྱུར་བ་ནི། ཆོས་ཅན་ཡིན་པ་སྤང་བའི་དོན་དུ་ཕྱོགས་ཀྱི་མཚན་ཉིད་ལ་རང་གི་སྒྲ་སྦྱར་བར་བྱ་བ་མ་ཡིན་ཏེ་དེ་བསྒྲུབ་བྱར་བྱས་ཀྱང་ཕྱོགས་ཀྱི་སྐྱོན་དུ་མི་འགྱུར་བའི་ཕྱིར་རོ་ཞེས་སྟོན་པ་ནི་ཅི་སྟེ་ཞེས་པ་སྟེ་དེ་ནི་སྒྲུབ་པར་མི་ནུས་སོ་ཞེས་སྦྱར་རོ། །ཅིའི་ཕྱིར་ཞེ་ན་གཏན་ཚིགས་ནི་ཁྱད་པར་གཞན་མེད་པའི་ཆོས་ཅན་དང་ཞེས་སྨྲ་བ་ལ་ཆོས་ཅན་གཞན་ན་མེད་པ་འདི་ནི་གཏན་ཚིགས་རྗེས་འགྲོ་མེད་པ་དང་། དཔེ་བསྒྲུབ་བྱའི་ཆོས་ཀྱི་སྟོང་པའི་སྐྱོན་ཡིན་གྱི། ཕྱོགས་ཀྱི་སྐྱོན་ནི་མ་ཡིན་ཏེ་བསྒྲུབ་བྱའི་མཚན་ཉིད་ཀྱི་ཡན་ལག་ལས་གཞན་ཡན་ལག་ཕྱི་མ་གཏན་ཚིགས་དང་དཔེ་ལ་ལྟོས་པའི་ཕྱིར་རོ། །

༼༢༥༤༽

དེ་ལྟ་མ་ཡིན་ཏེ་དེ་གཉིས་ཀྱི་སྐྱོན་གྱིས་ཀྱང་བསྒྲུབ་བྱ་མི་འགྲུབ་པས་དེའི་སྐྱོན་དུ་བརྗོད་ན་དེའི་ཚེ་གཏན་ཚིགས་དང་དཔེའི་སྐྱོན་མཐའ་དག་ཞེས་སྦྱར་ཏེ་གནོད་པ་ནི་མི་འགྲུབ་པའོ། །ཐམས་ཅད་ཕྱོགས་ཀྱི་སྐྱོན་དུ་འདོད་པ་ཡང་མ་ཡིན་ཏེ་དེའི་ཕྱིར་ཡན་ལག་ཕྱི་མ་ལ་མི་ལྟོས་པར་ཕྱོགས་དེ་ཙམ་དང་ཞེས་སྦྱར་རོ། །དེའི་ཕྱིར་རང་ཉིད་ཀྱིས་སྒྲས་ནི་དེ་ལྟ་བུའི་དོན་སྟོན་པ་མ་ཡིན་གྱི་འོན་ཀྱང་ཇི་སྐད་བཤད་པའི་ལོག་པར་རྟོགས་པ་བསལ་བའི་དོན་དུ་བཀོད་པ་ཡིན་ནོ་ཞེས་གནས་སོ། །གསུམ་པ་ཕྱོགས་ཀྱི་མཚན་ཉིད་དུ་མ་བསྟན་པའི་དགོས་པ་ལ་དོན་གསུམ་ལས། དང་པོ་ལོག་རྟོགས་སེལ་བའི་མཚན་ཉིད་བཤད་པ་ནི། ཤེས་པར་བྱེད་པའི་རྒྱུ་གཏན་ཚིགས་དང་སོགས་པ་དཔེའི་མཚན་ཉིད་ཀྱིས་བསལ་བྱ་སྟེ་གཅད་བྱ་ལ་ལྟོས་པ་མེད་པར་འདོད་པའི་བསྒྲུབ་བྱ་ལ་མ་ཁྱབ་པ་དང་མ་ཁྱབ་པ་ལས་ལྡོག་པ་མི་འདོད་པ་ལ་ཁྱབ་ཆེས་པ་དག་སྤང་བའི་ཕྱིར་ཞེས་སྦྱར་རོ། །ཚིག་གང་གིས་གང་སེལ་བ་བཤད་པ་བདག་ཉིད་དང་ཚིག་ཕྲད་དང་། ངོ་བོའི་སྒྲ་དང་། མ་བསལ་བ་དང་བཅས་པ་དེ་རྣམས་ནི་བསྒྲུབ་བྱ་ལྡོག་སྟེ་མེད་པ་བསལ་བ་ཞུགས་པ་ནས་བསྟན་བཅོས་མཁན་པོའི་འདོད་པའི་བར་ལ་ཁྱབ་ཆེས་པ་སེལ་བར་བྱེད་པ་ཡིན་ནོ། །འདོད་པའི་སྒྲས་ནི་བསྒྲུབ་བྱ་ཡིན་པ་ལ་མ་ཁྱབ་པ་སེལ་བར་བྱེད་དེ་མ་སྨྲས་ཀྱང་འདོད་པ་ནི་བསྒྲུབ་བྱ་ཡིན་པའི་ཕྱིར་རོ། །གཉིས་པ་རིགས་མི་མཐུན་གཅོད་པའི་མཚན་ཉིད་བཤད་པ་ནི། གལ་ཏེ་དེ་དག་གིས་མ་ཁྱབ་པ་དང་ཁྱབ་ཆེས་པ་སེལ་བར་བྱེད་ན་སློབ་དཔོན་ཕྱོགས་ཀྱི་གླང་པོ་དོན་དམ་པའི་མཚན་ཉིད་དུ་གང་ཞིག་བཞེད་ཅེ་ན་རང་གིས་བསྒྲུབ་བྱར་ཁས་བླངས་པ་སྟེ་འདོད་པ་ནི་ཕྱོགས་ཀྱི་མཚན་ཉིད་ཡིན་ནོ། །དེ་ཉིད་ཀྱི་ཕྱིར་རིགས་པའི་སྒོ་ལས། བསྒྲུབ་པར་བྱ་བ་ཉིད་དུ་འདོད་པ་ནི་ཕྱོགས་ཡིན་ནོ་ཞེས་བཤད་དོ། །ཅིའི་ཕྱིར་དེ་ཁོ་ན་དོན་དམ་པའི་མཚན་ཉིད་དུ་འགྱུར་ཞེ་ན་མཚན་ཉིད་ཀྱིས་གཅད་པར་བྱ་བ་དེ་རྣམས་ལ་ནི་ཕྱོགས་ཀྱི་མཚན་ཉིད་དེ་མེད་པའི་ཕྱིར་རོ། །ཇི་ལྟར་མེད་ཅེ་ན་བསལ་བ་ཞུགས་པའི་ཡུལ་ལ་ནི་སྒྲུབ་འདོད་འཇུག་པ་ལ་གནོད་པ་ཡོད་པའི་ཕྱིར་དང་། །ལྷག་མ་གྲུབ་པ་དང་མ་གྲུབ་ཀྱང་སྒྲུབ་བྱེད་དུ་འདོད་པ་དང་། སྨྲས་པ་ཙམ་དང་རང་ཉིད་འདོད་པ་མ་ཡིན་པ་བཞི་ལ་ནི་མཚན་ཉིད་དེ་འཇུག་པ་མེད་པའི་ཕྱིར་རོ། །འོ་ན་ནི་རང་གི་སྒྲ་དོན་མེད་པར་འགྱུར་ཏེ་འདོད་པ་སྨྲོས་པ་ཉིད་ཀྱིས་ཐམས་ཅད་བསལ་བའི་ཕྱིར་རོ་ཞེ་ན་ལོག་པར་རྟོགས་པ་ཞེས་སྨྲོས་སོ། །རང་ཉིད་ཀྱིས་དོན་ཅི་ཞིག་བསྟན་ཞེ་ན་བསྟན་བཅོས་ལས་བཤད་པ་བཀག་པས་ནི་འདོད་པ་ལ་གནོད་པ་མེད་པར་སྟོན་པ་ཡིན་ལ་དེ་བཞིན་དུ་དེ་བསྒྲུབ་བྱ་མིན་པ་དང་བསྟན་བཅོས་ཁས་བླངས་པས་དེ་བསྒྲུབ་བྱར་འདོད་ན་ནི་

༼༢༥༥༽

ཐུག་པ་མེད་པར་སྟོན་པ་ཡིན་ཏེ་གསུམ་པོ་དེ་བསྟན་ནས་ལོག་པར་རྟོགས་པ་སེལ་བ་ཡིན་ནོ། །གསུམ་པ་ངེས་གཟུང་གི་དགོས་པ་བྱེ་བྲག་ཏུ་བཤད་པ་ནི། གལ་ཏེ་རང་ཉིད་འདོད་པས་སྒྲུབ་བྱེད་ཏུ་བཀོད་པའི་མ་གྲུབ་པ་གཅོད་ནུས་པ་ཡིན་ཏེ་སྒྲུབ་བྱེད་དུ་བཀོད་པའི་ཚེ་རང་ཉིད་འདོད་པ་མེད་པའི་ཕྱིར་རོ། །དེས་ན་ཁོ་ནའི་ངེས་གཟུང་གིས་ནི་དེ་གཅོད་པ་ཡིན་ན་དེ་ནི་རང་ཉིད་འདོད་པས་བསལ་བས་ངེས་གཟུང་དོན་མེད་པར་འགྱུར་རོ་ཞེ་ན་བཤད་པ། ཕྱོགས་ཀྱི་མཚན་ཉིད་འཆད་པའི་སྐབས་འདིར་བསྟན་པར་བྱ་བ་མེད་ན་རང་ཉིད་དང་འདོད་པའི་སྒྲ་དག་གིས་ངེས་པར་གཟུང་བས་གཅད་པར་བྱ་བའི་དོན་སྒྲུབ་བྱེད་དུ་བཀོད་པའི་མ་གྲུབ་པ་བསྒྲུབ་བྱ་ཡིན་པ་བཅད་པ་རྟོགས་ཀྱང་སློབ་དཔོན་གྱིས་ཁོ་ནའི་སྒྲ་བཤད་པ་ཡིན་ནོ། །ཅིའི་དོན་དུ་ཞེ་ན་ད་ལྟ་སྒྲུབ་བྱེད་དུ་བཀོད་པའི་མ་གྲུབ་པའི་བྱས་པ་ལྟ་བུ་མ་འོངས་པ་ན་བསྒྲུབ་བྱར་སྟོན་པར་འགྱུར་བ་ལ་ཡང་མཚན་ཉིད་འདོད་པར་འགྱུར་བ་ཡོད་པས་ད་ལྟ་བསྒྲུབ་བྱར་ཐལ་བར་འགྱུར་བར་གཟིགས་ནས་དེ་གཅད་པའི་དོན་དུའོ། །མ་འོངས་པ་ན་བསྒྲུབ་པར་བྱ་བ་ལ་ཐལ་བར་འགྱུར་བའི་རྒྱུ་མཚན་ནི་བྱེད་པ་དང་ལྡན་པའི་མཐའ་ཅན་ཏེ་བསྟན་པར་བྱ་བ་དང་འབྲེལ་བའི་ཕྱིར་རོ། །དགོངས་པ་ནི་འདི་ཡིན་ཏེ་བསྟན་པར་བྱ་བའི་སྒྲའི་དོན་ནི་གཙོ་བོ་ཡིན་ལ་རང་ཉིད་དང་འདོད་པའི་སྒྲའི་དོན་ནི་ཁྱད་པར་ཡིན་པ་དེས་ན་སྔ་མ་མ་འོངས་པའི་དུས་གྱི་དོན་ལ་འཇུག་པས་ཕྱི་མ་གཉིས་ཀྱང་དེ་ལ་འཇུག་པར་འགྱུར་ཏེ་ཁྱད་པར་གྱི་གཞིའི་རྗེས་སུ་ནི་ཁྱད་པར་གྱི་ཆོས་འབྲང་བའི་ཕྱིར་རོ། །དེས་ན་ངག་གི་དོན་ནི་མ་འོངས་པ་ན་བསྒྲུབ་བྱ་ཉིད་དུ་བསྟན་པར་བྱ་བར་འདོད་པ་ཞེས་བྱ་བར་འགྱུར་ལ་དེ་ཡང་ཕྱིར་རྒོལ་ལ་མ་གྲུབ་པའི་གཏན་ཚིགས་དང་མ་གྲུབ་པའི་དཔེ་བརྗོད་པ་ལ་ཡོད་པས་སྒྲུབ་བྱེད་དུ་བཀོད་པའི་ཚེ་ན་ཡང་བསྒྲུབ་བྱར་ཐལ་བར་འགྱུར་རོ། །གལ་ཏེ་འདོད་པ་ལ་གྱུར་པའི་རྐྱེན་བྱིན་པ་ནི་ད་ལྟར་བ་ལ་འཇུག་པ་མ་འོངས་པ་ལ་མི་འཇུག་པས་དེས་གཏན་ཚིགས་དང་དཔེ་མ་གྲུབ་པ་ལ་འགོག་པར་བྱེད་པ་ཡིན་ཏེ་དེ་ལ་ནི་ད་ལྟ་འདོད་པ་མེད་པའི་ཕྱིར་རོ་ཞེ་ན་ཚིག་ལེའུར་བྱས་པས་ཕྱོགས་ཀྱི་མཚན་ཉིད་སྟོན་པ་འདིར་ནི་ཞེས་སྨྲོས་ཏེ་འདོད་པའི་སྐད་ཀྱི་དབྱིངས་ནི་འདོད་པའི་སྒྲ་སྟེ་ལེགས་པར་སྦྱར་བ་ལ་ཨི་ཥ་ཡིན་ནོ། །དེ་ལ་ནི་ཥྛ་སྟེ་བོད་སྐད་དུ་གྱུར་པ་ཡིན་ལ་དེ་བྱིན་ནས་ཁོང་ན་གནས་ཀྱང་མ་འོངས་པ་འགོག་པའི་ཡན་ལག་མ་ཡིན་ཏེ། ཁྱད་པར་གྱི་གཞི་བསྟན་པར་བྱ་བ་མ་འོངས་པ་ལ་འཇུག་པས་དེས་གྱུར་པའི་ནུས་པ་བཅོམ་པའི་ཕྱིར་རོ། །གཉིས་ཀར་ཨི་ཥ་ལ་ཀྟའི་རྐྱེན་བྱིན་པས་ཨི་ཊར་སོང་བ་ནི་ནི་ཥྛ་ཁོང་ན་ཡོད་པའི་དོན་ཡིན་ནོ། །འོ་ན་ནི་རིགས་པའི་སྒོའི་བསྒྲུབ་པར་བྱ་བ་ཉིད་དུ་འདོད་པ་ནི་ཕྱོགས་ཡིན་ནོ་ཞེས་བྱ་བའི་འདི་ལ་ཡང་ཁོ་ནའི་སྒྲ་སྦྱར་དགོས་ཏེ་

༼༢༥༦༽

བསྒྲུབ་པར་བྱ་བ་ཞེས་བྱེད་པ་དང་ལྡན་པའི་མཐའ་ཅན་བྱ་བའི་སྒྲ་ཡོད་པའི་ཕྱིར་རོ་ཞེ་ན་འདིའི་འདོད་པའི་ཚིག་ལ་ནི་ཁོང་ན་གནས་པའི་ནི་ཥྛ་མ་འོངས་པ་འགོག་པའི་ཡན་ལག་ཉིད་ཡིན་ཏེ་ནུས་པ་འཇོམས་པར་བྱེད་པ་ཁྱད་པར་ཅན་མ་འོངས་པ་ལ་འཇུག་པར་མེད་པའི་ཕྱིར་རོ། །འདིར་ནི་འདོད་པ་ཁྱད་པར་ཅན་གྱི་སྒྲ་དང་བསྒྲུབ་པར་བྱ་བ་ཉིད་དུ་ཞེས་བྱ་བ་ནི་ཁྱད་པར་གྱི་ཚིག་ཡིན་ལ་གྱུར་པ་ཁོ་ན་ཡོད་པའི་འདོད་པ་ནི་ད་ལྟར་བ་ལ་འཇུག་པས་ནི་ཥྛའི་རྐྱེན་དེས་གཏན་ཚིགས་དང་དཔེ་མ་གྲུབ་པ་འགོག་པར་བྱེད་དེ་དཔེར་ན་སྒྲ་མི་རྟག་སྟེ་བྱས་པའི་ཕྱིར་བུམ་པ་བཞིན་ནོ་ཞེས་བྱ་བ་ལ་བྱས་པ་དཔྱོད་པ་བ་ལ་མ་གྲུབ་ཀྱང་དེའི་ཚེ་རྒོལ་བས་བསྒྲུབ་བྱར་འདོད་པ་མ་ཡིན་པ་དང་། གྲངས་ཅན་ལ་དཔེ་མ་གྲུབ་ཀྱང་བསྒྲུབ་བྱ་མི་འདོད་པས་དེ་གཉིས་ད་ལྟ་བསྒྲུབ་བྱ་མ་ཡིན་པ་བཞིན་ནོ། །བཞི་པ་དེ་དག་གིས་ལོག་རྟོགས་གཞན་ཡང་བསལ་བར་བསྟན་པ་ལ་མི་འདོད་པ་དང་འདྲེས་པ་ཕྱོགས་ཡིན་པ་བསལ་བ་དང་སྐབས་སུ་མ་བབ་པ་ཕྱོགས་ཡིན་པ་བསལ་བ་གཉིས་ལས། དང་པོ་ནི་རྒོལ་བ་ཞེས་པ་སྟེ་འདོད་པ་འབའ་ཞིག་པ་བསྒྲུབ་བྱ་ཡིན་གྱི་མི་འདོད་པ་དང་ཞེས་བྱ་བ་དང་ཕྱོགས་ལ་བསྟན་བཅོས་ཀྱིས་གནོད་པ་དང་། གཏན་ཚིགས་འགལ་བའི་སྐྱོན་དུ་ཞེས་སྦྱར་ཏེ་བསྒྲུབ་བྱ་ཉིད་མ་བཀག་ན་དེས་འདྲེས་པ་བཀག་ཀྱང་སྐབས་སུ་བབ་པ་ལ་མི་གནོད་པའི་ཕྱིར་རོ་ཞེས་དགོངས་པ་ཡིན་ནོ། །མི་འདོད་པ་དང་འདྲེས་པ་དཔེར་བརྗོད་པ་ནི་མི་འདོད་པ་ནམ་མཁའི་ཡོན་ཏན་ཉིད་དང་དོན་གཅིག་ལ་འདུ་བ་ཅན་དང་མི་རྟག་པ་ཉིད་ནི་མི་འདོད་པ་དང་འདྲེས་པའི་འདོད་པ་ཡིན་ཏེ་དེ་མེད་པ་ཡང་བྱས་པའི་གཏན་ཚིགས་ཀྱིས་སྒྲུབ་པར་བྱེད་ཀྱང་མི་རྟག་པ་ཙམ་ལ་ནི་འགལ་བར་མི་འགྱུར་བ་བཞིན་ནོ། །འདི་ལ་ནམ་མཁའི་ཡོན་ཏན་བཀག་པས་དེ་དང་གཞི་གཅིག་ལ་འདུས་པའི་མི་རྟག་པ་ཁེགས་ཀྱང་སྤྱི་མི་རྟག་པ་ཙམ་ནི་མི་ཁེགས་པ་ཡིན་ནོ། །གཉིས་པ་ལ་བསལ་བྱ་དཔེར་བརྗོད་པ་ནི། གང་ཞིག་རང་ཉིད་ཀྱི་སྒྲའི་ཞར་ལ་རྗེས་སུ་དཔག་པའི་ཞེས་བྱ་བ་དང་རྩོད་པའི་སྐབས་སུ་གཏོགས་པ་ཞེས་སྦྱར་ཏེ་སྐབས་ནི་ཤེས་པར་འདོད་པའོ། །སྐབས་སུ་གཏོགས་པ་མ་ཡིན་པ་ཉིད་བཤད་པ་ནི་དཔེར་ན་ཞེས་པ་སྟེ་རྟག་མི་རྟག་ལ་ཤེས་འདོད་ཡོད་པའི་སྐབས་སུ་ཅིག་ཤོས་ན་རེ། སྒྲའི་གསལ་བ་ལས་ཐ་དད་པ་ཉན་པའི་དབང་པོས་གཟུང་བར་བྱ་བ་སྒྲ་ཉིད་ཅེས་བྱ་བའི་སྤྱི་དེ་དང་ཞེས་སྦྱར་ཏེ་ཤེས་འདོད་མེད་པ་དེ་འདྲ་བ་སྨྲ་བ་ལྟ་བུའོ། །གཉིས་པ་སེལ་བྱེད་ཀྱི་རིགས་པ་བཤད་པ་ལ་སྐབས་མ་ཡིན་པ་ལ་རྣ་མི་གཏད་པར་བསྟན་པ་དང་། སྐབས་ཡིན་པ་ལ་རྣ་གཏད་པར་བསྟན་པ་གཉིས་ལས། དང་པོ་ལའང་གསུམ་ཡོད་པའི་ཁྱད་པར་མ་

༼༢༥༧༽

འབྲེལ་བར་བརྗོད་པ་ཡིན་པ་ནི། བྱེ་བྲག་པ་འདོད་པའི་མི་རྟག་པ་དེ་ཇི་ལྟར་སྐབས་མ་ཡིན་པ་ཕྱོགས་སུ་བྱས་པ་ཡིན་ཞེ་ན་སྨྲས་པ་གཉིས་ཀ་བྱེ་བྲག་པའི་བསྟན་བཅོས་ལ་བརྟེན་ནས་དེའི་དོན་ལ་དཔྱོད་པའམ་ཡང་ན་ཕྱིར་རྒོལ་བ་བསྟན་བཅོས་ནས་བཤད་པའི་མི་རྟག་པ་དེ་ཞེས་བྱ་བ་དང་རིགས་པར་འགྱུར་གྱི་ཞེས་སྦྱར་ཏེ་དོན་དུ་གཉེར་བ་ནི་དེ་འདྲི་བ་ལས་ཤེས་པར་འགྱུར་རོ། །གཉིས་པོ་དེ་ལྟ་མ་ཡིན་ན་རྒོལ་བ་འདི་ཞེས་སྦྱར་ཏེ་འགའ་ཞིག་ནི་འཇིག་རྟེན་ན་གྲགས་པའི་མི་རྟག་པ་སྟེ་སྐབས་མ་ཡིན་པ་ནི་ཡོངས་སུ་མ་གྲགས་པའོ། །དགོངས་པ་ནི་འདི་ཡིན་ཏེ་རྒོལ་བ་དོན་དུ་གཉེར་བ་ཙམ་ལ་ནི་སྐབས་སུ་བབ་པས་མ་ཁྱབ་སྟེ་ཕྱིར་རྒོལ་རྣ་མི་གཏོད་ན་བསྒྲུབ་བྱ་མ་ཡིན་པའི་ཕྱིར་རོ། །ཕྱིར་རྒོལ་གྱིས་ཤེས་པར་འདོད་པ་གང་ཡིན་པ་དེ་ནི་སྐབས་སུ་བབ་པ་ཡིན་ཏེ་དེ་ནི་བསྒྲུབ་དགོས་པའི་ཕྱིར་རོ། །དེས་ན་གཉིས་ཀ་བསྟན་བཅོས་ལ་རྟེན་ན་དེའི་དོན་སྐབས་སུ་བབ་པར་འགྱུར་བ་ཡིན་གྱི་རྒོལ་བ་འབའ་ཞིག་རྟེན་པས་ནི་དེ་ལྟར་འགྱུར་བ་མ་ཡིན་ནོ། །གཉིས་པ་ཁྱད་པར་ལ་འདོད་པ་མེད་པ་ནི། གལ་ཏེ་ཞེས་པ་སྟེ་ཁྱད་པར་དེ་གྲུབ་ན་འདོད་པའི་སྤྱི་ཉིད་གྲུབ་པར་འགྱུར་བ་ཡིན་ལ་དེས་ན་ཁྱད་པར་ལའང་ཤེས་འདོད་ཡོད་དོ་ཞེ་ན། དེ་ལྟར་མ་ཡིན་ཏེ་རྟོགས་པ་པོའི་འདོད་པ་ནི་སྤྱི་ཉིད་ལ་འདྲི་བའི་གཏན་ཚིགས་ལས་སྤྱི་ལ་ཡོད་པར་ཤེས་ལ་ཁྱད་པར་ལ་ནི་མ་ཡིན་ཏེ་དེ་ལ་འདྲི་བ་ཉིད་མེད་པའི་ཕྱིར་རོ། །དེས་ན་དེ་ཉིད་སྐབས་སུ་བབ་པ་ཡིན་ནོ། །ཕྱིར་རྒོལ་འདོད་པ་དེ་ཉིད་སྐབས་སུ་བབ་པ་ཡིན་པའི་རྒྱུ་མཚན་དེ་ཉིད་ཀྱི་ཕྱིར་ཕ་རོལ་པོ་འདོད་པའི་སྐབས་ཀྱི་རྟགས་ལས་རྒོལ་བའི་བསྒྲུབ་བྱའི་ཆོས་སུ་འདོད་པ་དེ་རྟོགས་པ་ཡིན་ནོ་ཞེས་དེ་རྟོགས་པ་ཡང་དེ་དག་གིས་ཞེས་སྔར་བརྗོད་དོ། །འདི་སྐད་དུ་སྐབས་མ་ཡིན་པའང་ཕ་རོལ་པོས་རྟོགས་པར་འདོད་པ་ཡིན་ན་རྟོགས་པ་པོའི་འདོད་པ་ནི་བསྒྲུབ་བྱ་ཡིན་པས་སྐབས་ཀྱི་རྟགས་ལས་རྒོལ་བས་སྒྲུབ་པར་འདོད་པ་དེ་རྟོགས་པར་མི་འཐད་དོ་ཞེས་སྟོན་པ་ཡིན་ནོ། །གལ་ཏེ་སྤྱི་ནི་དོན་བྱེད་པ་ན་ཁྱད་པར་གྱི་མཐར་ཐུག་པས་སྤྱི་དོན་དུ་གཉེར་ན་ཁྱད་པར་དོན་དུ་གཉེར་བ་ཡིན་ནོ་ཞེ་ན་སྤྱི་ཞེས་གསུངས་ཏེ། སྤྱི་ནི་ཁྱད་པར་མ་ཡིན་ལ་དེ་དང་ཁྱད་པར་འགལ་བས་དེ་ལ་དེས་མ་ཁྱབ་སྟེ་མ་ངེས་པ་དོན་དུ་གཉེར་བ་ལ་ངེས་པ་དོན་དུ་གཉེར་བས་ཁྱབ་པ་མེད་དོ་ཞེས་བྱ་བའི་དོན་ཏོ། །ཁྱད་པར་དེ་བསྒྲུབ་བྱ་མ་ཡིན་པ་ཁོ་ནར་མ་ཟད་སྤྱི་ནི་དུ་མའི་ཡུལ་ཅན་ཡིན་པས་སྤྱིའི་ནང་ཚན་གྱི་ཁྱད་པར་གཞན་དེ་ལ་རྩོད་པ་སྟེ་མི་མཐུན་པ་མེད་པ་ཡང་སྲིད་དེ་གྲུབ་པ་སྲིད་པའི་ཕྱིར་རོ། །དེ་འདྲ་བའི་ཁྱད་པར་ནི་བསྟན་བཅོས་ལས་གྲུབ་པ་ཡིན་ན་བསྟན་བཅོས་ཀྱི་སྒོ་ནས་ནི་རྩོད་པ་མ་ཡིན་ཏེ་རྩོད་པའི་དུས་དེའི་ཚེ་བསྟན་བཅོས་དེ་མེད་ན་མེད་པ་མ་ཡིན་ཏེ་བསྟན་བཅོས་དང་

༼༢༥༨༽

འབྲེལ་བ་མེད་པའི་ཕྱིར་རོ། །གསུམ་པ་ཁྱད་པར་སྒྲུབ་པར་མི་ནུས་པ་ནི། དེ་འཇིག་རྟེན་ན་གྲགས་པ་ཡིན་ནོ་ཞེ་ན་རྣམ་པ་དེ་ལྟ་བུ་བསྟན་བཅོས་ལས་གྲུབ་པའི་ཆོས་ནི་དུས་འགར་ཡང་འཇིག་རྟེན་གྱི་གཞུང་ལུགས་ཏེ་གྲགས་པ་ལ་མི་གནས་པ་དེ་ལ་དཔེ་གང་ལ་ཡང་རྗེས་སུ་འགྲོ་བ་གྲུབ་པ་མ་ཡིན་ནོ། །མི་འཁྲུལ་པ་ཞེས་པ་ནི་ཁྱབ་པ་སྒྲུབ་བྱེད་ཀྱི་ཚད་མ་མེད་པའི་ཕྱིར་རོ། །གལ་ཏེ་བུམ་པ་ནི་བུམ་པ་དང་། ཐ་དད་པ་དབང་པོས་གཟུང་བར་བྱ་བའི་སྤྱི་དང་དོན་གཅིག་ལ་འདུ་བ་ཅན་གྱི་མི་རྟག་པ་ཉིད་དང་ལྡན་པའི་སྒྲ་དག་ལས་གང་ཡང་རུང་བས་གཉིས་པ་དང་བཅས་པ་ཡིན་ཏེ་བྱས་པའི་ཕྱིར་ཀ་བ་བཞིན་ནོ་ཞེས་བྱ་བས་འགྲུབ་སྟེ་དཔེ་ལ་ནི་སྤྱི་རྗེས་སུ་འགྲོ་ལ་ཆོས་ཅན་ལ་ནི་བུམ་པ་ལས་བུམ་པ་དོན་གཞན་མ་ཡིན་པའི་ཕྱིར་དེ་འདྲ་བའི་ཁྱད་པར་དང་ལྡན་པའི་སྒྲ་འགྲུབ་བོ་ཞེ་ན་གཉིས་པ་དང་ཞེས་གསུངས་ཏེ་འདི་འདྲ་བ་གཅིག་བསལ་ན་དེ་འདྲ་བ་ཐམས་ཅད་བསལ་བར་འགྱུར་བའི་ཕྱིར་དག་ཅེས་མང་པོའི་ཚིག་བྱས་སོ། །དེ་ལྟར་བསྟན་བཅོས་ལ་མི་རྟེན་པས་སྐབས་མ་ཡིན་པར་བཤད་ནས་རྟེན་ཀྱང་སྐབས་མ་ཡིན་པར་སྟོན་པ་ནི་བསྟན་བཅོས་ལ་ཞེས་པ་སྟེ་བཤད་ཟིན་པ་ནི་ཐུག་པ་མེད་པར་ཐལ་ཕྱིར་རོ་ཞེས་བྱ་བ་དེར་རོ། །གཉིས་པ་སྐབས་ཡིན་པ་ལ་རྣ་གཏད་པར་བསྟན་པ་ནི། ཁྱད་པར་སྐབས་སུ་མ་བབ་པ་དེའི་ཕྱིར་སྐབས་སུ་བབ་པ་དང་ཁྱད་པར་མ་ཡིན་པའི་ཆོས་ཙམ་ཉིད་རྒོལ་བས་བསྒྲུབ་པར་བྱ་བ་དང་། ཕྱིར་རྒོལ་གྱིས་རྣ་གཏད་པར་འོས་པ་ཡིན་ཏེ་དེ་ལྟ་མ་ཡིན་ཏེ་སྐབས་སུ་མ་བབ་པའང་བསྒྲུབ་བྱར་ཁས་ལེན་ན་དོན་གཞན་ལ་འགྲོ་བའི་ཚར་གཅད་དུ་འགྱུར་རོ། །རྟོགས་པར་འདོད་པ་པོ་དོན་དུ་གཉེར་བ་ནི་བསྒྲུབ་བྱ་ཡིན་ཏེ་སྒྲུབ་བྱེད་འགོད་པ་ནི་གཞན་གྱི་དོན་ཡིན་པའི་ཕྱིར་རོ། །དེ་མི་འགོད་པར་གཞན་སྨྲ་ན་ནི་རྒོལ་བ་དོན་གཞན་ལ་འགྲོ་བའི་ཚར་གཅད་པའི་གནས་ཡིན་ལ་དམ་ལ་སྐྱོན་མི་བརྗོད་ན་ཕྱིར་རྒོལ་ཡང་ཚར་གཅད་པའི་གནས་ཡིན་ཏེ། རྩོད་པའི་རིགས་པ་ལས། ཕྱིར་རྒོལ་བས་ཤེས་པར་འདོད་པ་མ་ཡིན་པའི་དམ་བཅའ་གཞན་འགོད་པ་ནི་དོན་གཞན་གོ་བར་བྱེད་པ་ཡིན་པའི་ཕྱིར་ཚར་གཅད་པའི་གནས་ཉིད་ཡིན་ནོ་ཞེས་གང་བཤད་པ་ཡིན་ནོ། །འདི་ནི་སྒྲུབ་པར་བྱེད་པའི་ཡན་ལག་མི་བརྗོད་པའི་ཚར་གཅད་པའི་གནས་ཡིན་ཏེ་དེ་ཉིད་ལས་སྒྲུབ་པར་བྱེད་པའི་ཡན་ལག་བརྗོད་པ་མ་ཡིན་པ་དེ་ཡང་ཚར་གཅད་པའི་གནས་ཡིན་ཏེ་སྐབས་སུ་བབ་པའི་དོན་མ་ཡིན་པ་བརྗོད་པར་བྱེད་པའི་ཕྱིར་རོ་ཞེས་བཤད་དོ། །སྤྱི་དོན་གསུམ་པ་མ་བསལ་བས་ལོག་རྟོགས་སེལ་ཚུལ་རྒྱས་པར་བཤད་པ་ལ་དང་པོ། མ་བསལ་བ་སྤྱིར་བཤད་པ་ནི། བཤད་མ་ཐག་པའི་བསྒྲུབ་པར་བྱ་བར་ཁས་བླངས་པ་དེ་ཡང་མ་བསལ་བ་ཞིག་

༼༢༥༩༽

བསྟན་པར་བྱ་བ་ཡིན་ནོ། །གང་གིས་ཞེ་ན་མངོན་སུམ་གྱི་དོན་དང་རྗེས་དཔག་དང་ཡིད་ཆེས་པའི་ཚིག་དང་གྲགས་པའི་ཤེས་པས་སོ། །ཕྱོགས་ཀྱི་ཚིག་སྒྲུབ་བྱེད་ཀྱི་ཡན་ལག་མ་ཡིན་པར་སྔར་བཤད་པ་མ་ཡིན་ནམ་ཇི་ལྟར་ན་དེ་བསྟན་པར་བྱ་བ་ཡིན་ཞེ་ན་གལ་ཏེ་ཞེས་སྨྲོས་ཏེ་ངེད་ཀྱི་ལྟར་ན་ནི་འདི་སྒྲུབ་པའི་ཡན་ལག་ཏུ་བསྟན་པར་བྱ་བ་མ་ཡིན་གྱི་རང་གི་སྡེ་པ་ཁ་ཅིག་ཕྱོགས་ཀྱི་ཚིག་སྒྲུབ་པའི་ཡན་ལག་ཏུ་བསྟན་པར་བྱ་བར་འདོད་པའི་ངོར་མདོ་མཛད་པས་བསྟན་བྱའི་ཚིག་སྨྲོས་པ་ཡིན་ནོ། །དེས་ན་དེ་དག་གི་ལྟར་ན་དེ་བསྟན་པར་བྱ་བ་ཡིན་དུ་ཆུག་ན་འདི་ལྟར་དུ་བསྟན་པར་བྱ་བ་ཡིན་ནོ། །དེ་ལ་ཡིད་ཆེས་པ་དག་ཅེས་བྱ་བས་ནི་རང་དང་གཞན་ཡིད་ཆེས་པ་གཉིས་སྟོན་པ་ཡིན་ལ་བསྒྲུབ་པར་བྱ་བར་ཁས་བླངས་པ་གཏན་ཚིགས་ལ་ལྟོས་པ་ནི་དེའི་བྱེད་པའི་ཡུལ་དུ་གྱུར་པ་ཡིན་ནོ། །གཉིས་པ་མངོན་སུམ་ལ་དོན་སྨྲོས་པའི་དགོས་པ་ནི། གལ་ཏེ་ཚད་མ་ཐམས་ཅད་རང་གི་གཞལ་བྱའི་དོན་གྱིས་དོན་གཞན་སེལ་བར་བྱེད་པ་མ་ཡིན་ནམ་ཤེས་པ་ནི་ཕྱི་རོལ་དང་མི་འགལ་བས་སེལ་མི་ནུས་ཏེ་དེས་ན་ཅིའི་ཕྱིར་མངོན་སུམ་ཁོ་ན་ལ་དོན་སྨྲོས་ཤེ་ན། མངོན་སུམ་ལ་ཞེས་སྨྲོས་ཏེ་དབང་པོ་ལ་རྟེན་པའི་ཤེས་པ་ནི་མངོན་སུམ་ཡིན་ལ་དེ་ལ་ནི་དོན་བདེན་པ་དང་མི་བདེན་པ་འཛིན་པ་གཉིས་ལས་ཕྱིན་ཅི་ལོག་འཛིན་པ་དེ་སེལ་བྱེད་ཡིན་པ་སྤངས་ནས་ཚད་མའི་ཡུལ་ཡོངས་སུ་དག་པ་གནོད་བྱེད་དུ་གཟུང་བའི་ཕྱིར་རོ། །དེའི་དོན་ནི་འདི་ཡིན་ཏེ་ཚད་མ་ལྟར་སྣང་བ་ཡིད་ཆེས་པ་དང་གྲགས་པ་ཡང་སེལ་བྱེད་དུ་བཤད་ན་མངོན་སུམ་ལྟར་སྣང་ཡང་མངོན་སུམ་གྱི་སྒྲ་བཤད་དུ་ཡོད་པས་སེལ་བྱེད་ཡིན་ནམ་སྙམ་དུ་དགོས་པ་བསལ་བའི་ཕྱིར་དོན་སྨྲོས་པ་ཡིན་ནོ། །གསུམ་པ་བསལ་བ་གཏན་ཚིགས་ཀྱི་རྟེན་དུ་མི་རུང་བར་བསྟན་པ་ནི། ཡང་ཅིའི་ཕྱིར་བསལ་བ་ཕྱོགས་མ་ཡིན། བསལ་བ་ལ་བསྒྲུབ་བྱའི་ཆོས་མེད་པས་གཏན་ཚིགས་ཀྱིས་དེ་སྒྲུབ་པར་མི་ནུས་པའི་ཕྱིར་རོ་ཞེ་ན། འོ་ན་ནི་དེ་ལ་ཁྱབ་པ་མེད་པས་གཏན་ཚིགས་ཀྱི་སྐྱོན་ཡིན་གྱི་དམ་བཅའི་སྐྱོན་མ་ཡིན་ཏེ་དེས་ན་གཏན་ཚིགས་ཀྱི་མཚན་ཉིད་ཀྱིས་བཟློག་པར་བྱ་བ་ཡིན་གྱི་ཕྱོགས་ཀྱི་མཚན་ཉིད་ཀྱིས་ནི་མ་ཡིན་ཏེ་རྒྱུ་སོགས་མཚན་ཉིད་བསལ་བྱ་ལ་ལྟོས་པ་མེད་པར་ཞེས་བཤད་པ་བཞིན་ཞེ་ན་གང་གི་ཕྱིར་གཏན་ཚིགས་ཐེ་ཚོམ་ཟ་བའི་དོན་ལ་བརྗོད་པ་དེའི་ཕྱིར་ཚད་མས་བསལ་བ་སྟེ་བཀག་པའི་གཞི་ནི་གཏན་ཚིགས་ཀྱི་རྟེན་མ་ཡིན་ལ་དེ་ཉིད་ཀྱི་ཕྱིར་ཕྱོགས་མ་ཡིན་ཏེ་ཕྱོགས་ནི་གཏན་ཚིགས་ཀྱིས་བྱ་བ་བྱེད་པའི་ཡུལ་ཡིན་པའི་ཕྱིར་རོ། །དོན་ནི་བསལ་བ་ཆོས་ཅན་ཕྱོགས་ཡང་དག་པ་མ་ཡིན་ཏེ་གཏན་ཚིགས་ཀྱི་རྟེན་མ་ཡིན་པའི་ཕྱིར་གྲུབ་ཟིན་པ་བཞིན་ནོ་ཞེས་བྱའི་དོན་ཏོ། །གལ་ཏེ་བསལ་བ་གཏན་ཚིགས་ཀྱི་

༼༢༦༠༽

རྟེན་མ་ཡིན་པར་འགྱུར་བ་བསལ་བ་ལ་ཅིའི་ཕྱིར་གཏན་ཚིགས་མི་བརྗོད་ཅེ་ན་སྨྲས་པ་བསལ་བ་ནི་ཟླ་བོ་སྟེ་ཕྱིར་རྒོལ་གྱི་ཚད་མའི་རྟེན་མ་ཡིན་ཏེ་བསྒྲུབ་བྱ་ལས་བཟློག་པ་ལ་དེའི་ཚད་མ་ཞུགས་པའི་ཕྱིར་རོ། །གལ་ཏེ་བཟློག་པ་ལ་ཚད་མ་ཞུགས་ཀྱང་འགལ་བ་ལ་མི་འཁྲུལ་བའི་གཏན་ཚིགས་ཀྱི་རྟེན་ཡིན་པར་མཐོང་བ་མ་ཡིན་ནམ་ཞེ་ན། བསལ་བ་ནི་དམ་བཅས་པ་ཚད་མ་དག་གིས་བཟློག་པ་ཡིན་པས་གཏན་ཚིགས་ཡང་དག་པའི་རྟེན་དུ་མི་རུང་ལ་འགལ་བ་ལ་མི་འཁྲུལ་བ་ནི་ལྟར་སྣང་བ་ཡིན་ནོ། །གལ་ཏེ་བཟློག་པ་ལ་ཚད་མ་ཞུགས་ཀྱང་ཟླ་བོའི་ཚད་མའི་རྟེན་ཡིན་པ་ཅི་འགལ་ཞེ་ན་འགལ་བ་དག་ནི་ཞེས་གསུངས་ཏེ་གཞི་གཅིག་ལ་དངོས་འགལ་གཉིས་འཛིན་པའི་ཚད་མ་ནི་མི་སྲིད་དོ་ཞེས་བྱ་བའི་དོན་ཏོ། །དེས་ནི་འདི་གཏན་ཚིགས་ཀྱི་སྐྱོན་ཡིན་པའི་ཉེས་པ་ནི་མེད་དེ་གཏན་ཚིགས་ཀྱི་ཡུལ་རབ་ཏུ་བསྟན་པའི་ཕྱིར་ཕྱོགས་བརྗོད་ཅིང་བཤད་པ་ཡིན་ན་བསལ་བ་ལ་ནི་ཡུལ་ཅན་གཏན་ཚིགས་ཞེས་སྦྱར་ཏེ་དོན་ནི་གཏན་ཚིགས་ཀྱི་སྦྱོར་བ་ནི་ཚད་མ་བསྐྱེད་པར་བྱ་བའི་ཕྱིར་འགོད་པ་ཡིན་ན་བསལ་བ་ལ་ནི་དེ་བསྐྱེད་དུ་མེད་པས་གཏན་ཚིགས་མི་སྲིད་པའི་ཕྱིར་ཕྱོགས་ཡང་དག་པ་མ་ཡིན་ཏེ་དེའི་ཕྱིར་ཐེ་ཚོམ་ཟ་བའི་ཡུལ་ནི་གཏན་ཚིགས་ཀྱི་བྱ་བ་བྱེད་པའི་ཡུལ་ཡིན་པས་ཕྱོགས་ཡང་དག་པ་ཡིན་ནོ། །དེ་དག་གིས་བསྟན་པའི་དོན་ནི་འདི་ཡིན་ཏེ་གཏན་ཚིགས་ཀྱིས་བསྒྲུབ་པར་ནུས་པའི་དོན་ནི་དེའི་བྱེད་པའི་ཡུལ་ཡིན་པས་ཕྱོགས་ཡིན་ལ་མི་ནུས་པ་ནི་ཡུལ་མ་ཡིན་པས་ཕྱོགས་མ་ཡིན་ནོ། །དེས་ན་གཏན་ཚིགས་ཀྱིས་སྒྲུབ་པར་མི་ནུས་པའི་བསལ་བ་ནི་དམ་བཅས་པ་ཙམ་ལས་གྱུར་པ་ཡིན་པའི་ཕྱིར་ཕྱོགས་ཀྱི་སྐྱོན་ཡིན་ལ། ཡན་ལག་ཕྱི་མ་ལ་མི་ལྟོས་པའི་ཕྱིར་གཏན་ཚིགས་ཀྱི་སྐྱོན་མ་ཡིན་ཏེ་གྲུབ་ཟིན་པ་བཞིན་ནོ། །བཞི་པ་བསལ་བའི་དབྱེ་བ་བསྟན་པ་ནི། གལ་ཏེ་ཚད་མས་བསལ་བ་ཕྱོགས་མ་ཡིན་ན་སེལ་བྱེད་གཉིས་ཡིན་པས་དེས་བསལ་བའང་གཉིས་སུ་འགྱུར་རོ་ཚད་མ་མ་ཡིན་པས་བསལ་བ་ནི་བཞིར་ངེས་པ་མི་འཐད་དོ་ཞེ་ན། རྗེས་སུ་དཔག་པ་ཞེས་གསུངས་ཏེ་གནོད་པ་ནི་བཞི་པོ་དེས་གནོད་པའོ། །གལ་ཏེ་རྗེས་སུ་དཔག་པ་རྣམ་པ་གསུམ་ལ་དངོས་པོ་བའི་རྗེས་དཔག་ནི་རྟགས་གསུམ་ཀ་ལ་རྟེན་པ་ཡིན་ན་བཏགས་པ་བ་གཉིས་པོ་གང་ལ་རྟེན་ཞེ་ན་གཉིས་པོ་དེ་ལ་ཁས་བླངས་པའི་བསྟན་བཅོས་ནི་དོན་གྱི་འབྲས་བུར་གྱུར་པའི་རྟགས་ཡིན་ལ་འགྲོ་བ་ལ་གྲགས་པ་ནི་རང་བཞིན་གྱི་རྟགས་ཡིན་ནོ། །འདི་སྐད་དུ་དོན་གྱི་འབྲས་བུར་ཁས་བླངས་པའི་ཚིག་ལས་བརྗོད་བྱའི་དོན་དཔོག་པའི་ཕྱིར་དང་། རྣམ་རྟོག་གི་ཡུལ་ན་ཡོད་པ་དང་སྒྲས་བརྗོད་རུང་ནི་རྟོག་པའི་ཡུལ་ན་དེའི་བདག་ཉིད་དུ་འབྲེལ་བའི་ཕྱིར་རོ་ཞེས་བསྟན་པ་ཡིན་ནོ། །

༼༢༦༡༽

ལྔ་པ་དེ་རྒྱས་པར་བཤད་པ་ཡིད་ཆེས་པ་དང་གྲགས་པ་མངོན་སུམ་དང་རྗེས་དཔག་གིས་བསལ་བ་རྒྱས་པར་བཤད་པ་བཞི་ལས། དང་པོ་ལ་གཉིས་ཏེ་ཁས་བླངས་དང་རང་ཚིག་ཐ་དད་དུ་འདོད་པའི་ལུགས་དགག་པ་དང་། ཐ་མི་དད་པའི་ཚུལ་བཤད་པའོ། །དང་པོ་ལའང་དགོད་པ་དང་དགག་པ་གཉིས་ལས། དགོད་པ་ལ་གསུམ་སྟེ་ཡིད་ཆེས་པའི་གང་ཟག་གཉིས་སུ་དབྱེ་བ་དང་། དེས་སྨྲས་པའི་ཚིག་གཅིག་ཏུ་བསྡུ་བ་དང་། ཐ་དད་དུ་དབྱེ་བའོ། །དང་པོ་ནི་གལ་ཏེ་ཚིག་ལས་དོན་དཔོག་པའི་འབྲས་བུའི་གཏན་ཚིགས་རུང་བའི་ཡིད་ཆེས་པའི་གང་ཟག་དེ་གང་ཡིན་ཞེ་ན། བདག་གམ་གཞན་བརྗོད་བྱའི་དོན་ཇི་ལྟ་བ་བཞིན་མཐོང་བའི་སྒོ་ནས་དེ་སྟོན་པའི་ངག་འཇུག་པར་འདོད་པ་སྟེ་དོན་ཕྱིན་ཅི་མ་ལོག་པར་སྨྲ་བ་ནི་ཡིད་ཆེས་པ་ཡིན་ཏེ་དེའི་ཚིག་ནི་དོན་དེའི་འབྲས་བུ་ཡིན་པའི་ཕྱིར་ཞེས་བྱ་བ་དང་དེའི་རྒྱུ་མཚན་དེ་ལྟ་བུའི་ཞེས་སྦྱར་རོ། །འདི་ལ་དེ་འདྲ་བའི་གང་ཟག་ཁོ་ནའི་ཚིག་དོན་གྱི་འབྲས་བུར་བསྟན་པའི་ཕྱིར་དོན་ཇི་ལྟ་བ་བཞིན་མཐོང་བ་ཞེས་སྨྲོས་ཏེ་བརྗོད་འདོད་ཀྱི་འབྲས་བུ་ནི་ཐམས་ཅད་ཡིན་པའི་ཕྱིར་རོ། །རང་གི་འབྲས་བུ་ཚིག་གིས་ཡང་དག་པར་བསྟན་པའི་དོན་དེ་ནི་རང་ལས་ཕྱིན་ཅི་ལོག་སྟེ་དོན་དེ་དང་འགལ་བར་ཁས་བླངས་པའི་གེགས་བྱེད་དོ་ཞེས་བྱ་བ་ལ་འདིར་གེགས་བྱེད་པ་ནི་གནས་པར་འགྱུར་བའི་ཕྱོགས་ཡིན་ཏེ་རེ་ཤིག་ནི་གནོད་པ་བྱེད་པར་འདོད་པ་ཡིན་ནོ། །གཉིས་པ་ལ་དོན་དྲུག་ཡོད་པའི་དང་པོ་ཐ་དད་ཀྱང་གཅིག་ཏུ་སྡུད་པའི་རྒྱུ་མཚན་ནི། གཉི་གའི་ཚིག་གི་དོན་གྱི་འབྲས་བུ་ཡིན་པ་དེའི་ཕྱིར་དེ་ལྟར་དོན་གྱི་འབྲས་བུར་མཚུངས་པས་ན་རང་གིས་སྨྲས་པའི་ཚིག་དང་གཞན་གྱིས་སྨྲས་པའི་བསྟན་བཅོས་ཀྱི་ཚིག་བསྡུས་པ་སྟེ་བསྲེས་ནས་གནོད་པར་བྱེད་པ་གཅིག་ཏུ་སློབ་དཔོན་གྱིས་བརྗོད་དོ། །གལ་ཏེ་དེ་གཉིས་ཐ་དད་ཡིན་ན་གཅིག་ཏུ་སྡུད་པའི་རྒྱུ་མཚན་གང་ཡིན་ཞེ་ན་དེ་གཉིས་མཚུངས་པར་བསྟན་པའི་ཕྱིར་རོ། །གང་གིས་ཤེས་ན་ཇི་ལྟར་བདག་ཉིད་སྨྲ་བྱའི་དོན་ལ་ཚད་མ་མ་ཡིན་ན་སྨྲ་བའི་ཚིག་མི་འཇུག་པ་ཞེས་བྱ་བའི་དོན་ནི་ངའི་ཚིག་ལས་དོན་འདི་རྟོགས་པར་གྱིས་ཤིག་ཅེས་རང་གི་ཚིག་དོན་དང་ལྡན་པར་དངོས་སུ་ཁས་བླངས་པའི་རང་གི་ཚིག་དོན་གྱི་འབྲས་བུར་ཤུགས་ལ་ཁས་བླངས་པ་ཡིན་ཏེ། རང་གི་ཚིག་བརྗོད་བྱ་དོན་གྱི་འབྲས་བུ་ཡིན་ན་ནི་འབྲེལ་བ་ཡོད་པས་དོན་དང་ལྡན་ལ་མ་ཡིན་ན་འབྲེལ་བ་མེད་པས་མི་ལྡན་པར་འགྱུར་བའི་ཕྱིར་རོ། །དེའི་ཕྱིར་རང་ཉིད་བདེན་པར་སྨྲ་བར་རློམ་ནས་ཚིག་བརྗོད་པའི་ཤུགས་ཀྱིས་རང་གི་ཚིག་དོན་མེད་ན་མི་འབྱུང་བ་དང་རང་ཉིད་ཀྱང་དོན་ཇི་ལྟ་བ་བཞིན་མཐོང་བར་ཁས་བླངས་པ་ཡིན་ཏེ། རང་ཉིད་བདེན་

༼༢༦༢༽

པར་མཐོང་བ་མ་ཡིན་པ་དང་ཚིག་བརྫུན་པའི་དོན་ཅན་དུ་འདོད་ན་ནི་ཡིད་ཆེས་པའི་གང་ཟག་ཚིག་སྨྲ་བར་མི་འགྱུར་བའི་ཕྱིར་རོ། །དེ་བཞིན་དུ་བསྟན་བཅོས་ལ་མ་བརྟེན་པར་ཏེ་དེ་ཚད་མར་ཁས་མ་བླངས་པར་དེར་གྲགས་ཏེ་བཤད་པའི་ཆོས་ལ་དཔྱོད་པ་མི་འཇུག་གོ་ཞེས་བྱ་བ་ནི་རྟོགས་པར་བྱ་བའི་འདྲ་བ་ཡིན་ནོ། །དོན་ནི་ཡིད་ཆེས་པ་རང་དང་གཞན་གྱི་ཚིག་གཉིས་དོན་ལ་མི་སླུ་བའི་ཚད་མར་འདྲ་བ་དེ་རྟོགས་པར་བྱ་བའི་ཕྱིར་གཅིག་ཏུ་བསྡུས་པ་ཡིན་ནོ། །ཅིའི་དོན་དུ་དེ་ལྟ་བུའི་འདྲ་བ་རྟོགས་པར་འདོད་ཅེ་ན་སྐབས་ཀྱི་རྟེན་ཉིད་དེ་ཆོས་ཅན་ལུང་གིས་གྲུབ་པ་དང་དེའི་ཆོས་གཉིས་ལ་བསྟན་བཅོས་གནོད་པར་བྱེད་པ་ཡིན་ནོ་ཞེས་བྱ་བའི་དོན་འདི་བརྗོད་པའི་དོན་དུ་ཡིན་ཏེ་དེ་གཉིས་འདྲ་བར་མ་བསྟན་ན་ནི་བསྟན་བཅོས་ཀྱི་ཚིག་གནོད་བྱེད་དུ་མི་རྟོགས་པའི་ཕྱིར་རོ། །དེའི་ཕྱིར་རང་གི་ཚིག་དང་ཡིད་ཆེས་པའི་ཚིག་ནི་མདོ་མཛད་པས་ཡིད་ཆེས་པའི་བསལ་བའི་ནང་དུ་ལྷན་ཅིག་ཏུ་བརྗོད་པར་མཛད་དོ། །གཉིས་པ་དེས་ན་དཔེར་བརྗོད་ཀྱང་གཅིག་ཏུ་མཛད་པ་ནི། གང་གི་ཕྱིར་འདི་གཉིས་མཚུངས་པར་བསྟན་པའི་དོན་དུ་གཅིག་ཏུ་བརྗོད་པ་དེ་ཉིད་ཀྱི་ཕྱིར་གཉིས་གཅིག་ཏུ་བྱས་པ་འདི་ལ་ཀུན་ལས་བཏུས་སུ་དཔེར་བརྗོད་པ་ཡང་འདྲ་བ་སྟེ་གཅིག་ཏུ་མཛད་དེ་གཞལ་བྱའི་དོན་ཅན་ཞེས་བྱ་བ་ནི་རིག་བྱེད་ལས་ཚད་མས་གཞལ་བྱའི་དོན་སྒྲུབ་པར་མི་བྱེད་དོ་ཞེས་འབྱུང་བ་དེ་བཀོད་པ་ཡིན་ནོ། །འདིས་ནི་ཚད་མར་ཁས་བླངས་པས་གཞལ་བྱ་བསྒྲུབ་པར་ཡང་ཁས་བླངས་ལ་མི་སྒྲུབ་པར་ཡང་ཁས་བླངས་པའི་ཕྱིར་རོ། །དེའི་རྒྱུ་མཚན་ནི་མི་སླུ་བའི་ཚད་མ་རྣམས་མེད་ན་གཞན་གྱི་བསྟན་བཅོས་དང་རང་གི་ཚིག་དག་རང་གི་བརྗོད་བྱ་ལ་མི་སླུ་བ་དེའང་མི་རུང་བས་གཅིག་ཏུ་བྱས་པ་ཡིན་ནོ། །གལ་ཏེ་ཆོས་ཅན་ཚད་མ་ནི་ལུང་གིས་གྲུབ་པ་མ་ཡིན་པས་ལུང་གིས་བསལ་བའི་དཔེར་མི་རུང་ངོ་ཞེ་ན་རང་གི་ཚིག་དང་ཞེས་གསུངས་ཏེ་གསལ་བའི་དཔེར་བརྗོད་ནི་མཚན་གཞིའི་བྱེ་བྲག་ལ་དཔེར་བརྗོད་པ་སྟེ་དཀར་ཟལ་གྱིས་བ་ལང་མཚོན་པ་བཞིན་ནོ། །ཕྱོགས་ཙམ་སྟོན་པའི་དཔེར་བརྗོད་ནི་མཚན་གཞིའི་བྱེ་བྲག་མ་ཡིན་པའི་འདྲ་བ་དཔེར་བརྗོད་པ་སྟེ་བ་ལང་གིས་བ་མེན་མཚོན་པ་བཞིན་ནོ། །གསུམ་པ་ལུང་དང་འགལ་བ་དཔེར་བརྗོད་པ་ནི། ལུང་དང་འགལ་བ་འདི་ལ་གསལ་བའི་དཔེར་བརྗོད་པ་ནི་དགེ་བའི་ཆོས་ནི་ཚེ་འཕོས་ནས་དེར་ཞེས་སྦྱར་ཏེ་འདི་ལ་ནི་སངས་རྒྱས་པའི་ལུང་གིས་གནོད་པ་ཡིན་ནོ། །ཇི་ལྟར་གནོད་ཅེ་ན་དེ་ལྟ་བུའི་ཆོས་ཅན་རྣམ་པར་གཞག་པ་ལུང་དེ་ལ་རྟེན་པའི་ཕྱིར་ལུང་དེ་ལ་གནོད་ན་བདེ་བ་སྟེར་བ་དང་སྡུག་བསྔལ་སྟེར་བའི་ཁྱད་པར་ལ་དཔྱོད་པ་མི་འཇུག་སྟེ་དཔྱད་པའི་གཞི་མེད་པའི་ཕྱིར་རི་བོང་གི་རྭ་ལ་རྣོ་རྟུལ་སེམས་པ་མ་ཡིན་པ་

༼༢༦༣༽

བཞིན་ནོ། །དེས་ན་རྣམ་པ་དེ་ལྟ་བུ་ལུང་གིས་གྲུབ་པའི་ཡུལ་ལ་ནི་ཞེས་སྦྱར་རོ། །བཞི་པ་ཁས་མ་བླངས་པའི་ལུང་གིས་མི་གནོད་ཅིང་བླངས་པས་གནོད་པ་ནི། གལ་ཏེ་ལུང་གྱིས་གྲུབ་པའི་ཆོས་ཅན་ལ་ལུང་དང་འགལ་བ་སྨྲ་ན་ལུང་གིས་གནོད་ན་དེ་ནི་ཇི་ལྟར་འཇུག་ངོགས་སུ་ཁྲུས་བྱས་པ་དང་ལ་སོགས་པ་གཡང་སར་མཆོང་བ་ལ་སོགས་པ་ཆོས་མ་ཡིན་པའི་སྡིག་པ་དག་པར་བྱེད་པ་མ་ཡིན་ནོ་ཞེས་སེམས་ཀྱི་ནང་ན་གནས་པའི་སྐྱོན་འཇུག་ངོགས་ཁྲུས་ཀྱི་དག་མི་འགྱུར། དེ་ནི་ལན་བརྒྱར་ཁྲུས་བྱས་ཀྱང་། །ཆང་བུམ་བཞིན་དུ་གཙང་མི་འགྱུར། །ཞེས་སངས་རྒྱས་པ་རྣམས་ཀྱིས་དམ་བཅས་པ་དེ་ལ་གཞན་གྱི་གཞུང་ལས། གངྒཱའི་སྒོ་དང་ཀུ་ཤ་འཁྱིལ། །བིལ་པ་ཅན་དང་སྔོན་པོའི་རི། །ཀ་ནི་ཁ་ལིའི་འཇུག་ངོགས་སུ། །ཁྲུས་བྱས་ཡང་འབྱུང་སྲིད་མ་ཡིན། །ཞེས་འབྱུང་བའི་ཁས་བླངས་པ་དེས་གནོད་པ་མ་ཡིན་ནམ་ཞེ་ན་མ་མཐོང་བ་ཆོས་དང་ཆོས་མ་ཡིན་པ་རྟོགས་པར་བྱེད་པའི་བསྟན་བཅོས་ཐམས་ཅད་ཁྲུས་ཀྱིས་སྡིག་པ་དག་པར་བྱེད་དོ་ཞེས་དེ་སྐད་དུ་མི་བརྗོད་པའི་ཕྱིར་དེ་བཀག་པ་ལ་སྐྱོན་མེད་དོ། །དེ་ཅིའི་ཕྱིར་ཞེ་ན་སྤྱིར་རང་གི་ཁས་ལེན་པའི་ཞེས་སྦྱར་ཏེ་ཁས་མ་བླངས་པའི་ལུང་དང་འགལ་ཡང་སྐྱོན་དུ་མི་འགྱུར་ཏེ་ཆོས་ཅན་འཇོག་བྱེད་མ་ཡིན་པའི་ཕྱིར་རོ་ཞེས་བྱ་བའི་དོན་ཏོ། །ལྔ་པ་མི་གནོད་པའི་རྒྱུ་མཚན་དཔེས་བསྟན་པ་ནི། ཁྲུས་ཀྱིས་དག་པར་སྨྲ་བའི་བསྟན་བཅོས་དེའི་རང་གི་ཚིག་གིས་ཀྱང་ཁྲུས་ཀྱིས་དག་པའི་དོན་དེ་ལ་གནོད་པའི་ཕྱིར་དེ་བཀག་པ་ལ་སྐྱོན་མེད་དོ་ཞེས་གོང་དུ་འབྲེལ་ཏོ། །དེ་ཉིད་གསལ་བར་འཆད་པ་ནི་ཆོས་མ་ཡིན་པ་ཞེས་པ་སྟེ་རྣམ་པར་གཞག་པ་བྱས་པ་ཡིན་ཏེ་ཞེས་སྦྱར་ནས་དངོས་སུའམ་ཞེ་ན་མ་ཆགས་པ་ལ་སོགས་པས་བསྐྱེད་པའི་ལས་ལ་ནི་སྡིག་པར་ཁས་མི་ལེན་པའི་ཤུགས་ཀྱིས་ཆགས་པ་ལ་སོགས་པ་སྡིག་པའི་རྒྱུར་བརྗོད་པ་ཡིན་གྱི་དངོས་སུ་ནི་མ་ཡིན་ནོ། །དེ་དག་ཤུགས་ལ་སྡིག་པའི་རྒྱུར་རྣམ་པར་གཞག་པ་བྱས་པ་དེས་ནི་ཞེས་སྦྱར་ཏེ་གནོད་པ་ནི་འགོག་པར་བྱེད་པའོ། །ཅིའི་ཕྱིར་ཞེ་ན་ཆགས་པ་ལ་སོགས་པའི་རྒྱུ་མ་ཟད་ན་འབྲས་བུ་སྡིག་པ་མི་ལྡོག་པའི་ཕྱིར་ཞེས་སྨྲོས་ཏེ་གལ་ཏེ་ཁྲུས་ལ་སོགས་པས་སྡིག་པའི་རྒྱུ་ཆགས་པ་ལ་སོགས་པ་ལ་གནོད་ན་དེའི་འབྲས་བུ་སྡིག་པ་ཡང་ཞི་བར་འགྱུར་བ་ཞིག་ན་གནོད་པ་མ་ཡིན་ཏེ་ཁྲུས་ལ་སོགས་བྱས་ཀྱང་ཉམས་སུ་མྱོང་བའི་ཆགས་པ་ལ་སོགས་པ་མི་ལྡོག་པའི་ཕྱིར་རོ། །དཔེ་བཤད་པ་ནི་མངར་བ་དང་ཞེས་པ་སྟེ་གསུམ་པོ་འདི་ནི་བད་ཀན་དང་ཆོས་མཚུངས་པས་ཏེ་ལས་གྱུར་པ་སྟེ་དེས་བསྐྱེད་པའི་ནད་མི་སེལ་བ་དེ་བཞིན་དུ་འདི་ཡང་ཡིན་ནོ། །དེའི་ཕྱིར་ཁྲུས་ཀྱིས་དག་པར་སྨྲ་བ་ལ་ནི་ཆོས་མ་ཡིན་པ་ཆགས་པ་ལ་སོགས་པའི་འབྲས་བུར་ཁས་བླངས་པས་གནོད་པ་ཡིན་ནོ། །

༼༢༦༤༽

དྲུག་པ་དེས་ན་གནོད་མེད་ཀྱི་བསྟན་བཅོས་གཟུང་བར་བསྟན་པ་ནི། ཁས་མ་བླངས་པའི་ལུང་གིས་མི་གནོད་པའི་རྒྱུ་མཚན་དེ་ཉིད་ཀྱི་ཕྱིར་ལུང་གིས་མཐོང་བ་དབང་པོ་ལས་འདས་པའི་དོན་དག་ལ་ནི་དེ་བརྗོད་པའི་ཚིག་ཕན་ཚུན་འགལ་བ་རྗོད་པ་ཕལ་ཆེར་སེམས་པ་ཡིན་ཏེ་ཞེས་བྱ་བ་ནི་བསྟན་བཅོས་ལས་ཇི་ལྟར་བཤད་པ་དེ་དེ་ལྟར་མ་ཡིན་ཞེས་ང་ནི་མི་སྨྲའི་འོན་ཀྱང་བསྟན་བཅོས་ཉིད་སྨྲའོ་ཞེས་བྱ་བའི་དོན་ཏོ། །དེས་ན་བསྟན་བཅོས་གང་ཞིག་མཐོང་བ་ནི་མངོན་སུམ་དང་རྗེས་སུ་དཔག་པའི་ཡུལ་ཏེ་མེ་ལ་སོགས་པ་ནི་རེས་འགའ་མཐོང་བ་ཡིན་ལ་མིག་རྗེས་སུ་དཔོག་པ་ལ་ནི་ཆོས་ཅན་མཐོང་བ་ཡིན་ནོ། །མ་མཐོང་བ་ནི་ཤིན་ཏུ་ལྐོག་ཏུ་གྱུར་པ་སྟེ་དེ་གཉིས་ལ་ནི་རིམ་པ་བཞིན་འདི་གཉིས་ཀྱིས་མི་གནོད་པ་གཟུང་དགོས་སོ། །གསུམ་པ་དེས་སྨྲས་པའི་ཚིག་ཐ་དད་དུ་དབྱེ་བ་ལ་དོན་གསུམ་གྱི་དང་པོ་གེགས་བྱེད་པ་དང་གནོད་པ་བྱེད་པ་ཐ་དད་དུ་དབྱེ་བ་ནི། གལ་ཏེ་ལུང་གིས་གྲུབ་པའི་ཆོས་ཅན་ལ་ལུང་དང་འགལ་བས་གནོད་ན་འོ་ན་ལུང་གིས་གྲུབ་པ་མ་ཡིན་པའི་ཆོས་ཅན་ལ་དེ་དང་འགལ་ན་ཅིར་འགྱུར་ཞེ་ན་ཅིར་ཡང་མི་འགྱུར་ཏེ་ལུང་ཁས་མ་བླངས་པའི་ཕྱིར་རོ། །ལུང་ཁས་ལེན་པ་ལ་ཅིར་འགྱུར་ཞེ་ན་ལུང་དེ་ལ་མི་རྟེན་པའི་ཆོས་ཅན་གྱི་དངོས་པོ་ལ་ནི་ཞེས་བྱ་བ་ལ་བསྟན་བཅོས་དང་རང་ཚིག་གཉི་ག་སྟོབས་མཚུངས་པ་ནི་གཏན་ཚིགས་ཏེ་རང་གི་ཚིག་ནང་འགལ་བ་ནི་དཔེའོ། །ཆོས་ཅན་ཉམས་སུ་མྱོང་བས་གྲུབ་པ་དེའི་ཚེ་ནི་སྨྲ་བ་པོ་དེའི་རང་གི་ཚིག་དང་འགལ་བ་འབྱུང་བ་ཡིན་གྱི་བསྟན་བཅོས་ཀྱིས་གནོད་པ་ནི་འབྱུང་བ་མ་ཡིན་ནོ། །དམ་བཅས་པ་དེ་དག་ལས་གང་ལ་ཚད་མ་ཡོད་པ་དེ་ནི་གཞན་མེད་པ་ལ་གནོད་པར་བྱེད་པ་ཡིན་ཏེ་མི་རྟག་པས་ནམ་མཁའི་ཡོན་ཏན་ལ་གནོད་པ་བཞིན་ནོ། །གཅིག་ལ་ཚད་མ་ཡོད་པ་དེ་ལྟ་མ་ཡིན་ཏེ་གཉི་ག་ལ་ཚད་མ་མེད་པའི་དམ་བཅའ་བ་ནི་སྟོབས་མཚུངས་པས་གེགས་བྱེད་དུ་འགྱུར་བ་ཡིན་ཏེ་གཉིས་ཀར་མ་ངེས་པའི་མ་དང་མོ་གཤམ་བཞིན་ནོ། །རྗེས་སུ་དཔག་པ་དང་ལྡན་པ་དོན་ཇི་ལྟ་བ་བཞིན་དུ་འཇུག་པའི་ནམ་མཁའི་ཡོན་ཏན་མ་ཡིན་པ་ལ་ནི་ནམ་མཁའི་ཡོན་ཏན་གྱིས་ཇི་ལྟར་གནོད་དེ་རིགས་པ་མེད་པའི་དམ་བཅས་པ་ཙམ་ཡིན་པའི་ཕྱིར་རོ། །དེ་ནི་ལུང་ཚད་མས་གྲུབ་བོ་ཞེ་ན་ལུང་རྣམས་ཞེས་སྨྲོས་སོ། །ཆོས་ཅན་ལུང་གིས་མ་གྲུབ་པ་ལ་ལུང་གིས་མི་གནོད་པའི་རྒྱུ་མཚན་དེའི་ཕྱིར་ལུང་ཚད་མར་ཁས་བླངས་ནས་ཆོས་དང་ཆོས་མ་ཡིན་པ་ལ་སོགས་པ་དཔྱོད་པ་དག་ལ་ལུང་གིས་གནོད་པའི་སྐྱོན་འདིར་འགྱུར་རོ། །གཉིས་པ་གང་ལ་འཇུག་པའི་ཡུལ་ཐ་དད་དུ་དབྱེ་བ་ནི། ལུང་གིས་གྲུབ་པ་ཁོ་ན་ལ་ལུང་གནོད་བྱེད་ཡིན་པ་དེ་ཉིད་ཀྱི་ཕྱིར་ལུང་

༼༢༦༥༽

འདིར་གནོད་པར་བྱེད་པར་ཁས་བླངས་པས་ན་ཚད་མ་ཡིན་ལ་མངོན་སུམ་ནི་མ་ཡིན་པའི་ཕྱིར་རྗེས་སུ་དཔག་པ་ལས་ཕྱི་རོལ་དུ་གྱུར་པ་མ་ཡིན་ཡང་ཁས་བླངས་པའི་ལུང་དང་འགལ་བ་རྗེས་དཔག་ལས་ལོགས་ཤིག་ཏུ་བྱས་པ་ནི་ཡུལ་གྱི་དབྱེ་བ་བསྟན་པའི་ཕྱིར་ཏེ་རྗེས་དཔག་ནི་ཐམས་ཅད་དུ་གནོད་བྱེད་ཡིན་ལ་ལུང་ནི་ཆོས་ཅན་དེས་གྲུབ་པ་ལ་གནོད་བྱེད་ཡིན་པའི་ཕྱིར་རོ། །ལོགས་སུ་མ་བྱས་ན་ནི་རྗེས་དཔག་ཡུལ་ཐམས་ཅད་ལ་ཡིན་པ་བཞིན་དུ་ལུང་ཡང་ཡིན་པར་དོགས་པར་འགྱུར་རོ། །ཡུལ་གྱི་དབྱེ་བ་བསྟན་པའི་ཕྱིར་ལོགས་སུ་བྱས་པ་དེ་ལྟ་མ་ཡིན་ན་འདི་རྗེས་སུ་དཔག་པའི་ངོ་བོའི་དབྱེ་བར་འགྱུར་ལ། དེ་ལྟ་ན་ཡང་རྗེས་སུ་དཔག་པ་གསུམ་གྱི་བསལ་བའི་དབྱེ་བ་བྱེད་པར་ཧ་ཅང་ཐལ་བའམ་དེ་གཉིས་ཀ་མ་ཡིན་ན་ལོགས་ཤིག་ཏུ་བྱས་པ་དོན་མེད་པར་འགྱུར་ཏེ་དགོས་པ་གཞན་མེད་པའི་ཕྱིར་རོ། །གལ་ཏེ་ལོགས་ཤིག་ཏུ་བྱེད་པ་ལ་རྒྱུ་མཚན་དགོས་ན་རང་ཚིག་བསྟན་བཅོས་ལས་ལོགས་སུ་བྱས་པ་ལ་རྒྱུ་མཚན་ཅི་ཡོད་ཅེ་ན་ཚད་མ་དང་བྲལ་བའི་ཚིག་ཙམ་བརྗོད་པ་ལ་གེགས་བྱེད་པ་སྟེ་ཐེ་ཚོམ་སྐྱེད་པ་ཡིན་གྱི་གནོད་པ་བྱེད་པ་ནི་མ་ཡིན་ནོ་ཞེས་ཤེས་པར་བྱ་བའི་ཕྱིར་ཡིན་ནོ། །གསུམ་པ་དེ་ལ་རྩོད་པ་སྤང་བ་ནི་གལ་ཏེ་ཚིག་ཚད་མ་མ་ཡིན་པས་གེགས་བྱེད་ཡིན་ན་ཚད་མ་མ་ཡིན་པ་ཉིད་ནི་བསྟན་བཅོས་ལའང་མཚུངས་པའི་ཕྱིར་དེ་ནང་འགལ་བ་དེར་ཡང་ཞེས་པ་ལ་གཞི་གཅིག་ཡོད་ན་ནི་ཞེས་སྨྲོས་ཏེ་ཉམས་སུ་མྱོང་བས་གྲུབ་པའི་ཚིག་གཅིག་ལ་ཚད་མ་དང་ཚད་མ་མ་ཡིན་པ་གཉིས་ཁས་བླངས་ན་ཕན་ཚུན་གེགས་བྱེད་པ་དང་མངོན་སུམ་གྱིས་གྲུབ་པའི་བུད་མེད་ལ་བུ་སྐྱོད་པ་དང་ཅིག་ཤོས་ཀྱི་ཆོས་དག་ཕན་ཚུན་གེགས་བྱེད་པ་དེའི་ཁྱད་པར་གྱི་ཆོས་ལ་བརྟེན་པ་ཡིན་པ་བཞིན་ནོ། །འདི་སྐད་དུ་ཆོས་ཅན་གྲུབ་ན་དངོས་འགལ་གྱི་ཆོས་གང་རུང་གཅིག་ཡོད་དགོས་ལ་འགལ་བ་གཉིས་གཅིག་ལ་ལྡན་པ་ཡང་མ་ཡིན་པའི་ཕྱིར་གཅིག་གིས་གཉིས་པ་འགྲུབ་པའི་གེགས་བྱེད་དེ་དེས་ན་གེགས་བྱེད་པ་ནི་ཆོས་ལ་རྟེན་པ་ཡིན་ནོ་ཞེས་སྟོན་པ་ཡིན་ནོ། །དཔྱོད་པ་གང་དུ་ཞེས་བྱ་བ་ནི་གེགས་བྱེད་པའི་གཞི་མེད་ན་ཆོས་གང་གིས་ཆོས་གང་ལའང་གེགས་བྱེད་པའི་སྐབས་མེད་དོ་ཞེས་བྱ་བའི་དོན་ཏོ། །ཆོས་ཅན་མ་གྲུབ་ན་གེགས་བྱེད་པ་མེད་པ་དེས་ན་གེགས་བྱེད་པའི་ཆོས་ཁས་ལེན་པས་ནི་ཆོས་ཅན་རྣམ་པར་འཇོག་པ་སྟེ་ཡོད་པར་ཁས་ལེན་པ་ཡིན་ལ་དེས་ཀྱང་ཆོས་ཅན་འཇོག་པའི་བསྟན་བཅོས་ཚད་མར་བྱེད་པ་ཡིན་ཏེ་དེ་བརྗོད་བྱའི་དོན་མེད་ན་མི་འབྱུང་བའི་འབྲས་བུར་ཁས་བླངས་པའི་ཕྱིར་རོ། །དེས་ན་དེ་ནི་ཚད་མ་ཡིན་པའི་ཕྱིར་བདེ་བ་མི་སྟེར་བ་ལ་གནོད་པར་བྱེད་པ་ཡིན་ནོ་ཞེས་བྱ་བ་ནི་ལུགས་གཞན་ཡིན་ནོ། །

༼༢༦༦༽

གཉིས་པ་དེ་དགག་པ་ནི་བསྟན་བཅོས་དེ་ཞེས་པ་སྟེ་འཇོག་པ་ནི་ཡོད་པར་རྟོགས་པར་བྱེད་པའོ། །དེ་ལ་ཚད་མ་སྟེ་དོན་མེད་ན་མི་འབྱུང་བར་ཁས་བླངས་པའི་ཕྱིར་རོ་ཞེ་ན། འོ་ན་ནི་བསྟན་བཅོས་ཚད་མར་ཁས་ལེན་པར་བྱེད་པའི་ཕྱིར་ཁས་བླངས་པའི་བསྟན་བཅོས་ཞེས་བྱ་བ་དང་། ཆོས་གཞན་འཕོས་ནས་བདེ་བ་སྟེར་བ་ཡང་བསྟན་བཅོས་དེ་ཉིད་ཀྱིས་ཞེས་སྦྱར་ཏེ་དོན་ནི་ཆོས་འགལ་བ་འདི་གཉིས་ཀའང་ཁས་བླངས་པའི་ཚིག་གིས་བཞག་པས་སྟོབས་མཚུངས་པ་དག་གནོད་པར་མི་རུང་ངོ་ཞེས་སྟོན་པ་ཡིན་ནོ། །གཉིས་པ་ཐ་མི་དད་པའི་ཚུལ་བཤད་པ་ལ་སྒྲ་ཙམ་ཞིག་ཐ་དད་པ་དང་། དེ་ལ་རྩོད་པ་སྤང་བ་དང་། ཡུལ་གྱི་དབྱེ་བའི་ཚུལ་བཤད་པ་གསུམ་ལས། དང་པོ་ནི་འོ་ན་ཞེས་པ་སྟེ་གཉིས་ཀའང་གེགས་བྱེད་དུ་ཁྱད་པར་མེད་པའི་ཕྱིར་སྙམ་དུ་བསམས་པ་ཡིན་ནོ། །ཅུང་ཟད་ཀྱང་མེད་ན་སོ་སོར་བརྗོད་པས་ཅི་བྱ་ཞེ་ན་ངག་གི་དབྱེ་བས་དེ་ལྟར་ལོགས་ཤིག་ཏུ་བརྗོད་པར་འགྱུར་རོ། །དེ་ཉིད་གསལ་བར་སྟོན་པ་ནི་ངག་སྔ་མས་བཞག་པའི་དོན་ངག་ཕྱི་མའི་དོན་གྱིས་འགོག་པར་བྱེད་པ་ནི་ཁས་བླངས་པ་དང་འགལ་བ་ཡིན་ཏེ་ངའི་མ་ནི་མོ་གཤམ་ཡིན་ནོ་ཞེས་བརྗོད་པ་བཞིན་ནོ། །དེ་ཉིད་ཀྱི་ཕྱིར་སློབ་དཔོན་གྱིས་ཀྱང་སྔར་གྱི་སྒྲ་གསུངས་སོ། །ངག་ཐ་དད་ཀྱི་དབྱེ་བ་མེད་ཀྱང་ངག་གཅིག་པོ་དེ་ཉིད་ཀྱིས་རང་གི་དོན་དང་འགལ་བ་སྟེ་རང་གི་དོན་འགོག་པ་ནི་ཞེས་སྦྱར་ཏེ་ངག་དེ་ལྟར་དུ་སྨྲས་པ་ན་ཕ་རོལ་གྱིས་དེ་ལྟར་རྟོགས་པ་ནི་སྨྲ་བ་པོའི་ང་རྒྱལ་གྱིས་རྗེས་དཔག་ཚད་མར་རློམ་ནས་ཡང་དེ་ཚད་མ་མ་ཡིན་ཞེས་འགོག་པར་བྱེད་པའི་ཕྱིར་རོ་ཞེས་སློབ་དཔོན་ཆོས་མཆོག་འཆད་དོ། །སློབ་དཔོན་ཀ་མ་ལ་ཤི་ལ་ན་རེ། རྒྱང་འཕེན་པ་སྨྲ་བས་བརྗོད་འདོད་སྟོན་བཞིན་དུ་རྗེས་དཔག་མེད་ཅེས་སྨྲ་བ་ནི་འགལ་བ་ཡིན་ནོ་ཞེས་ཟེར་བ་ནི་མ་ཡིན་ཏེ་དེ་ནི་དངོས་པོ་སྟོབས་ཞུགས་དང་འགལ་བར་འདུས་པའི་ཕྱིར་དང་། དེའི་འབྲེལ་བ་ནི་ཁས་བླངས་ཙམ་ན་རྟེན་པའི་ཕྱིར་རོ། །རྩོད་པ་སྤང་བ་ལ་དོན་གཉིས་ཀྱི་དང་པོ་བྱེད་པའི་ཚུལ་ལ་རྩོད་པ་སྤང་བ་ནི། ཚད་མ་ཞེས་པ་སྟེ་ཚིག་དོན་ལ་མི་འཁྲུལ་ན་རང་གི་དོན་གྱིས་དོན་གཞན་གྱི་གེགས་བྱེད་པར་འགྱུར་ན་ཚད་མ་མ་ཡིན་པ་ནི་དོན་ལ་ཐེ་ཚོམ་ཟ་བས་གེགས་སུ་ཡང་མི་འགྱུར་རོ་ཞེ་ན་ཚད་མ་ཡིན་པ་དེ་ཉིད་ཀྱི་ཕྱིར་སྟོབས་མཚུངས་པ་ཡིན་ལ་དེས་ན་གེགས་བྱེད་པ་ཡིན་ནོ། །འདི་སྐད་དུ་འགལ་བ་དག་གཅིག་ལ་མི་སྲིད་པའི་ཕྱིར་དང་། དེ་གཉིས་ཀས་སྟོང་པ་ཡང་མི་རུང་བའི་ཕྱིར་ཚད་མ་མ་ཡིན་པ་ནི་གཉི་ག་ལ་ཐེ་ཚོམ་ཟ་བ་ཡིན་ལ་ཐེ་ཚོམ་ཟ་བའི་ཕྱིར་ན་ཕན་ཚུན་གེགས་སུ་འགྱུར་བ་ཡིན་ནོ། །ཚད་མ་མ་ཡིན་པ་ཉིད་བཤད་པ་ནི་

༼༢༦༧༽

གལ་ཏེ་མ་དང་མོ་གཤམ་གྱི་ངག་གཉིས་པོ་དེ་ལ་གཅིག་ཚད་མ་ཡིན་ན་དེས་གཉིས་པོ་ཡོད་མེད་དུ་གྲུབ་པ་ཁོ་ནར་འགྱུར་གྱི་གཅིག་གིས་གཅིག་ལ་གེགས་བྱེད་པ་ཞེས་སྦྱར་རོ། །གལ་ཏེ་ཚད་མས་ཚད་མ་མ་ཡིན་པ་ལ་གནོད་ན་རྒོལ་བ་དེས་ཚད་མར་ཁས་བླངས་པའི་ཕྱིར་མཐོང་བ་དང་མ་མཐོང་བའི་དངོས་པོ་ཐམས་ཅད་ལ་ཞེས་སྨྲ་བ་ལ་ཁས་བླངས་དང་རང་ཚིག་གཉིས་ཁས་བླངས་པར་ཞེས་བྱ་བའི་དོན་ནི་གནོད་བྱེད་ནི་གཞི་དེ་ལ་ཡོད་པ་ཡིན་ལ་གནོད་བྱ་ནི་མེད་པ་ཡིན་ན་ཁས་བླངས་དང་རང་ཚིག་གཉིས་ཀ་གནོད་བྱེད་ཡིན་ན་གཞི་ཆོས་གཅིག་ལ་བདེ་བ་སྟེར་བྱེད་ཡིན་པ་དང་མ་ཡིན་པ་གཉིས་ཀ་ཡོད་པར་འགྱུར་ན་དེ་ཡང་འགལ་བའི་ཕྱིར་གཉིས་ཀའང་གེགས་བྱེད་དུ་འཐད་པ་ཡིན་ཏེ་གེགས་བྱེད་པ་ནི་ཐེ་ཚོམ་གྱི་འབྲས་བུ་ཅན་ཡིན་པའི་ཕྱིར་རོ། །གཞན་ཡང་ཚད་མར་ཁས་བླངས་པས་གནོད་བྱེད་དུ་སྨྲ་ན་བསྟན་བཅོས་འདིའི་ཚད་མ་ཉིད་ཞེས་བྱ་བ་ནི་སྔར་མི་འདོད་ཀྱང་ད་ལྟར་འདོད་པས་ཚད་མར་ཡོངས་སུ་རྫོགས་པར་འགྱུར་རོ་ཞེས་བྱ་བའི་ཐ་ཚིག་གོ །གཉིས་པ་ཐེ་ཚོམ་ཕྱོགས་ཀྱི་སྐྱོན་དུ་མི་རུང་བའི་རྩོད་པ་སྤང་བ་ནི། གལ་ཏེ་ཞེས་པ་སྟེ་དོན་ནི་བསྒྲུབ་བྱའོ། །ཁོ་ནར་ཟད་ཅེས་བྱ་བ་ནི་བསལ་བར་ནི་མི་འགྱུར་རོ་ཞེས་བྱ་བའི་དོན་ཏོ། །ཐེ་ཚོམ་དེ་ནི་ཕྱོགས་ཁ་ན་མ་ཐོ་བ་སྟེ་བསལ་བ་མེད་པར་བསྟན་པ་ལ་ཡང་ཡོད་པར་མཚུངས་པ་ཞེས་སྦྱར་ཏེ་ཐེ་ཚོམ་ནི་ཕྱོགས་ཀྱི་ཡོན་ཏན་ཡིན་གྱི་སྐྱོན་ནི་མ་ཡིན་ནོ་ཐེ་ཚོམ་ཟ་བའི་ཡུལ་ལ་གཏན་ཚིགས་ཀྱི་བྱེད་པ་འཇུག་པའི་ཕྱིར་རོ་ཞེ་ན་སྨྲ་བ་པོ་དེའི་ཚིག་ལས་ཞེས་གསུངས་ཏེ་གལ་ཏེ་རང་གི་དོན་ལ་ངེས་པ་མི་སྐྱེད་པས་ཚིག་དེ་སྐྱོན་ཅན་དུ་འགྱུར་ན་ནི་སྐྱོན་ཅན་དེས་བརྗོད་པའི་ཐེ་ཚོམ་ཟ་བ་དེ་ཕྱོགས་མ་ཡིན་པར་འགྱུར་ན་དེ་ལྟར་ནི་མ་ཡིན་ནོ། །འོ་ན་ཇི་ལྟར་ཚིག་སྐྱོན་ཅན་དུ་འགྱུར་ཞེ་ན་དངོས་པོ་གང་ཞིག་དམ་བཅའ་དང་གཏན་ཚིགས་དང་དཔེ་ལ་སོགས་པའི་ཚིག་ཇི་ཙམ་གྱིས་བསྒྲུབ་པར་བྱ་བ་སྟེ་བསྟན་པར་བྱ་བ་དེ་སྲིད་བར་ཡང་མི་འགྲུབ་པའི་ཕྱིར་ཚིག་སྐྱོན་ཅན་ཡིན་ནོ། །དེ་ཉིད་གསལ་བར་སྟོན་པ་ནི་རང་གི་བསམ་པའི་དོན་ཞེས་སྦྱར་ཏེ་དམ་བཅས་པའི་དོན་དེ་ནི་ཇི་ལྟར་ཚད་མས་གནོད་ན་མི་སྲིད་པ་དེ་བཞིན་དུ་ཆོས་ཅན་གཅིག་ལ་ཆོས་འགལ་བ་གཉིས་ཉེ་བར་སྡུད་དེ་དམ་འཆའ་ན་དེ་གཉིས་ཀ་སྲིད་པ་མ་ཡིན་ནོ། །དེས་ན་དམ་བཅའི་ཚིག་གིས་མི་སྲིད་པའི་དོན་སྒྲུབ་པར་བྱེད་པའི་ཕྱིར་ན་ཚིག་སྐྱོན་ཅན་ཡིན་ནོ། །ཚིག་ཙམ་ལས་སྐྱོན་དུ་འགྱུར་བའི་སྐབས་སྟོན་པ་ནི་གཞན་གྱི་ཞེས་པ་སྟེ་དོན་གྱི་ནི་གཙོར་བྱེད་པ་མ་ཡིན་ཏེ་དོན་ཕྱིན་ཅི་ལོག་བརྗོད་པས་སྨྲ་བ་པོ་ལ་ཀླན་ཀ་སྟེ་སྐྱོན་དུ་འགྱུར་བའི་ཕྱིར་རོ། །སྨྲ་བ་པོ་བརྗོད་པ་ལ་མི་མཁས་པའི་སྤོབས་པ་ཅན་དུ་རིག་པར་འགྱུར་བའི་ཕྱིར་སྨྲ་བ་པོ་ཉིད་སྐྱོན་ཅན་དུ་འགྱུར་རོ་ཞེས་བྱ་བའི་

༼༢༦༨༽

དོན་ཏོ། །འདི་སྐད་དུ་ཐེ་ཚོམ་ཟ་བས་ཚིག་སྐྱོན་ཅན་དུ་གྱུར་པ་ནི་མ་ཡིན་གྱི་འོན་ཀྱང་གཞི་གཅིག་ལ་མི་སྲིད་པའི་དོན་འགལ་བ་གཉིས་དམ་བཅས་པས་ཚིག་སྐྱོན་ཅན་དུ་གྱུར་པ་ཡིན་པས་དམ་བཅའི་དོན་གྱི་སྐྱོན་ནི་མ་ཡིན་ནོ་ཞེས་སྟོན་པ་ཡིན་ནོ། །གསུམ་པ་ཡུལ་གྱི་དབྱེ་བའི་ཚུལ་དཔྱད་པ་ནི། གལ་ཏེ་ཞེས་པ་སྟེ་སྔར་ཁས་བླངས་པའི་ལུང་དང་འགལ་བ་དང་རང་ཚིག་དང་འགལ་བའི་ཡུལ་ལ་བྱེ་བྲག་ཅིའང་མེད་པས་ཐ་དད་དུ་བྱེད་པ་མི་རིགས་སོ་ཞེ་ན་སྔོན་གྱི་སློབ་དཔོན་ཁ་ཅིག་ཡུལ་གྱི་ཁྱད་པར་འཆད་པ་ནི་གཞུང་ལུགས་འགའ་ཞིག་ལ་མ་བརྟེན་པར་ཆོས་ཅན་གང་ལ་དཔྱོད་པ་མི་འཇུག་པའི་གཞུང་ལུགས་དེ་ནི་མེད་ན་དེ་ལ་དཔྱོད་པ་མི་འབྱུང་བ་ཡིན་པའི་ཕྱིར་དེ་ལ་དཔྱོད་པ་ལ་གདོན་མི་ཟ་བར་བརྟེན་པར་བྱ་བ་ཡིན་པ་དེས་ན་གཞུང་ལུགས་འདིའི་གེགས་བྱེད་པའི་ཡུལ་ནི་ལུང་ལས་གྲུབ་པ་དེ་ཉིད་ཡིན་ལ། རང་གི་ཚིག་དང་འགལ་བ་ནི་ཆོས་ཅན་ལུང་ལས་གྲུབ་པ་དང་མ་གྲུབ་པ་ཐམས་ཅད་དུ་བརྗོད་པ་ཡིན་ཏེ་ཚིག་ཙམ་ཀྱི་བརྗོད་བྱ་ནི་གནས་གསུམ་ཀ་ཡིན་པའི་ཕྱིར་རོ་ཞེས་ཟེར་རོ། །དེ་འགོག་པ་ནི་ཁས་བླངས་དང་འགལ་བ་འདི་ལ་ཡང་གཞན་ལུང་ལ་གདོན་མི་ཟ་བར་རྟེན་པ་ཅི་ཞིག་ཡོད་དེ་རྒོལ་བ་དེ་ཉིད་ཀྱིས་མྱོང་བས་གྲུབ་པའི་དོན་དེ་གཞན་རྩོམ་པ་པོའི་ཁ་ནས་མི་རྟག་པར་འབྱུང་ངོ་ཞེས་རང་ཉིད་ཀྱི་རྣམ་པར་བཞག་ནས་ཡང་རྟག་ཅེས་རང་གི་ཚིག་གིས་འགོག་པར་བྱེད་པའི་ཕྱིར་འདིའང་ཁས་བླངས་དང་འགལ་བ་ཡིན་ན་ཆོས་ཅན་ནི་ཚད་མས་གྲུབ་པའི་སྟེང་དུ་འགལ་བ་ཡིན་པས་འདི་གཉིས་ཀྱི་དབྱེ་བ་ནི་སྔར་བཤད་པ་ཉིད་ཡིན་ནོ། །གཉིས་པ་གྲགས་པས་བསལ་བ་བཤད་པ་ལ་གྲགས་པས་གནོད་པའི་ཚུལ་མདོར་བསྟན་པ་དང་། དེ་ལ་སྒྲུབ་བྱེད་ཀྱི་ལུང་དགོད་པ་དང་། ལུང་གི་དོན་རིགས་པས་བཤད་པ་གསུམ་ལས། དང་པོ་ནི་བརྡ་སྤྲོད་པ་བ་ན་རེ། མཚན་མོ་གསལ་བར་བྱེད་པ་ནི་རི་བོང་འཛིན་པ་ཞེས་སྒྲ་བཤད་པའི་རྒྱུ་མཚན་ཅན་གྱི་སྒྲ་བཟང་པོས་བརྗོད་པར་བྱ་བ་ཡིན་གྱི་ཟླ་བ་ཞེས་པའི་སྒྲ་ངན་པས་ནི་མ་ཡིན་ནོ་ཞེས་སྐྱེ་བོ་གནག་རྫི་མོ་ཡན་ཆད་ལ་གྲགས་པའི་དོན་སྤོང་བར་བྱེད་པ་དེ་དགག་པའི་ཕྱིར་གྲགས་པ་ཡང་ཞེས་གསུངས་སོ། །འདིར་གྲགས་པ་ནི་ཐ་སྙད་ཀྱི་ཡུལ་ཅན་གྱི་རྟོག་པའི་ཤེས་པ་གཏིང་ཚུགས་པ་སྟེ་དེ་ལྟར་ཟླ་བ་ལ་གཏིང་ཚུགས་པའི་རྟོག་པ་དེས་ནི་རང་དང་འགལ་བའི་དོན་གྱི་དམ་བཅའ་བ་ཟླ་བའི་སྒྲས་བརྗོད་དུ་མི་རུང་བ་ལ་གནོད་པར་བྱེད་པ་ཡིན་ཏེ། འདོད་པའི་སྒྲས་བརྗོད་པར་བྱ་བ་ཉིད་ནི་བརྗོད་བྱའི་དོན་རྣམས་ལ་ཞེས་སྦྱར་རོ། །དེ་ཉིད་གང་ལས་ཞེ་ན་འདོད་པའི་སྒྲས་བརྗོད་

༼༢༦༩༽

པར་བྱ་བ་ཉིད་ནི་སྐྱེས་བུའི་འདོད་པ་ཙམ་དང་རྗེས་སུ་འབྲེལ་བ་འདོད་པའང་བརྗོད་འདོད་ཀྱི་ཡུལ་སྒྲོ་བཏགས་པ་ཐམས་ཅད་ལ་ཐོགས་པ་མེད་པར་འཇུག་པའི་ཕྱིར་རོ། །གལ་ཏེ་འདོད་པའི་སྒྲས་བརྗོད་པར་བྱ་བ་དེ་ཉིད་དེ་ལ་གནོད་བྱེད་དུ་འགྱུར་གྱི་གྲགས་པ་གོ་ཇི་ལྟར་གནོད་བྱེད་དུ་འགྱུར་ཞེ་ན་བཤད་པ་ཐ་སྙད་ནི་དགག་སྒྲུབ་ལ་དཔྱོད་པའོ་རྟོག་པའོ་དེ་ལས་སྐྱེས་པའི་ཆོས་ནི་དེས་སྤྲུལ་པའི་བརྗོད་བྱའི་སྤྱིའོ། །དེ་ལ་ནི་ཡུལ་ཅན་གྲགས་པའི་སྒྲས་བརྗོད་དེ་གྲགས་པས་གྲུབ་པའི་དོན་གང་ཡིན་པ་དེ་འདི་ལ་གནོད་བྱེད་ཡིན་ནོ་ཞེས་བསྟན་པའི་ཕྱིར་རོ། །གལ་ཏེ་འདོད་པའི་སྒྲས་བརྗོད་པར་བྱ་བ་རྟོག་པའི་ཡུལ་གྱི་དོན་ཐམས་ཅད་ལ་དགག་པར་མི་ནུས་པའི་རྒྱུ་མཚན་གང་ཡིན་ཞེ་ན་རྟོག་པའི་ཡུལ་གྱི་དོན་ཐམས་ཅད་ནི་རྟོག་པའི་ཤེས་པ་ལ་སྣང་བའི་ངོ་བོ་ཉིད་ཀྱིས་བརྡར་བྱས་པ་དང་མ་བྱས་པའི་སྒྲ་སྤྱི་རྣམས་ཀྱི་བརྗོད་བྱར་རུང་བ་ཡིན་ཏེ་སྒྲ་སྤྱི་རྣམས་ནི་དངོས་པོ་ལ་མི་ལྟོས་པར་འདོད་པ་ཙམ་གྱིས་དོན་སྤྱི་ལ་འཇུག་སྟེ་དེ་དང་བསྲེ་བའི་ཕྱིར་རོ། །སྔར་བརྡ་བྱུང་བའམ་ཕྱིས་འབྱུང་བར་འགྱུར་བའི་སྒྲ་སྤྱི་རྣམས་དང་འདྲེར་རུང་བ་ཉིད་ནི་རྣམ་པར་རྟོག་པའི་དོན་ཙམ་དང་རྗེས་སུ་འབྲེལ་བར་གནས་པ་དེས་ནི་ཞེས་སྦྱར་རོ། །འདི་ལ་ཁ་ཅིག་ན་རེ། ཕྱི་རོལ་སྒྲའི་བརྗོད་རུང་མ་ཡིན་པར་དམ་བཅས་པ་ལ་གནོད་པ་ཡིན་ནོ་ཞེས་ཟེར་རོ། །དེ་ནི་མ་ཡིན་ཏེ་སྔོན་གྱི་སློབ་དཔོན་དག་གིས། དཀའ་དང་མི་ནུས་འབྲས་མེད་ཕྱིར། །རང་གི་མཚན་ཉིད་བརྗོད་བྱ་མིན། །ཞེས་དམ་བཅས་པ་དེ་ལ་གྲགས་པའི་རྗེས་དཔག་གིས་གནོད་པར་འགྱུར་ལ་དེ་ལྟ་ནའང་རང་གི་མཚན་ཉིད་གཏན་ཚིགས་ཀྱི་རྟེན་དུ་མི་རུང་བར་འགྱུར་ཏེ་བསལ་བ་ཞུགས་པའི་ཕྱིར་རོ། །དེ་བཞིན་དུ་རྗེས་སུ་དཔག་པ་ལ་འགལ་བ་ལ་མི་འཁྲུལ་བ་ཡོད་པར་འགྱུར་ཏེ་གྲགས་པ་ནི་ཕྱི་རོལ་བརྗོད་བྱ་དང་ཇི་སྐད་བཤད་པའི་གཏན་ཚིགས་གསུམ་གྱིས་ནི་བརྗོད་བྱ་མ་ཡིན་པར་བསྒྲུབས་པའི་ཕྱིར་རོ། །གཞན་ཡང་ཕྱི་རོལ་སྒྲས་བརྗོད་རུང་ཡིན་ན་བརྗོད་དུ་རུང་བ་ནི་འདྲེར་རུང་བ་ཡིན་པས་ཕྱི་རོལ་སྒྲ་སྤྱི་དང་འདྲེར་རུང་བར་འགྱུར་རོ། །གལ་ཏེ་བརྗོད་དུ་རུང་བའི་དོན་ནི་གོར་རུང་བ་ལ་འདོད་དོ་ཞེ་ན། དེ་ལྟ་ན་གཏན་ཚིགས་བརྗོད་པའི་སྒྲ་ལས་བསྒྲུབ་བྱ་གོར་རུང་བས་དེའང་དེའི་བརྗོད་བྱར་འགྱུར་རོ། །དེ་འདོད་ན་གཏན་ཚིགས་བརྗོད་པའི་ཚེ་བསྒྲུབ་བྱའང་བརྗོད་པས་ངག་ལྷག་པའི་སྐྱོན་དུ་འགྱུར་རོ། །གཞན་ཡང་གྲགས་པའི་རྗེས་དཔག་ཕྱི་རོལ་ལ་འཇུག་ན་དངོས་པོ་བའི་རྗེས་དཔག་དང་ཡུལ་གཅིག་ཏུ་འགྱུར་ལ་དེ་ཡང་དེས་ན་ཡུལ་གྱི་ཁྱད་པར་ནི། བསྟན་ཕྱིར་ཞེས་བཤད་པ་དང་འགལ་བ་ཡིན་ནོ། །འོན་ཏེ་སྒྲ་ལ་ལྟོས་པའི་ཆོས་འཇལ་བས་ཡུལ་ཐ་དད་དུ་འདོད་ན་ལྟོས་པ་དེ་ཡང་སྒྲ་དང་འདྲེར་རུང་བའམ་གོར་རུང་བའམ་སྒྲའི་ཐ་སྙད་དུ་རུང་བ་ལ་བརྗོད་གྲང་ན་གསུམ་

༼༢༧༠༽

ཀ་ཡང་མི་རུང་བ་ཡིན་ཏེ་འདི་དགག་པ་རྒྱས་པར་ནི་སྡེ་བདུན་རྒྱན་གྱི་མེ་ཏོག་ཏུ་བལྟའོ། །དེས་ན་དོན་ནི་སྒྲའི་དོན་ཡིན་ལ་དེ་བརྗོད་དུ་མི་རུང་བར་དམ་བཅས་པ་ལ་གནོད་པ་ཡིན་ནོ། །གལ་ཏེ་གྲགས་པ་སྒྲ་དོན་ལ་འཇུག་ན་འགལ་བ་ལ་མི་འཁྲུལ་བ་སྲིད་པར་འགྱུར་རོ་ཞེ་ན། མི་འགྱུར་ཏེ་དེ་ལ་སྒྲ་དང་འདྲེར་མི་རུང་བ་ཁེགས་པས་དེ་ལ་མི་འཁྲུལ་བའི་གཏན་ཚིགས་ཀྱང་ཁེགས་པའི་ཕྱིར་རོ། །ཅི་སྟེ་ཡང་བརྡ་སྤྲོད་པ་བ་ཕྱི་རོལ་སྒྲས་བརྗོད་དུ་མི་རུང་བར་དམ་འཆའ་བ་ལ་སྒྲ་དོན་ལ་བསལ་བ་བརྗོད་པས་ཅི་ཞིག་གནོད་ཅེ་ན། འདི་སྒྲོ་བཏགས་པའི་སྤྱི་ཕྱི་རོལ་དུ་ཞེན་པར་བྱས་པ་དེ་བརྗོད་དུ་མི་རུང་བར་དམ་བཅས་པ་ལ་བསལ་བ་བརྗོད་པ་ཡིན་གྱི་ཕྱི་རོལ་ཉིད་དེ་ལྟར་དམ་འཆའ་ན་ནི་དམ་བཅའ་སྐྱོན་མེད་ཡིན་ཏེ་གཏན་ཚིགས་ཀྱི་རྟེན་དུ་རུང་བའི་ཕྱིར་རོ། །དེ་ལ་གཏན་ཚིགས་ཀྱི་དོན་ནི་འདི་ཡིན་ཏེ་དོན་གང་ཞིག་རྟོག་པའི་ཡུལ་ན་ཡོད་པ་དེ་ནི་སྒྲ་ཐམས་ཅད་ཀྱིས་བརྗོད་པར་ནུས་པ་ཡིན་ཏེ་དཔེར་ན་ཡལ་ག་ལ་སོགས་པའི་རྣམ་པར་སྣང་བ་ཤིང་གི་སྒྲས་བརྗོད་པར་ནུས་པ་བཞིན་ནོ། །མཚན་མོ་གསལ་བྱེད་ཀྱི་རྣམ་པར་སྣང་བ་ལ་སོགས་པའི་དོན་ཐམས་ཅད་ཀྱང་རྟོག་པའི་ཡུལ་ན་ཡོད་པའི་ཡིན་ནོ་ཞེས་བྱ་བ་ནི་རང་བཞིན་ཡིན་ནོ། །འདི་ལ་དངོས་པོ་ལ་སྒྲ་དོན་གྱི་འབྲེལ་བ་ཡོད་ན་ཡོད་པ་ཀུན་བརྗོད་པར་ནུས་ཀྱང་མེད་པ་ཀུན་བརྗོད་པར་མི་ནུས་པས་ཐམས་ཅད་སྒྲས་བརྗོད་པར་མི་ནུས་པ་ཡིན་ན་དེ་ཡང་དེ་ཡི་འབྲེལ་བ་ནི་རང་གི་ངོ་བོ་མེད་པའི་ཕྱིར་རོ་ཞེས་བྱ་བ་དེར་བཀག་ཟིན་ཏོ། །རྟོག་པ་ལ་སྣང་བའི་དོན་ནི་སྒྲ་དང་འདྲེར་མི་རུང་བ་མེད་དེ་དེ་ནི་སྣང་བ་མ་ངེས་པའི་བློ་ཡིན་པའི་ཕྱིར་རོ། །དེས་ན་དགག་བྱ་སྒྲས་བརྗོད་པར་མི་ནུས་པ་ཉིད་ལ་ནི་དེ་དང་འདྲེར་མི་རུང་བས་ཁྱབ་ལ། ཁྱབ་བྱེད་དེ་དང་ནི་འདྲེར་རུང་བ་འགལ་བ་ཡིན་ཞིང་དེས་ཀྱང་རྟོག་པའི་ཡུལ་ལ་ཁྱབ་པ་ཡིན་པས་རྟོག་པའི་ཡུལ་ནི་དགག་བྱའི་ཁྱབ་བྱེད་དང་འགལ་བས་ཁྱབ་པའི་ཕྱིར་དགག་བྱ་སྒྲས་རྗོད་པར་མི་ནུས་པ་དང་ཡང་འགལ་བ་ཡིན་ནོ། །དེས་ན་གཏན་ཚིགས་ལ་དེ་དང་འགལ་བ་ནུས་པ་ཉིད་ཀྱིས་ཁྱབ་པ་ཡིན་པའི་ཕྱིར་འདི་མ་ངེས་པ་མ་ཡིན་ནོ། །དེའི་ཕྱིར་རྟོག་པའི་ཤེས་པའི་ཡུལ་ནི་གྲགས་པ་དང་འགྲོ་བའི་ལུགས་དང་། ཐ་སྙད་དུ་བརྗོད་པ་ཡིན་ལ་དེ་ཡང་དེ་ལ་རང་བཞིན་གྱི་གཏན་ཚིགས་ཡིན་ནོ། །གྲགས་པའི་གཏན་ཚིགས་དེས་བསྒྲུབས་པའི་སྒྲས་བརྗོད་དུ་རུང་བས་ནི་དེར་མི་རུང་བའི་དོན་ནམ་དོན་དེ་ཉིད་སྨྲ་བའི་སྐྱེས་བུ་ལ་གནོད་པ་ཡིན་ནོ། །གཉིས་པ་ནི་སྒྲའི་དོན་ཐམས་ཅད་རྣམ་པར་རྟོག་པའི་གཟུང་ཡུལ་ན་ཡོད་པའི་གྲགས་པའི་གཏན་ཚིགས་ལས་སྒྲ་ཐམས་ཅད་ཀྱི་བརྗོད་བྱ་ཡིན་པར་སློབ་དཔོན་བཞེད་པ་ཡིན་ནོ་ཞེས་འཆད་པ་ནི་དོན་དེ་དག་སྒྲ་དང་འདྲེར་རུང་བའི་སྟོབས་ཀྱིས་ཏེ་སྒྲས་བརྗོད་རུང་ནི་འདོད་པས་སྤྲུལ་པའི་དོན་ཙམ་དང་རྗེས་

༼༢༧༡༽

སུ་འབྲེལ་བ་ཡིན་པ་དེས་ན་སྒྲ་ཐམས་ཅད་ནི་དོན་དེ་ལ་རྗོད་བྱེད་དུ་འབྲེལ་བ་ཡིན་ནོ། །དོན་འགའ་ཞིག་སྒྲ་འགའ་ཞིག་ཁོ་ན་དང་འབྲེལ་བར་མཐོང་བ་མ་ཡིན་ནམ་དེ་ཇི་ལྟར་ན་སྒྲ་ཐམས་ཅད་དོན་ཐམས་ཅད་དང་དེ་ཙམ་དང་འབྲེལ་བར་བརྗོད་ཅེ་ན། དངོས་སུ་ན་ཞེས་སྨྲོས་ཏེ་འཇིག་རྟེན་ན་བྱ་བ་འགའ་ཞིག་དངོས་སུ་མ་བྱས་ཀྱང་ཚོགས་པ་ཚང་ནས་ཐོགས་མེད་དུ་འགྲུབ་པ་ལ་དངོས་སུ་བྱས་སོ་ཞེས་བརྗོད་པ་དེ་བཞིན་དུ་སྒྲོ་བཏགས་པའི་སྤྱི་བཀོད་ཙམ་ན་དེ་སྒྲ་དང་འབྲེལ་བའི་ཚོགས་པ་ཚང་བས་དེ་སྐད་དུ་བརྗོད་དོ་ཞེས་སློབ་དཔོན་ཆོས་མཆོག་འཆད་དོ། །ཛྙཱ་ན་ཤྲི་ནི་དེ་ལ་དངོས་སུ་གྲགས་པ་མེད་ཀྱང་ཞེས་སྦྱར་རོ། །གང་གི་ཕྱིར་དངོས་སུ་ནི་སྒྲ་ཐམས་ཅད་དེ་ལ་འབྲེལ་བ་ཡིན་པ་དེའི་ཕྱིར་དེ་ལ་སྒྲ་ཐམས་ཅད་ཀྱི་བརྗོད་བྱར་གྲགས་པ་མེད་ཀྱང་སྒྲ་ཐམས་ཅད་དོན་ཐམས་ཅད་ལ་ཟེར་བར་དོགས་པས་སློབ་དཔོན་གྱིས་སྒྲ་དེ་དོན་དེ་དག་ལ་གྲུབ་པར་བཤད་དེ་ཚིག་ནི་གང་ལ་ཞེས་བྱ་བ་ལ་སོགས་པས་སོ། །འདིར་ཀུན་ལས་བཏུས་ལས་གྲགས་པས་བསལ་བའི་དཔེར་བརྗོད་སྟོན་པ་ན་སྒྲར་གྲགས་པ་དང་འགལ་བའི་དོན་སྦྱོར་བ་ནི་རི་བོང་ཅན་ཟླ་བ་མ་ཡིན་ཏེ་ཡོད་པའི་ཕྱིར་རོ་ཞེས་བྱ་བ་ལྟ་བུའོ་ཞེས་བཤད་དོ། །དེ་ལ་ཟླ་བ་མ་ཡིན་པའི་བསྒྲུབ་བྱ་གང་ལ་ཡོད་པ་ལ་སོགས་པའི་གཏན་ཚིགས་ཐམས་ཅད་ཐུན་མོང་མ་ཡིན་པའི་ཕྱིར་རྗེས་སུ་དཔག་པ་མེད་པར་འགྱུར་ལ་བརྗོད་རུང་དུ་འཇལ་བའི་སྒྲ་ལས་བྱུང་བའི་གྲགས་པ་དང་འགལ་བའི་དོན་གྱིས་ཏེ་གཏན་ཚིགས་ཀྱི་ཕྱིར་ན་བསལ་བ་ཞུགས་པའི་ཟླ་བ་མ་ཡིན་པ་དེ་ཡང་ཕྱོགས་མ་ཡིན་ནོ་ཞེས་བྱ་བ་འདི་ལ་སྒྲ་ལས་བྱུང་བའི་གྲགས་པ་དང་འགལ་བ་ཞེས་བྱ་བ་འདི་ཉིད་འདིར་དོན་ཐམས་ཅད་སྒྲ་ཐམས་ཅད་ཀྱི་བརྗོད་བྱར་སྟོན་པའི་ཁུངས་ཡིན་གྱི་གང་ལ་ཞེས་བྱ་བ་ནི་ཞར་ལས་བྱུང་བ་ཡིན་ནོ། །གསུམ་པ་ལུང་གི་དོན་གནོད་བྱེད་གཏན་ཚིགས་ལ་སྦྱར་ཏེ་བཤད་པ་དང་། སྒྲུབ་བྱེད་རྗེས་དཔག་ལ་སྦྱར་ཏེ་བཤད་པ་གཉིས་ལས། དང་པོ་ལའང་དོན་ལྔ་ཡོད་པའི་ཐུན་མོང་མ་ཡིན་པའི་དོན་བཤད་པ་ནི། རྟོག་པ་ལ་གནས་པའི་དོན་ཐམས་ཅད་སྒྲ་ཐམས་ཅད་ཀྱི་བརྗོད་བྱར་བཞེད་པ་དེ་ཉིད་ཀྱི་ཕྱིར་དེས་གནོད་པའི་གཏན་ཚིགས་རྟོག་པ་ལ་སྣང་བའི་ཡོད་པ་ནི་ཐུན་མོང་མ་ཡིན་པ་ཡིན་ཏེ་རྟོག་པ་ལ་སྣང་བའི་ཡོད་པ་གང་ལ་ཡང་ཟླ་བའི་སྒྲས་བརྗོད་རུང་མ་ཡིན་པ་དེ་མ་གྲུབ་པའི་ཕྱིར་ཞེས་བྱ་བའི་དོན་ནི་འདི་མཐུན་ཕྱོགས་ལ་མེད་པའི་ཐུན་མོང་མ་ཡིན་པ་ཡིན་གྱི་མ་ངེས་པ་ནི་མ་ཡིན་ཏེ་རྟོག་པ་ལ་སྣང་བའི་ཡོད་པ་ནི་འགལ་བ་ཡིན་པའི་ཕྱིར་རོ། །གལ་ཏེ་ཞར་ལས་བྱུང་བ་དེ་སྨྲས་པའི་དགོས་པ་གང་ཡིན་ཞེ་ན་གང་ལ་ཞེས་དེ་སྐད་དུ་བརྗོད་པ་ནི་གྲགས་པའི་ཆོས་འདི་རྗེས་དཔག་མེད་པས་དགག་པར་མི་

༼༢༧༢༽

ནུས་སོ་ཞེས་བསྟན་པའི་ཕྱིར་རོ། །དགོས་པ་གཉིས་པ་བཤད་པ་ནི་ཟླ་བོའི་ཞེས་པ་སྟེ་འདི་ལ་གྲགས་པ་ལ་ཟླ་བོའི་ཚད་མ་མེད་པས་ཟླ་བ་ཉིད་དུ་ངེས་པར་བཤད་པ་ཡིན་ནོ་ཞེས་སྔོན་གྱི་སློབ་དཔོན་ཁ་ཅིག་ནི་དེ་སྐད་དུ་འཆད་དོ། །སློབ་དཔོན་ཆོས་མཆོག་ན་རེ། གྲགས་པའི་འགལ་བའི་ཟླ་བོའི་ཚད་མ་ནི་བརྗོད་དུ་མི་རུང་བ་འཇལ་བའི་དངོས་པོ་བའི་རྗེས་དཔག་སྟེ་དེ་མེད་པས་གྲགས་པ་གནོད་བྱེད་དུ་ངེས་པར་བསྟན་ནས་འགལ་བ་ལ་མི་འཁྲུལ་བ་ཅན་མེད་པར་སྟོན་པ་ཡིན་ཏེ་རྣམ་འགྲེལ་ལས། གྲགས་པ་རྗེས་དཔོག་ཕྱིར་དེ་ལྟར། །རྗེས་སུ་དཔག་པས་གྲུབ་པ་ལ། །འགལ་བ་འཁྲུལ་བ་མེད་པ་ཅན། །མེད་པར་སྟོན་པར་བྱེད་པ་ཡིན། །ཞེས་བཤད་པ་བཞིན་ནོ་ཞེས་གསུང་ངོ་། །གཉིས་པ་དགག་པར་མི་ནུས་པ་ཉིད་བཤད་པ་ནི། དེ་རུང་བ་དེ་འགོག་པ་ནི་རྗེས་སུ་དཔག་པ་ལས་འགྱུར་ཏེ་མངོན་སུམ་གྱིས་ནི་རུང་བ་བཀག་པ་ཉིད་མི་ངེས་པའི་གཏན་ཚིགས་ཀྱི་ཕྱིར་རོ། །སྒྲོ་བཏགས་པ་དེ་ས་ཕྱོགས་ལྟར་མངོན་སུམ་ལ་བལྟར་རུང་ན་ནི་དེ་ལ་རུང་བ་བཀག་པ་མངོན་སུམ་གྱིས་ངེས་པར་འགྱུར་ན་དེ་ནི་བལྟར་མི་རུང་བས་རྗེས་དཔག་གིས་དགག་དགོས་ལ་དེ་ལ་ཡང་ཡོད་པའི་གཏན་ཚིགས་ཐུན་མོང་མ་ཡིན་པར་སོང་བས་སྒྲའི་བརྗོད་བྱ་ནི་དགག་མི་ནུས་སོ་ཞེས་བྱ་བའི་དོན་ཏོ། །རུང་བ་འགོག་པ་ལ་མངོན་སུམ་ལ་བྱེད་པ་མེད་པས་མངོན་སུམ་ལ་ཞེས་བྱ་བ་དང་མངོན་སུམ་ལས་འགྱུར་ཏེ་ཞེས་ནི་མ་སྨྲོས་ཏེ་དགོས་པ་མེད་པའི་ཕྱིར་རོ། །གཏན་ཚིགས་གཞན་གྱིས་འགོག་གོ་ཞེ་ན་བསྒྲུབ་བྱ་གང་ལ་ཐམས་ཅད་ལ་ཁྱབ་པའི་ཡོད་པ་ཉིད་རྗེས་སུ་འགྲོ་བ་མེད་པའི་བསྒྲུབ་བྱ་དེ་ལ་ནི་ཞེས་བྱ་བའི་དོན་ནི་གལ་ཏེ་གཏན་ཚིགས་ཐམས་ཅད་ཐུན་མོང་མ་ཡིན་པར་སྟོན་པའི་ནི་ཇི་ལྟར་ཀུན་ལས་བཏུས་ནས་སྒྲ་མཉན་བྱ་མ་ཡིན་ནོ་བུམ་པ་རྟག་གོ་ཞེས་བཤད་པ་དེ་བཞིན་དུ་འདི་ལ་ཡང་རི་བོང་ཅན་ཟླ་བ་མ་ཡིན་ནོ་ཞེས་གཏན་ཚིགས་མེད་པར་ཕྱོགས་ལྟར་སྣང་བ་ཙམ་ཞིག་དཔེར་བརྗོད་པར་འགྱུར་ན་ཡོད་པའི་ཕྱིར་ཞེས་བྱ་བའི་གཏན་ཚིགས་དཔེར་བརྗོད་པས་ནི་རྟགས་ཐམས་ཅད་ཐུན་མོང་མ་ཡིན་པར་བཞེད་པར་གྲུབ་པ་ཡིན་ནོ། །དེ་ལྟར་ན་སྒྲའི་རུང་བ་ལ་གནོད་བྱེད་མེད་པའི་ཕྱིར་དགག་མི་ནུས་པར་བཤད་པ་ཡིན་ནོ། །ཇི་ལྟར་གནོད་པར་བྱེད་པ་ཡོད་ན་འདི་ལ་འདི་མེད་དོ་ཞེས་ཡོད་པ་འགོག་པ་དེ་བཞིན་དུ་སྒྲུབ་པར་བྱེད་པ་མེད་ན་འདི་ལ་འདི་མ་གྲུབ་ཅེས་གྲུབ་པ་འགོག་པར་བྱེད་དོ། །དེས་ན་འདི་ལ་སྒྲུབ་པར་བྱེད་པ་ཡོད་པའི་ཕྱིར་ཡང་དགག་མི་ནུས་པར་གསུངས་པ་ཡིན་ནོ་ཞེས་སྟོན་པ་ནི་སྒྲ་རྗོད་བྱེད་དུ་འགྱུར་བ་ནི་བརྡ་ལ་བརྟེན་པ་ཡིན་ལ་བརྡ་ཡང་དངོས་པོ་ལ་མི་ལྟོས་པར་འདོད་པ་ཙམ་ལ་བརྟེན་པ་ཡིན་ཏེ་དེས་ན་སྒྲས་གྲུབ་པ་སྟེ་སྒྲས་བརྗོད་རུང་དག་ནི་མ་གྲུབ་པ་མ་ཡིན་ནོ་ཞེས་བསྟན་པའི་ཕྱིར་ཞེས་

༼༢༧༣༽

བྱ་བའི་དོན་ནི་སྒྲའི་བརྗོད་བྱར་ནི་འདོད་པས་བྱས་པའི་བརྡ་ལས་འགྱུར་ལ་འདོད་པ་ཡང་ཐམས་ཅད་ལ་ཐོགས་མེད་དུ་འཇུག་པའི་ཕྱིར་ད་ལྟ་ཐ་སྙད་དུ་མ་བྱས་ཀྱང་བརྗོད་རུང་ནི་ཐམས་ཅད་ལ་རབ་ཏུ་གྲུབ་བོ་ཞེས་སྒྲུབ་པར་བྱེད་པའི་ཚད་མ་བསྟན་པའི་ཕྱིར་སློབ་དཔོན་གྱིས་སྒྲ་ལས་བྱུང་བའི་གྲགས་པ་དང་ཞེས་གསུངས་སོ། །གལ་ཏེ་གཞུང་འདིས་སྒྲས་བརྗོད་རུང་ལ་སྒྲུབ་བྱེད་སྟོན་པར་མི་འདོད་ན་ནི་གྲགས་པ་དང་འགལ་བ་ཞེས་གསུང་བར་མི་འགྱུར་ན་གསུངས་པ་ཡང་ཡིན་པའི་ཕྱིར་གྲགས་པ་ནི་བརྗོད་རུང་གི་སྒྲུབ་བྱེད་དུ་གསུངས་པས་དེས་གྲུབ་པའི་རུང་བ་ཡོད་དོ། །གསུམ་པ་ཟླ་བོའི་ཚད་མ་མེད་པ་བཤད་པ་ནི། འགལ་བ་ལ་མི་འཁྲུལ་བའི་གེགས་ཡོད་པར་དོགས་པ་རྣམས་ནི་དོན་དེ་ལ་ཐེ་ཚོམ་ཟ་བས་མཐའ་གཅིག་ཏུ་མི་འགྲུབ་པའི་ཕྱིར་འགལ་བ་ལ་མི་འཁྲུལ་བ་ནི་ངེས་པ་དང་འགལ་བ་ཡིན་ནོ། །འགལ་བ་ལ་མི་འཁྲུལ་བ་དེ་ཡང་ད་ལྟ་མི་སྣང་བ་ཙམ་གྱིས་ནི་དགག་མི་ནུས་ཏེ་ཡུན་རིང་པོར་མ་མཐོང་བ་རྣམས་ལ་ཡང་ཕྱིས་སྣང་བ་སྐྱེ་བ་ཡིན་ལ་སྐྱེས་བུའང་ཤེས་རབ་ཐ་དད་པར་མཐོང་བའི་ཕྱིར་གཏན་ཚིགས་གཅིག་ལ་འགལ་བ་ལ་མི་འཁྲུལ་བ་སྲིད་པ་ཡིན་ན་ཐམས་ཅད་མཁྱེན་པ་མ་ཡིན་པའི་སྐྱེས་བུ་ཙམ་གྱིས་གཏན་ཚིགས་གཞན་ལ་དེ་མེད་པར་མི་ངེས་པའི་ཕྱིར་རོ། །གཏན་ཚིགས་དེས་ན་ཚད་མས་ངེས་པར་བརྗོད་པའི་ཕྱིར་དོན་གྱིས་གོ་བ་སྟེ་ཚད་མས་ངེས་པའི་ཤུགས་ཀྱིས་རྗེས་སུ་དཔག་པའི་ཡུལ་ལ་ཞེས་བྱ་བ་ནི་ཚིག་རྣམ་པར་སྦྱར་བ་ཡིན་ནོ། །དོན་ནི་འདི་ཡིན་ཏེ་རང་གི་ཡུལ་ངེས་པར་བྱེད་པ་ནི་གནོད་པར་བྱེད་པ་ཡིན་ལ་ཐེ་ཚོམ་ཟ་བ་ནི་གེགས་བྱེད་པ་ཡིན་ནོ། །ཟླ་བོའི་ཚད་མ་ཡོད་ན་ནི་ངེས་པ་མི་སྲིད་ལ་ངེས་པ་ལ་ནི་ཟླ་བོའི་ཚད་མ་མེད་དོ། །དེས་ན་དངོས་པོ་བའི་རྗེས་དཔག་དང་གྲགས་པའི་རྗེས་དཔག་གཉིས་ཕན་ཚུན་གྱི་ཡུལ་བཟློག་པ་འཇལ་ན་ནི་གཉིས་ཀ་ལ་ངེས་པ་མེད་པར་འགྱུར་ན་ངེས་པ་ཡོད་པ་ཡང་ཡིན་པའི་ཕྱིར་གཅིག་ནི་གཅིག་གི་འགྲན་ཟླའི་ཚད་མ་ཡིན་ནོ། །ཛྙཱ་ན་ཤྲི་ནི་བརྗོད་རུང་ཚད་མས་ངེས་པར་སློབ་དཔོན་གྱིས་བརྗོད་པ་སྟེ་བཤད་པའི་ཕྱིར་དེའི་ཤུགས་ཀྱིས་གྲགས་པའི་རྗེས་དཔག་གི་ཡུལ་ལ་ཞེས་འཆད་དོ། །རྗེས་དཔག་གཉིས་ངེས་པར་བརྗོད་ནས་དེའི་རྟགས་ལ་འགལ་བ་ལ་མི་འཁྲུལ་བ་ཅན་མེད་པར་བསྟན་པ་འདིས་ནི་མངོན་སུམ་དང་རྗེས་སུ་དཔག་པ་གཉིས་ཀ་ལ་གཉེན་པོ་མེད་པར་བཤད་པ་ཡིན་ཏེ་གཉིས་ཀ་ཡང་ཚད་མར་ཁྱད་པར་མེད་པའི་ཕྱིར་རོ། །གལ་ཏེ་རྗེས་དཔག་ལ་གཉེན་པོ་ཡོད་ན་ནི་ཚད་མའི་མཚན་ཉིད་མི་སླུ་བ་དང་ལྡན་པའི་རྗེས་དཔག་གཅིག་ལ་འགྲན་ཟླ་མཐོང་བའི་ཕྱིར་མངོན་སུམ་ཡང་དེ་ལྟར་འགྲན་ཟླ་ཅན་དུ་འགྱུར་ལ་དེའི་ཕྱིར་ཡུལ་ངེས་པར་བྱེད་པ་མ་ཡིན་པར་འགྱུར་རོ། །གལ་

༼༢༧༤༽

ཏེ་མངོན་སུམ་ལ་འགྲན་ཟླ་མེད་པའི་རྒྱུ་མཚན་གཞན་ཡོད་དོ་ཞེ་ན་གང་ཞིག་ཚད་མའི་མཚན་ཉིད་ལས་ཐ་དད་པའི་ཁྱད་པར་དེ་ནི་ངེས་པ་སྟེ་མཐའ་གཅིག་ཏུ་སྒྲུབ་པར་བྱེད་པར་འཇོག་པ་མ་ཡིན་ནོ། །ཅིའི་ཕྱིར་ཞེ་ན་གང་གི་ཕྱིར་དེ་འདྲ་བ་མངོན་སུམ་ལ་ཡོད་ན་རྗེས་དཔག་ནི་ཁྱད་པར་དེ་ལས་ཕྱི་རོལ་དུ་གྱུར་པ་ཡིན་པའི་ཕྱིར་ཚད་མ་མ་ཡིན་པར་འགྱུར་རོ། །དོན་ནི་མངོན་སུམ་ལ་གཉེན་པོ་མེད་པའི་ཁྱད་པར་གཞན་ཡོད་ན་རྗེས་དཔག་ནི་གཉེན་པོ་དང་བཅས་པས་རང་གི་གཞལ་བྱ་མཐའ་གཅིག་ཏུ་ངེས་པ་མེད་པའི་ཕྱིར་ཚད་མར་མི་འགྱུར་རོ། །དེས་ན་གཞལ་བྱ་མཐའ་གཅིག་ཏུ་ངེས་པའི་རྒྱུ་མཚན་ནི་དོན་མེད་ན་མི་འབྱུང་བའི་སྒོ་ནས་དོན་ལ་མི་སླུ་བ་ཡིན་ལ་དེ་དང་ལྡན་པའི་རྗེས་དཔག་ལ་གཉེན་པོ་ཡོད་ན་ནི་མངོན་སུམ་ལའང་ཡོད་པར་འགྱུར་ལ་མངོན་སུམ་ལ་མེད་པའི་ཕྱིར་རྗེས་དཔག་གི་རྒྱུ་གཏན་ཚིགས་ལའང་འགལ་བ་ལ་མི་འཁྲུལ་བ་མེད་པར་རྟོགས་སོ། །དེས་ན་གྲགས་པས་གཞལ་བ་དེ་ནི་དངོས་པོ་བའི་རྗེས་དཔག་གིས་མི་འགོག་ལ་དེས་གཞལ་བ་ཡང་གྲགས་པས་མི་འགོག་སྟེ་གཏན་ཚིགས་ཡང་དག་ལ་འགལ་བ་ལ་མི་འཁྲུལ་བ་མི་སྲིད་པའི་ཕྱིར་རོ། །དེའི་ཕྱིར་ཟླ་བོའི་ཚད་མ་མེད་པས་བརྗོད་རུང་ངེས་པ་ཉིད་དུ་གྲུབ་པ་ཡིན་ནོ་ཞེས་གནས་སོ། །བཞི་པ་བརྗོད་པར་འདོད་པའི་གྲངས་གཅིག་པ་དགག་པ་ནི། སློབ་དཔོན་དབང་ཕྱུག་སྡེ་ལ་སོགས་པ་ན་རེ། ཚུལ་གསུམ་ཙམ་ནི་འགལ་བ་ལ་མི་འཁྲུལ་བ་ཡིན་ལ་རྗེས་སུ་དཔག་པའི་གཏན་ཚིགས་ལ་ནི་བརྗོད་པར་འདོད་པའི་གྲངས་གཅིག་པ་ཅན་ཞེས་བྱ་བའི་མཚན་ཉིད་གཅིག་པུ་གཉིས་སུ་མེད་པ་ཡོད་དེ། དེའི་དོན་ནི་འགལ་ཟླ་སྒྲུབ་པའི་གཏན་ཚིགས་མེད་པ་ཡིན་ནོ། །དེས་ན་དེས་འགྲན་ཟླའི་གཏན་ཚིགས་མ་བསྟན་པའི་རྟགས་གང་ཡིན་པ་དེ་ཚད་མས་ཏེ་དོན་སྒྲུབ་བྱེད་ཡིན་པའི་ཕྱིར་རྗེས་དཔག་ལ་འགྲན་ཟླ་ཡོད་ན་མངོན་སུམ་ཡང་དེ་ལྟར་འགྱུར་བའི་ཉེས་པ་མེད་དེ་དེ་ལྟ་བུའི་རྟགས་ལས་སྐྱེས་བུའི་རྗེས་དཔག་ལ་ནི་འགྲན་ཟླ་མེད་པའི་ཕྱིར་རོ་ཞེ་ན། རྗོད་པར་འདོད་པའི་གྲངས་གཅིག་ཅན་དེ་ཅི་འགྲན་ཟླའི་གཏན་ཚིགས་མེད་པ་ཡིན་ནམ་འོན་ཏེ་མ་མཐོང་བ་ཡིན། གཉི་ག་ལྟར་ན་ཡང་མཚན་ཉིད་དེ་ངེས་དགོས་ན་དང་པོ་ནི་མི་ངེས་སོ་ཞེས་སྟོན་པ་ནི་གཏན་ཚིགས་འདི་ལ་ཞེས་དྲང་པོ་མ་ཡིན་པ་བྱ་རོག་གི་དྲི་བ་སྟེ་ངེས་པ་མེད་དོ་ཞེས་བྱ་བའི་དོན་ཏོ། །དེ་ཅིའི་ཕྱིར་ཞེ་ན་ཚུལ་གསུམ་གྱི་མཚན་ཉིད་ཁྱད་པར་མེད་པ་དེ་ལ་མཐོང་བའི་འགྲན་ཟླ་ནི་ཚུལ་གསུམ་པ་གཞན་ལ་ལྡོག་པ་སྟེ་མེད་པར་ངེས་པར་བྱེད་མི་ནུས་པའི་ཕྱིར་རོ་ཞེས་མཚན་ཉིད་དང་ལྡན་པ་གཅིག་ལ་གནོད་པ་སྲིད་ན་ཞེས་བྱ་བ་དེར་བཤད་ཟིན་ཏོ། །འདི་སྐད་དུ་ཚུལ་གསུམ་པའི་མཚན་ཉིད་ཁྱད་པར་མེད་པ་གཅིག་ལ་འགྲན་ཟླ་ཡོད་

༼༢༧༥༽

ན་གཞན་ལའང་ཡོད་པར་འགྱུར་བས་དེ་མེད་པ་མི་ངེས་སོ་ཞེས་བཤད་པར་འགྱུར་རོ། །ཛྙཱ་ན་ཤྲི་ནི་མངོན་སུམ་ཡང་དེ་ལྟར་འགྱུར་རོ་ཞེས་བྱ་བ་དེ་དང་སྦྱར་ནས་དེ་མེད་པ་ངེས་པ་དེས་བསྒྲུབ་བྱ་གྲུབ་པས་རྟགས་དོན་མེད་དུ་འགྱུར་རོ་ཞེས་འཆད་དོ། །གཉིས་པ་ལྟར་ན་ཡང་དེ་ངེས་པར་ནུས་ཀྱང་མི་རིགས་སོ་ཞེས་བཤད་པ་ནི་སྐྱེས་བུའི་ཞེས་པ་སྟེ་སྤོབས་པ་ནི་བློའོ་ཚད་མ་ནི་གཏན་ཚིགས་ཏེ་དོན་འཇལ་བྱེད་དུ་མཚུངས་པའི་ཕྱིར་རོ། །དངོས་པོ་ལ་གནས་པའི་ཞེས་བྱ་བ་དང་དངོས་པོ་ལ་གནས་པའི་འགྲན་ཟླ་མེད་པ་དེ་ཡང་ཞེས་སྦྱར་རོ། །དོན་ནི་འདི་ཡིན་ཏེ་ཚུལ་གསུམ་དང་ལྡན་པ་གཞན་ལ་འགྲན་ཟླ་མ་མཐོང་བས་དེ་མེད་པར་ནི་ངེས་མི་ནུས་ལ་འགྲན་ཟླ་མ་མཐོང་ཙམ་ནི་སྐྱེས་བུའི་བློ་ལ་སྣང་བ་ཡིན་ལ་དེ་ཡང་གཏན་ཚིགས་ཀྱི་མཚན་ཉིད་དུ་མི་རིགས་ཏེ་གཏན་ཚིགས་ནི་དོན་ལ་གནས་པའི་ཕྱིར་རོ། །མེད་པ་ནི་ངེས་པར་མི་ནུས་པ་དེས་ན་མ་མཐོང་ཙམ་ལས་ནི་ཡོད་མེད་དུ་ཐེ་ཚོམ་ཟ་ལ་མཚན་ཉིད་ལ་ཐེ་ཚོམ་ཟ་བ་དེ་ནི་གཏན་ཚིགས་ཀྱི་ཐ་སྙད་དུ་མི་རུང་སྟེ་མཚན་ཉིད་དེ་དག་ལས་གཅིག་མ་ངེས་ན་ཡང་གཏན་ཚིགས་ཀྱི་མཚན་ཉིད་མི་འཁྲུལ་བ་མ་ངེས་པས་གོ་བྱེད་དུ་ཐ་སྙད་མི་བྱའོ། །ཁོ་བོ་ཅག་ཁོ་ནར་མ་ཟད་སློབ་དཔོན་ཡང་ཐ་སྙད་དུ་མི་རུང་བར་བཞེད་པ་ཡིན་ཏེ་གཏན་ཚིགས་ཀྱི་མཚན་ཉིད་ཚུལ་གསུམ་འཆད་པ་ན་ཤེས་པ་སྨྲོས་པའི་ཡང་ཕྱིར་རོ་ཞེས་བྱ་བ་ནི་ཀུན་ལས་བཏུས་ལས་གང་ཞིག་གཉིས་ཀ་ལ་ངེས་པ་ཞེས་བྱ་བ་དང་། འདི་རུ་ཤེས་པའང་འཐོབ་པ་ཉིད། །ཤེས་བྱེད་སྐབས་ཀྱི་དབང་བྱས་ཕྱིར། །ཞེས་འབྱུང་བ་ཡིན་ཏེ་ཐེ་ཚོམ་ཟ་ནས་མ་ཤེས་ན་ནི་ཤེས་བྱེད་དུ་མི་རུང་ངོ་ཞེས་བྱ་བའི་དོན་ཏོ། །དེས་ན་ངེས་པར་མི་ནུས་པ་བརྗོད་པར་འདོད་པའི་གྲངས་གཅིག་པ་ཅན་ནི་སློབ་དཔོན་ཡང་མཚན་ཉིད་དུ་མི་བཞེད་དོ་ཞེས་བརྗོད་པ་ཡིན་ནོ། །གལ་ཏེ་མཚན་ཉིད་དེ་ངེས་པར་མི་ནུས་ན་ཁྱེད་ཀྱི་རྗེས་སུ་དཔག་པ་ལ་ཡང་གཉེན་པོ་མེད་པར་ཇི་ལྟར་ངེས་ཤེ་ན་ཇི་སྐད་བཤད་པའི་མཚན་ཉིད་ཅན་གྱི་རྗེས་སུ་དཔག་པའི་ཡུལ་ལ་ནི་རྗེས་དཔག་དེའི་མཚན་ཉིད་ཅན་གྱི་འགྲན་ཟླ་མི་སྲིད་པའི་ཕྱིར་རྗེས་སུ་དཔག་པ་སྟེ་གཏན་ཚིགས་ལ་ཞེས་བྱ་བའི་དོན་ནི་གཞི་གཅིག་ལ་དངོས་འགལ་གཉིས་མི་སྲིད་པས་གཉིས་པོ་དེ་ལ་མི་འཁྲུལ་བའི་གཏན་ཚིགས་གཉིས་ཤིན་ཏུ་མི་སྲིད་པའི་ཕྱིར་ཚུལ་གསུམ་ཚད་མས་གྲུབ་པ་ལ་ཚད་མས་མ་གྲུབ་པའི་འགལ་བ་ལ་མི་འཁྲུལ་བ་མི་སྲིད་པས་གཉེན་པོའི་གཏན་ཚིགས་མེད་པར་ངེས་སོ། །གལ་ཏེ་ཀུན་ལས་བཏུས་ལས། བརྗོད་པར་འདོད་པའི་གྲངས་གཅིག་ཉིད། །འགལ་བ་དག་ལ་ཐེ་ཚོམ་ཕྱིར། །ཞེས་བཤད་པ་མ་ཡིན་ནམ་དེ་ཇི་ལྟར་མི་འདོད་ཅེ་ན། འགལ་བ་ལ་མི་འཁྲུལ་བ་ཅན་མེད་པ་དེའི་ཕྱིར་དེ་བཤད་ཀྱང་དངོས་པོ་སྟོབས་ཞུགས་ཀྱི་རྗེས་སུ་དཔག་པའི་ཡུལ་ཏེ་གཏན་ཚིགས་ལ་མཚན་ཉིད་དུ་མི་

༼༢༧༦༽

འདོད་པ་ཉིད་དེ་རང་བཞིན་འབྲེལ་བས་འགལ་བ་ལ་མི་འཁྲུལ་བ་སེལ་བའི་ཕྱིར་རོ། །འོ་ན་འདིའི་ཡུལ་གང་ཡིན་ཞེ་ན་གཅོད་བྱེད་འདི་འཇུག་པའི་ཡུལ་ནི་གཟེགས་གཟན་གྱི་སྤྱིའི་སྐབས་སུ་བཤད་པར་བྱའོ། །ལྔ་པ་ཟླ་བོའི་ཚད་མ་མེད་པ་ཉེ་བར་བསྡུ་བ་ནི། གང་གི་ཕྱིར་རང་བཞིན་འབྲེལ་བ་མ་གཏོགས་པར་གང་གིས་ཀྱང་འགལ་བ་ལ་མི་འཁྲུལ་བ་མེད་པར་མི་ངེས་པ་དེའི་ཕྱིར་བཤད་མ་ཐག་པའི་ཚུལ་དེ་ལྟར་ཚད་མ་གཉིས་པོ་དག་གནོད་པར་བྱེད་པར་བརྗོད་པ་ན་གནོད་བྱེད་ཡིན་པའི་རྒྱུ་མཚན་དེ་ལས་རང་གི་ཡུལ་ངེས་པར་བརྗོད་པ་ཡིན་ནོ། །འདིར་ཚད་མས་ངེས་པའི་དོན་ནི་དོན་གཞན་ལ་གནོད་བྱེད་ཡིན་པས་དོན་དེ་ངེས་པར་བྱེད་པའི་ཚད་མ་ཡང་གནོད་བྱེད་དུ་བརྗོད་པ་ཡིན་ནོ། །རང་གི་ཡུལ་མཐའ་གཅིག་ཏུ་ངེས་པ་དེས་ན་གཉེན་པོ་དང་བཅས་པ་སྟེ་དེ་དང་ལྷན་ཅིག་འཇུག་པ་དེ་སྲིད་པ་སེལ་བར་བྱེད་དོ་གཉེན་པོ་ཡོད་ན་ནི་ངེས་པ་མི་སྲིད་པའི་ཕྱིར་རོ། །གཉེན་པོ་མེད་པ་དེའི་ཕྱིར་ཞེས་སྦྱར་ཏེ་འདིའི་རྒྱུ་མཚན་ནི་རང་བཞིན་འབྲེལ་བ་ཡིན་ནོ། །གཉིས་པ་ལུང་གི་དོན་རྗེས་དཔག་ལ་སྦྱར་ཏེ་བཤད་པ་ལ་དོན་ལྔ་ལས། དང་པོ་རྗེས་དཔག་མེད་པའི་དོན་བཤད་པ་ནི། ཡང་ན་རྗེས་སུ་དཔག་པ་མེད་ལ་ཞེས་བྱ་བའི་དོན་ནི་འཇིག་རྟེན་གྱི་འདོད་པའི་སྒྲས་བརྗོད་པར་བྱ་བ་ནི་དངོས་པོ་སྟེ་དེ་བརྗོད་པར་རློམ་པའི་ཕྱིར་རོ། །དེ་ལ་ནི་གྲགས་པའི་རྗེས་སུ་དཔག་པ་འཇུག་པ་མེད་པར་བརྗོད་པ་ཡིན་ནོ། །དེ་ལྟར་བརྗོད་པ་དེས་ནི་གྲགས་པ་དང་དངོས་པོ་སྟོབས་ཞུགས་གཉིས་ཡུལ་ཐ་དད་དུ་བརྗོད་པར་འགྱུར་རོ། །དེ་ལྟར་བརྗོད་པས་ཅིར་འགྱུར་ཞེ་ན་དེ་ལྟར་བརྗོད་པ་དེས་ནི་ཞེས་སྨྲོས་ཏེ་བསྟན་པ་ནི་ཡུལ་ཐ་དད་པའི་ཤུགས་ལ་བསྟན་པའོ། །གཉིས་པ་ཐུན་མོང་མ་ཡིན་པའི་དོན་བཤད་པ་ནི། ཇི་ལྟར་དངོས་པོ་ལ་གྲགས་པ་མེད་ཅེ་ན་ཟླ་བར་ཤིན་ཏུ་གྲགས་པའི་རི་བོང་ཅན་ཟླ་བའི་སྒྲའི་བརྗོད་བྱར་མི་འདོད་པའི་མཁས་པ་གང་ཡིན་པ་དེ་གྲགས་པ་སྟེ་བརྗོད་བྱར་དངོས་པོ་གཞན་གང་ཞིག་འདོད་པར་འགྱུར་ཏེ་དངོས་པོ་བརྗོད་བྱར་མི་འདོད་པ་ལ་ནི་ཟླ་བའི་སྒྲའི་བརྗོད་བྱར་གྲུབ་པའི་དངོས་པོ་ཅུང་ཟད་ཀྱང་མེད་དོ། །མེད་པ་དེའི་ཕྱིར་དངོས་པོ་ཟླ་བའི་སྒྲའི་བརྗོད་བྱར་སྒྲུབ་ན་ནི་དེ་ལ་རྗེས་སུ་དཔག་པ་དཔེ་མེད་པ་ཡིན་ཏེ་དེ་འདྲ་བའི་དཔེ་མེད་དོ། །དེས་ན་དེ་འདྲ་བའི་རྟགས་ནི་ཐུན་མོང་མ་ཡིན་པར་བཤད་དོ། །གསུམ་པ་མཚོན་བྱེད་སྤྱིའི་ཆོས་ཡིན་པས་གྲགས་པ་གཞན་ལ་འཇུག་པའི་ཚུལ་ནི། གལ་ཏེ་སྒྲོ་བཏགས་བརྗོད་རུང་དུ་སྒྲུབ་པ་ལ་ཡང་ཟླ་བ་གཉིས་པ་མེད་པས་ཐུན་མོང་མ་ཡིན་པར་མི་འགྱུར་རམ། དེ་

༼༢༧༧༽

ཇི་ལྟར་ན་དངོས་པོ་བརྗོད་བྱར་སྒྲུབ་པ་ཁོ་ན་ཐུན་མོང་མ་ཡིན་པར་འགྱུར་ཞེ་ན་གང་གི་ཕྱིར་རི་བོང་ཅན་ཟླ་བ་མ་ཡིན་ནོ་ཞེས་བྱ་བའི་དཔེར་བརྗོད་པ་གཅིག་པོ་དེ་ཉིད་དགག་པའི་དབང་དུ་མཛད་ནས་དེ་སྐད་དེ་གང་ལ་ཞེས་བྱ་བའི་གཞུང་འདི་བཤད་པ་ནི་མ་ཡིན་ཏེ་འདི་ནི་མཚན་ཉིད་ཀྱི་ཚིག་ཡིན་པའི་ཕྱིར་རོ། །དེས་ན་གྲགས་པ་ནི་བརྗོད་བྱ་སྤོང་བ་ཐམས་ཅད་ལ་གནོད་པས་འདི་ལྟར་ཤིང་ཤ་པ་ཞེས་སྦྱར་རོ། །དཔེར་བརྗོད་པ་གཞན་ལ་གཏན་ཚིགས་ཐུན་མོང་མ་ཡིན་པར་མི་འགྱུར་བར་མ་ཟད་ཟླ་བའི་སྒྲས་བརྗོད་རུང་འདིར་ཡང་གཏན་ཚིགས་ཞེས་སྦྱར་རོ། །ཅིའི་ཕྱིར་ཞེ་ན་འཇིག་རྟེན་ན་དྲིའི་བསྟན་བཅོས་ནས་ག་པུར་དང་། གསེར་འགྱུར་གྱི་བསྟན་བཅོས་ནས་དངུལ་དང་། འཁྲིག་པའི་བསྟན་བཅོས་ནས་བུད་མེད་ཀྱི་གདོང་བ་ལ་ཟླ་བའི་སྒྲས་བརྗོད་པ་མཐོང་བའི་ཕྱིར་རོ། །གལ་ཏེ་གཞན་ལ་མཐོང་དུ་ཟིན་ཀྱང་སྒྲ་རྣམས་བརྡ་ལས་དོན་ལ་འཇུག་པར་འདོད་པའི་རྟོགས་པ་པོ་དེ་ལ་ནི་གཏན་ཚིགས་ཐུན་མོང་མ་ཡིན་པ་འགའ་ཡང་མེད་དེ་བརྗོད་བྱར་ནི་འདོད་པས་འཕྲལ་ལ་བཀོད་པས་ཆོག་པའི་ཕྱིར་རོ། །གལ་ཏེ་བརྗོད་བྱ་འདོད་པས་འགོད་ཀྱང་འགལ་ཞིག་ཏུ་གཏན་ནས་ཀྱང་བརྗོད་པར་མི་འདོད་དེ་དཔེར་ན་རི་བོང་ཅན་ལ་འཚེད་པ་པོའི་སྒྲས་བརྗོད་པར་མི་འདོད་པ་དེ་བཞིན་དུ་འགའ་ཞིག་ལའང་ཟླ་བའི་སྒྲས་གཏན་ནས་བརྗོད་པར་མི་འདོད་པས་ཐུན་མོང་མ་ཡིན་པར་འགྱུར་རོ་ཞེ་ན། གལ་ཏེ་རྟོགས་པ་པོ་དེ་ལ་འཚེད་པའི་སྒྲས་བརྗོད་པར་བྱ་བ་དེ་འགའ་ཞིག་ཏུ་གྲུབ་ཀྱི་ཐམས་ཅད་དུ་མ་ཡིན་ན་འགའ་ཞིག་ཏུ་གྲུབ་པ་དེ་ནི་དངོས་པོའི་དབང་གིས་ཡིན་གྱི་བརྡའི་དབང་གིས་ནི་མ་ཡིན་ཏེ་གྲགས་པ་སྟེ་བརྡས་གྲུབ་པ་ཡིན་ན་ནི་རི་བོང་ཅན་ལ་ཡང་ཟླ་བའི་སྒྲའི་བརྗོད་བྱ་མི་བཟློག་པའི་ཕྱིར་རོ། །འོ་ན་དངོས་པོ་ལ་བཤད་པའི་རྒྱུ་མཚན་ཅན་གྱི་བརྗོད་བྱ་བཀག་ན་ཅིར་འགྱུར་ཞེ་ན་དངོས་པོ་ལ་བཤད་པའི་རྒྱུ་མཚན་དེ་ཞེས་སྦྱར་ཏེ་གསལ་བར་བྱེད་པས་གསལ་བྱེད་ཀྱི་སྒྲས་བརྗོད་བྱ་བཟློག་ཏུ་མེད་པ་བཞིན་ནོ། །དངོས་པོ་ལ་རྒྱུ་མཚན་དེ་མེད་ན་ནི་ཞེས་བྱ་བ་ནི་འཚེད་པའི་སྒྲའི་བརྗོད་བྱ་བཀག་ཀྱང་སྐྱོན་མེད་པ་བཞིན་ནོ། །དེ་ལྟར་ན་བཤད་པའི་རྒྱུ་མཚན་ཅན་གྱི་སྒྲའི་བརྗོད་བྱ་ནི་ཡུལ་ངེས་ཤིང་བརྡ་ཙམ་གྱི་རྒྱུ་མཚན་གྱི་སྒྲའི་བརྗོད་བྱ་ནི་ཡུལ་ངེས་པ་མེད་དོ་ཞེས་བཤད་པར་འགྱུར་རོ། །བཞི་པ་དེས་ན་རུང་བས་དོན་ཐམས་ཅད་ལ་ཁྱབ་པ་ནི། གང་གི་ཕྱིར་རྒྱུ་མཚན་ཅན་གྱི་བརྗོད་བྱ་ཡུལ་ངེས་ལ་བརྡ་ལས་བྱུང་བའི་བརྗོད་བྱ་ཡུལ་མ་ངེས་པ་དེའི་ཕྱིར་ཞེས་པ་སྟེ་དངོས་པོ་ལ་ངེས་པའི་སྒྲ་ནི་བཤད་པའི་རྒྱུ་མཚན་ཅན་ནོ། །དེ་མ་ཡིན་པའི་བརྡ་དང་ལྡན་པའི་སྒྲ་ལས་བྱུང་བ་ནི་སྒྲ་ཙམ་སྟེ་སྒྲའི་ཆོས་རྣམས་ཀྱི་བརྗོད་དུ་རུང་བ་ནི་དོན་ཐམས་ཅད་ཡིན་ཏེ་རུང་བ་ནི་འདོད་པ་ཙམ་ལས་

༼༢༧༨༽

ཡིན་ཞིང་དེ་ལ་གེགས་བྱེད་པ་མེད་པའི་ཕྱིར་རོ། །བརྡ་ལས་རུང་བ་ནི་འདོད་པ་ཙམ་ལས་གཞན་ལ་མི་ལྟོས་པས་ཐམས་ཅད་ཡིན་ལ། རྒྱུ་མཚན་ལས་རུང་བ་ནི་དེ་ལ་ལྟོས་པས་དེ་གང་ན་བ་དེར་ཡོད་དོ་ཞེས་བྱ་བའི་དོན་ཏོ། །བརྡ་ལས་བརྗོད་བྱར་རུང་བ་དོན་ཐམས་ཅད་ལ་ཁྱབ་པར་བསྟན་པ་འདིས་ནི་སྒྲ་རྣམས་དོན་གྱི་རྗོད་བྱེད་དུ་འགྱུར་བ་ནི་བརྡའི་རྗེས་སུ་བྱེད་པ་ལ་བརྡ་ཡང་འདོད་པའི་རྗེས་སུ་བྱེད་ཅིང་འདོད་པ་ནི་དོན་ཐམས་ཅད་ལ་འཇུག་པས་སྒྲ་དོན་གཅིག་ལ་འཇུག་གི་གཞན་ལ་མི་འཇུག་པའི་ངེས་པ་དེ་འགའ་སྟེ་གཅིག་ཀྱང་མེད་པར་བསྟན་ལ་ཐམས་ཅད་ལ་རུང་བའི་སྒྲ་འདི་དག་དོན་དེ་ལ་འགོག་ན་ཡང་གྲགས་པ་དང་འགལ་བ་ཡིན་ནོ་ཞེས་བཤད་པ་ཡིན་ནོ། །ལྔ་པ་གྲགས་པའི་རྗེས་དཔག་དངོས་པོ་ལ་མི་འཇུག་པར་བསྟན་པའི་ཚུལ་གྱིས་དོན་བསྡུ་བ་ནི། གྲགས་པ་ཕྱི་རོལ་ལ་མི་འཇུག་པར་བསྟན་པ་དེས་ནི་འདོགས་པ་ལ་རྒྱུ་མཚན་ཡོད་པ་ཅན་གྱི་སྒྲའི་དོན་ནམ་ཡང་ན་དེ་མེད་པའི་སྒྲ་རྣམས་ཀྱི་བརྗོད་པར་བྱ་བའོ་དོན་ནི་དོན་དམ་པ་སྟེ་རང་གི་མཚན་ཉིད་མ་ཡིན་ནོ་ཞེས་འགོག་པ་ལ་གྲགས་པས་གནོད་པ་མེད་དེ་སེལ་མི་ནུས་པར་བརྗོད་པ་ཡིན་ནོ། །གྲགས་པས་ཕྱི་རོལ་ལ་མི་གནོད་པ་དེས་ན་དངོས་པོ་བ་དང་གཉིས་ཡུལ་གྱི་ཁྱད་པར་བསྟན་པར་བྱ་བའི་ཕྱིར་ཞེས་བྱ་བ་ནི་གྲགས་པའི་ཡུལ་ནི་བརྡ་ནུས་པའི་དོན་ཡིན་ལ་རྗེས་སུ་དཔག་པའི་ཡུལ་ནི་བརྡ་མི་ནུས་པའི་དོན་ཡིན་པ་ནི་ཡུལ་གྱི་ཁྱད་པར་རོ། །འདི་ཇི་ལྟར་རྗེས་དཔག་ལས་ཕྱི་རོལ་དུ་གྱུར་པ་མ་ཡིན་ཞེ་ན་སྔ་མ་བཞིན་ཞེས་སྨྲོས་ཏེ་ཇི་ལྟར་སྔར་ཡིད་ཆེས་པའི་ཚིག་གནོད་བྱེད་དུ་ཁས་བླངས་པས་རྗེས་དཔག་ལས་ཕྱི་རོལ་མ་ཡིན་པ་དེ་བཞིན་དུ་གྲགས་པ་ཡང་གནོད་བྱེད་དུ་ཁས་བླངས་པ་ལ་མངོན་སུམ་ནི་མ་ཡིན་པའི་ཕྱིར་རྗེས་དཔག་ཉིད་ཡིན་ཏེ་ཚད་མ་མ་ཡིན་པ་གནོད་བྱེད་མི་འཐད་པའི་ཕྱིར་རོ། །དེ་ལྟ་ནའང་དེ་གཉིས་དངོས་པོ་སྟོབས་ཞུགས་ཀྱི་ཚད་མའི་བསལ་བ་ནི་མ་ཡིན་ཏེ་མི་འཁྲུལ་བའི་འབྲེལ་བ་ཁས་བླངས་ལ་རྟེན་པའི་ཕྱིར་རོ། །འདི་ལྟར་ཡིད་ཆེས་པའི་ཚིག་ནི་སྨྲ་བ་པོས་དོན་ལ་མི་འཁྲུལ་བར་ཁས་བླངས་པ་ཡིན་ལ། གྲགས་པ་ནི་འཇིག་རྟེན་ཐམས་ཅད་ཀྱིས་དོན་ལ་མི་འཁྲུལ་བར་ཁས་བླངས་པ་ཡིན་གྱི་དངོས་པོ་བའི་འབྲེལ་པ་ནི་མེད་དོ། །འདིར་ཛྙཱ་ན་ཤྲི་གཞུང་སྔ་མས་ནི་གྲགས་པ་དངོས་པོ་ལ་འཇུག་པར་སྟོན་ལ་ཕྱི་མས་ནི་དོན་སྤྱི་ལ་འཇུག་པ་སྟོན་པར་འཆད་དེ་དེ་ནི་དཔྱད་ཟིན་ཏོ། །གསུམ་པ་མངོན་སུམ་གྱིས་བསལ་བ་ལ་དོན་གསུམ་གྱི་དང་པོ་དོན་སྤོང་ན་གནོད་པ་ནི། རྒྱལ་དཔོག་པ་རྣམས་རང་རིག་པས་གྲུབ་པའི་བདེ་བ་ལ་སོགས་པའི་བློའང་ལྐོག་གྱུར་དུ་དམ་འཆའ་སྟེ་དེ་ནི་སྒྲ་མཉན་བྱ་མ་ཡིན་པར་དམ་བཅས་པ་དང་འདྲ་བར་མངོན་སུམ་གྱིས་གནོད་པ་ཡིན་ནོ་ཞེས་བསྟན་པའི་ཕྱིར་བཤད་

༼༢༧༩༽

པ་དམ་བཅས་པ་མངོན་སུམ་དང་འགལ་བ་ཡང་ལྡོག་པའི་རང་བཞིན་སྣ་ཚོགས་ཅན་གྱི་སྒྲའི་རང་བཞིན་རྣམས་ལས་རང་བཞིན་གང་ཞིག་ཉན་པའི་ཤེས་པ་ལ་གཉིས་སུ་མེད་པར་སྣང་བ་དེ་ཉིད་སྤོང་ན་མངོན་སུམ་དང་འགལ་བ་ཡིན་ནོ། །གལ་ཏེ་གསལ་བ་ལས་ཐ་དད་པའི་སྒྲ་ཉིད་ཀྱི་སྤྱི་བཀག་ན་དེས་གནོད་པ་མ་ཡིན་ནམ་ཞེ་ན་མི་གནོད་དེ་འབྲེལ་པ་ཅན་གཞན་དེ་ནི་མེད་པས་སོ། །དེ་ཡང་གང་ལས་ཤེ་ན་ཐམས་ཅད་དང་འདྲེས་པར་སྣང་བའི་སྤྱིའི་བློ་མཐོང་བ་མེད་པའི་ཕྱིར་རོ། །མངོན་སུམ་གྱིས་གྲུབ་པའི་དོན་སྤོང་ན་གནོད་པ་ཡིན་ནོ་ཞེས་བསྟན་པ་དེའི་ཕྱིར་ཡང་མངོན་སུམ་དོན་དང་ཞེས་བཤད་པ་ཡིན་ནོ། །གཉིས་པ་དོན་མ་ཡིན་པ་སྤོང་ན་མི་གནོད་པ་ནི། ཆོས་ཅན་དེ་དང་གཉིས་སུ་མེད་པའི་རང་བཞིན་དེ་ཉིད་ཆོས་ཅན་དེ་ལ་དོན་དམ་པར་ཡོད་པ་ཡིན་ལ་རང་བཞིན་ལྷག་མ་ལྡོག་པ་སྟེ་དགག་པའི་མཚན་ཉིད་ཅན་གྱི་གསལ་བ་ལས་ཐ་དད་པའི་སྤྱི་ནི་དངོས་མེད་ཀྱི་ངོ་བོ་ཡིན་ཏེ། དེའི་ཕྱིར་དེ་དབང་པོའི་སྤྱོད་ཡུལ་ཏེ་གཟུང་ཡུལ་མིན་ནོ། །གཟུང་ཡུལ་མིན་པ་དེས་ན་ཞེས་བྱ་བའི་དོན་ནི་མཉན་བྱའི་སྒྲས་ནི་ཉན་ཤེས་ཀྱི་གཟུང་ཡུལ་འགོག་ན་མངོན་སུམ་གྱིས་གནོད་ཀྱི་གསལ་བ་ལས་ཐ་དད་ཀྱི་སྤྱི་འགོག་པ་ལ་ནི་མི་གནོད་དོ་ཞེས་སྟོན་པ་ཡིན་ནོ། །གསུམ་པ་མཉན་བྱ་རང་གི་མཚན་ཉིད་དུ་བསྒྲུབ་པ་ནི། གལ་ཏེ་མཉན་བྱའི་སྒྲ་ཡང་སྤྱི་བརྗོད་པ་ཡིན་པའི་ཕྱིར་དབང་པོའི་སྤྱོད་ཡུལ་བརྗོད་པ་མ་ཡིན་ནོ་ཞེ་ན། རྣམ་ཀུན་ཏེ་སྒྲའི་རྣམ་པ་ཐམས་ཅད་ཀྱིས་སྒྲའི་ཐུན་མོང་མ་ཡིན་པའི་རང་མཚན་ཉན་ཤེས་ཀྱི་གཟུང་ཡུལ་དེ་བརྗོད་པར་བྱ་བའི་དངོས་པོ་མིན་པའི་ཕྱིར་མཉན་བྱའི་སྒྲས་བརྗོད་དོ། །དེས་ན་མཉན་བྱ་ནི་ཉན་ཤེས་དེ་ལ་བརྟེན་ནས་གྲུབ་ཅིང་དེའི་སྟོབས་ཀྱིས་མཉན་བྱ་མ་ཡིན་པ་ལ་གནོད་པའི་གཏན་ཚིགས་ཀྱི་ཕྱིར་མཉན་བྱའི་སྒྲས་དབང་པོའི་སྤྱོད་ཡུལ་རང་གི་མཚན་ཉིད་དེ་བཤད་དོ། །ཚད་མས་གྲུབ་པའི་དོན་ནི་དོན་གཞན་ལ་གནོད་པར་བྱེད་པ་ཡིན་ལ་སྒྲ་ཡང་ཉན་ཤེས་ཀྱིས་གྲུབ་པས་ཉན་པའི་ཤེས་པ་གནོད་བྱེད་ཀྱི་ཚད་མར་བསྟན་པའི་ཕྱིར་མཉན་བྱའི་སྒྲ་སྨྲོས་པ་ཡིན་ནོ་ཞེས་བྱ་བ་ནི་སློབ་དཔོན་ཆོས་མཆོག་གི་ཡིན་ནོ། །སྔོན་གྱི་སློབ་དཔོན་ཁ་ཅིག་ན་རེ། མཉན་བྱའི་དོན་འདི་ཉན་ཤེས་ཀྱིས་གྲུབ་པ་ཡིན་པའི་ཕྱིར་དང་། ཉན་ཤེས་ཀྱི་སྟོབས་ཀྱིས་འགལ་ཟླ་དམ་འཆའ་བ་ལ་གནོད་པ་ཡང་ཡིན་པའི་ཕྱིར་མཉན་བྱའི་སྒྲས་བརྗོད་པ་ཡིན་ནོ་ཞེས་ཟེར་རོ། །བཞི་པ་རྗེས་དཔག་གིས་བསལ་བ་ལ་ངོ་བོ་དཔེས་བསྟན་པ་དང་། འདུས་བྱས་རྟག་པ་དགག་པ་

༼༢༨༠༽

དང་། རང་ལས་སྐྱེ་བ་དགག་པ་གསུམ་ལས། དང་པོ་ནི་གྲངས་ཅན་དང་རྒྱལ་དཔོག་པ་དག་བུམ་པ་ལ་སོགས་པ་རྟག་པར་དམ་འཆའ་བ་དེ་སྐྱོན་ཅན་དུ་བསྟན་པའི་ཕྱིར་རྗེས་སུ་དཔག་པ་དང་ཞེས་གསུངས་སོ། །དེའི་རྒྱུ་མཚན་ནི་བརྡེགས་པ་ཞེས་པ་སྟེ་གནས་པར་འཁྲུལ་བས་རྟག་གོ་ཞེས་འཛིན་པར་འགྱུར་རོ། །གཉིས་པ་ལ་དོན་གསུམ་གྱི་དང་པོ་སྐྱེ་ལྡན་གྱི་རྟགས་ཀྱིས་དགག་པ་ནི། བུམ་པ་ཆོས་ཅན་རྟག་པ་དེ་ཡང་མི་སྲིད་དེ་སྐྱེ་བ་དང་ལྡན་པ་དང་བྱས་པ་དང་ཡོད་པའི་ཕྱིར་སྔོན་མཐོང་བ་འགགས་པའི་བུམ་པ་ད་ལྟ་བ་མེད་པ་བཞིན་ནོ། །གཉིས་པ་གསལ་བ་བསྐལ་བ་ཙམ་དགག་པ་ནི། དཔེ་དེ་དགག་པའི་ཕྱིར་མངོན་པར་གསལ་བར་སྨྲ་བའི་གྲངས་ཅན་གྱིས་སྨྲས་པ་ནི་གལ་ཏེ་ཞེས་པ་སྟེ་འགགས་པ་དེར་ཡང་བློ་ལ་གསལ་བ་དེ་བསྐལ་པ་སྟེ་ཆོད་པ་ཙམ་ཡིན་གྱི་མི་རྟག་པ་ནི་མ་ཡིན་ནོ། །འདི་སྐད་དུ་བལྟར་རུང་བའི་གནས་སྐབས་བཏང་ནས་མི་རུང་བའི་གནས་སྐབས་ཐོབ་པ་ཡིན་གྱི་གཏན་ནས་ལོག་པ་ནི་མ་ཡིན་ནོ་ཞེས་སྨྲ་བ་ཡིན་ནོ། །བལྟར་རུང་བ་དེའི་གནས་སྐབས་མ་ཡིན་པ་ནི་མི་རྟག་པ་སྟེ་སྔར་གྱི་དེ་ཞིག་པ་ཡིན་པར་སྨྲ་ལ་བུམ་པ་དེའི་གནས་སྐབས་ནི་བལྟར་རུང་བའི་ཆུ་འཛིན་པ་དེ་ཉིད་ཡིན་ནོ། །དེ་ནི་འགགས་པའི་གྱོ་མོ་ལ་ཡོད་པ་མ་ཡིན་པས་ངེད་ཞིག་པ་དང་ཁྱེད་བསྐལ་པ་ཞེས་བྱ་བའི་སྒྲ་ལ་འདིར་མངོན་པར་ཞེན་པ་མ་ཡིན་ཏེ་བསྐལ་པའི་སྒྲས་ཀྱང་སྔར་གྱི་དེ་ཞིག་པ་ཉིད་བརྗོད་པ་ཡིན་ནོ། །གསུམ་པ་མ་དམིགས་ཀྱང་ཡོད་ན་རང་གི་ལུགས་འཇིག་པ་ནི། བུམ་པ་འདིའི་ཞེས་པ་སྟེ་དབུས་ནི་བུམ་པ་དང་སྔོན་ནི་འཇིམ་པ་དང་ཕྱི་མ་ནི་གྱོ་མོའོ། །དེ་ལྟར་དེ་དེའི་རང་བཞིན་དུ་མ་དམིགས་ཀྱང་ཡོད་དོ་ཞེས་སྨྲ་བའི་ནི་ཚིག་གི་དོན་ཐ་དད་དུ་རྣམ་པར་གཞག་པ་ལ་གནོད་དོ། །གནོད་པ་ཉིད་སྨྲས་པ་ནི་མ་དམིགས་ཀྱང་ཡོད་པ་དེ་ལྟ་ན་ནི་ཞེས་བྱ་བ་དང་བཞི་པོ་དེ་ལ་ཡང་མི་དམིགས་པ་ལས་མ་གཏོགས་པ་ཐ་དད་དུ་རྣམ་པར་གཞག་པའི་ཞེས་སྦྱར་ཏེ་རྟེན་ནི་རྒྱུ་མཚན་ནོ། །གྲངས་ཅན་ཡང་ཆུ་དོན་དུ་གཉེར་བ་ན་མེ་ལ་མི་རྒྱུག་པས་ཐ་དད་ཀྱི་རྣམ་གཞག་འདོད་པ་ཡིན་ནོ། །མ་དམིགས་ཀྱང་ཡོད་ན་རང་ལ་གནོད་པ་དེའི་ཕྱིར་ཞེས་བྱ་བའི་དོན་ནི་འདི་ཡིན་ཏེ་གང་ཞིག་གང་གི་ངོ་བོར་མ་དམིགས་པ་དེ་ནི་དེའི་རང་བཞིན་མ་ཡིན་ཏེ་དཔེར་ན་བདེ་བ་དང་སྡུག་བསྔལ་བཞིན་ནོ། །རྒྱུ་དང་འབྲས་བུ་ཡང་གཅིག་གི་རང་བཞིན་དུ་མ་དམིགས་པ་ཡིན་ནོ་ཞེས་བྱ་བ་ཡིན་ཏེ་ཅིག་ཤོས་ཀྱི་རང་བཞིན་དམིགས་པ་ནི་གཞན་མི་དམིགས་པ་ཡིན་ནོ། །རང་སྐྱེ་དགག་པ་ལ་དོན་གསུམ་གྱི་དང་པོ་རང་སྐྱེའི་སྒྲུབ་བྱེད་དགག་པ་ནི་ཞོ་ལ་སོགས་པ་ཞེས་པ་

༼༢༨༡༽

སྟེ་སྐྱེད་མི་ནུས་པ་ལས་མི་འབྱུང་བའི་ཕྱིར་ཞེས་བྱ་བའི་དོན་ནི་རྒྱུ་ཆོས་ཅན་འདི་ལ་འབྲས་བུ་ཡོད་པ་ཡིན་ཏེ་དེ་ལས་འབྱུང་བའི་ཕྱིར་ཞེས་བྱ་བ་ཡིན་ནོ། །འདི་ལ་སྐྱེད་བྱེད་ཀྱི་རྒྱུ་ལ་ནི་འབྲས་བུ་སོ་སོར་ངེས་པ་སྐྱེད་པས་ཁྱབ་ལ་འབྲས་བུ་མེད་ན་ནི་ཁྱབ་པར་བྱེད་པ་དེ་ལྡོག་པར་འགྱུར་ཏེ་ནམ་མཁའ་ལས་ཀྱང་འབྲས་བུ་སོ་སོར་ངེས་པ་སྐྱེ་བར་ཐལ་བའི་ཕྱིར་རོ། །དེས་ན་ཁྱབ་པར་བྱེད་པ་མི་དམིགས་པས་སོ་སོར་ངེས་པའི་རྒྱུ་འབྲས་བུ་མེད་པ་ལས་ལྡོག་པ་ན་འབྲས་བུའི་རང་བཞིན་གྱིས་ཁྱབ་པར་འགྱུར་བས་རང་བཞིན་གྱི་གཏན་ཚིགས་ཡིན་ནོ་ཞེ་ན། གཞི་དེ་ལ་དེ་འདྲ་བ་སྟེ་སྣང་རུང་གི་དངོས་པོ་ནི་ཞེས་སྦྱར་རོ། །དེ་ཉིད་གསལ་བར་སྟོན་པ་ནི་འབྲས་བུ་དེ་ནི་རྒྱུ་ལ་ཡོད་ན་མངོན་སུམ་ལ་བལྟར་རུང་བ་ཉིད་ཅེས་པ་སྟེ་དབུས་ནི་འབྲས་བུར་གྲུབ་པའི་དུས་སོ། །བལྟར་རུང་བ་བཏང་བ་ཡིན་གྱི་གཏན་ཚིགས་མེད་པ་མ་ཡིན་ནོ་ཞེ་ན་བལྟར་རུང་དེའི་མཚན་ཉིད་བཏང་བ་ཉིད་དེའི་འཇིག་པ་སྟེ་མེད་པ་ཡིན་ལ་ཞེས་བྱ་བ་ནི་དེ་ལ་དེ་བལྟར་རུང་དུ་མེད་ན་ནི་བལྟར་རུང་བ་དང་མི་རུང་བ་གཉིས་མཚན་ཉིད་འགལ་བས་ཐ་དད་དུ་གྲུབ་བོ་ཞེས་བྱ་བའི་དོན་ཏོ། །བཤད་ཟིན་པ་ནི་ཡན་ལག་ཅན་དགག་པ་ལ་སོགས་པའི་ནང་དུའོ། །དེ་དེ་ལས་སྐྱེས་པའི་གཏན་ཚིགས་ཀྱིས་ནི་ཞེས་སྦྱར་རོ། །གཉིས་པ་དེ་ལ་རྩོད་པ་སྤོང་བ་ནི། གལ་ཏེ་ཞེས་པས་ཏེ་མེད་དོ་ཅོག་སྐྱེ་བར་འགྱུར་རོ་ཞེས་བྱ་བའི་དོན་ཏོ། །ཁྱད་པར་ཅི་ཞིག་ཡོད་ཅེས་བྱ་བ་ནི་མེད་པ་འགའ་ཞིག་སྐྱེ་ལ་འགའ་ཞིག་མི་སྐྱེ་བའི་ཁྱད་པར་དེ་གང་ཡིན། དེ་ལྟ་ན་ནི་དངོས་མེད་དངོས་མེད་ལས་ཐ་དད་དུ་འགྱུར་ན་ཐ་དད་ནི་དངོས་པོའི་བདག་ཉིད་ཡིན་པའི་ཕྱིར་རོ་ཞེས་བྱ་བའི་ཐ་ཚིག་གོ །དེ་ལྟར་མ་ཡིན་ཏེ་རྒྱུའི་རང་བཞིན་ཐ་དད་པའི་ཕྱིར་རོ་ཞེས་བྱ་བའི་དོན་ནི་མེད་པའི་འབྲས་བུ་ལ་ཁྱད་པར་མེད་པས་ཡོད་པའི་རྒྱུ་ལ་ཁྱད་པར་ཡོད་པར་ཇི་ལྟར་འགྱུར། དེ་ཉིད་འགྲེལ་བ་ནི་འོ་མ་ཞེས་པ་འདི་ཡིན་ནོ། །རྒྱུ་དེའི་འགའ་ཞིག་སྐྱེད་ལ་གཞན་མི་སྐྱེད་པའི་ཁྱད་པར་དེ་གང་ལས་ཞེས་བྱ་བ་དང་རྣམ་པ་དེ་ལྟར་ན་ཐོག་མ་མེད་པ་ནས་བརྒྱུད་པ་སྟེ་རྒྱུན་ཆགས་སུ་བྱུང་བ་ཡིན་ནོ། །བྱུང་བ་དེའི་ཕྱིར་ཞེས་སྦྱར་ཏེ་རྒྱུ་ནི་ནུས་པ་སྟེ་དེ་ཡོད་པའང་ནུས་པའོ། །དེའི་ཕྱིར་འགལ་བ་གཉིས་རྒྱུ་གཅིག་ལས་སྐྱེ་བ་བསལ་བ་ཡིན་ནོ། །གསུམ་པ་ནུས་པ་བརྟགས་ནས་དགག་པ་ནི། ཅི་སྟེ་ཡང་མི་ནུས་པ་ལས་མི་འབྱུང་བའི་ཕྱིར་རྒྱུ་ལ་འབྲས་བུ་ནུས་པའི་རང་བཞིན་དུ་ཡོད་དེ། གལ་ཏེ་རྒྱུའི་བདག་ཉིད་ལ། །ནུས་པའི་ངོ་བོར་འབྲས་མེད་ན། །དེ་ཉིད་བྱེད་པར་ནུས་མིན་ཏེ། །མེད་ཕྱིར་ནམ་མཁའི་མེ་ཏོག་བཞིན། །ཞེས་གང་སྨྲས་པ་དེ་ལ་ནུས་པ་ཞེས་བྱ་བ་འདི་ཅི་ཞིག་ཡིན་ཞོའི་དངོས་པོ་ཞེས་སྦྱར་རོ། །དང་པོ་ལྟར་ན་དེ་

༼༢༨༢༽

ཞོ་ཇི་ལྟ་བ་བཞིན་དུ་དམིགས་པར་འགྱུར་ཏེ་ཞེས་བརྗོད་དེ་བརྗོད་ཟིན་པ་ནི་མཚན་ཉིད་མི་མཐུན་པ་ཡང་ཞེས་བྱ་བ་དེར་རོ། །གཉིས་པ་ལྟར་ན་ཡང་གཞན་ནུས་པ་ཡོད་ན་ཞོ་དེ་ཡོད་པར་ཇི་ལྟར་འགྱུར་ཏེ་སྐྱེས་བུ་ཡོད་པས་གཙོ་བོ་ཡོད་པར་མི་འགྱུར་བ་བཞིན་ནོ། །འཇིག་རྟེན་ན་རྒྱུ་ཡོད་ན་འབྲས་བུ་ཡོད་པར་འགྱུར་རོ་ཞེས་བརྗོད་པ་མ་ཡིན་ནམ་ཞེ་ན་རྒྱུ་ཚོགས་པ་ལ་འབྲས་བུར་སྒྲོ་སྟེ་ཉེ་བར་བཏགས་པ་ཙམ་དུ་ནི་འགྱུར་གྱི་འབྲས་བུ་ཉིད་དུ་ནི་མ་ཡིན་ནོ། །རྒྱུ་ལ་འབྲས་བུ་མེད་པར་བསྟན་པ་འདིས་ནི་ཕྱི་མ་འབྲས་བུ་ལ་རྒྱུ་ཡོད་པ་ཡང་བསལ་བ་ཡིན་ཏེ་གཏན་ཚིགས་ཀྱི་སྦྱོར་བ་ནི་བཤད་ཟིན་ཏོ། །བསལ་བ་ཞུགས་པའི་ཕྱོགས་ལྟར་སྣང་བ་ཐམས་ཅད་ནི་རྣམ་པ་བཞིས་བསལ་བ་ལས་མི་འདའ་སྟེ་དེས་ན་ཆོས་ཀྱི་ཁྱད་པར་བསལ་བ་ལ་སོགས་པ་ཡང་འདི་ཉིད་ཀྱིས་བཤད་པ་ཡིན་པས་ལོགས་ཤིག་ཏུ་མ་བརྗོད་དོ། །དོན་གསུམ་པ་སྒྲུབ་བྱེད་ཀྱི་དབྱེ་བ་བཤད་པ་ལ་གཏན་ཚིགས་ཀྱི་དབྱེ་བ་སྤྱིར་བཤད་པ་དང་། ཡང་དག་གི་གཏན་ཚིགས་གསུམ་དུ་བསྡུ་བ་དང་། གཏན་ཚིགས་ལྟར་སྣང་སུན་དབྱུང་བ་གསུམ་གྱི་དང་པོ་ལའང་ཕྱོགས་ཆོས་ཀྱི་དབྱེ་བ་དགུར་བསྟན་པ་དང་། དགུར་ཕྱེ་བའི་དགོས་པ་བཤད་པ་གཉིས་ལས་དང་པོ་ལ་གཉིས་ཏེ་མདོའི་ཚིག་དགོད་པ་དང་། དེ་རྣམ་པར་བཤད་པའོ། །དང་པོ་ནི་གལ་ཏེ་སྒྲུབ་པར་བྱེད་པའི་ངག་འཆད་པའི་སྐབས་སུ་ཕྱོགས་ཆོས་ཀྱི་རབ་ཏུ་དབྱེ་བས་དོན་ཅི་ཡོད་ཕྱོགས་ཀྱི་ཆོས་ནི་དགུ་ཁོ་ནར་གྲངས་ངེས་པ་ཡང་མ་ཡིན་ཏེ་ཕྱོགས་གཅིག་ལ་མ་གྲུབ་པ་ལ་སོགས་པ་གཞན་ཡང་སྲིད་པའི་ཕྱིར་རོ་སྙམ་ན་བཤད་པ་ཕྱོགས་ཀྱི་ཆོས་ཀྱི་རབ་ཏུ་དབྱེ་བས་ནི་གཏན་ཚིགས་ཀྱི་སྐབས་ཀྱི་དོན་མདོར་བསྡུས་ནས་བརྗོད་པ་ཡིན་ནོ། །ཅིའི་དོན་དུ་ཞེ་ན་གཏན་ཚིགས་ཀྱི་སྐབས་བདེ་བླག་ཏུ་གཟུང་བའི་ཕྱིར་ཏེ་མདོར་བསྡུས་པས་རྒྱ་ཆེན་པོ་བསྟན་པ་ནི་བདེ་བླག་ཏུ་གཟུང་བའོ། །དེ་ལ་གཏན་ཚིགས་བཀོད་པ་ཕལ་ཆེ་བ་ནི་ཕྱོགས་ཀྱི་ཆོས་འདི་ཙམ་ཞིག་གིས་བསྡུས་པ་ཡིན་ཏེ་ཀུན་ལས་བཏུས་ལས། གང་ཕྱིར་གཏན་ཚིགས་དག་དང་ནི། །དེར་སྣང་ཕལ་ཆེར་ཕྱོགས་ཆོས་ཡིན། །དེས་ན་གཏན་ཚིགས་ལྟར་སྣང་གི །སྔོན་དུ་དེ་དབྱེ་བསྟན་པར་བྱ། །ཞེས་འབྱུང་བ་ཡིན་ནོ། །དེ་ལ་ཕྱོགས་ཀྱི་ཆོས་གསུམ་ལ་ནི་གོ་བར་བྱེད་པའི་གཏན་ཚིགས་སྲིད་དེ། མཐུན་ཕྱོགས་ལ་ཡོད་པའི་བྱས་པ་དང་། དེ་ལ་མེད་པའི་འགལ་བ་དང་ཕྱོགས་གཅིག་ལ་ཡོད་པའི་རྩོལ་བྱུང་སྟེ་དེ་དག་ནི་གོ་བར་བྱེད་པའི་སྐབས་ཀྱི་དོན་ཡིན་ནོ་ཞེས་སློབ་དཔོན་ཆོས་མཆོག་འཆད་དོ། །ཕྱོགས་ཀྱི་ཆོས་སུ་གྲུབ་པ་དེ་མདོར་བསྡུས་ན་རྣམ་པ་གསུམ་སྟེ་མཐུན་པའི་ཕྱོགས་ལ་ཡོད་པ་དང་མེད་པ་དང་ཡོད་མེད་རྣམ་པ་གཉིས་ཀའོ། །དེ་རེ་རེ་

༼༢༨༣༽

དག་ལ་སྔར་ཡང་རྣམ་པ་གསུམ་སྟེ་མི་མཐུན་ཕྱོགས་ལ་ཡང་ཡོད་པ་དང་མེད་པ་དང་ཡོད་མེད་རྣམ་པ་གཉིས་ཀ་ཡིན་པའི་ཕྱིར་དེ་ལྟར་ན་གསུམ་གསུམ་དགུ་ཡིན་ནོ། །གཉིས་པ་དེ་བཤད་པ་ལ་ཕྱོགས་བཤད་པ་དང་། མཐུན་ཕྱོགས་མི་མཐུན་ཕྱོགས་བཤད་པ་དང་། དབྱེ་བ་ཉིད་བཤད་པ་གསུམ་ལས། དང་པོ་ལའང་དོན་བཞིའི་དོན་དངོས་ནི། གལ་ཏེ་ཕྱོགས་ནི་བསྒྲུབ་བྱའི་ཆོས་དང་ཆོས་ཅན་ཚོགས་པའི་སྤྱི་ཡིན་ལ་དེའང་གཏན་ཚིགས་ཡིན་ན་སྤྱི་དེ་མ་གྲུབ་ན་ནི་གཏན་ཚིགས་མ་གྲུབ་པར་འགྱུར་ལ། གྲུབ་ན་ཡང་རྟགས་དོན་མེད་པར་འགྱུར་རོ་ཞེ་ན། ཕྱོགས་ནི་ཆོས་ཅན་ནོ་ཞེས་སྨྲོས་སོ། །གཉིས་པ་བཏགས་པ་ལ་དགོས་པ་མེད་པའི་རྩོད་པ་སྤང་བ་ནི། སློབ་དཔོན་དབང་ཕྱུག་སྡེ་ན་རེ། ཀུན་ལས་བཏུས་ལས། རྟགས་ཀྱིས་བསྒྲུབ་བྱ་ཚོགས་པ་ཉིད། །ཡིན་ཕྱིར་ཆོས་དང་ཆོས་ཅན་དག །གཙོ་བོ་མིན་ཡང་ཕྱོགས་གཅིག་ཕྱིར། །བསྒྲུབ་བྱ་ཉིད་དུ་འདོགས་པ་ཡིན། །ཞེས་གང་བཤད་པ་དེ་ནི་མི་རིགས་ཏེ་དེར་བཏགས་པ་ལ་དགོས་པ་མེད་པའི་ཕྱིར་རོ་ཞེས་བྱ་བ་ནི་བྲམ་ཟེ་ཨར་ཛ་ཐའི་ཡིན་ནོ། །སློབ་དཔོན་ཆོས་མཆོག་ན་རེ། གཞན་གཞན་དུ་སྒྲོ་འདོགས་པ་ནི་དགོས་པ་འགའ་ཞིག་གི་ཕྱིར་ཡིན་ན་འདིར་ནི་དགོས་པ་སྟེ་རྒྱུ་མཚན་མེད་པའི་ཕྱིར་ཉེ་བར་གདགས་པར་མི་བྱ་སྟེ་ཀུན་ལས་བཏུས་ལས། དགོས་པ་མེད་པར་གཙོ་བོ་ཡི། །སྒྲ་དོན་ལས་འདས་འདོད་མ་ཡིན། །ཞེས་བཤད་པ་ཡིན་ནོ་ཞེས་ཟེར་རོ། །དེ་ལ་ལག་ལྡོན་པ་ནི་དགོས་པ་མེད་པ་མ་ཡིན་ཏེ་གཞན་དེའི་ཕྱོགས་དེར་ཉེ་བར་སྒྲོ་གདགས་སུ་རུང་བའི་ཆོས་ཅན་དུ་རྟོགས་པར་བྱ་བའི་ཕྱིར་རོ། །ཡང་ཅིའི་ཕྱིར་ཆོས་ཅན་འགའ་ཞིག་དེར་གདགས་སུ་རུང་ལ་གཞན་མ་ཡིན་ཞེ་ན་ཕྱོགས་དེའི་ཕྱོགས་གཅིག་ཡིན་པའི་ཕྱིར་ཏེ་གང་ཞིག་གང་གི་ཕྱོགས་གཅིག་ཡིན་པ་དེ་ལ་ནི་དེར་འདོགས་པ་ཡིན་གྱི་སྣམ་བུའི་ཕྱོགས་གཅིག་ཚིག་པ་ལ་རས་ཡུག་ཚིག་གོ་ཞེས་ནི་མི་འདོགས་པའི་ཕྱིར་རོ། །གལ་ཏེ་ཉེ་བར་གདགས་སུ་རུང་བའི་ཆོས་ཅན་རྟོགས་པ་ཉིད་ལ་དགོས་པ་ཅི་ཡོད་ཅེ་ན། མཐུན་པ་དཔེའི་ཆོས་ཅན་ལ་སོགས་པ་ཆོས་ཅན་ཐམས་ཅད་ཀྱི་ཆོས་གཏན་ཚིགས་ཡིན་པ་དགག་པའི་ཕྱིར་ཏེ་ཆོས་ཅན་གང་རུང་གི་ཆོས་ཚུལ་དང་པོའི་གཏན་ཚིགས་ཡིན་པ་བཀག་པ་ནི་དེའི་དགོས་པ་ཡིན་ནོ། །དེ་ལྟ་ཡིན་དང་སྟེ་དེའང་གདགས་སུ་རུང་བའི་ཆོས་ཅན་རྟོགས་པར་འགྱུར་བ་དེའི་ཕྱིར་མིག་གིས་གཟུང་བ་དང་རེག་བྱ་ཡིན་པའི་ཕྱིར་ཞེས་བྱ་བ་ལ་སོགས་པ་ནི་སྒྲ་ལ་ཚུལ་དང་པོའི་གཏན་ཚིགས་ཡིན་པ་སྤངས་པ་ཡིན་ནོ། །གལ་ཏེ་ཆོས་ཅན་གང་རུང་གི་ཆོས་ཚུལ་དང་པོའི་གཏན་ཚིགས་ཡིན་ན་ནི་དེ་དག་ཀྱང་སྒྲ་ལ་གཏན་ཚིགས་སུ་འགྱུར་ཏེ་བུམ་པ་ལ་ཡོད་པའི་ཕྱིར་རོ། །གལ་ཏེ་ཆོས་ཞེས་བརྗོད་པས་ཀྱང་རང་དབང་དུ་

༼༢༨༤༽

གྱུར་པའི་ཆོས་ཅན་གཅིག་གཞི་ལྟ་འགྲུབ་སྟེ་གཞན་དབང་དུ་གྱུར་པ་འབྲེལ་བ་ཅན་བརྗོད་པའི་སྒྲ་ཡིན་པའི་ཕྱིར་རོ། །དེ་ཆོས་ཀྱི་ཤུགས་ལ་གྲུབ་བཞིན་དུ་ཆོས་ཅན་ཞེས་སྨྲོས་པའི་ཤུགས་ཀྱིས་ནི་བསྒྲུབ་བྱའི་ཆོས་ཅན་རྟོགས་པར་འགྱུར་ཏེ་རྗེས་སུ་དཔོག་པའི་དུས་སུ་བསྒྲུབ་བྱའི་ཆོས་ཀྱི་གཞི་ཉིད་དུ་གནས་པས་ན་དེའི་ཚེ་དེ་བློ་ལ་ཉེ་བ་ཡིན་པའི་ཕྱིར་རོ། །དེས་ན་ཉེ་བ་དེ་ཉིད་རྟོགས་པའི་ཕྱིར་ཕྱོགས་ཀྱི་བཏགས་པ་དོན་མེད་དོ་ཞེ་ན་བསྒྲུབ་བྱའི་ཆོས་ཅན་འགྲུབ་པ་མ་ཡིན་ཏེ་སྒྲུབ་བྱེད་དཔེའི་ཆོས་ཅན་ཡང་བསྒྲུབ་བྱ་རྟོགས་པའི་ཡན་ལག་ཡིན་པས་རྗེས་སུ་དཔོག་པའི་ཚེ་བློ་ལ་ཉེ་བའི་ཕྱིར་དེ་ཡང་གཟུང་བར་ཐལ་ལོ། །གལ་ཏེ་སྒྲ་འདིས་དཔེའི་ཆོས་ཅན་འཛིན་ན་ནི་ཆོས་ཅན་གྱི་ཆོས་གཏན་ཚིགས་ཡིན་ནོ་ཞེས་བྱ་བས་དཔེའི་ཆོས་ཅན་ལ་ཡོད་པ་ཡང་གཏན་ཚིགས་སུ་བརྗོད་པར་འགྱུར་ན་དེ་ཡང་རྗེས་འགྲོ་སྟོན་པའི་ངག་གིས་མཐུན་པའི་ཕྱོགས་ལ་ཡོད་པར་བརྗོད་པས་དཔེའི་ཆོས་ཅན་ལ་ཡོད་པར་བསྟན་ཟིན་པའི་གཏན་ཚིགས་ཀྱི་ཕྱིར་ཆོས་ཅན་གྱི་ཆོས་ཞེས་བརྗོད་པས་གང་ལ་སྔོན་གཏན་ཚིགས་ཡོད་པར་མ་གྲུབ་པའི་བསྒྲུབ་བྱའི་ཆོས་ཅན་ཡིན་པར་ཡོངས་སུ་གཟུང་ངོ་ཞེ་ན། དཔེའི་ཆོས་ཅན་ལ་ཡོད་པ་འཛིན་ན་དེ་གྲུབ་ཟིན་པས་བསྒྲུབ་བྱའི་ཆོས་ཅན་ལ་ཡོད་པ་འཛིན་ནོ་ཞེས་དེ་ལྟར་བཤད་པར་བྱ་བ་ལ་འཆད་པ་པོས་འབད་པ་བྱ་དགོས་པ་དེ་ནི་ཞེས་སྦྱར་རོ། །སྐྱོན་དེ་སྤངས་པ་ཁོ་ནར་མ་ཟད་དེ་ལྟ་བུའི་ཤུགས་ཀྱིས་བསྒྲུབ་བྱའི་ཆོས་ཅན་གྱི་དོན་གོ་བར་བྱ་དགོས་ན་ནི་རྟོགས་པར་དཀའ་བར་འགྱུར་ལ་དེ་ཡང་ཕྱོགས་ཀྱི་སྒྲ་སྤངས་པ་ཡིན་ནོ། །འདི་སྐད་དུ་དངོས་དང་བཏགས་པའི་སྒྲ་གཉིས་ཀས་བསྒྲུབ་བྱའི་ཆོས་ཅན་བསྟན་པར་ནི་མཚུངས་ལ་བཏགས་པའི་སྒྲས་བསྟན་ན་ནི་བཤད་པ་དང་རྟོགས་པར་དཀའ་བ་གཉིས་སྤངས་པར་འགྱུར་བའི་ཕྱིར་བཏགས་པའི་སྒྲས་སྟོན་པ་ཉིད་རིགས་པ་ཡིན་ནོ་ཞེས་བརྗོད་པ་ཡིན་ནོ། །འདིར་སྒྲ་ཐམས་ཅད་བཏགས་པར་ཁྱད་པར་མེད་ཀྱང་དོན་སྒྲ་དེའི་དོན་དུ་སྒྲོ་བཏགས་པ་དང་མ་བཏགས་པ་ནི་སྒྲོ་བཏགས་པ་དང་མ་བཏགས་པའི་ཁྱད་པར་དུ་འདོད་དེ་བྷ་ཏྲི་ཧ་རིའི་སྒྲའི་བསྟན་བཅོས་ལས། བླུན་པོ་ལ་ནི་བ་ལང་ཞེས། །རྗེས་འབྲེལ་རྒྱུ་མཚན་འགའ་ལས་འདོད། །དོན་དམ་ཕྱིན་ཅི་ལོག་འགྱུར་གྱི། །སྒྲ་ནི་རང་གི་དོན་ལ་གནས། །ཞེས་འབྱུང་བ་བཞིན་ནོ། །གསུམ་པ་ཐུན་མོང་མ་ཡིན་པར་ཐལ་བ་སྤང་བ་ནི། གལ་ཏེ་ཕྱོགས་ཆོས་ཞེས་བྱ་བའི་སྒྲ་འདི་ཕྱོགས་དང་ཆོས་ནི་ཕྱོགས་ཆོས་ཞེས་ཟླས་དབྱེ་བའི་བསྡུ་བ་ལ་སོགས་པར་ནི་མི་འཐད་པས་ཕྱོགས་ཀྱི་ཆོས་ཞེས་དྲུག་པའི་བསྡུ་བ་ཉིད་ཡིན་ན་ཕྱོགས་དེའི་ཁྱད་པར་ལ་ལྟོས་པས་ཏེ་དེའི་ཁྱད་པར་དུ་གྲུབ་པ་གཞན་དཔེའི་ཆོས་ཅན་ལ་ཞེས་སྦྱར་ཏེ་དཔེར་ན་རྒྱལ་པོའི་སྐྱེས་བུ་ཡིན་གྱི་གཞན་གྱི་ནི་མ་ཡིན་ནོ་ཞེས་བྱ་བ་དེ་བཞིན་དུ་

༼༢༨༥༽

འདིར་ཡང་ཕྱོགས་ཀྱི་ཆོས་ཡིན་གྱི་གཞན་གྱི་ནི་མ་ཡིན་ནོ་ཞེས་གཞན་ལ་ལྡན་པ་གཅོད་པར་འགྱུར་རོ་ཞེས་བྱ་བའི་དོན་ཏོ། །འདི་ལ་བློ་གྲོས་རྨོངས་པའི་དོགས་པའི་གནས་རྣམ་པར་གཅད་པར་བྱ་བ་ཡིན་པས་ལྡན་པར་མ་ཤེས་ཏེ་མི་ལྡན་པར་དོགས་པ་དེའི་ཚེ་མ་འབྲེལ་བ་གཅད་དགོས་པ་ཡིན་ལ། འབྲེལ་བར་ཤེས་པ་དེའི་ཚེ་གཞན་ལ་ལྡན་པར་དོགས་པས་དེ་གཅད་དགོས་པ་ཡིན་ནོ། །འདིར་ནི་ཕྱོགས་ཀྱི་ཆོས་གཏན་ཚིགས་ཡིན་ནོ་ཞེས་གཏན་ནས་མ་རྟོགས་པའི་ཕྱིར་མི་ལྡན་པར་དོགས་པས་དེ་གཅད་དགོས་པ་ཡིན་ལ། དེ་ལ་ལྡན་པར་མ་ཤེས་པ་ལ་ནི་གཞན་ལ་ལྡན་པར་དོགས་པ་མེད་པས་དེ་གཅད་བྱ་མ་ཡིན་ནོ། །དེས་ན་ཕྱོགས་དེ་ནི་རང་ཉིད་དང་མ་འབྲེལ་བར་དོགས་པ་བསལ་བའི་ཕྱིར་ཆོས་རང་གི་ཁྱད་པར་དུ་བྱེད་པ་ཡིན་ནོ་ཞེས་བྱ་བ་ལ་སོགས་པའི་འཕྲོས་པ་ནི་ལེའུ་གཉིས་པར་བཤད་ཟིན་ཏོ། །བཞི་པ་དབྱེ་བའི་དོན་ཙམ་བཤད་པ་ནི་མི་ལྡན་རྣམ་གཅོད་ཀྱིས་ཁྱད་པར་དུ་བྱས་པའི་ཕྱོགས་ཀྱི་ཆོས་དེ་ནི་ཞེས་བྱ་བ་ལ་དང་ནི་རྣམ་པ་གཉིས་ཀ་བསྡུ་བའི་དོན་ཏེ་དེ་ལྟ་མ་ཡིན་ན་ཡོད་པ་དང་མེད་པ་ཉིད་རྣམ་པ་གཉིས་ཀ་ཡིན་པར་གོ་བར་འགྱུར་རོ། །གཉིས་པ་མཐུན་ཕྱོགས་མི་མཐུན་ཕྱོགས་བཤད་པ་ལ་ངོ་བོ་ངོས་གཟུང་བ་དང་། མི་མཐུན་ཕྱོགས་བྱེ་བྲག་ཏུ་བཤད་པ་དང་། རྟགས་རྣམས་ཀྱི་ནུས་པ་བཤད་པ་གསུམ་ཡོད་པའི་དང་པོ་ནི། གང་ལ་ལྟོས་ནས་ཕྱོགས་ཀྱི་ཆོས་ཀྱི་དབྱེ་བ་བྱེད་པའི་ཕྱོགས་གཉིས་པོ་ཉིད་གང་ཡིན་ཞེ་ན་སྨྲས་པ་མཐུན་པའི་ཕྱོགས་ནི་ཕྱོགས་དེ་དང་དོན་མཐུན་པ་སྟེ་འདྲ་བ་ཡིན་ནོ། །གང་གིས་ཞེ་ན་འདི་ཐེ་ཚོམ་ཟ་བའི་ཕྱིར་བསྒྲུབ་པར་བྱ་བ་ཡང་ཡིན་ལ་རྟེན་པས་ན་ཆོས་ཀྱང་ཡིན་ཏེ་དེའང་ཁྱད་པར་ནི་བསྒྲུབ་བྱར་མི་རུང་བས་སྤྱི་ཞེས་སྨྲོས་སོ། །དེ་ལ་ཆོས་ཀྱི་སྤྱི་ཞེས་གཞི་ཐ་དད་པའི་དྲུག་པར་ནི་མི་སྦྱར་གྱི་འོན་ཀྱང་ཆོས་ཉིད་སྤྱི་ཞེས་གཞི་མཐུན་དུ་སྦྱར་རོ། །འདི་སྐད་དུ་གཏན་ཚིགས་ཀྱིས་འདྲ་བ་ཙམ་ནི་དེར་བརྗོད་པར་མི་འདོད་ཀྱི་འོན་ཀྱང་བསྒྲུབ་བྱས་འདྲ་བ་ལ་འདོད་དོ་ཞེས་སྟོན་པ་ཡིན་ནོ། །བསྒྲུབ་བྱའི་ཆོས་དེ་མེད་པ་ནི་ཞེས་སྦྱར་རོ། །གཉིས་པ་ནི་གལ་ཏེ་མེད་པ་མི་མཐུན་ཕྱོགས་ཡིན་ན་ད་ནི་ཇི་ལྟར་མེད་པ་ལ་ཕྱོགས་ཆོས་ཡོད་དོ་ཞེས་བརྗོད། མེད་པ་ལ་མེད་པ་འཐད་དུ་ཟིན་ཀྱང་མེད་པ་ལ་ཡོད་པ་ནི་འཐད་པ་མ་ཡིན་ནོ་ཞེ་ན་ཆོས་དེ་བཀག་པ་ཙམ་ནི་ཞེས་བྱ་བ་དང་མཐུན་ཕྱོགས་ལས་བཟློག་པ་ཐམས་ཅད་ནི་མི་མཐུན་ཕྱོགས་ཡིན་ནོ་ཞེས་སྦྱར་རོ། །དེ་ཡང་གང་ཞེ་ན་ནམ་མཁའ་ལྟ་བུ་མེད་པ་དང་། གྲང་བའི་རེག་པ་དང་རེག་བྱ་བཏང་སྙོམས་པ་ལྟ་བུ་བསྒྲུབ་བྱའི་ཆོས་མ་ཡིན་མ་ཡིན་པ་ཐམས་ཅད་ཡིན་ནོ། །དེའི་ཅིའི་ཕྱིར་ཞེ་

༼༢༨༦༽

ན་དེ་ནི་མཐུན་ཕྱོགས་དེ་ཉིད་མ་ཡིན་པ་སྟེ་དེས་སྟོང་པའི་མཚན་ཉིད་ཅན་ཡིན་པའི་ཕྱིར་རོ། །འགལ་བ་དང་གཞན་པ་གཉིས་དངོས་པོ་མ་ཡིན་ནམ་དེས་སྟོང་པ་ཇི་ལྟར་ཡིན་ཞེ་ན་ཆོས་མེད་པ་དེ་ནི་ངེད་མི་མཐུན་ཕྱོགས་ཀྱི་སྒྲས་བརྗོད་པར་འདོད་པའི་བཟློག་པ་འགལ་བ་དང་གཞན་པ་ཐམས་ཅད་ལ་མཚུངས་ཏེ་ཁྱད་པར་མེད་པ་ཡིན་ཏེ་ཆོས་ལྡོག་པ་སྟེ་མེད་པར་རྟོགས་པ་ནི་གསུམ་པོ་ཐམས་ཅད་ལ་མཚུངས་པའི་ཕྱིར་རོ། །དགོངས་པ་ནི་འདི་ཡིན་ཏེ་བསྒྲུབ་བྱའི་ཆོས་མེད་པ་ཞེས་བྱ་བ་ངོ་བོ་དང་ལྡན་པ་ནི་མ་ཡིན་གྱི་འོན་ཀྱང་རྟོགས་པའི་བློས་ཐ་སྙད་དུ་བྱ་བ་ཡིན་ནོ། །དེ་ལ་ཇི་ལྟར་ནམ་མཁའ་ལ་སོགས་པ་གཏན་ནས་མེད་པ་ལ་མེད་པའི་ཐ་སྙད་བྱེད་པ་དེ་བཞིན་དུ་འགལ་བ་དང་གཞན་པ་ལ་ཡང་ཡིན་ཏེ་དེ་དག་རྟོགས་པ་ན་མེད་པའི་ཐ་སྙད་དུ་འགྱུར་བའི་ཕྱིར་རོ། །གལ་ཏེ་འགལ་བ་དང་གཞན་པ་རང་གི་ངོ་བོས་རྟོགས་པ་དེ་ལ་ཆོས་མེད་པའི་ཐ་སྙད་དུ་ཇི་ལྟར་འགྱུར་ཞེ་ན་ནམ་མཁའ་ལ་སོགས་པ་ནི་དངོས་སུ་ཆོས་མེད་པ་ཉིད་ཡིན་པས་དེ་རྟོགས་པ་དངོས་སུ་ཆོས་མེད་པར་རྟོགས་པ་ཡིན་ལ་གཞན་པ་དང་འགལ་བ་ནི་ཆོས་མེད་པ་ཉིད་མ་ཡིན་གྱི་འོན་ཀྱང་རང་བཞིན་གཞན་ཡིན་པས་དེ་དག་རྟོགས་པ་ནི་དངོས་སུ་ཆོས་མེད་པ་རྟོགས་པ་མ་ཡིན་གྱི་དེ་གཉིས་རྟོགས་པའི་ཤུགས་ཀྱིས་ཡིན་ནོ། །དེས་ན་ཆོས་མེད་པར་རྟོགས་པར་ནི་ཐམས་ཅད་ལ་ཁྱད་པར་མེད་པས་ཐམས་ཅད་མི་མཐུན་ཕྱོགས་ཡིན་ལ་རྟགས་མི་མཐུན་ཕྱོགས་ལ་ཡོད་པ་ནི་འགལ་བ་དང་གཞན་པ་གཉིས་ལ་ཡིན་གྱི་མེད་པ་ལ་ཡོད་པར་ནི་ཁོ་བོ་ཅག་མི་སྨྲ་བས་བཀོད་པའི་སྐྱོན་མེད་པ་ཡིན་ནོ། །གསུམ་པ་ལ་གོ་བྱེད་ཚུལ་གསུམ་ངེས་པ་ལ་ལྟོས་པར་བསྟན་པ་དང་། མ་ངེས་པ་དེ་ལྟ་མ་ཡིན་པར་བཤད་པ་དང་། ཡང་དག་ལས་ཐེ་ཚོམ་སྐྱེས་ན་གང་གི་སྐྱོན་དུ་འགྱུར་བརྟག་པ་གསུམ་ལས། དང་པོ་ནི་གལ་ཏེ་ཚུལ་གསུམ་གོ་བྱེད་དུ་འགྱུར་བ་དེ་ཡོད་པ་ཙམ་གྱིས་རུང་ངམ་ངེས་པ་ལ་ལྟོས་ཞེ་ན་ཕྱོགས་ཀྱི་ཆོས་རྣམ་པ་དགུ་བཤད་པ་འདིའི་དེ་ཁོ་ན་ཉིད་ནི་ཕྱོགས་ཆོས་ཉིད་དེ་དེ་ལྟར་གསུམ་ནི་གཏན་ཚིགས་ལ་སོགས་པ་དག་ལ་ངེས་པ་གོ་བྱེད་དུ་གཟུང་ངོ་། །སོགས་པའི་སྒྲས་ནི་འགལ་བ་དང་མ་ངེས་པ་གཟུང་ལ། མ་གྲུབ་པ་ནི་མ་ཡིན་ཏེ་ཕྱོགས་ཆོས་ཅན་ལ་ནི་མ་གྲུབ་པའི་སྐྱོན་མེད་པའི་ཕྱིར་རོ། །ཇི་ལྟར་རིགས་པར་ཞེས་བྱ་བ་ནི་གཏན་ཚིགས་ལ་ཚུལ་གསུམ་རྣལ་མར་ངེས་པ་དང་། འགལ་བ་ལ་ཕྱོགས་ཆོས་ཡང་དག་དང་། རྗེས་སུ་འགྲོ་ལྡོག་ཕྱིན་ཅི་ལོག་ཏུ་ངེས་པ་ཡིན་ནོ། །དེ་དག་ནི་རང་ཉིད་རྟོགས་པར་བྱེད་པའི་སྒྲུབ་པར་བྱེད་པ་གང་དང་གང་ཡིན་པ་སྔར་ཇི་ལྟ་བུ་བཤད་པ་དག་གིས་ངེས་པ་གོ་བྱེད་དུ་གཟུང་ངོ་། །ཅིའི་ཕྱིར་ཞེ་ན་འདོད་པ་དང་མི་འདོད་པ་གསལ་བར་བྱེད་པའི་གཏན་

༼༢༨༧༽

ཚིགས་དང་འགལ་བ་དག་ནི་ཐེ་ཚོམ་དང་ཕྱིན་ཅི་ལོག་གི་རང་བཞིན་དུ་གྱུར་ན་ངེས་པའི་རྟོགས་པ་ཞེས་སྦྱར་ཏེ་བརྡ་ཕྱིན་ཅི་ལོག་དང་བརྡ་ལ་ཐེ་ཚོམ་གྱི་རྟོགས་པ་ཅན་གྱི་སྒྲ་ལས་ནི་དོན་མི་ངེས་པ་བཞིན་ནོ། །དོན་ནི་སྒྲ་དང་རྟགས་དག་ནི་བརྡ་ཆད་དང་དངོས་པོའི་འབྲེལ་བ་ངེས་ཤིང་དྲན་པ་ན་དོན་གྱི་གོ་བྱེད་དུ་འགྱུར་གྱི་སྒྲོན་མ་བཞིན་དུ་ཡོད་པ་ཙམ་གྱིས་ནི་མ་ཡིན་ནོ་ཞེས་སྟོན་པ་ཡིན་ནོ། །གཉིས་པ་ལ་མ་ངེས་པ་ཕྱོགས་ཆོས་ལ་ལྟོས་པ་དང་། ཚུལ་གཉིས་ལ་མི་ལྟོས་པ་དང་། ཐུན་མོང་མ་ཡིན་པ་ཐེ་ཚོམ་གྱི་རྒྱུར་བསྒྲུབ་པ་གསུམ་ལས། དང་པོ་ནི་གཏན་ཚིགས་ལ་སོགས་པ་དག་ལ་ཞེས་བརྗོད་པས་མ་ངེས་པ་ཡང་ཕྱོགས་གཉིས་ལ་ཡོད་མེད་དུ་ངེས་པ་ཡིན་ནམ་ཞེས་དོགས་པར་འགྱུར་རོ། །ལོག་པར་རྟོགས་པ་ཡང་ཡོད་པ་ཉིད་དེ་ཁ་ཅིག་ན་རེ། ཐུན་མོང་བ་ནི་གཉིས་ཀ་ལ་ཡོད་པར་ངེས་ཤིང་ཐུན་མོང་མ་ཡིན་པ་ནི་གཉིས་ཀ་ལ་མེད་པར་ངེས་པ་ཡིན་ནོ་ཞེས་ཟེར་བ་དེ་དགག་པའི་ཕྱིར་བཤད་པ་མ་ངེས་པ་ནི་ཕྱོགས་ཆོས་ཀྱི་ཆོས་ཉིད་ལ་ལྟོས་པ་ཡིན་ཏེ་ཆོས་ཅན་དང་མ་འབྲེལ་བ་ལས་ནི་ཐེ་ཚོམ་གྱི་རྟོགས་པར་ཡང་མི་རུང་བའི་ཕྱིར་ཏེ་མཉན་བྱས་གཟུགས་ལ་ཐེ་ཚོམ་སྐྱེད་མི་ནུས་པ་བཞིན་ནོ། །གཉིས་པ་ནི་མཐུན་པའི་ཞེས་པ་སྟེ་ཡོད་མེད་དུ་ངེས་པ་ལ་ལྟོས་ནས་ཐེ་ཚོམ་ཟ་བ་ནི་མ་ཡིན་ཏེ་འོན་ཀྱང་གཞི་གཅིག་ལ་གཉིས་མི་འཐད་ཅིང་རྣམ་པ་གསུམ་པ་མི་སྲིད་པས་གཉིས་པོ་ལ་ཐེ་ཚོམ་ཟ་བ་ཡིན་ནོ། །གལ་ཏེ་མ་ངེས་པས་ཐེ་ཚོམ་སྐྱེད་པའི་རྒྱུ་མཚན་ཕྱོགས་གཉིས་ལ་ཡོད་པའམ་མེད་པར་ངེས་པ་ཡིན་ན་དེའི་ཚེ་ཕྱོགས་གཉིས་ལ་ཡོད་མེད་དུ་མ་ངེས་པ་སྨྲ་བས་ཐམས་ཅད་མཁྱེན་པ་ཡིན་མིན་དུ་སྒྲུབ་པ་ལ་སོགས་པས་ནི་ཐེ་ཚོམ་མི་སྐྱེད་པར་འགྱུར་ན་སྐྱེད་པ་ཡང་ཡིན་པའི་ཕྱིར་དེ་ལ་མི་ལྟོས་པར་ཁོང་དུ་ཆུད་དོ། །དོན་དེ་ཉིད་སྨྲས་པ་ནི་ཕྱོགས་གཉིས་ལ་ཡོད་མེད་དུ་ངེས་པ་གཞལ་བྱ་དང་མཉན་བྱ་གཉིས་པོ་ལ་ཡང་ཐེ་ཚོམ་ཟ་བའི་སྒོ་ནས་སྐྱོན་དུ་སྟེ་མ་ངེས་པར་འགྱུར་ལ་བསྒྲུབ་བྱའི་ཆོས་ལ་ཐེ་ཚོམ་ཟ་བ་དེ་ནི་ཕྱོགས་གཉིས་ལ་ཡོད་མེད་དུ་མ་ངེས་པ་རྣམས་ལ་ཡང་མཚུངས་པར་ཡོད་པའི་ཕྱིར་རོ། །གང་གི་ཕྱིར་མ་ངེས་པ་ཐམས་ཅད་ལ་ཐེ་ཚོམ་ཟ་བ་མཚུངས་པར་ཡོད་པ་དེའི་ཕྱིར་དེ་ལ་ཐེ་ཚོམ་ཟ་བའི་རྣམ་པ་དེ་ལྟ་བུའི་སྐྱོན་ནས་བརྗོད་པ་ཡང་མ་ངེས་པའི་སྐབས་འདིར་སུན་འབྱིན་པར་འགྱུར་བ་ཡིན་ཏེ་མ་ངེས་པ་ལ་མ་ངེས་པར་བརྗོད་པའི་ཕྱིར་རོ། །མ་ངེས་པ་དེ་གཞན་དུ་སྟེ་གཏན་ཚིགས་དང་འགལ་བར་ནི་འགྱུར་བ་མ་ཡིན་ཏེ་ཡང་དག་ལྟར་བསྒྲུབ་བྱ་སྒྲུབ་པ་མ་ཡིན་ཞིང་འགལ་བ་ལྟར་བསྒྲུབ་བྱ་སུན་འབྱིན་པ་ཡང་མ་ཡིན་པའི་ཕྱིར་རོ། །གང་རྣམས་ཞེ་ན་རྗེས་སུ་འགྲོ་ལྡོག་གཉི་ག་ལ་ཐེ་ཚོམ་ཟ་བ་ཐུན་མོང་མ་ཡིན་པ་དང་། གཅིག་རྗེས་འགྲོ་ལ་ཐེ་ཚོམ་ཟ་བ་སྨྲ་བས་ཐམས་ཅད་མཁྱེན་པར་སྒྲུབ་པ་

༼༢༨༨༽

དང་ཡང་གཅིག་ལྡོག་པ་ལ་ཐེ་ཚོམ་ཟ་བ་སྨྲ་བས་ཐམས་ཅད་མཁྱེན་པ་མ་ཡིན་པར་སྒྲུབ་པ་དང་། གཅིག་ལྡོག་པ་ཕྱིན་ཅི་ལོག་ཏུ་གྱུར་པ་མི་མཐུན་ཕྱོགས་ལ་ཡོད་པ་ནི་གཞལ་བྱ་སྟེ་གཉི་ག་ཕྱིན་ཅི་ལོག་ཏུ་གྱུར་ན་ནི་འགལ་བར་འགྱུར་བས་གཅིག་ཅེས་སྨྲོས་སོ། །ཅིའི་ཕྱིར་དེ་དག་བརྗོད་པ་སྒྲུབ་པ་དང་སུན་འབྱིན་པ་མ་ཡིན་ཞེ་ན་སྒྲུབ་པའི་ཡན་ལག་ཅེས་གསུངས་ཏེ་ནུས་པ་མེད་པ་ནི་བསྒྲུབ་བྱ་དང་འགལ་འབྲེལ་གཉིས་ཀ་མེད་པའི་ཕྱིར་རོ། །གསུམ་པ་ལ་དོན་གསུམ་གྱི་དང་པོ་དོན་གྱི་ངོ་བོ་དཔེས་བསྟན་པ་ནི། ཁ་ཅིག་ཐུན་མོང་མ་ཡིན་པ་མ་རྟོགས་པའི་རྒྱུ་ཡིན་གྱི་ཐེ་ཚོམ་གྱི་རྒྱུ་མ་ཡིན་ནོ་ཞེས་ཟེར་བ་དགག་པའི་ཕྱིར་སྔར་བཤད་པ་དེ་དག་ཏུ་མ་ཟད་ཐུན་མོང་མ་ཡིན་པ་ཡང་ཐེ་ཚོམ་གྱི་རྒྱུ་ཉིད་དོ་ཞེས་གསུངས་སོ། །ཅིའི་ཕྱིར་ཞེ་ན་ཕྱོགས་གཉིས་ལ་འཇུག་པ་དང་ཞེས་བྱ་བ་ནི་གཏན་ཚིགས་སོ། །དེ་ལ་རྗེས་འགྲོ་ལ་ཐེ་ཚོམ་ཟ་བ་སྒྲུབ་པ་ནི་གཉིས་ལས་གཅིག་ལ་ཡང་ཞེས་པ་སྟེ་རྟོགས་པ་ནི་ངེས་པའོ་གཉིས་པོ་ལ་སྤྱིར་ཡོད་པར་ངེས་ཀྱང་བྱེ་བྲག་ལ་ཡོད་པར་མ་ངེས་སོ་ཞེས་བྱ་བའི་དོན་ཏོ། །ལྡོག་པ་ལ་ཐེ་ཚོམ་ཟ་བ་བསྒྲུབ་པ་ནི་གཉི་ག་ལས་ཤེས་པ་སྟེ་དེའང་གང་ལས་ཤེ་ན་གཉི་ག་ལས་ཕྱི་རོལ་དུ་ཞེས་སྨྲོས་ཏེ་གལ་ཏེ་རྟག་མི་རྟག་གཉི་ག་མ་ཡིན་པ་ཡོད་ན་ནི་དེ་ལ་གནས་ནས་གཉིས་པོ་ལས་ལྡོག་པར་འགྱུར་ན་དངོས་འགལ་ལ་ནི་དེ་ཡོད་པ་མ་ཡིན་ལ་དངོས་པོའི་ཆོས་ནི་གཅིག་ལ་གོར་མ་ཆག་པར་ཡོད་དགོས་སོ་ཞེས་ངེས་པའི་ཕྱིར་ཐེ་ཚོམ་ཟ་བའི་གཏན་ཚིགས་ཡིན་ནོ། །དཔེ་བཤད་པ་ནི་སྐྱེས་བུ་ཞེས་པ་སྟེ་ཡོན་ཏན་ནི་གཟུགས་དང་ལང་ཚོ་དང་བུད་མེད་ལ་མངལ་འཇོག་པའི་ནུས་པ་ཡོད་པ་དང་། ཆགས་པ་ཅན་ཉིད་དོ། །དཔེ་འདི་ལ་གཞན་ལས་བྱུང་བ་བཀག་པས་ནི་མངལ་གཉིས་པོ་དང་མ་ངེས་པར་འབྲེལ་བ་དང་། ཡོན་ཏན་མཚུངས་པས་ནི་གཅིག་ཁོ་ནའི་མངལ་དུ་མ་ངེས་པས་ཐེ་ཚོམ་གྱི་རྒྱུ་ཡིན་པ་དེ་བཞིན་དུ་མཉན་བྱ་ལ་སོགས་པའི་དོན་འགའ་ཞིག་ཀྱང་གཉིས་པོ་དང་ངེས་པར་འབྲེལ་བ་དང་། གཅིག་ཁོ་ན་དང་འབྲེལ་བར་མ་ངེས་པས་ཐེ་ཚོམ་གྱི་རྒྱུ་ཡིན་ནོ་ཞེས་བརྗོད་པ་ཡིན་ནོ། །གཉིས་པ་དེ་ལ་ལུང་དགོད་པ་ནི། ཇི་སྐད་དུ་ཚད་མ་ཀུན་ལས་བཏུས་ལས། འདི་ལ་བསྒྲུབ་པར་བྱ་བ་ཆོས་ཅན་གྱི་ཆོས་ཐུན་མོང་མ་ཡིན་པ་གང་ཡིན་པའི་མཉན་བྱ་ལ་སོགས་པ་དེ་ནི་རྣམ་པའི་ཁྱད་པར་ཇི་སྙེད་ཀྱིས་ཤེས་བྱ་ཐམས་ཅད་བསྡུས་པ་སྟེ་སྡུད་བྱེད་དེ་ལ་ཐེ་ཚོམ་ཟ་བའི་རྒྱུ་ཡིན་ནོ། །ཅིའི་ཕྱིར་ཞེ་ན་ཐུན་མོང་མ་ཡིན་པའི་རྟགས་དེ་དང་ལྡན་པའི་གཞི་སྡུད་བྱེད་དེས་བསྡུས་པའི་ཕྱིར་རོ། །དེ་ལ་ཐེ་ཚོམ་ལ་ནི་ཐེ་ཚོམ་གྱི་རྒྱུས་མ་ཁྱབ་པས་གཏན་ཚིགས་གཉིས་པ་སྨྲས་པ་ནི་གཅིག་ཏུ་སྟེ་གཅིག་ལ་ངེས་པ་ལྡོག་སྟེ་མེད་པའི་ཕྱིར་རོ་ཞེས་བཤད་པ་

༼༢༨༩༽

ཡིན་ནོ། །གསུམ་པ་ལུང་གི་དོན་བཤད་པ་ནི། དེ་དང་ལྡན་པ་དེས་བསྡུས་པའི་ཕྱིར་ཞེས་བྱ་བ་འདིས་ནི་རྟག་མི་རྟག་གཉིས་པོ་ལས་གཞན་པའི་དོན་གསུམ་པ་གང་ལ་དངོས་པོའི་ཆོས་ཐུན་མོང་མ་ཡིན་པ་འདི་གནས་པར་འགྱུར་བའི་རྣམ་པའི་ཁྱད་པར་གཉིས་ལས་ཞེས་སྦྱར་ཏེ་གསུམ་པ་ཡོད་ན་ནི་གཉིས་ལ་དམིགས་པའི་ཐེ་ཚོམ་སྐྱེ་བར་མི་འགྱུར་བ་ལས་ད་ལྟ་ནི་འདི་རྟག་པ་མ་ཡིན་ན་ནི་མི་རྟག་པ་ཡིན་ལ་མི་རྟག་པ་མ་ཡིན་ན་ནི་རྟག་པ་ཡིན་ནོ་ཞེས་འཛིན་པ་ཡིན་ནོ། །གང་དུ་དོན་གཞན་སྤངས་ནས་གཞན་མི་འཛིན་པ་དེ་ནི་ཐེ་ཚོམ་མ་ཡིན་ཏེ་འོན་ཀྱང་དེ་ནི་མ་རྟོགས་པ་ཡིན་ནོ། །གཅིག་གི་དངོས་པོར་རྟོགས་པའི་སྒྲུབ་པར་བྱེད་པ་ནི་གཅིག་རྟོགས་པའི་ཚད་མའོ། །ཅིའི་ཕྱིར་གཅིག་མ་ཡིན་པར་གཉིས་ཐེ་ཚོམ་གྱི་རྒྱུའི་སྒྲུབ་བྱེད་དུ་འགོད་ཅེ་ན། གཏན་ཚིགས་གཉིས་པོ་འདི་ཐུན་མོང་མ་ཡིན་པ་གཅིག་ལ་བསྡུས་པས་ནི་ཐུན་མོང་མ་ཡིན་པ་གྲུབ་པའི་གཞི་དེའི་རྣམ་པའི་ཁྱད་པར་གཉིས་པོ་དེ་ལ་ཞེས་སྦྱར་ཏེ་ཐེ་ཚོམ་གྱི་དམིགས་པ་ནི་རྣམ་པ་གཉིས་ཉིད་དུ་བསྟན་ནས་གཅིག་ཏུ་ངེས་པའི་ཚད་མ་མེད་པ་བཤད་པས་ནི་གཉིས་ལ་དམིགས་པའི་ཐེ་ཚོམ་འགྲུབ་པའི་ཕྱིར་གཉིས་གཅིག་ལ་སྡུད་པ་ལ་ལྟོས་པ་ཡིན་ནོ། །ལྡོག་པ་ངེས་ན་ནི་ངེས་པའི་རྒྱུར་འགྱུར་རོ་ཞེས་སྟོན་པ་ནི་འགའ་ཞིག་ལས་ལྡོག་པ་ངེས་ན་ཁྱད་པར་ཏེ་ཐུན་མོང་མ་ཡིན་པར་རང་ཡོད་པའི་ཡུལ་ལ་གང་ལས་ལྡོག་པ་དེ་རྣམ་པར་གཅོད་པའི་ཞེས་སྦྱར་ཏེ་གཅིག་བཅད་ན་ནི་གཞན་གནས་པས་གོ་བྱེད་དུ་འགྱུར་རོ། །བཤད་པ་ནི་ལེའུ་གཉིས་པར་རོ། །དེའི་ཕྱིར་ཐུན་མོང་བ་བཞིན་དུ་ཐུན་མོང་མ་ཡིན་པ་ཡང་རྗེས་སུ་འགྲོ་ལྡོག་ལ་ཐེ་ཚོམ་ཟ་བས་ཐེ་ཚོམ་གྱི་རྒྱུ་ཡིན་ནོ་ཞེས་གནས་སོ། །གསུམ་པ་ཡང་དག་ལ་ཐེ་ཚོམ་སྐྱེས་ན་གང་གི་སྐྱོན་དུ་འགྱུར་བརྟག་པ་ལ། དོན་གསུམ་ལས་དང་པོ་དྲི་བ་ནི་གལ་ཏེ་ཕྱོགས་ཆོས་གྲུབ་ཅིང་ཕྱོགས་གཉིས་ལ་ཡོད་མེད་དུ་ཐེ་ཚོམ་ཟ་བ་ཙམ་གྱིས་ནི་མ་ངེས་པར་མི་འགྱུར་ཏེ་གང་གི་ཕྱིར་ངེས་པའི་དོན་གཏན་ཚིགས་སུ་སྦྱར་བ་ལ་ཡང་སྨྲ་བ་པོ་ལ་ཚུལ་གསུམ་སྒྲུབ་པའི་སྤོབས་པ་སྟེ་ཤེས་རབ་མེད་པའི་ཕྱིར་ཉན་པ་པོ་ཐེ་ཚོམ་དུ་འགྱུར་ན་དེ་ཙམ་གྱིས་ངེས་པའི་གཏན་ཚིགས་དེ་ཡང་གཅིག་ཏུ་ངེས་པ་ཁོ་ནར་ཞེས་སྦྱར་ཏེ་རེ་ཤིག་ཐེ་ཚོམ་གྱི་རྒྱུ་བྱེད་ཀྱང་དོན་ལ་ནི་དེ་ཡང་དག་ཡིན་ནོ་ཞེས་བྱ་བའི་དོན་ཏོ། །དེ་ཡང་དག་ཡིན་པ་དེའི་ཕྱིར་མ་ངེས་པ་དེའི་ངོ་བོ་ངེས་པ་ནི་དེར་བསྟན་པས་ཏེ་བརྗོད་པའི་ཡོན་ཏན་ཏེ་མ་ངེས་པའི་ཆོས་ངེས་པ་ཉིད་ལས་ཡིན་གྱི་རྒྱུ་གཞན་ལས་ནི་མ་ཡིན་ནོ། །དེ་ལ་ཐུན་མོང་མ་ཡིན་པ་ལ་ནི་ཕྱོགས་གཉིས་ལ་མེད་པ་ཡོན་ཏན་དང་ཐུན་མོང་བ་ལ་ཡོད་པ་ཡོན་ཏན་ཡིན་ལ་རྗེས་སུ་འགྲོ་ལྡོག་ལ་ཐེ་ཚོམ་ཟ་བ་ལ་ནི་ཕྱོགས་གཉིས་ཀྱི་གཞི་ལ་ཐེ་ཚོམ་ཟ་

༼༢༩༠༽

བ་ཡོན་ཏན་ཡིན་ནོ། །དེའི་ཕྱིར་ངེས་པ་མེད་པའི་ཐེ་ཚོམ་ཟ་བ་ཙམ་གྱིས་ནི་མ་ངེས་པ་མ་ཡིན་ཏེ་ཡང་དག་ཀྱང་མ་ངེས་པར་འགྱུར་བའི་ཕྱིར་རོ་ཞེ་ན་ཞེས་བྱ་བ་ཡིན་ནོ། །གཉིས་པ་ལན་ནི། རང་གི་དོན་གྱི་རྗེས་སུ་དཔག་པ་ལ་ནི་དོན་གྱི་སྐྱོན་འབའ་ཞིག་བསམ་པར་བྱ་བ་ཡིན་ལ་གཞན་གྱི་དོན་གྱི་རྗེས་སུ་དཔག་པར་ནི་གཏན་ཚིགས་ཀྱི་དངོས་པོའི་ཆོས་ཉིད་དེ་དོན་ལ་བརྟེན་ནས་བསྒྲུབ་པའི་སྐྱོན་བརྗོད་པར་ནི་མ་ཟད་དེ། འོན་ཀྱང་སྨྲ་བ་པོའི་སྐྱོན་ཀྱང་ཡིན་ཏེ་ཞེས་བྱ་བ་ནི་སྨྲ་བ་པོ་ནི་གཏན་ཚིགས་གསལ་བར་བྱེད་པ་དང་གཏན་ཚིགས་ནི་གསལ་བར་བྱ་བ་ཡིན་པ་ན་དེ་དངོས་པོ་ལ་ཕྱིན་ཅི་ལོག་ཡིན་ན་ནི་དེའི་རྒྱུ་མཚན་གྱིས་སྒྲུབ་བྱེད་ཀྱི་སྐྱོན་བརྗོད་པ་ཡིན་ལ། སྨྲ་བ་པོས་ཕྱིན་ཅི་ལོག་ཏུ་བསྟན་ན་ནི་སྨྲ་པ་པོའི་སྐྱོན་ནས་བརྗོད་པ་ཡིན་ནོ། །འདི་ཉིད་དཔེས་སྟོན་པ་ནི་སྨྲ་བ་པོའི་སྤོབས་པའི་སྐྱོན་གྱི་ཚུལ་མ་ཚང་བ་དང་ཞེས་པ་སྟེ་བརྗོད་པ་བཞིན་ནོ་ཞེས་སྦྱོར། སྐྱོན་འདི་དག་ནི་སྐབས་གང་ཡིན་པ་དེར་བཤད་པར་བྱའོ། །ཇི་ལྟར་སྐྱོན་འདི་དག་སྨྲ་བ་པོའི་སྤོབས་པའི་སྐྱོན་ཡིན་པ་དེ་བཞིན་དུ་འདི་འདྲ་བའི་མ་ངེས་པ་ཡང་ཡིན་ནོ། །གལ་ཏེ་འདི་ནི་དཔེར་བརྗོད་པ་གསུམ་པོ་དེའི་ནང་དུ་མི་འདུ་བས་སྐྱོན་མ་ཡིན་ནོ་ཞེ་ན་རྒོལ་བ་དེས་ངེས་པར་བརྗོད་པར་བྱ་དགོས་པའི་ཡོན་ཏན་ཏེ་ཚུལ་གསུམ་མ་ངེས་པ་བརྗོད་པའི་ཕྱིར་སྨྲ་བ་པོའི་ཕྱོགས་ནས་གཏན་ཚིགས་ཀྱི་སྐྱོན་ཡིན་ཏེ་ཐེ་ཚོམ་གྱི་རྒྱུ་བྱེད་པའི་ཕྱིར་རོ། །དེ་ལྟ་བུའི་རྒོལ་བ་ཡང་ཚར་གཅད་པའི་གནས་ཡིན་ཏེ་རྩོད་པའི་རིགས་པ་ལས་སྒྲུབ་པའི་ཡན་ལག་མི་སྒྲུབ་པའི་རྒོལ་བ་དེ་དག་ཚར་གཅད་པའི་གནས་ཡིན་ཏེ་དེ་མ་བསྒྲུབས་པའི་བསྒྲུབ་བྱ་མི་འགྲུབ་པའི་ཕྱིར་རོ་ཞེས་གང་བཤད་པ་ཡིན་ནོ། །གསུམ་པ་དེ་ལ་རྩོད་པ་སྤང་བ་ནི། འོ་ན་དོན་ལ་སྐྱོན་མེད་ཀྱང་ཕྱོགས་ཀྱི་ཆོས་ལ་རྒོལ་ཕྱིར་རྒོལ་གཉིས་ཐེ་ཚོམ་ཟ་བ་དང་གང་ཡང་རུང་བ་ལ་མ་གྲུབ་པ་བཀོད་པ་ལ་དེ་ལྟ་བུའི་སྐྱོན་ནས་བརྗོད་པ་ཡང་ཞེས་བྱ་བ་ལ་མིག་གིས་གཟུང་བ་ལ་སོགས་པ་གཉི་ག་ལ་མ་གྲུབ་པ་ནི་དངོས་པོ་ལ་ཡང་སྐྱོན་ཅན་ཡིན་པའི་ཕྱིར་མ་སྨྲོས་པ་ཡིན་ནོ། །བསམ་པ་ནི་འདི་ཡིན་ཏེ་འགལ་བས་ནི་བསྒྲུབ་བྱའི་དོན་ཕྱིན་ཅི་ལོག་ཏུ་སྒྲུབ་ཅིང་། མ་ངེས་པས་ནི་བསྒྲུབ་བྱའི་དོན་ལ་ངེས་པ་ཕྱིན་ཅི་ལོག་ཐེ་ཚོམ་སྒྲུབ་པར་བྱེད་པ་ཡིན་ན་ཐེ་ཚོམ་ཟ་བ་དང་གང་ཡང་རུང་བ་ལ་མ་གྲུབ་པའི་རྟགས་ལ་ནི་དེ་གཉི་ག་སྒྲུབ་པ་མེད་དོ། །ཇི་ལྟར་རྒོལ་བས་སྒྲུབ་བྱེད་འགོད་པ་འདོད་པ་སྒྲུབ་པའི་ཕྱིར་ཡིན་པ་དེ་བཞིན་དུ་ཕྱིར་རྒོལ་བ་ཡང་དེ་ལས་ཕྱིན་ཅི་ལོག་གྲུབ་པར་བྱ་བའི་ཕྱིར་སུན་འབྱིན་པ་ཡིན་ན་འདི་ནི་ཕྱིན་ཅི་ལོག་ཏུ་གྲུབ་པར་བྱེད་པའི་སུན་འབྱིན་མ་ཡིན་པའི་ཕྱིར་རོ་ཞེས་བསམས་པ་ཡིན་ནོ། །སློབ་དཔོན་གྱིས་ལན་སྨྲས་པ་དེ་ནི་དེ་ལྟ་སྟེ་སུན་འབྱིན་དུ་

༼༢༩༡༽

འདོད་པ་ཡིན་ཏེ་རྒོལ་བ་འདོད་པའི་བསྒྲུབ་བྱ་མ་གྲུབ་པར་བྱས་པའི་ཕྱིར་རོ། །དགོངས་པ་ནི་འདི་ཡིན་ཏེ་སུན་འབྱིན་གྱིས་ནི་འདོད་པའི་བསྒྲུབ་བྱ་ངེས་པའི་གེགས་བྱེད་པ་ཡིན་གྱི་སྔ་ན་མེད་པ་ཅུང་ཟད་སྒྲུབ་པ་ནི་མ་ཡིན་ལ་ངེས་པའི་གེགས་ནི་དེ་ལྟར་དུ་བརྗོད་པས་ཀྱང་བྱས་པའི་ཕྱིར་སུན་འབྱིན་ཡིན་ནོ། །གཞན་གྱིས་སུན་འབྱིན་དེ་ལ་ཕྱིན་ཅི་ལོག་ཏུ་ཞེས་སྨྲས་ཏེ་བསམ་པ་ནི་སུན་འབྱིན་གྱིས་རྒོལ་བའི་སྒྲུབ་བྱེད་སྒྲུབ་བྱེད་མ་ཡིན་པར་བྱས་ནས་རྒོལ་བ་འདོད་པའི་དོན་མ་གྲུབ་པར་བྱེད་པར་མ་ཟད་ཕྱིན་ཅི་ལོག་ཏུ་གྲུབ་པར་བྱེད་པ་ལས་དེ་མེད་པའི་ཕྱིར་འདོད་པ་མ་གྲུབ་པ་ཙམ་གྱིས་ནི་སུན་འབྱིན་དུ་མི་འགྱུར་རོ་ཞེས་བྱ་བ་ཡིན་ནོ། །སློབ་དཔོན་གྱིས་སྨྲས་པ་ནི་ཕྱིན་ཅི་ལོག་ཏུ་གྲུབ་པ་ཁོ་ནས་ནི་ཕ་རོལ་སུན་འབྱིན་པ་མ་ཡིན་ནོ། །འོ་ན་ཅིས་སུན་འབྱིན་དུ་འགྱུར་ཞེ་ན་འདོད་པའི་བསྒྲུབ་བྱ་ངེས་པའི་གེགས་བྱས་པས་སོ། །དེ་ལ་འགལ་བའི་སྐྱོན་ནས་བརྗོད་པས་འདོད་པའི་དོན་ཕྱིན་ཅི་ལོག་ཏུ་སྒྲུབ་ཅིང་མ་ངེས་པའི་སྐྱོན་ནས་བརྗོད་པས་འདོད་པའི་དོན་ལ་ཐེ་ཚོམ་སྐྱེད་ལ་མ་གྲུབ་པའི་སྐྱོན་ནས་བརྗོད་པས་ནི། སྒྲུབ་བྱེད་ཀྱི་ངེས་པ་སྐྱེད་པའི་ནུས་པ་བཅོམ་ནས་འདོད་པའི་དོན་གྲུབ་པའི་གེགས་བྱེད་དེ་གཏན་ཚིགས་མེད་ན་ངེས་པ་མེད་པའི་ཕྱིར་རོ། །ངེས་པ་ཁོ་ནར་འདི་ཁས་བླང་དགོས་ཏེ་དེ་ལྟ་མ་ཡིན་ན་དོན་ཕྱིན་ཅི་ལོག་པ་སུན་འབྱིན་གྱིས་བྱེད་དམ་འོན་ཏེ་ངེས་པ་ཕྱིན་ཅི་ལོག་བྱེད་གྲང་། དང་པོ་ལྟར་ན་གཞལ་བྱ་ཉིད་ལ་སོགས་པའི་མ་ངེས་པ་དག་ལ་ཡང་དོན་ཕྱིན་ཅི་ལོག་ཏུ་སྒྲུབ་པ་མེད་པས་དེ་ལ་དེའི་སུན་འབྱིན་མི་འཇུག་ལ། གཉིས་པ་ལྟར་ན་མ་ངེས་པ་ལ་ནི་ངེས་པ་ཕྱིན་ཅི་ལོག་ཐེ་ཚོམ་ཟ་བའི་སུན་འབྱིན་འཇུག་ན་མིག་གིས་གཟུང་བ་ཉིད་ལ་ཡང་ངེས་པ་ཕྱིན་ཅི་ལོག་ཐེ་ཚོམ་དུ་གྲུབ་པའི་སུན་འབྱིན་འཇུག་པ་ཅི་ཞིག་ཡོད་དེ་སྒྲ་དང་མ་འབྲེལ་བས་ཐེ་ཚོམ་སྐྱེད་པའི་སྐྱོན་མེད་པའི་ཕྱིར་རོ། །གལ་ཏེ་རྒོལ་ཕྱིར་རྒོལ་གཉི་ག་ལ་གྲུབ་པར་བསྟན་པར་བྱ་དགོས་པའི་གཏན་ཚིགས་གཉི་ག་ལ་མ་གྲུབ་པ་སྟེ་གཉི་གས་མ་ངེས་པ་དེ་ནི་ངེས་པ་ཕྱིན་ཅི་ལོག་ཡིན་པས་སུན་འབྱིན་ཀྱང་དེར་འགྱུར་རོ་ཞེ་ན། འོ་ན་ནི་རྒྱུ་མཚན་དེས་ཐེ་ཚོམ་ཟ་བ་དང་གང་ཡང་རུང་བ་ལ་མ་གྲུབ་པ་བརྗོད་པ་འདིར་ཡང་ཕྱིན་ཅི་ལོག་པ་ཁྱོད་ཀྱིས་ཁས་བླངས་ཏེ་ངེས་པར་བསྟན་པར་བྱ་བའི་གཏན་ཚིགས་མ་ངེས་པ་བརྗོད་པ་ལ་སུན་འབྱིན་དེ་ལྟར་དུ་བྱེད་པ་ཡང་ངེས་པ་ཕྱིན་ཅི་ལོག་ཡིན་པའི་ཕྱིར་རོ། །དེའི་ཕྱིར་སྤོབས་པ་མེད་པས་རྗེས་སུ་འགྲོ་ལྡོག་ལ་ཐེ་ཚོམ་ཟ་བ་དེ་ནི་མ་ངེས་པ་ཡིན་ལ་དེ་ལ་དེ་ལྟར་དུ་བརྗོད་པ་ཡང་སུན་འབྱིན་པ་ཡིན་ནོ། །གང་གི་ཕྱིར་དེ་ལྟ་ཡིན་པ་དེའི་ཕྱིར་གཏན་ཚིགས་དང་འགལ་བ་གཉིས་ནི་བསྒྲུབ་བྱའི་ཆོས་ལ་ཡོད་མེད་དུ་ངེས་པ་ན་རིམ་པ་བཞིན་བསྒྲུབ་བྱ་སྒྲུབ་པ་དང་སུན་འབྱིན་པར་འགྱུར་བ་ཡིན་ལ་མ་

༼༢༩༢༽

ངེས་པ་ནི་ཡོད་མེད་ལ་ཐེ་ཚོམ་དུ་གྱུར་པ་ན་སུན་འབྱིན་དུ་འགྱུར་བ་ཡིན་ནོ་ཞེས་གནས་སོ། །གསུམ་པ་དབྱེ་བ་ཉིད་བཤད་པ་ལ། དང་པོ་གསལ་བ་དཔེར་བརྗོད་པ་ནི། ཕྱོགས་གཉིས་ལ་ཡོད་པ་དང་མེད་པའི་ཕྱོགས་ཀྱི་ཆོས་དགུ་ཀུན་ལས་བཏུས་ལས་བསྟན་པ་ཡིན་ཏེ་ཇི་སྐད་དུ། གཞལ་བྱ་བྱས་དང་མི་རྟག་དང་། །བྱས་དང་མཉན་བྱ་རྩོལ་ལས་བྱུང་། །མི་རྟག་རྩོལ་བྱུང་རེག་བྱ་མིན། །དེ་དགུ་རྟག་པ་ལ་སོགས་ལའོ། །ཞེས་འབྱུང་བ་ཡིན་ནོ། །དེ་ལ་དང་པོ་མཐུན་ཕྱོགས་ལ་ཡོད་པ་ལ་མི་མཐུན་ཕྱོགས་ཀྱི་སྒོ་ནས་ཕྱེ་བ་གསུམ་གྱི་གཞལ་བྱས་རྟག་པ་སྒྲུབ་པ་ནི་རྒྱལ་དཔོག་པའི་གཏན་ཚིགས་ཏེ་གཉི་ག་ལ་ཡོད་པ་ཡིན་ནོ། །བྱས་པ་ནི་མཐུན་ཕྱོགས་མི་རྟག་པ་ལ་ཡོད་ཅིང་མི་མཐུན་ཕྱོགས་ལ་མེད་པ་ཡིན་ནོ། །མི་རྟག་པ་ནི་རྩོལ་བྱུང་ལ་ཡོད་ལ་རྩོལ་མ་བྱུང་ལ་ནི་རྣམ་པ་གཉིས་ཏེ་གློག་ལ་སོགས་པ་ལ་ཡོད་ཅིང་ནམ་མཁའ་ལ་སོགས་པ་ལ་མེད་པའི་ཕྱིར་རོ། །གཉིས་པ་མཐུན་ཕྱོགས་ལ་མེད་པ་ལ་མི་མཐུན་ཕྱོགས་ཀྱི་སྒོ་ནས་ཕྱེ་བ་གསུམ་གྱི་རྟག་པ་སྒྲུབ་པ་ལ་བྱས་པ་ནི་མཐུན་ཕྱོགས་ལ་མེད་ཅིང་མི་མཐུན་ཕྱོགས་ལ་ཡོད་པའོ། །སྲོག་ལ་སོགས་པ་ནི་གཉི་ག་ལ་མེད་པའོ། །རྟག་པ་སྒྲུབ་པ་ལ་རྩོལ་བྱུང་ནི་མཐུན་ཕྱོགས་ལ་མེད་ཅིང་མི་མཐུན་ཕྱོགས་བུམ་པ་ལ་སོགས་པ་ལ་ཡོད་ལ་གློག་ལ་སོགས་པ་ལ་མེད་པའི་ཕྱིར་རྣམ་པ་གཉི་གའོ། །གསུམ་པ་མཐུན་ཕྱོགས་ལ་རྣམ་པ་གཉིས་པ་ཅན་ལ་མི་མཐུན་ཀྱི་སྒོ་ནས་ཕྱེ་བ་གསུམ་ནི་མི་རྟག་པ་ནི་རྩོལ་མ་བྱུང་སྒྲུབ་པ་ལ་ནམ་མཁའ་ལ་སོགས་པ་ལ་མེད་ཅིང་གློག་ལ་སོགས་པ་ལ་ཡོད་པས་མཐུན་ཕྱོགས་ལ་གཉི་ག་དང་། མི་མཐུན་ཕྱོགས་རྩོལ་བྱུང་ཀུན་ལ་ཡོད་པའོ། །རྩོལ་བྱུང་ནི་མཐུན་ཕྱོགས་ལ་གཉི་ག་དང་མི་མཐུན་ཕྱོགས་ལ་ཡོད་པའོ། །ལུས་ཅན་མ་ཡིན་པ་ནི་རྟག་པ་རྡུལ་ཕྲ་རབ་ལ་མེད་ལ་ནམ་མཁའ་ལ་སོགས་པ་ལ་ཡོད་པས་མཐུན་ཕྱོགས་ལ་གཉི་ག་དང་། བུམ་པ་ལ་སོགས་པ་ལ་མེད་ཅིང་ལས་ལ་ཡོད་པའི་ཕྱིར་མི་མཐུན་ཕྱོགས་ལའང་རྣམ་པ་གཉི་ག་ཡིན་ནོ། །དེ་ལྟར་ཏེ་ཚན་གསུམ་པོ་དེ་རི་མིག་དགུ་ལ་རིམ་པ་བཞིན་བཀོད་པས་སྟེང་འོག་ཡང་དག་དང་། ལོགས་གཉིས་འགལ་བ་དང་། ཟུར་བཞི་མ་ངེས་པ་དང་། དབུས་ཐུན་མོང་མ་ཡིན་པར་འགྱུར་ཏེ་དེ་ལ་གཏན་ཚིགས་གཉིས་དང་འགལ་བ་གཉིས་ཞེས་བྱ་བ་ལ་སོགས་པ་སྦྱར་རོ་ཞེས་ཛྙཱ་ན་ཤྲི་འཆད་དོ། །གཉིས་པ་མེད་པ་མི་མཐུན་ཕྱོགས་ལ་རྩོད་པ་སྤང་བ་ནི། དབྱེ་བ་ལ་ཞེས་པ་སྟེ་ཇི་ལྟར་འགོག་པའི་ཚུལ་བཤད་ཟིན་ཏོ་ཞེས་འབྲེལ་ལོ། །དོན་ནི་མེད་པ་ལ་འགོག་པ་འཐད་པས་དེ་ལ་གཏན་ཚིགས་མེད་པའང་ཡིན་ལ་དེ་མ་ཡིན་པའི་མཚན་ཉིད་ཀྱི་མི་མཐུན་ཕྱོགས་ཡོད་པས་དེ་ལ་གཏན་ཚིགས་ཡོད་པའང་

༼༢༩༣༽

འཐད་པ་ཡིན་ནོ། །གསུམ་པ་གཞན་པ་མི་མཐུན་ཕྱོགས་ལ་རྩོད་པ་སྤང་བ་ནི། རྩོད་པ་གང་ཞིག་སྤྲོ་བའི་ཕྱིར་སྔོན་བཤད་ཟིན་པ་དེ་ཡང་བཀོད་པ་ནི་སློབ་དཔོན་དབང་ཕྱུག་སྡེ་ལ་སོགས་པ་ན་རེ། གལ་ཏེ་དེ་མ་ཡིན་པའི་གཞན་པ་འདི་ཞེས་བྱ་བ་དང་བུམ་པ་ལ་སོགས་པའི་དཔེ་ཆོས་ཅན་ཐམས་ཅད་མི་རྟག་པ་ལས་ཆོས་གཞན་མིག་གིས་གཟུང་བྱ་ལ་སོགས་པ་དང་ལྡན་པའི་ཕྱིར་རོ་ཞེས་སྦྱར་རོ། །དོན་ནི་འདི་ཡིན་ཏེ་བསྒྲུབ་བྱའི་ཆོས་ལས་གཞན་དང་ལྡན་པའི་ཆོས་ཅན་ནི་གཞན་པ་མི་མཐུན་ཕྱོགས་ཡིན་ལ་དེ་ལ་ཞུགས་པའང་མི་མཐུན་ཕྱོགས་ལ་ཞུགས་པ་ཡིན་པས་དཔེ་ལ་ཡོད་པའི་གཏན་ཚིགས་ཐམས་ཅད་མ་ངེས་པར་འགྱུར་ཏེ་ཆོས་གཅིག་ཉིད་དང་ལྡན་པ་ནི་མི་སྲིད་པའི་ཕྱིར་རོ་ཞེ་ན། གཏན་ཚིགས་མེད་པར་ཐལ་བར་མི་འགྱུར་ཏེ་འཇིག་རྟེན་ན་བྲམ་ཟེ་མ་ཡིན་པ་ཞེས་བྱ་བའི་སྒྲ་ནི་བྲམ་ཟེའི་རིགས་ལས་ཆོས་གཞན་སྔོ་བསངས་ལ་སོགས་པ་དང་ལྡན་པའི་སྐྱེས་བུ་བརྗོད་པ་མ་ཡིན་གྱི་སྐབས་ཀྱི་ཆོས་རིགས་བཀག་པ་བརྗོད་པ་དེ་བཞིན་དུ་འདིར་ཡང་ཆོས་གཞན་དང་ལྡན་པ་ཙམ་མི་མཐུན་ཕྱོགས་སུ་མི་བརྗོད་ཀྱི་འོན་ཀྱང་སྐབས་ཀྱི་ཆོས་མེད་པ་ཉིད་དེར་བརྗོད་པ་ཡིན་ནོ། །དགོངས་པ་ནི་འདི་ཡིན་ཏེ་སྒྲའི་དོན་རྣམ་པར་གཞག་པ་ལ་ནི་འཇིག་རྟེན་ཚད་མ་ཡིན་ལ་བསྟན་བཅོས་ཀྱང་འཇིག་རྟེན་པའི་སྒྲའི་དོན་ལས་མ་འདས་པར་འཇུག་གོ་ཞེས་བྱ་བའི་དོན་ཏོ། །འདི་གང་ལས་ཤེ་ན་གལ་ཏེ་བྲམ་ཟེ་ལས་གཞན་པའི་ཆོས་དང་ལྡན་པའི་སྐྱེས་བུ་ལ་བྲམ་ཟེ་མ་ཡིན་པ་ཞེས་བྱ་བའི་སྒྲ་འཇུག་ན་དེའི་ཚེ་དེའི་རིགས་དང་ཞེས་བྱ་བ་ནི་གཅིག་ཉིད་དེ་དང་དེ་མ་ཡིན་པར་གཉི་གར་བརྗོད་པར་འགྱུར་ན་གཅིག་ཉིད་དེ་དང་དེ་ཡིན་པའི་ཐ་སྙད་དུ་བྱས་པར་ནི་འཇིག་རྟེན་ན་རྟོགས་པ་མེད་དོ། །འོ་ན་ཇི་ལྟར་རྟོགས་ཞེ་ན་བྲམ་ཟེར་བརྗོད་པར་འདོད་པའི་ཆོས་དེའི་རིགས་མི་རྟེན་ཏེ་མེད་པའི་དངོས་པོ་ལ་བྲམ་ཟེ་མ་ཡིན་པར་རྟོགས་པ་ཡིན་ནོ། །གལ་ཏེ་བྲམ་ཟེ་མ་ཡིན་པ་ཞེས་བྱ་བའི་དགག་པའི་སྒྲས་ནི་བྲམ་ཟེ་ལས་གཞན་བརྗོད་པར་འདོད་པ་ཡིན་ལ་ཆོས་གཞན་དེའང་བྲམ་ཟེ་ལས་གཞན་པ་ཡིན་པས་དེའང་བྲམ་ཟེ་མ་ཡིན་པར་བརྗོད་དོ་ཞེ་ན། དགག་པའི་སྒྲའི་ཡུལ་གཞན་ཡིན་ཡང་བརྡ་སྦྱོར་བ་ནི་ཡུལ་རྣམ་པར་ཞེས་སྦྱར་རོ། །དེའི་དོན་ནི་འདི་ཡིན་ཏེ་སྒྲ་ནི་བརྡ་དང་རྗེས་སུ་མཐུན་པར་དོན་བརྗོད་པར་བྱེད་ཀྱི་དངོས་པོ་དང་མཐུན་པར་ནི་མ་ཡིན་ནོ། །དེས་ན་ཆོས་གཞན་དང་ལྡན་པ་ཙམ་ལ་ནི་དགག་པའི་སྒྲ་བྲམ་ཟེ་མ་ཡིན་པ་བརྡར་མ་བྱས་ཀྱི་འོན་ཀྱང་བྲམ་ཟེའི་རིགས་བཀག་པ་དང་ལྡན་པའི་དངོས་པོ་ལ་རྣམ་པར་ཕྱེ་ནས་བརྡ་བྱས་པ་ཡིན་ནོ། །དེ་བཞིན་དུ་མི་མཐུན་ཕྱོགས་ཀྱི་སྒྲ་ཡང་བསྒྲུབ་བྱའི་ཆོས་དང་ལྡན་པ་སྤངས་ནས་མི་ལྡན་པ་གཞན་ལ་འཇུག་པ་ཡིན་གྱི་

༼༢༩༤༽

ཆོས་དང་མ་བྲལ་བ་གཞན་ལ་ནི་མ་ཡིན་ཏེ་དེ་ནི་མཐུན་ཕྱོགས་ཉིད་ཡིན་པའི་ཕྱིར་རོ། །ཆོས་གཞན་པ་ཙམ་མི་མཐུན་ཕྱོགས་སུ་འདོད་ན་མཐུན་པའི་ཕྱོགས་ཞེས་སྦྱར་ཏེ་གལ་ཏེ་ཆོས་གཞན་དང་ལྡན་པས་མི་མཐུན་ཕྱོགས་ཡིན་ན་ཆོས་ལས་གཞན་དངོས་པོ་ཉིད་ཀྱིས་མཚུངས་ནའང་མི་མཐུན་ཕྱོགས་སུ་འགྱུར་བས་མཐུན་ཕྱོགས་ཀྱི་མཚན་ཉིད་འདི་ལ་བསྒྲུབ་བྱའི་ཆོས་ཀྱི་སྤྱི་ཁོ་ནས་མཚུངས་པ་ཞེས་བྱ་བ་དགོས་པར་འགྱུར་ན་དེ་ལྟ་ན་ནི་མཐུན་པའི་ཕྱོགས་ཞེས་སྦྱར་རོ། །བཞི་པ་ཅི་འདྲ་བ་ཞིག་མཐུན་ཕྱོགས་མི་མཐུན་ཕྱོགས་ཀྱི་དོན་ཡིན་དཔྱད་པ་ནི། མཐུན་ཕྱོགས་མི་སྲིད་པར་ཐལ་བ་དེའི་ཕྱིར་ཕྱོགས་དང་འབྲེལ་བའི་ཆོས་གཞན་མ་སྤངས་པ་བསྒྲུབ་བྱའི་ཆོས་ཀྱི་སྤྱི་དང་འབྲེལ་བ་སྟེ་ལྡན་པའི་ཞེས་སྦྱར་རོ། །རྒྱུ་མཚན་དེས་ན་མི་མཐུན་པའི་ཕྱོགས་ཞེས་བྱ་བའི་སྒྲས་ཆོས་གཞན་དང་ལྡན་པ་ཐམས་ཅད་རྟོགས་པ་སྟེ་ཤེས་པ་ནི་མ་ཡིན་ཏེ་མཐུན་ཕྱོགས་མེད་པར་ཐལ་བའི་ཕྱིར་རོ། །དེས་ན་མི་མཐུན་ཕྱོགས་ཞེས་བྱ་བའི་སྒྲས་གཞན་པ་དེ་མི་མཐུན་ཕྱོགས་སུ་བཟུང་ཡང་གཏན་ཚིགས་མེད་པར་ཐལ་བའི་སྐྱོན་མེད་དོ། །གཉིས་པ་དགུར་ཕྱེ་བའི་དགོས་པ་བཤད་པ་ལ་དོན་གཉིས་ཀྱི་དང་པོ་མདོར་བསྟན་པ་ནི། ཡང་ཞེས་པས་སྟོན་པར་བྱེད་དེ་གལ་ཏེ་གཏན་ཚིགས་ཀྱི་སྐབས་མདོར་བསྡུས་ནས་བརྗོད་པར་འདོད་པ་ཡིན་ན་གོ་བྱེད་དུ་འགྱུར་བའི་ཕྱོགས་ཀྱི་ཆོས་དེ་ཙམ་ཞིག་བསྟན་པར་བྱ་བའི་རྒྱུ་ཅིའི་ཕྱིར་ཞེས་འདྲི་བ་ལ་ཕྱོགས་ཀྱི་ཆོས་བསྟན་པ་གཉིས་ནི་གཏན་ཚིགས་ཡིན་ལ། གཉིས་ནི་འགལ་བ་ཡིན་ནོ། །དེ་དག་ཅིའི་དོན་དུ་བསྟན་ཞེ་ན་རང་བཞིན་དང་འབྲས་བུ་དག་གོ་བྱེད་དུ་བསྒྲུབ་པར་བྱ་བའི་དོན་དུ་སྟེ་དེ་གཉིས་གཏན་ཚིགས་དང་འགལ་བ་ཡིན་གྱི་གཞན་ནི་མ་ཡིན་ནོ་ཞེས་བསྟན་པའི་ཕྱིར་ཕྱོགས་ཀྱི་ཆོས་བཞི་བསྟན་པ་ཡིན་ནོ། །རིགས་པ་ཅན་རྣམས་ཁྱད་པར་ཐུན་མོང་མ་ཡིན་པ་སྲོག་ལ་སོགས་པ་ནི་ལྡོག་པ་ཅན་དང་། སྤྱི་གཞལ་བྱ་ཉིད་ནི་རྗེས་འགྲོ་ཅན་ཡིན་ནོ་ཞེས་རྩོད་པར་བྱེད་དེ་དེས་ན་འདི་གཉིས་ནི་རྩོད་པའི་གནས་ཡིན་པའི་ཕྱིར་བསྟན་ནོ། །ཕྱོགས་ཀྱི་ཆོས་ལྷག་མ་གསུམ་ནི་ལྡོག་པའི་སྒྲུབ་བྱེད་ཡིན་ཏེ་འདི་རྣམས་ཀྱིས་མི་མཐུན་པའི་ཕྱོགས་ལས་ལྡོག་ན་གཏན་ཚིགས་ཡིན་ནོ་ཞེས་སྟོན་པའི་ཕྱིར་རོ། །དེས་ན་ཐམས་ཅད་ཀྱང་སྐབས་སུ་བབ་པ་ཉིད་ཡིན་ནོ། །གཉིས་པ་རྒྱས་པར་བཤད་པ་ལ་གཏན་ཚིགས་གཉིས་དང་འགལ་བ་གཉིས་བསྟན་པའི་དགོས་པ་དང་། ཁྱད་པར་དང་སྤྱི་གཉིས་བསྟན་པའི་དགོས་པ་དང་། ལྷག་མ་གསུམ་བསྟན་པའི་དགོས་པ་བཤད་པ་གསུམ་ལས། དང་པོ་ལ་མདོར་བསྟན་པ་དང་། རྒྱས་པར་བཤད་པ་དང་། དོན་བསྡུ་བ་

༼༢༩༥༽

དང་གསུམ་གྱི། དང་པོ་ནི་རང་བཞིན་དང་ཞེས་པ་སྟེ་བསྒྲུབ་བྱ་ལས་བཟློག་པ་སྒྲུབ་ན་ཕྱིན་ཅི་ལོག་ཏུ་བྱེད་པའི་འགལ་བ་ཞེས་སྦྱར་ཏེ། བྱས་པ་ནི་རང་བཞིན་ཡིན་ལ་རྩོལ་བྱུང་ནི་འབྲས་བུ་ཡིན་ནོ། །གཉིས་པ་ལ་དོན་བཞི་སྟེ་རྩོལ་བྱུང་འབྲས་བུའི་གཏན་ཚིགས་སུ་སྒྲུབ་པ་དང་། རྟགས་དཔེར་བརྗོད་པའི་དགོས་པ་བཤད་པ་དང་། འབྲས་བུ་དང་། རང་བཞིན་ཕྱེ་བའི་དགོས་པ་བརྗོད་པ་དང་། མི་དམིགས་པ་རང་བཞིན་དུ་བསྡུ་བའོ། །དང་པོ་ལའང་དོན་གསུམ་གྱི་འབྲས་བུ་མཐུན་ཕྱོགས་ལ་གཉིས་སུ་གནས་པར་བསྟན་པ་ནི། དེ་དེ་ལྟར་ཡིན་པར་གང་ལས་ཞེ་ན་རང་བཞིན་ལས་གཞན་པའི་གཏན་ཚིགས་ནི་ཞེས་སྨྲོས་ཏེ། རྒྱུ་ལ་འབྲས་བུས་ཁྱབ་ན་ནི་འདི་མཐུན་ཕྱོགས་ལ་ཁྱབ་པར་འགྱུར་བ་ལས་དེ་མེད་པའི་ཕྱིར་རོ། །རྒྱུ་འབྲས་བུ་ལ་འཁྲུལ་བ་དེའི་ཕྱིར་ཞེས་སྦྱར་ཏེ་དེས་ན་རྩོལ་བྱུང་ཀྱང་རྣམ་པ་གཉིས་སུ་འཇུག་པས་དེའི་འབྲས་བུ་ཡིན་ནོ། །དེ་ཉིད་བཤད་པ་ནི་རྒྱུ་མི་རྟག་པ་ཡིན་པ་ཙམ་གྱིས་ནི་དེ་ཐམས་ཅད་འབྲས་བུ་སྐྱེས་བུའི་བྱེད་པས་བརྩལ་མ་ཐག་ཏུ་ཞེས་བྱ་བ་དང་ཤེས་པ་དེ་ནི་རྒྱུ་མི་རྟག་པ་འགའ་ཞིག་གིས་སྐྱེད་ལ་འགའ་ཞིག་གིས་མི་སྐྱེད་དེ་དེས་ན་ཞེས་སྦྱར་རོ། །གཉིས་པ་རྟག་པ་ལས་སྐྱེས་པའི་ཤེས་པ་བརྩལ་མ་ཐག་ཏུ་འབྱུང་བ་མི་འཐད་པ་ནི། འདིར་དཔྱོད་པ་བ་རྣམས་རྩོལ་བའི་སྔོན་ནས་ཡོད་པའི་སྒྲ་རྟག་པ་ལས་རྩོལ་བྱུང་གི་ཤེས་པ་མི་རྟག་པ་འབྱུང་བར་འདོད་དེ་དེ་ཉིད་སྨྲས་པ་ནི་བརྩལ་མ་ཐག་ཏུ་ཞེས་པ་སྟེ་ཇི་ལྟར་རྟོགས་ཞེས་བྱ་བ་ནི་གཏན་ཚིགས་གང་གིས་ཞེས་བྱ་བའི་དོན་ཏོ། །དེ་ལ་གཏན་ཚིགས་ནི་འདི་ཡིན་ཏེ་རྩོལ་བྱུང་གི་སྒྲ་ཉན་པའི་རྣམ་པར་ཤེས་པ་ཆོས་ཅན། འདི་ཡུལ་མི་རྟག་པའི་འབྲས་བུ་ཡིན་ཏེ་ཡུལ་རྩོལ་བའི་རྗེས་ཐོགས་སུ་གསལ་བའི་ཕྱིར་དཔེར་ན་རྩོལ་བའི་དྲི་འཛིན་པའི་ཤེས་པ་བཞིན་ནོ་ཞེས་བྱ་བ་ནི་རྒྱུ་སྔོན་སོང་སྒྲུབ་པའི་འབྲས་བུའི་རྟགས་ཡིན་ནོ། །དེ་ལ་རྒྱུའི་རང་གི་ངོ་བོ་དཔོག་པ་ལ་ནི་གཞི་ཆོས་ཅན་ཡིན་ལ་རྒྱུའི་ཁྱད་པར་དཔོག་པ་ལ་ནི་འབྲས་བུ་ཉིད་ཆོས་ཅན་ཡིན་ནོ། །གལ་ཏེ་རྩོལ་བའི་རྗེས་ཐོགས་སུ་གསལ་ཀྱང་ཡུལ་སྔོན་ནས་ཡོད་པ་རྟག་པའི་འབྲས་བུ་ཡིན་པ་ཅི་འགལ་ཞེ་ན། རྩོལ་བའི་སྔར་ནས་ཡོད་པའི་རྟག་པ་འཛིན་པའི་ཤེས་པ་ནི་ངེས་པར་ཞེས་སྨྲོས་ཏེ་རྟག་པ་འཛིན་པའི་ཤེས་པ་ནི་རྩོལ་བ་ལ་མི་ལྟོས་སོ་ཞེས་བྱ་བའི་དོན་ཏོ། །ཇི་ལྟར་མི་ལྟོས་ཞེ་ན་སྒྲ་ལ་སྒྲིབ་པར་བྱེད་པ་དང་དབང་པོ་དང་སྒྲ་སྟེ་གསུམ་པོ་དག་ལ་ཞེས་གསུངས་ཏེ། གལ་ཏེ་རྩོལ་བས་གསུམ་པོ་དེ་ལ་ཅུང་ཟད་ཕན་བཏགས་ན་ནི་ཤེས་པ་རྩོལ་བ་ལ་ལྟོས་པར་འགྱུར་ན་ཕན་མི་འདོགས་པའི་ཕྱིར་མི་ལྟོས་སོ། །གསུམ་པ་རྐྱེན་གྱིས་དེ་ལྟར་འབྱུང་བ་དགག་པ་ལ་རྩོལ་བ་སྒྲིབ་བྱེད་ལ་མི་སྦྱོར་བ་དང་། སྒྲ་ལ་མི་

༼༢༩༦༽

སྦྱོར་བ་དང་། དབང་པོ་ལ་མི་སྦྱོར་བ་བཤད་པ་གསུམ་ཡོད་པའི་དང་པོ་ལའང་དོན་བཞིའི་རྟག་པ་ལ་སྒྲིབ་པ་མི་སྲིད་པ་ནི། གལ་ཏེ་རྩོལ་བས་ཡུལ་དང་དབང་པོ་ལ་ཕན་མི་འདོགས་མོད་སྒྲིབ་པ་སེལ་བར་ཇི་ལྟར་མི་འགྱུར་ཞེ་ན་རྟག་པ་དེ་ལ་ཞེས་སྨྲོས་སོ། །ཡོད་ཀྱང་མི་མཐོང་ངོ་ཞེ་ན་མི་མཐོང་བའི་སྒྲིབ་པ་འགའ་ཞིག་ཡོད་དུ་ཆུག་ཀྱང་བསྒྲིབ་བྱ་དེའི་བདག་ཉིད་རྩོལ་བས་ཉམས་པར་མ་བྱས་པར་ནི་དེ་པས་ཐ་མི་དད་ཀྱི་ཤེས་པ་སྐྱེད་པའི་ནུས་པ་ཟློག་པར་མི་རུང་སྟེ་མི་ནུས་ལ་ཉམས་པར་བྱས་ནའང་རྟག་པ་འཇིག་པའི་ཕྱིར་སྒྲིབ་པ་མི་སྲིད་དོ། །མི་ནུས་པ་ཉིད་གང་ལས་ཞེ་ན་གལ་ཏེ་ཁྱད་པར་བསྐྱེད་ན་ནི་ནུས་པ་བཟློག་ནུས་པར་འགྱུར་ན་རྟག་པ་དེ་ལ་སྒྲིབ་པས་ཁྱད་པར་བསྐྱེད་པ་མེད་པར་ནི་སྒྲིབ་པ་དེ་ཅུང་ཟད་བྱེད་པ་ཞེས་བྱ་བ་མ་ཡིན་ནོ། །ཅུང་ཟད་མི་བྱེད་པ་ཡང་ཇི་ལྟར་ན་གང་གིས་སྒྲིབ་པར་བྱེད་པའམ་གཞན་འགལ་བ་དང་ཁྱད་པར་སྒྲུབ་པའི་རྐྱེན་ཡིན་ཏེ་མ་ཡིན་ནོ། །གཉིས་པ་རྣམ་ཤེས་ཇི་ལྟར་སྐྱེ་བའི་ཚུལ་བཤད་པས་རང་ལ་མཚུངས་པ་སྤང་བ་ནི། གཞན་གྱིས་ཅུང་ཟད་མི་བྱེད་པ་ཡང་སྒྲིབ་བྱེད་དུ་མཐོང་ནས་སྨྲས་པ་ནུས་པ་བཟློག་པའམ་ཁྱད་པར་བསྒྲུབས་པ་གང་གིས་སྒྲིབ་པར་བྱེད་པར་ཁྱེད་འདོད་པ་སྒྲིབ་བྱེད་རྩིག་པ་ལ་སོགས་པས་བུམ་པ་ལ་སོགས་པ་དག་ལ་ཤེས་པ་སྐྱེད་པའི་ནུས་པ་བཟློག་པའི་ཁྱད་པར་ཅི་ཞིག་བསྐྱེད་པའམ་ཤེས་པ་སྐྱེད་པའི་ནུས་པ་སྔར་ཡོད་ཀྱི་རང་བཞིན་ཅི་ཞིག་ཉམས་པར་བྱས་གལ་ཏེ་ཅུང་ཟད་མི་བྱེད་ཀྱང་སྒྲིབ་པར་འདོད་ན་རྟག་པའི་ཡང་སྒྲིབ་པར་འདོད་དོ་ཞེ་ན་དེ་དག་ཅེས་གསུངས་སོ། །འོ་ན་ཇི་ལྟར་སྒྲིབ་བྱེད་ཡིན་ཞེ་ན་འོན་ཀྱང་བུམ་པའི་སྐད་ཅིག་ཐམས་ཅད་ནི་གང་ཟག་ཐམས་ཅད་ཀྱི་ཞེས་བྱ་བ་དང་། ཕན་ཚུན་ལྷན་ཅིག་ཏུ་གྱུར་ཏེ་འདུས་པའི་ཞེས་སྦྱར་ཏེ་སྔ་མ་རང་གི་ངང་གིས་འགགས་པ་ན་དབང་ཤེས་ཀྱི་རྒྱུ་སྐྱེ་བ་ཡིན་ནོ་ཞེས་བྱ་བའི་དོན་ཏོ། །དེ་དག་ཕན་ཚུན་ཁྱད་པར་བྱེད་པ་ཞེས་བྱ་བ་འདི་གང་ལས་ཤེ་ན་ཕན་གདགས་པར་བྱ་བ་མ་ཡིན་པ་གཅིག་ནི་གཉིས་པོ་ལ་ལྟོས་པར་མི་རུང་བའི་ཕྱིར་རོ། །འདི་ཡང་སྣང་བ་ནས་གྲིབ་ཁང་དུ་ཞུགས་པའི་རྐྱེན་གསུམ་གྱི་དབང་དུ་བྱས་པ་ཡིན་པའི་ཕྱིར་སྣང་བ་ནས་སྣང་བར་ཞུགས་པའི་རྐྱེན་གསུམ་ལྟ་བུ་ཕན་མི་འདོགས་ཀྱང་ལྟོས་པ་མཐོང་བ་དང་ནི་འགལ་བ་མེད་དོ། །ཕན་ཚུན་ཁྱད་པར་སྐྱེད་པ་དེ་ལྟ་མ་ཡིན་ན་ཉེ་བར་འཚོག་པའི་དུས་ཀྱི་རྒྱུ་རྣམས་ཀྱི་ནུས་པའི་རང་བཞིན་དེ་ཉིད་ཀྱིས་འབྲས་བུ་རྟག་ཏུ་སྐྱེད་པའམ་ཡང་ན་ཕྱིས་ཀྱང་མི་སྐྱེད་པར་འགྱུར་ཏེ་སྔར་དང་ཕྱིས་ནུས་པ་ཁྱད་པར་མེད་པའི་ཕྱིར་རོ། །གལ་ཏེ་དེ་དག་ཕན་ཚུན་ཕན་འདོགས་ན་ཐམས་ཅད་དུ་ཁྱད་པར་བསྐྱེད་ནས་ཐམས་ཅད་ཀྱི་ཚེ་ཤེས་པ་སྐྱེད་པར་འགྱུར་རོ་ཞེ་ན་གསུམ་པོ་དེ་དག་ཀྱང་ཞེས་སྨྲོས་

༼༢༩༧༽

སོ། །དེ་ཅིའི་ཕྱིར་ཞེ་ན་གསུམ་པོ་དེ་བར་དུ་མ་ཆོད་པའི་ཡུལ་རུང་བ་གཅིག་ན་གནས་པ་གསུམ་པོ་དེ་དག་ཁྱད་པར་ཅན་དུ་སྒྲུབ་པའི་ཞེས་སྦྱར་རོ། །དེའི་དོན་ནི་འདི་ཡིན་ཏེ་ཇི་ལྟར་རྒྱུ་ནུས་པ་ཐ་མའི་ཚོགས་པ་ཡུལ་མ་ཆོད་པས་འབྲས་བུ་བྱེད་པ་ཡིན་པ་དེ་བཞིན་དུ་ཕན་ཚུན་ཉེ་བར་འཚོག་པའི་རྒྱུ་དག་ཀྱང་རྒྱུ་ཚོགས་པ་ཡུལ་མ་ཆོད་ན་ཕན་ཚུན་ཁྱད་པར་སྒྲུབ་ཀྱི་ཆོད་ན་མི་སྒྲུབ་པས་རབ་ཆོད་མེད་ན་རྒྱུ་ཡིན་གྱི་ཡོད་ན་མ་ཡིན་པའི་ཕྱིར་ཐམས་ཅད་ཀྱི་ཚེ་ཕན་འདོགས་པ་དང་ཤེས་པ་སྐྱེ་བར་ཐལ་བར་མི་འགྱུར་རོ། །གསུམ་པ་སྒྲིབ་པས་རྣམ་ཤེས་འགོག་པའི་ཚུལ་བཤད་པ་ནི། བར་ཆོད་མེད་པའི་དུས་ན་ཉེ་བར་འགྲོ་བའི་རྒྱུ་དང་ལྷན་ཅིག་བྱེད་པའི་རྒྱུ་དག་ལས་ནུས་པའི་སྐད་ཅིག་གཞན་སྐྱེ་བ་ཡིན་ན་བར་ཆོད་སྔར་ནས་ཡོད་ན་ནི་ཁྱབ་བྱེད་ཉེ་བར་འགྲོ་བ་དང་ལྷན་ཅིག་འདུས་པའི་རྒྱུ་མེད་པས་ཁྱབ་བྱ་ནུས་པའི་སྐད་ཅིག་གཞན་མི་སྐྱེ་བའི་ཕྱིར་བུམ་པ་ལ་སོགས་པའི་ཡུལ་དེའི་རྣམ་པར་ཤེས་པ་མི་སྐྱེ་བ་ཡིན་གྱི་རྩིག་པ་ལ་སོགས་པས་ཡུལ་ལ་ཁྱད་པར་བྱས་པས་ནི་མ་ཡིན་ནོ། །གལ་ཏེ་སྒྲིབ་པ་དང་པོ་ནས་ཡོད་པ་ལ་དེ་ལྟ་ཡིན་མོད་དང་པོ་མཐོང་བས་ཀྱང་སྒྲིབ་པ་གསར་དུ་ཞུགས་པས་མ་མཐོང་བ་དེ་སྒྲིབ་པས་མ་བྱས་ན་ཤེས་པ་ཅི་སྟེ་མི་སྐྱེ་ཞེ་ན་རྒྱུ་མ་ཚང་བས་ཤེས་པ་མི་སྐྱེ་བ་ཡིན་ནོ། །རྒྱུ་མ་ཚང་བ་ཉིད་ཅིའི་ཕྱིར་ཞེ་ན་བར་ཆད་གསར་དུ་ཞུགས་ན་དེས་སྔར་སྐྱེས་པའི་ཤེས་པ་སྐྱེད་པའི་ནུས་པ་འགགས་པའི་ཕྱིར་དང་། འགགས་པ་དེ་ལས་སྐྱེ་བར་འདོད་པ་ཤེས་པའི་རྒྱུའི་ནུས་པ་གཞན་ཡང་མ་སྐྱེས་པའི་ཕྱིར་རོ། །དེ་མི་སྐྱེ་བའི་རྒྱུ་མཚན་ནི་རྒྱུ་མེད་པ་སྟེ་སྐད་ཅིག་སྔ་མ་དེ་ཤེས་པ་སྐྱེད་ནུས་ཡིན་ཡང་སྐྱེད་ནུས་ཀྱི་སྐད་ཅིག་ཕྱི་མའི་རྒྱུ་མ་ཡིན་པས་རྒྱུ་མེད་པ་ཞེས་བརྗོད་དོ། །སྐད་ཅིག་སྔ་ཕྱི་ཐམས་ཅད་དུ་བར་དུ་མ་ཆོད་པ་ཉིད་རྒྱུ་ཡིན་པའི་ཕྱིར་ཡུལ་ཆོད་པ་དང་བཅས་པའི་སྐད་ཅིག་ཇི་སྙེད་པ་དེ་ཐམས་ཅད་ནི་ནུས་པ་མེད་པ་ཉིད་ཡིན་ནོ་སྙམ་དུ་དགོངས་པ་ཡིན་ནོ། །དེས་ན་བར་ཆོད་གསར་དུ་ཞུགས་ན་ཤེས་པའི་རྒྱུ་སྔ་མ་འགགས་པའི་ཕྱིར་དང་། ད་ལྟར་བ་ནི་ཡོད་ཀྱང་ཤེས་པའི་རྒྱུ་མ་ཡིན་པས་རྒྱུ་མ་ཚང་བ་ཡིན་ནོ། །དེའི་ཕྱིར་རྩིག་པ་ལ་སོགས་པ་སྒྲིབ་པར་བརྗོད་དེ་ཐ་སྙད་བྱས་ཀྱི་རུང་བ་སྟེ་རང་གི་རྒྱུ་ལས་ཤེས་པ་སྐྱེས་ནུས་སུ་སྐྱེས་པ་དེའི་གེགས་སྒྲའི་པས་བྱེད་པའི་ཕྱིར་ནི་སྒྲིབ་པར་བརྗོད་པ་མ་ཡིན་ཏེ་རུང་བ་དེ་ནི་ནུས་པ་ཐོགས་མེད་ཡིན་པས་རང་གི་ཞེས་སྦྱར་རོ། །འདི་སྐད་དུ་རྩིག་པ་ལ་སོགས་པས་བསྒྲིབ་བྱ་ལ་ཅུང་ཟད་བྱས་ནས་སྒྲིབ་པར་བརྗོད་པ་ནི་མ་ཡིན་གྱི་འོན་ཀྱང་སྒྲིབ་པ་དེ་ཡོད་ན་ཤེས་པའི་རྒྱུ་མ་ཚང་བས་ཡུལ་མ་དམིགས་པ་དེའི་ཚེ་མཐོང་བའི་གེགས་སུ་སྒྲོ་བཏགས་ནས་སྒྲིབ་པར་ཐ་སྙད་བྱས་པ་ཡིན་ནོ་

༼༢༩༨༽

ཞེས་བརྗོད་པ་ཡིན་ནོ། །བཞི་པ་མི་རྟག་པ་ལ་སྒྲིབ་པ་འཐད་པ་ལ་དོན་གཉིས་ཀྱི་དང་པོ་མི་རྟག་པ་ལ་སྒྲིབ་པའི་ནུས་པ་སྒྲུབ་པ་ནི། སྔར་ནི་སྒྲིབ་པ་ཅུང་ཟད་མི་བྱེད་པར་རིགས་པས་བསྒྲུབས་ནས་ད་ནི་སྒྲིབ་པ་ཅུང་ཟད་བྱེད་པར་བསྟན་པའི་ཕྱིར་ཡང་ན་ཞེས་སྨྲོས་ཏེ་སྐད་ཅིག་མ་མ་ཡིན་པ་ལ་ནི་ཕན་འདོགས་པ་མི་སྲིད་དོ་ཞེས་བསྟན་པར་འགྱུར་རོ། །གལ་ཏེ་དབང་པོ་དང་ཡུལ་དག་ལས་ཤིན་ཏུ་རྒྱང་རིང་པོ་ན་གནས་པའི་སྒྲིབ་པས་ཇི་ལྟར་དེ་གཉིས་ལ་ཕན་འདོགས་ནུས་ཞེ་ན་རྒྱུ་དང་ཞེས་གསུངས་ཏེ་དེ་ནི་བསམ་པར་མི་ནུས་ཏེ་ཁབ་ལེན་ཐག་རིང་པོ་ན་འདུག་པས་ཀྱང་ལྕགས་འདྲེན་པ་བཞིན་ནོ། །དེ་ལྟ་བུའི་རྣམ་པའི་རབ་ཏུ་དབྱེ་བ་ནི་སངས་རྒྱས་ཁོ་ནས་མངོན་སུམ་དུ་མཁྱེན་པ་ཡིན་ལ་ཁོ་བོ་ཅག་གིས་ཀྱང་ངོ་བོ་དང་ཁྱད་པར་འདི་ནི་རྒྱུ་དང་རྐྱེན་འདི་ཡོད་མེད་ཀྱི་རྗེས་སུ་བྱེད་པས་དེ་དང་དེ་ལས་སྐྱེས་སོ་ཞེས་བྱ་བ་འདི་ཙམ་ཞིག་དཔྱོད་པར་ནུས་པ་ཡིན་ནོ། །གང་གི་ཕྱིར་ཐག་རིང་པོ་ན་གནས་པ་ཡང་རྒྱུ་ཡིན་པ་དེས་ན་ཞེས་སྦྱར་ཏེ་མི་མཐུན་པའི་ཁྱད་པར་ནི་ནུས་པ་མེད་པ་ཡིན་ལ་ཆེས་ཆེར་གྱི་སྒྲ་ནི་རབ་ཏུ་གྱུར་པ་བརྗོད་པ་ཡིན་ཏེ་ནུས་པ་མེད་པར་རབ་ཏུ་བྱེད་དོ། །འདི་སྐད་དུ་སྐྱེས་བུའི་དབང་པོ་བསྒྲིབས་པ་ཉིད་ཀྱི་ཡུལ་དང་དབང་པོའི་ཤེས་པ་སྐྱེད་པའི་ནུས་པ་སྒྲིབ་པས་ཉམས་པར་བྱེད་དོ་ཞེས་སྟོན་པ་ཡིན་ནོ། །སྒྲིབ་པའི་མི་མཐུན་པ་སྒྲུབ་པར་བྱེད་པའི་ནུས་པ་ནི་རྗེས་སུ་འགྲོ་ལྡོག་གི་གཏན་ཚིགས་ལས་ཤེས་པར་བྱ་བ་ཡིན་པས་དེ་སྨྲས་པ་ནི་སྒྲིབ་པའི་བྱེ་བྲག་གིས་ཞེས་པ་སྟེ་སྒྲ་འཛིན་པ་ལ་ནི་རེ་ལྡེ་དང་རྩིག་པ་ལ་སོགས་པ་སྒྲིབ་པའི་བྱེ་བྲག་ཡིན་ལ་རེག་པ་དང་དྲི་དང་རོ་འཛིན་པ་ལ་ནི་རས་སྲབ་མོ་དང་ལྭ་བ་ལ་སོགས་པ་ཡིན་ནོ། །ཐོས་པ་ནི་མཚོན་པ་སྟེ་རེག་པ་དང་བསྣམས་པ་ལ་སོགས་པ་གསལ་མི་གསལ་དུ་མཐོང་བའི་ཕྱིར་སྒྲིབ་པའི་ནུས་པ་རྟོགས་པ་ཡིན་ནོ། །གལ་ཏེ་སྒྲིབ་པས་ཅུང་ཟད་མི་བྱེད་པ་ཉིད་ཡིན་ན་ནི་དེའི་བྱེ་བྲག་གིས་ཐོས་པ་ལ་སོགས་པ་ཐ་དད་པར་མི་འགྱུར་ན་ཐ་དད་ནི་སྒྲིབ་པའི་རྗེས་སུ་བྱེད་པའི་ཕྱིར་སྒྲིབ་པ་ནི་ནུས་པ་ལ་གེགས་བྱེད་པའི་རྒྱུ་ཡིན་ནོ་ཞེས་ཁོང་དུ་ཆུད་དོ། །གཉིས་པ་དེ་ཁས་མི་ལེན་པ་དགག་པ་ནི། དེ་ལྟ་མ་ཡིན་ཏེ་སྒྲིབ་པས་ཅུང་ཟད་མི་བྱེད་ན་གཉིས་པོ་གང་ལ་ཡང་ཅུང་ཟད་མི་བྱེད་པའི་སྒྲིབ་པ་དེ་ནི་ཡོད་ཀྱང་མེད་པ་དང་འདྲ་སྟེ་ཡོད་པ་དང་མེད་པ་གཉིས་ཅུང་ཟད་མི་བྱེད་པར་མཚུངས་པའི་ཕྱིར་རོ། །དེས་ན་འདིའི་སྒྲིབ་པ་འདི་ཡིན་ནོ་ཞེས་དྲུག་པའི་སྒྲའི་ཉེ་བར་བསྡུ་བ་སྟེ་བསྒྲིབ་བྱ་སྒྲིབ་བྱེད་དུ་འབྲེལ་བ་ནི་ཞེས་བྱ་བ་དང་སྒྲིབ་པ་དངོས་པོ་ལ་བརྟེན་པ་སྟེ་གནས་པ་ཞེས་སྦྱར་རོ། །སྒྲོ་བཏགས་པ་ཉིད་སྒྲིབ་པ་ཡིན་ནོ་ཞེ་ན་སྒྲིབ་པར་སྒྲོ་བཏགས་པའི་ཞེས་སྨྲོས་ཏེ་དོན་བྱེད་པ་སྟེ་ཤེས་པ་སྐྱེད་པའི་ནུས་པའི་གེགས་

༼༢༩༩༽

བྱེད་པའི་རྒྱུར་ཡོད་པ་མ་ཡིན་པའོ། །བློ་གསལ་བ་ལ་མེའི་རང་བཞིན་དུ་ཉེ་བར་སྒྲོ་བཏགས་པ་ཡིན་ཞེས་སྦྱར་རོ། །སྒྲོ་བཏགས་པས་དེའི་དོན་བྱེད་མི་ནུས་པ་དེའི་ཕྱིར་སྒྲིབ་པ་དང་མེ་ལ་སོགས་པར་སྒྲོ་འདོགས་པའི་རྟོག་པ་དེ་ཡོད་ཀྱང་རྟོག་པ་དེས་དངོས་པོ་འགྱུར་ཏེ་དེ་དང་དེར་སྐྱེ་བ་མ་ཡིན་གྱི་འོན་ཀྱང་དངོས་པོ་རྣམས་ནི་རང་གི་ངོ་བོ་ཇི་ལྟ་བ་བཞིན་ཏེ་དེ་ལས་མ་འདས་པར་དོན་བྱེད་པར་གནས་པ་ཉིད་དོ། །དེ་ལྟ་ཡིན་པ་དེས་ན་བར་ན་སྒྲིབ་པ་ཡོད་ཀྱང་དབང་པོ་ལ་སོགས་པ་སྔ་མ་ཁོ་ན་བཞིན་དུ་ཤེས་པ་སྐྱེད་པར་འགྱུར་ཏེ་སྒྲོ་བཏགས་པའི་སྒྲིབ་པས་ནི་དེ་དག་ལ་ཁྱད་པར་ཅུང་ཟད་ཀྱང་མི་བྱེད་པའི་ཕྱིར་རོ། །དེ་ལྟ་ཡང་མ་ཡིན་ཏེ་དེའི་ཕྱིར་སྒྲིབ་པ་དེས་ཞེས་སྦྱར་རོ། །འདི་སྐད་དུ་ཇི་ལྟར་གྲང་རེག་དང་མུན་པ་ལ་སོགས་པ་ཚ་རེག་དང་སྣང་བ་ལ་སོགས་པ་དང་མ་ཕྲད་ན་རང་གི་རིགས་རྒྱུན་སྐྱེད་པའི་ནུས་པ་ཅན་དང་། ཕྲད་ན་ནུས་མེད་དུ་སྐྱེ་བ་ལ་སོགས་པ་དེ་བཞིན་དུ་དབང་པོ་ལ་སོགས་པ་ཡང་སྒྲིབ་པ་མེད་པའི་རང་གི་རྒྱུ་ལས་ནི་ནུས་པ་ཅན་དུ་འགྱུར་ལ། སྒྲིབ་པ་དང་བཅས་པའི་རང་གི་རྒྱུ་ལས་ནི་ནུས་པ་མེད་པར་འགྱུར་རོ་ཞེས་སྟོན་པ་ཡིན་ནོ། །གཉིས་པ་རྩོལ་བ་སྒྲ་ལ་མི་སྦྱོར་བ་བཤད་པ་ལ་དོན་ལྔ་ཡོད་པའི་དང་པོ་དོན་དངོས་ནི། དེ་ལྟར་ཏེ་དེ་བཞིན་དུ་སྒྲ་རྟག་པ་རྣམས་ནི་སྒྲིབ་བྱེད་འགའ་ཞིག་ཡོད་ན་སྒྲིབ་པས་ཅུང་ཟད་མི་བྱེད་པའི་སྐད་ཅིག་མ་རྣམས་བཞིན་དུ་ནུས་པའི་ཁྱད་པར་ཉམས་པ་ཡོད་པ་མ་ཡིན་ལ་སྒྲིབ་པས་ཅུང་ཟད་བྱེད་པའི་སྐད་ཅིག་མ་བཞིན་དུ་ཁྱད་པར་སྐྱེ་བ་ཡང་ཡོད་པ་མ་ཡིན་ནོ། །མ་ཡིན་པ་དེས་ན་གལ་ཏེ་རྟག་པ་དེ་དག་ཤེས་པ་སྐྱེད་པའི་རང་བཞིན་ཡིན་ན་གང་ཟག་ཐམས་ཅད་ལ་སྒྲིབ་པ་ཡོད་མེད་ཐམས་ཅད་ཀྱི་ཚེ་རང་གི་ཡུལ་ཅན་གྱི་ཤེས་པ་རིམ་གྱིས་འབྱུང་བ་དེ་ཐམས་ཅད་ཅིག་ཅར་སྐྱེད་པར་བྱེད་པར་འགྱུར་ཏེ་འབྲས་བུ་སྐྱེ་བའི་དུས་བཞིན་ནོ། །དེ་ལྟ་མ་ཡིན་ན་ནམ་ཡང་སྟེ་སྒྲིབ་པ་མེད་པའི་ཚེ་ན་ཡང་རུང་ཡུལ་ན་གནས་པའི་སྐྱེས་བུ་གང་ལ་ཡང་ཤེས་པ་འགའ་ཡང་སྟེ་གཅིག་ཀྱང་སྐྱེད་པ་མ་ཡིན་ནོ་ཞེས་བྱ་བ་འདི་ནི་གཅིག་ཏུ་ངེས་ཏེ་རིགས་པས་འཐད་པ་ཡིན་ནོ། །གཉིས་པ་རྣལ་མའི་དོན་བཤད་པ་ནི། འདི་སྙམ་དུ་སྒྲིབ་པས་ནུས་པ་བཟློག་པས་རྟག་ཏུ་སྒྲ་ཐམས་ཅད་ཅེས་བྱ་བ་ལ་གཞན་ཡང་རུང་ཞེས་བྱ་བ་ནི་སྒྲ་དེ་ཉིད་ལ་ཕན་འདོགས་པའོ། །ལྷན་ཅིག་བྱེད་པ་སོ་སོར་ངེས་པ་ནི་སྒྲ་སོ་སོ་ལ་ཕན་འདོགས་བྱེད་ཐ་དད་པ་སྟེ་དེ་ནི་གནས་སྐབས་རེས་འགའ་སྒྲ་འགའ་ཞིག་ལ་ཉེ་བར་འགྱུར་བའི་ཕྱིར་སྒྲ་འདི་དག་གི་དུས་རེས་འགའ་དང་ཡུལ་འགའ་ཞིག་ཏུ་ཐོས་པ་ནི་ལྷན་ཅིག་བྱེད་པ་དེས་ཞེས་སྦྱར་ཏེ་དབང་པོ་ཡང་སྒྲའི་ལྷན་ཅིག་བྱེད་པ་ཡིན་པས་དེ་ལ་ཕན་

༼༣༠༠༽

འདོགས་པའང་བརྒྱུད་ནས་སྒྲའི་ལྷན་ཅིག་བྱེད་པར་འགྱུར་བ་ཡིན་ནོ། །འདི་ལ་ནུས་པ་གསར་དུ་འཇོག་པར་བྱེད་པའམ། བཞག་པའི་ནུས་པ་སྨིན་པར་བྱེད་པའམ། ཉེ་བར་གནས་པ་ནི་ཕན་འདོགས་པའི་དོན་དུ་ཕ་རོལ་པོས་འདོད་པ་ཡིན་ན་སྒྲ་རྟག་པ་ལ་དང་པོ་གཉིས་ནི་མི་འཐད་པས་གསལ་བྱེད་ཀྱི་རྐྱེན་ཉེ་བ་ཙམ་ཕན་འདོགས་པའི་དོན་དུ་འདོད་པ་ཡིན་ནོ། །དེ་ལྟར་སྒྲིབ་པའི་ཕྱོགས་ལས་གཞན་ལྷན་ཅིག་བྱེད་པའི་ཕྱོགས་ཉེ་བར་བཀོད་ནས་དེ་དགག་པའི་ཕྱིར་ཁོ་བོ་ཅག་ཞེས་སྨྲོས་ཏེ་མི་སྤོང་བ་ནི་ས་བོན་ལ་སོགས་པ་རྐྱེན་ཉེ་བ་ན་འབྲས་བུ་བྱེད་པ་མཐོང་བའི་ཕྱིར་རོ། །འབྲས་བུ་སྐྱེད་པ་དེའི་གནས་སྐབས་ཀྱི་ཞེས་སྦྱར་ཏེ་ཕན་འདོགས་བྱེད་མ་ཡིན་པ་ལ་ལྟོས་ན་ནི་ཧ་ཅང་ཐལ་བའི་ཕྱིར་རོ། །དེའི་གནས་སྐབས་ཀྱི་ཕན་འདོགས་པ་ལ་ལྟོས་པར་ནི་རྐྱེན་དེ་ལས་ནི་ནུས་པའི་ཁྱད་པར་ཐོབ་པའི་རྒྱུ་དག་འབྲས་བུ་བྱེད་པ་ཡིན་གྱི་མ་ཐོབ་པ་རྣམས་ནི་མི་བྱེད་པའི་ཕྱིར་རོ། །གསུམ་པ་རྟག་པ་འཇིག་པ་ནི། དེ་ལ་ཇི་ལྟར་ས་བོན་ལ་སོགས་པ་ལྷན་ཅིག་བྱེད་པ་ལ་ལྟོས་པ་དེ་བཞིན་དུ་གལ་ཏེ་སྒྲ་ཡང་རྐྱེན་འགའ་ཞིག་ལ་ལྟོས་ནས་ཤེས་པའི་འབྲས་བུ་བྱེད་ན་ནི་བྱེད་ལ་རག་སྟེ་འདི་ལ་འགལ་བ་ནི་མེད་དོ། །འོན་ཀྱང་སྔར་གྱི་ཞེས་སྦྱར་རོ། །དེ་ཅིའི་ཕྱིར་ཞེ་ན་སྔར་གྱི་རང་བཞིན་དེ་ནི་ཉམས་པའི་ཕྱིར་ཏེ་དངོས་སུ་ཕན་འདོགས་པའི་ཕྱོགས་ལ་བལྟོས་པར་བྱ་བའི་རྩོལ་བའམ། བརྒྱུད་ནས་ཕན་འདོགས་པ་ལ་ནི་རྩོལ་བས་ཞེས་བྱ་བ་ནི། ནད་དང་སྒྲིབ་པ་སེལ་བ་ལ་སོགས་པའོ། །གཞན་ལས་ཏེ་ཕྲད་པའི་བདག་ལས་སྔར་གྱི་ལས་རང་བཞིན་གཞན་ཐོབ་པའི་གཏན་ཚིགས་ཀྱི་ཕྱིར་སྔར་གྱི་རང་བཞིན་ལ་ངེས་པར་མི་འཐད་དོ། །འདི་སྐད་དུ་སྒྲའི་ནུས་པ་ཁྱད་པར་ཅན་དེ་ནི་རྐྱེན་ལས་གསར་དུ་སྐྱེས་ནས་ཁྱད་པར་ཅན་མ་ཡིན་པ་དེ་འགགས་པའི་ཕྱིར་རོ་ཞེས་བརྗོད་པ་ཡིན་ནོ། །གལ་ཏེ་སྔར་ནས་ཡོད་པ་གསལ་བར་བྱེད་པའི་རྐྱེན་རྣམས་ཀྱི་ཕན་འདོགས་པའི་དོན་ནི་ཉེ་བ་ཙམ་ཡིན་ནོ་ཞེ་ན་ཕན་འདོགས་པ་ཞེས་སྨྲོས་ཏེ་ཅུང་ཟད་མི་བྱེད་ན་ནི་ཉེ་ཡང་མི་ཉེ་བ་དང་ཁྱད་པར་མེད་པས་དེ་ནི་བལྟོས་པར་བྱ་བ་མ་ཡིན་ཏེ་ཐམས་ཅད་ལྟོས་སར་ཐལ་བའི་ཕྱིར་རོ། །འདི་སྙམ་དུ་ཉེ་བས་ཕན་པ་འགའ་ཞིག་བྱེད་མོད་ཀྱི་དེ་ནི་དོན་གཞན་ཡིན་གྱི་དེའི་བདག་ཉིད་མ་ཡིན་པས་སྔར་གྱི་རང་བཞིན་ལ་ངེས་སོ་སྙམ་ན་སྒྲ་དེའི་ཕན་པ་སྒྲ་དེ་ལས་དོན་གཞན་ཉིད་ཡིན་ན་ཕན་པ་འདི་ནི་སྒྲ་དེའི་ཡིན་ནོ་ཞེས་འབྲེལ་བ་དེ་མེད་པ་དང་། སོགས་པ་སྟེ་ཕན་པ་གཉིས་པ་རྟོག་ན་ཐུག་མེད་དུ་ཐལ་བ་ཡང་གཞན་བྱེད་ན་ནི་དེའི་ཞེས་བྱ་བ་ལ་སོགས་པ་ལེའུ་གཉིས་པར་བཤད་ཟིན་ཏོ། །བཞི་པ་ཤེས་བྱར་མི་རུང་བ་ནི། སྒྲ་དེ་ཞེས་པ་སྟེ་ཤེས་བྱ་ནི་ཤེས་པ་སྐྱེད་པར་བྱེད་པ་ཡིན་ན་སྒྲ་ནི་སྐྱེད་

༼༣༠༡༽

བྱེད་མ་ཡིན་པར་རྐྱེན་གྱིས་བྱས་པའི་ཕན་པ་ཉིད་ལས་ཞེས་སྦྱར་རོ། །དེའི་ཕྱིར་ཕན་པ་ཐ་དད་པའི་ཕྱོགས་ལ་ནི་ཤེས་བྱ་མ་ཡིན་པའི་སྐྱོན་དུ་འགྱུར་ལ་ཐ་མི་དད་ན་ཡང་དེ་བྱས་པ་ན་སྔར་གྱི་རང་བཞིན་ཉམས་པ་ཡིན་ནོ། །ལྔ་པ་དེས་ན་མི་འཐད་པ་ནི་གང་གི་ཕྱིར་ཉེས་པ་དེ་ལྟ་བུར་ཐལ་བ་དེའི་ཕྱིར་རྟག་པར་ཁས་བླངས་པའི་སྒྲ་འདི་ནི་དབང་པོའམ་དེ་དང་ཡུལ་ཕྲད་པ་ནི་ཡུལ་དང་ལྡན་པའོ། །བདག་ནི་སྐྱེས་བུའོ། །གཞན་ནི་རྩོལ་བ་ལ་སོགས་པ་སྟེ་དེ་དག་ལ་ལྟོས་པ་མ་ཡིན་ནོ། །དེ་ཅིའི་ཕྱིར་ཞེ་ན་དབང་པོ་ལ་སོགས་པ་ཐམས་ཅད་དེ་ལ་ཞེས་སྦྱར་ཏེ་བྱས་ན་ནི་རྟག་པ་འཇིག་པའི་ཕྱིར་རོ། །གསུམ་པ་རྩོལ་བ་དབང་པོ་ལ་མི་སྦྱོར་བ་བཤད་པ་ལ་དོན་གསུམ་གྱི་དང་པོ་དོན་དངོས་ནི། སྒྲ་རྟག་པ་ལ་ཤེས་པ་སྐྱེད་པའི་ལྷན་ཅིག་བྱེད་པ་བཀག་པ་འདིས་ནི་གཞན་གྱིས་དེ་ལྟར་དུ་བརྗོད་པ་དེ་ཡང་བསལ་བ་ཡིན་ནོ་ཞེས་སྦྱར་རོ། །རྩོལ་བས་སྒྲ་ལ་ཕན་འདོགས་པ་མ་ཡིན་མོད་དབང་པོ་ལ་ཕན་མི་འདོགས་པར་ཅི་ལྟར་འགྱུར་ཞེ་ན་དབང་པོ་ལ་ཞེས་སྨྲོས་ཏེ་རྩོལ་བ་དབང་པོ་ལ་སྦྱོར་བ་ལ་སྒྲ་ལྟོས་པའི་ཕྱིར་ལྟོས་ས་ནི་སྒྲའི་ལྷན་ཅིག་བྱེད་པར་འགྱུར་བ་ཡིན་ན་དབང་པོ་ལ་ཕན་འདོགས་པའི་རྩོལ་བ་ལའང་སྒྲ་ལྟོས་པ་མེད་པའི་ཕྱིར་སྒྲ་དེའི་ལྷན་ཅིག་བྱེད་པ་དེ་ཡང་བསལ་བ་ཡིན་ནོ། །དབང་པོ་ལེགས་པར་བྱས་པས་ཀྱང་རྩོལ་བ་སྒྲའི་ལྷན་ཅིག་བྱེད་པར་འགྱུར་བ་མ་ཡིན་ཏེ་རྟག་པ་ལ་ལྷན་ཅིག་བྱེད་པ་ཙམ་མི་རུང་བའི་ཕྱིར་རོ། །མི་རུང་བ་དེའི་ཕྱིར་དམིགས་པར་བྱ་བའི་རང་བཞིན་དུ་ནི་སྒྲ་རེས་འགའ་མཐོང་བས་གྲུབ་ལ་དེ་ནི་དམིགས་པར་བྱ་བའི་རང་གི་རང་བཞིན་ལས་ཞེས་སྦྱར་རོ། །གལ་ཏེ་འགའ་ཞིག་ལས་ནུས་པ་དེ་འཐོབ་པ་མ་ཡིན་པའམ་ཞེས་བྱ་བ་ལ་གཏན་ཚིགས་ནི་ཤེས་པ་སྐྱེད་པའི་ནུས་པ་སྒྲ་དེ་ལས་ཞེས་སྦྱར་ཏེ་ནུས་པ་ལ་སྐྱེ་འཇིག་བྱུང་ན་དེ་དང་ཐ་མི་དད་པའི་སྒྲ་ཡང་མི་རྟག་པར་འགྱུར་རོ། །གལ་ཏེ་ནུས་པ་དོན་གཞན་ཡིན་ན་ནི་འབྲེལ་བར་མི་རུང་བ་དང་ཐུག་པ་མེད་པ་དང་ཤེས་བྱ་མ་ཡིན་པའི་སྐྱོན་དུ་འགྱུར་བའི་ཕྱིར་གཞན་མ་ཡིན་ལ་དེས་ན་དེ་རྟག་ཏུ་དམིགས་པར་འགྱུར་ཏེ་ཤེས་པ་སྐྱེད་པའི་ནུས་པ་རྟག་པའི་ཕྱིར་རོ། །རེས་འགའ་དམིགས་ན་ནི་ཤེས་པ་སྐྱེད་པའི་ནུས་པ་མི་རྟག་པས་སྒྲའང་མི་རྟག་པར་འགྱུར་བ་ཡིན་ནོ། །གཉིས་པ་སྒྲ་རྩོལ་བས་སྐྱེད་པས་དེ་འཛིན་པའི་ཤེས་པའང་། མི་རྟག་པའི་འབྲས་བུར་གྲུབ་པ་ནི། སྒྲ་འདི་རྩོལ་བ་ཞེས་པ་སྟེ་དེ་ཡོད་མེད་ཀྱི་རྗེས་སུ་བྱེད་པའི་ཕྱིར་དེས་བྱས་པའི་འབྲས་བུ་ཡིན་ལ་རྩོལ་བ་ནི་བྱེད་པའི་རྒྱུ་ཡིན་ནོ། །གལ་ཏེ་རྩོལ་བ་ནི་སྒྲོན་མས་བུམ་པ་བཞིན་དུ་གྲུབ་ཟིན་པ་གསལ་བར་བྱེད་

༼༣༠༢༽

པའི་རྒྱུ་ཡིན་ནོ་ཞེ་ན། འདི་ནི་བྱེད་པའི་རྒྱུར་རྟོགས་པ་ཡིན་ཏེ་བྱེད་པ་པོའི་ཆོས་མཐོང་བའི་ཕྱིར་ཏེ་གསལ་བར་བྱས་པའི་ཆོས་ནི་མ་མཐོང་བའི་ཕྱིར་རོ། །དགོངས་པ་ནི་འདི་ཡིན་ཏེ་སྒྲོན་མ་ལ་སོགས་པ་ནི་རང་གི་ཤེས་པ་བསྐྱེད་ནས་གསལ་བྱའི་དོན་གྲུབ་ཟིན་པ་རྒྱུན་གྱིས་འཇུག་པ་གསལ་བར་བྱེད་པས་གསལ་བྱེད་ཀྱི་རྒྱུ་ཡིན་ཏེ་རྣམ་འགྲེལ་ལས། གྲུབ་པའི་དོན་ལ་རང་ཤེས་པས། །གཞན་བློའི་རྒྱུ་ནི་གསལ་བྱེད་ཡིན། །ཞེས་འབྱུང་བ་ཡིན་ནོ། །འཇིག་རྟེན་ན་ཡང་གྲུབ་ཟིན་པ་གསལ་བར་བྱས་པ་དང་མ་གྲུབ་པ་བསྒྲུབས་པ་ནི་ཉམས་སུ་མྱོང་བ་ཁོ་ནས་རྣམ་པར་འབྱེད་པར་བྱེད་དོ། །དེ་ལ་ཇི་ལྟར་བུམ་པ་ནི་མར་མེའི་གསལ་བྱ་དང་རྫ་མཁན་གྱི་བསྐྱེད་བྱའི་འབྲས་བུ་ཡིན་པར་མྱོང་བས་ཤེས་པ་དེ་བཞིན་དུ་སྒྲ་ཡང་རྩོལ་བའི་འབྲས་བུ་ཡིན་པར་ཤེས་ཀྱི་གྲུབ་ཟིན་པ་གསལ་བར་བྱས་པར་ནི་མ་ཤེས་སོ། །དེ་ལྟ་མ་ཡིན་ན་བུམ་པ་ཡང་རྫ་མཁན་གྱི་རྩོལ་བས་གསལ་བྱར་འགྱུར་བའི་ཕྱིར་འགའ་ཡང་བསྐྱེད་བྱའི་འབྲས་བུར་རྣམ་པར་བརྟག་པར་མི་ནུས་སོ། །བྱེད་པ་པོའི་ཆོས་མཐོང་བ་དེའི་ཕྱིར་སྒྲ་རྩོལ་བས་བསྐྱེད་པའི་འབྲས་བུ་ཡིན་ལ་དེས་ན་བརྩལ་མ་ཐག་ཏུ་འབྱུང་བའི་སྒྲ་འཛིན་པའི་ཤེས་པ་ནི་རྒྱུ་སྒྲ་མི་རྟག་པ་ཞེས་ཚིག་རྣམ་པར་སྦྱར་རོ། །གསུམ་པ་སྐབས་ཀྱི་དོན་བསྡུ་བ་ནི། རྩོལ་བ་བརྩམས་པའི་སྔར་ཡང་ཡོད་པའི་དོན་འཛིན་པའི་ཤེས་པ་ནི་བརྩལ་མ་ཐག་ཏུ་འབྱུང་བར་ངེས་པ་མིན་ཏེ་རྩོལ་བ་ལ་མི་ལྟོས་པར་དོན་ཙམ་གྱིས་ཤེས་པ་སྐྱེད་ན་ནི་སྔར་ཡང་སྐྱེད་པ་ཉིད་དོ། །དེ་ཅིའི་ཕྱིར་ཞེ་ན་སྒྲིབ་བྱེད་དང་དབང་པོ་དང་སྒྲ་ལ་རྩོལ་བ་དེ་ཉེ་བར་སྦྱོར་བ་མེད་པའི་ཕྱིར་རོ། །རྣམ་ཀུན་ཞེས་བྱ་བ་ནི་སྒྲ་ལ་ཕན་འདོགས་པ་མ་ཡིན་ལ་སྒྲའི་ལྷན་ཅིག་བྱེད་པ་ལ་ཡང་མ་ཡིན་ནོ་ཞེས་བྱ་བའི་དོན་ཏོ། །གལ་ཏེ་དེ་དག་ལ་རྩོལ་བ་མི་སྦྱོར་བས་བརྩལ་མ་ཐག་ཏུ་མི་འབྱུང་བའི་རྒྱུ་མཚན་གང་ཡིན་ཞེ་ན་མི་སྦྱོར་ན་ནི་སྒྲ་དེས་འབྲས་བུ་སྐྱེད་པ་གང་ལ་ཡང་ལྟོས་པ་མེད་པ་ཡིན་ལ་དེ་ནི་རེས་འགའི་ཚེ་འབྲས་བུ་མི་བྱེད་པ་འགལ་བའི་ཕྱིར་རྩོལ་བ་དང་ལྷན་ཅིག་འབྲས་བུ་བྱེད་པར་མི་འཐད་དོ། །དེའི་ཕྱིར་རྩོལ་བ་ལས་བྱུང་བའི་ཤེས་པ་འདི་འདྲ་བ་ནི་རེས་འགའ་བའི་དོན་གྱི་འབྲས་བུར་གྲུབ་པས་རྒྱུ་དེའི་རྟགས་ཡིན་ནོ། །གཉིས་པ་གཏན་ཚིགས་དཔེར་བརྗོད་པའི་དགོས་པ་ལ་དོན་གཉིས་ཀྱི་དང་པོ་རང་བཞིན་ལ་བྱས་པ་དཔེར་བརྗོད་པའི་དགོས་པ་ནི། རྩོལ་བྱུང་ལ་དཔེར་བརྗོད་པ་འདི་ཉིད་ཀྱིས་རང་བཞིན་དང་འབྲས་བུའི་གཏན་ཚིགས་གཉིས་ཀྱི་མཚན་ཉིད་ཚུལ་གསུམ་གྱི་ཡུལ་མཚན་གཞི་བསྟན་པ་ཡིན་ཡང་འབྲས་བུའི་གཏན་ཚིགས་ཀྱི་ཕྱོགས་ཆོས་དཔེར་བརྗོད་པ་ལས་རང་བཞིན་གྱི་ཕྱོགས་ཆོས་བྱས་པ་

༼༣༠༣༽

ལོགས་ཤིག་ཏུ་བྱས་པ་ནི་གཏན་ཚིགས་ཐམས་ཅད་མཐུན་ཕྱོགས་ཀྱི་ཕྱོགས་གཅིག་ལ་ཡོད་པ་དེའི་བདག་ཉིད་ཁོ་ན་གོ་བྱེད་ཡིན་ནོ་ཞེས་རྟོགས་པར་མི་འགྱུར་བར་བྱ་བའི་ཕྱིར་རོ། །གལ་ཏེ་གཏན་ཚིགས་ཀྱི་དབྱེ་བ་འཆད་ན་མཚན་ཉིད་ཀྱང་བཤད་དགོས་སོ་ཞེ་ན་དཔེར་ན་གཏན་ཚིགས་རྣམས་ཀྱི་དོན་རང་དོན་དུ་བཤད་ཀྱང་གཞན་དོན་རྗེས་སུ་དཔག་པར་གཏན་ཚིགས་ཀྱི་ངག་བརྗོད་པའི་དབང་དུ་བྱས་པ་ནི་མཁས་པས་རྟོགས་པར་བྱ་བའི་ཕྱིར་མ་ཡིན་གྱི་བྱིས་པ་རྣམས་ཀྱིས་བྱེ་བྲག་ཏུ་རྟོགས་པར་བྱ་བའི་ཕྱིར་ཡིན་པ་དེ་བཞིན་དུ་འདིར་ཡང་མཐུན་ཕྱོགས་ལ་ཁྱབ་པ་དང་མ་ཁྱབ་པའི་བྱེ་བྲག་རྟོགས་པར་བྱ་བའི་ཕྱིར་དབྱེ་བ་བཤད་པར་བྱ་བ་ཡིན་གྱི་མཚན་ཉིད་ནི་མ་ཡིན་ནོ། །དེས་ན་འདིར་དབྱེ་བ་ཙམ་ཞིག་སློབ་དཔོན་ཕྱོགས་ཀྱི་གླང་པོ་དང་ཁོ་བོས་བཤད་ཀྱི་མཚན་ཉིད་ནི་རང་དོན་དུ་བཤད་པ་དེ་ཉིད་ཡིན་ནོ། །གཉིས་པ་འབྲས་བུ་ལ་རྩོལ་བྱུང་དཔེར་བརྗོད་པའི་དགོས་པ་ནི། འོ་ན་མཐུན་ཕྱོགས་ཀྱི་ཕྱོགས་གཅིག་ལ་ཡོད་པའི་རང་བཞིན་གོ་བྱེད་དུ་གང་གིས་རྟོགས་པར་བྱེད་ཅེ་ན་འབྲས་བུའི་ཞེས་གསུངས་ཏེ་རང་བཞིན་གྱི་དཔེར་བརྗོད་པ་ཡང་བཤད་པར་རིག་པར་བྱའོ་ཞེས་སྦྱར་རོ། །དེ་ཉིད་ཀྱིས་ན་ཕྱོགས་གཅིག་ལ་ཡོད་པ་གཉིས་ཀྱི་དཔེར་བརྗོད་པ་ཡང་འདྲ་བ་སྟེ་གཅིག་ཏུ་བརྩལ་མ་ཐག་ཏུ་བྱུང་བའི་ཕྱིར་ཞེས་གསུངས་སོ། །འདིས་ཇི་ལྟར་གཉི་ག་བརྗོད་པར་ནུས་ཤེ་ན་བརྩལ་མ་ཐག་ཏུ་འབྱུང་བའི་གསལ་བ་སྟེ་ཤེས་པ་དང་། སྒྲའི་རྩོལ་བ་ལས་སྐྱེ་བ་དག་ལ་དེ་ལྟར་དེ་བརྩལ་མ་ཐག་ཏུ་བྱུང་བའི་ཕྱིར་ཞེས་བྱ་བའི་སྒྲ་དེས་བརྗོད་པའི་ཕྱིར་ཏེ་ཤེས་པ་ནི་འབྲས་བུ་ཡིན་ལ་སྐྱེ་བ་ནི་རང་བཞིན་ཡིན་པའི་ཕྱིར་གཉི་ག་བརྗོད་པ་ཡིན་ནོ། །གསུམ་པ་འབྲས་བུ་དང་རང་བཞིན་ཕྱེ་བའི་དགོས་པ་བརྗོད་པ་ལ་དང་པོ་སྒྲུབ་པའི་དགོས་པ་ནི། ཡང་ཅིའི་དོན་དུ་རང་བཞིན་དང་འབྲས་བུ་གཉིས་སུ་ཕྱེ་ཞེ་ན་འབྲས་བུའི་ཡོད་པ་གང་ཞིག་རྒྱུ་མེད་ན་མི་འབྱུང་བ་དེ་ནི་རྒྱུ་དེ་དང་ཞེས་བྱ་བ་དང་རང་གི་བདག་ཉིད་རྣམ་པར་དབྱེ་བ་མེད་པ་ཅན་ནི་ཕྱོགས་གཅིག་ལ་ཡོད་པ་མ་ཡིན་པའི་གཏན་ཚིགས་ཏེ་དེ་ནི་རང་དང་དབྱེར་མེད་པ་དེ་དང་འཁྲུལ་མི་འགྱུར་ཏེ་དེ་དང་བྲལ་བ་མི་སྲིད་དོ་ཞེས་བསྟན་པའི་དོན་དུ་དེ་གཉིས་རབ་ཏུ་ཕྱེ་བ་ཡིན་ནོ། །གཉིས་པ་དགག་པའི་དགོས་པ་ནི། དེས་ནི་རིགས་པ་ཅན་ལ་སོགས་པས་ལྡན་པ་ཅན་ལ་སོགས་པ་བརྟགས་པ་དེ་དག་གཏན་ཚིགས་མིན་ནོ་ཞེས་བཤད་པ་ཡིན་ནོ། །དེ་ལ་ལྡན་པ་ཅན་ནི་མེ་ལ་དུ་བའོ། །དོན་གཅིག་ལ་འདུ་བ་ཅན་ནི་མི་རྟག་པ་ལ་བྱས་པ་ལྟ་བུའོ། །ལྡན་པར་གྱུར་པ་དང་

༼༣༠༤༽

འདུས་པ་ལ་སོགས་པའང་གཟུང་ངོ་ཞེས་བྱ་བ་ནི་སློབ་དཔོན་ཆོས་མཆོག་གི་ཡིན་ནོ། །ཁ་ཅིག་ན་རེ། འདུ་བ་ཅན་ནི་བ་ལང་གི་རྭ་ལྟ་བུ་ཡིན་ལ། དོན་གཅིག་ལ་འདུ་བ་ཅན་ནི་རེག་པ་ལ་གཟུགས་བཞིན་ནོ་ཞེས་ཟེར་རོ། །སློབ་དཔོན་ཀ་མ་ལ་ཤི་ལ་ན་རེ། ལྡན་པ་ནི་མེ་དང་གཟུགས་ལྟ་བུའོ། །འབྱོར་པ་ནི་མེ་དང་དུ་བ་ཡིན་ནོ་ཞེས་ཟེར་རོ། །སློབ་དཔོན་དུལ་བའི་ལྷ་ན་རེ། ཡོན་ཏན་དཀར་པོ་དང་སྣམ་བུ་གཉིས་ནི་འདུ་བའི་འབྲེལ་བ་ཡིན་ལ། ལྗོན་ཤིང་དང་བྱ་གཉིས་གཅིག་གི་ལས་ལས་གཅིག་སྐྱེས་པ་དང་། ཕན་ཚུན་འཐབ་པ་གཉིས་ཀའི་ལས་ལས་སྐྱེས་པ་ནི་སྦྱོར་བའི་འབྲེལ་བར་འདོད་དོ་ཞེས་ཟེར་རོ། །གྲངས་ཅན་རྣམས་ནི་འབྲེལ་བ་བདུན་འདོད་དེ་འདི་ལྟར་ལྷ་སྦྱིན་དང་རྟ་ལྟ་བུ་ནོར་དང་བདག་པོར་འབྲེལ་བ་དང་། འཇིམ་པ་དང་བུམ་པ་ལྟ་བུ་རང་བཞིན་དང་འགྱུར་བའི་འབྲེལ་བ་དང་། རྫ་མཁན་དང་བུམ་པ་ལྟ་བུ་རྒྱུ་དང་རྒྱུ་ཅན་དུ་འབྲེལ་བ་དང་། ས་བོན་དང་མྱུ་གུ་ལྟ་བུ་རྒྱུ་དང་འབྲས་བུར་འབྲེལ་བ་དང་། ལྗོན་ཤིང་དང་ཡལ་ག་ལྟ་བུ་ཡན་ལག་དང་ཡན་ལག་ཅན་དུ་འབྲེལ་བ་དང་། ངུར་པ་ཁྱོ་ཤུག་ལྟ་བུ་ལྷན་ཅིག་འགྲོགས་པའི་འབྲེལ་བ་དང་། བྱ་རོག་དང་འུག་པ་ལྟ་བུ་དགྲ་དང་དགྲ་ཟླའི་འབྲེལ་བ་ཡིན་ནོ་ཞེས་ཟེར་རོ། །འདི་དག་ཐམས་ཅད་གཏན་ཚིགས་མ་ཡིན་པ་ནི་མ་ཡིན་གྱི་འོན་ཀྱང་དེ་དག་གི་ནང་ནས་གང་དག་ལ་བཤད་ཟིན་པ་རྣམ་པ་གཉིས་པོ་དེ་འདྲ་བའི་འབྲེལ་པ་ཡོད་མིན་པ་དེ་དག་གཏན་ཚིགས་མ་ཡིན་ཏེ་གཉིས་པོ་དེ་མེད་པ་ལ་ནི་འཁྲུལ་བ་སྲིད་པའི་ཕྱིར་རོ། །དེས་ན་གཏན་ཚིགས་དེ་དག་ལ་འབྲེལ་པ་གཉིས་པོ་དེ་ཡོད་པ་ཡིན་ན་ནི་འབྲེལ་བ་དེ་ཉིད་རྟོགས་ཏེ་ངེས་པའི་སྒྲུབ་བྱེད་ཡིན་གྱི་ལྡན་པ་ཅན་ལ་སོགས་པ་ནི་མ་ཡིན་ནོ། །དེའི་ཕྱིར་གཏན་ཚིགས་དེ་བསྒྲུབ་བྱ་ལ་ངེས་པ་ནི་མེད་ན་མི་འབྱུང་བ་ལས་ཡིན་ལ་བསྒྲུབ་བྱ་ལ་ངེས་པ་མེད་ན་ནི་ལྡན་པ་ལ་སོགས་པ་ཡོད་ཀྱང་སྒྲུབ་བྱེད་མིན་ནོ། །བཞི་པ་མི་དམིགས་པ་རང་བཞིན་དུ་བསྡུ་བ་ལ་དོན་དངོས་དང་། བསྡུ་བྱ་མི་དམིགས་པ་བཤད་པ་དང་། དེ་ལ་རྩོད་པ་སྤོང་བ་གསུམ་ཡོད་པའི་དང་པོ་ལའང་དོན་གྲུབ་ཟིན་པས་ཐ་སྙད་བསྒྲུབ་བྱར་བསྟན་པ་དང་། ཐ་སྙད་ལ་མི་འཁྲུལ་བའི་རྒྱུ་མཚན་དང་། ཐ་སྙད་ལ་རྨོངས་པ་སེལ་ཚུལ་རྒྱས་པར་བཤད་པ་གསུམ་ལས། དང་པོ་ནི་གལ་ཏེ་ཞེས་པ་སྟེ་འགའ་ཞིག་ནི་སྣང་བ་མི་དམིགས་པ་ཡིན་གྱི་གཞན་རྣམས་ནི་མ་ཡིན་པའོ། །གསུམ་པ་ནི་རང་བཞིན་དང་འབྲས་བུ་ལས་གཞན་པའོ། །འདུས་པ་ཉིད་བཤད་པ་ནི་འདི་ལྟར་བསྒྲུབ་བྱར་བཟུང་བའི་དམིགས་རུང་སྟེ་སྣང་རུང་མེད་པ་དག་ལ་ནི་དོན་མི་དམིགས་པ་ལས་གཞན་པའི་མེད་པ་ཉིད་མེད་དོ། །མེད་པ་དེས་ན་མི་དམིགས་པ་དེ་ཡོད་པའི་རྒྱུ་ལས་ཞེས་

༼༣༠༥༽

པ་དང་ཤེས་བྱའི་རང་བཞིན་གྱི་མི་དམིགས་པ་དེ་ཙམ་གྱི་རྒྱུ་མཚན་ཅན་ཏེ་འབྲས་བུར་གྱུར་པའི་མེད་པའི་སྒྲ་དང་ཤེས་པ་སྒྲུབ་པ་ཡིན་གྱི་མེད་པ་ནི་མ་ཡིན་ནོ། །དེ་རྣམ་པར་འགྲེལ་པ་ན་མི་དམིགས་པའི་རང་བཞིན་དུ་གྱུར་པའི་མེད་པ་དེ་གྲུབ་པས་ན་གྲུབ་པ་དེས་ནི་དེ་ཉིད་མི་སྒྲུབ་གྱི་འོན་ཀྱང་དེའི་ཞེས་སྦྱར་རོ། །གཉིས་པ་ལ་དོན་གསུམ་གྱི་མདོར་བསྟན་པ་ནི། རྒྱུ་མཚན་ཞེས་པ་སྟེ་རྒྱུའོ། །རྒྱུ་ལ་འབྲས་བུ་ཡོད་པར་ངེས་པ་མེད་པའི་ཕྱིར་དེ་ལྟར་ཏེ་རྒྱུ་ལས་འབྲས་བུ་རྟོགས་པར་ཇི་ལྟར་འགྱུར་ཞེ་ན་དཔེའི་སྟེང་དུ་བལྟར་རུང་མ་མཐོང་བ་ལ་མེད་ཅེས་བྱ་བའི་ཐ་སྙད་ཅེས་སྦྱར་ཏེ་དོན་ནི་སྔོན་ཐ་སྙད་མ་ཞུགས་ན་མི་ནུས་པ་ཡིན་ན་འདི་ལ་ནི་ཞུགས་པ་ཉིད་ཡིན་པའི་ཕྱིར་ཐེ་ཚོམ་མེད་དོ་ཞེས་སྟོན་པ་ཡིན་ནོ། །རྒྱས་པར་བཤད་པ་ནི། དེ་གཉིས་ཀྱི་འབྲེལ་བ་མ་ཤེས་པ་གང་གིས་ཐ་སྙད་ངེས་པ་མེད་པར་འགྱུར་བ་འདི་ཞེས་སྦྱར་རོ། །གྲུབ་ཟིན་ན་སུ་ལ་བསྒྲུབ་པར་བྱ་ཞེ་ན་སྔོན་དཔེ་ལ་གྲུབ་ཀྱང་འདིར་ཐ་སྙད་དེ་ཉེ་བར་བརྗོད་པ་མེད་པ་དེ་དག་གིས་ཐ་སྙད་དེ་རྟོགས་ཀྱང་ཡུལ་སྣང་རུང་མ་དམིགས་པ་ཡོད་ན་ཡང་ཡུལ་ཅན་མེད་པའི་ཐ་སྙད་མི་དྲན་ཏེ་དེས་ན་དེ་ལ་དྲན་པ་སྒྲུབ་པར་བྱེད་དོ། །མི་དྲན་པའི་རྒྱུ་མཚན་གང་ཡིན་ཞེ་ན་རྣམ་པ་ཅི་ཞིག་ལྟར་ཞེས་སྨྲོས་ཏེ་མེད་པའི་ཐ་སྙད་ཀྱི་རྒྱུ་མཚན་ནི་ནུས་པ་ཐམས་ཅད་ཀྱིས་དབེན་པ་ལ་ནུས་པ་ཐམས་ཅད་ཀྱིས་དབེན་པ་ལ་སོགས་པ་རྣམ་པ་གཞན་དུ་སྒྲོ་བཏགས་པའི་ཕྱིར་རོ། །འོ་ན་ནི་དེ་རྒྱུ་མཚན་ལ་རྨོངས་པས་དེས་ཀྱང་སྒྲུབ་མི་ནུས་སོ་ཞེ་ན་མེད་པའི་ཞེས་གསུངས་ཏེ་སྤྱད་ཟིན་པ་ནི་འགའ་ཞིག་སྒྲུབ་པར་ཡོངས་སུ་གཅོད་པ་ལ་འགའ་ཞིག་མེད་པའི་ཐ་སྙད་བྱ་དགོས་ལ་དེ་ཡང་སྔོན་སྣང་རུང་མ་དམིགས་པས་བྱས་པའི་ཕྱིར་གཉིས་པོ་འདི་དག་གི་འབྲེལ་བ་གྲུབ་ཟིན་པ་ཡིན་གྱི་ཞེས་སྦྱར་རོ། །དོན་བསྡུ་བ་ནི། གྲུབ་ཟིན་པ་དེའི་ཕྱིར་ཞེས་བྱ་བ་ཡིན་ནོ། །གསུམ་པ་ནི་གལ་ཏེ་འབྲེལ་བ་གྲུབ་ན་རྒྱུ་མཚན་མཐོང་བའི་ཚེ་རང་གིས་ཐ་སྙད་མི་བྱེད་པའི་རྒྱུ་མཚན་གང་ཡིན་ཞེ་ན་ཐ་སྙད་ཀྱི་ཡུལ་ཡོད་ན་ཡང་དེ་ཐ་སྙད་ཀྱི་རྒྱུ་མཚན་དུ་རྨོངས་པས་ཡུལ་འདིར་རྨོངས་པ་གཞན་དག་ཐ་སྙད་རྗེས་སུ་མི་བརྗོད་པ་དེ་ལ་སྔོན་མེད་པའི་ཐ་སྙད་ཀྱི་ཡུལ་དུ་གྲུབ་པ་དང་ནི་ཆོས་མཐུན་པ་སྟེ་འདྲ་བར་མཐོང་བ་ལས་རྨོངས་པ་ལ་བརྡ་དྲན་པར་བྱེད་པ་འབའ་ཞིག་ཏུ་ཟད་དོ། །དེ་ཉིད་དཔེས་སྟོན་པ་ནི་ཇི་ལྟར་ཏེ་དཔེར་ན་རྒྱུ་དང་འབྲས་བུ་ཉིད་ཀྱི་ཐ་སྙད་དུ་རུང་བ་ཉིད་སྒྲུབ་པ་སྟེ་དྲན་པར་བྱེད་པ་བཞིན་ནོ། །གལ་ཏེ་རྒྱུ་དང་འབྲས་བུ་ནི་གཉིས་འབྲེལ་བ་ཡིན་གྱི་མཐོང་བ་དང་མ་མཐོང་བ་ཙམ་མ་ཡིན་པས་དེས་དེ་མི་འགྲུབ་བོ་ཞེ་ན་མཐོང་བ་དང་མ་མཐོང་བ་དེ་གཉིས་ལ་ནི་འབྲས་

༼༣༠༦༽

བུ་དང་རྒྱུ་དང་བསྐྱེད་བྱ་དང་སྐྱེད་བྱེད་དང་རྒྱུ་ཅན་དང་འབྲས་བུ་ཅན་ལ་སོགས་པའི་སྒྲ་ཐ་སྙད་ཀྱི་དོན་དུ་བཀོད་པ་ཡིན་པའི་ཕྱིར་རྒྱུ་དང་འབྲས་བུ་ཞེས་བྱ་བ་གཞན་ནི་མེད་དེ་འབྲེལ་བ་བརྟག་པ་ལས། མཐོང་དང་མ་མཐོང་མ་གཏོགས་པ། །འབྲས་བུའི་བློ་ནི་མི་སྲིད་ཕྱིར། །འདི་ལ་འབྲས་བུ་ལ་སོགས་པའང་། །ཐ་སྙད་སླ་བའི་ཕྱིར་བཀོད་དོ། །ཞེས་འབྱུང་བ་ཡིན་ནོ། །རྒྱུ་ལས་འབྲས་བུ་ཞེས་བྱ་བ་ལ་ཁ་ཅིག་ནི་རུང་བ་བསྒྲུབ་བྱར་བྱས་ནས་རྣམ་པར་གཞག་འཇོག་གི་རྒྱུ་འབྲས་ཡིན་ནོ་ཞེས་ཟེར་རོ། །གཞན་དག་ནི་ཐ་སྙད་སྒྲུབ་པར་བྱས་ནས་བསྐྱེད་བྱ་སྐྱེད་བྱེད་ཡིན་ནོ་ཞེས་སྨྲའོ། །རྒྱུ་ལས་འབྲས་བུ་གྲུབ་པ་ལ་ཐེ་ཚོམ་མེད་མོད་རང་བཞིན་འདུས་པར་གོ་ཇི་ལྟར་འགྱུར་ཞེ་ན་བཤད་པ། ས་ཕྱོགས་དང་ཤེས་པའི་རང་བཞིན་གྱི་མི་དམིགས་པ་ལས་ནི་དེའི་ཞེས་སྦྱར་ཏེ་མི་དམིགས་པར་མ་གཏོགས་པའི་རྒྱུ་གཞན་འདོད་པ་ལ་རག་ལས་པའི་ཐ་སྙད་དངོས་ནི་རྒྱུ་མཚན་ཡོད་ཀྱང་འདོད་པ་མ་ཚང་ན་མི་འཇུག་པ་ཡང་སྲིད་པས་ན་རུང་བ་ཉིད་བསྒྲུབ་བྱ་ཡིན་གྱི་ཐ་སྙད་དངོས་ནི་མ་ཡིན་ནོ། །ས་ཕྱོགས་དང་ཤེས་པ་དེས་ཐ་སྙད་དེ་སྐྱེད་པར་ནུས་པ་ནི་རུང་བའི་དོན་ཡིན་ལ་དེ་ཡང་མི་དམིགས་པ་བདག་གཅིག་པས་རང་བཞིན་ཡིན་ནོ་ཞེས་བྱ་བ་ནི་སློབ་དཔོན་ཆོས་མཆོག་གི་ཡིན་ནོ། །དེའི་ཁྱབ་པ་ཡང་གཞི་གཞན་དུ་ཐ་སྙད་མི་དམིགས་པ་དེ་ཙམ་ལས་གྲུབ་པས་འདིར་ཡང་ཁྱད་པར་མེད་པའི་ཕྱིར་ཞེས་བྱ་བ་ནི་གཅིག་ལ་ཐ་སྙད་དེ་བྱས་པས་ནི་དེ་དང་རིགས་འདྲ་བ་གཞན་ཡང་ཐ་སྙད་དེར་རུང་བར་འགྲུབ་བོ་ཞེས་བྱ་བའི་དོན་ཏོ། །གཉིས་པ་བསྡུ་བྱ་མི་དམིགས་པ་བཤད་པ་ལ་མི་དམིགས་པའི་གཏན་ཚིགས་མངོན་སུམ་གྱིས་གྲུབ་པར་བསྟན་པ་དང་། གཞན་གྱིས་གྲུབ་པར་སྨྲ་བ་དགག་པ་དང་། སླར་ཡང་སྦྱོར་བའི་དབྱེ་བ་བཤད་པ་གསུམ་གྱི་དང་པོ་ལ་དོན་གསུམ་ཡོད་པའི་མ་དམིགས་པས་འབྲས་བུ་སྐྱེད་ཚུལ་ལ་མདོར་བསྟན་པ་ནི། མི་དམིགས་པ་ཞེས་པ་སྟེ་འགའ་ཞིག་ནི་མེད་པའི་ཐ་སྙད་དོ། །ཅི་འདྲ་བ་ཞིག་མི་དམིགས་པ་ཡིན་པར་འདོད་པ་དེ་མི་ཤེས་པས་བདག་ལ་དྲིས་སུ་སྙམ་ནས་སྨྲས་པ་ནི་ཉེས་པ་དེ་ནི་ཞེས་པ་སྟེ་གཞན་དང་བྲལ་བའི་དོན་གཅིག་གི་དམིགས་པ་ཉམས་སུ་མྱོང་བ་ལས་དམིགས་པ་སྒྲུབ་པ་དང་འགོག་པའི་རྣམ་པར་རྟོག་པ་སྐྱེ་བར་འགྱུར་རོ་ཞེས་ཚིག་རྣམ་པར་སྦྱར་རོ། །དེ་ངེས་པར་བཤད་པ་ནི་དེ་དེ་ལྟར་དུ་སྐྱེ་བར་གང་ལས་ཤེ་ན་ཤེས་པ་མེད་པ་གང་ལས་ཤེས་བྱ་བ་དང་འདི་མི་དམིགས་སོ་ཞེས་བྱ་བ་དེ་ལྟར་ཏེ་ཤེས་པ་མེད་པར་ངེས་པར་འགྱུར་བ་མ་ཡིན་ནོ་ཞེས་སྦྱར་རོ། །འོ་ན་ཅི་ལས་ཤེས་པ་མེད་པར་ངེས་ཞེ་ན་རང་ལས་སྐྱེས་པའི་ཁྱད་པར་ཅན་གྱི་ཤེས་པ་ཡོད་པ་ལས་ཡིན་ནོ། །དེ་ཅིའི་ཕྱིར་ཞེ་ན་

༼༣༠༧༽

གཉིད་ལོག་པ་ལ་སོགས་པ་འགའ་ཞིག་ཏུ་དོན་ཐམས་ཅད་མ་རྟོགས་པར་གྱུར་པ་དེའི་ཚེ་ན་ཤེས་པའི་དངོས་པོ་མེད་པ་མི་རྟོགས་པའི་ཕྱིར་ཏེ་དེའང་ཤེས་པ་མེད་པར་མ་དྲན་པ་ལས་ཤེས་སོ། །ཤེས་པ་མེད་པ་ལས་ཤེས་པ་མེད་པ་མི་རྟོགས་པ་དེའི་ཕྱིར་དོན་འགའ་ཞིག་ཅེས་སྦྱར་རོ། །གཉིས་པ་དོན་ཤེས་གྲུབ་པའི་ཚུལ་མི་མཚུངས་པ་ནི། གང་གི་ཕྱིར་ཞེས་པ་སྟེ་དོན་གྱི་བྱེ་བྲག་ནི་གཞན་རིག་དང་། ཤེས་པའི་བྱེ་བྲག་ནི་རང་རིག་གིས་གྲུབ་བོ་ཞེས་བྱ་བའི་དོན་ཏོ། །དེ་ལྟར་གྲུབ་པ་དེས་ན་རང་ཉིད་གྲུབ་པའི་མྱོང་བའི་ཁྱད་པར་དེས་ནི་དོན་ཏེ་ཤུགས་ཀྱིས་གཟུང་བར་བྱ་བའི་དོན་ཀྱང་ཁྱད་པར་དུ་འཇལ་བར་བྱེད་པ་ཡིན་ནོ། །འཇལ་ཚུལ་དེ་ལྟ་མ་ཡིན་པར་ཤེས་པའང་ཤེས་པ་གཞན་གྱིས་འཇལ་ན་ནི་ཐུག་མེད་དུ་འགྱུར་བས་དོན་དང་ཤེས་པའི་ཁྱད་པར་འགའ་ཡང་ཞེས་སྦྱར་རོ། །དོན་ནི་ཞེས་བྱ་བ་ནི་དོན་ཡོད་པ་ཙམ་དང་དོན་གྱི་ཁྱད་པར་དུ་ནི་དེ་ཉིད་ཀྱི་མི་འགྲུབ་སྟེ་རིག་པ་མ་ཡིན་པའི་ཕྱིར་རོ་ཞེས་བྱ་བའི་དོན་ཏོ། །དོན་རང་གི་ཤེས་པའི་ཞེས་སྦྱར་ཏེ་རང་དབང་ནི་གཞན་ལ་མ་ལྟོས་པའོ། །དེ་བཞིན་དུ་མྱོང་བའི་ཡོད་པ་དང་ཁྱད་པར་དག་ནི་མྱོང་བ་གཞན་གྱི་ཞེས་བྱ་བ་དང་ཤེས་པ་དང་ཤེས་བྱ་ཐམས་ཅད་མི་རྟོགས་པར་ཞེས་སྦྱར་རོ། །གསུམ་པ་དེས་ན་མ་དམིགས་པ་ཁྱད་པར་ཅན་མྱོང་བའི་ཤུགས་ཀྱིས་གྲུབ་ཅིང་དེ་རང་རིག་གིས་གྲུབ་པ་ནི། མེད་པར་ནི་ཤེས་པ་གཞན་གྱིས་གྲུབ་ཀྱི་ཤེས་པ་མེད་པ་ཙམ་གྱིས་མ་ཡིན་པ་དེའི་ཕྱིར་ཤེས་པ་གཅིག་ལ་འདྲེ་བའི་རང་བཞིན་ཁྱད་པར་ཅན་མྱོང་བ་ལས་ཤེས་པ་གཅིག་ལ་འདྲེ་བ་གཞན་བསལ་ཏེ་བཅད་པ་ནི་གཞན་མ་ཡིན་ནོ། །དེ་ལྟ་ཡིན་པ་དེའི་ཕྱིར་བུམ་པ་དེ་མི་དམིགས་པ་ཡང་བུམ་པ་དེ་ལས་ཁྱད་པར་ཏེ་ཐ་དད་པ་ཅན་གྱི་དགག་གཞི་དམིགས་པ་ཉིད་ཡིན་པ་དེས་ན་དེ་འདྲ་བའི་མི་དམིགས་པ་འདི་ནི་ཞེས་སྦྱར་རོ། །འདི་སྐད་དུ་མི་དམིགས་པ་མངོན་སུམ་གྱིས་གྲུབ་ཅིང་ཤེས་པ་དང་ཤེས་བྱའི་རང་བཞིན་གྱི་མི་དམིགས་པ་ནི་དངོས་པོ་ཉིད་ཡིན་པས་མེད་པར་ངེས་པའི་རྒྱུར་ཡང་འཐད་དོ་ཞེས་སྟོན་པ་ཡིན་ནོ། །དེ་རྣམ་པར་འགྲེལ་པ་ན་དོན་གཞན་དང་མ་འབྲེལ་བ་ཞེས་བྱ་བ་དང་མྱོང་བྱེད་དེ་ཉིད་ནི་ཞེས་སྦྱར་ཏེ་ཤུགས་ཀྱིས་ཞེས་བྱ་བ་ནི་གལ་ཏེ་དེ་ན་སྣང་དུ་རུང་བ་གཞན་ཡོད་ན་ནི་ས་ཕྱོགས་འབའ་ཞིག་དམིགས་པར་མི་འགྱུར་ཏེ་དེ་ཡང་དམིགས་པའི་ཕྱིར་རོ་ཞེས་བྱ་བ་ཡིན་ཏེ་དེས་ན་དེ་ནི་གཞན་མེད་པ་ལ་སྦྱར་གྱི་གཞན་མྱོང་བ་མེད་པ་ལ་ནི་སྦྱར་བར་མི་བྱའོ་ཞེས་བྱ་བ་ནི་སློབ་དཔོན་ཆོས་མཆོག་གི་ཡིན་ནོ། །གཞན་མེད་དོ་ཞེས་བྱ་བ་ནི་སྣང་རུང་མ་དམིགས་པའི་གཏན་ཚིགས་ཀྱི་བྱ་བ་རྣལ་མ་ནི་དམིགས་པ་དང་མ་དམིགས་པ་ཉིད་ཡིན་ནོ། །གཞན་དུ་ན་མངོན་སུམ་གྱིས་ཅིའང་ཡོངས་སུ་མ་བཅད་

༼༣༠༨༽

པར་འགྱུར་ཏེ་འགའ་ཡང་རྣམ་པར་མ་བཅད་པའི་ཕྱིར་རོ། །དེ་ལྟར་ཚིག་རྐང་པ་དང་པོ་གཉིས་བཤད་ནས་ལྷག་མ་རྣམས་འཆད་པ་ནི་གཞན་མེད་པར་ཤུགས་ལ་ངེས་པ་དེའི་ཕྱིར་ས་ཕྱོགས་ལ་སོགས་པ་གཅིག་ཏུ་ངེས་པ་དམིགས་པ་ནི་གཞན་བུམ་པ་ལ་སོགས་པ་མི་དམིགས་པ་ཡིན་པ་དང་དེ་ཉིད་ནི་དེ་མེད་པའི་ཞེས་སྦྱར་ཏེ་གང་ལས་གང་མེད་པར་ངེས་པ་དེ་ནི་དེའི་མི་དམིགས་པར་རིགས་ཀྱི་གཞན་ནི་མ་ཡིན་ཏེ་མེད་པར་མ་ངེས་པའང་མི་དམིགས་པ་ཡིན་ན་ནི་བུམ་འཛིན་ཀྱང་བུམ་པའི་མི་དམིགས་པར་ཐལ་བའི་ཕྱིར་རོ། །གཅིག་ཏུ་ངེས་པ་དམིགས་པ་དེ་ཡང་རང་རིག་པའི་ཞེས་སྦྱར་ཏེ་དེའི་ཕྱིར་ཤེས་པའི་རྒྱུ་བྱེད་ཅིང་མངོན་སུམ་གྱིས་གྲུབ་པ་ཡང་ཡིན་པས་རྩོད་པ་གཉི་ག་སྤངས་པ་ཡིན་ནོ། །གཉིས་པ་དེ་གཞན་གྱིས་གྲུབ་པར་སྨྲ་བ་དགག་པ་ལ། མུན་ཁུང་དུ་རེག་བྱ་འཛིན་པ་ལས་མེད་པ་རྟོགས་པ་དང་། རྐྱེན་གཞན་ཚང་བའི་མ་དམིགས་པ་དག་འཛིན་ཉིད་ཡིན་པ་དང་། དངོས་པོ་མེད་པའི་ཚད་མ་དགག་པ་དང་། མི་སྣང་བ་མ་དམིགས་པས་འབྲས་བུ་སྐྱེད་པའི་ཚུལ་བཤད་པ་བཞི་ལས། དང་པོ་ནི་གལ་ཏེ་རང་ལས་ཞེས་པ་སྟེ་དེ་ལྟར་ནི་མ་ཡིན་ཏེ་མུན་ཁུང་དེར་ཡང་ཞེས་སྦྱར་རོ། །དམིགས་པའི་ཁྱད་པར་ཇི་ལྟ་བུ་ལས་ཤེ་ན་ནང་གི་རེག་པའི་ཁྱད་པར་རྩུབ་པ་ཉིད་ལ་སོགས་པ་དམིགས་པ་གང་ལས་འབྲས་བུ་ངའི་ལག་པ་བྱུགས་སོ་ཞེས་བྱ་བ་སྐྱེ་བར་འགྱུར་བ་དེ་ཉིད་ལས་གཞན་མེད་པར་རྟོགས་པ་ཡིན་ཏེ། རེག་པ་རྟོགས་པ་དེ་མེད་ན་གཉིད་ལོག་པ་ལ་སོགས་པའི་ཚེ་གཞན་མེད་པར་ཞེས་སྦྱར་རོ། །གལ་ཏེ་བྱུགས་སོ་སྙམ་པའི་ཤེས་པའི་རྩོལ་བས་མེད་པ་རྟོགས་པ་ཡིན་གྱི་རེག་བྱ་འཛིན་པས་ནི་མ་ཡིན་ནོ་ཞེ་ན་རྩོལ་བ་ཡོད་དམ་ཞེས་སྨྲོས་ཏེ་རེག་བྱ་འཛིན་པའི་ཚད་མ་མེད་ན་ནི་དེ་ལྟ་བུའི་རྩོལ་བ་ནི་ཡོད་དམ་མེད་ཀྱང་རུང་སྟེ་དེས་མི་རྟོགས་སོ་ཞེས་བྱ་བའི་དོན་ཏོ། །དེ་བཞིན་དུ་སྒྲ་འཛིན་བཀག་ནས་སྒྲ་འགོག་པ་ལ་ཡང་སྒྲ་གཞན་སྣང་བའི་ཚེ་སྒྲ་གཞན་འགོག་པ་ཡིན་ལ། མུན་ཁུང་ཀུན་ནས་བསྐོར་བར་འབྲས་བུ་སྣང་བ་མ་དམིགས་པ་ལས་སྒྲོན་མ་འགོག་པ་ཡང་གཞི་འཛིན་པའི་ཤེས་པས་འགོག་སྟེ་ཐམས་ཅད་དུ་རང་ལ་ཁྱད་པར་ཅན་གྱི་ཤེས་པ་མེད་ན་ནི་དགག་པ་མི་རྟོགས་སོ། །གཉིས་པ་ལ་དོན་གསུམ་གྱི་དང་པོ་རྒོལ་བ་ནི། གལ་ཏེ་ཞེས་བྱ་བ་ཡིན་ནོ། །དེས་ཅིར་འགྱུར་ཞེ་ན་གྲུབ་པ་དེའི་ཕྱིར་ཞེས་གསུངས་ཏེ་སོགས་པས་ནི་མྱོས་པ་དང་བརྒྱལ་བ་ལ་སོགས་པ་གཟུང་ངོ་། །དེ་ཅིའི་ཕྱིར་ཞེ་ན་དེ་ན་ཞེས་སྨྲོས་ཏེ་སོགས་པས་ནི་ཡིད་ལ་བྱེད་པ་གཟུང་ངོ་། །དེ་ལྟ་ཡིན་པ་དེས་ན་ཁྱད་པར་ཅན་གྱི་དམིགས་པ་སྟེ་ཤེས་པ་མེད་པའི་ཕྱིར་ན་གཉིད་ལ་སོགས་པ་དེར་ཞེས་བྱ་བ་དང་། དེ་འདྲ་བ་སྟེ་དམིགས་པའི་རྐྱེན་རྣམས་ཚང་བའི་མི་དམིགས་པ་ཉིད་ཅེས་སྦྱར་ཏེ་དེས་ན་ཁྱེད་ཀྱིས་

༼༣༠༩༽

གཉིད་ལོག་པ་ལ་སོགས་པའི་ཚེ་མེད་པར་རྟོགས་པ་མེད་པའི་ཕྱིར་ཁྱད་པར་ཅན་གྱི་ཤེས་པ་ལས་མེད་པ་རྟོགས་པ་ཡིན་ནོ་ཞེས་གང་སྨྲས་པ་དེ་ནི་ཡང་དག་པ་མ་ཡིན་ཏེ་གཉིད་ལོག་པའི་ཚེ་ནི་དེ་འདྲ་བ་མི་དམིགས་པ་ཉིད་མེད་པས་མ་རྟོགས་པ་ཡིན་གྱི་ཁྱད་པར་ཅན་གྱི་ཤེས་པ་མེད་པས་ནི་མ་ཡིན་པའི་ཕྱིར་རོ། །གཉིས་པ་ལན་ནི། དེ་ལྟ་བུའི་མི་དམིགས་པ་འདིར་ཡང་ཁྱད་པར་དང་པོ་དམིགས་པའི་རྒྱུ་རྣམས་ཡོད་པ་ན་ཞེས་བྱ་བས་དབང་པོ་ལ་སོགས་པ་དེ་དག་རང་གི་ཤེས་པ་ལ་ནུས་པ་ཉམས་པ་མེད་པས་དམིགས་པ་སྟེ་ཤེས་པ་འཇུག་པ་སྟེ་སྐྱེ་བར་སྟོན་པར་བྱེད་པ་ཡིན་ཏེ་གང་གི་ཚེ་དེ་དག་འབྲས་བུ་འཇུག་སྟེ་རྩོམ་པ་དེའི་ཚེ་དབང་པོ་ལ་སོགས་པ་དེ་དག་ཅེས་བྱ་བ་དང་འབྲས་བུ་དེ་ཡང་དམིགས་པ་སྟེ་ཤེས་པ་ཉིད་ཡིན་ནོ་ཞེས་སྦྱར་རོ། །ཡང་ཁྱོད་ཀྱི་ཁྱད་པར་གཉིས་པ་དམིགས་སུ་རུང་བ་མ་དམིགས་པ་ཞེས་བརྗོད་པས་ཀྱང་ཁྱད་པར་ཅན་དམིགས་པ་དེ་ཉིད་ཀྱི་རྣམ་པ་གཅིག་ཏུ་ངེས་ཏེ་དེ་ཁོ་ན་དམིགས་པར་བརྗོད་པ་ཡིན་ཏེ་དེའི་ཕྱིར་ཁྱོད་ཀྱིས་ཀྱང་ཁྱད་པར་ཅན་དམིགས་ཏེ་ཤེས་པ་དེ་ཉིད་གཞན་མི་དམིགས་པར་ཁས་བླངས་པ་ཡིན་ནོ། །འདི་སྐད་དུ་དག་པ་འཛིན་པ་མེད་ན་ནི་རྐྱེན་གཞན་ཚང་བའི་སྣང་རུང་མ་དམིགས་པ་མི་འབྱུང་བས་དེ་འདྲ་བའི་མི་དམིགས་པས་ནི་ཁྱད་པར་ཅན་གྱི་ཤེས་པ་ཉིད་ཚུལ་གཞན་གྱི་སྒོ་ནས་བརྗོད་པ་ཡིན་ནོ་ཞེས་བསྟན་པར་འགྱུར་རོ། །གསུམ་པ་དེ་ཁས་མི་ལེན་པ་དགག་པ་ནི། ཙ་ར་ཀ་པ་རྣམས་དམིགས་པ་གང་གིས་དོན་ཤེས་པར་འགྱུར་པ་དེ་མེད་པའི་མི་དམིགས་པའི་ཚད་མ་ཞེས་པས་དོན་མེད་པ་ཤེས་སོ་ཞེས་སྨྲ་བ་དགག་པའི་ཕྱིར་གཞན་དུ་ཞེས་སྨྲོས་ཏེ་གལ་ཏེ་མི་དམིགས་པ་ཉིད་མི་དམིགས་པར་མི་འདོད་ན་དེའི་ཚེ་ཁྱེད་ཀྱི་ལུགས་ལ་དོན་མེད་པ་ཉིད་ནི་ཞེས་བྱ་བ་དང་དམིགས་པ་མེད་པ་དེ་ཡང་གཞན་གྱིས་ཡིན་པའི་ཕྱིར་ན་ཞེས་སྦྱར་རོ། །དེ་ལྟར་ཏེ་གཞན་དམིགས་པ་མི་དམིགས་པ་མ་ཡིན་ཏེ་ཞེས་བྱ་བ་ལ་སོགས་པས་ནི་དེ་རྣམ་པར་འགྲེལ་པར་བྱེད་དེ་ཤེས་པ་མེད་པ་ཡང་གཞན་གྱིས་སྒྲུབ་དགོས་པ་ནི་སྒྲུབ་པར་བྱེད་པ་ནི་གྲུབ་པ་ཡིན་པའི་ཕྱིར་རོ། །དོན་གྱི་དངོས་པོ་མེད་པ་མི་རྟོགས་པ་ནི་ཐུག་པ་མེད་ན་སྒྲུབ་བྱེད་མ་གྲུབ་པའི་ཕྱིར་རོ། །གལ་ཏེ་ཤེས་པ་བཞིན་དུ་ཤེས་པ་མེད་པ་ཡང་རང་གིས་གྲུབ་པས་ཐུག་མེད་དུ་མི་འགྱུར་རོ་ཞེ་ན་མྱོང་བ་མེད་པ་ཞེས་གསུངས་ཏེ་དེ་དང་མེད་པར་ཁྱད་པར་མེད་པས་ཞེས་སྦྱར་ཏེ་བདག་ཉིད་ཀྱི་ཁྱད་པར་ནི་རང་རིག་གོ །གཞན་ལ་ལྟོས་པ་མེད་པ་ཡིན་གྱི་མེད་པ་ནི་དེ་ལྟ་མ་ཡིན་ཏེ་རིག་པ་མ་ཡིན་པའི་ཕྱིར་རོ་ཞེས་སྦྱར་རོ། །གསུམ་པ་དངོས་པོ་མེད་པའི་ཚད་མ་དགག་པ་ལ་དོན་བཞིའི་དང་པོ། རྒོལ་བ་ནི་དཔྱོད་པ་རྣམས་

༼༣༡༠༽

གལ་ཏེ་གང་ལས་ཐུག་པ་མེད་པའི་སྐྱོན་འདིར་འགྱུར་བ་ཞེས་སྨྲ་བར་བྱེད་དེ་ཕྱོགས་གཉིས་པོ་དེ་ལྟར་ནི་མ་ཡིན་ནོ་ཞེས་བྱ་བའི་དོན་ཏོ། །བུམ་པ་དམིགས་པ་སྟེ་མཐོང་བ་མེད་དོ་ཞེས་བྱ་བ་ནི་དངོས་པོ་མེད་པའི་ཚད་མའི་འཛིན་སྟངས་ཀྱི་རྣམ་པ་ཡིན་ནོ། །རང་རྒྱུད་པ་ནི་མངོན་སུམ་མེད་པའི་ཡུལ་ཅན་དུ་འགལ་བས་འདི་སྔར་མ་རྟོགས་པ་ལ་འཇུག་པའི་ཕྱིར་དངོས་པོ་མེད་པའི་ཞེས་བྱ་བའི་ཚད་མར་འདོད་དོ། །གཉིས་པ་དངོས་མེད་ལས་ཚད་མ་མི་སྐྱེ་བ་ནི། དེ་ལྟ་ན་ཞེས་པ་སྟེ་འདི་ལ་རང་གི་ཡུལ་ལ་ཚད་མ་ཡིན་པ་ལ་ལ་ནི་དངོས་དང་ལ་ལ་ནི་བརྒྱུད་ནས་དོན་ལས་བྱུང་བ་ཡིན་ན་དེ་ཡུལ་གང་ལས་སྐྱེ་བར་འགྱུར། ནུས་པ་མེད་པས་ནི་དངོས་དང་བརྒྱུད་པའི་རྒྱུ་མ་ཡིན་པར་སྒྲུབ་པ་ཡིན་ལ་ནུས་པ་ཡོད་ན་ནི་དངོས་པོ་ཉིད་དུ་ཐལ་བར་འགྱུར་རོ། །དང་ཞེས་མཐར་བརྗོད་པ་ནི་རིམ་པ་གཞན་དུ་སྦྱོར་བ་ཡིན་ནོ། །གཞན་ཡང་མེད་པ་དེ་ཉམས་པ་མེད་པས་ཞེས་སྦྱར་རོ། །རྟག་པ་ཡང་རྐྱེན་ལ་ལྟོས་ན་རེས་འགའ་བྱེད་དོ་ཞེ་ན་དེ་ལྟོས་པ་མེད་པའི་ཕྱིར་རོ། །ཇི་ལྟར་ལྟོས་པ་མེད་ཅེ་ན་ལྟོས་པ་ནི་ཞེས་སྨྲོས་སོ། །དེ་ཡང་ཁྱད་པར་དུ་འགྱུར་རོ་ཞེ་ན་འོ་ན་དེ་དངོས་པོ་མེད་པར་མི་འགྱུར་ཏེ་རང་བཞིན་སྔ་མ་དོར་ནས་ཕྱི་མ་གཞན་དང་འབྲེལ་བའི་ཁྱད་པར་ཐོབ་པ་དེ་ཡང་དངོས་པོའི་ཞེས་སྦྱར་རོ། །དངོས་པོ་མེད་པ་ཞེས་བྱ་བ་ཡང་ཞེས་བྱ་བ་ལ་ཡང་ནི་བསྡུ་བ་སྟེ་སྐྱོན་འདིར་ཡང་འགྱུར་རོ་ཞེས་སྟོན་པ་ཡིན་ལ། ཤེས་པ་འདིའི་རྒྱུ་བཀག་པ་བྱས་པ་ཞེས་སྦྱར་རོ། །དེ་ལ་རྒྱུ་བཀག་པ་བྱས་པ་དེ་ལྟ་མ་ཡིན་ཏེ་དེ་ཉིད་རྒྱུར་ཁས་ལེན་ན་དངོས་པོ་ཉིད་འགའ་ཞིག་ལ་དངོས་པོ་མེད་པ་ཞེས་མིང་གཞན་གྱིས་བརྗོད་པར་འགྱུར་བའི་ཕྱིར་དངོས་པོའི་ཡུལ་ཅན་ཡིན་པས་དངོས་པོ་མེད་པའི་ཚད་མ་ཉམས་པ་ཡིན་ནོ། །སྐྱེད་བྱེད་ཀྱི་རྒྱུ་མེད་པ་དེའི་ཕྱིར་ཞེས་ཉེ་བར་བསྡུ་བར་བྱའོ། །གསུམ་པ་དེས་ན་རང་རྒྱུད་པར་མི་རུང་བ་ནི། མཐོང་བའི་དེ་མ་ཐག་པ་ཡང་ཚད་མ་རང་རྒྱུད་པར་མི་འགྱུར་ཏེ་འདི་མངོན་སུམ་དེའི་སྟོབས་ལས་སྐྱེས་པ་ཡིན་ན་ནི་མངོན་སུམ་དེ་ཉིད་མེད་པ་དེ་ལ་སྒྲོ་འདོགས་གཅོད་ནུས་པ་ཡིན་པའི་ཕྱིར་ཚད་མར་འགྱུར་གྱི་དེ་ནི་རྟོགས་ཟིན་ལ་འཇུག་པའི་ཕྱིར་རོ། །མེད་པ་ནི་མངོན་སུམ་གྱི་ཡུལ་མ་ཡིན་པས་ཡུལ་མ་ཡིན་པ་ལ་ཚད་མར་འགལ་ལོ་ཞེ་ན། སྔོན་པོ་ལ་སོགས་པ་དེའི་རྣམ་པ་ངེས་ཏེ་གཏན་ལ་ཕེབས་པའི་ཤུགས་ཀྱིས་དེ་མ་ཡིན་པའི་དོན་སྤོང་སྟེ་འགོག་པའི་ཕྱིར་བཀག་པ་ལ་ཚད་མ་ཡིན་ཏེ་དཔེར་ན་མངོན་སུམ་གྱིས་གཟུང་བ་ལ་མངོན་སུམ་གྱི་སྟོབས་ཀྱིས་ཐ་སྙད་བྱེད་པས་མངོན་སུམ་ཚད་མ་ཡིན་པ་དེ་བཞིན་དུ་དངོས་པོ་མེད་པ་ལ་ཡང་མངོན་སུམ་གྱི་སྟོབས་ཀྱིས་ཐ་སྙད་བྱེད་པས་དེ་ཚད་མ་ཡིན་ནོ། །དེས་ན་དགག་གཞི་དེ་རྣམ་པ་གཞན་དང་འདྲེས་ན་སྤོང་བ་དེ་མེད་པ་

༼༣༡༡༽

ལས་སྤངས་པའི་ཕྱིར་ཚད་མ་ཡིན་ནོ། །མངོན་སུམ་མེད་པ་ལ་ཚད་མ་ཡིན་པ་དེའི་ཕྱིར་ཚད་མ་གཞན་ཏེ་མངོན་སུམ་གྱི་སྟོབས་ལས་སྐྱེས་པ་ཞེས་བྱ་བ་ལ་དབང་པོ་ལ་མི་བརྟེན་པ་ནི་འདི་དབང་པོའི་མངོན་སུམ་མ་ཡིན་པའི་ཕྱིར་རོ། །རྟགས་ལ་མི་བརྟེན་པ་ནི་དངོས་པོ་མེད་པ་ལ་གཏན་ཚིགས་མེད་པར་གཏན་ཚིགས་ཐིགས་པ་ནས་བཤད་པའི་ཕྱིར་དང་རྗེས་སུ་དཔག་པ་ནི་དོན་ལས་སྐྱེ་བའི་ཕྱིར་རོ། །བཞི་པ་དེ་རྗེས་དཔག་ཡིན་པ་དགག་པ་ནི། གལ་ཏེ་དེ་ནི་མངོན་སུམ་གྱི་སྟོབས་ལས་སྐྱེས་སོ་ཞེས་ཇི་ལྟར་བརྗོད་དེ་སྣང་བ་མ་དམིགས་པའི་རྟགས་ལས་སྐྱེས་པ་ཡིན་ནོ་ཞེ་ན་མངོན་སུམ་གང་གིས་དེ་མ་ཐག་པར་འདི་ནི་དམིགས་སོ་འདི་ནི་མི་དམིགས་སོ་ཞེས་སྒྲུབ་པ་དང་དགག་པའི་རྣམ་པར་རྟོག་པ་སྐྱེད་པར་འགྱུར་བ་དེ་ལྟར་དོན་འཛིན་པར་སྐྱེས་པ་དེ་ནི་དོན་མཐོང་བའི་མངོན་སུམ་ཉིད་ཡིན་གྱི་སྣང་བ་མ་དམིགས་པའི་གཏན་ཚིགས་མ་ཡིན་ནོ། །དེ་མངོན་སུམ་གྱིས་བསྐྱེད་པ་དེའི་ཕྱིར་དམིགས་པ་སྒྲུབ་པ་དང་དགག་པའི་རྣམ་པར་རྟོག་པ་དེ་དག་ནི་ཞེས་བྱ་བའི་དོན་ནི་དཔེར་ན་དམིགས་པ་སྒྲུབ་པའི་རྣམ་པར་རྟོག་པ་རྟོགས་ཟིན་ལ་འཇུག་པས་ཚད་མ་རང་རྒྱུད་པ་མ་ཡིན་པ་དེ་བཞིན་དུ་བུམ་པ་མེད་དོ་སྙམ་པའི་དགག་པའི་རྣམ་པར་རྟོག་པ་ཡང་ཚད་མ་མ་ཡིན་ནོ་ཞེས་བསྟན་པའི་ཕྱིར་གཉི་ག་བརྗོད་དེ་སྐབས་སུ་བབ་པ་ནི་དགག་པའི་རྟོག་པ་ཉིད་ཡིན་པའི་ཕྱིར་རོ། །དོན་བཞི་པ་མི་སྣང་བ་མ་དམིགས་པས་འབྲས་བུ་སྐྱེད་ཚུལ་ནི། གལ་ཏེ་བལྟར་རུང་བའི་དངོས་པོ་དག་ནི་རང་ལས་ཁྱད་པར་ཅན་གྱི་ཤེས་པ་ལས་མེད་པ་རྟོགས་ན་བལྟར་མི་རུང་བ་དག་ཇི་ལྟར་མེད་པར་རྟོགས་ཞེ་ན། མི་སྣང་བ་མི་དམིགས་པས་མེད་པར་ངེས་པ་མི་རུང་བའི་ཕྱིར་གཞན་དུ་བཞག་པ་སྟེ་ཡོད་པར་ངེས་པའི་ཐ་སྙད་འགོག་པར་འགྱུར་རོ། །ཡོད་མེད་དུ་ངེས་པར་མི་ནུས་པའི་དཔེ་སྟོན་པ་ནི་དཔེར་ན་སེམས་ཅན་གཞན་གྱི་རྒྱུད་ལ་རྣམ་རྟོག་དང་འདོད་ཆགས་ལ་སོགས་པ་བལྟར་མི་རུང་བ་དག་རྟགས་མེད་པར་ཡོད་མེད་དུ་མི་འགྲུབ་པ་བཞིན་ནོ། །དེས་ན་འབྲས་བུ་ངེས་པ་མེད་པ་ཅན་དེ་དག་ནི་མི་མཐུན་ཕྱོགས་ཡོད་པ་ལས་ལྡོག་པ་སྒྲུབ་པར་ནུས་པ་མ་ཡིན་ནོ། །འོ་ན་གང་གིས་ནུས་ཞེ་ན་གཏན་ཚིགས་ལ་ནི་དང་པོ་སྣང་བ་མི་དམིགས་པ་དབང་དུ་བྱས་པ་ཡིན་ཏེ་ངེས་པའི་ཚུལ་གསུམ་གྱིས་བསྒྲུབ་བྱ་སྒྲུབ་པའི་ཕྱིར་རོ། །གསུམ་པ་སླར་ཡང་སྦྱོར་བའི་དབྱེ་བ་བཤད་པ་ལ་བསྟན་པ་དང་ངེས་པར་བཤད་པ་གཉིས་ལས། དང་པོ་ནི་སྣང་བ་མི་དམིགས་པ་འདི་ཇི་ལྟར་སྦྱར་ཞེ་ན་སྣང་བ་མ་དམིགས་པའི་རང་གི་སྦྱོར་བ་དག་ལ་དེ་བཀག་པའི་སྒོ་ནས་རང་གི་ངོ་བོ་སྦྱོར་བའམ་སྒྲུབ་པའི་སྒོ་ནས་སྦྱོར་ན་དོན་ལ་གནོད་བྱེད་ངོ་བོ་

༼༣༡༢༽

སྟེ་དེ་གནོད་བྱེད་ཡིན་པའི་རྒྱུ་མཚན་ནི་གཅིག་ཡོད་པ་ན་གཞན་ཡོད་པ་ལས་གཅིག་དེ་མེད་པར་འགྱུར་བའི་ཕྱིར་རོ། །གཉིས་པ་ལ་འབྲེལ་ཡུལ་བཀག་པའི་སྦྱོར་བ་དང་། འགལ་ཟླ་སྒྲུབ་པའི་སྦྱོར་བ་གཉིས་ལས། དང་པོ་ནི་གང་གི་ཚེ་མེད་པར་ངེས་པའི་འབྲས་བུ་ཅན་མི་མཐུན་ཕྱོགས་ལས་ལྡོག་པ་སྒྲུབ་པའི་མི་དམིགས་པ་དེ་རང་ཉིད་འགའ་ཞིག་མེད་པ་སྒྲུབ་པའི་ཕྱིར་གཏན་ཚིགས་སུ་རབ་ཏུ་སྦྱོར་བ་དེའི་ཚེ་རང་གི་ངོ་བོ་བཀག་ནས་སྦྱོར་ཏེ་ཞེས་བྱ་བ་ལ། གསུམ་པོ་འདི་ནི་རང་བཞིན་ལ་སོགས་པ་བཀག་པའི་སྦྱོར་བ་ཡིན་ནོ། །གཉིས་པ་ལའང་ལྷན་ཅིག་མི་གནས་པ་དང་། ཕན་ཚུན་སྤངས་འགལ་གྱི་སྦྱོར་བ་གཉིས་ཡོད་པའི་དང་པོ་ནི། ཡང་ན་ཞེས་པ་སྟེ་མི་དམིགས་པ་དེ་ཉིད་གཏན་ཚིགས་སུ་རབ་ཏུ་སྦྱོར་ཏེ་ཞེས་བྱ་བ་དང་ཡུལ་གཅིག་ན་གནས་པར་འགལ་བར་རྟོགས་ཏེ་ཞེས་ཚིག་རྣམ་པར་སྦྱར་རོ། །གཉིས་པ་ལ་དོན་ལྔའི་དང་པོ་འགལ་བ་གཉིས་སོ་སོར་དཔེར་བརྗོད་པ་ནི། ཕན་ཚུན་ཞེས་པ་སྟེ་འདི་གཉིས་ནི་ངོ་བོ་གཅིག་ཏུ་འགལ་བ་ཡིན་ནོ། །སྔ་མ་ནི་རང་བཞིན་གཉིས་ལ་གནས་པ་ཡིན་ལ་འདི་ནི་གཅིག་པ་བཀག་པ་ཙམ་ཡིན་པའི་ཕྱིར་འགལ་བ་ཐ་དད་དུ་བྱས་པ་ཡིན་ནོ། །དེ་ལྟར་དངོས་སུ་འགལ་བ་བཤད་ནས་ཤུགས་ལ་འགལ་བ་སྟོན་པ་ནི་ཚད་མས་གནོད་པའི་ཕྱིར་ཡང་གནོད་བྱ་དེ་ཚད་མའི་རྒྱུ་གཏན་ཚིགས་དང་འགལ་བར་འགྱུར་ཏེ་ཞེས་སྦྱར་རོ། །དེ་རྣམ་པར་འགྲེལ་པ་ན་ཡང་ན་གལ་ཏེ་གནོད་བྱ་འགའ་ཞིག་གི་དེ་ཉིད་ལ་རྗེས་དཔག་ཚད་མས་གནོད་པར་བྱེད་པ་ཡིན་ན་རྗེས་དཔག་དེའི་རྒྱུ་རྟགས་དང་ཡང་གནོད་བྱེད་ལྷན་ཅིག་འགལ་བར་འགྱུར་ཏེ་དཔེར་ན་ངེས་མེད་དུ་རྟོགས་པའི་རྗེས་དཔག་སྐྱེད་པའི་རྒྱུ་ལྟོས་པ་དང་བཅས་པའི་གཏན་ཚིགས་ནི་གནོད་བྱ་ངེས་པའི་དངོས་པོ་དང་འགལ་བ་བཞིན་ནོ། །གཉིསཔ་བརྒྱུད་འགལ་བྱེ་བྲག་ཏུ་བཤད་པ་ནི། གནོད་པར་བྱེད་པའི་ཚད་མ་དེ་ཡང་གཏན་ཚིགས་གང་ལ་རྟེན་པ་ཡིན་ཞེ་ན་སྨྲས་པ་ཚད་མ་ཡང་འཛིན་པ་དེའི་རྒྱུ་གཞན་ཡོད་དོ་ཞེས་སྨྲ་བ་གནས་མ་བུ་པ་ལ་སོགས་པ་རྣམས་ཀྱི་ལྟར་ན་ཞེས་པ་སྟེ་སྤྱིར་ནི་ལྟོས་བཅས་ཀྱིས་ངེས་མེད་སྒྲུབ་པ་གཏན་ཚིགས་ཡང་དག་ཡིན་ལ། འདི་ནི་གཞན་གྱིས་ཁས་བླངས་པའི་རྟགས་སམ་ཡང་ན་ཐལ་འགྱུར་ཡིན་ནོ། །རྗེས་འགྲོ་སྟོན་པ་ནི་གང་ཞིག་ཅེས་པ་སྟེ་དགག་བྱ་ངེས་པ་དང་འགལ་བ་ངེས་པ་མེད་པས་གཏན་ཚིགས་ལྟོས་བཅས་ལ་ཁྱབ་པས་ལྟོས་བཅས་ཀྱང་ངེས་པ་དང་ལྷན་ཅིག་ཏུ་འགལ་བའི་ཕྱིར་འགལ་བས་ཁྱབ་པ་

༼༣༡༣༽

དམིགས་པའི་གཏན་ཚིགས་ཡིན་ནོ། །གསུམ་པ་དེ་ལ་འཁྲུལ་བ་དགག་པ་ནི། འཇིག་པ་དེའི་རྒྱུ་ཐོ་བ་ལ་སོགས་པ་རྣམས་ཀྱང་བུམ་པ་ལ་སོགས་པ་དེར་ངེས་པའི་ཕྱིར་འཇིག་པར་ངེས་པ་མེད་པའི་སྐྱོན་མེད་དོ་ཞེ་ན་དེ་ལྟར་མ་ཡིན་ཏེ་འཇིག་རྒྱུ་དེ་དག་ཚང་བ་དང་གེགས་བྱེད་པ་མེད་པར་མ་ངེས་པའི་ཕྱིར་རོ། །ཇི་ལྟར་མ་ངེས་ཞེ་ན་གཞིག་བྱ་དེ་ཡོད་ན་རང་རང་གི་རྒྱུའི་ཚོགས་པ་ལ་རག་ལས་པ་གཞིག་བྱ་དེ་ལ་མངོན་དུ་ཕྱོགས་པའི་འཇིག་པ་སྒྲུབ་བྱེད་གཞན་དག་ཀྱང་ཡོད་པར་འགྱུར་བ་ནི་མ་ཡིན་ཏེ་འཇིག་པའི་རྒྱུ་རྣམས་གཞིག་བྱ་དེ་ལ་རག་མ་ལས་པའི་ཕྱིར་རོ། །རག་ལས་ན་ནི་དེ་གང་ན་ཡོད་པ་དེར་ཡོད་པར་འགྱུར་རོ་ཞེས་བསམས་པ་ཡིན་ནོ། །གལ་ཏེ་འཇིག་རྒྱུ་རྣམས་གཞིག་བྱ་ཁོ་ན་ལ་རག་ལས་པ་ཡིན་གྱི་རྒྱུ་གཞན་ལ་མི་ལྟོས་སོ་ཞེ་ན་དེ་ལྟ་ན་ནི་འཇིག་རྒྱུ་རྣམས་གཞིག་བྱའི་ཆོས་སུ་འགྱུར་ལ་དེའི་ཆོས་ཡིན་ན་ཡང་རང་ལ་རག་ལས་པའི་འཇིག་རྒྱུ་དེ་ཉིད་ལས་དོན་དེ་སྐད་ཅིག་མ་ཞེས་བྱ་བའི་དོན་ནི་གལ་ཏེ་འཇིག་རྒྱུ་རྣམས་རྒྱུ་གཞན་ལ་ལྟོས་ན་ནི་མ་ཚང་བ་དང་གེགས་བྱེད་པ་སྲིད་པ་ཡིན་ན་དེ་ཙམ་ལས་འབྱུང་ན་ནི་དེ་གྲུབ་པ་ནི་ཉིད་ན་འཇིག་རྒྱུའང་གྲུབ་པས་དེས་དེ་སྐད་ཅིག་ཏུ་བྱེད་པར་འགྱུར་རོ། །འོན་ཏེ་དེ་ལ་ཡང་དུས་དང་པོ་ལ་གཞིག་བྱ་དང་། གཉིས་པ་ལ་འཇིག་བྱེད་དང་། གསུམ་པ་ལ་དེས་འཇིག་པ་སྐྱེད་པས་སྐད་ཅིག་གཉིས་སུ་གནས་པའི་ཕྱིར་སྐད་ཅིག་མ་ཉིད་ནི་མ་ཡིན་ནོ་ཞེ་ན་སྐད་ཅིག་མ་ཉིད་དུ་ཞེས་སྨྲོས་པ་ནི་དུས་ཐུང་བ་མཚོན་པའི་ཕྱིར་ཏེ་འདིས་ནི་ཟླ་བ་དང་ལོ་དང་བསྐལ་པར་གནས་སོ་ཞེས་འདོད་པ་འགོག་པ་ཡིན་ནོ། །གལ་ཏེ་གཞིག་བྱ་ལས་དེ་འཇིག་བྱེད་དུ་སྐྱེ་ཞིང་དེ་ལས་འཇིག་པ་སྐྱེ་བས་སྐད་ཅིག་ཏུ་མི་འགྱུར་རོ་ཞེ་ན་དངོས་པོ་དེ་ཉིད་ལ་ཁྱད་པར་མེད་པའི་ཕྱིར་སྔར་འཇིག་པ་མེད་པ་ནི་ཞེས་བྱ་བའི་སྡོད་ནི་དེ་དུས་གསུམ་དུ་སྡོད་ན་དུས་གཉིས་པའི་ཚེ་སྐད་ཅིག་གཅིག་ལས་མི་སྡོད་ན་དེའི་སྔོན་དུ་གསུམ་དོན་ཞིག་པས་སྐད་ཅིག་ཏུ་གྲུབ་ལ། དུས་གཉིས་པའི་ཚེའང་གསུམ་དུ་སྡོད་ན་གསུམ་པའི་ཚེའང་གསུམ་དུ་སྡོད་པས་རྟག་ཏུ་གསུམ་སྡོད་པར་སོང་བའི་ཕྱིར་འཇིག་མེད་དུ་ཐལ་བ་ཡིན་ནོ། །བཞི་པ་རང་གི་ལུགས་བརྗོད་པ་ནི། དེ་ལྟ་བུ་ནི་ཁྱེད་ལ་མི་འདོད་པ་འཕེན་པ་ཡིན་ལ་རང་གི་ལུགས་ནི་གང་གི་ཚེ་བུམ་པ་ཉིད་ལས་འཇིག་པ་འབྱུང་བ་དེའི་ཚེ་བུམ་པ་དེའམ་བུམ་པའི་རྒྱུ་ལས་འཇིག་པ་སྐྱེ་བ་དེའི་ཚེ་བུམ་པ་དེའི་རྒྱུ་མི་རྟག་པ་ཉིད་ཀྱི་རྒྱུར་ངེས་པར་བྱེད་པའི་རང་བཞིན་དུ་འདོད་པ་ཡིན་ན་བུམ་པ་དེ་མི་རྟག་པ་དེའི་ངོ་བོའམ་དེའི་རྒྱུ་མི་རྟག་པ་དེ་སྐྱེད་པར་བྱེད་པ་ཡིན་པར་ཅི་སྟེ་མི་འདོད། བུམ་པའམ་དེའི་རྒྱུ་ནི་བུམ་པ་དེ་འཇིག་པར་ངེས་པའི་ནུས་པ་ཅན་དུ་སྐྱེད་པ་ཡིན་ན་

༼༣༡༤༽

བུམ་པའི་རྒྱུ་ལས་འཇིག་པར་བྱེད་པ་དང་དེ་ལས་ནི་འཇིག་པ་ཡིན་ནོ་ཞེས་བྱ་བའི་བརྒྱུད་པས་ཅི་ཞིག་བྱ་སྟེ་མཐར་ཏེ་ནམ་ཞིག་ན་བུམ་པ་དང་བུམ་པའི་རྒྱུ་དེའི་རང་གི་ངོ་བོ་ཉིད་ནི་འཇིག་པ་དེའི་ངོ་བོར་སྐྱེད་ནུས་པའི་ཕྱིར་རོ། །འདི་སྐད་དུ་བུམ་པ་ནི་རང་གི་ངོ་བོ་ཁོ་ནས་རང་ཉིད་ལྡོག་པར་ནུས་པ་ཡིན་ལ། བུམ་པའི་རྒྱུ་ཡང་རང་གི་ངོ་བོ་ཁོ་ནས་བུམ་པ་ལྡོག་པའི་ཆོས་ཅན་དུ་བྱེད་ནུས་པའི་ཕྱིར་བརྒྱུད་པས་ནི་ཅུང་ཟད་ཀྱང་བྱར་མེད་དོ་ཞེས་སྟོན་པ་ཡིན་ནོ། །དེའི་ཕྱིར་འཇིག་པ་གཞན་ལ་ལྟོས་ན་ངེས་པ་མེད་པ་ཉིད་དུ་འགྱུར་བ་ཡིན་ནོ། །ལྟོས་བཅས་ངེས་པ་དང་འགལ་བར་བསྟན་པ་འདིས་ནི་རེས་འགའ་བའི་ཞེས་བྱ་བ་ནི་དེས་རེས་འགའ་བ་ལ་ནི་ལྟོས་བཅས་ཀྱིས་ཁྱབ་ལ་དེ་ནི་ལྟོས་མེད་དང་འགལ་བས་འདིའང་འགལ་ཁྱབ་དམིགས་པ་ཡིན་ནོ། །སྦྱོར་བ་ནི་གང་རེས་འགའ་བ་ཡིན་པ་དེ་ནི་ལྟོས་པ་མེད་པ་མ་ཡིན་ཏེ་དཔེར་ན་གོས་ལ་ཚོན་བཞིན་ནོ། །མྱུ་གུ་ལ་སོགས་པ་ཡང་རེས་འགའ་བ་ཡིན་ནོ། །དེ་བཞིན་དུ་ལྟོས་པ་མེད་པ་ལ་ནི་ངེས་པས་ཁྱབ་པའི་ཕྱིར་ངེས་པ་མེད་པའི་རེས་འགའ་བ་དང་འགལ་བ་ཡིན་ནོ། །སྦྱོར་བ་ནི་གང་ཞིག་གང་གི་ངོ་བོར་འགྱུར་བ་ལྟོས་པ་མེད་པ་ཞེས་བརྗོད་ཟིན་ཏོ། །འདི་ནི་མཚོན་པ་ཡིན་ཏེ་འདི་ན་བ་མོའི་རེག་པ་མེད་དེ་ལྕགས་གོང་འབར་བ་མཐོང་བའི་ཕྱིར་ཞེས་བྱ་བ་ལ་ལྕགས་གོང་འབར་བ་ལ་ཚ་བའི་རེག་པས་ཁྱབ་ཅིང་དེ་དང་ནི་གྲང་རེག་འགལ་ལ་དེས་ནི་བ་མོའི་རེག་པ་ལ་ཁྱབ་པས་ཁྱབ་པར་བྱེད་པ་དང་འགལ་བས་ཁྱབ་པའི་སྦྱོར་བ་ཡིན་ནོ། །ལྔ་པ་རང་ལ་ཀླན་ཀ་སྤང་བ་ནི། གལ་ཏེ་ངེས་པ་དང་ངེས་པ་མེད་པའི་འགལ་བ་དེ་ལྟ་བུ་ཞེས་བྱ་བ་ལ་གཏན་ཚིགས་ནི་ལྟོས་བཅས་ཀྱིས་བསྒྲུབས་པའི་ངེས་པ་མེད་པས་ཞེས་བྱ་བ་ཡིན་ནོ། །གཏན་ཚིགས་ཀྱིས་བསྐྱེད་པའི་ཚད་མས་ནི་འགལ་ཟླ་སྒྲུབ་པར་བྱེད་པ་ཡིན་ལ་འགལ་ཟླ་ལ་གནོད་པ་ནི་བསྒྲུབས་པའི་འགལ་ཟླ་དེ་ཉིད་ཀྱིས་བྱེད་པ་ཡིན་གྱི་རྟགས་རང་ཉིད་ཀྱིས་མི་བྱེད་པས་དེ་དང་འགལ་བ་མ་ཡིན་ཏེ་དེའི་ཕྱིར་ཚད་མས་གནོད་པའི་འགལ་བ་འདི་ནི་འགལ་བ་སྔ་མ་དག་ལས་གཞན་མ་ཡིན་ཏེ་རང་གི་ངོ་བོས་འགོག་པར་མཚུངས་པའི་ཕྱིར་རོ། །དེས་ན་ཐ་དད་དུ་དབྱེ་བ་མི་འཐད་དོ་ཞེ་ན། དེ་ལྟར་ནི་བདེན་ཏེ་འོན་ཀྱང་རྟགས་རང་ཉིད་དང་མི་འགལ་ཡང་དེ་དགག་བྱ་དང་འགལ་བས་ཁྱབ་པའི་རང་བཞིན་ཡིན་པས་ཀྱང་དོན་དུ་སྟེ་ཤུགས་ལ་དགག་བྱ་དང་འགལ་བ་ཡིན་ཏེ་འདིས་ཁྱབ་བྱེད་བསྒྲུབས་པས་ནི་དགག་བྱ་ལ་གནོད་པ་བྱས་ལ་དགག་བྱས་འདིའི་ཁྱབ་བྱེད་བཀག་པས་ཀྱང་འདི་ལ་གནོད་པའི་ཕྱིར་རོ། །དེས་ན་དགག་བྱ་དང་འགལ་བས་ཁྱབ་པ་དེ་ཉེ་བར་བཀོད་དེ་བསྒྲུབས་པས་ཀྱང་དགག་བྱ་མི་དམིགས་པ་འཕེན་པའི་སྦྱོར་བར་འགྱུར་རོ་ཞེས་བསྟན་པའི་ཕྱིར་དེ་སྐད་དེ་འགལ་

༼༣༡༥༽

བའི་དབྱེ་བ་དེ་བརྗོད་དེ་འགལ་ཁྱབ་དམིགས་པའི་སྦྱོར་བའི་དཔེ་ནི་དཔེར་བརྗོད་མ་ཐག་པའི་སྦྱོར་བ་དེ་དག་ཉིད་ཡིན་ནོ། །དེ་ལ་གང་དུ་ངེས་པ་མེད་པ་མངོན་སུམ་གྱིས་གྲུབ་པ་དེར་ནི་ངེས་པ་སྣང་བ་མ་དམིགས་པས་འགོག་པ་ཡིན་ལ། གང་དུ་ངེས་པ་མེད་པ་རྟགས་ཀྱིས་གྲུབ་པ་དེར་ནི་འགལ་བས་ཁྱབ་པ་དམིགས་པ་ལས་ཡིན་ནོ། །རྩ་བའི་དོན་གསུམ་པ་མི་དམིགས་པ་ལ་རྩོད་པ་སྤང་བ་ལ་ཀུན་བརྟགས་འགོག་པའི་མི་དམིགས་པ་ལ་རྩོད་པ་སྤང་བ་དང་། ཡོད་པ་རྟགས་དང་བསྒྲུབ་བྱར་མཚུངས་པའི་རྩོད་པ་སྤང་བ་གཉིས་ལས། དང་པོ་ལའང་རྩོད་པ་དང་ལན་གཉིས་ཀྱི་རྩོད་པ་ནི། ཅི་སྟེ་མེད་པའི་ཐ་སྙད་སྣང་བ་མི་དམིགས་པས་སྒྲུབ་ཅིང་གཞན་གྱིས་ཡོད་པའི་ཐ་སྙད་འགོག་པ་ཡིན་ན་གཙོ་བོ་དང་བདག་ལ་སོགས་པ་ཞེས་བྱ་བའི་མི་དམིགས་པའི་སྦྱོར་བ་དེ་ལ་དེས་ཇི་ལྟར་ཞེས་སྦྱར་ཏེ་དེ་ལ་མི་དམིགས་པ་གཉིས་ལས་གཅིག་ཀྱང་མི་འཐད་པའི་ཕྱིར་དེ་མི་དམིགས་པའི་སྦྱོར་བར་མི་འཐད་དོ། །ཇི་ལྟར་གཉིས་པོ་དེར་མི་འགྱུར་བའི་རྒྱུ་མཚན་གང་ཡིན་ཞེ་ན་གཙོ་བོ་ལ་སོགས་པ་བརྗོད་བྱའི་དོན་དེ་དགག་པ་ལ་དགག་པར་བྱ་བའི་ཆོས་ཅན་བརྗོད་པའི་ཚིག་སྦྱོར་བ་མེད་པའི་ཕྱིར་དེ་མ་བཀག་པ་ཡིན་ཏེ་དེ་མ་སྦྱར་ན་ཡུལ་ཏེ་གཞི་མེད་པའི་ཞེས་སྦྱར་རོ། །གཉིས་པ་ལན་ལ་མདོར་བསྟན་པ་དང་རྒྱས་པར་བཤད་པ་གཉིས་ཀྱི་དང་པོ་ནི། སྐྱོན་འདི་ནི་མེད་དེ་མེད་པའི་རྒྱུ་མཚན་འདི་ལྟར་ཐོག་མ་མེད་པའི་བག་ཆགས་ནི་རྣམ་པར་རྟོག་པ་སྐྱེད་པའི་ནུས་པ་སྟེ་དེ་ལས་བྱུང་བའི་རྣམ་པར་རྟོག་པས་ཡོངས་སུ་བསྒྲུབས་པ་དེས་སྤྲུལ་པའི་ཡོད་པ་དང་མེད་པ་དང་ཡོད་མེད་གཉི་ག་ལ་བརྟེན་པའི་སྒྲ་དོན་གྱི་ཆོས་ནི་རྣམ་པ་གསུམ་མོ། །སྒྲ་དོན་དེ་དངོས་པོའི་ཉེ་བར་ལེན་པ་ཅན་ཏེ་དངོས་པོའི་འབྲས་བུ་མིན་པར་སྒྲུབ་པ་ལ་སྒྲ་དོན་དེ་ནི་དེ་ལྟ་བུ་སྟེ་དངོས་པོའི་འབྲས་བུར་མི་དམིགས་པའི་ཆོས་གཏན་ཚིགས་ཡིན་ལ་དེའང་རྟོག་པ་ཉིད་ཀྱིས་གྲུབ་པ་ཡིན་ཏེ་གྲགས་པའི་གཏན་ཚིགས་ཐམས་ཅད་ནི་རྟོག་པས་སྒྲུབ་པའི་ཕྱིར་རོ། །སྒྲའི་དོན་དེ་ཉིད་ནི་མེད་པར་སྒྲུབ་པ་མ་ཡིན་ཏེ་དེ་ལ་མི་འཁྲུལ་བའི་སྒྲ་སྦྱོར་བའི་ཕྱིར་ཏེ་དེ་ཡང་སྒྲ་འཇུག་པ་ཉིད་ཕྱིར་ཞེས་གང་བཤད་པ་ཡིན་ནོ། །གཉིས་པ་རྒྱས་པར་བཤད་པ་ལ་དོན་བདུན་གྱི་དང་པོ། སྒྲ་དོན་གྱི་རང་བཞིན་ཏེ་གལ་ཏེ་རང་གི་མཚན་ཉིད་ཀྱི་བརྗོད་བྱ་ཡིན་ན་རང་གི་མཚན་ཉིད་བཀག་པས་སྒྲའི་དོན་བཀག་པའི་ཕྱིར་དེ་བརྗོད་པའི་སྒྲ་ཡང་མེད་པར་འགྱུར་བ་ཞིག་ན་སྒྲ་དེ་དག་ཅེས་སྨྲོས་ཏེ་སྒྲོ་བཏགས་པ་སྒྲའི་ཡུལ་ཡིན་ནོ་ཞེས་བྱ་བའི་དོན་

༼༣༡༦༽

ཏོ། །རྟོག་པ་ལ་སྣང་བ་དེ་བརྗོད་བྱ་ཡིན་པར་གང་ལས་ཤེས་ཞེ་ན་སྒྲའི་དོན་དེ་ནི་འཆད་པ་པོ་དང་ཉན་པ་པོའི་ཡོད་པ་དང་མེད་པ་དང་གཉི་ག་ལ་བརྟེན་པའི་རྣམ་པར་རྟོག་པ་ལ་བརྟེན་པ་སྟེ་སྣང་བ་ཡིན་ཏེ་འཆད་པ་པོ་ནི་ཇི་ལྟར་སྣང་བའི་དངོས་པོར་ཞེན་པར་བྱས་པ་དེ་བསྟན་པར་འདོད་པས་སྒྲ་སྦྱོར་བའི་ཕྱིར་དང་ཉན་པ་པོ་ལ་ནི་སྒྲས་ཡོད་པ་ལ་སོགས་པ་གསུམ་པོ་དེ་རྣམ་པ་ཅན་གྱི་རྣམ་པར་རྟོག་པ་སྐྱེ་བའི་གཏན་ཚིགས་ཀྱི་ཕྱིར་རོ། །དེས་ན་གང་ལས་གང་སྣང་བ་དེ་ནི་དེའི་ཡུལ་ཡིན་པས་སྒྲ་རྣམས་ཀྱི་ཉེ་བར་ལེན་པ་འཆད་པ་པོ་དང་སྒྲའི་འབྲས་བུ་ཉན་པ་པོའི་ཤེས་པ་གཉིས་ལ་སྣང་བ་མ་ཡིན་པའི་རང་བཞིན་ནི་རང་མཚན་གྱི་དངོས་པོ་སྟེ་ཡུལ་མ་ཡིན་པ་ནི་དེ་དང་མི་འདྲེ་བའི་ཕྱིར་རོ། །གཉིས་པ་སྒྲ་དོན་གྱི་དབྱེ་བ་ནི། རྣམ་པར་རྟོག་པ་དེ་ནི་ཞེས་པ་སྟེ་གཟུགས་ལ་སོགས་པ་ནི་ཡོད་པའོ། །ནམ་མཁའ་ལ་སོགས་པ་ནི་མེད་པའོ། །ལུས་མེད་པ་ལ་སོགས་པ་ནི་གཉི་གའི་ཆོས་ཏེ་དེ་ལྟར་འཛིན་པའི་ཤེས་པས་བསྐྱེད་དེ་བཞག་པའི་བག་ཆགས་ལས་བྱུང་བ་ཡིན་པའི་ཕྱིར་རྟོག་པ་དེ་ལ་སྣང་བ་ལ་བློས་གསུམ་དུ་ཞེན་པའི་དབང་གིས་ཞེས་བྱ་བ་ནི་སྒྲའི་དོན་གྱི་གནས་ལུགས་ནི་ཇི་ལྟར་ཞེན་པ་བཞིན་ཡིན་གྱི་གཞན་མེད་པས་བློས་ཀྱང་གསུམ་དུ་ཞེན་པའི་ཕྱིར་རྣམ་པ་གསུམ་དུ་བརྗོད་དོ། །གསུམ་པ་དེ་ཡོད་མེད་དུ་སེམས་དཔའི་གཞིར་བསྟན་པ་ནི། གང་གི་ཕྱིར་སྒྲའི་དོན་ནི་དེ་ལྟ་བུ་ཡིན་པ་དེའི་ཕྱིར་སྒྲ་དོན་གྱི་ཆོས་ཅན་དེ་ལ་བློ་གནས་པ་རྣམས་ཕྱི་རོལ་གྱི་གཙོ་བོ་ཡོད་པ་དང་མེད་པ་ཉིད་དུ་སེམས་པར་བྱེད་དོ། །ཚུལ་ཇི་ལྟར་ཞེ་ན་ཅི་ཞེས་སྨྲོས་ཏེ་ཚད་མས་མི་མཐོང་བའི་དོན་ཡོད་མེད་དུ་དཔྱོད་པ་ནི་ཐམས་ཅད་དུ་དེ་ལྟ་བུ་ཡིན་པའི་ཕྱིར་རོ། །སྒྲ་དོན་དེ་དངོས་པོའི་ཉེ་བར་ལེན་པ་ཅན་ཏེ་འབྲས་བུ་མ་ཡིན་པར་སྒྲུབ་པ་ལ་སོ་སོ་རང་གི་རྟོག་པའི་ཤེས་པས་རིག་པ་ཡིན་པའི་ཕྱིར་སྣང་ཙམ་དུ་མེད་དོ་ཞེས་སྤང་བར་འོས་པ་མ་ཡིན་པའི་སྒྲའི་དོན་དེ་ནི་ཆོས་ཅན་ཡིན་ནོ་ཞེས་སྦྱར་གྱི་རང་རིག་གིས་ཤུགས་ལ་གྲུབ་པ་ནི་མ་ཡིན་ཏེ་འཁྲུལ་བ་དང་ཚད་མ་ཡུལ་གཅིག་ལ་འཇུག་ན་འཁྲུལ་མ་འཁྲུལ་གྱི་རྣམ་དབྱེ་མེད་པར་འགྱུར་བའི་ཕྱིར་དང་སྒྲའི་བརྗོད་བྱའི་སྤོང་བ་ལ་མངོན་སུམ་གྱིས་གནོད་པར་འགྱུར་བའི་ཕྱིར་རོ། འདི་སྐད་དུ་སེམས་པར་བྱེད་པ་རྣམས་སྒྲའི་དོན་མ་སྤངས་པར་ལྐོག་གྱུར་གྱི་དོན་ཡོད་པ་དང་མེད་པ་དག་ལ་འཇུག་པ་ཡིན་ནོ་ཞེས་སྟོན་པ་ཡིན་ནོ། །བཞི་པ་དེ་དངོས་པོ་ཡིན་པ་དགག་པ་ནི། དོན་དེ་ནི་ཞེས་པ་སྟེ་མ་ཐོབ་པ་ནི་མ་འོངས་པ་དང་འགགས་པ་ནི་འདས་པས་ཏེ་དེ་ལ་ཡང་སྒྲའི་དོན་དེ་མི་ལྡོག་པའི་ཕྱིར་རོ། །སྒྲ་ལ་སོགས་པའི་དངོས་

༼༣༡༧༽

པོ་ལ་ཕྱིན་ཅི་ལོག་པ་ནི་རྟག་པ་དང་ཡན་ལག་ཅན་ལ་སོགས་པར་འཁྲུལ་བའོ། །དེ་ཉིད་སྡུད་པ་ནི་དོན་དམ་པ་སྟེ་མ་བརྟགས་པ་ལ་གཅིག་ཏུ་འཇུག་ན་ལྟ་ངན་གྱི་ཕྲེང་བས་བཏགས་པའི་དོན་ལ་མི་འཇུག་པར་འགྱུར་ཏེ་དེ་དག་ལ་དོན་དམ་པའི་རྒྱུ་མཚན་མེད་པ་ཅན་ཡིན་པའི་ཕྱིར་རོ། །འདས་པ་དང་མ་སྐྱེས་པ་ལ་ཡང་འཇུག་པར་མི་འགྱུར་ཞིང་བརྫུན་ཚིག་མེད་པར་ཐལ་བའི་ཕྱིར་སྒྲ་འདི་དག་བློ་ལ་སྣང་བའི་དོན་གྱི་ཡུལ་ཅན་དུ་འདོད་ཅེས་རྣམ་པར་སྦྱར་རོ། །ལྔ་པ་དེ་ཉིད་དགག་བྱ་མ་ཡིན་པར་བསྟན་པ་ནི། སྒྲའི་དོན་དེ་ལ་ཞེས་བྱ་བ་ཡིན་ཏེ་རྟག་པ་དང་བདེ་བ་ལ་སོགས་པ་ཇི་ལྟར་འདོད་པའི་ཞེས་བྱ་བ་དང་། སྒྲས་བསྐྱེད་པའི་རྣམ་པར་རྟོག་པ་ཞེས་བྱ་བ་དང་། བསྙོན་ཏེ་འགོག་པ་ཞེས་བྱ་བ་དང་། དེ་ཉན་པ་པོའི་བློ་ལ་ཞེས་བྱ་བ་དང་སྒྲ་དོན་དེ་མེད་ན་སྒྲ་སྦྱོར་བ་མི་རུང་བའི་ཕྱིར་ཞེས་ཚིག་རྣམ་པར་སྦྱར་རོ། །དྲུག་པ་དེ་གཞལ་བྱ་མ་ཡིན་པར་སྒྲུབ་པ་ནི། གཞན་ཡང་ཞེས་བྱ་བས་སྟོན་པར་བྱེད་དེ་སྒྲའི་དོན་ལ་བསྙོན་པ་མེད་པར་དངོས་པོ་དོན་དུ་གཉེར་བ་རྣམས་ཀྱིས་དངོས་པོ་དེ་ཡོད་པའམ་མེད་པ་ཞེས་བྱ་བའི་ཕྱོགས་ཀྱི་བྱེ་བྲག་གིས་དངོས་པོ་ཉིད་དཔྱད་པར་བྱ་སྟེ་འབྲས་འབྱུང་དེ་ལ་རག་ལས་པའི་ཕྱིར་རོ། །དེ་ཉིད་ཅིའི་ཕྱིར་ཞེ་ན་སྒྲའི་དོན་ནི་ཡོད་པས་སྐྱེས་བུའི་དོན་ཅུང་ཞིག་འགྲུབ་པ་མ་ཡིན་ལ་མེད་པས་ཉམས་པའང་མ་ཡིན་པའི་ཕྱིར་རོ། །དེ་ཉིད་ཀྱང་ཅིའི་ཕྱིར་ཞེ་ན་ཇི་ལྟར་ཕྱི་རོལ་དུ་མངོན་པར་ཞེན་པ་བཞིན་དོན་གྱི་དེ་ཁོ་ན་ཉིད་མ་ཡིན་པའི་ཕྱིར་དང་ཤེས་པའི་དེ་ཁོ་ན་ཉིད་ཇི་ལྟ་བ་བཞིན་ཡིན་ཡང་དེར་འདོད་པ་སྟེ་ཞེན་པ་མེད་པའི་ཕྱིར་རོ་ཞེས་སློབ་དཔོན་ཆོས་མཆོག་འཆད་དོ། །ཡང་ན་དོན་གྱི་དེ་ཁོ་ན་ཉིད་ཇི་ལྟ་བ་བཞིན་འདོད་པའི་དོན་གྲུབ་པ་མེད་པའི་ཕྱིར་རོ་ཞེས་སྔ་མའི་གཏན་ཚིགས་སུ་སྦྱར་རོ། །དེ་ལས་སྐྱེས་བུའི་དོན་མི་འགྲུབ་པ་དེའི་ཕྱིར་ཞེས་སྦྱར་ཏེ་འདི་ནི་རྟོག་ལྡན་སྣང་བ་ནི་རྣམ་པ་སྟེ་གནས་པ་ནི་དཔྱད་པའི་གཞིར་བྱེད་པའོ། །སྐྱེས་བུའི་དོན་དེ་ལ་ཞེས་བྱ་བས་ནི་དོན་དུ་མེད་པར་བརྗོད་པ་ཡིན་ལ་སྔར་མ་ཐོབ་པ་དང་འགགས་པའི་དོན་ཞེས་བྱ་བས་ནི་དོན་གྱིས་མ་བསྐྱེད་པར་བརྗོད་པ་ཡིན་ནོ། །འདི་ལ་སྐྱེས་བུའི་དོན་མེད་པ་དེའི་ཕྱིར་དོན་བྱ་བ་སྟེ་བྱེད་པ་ཞེས་སྦྱར་ཏེ་རྣམ་འགྲེལ་ལས། དོན་བྱེད་ནུས་པ་མ་ཡིན་པ། །དོན་གཉེར་བརྟགས་པས་ཅི་ཞིག་ཕན། །མ་ནི་གཟུགས་བཟང་མི་བཟང་ཞེས། །འདོད་ལྡན་རྣམས་ཀྱིས་བརྟགས་ཅི་ཕན། །ཞེས་བཤད་པ་ཡིན་ནོ། །བདུན་པ་ལུང་གི་དོན་བཤད་པ་ནི། གལ་ཏེ་ཁྱེད་ཕྱི་རོལ་གྱི་ཉེ་བར་ལེན་པ་ཅན་དུ་མི་དམིགས་པ་

༼༣༡༨༽

རྟོག་པ་ལ་སྣང་བའི་ཆོས་སུ་འདོད་ན་ཀུན་ལས་བཏུས་ལས་བརྟགས་པའི་ཆོས་ཤེས་བྱ་ལ་རྟོག་པའི་ཞེས་གསུངས་ཏེ་བལྟ་བར་བྱ་བ་ལ་བལྟས་པ་ཞེས་བརྗོད་པ་བཞིན་དུ་རྟོག་པས་བརྟག་པར་བྱ་བ་ལ་བརྟགས་པ་ཞེས་བརྗོད་པའི་ཕྱིར་འགལ་བ་མེད་དེ་རྣམ་འགྲེལ་ལས། རྟོག་པའི་ཤེས་པའི་ཡུལ་ཉིད་པས། །སྒྲ་ཡི་དོན་ནི་བརྟགས་པ་ཡིན། །དངོས་རྟེན་མ་གྲུབ་འདི་ཆོས་སུ། །རིགས་པ་སྨྲ་བས་བཤད་པ་ཡིན། །ཞེས་འབྱུང་བ་ཡིན་ནོ། །གཉིས་པ་ཡོད་པ་རྟགས་དང་བསྒྲུབ་བྱར་མཚུངས་པའི་རྩོད་པ་སྤང་བ་ལ་རྩོད་པའི་སྐབས་དབྱེ་བ་དང་། ཕན་ཚུན་རྩོད་པ་ཉིད་རྗེས་སུ་བརྗོད་པ་དང་། རང་གི་ལན་གདབ་པ་གསུམ་ལས། དང་པོ་ནི་རང་བཞིན་མི་དམིགས་པ་ཞེས་བྱ་བ་ཡིན་ལ། གཉིས་པ་སྟོན་པ་ནི། དོན་དེ་ལྟར་གནས་པ་དེ་ལ་གལ་ཏེ་ཡོད་པ་རང་བཞིན་གྱི་གཏན་ཚིགས་སུ་འདོད་ན་དེ་བསྒྲུབ་བྱའང་ཡིན་ནོ། །དེ་ལ་རྗེས་འགྲོ་མེད་དོ་ཞེ་ན་བྱེ་བྲག་རྗེས་འགྲོ་མེད་པ་ནི་གཏན་ཚིགས་དང་བསྒྲུབ་བྱ་གཉིས་ཀར་འགལ་བ་ཉིད་དོ། །དེ་རྣམ་པར་འགྲེལ་པ་ན་གལ་ཏེ་ཞེས་བྱ་བ་ནི་སེར་སྐྱའི་རྗེས་སུ་འབྲང་བ་རྣམས་ཀྱིས་སྨྲས་པ་སྟེ་གཞན་ནི་བདག་མེད་པ་ལ་སོགས་པའོ། །དེས་ན་གཙོ་བོ་ཡོད་དེ་གསལ་བ་རྣམས་དང་རྗེས་སུ་འགྲོ་བ་མཐོང་བའི་ཕྱིར་ཞེས་ཟེར་རོ། །དེ་ལ་སློབ་དཔོན་ཕྱོགས་ཀྱི་གླང་པོ་ལ་སོགས་པ་སུན་འབྱིན་པ་ནི་ཡོད་པ་དེ་དེ་ལྟར་ཞེས་བྱ་བ་སྟེ་གྲགས་ཏེའི་སྒྲས་ནི་གཞན་གྱི་སུན་འབྱིན་ཚུལ་བརྗོད་པ་ཡིན་ནོ། །རྗེས་དཔག་ཚད་མའི་ཡུལ་སྤྱི་ཡིན་པར་མི་ཤེས་པའི་ཕྱིར་ཁྱད་པར་བསྒྲུབ་བྱར་བྱེད་པ་ཡིན་ནོ་ཞེས་བྱ་བ་ནི་ཀུན་ལས་བཏུས་ལས། ཚད་མའི་ཡུལ་མི་ཤེས་པའི་ཕྱིར། །བསྒྲུབ་བྱའི་ཆོས་ཀྱང་སྒྲུབ་བྱེད་འགྱུར། །རྒྱས་པའི་ངག་མིན་བརྗོད་མ་ཡིན། །གཙོ་བོ་རྗེས་འགྲོ་དང་ལྡན་མིན། །ཞེས་གང་འབྱུང་བ་སྟེ་རྒྱས་པའི་ངག་ཡན་ལག་ལྔ་ལྡན་ནོ། །བརྗོད་མ་ཡིན་ནི་གཉིས་ལྡན་དུའོ། །དེ་ལ་ཡང་སེར་སྐྱའི་རྗེས་སུ་འབྲང་བ་རྣམས་ན་རེ། གལ་ཏེ་ཡོད་པ་བསྒྲུབ་བྱར་མི་འདོད་ན་ཁྱད་པར་དེ་ཞེས་སྨྲས་ཏེ་སྐྱོན་མཚུངས་པ་ཉིད་འཆད་པ་ནི་གཏན་ཚིགས་ཞེས་བྱ་བ་ཡིན་ལ་བསྒྲུབ་པའི་ཡན་ལག་མ་ཡིན་པར་སྒྲུབ་པ་ནི་བསྒྲུབ་བྱ་ལ་ཐེ་ཚོམ་ཟ་བ་སྟེ་དེའི་བསྒྲུབ་བྱའི་ཁྱབ་བྱར་མ་ངེས་པའི་ཕྱིར་རོ། །གསུམ་པ་ལ་ཁྱད་པར་བསྒྲུབ་བྱར་འགྱུར་དགོས་པ་དང་། དེ་ལ་སྐྱོན་བརྗོད་པ་དང་། རང་གི་བསྒྲུབ་བྱ་ལ་མི་མཚུངས་པ་དང་། སྒྲུབ་བྱེད་ལ་མི་མཚུངས་པ་དང་། གཏན་ཚིགས་ལ་རྣམ་པར་བརྟགས་ནས་དགག་པ་དང་ལྔ་ལས། དང་པོ་ནི་སྐྱོན་འདི་ནི་ཞེས་བྱ་བ་སྟེ་འདིར་གཙོ་བོ་ལ་ཡོད་པ་སྒྲུབ་ན་ཆོས་ཅན་མ་གྲུབ་པ་ཡིན་ལ་དངོས་པོའི་ཁྱད་པར་ལ་གནས་པའི་ཡོད་པ་ཙམ་ཞིག་ཤེས་བྱ་ལ་སོགས་པ་སྤྱིའི་ཆོས་

༼༣༡༩༽

ཅན་ལ་བསྒྲུབས་ན་རྒོལ་བའི་དོན་འགའ་ཞིག་ཀྱང་འགྲུབ་པར་མི་འགྱུར་ཏེ་དེ་འདྲ་བ་ནི་ཕྱིར་རྒོལ་སུས་ཀྱང་བཀག་པ་མེད་པའི་ཕྱིར་རོ། །འདིས་ནི་ཁ་ཅིག་སྤྱི་འབའ་ཞིག་ཆོས་ཅན་དུ་འཇོག་པ་དེ་བསལ་བ་ཡིན་ཏེ་དེ་བཞག་པས་ནི་རྒོལ་བའི་ཁྱད་པར་ལ་མངོན་པར་འདོད་པའི་དོན་མི་འགྲུབ་པའི་ཕྱིར་རོ། །ཐམས་ཅད་དུ་ཞེས་བྱ་བ་ནི་ཡོད་པ་བསྒྲུབས་པ་ཙམ་གྱིས་ནི་ཁྱད་པར་བསྒྲུབས་པར་འགྱུར་བ་མ་ཡིན་ཏེ་ཡོད་པ་ཙམ་རྟགས་སུ་བྱས་ནའང་ཁྱད་པར་གཏན་ཚིགས་སུ་ཐལ་བའི་ཕྱིར་རོ། །འོ་ན་ཇི་ལྟར་ཁྱད་པར་བསྒྲུབས་བྱར་འགྱུར་རོ་ཞེས་བརྗོད་ཅེ་ན་དངོས་པོ་ཙམ་གྱི་ཁྱད་པར་སྒྲུབ་པའི་རྒོལ་བ་དེ་བསྒྲུབ་བྱའི་རང་བཞིན་གྱི་ཁྱད་པར་མ་བསྟན་པར་ཆོས་འགའ་ཞིག་ཡོད་དོ་ཞེས་སྒྲུབ་ན་དེ་ནི་རྟོགས་པ་པོ་འགའ་ལ་ཡང་འགལ་བ་མེད་དོ། །གལ་ཏེ་འགལ་ན་ནི་འགའ་ཞིག་ཅུང་ཟད་སྒྲུབ་པའམ་འགོག་པ་ཡིན་ན་འདི་ལ་ནི་འགལ་བ་མེད་དེ་ཤེས་བྱ་ཙམ་ལ་ཡོད་པ་ནི་ཐམས་ཅད་འདོད་པའི་ཕྱིར་རོ། །འདིར་ཞེས་བྱ་བ་ནི་དང་པོའི་སྒྲ་ལ་ལྟོས་ཏེ་ཕྱིས་ནི་ཡོད་པའི་སྒྲུབ་བྱེད་ཀྱང་འགོག་པའི་ཕྱིར་རོ། །རང་གི་དོན་མི་འགྲུབ་པ་དེའི་ཕྱིར་རྟག་པ་དང་གཅིག་པུ་ལ་སོགས་པ་ཁྱད་པར་གྱི་མཚན་ཉིད་ཀྱིས་ཟིན་པ་ཞེས་སྦྱར་རོ། །གཉིས་པ་ནི་ཁྱད་པར་གྱིས་ཟིན་པ་བསྒྲུབ་བྱ་ཡིན་ན་དེ་ནི་དཔེ་ལ་མེད་པས་གཏན་ཚིགས་ལ་རྗེས་སུ་འགྲོ་བ་མེད་པར་འགྱུར་བའི་སྐྱོན་ཡོད་པ་དེས་ན་ཡོད་པ་བསྒྲུབ་བྱར་བྱེད་ན་ནི་ཁྱད་པར་བསྒྲུབ་བྱར་འགྱུར་བ་ཡིན་ཞེས་ཁོ་བོ་ཅག་སྨྲ་བ་ཡིན་གྱི་རྒྱུ་མཚན་མེད་པར་ནི་མ་ཡིན་ནོ། །སྔོན་གྱི་སློབ་དཔོན་ཁ་ཅིག་ཚིགས་སུ་བཅད་པ་ཕྱེད་གོང་འོག་བཟློག་ནས་བཅད་པ་དེ་ནི་མ་ཡིན་ཏེ་སློབ་དཔོན་གྱིས་དེ་ལྟར་མ་མཁྱེན་པ་མ་ཡིན་པའི་ཕྱིར་རོ། །འགྲེལ་པ་ལས་ཆོས་ཅན་གཙོ་བོའི་མཚན་ཉིད་དེ་བསྒྲུབ་པར་འགྱུར་ན་ཞེས་འབྲེལ་ཏོ། །ཅི་འདྲ་བའི་ཁྱད་པར་ཅན་ཞེ་ན་དེའི་རང་གི་ཞེས་སྦྱར་རོ། །ཁྱད་པར་ཉིད་འཆད་པ་ན་གཅིག་པུ་ནི་ཐམས་ཅད་ཀྱང་རང་བཞིན་དང་ཐ་མི་དད་པའི་ཕྱིར་རོ། །རྟག་པ་ནི་རང་བཞིན་དེ་རྗེས་འགྲོ་མེད་པར་མི་འཇིག་པའི་ཕྱིར་རོ། །སོགས་པའི་སྒྲས་ནི་སྡུག་བསྔལ་དང་བཏང་སྙོམས་དང་སྐྱེས་བུའི་ལོངས་སྤྱད་བྱ་ལ་སོགས་པ་གཟུང་ངོ་། །གཞན་ཡང་ནི་དབང་ཕྱུག་འབྱིན་པ་པོ་ལ་སོགས་པ་སྟེ་དེ་འདྲ་བའི་ཁྱད་པར་དེ་ནི་དེ་ལྟར་ཏེ་གཞན་ལ་རྗེས་འགྲོ་མེད་དོ་ཞེས་སྦྱར་རོ། །ཅུང་ཟད་ཀྱང་བྱར་མེད་པ་ནི་འདོད་པའི་དོན་ཅུང་ཟད་ཀྱང་མི་འགྲུབ་བོ་ཞེས་བྱ་བའི་དོན་ཏོ། །གསུམ་པ་ལ་དོན་ལྔ་ཡོད་པའི་དང་པོ་འདིར་མི་ལྡན་རྣམ་གཅོད་ཡིན་པ་ནི། གལ་ཏེ་ཞེས་བྱ་བ་

༼༣༢༠༽

སྟེ་དེ་བཞིན་དུ་ཞེས་བྱ་བ་ནི་གྲུབ་པ་ལ་སྒྲུབ་པ་དང་རྗེས་འགྲོ་མེད་པའོ། །དང་པོ་སྟོན་པ་ནི་མེ་ལ་སོགས་པ་སྒྲུབ་པ་དེ་ལ་ཡང་འགའ་ཞིག་ན་མེ་ཡོད་པ་ཞེས་བྱ་བ་ཡིན་ལ། གཉིས་པ་སྟོན་པ་ནི་མངོན་པར་འདོད་པའི་ཁྱད་པར་ཅན་ནི་འདོད་པ་གང་ལ་ཡོད་པའི་གཞི་སྟེ་དེའི་ཁྱད་པར་དང་ལྡན་པ་ནི་ཚོགས་པའོ། །ཆོས་དེ་གཞན་ལྡན་རྣམ་གཅོད་ཀྱིས་ཁྱད་པར་དུ་བྱེད་པ་ནི་མ་ཡིན་ཞེས་བྱ་བ་དང་དེ་ལྟ་ཡིན་པ་དེའི་ཕྱིར་ཞེས་སྦྱར་རོ། །གཉིས་པ་དེར་ཡོད་པ་ཙམ་བསྒྲུབས་པས་དོན་མི་འགྲུབ་པ་ནི། དེ་ལྟར་ཡིན་པ་དེ་བཞིན་དུ་ཡོད་པ་བསྒྲུབ་པ་འདིར་ཡང་གཞི་འགའ་ཞིག་ལ་ཞེས་བྱ་བ་སྟེ་གཙོ་བོའི་སྒྲའི་དོན་ནི་མཚན་ཉིད་དེ་དེ་ནི་གཞིའི་ཁྱད་པར་གང་དུའང་གྲུབ་པ་མེད་པ་ཁོ་ན་ཡིན་པས་ཁྱབ་པ་མེད་དོ། །ཅི་ཞིག་ལྟར་བློས་ཤེས་པར་བྱ་བ་དང་ཤེས་ནས་སྒྲས་བརྗོད་པར་བྱ་བ་དང་། བརྗོད་ནས་ཚད་མས་གཞལ་བར་བྱ་བར་གྲུབ་པས་མི་ལྡན་རྣམ་གཅོད་དུ་གྲུབ་བོ་ཞེ་ན་ཅི་ཞེས་གསུངས་ཏེ་ཤེས་བྱར་གྲུབ་པ་དེ་ལྟ་ན་ཡང་གཙོ་བོའི་མཚན་ཉིད་ཅི་ཞིག་ཅེས་སྦྱར་རོ། །གསུམ་པ་སྒྲ་དོན་རང་མཚན་གྱི་འབྲས་བུར་སྒྲུབ་པ་དགག་པ་ནི། གལ་ཏེ་བློས་བསྐྱེད་པ་སྟེ་སྤྲུལ་པ་ཞེས་བྱ་སྟེ་དུ་བས་མེ་སྒྲུབ་པ་ལ་སོགས་པ་ལའང་དེ་ལྟ་བུ་ཡིན་པའི་ཕྱིར་རོ། །དེ་ལ་ཉེ་བར་ལེན་པ་ཅན་ནི་གཙོ་བོ་རང་མཚན་གྱི་འབྲས་བུའོ། །རྟེན་ཏེ་རྟག་པ་དང་གཅིག་པུ་ལ་སོགས་པའི་གཞི་མ་ཡིན་ཏེ་དེ་བསྒྲུབས་པས་གཙོ་བོ་མི་འགྲུབ་སྟེ་སྒྲ་དོན་གཞན་བསྒྲུབས་པ་དང་ཁྱད་པར་མེད་པའི་ཕྱིར་རོ། །མཚན་ཉིད་ཀྱི་རྟེན་མ་ཡིན་པ་ཉིད་འཆད་པ་ནི་སྒྲའི་དོན་རང་ཉིད་ནི་ཡོན་ཏན་གྱི་ཁྱད་པར་གཅིག་པུ་ལ་སོགས་པ་འགའ་ཞིག་དང་རྟེན་དང་བརྟེན་པར་གྲུབ་པ་མ་ཡིན་ནོ། །འོ་ན་དེ་གཉིས་གཅིག་ཏུ་ཞེན་པ་དེ་ཇི་ལྟར་ཡིན་ཞེ་ན་ཉེ་བར་ལེན་པའི་ཆོས་རང་མཚན་སྒྲ་དོན་དེ་དག་ལ་སྒྲོ་འདོགས་པ་ཡིན་ཏེ་སྣང་བ་དང་བརྟགས་པ་གཅིག་ཏུ་ང་རྒྱལ་བ་ཡིན་ནོ། །སྒྲོ་འདོགས་པ་དེའི་ཕྱིར་ཉེ་བར་ལེན་པ་སྟེ་རང་མཚན་མ་གྲུབ་པ་དག་ལ་མི་སྲིད་དེ་དོན་མེད་དོ། །དེ་ཉིད་གསལ་བར་འཆད་པ་ནི་གང་གི་ཕྱིར་དེ་ལྟ་ཡིན་པ་དེས་ན་སྒྲའི་དོན་འདི་དག་ནི་ཁྱད་པར་ཏེ་རང་མཚན་དུ་མེད་པ་ཡིན་པས་དེ་དག་ལ་དོན་གྱི་ཉེ་བར་ལེན་པ་ཉིད་སྒྲུབ་པ་ནི་དོན་མེད་དོ། །ཅིའི་ཕྱིར་ཞེ་ན་དོན་ཡོད་པ་ཙམ་ཉིད་ཅེས་གསུངས་སོ། །འདི་སྐད་དུ་ཁྱད་པར་ཡོད་པར་སྒྲུབ་པ་ལ་སྒྲའི་དོན་ཆོས་ཅན་མ་ཡིན་ལ་ཁྱད་པར་དགག་པ་སྒྲུབ་པ་ལ་ནི་ཆོས་ཅན་ཡིན་ཏེ་དེ་འདྲ་བའི་ཆོས་མེད་པ་དང་ཡོད་པའི་ཕྱིར་རོ་ཞེས་སྟོན་པ་ཡིན་ནོ། །གལ་ཏེ་འདིར་དོན་ཙམ་གྱི་ཉེ་བར་ལེན་པ་དོན་མེད་ན་ཁྱེད་འདོད་པའི་མེ་ཙམ་ལ་སོགས་པའི་སྤྱི་ཡང་བསྒྲུབ་བྱར་མི་འགྱུར་རོ་ཞེ་ན་གཞན་དུ་ནི་ཞེས་གསུངས་ཏེ་ཡོད་པ་ལ་ནི་མ་གྲུབ་པ་ཅུང་ཟད་ཀྱང་མེད་པའི་ཕྱིར་མི་མཚུངས་སོ་ཞེས་བྱ་བའི་

༼༣༢༡༽

དོན་ཏོ། །བཞི་པ་ཚོགས་པའི་སྤྱི་རྗེས་སུ་མི་འགྲོ་བ་སྐྱོན་མ་ཡིན་པ་ནི། གལ་ཏེ་ཞེས་བྱ་བ་སྟེ་བསྒྲུབ་བྱས་ཁྱབ་པ་བསྟན་དགོས་པ་ཡིན་ན་དེ་མེད་དོ་ཞེས་བྱ་བའི་དོན་ཏོ། །དེ་ལ་གཞི་ངེས་པ་མེད་པའི་དུ་བ་ལ་གཞི་ངེས་པ་མེད་པའི་མེས་ཁྱབ་པ་ནི་ཁྱབ་པའི་དོན་ཡིན་ན་དེ་ཡོད་དོ་ཞེས་སྟོན་པ་ནི་གཞི་དང་འབྲེལ་བའི་སྤྱི་དེ་ལྟ་བུས་ནི་ཞེས་བྱ་བ་ཡིན་ནོ། །ཕྱིར་རྒོལ་བ་དེ་ལ་ཞེས་བྱ་བ་དང་། ཕྱོགས་དེ་ལ་མཐོང་བ་དང་ཞེས་བྱ་བ་དང་བསྒྲུབ་བྱ་དེ་མ་བསྟན་ཏེ་མ་བརྗོད་ན་ཡང་ཇི་ལྟར་ཆོས་ཅན་དེའི་ཁྱད་པར་ཅན་གྱི་སྤྱི་རྗེས་སུ་འགྲོ་དགོས་པ་ཡིན་ཏེ་རྗེས་སུ་འགྲོ་བ་ལ་དོན་མེད་དོ་ཞེས་སྦྱར་རོ། །གལ་ཏེ་མེ་ཙམ་གྱིས་ཁྱབ་པ་ཁྱབ་པའི་དོན་ཡིན་ན་ཇི་ལྟར་མ་འབྲེལ་བ་རྣམ་པར་བཅད་པ་བསྒྲུབ་བྱ་ཡིན་ཞེ་ན། དེ་ལྟ་ཡིན་པ་དེའི་ཕྱིར་ཞེས་གསུངས་ཏེ་མི་ལྡན་པ་རྣམ་པ་བཅད་པ་དེ་དེ་ལྟར་ཞེས་སྦྱར་ཏེ་གལ་ཏེ་དེ་མེ་མེད་ན་དུ་བ་ཡོད་པར་མི་འགྱུར་རོ་ཞེས་བྱ་བ་ནི་ཤུགས་ཡིན་ནོ། །ཡུལ་མ་ངེས་པ་ལ་ནི་མི་འཇུག་པའི་ཕྱིར་དང་ངེས་པ་ལ་ནི་འཇུག་པའི་ཕྱིར་དེ་བསྒྲུབ་བྱར་རིགས་སོ་ཞེས་སྟོན་པ་ཡིན་ནོ། །དེས་ཁྱབ་པ་བསྟན་པ་ལ་དགོས་པ་མེད་དོ་ཞེས་བཤད་པ་ནི་མེ་འདིའི་དུ་བ་ལ་ཁྱབ་པ་ནི་དེ་ལྟར་ཏེ་གཞིའི་ཁྱད་པར་ཅན་ཞེས་བྱ་བ་དང་ཁྱབ་པ་བསྟན་པ་འདི་ལ་ཞེས་བྱ་བ་དང་སྒྲུབ་པར་བྱེད་པའི་ངག་ཏུ་འགྱུར་བ་ལས་ཤེས་སྦྱར་རོ། །ལྔ་པ་དེ་ལུང་དང་སྦྱར་བ་ནི། ཆོས་ཀྱིས་ཁྱབ་པ་སྟོན་པ་དེ་སྐད་དུ་ཡང་ཀུན་ལས་བཏུས་ལས་བཤད་དོ་ཞེས་སྦྱར་ཏེ་ཆོས་ཅན་དེ་ལ་རྟགས་རབ་ཏུ་གྲུབ་ན་ཆོས་དེ་དང་ལྡན་པར་ཆོས་ཅན་རྟོགས་པར་འགྱུར་བ་ཡིན་ཞེས་སྦྱར་རོ། །གང་གི་ཕྱིར་གྲུབ་པ་ལ་སྒྲུབ་པར་ཐལ་བ་དང་རྗེས་འགྲོ་མེད་པར་འགྱུར་བ་དེའི་ཕྱིར་ཞེས་སྦྱར་ཏེ་ཁ་ན་མ་ཐོ་བ་ནི་སྐྱོན་ཡིན་ནོ། །བཞི་པ་སྒྲུབ་བྱེད་ལ་མི་མཚུངས་པ་ནི། དངོས་པོ་དེའི་ཁྱད་པར་རྟགས་སུ་བཟུང་བ་མེད་པར་དངོས་པོ་ཙམ་ཞིག་སྒྲུབ་བྱེད་ཡིན་པ་ལ་ནི་རྗེས་སུ་འགྲོ་བ་ཉམས་པ་མེད་དོ། །གང་གིས་ཞེ་ན་ཡོད་པ་དེ་ཙམ་ལ་ཁྱབ་པར་བྱེད་པའི་སྤྱིར་གྱུར་པའི་བསྒྲུབ་བྱ་དེ་ཡིས་སོ། །བུམ་པའི་དངོས་པོ་ལ་སོགས་པའི་རང་བཞིན་གྱི་ཁྱད་པར་ཞེས་བྱ་བ་དང་དངོས་པོ་ཙམ་ལ་ཁྱབ་པའི་ཞེས་སྦྱར་ཏེ་དངོས་པོའི་བྱེ་བྲག་གི་བསྒྲུབ་བྱས་དངོས་པོའི་སྤྱི་ལ་མ་ཁྱབ་པས་དངོས་པོ་ཙམ་ཁྱབ་པ་ཞེས་ཁྱད་པར་དུ་བྱས་སོ། །རྗེས་འགྲོ་མ་ཉམས་པའི་རྒྱུ་མཚན་སྟོན་པ་ནི་དེ་ལ་ཞེས་བྱ་བ་སྟེ་རྗེས་འགྲོ་མེད་པ་ནི་ཁྱད་པར་ཡིན་པའི་ཕྱིར་རོ། །ལྔ་པ་གཏན་ཚིགས་ལ་བརྟགས་ནས་དགག་པ་ལ་དང་པོ་མདོར་བསྟན་པ་ནི། གཞན་ཡང་ཞེས་བྱ་བ་སྟེ་ཡོད་པ་དེ་མ་གྲུབ་པ་ལ་ནི་ཡོད་པའི་ཆོས་གཏན་ཚིགས་སུ་གྲུབ་པ་མེད་དོ་ཞེས་བྱ་བ་དང་མེད་

༼༣༢༢༽

པའི་ཆོས་ནི་ཡོད་པ་དང་འགལ་བ་ལ་མི་འཁྲུལ་བས་དེ་ལ་འགལ་བར་འགྱུར་ན་ཞེས་བྱ་བ་དང་ཡོད་པ་དེའི་གཏན་ཚིགས་ཐམས་ཅད་ཅེས་སྦྱར་རོ། །གཉིས་པ་རྒྱས་པར་བཤད་པ་ལ་ཡོད་པའི་ཆོས་མ་གྲུབ་པ་དང་། གཉིས་ཀའི་ཆོས་འཁྲུལ་བ་དང་། མེད་པའི་ཆོས་འགལ་བ་དང་། བསྒྲུབ་བྱ་དང་སྒྲུབ་བྱེད་མི་མཚུངས་པར་བསྟན་པ་དང་བཞི་ལས། དང་པོ་ནི་ཆོས་གསུམ་པོ་དེ་ལ་གལ་ཏེ་ཞེས་པ་སྟེ་རང་བཞིན་གྱི་དབང་དུ་བྱས་པ་ཡིན་ནོ། །ཁྱབ་པ་མ་གྲུབ་བོ་སྙམ་ན་གང་ཞིག་ཅེས་གསུངས་སོ། །གལ་ཏེ་ཆོས་ཅན་དེ་ལ་དངོས་པོའི་ཆོས་གྲུབ་པ་དེ་ལ་ཆོས་ཅན་དངོས་པོར་ཇི་ལྟར་འགྲུབ་ཅེ་ན་དངོས་པོའི་རང་གི་ངོ་བོ་ཉིད་ལ་ཆོས་ཞེས་གསུངས་སོ། །གལ་ཏེ་རང་གི་ངོ་བོ་ཉིད་ཆོས་ཡིན་ན་ཇི་ལྟར་ཆོས་ཅན་ལས་ཐ་དད་དུ་དྲུག་པའི་སྒྲས་སྟོན་པར་བྱེད་ཅེ་ན་བརྗོད་ཚུལ་འགའ་ཞིག་ལ་ལྟོས་ནས་ཞེས་གསུངས་ཏེ་གང་གི་ཚེ་རང་ཉིད་རང་ལས་ཐ་དད་དུ་བརྗོད་པར་འདོད་པ་དེའི་ཚེ་ཐ་དད་པ་ཅན་གྱི་དྲུག་པས་ཐ་སྙད་བྱེད་དེ་རྣམ་འགྲེལ་ལས་ཐ་དད་པ་ལ་ནི་དྲུག་པའོ་ཞེས་འབྱུང་བ་ཡིན་ནོ། །དེ་གཉིས་ཀས་མ་བྱས་པ་ལས་ལྡོག་པ་གཅིག་ཉིད་བརྗོད་པས་བརྗོད་བྱ་ལ་ཁྱད་པར་མེད་དོ་ཞེས་སྟོན་པ་ནི་ཆོས་དང་ཆོས་ཅན་བརྗོད་པའི་ཞེས་བྱ་བ་འདི་ཡིན་ནོ། །གཉིས་པ་ལ་དགག་ཆོས་འཁྲུལ་བ་དང་། སྒྲུབ་ཆོས་འཁྲུལ་བ་དང་། འདོད་པས་བཀོད་པའི་རྟགས་འཁྲུལ་བ་གསུམ་ཡོད་པའི་དང་པོ་ལའང་དོན་གཉིས་ཀྱི་འཁྲུལ་བ་དཔེར་བརྗོད་པ་ནི། ཅི་སྟེ་དངོས་པོ་དངོས་མེད་གཉི་གའི་ཆོས་རྟགས་སུ་བརྗོད་དོ་ཞེ་ན་ཡང་དེ་མེད་དགག་ཡིན་ན་ནི་མ་ཡིན་པར་དགག་པ་མ་ཡིན་པའི་གཏན་ཚིགས་ཀྱིས་ན་དངོས་པོ་ཁོ་ན་ལ་མི་རྟེན་པ་ཡིན་ལ་དེ་འདྲ་བའི་ལྡོག་པ་སྟེ་དགག་པ་ནི་ཞེས་སྦྱར་ཏེ་རྣམ་ཤེས་དང་ནམ་མཁའ་ལ་སོགས་པ་གཉིས་ཀ་ལ་ཡོད་དོ་ཞེས་བྱ་བའི་དོན་ཏོ། །གཉིས་པ་དེ་མ་གྲུབ་པར་འདོད་པ་གཉིས་བསལ་བའི་དང་པོ་ནི། དངོས་པོར་ཉེ་བར་བརྗོད་པ་མེད་པ་ནི་ཞེས་བྱ་བ་སྟེ་མེད་པ་ལ་མེད་པ་མི་འཐད་པས་དེ་གཉིས་ཀའི་ཆོས་སུ་མི་འཐད་དོ་ཞེས་བྱ་བའི་དོན་ཏོ། །དེ་ལ་ལུས་ཅན་གྱི་སྒྲུབ་པ་མེད་ན་ནི་དེ་བཀག་པ་གྲུབ་བོ་ཞེས་སྟོན་པ་ནི་ཅི་ཞེས་བྱ་བ་ཡིན་ནོ། །གཉིས་པ་ནི་གལ་ཏེ་ཞེས་བྱ་བ་སྟེ་དགག་པ་ནི་ལྔར་ངེས་ཏེ་འདི་ལྟར་གླུ་མི་ལེན་པ། ཤིད་ཟན་མི་ཟ་བ། ཚ་མི་ཟ་བ། རྒྱལ་པོའི་བཙུན་མོའི་གདོང་ཉི་མ་མཐོང་བ་བཞི་ནི་མེད་དགག་ཡིན་ནོ། །མ་ནིང་མ་ཡིན་པ་སུལ་དྲ་ནི་མ་ཡིན་དགག་སྟེ་སྒྲ་པ་ཎིའི་མདོ་ལས་འདི་མ་ནིང་གི་སྒྲ་མ་ཡིན་པ་ཁོ་ནར་འགྱུར་རོ་ཞེས་འབྱུང་བའི་རྗེས་སུ་འབྲང་བ་ཡིན་ནོ། །དེས་ན་དངོས་མེད་ལུས་ཅན་བཀག་པ་མི་

༼༣༢༣༽

འགྲུབ་བོ་ཞེས་ཟེར་རོ། །དེ་ལ་ཀྱེ་མ་དང་ཉོན་མོངས་པ་ནི་བརྩེ་བའི་ཚིག་གོ །དགག་པའི་སྒྲ་དོན་ལ་འཇུག་པ་ནི་བརྡ་ལས་བྱུང་བ་ཡིན་ལ་དེའང་འདོད་པ་ཙམ་གྱི་རྗེས་སུ་བྱེད་པའི་ཕྱིར་སྒྲའི་དོན་ངེས་པར་འདོད་པ་ནི་དཀའ་བས་འཚོ་བ་ཡིན་ནོ། །དེ་ལྟར་ལན་གཅིག་བརྡ་བྱས་པ་ལས་ངེས་པར་འགྱུར་རོ་ཞེ་ན་དེའི་ཞེས་གསུངས་སོ། །ཅིའི་ཕྱིར་དེ་ལ་བརྡ་བྱེད་པ་བཀག་ཀྱང་འཇིག་རྟེན་འཇུག་ཅེ་ན་དེས་བརྡ་ཇི་ལྟ་བ་བཞིན་སྒྲ་ལས་དོན་རྟོགས་པའི་ཕྱིར་དང་དེའི་དགོས་པ་ནི་དེ་ཙམ་ཡིན་པ་ལས་དེ་ཡོད་པའི་ཕྱིར་རོ། །རིག་བྱེད་པ་ན་རེ། ལེགས་སྦྱར་ཆོས་ཀྱི་སྒྲུབ་བྱེད་དུ། །ཡ་རབས་རྣམས་ལ་ལུང་གིས་གྲུབ། །དོན་ཤེས་ཐ་དད་མེད་ན་ཡང་། །སྒྲ་ཉམས་ཕྱིན་ཅི་ལོག་པ་ཡིན། །ཞེས་ལེགས་པར་སྦྱར་བའི་སྒྲ་ལ་མཐོ་རིས་དང་ཐར་པ་སྒྲུབ་པའི་བྱེད་པ་ཡོད་པར་སྨྲ་བ་དེ་དགག་པའི་ཕྱིར་དེ་ཙམ་དུ་ཟད་ཅེས་གསུངས་སོ། །གལ་ཏེ་ལུས་ཅན་མ་ཡིན་པ་ལ་སོགས་པའི་སྒྲས་ནི་དོན་དངོས་སུ་མི་རྟོགས་ཏེ་བསྟན་བཅོས་ཀྱིས་མཚན་ཉིད་མ་བྱས་པས་སྒྲ་བཟང་པོ་མ་ཡིན་པའི་ཕྱིར་རོ་ཞེ་ན་རྟོགས་པར་འདོད་པ་ལྔ་པོ་དང་ཞེས་གསུངས་སོ། །ཁྱད་པར་མེད་པ་ཉིད་སྨྲས་པ་ནི་ལྔ་པོ་དེ་ལས་དོན་རྟོགས་པ་ཡང་ཞེས་པའོ། །དེ་དགག་པ་ལ་མི་འཇུག་ན་ཧ་ཅང་ཐལ་བ་དེས་ན་ལུས་དེ་རྣམ་པར་བཅད་པ་ཙམ་དེ་ནི་ཡོད་མེད་གཉིས་ཀ་ལ་ཞེས་བྱ་བ་ནི་མི་མཐུན་ཕྱོགས་ལ་འཇུག་པའི་དོགས་པ་མ་ཆོད་པས་གོ་བྱེད་དུ་མ་འཛིན་ཅིག་ཅེས་བྱ་བའི་དོན་ནོ། །གཉིས་པ་སྒྲུབ་ཆོས་འཁྲུལ་བ་ནི། ཤེས་བྱ་ཉིད་ཅེས་བྱ་བ་ཡིན་ཏེ་སོགས་པ་ནི་བརྗོད་བྱ་དང་གཞལ་བྱ་ལ་སོགས་པ་སྟེ་རྣམ་པར་བཅད་པ་ནི་དགག་པའོ། །ཇི་ལྟར་དངོས་མེད་ཤེས་བྱ་ཡིན་ཞེ་ན་དངོས་པོ་མེད་པ་དག་ལ་ཡང་རྟོག་པའི་བློས་རྣམ་པར་འཇོག་སྟེ་ཤེས་པར་བྱེད་པའི་ཕྱིར་རོ། །ཅི་ཞིག་ལྟར་ཞེས་བྱ་བ་ནི་དགག་བྱའི་སྤྱི་བཟུང་བའི་ཚུལ་གྱིས་སོ། །དེས་ན་འདི་ཡོད་པ་ལས་གཏན་ཚིགས་སུ་སྨྲ་ན་མི་མཁས་པར་འགྱུར་རོ་ཞེས་སྟོན་པ་ནི་གཉིས་ཀར་སྨྲ་བ་པོ་དེ་ཞེས་བྱ་བ་ཡིན་ནོ། །གསུམ་པ་འདོད་པས་བཀོད་པའི་རྟགས་འཁྲུལ་བ་ལ་དོན་བཞིའི་དང་པོ་ཕྱོགས་སྔ་མ་དགོད་པ་ནི། འགའ་ཞིག་གཉི་གའི་ཆོས་ཡིན་ཡང་མི་འཁྲུལ་བ་ཡོད་དེ་གཏན་ཚིགས་འཁྲུལ་བ་ནི་ཞེས་བྱ་བ་ལ་སོགས་པ་ནི་ངས་ཁས་བླངས་པ་ལ་སོགས་པའོ། །གཉི་ག་ནི་རྟག་མི་རྟོག་སྐྱོན་ནི་མ་ངེས་པ་སྟེ་དེ་མེད་པ་ནི་འདི་རྟག་པ་སྒྲུབ་པའི་ཚེ་ནི་མི་རྟག་པ་ལ་མི་འཇུག་ལ། མི་རྟག་པ་སྒྲུབ་པའི་ཚེ་ནི་རྟག་པ་ལ་མི་འཇུག་པའི་ཕྱིར་རོ། །དེ་ཕྱོགས་ལ་ཞུགས་སོ་ཞེ་ན་ཕྱོགས་ཉིད་ནི་གཏན་ཚིགས་འཁྲུལ་བའི་ཡུལ་མ་ཡིན་ཏེ་མི་མཐུན་ཕྱོགས་སུ་མ་ངེས་པའི་ཕྱིར་རོ། །

༼༣༢༤༽

གཉིས་པ་དེ་མི་མཐུན་ཕྱོགས་ལ་བརྟགས་ནས་དགག་པ་ནི། འདིར་ཞེས་དྲིས་པ་ལ་དངོས་པོ་ལ་བསྒྲུབ་བྱ་མེད་པས་ལན་བཏབ་བོ། །འོ་ན་ད་ཞེས་བྱ་བ་ནི་མི་མཐུན་ཕྱོགས་ལ་འཇུག་ན་ནི་མ་ངེས་པའི་སྐྱོན་དུ་འགྱུར་བའི་ཕྱིར་རོ། །གཞན་ཡང་ཕྱོགས་དང་མཐུན་ཕྱོགས་གང་རུང་དེ་དངོས་པོ་ལ་གཉི་གའི་ཆོས་ཡིན་ཀྱང་མི་མཐུན་ཕྱོགས་ལ་མི་འཇུག་པས་མི་འཁྲུལ་བ་ཡིན་ན་དེ་གཉིས་ལ་ཡོད་པའི་གཏན་ཚིགས་ཀྱི་མི་འཁྲུལ་བའང་ཕྱོགས་དང་མཐུན་ཕྱོགས་ཀྱི་རྣམ་དབྱེ་ལ་ལྟོས་པར་འགྱུར་ན་ལྟོས་པ་ནི་མ་ཡིན་ཏེ་རྣམ་དབྱེ་མེད་པའི་ཚེ་ན་ཡང་མི་འཁྲུལ་བ་ནི་དངོས་པོར་གནས་པའི་ཕྱིར་རོ། །དངོས་པོ་ལ་གནས་པའི་མི་འཁྲུལ་བ་དེ་ཇི་ལྟར་སྟོན་ཅེ་ན་ཕྱོགས་ཤེས་གསུངས་ཏེ་ཕྱོགས་ལ་སོགས་པ་སོ་སོར་ཕྱེ་བའི་རྣམ་པར་གཞག་པས་ཞེས་བྱ་བ་དང་ཕྱོགས་སམ་གཞན་ཡང་རུང་སྟེ་བྱས་པ་ཐམས་ཅད་ཅེས་སྦྱར་རོ། །ཅིའི་ཕྱིར་དེ་ལྟར་སྟོན་ཅེ་ན་བྱས་པ་ཐམས་ཅད་མི་རྟག་པ་དེ་ལྟར་གྲུབ་ན་བྱས་པའི་ཆོས་མི་རྟག་པ་དེའི་གོ་བྱེད་དུ་འགྱུར་གྱི་གཞན་དུ་སྟེ་ཕྱོགས་ལས་གཞན་པའི་བྱས་པ་ལ་ཁྱབ་པ་གྲུབ་པས་ནི་གོ་བྱེད་དུ་འགྱུར་བ་མ་ཡིན་ནོ། །གསུམ་པ་ཕྱོགས་འཁྲུལ་བའི་ཡུལ་དུ་མི་རུང་ན་ཧ་ཅང་ཐལ་བ་ནི། གཞི་གང་ཞིག་ཅེས་པ་སྟེ་དེས་མི་འཁྲུལ་བར་སྒྲུབ་པའི་དོན་དུ་འདོད་པས་ཕྱོགས་སུ་བྱེད་པར་འགྱུར་ཏེ་སྐྱེས་བུའི་སེམས་ཀྱི་འཇུག་པ་ནི་ཕྱི་རོལ་གྱི་དངོས་པོའི་གཞན་གྱི་དབང་སྟེ་དངོས་པོ་ཇི་ལྟ་བ་བཞིན་འཇུག་པ་མ་ཡིན་པའི་ཕྱིར་འདོད་པས་འཁྲུལ་བ་ཡང་མ་འཁྲུལ་བར་བྱེད་པར་འགྱུར་རོ། །དེས་ན་སྐྱེས་བུའི་འདོད་པས་འཁྲུལ་བའི་ཡུལ་ཕྱོགས་སུ་བྱས་པས་འཁྲུལ་བ་ལྡོག་པའི་ཕྱིར་མ་ངེས་པ་ཐམས་ཅད་གོ་བྱེད་དུ་འགྱུར་རོ། །གལ་ཏེ་དེ་ལྟར་འདོད་ན་རྗེས་སུ་དཔག་པ་སྟེ་གོ་བྱེད་དུ་གནས་པའི་ཡུལ་དེ་ལ་ནི་མངོན་སུམ་ལ་སོགས་པས་གནོད་པ་ཡོད་པ་མ་ཡིན་པར་འགྱུར་ཏེ་ཚད་མའི་ཡུལ་ལ་ཚད་མ་གཞན་གྱིས་ཞེས་སྦྱར་རོ། །གལ་ཏེ་གནོད་པ་ཡོད་པ་དེ་ཚད་མ་མ་ཡིན་ཞིང་མེད་པ་དེ་ཡིན་ནོ་ཞེ་ན་འདི་ལ་ཚད་མའི་མཚན་ཉིད་དང་ལྡན་པ་གཅིག་ལ་གནོད་ན་དེའི་མཚན་ཉིད་ཅན་ཐམས་ཅད་སུན་ཕྱུང་ནས་ཡིད་བརྟན་དུ་མེད་པར་འགྱུར་རོ་ཞེས་ལེའུ་གཉིས་པར་བཤད་ཟིན་ཏོ། །གལ་ཏེ་ཚུལ་གསུམ་ལ་རྟེན་པའི་མཚན་ཉིད་དང་ལྡན་པ་གཅིག་ལ་གནོད་ཀྱང་ཐམས་ཅད་སུན་ཕྱུང་བར་མི་འགྱུར་ཏེ་གནོད་པ་མེད་པ་ཞེས་བྱ་བའི་མཚན་ཉིད་གཞན་ཡོད་པའི་ཕྱིར་རོ་ཞེ་ན་འོ་ན་ནི་གཏན་ཚིགས་དེའི་མཚན་ཉིད་མི་ངེས་པ་ཅན་དུ་འགྱུར་ཏེ་ཚད་མ་འགའ་ཞིག་གིས་བསྒྲུབ་བྱ་ལ་གནོད་པ་མེད་པར་ངེས་ན་ནི་དེ་ཉིད་ཀྱིས་བསྒྲུབ་བྱ་གྲུབ་པས་གཏན་ཚིགས་དོན་མེད་པར་འགྱུར་བའི་ཕྱིར་རོ། །མཚན་ཉིད་མི་ངེས་པ་དེ་ལྟ་ན་ཡང་དེ་གོ་

༼༣༢༥༽

བྱེད་མ་ཡིན་པའི་ཕྱིར་སྒྲུབ་བྱེད་གང་གི་དོན་དུ་མི་འཁྲུལ་བ་བསམ་པའི་གནོད་པ་མེད་པ་གང་ཞིག་བསྒྲུབ་བྱ་གང་གིའང་སྒྲུབ་བྱེད་མ་ཡིན་ནོ། །བཞི་པ་བཟློག་པའི་ཚུལ་གྱིས་དོན་བསྡུ་བ་ནི། གང་གི་ཕྱིར་གཏན་ཚིགས་ཀྱི་མི་འཁྲུལ་བ་ཕྱོགས་དང་མཐུན་ཕྱོགས་ཀྱི་དབྱེ་བ་ལ་ལྟོས་པའི་ཚུལ་འདིས་ཕྱོགས་ལས་གཞན་ལ་ཁྱབ་པ་སྒྲུབ་ན་གོ་བྱེད་མ་ཡིན་དེའི་ཕྱིར་ཞེས་སྦྱར་ཏེ་དངོས་པོའི་ཆོས་ནི་དངོས་པོ་ལ་མི་འཁྲུལ་བ་སྟེ་གནས་ན་ནི་ཐམས་ཅད་གོ་བྱེད་དུ་ཐལ་བའི་ཕྱིར་རོ། །ཕྱོགས་དང་མཐུན་ཕྱོགས་ཀྱི་དབྱེ་བས་ཁྱབ་པ་སྨྲ་བ་དེ་དག་གི་ལྟར་ན་གང་གི་ཚེ་འཁྲུལ་བའི་ཡུལ་འདི་ཕྱོགས་སུ་བྱེད་པ་དེའི་ཚེ་མི་འཁྲུལ་ལ་གཞན་གྱི་ཚེ་སྟེ་དེ་ལྟར་མི་བྱེད་པའི་ཚེ་དེས་འཁྲུལ་བར་སོང་བའི་ཕྱིར་ཤིན་ཏུ་དག་པ་ནི་བཞད་གད་དུ་བྱེད་པ་སྟེ་འཁྲུལ་མ་འཁྲུལ་འདོད་པས་བྱས་པ་ཞེས་བྱ་བའི་དོན་ཏོ། །གསུམ་པ་མེད་པའི་ཆོས་འགལ་བ་ནི། དངོས་པོ་ཙམ་ལ་ཁྱབ་པའི་དོན་རིམ་དང་ཅིག་ཅར་གྱིས་དོན་བྱེད་པ་ལ་སོགས་པ་རྣམ་པར་བཅད་པའི་མེད་པའི་ཆོས་ཞེས་བྱ་བས་ནི་རྣམ་པར་བཅད་པ་གཉི་གའི་ཆོས་ལུས་མེད་པ་ལ་སོགས་པ་སེལ་བ་ཡིན་ནོ། །བཞི་པ་བསྒྲུབ་བྱ་དང་སྒྲུབ་བྱེད་མི་མཚུངས་པར་བསྟན་པ་ནི། གང་གི་ཕྱིར་དེ་ལྟ་ཡིན་པ་དེའི་ཕྱིར་ཞེས་བྱ་བ་ཡིན་ཏེ་རྟེན་པ་ནི་ལྡན་པའོ། །ཆོས་གསུམ་ལས་རྣམ་པ་གཞན་ཞེས་བྱ་བ་དང་། དངོས་པོ་དེ་ཙམ་ལ་ཁྱབ་པ་དངོས་པོའི་ཆོས་སྐད་ཅིག་མ་ལ་ཡོད་པ་འདི་ཞེས་བྱ་བ་དང་རྣམ་པ་ཅི་ཞིག་ལྟར་ཏེ་ཚད་མས་ཞེས་བྱ་བ་དང་། མ་གྲུབ་པ་ལ་སོགས་པའི་ཐལ་བ་གསུམ་པོ་དེར་མི་འགྱུར་རོ་ཞེས་ཚིག་རྣམ་པར་སྦྱར་རོ། །དེ་ལྟར་བཞི་བསྟན་པའི་དགོས་པ་རྒྱས་པར་བཤད་ནས་གསུམ་པ་དོན་བསྡུ་བ་ནི། གོང་དུ་བསྟན་པའི་ཚུལ་དེ་ལྟར་ཞེས་པ་སྟེ་གཏན་ཚིགས་དང་འགལ་བ་གཉིས་ཀར་ནི་འབྲེལ་བ་ལས་འགྱུར་རོ་ཞེས་བསྟན་པའི་ཕྱིར་སློབ་དཔོན་གྱིས་ཕྱོགས་ཀྱི་ཆོས་བཞི་བཤད་དོ་ཞེས་སྦྱར་རོ། །གཉིས་པ་ཁྱད་པར་དང་སྤྱི་བསྟན་པ་ནི། ཁྱད་པར་སྲོག་ལྡན་དང་སྤྱི་གཞལ་བྱ་ཉིད་མ་ངེས་པ་ཡིན་ཡང་ངེས་པར་སྨྲ་བའི་ཕྱིར་རྒོལ་བ་བསལ་བའི་དོན་དུ་སློབ་དཔོན་གྱིས་གཉིས་གསུངས་ཏེ་ཞེས་སྦྱར་རོ། །གསུམ་པ་ལྷག་མ་གསུམ་བསྟན་པའི་དགོས་པ་ལ་དོན་ལྔ་ཡོད་པའི་དང་པོ་རྗེས་འགྲོ་ཡོད་པ་ཙམ་ལས་མི་རྟོགས་པ་ནི། ལྡོག་པ་སྟེ་མི་མཐུན་ཕྱོགས་གཅོད་པ་གཙོར་བསྒྲུབ་པའི་ཕྱིར་ཞེས་པ་སྟེ་གཞན་བཅད་ནས་དེ་གོ་བར་བྱེད་ཀྱི་དེ་བསྒྲུབས་ནས་གཞན་གཅོད་པ་ནི་མ་ཡིན་ནོ་ཞེས་བསྟན་པའི་ཕྱིར་གསུམ་

༼༣༢༦༽

བཤད་དོ་ཞེས་བྱ་བ་དང་སྒོ་སྟེ་ཐབས་དེ་ནས་ནི་ཞེས་སྦྱར་རོ། །གཉིས་པ་རྗེས་སུ་འགྲོ་ལྡོག་མཉམ་པས་མི་རྟོགས་པ་ནི། མི་རྟག་པ་འདི་ལས་ནི་རྩོལ་མ་བྱུང་རྟོགས་པར་ཞེས་བྱ་བ་དང་སྒྲ་རྟག་གོ་ཞེས་བྱ་བ་འདི་ལ་རྟག་པ་རྟོགས་པ་ཡོད་པར་འགྱུར་རོ་ཞེས་སྦྱར་རོ། །གསུམ་པ་རྗེས་འགྲོ་གཙོ་ཆེ་བ་ལས་མི་རྟོགས་པ་ནི། དེ་ལས་ཀྱང་དེ་རྟོགས་པ་མ་ཡིན་ཏེ་ཞེས་པ་སྟེ་མི་མཐུན་ཕྱོགས་མཐའ་དག་ལས་ལྡོན་དགོས་པ་དེ་ལྟ་ན་ཞེས་བྱ་བ་དང་། གཞན་རྣམ་པར་བཅད་པའི་རྒྱུས་གོ་བར་བྱེད་པ་ཞེས་བྱ་བ་དང་། བཅད་པ་དེ་ལྟ་མ་ཡིན་ན་གཞི་དེ་མི་མཐུན་པའི་ཞེས་སྦྱར་ཏེ་དེ་མ་ནུས་ན་དེར་ཐེ་ཚོམ་ཟ་བ་ལ་གཏན་ཚིགས་ཞུགས་པ་ནི་དེ་ལ་འཇུག་པར་དོགས་པ་ཡིན་ལ་དེས་ནི་རྗེས་དཔག་སྐྱེད་མི་ནུས་པའི་ཕྱིར་རོ། །བཞི་པ་མི་མཐུན་ཕྱོགས་མཐའ་དག་ལས་ལྡོག་ན་རྟོགས་པ་ནི། ལྡོག་པས་མི་མཐུན་ཕྱོགས་ལ་ཁྱབ་ན་བསྒྲུབ་བྱ་རྟོགས་པ་ཡོད་པ་ཡིན་ཏེ་ཞེས་བྱ་བ་དང་དེས་ཁྱབ་ན་གཏན་ཚིགས་ཡིན་པ་དེའི་ཕྱིར་ཞེས་སྦྱར་ཏེ་ལྡོག་པ་རྟོགས་ན་ངག་འདིའི་ནུས་པ་རྫོགས་པ་ནི་རྟགས་དང་བསྒྲུབ་བྱའི་ཆོས་ཀྱི་འབྲེལ་བའི་བསྒྲུབ་བྱའི་ཆོས་ཅན་ལ་ཡོངས་སུ་རྫོགས་པར་རྟོགས་པ་སྟེ་གཏན་ཚིགས་ཀྱི་ངག་གི་ནུས་པ་ནི་མཐར་བསྒྲུབ་བྱ་ལ་འཇུག་པས་སོ། །གལ་ཏེ་བསྒྲུབ་པས་གོ་བར་བྱ་བ་ཡིན་ན་གཞི་དེ་མི་མཐུན་ཕྱོགས་སུ་དོགས་པ་ལ་གཏན་ཚིགས་ཞུགས་པས་མ་ངེས་པར་འགྱུར་བའི་ཕྱིར་གཞི་དེ་ཆོས་ལྡན་དུ་སྡུད་ནུས་པར་མི་འགྱུར་ལ་མི་མཐུན་ཕྱོགས་ཀྱི་དྲི་ཙམ་ཡང་མེད་པར་རྟོགས་ན་ནི་ཆོས་ལྡན་དུ་སྡུད་ནུས་པའི་ཕྱིར་རོ། །སྒྲུབ་པའི་ཤུགས་ཀྱིས་མི་མཐུན་ཕྱོགས་གཅོད་པའང་མ་ཡིན་ཏེ་མི་མཐུན་ཕྱོགས་བཅད་པ་མེད་པར་ནི་སྒྲུབ་པ་དངོས་སུ་རྟོགས་པ་ཉིད་མེད་པའི་ཕྱིར་རོ། །ལྔ་པ་རྟོགས་པར་བྱ་བའི་ཡུལ་དཔྱད་པ་ནི། རྟག་པ་དང་མེ་མེད་ལ་སོགས་པ་དེ་དག་ལས་ཐ་དད་པ་ཙམ་ནི་གཞི་དེ་ལ་གོ་བར་བྱ་བ་མ་ཡིན་ཏེ་དགོས་པ་མེད་པའི་ཕྱིར་རོ། །འོན་ཀྱང་ས་ཕྱོགས་འདི་ན་མེ་འདི་ཉིད་ཡིན་གྱི་གཞན་མེ་མ་ཡིན་ནི་མ་ཡིན་ནོ་ཞེས་མེའི་སྤྱི་དེ་ཉིད་དེ་དང་མི་མཐུན་པ་མེ་མ་ཡིན་དང་མ་འདྲེས་པ་གཏན་ཚིགས་ཀྱིས་གོ་བར་བྱ་བ་ཡིན་ནོ་ཞེས་བྱ་བ་ནི་ཡོངས་གཅོད་དང་རྣམ་གཅོད་གཉིས་བློ་གཉིས་ཀྱིས་རིམ་ཅན་དུ་བྱེད་པར་འདོད་པའི་ལུགས་ཡིན་ནོ། །གལ་ཏེ་ཞེས་བྱ་བས་ནི་དེ་གཉིས་བློའི་འཇུག་པ་གཅིག་གིས་བྱེད་པར་སྟོན་པར་བྱེད་དེ་གཞན་དེ་བྱེད་པ་རྟོགས་པ་དེ་ཙམ་གྱིས་མངོན་པར་འདོད་པའི་ཡུལ་ངེས་པའི་འབྲས་བུ་རྫོགས་ཏེ་གྲུབ་པའི་ཕྱིར་མེ་ལ་སོགས་

༼༣༢༧༽

པ་དེ་དག་གི་གཞན་མེ་མ་ཡིན་དང་མ་འདྲེས་པ་སྟེ་སྒྲུབ་པ་དང་དགག་པ་གཉིས་པོ་དེ་ཉིད་དུས་གཅིག་ལ་གོ་བར་བྱ་བར་འགྱུར་མོད། བར་གྱི་སྤྱི་སྟེ་ཡོངས་གཅོད་དང་རྣམ་གཅོད་རིམ་ཅན་ཐ་དད་དུ་འཇལ་བ་དེས་ནི་ཅི་ཞིག་བྱ་ཞེས་གཏན་ཚིགས་རྗེས་དཔག་གིས་ལྡོག་པ་སྒྲུབ་སྟེ་འཇལ་བས་དེ་ལྟར་དུ་སྟོན་པར་བྱེད་དོ། །དགོངས་པ་ནི་འདི་ཡིན་ཏེ་ཡོངས་གཅོད་རྣམ་གཅོད་རིམ་གྱིས་འཇལ་བ་དེ་ནི་དེ་གཉིས་ཅིག་ཅར་འཇལ་བའི་ནང་དུ་འདུས་པས་བར་གྱི་སྤྱི་ཞེས་སྨྲོས་པ་ཡིན་ནོ། །དེ་གཉིས་རིམ་གྱིས་བྱས་པས་ནི་ཡོངས་སུ་གཅོད་ཅིང་གཞན་རྣམ་པར་གཅོད་མི་ནུས་ཏེ་འདི་ལྟར་ཇི་སྲིད་གཞན་རྣམ་པར་མ་བཅད་པ་དེ་སྲིད་དུ་ནི་སྒྲུབ་པ་དེ་ཉིད་མི་མཐུན་པ་དང་བྲལ་བ་མ་ཡིན་ལ། དེ་དང་མ་བྲལ་བར་ནི་དེ་ཡོངས་སུ་གཅོད་མི་ཤེས་པའི་ཕྱིར་རོ། །དེས་ན་དེ་གཉིས་བློ་གཅིག་གིས་དུས་གཅིག་ཏུ་བྱེད་པ་ཉིད་དུ་གཟུང་བར་བྱ་བ་གནས་སོ། །ཡང་ན་འདི་གཟེགས་གཟན་གྱི་སྤྱི་སྒྲུབ་པ་དགག་པར་བཤད་དོ། །གཉིས་པ་ཡང་དག་པའི་རྟགས་ཐམས་ཅད་གསུམ་དུ་བསྡུ་བ་ལ། འབྲེལ་བ་ཅན་གསུམ་དུ་བསྡུ་བ་དང་། མ་འབྲེལ་བ་ལ་གཏན་ཚིགས་དགག་པ་གཉིས་ལས། དང་པོ་ལའང་དོན་ལྔ་ཡོད་པའི་ཚོགས་པས་རུང་བ་འཇལ་བ་རང་བཞིན་དུ་བསྡུ་བ་ལ་དོན་བཞིའི་དང་པོ་རུང་བ་ཚོགས་པ་ཙམ་དང་འབྲེལ་བས་རང་བཞིན་ཡིན་པ་ནི་གསུམ་གྱི་དོན་དུ་དགུར་ཕྱེ་བའོ་འོ་ན་ཞེས་བྱ་བ་ཡིན་ཏེ་འདི་དག་ཐམས་ཅད་རྟགས་གསུམ་དུ་མ་འདུས་པས་དེ་ལ་རྟེན་པ་ཚད་མ་གཞན་དུ་ཐལ་བར་རྒོལ་བ་ཡིན་ནོ། །དེ་ལ་འདིར་རྒྱུ་ལས་འབྲས་བུ་སྐྱེར་རུང་བའམ་སྐྱེ་བ་ཉིད་དཔོག་པ། གསུམ་དུ་མ་འདུས་པར་རྒོལ་གྲང་། རྣམ་པར་རྟོག་པ་དང་པོ་སེལ་བ་ནི་ནུས་པའི་རྒྱུ་ཡིས་འབྲས་བུ་སྐྱེར་རུང་བར་རྗེས་སུ་དཔག་པ་གང་ཡིན་པ་དེ་ནི་ཆོས་ཅན་རང་བཞིན་ཡིན་ཏེ་སྐྱེར་རུང་ནི་ཚོགས་པ་ལས་དོན་གཞན་ལ་མི་ལྟོས་པར་དེ་ཙམ་དང་འབྲེལ་བའི་ཕྱིར་རོ། །འདི་ཁ་ཅིག་རུང་བ་ནི་ནུས་པ་ཡིན་པས་དེ་དཔོག་པ་ཡིན་ནོ་ཞེས་ཟེར་བ་དེ་ནི་མ་ཡིན་ཏེ་འདི་ལྟར་ནུས་པ་ནི་ཕལ་ཆེར་མངོན་དུ་གྱུར་པས་རྟགས་དོན་མེད་པར་འགྱུར་བའི་ཕྱིར་དང་། ཅི་སྟེ་ལྐོག་ཏུ་གྱུར་ན་ཡང་ས་བོན་ནི་བུམ་པ་ལྟར་རྐྱེན་ཉེ་ཡང་མྱུ་གུ་མི་འབྱུང་བ་མ་ཡིན་པའི་ཕྱིར་དེ་དང་དེ་ལ་མྱུ་གུ་སྐྱེད་པའི་ནུས་པ་ཡོད་པ་དང་མེད་པར་ཤེས་སོ་ཞེས་བྱ་བ་དེ་ལྟ་ན་ནི་ནུས་པ་རྗེས་སུ་དཔོག་པ་ཡིན་ན་དེ་ལྟ་བུ་མ་གསུངས་པའི་ཕྱིར་རོ། །དེས་ན་ས་བོན་ལ་སོགས་པ་ལ་འགལ་རྐྱེན་མེད་ན་ནུས་པ་གོང་ནས་གོང་དུ་འཕེལ་བའི་སྒོ་ནས་འབྲས་བུ་ངེས་པར་སྐྱེར་རུང་བ་ཞེས་བྱ་བ་མཐའ་གཞན་བཀག་པའི་ངེས་པའི་ཡུལ་ནི་བསྒྲུབ་བྱ་ཡིན་ལ་དེ་ནི་ཚོགས་པའི་རང་བཞིན་ཡིན་ཏེ་དཔེར་ན་ལོ་མ་ལ་སོགས་པ་ལ་གྲི་ལ་སོགས་པས་བསྣུན་ན་འཆད་པ་ནི་དེའི་རང་བཞིན་ཡིན་པ་བཞིན་ནོ། །གལ་ཏེ་མཐའ་གཞན་བཀག་པའི་

༼༣༢༨༽

ངེས་པ་ནི་ཐེ་ཚོམ་ཡིན་ནོ་ཞེ་ན་མ་ཡིན་ཏེ་གཏན་ཚིགས་ཀྱིས་བསྐྱེད་པའི་ངེས་པ་ཡིན་པའི་ཕྱིར་རོ། །ཡང་ན་སྐྱེར་མི་རུང་བ་ལས་ལོག་པའི་རུང་བ་ཙམ་མོ། །གཏན་ཚིགས་ནི་ཚོགས་པ་ཉིད་ཡིན་ནོ། །ཇི་ལྟར་གཞན་ལ་མི་ལྟོས་ཤེ་ན་འབྲས་བུ་སྐྱེར་རུང་བ་འདི་ཡང་ཇི་ལྟར་ཚོགས་པ་ཉེ་བ་སྟེ་འདུས་པ་ལས་གཞན་ལ་མི་ལྟོས་པ་ལན་རུང་བའི་ངོ་བོ་ཚོགས་པ་དེ་ཙམ་དང་ཞེས་བྱ་བས་ནི་གང་ཞིག་གང་གི་ངོ་བོར་འགྱུར་བ་གཞན་ལ་མི་ལྟོས་པ་དེ་ནི་དེའི་ངོ་བོར་ངེས་པ་ཞེས་བྱ་བའི་རིགས་པས་ཚོགས་པ་ལ་རུང་བས་ཁྱབ་པར་བསྟན་ཏོ། །དེ་འདྲ་བའི་གཏན་ཚིགས་དེ་ལ་ནི་ཞེས་བྱ་བས་ནི་རང་བཞིན་དུ་སྟོན་པ་ཡིན་ནོ། །གཉིས་པ་བསྒྲུབ་བྱ་འབྲས་བུ་སྒྲུབ་ན་འཁྲུལ་བས་རྟོག་པ་གཉིས་པ་སེལ་བ་ནི་ཡང་ཅིའི་ཕྱིར་ཞེས་པ་སྟེ་འདི་མ་ངེས་པར་འགྱུར་རོ་ཞེས་བྱ་བའི་དོན་ཏོ། །གསུམ་པ་རུང་བ་དེ་དང་མི་མཚུངས་པ་ནི། རུང་བ་ཉིད་ནི་ཚོགས་པ་ལས་རྫས་གཞན་ལ་ཞེས་པ་སྟེ་དེ་ཉིད་གསལ་བར་སྟོན་པ་ནི་རྒྱུ་ཚོགས་པ་འདི་ཞེས་བྱ་བ་ནི་ཆོས་ཅན་ནོ། །ནུས་པ་ཕྱི་མ་ཕྱི་མ་ཕུལ་དུ་བྱུང་བར་འགྱུར་བས་མཐར་ངེས་པར་འབྲས་བུ་ཞེས་བྱ་བ་ནི་བསྒྲུབ་བྱའོ། །ནུས་པ་འགྱུར་བ་ཞེས་བྱ་བ་ནི་གཏན་ཚིགས་སོ། །དེ་ཉིད་གསལ་བར་འཆད་པ་ནི་ནུས་པ་སྐྱེ་བ་ནི་ཞེས་པ་སྟེ་གཏན་ཚིགས་ཡིན་ལ་ཚོགས་པའི་རུང་བ་ཆོས་ཅན་དང་གཞན་ལ་མི་ལྟོས་པ་བསྒྲུབ་བྱའོ། །བཞི་པ་མ་ཚོགས་པས་རུང་བ་འཇལ་ན་འཁྲུལ་བར་དཔེས་བསྟན་པ་ནི། དཔྱོད་པ་ཅན་ལ་སོགས་པ་རྒྱུ་མ་ཚོགས་པས་ཀྱང་འབྲས་བུ་དཔོག་པར་བྱེད་པ་དགག་པའི་ཕྱིར་རུང་བ་ཉིད་ཀྱང་ཞེས་སྨྲོས་ཏེ་ཤིན་ཏུ་ནུས་པ་ནི་ཆེས་ཆེར་འགྱུར་བའོ། །མི་མཐུན་པའི་ཕྱོགས་ནི་རུང་བ་མ་ཡིན་པ་སྟེ་དེ་ལ་ནི་ཁ་ཡར་བའི་རྟགས་འཇུག་པ་མ་མཐོང་བའོ། །འདི་ནི་བསྒྲུབ་བྱའི་དབྱེ་བས་དུ་མར་འགྱུར་བ་ལས་གལ་ཏེ་འདི་གེགས་དང་མ་ཕྲད་ཅིང་རྐྱེན་དང་ཕྲད་ན་འབྲས་བུ་བྱེད་དེ་ཞེས་སྒྲུབ་ན་ནི་དེའི་ཚེ་ཡང་དག་པའི་རྟགས་ཉིད་དོ། །འབྲས་བུ་སྐྱེད་པའི་ནུས་པ་སྒྲུབ་ན་ནི་མ་གྲུབ་པ་སྟེ་དེ་རྒྱུ་ཉིད་དུ་གྲུབ་ན་ནུས་པ་ཙམ་ཡང་གྲུབ་ལ་ནུས་པ་མ་གྲུབ་ན་རྒྱུ་ཉིད་དུ་ཡང་མ་གྲུབ་པའི་ཕྱིར་རོ། །མཐའ་གཞན་མ་བཀག་པར་སྐྱེད་ནུས་སྒྲུབ་ན་ནི་ཐུན་མོང་གི་མ་ངེས་པ་སྟེ་འབྲས་བུ་སྐྱེད་པར་ངེས་པ་དང་མ་ངེས་པ་གཉིས་ཀ་ལ་ཁ་ཡར་བ་ཡོད་པའི་ཕྱིར་རོ། །གེགས་དང་མ་ཕྲད་ན་འབྲས་བུ་སྐྱེད་པ་བསྒྲུབས་ན་ཡང་སྔ་མ་ལྟར་མ་ངེས་པ་ཡིན་ནོ། །འོན་ཏེ་འདི་དག་ནི་འདི་ཁོ་ན་ཙམ་གྱིས་ནུས་པ་ཕྱི་མ་ཕྱི་མར་འགྱུར་བས་འབྲས་བུ་སྐྱེད་པར་ངེས་པའམ་འདི་ཁོ་ན་ཙམ་གྱིས་གེགས་མེད་ན་འབྲས་བུ་སྐྱེད་པ་བསྒྲུབ་ན་ནི་འགལ་བ་ཡིན་ཏེ་དེ་ཙམ་

༼༣༢༩༽

གྱིས་འབྲས་བུ་བྱེད་མི་སྲིད་པས་བཟློག་པས་ཁྱབ་པའི་ཕྱིར་རོ། །ཅི་སྟེ་ཚོགས་པར་མ་ངེས་པར་རྒྱུར་རེས་འགའ་མཐོང་བ་ཙམ་གྱིས་འབྲས་བུ་སྐྱེད་ངེས་བསྒྲུབས་ན་ལྷག་མ་དང་ལྡན་པ་ཡིན་ཏེ་དཔེར་ན་ལུས་དང་དབང་པོ་དང་བློ་རེས་འགའ་རྒྱུར་སྣང་བས་འདོད་ཆགས་ལ་སོགས་པ་དཔྱོད་པ་བའི་སྦྱོར་བ་གསུམ་བཞིན་ནོ། །འདི་ལ་ནི་དེ་ལས་གཞན་པའི་རྒྱུ་ཡོད་དོ་ཞེས་སྟོན་པ་ནི་འདོད་ཆགས་ལ་སོགས་པ་ཞེས་པ་སྟེ་དེ་མ་མཐོང་བ་ལ་གསུམ་པོ་དེ་ཡོད་ཀྱང་ང་དང་ངའི་ཞེས་སྦྱར་རོ། །ཅིའི་ཕྱིར་དེ་མེད་པར་དེ་དག་མི་འབྱུང་ཞེས་ན་ཚུལ་བཞིན་ཞེས་གསུངས་ཏེ་ཚུལ་ནི་ཤེས་བྱའི་དོན་གྱི་དེ་ཁོ་ན་སྟེ་མི་རྟག་པ་དང་སྡུག་བསྔལ་བ་དང་བདག་མེད་པ་དང་མི་གཙང་བའོ། །དེ་ལྟར་སེམས་པ་ནི་ཚུལ་བཞིན་ཡིད་ལ་བྱེད་པའོ། །དེ་ལས་བཟློག་པར་སེམས་པ་ནི་ཚུལ་བཞིན་མ་ཡིན་པར་སེམས་ཡིད་ལ་བྱེད་པ་སྟེ་གསུམ་ནི་སོ་སོ་སྐྱེ་བོ་ཐམས་ཅད་ལ་ཡོད་ལ་བདག་ཏུ་འཛིན་པ་ཡང་བརྟན་པར་གནས་པ་ནི་ཐམས་ཅད་ལ་ཡོད་ཅིང་ཐོས་པས་བསྐྱེད་པ་ནི་ཕྱི་རོལ་བ་རྣམས་ལ་ཡོད་དོ། །ཉེས་པ་ནི་འདོད་ཆགས་ལ་སོགས་པའི་སྐྱོན་ནོ། །ལུས་ལ་སོགས་པ་རྒྱུ་ཉིད་ཡིན་ཡང་ཞེས་བྱ་བ་ནི་ལུས་རྒྱས་པ་དང་དབང་པོ་རྟས་པ་དང་ལང་ཚོའི་གནས་སྐབས་ཐོབ་པ་ལ་སོགས་པ་ནི་བདག་དང་བདག་གིར་ཞེན་པ་སད་པའི་རྒྱུ་ཡིན་པས་བརྒྱུད་ནས་འདོད་ཆགས་ཀྱི་རྒྱུར་འགྱུར་བའི་ཕྱིར་རོ། །ངར་འཛིན་དང་བྲལ་བའི་འབའ་ཞིག་པ་རྣམས་ལ་ཉེས་པ་སྐྱེད་པའི་ནུས་པ་མེད་པས་མི་མཐུན་ཕྱོགས་ཆགས་བྲལ་ལ་འཇུག་པ་ཞེས་སྦྱར་ཏེ་མ་མཐོང་ཙམ་གྱིས་ནི་ལྡོག་པ་མི་ངེས་པའི་ཕྱིར་རོ། །གཉིས་པ་ཚོགས་པ་གཅིག་པའི་དོན་གཞན་འཇལ་བ་འབྲས་བུར་བསྡུ་བ་ལ་རོ་ལས་གཟུགས་འཇལ་བ་འབྲས་བུར་བསྡུ་བ་དང་། རིགས་ཅན་གཞན་ལ་སྦྱར་བ་དང་། རེག་པ་འཇལ་བ་བྱེ་བྲག་ཏུ་བཤད་པ་གསུམ་ལས། དང་པོ་ལའང་གང་དུ་འདུ་བའི་ཚུལ་བརྗོད་པ་ནི། འོ་ན་ཞེས་པ་སྟེ་རྒྱུ་དང་འབྲས་བུར་མ་གྱུར་པ་གཞན་ཞེས་བྱ་བས་ནི་འབྲེལ་བ་གཉིས་མེད་པར་བསྟན་ཏོ། །སོགས་པས་ནི་དྲི་དང་རེག་བྱ་ལས་གཟུགས་རྟོགས་པ་ལ་སོགས་པ་གཟུང་ངོ་། །དེ་ཡང་རོ་ལ་སོགས་པ་དང་རྒྱུ་ཚོགས་པ་གཅིག་ལ་རག་ལས་པ་ལ་སོགས་པ་སྟེ་སྐྱེས་པའི་གཟུགས་ལ་སོགས་པ་རོས་རྟོགས་པ་དེ་ནི་རྒྱུའི་ཆོས་རྗེས་སུ་དཔག་པ་ཡིན་ཏེ་ཅི་དང་འདྲ་ཞེ་ན་དུ་བས་མེ་དཔགས་ནས་ཐལ་བ་དང་སོལ་བ་ལ་སོགས་པ་བུད་ཤིང་གི་འགྱུར་བ་དཔོག་པ་དང་འདྲའོ། །དེ་ལ་རྒྱུའི་ཆོས་ནི་རོའི་སྐད་ཅིག་སྔ་མ་ལ་རོ་ད་ལྟར་བ་དང་གཟུགས་ད་ལྟར་བ་སྐྱེད་པའི་ནུས་པ་དང་མེ་ལ་བུད་ཤིང་གི་འགྱུར་བ་སྐྱེད་པའི་ནུས་པ་ཡོད་པ་ལ་སོགས་པ་ཡིན་ལ་དེ་དཔགས་པས་གཟུགས་ད་ལྟར་བ་དང་བུད་ཤིང་གི་འགྱུར་བ་དཔོག་པར་བྱེད་དོ། །

༼༣༣༠༽

དེ་ཉིད་སྨྲས་པ་ནི་ལྷན་ཅིག་སྤྱོད་པ་དཔོག་པ་དེར་ཡང་རང་གི་རྒྱུ་དེ་ལྟ་བུ་ཞེས་སྦྱར་རོ། །གཉིས་པ་དེ་དག་ཕན་ཚུན་རྒྱུ་འབྲས་སུ་སྒྲུབ་པ་ནི་རོའི་རྒྱུ་སྟེ་སྐད་ཅིག་སྔ་མ་ནི་གཟུགས་ཀྱི་ཉེ་བར་ལེན་པའི་རྒྱུ་དེའི་སྐད་ཅིག་སྔ་མ་གཟུགས་ད་ལྟར་བ་ལ་ནུས་པ་ཞུགས་པའི་རྐྱེན་བྱེད་ཅིང་རོ་ད་ལྟར་བ་སྐྱེད་པར་བྱེད་དེ་བུད་ཤིང་འགྱུར་བའི་ཁྱད་པར་གྱི་ཉེ་བར་ལེན་པའི་རྒྱུ་ནི་བུད་ཤིང་ཉིད་དེ་དེའི་ལྷན་ཅིག་བྱེད་པའི་རྐྱེན་མེ་ཡིན་ཞིང་དུ་བ་སྐྱེད་པ་བཞིན་ནོ། །གཅིག་གིས་དུ་མ་སྐྱེད་པ་ཉིད་གསལ་བར་འཆད་པ་ནི་འདི་ལྟར་རོ་རང་གི་རྒྱུ་འབྲས་བུ་རོ་བསྐྱེད་པར་བྱ་བ་སྟེ་བྱེད་པ་ལ་མངོན་དུ་ཕྱོགས་པ་མེད་ན་རོ་ད་ལྟར་བ་མེད་པར་བྱེད་པ་དེ་ཉིད་གཟུགས་ཀྱི་ཉེ་བར་ལེན་པའི་རྒྱུ་གཟུགས་ཀྱི་སྐད་ཅིག་སྔ་མ་རྣམས་ཀྱི་གཟུགས་ད་ལྟར་བ་ནུས་པ་འཇུག་པའི་རྒྱུ་སྟེ་རྐྱེན་ཡིན་ནོ། །རོའི་ཉེ་བར་ལེན་པའི་རྒྱུ་འཇུག་པ་རོའི་སྐད་ཅིག་སྔ་མ་དེ་ཡང་གཟུགས་ཀྱི་ཉེ་བར་ལེན་པའི་རྒྱུ་འཇུག་པ་གཟུགས་ཀྱི་སྐད་ཅིག་སྔ་མའི་ལྷན་ཅིག་བྱེད་པ་ཅན་དེ་དེའི་རྐྱེན་དང་ལྡན་པ་ཡིན་ནོ། །གསུམ་པ་འཇལ་བའི་དུས་བཤད་པ་ནི། གང་གི་ཕྱིར་དེ་ལྟ་ཡིན་པ་དེའི་ཕྱིར་རང་གི་རྒྱུ་ཇི་ལྟ་བུ་ལས་བྱུང་བའི་རོས་རང་གི་རྒྱུ་དེ་ལྟ་བུ་རྗེས་སུ་དཔོག་པར་མེད་པའི་ཚེ་ན་གཟུགས་དཔོག་པ་ཡིན་གྱི་རྒྱུ་ལས་གཟུགས་ད་ལྟར་བ་དཔོག་པ་ནི་མ་ཡིན་ནོ། །རྒྱུ་ནུས་པ་ཐོགས་མེད་ནི་འབྲས་བུའི་ཁྱད་པར་ཅན་ཡིན་པས་ཁྱད་པར་ཅན་དངོས་སུ་རྟོགས་པའི་ཚེ་ཁྱད་པར་ཤུགས་ལ་རྟོགས་པ་ཡིན་ལ་དེ་གཉིས་ཀྱང་དངོས་སུ་འབྲེལ་བ་ཡིན་ནོ། །མ་འོངས་པ་མི་དཔོག་པ་ནི་ད་ལྟར་བས་མ་འོངས་པ་སྐྱེད་པ་ལ་མ་ཚང་བ་དང་གེགས་བྱེད་པ་སྲིད་པའི་ཕྱིར་རོ། །གཉིས་པ་ནི་དེ་འབྲས་རྟགས་ལས་སྐྱེས་པར་བཤད་པ་འདིས་ནི་གྲོག་མ་སྒོང་ང་དང་བཅས་ཏེ་འཕོ་བ་དང་ཉ་འཕར་བ་སྟེ་གྱེན་དུ་མཆོང་བའམ་རྫིང་དུ་སྦངས་ནས་འགྲོ་བ་དང་གློག་འགྱུ་བ་དང་སྦལ་པ་སྐད་འབྱིན་པ་ལ་སོགས་པ་ལས་ཆར་པ་དང་རླུང་ལ་སོགས་པ་རྗེས་སུ་དཔག་པ་ཡང་རྒྱུའི་ཆོས་རྗེས་སུ་དཔོག་པའི་འབྲས་རྟགས་ལས་སྐྱེས་པར་བཤད་པ་ཡིན་ནོ། །དེ་ལ་ད་ལྟ་ཆར་པ་བལྟར་རུང་བ་ལ་ནི་དེས་འདས་པའི་ཆར་པ་རྗེས་སུ་དཔོག་ལ་ས་ཕུག་ན་འདུག་པ་ལ་སོགས་པ་བལྟར་མི་རུང་བའི་ཚེ་ནི་ད་ལྟར་ཆར་འབབ་པ་དཔོག་སྟེ་མ་འོངས་པ་ནི་མ་ཡིན་ནོ་ཞེས་སློབ་དཔོན་ཆོས་མཆོག་འཆད་དོ། །དེ་ལ་ཡང་རོ་དང་གཟུགས་ཀྱི་འབྲེལ་བ་ཅི་འདྲ་བ་དེ་འདྲ་བ་ཡོད་དོ་ཞེས་སྟོན་པ་ནི་ཆར་པའི་རྒྱུ་ཞེས་བྱ་བ་ཡིན་ནོ། །དོན་འདི་ལ་སློབ་དཔོན་ཤཱཀྱ་བློ་ན་རེ། འབྱུང་དུ་རུང་བ་ཉིད་དཔོག་པ་ཡིན་གྱི་དངོས་ནི་མ་ཡིན་ཏེ་གེགས་བྱེད་པ་སྲིད་པའི་ཕྱིར་རོ་ཞེས་ཟེར་རོ། །

༼༣༣༡༽

གསུམ་པ་ནི་གཟུགས་ལས་ཞེས་པ་སྟེ་གཟུགས་དང་སྒྲ་ལ་སོགས་པ་ནི་འབྲས་བུའི་གཟུགས་ཡིན་ལ་ས་ལ་སོགས་པའི་འབྱུང་བ་བཞི་ནི་རྒྱུའི་གཟུགས་ཡིན་ཞིང་དེའང་སྲ་བ་དང་བརླན་པ་དང་དྲོ་བ་དང་ཡང་བ་ལ་སོགས་པ་རེག་བྱའི་བདག་ཉིད་དུ་གནས་པའི་ཕྱིར་རོ། །དེ་ལ་གཟུགས་ལ་སོགས་པས་རེག་པ་རྗེས་སུ་དཔོག་པ་ནི་རྒྱུ་ཉིད་དཔོག་པ་ཡིན་ལ་རེག་པ་ལ་སོགས་པས་གཟུགས་ལ་སོགས་པ་དཔོག་པ་ནི་རྒྱུའི་ཆོས་དཔོག་པ་ཡིན་པ་ནི་ཁྱད་པར་རོ། །གསུམ་པ་ཐ་སྙད་དུ་རུང་བས་རྒྱུ་མཚན་འཇལ་བ་འབྲས་བུར་བསྡུ་བ་ནི། འོ་ན་ཞེས་པ་སྟེ་འདི་ལ་རྩིག་བུག་ནས་ལྟ་བ་ན་གོང་བུའི་ཕྱོགས་གཅིག་མཐོང་ནས་བ་ལང་གི་ཐ་སྙད་དུ་རུང་བ་ཉིད་དུ་ཤེས་པས་མ་མཐོང་བའི་རྭ་དཔོག་པར་བྱེད་དོ། །དེས་ན་འདི་ནི་རྣམ་གཞག་གི་འབྲས་བུ་གཏན་ཚིགས་སུ་བྱས་ནས་རྣམ་འཇོག་གི་རྒྱུ་དཔོག་པའི་རང་བཞིན་ཉིད་འབྲས་རྟགས་སུ་བརྗོད་པ་ཡིན་པས་ཚིག་འདི་ལྟར་སྦྱར་ཏེ་ཚོགས་པ་སྟེ་བ་ལང་ཞེས་རྣམ་པར་གཞག་པའི་རྒྱུ་ནི་ཚོགས་པ་ཅན་ཏེ་རྭ་ལ་སོགས་པའི་ཡན་ལག་རྣམས་ཡིན་ཏེ་ཡན་ལག་དེ་དག་མེད་ན་བ་ལང་དེ་མེད་པའི་ཕྱིར་འབྲས་བུ་བ་ལང་ཉིད་ལས་རྒྱུ་རྭ་ཅན་དཔོག་པ་ཡིན་ནོ། །འགྲེལ་པ་ལས་ཆ་ཤས་དེ་མེད་ན་བ་ལང་དུ་མི་འབྱུང་ལ་བ་ལང་ཡོད་ན་གཞི་དེ་ལ་རང་གི་རྒྱུ་མཚན་རྭ་ཅན་སྟོན་པའི་ཕྱིར་ཞེས་སྦྱར་རོ། །འདི་ལ་མཐོང་བའི་ཆ་ཕལ་ཆེ་བ་ནི་ཆོས་ཅན་ཡིན་ལ་གཏན་ཚིགས་ཐ་སྙད་དུ་རུང་བ་ཉིད་ནི་བསྒྲུབ་བྱ་རྭ་ལ་སོགས་པའི་རྒྱུ་མཚན་ཅན་ཡིན་ཞིང་མཐོང་བའི་ཆོས་ཅན་དང་བསྒྲུབ་བྱ་རྭ་ནི་ཚོགས་པ་གཅིག་གིས་བསྐྱེད་པའི་འབྲེལ་བ་ཡིན་ནོ། །འདི་ལྷན་ཅིག་སྤྱོད་པའི་དོན་གཞན་དཔོག་པའི་འབྲས་རྟགས་སུའང་བསྡུར་རུང་སྟེ་ཚོགས་པ་གཅིག་ལ་རག་ལས་པའི་ཕྱིར་རོ། །འོན་ཀྱང་མཚོན་བྱ་ལས་མཚན་ཉིད་དཔོག་པ་འདི་ལྟ་བུའི་རྟགས་ཀྱང་ཡོད་དོ་ཞེས་བསྟན་པའི་ཕྱིར་ལོགས་ཤིག་ཏུ་བྱས་པ་ཡིན་ནོ་ཞེས་སློབ་དཔོན་ཆོས་མཆོག་འཆད་དོ། །ཛྙཱ་ན་ཤྲི་ནི་ཡན་ལག་གིས་ཡན་ལག་ཅན་སྐྱེད་པས་འབྲསབུས་རྒྱུ་ཉིད་དཔོག་པར་འཆད་དོ། །རྟེན་པས་རྟེན་དཔོག་པའི་རྟགས་བཞི་པ་དགག་པའི་ཕྱིར། བཞི་པ་གནས་པའི་ཆུ་ལས་གཞི་འཇལ་བ་འབྲས་བུར་བསྡུ་བ་ལ་ཆུ་གནས་པ་གཞིའི་འབྲས་བུར་སྒྲུབ་པ་དང་། རྒྱུ་གཞན་གྱིས་གནས་པ་དགག་པ་གཉིས་ལས། དང་པོ་ཆུའི་བདག་ཉིད་མི་གཡོ་བ་དེ་འདྲ་བ་ཆོས་ཅན་གཞི་དེའི་འབྲས་བུ་ཡིན་ཏེ་དེ་ལས་གྲུབ་སྟེ་སྐྱེས་པའི་ཕྱིར་རོ། །འགྲེལ་པ་ལས་གཞི་བརྟན་པོ་ཡོད་པར་ཞེས་བྱ་བ་དང་། མི་གཡོ་བའི་གནས་སྐབས་ཀྱི་ཁྱད་པར་ཞེས་བྱ་བ་དང་དེའི་འབྲེལ་པ་མི་འགྲུབ་པ་དང་ཕན་པས་ཕན་པ་གཉིས་པ་བྱེད་ན་ཐུག་པ་མེད་པར་འགྱུར་རོ་ཞེས་བཤད་ཟིན་ཏོ་ཞེས་སྦྱར་རོ། །

༼༣༣༢༽

གཉིས་པ་ལ་ལྡན་པས་གནས་པ་དགག་པ་དང་སྐྱེད་བྱེད་མ་ཡིན་པའི་གཞིས་གནས་པ་དགག་པ་དང་། ལྟུང་བའི་གེགས་བྱེད་པ་ཙམ་གནས་པར་བྱེད་པའི་དོན་དུ་འདོད་པ་དགག་པ་དང་གསུམ་ལས། དང་པོ་ལའང་གསུམ་ཡོད་པའི་ཕན་མི་འདོགས་ན་ལྡན་པ་ཉིད་མི་འགྲུབ་པ་ནི། རིགས་པ་ཅན་ལ་སོགས་པ་ན་རེ། གཞི་དང་ཆུའི་བར་ན་དེ་གཉིས་ལ་གནས་པའི་ཡོན་ཏན་ལྡན་པ་ཞེས་བྱ་བ་ཡོད་དེ་དེས་མི་གཡོ་བར་བྱས་པ་ཡིན་གྱི་གཞིས་ནི་མ་ཡིན་པས་དེས་དེ་སྒྲུབ་པ་ནི་འབྲས་བུའི་གཏན་ཚིགས་མ་ཡིན་ནོ་ཞེས་ཟེར་བ་ནི་གལ་ཏེ་གཞི་དེ་ལས་ཤེས་བྱ་བ་ཡིན་ནོ། །དེ་ལ་སློབ་དཔོན་བརྒལ་ཞིང་བརྟག་པ་མཛད་པ་ནི་ཇི་ལྟར་ལྡན་པ་དེ་དག་གི་ལྡན་པ་སྟེ་འབྲེལ་བ་ཡིན་ལྡན་པ་དེ་དེ་དག་ལས་སྐྱེས་པའམ་འཕྲོས་པ་འདུ་བ་སྟེ་ཚོགས་པའི་ཕྱིར་ཡིན་གྲང་སྟེ་རྣམ་པ་གཞན་མེད་པའི་ཕྱིར་རོ། །དེ་ཇི་ལྟར་གཅིག་ཉིད་དེ་རེ་རེ་ལས་ཤེས་བྱ་བ་ལ་སོ་སོ་བ་དེ་ལ་དེ་གཉིས་སྐྱེད་པའི་ནུས་པ་ཞེས་སྨྲས་སོ། །སྐྱེ་བ་དང་འཕྲོས་པ་འདུ་བ་དེ་ལ་སོ་སོར་ནུས་པ་མེད་པ་དེ་ནི་ཚོགས་ཀྱང་ནུས་པ་མེད་པ་དེ་འདྲ་བ་ཡིན་པའི་ཕྱིར་ལྡན་པ་སྟེ་ཚོགས་པས་ལྡན་པ་དེ་དང་ལྡན་པར་མི་འགྱུར་ཏེ་གསུམ་པོ་དེ་འགའ་ཡང་གང་ལ་ཡང་ཕན་འདོགས་པར་ཞེས་སྦྱར་རོ། །འདི་སྐད་དུ་སོ་སོ་བ་ལ་ནུས་པ་མེད་ཀྱང་ཚོགས་པ་ལ་འབྱུང་བ་ལ་ཕན་འདོགས་པ་དགོས་ན་དེ་ནི་ཁྱེད་ཁས་མི་ལེན་པའི་ཕྱིར་རོ་ཞེས་སྟོན་པ་ཡིན་ནོ། །གཉིས་པ་རྒྱུ་འབྲས་མ་ཡིན་ན་ཕན་པ་བྱེད་པ་མི་འཐད་པ་ནི། སོ་སོ་བ་དེ་ལས་གཞན་པའི་ལྷན་ཅིག་པ་ནི་ཕན་ཚུན་ཕན་འདོགས་པར་བྱེད་པ་ལས་ཁྱད་པར་ཏེ་ལྡན་པ་སྐྱེ་བའི་ཕྱིར་ཚོགས་ན་ནུས་པ་ཡིན་ནོ་ཞེ་ན་བསྐྱེད་པར་བྱ་བ་ཞེས་གསུངས་ཏེ་དེར་ཁས་ལེན་ན་ནི་རྒྱུ་འབྲས་བུ་ཐལ་བའི་ཕྱིར་རོ། །གཞན་ཡང་ཕན་གདགས་བྱ་དེ་རང་གི་ངོ་བོ་གྲུབ་ཟིན་ན་བྱ་བ་མ་ཡིན་ལ་མ་གྲུབ་ན་མ་གྲུབ་པ་བསྒྲུབས་པས་འབྲས་བུར་ཐལ་བའི་ཕྱིར་རོ། །ལྡན་པ་ལས་གཞན་བྱེད་དོ་ཞེ་ན་གཞན་གྱི་ཞེས་གསུངས་སོ། །ཉེ་བ་ཙམ་ཕན་པའི་དོན་ཡིན་ནོ་ཞེ་ན་ལྡན་པ་དང་ལྡན་པ་ལས་གཞན་གཉི་ག་བྱེད་པ་པོ་ཞེས་སྨྲོས་ཏེ་བཤད་ཟིན་པ་ནི་སྒྲའི་ཕན་པ་བསམ་པར་རོ། །གྲུབ་ཟིན་པ་བྱ་བ་མ་ཡིན་པ་དེའི་ཕྱིར་དངོས་པོའི་འབྲེལ་བ་ཐམས་ཅད་ནི་རྒྱུ་འབྲས་ལས་གཞག་གོ །འོ་ན་ཇི་ལྟར་རྟེན་དང་བརྟེན་པ་དང་གསལ་བྱ་གསལ་བྱེད་དང་རྒྱུ་དང་འབྲས་བུ་ལ་སོགས་པའི་ཐ་སྙད་ཐ་དད་དུ་འགྱུར་རོ་ཞེ་ན་དེ་དག་ནི་སྐྱེད་བྱེད་རྒྱུའི་འབྲས་བུ་ལ་ཉེ་བར་སྦྱོར་བའི་ཁྱད་པར་ཏེ་སྐྱེད་ཚུལ་གྱི་བྱེ་བྲག་འགའ་ཞིག་གིས་ཡིན་ནོ། །དེ་ལྟ་ཡིན་པ་དེས་ན་ཞེས་སྦྱར་ཏེ་ནུས་པ་ནི་རྒྱུའོ། །གསུམ་པ་དེས་གྲུབ་པའི་འབྲས་བུ་བསྡུ་བ་ནི། སྐྱེད་བྱེད་ཀྱི་ནུས་པ་ཉིད་གཞི་ཡིན་པ་དེའི་ཕྱིར་

༼༣༣༣༽

ཁར་གཞོང་དང་རྒྱུ་ཤུག་ལ་སོགས་པ་འདི་དག་ལ་དེའི་བདག་ཉིད་དེ་རྟེན་དང་བརྟེན་པའི་ཐ་སྙད་དང་གསལ་བྱ་གསལ་བྱེད་ལ་སོགས་པའི་ཐ་སྙད་ནི་ཞེས་སྦྱར་ཏེ་དེ་ཅིའི་ཕྱིར་ཞེ་ན་ལྡན་པ་མེད་པའི་ཕྱིར་དང་ཡོད་དུ་ཆུག་ཀྱང་དེ་དག་སྟེ་གནས་པ་ནི་བསྐྱེད་བྱ་སྐྱེད་བྱེད་ཀྱི་དངོས་པོ་དེ་མེད་ན་མི་འབྱུང་བའི་ཕྱིར་དང་ཚོགས་པ་ལས་ཕན་འདོགས་པ་དང་དེ་ལས་ལྡན་པ་དང་། དེས་ཆུ་གནས་པའི་བརྒྱུད་པ་ནི་དོན་མེད་དེ་གཞི་ཉིད་ཀྱིས་གནས་པའི་ཕྱིར་རོ། །གཉིས་པ་ནི་གྲུབ་ཟིན་པ་གནས་པར་བྱེད་པའི་ཕྱིར་གཞི་ཡིན་གྱི་མ་གྲུབ་པ་སྐྱེད་པར་བྱེད་པ་ཞེས་སྨྲ་བ་ལ་ཕན་པ་དགག་པས་བཤད་པ་ནི་དོན་གཞན་གནས་པར་བྱས་པས་ནི་དེ་གནས་པར་མི་འགྲུབ་ལ་དེ་ཉིད་གྲུབ་ཟིན་པས་གནས་བྱ་མ་ཡིན་པའི་ཕྱིར་རོ་ཞེས་བཤད་པར་བྱའོ། །གསུམ་པ་ལ་དོན་གསུམ་གྱི་དང་པོ་གེགས་དེ་ཉིད་དང་གཞན་དུ་མི་འཐད་པ་ནི། ལྟུང་བ་སྟེ་འགྲོ་བའི་གེགས་བྱེད་པའི་ཕྱིར་གནས་པར་བྱེད་པ་ཡིན་གྱི་གནས་པར་བྱེད་པའི་ཕྱིར་ནི་མ་ཡིན་ནོ་ཞེ་ན། ཆུ་གནས་པར་བྱེད་པ་པོའི་གཞིས་ཆུ་དེའི་ལྟུང་བའི་གེགས་བྱས་པ་གང་ཡིན་པ་དེ་ནི་ཆུ་ལས་དོན་གཞན་མ་ཡིན་པའི་ཆུ་བྱས་པ་ཉིད་དོ། །ཆུ་ལས་དོན་གཞན་ཉིད་བྱས་པ་ཡིན་ན་ནི་དེ་ཉིད་སྐྱེད་པ་ལ་ཉེ་བར་སྦྱོར་བའི་ཕྱིར་ཇི་ལྟར་གཞི་དེ་ཆུ་ལྟུང་བའི་གེགས་ཡིན། གཞིས་བྱས་པའི་གེགས་ཀྱིས་མི་ལྟུང་བར་ཁས་ལེན་པ་ལ་ཡང་བརྒལ་ཞིང་བརྟག་པ་མཚུངས་སོ། །ཅི་འདྲ་བའི་ཞེ་ན་དེས་གེགས་ཞེས་གསུངས་ཏེ་འགྲོ་བའི་ཁྱད་པར་ཉམས་པ་དང་སྡོད་པ་སྐྱེད་ན་ནི་ཆུའི་སྐྱེད་བྱེད་དུ་ཐལ་བའི་ཕྱིར་རོ། །གེགས་ལས་ཆུ་ལ་ཁྱད་པར་གྲུབ་ན་ཁྱད་པར་དེ་ཡང་ཁྱེད་ལྟར་ན་ཆུའི་བདག་ཉིད་ལས་གཞན་ཡིན་ཏེ་དེ་ཉིད་ཡིན་ན་ནི་ཆུ་འབྲས་བུར་ཐལ་བའི་ཕྱིར་རོ། །དེས་ན་ཆུའི་དངོས་པོ་ལྟུང་བ་དེའི་བདག་ཉིད་ཅེས་བྱ་བ་དང་། ཁྱད་པར་གྱིས་ཁྱད་པར་གཉིས་པ་བྱེད་ན་ཐུག་མེད་དུ་འགྱུར་རོ་ཞེས་སྦྱར་རོ། །འོ་ན་ནི་མི་ལྟུང་བ་བྱས་པ་ཉིད་གེགས་ཡིན་ནོ་ཞེ་ན་གཞན་མུ་སྟེགས་བྱེད་དག་མི་ལྟུང་བ་དེ་ལྟ་བུར་འགྱུར་བའི་ཞེས་སྨྲོས་ཏེ་བྱེ་བྱས་ན་སྐྱེད་བྱེད་དུ་འགྱུར་བའི་ཕྱིར་རོ། །གཉིས་པ་ལྟུང་བ་མེད་ཙམ་གེགས་སུ་མི་འཐད་པ་ནི། གེགས་དེ་ཉིད་དང་གཞན་དུ་མི་འཐད་པ་དེའི་ཕྱིར་ལྟུང་བ་མེད་པ་སྟེ་ལོག་པ་ཙམ་ཞེས་བྱ་བ་ནི་མེད་པ་ནི་བྱ་བར་མི་འཐད་ལ་དེ་མྱུ་གུ་ལ་སོགས་པ་རྣམ་པ་འགའ་ཞིག་ལྟར་ཞེས་བྱ་བ་ནི་བྱ་བའི་ལས་ནི་ཡོད་པས་ཁྱབ་པའི་ཕྱིར་རོ་ཞེས་བྱ་བའི་དོན་ཏོ། །ལྟུང་བ་མེད་པ་དེ་གཞན་ཡིན་ན་ནི་སྔ་མ་བཞིན་ཏེ་ལྟུང་བའམ་ཐུག་པ་མེད་པར་ཐལ་བའི་ཕྱིར་

༼༣༣༤༽

མེད་པ་བྱ་བར་ཡོད་པ་མ་ཡིན་ནོ་ཞེས་སློབ་དཔོན་ཆོས་མཆོག་འཆད་དོ། །ཛྙཱ་ན་ཤྲི་ནི་འཇིག་རྒྱུས་མེད་པ་བྱེད་པ་བཞིན་ཐལ་བ་དང་སྦྱར་རོ། །དེ་ལྟ་ཡིན་པ་དེའི་ཕྱིར་ཞེས་བྱ་བ་ལ་བྱ་བ་ནི་འབྲས་བུ་སྟེ་འབྲས་བུ་དངོས་པོ་མི་བྱེད་དོ་ཞེས་བྱ་བའི་དོན་བརྗོད་པར་འགྱུར་རོ་ཞེས་བྱ་བའི་དོན་ཏོ། །དེས་ན་གཞི་དེ་ལྟུང་བ་སྟེ་འགྲོ་བ་སྐྱེད་པར་བྱེད་པ་མ་ཡིན་ནོ་ཞེས་དེ་ལྟར་བརྗོད་པར་བྱ་བར་འགྱུར་ལ་དེ་ཡང་ཁོ་བོ་ཅག་འདོད་པ་ཉིད་དོ། །འདོད་པའི་རྒྱུ་མཚན་ཉིད་སྨྲས་པ་ནི་ཆུ་དེའི་ལྟུང་བ་གཞི་དེས་ཞེས་བྱ་བ་དང་གཟུགས་ཅན་འགའ་ཞིག་གནམ་དུ་འཕངས་པ་བཞིན་ནོ་ཞེས་སྦྱར་རོ། །གསུམ་པ་ཆུ་མི་གནས་པར་ཐལ་བ་བཀོད་ནས་སྐབས་ཀྱི་དོན་བསྡུ་བ་ནི། དེ་ལྟ་ཡིན་དང་ཆུ་དེ་ལ་ཅུང་ཟད་མི་བྱེད་པའི་གཞི་དེ་ཞེས་བྱ་བ་དང་མ་ཡིན་པ་དེའི་ཕྱིར་ཞེས་བྱ་བ་དང་གནས་པ་ཡང་ཡིན་པ་དེའི་ཕྱིར་ལྟུང་བའི་གེགས་ཞེས་བྱ་བའི་སྒྲ་འདིས་ཀྱང་ཆུ་སྐྱེད་པར་བརྗོད་པ་ཡིན་ནོ་ཞེས་སྦྱར་རོ། །ཇི་ལྟར་ཞེ་ན་དངོས་པོ་ཞེས་སྨྲོས་ཏེ་ཉེ་བར་ལེན་པའི་རྒྱུ་དང་ཡུལ་གཅིག་ཏུ་སྐྱེ་བ་ནི་གནས་པའི་དོན་ཡིན་ལ་དེ་ཡང་སྐད་ཅིག་མ་ལ་སྲིད་ཀྱི་རྟག་པ་ལ་ནི་མི་སྲིད་དོ་ཞེས་བྱ་བའི་དོན་ཏོ། །གང་གི་ཕྱིར་དེ་ལྟ་ཡིན་པ་དེའི་ཕྱིར་ཞེས་བྱ་བ་ནི་དཀྱུས་མ་ཐམས་ཅད་ཀྱི་མཇུག་སྡུད་པ་ཡིན་ནོ། །ལྔ་པ་ཆུ་སྐྱར་གྱི་ཆུ་འཇལ་བ་འབྲས་བུར་བསྡུ་བ་ནི། ཆུ་སྐྱར་ཡང་ཆོས་ཅན་དེའི་འབྲས་བུ་ཡིན་ཏེ་གནས་པས་ཏེ་སྡོད་པ་ཞེས་སྦྱར་རོ། །ཡུལ་ལ་སོགས་པ་ལ་ལྟོས་པ་ནི་མྱ་ངམ་གྱི་མཐའི་ཡུལ་གྱི་ཁྱད་པར་རམ་རྟགས་སྣང་ལ་ཆོས་མི་སྣང་བ་དང་། དཔྱིད་དང་སྟོན་གྱི་དུས་དང་ཆུ་སྐྱར་གྱི་ལུས་མ་ཉམས་ཤིང་རང་དབང་དུ་གནས་པ་ཡིན་ཏེ་ཆུ་ཡོད་པའི་ཡུལ་གྱི་མཐའ་ནི་ས་དེ་ན་ཆུ་མེད་ཀྱང་གནས་ལ། དབྱར་གྱི་དུས་ནི་ཆུ་མོད་པས་ཆུ་ཡོད་མེད་དུ་ཐམས་ཅད་དུ་གནས་ཤིང་། གཤོག་པ་ཆག་པ་དང་བཅིངས་པ་དང་། གཞན་གྱིས་བཟུང་བ་ལ་སོགས་པའི་ཚེའང་ཐམས་ཅད་དུ་གནས་པའི་ཕྱིར་རོ། །དེས་ན་ཡུལ་དུས་རང་བཞིན་གསུམ་གྱི་ཁྱད་པར་དང་བཅས་པ་ཉིད་རྟགས་ཡིན་ནོ། །ཅི་སྟེ་འདིའི་ཆོས་ཅན་གང་ཡིན་ཞེ་ན་སློབ་དཔོན་ཀ་མ་ལ་ཤི་ལ་ན་རེ། ཆུ་སྐྱར་ཉིད་ཡིན་ཏེ་ཆུ་སྐྱར་འདི་ནི་ཆུ་དང་འབྲེལ་ཏེ་ཆུ་སྐྱར་ཙམ་ཡིན་པའི་ཕྱིར་ཞེས་བྱེ་བྲག་ཆོས་ཅན་དང་སྤྱི་གཏན་ཚིགས་ཡིན་ནོ། །དུ་བ་ལས་མེ་དཔོག་པ་ལ་སོགས་པ་ལ་ཡང་ཚུལ་འདི་ཉིད་ཡིན་གྱི་ས་ཕྱོགས་ནི་མ་ཡིན་ཏེ་དུ་བ་ནི་ནམ་མཁའ་ལ་གནས་པའི་གཞི་ཐ་དད་པའི་མ་གྲུབ་པར་འགྱུར་བའི་ཕྱིར་རོ། །དཔེར་ན་མིག་གི་རྣམ་པར་ཤེས་པ་རེས་འགའ་བ་ཡིན་པས་རྒྱུ་གཞན་ལ་ལྟོས་པར་སྒྲུབ་པ་རང་བཞིན་ཡིན་ཡང་རྒྱུ་རྗེས་སུ་དཔོག་པས་འབྲས་བུའི་གཏན་ཚིགས་སུ་འདོད་པ་དེ་བཞིན་དུ་འབྲས་བུའི་གཏན་ཚིགས་ཐམས་ཅད་དེ་ལྟར་ཡིན་ནོ་ཞེས་ཟེར་རོ། །སློབ་དཔོན་ཆོས་མཆོག་

༼༣༣༥༽

ན་རེ། དེ་ལྟ་ན་ཆུ་སྐྱར་ལས་ས་ཕྱོགས་སུ་ཆུ་ལ་མི་འཇུག་པར་འགྱུར་ཏེ། དེ་ཆོས་ཅན་མ་ཡིན་པའི་ཕྱིར་རོ། །དེས་ན་རི་སུལ་ངེས་པ་མེད་པར་རྨ་བྱའི་སྒྲ་གྲག་པས་རྨ་བྱ་རྟོགས་པ་དང་ཕྱུགས་རྫི་འགྲོ་བའི་སྣོད་ཀྱི་དུ་བ་ལས་མེ་ངེས་པ་མེད་པར་རྟོགས་པ་བཞིན་དུ་ཚད་མ་འདིས་འཇུག་ཡུལ་མ་བསྟན་པར་འགྱུར་རོ། །གཏན་ཚིགས་གཞི་ཐ་དད་པར་འགྱུར་བ་ཡང་མ་ཡིན་ཏེ་སྟེང་མཐོང་ཞིང་འོག་རྒྱུ་མཚན་འགའ་ཞིག་གིས་དཔགས་པའམ་སྔར་མཐོང་བ་དྲན་ཀྱང་རུང་སྟེ་རྣམ་པ་ཐམས་ཅད་དུ་ཚད་མས་གྲུབ་པའི་སྣང་བ་དང་མི་སྣང་བ་ཚོགས་པ་ཆོས་ཅན་ཡིན་ནོ། །སློབ་དཔོན་གྱིས་དེའང་དུ་བའམ་དེའི་རྒྱུ་རྣམས་ཀྱི་གཞི་ཡིན་པའི་ཕྱིར་ཞེས་བཤད་པས་གཞི་ཞེས་བྱ་བ་རྒྱུ་ལས་གཞན་དུ་གྱུར་པ་ནི་མེད་ཀྱི་མེ་དང་ཆུ་གནས་པའི་ས་ཕྱོགས་ཀྱང་དུ་བ་དང་ཆུ་སྐྱར་གྱི་བརྒྱུད་པའི་རྒྱུ་ཡིན་པའི་ཕྱིར་རྟགས་དང་ཆོས་གཞི་མཐུན་པ་ཉིད་དོ། །གཞི་བརྟན་པ་དཔོག་ན་ཆུ་ཆོས་ཅན་ཡིན་ལ་རོ་ལ་སོགས་པ་དཔོག་པ་ན་ནི་གཟུགས་ཆོས་ཅན་ཡིན་ནོ། །གང་དུ་རྗེས་དཔག་ཚད་མས་འཇུག་པའི་ཡུལ་ངེས་པར་མ་བསྟན་པ་དེར་ནི་ཚད་མ་གཞན་གྱིས་ཡུལ་ངེས་པ་སྟོན་པར་བྱེད་དེ་རྣམ་ཤེས་ལས་དབང་པོ་དཔོག་པའི་ཡུལ་ངེས་པ་མིག་འབྱེད་འཛུམ་འཛིན་པའི་མངོན་སུམ་གྱིས་སྟོན་པ་བཞིན་ནོ་ཞེས་ཟེར་རོ། །གཉིས་པ་མ་འབྲེལ་བ་ལ་གཏན་ཚིགས་དགག་པ་ནི་དེ་དག་ཐམས་ཅད་ལ་འབྲེལ་བ་བསྒྲུབས་པ་ཕྱོགས་འདིས་ཞེས་བྱ་བ་ཡིན་ཏེ་མེད་ན་མི་འབྱུང་བ་ནི་མི་འཁྲུལ་བའོ། །གསུམ་པ་གཏན་ཚིགས་ལྟར་སྣང་སུན་དབྱུང་བ་ལ་མཚན་ཉིད་སྤྱིར་བསྟན་པ་དང་། ཁྱད་པར་གྱི་དབྱེ་བ་དང་། ཕྱེ་བའི་དོན་རྒྱས་པར་བཤད་པ་གསུམ་ལས། དང་པོ་ནི་བསྒྲུབ་བྱ་ཤེས་བྱེད་ཀྱི་ཡན་ལག་སྟེ་རྒྱུ་ཞེས་སྦྱར་ཏེ་ཡན་ལག་ནི་རྒྱུ་དང་ཡོན་ཏན་དང་འཁོར་དང་ཆ་ཤས་ལ་སོགས་པ་དུ་མ་ལ་འཇུག་པ་ལས་རྒྱུ་སྐབས་སུ་བབ་པ་ཡིན་ནོ། །དེའང་རྣམ་པ་གཉིས་ཏེ་ས་བོན་ལ་སོགས་པ་སྐྱེད་བྱེད་དང་བྱས་པ་ལ་སོགས་པ་ཤེས་བྱེད་དོ། །དེ་ལ་དང་པོ་འབྲས་བུ་སྐྱེད་པ་ནི། ཤེས་པ་ལ་མི་ལྟོས་ལ་ཕྱི་མས་འབྲས་བུ་རྗེས་དཔག་སྐྱེད་པ་ནི་ཤེས་པ་ལ་ལྟོས་ཏེ་སྒྲོན་མ་བཞིན་དུ་ཡོད་པ་ཉིད་ཀྱིས་ཤེས་པ་སྐྱེད་བྱེད་མ་ཡིན་པའི་ཕྱིར་རོ། །བསྒྲུབ་བྱ་རྟོགས་པར་འདོད་པ་པོའི་ཞེས་སྦྱར་རོ། །དེ་རྣམ་པར་འགྲེལ་པ་ན་ཚུལ་གསུམ་གྱི་བདག་ཉིད་གང་གིས་ཞེས་བྱ་བ་དང་བློའི་ཡུལ་དུ་མ་གྲུབ་པའམ་གྲུབ་ཀྱང་ཐེ་ཚོམ་ཟ་ན་ཞེས་སྦྱར་རོ། །སྒྲ་བཞིན་ནི་སྒྲ་དོན་དང་འབྲེལ་བར་བློས་བརྟགས་པ་དེ་མ་གྲུབ་བམ་ཐེ་ཚོམ་ཟ་ན་གོ་བྱེད་མ་ཡིན་པའི་ཚུལ་སྒྲ་དང་རྟགས་དག་ནི་ཞེས་བྱ་བ་དེར་བཤད་ཟིན་པ་བཞིན་ནོ། །ཆོས་ཅན་དང་མ་འབྲེལ་བ་ལས་མི་རྟོགས་པའི་དཔེ་ནི་ཚང་བང་དུ་ཞེས་བྱ་བ་ཡིན་ཏེ་འདིས་ནི་ཕྱོགས་ཆོས་ལ་ལྟོས་

༼༣༣༦༽

པར་བསྟན་ཏོ། །འབྲེལ་བ་མེད་པ་ལས་ཀྱང་ཞེས་བྱ་བས་ནི་རྗེས་སུ་འགྲོ་ལྡོག་ལ་ལྟོས་པར་བསྟན་ཏོ། །དེ་དག་མེད་ན་མི་རྟོགས་པ་དེའི་ཕྱིར་ཞེས་སྦྱར་ཏེ་ཆོས་ཅན་དང་འབྲེལ་བ་ནི་ཕྱོགས་ཆོས་སོ། །བསྒྲུབ་པར་བྱ་བ་ནི་ཕྱིར་རྒོལ་དང་བྱེད་པ་ནི་རྒོལ་བའོ། །ལྟར་སྣང་བ་ཡིན་གྱི་གཏན་ཚིགས་ནི་མ་ཡིན་ནོ་ཞེས་ཚིག་རྣམ་པར་སྦྱར་རོ། །གཉིས་པ་ནི་ཚུལ་གསུམ་པོ་དེ་ལ་ཚུལ་གཅིག་ཕྱོགས་ཀྱི་ཆོས་རབ་ཏུ་མ་གྲུབ་བམ་ཐེ་ཚོམ་ཟ་ན་མ་གྲུབ་པ་ཡིན་ལ། ཡང་གཅིག་ལྡོག་པ་མ་གྲུབ་བམ་ཐེ་ཚོམ་ཟ་ན་འཁྲུལ་བ་ཅན་ཏེ་མ་ངེས་པ་ཡིན་ནོ། །རྗེས་སུ་འགྲོ་ལྡོག་གཉིས་མ་གྲུབ་སྟེ་ཕྱིན་ཅི་ལོག་ཏུ་གྲུབ་ན་འགལ་བ་ཡིན་ལ། དེ་གཉིས་ལ་ཐེ་ཚོམ་ཟ་ན་འཁྲུལ་བ་ཅན་ཡིན་ནོ། །གསུམ་པ་ལ་ཕྱོགས་ཆོས་ཀྱི་སྐྱོན་དང་། ལྡོག་པའི་སྐྱོན་དང་། རྗེས་སུ་འགྲོ་ལྡོག་གཉིས་ཀའི་སྐྱོན་དང་། འགལ་བ་ལ་མི་འཁྲུལ་བ་བཤད་པ་དང་བཞི་ལས། དང་པོ་ལ་བཞི་སྟེ་དམ་བཅའ་ལས་ཐ་དད་ཀྱི་མ་གྲུབ་པ་དང་། ཐ་མི་དད་ཀྱི་མ་གྲུབ་པ་དང་། གཞི་རྟགས་ལ་ཐེ་ཚོམ་ཟ་བའི་མ་གྲུབ་པ་དང་ཆོས་ཅན་མ་གྲུབ་པའོ། །དང་པོ་ལའང་རྒོལ་ཕྱིར་རྒོལ་གཉིས་ཀ་ལ་མ་གྲུབ་པ་དང་། གང་རུང་ལ་མ་གྲུབ་པ་གཉིས་ལས། དང་པོ་ནི་གཅིག་པོ་གང་ཞིག་མ་གྲུབ་པས་མ་གྲུབ་པར་འགྱུར་ཞེ་ན་ཆོས་ཅན་དང་ཞེས་གསུངས་སོ། །གཉིས་པ་ལའང་འཆི་བ་མ་གྲུབ་པ་དང་། མི་རྟག་པ་མ་གྲུབ་པ་དང་། དབྱིབས་མ་གྲུབ་པ་དང་། ལུང་ལ་རྟེན་པའི་མ་གྲུབ་པ་མ་བཤད་པའི་རྒྱུ་དང་བཞི་ལས། དང་པོ་ནི་གཅེར་བུ་པ་རྣམས་ཤིང་རྣམས་ནི་ཞེས་པའི་དཔེར་སྐྱེས་བུ་འགོད་དེ་ཕྱིར་རྒོལ་བ་ནི་སངས་རྒྱས་པའོ། །ཁས་མི་ལེན་པའི་རྒྱུ་མཚན་ནི་རྣམ་པར་ཤེས་པ་དང་ཞེས་པ་སྟེ་ཚེ་ནི་སྲོག་སྟེ་རྣམ་པར་ཤེས་པ་ལ་མི་འཁྲུལ་བའི་དྲོད་དོ། །དེ་ལྟ་བུའི་འཆི་བ་སངས་རྒྱས་པ་ཁས་ལེན་ན་ཞེས་བྱ་བ་ནི་དེ་གྲུབ་ན་སེམས་ཀྱང་གྲུབ་བོ་ཞེས་བྱ་བའི་དོན་ཏོ། །གལ་ཏེ་དེ་ལ་འཆི་བའི་སྒྲ་འཇུག་པར་སངས་རྒྱས་པ་ལ་གྲུབ་པས་དེའི་དོན་ཀྱང་འགྲུབ་བོ་ཞེ་ན། སྒྲ་ནི་ཞེས་སྨྲོས་ཏེ་དངོས་པོ་ནི་འཆི་བའོ། །ཧ་ཅང་ཐལ་བ་ནི་ཐམས་ཅད་ཀྱིས་ཐམས་ཅད་འགྲུབ་པར་རོ། །སྲོག་ཆགས་ཀྱི་འཆི་བ་ཤིང་ལ་མ་གྲུབ་པ་དེའི་ཕྱིར་འཇིག་རྟེན་འདི་ཞེས་སྦྱར་རོ། །འོ་ན་སྐམ་པ་ཉིད་གཏན་ཚིགས་ཡིན་ནོ་ཞེ་ན་སྲོག་ཆགས་ཀྱི་ཞེས་བྱ་བ་ནི་འཆི་བའི་ཚེ་སྐམ་པ་མ་མཐོང་བའི་ཕྱིར་རོ། །འདི་ནི་ཞེས་བྱ་བ་ནི་སེམས་དང་ལྡན་པའོ། །གང་ཡང་འཆི་བའི་སྒྲ་སྦྱོར་བའི་ཕྱིར་རོ་ཞེས་གང་སྨྲས་པ་དེ་ལ་དངོས་པོ་ལ་ཞེས་སྨྲོས་ཏེ་སྒྲ་ཙམ་གྱིས་ནི་རྟགས་དངོས་པོས་གོ་

༼༣༣༧༽

བར་བྱ་བའི་བསྒྲུབ་བྱའི་དངོས་པོ་ཞེས་སྦྱར་རོ། །ཤིང་སེམས་པ་ཅན་དུ་སྒྲུབ་པའི་གཏན་ཚིགས་དགག་པ་རྒྱས་པར་ནི་རྟོག་གེ་འབར་བ་ལས་བལྟ་བར་བྱའོ། །མི་རྟག་པ་མ་གྲུབ་པ་ལ་འདོད་པའི་ཁྱད་པར་ངེད་ལ་མ་གྲུབ་པ་དང་། གཉིས་ཀ་ལ་ཁྱབ་པའི་སྤྱི་མེད་པ་དང་། ཤིང་དང་སྐྱེས་བུ་ལ་འཆི་བའི་སྤྱི་ཡང་དེ་དང་འདྲ་བ་གསུམ་ཡོད་པའི་དང་པོ་ལའང་གཉིས་ཀྱི་ཉེ་བར་ཞི་བ་མི་རྟག་པར་མ་གྲུབ་པ་ནི། འཆི་བ་ཤིང་ལ་མ་གྲུབ་པར་བཤད་པ་འདིས་ནི་གྲངས་ཅན་གྱིས་བློ་སེམས་པ་མེད་པའི་སྒྲུབ་བྱེད་དུ་མི་རྟག་པ་བཀོད་པ་དང་བྱེ་བྲག་པས་གནས་སྣོད་ཀྱི་འཇིག་རྟེན་དང་། སོགས་པ་ལུས་དང་དབང་པོ་ལ་སོགས་པ་ཁྱད་པར་དུ་འཕགས་པ་དབང་ཕྱུག་ཆེན་པོ་དང་ཚངས་པ་ལ་སོགས་པའི་བློ་སྔོན་དུ་འགྲོ་བ་ཅན་དུ་སྒྲུབ་པར་བྱེད་པ་ལ་དབྱིབས་ཀྱི་ཁྱད་པར་དང་། སོགས་པ་སྡོད་ཅིང་འཇུག་པ་དང་དོན་བྱེད་ནུས་པ་ལ་སོགས་པ་བཀོད་པ་རྣམས་ཀྱང་མ་གྲུབ་པར་བཤད་པ་ཡིན་ནོ། །བློ་དང་གནས་ལ་སོགས་པ་དེར་ཡང་གཏན་ཚིགས་ཀྱི་སྒྲ་ཙམ་གྲུབ་ཀྱི་ཁྱེད་འདོད་པའི་དོན་ནི་མ་ཡིན་ནོ། །མི་རྟག་པ་ཇི་ལྟར་མ་གྲུབ་ཅེ་ན་རང་བཞིན་ཉམས་པ་མེད་པའི་གནས་སྐབས་ཉེ་བར་ཞི་བ་སྟེ་མི་མཐོང་བ་ནི་མི་རྟག་པར་གཞན་སངས་རྒྱས་པ་དག་མི་འདོད་དོ། །གལ་ཏེ་གཏན་ནས་ཞིག་པ་དང་ཉེ་བར་ཞི་བའི་ཁྱད་པར་རྟགས་སུ་བརྗོད་པར་འདོད་པ་མེད་པའི་མི་རྟག་པའི་སྤྱི་ཙམ་ཞིག་གྲུབ་པ་མ་ཡིན་ནམ། དེ་གྲུབ་ན་ཁྱད་པར་ལ་རྟོག་པ་ཞེས་བྱ་བ་ནི་འབྲས་བུ་དང་མཚུངས་པའི་ལྟག་ཆོད་དུ་འགྱུར་རོ་ཞེས་བྱ་བའི་དོན་ཏོ། །དེ་བཟློག་པའི་ཕྱིར་ལྟག་ཆོད་ཀྱི་ཡུལ་སྟོན་པ་ནི་བྱས་པ་ཉིད་ཅེས་བྱ་བ་ཡིན་ཏེ་སྒྲ་འདི་མི་རྟག་པའི་དོན་གང་དང་འབྲེལ་བའི་མི་རྟག་པའི་དངོས་པོ་ཞེས་སྦྱར་ཏེ་དོན་བྱས་པའི་སྒྲའི་བརྗོད་བྱ་ནི་རྒྱུས་བསྐྱེད་པ་ཙམ་ཡིན་པས་དེ་ནི་རྒོལ་ཕྱིར་རྒོལ་གཉིས་ཀ་ལ་གྲུབ་པས་ཁྱད་པར་ལ་རྟོགས་པ་ལྟག་ཆོད་དུ་འགྱུར་བ་ཡིན་ལ། མི་རྟག་པ་ལ་ནི་སྒྲ་ཙམ་ཁྱད་པར་མེད་ཀྱི་དོན་ནི་ཁྱེད་དང་ངེད་ཤིན་ཏུ་ཐ་དད་པས་གཅིག་ལ་གྲུབ་པ་དེ་གཞན་ལ་མ་གྲུབ་པའི་ཕྱིར་ཁྱད་པར་ལ་རྟོག་པ་སུན་འབྱིན་ཉིད་ཡིན་གྱི་ལྟག་ཆོད་ནི་མ་ཡིན་ནོ་ཞེས་སྟོན་པ་ཡིན་ནོ། །གཉིས་པ་བསྐལ་པ་མི་རྟག་པ་མ་གྲུབ་པ་ནི། བསྐལ་བ་སྟེ་མི་མངོན་པར་ཞེས་བྱ་བ་དང་། གཞན་སངས་རྒྱས་པ་ཞེས་བྱ་བ་དང་། ཡོད་པ་གཏན་ནས་འཇིག་པ་ལའོ་ཞེས་སྦྱར་རོ། །གཉིས་པ་ལ་མངོན་པར་གསལ་བར་སྨྲ་བ་དགག་པ་དང་། གནས་སྐབས་ལྡོག་པར་འདོད་པ་དགག་པ་དང་། ཐུན་མོང་དུ་མ་རྫས་གཅིག་ཏུ་འདོད་པའི་སྒྲུབ་བྱེད་གསུམ་དགག་པ་དང་། དོན་བསྡུ་བ་བཞི་ལས། དང་པོ་ནི་མངོན་པར་གསལ་བར་སྨྲ་བའི་གྲངས་ཅན་དངོས་པོ་ཐམས་ཅད་ནུས་པའི་རང་

༼༣༣༨༽

བཞིན་དུ་གནས་པ་རྐྱེན་གྱིས་གསལ་བར་བྱེད་པ་ཡིན་ནོ་ཞེས་འདོད་པས་སྨྲས་པ་ནི་གལ་ཏེ་གཏན་ནས་ཞིག་པ་དང་བློ་ལ་བསྐལ་བ་དག་ཅེས་མི་གསལ་བ་སྤྱིར་སྨྲ་བ་ལ་དེ་མི་རྟག་པའི་མཚན་ཉིད་ཡིན་པ་འདིས་ཞེས་སྨྲོས་ཏེ་སོགས་པས་ནི་རྣམ་པར་འགྱུར་བ་རྣམས་གཟུང་ངོ་། །ཅི་སྟེ་སྔར་ཆོས་གཞན་མཐོང་བ་ཡིན་པ་ཡང་མི་གསལ་བ་སྟེ་མི་མཐོང་བ་མི་རྟག་པ་ཡིན་གྱི་མ་མཐོང་བ་ཙམ་ནི་མ་ཡིན་ནོ་ཞེ་ན་སྔར་ཆོས་གཞན་ཡང་ཡིན་ལ་དེ་ཉམས་པ་མེད་པའི་ཞེས་གསུངས་ཏེ་རྟག་པ་ལ་ནི་མི་གསལ་བ་མི་སྲིད་དོ་ཞེས་སྟོན་པ་ཡིན་ནོ། །གཉིས་པ་ལ་དོན་གཉིས་ཀྱི་དང་པོ་གནས་སྐབས་ལོག་ན་གནས་སྐབས་ཅན་ཡང་ལྡོག་པ་ནི་ཉམས་པ་མེད་པ་དང་ཆོས་སྔ་མ་ལོག་པ་འགལ་བར་བརྗོད་པ་འདིས་ནི་སྔ་མ་དེའི་ཞེས་སྦྱར་ཏེ་གནས་སྐབས་གཞན་དུ་སྨྲ་བའི་གྲངས་ཅན་ནི་དངོས་པོ་ཐམས་ཅད་གསལ་བ་ལྡོག་པ་དང་ནུས་པར་གནས་པ་ནི་མ་ཡིན་གྱི་འོན་ཀྱང་གནས་སྐབས་གཞན་ཐོབ་པ་ཡིན་ཏེ་འདིར་ལྟར་དངོས་པོ་ཐམས་ཅད་ནི་གྲུབ་ཟིན་པ་གཙོ་བོའི་ཁུག་མ་ན་གནས་པ་མི་མཐོང་བ་ཡིན་གྱི་རྐྱེན་གྱིས་ནི་དེ་ནས་ཕྱུང་བས་མཐོང་བར་འགྱུར་རོ་ཞེས་འདོད་དོ་ཟེར་རོ། །འདི་བསལ་བས་བྱེ་བྲག་ཏུ་སྨྲ་བའི་ལུགས་འགའ་ཞིག་ཀྱང་བསལ་བར་འགྱུར་མོད་ཀྱི་དེའི་དབང་དུ་བྱས་ནས་ནི་གཞུང་འདི་འཇུག་པ་མ་ཡིན་ནོ། །དེས་ན་གང་ཞིག་གནས་སྐབས་ལྡོག་པ་གསལ་བ་བསྐལ་བ་དང་འདྲ་བར་མི་རྟག་པའི་སྒྲའི་དོན་དུ་སྨྲ་བའི་གྲངས་ཅན་དེ་ལ་ཡང་གནས་སྐབས་དེ་ལྡོག་པ་ཡང་ཡིན་ལ་གཙོ་བའི་ཁུག་མ་ན་གནས་པས་ཉམས་པ་མེད་པ་ཡང་ཡིན། བུམ་པ་དེའི་གནས་སྐབས་བསྒྲིབས་པ་ལྟར་མིག་གི་ཡུལ་དུ་ལྡོག་གི་ཞེས་སྦྱར་རོ། །དེ་དག་གནས་སྐབས་ཀྱིས་བྱས་པ་ཡིན་གྱི་གནས་སྐབས་ཅན་གྱི་མ་བྱས་པའི་རྒྱུ་མཚན་ནི་གནས་སྐབས་དེ་ལོག་ན་གཞན་གནས་སྐབས་ཅན་མ་ལོག་ཀྱང་དོན་བྱེད་པ་ལ་སོགས་པ་འདི་ཞེས་སྦྱར་རོ། །ཇི་སྐད་བཤད་པའི་མཚན་ཉིད་ནི་དོན་བྱེད་པ་དང་ཐ་སྙད་དུ་བྱ་བ་དང་། ལྷག་པར་ཞེན་པ་གསུམ་སྟེ་གསུམ་པོ་དེ་ཡང་ཞེས་སྦྱར་ནས་དེ་ཇི་ལྟར་དོན་བྱེད་པ་དང་སྒྲུབ་བྱེད་མེད་པར་ཡོད་ཅེས་བརྒལ་ཞིང་རྟག་གོ །དེ་ཡོད་ཀྱང་ཞེས་བྱ་བ་ལ་མཚན་ཉིད་ནི་གསུམ་པོ་དེའོ། །གཉིས་པ་གནས་སྐབས་གཞན་དང་འབྲེལ་བས་གནས་སྐབས་ཅན་ཐ་དད་དུ་གྲུབ་པ་ནི། ཇི་ལྟར་དེའི་མཚན་ཉིད་མེད་དེ་དེ་གཉིས་ནི་དངོས་པོ་གཅིག་ཉིད་ཐ་དད་པར་མངོན་པ་ཡིན་ནོ། །འོ་ན་བུམ་པ་དང་གྱོ་མོ་ཐ་དད་དུ་མཐོང་བ་དེ་གང་ལས་ཤེ་ན་གནས་སྐབས་གཞན་དང་འབྲེལ་བའི་ཕྱིར་ཏེ་ཟློས་གར་མཁན་གྱི་སྐྱེས་བུ་གཅིག་ཉིད་དགའ་བྱེད་ཀྱི་དུས་ན་གསེར་མདོག་དང་བུམ་སྣའི་དུས་ན་ནག་

༼༣༣༩༽

པོ་བཞིན་ནོ་ཞེ་ན། དེ་ལ་དེ་དངོས་པོ་ཐ་དད་ཀྱི་མཚན་ཉིད་ཡིན་ན་ནི་བདེ་སྡུག་ཀྱང་ཐ་དད་དུ་འགྱུར་ལ། མ་ཡིན་ན་དེ་གཉིས་ལའང་ཁྱད་པར་མེད་པར་འགྱུར་རོ། །དུ་མ་རྫས་གཅིག་པའི་སྒྲུབ་བྱེད་དང་པོ་དགག་པ་ནི། རང་བཞིན་བདེ་སོགས་འགའ་ཞིག་ཞེས་སྨྲ་བ་ལ་བྱེད་པ་རྒྱུ་ཉིད་རྗེས་སུ་འགྲོ་བས་བདེ་སོགས་ཀྱང་ཁྱད་པར་མེད་པ་དང་། རྟག་པ་ཙམ་རྗེས་སུ་འགྲོ་བས་གང་ཟག་སོ་སོའི་སྐྱེས་བུ་རྣམས་ཀྱང་གཅིག་ཏུ་ཐལ་བ་ཡིན་ནོ། །གཉིས་པ་དགག་པ་ནི། དངོས་པོ་རྣམས་ཐ་དད་ན་རིམ་གྱིས་མངོན་པར་གསལ་བ་འགལ་བར་འགྱུར་བ་ལས་རིམ་གྱིས་གསལ་བའི་ཕྱིར་གཅིག་ཡིན་ནོ་ཞེ་ན་ཞེས་བྱ་བའི་དོན་ནི་འདི་ཕན་ཚུན་རག་མ་ལས་པའི་ཐ་དད་རྣམས་ནི་ཅིག་ཅར་གསལ་བར་འདོད་དེ་གཙོ་བོ་དང་སྐྱེས་བུ་བཞིན་ནོ། །རག་ལས་པ་རྣམས་ནི་གཅིག་ཡིན་པས་རིམ་གྱིས་གསལ་བར་འདོད་དེ་རྩ་བ་དང་རྣམ་འགྱུར་བཞིན་ནོ་ཞེས་བྱ་བ་ཡིན་ནོ། །དེ་ལྟར་འདོད་པ་དེ་ཅི་ད་ནི་བུམ་པ་དང་ཞོ་ལ་སོགས་པ་རིམ་མ་ཡིན་པ་ཅིག་ཅར་གསལ་བའི་ཕྱིར་དུ་མ་སྟེ་ཐ་དད་དུ་ཐལ་བ་ལས་གཙོ་བོ་གཅིག་པུ་ཁས་བླངས་པ་ཉམས་སོ། །གཞན་ཡང་རྟགས་རིམ་གྱིས་གསལ་བ་དང་དགག་བྱ་ཐ་དད་འགལ་ན་རྟགས་དེ་ལ་ཐ་མི་དད་ཀྱིས་ཁྱབ་པ་གྲུབ་པ་ཡིན་ན་རིམ་གྱིས་ཞེས་སྦྱར་ཏེ་གྲུབ་ན་ནི་བདེ་སྡུག་ཀྱང་ཁྱད་པར་མེད་པར་འགྱུར་བའི་ཕྱིར་རོ། །ཐ་དད་རྣམས་རིམ་ཀྱིས་འོང་བའི་རྒྱུ་མཚན་ནི་རྒྱུ་འབྲས་ཡིན་པས་རྒྱུ་སྔོན་དང་འབྲས་བུ་ཕྱིས་འོང་བ་ཡིན་ནོ། །དེ་མ་གྲུབ་པར་དེ་མི་འགྲུབ་པ་ནི་དེ་གཉིས་དུས་གཅིག་གམ་འབྲས་བུ་སྔོན་ལ་མི་འབྱུང་ཞེས་བྱ་བའི་དོན་ཏོ། །བདེ་བ་ལ་སོགས་པ་གཅིག་གི་བདག་ཉིད་ཅེས་སྦྱར་རོ། །གསུམ་པ་དགག་པ་ནི། འབྲས་བུ་ཉིད་ཅེས་བྱ་བ་ཡིན་ཏེ་བུམ་པ་སྣམ་བུ་ལ་སོགས་པ་ཐ་དད་ལས་དེ་དེའི་འབྲས་བུ་ཡིན་པའི་རྟགས་ལྡོག་པ་གྲུབ་པས་ཐ་མི་དད་དང་འབྲེལ་བ་འགྲུབ་བོ་ཞེ་ན་འབྲེལ་བ་གྲུབ་ན་ཐ་དད་མེད་པ་རིགས་པ་ཡིན་ན་འབྲེལ་བ་དེ་ནི་ཞེས་བྱ་བ་ནི་རྗེས་འགྲོ་མེད་ན་ལྡོག་པ་ལ་ཐེ་ཚོམ་ཟ་བའི་ཕྱིར་ཞེས་སྲོག་ལྡན་དགག་པར་བཤད་པར་བྱའོ། །བཞི་པ་དོན་བསྡུ་བ་ནི། ཇི་ལྟར་འབྲེལ་བའི་ཁྱད་པར་ཏེ་སྒྲ་དང་སྒྲ་མ་ཡིན་སྤངས་པའི་རྒྱུ་དག་ལས་ཞེས་བྱ་བ་དང་འཇུག་པར་འགྱུར་བ་ལ་ཐ་དད་དུ་རྟོགས་པ་མེད་དེ་མི་རྟག་པ་གཉིས་པོ་གང་འགོད་ཅེས་བརྟགས་ནས་བཀག་པ་མེད་ཀྱང་ངེད་ཀྱི་ཞིག་པ་དང་ཁྱེད་ཀྱི་ཞི་བ་གཉིས་ལ་ཐུན་མོང་གི་ཆོས་མི་རྟག་པ་ནི་མེད་དེ་ཞི་བ་ནི་མི་རྟག་པ་མ་ཡིན་པའི་ཕྱིར་རོ། །གསུམ་པ་དེ་ཤིང་དང་སྐྱེས་བུ་ལའང་སྦྱར་བ་ནི། དེ་གཉིས་ལ་མེད་པ་ལྟར་ནི་ཤིང་དང་ཞེས་པ་

༼༣༤༠༽

སྟེ་འཆི་བའི་མཚན་ཉིད་གང་ཞིག་ཅེས་བྱ་བ་དང་། དེ་ལྟར་ཏེ་སེམས་པ་ཅན་དུ་རྟོགས་པར་འགྱུར་རོ་ཞེས་བྱ་བ་དང་། ཁྱེད་བརྗོད་ན་སྤྱི་ཡིན་ཡང་ཞེས་བྱ་བ་དང་། འབྲེལ་བ་ཡོད་པ་གང་ལས་ཞེས་སྦྱར་རོ། །དེའི་ཕྱིར་འདི་ལ་ཡང་སྒྲ་ཙམ་གྲུབ་ཀྱི་དོན་ནི་མ་ཡིན་ནོ། །དབྱིབས་མ་གྲུབ་པ་ལ་དོན་ལྔ་ཡོད་པའི་དང་པོ་སྐྱེས་བུས་བྱས་པའི་དབྱིབས་མི་འཁྲུལ་བ་ནི། དེ་མ་གྲུབ་པ་ཡིན་པ་དེ་བཞིན་དུ་ཞེས་བྱ་བ་ཡིན་ཏེ་ཁང་བཟང་ལ་སོགས་པ་ལ་རྗེས་སུ་འཇུག་པ་བློ་སྔོན་དུ་འགྲོ་བ་ཅན་གྱི་དབྱིབས་ཉིད་འཆད་པ་ནི་དབྱིབས་གང་ཞིག་མཐོང་ན་ད་ལྟ་བྱེད་པ་མ་མཐོང་བ་རྣམས་ལ་ཡང་བྱས་པའི་བློ་སྐྱེ་བར་འགྱུར་བ་རྟགས་དེ་འདྲ་བ་རྟགས་སུ་བཀོད་པ་ཡིན་ན་དབྱིབས་དང་སྡོད་འཇུག་ལ་སོགས་པའི་གཏན་ཚིགས་ཐམས་ཅད་དེ་ལྟར་གོ་བྱེད་དུ་འགྱུར་བ་ཡིན་ན་དེ་འདྲ་བ་ནི་སྣོད་བཅུད་ཀྱི་འགྲོ་བ་ལ་མ་གྲུབ་བོ། །དེ་ཉིད་སྡུད་པ་ནི་དབྱིབས་སོགས་ཏེ་སྡོད་འཇུག་ལ་སོགས་པ་ཅི་འདྲ་བ་ཞིག་བྱིན་གྱིས་རློབ་པ་པོ་ཡོད་མེད་ཀྱི་རྗེས་སུ་འཇུག་པ་ཅན་དུ་གྲུབ་པ་དེ་འདྲ་བ་དེ་ལས་བློ་སྔོན་དུ་འགྲོ་བ་ཅན་རྗེས་སུ་ཞེས་སྦྱར་རོ། །གཉིས་པ་དབྱིབས་ཙམ་འཁྲུལ་བ་ནི། སྐྱེས་བུས་བྱས་པ་དང་མ་བྱས་པའི་དངོས་པོ་ཐ་དད་ལ་རབ་ཏུ་གྲུབ་པའི་དབྱིབས་ཞེས་སྒྲ་མཚུངས་པས་དབྱིབས་ཙམ་དུ་ཐ་དད་མེད་པར་བློས་བརྟགས་པ་ལས་སྐྱེས་བུས་བྱས་པར་རྗེས་སུ་དཔོག་ན་རིགས་པ་མ་ཡིན་ཏེ་སྐྱ་བོའི་རྫས་ཏེ་རྫས་སྔོན་པོ་ལས་མེ་དཔོག་པ་རིགས་པ་མ་ཡིན་པ་བཞིན་ནོ། །གསུམ་པ་འཁྲུལ་བར་སྒྲུབ་པའི་རིགས་པ་ནི། དེ་ལྟ་མིན་ཏེ་དེ་རིགས་པར་ཁས་ལེན་ན་བུམ་པ་དང་དབྱིབས་ཙམ་དུ་མཚུངས་པས་གྲོག་མཁར་ཡང་རྫ་མཁན་གྱིས་བྱས་པར་དཔོག་པར་འགྱུར་རོ། །གལ་ཏེ་སྤྱི་ལ་ཁྱད་པར་གྱིས་རྟོག་པ་ནི་འབྲས་བུ་དང་མཚུངས་པའི་ལྟག་ཆོད་ཡིན་ནོ་སྙམ་ན་དེ་སྟོན་པ་ནི་བསྒྲུབ་བྱ་རྗེས་འགྲོ་སྟེ་དེས་ཁྱབ་པའི་ཕྱིར་རྒྱུའི་འབྲས་བུ་བྱས་པའི་སྤྱིས་ཀྱང་བསྒྲུབ་བྱ་སྒྲུབ་པར་བྱེད་པ་ཡིན་ཏེ་གོའི་སྒྲ་བཞིན་ནོ། །ཇི་ལྟར་སྤྱིའི་སྒྲ་ནི་སྐབས་ལ་སོགས་པ་དང་འབྲེལ་བས་བྱེ་བྲག་གོ་བར་བྱེད་པ་དེ་བཞིན་དུ་བྱས་པ་ལ་སོགས་པའི་སྤྱིའང་བྱེ་བྲག་དང་འབྲེལ་བ་ན་དེའི་ཆོས་འགའ་ཞིག་གི་གོ་བྱེད་དུ་འགྱུར་བ་ཡིན་ནོ། །དེ་ལ་དོན་གྱིས་འཕངས་པ་མ་ཡིན་ལ་སྒྲས་ཀྱང་མ་ཟིན་པའི་འབྲེལ་བ་ཅན་སྒྲ་དང་བུམ་པའི་བྱས་པ་ནི་ཐ་དད་པའི་ཕྱིར་གཅིག་ནི་རྗེས་འགྲོ་མེད་ལ་གཅིག་སྒྲ་ལ་མ་གྲུབ་བོ་ཞེས་ཐ་དད་པའི་སྐྱོན་བརྗོད་པ་ནི་འབྲས་བུ་དང་མཚུངས་པའི་ལྟག་ཆོད་དུ་འདོད་ལ་འདིར་ནི་ཁྱབ་པ་ཅན་གྱི་དབྱིབས་ཁྱད་པར་ཅན་མ་གྲུབ་ཅིང་དབྱིབས་ཙམ་ནི་འཁྲུལ་བའི་ཕྱིར་ལྟག་ཆོད་དུ་ག་ལ་འགྱུར།

༼༣༤༡༽

བཞི་པ་སྒྲ་ཙམ་འཁྲུལ་བ་ནི། དེས་ན་དོན་ནི་མ་གྲུབ་པ་དང་འཁྲུལ་བས་སྒྲ་ཙམ་གཏན་ཚིགས་སུ་འགྱུར་ན་དབྱིབས་ཀྱི་རིགས་གཞན་ལ་རབ་ཏུ་གྲུབ་པ་དབྱིབས་ཞེས་བྱ་བའི་སྒྲའི་སྤྱི་ནི་མཐོང་བ་ལས་སྐྱེས་བུས་བྱས་པ་སྒྲུབ་པར་བྱེད་པ་དེ་མི་རིགས་ཏེ་དཔེར་ན་ངག་དང་ཕྱོགས་ལ་སོགས་པ་རྣམས་གོའི་སྒྲའི་བརྗོད་བྱ་ཡིན་པའི་ཕྱིར་གོའི་སྒྲའི་བརྗོད་བྱ་རིགས་གཞན་བ་ལང་ལ་རབ་ཏུ་གྲུབ་པའི་རྭ་ཅན་དཔག་མི་ནུས་པ་བཞིན་ནོ། །དངོས་པོས་འགྲུབ་ལ་སྒྲས་མི་འགྲུབ་པའི་རྒྱུ་མཚན་ནི་བརྗོད་པར་ཞེས་པ་སྟེ་སྒྲ་ནི་ཐམས་ཅད་ལ་ཡོད་པའི་ཕྱིར་རོ་ཞེས་བྱ་བའི་དོན་ཏོ། །དེས་ན་ཁྱབ་པ་མེད་པ་ནི་གཏན་ཚིགས་མ་ཡིན་ཏེ་སྒྲ་ཙམ་གཏན་ཚིགས་སུ་ཐལ་བའི་ཕྱིར་རོ། །ལྔ་པ་གྲུབ་པའི་རང་བཞིན་དཔེར་བརྗོད་པ་ནི། དེ་དངོས་པོའི་རང་བཞིན་ལ་མ་གྲུབ་ན་ཚུལ་འདི་མ་གྲུབ་པ་ཡིན་ལ་བསྒྲུབ་བྱས་ཁྱབ་པའི་གཏན་ཚིགས་གྲུབ་ན་སྒྲས་ཟིན་པའི་ཁྱད་པར་མ་གྲུབ་ཀྱང་ཁྱད་པར་མ་གྲུབ་པ་དེ་གཏན་ཚིགས་ལ་གནོད་བྱེད་མ་ཡིན་ཏེ་དཔེར་ན་སྒྲ་མི་རྟག་སྟེ་ནམ་མཁའི་ཡོན་ཏན་དང་དོན་གཅིག་ལ་འདུ་བའི་བྱས་པ་ཡིན་པའི་ཕྱིར་ཞེས་བཀོད་ན་ཁྱད་པར་དེ་མ་གྲུབ་པས་བྱས་པ་ཙམ་ལ་མི་གནོད་པ་བཞིན་ནོ། །དེས་ན་ཁྱབ་པ་ཅན་གྱི་དངོས་པོ་མ་གྲུབ་ན་སྒྲས་བརྗོད་པའི་དངོས་པོ་གྲུབ་ཀྱང་སྒྲུབ་བྱེད་མ་ཡིན་ནོ་ཞེས་གནས་སོ། །ཅི་སྟེ་སྒྲས་བརྗོད་པའི་དོན་མ་གྲུབ་ཀྱང་གཏན་ཚིགས་ཀྱི་དངོས་པོ་གྲུབ་ན་བསྒྲུབ་བྱ་གྲུབ་པར་འགྱུར་ཏེ་དཔེར་ན་འུག་པ་ཞེས་བྱ་བ་ནི་གཟེགས་ཟན་ཏེ་གཟེགས་མ་ཟ་ཞིང་འུག་པ་ལྟར་གནས་པའི་ཕྱིར་རོ། །འུག་པ་པ་ནི་དེའི་རྗེས་སུ་འབྲང་བའི་བྱེ་བྲག་པ་སྟེ་དེ་ལ་སངས་རྒྱས་པས་རྡུལ་ཕྲ་རབ་ནི་མི་རྟག་སྟེ་ལུས་ཅན་ཡིན་པའི་ཕྱིར་ཞེས་བཀོད་པ་ན་འུག་པ་པའི་ལུས་ཅན་གྱི་སྒྲའི་བརྗོད་བྱ་ནི་རྫས་ཐམས་ཅད་དུ་སོང་བ་མ་ཡིན་པའི་ཚད་ཡིན་གྱི་རེག་བྱ་ནི་མ་ཡིན་ལ་སངས་རྒྱས་པའི་ནི་རེག་བྱ་ཉིད་ཡིན་ནོ། །དེས་ན་བྱེ་བྲག་པ་ལ་སྒྲ་མ་གྲུབ་ཀྱང་དོན་རེག་བྱ་གྲུབ་པས་གཏན་ཚིགས་ཡིན་པ་བཞིན་ནོ། །བཞི་པ་ལུང་ལ་རྟེན་པའི་མ་གྲུབ་པ་མ་བཤད་པའི་རྒྱུ་ནི། དཔེར་ན་ཞེས་པ་སྟེ་སྒྲ་གྲུབ་ཟིན་རྐྱེན་གྱིས་མངོན་པར་གསལ་བར་སྨྲ་བ་དཔྱོད་པ་བའམ་བརྡ་སྤྲོད་པ་བ་ལ་བྱེ་བྲག་པས་མི་རྟག་པའི་སྒྲུབ་བྱེད་དུ་བཀོད་པའི་བྱས་པ་ཉིད་ནི་དེ་ལ་མ་གྲུབ་སྟེ་ངེད་ཀྱི་བསྟན་བཅོས་ནས་སྒྲ་ཡོད་པ་གསལ་བར་བྱ་བ་ཡིན་གྱི་མེད་པ་གསར་དུ་བྱས་པ་ནི་མ་ཡིན་ནོ་ཞེས་བཤད་པའི་ཕྱིར་རོ་ཞེས་རང་གི་བསྟན་བཅོས་ལ་བརྟེན་ནས་མ་གྲུབ་པར་བརྩད་པ་དེ་སློབ་དཔོན་གྱིས་གང་ཡང་རུང་བ་ལ་མ་གྲུབ་པའི་དཔེར་བརྗོད་པ་གང་ཡིན་པ་དེ་ནི་དངོས་པོའི་རྗེས་སུ་དཔག་པ་སྟེ་གཏན་ཚིགས་ཐམས་ཅད་ལ་སྐྱོན་མ་

༼༣༤༢༽

ཡིན་ཏེ་ཚད་མས་མཐོང་བའི་གཏན་ཚིགས་ལ་ཁས་བླངས་པའི་ལུང་གིས་བརྩད་པ་མི་འཐད་དེ་ནུས་པ་མེད་པའི་ཕྱིར་དང་རྗེས་སུ་དཔག་པ་ལུང་ལ་མི་ལྟོས་པ་ལ་བསྟན་བཅོས་ཏེ་ལུང་གི་སུན་འབྱིན་སྐབས་མ་ཡིན་ཏེ་མི་འཇུག་པའི་ཕྱིར་རོ། །ཅི་སྟེ་བྱས་པ་ལ་ཚད་མ་ཉིད་ཀྱིས་གནོད་ན་ནི་མངོན་པར་གསལ་བར་སྨྲ་བའི་ལུང་གི་སུན་འབྱིན་གྱིས་ཅི་ཞིག་བྱ། དེ་བཞིན་དུ་སྒྲ་གྲུབ་ཟིན་མངོན་པར་གསལ་བ་དེའི་ངོ་བོ་ཚད་མས་མ་རྟོགས་ན་ཚད་མས་མ་གྲུབ་པའི་མངོན་པར་ཞེས་སྦྱར་རོ། །དེ་ལྟ་ཡིན་པ་དེའི་ཕྱིར་ཞེས་བྱ་བ་ནི་ལུང་ལས་གྲུབ་པའི་གཏན་ཚིགས་ལུང་ཁས་ལེན་པ་གང་ཡང་རུང་བ་ལ་མ་གྲུབ་པར་འགྱུར་རོ་ཞེས་སྟོན་པ་ཡིན་ནོ། །གཞན་དངོས་པོ་སྟོབས་ཞུགས་ལ་ལྟོས་ནས་ནི་བྱས་པ་དེ་གང་ཡང་རུང་བ་ལ་མ་གྲུབ་པ་མ་ཡིན་ཏེ་ཕྱིར་རྒོལ་གྱིས་བྱས་པར་མ་ཤེས་པས་བློའི་སྐྱོན་ཡིན་པའི་ཕྱིར་རོ། །དེས་ན་དེ་ལ་ཁོ་བོས་གང་རུང་ལ་མ་གྲུབ་པའི་དཔེར་བརྗོད་པ་མ་སྨྲས་ཏེ་མ་བྱས་སོ། །ཀུན་ལས་བཏུས་སུ་དེ་ལ་དཔེར་བརྗོད་པ་ནི་ཕྱོགས་ཙམ་སྟོན་པ་ཡིན་ནོ་ཞེས་སྟོན་པ་ནི་སློབ་དཔོན་གྱིས་ནི་ཞེས་བྱ་བ་ཡིན་ནོ། །དེ་ལྟར་རྣམ་པ་ལྔས་དམ་བཅའ་ལས་ཐ་དད་ཀྱི་མ་གྲུབ་པ་བཤད་ནས་གཉིས་པ་ཐ་མི་དད་ཀྱི་མ་གྲུབ་པ་ལ་བསྒྲུབ་བྱའི་ཆོས་ཅན་མ་གྲུབ་པ་དང་། ཆོས་མ་གྲུབ་པ་དང་། མི་མཐུན་ཕྱོགས་ལས་གཞན་ཡིན་མ་གྲུབ་པ་དང་། བཟློག་པ་གཞན་ལས་རྣམ་གྲོལ་མ་གྲུབ་པ་དང་། རྩོལ་བྱུང་དམ་བཅའི་དོན་མ་ཡིན་པར་བསྟན་པ་ལྔ་ལས། དང་པོ་ལའང་དོན་ལྔའི་སྒྲུབ་བྱེད་ཀྱི་ངོ་བོར་མ་གྲུབ་པ་ནི། ཁ་ཅིག་དམ་བཅས་པའི་དོན་གྱི་ཕྱོགས་གཅིག་མ་གྲུབ་པར་མི་འདོད་པ་དེ་ལ་སྨྲས་པ་ནི་གང་ཡང་ཞེས་པ་སྟེ་དམ་བཅས་པའི་དོན་གྱི་ཕྱོགས་གཅིག་ནི་ཆོས་སམ་ཆོས་ཅན་ལས་འདི་ནི་ཆོས་ཅན་ཡིན་ནོ། །བསྒྲུབ་བྱ་སྒྲུབ་བྱེད་ནི་ཐ་དད་ཡིན་པ་ལས་ཆོས་ཅན་དེ་རང་ཉིད་བསྒྲུབ་བྱའི་ཆོས་ལྡན་དུ་སྒྲུབ་པ་ལ་ཞེས་སྦྱར་རོ། །དེ་ཉིད་གསལ་བར་སྟོན་པ་ནི་སྒྲ་དེ་ཉིད་སྒྲ་དེའི་ཞེས་པ་སྟེ་སྒྲ་དེའི་ངོ་བོ་ཙམ་དང་བསྒྲུབ་བྱ་ཞེས་བྱ་བ་དང་། དེ་ལ་སྒྲུབ་བྱེད་དུ་འགྱུར་བའི་ཁྱད་པར་གཞན་ཞེས་བྱ་བ་དང་། ཕྱིས་རྟགས་ཀྱི་དུས་ཞེས་བྱ་བ་དང་དེ་ལྟར་འགྱུར་བ་དེའི་ཕྱིར་ཞེས་སྦྱར་རོ། །གཉིས་པ་ངོ་བོ་གྲུབ་ཀྱང་གཏན་ཚིགས་སུ་མ་གྲུབ་པ་ནི། སྒྲ་ཇི་ལྟར་ཞེས་པས་ཏེ་བསྟན་པར་མི་བྱ་བ་ནི་ཆོས་ཅན་བརྗོད་པ་ཉིད་ཀྱིས་བསྒྲུབ་བྱ་གྲུབ་པའི་ཕྱིར་རོ། །མི་རྟག་པ་སྒྲ་ཙམ་དང་རྗེས་སུ་འབྲེལ་ན་སྒྲ་རྟག་ཏུ་ཞེས་སྦྱར་རོ། །གལ་ཏེ་སྒྲ་ལ་མི་རྟག་པ་རྗེས་སུ་འགྲོ་བ་མ་མཐོང་བས་མི་རྟག་པར་མི་འགྲུབ་པས་རྩོད་པ་ཡོད་པས་སྒྲུབ་བྱེད་འགོད་དོ་ཞེ་ན་རྗེས་འགྲོ་ལ་ལྟོས་ནས་སྒྲ་རྟག་ཡིན་ན་དེ་

༼༣༤༣༽

ད་ཅི་ཞེས་སྨྲོས་ཏེ་འདི་ནི་མི་སྲིད་དོ་ཞེས་བྱ་བའི་དོན་ཏོ། །དེས་ན་གལ་ཏེ་སྒྲ་གོ་བྱེད་ཡིན་ན་རང་གི་ངོ་བོ་ཙམ་ལས་གོ་བྱེད་ཡིན་པའི་ཕྱིར་རྩོད་པ་མེད་པར་འགྱུར་བ་ཡིན་ནོ། །གསུམ་པ་གཏན་ཚིགས་ཀྱིས་དོན་གསལ་བར་བྱེད་པའི་ཚུལ་ནི། གལ་ཏེ་སྒྲོན་མ་ལ་སོགས་པ་བཞིན་དུ་ཆོས་ཅན་ནི་རང་ཉིད་རང་གི་གསལ་བྱེད་ཡིན་ནོ་ཞེ་ན་སྒྲོན་མ་ཞེས་གསུངས་ཏེ་དེ་ལྟར་ཤེས་པའི་ཡུལ་དུ་གསལ་བས་རང་གི་བདག་ཉིད་ཀྱི་སྟེ་རང་གིས་རང་གསལ་བར་ཞེས་བྱ་བ་དང་། ཐ་ནའང་ལྡོག་པ་ཐ་དད་ལ་ཞེས་སྦྱར་རོ། །ཐ་དད་པའི་རྒྱུ་མཚན་སྨྲས་པ་ནི་རྟགས་རང་ཉིད་ཅེས་པ་སྟེ་ཐལ་བ་འདིར་ནི་རང་ཉིད་གསལ་བར་བྱེད་པ་སྟེ་ཕྱོགས་ཆོས་དང་རྗེས་འགྲོ་ལ་མི་ལྟོས་པས་སོ། །དེས་ན་སྒྲ་ཙམ་གྱིས་མི་རྟག་པར་གྲུབ་པས་རྩོད་པ་མེད་པར་འགྱུར་བ་ཡིན་ནོ། །བཞི་པ་རང་བཞིན་གྱི་རྟགས་ལ་མི་མཚུངས་པར་བསྟན་པ་ནི། དངོས་པོ་ཞེས་པ་སྟེ་སྐྱོན་ནི་དམ་བཅའ་རྟགས་སུ་ཐལ་བའོ། །ཐ་སྙད་དེ་ངེས་པའི་ཡུལ་ཐ་དད་པ་སྟེ་བཤད་ཟིན་པ་ནི་དེས་ན་ཐ་དད་རྣམ་པར་གནས་ཞེས་བྱ་བ་དེར་རོ། །གལ་ཏེ་དོན་དམ་པར་ཆོས་དང་ཆོས་ཅན་ཐ་མི་དད་ལ་བློའི་ཡུལ་དུ་ཐ་དད་ཡིན་ན་ཇི་ལྟར་རྣམ་འགྲེལ་དུ་དེ་གཉིས་དེ་ཉིད་དང་གཞན་ཡིན་པ་འགོག་ཅེ་ན་དོན་དམ་པ་སྟེ་རང་མཚན་ལ་དཔྱད་ན་ནི་དེ་ལྟ་བུར་གྱུར་པ་སྟེ་ཆོས་དང་ཆོས་ཅན་མ་གྲུབ་པའི་ཕྱིར་ཀུན་རྫོབ་སྟེ་སྒྲའི་དོན་ལ་ཞེས་བྱ་བ་ནི་དེ་གཉིས་དེ་ཉིད་དེ་གཅིག་ཡིན་ན་ནི་ཆོས་དང་ཆོས་ཅན་གྱི་སྒྲ་རྣམ་གྲངས་པ་དང་དྲུག་པའི་སྒྲ་མི་འཐད་པར་འགྱུར་ཏེ་དོན་གཅིག་ཅིང་དྲུག་པ་ནི་ཐ་དད་པའི་རྒྱུ་མཚན་ཅན་ཡིན་པའི་ཕྱིར་རོ། །གཞན་ཏེ་ཐ་དད་ཡིན་ན་ནི་གཞི་མཐུན་མི་རུང་སྟེ་ལྷས་སྦྱིན་དང་མཆོད་སྦྱིན་གྱི་སྒྲ་ལ་གཞི་མཐུན་མེད་པ་བཞིན་ནོ་ཞེས་འགོག་པ་ཡིན་ནོ། །འདི་སྐད་དུ་དངོས་པོ་ནི་སྒྲའི་བརྗོད་བྱ་མ་ཡིན་པས་སྒྲའི་དོན་ལ་དགག་སྒྲུབ་བྱེད་པ་ཐམས་ཅད་ནི་བརྟགས་པ་ལ་བྱེད་པ་ཡིན་ནོ་ཞེས་སྟོན་པ་ཡིན་ནོ། །ཤེས་པ་ལ་གྲུབ་པའི་ཐ་དད་ནི་ངེས་པའི་ཡུལ་གྱི་ཐ་དད་དོ། །ལྔ་པ་དོན་བསྡུ་བ་ནི། དོན་རྣམས་ནི་བདག་ཉིད་སྒྲ་མ་ཡིན་པ་དང་རྟག་པ་དང་མ་བྱས་པ་ལ་སོགས་ལྡོག་མཚམས་ཇི་ལྟ་བུ་ལས་ཐ་དད་ཀྱི་མཐར་ཐུག་པར་གནས་སོ། །དེ་ལ་བརྟེན་ནས་ནི་ཤེས་པ་ལ་ཆོས་དང་ཆོས་ཅན་ཐ་དད་པར་སྣང་བར་གྱུར་པ་གང་ཡིན་པ་དེ་ནི་རྗེས་སུ་དཔག་པར་བྱ་བ་དང་རྗེས་སུ་དཔག་པའི་ཐ་སྙད་ཀྱི་རྟེན་ཡིན་ལ་དེ་ནི་དེ་ལ་རྟེན་པ་ཡིན་ནོ། །ཆོས་ཅན་སྒྲུབ་བྱེད་དུ་བཀོད་པ་འདིར་ནི་ཐ་སྙད་དེ་རྟོག་པའི་ཤེས་པས་བཞག་པའི་བསྒྲུབ་བྱའི་ཆོས་ཅན་དེ་ཉིད་ཅེས་སྦྱར་ཏེ་དེ་གཉིས་ཇི་ལྟར་གཅིག་པ་ཡིན་ཞེ་ན་ལྡོག་པ་ཐ་དད་དུ་ངེས་པར་བྱེད་པའི་བློ་དང་འབྲེལ་

༼༣༤༤༽

མེད་ཅན་ཏེ་བློས་ལྡོག་མཚམས་ཐ་དད་ལས་ལོག་པར་མ་ངེས་པའི་ཕྱིར་གཅིག་ཡིན་ནོ། །དེའི་ཕྱིར་ཆོས་ཅན་ལས་ཐ་མི་དད་ཀྱིས་མ་གྲུབ་པ་ཡིན་ནོ། །གཉིས་པ་ནི་ཆོས་ཅན་མ་གྲུབ་པར་བརྗོད་པ་འདིས་ནི་ཞེས་པ་སྟེ་སྔ་མ་ནི་དམ་བཅའི་དུས་སོ། །སྔ་མ་བཞིན་གྱི་ཐལ་བ་ནི་དམ་བཅས་ཙམ་ཉིད་ན་དེ་ལྟར་འགྱུར་བ་དང་རྩོད་པ་མེད་པ་ལ་སོགས་པའོ། །གལ་ཏེ་མི་རྟག་པ་ལ་མི་རྟག་པ་རང་ཉིད་རྗེས་སུ་མི་འགྲོ་བས་དམ་བཅས་ཙམ་ཉིད་ན་མི་འགྲུབ་བོ་ཞེ་ན་དེ་ལ་ཡང་འབྲེལ་བ་མེད་དེ་ཐ་དད་བློ་དང་འབྲེལ་མེད་ཅན་ཞེས་བྱ་བ་དེ་ཉིད་བརྗོད་པར་བྱ་སྟེ་རྗེས་སུ་འགྲོ་བ་ལ་ནི་ངེས་པའི་ཡུལ་ན་ཐ་དད་པས་ཁྱབ་པ་ལས་དེ་ཉིད་བདག་ཉིད་ལ་ངེས་པའི་ཡུལ་ན་ཞེས་སྦྱར་རོ། །གསུམ་པ་ལ་དོན་ལྔ་ཡོད་པའི་དང་པོ་ཆོས་མེད་པ་ཙམ་ལས་གཞན་པ་མ་གྲུབ་པ་ལའང་སྐྱོན་བརྗོད་པ་ནི། འོ་ན་གང་གི་ཚེ་མི་རྟག་པ་སྒྲུབ་པ་ལ་ཞེས་བྱ་བ་དང་གཏན་ཚིགས་དེ་ལ་ཡང་ཞེས་བྱ་བ་དང་བསྒྲུབ་བྱའི་ཆོས་ནི་མ་གྲུབ་བོ་ཞེས་སྦྱར་རོ། །ལན་དགག་པ་ནི་གལ་ཏེ་ཞེས་པ་སྟེ་དེ་ལ་དེ་ཡོད་པས་ན་མ་གྲུབ་པར་མི་འཐད་དོ་སྙམ་པ་ཡིན་ནོ། །སྒྲུབ་འདོད་དེ་མེད་པ་ནི་ཞེས་བྱ་བ་དང་སྒྲུབ་འདོད་ཀྱིས་དངོས་པོ་ལ་བསྒྲུབ་བྱའི་ཆོས་མེད་སེལ་ན་ནི་མ་ངེས་པ་མེད་པར་འགྱུར་ཏེ་མི་མཐུན་པའི་ཕྱོགས་ཀྱང་འདོད་པས་ཕྱོགས་སུ་བྱས་པས་འཁྲུལ་བ་སྤོང་བའི་ཕྱིར་རོ་ཞེས་གཉིས་ཀའི་ཆོས་འཁྲུལ་བར་མང་དུ་སྟེ་རྒྱས་པར་བཤད་ཟིན་ཏོ། །གལ་ཏེ་ཞེས་བྱ་བ་ལ་མ་ཡིན་པ་སྟེ་མེད་པ་ཞེས་བྱ་བ་དང་བསྒྲུབ་བྱ་མ་གྲུབ་པ་གང་གི་དོན་དུ་ཞེས་སྦྱར་ཏེ་དོན་ནི་དགག་པ་བཀག་པ་སྒྲུབ་པ་ཡིན་པས་རྟགས་བཀོད་པ་དོན་མེད་དུ་འགྱུར་རོ་ཞེས་སྟོན་པ་ཡིན་ནོ། །གཉིས་པ་ཆོས་མེད་པར་ངེས་པ་ལས་གཞན་པ་འཁྲུལ་བ་ནི། བསྒྲུབ་པར་བྱ་བ་མ་གྲུབ་པ་སྟེ་མེད་པ་ཞེས་བྱ་བ་ཡིན་ཏེ་དོན་ནི་བསྒྲུབ་བྱའི་ཆོས་མེད་དུ་རྒོལ་ཕྱིར་རྒོལ་གཉིས་ཀས་ངེས་པ་མི་མཐུན་ཕྱོགས་ཡིན་ན་ཆོས་ཅན་ནི་དེ་མེད་པར་མ་ངེས་པས་མི་མཐུན་ཕྱོགས་མ་ཡིན་པའི་ཕྱིར་དེ་ལས་གཞན་པ་རེ་ཤིག་གྲུབ་ལ་བསྒྲུབ་བྱ་གྲུབ་པ་ཡང་མ་ཡིན་པས་མ་གྲུབ་པ་གཞན་ཅི་ཞིག་བསྒྲུབ་ཏུ་ཡོད་ཅེས་ཇི་ལྟར་བརྗོད་ཅེས་བྱ་བ་ཡིན་ནོ། །གལ་ཏེ་དེ་ལྟ་ན་དོན་ལ་བསྒྲུབ་བྱའི་ཆོས་མེད་པ་ལ་བློ་ཐེ་ཚོམ་ཟ་བའི་དཔེ་ལ་སོགས་པ་ཡང་ཆོས་མེད་དུ་མ་ངེས་པས་ཞེས་སྦྱར་རོ། །དེ་ལས་ཅིར་འགྱུར་ཞེ་ན་དེ་མི་མཐུན་པའི་ཕྱོགས་མ་ཡིན་པའི་གཏན་ཚིགས་དེས་ན་འདི་ཇི་ལྟར་སྒྲུབ་བྱེད་དུ་འགྱུར་ཏེ་འདི་བསྒྲུབ་བྱ་མེད་པ་ལས་ལྡོག་པར་མ་ངེས་པས་སྒྲུབ་བྱེད་དེའི་མཚན་ཉིད་ཚུལ་གསུམ་པ་མ་ངེས་པའི་ཕྱིར་རོ། །

༼༣༤༥༽

མི་མཐུན་ཕྱོགས་མ་ཡིན་པ་དེ་ཉིད་ཀྱིས་བསྒྲུབ་བྱ་མེད་པ་ལ་ལྡོག་པ་ངེས་པར་བྱེད་དོ་ཞེ་ན། ཇི་ལྟར་མ་ངེས་པའི་རྒྱུ་ལས་ངེས་པ་སྐྱེ་བར་འགྱུར། དེ་ཉིད་གསལ་བར་སྟོན་པ་ནི་ཕྱོགས་དེ་མི་མཐུན་པའི་ཕྱོགས་མ་ཡིན་པའི་སྒྲས་ནི་བསྒྲུབ་བྱ་ལྡོག་པ་སྟེ་མེད་པ་མ་ངེས་པར་བརྗོད་པའི་ཕྱིར་ཇི་ལྟར་བསྒྲུབ་བྱ་ཡོད་མེད་ཐེ་ཚོམ་ཟ་བ་དེ་ཉིད་ཀྱིས་བསྒྲུབ་བྱ་མེད་པ་ལ་ལྡོག་པའི་ཡོད་པ་ངེས་ཏེ་བསྒྲུབ་བྱ་མེད་པ་མེད་པ་ནི་བསྒྲུབ་བྱ་ཡིན་པའི་ཕྱིར་རོ། །གཞན་ཡང་བསྒྲུབ་བྱའི་ཆོས་མེད་འདིར་ཐེ་ཚོམ་ཟ་བ་དེའི་ཕྱིར་ཆོས་མེད་ཀྱི་མི་མཐུན་ཕྱོགས་འདི་ཆོས་ཅན་འདི་ན་མེད་དོ་ཞེས་བྱ་བར་ངེས་པ་ཡང་ཞེས་བཞད་གད་དུ་བྱེད་པ་ཡིན་ཏེ་དོན་ནི་ཆོས་ཡོད་མེད་དུ་ཐེ་ཚོམ་ཟ་བ་དང་ཆོས་མེད་དུ་ངེས་པ་གཉིས་འགལ་ལ་མེད་པར་མ་ངེས་ན་ནི་མི་མཐུན་ཕྱོགས་ལས་གཞན་ཡིན་མ་གྲུབ་བོ་ཞེས་སྟོན་པ་ཡིན་ནོ། །གསུམ་པ་དོན་བསྡུ་བ་ནི། གང་གི་ཕྱིར་མ་ངེས་པ་མེད་པར་འགྱུར་བ་དང་ལྡོག་པ་ལ་ཐེ་ཚོམ་ཟ་བ་གཏན་ཚིགས་སུ་འགྱུར་བ་དང་། མ་འབྲེལ་བ་བརྗོད་པར་འགྱུར་བ་དེའི་ཕྱིར་བསྒྲུབ་བྱའི་ཆོས་རྣམས་ཀྱི་འཇུག་ལྡོག་སྟེ་ཡོད་མེད་ཅེས་བྱ་བ་དང་། རྟག་མི་རྟག་གཉིས་ཀ་མ་ཡིན་པའི་ཕུང་པོ་གསུམ་པ་ལྡོག་པ་སྟེ་ཐ་དད་དུ་འཇོག་པར་བྱེད་པ་མ་ཡིན་ནོ། །སྦྱོར་བ་ནི་གང་ཞིག་ཕན་ཚུན་སྤངས་ཏེ་གནས་པའི་དངོས་ཀྱི་འགལ་བ་ཡིན་པ་དེ་ནི་གཉིས་ལས་རྣམ་པར་གྲོལ་བའི་ཕུང་པོ་གསུམ་པ་ཐ་དད་དུ་འཇོག་པར་བྱེད་པ་མ་ཡིན་ཏེ་དཔེར་ན་སྔོན་པོ་དང་སྔོན་པོ་མེད་པ་བཞིན་ནོ། །རྟག་པ་དང་མི་རྟག་པ་གཉིས་ཀྱང་དེ་འདྲ་བ་ཡིན་ནོ་ཞེས་བྱ་བ་ནི་ཁྱབ་བྱེད་འགལ་དམིགས་ཡིན་ནོ། །དངོས་འགལ་དེ་དག་ལས་གཅིག་ལྡོག་པ་ཞེས་བྱ་བ་དང་། མེད་པ་ལས་ལྡོག་པའི་མི་རྟག་པ་ཞེས་སྦྱར་རོ། །བཞི་པ་དེ་ལ་རྩོད་པ་སྤང་བ་ནི། གལ་ཏེ་ཕྱོགས་ལ་མི་མཐུན་ཕྱོགས་མ་ཡིན་པ་མ་གྲུབ་ན་དེ་ཅི་ཞེས་བྱ་བ་དང་། རྣམ་གྲངས་ཏེ་འགལ་བ་བཀོད་པའི་ཚེ་ན་ཞེས་བྱ་བ་དང་། མཚན་ཉིད་ཀྱི་དབྱེ་བ་ནི་བརྗོད་ཟིན་པས་དེ་གཉིས་འཆོལ་བའི་དོགས་པ་ག་ལ་ཡོད་ཅེས་བྱ་བ་དང་དེ་དེར་ཐེ་ཚོམ་མི་ཟ་ན་ནི་དེ་གཅད་པའི་དོན་དུ་ཞེས་སྦྱར་རོ། །ལྔ་པ་གྲུབ་ཀྱང་རྟགས་སུ་མི་རུང་བ་ནི། གཞན་ཡང་ཕྱོགས་ལ་སོགས་པ་ཡོད་པ་གང་ལས་ཕྱོགས་ཀྱང་དེར་འགྱུར་བའི་སྐྱོན་འདིར་འགྱུར་བ་གནོད་པ་ཅན་གྱིས་གཏན་ཚིགས་ཀྱི་འབྲེལ་པ་སྟོན་པའི་དུས་ན་ཕྱོགས་ལ་སོགས་པའི་རྣམ་པར་གཞག་པ་སྟེ་དབྱེ་བ་མེད་དོ། །ཇི་ལྟར་མེད་ཅེས་བྱས་པ་ལ་སོགས་པ་དེ་ཕྱོགས་ལ་སོགས་པའི་རྣམ་དབྱེ་དང་བྲལ་བ་འབའ་ཞིག་ཉིད་མི་རྟག་པ་ལ་སོགས་པ་འགའ་ཞིག་ཅེས་བྱ་བ་དང་དེ་ལྟར་དུ་གྲུབ་པའི་གཏན་ཚིགས་དེ་རང་ཉིད་ཆོས་ཅན་ལ་ཡོད་པའི་ཤུགས་ཀྱིས་

༼༣༤༦༽

ཆོས་ཅན་དེ་མི་རྟག་པ་དེ་ལྟ་བུའི་ཆོས་དང་འབྲེལ་བར་ཞེས་སྦྱར་ཏེ་བསྒྲུབ་བྱའི་ཆོས་མེད་ན་དེ་ཡོད་པར་མི་འཐད་པའི་ཕྱིར་ཞེས་བྱ་བ་ནི་ཤུགས་ཡིན་ནོ། །དེ་ལྟར་ཡིན་པ་དེའི་ཕྱིར་གཏན་ཚིགས་དེའི་ཤུགས་ཏེ་ནུས་པ་འཇུག་པའི་ཡུལ་རྗེས་འགྲོ་སྟོན་པའི་རྗེས་ཐོགས་ཏེ་འོག་རོལ་དུ་བྱུང་བ་དེ་ནི་ཞེས་བྱ་བ་དང་། ཕྱོགས་རྗེས་འགྲོ་སྟོན་པའི་ཕྱིས་བྱུང་བ་དེས་ན་ཞེས་བྱ་བ་དང་ཕྱོགས་དེའི་མཚན་ཉིད་གྲུབ་པའི་སྒོ་ནས་འོངས་པ་མི་མཐུན་ཕྱོགས་མ་ཡིན་པ་ཞེས་བྱ་བའི་ཆོས་ནི་གཏན་ཚིགས་ཀྱི་འབྲེལ་བ་སྟོན་པའི་དུས་ན་མེད་པའི་ཕྱིར་ཡན་ལག་སྟེ་གཏན་ཚིགས་མ་ཡིན་ནོ་ཞེས་སྦྱར་རོ། །དགོངས་པ་ནི་འདི་ཡིན་ཏེ་མི་མཐུན་པའི་ཕྱོགས་མ་ཡིན་པ་ནི་ཕྱོགས་གྲུབ་པ་ལ་ལྟོས་པ་ཡིན་ལ་གཏན་ཚིགས་ཀྱི་འབྲེལ་བ་སྟོན་པའི་དུས་ན་ནི་ཕྱོགས་གྲུབ་པ་མ་ཡིན་ཏེ་དེའི་རྗེས་སུ་འབྱུང་བའི་ཕྱིར་རོ། །དེས་ན་འབྲེལ་བ་སྟོན་པའི་དུས་སུ་འབྲེལ་བ་ངེས་ཤིང་དྲན་པ་ནི་གཏན་ཚིགས་ཡིན་ན་འདི་ལ་ནི་དེ་མེད་དེ་འབྲེལ་བ་སྟོན་པའི་དུས་ན་མེད་པའི་ཕྱིར་རོ། །གཞུང་སྔ་མས་ནི་དམ་བཅའ་བརྗོད་པའི་སྦྱོར་བའི་དབང་དུ་བྱས་ནས་མི་མཐུན་ཕྱོགས་མ་ཡིན་པ་ཉིད་ཐེ་ཚོམ་ཟ་བར་བསྟན་པ་ཡིན་ལ། གང་ལས་ཤེས་བྱ་བ་ལ་སོགས་པས་ནི་དེ་མི་མཐུན་ཕྱོགས་མ་ཡིན་པར་ངེས་ཀྱང་རྟགས་མ་ཡིན་ཏེ་ཁྱབ་པ་སྟོན་པའི་དུས་ན་ཕྱོགས་དང་མཐུན་ཕྱོགས་གཉིས་མེད་པས་དེ་དག་མི་མཐུན་ཕྱོགས་ལས་གཞན་ཡིན་དུ་མ་གྲུབ་པའི་ཕྱིར་རོ་ཞེས་བྱ་བ་ནི་གཞུང་སྔ་ཕྱིའི་ཁྱད་པར་ཡིན་ནོ། །བཞི་པ་ལ་དོན་བཞིའི་དང་པོ་ཁྱད་པར་རང་གི་འདོད་པ་ལ་གནོད་པ་ནི། གྲངས་ཅན་ན་རེ། འོ་ན་གཙོ་བོ་ནི་ཡོད་པ་ཡིན་ཏེ་ཡོད་པ་དེ་ལས་བཟློག་པ་མེད་པ་གཞན་ལས་གྲོལ་བའི་ཕྱིར་ཞེས་བྱ་བ་འདི་རྟགས་ཡིན་ནོ། །རྟགས་དེ་ལ་ནི་མ་གྲུབ་པའི་སྐྱོན་འདི་མེད་དེ་གཏན་ཚིགས་ལ་གཞན་སྨྲོས་པའི་ཕྱིར་རོ། །འདི་ལྟར་ཡོད་པ་དེ་ལས་བཟློག་པ་མེད་པ་དང་བྲལ་བ་འབའ་ཞིག་གི་ཡོད་པ་ཙམ་ནི་ཆོས་ཡིན་གྱི་མེད་པའི་བྱེ་བྲག་འགའ་ཞིག་དང་བྲལ་བ་ནི་ཆོས་མ་ཡིན་པ་དེས་ན་ཞེས་སྦྱར་ཏེ་འདི་སྐད་དུ་མེད་པའི་བྱེ་བྲག་ལས་ལྡོག་པ་ནི་རྟགས་དང་མེད་པའི་སྤྱི་ལས་ལྡོག་པ་ནི་བསྒྲུབ་བྱ་ཡིན་ནོ་ཞེས་སྟོན་པ་ཡིན་ནོ། །གཏན་ཚིགས་འདི་ལ་ཡང་གཞན་ཞེས་མེད་པ་ལ་ཁྱད་པར་བཟུང་བས་ནི་འདོད་པས་ཏེ་ཡོད་པ་ལ་གནོད་པར་བྱེད་དོ། །ཇི་ལྟར་གནོད་པར་བྱེད་ཅེ་ན་འདི་ལྟར་གཙོ་བོ་དེ་མེད་པར་ཁས་མི་ལེན་ན་ནི་གཞན་སྨྲོས་པར་མི་ནུས་ཏེ་དོན་འབྲེལ་མེད་དུ་འགྱུར་བའི་ཕྱིར་རོ། །མ་ཐ་རའི་བུ་བྲམ་ཟེ་ནི་མདོ་སྡེ་མྱ་ངན་ལས་འདས་པ་ལས་འབྱུང་བ་ཡིན་ཏེ་འདི་སྐད་དུ་གཙོ་བོ་མེད་པར་ཁས་མི་ལེན་ན་ནི་མེད་པ་གཞན་སྨྲོས་པ་དོན་མེད་དེ་མ་ཐ་རའི་བུ་བྲམ་ཟེ་མ་ཡིན་ན་དེ་ལ་ཐལ་བར་

༼༣༤༧༽

འགྱུར་བ་མེད་པས་དེ་སྨྲོས་པ་དོན་མེད་པ་བཞིན་ནོ་དེས་ན་མེད་པ་གཞན་སྨྲོས་པས་ནི་གཙོ་བོའང་མེད་པར་ཁས་བླངས་སོ་ཞེས་སྟོན་པ་ཡིན་ནོ། །གཉིས་པ་ཁྱད་པར་གཞན་གྱིས་ཁས་མ་བླངས་པ་ནི། གཙོ་བོ་མེད་པ་ཞེས་བྱ་བ་ནི་སངས་རྒྱས་པའི་བསམ་པ་ཡིན་པ་དེས་ན་ཞེས་སྦྱར་བ་དང་། རྟགས་དེ་ལ་ཡང་ཞེས་བྱ་བ་དང་། ཅི་ཞིག་ཡོད་པར་འདོད་ཅེས་སྦྱར་ནས་དེ་ཉིད་གསལ་བར་འཆད་པ་ནི་གཅིག་གི་ཞེས་བྱ་བ་སྟེ་ཐ་དད་དེ་ག་ལ་ཡོད་པ་ནི་རྣམ་པ་ཉིད་མེད་པའི་ཕྱིར་རོ། །རྣམ་ལྡན་གྱི་ཐ་དད་དེ་ཡོད་ན་ཡང་ཞེས་སྦྱར་རོ། །མེད་པ་ལ་དབྱེ་བ་མེད་པ་ན་བུམ་པ་མེད་དོ་རི་བོང་གི་རྭ་མེད་དོ་ཞེས་འབྱེད་པ་དེ་ཇི་ལྟར་ཞེ་ན་རྣམ་པར་རྟོག་པས་ཞེས་སྨྲོས་ཏེ་སྒྲ་དང་རྟོག་པ་དེས་བྱས་པའི་ཞེས་བྱ་བ་དང་ཇི་ལྟར་བརྟགས་པ་ལྟར་འགྲུབ་པར་ཧ་ཅང་ཐལ་བར་ཞེས་སྦྱར་རོ། །སྐྱོན་གཞན་ཡང་གཅིག་ལས་གཅིག་ཐ་དད་པའི་གྲོལ་བ་དེ་ཡོད་པ་ཁོ་ན་དང་འབྲེལ་བར་སྟོན་པས་ནི་ཐམས་ཅད་དུ་མེད་པ་འཇིག་པར་འགྱུར་ཏེ་མེད་པ་ལ་དེ་ཡོད་ན་ནི་མེད་པ་ཐམས་ཅད་ཡོད་པར་འགྱུར་རོ། །དེ་ནི་འདོད་པ་ཉིད་དོ་ཞེ་ན་འདོད་པ་དེ་ལྟ་ན་ཡང་ཞེས་བྱ་བ་ལ་མ་གྲུབ་པ་ཉིད་ནི་གཞན་ལས་རྣམ་གྲོལ་ཐམས་ཅད་ཡོད་པར་སོང་བའི་ཕྱིར་རོ། །ཅི་སྟེ་གཞན་ལས་རྣམ་གྲོལ་ལ་གཉིས་ཀ་ཡོད་དོ་ཞེ་ན་འོ་ན་ནི་གཉིས་ཀ་ལ་རྟེན་འཁྲུལ་པར་འགྱུར་རོ། །གསུམ་པ་འདོད་པས་བཀོད་པའི་ཁྱད་པར་འཁྲུལ་བ་ནི། ཅི་སྟེ་ཡང་མེད་པ་གཞན་ལས་ཐ་དད་པ་ཙམ་གྱིས་ནི་ཡོད་པར་མི་འགྱུར་ཏེ་རྟའི་རྭ་མེད་པ་རི་བོང་གི་རྭ་མེད་པ་ལས་ཐ་དད་ཀྱང་ཡོད་པར་མི་འགྱུར་བ་བཞིན་ནོ། །དེས་ན་རྒོལ་བ་དེའི་འདོད་པ་འགའ་ཞིག་ལས་མེད་པ་ཐམས་ཅད་ལས་ཐ་དད་པ་འགོད་པ་ཡིན་ན་གཙོ་བོ་དེ་དེ་ལྟར་ཏེ་ཡོད་པར་འགྱུར་བས་འཁྲུལ་བ་མེད་དོ་ཞེ་ན། འོ་ན་ནི་དེ་ལས་ཐ་དད་པའི་གཏན་ཚིགས་དེས་དེ་ལྟར་ཏེ་ཡོད་པར་ཞེས་བྱ་བའི་གཏན་ཚིགས་ནི་ཡང་ཞེས་བྱ་བ་སྟེ་གཞན་རི་བོང་གི་རྭ་ལ་ཡང་དེ་ལྟ་བུ་སྟེ་ཡོད་པ་ཡིན་པར་འདོད་པས་བྱེད་པས་དངོས་མེད་ཐམས་ཅད་དངོས་པོར་འདོད་པས་བྱེད་པར་འགྱུར་རོ། །ཡོད་པ་དེ་གཏན་ཚིགས་ལས་མ་ཡིན་གྱི་འདོད་པ་ལས་ཡིན་པ་དེའི་ཕྱིར་ཞེས་བྱ་བ་དང་འདོད་པ་དེ་ཉིད་ཅེས་བྱ་བ་དང་དེ་སྒྲུབ་བྱེད་ཡིན་པ་དེའི་ཕྱིར་ཞེས་སྦྱར་རོ། །འགྱུར་མོད་སྙམ་ན་འདོད་པ་དེ་ལ་ཡང་བསྒྲུབ་བྱའི་དངོས་པོ་དང་ཞེས་བྱ་བ་དང་འབྲེལ་པ་དེ་ལྟ་མ་ཡིན་ན་གཏན་ཚིགས་སུ་མི་འགྲུབ་པའི་ཕྱིར་རོ་ཞེས་སྦྱར་རོ། །བཞི་པ་རིགས་ཅན་གཞན་ལ་སྦྱར་བ་ནི། འདོད་པའི་དེ་ཉིད་ཅན་གྱི་གཏན་ཚིགས་འཁྲུལ་བར་བསྟན་པ་འདིས་ནི་ཞེས་བྱ་བ་སྟེ་སོགས་པས་ནི་གཉིས་ཀས་ཁས་བླངས་པ་སྟེ་རྣམ་པར་བཞག་པ་ནི་བརྟགས་

༼༣༤༨༽

པའོ། །བརྗོད་པ་ནི་འཁྲུལ་བར་རོ། །བརྗོད་པ་ཡོངས་སུ་འགྱུར་བ་ནི་སྒྲ་གཞན་དུ་བྱས་ནས་དོན་གཞན་འགོད་པ་སྟེ་འདོད་པ་རྟགས་སུ་བཀོད་པས་གཞན་ལས་རྣམ་གྲོལ་རྟགས་སུ་འཁྲུལ་བ་བཞིན་ནོ། །དེ་འདྲ་བས་བློ་མ་འཁྲུལ་བར་བྱས་ཏེ་དོན་ལ་གང་འགོད་བལྟ་བར་བྱའོ། །དེ་ཉིད་སྨྲས་པ་ནི་དོན་རྣམ་པར་གནས་པའི་ཞེས་བྱ་བ་ཡིན་ནོ། །ལྔ་པ་རྩོལ་བྱུང་དམ་བཅའི་དོན་མ་ཡིན་པ་ལ་དང་པོ་དམ་བཅའ་རྟགས་སུ་འགྱུར་ཚུལ་ནི། རྩོལ་བ་ལས་ཞེས་བྱ་བ་ཡིན་ཏེ། དེའི་དོན་གྱི་དེ་ཁོ་ན་ཉིད་ནི་ལྡོག་པ་གཅིག་པ་དང་བློ་གཅིག་གི་ཡུལ་དང་རྣམ་རྟོག་གི་ཐ་སྙད་ཀྱིས་ཆོས་ཅན་ནམ་ཆོས་སུ་བཞག་པ་དེ་ཉིད་རྟགས་སུ་བཀོད་པ་དགོས་སོ་ཞེས་སྟོན་པ་ནི་ལྡོག་པ་ཞེས་བྱ་བ་ཡིན་ནོ། །གཉིས་པ་རྩོལ་བྱུང་དེ་ལྟ་མ་ཡིན་པ་ནི། ཁྱད་པར་དང་སྤྱི་ཆོས་ཅན་རྟགས་དང་རྟགས་ཅན་ཡིན་ཏེ་ཆོས་ཐ་དད་པའི་ཕྱིར་རོ། །དེ་ཉིད་དཔེས་སྟོན་པ་ནི་དཔེར་ན་ཞེས་བྱ་བ་ཡིན་ཏེ་རྩོལ་བྱུང་གི་སྒྲ་ནི་རྩོལ་བྱུང་གི་བྱེ་བྲག་དང་རྩོལ་བྱུང་ནི་སྤྱི་ཡིན་ཏེ་དེ་བཞིན་དུ་སྒྲ་དང་བྱས་པ་ལ་སོགས་ལའང་སྦྱར་བར་བྱའོ། །ཡང་ན་རྩོལ་བྱུང་དེ་ཕྱོགས་ཏེ་ཆོས་ཅན་གྱི་ཡན་ལག་སྟེ་ཁྱད་པར་ཡིན་ནའང་འདི་གཏན་ཚིགས་ཡིན་པ་ལ་གནོད་པ་མེད་པའི་ཕྱིར་གཏན་ཚིགས་ལས་ཆོས་ཅན་ཐ་དད་དུ་མ་གྲུབ་པ་མིན་ཏེ་ཁྱད་པར་ནི་ཁྱད་པར་ཅན་ལ་གྲུབ་པའི་ཕྱིར་དང་འབྲེལ་བའི་ཕྱིར་ཆོས་ཅན་ནམ་ཆོས་ཀྱི་ཁྱད་པར་ནི་གཏན་ཚིགས་སུ་མི་འགལ་བ་ཡིན་ནོ། །ཅི་དང་འདྲ་ཞེ་ན་དཔེར་ན་ཞེས་སྨྲོས་ཏེ་བྱེ་བྲག་གང་ཡིན་མི་གསལ་བ་ལ་འགོད་པ་ཡིན་ཏེ་ཁྱབ་བྱེད་འགལ་དམིགས་ཡིན་ནོ། །ཡང་ན་ཞེས་བྱ་བ་ལ་གང་ཞིག་གང་གི་ཉེ་བར་མཚོན་བྱེད་ཡིན་པ་དེ་ནི་དེའི་ཕྱོགས་གཅིག་མ་ཡིན་ཏེ་དཔེར་ན་བྱ་རོག་ཁང་བཟངས་ཀྱི་ཕྱོགས་གཅིག་མ་ཡིན་པ་བཞིན་ནོ། །རྩོལ་བ་ལས་བྱུང་བ་ཡང་སྒྲའི་ཉེ་བར་མཚོན་བྱེད་ཡིན་ནོ་ཞེས་བྱ་བ་ནི་སློབ་དཔོན་ཤན་ཏ་རཀྵི་ཏའི་ཡིན་ནོ། །སློབ་དཔོན་ཆོས་མཆོག་ན་རེ། རྩོལ་བ་ལས་བྱུང་བ་ནི་བསྒྲུབ་བྱ་རྟོགས་པར་བྱེད་པའི་དུས་སུ་ཡན་ལག་སྟེ་ཆོས་ཅན་གྱི་ཁྱད་པར་མ་ཡིན་ཏེ་རྩོལ་བྱུང་དེས་ཆོས་ཅན་མཚོན་ནས་ལྡོག་པའི་ཕྱིར་རོ། །འདི་ལྟར་རྩོལ་བྱུང་ནི་རྩོལ་བྱུང་གི་སྒྲ་ཞེས་སྒྲ་དེའི་རང་གི་ངོ་བོ་མཚོན་བྱེད་དུ་བཀོད་པ་ཡིན་ནོ། །ཁྱད་པར་གང་ཞིག་མཚོན་པའི་བྱ་བ་བྱས་ཟིན་པ་དེ་ནི་དེའི་ཕྱིས་ངེས་པར་གནས་པས་ཁྱབ་པ་མ་ཡིན་ཏེ་དཔེར་ན་གོས་དཀར་པོ་ཅན་དེ་ཁྲིད་དེ་ཤོག་ཅིག་ཅེས་བརྗོད་པ་ན་གོས་དཀར་པོ་ཁྲིད་ནས་འོང་བའི་ནང་དུ་མི་འདུ་བ་བཞིན་ནོ། །དེ་བཞིན་དུ་ཆོས་ཅན་མཚོན་པའི་དོན་བྱས་ཟིན་པའི་རྩོལ་བྱུང་ཀྱང་དམ་བཅའ་བ་ཆོས་དང་ཆོས་ཅན་གྱི་སྤྱི་འཛིན་པའི་དུས་སུ་ནང་དུ་འདུ་བ་མ་ཡིན་ནོ། །དེ་ལྟ་ཡིན་པ་དེའི་ཕྱིར་ཞེས་སྦྱར་ཏེ་ཆོས་ཐ་དད་མེད་ན་ནི་མཚོན་བྱེད་

༼༣༤༩༽

ཉིད་མ་ཡིན་པར་ཐལ་བའི་ཕྱིར་རོ། །བར་སྐབས་ཀྱི་ཚིགས་སུ་བཅད་པ་ནི་ཕལ་ཆེ་བས་བསྟན་ཏེ་འདིའི་དང་པོ་ནི་བསྡུ་བའི་ཚིགས་བཅད་ཉིད་ཡིན་ནོ་ཞེས་ཟེར་རོ། །གསུམ་པ་གཞི་རྟགས་ལ་ཐེ་ཚོམ་ཟ་བའི་མ་གྲུབ་པ་ནི། དེ་བཞིན་ན་ཞེས་པ་སྟེ་རྟགས་རང་ཉིད་ལ་ཐེ་ཚོམ་ཟ་བ་ནི་རླངས་པ་དང་ཁུག་རྣ་དང་དུ་བར་ཐེ་ཚོམ་ཟ་བ་ཡིན་ལ་གཞི་ལ་ཐེ་ཚོམ་ཟ་བ་ནི་གཞི་ཁྱད་པར་ཅན་གྱི་རྨ་བྱ་སྒྲུབ་པ་ལ་རི་སུལ་གང་དང་འབྲེལ་ཐེ་ཚོམ་ཟ་བ་ཡིན་གྱི་རྟགས་རང་གི་ངོ་བོ་ནི་ངེས་པ་ཉིད་དོ། །བཞི་པ་ཆོས་ཅན་མ་གྲུབ་པ་ནི། ཆོས་ཅན་ཞེས་པ་སྟེ་རིགས་པ་ཅན་བདག་གཡོ་བ་མེད་ཅིང་ཡོན་ཏན་ཐམས་ཅད་ན་དམིགས་པས་དེས་ཀྱང་ཁྱབ་པར་སྒྲུབ་པའི་གཏན་ཚིགས་ཡིན་ནོ། །གོང་དུ་བསྟན་པའི་ཚུལ་དེ་ལྟར་ན་ཞེས་བྱ་བས་ནི་མཇུག་སྡུད་པར་བྱེད་དེ་དེ་ལ་མིག་གིས་གཟུང་བྱ་དང་། འཆི་བ་དང་། དབྱིབས་ཁྱད་པར་ཅན་དང་། སྒྲ་ཉིད་དང་བདག་གི་ཡོན་ཏན་དང་ལྔ་ནི་དངོས་པོ་ལ་མ་གྲུབ་པ་ཡིན་ལ། མི་རྟག་པ་དང་། བསྒྲུབ་བྱའི་ཆོས་དང་མི་མཐུན་པ་ལས་གཞན་པ་དང་། མེད་པ་རྣམ་གྲོལ་དང་། རླངས་པ་དང་རྨ་བྱའི་སྒྲ་དྲུག་ནི་ཐེ་ཚོམ་ཟ་བ་ཡིན་ཏེ་མ་འབྲེལ་བ་ལས་མི་རྟོགས་པའི་ཕྱིར་ཐམས་ཅད་ཀྱང་མ་རྟོགས་པའི་རྒྱུ་ཡིན་ནོ། །གཉིས་པ་ལྡོག་པའི་སྐྱོན་ལ་ལྡོག་པ་མ་གྲུབ་པ་དང་། ཐེ་ཚོམ་ཟ་བ་གཉིས་ལས་དང་པོ་ནི་དེ་བཞིན་དུ་ཞེས་པ་སྟེ་ལྡོག་པ་མ་གྲུབ་པ་བཞི་ནི་གཞལ་བྱས་རྟག་པ་དང་། མི་རྟག་པས་རྩོལ་བྱུང་རྩོལ་མ་བྱུང་དང་ལུས་ཅན་མ་ཡིན་པས་རྟག་པར་སྒྲུབ་པ་སྟེ་ཕྱོགས་གཉིས་ཀ་ལ་ཡོད་པས་ཐུན་མོང་གི་མ་ངེས་པ་ཞེས་བརྗོད་དོ། །གཉིས་པ་ལ་གཏན་ཚིགས་གཉིས་དཔེར་བརྗོད་པ་དང་། དགག་རྟགས་ཐེ་ཚོམ་ཟ་བར་སྒྲུབ་པ་དང་། སྒྲུབ་རྟགས་ཐེ་ཚོམ་ཟ་བར་སྒྲུབ་པ་དང་གསུམ་ལས། དང་པོ་ནི་དེ་བཞིན་དུ་ཞེས་པ་སྟེ་དཔྱོད་པ་བ་དྲི་མ་སེམས་ཀྱི་རང་བཞིན་དུ་འདོད་པའི་བསྒྲུབ་བྱ་གཉིས་ལས་ནི་རིམ་པ་བཞིན་རྟགས་གཉིས་སུ་འགྱུར་ཏེ་སྨྲ་བའི་ལ་སོགས་པས་ནི་བརྐྱང་བསྐུམ་དང་མིག་འབྱེད་འཛུམ་ལ་སོགས་པ་གཟུང་ངོ་། །གཉིས་པ་ལ་ལྡོག་པ་དངོས་སུ་མི་འགྲུབ་པ་དང་། རྗེས་འགྲོ་ངེས་པའི་ཤུགས་ལ་མི་འགྲུབ་པ་དང་། དགག་རྟགས་ཀྱི་མཚན་ཉིད་མེད་པ་དང་གསུམ་ལས། དང་པོ་ལའང་དོན་གཉིས་ཀྱི་རང་བཞིན་མི་དམིགས་པས་མི་འགྲུབ་པ་ནི། གཏན་ཚིགས་འདིར་ཞེས་བྱ་བས་ཏེ་ལྡོག་པའི་ཡུལ་བལྟར་མི་རུང་བ་ནི་གཞན་གྱི་སེམས་ཀྱི་ཁྱད་པར་ཡིན་པའི་ཕྱིར་ཏེ་བཤད་ཟིན་པ་ནི་མི་དམིགས་པའི་སྐབས་སུའོ། །

༼༣༥༠༽

གཉིས་པ་འགལ་བ་དམིགས་པས་མི་འགྲུབ་པ་ནི། གལ་ཏེ་ངག་སྨྲ་བ་པོའང་ཡིན་ལ་བློས་ཐམས་ཅད་མཁྱེན་པར་ཡང་ཞེས་པ་སྟེ་དེ་གཉིས་ལྷན་ཅིག་ཏུ་མ་དམིགས་པས་འགལ་བར་འགྲུབ་བོ་ཞེ་ན་གལ་ཏེ་འགྲོ་བ་འདིར་ཞེས་གསུངས་ཏེ་མཐོང་བ་ཙམ་གྱིས་དོན་དེའི་རྣམ་པ་ཐམས་ཅད་ངེས་པར་བྱེད་པ་ནི་བློ་གྲོས་ཆེན་པོ་ཡིན་ཏེ་རྣམ་འགྲེལ་ལས། བློ་གྲོས་ཆེན་པོས་མཐོང་ཉིད་ན། །རྣམ་པ་ཐམས་ཅད་ངེས་པར་བྱེད། །ཅེས་འབྱུང་བ་བཞིན་ནོ། །རྒྱང་རིང་པ་དང་ཕྲ་བ་དང་ཚོད་པའི་དོན་མཐོང་བ་ནི་ལྷའི་མིག་བཟང་པོ་ཡིན་ཏེ་མཛོད་ལས། གང་ཕྱིར་ཤ་ཡི་མིག་གིས་གཟུགས། །ཐག་རིང་གནས་དང་བསྒྲིབས་པ་དང་། །ཕྲ་དང་ཐམས་ཅད་མི་མཐོང་བ། །དེ་ཕྱིར་ལྷ་ཡིས་མཐོང་བར་འདོད། །ཅེས་འབྱུང་བའི་ཕྱིར་རོ། །དེ་དང་དེ་ལྟ་བུ་མ་ཡིན་པ་ནི་བློ་དང་མིག་ཞན་པའོ། །ཕའི་ཐ་སྙད་ཀྱི་རྒྱུ་མཚན་ནི་མ་ལ་མངལ་འཇོག་པ་སྟེ་དེ་ལྡོག་སྟེ་མེད་པར་ཐལ་བའི་ཕྱིར་ཁྱོད་འཇིག་རྟེན་གྱི་ལུགས་ལས་ཉམས་པར་འགྱུར་རོ། །སྨྲ་བ་པོ་དང་ཞེས་སྦྱར་རོ། །ཐེ་ཚོམ་ཟ་བ་ཉིད་སྒྲུབ་པ་ན་དེ་གཉིས་མི་འགལ་བས་སྨྲ་བ་ཀུན་མཁྱེན་ལ་གནོད་བྱེད་མ་ཡིན་ནོ་ཞེས་སྟོན་པ་ནི་གནོད་པར་བྱེད་པ་ཡོད་ན་ནི་གཞན་གནོད་བྱ་ཞེས་པ་སྟེ་དབང་པོ་ལས་འདས་པ་ནི་ཤིན་ཏུ་ལྐོག་ཏུ་གྱུར་པའི་ཕྱིར་རོ། །ཁྱབ་པ་མ་གྲུབ་པ་ནི་དོན་ཐམས་ཅད་བསྡུས་པའི་འོ། །གཉིས་པ་རྗེས་འགྲོ་ངེས་པའི་ཤུགས་ལ་མི་འགྲུབ་པ་ལ་དོན་གསུམ་གྱི་དང་པོ། ལྷན་ཅིག་ཏུ་མཐོང་བ་ལས་མ་ཡིན་པ་ནི། གལ་ཏེ་འགའ་ཞིག་ཐམས་ཅད་མཁྱེན་པ་མ་ཡིན་པར་ངེས་ནས་ཡིན་པ་འགོག་གོ་ཞེ་ན་སྨྲ་བ་པོ་ཐམས་ཅད་ཀྱི་ཀུན་མཁྱེན་ཡིན་མིན་གྱི་ཆོས་ཉིད་དོ་ཞེས་བྱ་བ་དང་དེ་གཅོད་ནུས་པ་དེ་ལྟ་ན་ནི་ཞེས་བྱ་བ་དང་དགག་ནུས་པ་མ་ཡིན་ནོ་ཞེས་སྦྱར་རོ། །གལ་ཏེ་གཞན་ལ་ལྷན་ཅིག་ཏུ་མཐོང་བས་ནི་མི་སྒྲུབ་ཀྱི་བདག་ཉིད་ལ་ལྷན་ཅིག་ཏུ་རང་གིས་རིག་པ་ཞེས་བྱ་བ་ལ་ཧ་ཅང་ཐལ་བ་ནི་སྨྲ་བས་དཀར་ཤམ་ལ་སོགས་པ་དཔོག་པ་སྟེ་མངོན་སུམ་དང་འགལ་བས་ན་ཧ་ཅང་ཐལ་བ་ཡིན་ནོ། །རིགས་པ་ནི་ལྷན་ཅིག་ཏུ་མཐོང་བའོ། །ཡང་ན་ལྷན་ཅིག་ཏུ་མཐོང་བ་སྟེ་ཞེས་སྦྱར་ཏེ་གནོད་པ་སྲིད་པ་ནི་མངོན་སུམ་གྱིས་རིགས་པ་དེ་སུན་ཕྱུང་བའི་ཕྱིར་རོ། །གཉིས་པ་རྟགས་ཞུགས་པ་དང་འཇུག་པར་དོགས་པ་ལྡོག་པ་མེད་པར་འདྲ་བ་ནི། ལྷན་ཅིག་ཏུ་མཐོང་བ་ཙམ་གྱིས་ནི་ཚིག་གོ་བྱེད་མ་ཡིན་ནོ་ཞེས་བྱ་བ་ལ་གཞན་ནི་དཀར་ཤམ་ལ་སོགས་པའོ། །ཚིགས་བསྔོ་བསངས་ལ་ཞུགས་པ་དང་ཐམས་ཅད་མཁྱེན་པ་དེར་འཇུག་པར་ཐེ་ཚོམ་ཟ་བ་དག་གིས་མི་མཐུན་ཕྱོགས་ལ་མེད་པར་ཞེས་བྱ་བ་དང་མཐོང་བ་ཐམས་ཅད་སྒྲུབ་པ་མ་ཡིན་ནོ་ཞེས་སྦྱར་རོ། །

༼༣༥༡༽

དེ་ཉིད་སྟོན་པ་ནི་དཀར་ཤམ་དང་དཀར་ཤམ་མ་ཡིན་པ་དེ་དག་ནི་ཞེས་བྱ་བ་དང་གཅིག་གྲུབ་པའི་གཞི་ལ་གཅིག་བསྒྲུབ་པར་བྱ་བ་སྟེ་ཡོད་པ་ཞེས་བྱ་བ་དང་། འགལ་བར་ངེས་པ་གང་གིས་ཞེས་སྦྱར་ཏེ་བལྟར་མི་རུང་བ་ནི་ཐམས་ཅད་མཁྱེན་པ་ལ་སོགས་པའོ། །ཐམས་ཅད་མཁྱེན་པ་མ་ཡིན་པ་དེ་རྟགས་མེད་པས་རང་གི་ངོ་བོ་མ་ངེས་པར་མ་ཟད་འགལ་བར་ཡང་མི་འགྲུབ་བོ་ཞེས་བྱ་བ་ནི་ཡང་གི་སྒྲའི་དོན་ཏེ་འདིའི་སྤྲོས་པ་ནི་ལེའུ་གཉིས་པར་བཤད་ཟིན་ཏོ།། །།གསུམ་པ་རང་ལ་མཐོང་བ་གཞན་ལ་དཔོག་ན་ཤིན་ཏུ་བླུན་པ་ནི་བདག་ཉིད་ཅེས་པ་སྟེ་ནང་གི་ཆོས་ནི་ཤེས་པ་སྟེ་འགའ་ཞིག་ནི་ཐམས་ཅད་མཁྱེན་པ་མ་ཡིན་པ་དང་ཆགས་ལྡན་ལ་སོགས་པའོ། །བུད་མེད་དང་དམངས་རིགས་ནི་བསྟན་བཅོས་མི་ཤེས་པ་སྟེ་ཐུན་མོང་བའི་ཁྱད་པར་ནི་དེ་དག་ཀྱང་ངའི་བློ་ཅི་འདྲ་བ་དེ་ལྟར་ནི་ལྷ་སྦྱིན་མ་ཡིན་ནོ་ཞེས་སྨྲ་བ་དེའང་མི་ཤེས་པའོ། །སྒྲ་ཚད་མ་ལ་སོགས་པ་རིག་པའི་ཡུལ་ལ་ཞེས་སྦྱར་ཏེ་རྫོགས་པ་ནི་མཐར་ཕྱིན་པའོ། །བསྟན་བཅོས་མི་ཤེས་པ་རྣམས་ཀྱང་དེ་ལྟར་མི་འཛིན་པ་དེའི་ཕྱིར་ཞེས་བྱ་བ་དང་གཞན་ལ་དེ་ཉེ་བར་ཞེས་བྱ་བ་དང་བདག་ལ་མཐོང་བ་དེ་ཙམ་གྱིས་ཞེས་བྱ་བ་དང་རང་བཞིན་མི་དམིགས་པ་དང་འགལ་བ་དམིགས་པ་དང་འགལ་ཁྱབ་དམིགས་པ་ལས་ཀྱང་ལྡོག་པ་མི་གྲུབ་པ་དེའི་ཕྱིར་ཞེས་སྦྱར་རོ། །གསུམ་པ་དགག་རྟགས་ཀྱི་མཚན་ཉིད་མེད་པ་ནི། སྔར་བཤད་པའི་རྩ་བའི་མི་དམིགས་པ་བཞིའི་མཚན་ཉིད་ལས་ཀྱང་འདི་འདྲ་བའི་སྦྱོར་བ་བྱས་པ་དང་བྱེད་པར་འགྱུར་བ་རྣམས་ཞེས་པ་སྟེ་བཞི་པོ་དེར་མ་འདུས་པའི་ཕྱིར་རོ་ཞེས་དགོངས་པ་ཡིན་ནོ། །སྒྲུབ་རྟགས་ཐེ་ཚོམ་ཟ་བར་སྒྲུབ་པ་ལ་ཚིག་ལས་འདོད་ཆགས་ཀྱི་ངོ་བོ་དཔག་མི་ནུས་པ་དང་། འདོད་ཆགས་ཀྱི་རྒྱུ་དཔག་མི་ནུས་པ་དང་། གང་ཞིག་ཁོ་ནས་གང་དཔོག་བཤད་ནས་དོན་བསྡུ་བ་གསུམ་ལས། དང་པོ་ལ་བཞི་སྟེ་ཚིག་ཙམ་ལས་མི་གོ་བ་དང་། ཁྱད་པར་ལས་མི་གོ་བ་དང་། རང་ལས་མཐོང་བས་མི་གོ་བ་དང་། ཚིག་གིས་གོ་བའི་ཡུལ་བསྟན་པའོ། །དང་པོ་ལའང་དོན་གསུམ་གྱི་དང་པོ་ཚིག་འདོད་ཆགས་དང་འབྲེལ་བ་མེད་པ་ནི། རྗེས་སུ་དཔག་པའི་ཞེས་པ་སྟེ་དོན་གཞན་ཡིན་ཡང་རྟོགས་ན་ཅི་འགལ་སྙམ་ན་འབྲེལ་བ་མེད་པའི་ཕྱིར་ཞེས་སྨྲོས་སོ། །དེའང་རྗེས་སུ་དཔག་པ་སྟེ་གཏན་ཚིགས་ཀྱི་མཚན་ཉིད་ཀྱི་ཞེས་ཏེ་དེའི་མཚན་ཉིད་ནི་རང་བཞིན་འབྲེལ་བ་ཡིན་པའི་ཕྱིར་རོ། །འབྲེལ་བ་མེད་པ་ཉིད་སྟོན་པ་ནི་འདོད་ཆགས་ཞེས་བྱ་བ་ཡིན་ནོ། །སྨྲ་བ་པོ་ཆགས་པ་སྐྱེས་པ་ན་ལུས་གཡོ་བ་དང་ཚིག་ལ་སོགས་པ་མཐོང་བས་ལྡོག་པ་ངེས་སོ་ཞེ་ན་

༼༣༥༢༽

གཡོ་བ་དང་ཞེས་གསུངས་ཏེ་དོན་བསྟན་པར་འདོད་པ་ལས་ནི་དོན་དང་ལྡན་པའི་སྒྲ་འབྱུང་བ་སྒྲ་བརྗོད་པར་འདོད་པ་ཙམ་ལས་ནི་དོན་དང་ལྡན་པ་དང་མི་ལྡན་པ་གཉིས་ཀའི་སྒྲ་འབྱུང་བའི་ཕྱིར་དེ་ནི་སྤྱིའི་རྒྱུ་ཡིན་ནོ། །བརྗོད་འདོད་དེ་ཉིད་ཞེན་པ་ཡིན་པས་འདོད་ཆགས་ཡིན་ནོ་ཞེ་ན་བརྗོད་འདོད་ཀྱི་འབྲས་བུར་ནི་འདོད་པའི་ཕྱིར་དེ་ལ་འཁྲུལ་བའི་སྐྱོན་མེད་དོ། །གཉིས་པ་འདོད་ཆགས་ལ་སོགས་པའི་རང་བཞིན་ངོས་གཟུང་བ་ནི། རྟག་པ་དང་ཞེས་པ་སྟེ། ལྟ་བས་འཕངས་པ་ནི་དེ་ལྟར་ཤེས་པས་བསྐྱེད་པ་སྟེ་འདིས་ནི་རྒྱུ་བསྟན་ཏོ། །ཟག་པ་མེད་པ་ལ་དམིགས་ན་ནི་དད་པ་ལ་སོགས་པར་འགྱུར་བས་ཟག་པ་དང་བཅས་པ་ཞེས་སྨྲོས་ཏེ་འདིས་ནི་ཡུལ་བསྟན་ཏོ། །ཡང་དག་པའི་བདེ་བའི་རྒྱུ་མ་ཡིན་པའི་ཡོན་ཏན་གཟུགས་ལ་སོགས་པ་ལྔ་ལ་དགའ་བས་ནི་རྣམ་པ་བརྗོད་དོ། །དགའ་བ་དེའི་ཡུལ་དང་མི་མཐུན་པ་ཡིད་དུ་མི་འོང་བ་ལ་ཡིད་དུ་མི་འོང་བ་དེས་བྱས་པ་ཞེས་བྱ་བ་འདིས་ནི་བདག་ལ་སོགས་པར་ལྟ་བ་སྔོན་དུ་འགྲོ་བ་ཅན་དུ་བསྟན་པ་ཡིན་ཏེ་དེ་ཡོད་ན་མི་མཐུན་པར་མཐོང་བའི་ཕྱིར་རོ། །འཁྲུག་པ་ནི་འདི་ནི་བདག་གི་གཞོམ་བྱ་ཡིན་ནོ་ཞེས་འཛིན་པ་སྟེ་འདིས་ནི་ཞེ་སྡང་གི་རྣམ་པ་བཤད་དོ། །ཕྱིན་ཅི་ལོག་ནི་རྟག་པ་ལ་སོགས་པའོ། །གསུམ་པ་སྙིང་རྗེ་ལ་སོགས་པ་དེ་དང་མི་མཚུངས་པ་ནི། སྙིང་རྗེ་ཞེས་པས་ཏེ་སོགས་པས་ནི་བྱམས་པ་ལ་སོགས་པ་གཟུང་ངོ་། །དེ་ལྟ་བུ་ནི་བདག་ཏུ་ལྟ་བ་སྔོན་དུ་འགྲོ་བ་ཅན་དང་སྒྲོ་བཏགས་པ་འཛིན་པའོ། །གཞན་དུ་སྲིད་པ་ནི་སྡུག་བསྔལ་དང་བྲལ་བར་འདོད་པ་དང་། བདེ་བ་དང་ཕྲད་པར་འདོད་པ་དང་། དེ་ལྟ་བུས་སེམས་དགའ་བ་དང་། སེམས་ཅན་ཐམས་ཅད་ལ་སེམས་སྙོམས་པ་སྟེ་རྣམ་འགྲེལ་དུ་བཤད་པ་ནི། དེ་བདག་མིན་པའི་ཆོས་ལ་ནི། །བདག་གཞན་སྒྲོ་འདོགས་པ་ལས་ཆགས། །སྡུག་བསྔལ་རྒྱུན་རིག་ཙམ་ལས་ནི། །བརྩེ་བ་སྐྱེ་བར་འགྱུར་བ་ཡིན། །ཞེས་བྱ་བ་ལ་སོགས་པ་འབྱུང་བ་ཡིན་ནོ། །དེ་གཉིས་དེ་ལྟར་དུ་ཐ་དད་པ་དེ་ལ་ཞེས་སྦྱར་རོ། །ཁྱད་པར་ལས་མི་གོ་བ་ལ་དོན་བཞིའི་དང་པོ་དོན་དངོས་ནི། ཚིག་གི་ཁྱད་པར་འཁྲིག་ཚིག་ལས་ཀྱང་རྟོགས་པ་མ་ཡིན་ཏེ་ཚིག་ཐམས་ཅད་དེ་ལ་འཁྲུལ་བའི་ཕྱིར་རོ། །དེ་ཅིའི་ཕྱིར་ཞེ་ན་ཐ་སྙད་འཆོལ་བ་སྟེ་ཆགས་བྲལ་ཡང་ཆགས་པའི་ཐ་སྙད་བྱེད་པའི་ཕྱིར་རོ། །ཅིའི་ཕྱིར་དེ་ལྟར་བྱེད་ཅེ་ན་བསམ་པ་ཞེས་སྨྲོས་ཏེ་རྟོག་པ་དང་ལྡན་པ་དགོས་པ་ལ་ལྟོས་ནས་ཐ་སྙད་བྱེད་པ་ན་སེམས་ཅན་གདུལ་བ་ལ་སོགས་པའི་དགོས་པ་གང་ལ་བལྟོས་ནས་ཆགས་བྲལ་ཡང་དེའི་ཐ་སྙད་བྱེད་པའི་བསམ་པ་ནི་རྟོགས་པར་དཀའོ། །གལ་ཏེ་བདག་དང་བདག་གི་བ་མཐོང་ན་ནི་དེའི་དོན་དུ་སྨྲ་བ་ལས་བདག་མེད་རྟོགས་

༼༣༥༣༽

པ་ནི་དགོས་པ་མེད་པའི་ཕྱིར་མི་སྨྲ་བས་སྨྲ་བ་ནི་འདོད་ཆགས་ལ་འཁྲུལ་བ་མེད་དོ་ཞེ་ན་མི་སྨྲ་བ་མ་ཡིན་ཏེ་ཞེས་སྨྲོས་ཏེ་རང་གི་དོན་དུ་མི་སྨྲ་ཡང་གཞན་དོན་དུ་སྨྲ་བ་ནི་བདག་ཏུ་ལྟ་བས་བསྐྱེད་པ་མ་ཡིན་ནོ། །ཆགས་བྲལ་ལ་གཞན་དོན་དུ་ཐ་སྙད་བྱེད་པའང་མི་འཐད་དོ་ཞེ་ན་མི་འཐད་པ་མ་ཡིན་ཏེ་ཞེས་སྨྲོས་ཏེ་གཞན་གྱི་དོན་ལ་འཇུག་པ་ནི་རྣམ་པ་གཉིས་ཏེ་བདག་ཉིད་བདེ་བ་དོན་དུ་གཉེར་བ་དང་གཞན་སྡུག་བསྔལ་དང་བྲལ་བ་དོན་དུ་གཉེར་བའོ། །དེ་ལ་བདག་ལ་ཆགས་པ་དང་བྲལ་བ་ལ་བདག་གི་དོན་དུ་ཐ་སྙད་བྱེད་པ་མེད་ཀྱང་གཞན་སྡུག་བསྔལ་དང་བྲལ་བའི་དོན་དུ་ཐ་སྙད་འཇུག་པ་ཡོད་དོ། །གཉིས་པ་འདོད་ཆགས་དང་སྙིང་རྗེ་གཅིག་ཡིན་པ་དགག་པ་ནི། གལ་ཏེ་དེ་ལྟ་ན་གཞན་དོན་དོན་དུ་གཉེར་བའི་སྙིང་རྗེ་དེ་ཉིད་འདོད་ཆགས་ཡིན་ནོ་ཞེ་ན་དེ་ལ་དེའི་མིང་དུ་འདོགས་པར་འདོད་པ་ཞེས་བྱ་བ་དང་། མི་སྡུག་པ་སྟེ་སྒྲོ་བཏགས་པ་ལ་ཞེས་སྦྱར་ཏེ་ཆགས་ལས་སྐྱེ་གནས་སུ་ཉིང་མཚམས་འབྲེལ་བར་བྱེད་པ་ནི་བདག་ཏུ་ལྟ་བ་ཡོད་ན་བདག་ལ་ཆགས་པར་འགྱུར་ལ། དེ་ལས་ནི་མངལ་གྱི་གནས་སྡུག་བསྔལ་བ་ལ་བདེ་བར་ཕྱིན་ཅི་ལོག་ནས་བདེ་སྡུག་ལ་བླང་དོར་བྱེད་པས་མངལ་གྱི་གནས་འཛིན་པར་འགྱུར་ཏེ་རྣམ་འགྲེལ་ལས། སེམས་ཅན་གཞན་གྱི་བཀྲི་མིན་པར། །བདག་ལ་ཆགས་པ་དང་ལྡན་པས། །བདེ་སྡུག་དོར་ཐོབ་འདོད་པས་ན། །དམན་པའི་གནས་ནི་ཡོངས་སུ་འཛིན། །ཞེས་བྱ་བ་དང་། ཡང་། སྡུག་བསྔལ་ཕྱིན་ཅི་ལོག་བློ་དང་། །སྲིད་པ་ཀུན་ནས་འཆིང་བ་ནི། །སྐྱེ་རྒྱུའི་གང་ལ་དེ་མེད་པ། །དེ་དག་སྐྱེ་བར་མི་འགྱུར་རོ། །ཞེས་འབྱུང་བ་ཡིན་ནོ། །རང་ལ་ཆགས་པ་མེད་པ་ནི་རང་གི་དོན་དུ་ཅུང་ཞིག་ཀྱང་བླང་དོར་མི་བྱེད་ན་དེ་གང་ལས་སྐྱེ་བར་འགྱུར། དེས་སྐྱེ་བ་འཛིན་པ་དེ་ཉིད་ཀྱི་ཕྱིར་ཞེས་བྱ་བ་ལ་སྐྱོན་མེད་པ་ནི་འདོད་ཆགས་ལ་སོགས་པའི་འོ། །གསུམ་པ་སྙིང་རྗེ་ལ་སོགས་པའི་རང་བཞིན་ངོས་གཟུང་བ་ནི། གལ་ཏེ་བདག་མེད་པ་མཐོང་བ་དེ་དག་གཞན་གྱི་དོན་དུ་གང་གིས་འཇུག་ཅེ་ན་སྙིང་རྗེ་ནི་ཞེས་སྨྲོས་ཏེ་སྡུག་བསྔལ་དང་གོམས་སྟོབས་ལས་སྐྱེས་པས་ནི་ཕྱིན་ཅི་ལོག་ལས་སྐྱེ་བ་སེལ་བ་ཡིན་ནོ། །སེམས་ཅན་ལ་དམིགས་པ་ལ་སོགས་པས་ནི་གང་ཟག་གསུམ་སྙིང་རྗེ་གསུམ་གྱིས་སེམས་ཅན་གྱི་དོན་ལ་འཇུག་པར་སྟོན་ནོ། །རིགས་མཐུན་པ་གོམས་པ་ལས་འཇུག་པས་ནི་གང་ཟག་གང་གིས་སྙིང་རྗེའི་རིགས་གསུམ་པོ་གང་ཞིག་གོམས་པར་བྱས་པ་ལས་དེ་འདྲ་བའི་སྙིང་རྗེ་ཆེན་པོ་འབྱུང་བར་སྟོན་པ་ཡིན་ཏེ་རྣམ་འགྲེལ་ལས། གང་ཕྱིར་རིགས་མཐུན་སྔ་མ་ཡི། །ས་བོན་ལས་ནི་འཕེལ་བ་ཅན། །བརྩེ་བ་ལ་སོགས་བློ་དེ་དག །གོམས་པར་གྱུར་ན་གང་ལ་གནས། །ཞེས་བཤད་པ་ཡིན་ནོ། །འོ་ན་འདོད་ཆགས་ལ་སོགས་པའང་བདག་ཏུ་འཛིན་པ་མེད་ཀྱང་

༼༣༥༤༽

གོམས་སྟོབས་ལས་སྐྱེས་སམ་ཞེ་ན་འདོད་ཆགས་ལ་སོགས་པ་ཞེས་སྨྲོས་ཏེ་གོམས་པ་ཙམ་ལས་ནི་མི་སྐྱེའོ་ཞེས་བྱ་བའི་དོན་ཏོ། །བཞི་པ་དེ་ལ་རྩོད་པ་སྤང་བ་ནི། གལ་ཏེ་སྙིང་རྗེ་ལ་ཕྱིན་ཅི་ལོག་མེད་པ་ནི་མི་འཐད་དེ་སྙིང་རྗེ་ཅན་གྱི་གཞན་དོན་རྩོམ་པ་ཞེས་བྱ་བ་ལ་འབྲས་བུ་མེད་པ་མ་ཡིན་ཏེ་ཞེས་བྱ་བ་དང་རྗེས་སུ་བསྒྲུབས་པའི་འབྲས་བུའི་མཚན་ཉིད་ནི་མངོན་པར་འདོད་པ་སྒྲུབ་པ་དེ་ཞེས་སྦྱར་རོ། །དེའི་ཕྱིར་སྙིང་རྗེས་ཐ་སྙད་བྱེད་པའི་ཆགས་བྲལ་ཡང་དགོས་པའི་དབང་གིས་ཆགས་པ་དང་བཅས་པ་ལྟ་བུར་སྟོན་པའི་ཕྱིར་ཚིག་གི་ཁྱད་པར་ལས་ཆགས་པ་དཔོག་ནུས་པ་མ་ཡིན་ནོ་ཞེས་གནས་སོ། །གསུམ་པ་རང་ལ་མཐོང་བས་མི་གོ་བ་ནི། སྨྲ་བ་པོ་བདག་ཉིད་ལ་དེ་གཉིས་ལྷན་ཅིག་མཐོང་བས་ཞེས་པ་སྟེ་ཧ་ཅང་ཐལ་བ་ནི་སྨྲ་བས་ཁ་དོག་དཔོག་པའོ། །གཞན་ནི་ཁ་དོག་སྟེ་བརྗོད་ཟིན་པ་ནི་ཞུགས་པ་དང་དེར་ཞེས་བྱ་བ་དེར་རོ། །དེ་ལྟ་སྟེ་ལྷན་ཅིག་མ་ཡིན་པ་ཞེས་བྱ་བ་དང་ལྐོག་ཏུ་གྱུར་པའི་དོན་གཞན་གྱི་སེམས་འདོད་ཆགས་དང་བྲལ་བ་མེད་པར་ནི་ངེས་པ་མ་ཡིན་པའི་ཕྱིར་ཆགས་ལྡན་དུ་མི་འགྲུབ་སྟེ་ཆུ་ཀླུང་དུ་མེ་མེད་མེད་པར་མ་ངེས་པས་མེ་ཡོད་དུ་མི་འགྲུབ་པ་བཞིན་ནོ། །བཞི་པ་ཚིག་གིས་གོ་བའི་ཡུལ་བསྟན་པ་ནི། རང་ལ་ལྷན་ཅིག་ཏུ་མཐོང་བས་མི་གོ་བ་དེའི་ཕྱིར་ཞེས་པས་ཏེ་བྱེད་པའི་ཡོན་ཏན་ནི་རྐན་བྱང་བ་ལ་སོགས་པའམ། གནས་དང་བྱེད་པ་ཕྲད་པའོ། །མཚུངས་པ་མ་ཡིན་ཏེ་ཞེས་བྱ་བ་དང་ཕྱིན་ཅི་ལོག་སྟེ་བདག་ཏུ་ལྟ་བ་དང་ཚིག་ནི་དེ་ལྟར་དེ་སྟེ་རང་རྒྱུད་ལ་རྒྱུ་འབྲས་སུ་ཞེས་སྦྱར་ཏེ་གཞན་དུ་མཐོང་བ་ནི་གཉིས་པོ་དེ་མེད་པའི་ཚེ་ནའང་ཚིག་ཡོད་པའི་ཕྱིར་རོ། །གཉིས་པ་རྒྱུ་དཔག་མི་ནུས་པ་ནི། གལ་ཏེ་དེ་ལྟ་ན་འདོད་ཆགས་ཉིད་མི་དཔོག་གི་དེ་སྐྱེད་པའི་རྒྱུ་དཔོག་ལ་དེ་ལ་ནི་མི་མཐུན་ཕྱོགས་ལ་མ་མཐོང་བས་འཁྲུལ་བ་མེད་དོ་ཞེས་སྨྲས་པ་ནི་འདོད་ཆགས་ཞེས་པ་སྟེ་རུང་བ་ནི་ནུས་པ་སྟེ་སེམས་པ་མེད་པ་ནི་རྡོའི་དུམ་བུ་ལ་སོགས་པའོ། །རྣམ་པ་འདི་ལྟ་བུའི་ལྡོག་པ་ནི་རྒྱུ་ཐམས་ཅད་ལོག་པའི་སར་འབྲས་བུ་ལོག་པ་སྟེ་དེས་ན་རྒྱུ་གཅིག་གི་འབྲས་བུ་སྐྱེད་པའི་ནུས་པ་སྟེ་རྒྱུའི་ཁྱད་པར་མི་འགྲུབ་བོ། །འོ་ན་གང་གིས་འགྲུབ་ཅེ་ན་མ་གྲུབ་པའི་རྒྱུ་དེ་ལས་ཞེས་གསུངས་ཏེ་རྒྱུ་གཞན་ནི་མ་གྲུབ་པ་དེ་རྒྱུར་དཔོག་པའོ། །རྒྱུ་མ་ལུས་པ་ལོག་པའི་གཞི་ལ་འབྲས་བུ་ལོག་པ་ནི་རྒྱུ་སྒྲུབ་པའི་རྒྱུ་མཚན་མ་ཡིན་ལ་རྒྱུ་གཞན་མཐའ་དག་ཚང་བའི་སར་འབྲས་བུ་ལོག་པ་ནི་རྒྱུ་སྒྲུབ་པའི་རྒྱུ་མཚན་ཡིན་ན་ཡང་རྣམ་པ་དེ་ལྟ་བུའི་ཞེས་བྱ་བ་དང་སེམས་པ་མེད་པ་དེ་དག་ལ་ཞེས་བྱ་བ་དང་

༼༣༥༥༽

སྒྲ་སྐྱེད་པ་ལ་ནུས་པ་མཐོང་བའི་ཞེས་སྦྱར་ཏེ་སོགས་པས་ནི་བརྗོད་འདོད་གཟུང་ངོ་། །ཅི་རྒྱུ་དེ་དག་མེད་པས་ཚིག་ལོག་པ་ཡིན་ནམ་འོན་ཏེ་འདོད་ཆགས་སྐྱེད་ནུས་ལོག་པས་ཚིག་ལོག་པ་ཡིན་ཞེས་ཐེ་ཚོམ་ཟ་བའི་ཕྱིར་དེ་རྒྱུ་ཉིད་དུ་མ་ངེས་སོ། །གཞན་ཡང་འདོད་ཆགས་སྐྱེད་རུང་ཚིག་གི་རྒྱུ་ཡིན་ན་དངོས་སམ་བརྒྱུད་པའི་རྒྱུ་གང་ཡིན་བརྟག་གྲང་། དེ་ལ་དང་པོ་འགོག་པ་ནི་འདོད་ཆགས་ཀྱིས་ཕན་མི་འདོགས་ན་ཇི་ལྟར་དེ་སྐྱེད་པའི་ནུས་པས་ཕན་འདོགས་པར་འགྱུར་ཏེ་འདོད་ཆགས་རང་གི་ངོ་བོའི་ཡོན་ཏན་ཚིག་སྐྱེད་ནུས་པ་དེ་ལ་དེའི་རྒྱུ་ནུས་པར་ཉེ་བར་སྒྲོ་བཏགས་པའི་ཕྱིར་རོ། །གཉིས་པ་ལྟར་ན་འབྲས་བུ་གང་ལ་དངོས་ཀྱི་རྒྱུ་དེས་སྐྱེད་མི་ནུས་པའི་འབྲས་བུ་དེ་ལ་ནི་ནུས་པ་སྟེ་བརྒྱུད་པའི་རྒྱུས་བསྐྱེད་ནུས་པ་མ་ཡིན་ཏེ་འདོད་ཆགས་ཀྱི་རྒྱུ་ནི་བདག་ཏུ་ལྟ་བ་ཡིན་ན་དེ་ནི་ཚིག་གི་རྒྱུ་མ་ཡིན་ཏེ་བདག་མེད་པ་མཐོང་བ་རྣམས་ཀྱང་ཚིག་སྨྲ་བའི་ཕྱིར་རོ། །གསུམ་པ་གང་ཁོ་ནས་གང་ཞིག་དཔོག་བཤད་ནས་དོན་བསྡུ་བ་ནི། ལྡོག་པ་ལ་ཐེ་ཚོམ་ཟ་བས་རྒྱུ་འབྲས་མ་ཡིན་པ་དེས་བས་ན་མེད་ན་མི་འབྱུང་སྟེ་ལྡོག་པ་གྲུབ་པའི་ཞེས་བྱ་བ་དང་རྒྱུ་དེར་ཞེས་བྱ་བ་དང་། འབྲས་བུ་ལས་གཞན་པའི་ཚིག་ནི་ཞེས་བྱ་བ་དང་གོ་བྱེད་མ་ཡིན་ནོ་ཞེས་སྦྱར་རོ། །ཐམས་ཅད་གཟིགས་པ་ཞེས་བྱ་བས་ནི་འདི་མ་གཏོགས་པའི་མ་མཐོང་བ་རྣམས་མེད་པ་གོ་བྱེད་མ་ཡིན་པར་སྟོན་པ་ཡིན་ཏེ་གཟིགས་པ་ལོག་པ་ཐམས་ཅད་ན་ཞེས་སྦྱར་རོ། །གལ་ཏེ་རྣམ་ཤེས་ཚོགས་དྲུག་པོ་ཐམས་ཅད་ལ་འདོད་ཆགས་སྐྱེར་རུང་བར་མཐོང་ལ་ཚིག་ཀྱང་ཤེས་པའི་འབྲས་བུ་ཡིན་ཞིང་ཤེས་པ་མེད་པ་ལ་མ་མཐོང་བའི་ཕྱིར་འདོད་ཆགས་སྐྱེར་མི་རུང་བ་ལས་ལྡོག་པར་འགྱུར་རོ་ཞེ་ན་བཤད་པ། ཡུལ་ལམ་དུས་ལ་ལ་ན་དེར་ལྟར་ཏེ་སྐ་བ་དང་ཆུང་ངུར་མཐོང་བ་ཞེས་བྱ་བ་ལ་འདུས་བྱས་པ་ནི་སོ་ནམ་སྟེ་གཞན་དུ་སྣང་བ་ནི་མངར་བ་དང་འབྲས་བུ་ཆེན་པོར་རོ། །དེ་བཞིན་དུ་རྣམ་པར་ཤེས་པ་འདོད་ཆགས་སྐྱེར་རུང་དུ་མཐོང་བ་འགའ་ཞིག་རྒྱུའི་སྟོབས་ཀྱིས་གཞན་དུ་སྐྱེར་རུང་མ་ཡིན་པར་འགྱུར་རོ། །བདག་མེད་རྟོགས་པའི་ཤེས་པ་གསལ་བར་སྣང་བ་ཉིད་ནི་འདོད་ཆགས་དང་བྲལ་བ་ཡིན་ལ་དངོས་པོ་ཐམས་ཅད་སྐད་ཅིག་མ་ལ་སོགས་པར་རྟོགས་པའི་ཤེས་པ་གསལ་བར་སྣང་བ་ཉིད་ནི་ཐམས་ཅད་མཁྱེན་པ་ཡིན་ནོ། །གལ་ཏེ་རིག་པ་བཞིན་དུ་འདོད་ཆགས་སྐྱེར་རུང་ཡང་ཤེས་པའི་རང་བཞིན་ཡིན་ན་ཤེས་པ་གང་ལ་ཡང་བདག་མེད་པ་དང་སྐད་ཅིག་ལ་སོགས་པ་ལ་གསལ་སྣང་མི་འབྱུང་བར་འགྱུར་ཏེ་འདོད་ཆགས་ལ་སོགས་པ་ལ་དེ་དག་ལ་གསལ་སྣང་མི་སྲིད་པའི་ཕྱིར་རོ། །རྒྱུའི་སྟོབས་ཀྱིས་གཞན་དུ་མི་སྲིད་པ་ཡང་གཞན་དུ་འགྱུར་བ་དེས་ན་ཚིག་ཙམ་ལས་མ་ཡིན་གྱི་འོན་ཀྱང་འདི་སྐད་དུ་བདག་ལྟ་བུའི་སྨྲ་བ་པོ་

༼༣༥༦༽

ཡིན་པའི་ཕྱིར་འདོད་ཆགས་ཅན་ཞེས་སྦྱར་ཏེ་རིགས་པའི་རྒྱུ་མཚན་ཉིད་བརྗོད་པ་ནི་དེ་འདོད་ཆགས་སྐྱེ་བའི་ཞེས་བྱ་བ་ཡིན་ནོ། །དེ་ལྟར་དུ་བཀོད་པ་དེའི་ཚེ་ཡང་སྨྲ་བ་གཞན་ལ་དཔེར་བརྗོད་པའམ་ཡང་ན་སྨྲ་བ་དཔེ་སྟེ་རྟགས་སུ་བརྗོད་པ་ནི་ཞེས་བྱ་བ་དང་དེ་ལྟ་ཡིན་པ་དེའི་ཕྱིར་ཞེས་བྱ་བ་དང་། ཐེ་ཚོམ་ཟ་བ་དེ་བས་ན་ཞེས་སྦྱར་རོ། །དེ་ལྟར། གཅིག་རབ་མ་གྲུབ་ཐེ་ཚོམ་ན། །མ་གྲུབ་པ་དང་འཁྲུལ་བ་ཅན། །ཞེས་བྱ་བ་དེ་བཤད་ནས། གཉིས་མ་གྲུབ་པའམ་ཐེ་ཚོམ་ན། །འགལ་བ་དང་ནི་འཁྲུལ་བ་ཅན། །ཞེས་སྨྲོས་པ་དེ་བཤད་པའི་ཕྱིར། གསུམ་པ་རྗེས་སུ་འགྲོ་ལྡོག་གཉིས་ཀའི་སྐྱོན་འཆད་པ་ལ་ཚུལ་གཉིས་ཕྱིན་ཅི་ལོག་ཏུ་གྲུབ་པའི་འགལ་བ་དང་། ལྡོག་པ་མ་གྲུབ་ཅིང་རྗེས་འགྲོ་ལ་ཐེ་ཚོམ་ཟ་བ་དང་། གཉིས་ཀ་ལ་ཐེ་ཚོམ་ཟ་བ་གསུམ་ལས། དང་པོ་ལ་གསུམ་སྟེ་དཔེར་བརྗོད་པ་དང་། འདོད་པ་ལ་གནོད་པ་ལོགས་སུ་མི་བྱ་བའི་རྒྱུ་མཚན་དང་། དེ་འགལ་བ་ཉིད་དུ་སྒྲུབ་པ་གསུམ་གྱི་དང་པོ་ནི་གཉིས་མ་གྲུབ་ན་ཞེས་པ་སྟེ་བྱས་པ་དང་རྩོལ་བྱུང་ནི་རིམ་པ་བཞིན་མི་མཐུན་ཕྱོགས་མཐའ་དག་དང་ཕྱོགས་གཅིག་ལ་ཡོད་པའི་འགལ་བ་ཡིན་ནོ། །ཚུལ་གཉིས་མ་གྲུབ་པ་ཙམ་གྱིས་ནི་འགལ་བར་མི་འགྱུར་བས་ཕྱིན་ཅི་ལོག་ཅེས་གསུངས་སོ། །ཚུལ་གཉིས་ཕྱིན་ཅི་ལོག་ཏུ་གྲུབ་པ་དེས་ན་རྟགས་འདི་དག་བསྒྲུབ་བྱ་ཕྱིན་ཅི་ལོག་ཏུ་མེད་པར་བསྒྲུབ་པའི་ཕྱིར་བསྒྲུབ་བྱ་དང་འགལ་བ་གཏན་ཚིགས་ཡིན་ནོ། །གཉིས་པ་ལ་དང་པོ་དྲི་བ་ནི། རང་གི་སྡེ་པ་ཁ་ཅིག་ན་རེ། འགལ་བ་འདི་གཉིས་ལས་གཞན་རང་འདོད་པའི་བསྒྲུབ་བྱ་ལ་གནོད་དེ་འགོག་པར་བྱེད་པ་ཞེས་བྱ་བ་ཡིན་ནོ། །གཉིས་པ་ལན་ལ་གསུམ་ཡོད་པའི་དང་པོ་མཚན་ཉིད་ཐ་དད་མེད་པ་ནི། འདོད་པ་དང་སྨྲས་པ་དང་བསྒྲུབ་པར་བྱ་བ་ཞེས་པ་སྟེ་དེ་གསལ་བར་འཆད་པ་ནི་དེ་དག་ལས་ཤེས་བྱ་བ་དང་དེ་སྒྲུབ་པ་ནི་འདོད་པ་དང་ཞེས་པ་སྟེ་བཤད་ཟིན་པ་ནི་འདོད་པ་རྒྱས་བཤད་དུའོ། །ཅི་སྟེ་འདོད་པ་དང་སྨྲས་པའི་བསྒྲུབ་བྱ་ལ་ཁྱད་པར་ཡོད་ན་ནི་ཇི་ལྟར་འདོད་པ་ལ་གནོད་པའི་འགལ་བ་ལོགས་ཤིག་ཏུ་བརྗོད་པ་དེ་བཞིན་དུ་ཞེས་བྱ་བ་དང་སྨྲས་པ་སྒྲུབ་པ་ལས་ལོགས་ཤིག་ཏུ་བརྗོད་པར་འགྱུར་རོ་ཞེས་བྱ་བ་དང་བརྗོད་པ་ཡང་མ་ཡིན་ཏེ་གཏན་ཚིགས་ཞེས་སྒྲུབ་བྱེད་ལ་གཅིག་ཉིད་ཀྱི་ཚིག་གིས་བསྒྲུབ་བྱ་ལའང་ཁྱད་པར་མེད་པར་བསྟན་ཏོ་ཞེས་བྱ་བ་དང་བསྒྲུབ་བྱ་ལ་ཁྱད་པར་མེད་པ་དེ་ཉིད་ཀྱི་ཕྱིར་ཞེས་སྦྱར་རོ། །གཉིས་པ་སྦྱོར་བ་ཙམ་ཐ་དད་པ་ནི། གལ་ཏེ་འདི་འགལ་བ་དེ་གཉིས་ཀྱི་ནང་དུ་འདུས་ན་ལོགས་

༼༣༥༧༽

སུ་སྟོན་པའི་རྒྱུ་མཚན་གང་ཡིན་ཞེ་ན་འགལ་བ་དེའི་ཐ་དད་པ་ནི་སྦྱོར་བ་སྟེ་སྒྲའི་བྱེ་བྲག་ལས་ཏེ་ལ་ལར་སྒྲ་དངོས་སུ་བརྗོད་པ་འགོག་པ་དེ་ནི་འགལ་བ་དང་། དོན་གྱི་ཤུགས་དག་གིས་ཐོབ་པ་འགོག་པ་དེ་ནི་འདོད་པ་ལ་གནོད་པའི་འགལ་བ་ཡིན་ཞིང་འདོད་པ་འགོག་པ་ལ་ཡང་བརྗོད་འདོད་ཀྱིས་ཆོས་དང་ཆོས་ཅན་གྱི་ཁྱད་པར་དུ་བཞག་པ་ན་དེ་དང་དེ་འགོག་པའི་འགལ་བར་འགྱུར་རོ། །གསུམ་པ་འདོད་སྒྲུབ་ཀྱི་གཏན་ཚིགས་ལོགས་སུ་མི་བྱེད་པའི་རྒྱུ་མཚན་ནི། སྦྱོར་བའི་བྱེ་བྲག་ལས་འགལ་བ་ཐ་དད་དུ་བྱེད་པ་བཞིན་དུ་ཞེས་དོགས་པ་ལ་གཏན་ཚིགས་རྣམ་པར་འབྱེད་པ་ལ་ཞེས་སྨྲས་སོ། །འོ་ན་འགལ་བ་ཁོ་ན་ལ་དེ་ལྟར་འབྱེད་པའི་རྒྱུ་མཚན་གང་ཡིན་ཞེ་ན་དོན་གྱི་ཤུགས་ཀྱིས་བསྒྲུབ་བྱར་འཕངས་པའི་ཞེས་པས་འདོད་པ་ངག་ཏུ་མ་བརྗོད་པ་ཡང་ཕ་རོལ་པོས་བསྒྲུབ་བྱར་འདོད་པའི་ཕྱིར་དེའི་བསམ་པའི་དབང་སྟེ་ལོག་རྟོགས་དགག་པའི་དོན་དུ་འདོད་པ་ལ་གནོད་པར་བྱེད་པ་ལོགས་སུ་བྱས་པ་ཡིན་གྱི་འགལ་བའི་མཚན་ཉིད་ཐ་དད་པའི་ཕྱིར་ནི་ལོགས་སུ་བྱས་པ་མ་ཡིན་ནོ། །མཚན་ཉིད་ཐ་དད་མེད་པ་དེ་ཉིད་ཀྱི་ཕྱིར་འདོད་པ་སྒྲུབ་པའི་གཏན་ཚིགས་ནི་ལོགས་ཤིག་ཏུ་བསྟན་བྱ་མ་ཡིན་པར་སྔར་བཤད་དེ་དེ་གཉིས་མཚན་ཉིད་ཐ་དད་ན་ནི་གཏན་ཚིགས་ཀྱང་ལོགས་ཤིག་ཏུ་བསྟན་བྱར་འགྱུར་རོ། །དེ་འགལ་བར་སྒྲུབ་པ་ལ། དང་པོ་རྒོལ་བ་ནི། གལ་ཏེ་གཏན་ཚིགས་འདི་འགལ་བ་མ་ཡིན་ཏེ་མ་ངེས་པ་ཡིན་པའི་ཕྱིར་རོ། །དེ་ཉིད་ཅིའི་ཕྱིར་ཞེ་ན་གཏན་ཚིགས་འདུས་པ་རྣམས་བསྒྲུབ་བྱ་འདུས་པ་མ་ཡིན་པ་ལས་གཞན་རྣམ་ཤེས་ལ་ཞེས་སྦྱར་རོ། །འདི་ལྟར་བསྒྲུབ་བྱ་ལས་བཟློག་པས་ཁྱབ་པ་ནི་འགལ་བ་ཡིན་ན་འདི་ལ་ནི་དེ་མེད་དོ། །དེ་གཉིས་བཤད་པ་ནི་གཏན་ཚིགས་འདུས་པ་དེ་གཞན་རྣམ་ཤེས་ལ་ཞེས་བྱ་བ་ཡིན་ནོ། །དེ་ལ་དང་པོ་རྒྱུ་ཚོགས་པས་གཞན་ལ་ཕན་འདོགས་པར་མ་ངེས་པར་སྟོན་པ་ནི་གལ་ཏེ་ཡང་འབྲས་བུ་འགའ་ཞིག་སྐྱེད་པ་ལ་ནུས་པ་མངོན་དུ་ཕྱོགས་པའི་རྒྱུའི་དོན་རྣམས་ཚོགས་ཤིང་འདུས་པ་ཞེས་སྦྱར་ཏེ་སོགས་པས་ནི་ཚོགས་པར་འགྱུར་བ་ལ་མ་ཚང་བ་གཟུང་ངོ་། །འཁྲུལ་བ་ནི་འབྲས་བུ་ལའོ། །གཉིས་པ་ནུས་པ་ཐོགས་མེད་ཀྱིས་གཞན་ལ་ཕན་འདོགས་ཀྱིས་འདུས་པ་མ་ཡིན་པའི་བཟློག་ཕྱོགས་འདུས་པ་ལ་ཕན་འདོགས་པས་ཁྱབ་པ་མེད་དོ་ཞེས་སྟོན་པ་ནི་ཐོགས་པ་མེད་པར་ཞེས་བྱ་བ་ཡིན་ནོ། །དོན་ནི་འདི་ཡིན་ཏེ་གཏན་ཚིགས་འགལ་བར་འགྱུར་བ་ལ་ནི་བསྒྲུབ་བྱའི་ཆོས་ལས་བཟློག་པ་སྒྲུབ་པ་དགོས་པ་ལས་འདི་འདུས་པ་མ་ཡིན་པའི་དོན་བྱེད་པ་སྒྲུབ་པ་ན་འདུས་པའི་དོན་མི་བྱེད་པའི་ཕྱིར་འགལ་བར་མི་རུང་ངོ་ཞེས་བྱ་བ་ཡིན་ནོ། །

༼༣༥༨༽

གཉིས་པ་ལ་ནི། དེ་དག་ལས་ཞེས་པ་སྟེ་འདི་ལ་སྔོན་གྱི་སློབ་དཔོན་ཁ་ཅིག་ཉེ་བར་སྦྱོར་བ་ཞེས་བྱ་བ་ནི་གཏན་ཚིགས་ཡིན་ཏེ་རང་བཞིན་གཞན་ནི་རིག་ཙམ་དང་དོན་གྱི་རྣམ་པ་ཅན་དང་གཟུགས་འཛིན་པ་སྟེ་ཆོས་དུ་མ་ཡིན་ནོ། །དེ་ལྟར་ཉེ་བར་སྦྱོར་བ་རྣམས་ཞེས་བྱ་བ་ནི་ཆོས་ཅན་ཡིན་ལ་རང་བཞིན་དུ་མ་ཞེས་བྱ་བ་གཉིས་ནི་བསྒྲུབ་བྱ་ཡིན་ནོ་ཞེས་འཆད་པ་དེ་ནི་མ་ཡིན་ཏེ་ལྡོག་པའི་ཆོས་དུ་མ་ནི་ཤེས་པ་གཅིག་ལ་སྒྲོ་བཏགས་པའི་ཕྱིར་དང་། དུས་གཅིག་ཏུ་དུ་མའི་ཕན་པ་སྒྲུབ་པར་བྱེད་པ་མ་ཡིན་ཞེས་བྱ་བ་དང་འགལ་བའི་ཕྱིར་རོ། །དེས་ན་མིག་ལ་སོགས་པ་དེ་དག་ལས་ཉེ་བར་སྦྱོར་བ་ནུས་པ་ཐོགས་མེད་སྐད་ཅིག་རེ་རེ་ཞིང་སྟེ་རེ་རེས་ཕན་གདགས་པར་བྱ་བ་ཤེས་པ་ལ་རང་བཞིན་གཞན་ཏེ་སྐད་ཅིག་གཞན་སྐྱེ་བའི་ཕྱིར་དེ་ལྟར་ཉེ་བར་སྦྱོར་བ་རྣམས་རིམ་ཅན་དུ་ཤེས་པའི་རང་བཞིན་དུ་མའི་ཞེས་བྱ་བ་དང་དུས་གཅིག་ཏུ་རྫས་དུ་མའི་ཞེས་སྦྱར་བར་བྱའོ། །དགོངས་པ་ནི་འདི་ཡིན་ཏེ་མིག་ལ་སོགས་པའི་རྐྱེན་རྣམས་རང་རང་གི་རིགས་རྒྱུན་ཕྱི་མ་སྐྱེད་པ་ལ་ནི་རྟག་ཏུ་ནུས་པ་ཐོགས་མེད་ཡིན་ནོ། །དེས་ན་མིག་ལ་སོགས་པ་ནུས་པ་ཐོགས་མེད་ཀྱིས་རང་གི་རིགས་སམ་ཤེས་པའང་རུང་སྟེ་མི་རྟག་པ་དུ་མ་ངེས་པར་སྐྱེད་པའི་ཕྱིར་རྟག་པ་གཅིག་པུ་ལ་འགལ་བར་འགྱུར་རོ་ཞེས་བྱ་བ་ཡིན་ནོ། །གལ་ཏེ་མིག་ལ་སོགས་པས་ཕན་པ་ནི་རྣམ་ཤེས་ལས་དོན་གཞན་ལ་བྱེད་དོ་ཞེ་ན་རྣམ་ཤེས་དེའི་ཕན་པ་མ་ཡིན་པ་དང་སོགས་པ་སྟེ་ཕན་པས་ཕན་པ་བྱེད་ན་ཐུག་མེད་དུ་འགྱུར་བ་ལ་སོགས་པ་དེ་དང་དེར་བཤད་ཟིན་ཏོ། །ཅི་སྟེ་ཤེས་པ་དང་ཤེས་པ་མ་ཡིན་པ་གཉི་ག་མ་ཡིན་པ་བྱེད་པར་འདོད་ན་ནི་དེ་འདྲ་བའི་དོན་ཏེ་འབྲས་བུ་མེད་པ་ཡིན་པའི་ཕྱིར་མེད་པ་དེའི་དོན་དུ་སྒྲུབ་པར་བྱེད་པ་སྟེ་རྒྱུར་འགལ་བ་ཡིན་ནོ་གང་གི་ཕྱིར་དེ་ལྟ་ཡིན་པ་དེའི་ཕྱིར་ཞེས་སྦྱར་ཏེ་ཁྱད་པར་སྐྱེད་པ་ནི་དུ་མ་སྐྱེད་པའོ། །དུ་མ་སྐྱེད་པ་དེས་བས་ན་དུ་མ་དེ་ཞེས་བྱ་བ་དང་བཟློག་པས་ཁྱབ་པས་འགལ་བ་ཡིན་ནོ་ཞེས་སྦྱར་རོ། །ལྡོག་པ་མ་གྲུབ་ཅིང་རྗེས་འགྲོ་ལ་ཐེ་ཚོམ་ཟ་བ་ནི། རྩ་བའི་དང་གི་སྒྲས་ནི་ཞེས་པ་སྟེ་དེ་ལྟ་བུ་མ་ཡིན་པ་རང་ཉིད་ལ་སྨྲ་བ་མཐོང་བའི་ཕྱིར་ལྡོག་པ་མ་གྲུབ་པ་ཡིན་ནོ། །སེམས་ཀྱི་ཁྱད་པར་ཐམས་ཅད་མཁྱེན་པ་དང་ཞེས་བྱ་བ་དང་བསྐལ་ཏེ་མི་སྣང་བའི་ཕྱིར་ཞེས་སྦྱར་རོ། །རྗེས་སུ་འགྲོ་ལྡོག་གཉིས་ཀ་ལ་ཐེ་ཚོམ་ཟ་བ་ལ་སྦྱོར་བ་དཔེར་བརྗོད་པ་དང་། དེ་ཐེ་ཚོམ་གྱི་རྒྱུར་སྒྲུབ་པ་དང་། ལྡོག་པ་གཅིག་ཏུ་ངེས་པའི་རྟགས་དགག་པ་དང་། རྗེས་འགྲོ་གཅིག་ཏུ་ངེས་པའི་རྟགས་དགག་པ་དང་བཞི་ཡོད་པའི་དང་པོ་ནི། ཐེ་ཚོམ་ཟ་ན་ཞེས་པ་སྟེ་གང་ལ་ཟ་ཞེ་ན་གཉིས་མ་གྲུབ་ན་འགལ་བ་དང་ཞེས་བྱ་བ་རྗེས་སུ་འགྲོ་ལྡོག་གཉིས་པོ་དེ་ལ་སྙེགས་ཤིག་ཅེས་བྱ་བའི་དོན་ཏོ། །ཕྱོགས་

༼༣༥༩༽

ཀྱི་ཆོས་གང་ལ་རྗེས་སུ་འགྲོ་ལྡོག་ལ་ཐེ་ཚོམ་ཟ་བ་དེ་ཡང་མ་ངེས་པ་ཡིན་ནོ། །དཔེར་བརྗོད་པ་ནི་དཔེར་ན་ཞེས་པ་སྟེ་ཤི་བའི་ལུས་ལ་བདག་ཡོད་པར་མི་འདོད་པའི་ཕྱིར་གསོན་པོའི་ཞེས་སྨྲས་སོ། །གཉིས་པ་ལ་དོན་གསུམ་གྱི་དང་པོ་སྲོག་ལྡན་མ་ངེས་པར་འཇོག་པའི་རྒྱུ་མཚན་ནི། གང་ལ་སྲོག་ལ་སོགས་པ་གནས་པར་འགྱུར་བ་དེ་ལ་བདག་དང་ཞེས་བྱ་བའི་གཏན་ཚིགས་ནི་བདག་གནས་པ་ཞེས་བྱ་བ་ཡིན་ནོ། །བདག་ཡོད་མེད་འདི་གཉིས་ལས་ཞེས་བྱ་བ་དང་བདག་ཡོད་མེད་དེའི་ཞེས་བྱ་བ་དང་མ་གྲུབ་པ་དེ་བས་ན་ཞེས་སྦྱར་རོ། །དེ་ལ་གཉིས་ལས་གཞན་མེད་པས་ནི་དེ་ལ་གནས་ནས་གཉིས་པོ་ལས་ལྡོག་པ་མེད་པར་སྟོན་པ་ཡིན་ལ་བདག་ཡོད་མེད་ཀྱི་བདག་ཉིད་གཅིག་ལ་ཡང་མ་གྲུབ་པས་ནི་གཉིས་པོ་ལ་རྗེས་སུ་འགྲོ་བ་འགོག་པ་ཡིན་ནོ། །དེ་ལྟར་ཡིན་པ་དེ་ཉིད་ཀྱི་ཕྱིར་ཞེས་སྦྱར་ཏེ་ཅིག་ཤོས་ནི་དགག་བྱའོ། །གཉིས་པ་མ་རྟོགས་པའི་རྒྱུར་འདོད་པ་དགག་པ་ནི། འདི་ལས་མི་རྟོགས་པ་ཡང་མ་ཡིན་ཏེ་ཆོས་ཅན་འགའ་ཞིག་དང་ཞེས་བྱ་བ་དང་གཞི་དང་མ་འབྲེལ་བ་ཞེས་སྦྱར་རོ། །འབྲེལ་བ་ལས་ཐེ་ཚོམ་གྱིས་དཔྱོད་པའི་དཔེ་ནི་དཔེར་ན་ཞེས་པ་སྟེ་ཐེ་ཚོམ་ཟ་བ་ཡིན་ཏེ་མ་འབྲེལ་བར་མངལ་ཆགས་པ་མི་རུང་བའི་ཕྱིར་ཞེས་སྦྱར་རོ། །དེ་བཞིན་དུ་འདིར་ཡང་ཤེས་བྱ་ཐམས་ཅད་བདག་ཡོད་མེད་ཀྱི་ནང་དུ་མ་འདུས་པ་མི་རུང་སྟེ་འདུས་པའི་ཕྱིར་སྲོག་ལ་སོགས་པ་ལས་དེ་གཉིས་སུ་ཐེ་ཚོམ་ཟ་བ་ཡིན་ནོ། །འོ་ན་མི་རྟོགས་པར་ཅི་སྟེ་མི་འདོད་ཅེ་ན་མི་རྟོགས་པ་དེ་ནི་གཉིས་ལས་ཞེས་བྱ་བ་དང་ཅི་འདྲ་བའི་ཁྱད་པར་དང་ལྡན་པའི་མི་རྟོགས་པ་ཞེ་ན་བདག་ཡོད་མེད་གཉི་གར་རྟོགས་པ་མེད་པ་དང་དེ་ལ་ཐེ་ཚོམ་མེད་པའི་རང་བཞིན་ཞེས་སྦྱར་ཏེ་དོན་ནི་གཉིས་ལས་ཕྱི་རོལ་དུ་གྱུར་པ་ཡོད་ན་དེ་ལ་སྲོག་གནས་ནས་དེས་གཉིས་པོ་མི་རྟོགས་པར་འགྱུར་ན་ཐམས་ཅད་གཉིས་པོ་དེར་འདུས་པས་སྲོག་གིས་གཉིས་པོ་ལ་ཐེ་ཚོམ་ཟ་བར་རིགས་སོ་ཞེས་བྱ་བ་ཡིན་ནོ། །གལ་ཏེ་ཐམས་ཅད་དེ་གཉིས་སུ་འདུས་པས་སྲོག་ཐེ་ཚོམ་གྱི་རྒྱུ་ཡིན་པ་དེ་ལྟ་ན་མིག་གིས་གཟུང་བྱ་ལས་ཀྱང་རྟག་མི་རྟག་ལ་ཐེ་ཚོམ་དུ་འགྱུར་ཏེ་གཉིས་ལས་གཞན་མེད་པའི་ཕྱིར་རོ་ཞེ་ན། འགྱུར་བ་མ་ཡིན་ཏེ་ཞེས་བྱ་བའི་དོན་ནི་ཆོས་ཅན་དང་འབྲེལ་བ་དང་གཉིས་ལས་གཞན་མེད་པ་ཚོགས་པ་ཐེ་ཚོམ་གྱི་རྒྱུར་འདོད་ཀྱི་གཞན་མེད་པ་ཙམ་ནི་མི་འདོད་པའི་ཕྱིར་རོ་ཞེས་སྟོན་པ་ཡིན་ནོ། །གཉིས་ལས་གཞན་མེད་ཅིང་ཁྱད་པར་དང་རྗེས་སུ་འགྲོ་ལྡོག་མ་གྲུབ་པ་དེའི་ཕྱིར་ཞེས་སྦྱར་རོ། །གསུམ་པ་དེས་ན་ཐེ་ཚོམ་གྱི་རྒྱུ་ཡིན་པ་ནི། སྲོག་ལ་སོགས་པ་ནི་ཁྱད་པར་དུ་ཐེ་ཚོམ་གྱི་རྒྱུ་

༼༣༦༠༽

ཡིན་ཏེ་བདག་རང་བཞིན་གྱིས་བསྐལ་བས་གཞི་གང་ལའང་འཇུག་ལྡོག་སྟེ་ཡོད་མེད་དུ་ཞེས་སྦྱར་རོ། །གཞན་ཡང་དོན་གཞན་འབྲས་བུ་མ་ཡིན་པ་ལས་དོན་གཞན་མི་འགྲུབ་པའི་ཡང་ཕྱིར་དེ་ནི་དེ་ལ་ཐེ་ཚོམ་གྱི་རྒྱུ་ཉིད་དོ། །ཇི་ལྟར་འབྲས་བུ་མ་ཡིན་ཞེ་ན་སྲོག་ལ་སོགས་པ་དང་ཞེས་གསུངས་ཏེ་བདག་ནི་དམིགས་པ་མེད་པའི་ཕྱིར་རོ། །དེ་ལྟར་འབྲས་བུ་ནི་མ་ཡིན་ལ་ཐ་དད་པས་བདག་གཅིག་པའང་མ་ཡིན་པས་འབྲེལ་པ་མེད་པ་ཡོད་ན་གཞན་ཡོད་པ་ཞེས་སྦྱར་རོ། །ལྡོག་པ་གཅིག་ཏུ་ངེས་པ་དགག་པ་ལ། བདག་མེད་བཀག་པའི་སྒོ་ནས་མི་གོ་བ་དང་། བདག་ཡོད་བསྒྲུབས་པའི་སྒོ་ནས་མི་གོ་བ་གཉིས་ལས། དང་པོ་ལ་དོན་གསུམ་སྟེ་གཏན་ཚིགས་ལ་འབྲེལ་བ་མེད་པ་དང་། ཐལ་འགྱུར་ལ་ཁྱབ་པ་མེད་པ་དང་། མཉན་བྱ་དང་འཁྲུལ་བར་མཚུངས་པའོ། །དང་པོ་ལའང་དོན་བཞིའི་གཅིག་ཏུ་ངེས་པའི་ཚུལ་དགོད་པ་ནི། གཞན་དག་ཅེས་པ་སྟེ་མི་མཐུན་ཕྱོགས་ནི་བདག་མེད་དོ། །མཐུན་ཕྱོགས་བདག་ནི་སངས་རྒྱས་པ་ལ་མེད་པས་མེད་པ་ནི་ལྡོག་འཚམས་སུ་མི་རུང་བའི་ཕྱིར་རོ། །ཡང་ན་གསོན་ལུས་ཐམས་ཅད་ནི་ཕྱོགས་ཉིད་ཡིན་པའི་ཕྱིར་ཞེས་ཛྙཱ་ན་ཤྲི་འཆད་དོ། །ལྡོག་པ་གཅིག་ཏུ་ངེས་པ་དེ་བས་ན་གཞལ་བྱ་ལ་སོགས་པ་རྗེས་སུ་འགྲོ་བ་གཅིག་ཏུ་ཞེས་བྱ་བ་དང་དེ་ལྟ་སྟེ་ལྡོག་པ་གཅིག་ཏུ་ངེས་པ་མ་ཡིན་ཏེ་ཞེས་སྦྱར་རོ། །གཉིས་པ་དེ་ལ་རྗེས་སུ་འགྲོ་ལྡོག་དགག་པ་ནི། ལྡོག་པའི་རྣམ་པ་དེ་ལྟ་བུ་སྟེ་མི་མཐུན་ཕྱོགས་ཁོ་ན་ལས་ལྡོག་པ་སྨྲ་བ་གང་ཡིན་པ་དེས་ནི་མེད་ན་མི་འབྱུང་བའི་འབྲེལ་བ་ཉིད་བརྗོད་པར་འགྱུར་རོ། །དེ་གང་ལས་ཞེ་ན་འདི་ལྟར་བདག་མེད་པ་ཉིད་ལ་སྲོག་མེད་པ་ཉིད་དོ་ཞེས་དགག་པ་གཉིས་བརྗོད་པའི་དོན་གྱི་ཤུགས་ཀྱིས་སྲོག་དེ་བདག་ལ་གནས་པ་བདག་ལས་གཞན་དང་ཞེས་བྱ་བ་དང་། བདག་ལ་གནས་པ་དེ་ཉིད་ཀྱིས་ན་ཞེས་བྱ་བ་དང་ལྡོག་པ་ཡན་འགར་བ་ཅན་ཞེས་སྦྱར་རོ། །མེད་ན་མི་འབྱུང་བ་བརྗོད་མོད་ངེད་ལ་ཅི་ཕན་སྙམ་ན་ཡང་དེ་ཉིད་མེད་དོ་ཞེས་སྟོན་པ་ནི་མེད་ན་མི་འབྱུང་བ་ཡང་ཞེས་གསུངས་ཏེ་བཤད་ཟིན་པ་ནི་ལེའུ་གཉིས་པར་རོ། །གཉིས་པ་དེ་དག་ཀྱང་བདག་མཐོང་བ་ཞེས་སྦྱར་རོ། །དེས་ཅིར་འགྱུར་ཞེ་ན་འབྲེལ་བ་མེད་པ་དེ་ཉིད་ཀྱི་ཕྱིར་རྒྱུ་མཚན་གང་ལས་ཞེས་བྱ་བ་དང་འབྲེལ་བ་མེད་པ་དེ་བས་ན་ཞེས་སྦྱར་རོ། །གསུམ་པ་ལྡོག་པ་ཅན་དུ་གསུངས་པའི་དགོངས་པ་བཤད་པ་ནི། ཕྱོགས་གཉིས་ལ་མ་མཐོང་བ་ཞེས་བྱ་བ་དང་མ་མཐོང་བ་དེ་ཙམ་གྱིས་དེ་གཉིས་ལ་མེད་པར་ཞེས་སྦྱར་ཏེ་བཤད་ཟིན་པ་ནི་མཉན་བྱ་ལ་ལྡོག་པ་དགག་པར་རོ། །དེ་ལྟ་མ་ཡིན་ཏེ་མ་མཐོང་བས་མེད་པ་འགྲུབ་ན་ཐེ་ཚོམ་གྱི་རྒྱུར་མི་འགྱུར་

༼༣༦༡༽

ཏེ་མཉན་བྱ་གང་ཞིག་རྟག་པ་གང་ལ་མི་སྲིད་པ་དེ་སྒྲ་ལ་དམིགས་པས་མི་སྲིད་པའི་ཡུལ་དེ་ལ་ཞེས་སྦྱར་ཏེ་འདི་དེ་ལ་མི་སྲིད་དོ་ཞེས་མེད་པར་ངེས་པ་དང་ཡོད་མེད་ཐེ་ཚོམ་ཟ་བ་ནི་ཅིག་ཅར་དུ་མི་རིགས་སོ་ཞེས་བྱ་བའི་དོན་ཏོ། །བཞི་པ་སྲོག་ལྡན་ལ་ལྡོག་ཁྱབ་དགག་པ་ནི། སྲོག་ལ་སོགས་པ་ཞེས་པ་སྟེ་གསོན་ལུས་ལ་བདག་ལོག་ན་ཞེས་བྱ་བ་ལ་དེ་ལྟར་ཐལ་བ་མ་ཡིན་ཏེ་བདག་དང་མ་འབྲེལ་བའི་སྲོག་ལ་སོགས་པ་མེད་པས་སྲོག་དང་ཉེ་བར་མི་སྦྱོར་བས་ཏེ་འབྲེལ་བ་མེད་པའི་བདག་མེད་པ་ལ་ཞེས་སྦྱར་རོ། །དེ་ཉིད་གསལ་བར་འཆད་པ་ནི་གལ་ཏེ་ཞེས་པ་སྟེ་བདག་དེ་མེད་ན་སྲོག་མེད་པར་གྲུབ་པས་ལྡོག་པའི་ཁྱབ་པ་གྲུབ་པ་ཡིན་ན་དེ་ཡང་ཞེས་སྦྱར་རོ། །འབྲེལ་བ་མ་གྲུབ་པ་ཉིད་གསལ་བར་སྟོན་པ་ནི་དེ་དག་གི་ཞེས་པ་སྟེ་མི་དམིགས་པ་མི་འགྲུབ་པ་ནི་རྒྱུ་འབྲས་སྒྲུབ་བྱེད་ནི་སྣང་བ་མི་དམིགས་པའི་དབང་དུ་བྱས་པའི་ཕྱིར་རོ། །དེ་ལྟར་བདག་མེད་དང་སྲོག་མེད་ལྷན་ཅིག་ཏུ་མཐོང་ཡང་འབྲེལ་བ་མེད་པས་ཁྱབ་པ་མི་འགྲུབ་པར་བསྟན་ནས་ད་ནི་བདག་མེད་ཉིད་མ་གྲུབ་བོ་ཞེས་བརྗོད་པ་ནི་སྲོག་ལ་སོགས་པ་ཞེས་པ་སྟེ་གང་ལས་ཤེས་པ་ཡིན་ཞེས་བྱ་བ་དང་མི་ཤེས་པ་དེས་ན་བདག་ལྡོག་པ་སྟེ་མེད་པ་ཤེས་པ་མེད་པའི་སྲོག་ལྡོག་པས་ཞེས་བྱ་བ་དང་། བལྟར་རུང་བ་དེ་ལྟ་མ་ཡིན་པའི་ཕྱིར་ཞེས་སྦྱར་ཏེ་བལྟར་རུང་བའི་དོན་ནི་གཞན་འཛིན་པའི་ཤེས་པས་མེད་པར་ངེས་པར་འགྱུར་ན་འདི་ནི་དེ་ལྟ་མ་ཡིན་ནོ། །ཐལ་འགྱུར་ལ་ཁྱབ་པ་མེད་པ་ལ་དོན་གསུམ་གྱི་དང་པོ་དོན་དངོས་ནི། གང་ཡང་ཞེས་པ་སྟེ་མི་འགྲུབ་པ་ནི་དེ་ལོག་པས་དེ་ལྡོག་པར་རོ། །རྒྱུ་འབྲས་མ་ཡིན་ཀྱང་གཅིག་ལོག་པས་གཅིག་ལྡོག་གོ་ཞེ་ན་རྒྱུ་དང་ཞེས་གསུངས་ཏེ་གཉིས་ཀ་མ་ཡིན་པ་ནི་མ་འབྲེལ་བའི་ཕྱིར་རོ་ཞེས་བྱ་བ་དེར་བཤད་ཟིན་ཏོ། །བདག་རྟག་པ་འབྲས་བུར་ནི་མི་རུང་བས་རྒྱུ་ཡིན་གྲང་ན་རྒྱུའི་ཞེས་བྱ་བ་དང་མཐོང་དུ་ཆུག་ཀྱང་ལྡོག་པ་མ་གྲུབ་པས་རྒྱུ་འབྲས་སུ་མི་འགྲུབ་བོ་ཞེས་སྦྱར་རོ། །བུམ་པ་ལ་སོགས་པ་བདག་ལྡོག་པའི་ཞེས་སྨྲས་པ་ལ་རྒྱུ་མཐའ་དག་མེད་པའི་རྣམ་པ་དེ་ལྟ་བུའི་ལྡོག་པ་ལས་ནི་བདག་ལ་སྲོག་གི་རྒྱུའི་ནུས་པ་ཞེས་སྦྱར་ཏེ་འདིར་རྒྱུ་གཞན་མེད་པར་རྟོགས་པར་བྱེད་དོ་ཞེས་འདོན་པ་དེ་ནི་ཤིན་ཏུ་འཁྲུལ་བ་ཡིན་པས་ཡོད་པར་ཞེས་གདོན་ནོ། །དེ་ཉིད་གསལ་བར་སྟོན་པ་ནི་སྲོག་ལ་སོགས་པ་ཞེས་པ་སྟེ་བདག་ལྡོག་པ་ནུས་པ་སྟེ་རྒྱུར་ཐེ་ཚོམ་ཟ་བ་ནི་ངེད་སྲོག་གི་རྒྱུར་འདོད་པའི་བློ་ལོག་པས་སམ་ཁྱེད་འདོད་པའི་བདག་ལོག་པས་སྲོག་ལྡོག་སྙམ་དུའོ། །གཉིས་པ་བློ་ལ་སོགས་པའི་རྒྱུ་བསམ་པ་ནི། བློ་ལ་སོགས་པ་ཞེས་པ་སྟེ་བདག་ནི་བློའི་དངོས་

༼༣༦༢༽

དང་སྲོག་གི་བརྒྱུད་པའི་རྒྱུར་འདོད་པ་ཡིན་ནོ། །དེ་འགོག་པ་ནི་བདག་ནི་བློའི་རྒྱུ་མ་ཡིན་ཏེ་བློ་དེ་ལ་ཞེས་བྱ་བ་ལ་ནུས་པ་ནི་རྒྱུའོ། །བློ་ལ་ཡང་དབང་པོ་ལ་རྟེན་པ་དང་ཡིད་ལ་རྟེན་པ་གཉིས་ལས། དང་པོ་ནི་བློ་བདག་ཉིད་ཇི་ལྟ་བའི་དབང་པོ་དང་ཡུལ་ནི་རང་རང་གི་དབང་པོ་དང་ཡུལ་ཏེ་དེ་དག་གི་རྗེས་སུ་འགྲོ་ལྡོག་བྱེད་པའི་ཕྱིར་རོ། །རྣམ་པར་ཤེས་པ་སྔ་མ་ནི་ཡིད་ཤེས་ཏེ་ཤེས་པ་སྔ་མ་དེ་དབང་ཤེས་དེའི་གཟུང་ཡུལ་ལས་ཡུལ་གཞན་ལ་ཡེངས་ཏེ་ཆགས་སམ་འཁྲུགས་ཏེ་སྡང་བའམ་སོགས་པ་སྟེ་གཉིད་དང་རྨུགས་པ་དང་བསྙོ་བ་ལ་སོགས་པར་གྱུར་ན་ཤེས་པ་ཕྱི་མ་ཡེ་མི་སྐྱེ་བ་དང་འཆོལ་བ་སྟེ་མདོ་མདོར་ཆད་པ་དང་སོགས་པ་སྟེ་མི་གསལ་བར་མཐོང་བའི་ཕྱིར་རོ། །དེ་དག་ཀྱང་གཉིད་ལོག་པའི་ཚེ་ན་རོལ་ལ་སོགས་པའི་ཡུལ་ཉེ་ཡང་དབང་ཤེས་མི་སྐྱེ་བ་དང་ཡིད་གཟུགས་ལ་ཆགས་ན་རྣ་བའི་ཤེས་པས་སྒྲ་མི་ཐོས་པ་ལ་སོགས་པ་ཤིན་ཏུ་རྒྱས་པར་དབྱེ་བར་བྱ་སྟེ་རྣམ་འགྲེལ་ལས། རྣམ་ཤེས་དོན་གཞན་ཆགས་པ་ཡིས། །ནུས་མེད་དོན་གཞན་མི་འཛིན་ཕྱིར། །ཞེས་གང་བཤད་པ་བཞིན་ནོ། །གཉིས་པ་ནི་ཡིད་ཀྱི་ཞེས་པ་སྟེ་ཤེས་པ་སྔ་མ་ནི་ཡིད་ཀྱིའོ། །བློ་ལ་སོགས་པའི་སྒྲས་བཟུང་བ་འཆད་པ་ནི་དབང་པོ་ལ་སོགས་པ་ཞེས་པ་སྟེ་སོགས་པས་ནི་ལུས་གཟུང་ངོ་། །མཉམ་པ་ནི་རིགས་འདྲ་བ་སྟེ་མངལ་བཟུང་བ་ནས་བརྩམས་ཏེ་རང་རང་གི་རིགས་འདྲ་སྔ་མ་ལས་སྐྱེ་བ་ཡིན་ཞིང་བློས་རྐྱེན་བྱེད་པ་ནི་བློས་བྱས་པའི་གཡོ་བ་དང་བྲལ་བའི་ལུས་ཀྱི་གནས་སྐབས་ནི་མེད་པའི་ཕྱིར་གཡོ་བའི་རྐྱེན་ཡིན་ནོ། །དབང་པོ་མ་གཏོགས་པའི་ལུས་ནི་བློའི་རྒྱུ་མ་ཡིན་ཏེ་རྣམ་འགྲེལ་ལས། ལུས་ཀྱི་ཕུལ་བྱུང་འགྲིབ་མེད་པར། །བློ་ཡི་བྱེད་པའི་ཁྱད་པར་གྱིས། །ཤེས་རབ་ལ་སོགས་ཕུལ་བྱུང་དང་། །འགྲིབ་པ་དག་ཏུ་མཐོང་བ་ཡིན། །ཞེས་འབྱུང་བའི་ཕྱིར་རོ། །འདི་ལྟར་ཡིད་ཀྱི་ཤེས་པ་རིག་པར་ནི་སྐད་ཅིག་སྔ་མ་ལས་སྐྱེ་ཞིང་། གསལ་བ་དང་འདུན་པ་དང་འདོད་ཆགས་ལ་སོགས་པ་ནི་གོམས་པ་ལས་སྐྱེ་བ་ཡིན་ན་དེས་ཁྱད་པར་གང་ཞིག་བསྒྲུབས་པས་རྒྱུ་ཡིན་པར་འགྱུར། མིག་བཞིན་དུ་གཞན་དུ་མི་འཐད་པས་ཀྱང་རྒྱུར་མི་རུང་ལ་དབང་པོའི་ཚོགས་ཀྱང་ཡིད་ཤེས་ཀྱི་རྒྱུ་མ་ཡིན་ཏེ་གསལ་བར་སྣང་བ་དང་ངེས་པའི་ཡུལ་ཅན་དུ་ཐལ་བའི་ཕྱིར་དང་། ཡུལ་དུ་མ་འཛིན་པའི་ཡིད་ཤེས་དབང་པོ་རེ་རེས་བྱེད་ན་དབང་པོ་ལྔ་དོན་མེད་པར་ཡང་ཐལ་བའི་ཡང་ཕྱིར་རོ། །གང་ཡང་ལུས་རྒྱས་པ་ལ་སོགས་པས་འདོད་ཆགས་ལ་སོགས་པ་འཕེལ་བར་སྣང་བ་དེ་ཡང་ལུས་རྒྱས་པ་ལས་ནི་ཡིད་བདེ་བ་དང་དེ་ལས་ཆགས་པ་སྐྱེ་བ་ཡིན་གྱི་དངོས་ཀྱི་རྒྱུ་ནི་མ་ཡིན་ནོ། །དེའི་ཕྱིར་ཡིད་ཀྱི་བློ་ཉིད་ལུས་ཀྱི་རྒྱུ་ཡིན་གྱི། ལུས་ནི་ཡིད་ཀྱི་བློའི་རྒྱུ་མ་ཡིན་ནོ་ཞེས་གནས་སོ། །དེ་ལྟར་ན་བློ་འདིའི་ཞེས་སྦྱར་ཏེ་གཞན་ནི་བདག་གོ །

༼༣༦༣༽

གསུམ་པ་དོན་བསྡུ་བ་ནི། རྒྱུའི་ཚོགས་པ་གང་ཞིག་ཡོད་ན་འབྲས་བུ་གང་སྐྱེ་བར་འགྱུར་བ་ཉིད་དུ་གྲུབ་པ་དེ་ལ་དེ་ལས་གཞན་པ་ཡང་ཞེས་བྱ་བ་དང་དངོས་པོ་ཐམས་ཅད་ལ་ཞེས་སྦྱར་རོ། །མཉན་བྱ་དང་འཁྲུལ་བར་མཚུངས་པ་ལ་དོན་དྲུག་གི་དང་པོ་འཁྲུལ་བར་མཚུངས་པའི་དོན་དངོས་ནི། གང་ཡང་ཁྱེད་ཀྱི་མཉན་བྱ་ཉིད་ནི་དེ་ལྟ་མ་ཡིན་ཞེས་གང་སྨྲས་པ་དེ་ནི་མི་རིགས་ཏེ་སྲོག་ལ་སོགས་པ་ཞེས་སྦྱར་རོ། །གཞན་གྱིས་མཚུངས་པ་མ་ཡིན་ཏེ་ཞེས་བྱ་བ་དང་མཉན་བྱ་དེའི་ཞེས་སྨྲས་སོ། །སློབ་དཔོན་གྱིས་ཁྱད་པར་མ་མཐོང་ནས་ཇི་ལྟར་ཞེས་དྲིས་པ་ལ་མཉན་བྱ་དེ་ནི་མཐུན་པའི་ཕྱོགས་མ་ཡིན་པའི་མི་མཐུན་ཕྱོགས་ཁོ་ན་ལས་ལྡོག་པ་མ་ཡིན་གྱི་མཐུན་ཕྱོགས་ལས་ཀྱང་ལྡོག་པའི་ཕྱིར་འཁྲུལ་བ་ཡིན་ནོ་ཞེས་སྨྲས་པ་འགོག་པ་ནི་དེས་སྐད་བརྗོད་པ་དེས་ནི་མཉན་བྱ་འདི་ཞེས་བྱ་བ་དང་འཇུག་པ་མེད་པ་ནི་གཞན་སྲོག་ལ་ཡང་ཞེས་བྱ་བ་དང་ཇི་ལྟར་མཉན་བྱ་ཉིད་དང་མི་མཚུངས་ཞེས་སྦྱར་ཏེ་གཉིས་ཀ་ཡང་མཐུན་ཕྱོགས་ལས་ཀྱང་ལྡོག་པས་མི་མཐུན་ཕྱོགས་ཁོ་ན་ལས་ལྡོག་པ་དེ་འཁྲུལ་བའི་ཕྱིར་རོ། །གཉིས་པ་རྗེས་སུ་འགྲོ་ལྡོག་ཕན་ཚུན་འཕེན་པའི་ཚུལ་ནི། གཞན་ཡང་སྲོག་ལ་སོགས་པ་མཐུན་པའི་ཕྱོགས་ཤེས་བྱ་བ་མེད་པ་མི་མཐུན་ཕྱོགས་ལ་ངེས་གཟུང་བྱས་པས་ནི་མཐུན་ཕྱོགས་ལ་རྟགས་མེད་པ་མེད་ཅེས་བྱ་བར་འགྱུར་ལ་དེའང་དགག་པ་གཉིས་ཡིན་པས་དེས་རྣལ་མ་སྟེ་དགག་པ་དང་པོའི་སྒྲུབ་པ་རྟགས་མཐུན་ཕྱོགས་ལ་ཡོད་པ་གོ་བའི་ཕྱིར་ཏེ་དཔེར་ན་ལྷ་སྦྱིན་མེད་པ་མེད་པས་ཡོད་པ་དང་མ་ཡིན་པ་མ་ཡིན་པས་ཡིན་པ་གོ་བ་བཞིན་ནོ། །མཐུན་ཕྱོགས་ལ་ཡོད་པར་བརྗོད་པ་དེ་ལྟ་མ་ཡིན་ན་ཉིད་ལ་མེད་ཅེས་ངེས་པར་གཟུང་བའི་སྒྲ་འདི་ལ་འབྲས་བུ་མེད་པར་འགྱུར་ཏེ་མེད་པ་དེ་མཐུན་ཕྱོགས་ལ་དཔྱད་པ་མེད་པའི་ཕྱིར་རོ། །འདི་སྐད་དུ་དགག་པ་གཉིས་ཀྱིས་མཐུན་ཕྱོགས་ལ་ཡོད་པར་བརྗོད་པར་མ་ཟད་ཉིད་ཀྱི་ངེས་གཟུང་གིས་ཀྱང་ཡོད་པར་བརྗོད་པ་ཡིན་ནོ་ཞེས་སྟོན་པ་ཡིན་ནོ། །འོ་ན་ནི་ངེས་གཟུང་མི་བྱའོ་ཞེ་ན་གཅིག་ལ་མེད་པར་ངེས་པར་གཟུང་བ་ཞེས་སྨྲོས་སོ། །ངེས་གཟུང་གིས་རྣམ་དཔྱད་རྟོགས་པ་དེ་ཉིད་ཀྱི་ཕྱིར་ཕྱོགས་གཉིས་ལ་ཡོད་མེད་འདི་གཉིས་གཅིག་གིས་གཅིག་དོན་གྱིས་གོ་བས་དཔེ་གཅིག་གིས་རྗེས་སུ་འགྲོ་ལྡོག་གཉི་ག་བསྟན་པར་སློབ་དཔོན་ཕྱོགས་ཀྱི་གླང་པོས་བརྗོད་དོ། །འདི་སྐད་དུ་སྒྲུབ་པ་ལ་ངེས་གཟུང་བྱས་པས་དགག་པ་འཕེན་ལ་དགག་པ་ལ་ངེས་གཟུང་བྱས་པས་ཀྱང་སྒྲུབ་པ་འཕེན་ཏེ་ངེས་གཟུང་གིས་ནི་དགག་སྒྲུབ་ཀྱི་དོན་གཉིས་ཀ་བརྗོད་པའི་ཕྱིར་རོ་ཞེས་བརྗོད་པ་ཡིན་ནོ། །གང་གི་ཕྱིར་ངེས་གཟུང་ཅན་གྱི་ལྡོག་པས་སྒྲུབ་པ་འཕེན་པ་དེའི་ཕྱིར་དེ་ཁོ་ན་ལ་མེད་

༼༣༦༤༽

པའི་ལྡོག་པ་ཞེས་བྱ་བ་དང་ནན་ཏེ་དོན་གྱི་ཤུགས་ཀྱིས་རྗེས་འགྲོ་འགུགས་ཏེ་སྒྲུབ་པར་བྱེད་དེ་མཐུན་ཕྱོགས་ལ་རྟགས་དགག་པ་སྟེ་ལྡོག་པ་བཀག་པ་ནི་སྒྲུབ་པ་སྟེ་རྗེས་འགྲོའི་ཞེས་སྦྱར་རོ། །གསུམ་པ་མེད་པ་ལྡོག་གཞིར་མི་འདོད་པ་དགག་པ་ནི། ཁྱེད་སངས་རྒྱས་པ་མཐུན་ཕྱོགས་བདག་དང་བཅས་པ་ནི་མེད་པར་འདོད་པས་མཐུན་པའི་ཕྱོགས་མེད་པ་ལས་ཞེས་སྨྲ་བ་ལ་གལ་ཏེ་མེད་པ་ལས་ལྡོག་པ་མེད་ཅེས་སྨྲ་ན་ལྡོག་པ་དེ་ཉིད་མེད་པ་ལས་ལྡོག་སྟེ་འགོག་པར་ཇི་ལྟར་འདོད་དེ་དེ་ལྡོག་གཞི་མ་ཡིན་ན་ནི་ལྡོག་པའི་དགག་གཞིར་ཡང་མི་རུང་ངོ་། །གཞན་ཡང་མེད་པ་ལས་ལྡོག་པ་མེད་པའི་ལུགས་ལ་རྟགས་མེད་པ་བཀག་པའི་དངོས་པོ་ནི་ཞེས་བྱ་བ་ལ་ལྷ་ནི་རྨོངས་པའོ། །ཤེས་རབ་འཁྲུལ་བ་མེད་པ་ནི་འཁྲུལ་བ་སྟེ་འཁྲུལ་བ་གཉིས་པ་སྨྲས་པ་ནི་ཡུལ་མེད་པ་དེ་ལ་དགག་པ་མི་འདོད་པ་དང་རྗེས་འགྲོ་ཡོད་པ་མ་ཡིན་པ་དང་། བདག་གི་དངོས་པོ་མེད་པ་དང་སོགས་པ་སྟེ་མེད་པའི་ཡུལ་ཅན་གྱི་སྒྲ་སྦྱོར་བ་ལ་སོགས་པ་འགལ་བ་སྣ་ཚོགས་བྱེད་པའོ། །མེད་པ་ལྡོག་གཞིར་མི་འདོད་པའི་དོན་འདི་ནི་ཞེས་སྦྱར་རོ། །བཞི་པ་ཁས་བླངས་པས་མི་འཁྲུལ་བ་མི་འགྲུབ་པ་ནི། མེད་པ་ལས་ལྡོག་པ་མི་འགྲུབ་ཏུ་ཆུག་ཀྱང་མེད་པ་ནི་མ་ཡིན་ཏེ་བསལ་བ་ལ་སྒྲུབ་བྱེད་མི་འཇུག་པ་ལས་ཡོད་པའི་སྒྲུབ་བྱེད་འཇུག་པའི་ཕྱིར་ཞེས་བྱ་བ་དང་། དེ་ལྟར་ཏེ་བདག་མེད་དུ་ཞེས་བྱ་བ་དང་གསོན་ལུས་ཀྱང་བདག་མེད་དུ་ཧ་ཅང་ཐལ་བར་ཞེས་སྦྱར་རོ། །གཞན་ཡང་ཁས་བླངས་ཀྱིས་མཐུན་ཕྱོགས་མེད་པ་དང་མི་མཐུན་ཕྱོགས་ཡོད་པར་བཞག་ནས་མེད་པ་ལས་ལྡོག་པ་མི་རུང་བའི་ཕྱིར་ལྡོག་པ་གཅིག་ཏུ་ངེས་པར་བརྟགས་ནས་བདག་འཇལ་བའི་ཚད་མ་འཇུག་པར་ནི་མི་རིགས་ཏེ་དེ་ལྟར་ཚད་མ་འཇུག་ན་ནི་གཏན་ཚིགས་ཀྱི་ལྡོག་པ་མི་འཁྲུལ་བ་ཁས་བླངས་ཀྱིས་བྱས་པས་བདག་ལུང་གིས་ཞེས་སྦྱར་ཏེ་དེ་ལྟར་ན་འདི་མཐུན་ཕྱོགས་མེད་པ་ལས་ཀྱང་ལྡོག་པར་བསྟན་པ་ཡིན་ནོ། །ལྔ་པ་དེས་ན་ཐེ་ཚོམ་ཟ་བ་ནི། བདག་ཚད་མས་མ་གྲུབ་པ་དེའི་ཕྱིར་མཐུན་ཕྱོགས་བདག་དངོས་མེད་པ་ལས་ལྡོག་པ་མེད་དུ་ཆུག་ཀྱང་སྲོག་ལ་སོགས་པ་ལྡོག་པར་བློ་ཐེ་ཚོམ་ཟ་བར་འགྱུར་ཏེ་བདག་ཉིད་ལ་ཐེ་ཚོམ་ཟ་བའི་ཕྱིར་རོ། །མཐུན་ཕྱོགས་ལས་ལྡོག་པར་ཐེ་ཚོམ་ཟ་བ་དེ་ཉིད་ཀྱི་ཕྱིར་ཞེས་བྱ་བ་དང་དངོས་འགལ་ལ་གཅིག་ལ་ཡོད་པར་ངེས་པར་ཞེས་བྱ་བ་དང་གཅིག་ལ་ངེས་པར་ཡོད་པ་དེ་ལྟ་མ་ཡིན་ན་མཐོང་བའི་བདག་མེད་འགའ་ཞིག་ལ་སྲོག་མེད་པར་ཞེས་སྦྱར་རོ། །གལ་ཏེ་སྲོག་ལ་སོགས་པ་བདག་མེད་གཞན་ལ་འཇུག་ན་བདག་མེད་དུ་ཁྱད་པར་མེད་པས་བུམ་པ་ལའང་འཇུག་པར་

༼༣༦༥༽

འགྱུར་བ་ལས་བུམ་པ་ལ་མི་འཇུག་པའི་ཕྱིར་བདག་མེད་ཐམས་ཅད་ལ་མི་འཇུག་གོ་ཞེས་དོགས་པ་ལ་ཐེ་ཚོམ་སྒྲུབ་པ་ནི་འདི་ལྟར་བདག་མེད་ཀྱི་གསལ་བའི་ཞེས་བྱ་བ་དང་སྲོག་གི་དོན་ཡང་བདག་མེད་དེའི་རིགས་ཅན་ཞེས་སྦྱར་རོ། །དཔེ་ཅི་དང་འདྲ་ཞེ་ན་དཔེར་ན་སྲ་བ་མཐའ་དག་ལ་མཚོན་གྱིས་མི་ཆོད་པས་མ་ཁྱབ་ཀྱང་རྡོ་རྗེ་ལ་སོགས་པའི་སྲ་བ་ལ་དེས་མི་ཆོད་པ་མཐོང་བས་སྲ་བ་ཙམ་དུ་ཁྱད་པར་མེད་པའི་ཕྱིར་ཐམས་ཅད་མི་ཆོད་ཅེས་བརྗོད་མི་ནུས་པ་བཞིན་ནོ། །གཞན་ཡང་སྲོག་དང་བདག་མེད་པ་འགལ་བ་ཞེས་མདོར་བཞག་པ་འགྲོལ་བ་ནི་བདག་མེད་པ་དང་ཞེས་བྱ་བ་ཡིན་ལ་སྲོག་ལ་སོགས་པ་ལ་བདག་གིས་ཁྱབ་པས་བདག་མེད་པ་དང་འགལ་བ་ཡིན་ནོ་ཞེ་ན་སྲོག་ལ་སོགས་པ་དེའི་ཞེས་གསུངས་སོ། །དྲུག་པ་བདག་མེད་བཀག་པས་བདག་བཅས་སུ་མི་འགྲུབ་པ་ནི། སྲོག་ལ་སོགས་པ་ཞེས་བྱ་བ་ཡིན་ཏེ་སྲོག་དེ་ཡོད་པར་ཁྱབ་བྱེད་སྲོག་མེད་ལོག་པས་ཁྱབ་བྱ་བདག་མེད་པ་ཞེས་བྱ་བ་དང་རྒྱུ་མཚན་གང་གིས་ན་ཞེས་བྱ་བ་དང་རིགས་པ་ཅན་འདི་ལྡོག་པ་སྟེ་མེད་པ་མེད་པ་ཞེས་བྱ་བ་དང་མཐུན་ཕྱོགས་ལ་སྲོག་ལ་སོགས་པ་ལྡོག་པ་མེད་ཀྱང་ཡོད་པར་མི་འདོད་པ་བཞིན་ནོ་ཞེས་སྦྱར་རོ། །དོན་དེ་ཉིད་སྡུད་པ་ནི་གལ་ཏེ་ཞེས་བྱ་བ་ཡིན་ཏེ་མཐུན་ཕྱོགས་ལས་ལྡོག་པ་མེད་ཀྱང་དེ་ལ་རྗེས་སུ་འགྲོ་བ་མིན་ན་གསོན་ལུས་བདག་མེད་མ་ཡིན་ཡང་བདག་བཅས་མིན་པར་འགྱུར་ཏེ་དགག་པ་བཀག་པ་སྒྲུབ་པར་མི་འདོད་པའི་ཕྱིར་རོ། །གཉིས་པ་བདག་ཡོད་བསྒྲུབས་པའི་སྒོ་ནས་མི་གོ་བ་ནི། གལ་ཏེ་ཞེས་པ་སྟེ་བཟློག་པ་ནི་བཀག་པའོ། །སྒྲུབ་པའི་སྒོ་ཁོ་ན་ནས་ཞེས་བྱ་བ་ནི་བཟློག་ཕྱོགས་མ་བཀག་པར་གོ་བར་བྱེད་པའོ། །དེ་ལྟར་འདོད་པ་དེ་ནི་ཞེས་བྱ་བ་དེ་གསལ་བར་བྱེད་པ་ནི་སྲོག་ལ་སོགས་པ་དེ་བདག་མེད་དེ་ལ་མི་སྲིད་པས་རང་གང་ན་ཡོད་པ་ན་བདག་མེད་དེ་མེད་པར་སྒྲུབ་པར་བྱེད་པའི་ཕྱིར་བདག་མེད་པ་དེ་ལས་ལྡོག་པ་ཅན་ཡིན་པས་བདག་གི་གོ་བྱེད་དུ་བརྗོད་པ་ཡིན་ཏེ་དེ་ལྟར་ན་ལྡོག་པ་འབྲས་བུ་དང་བཅས་པར་འགྱུར་རོ། །དེ་ལྟ་སྟེ་བདག་མེད་ལས་ལྡོག་པས་གོ་བྱེད་མ་ཡིན་ན་བདག་མེད་ལས་ལྡོག་པས་བདག་གྲུབ་པ་ལ་ཅི་ཕན་དེའི་ཕྱིར་བདག་མེད་ལས་ལྡོག་པའི་སྒོ་ནས་གོ་བྱེད་དུ་འདོད་པར་བྱའོ། །ཡང་ན་འབྲེལ་བའི་སྒོ་ནས་བདག་ཉིད་ལ་ངེས་པར་ཞེས་བྱ་བ་དང་ཇི་ལྟར་བསྒྲུབ་པའི་སྒོ་ནས་གོ་བར་བྱེད་ཅེས་བྱ་བ་དང་འབྲེལ་བ་མེད་ཀྱང་གོ་བ་དེ་ལྟ་ན་ནི། ཐམས་ཅད་ལས་ཐམས་ཅད་གོ་བར་ཞེས་བྱ་བ་དང་རྗེས་སུ་འགྲོ་ལྡོག་མ་གྲུབ་པ་དེ་བས་ན་ཞེས་སྦྱར་རོ། །

༼༣༦༦༽

དེ་ལྟར་རྩོད་ཕྱིར་ཁྱད་པར་སྤྱི་དག་སྟེ་ཞེས་བྱ་བའི་ཁྱད་པར་ལ་རྩོད་པ་བཟློག་ནས་སྤྱི་ལ་རྩོད་པ་བཟློག་པའི་ཕྱིར། བཞི་པ་རྗེས་འགྲོ་གཅིག་ཏུ་ངེས་པའི་རྟགས་དགག་པ་ལ་དོན་དྲུག་གི་དང་པོ་སྦྱོར་བ་དཔེར་བརྗོད་པ་ནི། གཞལ་བྱ་ཉིད་ཐུན་མོང་བ་ཡང་ནམ་མཁའ་ལ་སོགས་འདུས་མ་བྱས་ལ་སྐུར་པ་སྟེ་མེད་པར་སྨྲ་བའི་མདོ་སྡེ་པའི་ལུགས་ལྟར་ན་ངོ་བོ་ཉིད་མེད་པའི་ཕྱིར་ནམ་མཁའ་ལ་སོགས་པ་མེད་པའི་རྟག་པ་དེ་དག་ལ་གཞལ་བྱ་རྗེས་སུ་འགྲོ་བ་མི་རུང་བའི་ཕྱིར་མི་རྟག་པ་ལ་རྗེས་སུ་འགྲོ་བ་འཁྲུལ་བ་མེད་པ་ཞེས་བྱ་བ་དང་རིགས་པ་ཅན་སྨྲའོ་ཞེས་སྦྱར་རོ། །གཉིས་པ་ངེས་གཟུང་ཅན་གྱི་རྗེས་འགྲོ་ལ་ལྡོག་པས་ཁྱབ་པ་ནི། རྟགས་དེ་ལ་ཡང་འདི་མི་མཐུན་ཕྱོགས་ལས་ལྡོག་པ་མེད་ན་ཇི་ལྟར་མཐུན་ཕྱོགས་ཉིད་ལ་ཡོད་པ་ཡིན། གལ་ཏེ་ཞེས་བྱ་བས་ནི་རྟགས་འདི་མི་མཐུན་ཕྱོགས་ལ་ཡོད་པ་མ་བཅད་ན་མཐུན་ཕྱོགས་ཀྱི་ངེས་གཟུང་དོན་མེད་ཅིང་། བཅད་ན་ལྡོག་པ་ཅན་དུ་འགྱུར་རོ་ཞེས་སྟོན་པ་ཡིན་ཏེ་རྟགས་ཡོད་པ་རྣམ་པར་བཅད་པ་ལས་ཞེས་སྦྱར་རོ། །གལ་ཏེ་མི་མཐུན་ཕྱོགས་ནི་མེད་པ་ཡིན་པས་དེ་ལ་རྗེས་སུ་འགྲོ་ལྡོག་གཉིས་ཀ་མི་རུང་ངོ་སྙམ་ན་རྗེས་སུ་འགྲོ་བ་ཡང་ཞེས་གསུངས་ཏེ་གཉིས་ཀ་འགོག་པ་འདི་ནི་ཞེས་བྱ་བ་དང་དེའི་རྒྱུ་མཚན་རྟགས་མི་མཐུན་ཕྱོགས་ལ་མེད་དོ་ཞེས་བྱ་བ་དང་མེད་པ་ལ་དེ་གཉིས་མི་རུང་བ་དེ་ནི་ཞེས་བྱ་བ་དང་རྗེས་སུ་འགྲོ་བ་དགག་སྟེ་སྒྲུབ་པ་ཐོབ་པར་འགྱུར་རོ་ཞེས་སྦྱར་རོ། །གསུམ་པ་རྟགས་མེད་པ་ཙམ་དངོས་མེད་ལ་མི་འགལ་བ་ནི། ལྡོག་པ་ནི་དགག་པ་ཡིན་ལ་དེ་ཡང་རྣམ་པ་གཉིས་ལས་དངོས་པོའི་རང་བཞིན་འཕེན་པའི་མ་ཡིན་པར་དགག་པ་ཞེས་བྱ་བ་དང་དགག་པའི་སྒྲའི་ཡུལ་ཞེས་བྱ་བ་དང་མེད་དགག་དེ་ནི་མེད་པ་ལ་ཞེས་སྦྱར་རོ། །གཞན་གྱིས་སྨྲས་པ་ནི་མེད་དགག་དེ་ཡང་མེད་པ་ལ་མི་སྲིད་དེ་གནས་གཞི་དང་འབྱུང་ཁུངས་ལ་སོགས་པའི་དོན་ཅན་ཏེ་བརྗོད་བྱ་ཅན་དགག་སྒྲུབ་ཀྱི་ཡུལ་སྟོན་པའི་རྣམ་དབྱེ་དང་མི་ལྡན་པའི་ཕྱིར་ཞེས་བྱ་བའི་དོན་ནི་ནུས་པ་ཐམས་ཅད་དང་བྲལ་བའི་དངོས་མེད་ནི་གཞི་ལ་སོགས་པ་བློས་རྟོགས་པར་མི་ནུས་ཤིང་སྒྲས་ཀྱང་བརྗོད་པར་མི་ནུས་ལ་སྒྲ་རྟོག་གི་ཡུལ་ལས་འདས་པ་དེ་ནི་ཡོད་མེད་གང་དང་ཡང་འབྲེལ་དུ་མི་རུང་བས་མེད་པ་དང་ཡང་འབྲེལ་དུ་མི་རུང་ངོ་ཞེས་བྱ་བ་ཡིན་ནོ། །རྩོད་པ་འདི་ལ་མེད་པ་དགག་སྒྲུབ་དང་ཇི་ལྟར་འབྲེལ་བའི་ཚུལ་དེ་ཕྱིར་དངོས་དངོས་མེད་རྟེན་ཅན་ཞེས་བྱ་བ་དེར་ལན་བཏབ་ཟིན་ཏོ། །ངེས་གཟུང་ཅན་གྱི་རྗེས་འགྲོ་ལ་ལྡོག་པས་ཁྱབ་པ་དེའི་ཕྱིར་ལྡོག་པ་མེད་པའི་རྗེས་འགྲོ་ཅན་ཞེས་སྦྱར་རོ། །

༼༣༦༧༽

བཞི་པ་དངོས་མེད་ལ་ཆོས་བློས་འགོད་པས་གཞལ་བྱ་གཉིས་ཀའི་ཆོས་ཡིན་པ་ནི། གཞལ་བྱ་ཉིད་ནི་ཞེས་བྱ་བ་ཡིན་ཏེ་ཡོད་མེད་གཉིས་ཀ་བློའི་གཞལ་བྱ་ཡིན་པས་གཞལ་བྱ་གཉིས་ཀའི་ཆོས་སུ་ཡོད་མེད་གཉི་ག་ལ་བརྟེན་པའི་ཞེས་བྱ་བ་དེར་བཤད་ཟིན་ཏོ། །གལ་ཏེ་མེད་པ་ལ་ནི་ཆོས་འགའ་ཡང་མེད་པས་གཞལ་བྱ་མ་ཡིན་ཏེ་ཆོས་ནི་རྟེན་པ་ཡིན་ན་མེད་པ་ནི་གང་ལ་ཡང་མི་རྟེན་པའི་ཕྱིར་རོ་ཞེ་ན་འདི་རང་གི་ཚིག་གི་མེད་པ་ལ་ཆོས་ཁས་བླངས་པར་བསྟན་པའི་ཕྱིར་དངོས་པོའི་ཆོས་མཐའ་དག་དང་བྲལ་བ་དེ་ཉིད་ཆོས་ཅན་རྟོག་པའི་ཡུལ་གྱི་དངོས་མེད་དེའི་ཆོས་མ་ཡིན་ནམ་གལ་ཏེ་དངོས་པོའི་ཆོས་ཐམས་ཅད་དང་བྲལ་བ་ཆོས་སུ་མི་འཐད་དོ་ཞེ་ན་དངོས་པོའི་ཞེས་སྨྲོས་སོ། །དངོས་མེད་ལ་ཆོས་དང་ཆོས་ཅན་ཇི་ལྟར་བྱེད་ཅེ་ན་མེད་དུ་ཟིན་ཀྱང་ནམ་མཁའ་ལ་ལུས་མེད་ཅེས་པ་ལ་སོགས་པའི་ཐ་སྙད་ཀྱི་རྣམ་པ་འགའ་ཞིག་གིས་ཆོས་དང་ཆོས་ཅན་དེའི་ཞེས་བྱ་བ་དང་བྱེད་པ་དེ་ལྟ་མ་ཡིན་ན་དེ་ལ་ཐ་སྙད་དེ་སྒྲ་འཇུག་པ་ཞེས་སྦྱར་རོ། །དོན་དམ་པར་ཏེ་དཔྱད་ན་ནི་མེད་པ་བཞིན་དུ་ཡོད་པ་ལ་ཡང་ཞེས་བྱ་བ་དང་ཆོས་དང་ཆོས་ཅན་གྱི་འབྲེལ་བ་འདི་དག་ནི་ཞེས་སྦྱར་ཏེ་བཤད་ཟིན་པ་ནི་ཆོས་དང་ཆོས་ཅན་དེ་ཉིད་དང་གཞན་དུ་མི་འཐད་པའི་ནང་དུ་སྟེ་དེ་ཉིད་དང་གཞན་ལས་རྣམ་པ་གཞན་ཡང་མེད་པའི་ཕྱིར་རོ། །ཡང་ན། དམ་པའི་དོན་གྱིས་དོན་རྣམས་ནི། །རང་གིས་འདྲེ་དང་ཐ་དད་མེད། །དེ་ལ་ངོ་བོ་གཅིག་པ་དང་། །དུ་མ་བློ་ཡིས་བསླད་པ་ཡིན། །ཞེས་འབྱུང་བ་དེ་ཉིད་ཡིན་ཏེ་ཆོས་དང་ཆོས་ཅན་དུ་མ་བློ་ཡིས་བསླད་པ་ཞེས་སྦྱར་རོ། །ཆོས་དང་ཆོས་ཅན་གྱི་འབྲེལ་བ་བློས་བྱས་པ་ནི་ཞེས་སྦྱར་རོ། །གཞུང་འདི་ལ་ཁ་ཅིག་མི་འཁྲུལ་བའི་འབྲེལ་བ་གཉིས་པོ་བློས་བྱས་པར་འཆད་པ་དེ་ནི་སྐབས་ཉིད་མ་ཤེས་པ་ཁོ་ནར་ཟད་དོ། །ལྔ་པ་དེས་ན་དེ་ཚད་མའི་གཞལ་བྱའང་ཡིན་པ་ནི། གལ་ཏེ་དངོས་མེད་གཞལ་བྱ་མ་ཡིན་ན་ཤེས་བྱ་ལ་དེ་དང་དེ་མ་ཡིན་པ་སྟེ་ཡིན་པ་དང་མ་ཡིན་པར་བརྡ་སྟེ་ཐ་སྙད་བྱེད་པ་ཅན་གྱི་གང་ཟག་རྣམས་ཀྱིས་ཡོད་པ་དང་མེད་པ་དང་གཉི་ག་དང་གཉི་ག་མ་ཡིན་པའི་རྣམ་པར་གནས་པ་མཐའ་གཅིག་ཏུ་ངེས་པར་འཛིན་པར་མི་འགྱུར་ཏེ་དེ་དང་དེ་ལྟ་བུར་སྒྲུབ་པར་བྱེད་པ་མ་ངེས་པའི་ཕྱིར་རོ། །དགོངས་པ་ནི་འདི་ཡིན་ཏེ་དེ་དང་དེ་ལྟ་བུར་སྒྲུབ་པར་བྱེད་པ་ནི་མི་མཐུན་ཕྱོགས་བཅད་པ་ཡིན་ན་དངོས་མེད་གཞལ་བྱ་མ་ཡིན་ན་མི་མཐུན་ཕྱོགས་བཅད་པ་རྟོགས་པ་མེད་པས་མི་མཐུན་པ་མེད་པའི་ཡོད་པ་དང་དེ་མ་ཡིན་མེད་པ་དང་འགའ་ཞིག་གཟུགས་ཅན་དང་དངོས་པོ་གཉིས་ཀ་ཡིན་པ་དང་དེ་གཉིས་ཀ་མ་ཡིན་པ་ལ་སོགས་པ་རྟོགས་པ་མེད་པས་དེ་དང་དེ་ལྟ་བུའི་ཐ་སྙད་ཐམས་ཅད་ཀྱང་མེད་པར་

༼༣༦༨༽

འགྱུར་རོ། །དེས་ན་དེ་དང་དེ་མ་ཡིན་པའི་བརྡ་ཅན་ཞེས་གཏན་དུ་ལྡན་པའི་དོན་དེ་བརྗོད་པ་ཡིན་ནོ། །དེ་འདྲ་བའི་ཐ་སྙད་ཡོད་པ་ཡང་ཡིན་པ་དེའི་ཕྱིར་མི་མཐུན་པའི་ཕྱོགས་མེད་པ་ངེས་པར་བྱེད་པ་དེས་ཇི་ལྟར་ཡང་རུང་སྟེ་དངོས་མེད་དངོས་པོ་རྟོགས་པའི་ཤུགས་ཀྱི་གཞལ་བྱར་བྱ་དགོས་སོ། །འོ་ན་ནི་ཚད་མ་གཉིས་ཀ་དངོས་པོའི་ཡུལ་ཅན་ཞེས་བཤད་པ་དེ་ཇི་ལྟར་ཞེ་ན་དངོས་པོའི་ཞེས་བྱ་བ་དང་མི་སླུ་བ་དེ་ནི་རང་གི་ཡུལ་ལ་ཚད་མ་གཉིས་ཀྱིས་གནོད་པ་མེད་ན་ཞེས་བྱ་བ་དང་མི་སླུ་བའི་དོན་དེ་ལྟ་བུ་ཡིན་པ་དེ་བས་ན་དངོས་པོ་འཇལ་བའི་ཚད་མ་འདི་ལ་དངོས་མེད་ལ་བལྟོས་ནས་ཀྱང་ཚད་མའི་མཚན་ཉིད་གནོད་པ་མེད་པའི་ཡུལ་ཅན་ཡོད་པས་མེད་པ་གཞལ་བྱ་དང་དེ་འཇལ་བ་ཚད་མ་ཡིན་ནོ། །གང་ཡང་རྣམ་འགྲེལ་ལས། ཚད་མ་སླུ་མེད་ཅན་ཤེས་པ། །དོན་བྱེད་ནུས་པར་གནས་པ་ནི། །མི་སླུ། ཞེས་བྱ་བ་དང་། མེད་པ་གཞལ་བྱ་མ་ཡིན་ཕྱིར། །ཞེས་བྱ་བ་དང་། རྣམ་པར་ངེས་པ་ལས། དོན་བྱ་བ་ལ་སླུ་བ་མེད་པའི་ཕྱིར་ཞེས་བྱ་བ་དང་། གཏན་ཚིགས་ཐིགས་པ་ལས། སྒྲོ་བཏགས་ཀྱི་རང་བཞིན་འཛིན་པའི་རྣམ་པར་རྟོག་པ་ནི་དོན་བྱ་བ་སྒྲུབ་པ་མི་འཛིན་པའི་ཕྱིར་ཚད་མ་མ་ཡིན་ནོ་ཞེས་གང་བཤད་པ་དེ་ནི་མེད་པ་དངོས་ཀྱི་གཞལ་བྱ་མ་ཡིན་པ་དང་། དེ་རང་རྒྱུད་དུ་འཇལ་བའི་ཚད་མ་མེད་པར་བཤད་པ་ཡིན་ནོ། །ཚད་མ་དངོས་པོའི་འབྲས་བུ་ཡིན་པས་དེ་ཐོབ་པར་བྱེད་པ་ན་དེ་མ་ཡིན་བཅད་པ་ཡང་ཐོབ་པར་བྱེད་པའི་ཕྱིར་དེ་ལའང་ཚད་མ་ཡིན་ཏེ་གཏན་ཚིགས་ཐིགས་པ་ལས་དེའི་དེ་ཉིད་ཡོངས་སུ་གཅོད་པ་དེ་ཉིད་ཀྱིས་གཞན་རྣམ་པར་བཅད་པ་འགྲུབ་པའི་ཕྱིར་རོ་ཞེས་བྱ་བ་དང་། དེ་ཡོངས་སུ་གཅོད་པར་བྱེད་ཅིང་གཞན་རྣམ་པར་གཅོད་པར་བྱེད་ལ་ཞེས་གང་བཤད་པའི་ཕྱིར་རོ། །དྲུག་པ་དངོས་མེད་ཤེས་བྱ་ལ་མི་སྲིད་པ་དགག་པ་ལ་དོན་གསུམ་གྱི་དང་པོ་མེད་པའི་དོན་བཤད་པ་ནི། རིགས་པ་ཅན་ན་རེ། གལ་ཏེ་དངོས་མེད་ཐམས་ཅད་ཀྱང་ཤེས་བྱ་ལ་སོགས་པ་རྣམ་པ་འགའ་ཞིག་ལྟར་ཞེས་བྱ་བ་ཡིན་ཏེ་ཤེས་བྱར་ཡོད་པས་ཡོད་པར་མི་རུང་ན་ནི་ཡོད་པ་མི་སྲིད་པར་འགྱུར་ཏེ་མེ་ཆུའི་རང་བཞིན་དུ་ཡོད་པ་ལ་སོགས་པ་ཐམས་ཅད་ཐམས་ཅད་ཀྱི་རང་བཞིན་དུ་ཡོད་པ་ནི་མི་སྲིད་པའི་ཕྱིར་ཞེས་ཟེར་རོ། །དེ་ལྟ་ན་མེ་ལ་སོགས་པ་དེ་དག་ཆུ་ལ་སོགས་པར་མེད་པའི་རྣམ་པ་དེ་ཉིད་དངོས་མེད་ཡིན་པས་དངོས་པོ་ལ་དངོས་མེད་ལྡན་པར་ཡོད་ལ་དེའང་གཞལ་བྱ་ཡིན་པས་དེ་གཉིས་ཀའི་ཆོས་སུ་གྲུབ་བོ། །གཉིས་པ་དེ་རི་བོང་གི་གཞི་ལ་གྲུབ་པ་ནི། སངས་རྒྱས་པས་བདག་ནི་མེད་དེ་མ་དམིགས་པའི་ཕྱིར་རི་བོང་གི་རྭ་བཞིན་ནོ་ཞེས་བཀོད་པ་ལ་གསལ་བྱེད་པ་རི་བོང་དང་རྭ་དག་ཡོད་པའི་ཕྱིར་དཔེ་གཉིས་

༼༣༦༩༽

ཀ་སྟོང་ངོ་ཞེས་བཞད་གད་བྱེད་པ་དེ་ནི་རང་ཉིད་མི་ཤེས་པར་སྟོན་པས་བདག་ཉིད་ལ་ཞེས་སྦྱར་རོ། །ཡན་ལག་ནི་རྩོམ་བྱེད་དེ་རི་བོང་དང་དེའི་རྩོམ་བྱེད་མ་ཡིན་པའི་རྭ་ཡང་ཞེས་བྱ་བ་དང་། ལན་ཏེ་སུན་འབྱིན་པ་དེ་ནི་སྐབས་སུ་མ་བབ་བོ་ཞེས་སྦྱར་རོ། །ཇི་ལྟར་མ་བབ་ཅེ་ན་གང་གིས་ན་རི་བོང་དང་རྭ་སོ་སོར་ཡོད་པ་དེས་གནོད་དེ་སུན་ཕྱུང་བར་འགྱུར་བ་སངས་རྒྱས་པ་དེ་ཞེས་བྱ་བ་དང་། དེ་གཉིས་ལ་འབྲེལ་བ་མེད་ཅེས་བརྗོད་པར་བྱ་བའི་རྭ་ནི་དགག་པར་བྱ་བ་མ་ཡིན་ནོ་ཞེས་སྦྱར་རོ། །སློབ་དཔོན་གྱིས་ཅི་བ་ལང་ལ་སོགས་པ་རྭ་ཅན་རྣམས་ཀྱི་རྭ་ལ་འབྲེལ་བ་ཙམ་ཁྱད་པར་ཡོད་ཀྱི་རྭའི་རྫས་ལ་ཁྱད་པར་ཡོད་པ་མ་ཡིན་ནམ་ཞེས་དྲིས་པ་ལ་ཕ་རོལ་གྱི་རྭ་ཅན་རྣམས་ཀྱི་རྭའི་རང་བཞིན་ཡང་ཐ་དད་དེ་འབྲས་བུ་ཡན་ལག་ཅན་གྱི་རྫས་སོ་སོ་ལ་དེ་རྩོམ་བྱེད་ཀྱི་རྒྱུ་རྭའི་རང་བཞིན་ཞེས་སྨྲས་སོ། །དེ་ལ་སློབ་དཔོན་གྱིས་རྒྱུ་ཐ་དད་པས་འབྲས་བུ་ཐ་དད་དུ་འགྱུར་བ་དེའི་ཕྱིར་ཞེས་གསུངས་ཏེ་ཀླན་ཀ་མེད་པའི་རྒྱུ་མཚན་ནི་འདི་ལ་འབྲེལ་བ་མེད་པར་མ་ཟད་རྩོམ་བྱེད་རི་བོང་གི་རྭ་ཉིད་མེད་པའི་ཕྱིར་རོ། །གསུམ་པ་དེ་དེ་ལྟར་སྨྲ་ན་མི་མཐུན་པ་མེད་པ་ནི། གལ་ཏེ་ཞེས་པ་སྟེ་དགག་བྱ་རི་བོང་གི་རྭ་ནི་མེད་པས་དགག་མི་དགོས་ལ་རྭ་ཙམ་ནི་དགག་མི་ནུས་པས་འབྲེལ་བ་འགོག་པ་ལས་འོས་མེད་པའི་ཕྱིར་འབྲེལ་བ་མེད་ཅེས་བརྗོད་པར་བྱ་བའི་ཀླན་ཀ་ད་དུང་ཡོད་དོ་ཞེ་ན། ཁྱེད་འབྲེལ་བ་དགག་བྱར་འདོད་པས་རི་བོང་ལ་རྭའི་རང་བཞིན་ཐ་དད་མེད་པར་སྨྲ་བ་ལྟར་ཁོ་བོ་ཡང་དེ་ཉིད་སྨྲ་བའི་ཕྱིར་མི་མཐུན་པ་མེད་དོ། །ཡང་ན་རི་བོང་ལ་རྭ་ཉིད་མེད་པའི་ཕྱིར་ཁྱོད་ཀྱིས་དགག་པར་བྱ་བའི་ཞེས་བྱ་བ་དེང་དེ་ལྟ་ཡིན་དང་འབྲེལ་བ་ཅན་གྱི་རྭ་ཡོད་ལ་ཞེས་སྦྱར་ཏེ་འབྲེལ་བ་ཅན་ནི་འབྲེལ་བའི་ཁྱད་པར་ཡིན་པས་དེ་མེད་ན་མི་འབྱུང་སྟེ་དབྱིག་པ་ཅན་དབྱིག་པ་མེད་ན་མི་འབྱུང་བ་བཞིན་ནོ། །ཤེས་ན་ཚིག་དེ་ནི་འགལ་བ་ཡིན་ནོ། །ཅི་སྟེ་ཕ་རོལ་ན་རེ་འབྲེལ་བ་མེད་པར་མ་ཟད་སྔར་ངེད་ཀྱིས་ཁས་བླངས་པའི་ཞེས་སྨྲས་པ་ལ་ཁྱོད་ཀྱིས་ངེད་ཀྱི་འདོད་པ་ཆེན་པོ་ཞེས་སྨྲོས་ཏེ་མཐར་ནི་འདི་ངེས་པར་བརྗོད་དགོས་པས་ཇི་དང་པོ་བརྗོད་ན་སུན་འབྱིན་སྣ་ཚོགས་ཀྱིས་ཉོན་མོངས་པར་མི་འགྱུར་རོ། །དེས་ན་ཁྱོད་ནི་ལྷ་རྣམས་དགའ་བ་ཡིན་ཏེ་དང་པོར་བརྗོད་པར་བྱ་བ་དང་པོར་མི་བརྗོད་པའི་ཕྱིར་རོ། །དེའི་ཕྱིར་དངོས་མེད་གཞལ་བྱར་གྲུབ་པས་འདི་ཐུན་མོང་གི་མ་ངེས་པ་ཡིན་ནོ་ཞེས་གནས་སོ། །བཞི་པ་འགལ་བ་ལ་མི་འཁྲུལ་བ་ལ་དེ་སྲིད་པ་དང་། མི་སྲིད་པའི་ཡུལ་བསྟན་པ་དང་། སྤྱི་སྒྲུབ་པའི་གཏན་ཚིགས་དང་། སྤྱི་འགོག་པའི་གཏན་ཚིགས་དང་། དེ་གཉིས་ཀྱི་འབྲས་བུ་དང་། སྲིད་མི་

༼༣༧༠༽

སྲིད་ཀྱི་རྒྱུ་མཚན་དང་། སློབ་དཔོན་གྱིས་དཔེར་བརྗོད་པའི་དགོངས་པ་བཤད་པ་དང་དོན་དྲུག་ལས། དང་པོ་ནི་འགལ་བ་མི་འཁྲུལ་བ་ཞེས་པ་སྟེ་འདི་ལ་སློབ་དཔོན་ཀ་མ་ལ་ཤི་ལ་ན་རེ། རང་གི་སྡེ་པ་ཁ་ཅིག་དངོས་པོ་སྟོབས་ཞུགས་ཀྱི་རྟགས་ལའང་འགལ་བ་མི་འཁྲུལ་བ་ཞེས་བྱ་བའི་མ་ངེས་པ་ཡོད་དེ་སྒྲ་བྱས་པས་མི་རྟག་པར་བསྒྲུབས་པའི་ཚེ་མཉན་བྱས་རྟག་པར་བསྒྲུབས་ན་སྔ་མ་མ་ངེས་པར་འགྱུར་བ་བཞིན་ནོ་ཞེས་འདོད་པས་དེ་དགག་པའི་ཕྱིར་གསུངས་སོ་ཞེས་ཟེར་རོ། །སློབ་དཔོན་ཆོས་མཆོག་ན་རེ། འདི་མ་ངེས་པ་གང་གི་ནང་དུ་འདུ་ཞེ་ན། དེ་དངོས་པོ་སྟོབས་ཞུགས་ལ་མི་སྲིད་པས་དེར་བསྡུས་པས་ཅི་ཞིག་བྱ་ཞེས་བསྟན་པའི་དོན་དུ་བཀོད་དོ་ཞེས་ཟེར་རོ། །དེ་ལ་ཐེ་ཚོམ་གྱི་རྒྱུར་བཤད་པ་ནི། གང་དག་ཐུན་མོང་མིན་པ་དང་། །སྤྱི་དང་འགལ་བ་མི་འཁྲུལ་བའི། །ཞེས་གང་འབྱུང་བ་དེ་ཡིན་ནོ། །དེ་འདིར་མ་བཤད་པ་ནི་སྔར་མ་ངེས་པའི་ནང་དུའོ། །དེའི་རྒྱུ་མཚན་ནི་རྗེས་སུ་དཔག་པའི་ཡུལ་ཏེ་ཚད་མས་གྲུབ་པའི་ཚུལ་གསུམ་ལ་མི་སྲིད་པའི་ཕྱིར་རོ། །དེ་ཉིད་གསལ་བར་སྟོན་པ་ནི་ཇི་སྐད་ཅེས་པ་སྟེ་གཅིག་ལ་དངོས་འགལ་གཉིས་མི་སྲིད་པས་དེས་ཁྱབ་པའི་གཏན་ཚིགས་གཉིས་ཀྱང་མི་སྲིད་པའི་ཕྱིར་རོ། །གསུམ་པོ་འདི་ལས་མི་འཁྲུལ་བ་ཅན་ཞེས་སྦྱར་རོ། །འོ་ན་སློབ་དཔོན་གྱིས་གང་ལ་བཤད་ཅེ་ན། དངོས་པོ་སྟོབས་ཞུགས་ལ་མ་བཤད་པ་དེའི་ཕྱིར་དངོས་པོ་མ་མཐོང་སྟེ་ཚད་མ་མ་ཡིན་པའི་རྣམ་རྟོག་གི་སྟོབས་ཀྱིས་དཔྱོད་པ་ལ་ཞུགས་པ་ཞེས་བྱ་བ་ལ་ལུང་དེའི་དོན་ནི་དབང་པོ་ལས་འདས་པ་སྟེ་སྒྲུབ་པ་ནི་གཏན་ཚིགས་སོ། །ལོག་པར་སྟོན་པ་ནི་འགལ་བ་གཅིག་ལ་སྡུད་པའོ། །རང་གི་གཏན་ཚིགས་ལ་མི་སྲིད་པའི་རྒྱུ་མཚན་ནི་དངོས་པོ་ཞེས་བྱ་བ་ཡིན་ཏེ་འགལ་འབྲེལ་བློས་མ་བྱས་པར་ཤེས་བྱ་དང་མཐུན་པ་ལ་བརྗོད་དོ། །གཉིས་པ་ལ་དོན་གསུམ་གྱི་སྦྱོར་བ་དཔེར་བརྗོད་ནས་ཁྱབ་པ་བསྟན་པ་ནི། འདི་ལ་ཞེས་པ་སྟེ་འདི་ལ་དྲང་སྲོང་ཆེན་པོ་གཟེགས་གཟན་གྱིས་སྤྱི་རྟག་ཅིང་གཡོ་བ་མེད་པ་ཐམས་ཅད་ལ་ཁྱབ་པ་ཡིན་ནོ་ཞེས་བཤད་ནས་དེ་འདས་པའི་འོག་ཏུ་སློབ་མ་གཉིས་རྩོད་པ་ན་པཱཻ་ལ་པ་ནི་སྤྱི་གསལ་བ་ཡོད་མེད་ཐམས་ཅད་ན་ཡོད་པར་འདོད་པ་པཱཻ་ཐ་ར་ནི་རང་གི་རྟེན་ཙམ་ཐམས་ཅད་ལ་གནས་པར་འདོད་དོ། །དེ་ལ་དང་པོའི་གཏན་ཚིགས་ནི་སྤྱི་ནི་ཞེས་པ་སྟེ་ཡུལ་ཐམས་ཅད་ན་གནས་པའི་སྤྱི་རང་དང་འབྲེལ་བ་ཅན་གྱི་གསལ་བའི་གོང་བུ་དག་དང་དུས་ཅིག་ཅར་འབྲེལ་བའི་ཕྱིར་ཏེ་ནམ་མཁའ་ཡང་དེ་ལྟར་ཡིན་པས་ཡུལ་ཐམས་ཅད་ན་ཡོད་པ་བཞིན་ནོ། །འདི་ལ་རང་བཞིན་གྱི་རྟགས་ཀྱི་མཚན་ཉིད་བསྒྲུབ་པ་ནི་གསལ་བའི་རྫས་དེ་དག་དང་འབྲེལ་བ་ཅན་གྱི་སྤྱིའི་རང་བཞིན་ནི་སྤྱི་དེ་ཙམ་དང་རྗེས་སུ་འབྲེལ་

༼༣༧༡༽

པའི་གསལ་བ་དེ་དག་གི་ཡུལ་ན་ཞེས་སྦྱར་རོ། །གལ་ཏེ་གང་ཞིག་གང་དང་འབྲེལ་བ་དེ་དེའི་ཡུལ་ན་འདུག་པའི་རྒྱུ་མཚན་གང་ཡིན་ཞེ་ན་ལྡོག་པའི་ཁྱབ་པ་སྟོན་པ་ནི་གང་ཞིག་ཡུལ་གང་ན་མེད་པ་དེ་ནི་དེའི་ཡུལ་ཅན་ཏེ་ཡུལ་དེ་ན་གནས་པ་ཅན་གྱི་བདག་ཉིད་ལ་ཁྱབ་པར་བྱེད་པ་མ་ཡིན་པའི་ཕྱིར་རོ། །གཉིས་པ་དེ་ལ་འཁྲུལ་བ་སྤངས་ནས་དོན་བསྡུ་བ་ནི། གལ་ཏེ་གཟུགས་ལ་སོགས་པ་རྫས་ལ་རྟེན་པའི་ཡོན་ཏན་རྣམས་ནམ་མཁའ་ལ་མེད་ཀྱང་ནམ་མཁའ་དེའི་ཡུལ་ན་གནས་པ་ཅན་གྱི་བུམ་པ་ལ་སོགས་པ་ལ་ཁྱབ་པ་ཡིན་པས་གང་ཞིག་གང་གི་ཁྱབ་བྱེད་ཡིན་པ་དེ་ཁྱབ་བྱའི་ཡུལ་ན་གནས་པས་ཁྱབ་པ་དེ་མ་ངེས་སོ་ཞེ་ན། གྲུབ་པའི་མཐའ་ལ་གྲགས་པའི་བུམ་པ་ནི་ནམ་མཁའ་ལྡན་པ་དང་གཟུགས་དང་བུམ་པ་འདུ་བ་ཞེས་སྨྲོས་ཏེ་ཐ་དད་དུ་སྣང་བ་ནི་ཡུལ་ཐ་དད་དང་ཐ་མི་དད་དུ་སྣང་བ་ནི་ཡུལ་གཅིག་ཏུ་འཇིག་རྟེན་པ་ལ་གྲགས་པས་དེ་དང་མཐུན་པར་སྨྲ་བ་ན་བུམ་པ་དང་གཟུགས་ལ་སོགས་པ་ནི་ཐ་མི་དད་དུ་སྣང་བའི་ཕྱིར་ཡུལ་གཅིག་ཉིད་དོ། །དེ་ནི་བསྟན་བཅོས་དང་ཡང་མཐུན་ནོ་ཞེས་སྟོན་པ་ནི་སྐྱེས་བུ་དང་དབྱུག་པ་ལྟ་བུ་ཡུལ་སོ་སོ་བ་དང་། བུམ་པ་དང་གཟུགས་ལྟ་བུ་ཡུལ་སོ་སོ་བ་མ་ཡིན་པར་ཞེས་སྦྱར་རོ། །དེ་ལྟར་ན་གང་ཞིག་གང་གི་ཁྱབ་བྱེད་ཡིན་པ་དེ་ཁྱབ་བྱའི་ཡུལ་ན་ཡོད་པས་ཁྱབ་པ་གྲུབ་པ་དེའི་ཕྱིར་སྤྱི་འདི་རང་ཡོད་པ་ཙམ་དང་རྗེས་སུ་འབྲེལ་བ་ཅན་གྱི་བྱེ་བྲག་དེའི་ཡུལ་ན་གནས་པ་ལ་བསྒྲུབ་པ་བྱེ་བྲག་དེ་དང་འབྲེལ་བ་ཉིད་འདི་ནི་རང་བཞིན་གྱི་གཏན་ཚིགས་ཡིན་ནོ། །གསུམ་པ་རྟེན་ཙམ་ལ་ཁྱབ་པར་སྨྲ་བ་དང་མི་མཚུངས་པའི་རྒྱུ་མཚན་ནི། གལ་ཏེ་ཞེས་པ་སྟེ་རྟེན་དེའི་ཡུལ་ན་ཞེས་བྱ་བ་དང་འདོད་པ་དེའི་ཕྱིར་ཕྱིར་རྒོལ་མི་འདོད་པ་ཞེས་སྨྲ་བ་ལ་མི་འདོད་པ་ཉིད་སྟོན་པ་ནི་འགྲོ་འོང་གི་བྱ་བ་མེད་པ་གསལ་བ་གཅིག་དང་འབྲེལ་བ་ཅན་གསལ་བ་སྐྱེ་བའི་སྔོན་ཡུལ་དེ་ན་མེད་པའི་སྤྱི་དེ་ནི་ཐམས་ཅད་ན་མེད་ན་ཡུལ་གཞན་དུ་ཞེས་སྨྲོས་ཏེ་གསལ་བ་ཡོད་མེད་ཐམས་ཅད་ན་ཡོད་པ་ཉིད་ཕ་རོལ་མི་འདོད་པ་ཡིན་ནོ། །དེ་ལྟ་ཡིན་པ་དེས་ན་གསལ་བ་གཅིག་དང་འབྲེལ་བ་ཅན་གྱི་སྤྱི་གཅིག་འགྲོ་འོང་མེད་པས་ཡུལ་གཞན་དུ་མ་སོང་བར་དེའི་ཡུལ་ཅན་མ་ཡིན་པ་སྟེ་ཡུལ་གཞན་ན་གནས་པ་ཞེས་བྱ་བ་དང་། གསལ་བ་དེ་དག་གི་བར་ན་ཁྱབ་པ་མེད་ན་འབྲེལ་བ་དེ་མེད་པ་ཡིན་ཏེ་ཡུལ་དུ་མ་ན་གནས་པའི་བུམ་པ་ལ་སོགས་པ་ཉི་མ་ལ་སོགས་པ་དང་ཅིག་ཅར་འབྲེལ་བ་ལ་དེས་དང་པོ་ཉིད་ནས་ཐམས་ཅད་ན་ཁྱབ་དགོས་པ་བཞིན་ནོ། །པཱཻ་ཐ་རའི་སྤྱི་འགོག་པའི་གཏན་ཚིགས་ལ་དོན་གཉིས་ཀྱི་དང་པོ་སྦྱོར་བ་དགོད་པ་ནི། སྦྱོར་བ་

༼༣༧༢༽

གཉིས་པ་ཡང་ཞེས་པ་སྟེ་མཚན་ཉིད་ནི་ཡུལ་ལོ། །གཉིས་པ་གཏན་ཚིགས་ཀྱི་ཁྱད་པར་སྒྲུབ་པ་ནི། དམིགས་པའི་མཚན་ཉིད་དུ་གྱུར་པ་ནི་ཤེས་པ་ལ་མངོན་པར་གསལ་བ་སྟེ་སྤྱི་ལ་ཐ་དད་མེད་པའི་ཕྱིར་བྱེ་བྲག་གཅིག་ལ་གསལ་བས་ཡུལ་ཐམས་ཅད་དུ་ཞེས་སྦྱར་རོ། །འདི་སྙམ་དུ་ཆོད་པ་དང་ཐག་རིང་པོར་གནས་པ་དང་བལྟར་མི་རུང་བ་རྣམས་མི་གསལ་བ་ཡིན་ནོ་སྙམ་ན་མ་ཆོད་པ་དང་ཐག་རིང་པོར་གནས་པ་མ་ཡིན་པ་དང་བལྟར་རུང་བའི་བདག་ཉིད་ཀྱི་སྤྱི་དང་ཐ་དད་པ་མེད་དེ་སྤྱི་གཅིག་ནི་གཉིས་སུ་མི་རུང་བའི་ཕྱིར་རོ། །རང་གི་རྟེན་དང་དབང་པོ་མ་འབྲེལ་བ་དེ་མི་གསལ་ལོ་ཞེ་ན་རང་གི་རྟེན་དང་དབང་པོ་འབྲེལ་བ་དང་ཐ་དད་མེད་དོ། །གལ་ཏེ་རྟེན་ལ་འདུས་པ་དེ་གསལ་གྱི་ཐམས་ཅད་མི་གསལ་ལོ་ཞེ་ན་རྟེན་དང་འདུ་བ་མེད་པའི་རང་བཞིན་དང་བྲལ་བ་ཡང་ཡིན་ཏེ་འདུས་པ་དང་ཐ་དད་མེད་པའི་ཕྱིར་རོ། །འདི་སྙམ་དུ་སྤྱི་དང་ཡུལ་མཚུངས་པའི་སྤྱིའི་རྟེན་བྱེ་བྲག་དབང་པོ་དང་སྦྱོར་བ་ལ་ལྟོས་ཏེ་སྤྱི་དམིགས་པ་ཡིན་ན་བར་སྟོང་ན་ནི་དབང་པོ་དང་ལྡན་པའི་རྟེན་མེད་པས་དེ་ན་སྤྱི་ཡོད་ཀྱང་མི་དམིགས་སོ་སྙམ་ན། དེ་ལྟ་ན་ནི་སྤྱི་འདི་རྟེན་དང་ཡུལ་མཚུངས་པ་དང་མི་མཚུངས་པ་གཉིས་སུ་ཐལ་བར་འགྱུར་ན་འགལ་བའི་ཆོས་ནི་ཐ་དད་མེད་པར་འགལ་ལོ། །དེ་བཞིན་དུ་བལྟར་རུང་མི་རུང་དང་ཆོད་མ་ཆོད་ལ་སོགས་པ་ཇི་སྐད་བཤད་པའི་འགལ་བ་གཉིས་གཉིས་སུ་ཐལ་བ་ཡང་བརྗོད་དོ། །བཞི་པ་དེ་གཉིས་ཀྱི་འབྲས་བུ་ནི་དེ་གཉིས་དེ་ལྟར་སྨྲ་བ་དེ་བས་ན་ཞེས་པ་སྟེ་འགལ་བའི་དོན་ནི་ཡོད་མེད་དེ་སྤྱི་གཅིག་ལ་ནི་དེ་གཉིས་འདུས་པ་མི་སྲིད་པས་འགལ་བ་ལ་མི་འཁྲུལ་བས་ནི་ཐེ་ཚོམ་སྐྱེད་པར་བྱེད་པ་ཉིད་དོ། །ལྔ་པ་ནི། བསྟན་བཅོས་བྱེད་པའི་གཟེགས་ཟན་གྱིས་ནི་བསྒྲུབ་བྱ་གཉིས་པོ་དག་གི་ཡོད་མེད་འགལ་བའི་ཆོས་མེད་ན་གཏན་ཚིགས་གཉིས་པོ་མི་འབྱུང་བའི་འགལ་བས་ཁྱབ་པ་དེ་མ་མཐོང་བས་སྣང་དུ་རུང་བ་དང་ཅིག་ཅར་འབྲེལ་བ་དེ་དག་སྤྱི་གཅིག་ལ་མི་འགལ་བར་ཞེས་སྦྱར་རོ། །དངོས་པོ་དང་རྗེས་སུ་འབྲེལ་བའི་རྗེས་སུ་དཔག་པ་ལ་ནི་འདི་མི་སྲིད་དེ་ཇི་ལྟར་བསྒྲུབ་བྱའི་ཆོས་འགལ་བ་དག་གཅིག་ལ་མི་སྲིད་པ་དེ་བཞིན་དུ་དེས་ཁྱབ་པ་དག་ཀྱང་གཅིག་ལ་མི་སྲིད་པ་ཡིན་པའི་ཕྱིར་འགལ་བས་ཁྱབ་པ་དེ་དག་གཅིག་ལ་ཡོད་པ་མ་ཡིན་པ་དེས་ན་ཞེས་བྱ་བ་དང་དངོས་པོ་བ་ལ་མེད་པ་དེས་བས་ན་འདི་ནི་འགལ་བ་ཁས་བླངས་པའི་ཞེས་སྦྱར་རོ། །དྲུག་པ་ནི། གལ་ཏེ་དངོས་པོ་བ་ལ་མི་སྲིད་ན་སློབ་དཔོན་གྱིས་བྱས་པ་ལ་དཔེར་བརྗོད་པ་དེ་ཇི་

༼༣༧༣༽

ལྟར་དྲང་ཞེ་ན་སློབ་དཔོན་གྱིས་ནི་ཕྱོགས་ཙམ་སྟོན་པའི་དཔེར་བརྗོད་དུ་གསུངས་པ་ཡིན་ནོ། །མཉན་བྱས་རྟག་པ་སྒྲུབ་པ་འདི་ལ་ནི་ཚད་མས་གྲུབ་པ་ཅན་མ་ཡིན་པ་གསུམ་ཁས་བླངས་པར་བྱ་བ་ཡིན་ཏེ་དཔེ་སྒྲའི་སྤྱི་ཉིད་སྒྲ་ལས་ཐ་དད་པ་དང་། དེ་དབང་པོས་རྟོགས་པར་བྱ་བ་སྟེ་མཉན་བྱ་ཡིན་པ་དང་། དེ་ཉིད་རྟག་པ་སྟེ་གསུམ་པོ་དེ་ལས་ནི་ཚད་མ་སྟེ་གཏན་ཚིགས་ཞེས་བྱ་བ་དང་ཚད་མས་མ་གྲུབ་པ་དེ་བས་ན་ཞེས་བྱ་བ་དང་བསྒྲུབ་བྱ་འགྲུབ་པའི་གེགས་ཞེས་སྦྱར་རོ། །ཚད་མས་གྲུབ་པའི་བྱས་པ་ཉིད་བཀོད་པའི་སྐབས་སུ་ནི་ལུང་ལས་གྲུབ་པའི་མཉན་བྱ་དེ་གནོད་བྱེད་དུ་དགོད་པ་རིགས་པ་མ་ཡིན་ཏེ་བྱས་པ་ནི་ལུང་ལ་ཞེས་སྦྱར་ཏེ་གང་ཞིག་ལུང་ལ་མི་རྟེན་པ་དེ་ལ་ནི་ལུང་གནོད་བྱེད་དུ་མི་འགྱུར་རོ། །མཉན་བྱའི་ཁྱབ་པ་ལུང་ལ་རྟེན་པ་ཉིད་བཤད་པ་ནི་གང་ཞེས་བྱ་བ་ཡིན་ཏེ་དེ་དག་གིས་ནི་མཉན་བྱས་ནི་བྱས་པའི་གེགས་མི་བྱེད་པས་དཔེར་བརྗོད་མཚན་ཉིད་པ་མ་ཡིན་གྱི་འོན་ཀྱང་ཕྱོགས་ཙམ་སྟོན་པ་ཡིན་ནོ་ཞེས་བརྗོད་པ་ཡིན་ནོ། །ཁ་ཅིག་ནི་མཉན་བྱ་ཉིད་འགལ་བ་ལ་མི་འཁྲུལ་པ་ཡིན་པས་མཚན་ཉིད་པར་འདོད་དོ། །བཞི་པ་དཔེ་རང་རྒྱུད་དུ་གོ་བྱེད་དུ་འདོད་པ་དགག་པ་ལ་ཁྱབ་པའི་དཔེ་གཏན་ཚིགས་སུ་འདུས་པ་དང་། དེས་དཔེ་སྐྱོན་ཅན་བཀག་པའང་གྲུབ་པ་དང་། དཔེ་རང་རྒྱུད་དུ་གྲུབ་པ་དགག་པ་དངོས་དང་གསུམ་ལས། དང་པོ་ལ་གསུམ་གྱི་བསྒྲུབ་བྱ་རྟགས་ཀྱིས་གོ་བ་ནི། གལ་ཏེ་གཏན་ཚིགས་ཡང་དག་དང་ལྟར་སྣང་ཐམས་ཅད་བཤད་ན་གཏན་ཚིགས་ཀྱི་སྦྱོར་བ་ནི་དཔེ་དང་བཅས་པ་ཉིད་ཡིན་པས་དཔེའི་མཚན་ཉིད་ཇི་ལྟར་མི་བརྗོད་ཅེ་ན་གཏན་ཚིགས་ཞེས་སྨྲོས་ཏེ་ལོགས་ཤིག་ནི་གཏན་ཚིགས་ལས་སོ། །དེ་རྣམ་པར་འགྲེལ་པ་ན་བསྒྲུབ་བྱའི་དོན་རྟོགས་པས་ཞེས་བྱ་བ་དང་ཡོད་པ་མ་ཡིན་པ་དེས་ན་ཞེས་བྱ་བ་དང་དཔེའི་དེ་ཁོ་ན་ཉིད་ནི་དོན་ཏེ་གཏན་ཚིགས་ཀྱི་ཤུགས་ལ་གོ་བའི་ཕྱིར་རོ་ཞེས་སྦྱར་རོ། །ཤུགས་ལ་གོ་བ་ཉིད་སྟོན་པ་ནི་གཏན་ཚིགས་ནི་ཞེས་པ་སྟེ་རྗེས་སུ་འགྲོ་ལྡོག་གི་ཤུགས་ལ་ཤེས་སོ་ཞེས་བྱ་བའི་དོན་ཏོ། །དེ་ལྟ་བུའི་རྗེས་སུ་འགྲོ་ལྡོག་དེ་གཏན་ཚིགས་ཀྱི་བྱེ་བྲག་ལ་ཇི་ལྟར་ངེས་པའི་ཚུལ་སྟོན་པ་ནི་ཡང་ཞེས་བྱ་བ་སྟེ་འབྲས་བུ་ནི་བསྒྲུབ་བྱ་ལས་སྐྱེ་བ་དང་ཞེས་བྱ་བ་ལ་སོགས་པར་སྦྱར་རོ། །གཉིས་པ་ཁྱབ་པ་དཔེས་སྟོན་པ་ནི། སྤྱི་དང་ཁྱད་པར་གྱི་རྗེས་སུ་འགྲོ་ལྡོག་དེ་ཡང་ངག་གིས་སྟོན་པར་ཞེས་བྱ་བ་ཡིན་ཏེ་གཞན་པ་ནི་ཆུ་ཀླུང་ངོ་། །དེ་འདྲ་བའི་ངག་གིས་དཔེ་ལ་བསྟན་པ་དེ་ལྟ་མ་ཡིན་ན་ཞེས་བྱ་བ་ལ་མི་ནུས་པ་ནི་འབྲེལ་བ་སྒྲུབ་བྱེད་ཀྱི་ཚད་མའི་ཡུལ་མ་བསྟན་ན་དེ་ལ་འཇུག་པའི་ཚད་མ་ཉིད་མེད་པས་ཁྱབ་པ་མི་འགྲུབ་པའི་ཕྱིར་རོ། །

༼༣༧༤༽

གསུམ་པ་ཁྱབ་པ་བསྟན་ན་དཔེ་བསྟན་པར་འགྱུར་བ་ནི། ཁྱབ་པའི་དོན་འདི་ཞེས་བྱ་བ་ཡིན་ཏེ་དཔེ་དེའི་ཚུལ་ཏེ་མཚན་ཉིད་ནི་བསྒྲུབ་བྱ་སྒྲུབ་བྱེད་གཉིས་ལྡན་ཙམ་དུ་ཟད་ལ་དེ་ཡང་དེའི་ཚེ་བསྟན་པའི་ཕྱིར་རོ། །གཉིས་པ་ལ་དོན་གསུམ་གྱི་དང་པོ་མཐུན་པའི་དཔེའི་སྐྱོན་ནི། དཔེ་ཡང་དག་བསྟན་པ་འདིས་ནི་གཞན་གྱིས་སྦྱར་བའི་དཔེའི་ཞེས་པ་སྟེ་གཏན་ཚིགས་ཀྱི་ཁྱབ་པ་སྟོན་མི་ནུས་པ་ནི་དཔེ་ལྟར་སྣང་དུ་ཤུགས་ལ་བཤད་པར་འགྱུར་རོ་ཞེས་བྱ་བའི་དོན་ཏོ། །ཉེས་པ་ཉིད་སྟོན་པ་ནི་ལུས་ཅན་མ་ཡིན་པས་རྟག་པ་སྒྲུབ་པ་ན་ལས་འདུ་བྱེད་སེམས་པ་སེམས་ཀྱི་གཡོ་བ་ལ་སོགས་པ་གསུམ་ནི་བསྒྲུབ་བྱ་དང་སྒྲུབ་བྱེད་དང་དེ་གཉིས་ཀས་སྟོང་པའི་དོན་སྐྱོན་ཅན་གྱི་དཔེ་ལྟར་སྣང་ཡིན་ཏེ་དེ་དག་མི་རྟག་པ་དང་ལུས་ཅན་དང་དེ་གཉིས་ཀ་ཡིན་པའི་ཕྱིར་རོ། །སེར་སྐྱ་ལ་སོགས་པ་ནི་འདོད་ཆགས་ལ་སོགས་པ་དང་ཞེས་བྱ་བ་ནི་ལམ་པོ་ཆེའི་མི་དེ་བསྒྲུབ་བྱའི་ཆོས་ལ་ཐེ་ཚོམ་ཟ་བ་ཡིན་ལ། ཆགས་ལྡན་གྱིས་འཆི་བའི་ཆོས་ཅན་དུ་སྒྲུབ་ན་དེ་གཏན་ཚིགས་ལ་ཐེ་ཚོམ་ཟ་བ་ཡིན་ཞིང་། ཆགས་ལྡན་གྱིས་ཀུན་མཁྱེན་མིན་པར་སྒྲུབ་ན་ནི་བསྒྲུབ་བྱ་སྒྲུབ་བྱེད་གཉིས་ཀ་ལ་ཐེ་ཚོམ་ཟ་བ་བློ་སྐྱོན་ཅན་གྱི་དཔེ་ལྟར་སྣང་ཡིན་ནོ། །དེ་བཞིན་དུ་རྗེས་སུ་འགྲོ་བ་མེད་པའི་དཔེ་ནི་དཔེར་ན་ཞེས་པ་སྟེ་རང་ལ་སོགས་པ་འདོད་པའི་མི་ལ་ལྷན་ཅིག་ཏུ་མཐོང་ཡང་དོན་ཐམས་ཅད་བསྡུས་པའི་རྗེས་སུ་འགྲོ་བའི་ཁྱབ་པ་མེད་པའི་ཕྱིར་རོ། །རྗེས་སུ་འགྲོ་བ་མ་བསྟན་པ་ནི་བྱེ་བྲག་པའམ་རིགས་པ་ཅན་གྱིས་སྒྲ་མི་རྟག་སྟེ་ཞེས་སྨྲས་པ་དེ་ཡིན་ཏེ་བུམ་པ་ལ་རྗེས་སུ་འགྲོ་བ་ཡོད་ཀྱང་ངག་གིས་མ་བསྟན་པའི་ཕྱིར་རོ། །དེ་ཕྱིན་ཅི་ལོག་པ་ནི་གང་ཞེས་པ་སྟེ་འདིས་ནི་བྱས་པ་མི་རྟག་པ་ལ་ངེས་པར་མ་བརྗོད་པས་དེ་གཞན་ལའང་འཇུག་པར་དོགས་པས་འདི་འདྲ་བའི་རྗེས་སུ་འགྲོ་བས་བྱས་པ་གོ་བྱེད་དུ་མི་འགྲུབ་པའི་ཕྱིར་ཏེ་གསུམ་པོ་དེ་ནི་སྨྲ་བ་པོའི་ཉེས་པས་དཔེ་སྐྱོན་ཅན་དུ་གྱུར་པ་སྒྲ་སྐྱོན་ཅན་གྱི་དཔེ་ལྟར་སྣང་གསུམ་ཡིན་ཏེ་དེ་ལྟར་ན་ཆོས་མཐུན་པ་དཔེའི་སྐྱོན་དགུ་ཡིན་ནོ། །དོན་དེ་དག་ཚད་མ་ཀུན་ལས་བཏུས་ལས། རྗེས་འགྲོ་སྟོན་པར་མི་བྱེད་པ། །དེ་ནི་དཔེའི་གཟུགས་བརྙན་ཡིན། །ཞེས་འབྱུང་བ་ཡིན་ནོ། །གཉིས་པ་མི་མཐུན་དཔེའི་སྐྱོན་ལའང་སྦྱོར་བ་སྔ་མ་ཉིད་ལ་རྡུལ་ཕྲ་རབ་ལ་སོགས་པ་གསུམ་བསྒྲུབ་བྱ་ལོག་པས་སྒྲུབ་བྱེད་ལྡོག་པའི་དཔེར་བྱས་ན་བསྒྲུབ་བྱ་དང་སྒྲུབ་བྱེད་དང་དེ་གཉིས་ཀ་ལྡོག་པ་མེད་པ་ཡིན་ཏེ་གསུམ་པོ་དེ་རིམ་པ་བཞིན་བསྒྲུབ་བྱ་དང་སྒྲུབ་བྱེད་དང་དེ་གཉིས་ཀ་དང་ལྡན་པའི་ཕྱིར་རོ། །ལྡོག་པ་ལ་ཐེ་ཚོམ་ཟ་བ་ལ་སོགས་པ་ནི་རིགས་པའི་ཐིགས་པ་ནས་འབྱུང་བ་བཞིན་བརྗོད་དེ་དེ་ལ་སེར་སྐྱ་ནི་

༼༣༧༥༽

ཐམས་ཅད་མཁྱེན་པ་མ་ཡིན་ཏེ་བུ་ལུ་ཀ་མ་ཤ་ལ་སོགས་པ་རྒྱུ་སྐར་གྱི་བསྟན་བཅོས་མ་བརྩམས་པའི་ཕྱིར་མི་མཐུན་དཔེ་ཁྱུ་མཆོག་དང་སྡོང་རིས་བཞིན་ནོ་ཞེས་བྱ་བ་ནི་གཅེར་བུ་པ་རྣམས་ཀྱི་སྦྱོར་བ་ཡིན་ཏེ་གཅེར་བུ་པའི་སྟོན་པ་དེ་དག་ལ་བསྒྲུབ་བྱའི་ཆོས་ལྡོག་པར་ཐེ་ཚོམ་ཟ་བ་ཡིན་ནོ། །མི་འགའ་ཞིག་གི་ཚིག་ནི་གསུམ་རིག་པའི་བྲམ་ཟེས་མི་གཟུང་སྟེ་འདོད་ཆགས་དང་ལྡན་པའི་ཕྱིར་མི་མཐུན་དཔེ་གོའུ་ཏ་མ་དང་རྒྱས་པ་དང་ཡིད་ལས་བྱུང་བ་ལ་སོགས་པ་ཆོས་ཀྱི་བསྟན་བཅོས་དྲན་པ་རྣམས་བཞིན་ནོ་ཞེས་བྱ་བ་ནི་བྲམ་ཟེ་རྣམས་ཀྱི་སྦྱོར་བ་ཡིན་ཏེ་གསུམ་ནི་སྲིད་སྲུང་ལས་གཞན་པའི་རིག་བྱེད་གསུམ་སྟེ་སྲིད་སྲུང་ནི་ཕྱིས་མིས་བྱས་པར་འདོད་པ་ཡིན་ནོ། །འདི་ནི་དྲང་སྲོང་དེ་དག་ལ་རྟགས་འདོག་པར་ཐེ་ཚོམ་ཟ་བ་ཡིན་ནོ། །སེར་སྐྱ་ནི་འདོད་ཆགས་དང་བྲལ་བ་མ་ཡིན་ཏེ་ཡོངས་འཛིན་ཀུན་འཛིན་གཉིས་དང་ལྡན་པའི་ཕྱིར་མི་མཐུན་དཔེ་ཁྱུ་མཆོག་དང་སྡོང་རིས་བཞིན་ནོ་ཞེས་བྱ་བ་ནི་གཅེར་བུ་པ་རྣམས་ཀྱི་སྦྱོར་བ་ཡིན་ཏེ་གཏན་ཚིགས་ནི་རྫས་མ་ཐོབ་པ་ཐོབ་པར་བྱེད་ཅིང་ཐོབ་པ་མི་གཏོང་བ་ལ་བརྗོད་ལ་སྟོན་པ་དེ་དག་ལ་བསྒྲུབ་བྱ་དང་སྒྲུབ་བྱེད་གཉིས་ཀ་ལྡོག་པར་ཐེ་ཚོམ་ཟ་བ་ཡིན་ནོ། །ལྡོག་པ་མེད་པ་ནི་འདོད་ཆགས་དང་བྲལ་བ་མ་ཡིན་ཏེ་སྨྲ་བའི་ཕྱིར་ཞེས་བྱ་བའམ་ཡང་ན་རྟག་སྟེ་གཞལ་བྱ་ཡིན་པའི་ཕྱིར་རོ་ཞེས་བྱ་བ་ལྟ་བུ་ཡིན་ལ། ལྡོག་པ་རབ་ཏུ་མ་བསྟན་པ་ནི་སྒྲ་མི་རྟག་སྟེ་བྱས་པའི་ཕྱིར་ནམ་མཁའ་བཞིན་ནོ་ཞེས་བྱ་བ་ལྟ་བུ་ཡིན་ནོ། །སོགས་པའི་དོན་ལྡོག་པ་ཕྱིན་ཅི་ལོག་ནི་རྟགས་ལོག་པ་ལ་ཆོས་ལོག་པས་ཁྱབ་པ་བསྟན་པ་སྟེ་གང་མ་བྱས་པ་དེ་རྟག་པ་ཡིན་ནོ་ཞེས་བརྗོད་པ་བཞིན་ནོ། །དེ་ལྟར་ན་མི་མཐུན་དཔེ་ལ་གཉིས་ཀ་ལྡོག་ན་སྒྲུབ་བྱེད་གྲུབ་པ་དེར་བསྒྲུབ་བྱ་འགྲུབ་པ་ལས་དེ་ལྟར་མ་ཡིན་པའི་ཕྱིར་དཔེ་ལྟར་སྣང་བ་ཡིན་ནོ། །གསུམ་པ་དེ་དག་སྐྱོན་ཅན་ཡིན་པའི་འཐད་པ་ནི་བཅོ་བརྒྱད་པོ་འདི་དག་གིས་ནི་ཞེས་བྱ་བ་ཡིན་ཏེ་སྤྱིའི་མཚན་ཉིད་ནི་རྗེས་སུ་འགྲོ་ལྡོག་ཙམ་དང་བྱེ་བྲག་གི་མཚན་ཉིད་ནི་འབྲེལ་བ་ཡིན་ཏེ་དོན་གྱི་གོ་བ་ནི་དཔེ་ཡང་དག་གིས་དེ་དག་སྟོན་པར་ནུས་པའི་དོན་གྱི་ཤུགས་ཀྱིས་འདི་དག་དཔེ་ཡང་དག་ཡིན་པ་བསལ་བ་ཡིན་ཏེ་དཔེའི་དོན་མི་བྱེད་པའི་ཕྱིར་རོ། །གསུམ་པ་ལ་དོན་གསུམ་གྱི་དང་པོ་འབྲེལ་བ་མི་སྟོན་ན་དཔེ་དོན་མེད་པ་ནི། འདིར་རིགས་པ་ཅན་མཚན་ཉིད་གསུམ་པའི་གཏན་ཚིགས་སུ་མ་འདུས་པའི་དཔེ་སྒྲུབ་པའི་ཡན་ལག་གཞན་དུ་སྨྲ་བ་འགོག་པ་ཡིན་ཏེ་གལ་ཏེ་དཔེ་གཏན་ཚིགས་ཀྱི་ཚུལ་ལ་མ་རེག་སྟེ་ཁྱབ་པ་སྒྲུབ་པའི་ཡན་ལག་མ་ཡིན་པར་རང་རྒྱུད་དེ་ལོགས་ཤིག་ཏུ་ཞེས་བྱ་བ་དང་བསྒྲུབ་བྱ་དང་མ་འབྲེལ་ཕྱིར་ན་ཞེས་བྱ་བ་དང་མི་འཁྲུལ་བ་སྟེ་འབྲེལ་བ་ཉིད་ཅེས་བྱ་བ་དང་། ཅི་ཞིག་ཡོད་དེ་མེད་པར་འགྱུར་རོ་ཞེས་སྦྱར་རོ། །

༼༣༧༦༽

གཉིས་པ་འདྲ་བ་ལས་གོ་ན་ཧ་ཅང་ཐལ་བ་བཀོད་ནས་དོན་བསྡུ་བ་ནི། གལ་ཏེ་དཔེ་ནི་བསྒྲུབ་བྱའི་ཆོས་ཅན་དང་འདྲ་བ་ལས་ཆོས་ཀྱི་གོ་བྱེད་དུ་འགྱུར་རོ་ཞེ་ན། འདྲ་བའི་རྒྱུ་མཚན་གང་གིས་ན་ཆོས་ཉེ་བར་འཇལ་བ་ལས་ཆོས་ཀྱི་སྒྲུབ་བྱེད་དུ་ཞེས་བྱ་བ་དང་བདག་ཉིད་གཞན་ཏེ་ཆོས་ལྡན་དུ་ཞེས་བྱ་བ་དང་ཤེས་བྱ་ཉིད་ལ་སོགས་པའི་རྣམ་པ་འགས་ཞེས་བྱ་བ་དང་དེས་མཚུངས་པ་དེས་ན་ཆོས་ལྡན་དེའི་བདག་ཉིད་ཡིན་ན་དོན་ཐམས་ཅད་ཆོས་ལྡན་ཐམས་ཅད་ཀྱི་བདག་ཉིད་དུ་འགྱུར་ན་དེ་ལྟར་ནི་མི་རིགས་ཏེ་འགའ་ཞིག་ནི་མེ་ལ་སོགས་པའི་ཆོས་དང་མི་ལྡན་པར་མངོན་སུམ་གྱིས་གྲུབ་པའི་ཕྱིར་རོ། །འདྲ་བ་ཙམ་གྱིས་དེ་ལྟར་དུ་མི་འགྲུབ་པ་དེའི་ཕྱིར་བསྒྲུབ་བྱའི་ཆོས་དེས་ཁྱབ་པའི་ཆོས་བྱས་པ་ལ་སོགས་པ་དང་ཞེས་བྱ་བ་དང་རྟགས་འདིའི་ཁྱབ་པ་ཞེས་བྱ་བ་དང་འབྲེལ་བ་ཅན་གྱི་གཏན་ཚིགས་ལས་དེ་ལྟར་འགྱུར་བ་དེས་ན་ཞེས་སྦྱར་ཏེ་དོན་ནི་བསྒྲུབ་བྱ་སྒྲུབ་བྱེད་གཉིས་དང་ལྡན་པར་འདྲ་བ་ཙམ་གྱིས་ནི་དཔེ་དེ་སྒྲུབ་བྱེད་དུ་མི་རུང་སྟེ་སྨྲ་བ་དང་ཀུན་མཁྱེན་མ་ཡིན་པ་གཉིས་དང་ལྡན་ཡང་འདོད་པའི་སྐྱེས་བུ་སྒྲུབ་བྱེད་ཀྱི་དཔེ་མ་ཡིན་པ་བཞིན་ནོ། །བསྒྲུབ་བྱ་ཚད་མས་མ་གྲུབ་ཀྱང་སྒྲུབ་བྱེད་དང་ལྡན་ཞིང་ཁྱབ་པ་སྒྲུབ་པའི་ཚད་མའི་ཡུལ་ཡིན་ན་དཔེར་འགྱུར་ཏེ་བུམ་པ་བཞིན་ནོ་ཞེས་བྱ་བ་ཡིན་ནོ། །གསུམ་པ་དོན་མེད་པ་ཉིད་བཤད་པ་ནི། དཔེ་དེ་གཏན་ཚིགས་དེ་དང་མ་འབྲེལ་བའི་ཕྱིར་བསྒྲུབ་བྱ་སྒྲུབ་པ་ལ་དོན་མེད་པར་འགྱུར་ཏེ་གཏན་ཚིགས་དེ་ཉིད་ཀྱིས་བསྒྲུབ་བྱ་གྲུབ་པའི་དོན་ཞེས་སློབ་དཔོན་ཆོས་མཆོག་འཆད་དོ། །ཡང་ན་མ་འབྲེལ་ཕྱིར་ན་དོན་མེད་འགྱུར་ཞེས་བྱ་བ་དེའི་དོན་འཆད་པར་སྦྱར་རོ། །དེའི་ཕྱིར་དཔེ་ནི་རྗེས་སུ་འགྲོ་ལྡོག་གི་གཏན་ཚིགས་ཀྱི་ནང་དུ་འདུས་པ་ཡིན་ནོ། །གཉིས་པ་སུན་འབྱིན་ལ་ཡང་དག་དང་ལྟར་སྣང་གཉིས་ལས། དང་པོ་ལ་ཡང་དོན་བཞིའི་སུན་འབྱིན་པའི་ངག་གི་མཚན་ཉིད་ནི། མ་ཚང་ཞེས་པ་སྟེ་ཚིག་གང་གིས་སྐྱོན་རྣམས་སྒྲོག་པར་བྱེད་པ་དེ་ནི་སུན་འབྱིན་པའི་མཚན་ཉིད་ཡིན་ནོ། །དེ་རྣམ་པར་འགྲེལ་པ་ན་ཚུལ་གསུམ་མ་ཚང་བ་ཉིད་ལ་སོགས་པ་ནི་རྟགས་དང་དཔེ་རྟག་པ་དང་འགལ་བ་དང་མ་ངེས་པ་དང་མ་གྲུབ་པ་དང་དཔེའི་སྐྱོན་བཅོ་བརྒྱད་ལ་སོགས་པ་སྟེ་སུན་འབྱིན་དུ་འགྱུར་བའི་རྒྱུ་མཚན་ནི་བརྗོད་པ་དེས་ཞེས་སྦྱར་རོ། །གཉིས་པ་མི་དགོས་པ་སྤང་བ་ནི། གལ་ཏེ་སྐྱོན་དེ་དག་མ་བརྗོད་ཀྱང་གཏན་ཚིགས་ལྟར་སྣང་གི་དོན་ཉིད་ལ་བསྒྲུབ་བྱ་འགྲུབ་པའི་ནུས་པ་མེད་པས་འདོད་པའི་དོན་འགྲུབ་པར་མི་འགྱུར་བས་སུན་འབྱིན་བརྗོད་པ་དོན་མེད་དོ་ཞེ་ན་དོན་ཉིད་ནུས་པ་མེད་པས་འདོད་པ་མི་འགྲུབ་པ་དེ་ནི་ཞེས་བྱ་བ་ལ་མ་གྲུབ་པ་ནི་གྲུབ་པ་བཀག་པ་སྟེ་སྒྲུབ་པ་ནི་གཏན་ཚིགས་སོ། །ཅིའི་ཕྱིར་ཞེ་ན་དོན་དེ་དག་ནི་

༼༣༧༧༽

ཐམས་ཅད་དུ་མི་རྟག་པ་དང་རྟག་པས་སྟོང་པ་ལ་སོགས་པ་དེའི་ཞེས་བྱ་བ་དང་དེ་གཉིས་ཀྱིས་ནི་སྐྱེས་བུའི་བློ་ལ་ནུས་པ་གྲུབ་པར་བྱེད་པ་ཡིན་ཏེ་སྒྲུབ་པས་ནི་ཕྱིར་རྒོལ་གྱི་བློས་དེ་ལྟ་བུ་རྟོགས་པར་སྒྲུབ་ཅིང་། སུན་འབྱིན་གྱིས་ནི་རྒོལ་བས་གཞན་དུ་རྟོགས་པར་བྱེད་དོ། །བློའི་ནུས་པ་དེ་ནི་ཞེས་བྱ་བ་དང་རྒོལ་བ་གཉིས་ལ་རྟོགས་ལ་དེ་ལྟ་བུ་ཉིད་དུ་གྱུར་པ་དེ་དེ་གཉིས་ཀྱིས་རྣམ་པར་འཇོག་པའི་ཕྱིར་དེ་གཉིས་ནི་རྟོགས་པ་དེའི་བྱེད་པ་པོར་བརྗོད་ཀྱི་དོན་ཡོད་མེད་དུ་བྱེད་པ་པོ་ནི་མ་ཡིན་ནོ། །གསུམ་པ་མི་ནུས་པ་སྤང་བ་ནི། གལ་ཏེ་མ་ཚང་བ་ལ་སོགས་པའི་ཉེས་པ་ཞེས་བྱ་བ་ལ་སོགས་པས་ནི་མ་གྲུབ་པ་དང་མ་ངེས་པ་མེད་པ་ལ་སོགས་པ་གཟུང་ངོ་། །དེ་ནི་མ་ཡིན་ཏེ་ཚིག་ཕྱི་མ་དེ་ནི་སྒྲུབ་པར་བྱེད་པ་གཞན་ཡིན་ལ་སྔར་གྱི་སྒྲུབ་བྱེད་ནི་སྐྱོན་དེ་སུན་ཕྱུང་བའི་ཕྱིར་སྔོན་ཉིད་དུ་འཕམ་པ་ཡིན་ནོ། །བཞི་པ་དུས་ཀྱི་ཁྱད་པར་བསྟན་པ་ནི། གལ་ཏེ་ཞེས་པ་སྟེ་ཕ་རོལ་སྨྲ་བ་ལྟོས་པ་དང་བཅས་པར་ནི་སྒྲུབ་པར་བྱེད་པའི་ངག་མ་རྫོགས་པ་ཉིད་ཀྱིས་ཤེས་པ་ཡིན་ནོ། །འདི་སྐད་དུ་ཕ་རོལ་གྱི་ཚིག་འཕྲོ་མ་རྫོགས་པར་སྨྲ་བ་དེ་ནི་སུན་འབྱིན་མ་ཡིན་ནོ་ཞེས་བརྗོད་པ་ཡིན་ནོ། །འོ་ན་ནམ་སྐབས་སུ་བབ་ཅེ་ན་ཚིག་གི་འཕྲོ་རྫོགས་པ་ན་ཞེས་སྨྲོས་སོ། །གཉིས་པ་ལྟར་སྣང་ལ་དོན་བཞིའི་དང་པོ་སྤྱིའི་མཚན་ཉིད་ནི། སུན་འབྱིན་དེར་སྣང་བ་ནི་ལྟག་ཆོད་དེ་སུན་འབྱིན་དང་འདྲ་བ་སྟེ་ལྟག་ཆོད་ཀྱི་སྒྲས་ནི་འདྲ་བ་བརྗོད་པ་ཡིན་ཏེ་དེས་ན་ཚིག་གང་སྐྱོན་མེད་བཞིན་དུ་སྨྲ་བ་ནི་ལྟག་ཆོད་ཀྱི་མཚན་ཉིད་ཡིན་ནོ། །གཉིས་པ་དབྱེ་བ་མི་སྟོན་པའི་རྒྱུ་ནི། ལོག་པའི་ལན་ལ་ཞེས་པ་སྟེ་སྒྲུབ་པའི་ལན་དུ་སྨྲས་པས་ན་སུན་འབྱིན་ལའང་ལན་ཞེས་བརྗོད་དེ་སུན་འབྱིན་ལོག་པ་ཞེས་བྱ་བའི་དོན་ཏོ། །སྤྲོ་བྱ་མིན་ཞེས་བྱ་བ་ནི་རྐང་མིག་གིས་གྲངས་ངེས་བྱས་པ་དེ་དག་ནི་འདིར་མི་བཤད་དོ་ཞེས་བྱ་བའི་དོན་ཏོ། །དེ་རྣམ་པར་འགྲེལ་པ་ན་ལྟག་ཆོད་ཀྱི་རྒྱུ་ལོག་པའི་རྣམ་རྟོག་ལ་གྲངས་གནས་པ་མེད་པས་ནི་རྒྱུ་མཐའ་ཡས་པས་འབྲས་བུའང་མཐའ་ཡས་པར་སྟོན་པ་ཡིན་ནོ། །གང་ཡང་ཀུན་ལས་བཏུས་ལས། ལྟག་ཆོད་རྣམས་ལ་རྩོད་སྒྲུབ་ཏུ། །ཕྱིན་ཅི་ལོག་དང་བརྫུན་ཉིད་དང་། །འགལ་བ་ཉིད་དེ་སྐྱོན་གསུམ་སྟེ། །གསུམ་པོ་ཐ་དད་དུ་མཚོན་མིན། །ཞེས་བཤད་པ་དེ་ནི་གཞན་གྱི་བཤད་པའི་ཕྱོགས་ཙམ་བཀོད་པ་ཡིན་གྱི་གྲངས་ངེས་པ་སྟོན་པ་ནི་མ་ཡིན་ནོ། །རྐང་མིག་གིས་གྲངས་ངེས་བྱས་པའི་ནང་དུ་མ་འདུས་པའི་ལྟག་ཆོད་སྟོན་པ་ནི་དཔེར་ན་རིགས་པ་ཅན་ན་རེ་བདག་མེད་དོ་ཞེས་བྱ་བ་སྟེ་འགལ་བ་ཉིད་སྟོན་པ་ནི་སྒྲའི་དོན་

༼༣༧༨༽

ལ་ཞེས་པ་སྟེ་ཚིག་དག་འགལ་བ་ནི་ངག་གཅིག་གིས་བདག་ཅེས་བསྒྲུབས་ནས་མེད་ཅེས་བཀག་པའི་ཕྱིར་རོ། །ཡང་ཁ་ཅིག་དཔེར་ན་ཞེས་བྱ་བ་ལ་ཆོས་ཅན་གྱི་ཁྱད་པར་ནི་དེའི་ཕྱོགས་གཅིག་གོ །གསུམ་པ་གཞན་གྱི་དབྱེ་བ་ངེས་པ་དགག་པ་ནི། དེ་ལྟ་བུ་ལ་སོགས་པ་དམ་བཅའ་དང་གཏན་ཚིགས་ཀྱི་སྐྱོན་མ་ཡིན་པ་སྐྱོན་དུ་བརྗོད་པ་རྣམས་ནི་ཞེས་པ་སྟེ་རྐང་མིག་གི་གཞུང་དུ་ཇི་སྐད་བརྗོད་པའི་མཚན་ཉིད་ཀྱི་ལྟག་ཆོད་ནི་ཉི་ཤུ་རྩ་བཞི་སྟེ་འདིར་ཚིགས་སུ་བཅད་དེ་སྨྲས་པ། ཕྲད་མ་ཕྲད་དང་གཏན་ཚིགས་རྟག་པ་དང་། །མ་བརྗོད་མ་སྐྱེས་འབྲས་བུ་ཆོས་མཐུན་དང་། །ཆོས་མི་མཐུན་དང་རྣམ་རྟོག་ཁྱད་པར་མེད། །དམིགས་པ་ཐེ་ཚོམ་དོན་གོ་ཐལ་འགྱུར་མཚུངས། །ཀུན་ལས་བཏུས་བཤད་འཕེལ་སྒྲིབ་བརྗོད་མ་བརྗོད། །རིགས་པ་སོ་སོའི་དཔེ་དང་བསྒྲུབ་བྱ་དང་། །མི་རྟག་རབ་བྱེད་དུས་ལས་འདས་པ་མཚུངས། །བཅུ་ནི་རིགས་པ་བརྟག་པར་བཤད་པ་ཡིན། །ཞེས་བྱ་བ་ཡིན་ཏེ་ཐམས་ཅད་དུའང་མཚུངས་པའི་དོན་ནི་སུན་འབྱིན་དང་འདྲ་བ་ཡིན་ནོ། །དེ་ལ་དང་པོ་ཕྲད་མ་ཕྲད་མཚུངས་པ་ནི་གཏན་ཚིགས་དང་བསྒྲུབ་བྱ་ཕྲད་ན་རྒྱ་མཚོ་དང་ཕྲད་པའི་ཆུ་ལྟར་གཅིག་ཏུ་འགྱུར་ལ། མ་ཕྲད་ན་སྒྲ་ལ་མིག་གིས་གཟུང་བྱ་ལྟར་སྒྲུབ་མི་ནུས་སོ་ཞེས་སྨྲ་བ་ཡིན་ནོ། །གཏན་ཚིགས་མཚུངས་པ་ནི་གཏན་ཚིགས་སྔ་ན་དེའི་ཚེ་བསྒྲུབ་བྱ་མེད་པས་སྒྲུབ་མི་ནུས་ལ། ཕྱི་ན་དེའི་ཚེ་གྲུབ་ཟིན་པས་རྟགས་མི་དགོས་ཤིང་དུས་མཉམ་ན་གཡས་གཡོན་གྱི་རྭ་གཉིས་ལྟར་རྟགས་དང་རྟགས་ཅན་མེད་དོ་ཞེས་སྨྲ་བ་ཡིན་ནོ། །རྟག་པ་མཚུངས་པ་ནི་སྒྲ་མི་རྟག་ཅེས་བརྗོད་པ་ན་མི་རྟག་པ་རྟག་པ་དང་སྦྱོར་བར་འགྱུར་ཏེ་ཆོས་ཐོབ་པ་རྣམས་མི་འདོར་བའི་ཕྱིར་རོ་ཞེས་སྨྲ་བ་ཡིན་ནོ། །མ་བརྗོད་པ་མཚུངས་པ་ནི་བྱས་པས་མི་རྟག་པར་བརྗོད་པ་ན་སྔར་རྟགས་འདི་མེད་པས་རྟག་པར་ཐལ་ལོ་ཞེས་སྨྲ་བ་ཡིན་ནོ། །མ་སྐྱེས་པ་མཚུངས་པ་ནི་རྩོལ་བྱུང་གིས་མི་རྟག་པར་བརྗོད་ན་སྔར་རྩོལ་བ་ལས་མ་བྱུང་བའི་ཕྱིར་རྟག་པར་འགྱུར་ལ། རྩོལ་བྱུང་ཡིན་པའི་ཕྱིར་རྟག་པ་ཡང་ཡིན་ནོ་ཞེས་སྨྲ་བ་ཡིན་ནོ། །འབྲས་བུ་མཚུངས་པ་ནི་བྱས་པའི་སྤྱི་བཀོད་པ་ལ་ཁྱད་པར་གྱི་བརྟག་པ་སྨྲ་བ་ཡིན་ནོ། །ཆོས་མཐུན་པ་མཚུངས་པ་ནི་མི་མཐུན་དཔེ་ལ་མཐུན་དཔེར་བཟུང་ནས་སྐྱོན་སྨྲ་བ་ཡིན་ནོ། །ཆོས་མི་མཐུན་པ་མཚུངས་པ་ནི་མཐུན་དཔེ་ལ་མི་མཐུན་དཔེར་བཟུང་ནས་སྐྱོན་སྨྲ་བ་ཡིན་ནོ། །རྣམ་རྟོག་མཚུངས་པ་ནི་བུམ་པ་སྒྲ་མི་རྟག་པའི་དཔེར་བྱས་པ་ལ་བུམ་པ་ནི་མིག་གིས་གཟུང་བྱ་ཡིན་པས་མི་རྟག་པ་ཡིན་གྱི་སྒྲ་ནི་མཉན་བྱ་ཡིན་པའི་ཕྱིར་རྟག་གོ་ཞེས་སྨྲ་བ་ཡིན་ནོ། །བྱེ་བྲག་མེད་པ་མཚུངས་པ་ནི་སྒྲ་མི་རྟག་པའི་དཔེར་བུམ་པ་བྱས་པ་ལ་བུམ་པ་དང་སྒྲའི་ཆོས་ཐམས་ཅད་གཅིག་ལ་གཅིག་ཡོད་པའི་ཕྱིར་དེ་གཉིས་གཅིག་ཏུ་འགྱུར་རོ་ཞེས་སྨྲ་བ་ཡིན་ནོ། །དམིགས་པ་མཚུངས་

༼༣༧༩༽

པ་ནི་བྱས་པ་ལ་སོགས་པ་ལ་འདི་མི་རྟག་པ་སྒྲུབ་པའི་རྟགས་མ་ཡིན་ཏེ་འདི་མེད་ཀྱང་འགྲུབ་པའི་ཕྱིར་གློག་བཞིན་ནོ་ཞེས་སྨྲ་བ་ཡིན་ནོ། །ཐེ་ཚོམ་མཚུངས་པ་ནི་རྩོལ་བྱུང་རྟགས་སུ་བཀོད་པ་ལ་སྔར་ཡོད་གསལ་བའི་རྩོལ་བྱུང་དང་སྔར་མེད་སྐྱེ་བའི་རྩོལ་བྱུང་གང་ཡིན་ཐེ་ཚོམ་ཟའོ་ཞེས་སྨྲ་བ་ཡིན་ནོ། །དོན་གྱིས་གོ་བ་མཚུངས་པ་ནི་རྩོལ་བྱུང་གིས་མི་རྟག་པ་ཡིན་ན་རྩོལ་མ་བྱུང་རྣམས་རྟག་པར་འགྱུར་རོ་ཞེས་སྨྲ་བ་ཡིན་ནོ། །ཐལ་འགྱུར་མཚུངས་པ་ནི་བུམ་པ་ལ་སོགས་པ་མི་རྟག་པར་བསྒྲུབས་པ་ལ་དེ་ཁོ་ན་མི་རྟག་པའི་རྟགས་མེད་དོ་ཞེས་མ་གྲུབ་པར་སྨྲ་བ་ཡིན་ནོ། །འཕེལ་བ་དང་མཚུངས་པ་ནི་སྒྲ་བུམ་པ་དང་མཚུངས་པའི་ཕྱིར་གཟུགས་ཅན་དུ་འགྱུར་རོ། །སྒྲིབ་པ་དང་མཚུངས་པ་ནི་རྩོལ་བྱུང་གིས་མི་རྟག་པར་བསྒྲུབས་པ་ལ་མཉན་བྱ་མ་ཡིན་ཏེ་རྩོལ་བ་ལས་བྱུང་བའི་ཕྱིར་ཞེས་སྨྲ་བ་ཡིན་ནོ། །བརྗོད་པ་དང་མཚུངས་པ་ནི་རྩོལ་བ་ལས་བྱུང་བའི་ཕྱིར་བུམ་པ་བསྒྲུབ་བྱར་འགྱུར་རོ་ཞེས་སྨྲ་བ་ཡིན་ནོ། །མ་བརྗོད་པ་དང་མཚུངས་པ་ནི་བུམ་པ་བསྒྲུབ་བྱར་མི་འགྱུར་ན་སྒྲའང་བསྒྲུབ་བྱ་མ་ཡིན་ནོ་ཞེས་སྨྲ་བ་ཡིན་ནོ། །རིགས་པ་མཚུངས་པ་ནི་རྩོལ་བྱུང་གིས་མི་རྟག་པར་བསྒྲུབས་པ་ལ་རྟག་སྟེ་ལུས་ཅན་མ་ཡིན་པའི་ཕྱིར་ཞེས་སྨྲ་བ་ཡིན་ནོ། །སོ་སོའི་དཔེ་དང་མཚུངས་པ་ནི་སྒྲ་ལ་དཔེ་ནམ་མཁའ་བཀོད་ན་རྟག་པར་འགྱུར་རོ་ཞེས་སྨྲ་བ་ཡིན་ནོ། །བསྒྲུབ་བྱ་དང་མཚུངས་པ་ནི་ཡན་ལག་ལྔ་ལྡན་གྱི་ངག་བཀོད་པ་ལ་དཔེ་ལའང་དེ་བཀོད་དགོས་སོ་ཞེས་སྨྲ་བ་ཡིན་ནོ། །མི་རྟག་པ་དང་མཚུངས་པ་ནི་སྒྲ་མི་རྟག་སྟེ་བུམ་པ་བཞིན་ནོ་ཞེས་བཀོད་པའི་ཚེ་ཆོས་ཐམས་ཅད་ཆོས་ཅན་དུ་ཅི་སྟེ་མི་འཇོག་ཅེས་སྨྲ་བ་ཡིན་ནོ། །རབ་བྱེད་དང་མཚུངས་པ་ནི་འབྱུང་བ་ལྔ་པོ་མི་རྟག་སྟེ་དྲི་དང་ལྡན་པའི་ཕྱིར་ཞེས་བཀོད་པ་ན་རླུང་དང་ནམ་མཁའ་ལ་རྟགས་དེ་མ་གྲུབ་པས་ས་ལའང་སྒྲུབ་མི་ནུས་སོ་ཞེས་སྨྲ་བ་ཡིན་ནོ། །དུས་ལས་འདས་པ་དང་མཚུངས་པ་ནི་དཔྱོད་པ་བས་སྒྲ་རྟག་སྟེ་སྦྱོར་བས་གསལ་བར་བྱ་བའི་ཕྱིར་གཟུགས་བཞིན་ནོ་ཞེས་བྱ་བའི་གཏན་ཚིགས་ནི་རྔ་དང་དབྱུག་གུ་ལ་སོགས་པས་སྦྱར་བས་གྲུབ་བོ་ཞེས་སྨྲས་པ་ལ་རིགས་པ་ཅན་ན་རེ་དེ་ནི་དུས་ལས་འདས་པ་ཡིན་ནོ་ཞེས་སྨྲ་བ་ཡིན་ནོ། །དེ་དག་ནི་སུན་འབྱིན་ལྟར་སྣང་བ་འབའ་ཞིག་ཡིན་ཏེ་འདི་ལྟར་ཕྲད་པ་དང་མ་ཕྲད་པའི་རྒྱུ་མཚན་ཙམ་ལས་ནི་དེ་ལྟར་དུ་འགྱུར་བར་མི་འཐད་དེ་འབྱུང་བ་ཙམ་དུ་མཚུངས་པ་ལས་མེ་གྲང་བའམ་ཆུ་ཚ་བར་མི་འགྱུར་བ་བཞིན་ཏེ་དེ་བཞིན་དུ་རྣམ་པ་གཞན་ལའང་སྦྱར་རོ། །དེ་ལྟ་བུའི་ལྟག་ཆོད་ཀྱི་ནང་དུ་ནི་འདི་གཉིས་འདུ་བ་མ་ཡིན་ནོ། །དེ་སུན་འབྱིན་ཡང་དག་ཡིན་ནོ་སྙམ་ན་སུན་འབྱིན་པ་ཡང་མ་ཡིན་ཏེ་སྒྲའི་དོན་ལ་མི་བསྙོན་ཏེ་སྣང་ཙམ་མི་འགོག་པར་རང་མཚན་འགོག་པ་ནི་དགག་སྒྲུབ་གཞི་ཐ་དད་ལ་བྱེད་པའི་ཕྱིར་འགལ་བ་མེད་དོ་ཞེས་མེད་པ་མ་ཡིན་སྒྲ་སྦྱོར་ཕྱིར་ཞེས་བྱ་བ་དང་རྩོལ་བྱུང་

༼༣༨༠༽

དག་བཅའི་དོན་མ་ཡིན་པར་བཤད་ཟིན་ཏོ། །གལ་ཏེ་གཉིས་པོ་དེ་དག་ཀྱང་འདྲ་བའི་ཆ་འགས་ཉི་ཤུ་རྩ་བཞི་པོ་འདི་དག་གི་ནང་དུ་འདུའོ་ཞེ་ན་ཉི་ཤུ་རྩ་བཞི་པོ་འདི་དག་ཀྱང་འདྲ་བའི་ཆ་འགས་ཕན་ཚུན་དེ་ལྟར་ཏེ་གཅིག་གི་ནང་གཅིག་འདུ་བར་ཐལ་བར་འགྱུར་ཏེ་འབྲས་བུ་དང་མཚུངས་པ་དང་ཐེ་ཚོམ་མཚུངས་པ་གཉིས་སྤྱི་ལ་བྱེ་བྲག་གི་བརྟག་པ་བྱེད་པར་མཚུངས་པ་ལ་སོགས་པའི་ཕྱིར་རོ། །བཞི་པ་དབྱེ་བ་མེད་ཀྱང་སྤྱིའི་མཚན་ཉིད་རྟོགས་པའི་ཚུལ་ནི། ལྟག་ཆོད་ཀྱི་དབྱེ་བ་མཐའ་ཡས་ཤིང་འདྲ་བས་སྡུད་ན་ལྟག་ཆོད་ཐམས་ཅད་གཅིག་ཏུ་ཐལ་བར་འགྱུར་བ་དེའི་ཕྱིར་ལྟག་ཆོད་སྤྱིའི་མཚན་ཉིད་ཅེས་བྱ་བ་དང་ཁྱད་པར་གྱི་མཚན་ཉིད་བྱས་ན་ནི་གཅིག་གི་ནང་དུ་གཅིག་མི་འདུ་བས་མཐའ་ཡས་པར་འགྱུར་བའི་ཕྱིར་རོ་ཞེས་སྦྱར་རོ། །དེ་བརྗོད་ཅིག་ཅེ་ན་སྤྱིའི་མཚན་ཉིད་ཅེས་གསུངས་སོ། །གལ་ཏེ་དབྱེ་བ་མ་བཤད་ན་སྤྱིའི་མཚན་ཉིད་ཤེས་པར་མི་ནུས་སོ་ཞེ་ན་སྤྱིའི་མཚན་ཉིད་དེ་ནི་ཞེས་བྱ་བ་དང་ཤེས་པར་འགྱུར་ཏེ་ཞེས་སྦྱར་རོ། །ཇི་ལྟར་དེ་གཉིས་ཤེས་པས་དེ་ཤེས་ཞེ་ན་སུན་འབྱིན་ཡང་དག་གི་ཡུལ་མ་ཡིན་པའི་གཏན་ཚིགས་ཡང་དག་ལ་སུན་འབྱིན་ཡང་དག་མི་འཇུག་པའི་ཕྱིར་གཏན་ཚིགས་ཡང་དག་ཏུ་ཤེས་ན་ནི་དེ་ལ་སུན་འབྱིན་བཀོད་ཚད་ལྟར་སྣང་དུ་ཤེས་པར་འགྱུར་རོ། །དེ་བཞིན་དུ་སུན་འབྱིན་ཡང་དག་ནི་ཕ་རོལ་གྱི་འདོད་པའི་གེགས་བྱེད་པ་ཡིན་པ་ན་ལྟར་སྣང་གི་རྟོགས་པ་སྟེ་འདོད་པའི་གེགས་མ་ཡིན་པའི་ཕྱིར་དང་དེའང་གེགས་ཀྱི་མཚན་ཉིད་སྐྱོན་སྒྲོགས་པ་ཞེས་བྱ་བ་དེ་དང་མི་ལྡན་པའི་ཕྱིར་དང་། རྩོད་པའི་ངག་ལ་སྒྲུབ་པ་དང་། སུན་འབྱིན་པ་དང་། སུན་འབྱིན་ལྟར་སྣང་གསུམ་ལས་རྣམ་པ་གཞན་ཡང་མེད་པའི་ཕྱིར་རང་གིས་བརྟགས་ན་བསྒྲུབ་པ་དང་སུན་འབྱིན་མ་ཡིན་པ་དེ་ལན་ཏེ་སུན་འབྱིན་ལྟར་སྣང་བར་ཤེས་པར་བྱའོ། །རབ་ཏུ་དབྱེ་བ་བསྟན་པར་མི་ནུས་པ་ནི་རྒྱུ་ལ་གྲངས་མེད་པས་འབྲས་བུ་ལའང་མཐའ་མེད་པའི་ཕྱིར་ཏེ་ནམ་མཁའ་དང་དེ་ལ་གནས་པའི་གཟུགས་ཀྱི་མཐའ་བསྟན་པར་མི་ནུས་པ་བཞིན་ནོ། །འདིར་སུན་འབྱིན་ཡང་དག་ལྟར་སྣང་དང་བཅས་པར་སྟོན་པ་ནི་སུན་འབྱིན་གྱི་ལན་དང་སུན་འབྱིན་ཉིད་ལ་མཁས་པར་བྱ་བའི་ཕྱིར་ཏེ་མངོན་སུམ་ཡང་དག་ལྟར་སྣང་དང་བཅས་པར་བསྟན་པའམ་རྟགས་ཡང་དག་ལྟར་སྣང་དང་བཅས་པར་བསྟན་པ་བཞིན་ནོ། །དེ་ལྟར་ན་བསྟན་བཅོས་འདི་ནི་ཚད་མ་ཚད་མིན་གྱི་ཤེས་པའི་རྒྱུ་ཚོགས་མི་མཐུན་ཕྱོགས་བརྗོད་ཚུལ་དང་བཅས་པ་ཤེས་པར་བྱ་བའི་ཕྱིར་དེ་དག་ཐམས་ཅད་བརྗོད་པ་ཡིན་ནོ་ཞེས་གནས་སོ། །དེ་ལྟར་བསྟན་བཅོས་བཤད་པར་དམ་བཅའ་བ་དང་། བཤད་པ་ཉིད་དགོད་པ་ཡང་བྱས་ནས་ད་ནི་དོན་གསུམ་པ་བཤད་པ་དེ་མདོ་མཛད་པའི་དགོངས་པ་ཡིན་པར་སྟོན་པར་བྱེད་པ་ནི། གལ་ཏེ་ཚད་

༼༣༨༡༽

མ་ཀུན་ལས་བཏུས་པ་བཤད་པར་འདོད་ན་སློབ་དཔོན་དབང་ཕྱུག་སྡེའི་འགྲེལ་པ་ལྟར་བཤད་པར་བྱ་བ་མ་ཡིན་ནམ་ཇི་ལྟར་ན་འགའ་ཞིག་ཏུ་དེ་འགོག་པར་བྱེད་ཅེ་ན། ཡང་དག་པའི་ཤེས་པ་མདོ་ཙམ་དུ་སྟོན་པས་ན་མདོ་སྟེ་དེའི་དོན་ནི་ངས་བཤད་པ་ལྟར་ཡིན་ནོ། །དེ་ཡང་གང་གི་མདོ་ཡིན་ཞེ་ན་མཐོ་རིས་དང་ཐར་པའི་དོན་ཏེ་འབྲས་བུ་ཡོད་པ་ཡང་དག་པའི་རྟོག་གེའི་ལུགས་གཟིགས་པ་སློབ་དཔོན་ཕྱོགས་ཀྱི་གླང་པོས་མཛད་པའི་ཚད་མའི་མདོ་ཡིན་ཏེ་འདིས་ནི་ཕྱི་རོལ་པའི་རྟོག་གེའི་བསྟན་བཅོས་རྣམས་དོན་མེད་པའམ་དོན་ཕྱིན་ཅི་ལོག་ཏུ་སྟོན་པ་ཡིན་ནོ། །གལ་ཏེ་འགྲེལ་པ་ལ་ཡང་ཡིད་མི་རྟོན་ན་གང་ལས་ལུང་ཐོབ་ནས་ཇི་ལྟར་འཆད་ཅེ་ན་དེའི་དོན་ནི་འདི་ལྟར་རིགས་སོ་ཞེས་ཚད་མས་གྲུབ་པ་བཞིན་སློབ་དཔོན་དབང་ཕྱུག་སྡེ་ལ་སོགས་པའི་ལུང་ཡང་ཡལ་བར་དོར་ནས་བཤད་དེ་དེ་དག་ནི་མངོན་པར་མི་བརྩོན་པས་བློ་བསླད་པས་མདོའི་དོན་ཇི་ལྟ་བར་མཐོང་བ་མ་ཡིན་པའི་ཕྱིར་རོ། །གལ་ཏེ་བཤད་པ་འདི་སློབ་དཔོན་བརྒྱུད་པའི་མན་ངག་ལས་ཐོབ་པ་མ་ཡིན་ན་སློབ་དཔོན་གྱི་དགོངས་པར་མི་འཐད་དོ་ཞེ་ན། རྣམ་པར་དག་པའི་ཐུགས་མངའ་བ་དེའི་དགོངས་པ་སྟེ་བཞེད་པའང་ངེས་པར་ཏེ་གདོན་མི་ཟ་བར་ངས་བཤད་པ་འདི་ཉིད་ཡིན་ཏེ་རྣམ་པར་དག་པའི་བློ་མངའ་བ་ནི་ཚད་མ་དང་མི་ལྡན་པའི་དོན་སྟོན་པར་མི་འཐད་པའི་ཕྱིར་རོ། །འོ་ན་དགོངས་པ་འདི་ཊཱི་ཀ་བྱེད་པ་དེ་སྙེད་ཀྱིས་ཇི་ལྟར་མ་རྟོགས་ཞེ་ན་དེ་དག་དོན་ལ་མི་གསལ་བའི་བློ་ཅན་གྱི་སྐྱེ་བོ་ཡིན་པའི་ཕྱིར་རྟོགས་པ་མ་ཡིན་ཏེ་ཤེས་རབ་གསལ་བས་ནི་སློབ་དཔོན་གྱི་དགོངས་པ་འདི་ཉིད་ཡིན་པར་ངེས་སོ་ཞེས་ཚིག་རྣམ་པར་སྦྱར་རོ། །རྣམ་པར་ངེས་པའི་འགྲེལ་བཤད་རྒྱན་གྱི་མེ་ཏོག་ཅེས་བྱ་བ་ལས། གཞན་གྱི་དོན་གྱི་རྗེས་སུ་དཔག་པ་རྣམ་པར་ངེས་པའི་ལེའུ་རྣམ་པར་བཤད་པའོ།། །།

༼༣༨༢༽

རང་གཞན་བསྟན་པའི་ཁྱད་པར་རྣམ་འབྱེད་དཔལ་ལྡན་གྲགས་པ་བཞེད་པའི་གཞུང་། །གངས་རིའི་ཁྲོད་འདིར་མཁས་རློམ་བརྒྱ་ཡིས་སྔོན་ཆད་ཇི་བཞིན་མ་རྙེད་པ། །སློབ་དཔོན་ཆོས་མཆོག་གཞུང་གི་དེ་ཉིད་ཤར་ཕྱོགས་འགྲོ་བ་སྐྱོང་བ་ཡི། །པཎ་ཆེན་སྦྱིན་པ་ཚུལ་ཁྲིམས་ལས་རྙེད་དེ་འདིར་བདག་གིས་གསལ་བར་བཤད། །གང་དག་སྒྲ་དང་ཚད་མའི་འོད་ཟེར་གྱིས། །ཤེས་བྱའི་གནས་ལ་བལྟ་བར་མི་ནུས་པ། །དེས་ནི་ཕྱོགས་གཉིས་བློ་གྲོས་པད་མོ་དང་། །སངས་རྒྱས་བསྟན་པ་འབྱེད་པར་བྱེད་མི་ནུས། །གང་ཞིག་རྗོད་བྱེད་སྒྲ་ལ་ལེགས་སྦྱངས་ཏེ། །བརྗོད་བྱའི་དོན་ལ་བློ་ཡི་སྣང་ལྡན་པ། །དེ་ནི་ཐུབ་པའི་གསུང་རབ་ཀུན་འབྱེད་ཅིང་། །ཤེས་བྱའི་མཁའ་ལ་འགྲོ་བའི་ཉི་ཟླ་ཡིན། །དེ་ལྟར་རིགས་གཞུང་དྲི་མེད་པད་མོའི་ཚལ། །རྣམ་འབྱེད་རིགས་པའི་འོད་ཀྱིས་རྣམ་ཕྱེ་བའི། །དགེ་བ་གང་ཡིན་དེས་ནི་མྱུར་དུ་བདག །རིགས་པའི་བླ་མ་ཀུན་མཁྱེན་ཐོབ་པར་ཤོག །རིགས་པའི་རལ་གྲིའི་བློ་གྲོས་ཀྱི། །རིགས་པའི་ཉི་མའི་འོད་ཟེར་གྱིས། །རིགས་པའི་གཞུང་གི་པདྨ་ཕྱེ། །རིགས་པར་འདོད་རྣམས་བལྟ་བར་གྱིས། །ཚད་མ་རྣམ་པར་ངེས་པའི་འགྲེལ་བཤད་རྒྱན་གྱི་མེ་ཏོག་ཅེས་བྱ་བ་ཤར་ཕྱོགས་ཛཱ་ག་ཏ་ལའི་པཎྜི་ཏ་ཆེན་པོ་དཱ་ན་ཤི་ལའི་མན་ངག་བརྒྱུད་པ་ལ་བརྟེན་ཏེ་དབེན་པར་གནས་ཤིང་སངས་རྒྱས་ཀྱི་བསྟན་པ་འབྱེད་པ་ལ་བརྩོན་པ་ཟབ་པ་དང་། རྒྱ་ཆེ་བ་གང་ཡིན་པ་དེ་ལ་མོས་པ་ཐོབ་པ་ཤཱཀྱའི་བསྟན་པ་ལ་མང་དུ་ཐོས་པའི་བཙུན་པ་རིགས་པའི་རལ་གྲིས་སྦྱར་བ་འདི་ལེགས་པར་རྫོགས་སོ།། །། ༈ །བལ་ཡུལ་ནས་རྒྱལ་ཡོངས་ས་ཆེན་ཞེས་པ་ལས་གུ་རུས་སྤེལ།། །།